
PRATARMÉ 


Grožis, harmonija ir estetiškumas yra universalios ir kartu reliatyvios sąvokos, glaudžiai susiju- 
sios su konkrečia istorine bei geografine aplinka. Kiekvienos civilizacijos ar kultūros tradicijos 
žmonės turi savus per amžius susiklosčiusius estetiškumo, grožio ir harmonijos kriterijus, 
kuriuos dažniausiai traktuoja kaip universalius ir vienintelius teisingus. Štai kodėl pirmasis jų 
įspūdis, susidūrus su kitų civilizacinių pasaulių kultūros, estetikos, meno reiškiniais, neretai 
būna apgaulingas. Juk pirmiausia suvokėjo žvilgsnį patraukia įspūdingi išoriniai pavergiantys 
savo neįprastumu bruožai. Jie trukdo suvokti kontempliuojamų reiškinių visumą, o gelminės 
simbolinės jų prasmės, nepažįstant kitos civilizacijos vertybių ir simbolių sistemos, lieka už 
tokio estetinio suvokimo ribų. 

Akivaizdu, kad norint geriau suprasti kitos civilizacijos ar kultūros estetines ir meno ver- 
tybes, išvengti iškylančių pavojų nuklysti klaidingais keliais reikia platesnio požiūrio į pasaulį, 
ištobulintos humanitarinės kultūros ir estetinio imlumo. Jei, pavyzdžiui, lygindami tradicinę 
šumerų skulptūrą ar Rytų Azijos peizažo tapybą su mums geriau pažįstamais analogiškais 
Vakarų dailės kūriniais įžvelgiame išorinius panašumus, dar nereiškia, kad jie sąlygojami tų 
pačių priežasčių ir jų prasmės yra tapačios. Išoriškai panašus Vakarų impresionistinės tiesiogiai 
gamtos grožį perteikiančios dailės gaivumo poetizavimas garsiojoje kinų, korėjiečių ir japonų 
peizažo tapyboje remiasi kitais pasaulėžiūriniais principais ir įgauna kitokią estetinę prasmę nei 
europietiškos kultūros tradicijos simbolių aplinkoje. Tad ne tik Rytų Azijos kultūros atstovai, 
tačiau ir subtiliam jos Zinovui vakarieciui daoizmo ar čan estetikos idėjų paveiktas peizažas 
tampa bemaž simboline metafizinę prasmę turinčių aukščiausių vertybių išraiška, teikiančia 
suvokėjui gilų dvasinį pasitenkinimą. 

Nuoseklesnį neeuropinių tautų estetikos ir meno teorijos savitumo pažinimą Vakaruose 
stabdė daug skirtingų veiksnių, iš kurių pirmiausia reikėtų išskirti eurocentrines į senovės 
graikų ir renesanso idealus orientuotos klasikinės estetikos ir meno filosofijos nuostatas. Vieš- 
pataujant šioms teorijoms jų šalininkai dažniausiai traktavo neeuropinių civilizacijų estetinius 
principus ir meno formas kaip neatitinkančias vakarietiškų klasikinio grožio idealų, vadinasi, 
hierarchiniu požiūriu žemesnes. Kita vertus, Vakaruose ilgai nebuvo išversti į europietiškas 
kalbas pagrindiniai šumerų, egiptiečių, babiloniečių, indų, kinų, japonų, araby-musulmony 
religiniai, epiniai, filosofiniai, etiniai, estetiniai ir menotyriniai traktatai, kurie galėjo padėti 
geriau suprasti neeuropinių tautų mąstymo ir estetinio pasaulio suvokimo būdų savitumą. 

Ir pagaliau, kaip turėjo galimybę ne kartą įvairiose šalyse įsitikinti šio teksto autorius, au- 
tentiškam kitų civilizacinių pasaulių estetinių vertybių ir meno kūrinių suvokimui neabejotiną 
poveikį turi konkretus juos paskatinęs atsirasti kultūrinis ir gamtinis kontekstas. Konkretaus 

meno kūrinio suvokimui jis suteikia papildomų konotaciju, kurias kūrinys praranda išplėštas 
iš įprastinės aplinkos. Pavyzdžiui, Artimųjų Rytų ir islamiškojo pasaulio architektūros, tai- 
komosios dekoratyvinės dailės spalvos, įvairių menų ornamentinis struktūriškumas visiškai 
kitokią prasmę įgauna šiame regione vyraujančių gamtos formų ir spalvų aplinkoje. Tą patį 
galime pasakyti ir apie įstabią Rytų Azijos peizažo tapybą ar peizažinę poeziją, kurios kitomis 
prasmėmis atsiskleidžia, kai regi neįtikėtino grožio Kinijos, Korėjos ir Japonijos kraštovaizdžius. 
Tuomet kitaip pradedi vertinti egzaltuotą Rytų Azijos menininko santykį su gamta, jo išskirtinį 
dėmesį konkrečiai gamtos apraiškai, atrodo, nereikšmingai detalei, gaivališkam gamtos jėgų 
srauto ar lygaus kaip veidrodis vandens paviršiaus perteikimui. Iš gamtinės aplinkos versmių 
plaukia ir įvairių Rytų tautų meno tradicijų šalininkams būdingas savitas kontempliatyvus 
meditacinis kūrybos pobūdis, siekimas įsiskverbti į vaizduojamų reiškinių esmę, rafinuotos 
meninės išraiškos priemonės, sudėtinga subtilių estetinių užuominų, simbolių kalba. Toks 
kupinas jaudulio ir sąmonės nuskaidrėjimo požiūris į regis paprasciausius gamtos reiškinius 
padeda menininkams įžvelgti slėpiningą ir aukščiausią grožį ten, kur eilinis europietis daug 
kartų praeis ir nieko nepastebės. 

Mane nuo jaunystės viliojo Rytų ir kitų neeuropinių tautų kultūros - ir kuo įvairesnės, 
nepanašesnės į manąją, tuo jos atrodė įdomesnės. Tokia nuostata, kaupiant gyvenimišką 
patirtį, tik tvirtėjo. Todėl neeuropinių civilizacijų mąstymo, estetikos ir meno tradicijų 
studijoms nuo savo akademinio darbo pradžios teikiau išskirtinį dėmesį. Tiesą sakant ir 

dabartinéje Lietuvos visuomenéje, nepaisant spartaus atviréjimo pasauliui, dar kartais ir 
šiandien regimos nepagarbos kitai rasei, tautai, kultūrai apraiškos, užuojautos „kitam“ ar 
„kitokiam“ trūkumas, kurį vertinu kaip žmogaus dvasinio skurdo, tamsos, užslėptų psicholo- 
ginių kompleksų atspindį. 

Šios monografijos autoriaus intelektualinėje biografijoje - daugybė keistais asociatyviais 
ryšiais su įvairiomis patirtimis ir išgyvenimais susijusių dalykų. Jos ištakos - vaikystėje iš 
nedidelio Dzūkijos miestelio Veisiejų į gimtąjį Kauną sugrįžusiam meno mokyklos mokiniui 
didžiulį įspūdį palikę egzotiškus kraštus vaizduojantys M. K. Čiurlionio paveikslai, Kauno, 
Sankt Peterburgo (tuometinio Leningrado) ir Maskvos muziejuose išvystos Rytų kraštų meno 
kūrinių kolekcijos. 

Svarbų postūmį domėtis Rytų tautų kultūromis išgyvenau dar besimokydamas Kauno 
meno mokykloje, kadangi bendravau su aistringu orientalizmo adeptu Liudu Truikiu ir paty- 
riau jo įtaką besiformuojančiai mano pasaulėjautai. Neturėdamas galimybių išsamiau domėtis 
Rytų tautų kultūromis, filosofija, menu Lietuvoje, išvykau studijuoti į Maskvos Lomonosovo 
universitetą, kuris tuomet garsėjo puikiais Rytų tautų kultūrų specialistais. Studijuodamas 
Filosofijos fakultete daug laiko praleisdavau paskaitose gretimame pastate įsikūrusiame šio 
universiteto Azijos ir Afrikos tautų institute. Čia mes, kitų fakultetų studentai, turėjome 
galimybę fakultatyviai lankytis humanitarinio profilio srautinėse paskaitose (išskyrus Rytų 
kalbų studijas, kurios vyko mažose grupėse), kurias skaitė daug rusų orientalistikos korifėjų. 

Tuomet Rytų Azijos klasikinės peizažo tapybos, kaligrafijos ir poezijos atradimas tapo 
vienu svarbiausių mano intelektinę evoliuciją ir mokslinius interesus nulėmusių veiksnių, 
skatinusių nuolatinį grįžimą prie kinų, japonų tradicinės estetikos ir meno temų. Dar studijų 
metais susipažinau su daugeliu žinomų rusų estetikos specialistų ir orientalistų, tačiau labiau- 
siai mano mokslinius interesus paveikė pažintis su garsiu komparatyvistu, japonistu ir sinologu 
akademiku Nikolajumi Konradu, Antikos specialistais Valentinu Asmusu, Aleksiejumi Losevu, 
indologais Aleksandru Piatigorskiu, Semionu Tiuliajevu, islamistu Arturu Sagadeevu, subti- 
liomis Rytų Azijos estetikos ir meno tradicijų žinovėmis Elena Zavadskaja, Tatjana Grigorjeva, 
Larisa Pomeranceva, Natalija Nikolajeva. Studijų metais mano artimais draugais tapo būsimi 
žymūs sinologai Vladimiras Maliavinas, Artiomas Kobzevas ir islamistas Nuras Kirabaevas, 
su kuriais kartu lankiausi įvairiuose akademiniuose renginiuose ir skaičiau pranešimus 
konferencijose. 

Po studijų grįžęs į Lietuvą, greta pagrindinių mokslinių interesų filosofijos istorijos, 
estetikos ir meno filosofijos, daug energijos skyriau orientalistų asociacijos kūrimui, įvairių 
komparatyvistinių ir orientalistinių tyrimo centrų, konferencijų, leidinių organizavimui, 
profesionalių įvairių Rytų kraštų sričių specialistų rengimui. Lygiagrečiai skelbiau įvairiems 
orientalistikos ir komparatyvistikos aspektams skirtus mokslinius darbus. Jau nuo studijų laikų 

man dvasiškai artimiausiu tapo Žmogaus santykių svarbą su gamta aukštinančios daoistinės 
filosofijos panestetinis pobūdis. Bėgant metams ir keliaujant atokiomis įvairių Rytų kraštų, 
Baikalo ir Dzūkijos ežerų, upių pakrantėmis, miškų takeliais, ši pasaulėjauta vis giliau skver- 
bėsiį slėpiningas dvasios kerteles. Vis artimesnis darėsi daoistų požiūris į gyvenimą, glaudaus 
bendravimo su gamta keliamus džiaugsmus, vienatvę, su niekuo nepalyginamą gamtos grožį 
ir palaimą teikiantis buvimas natūralioje aplinkoje. 

Svarbios tolesnei orientalistinių interesų plėtotei buvo stažuotės L'Université de Paris-1 
(Panthéon-Sorbonne) ir Collège de France, 1996 m., mokslinis darbas L'institute dart et darchėo- 
logie (L'Université de Paris-1), o 1998 m. - Centre de Recherches sur l'art Paryžiuje. Daug davė 
pažintis ir bendravimas su prancūzų orientalistais Nicole Vandier-Nicolas, Francois Cheng, 
Francois Jullien, Bruno Dagens, komparatyvistu Jurgiu Baltrušaičiu-sūnumi, fenomenologu 
Mikel Dufrenne, meno filosofu Marc Le Bot ir kitais, taip pat pedagoginis darbas Japonijoje, 
bendravimas su puikiais kinų, japonų ir Vakarų estetikos bei meno tradicijos žinovais Hide- 
michi Tanaka, Kenichi Sasaki ir kitais japonų mokslininkais. 

Daugiau nei tris dešimtmečius įdėmiai sekiau naujų Rytų tautų estetikos, meno šaltinių ir 
svarbesnės mokslinės interpretacinės literatūros pasirodymą. Viešėdamas Kinijoje, Japonijoje, 
Indijoje ir įvairiose araby-musulmonisko pasaulio šalyse, dirbdamas gerai sukomplektuotose 
akademinėse bibliotekose periodiškai sugrįždavau prie Rytų tautų estetikai ir menui skirtų 
tekstų, nuolatos lankiau neeuropinių tautų menui skirtas įvairių muziejų kolekcijas. Pastebėjau, 
kad praslinkus ilgesniam laiko tarpsniui dėmesį patraukdavo anksčiau visiškai nepastebėtos 
ar nereikšmingomis laikytos idėjos ir meno formos. 

Iš tikrųjų mokslinių ir meninių interesų sritys per pastaruosius daugiau nei tris dešim- 
tmečius keitėsi, užsidegdavau naujais sumanymais ir ilgam nuklysdavau į kitas mokslo lankas, 
rašiau tekstus, skirtus paskiriems idėjų istorijos, Vakarų ir Rytų tautų filosofijos istorijos, 
estetikos, meno filosofijos tarpsniams, civilizacijos, kultūros studijoms, orientalistikos, kom- 
paratyvistikos ir menotyros istorijai. Įvairių tautų estetinės minties ir meno tradicijų sąveikos 
problemos, ilgam įsivyravusios mano darbuose, tiesiogiai išplaukė iš ankstyvųjų neklasikinės 
filosofijos tyrinėjimams skirtų orientalistinių problemų ir idėjų lauko. 

Šios trilogijos bendru pavadinimu „Estetikos ir meno filosofijos idėjų istorija: Rytai- Va- 
karai“ parengimo spaudai ėmiausi iš užsienio leidyklos gavęs pasiūlymą išleisti savo visuotinę 
estetikos ir meno filosofijos idėjų istoriją anglų kalba, parduodant autorines teises leidyklai. 
Suvokdamas, kad tuomet leidinys vargu ar galės pasirodyti ta kalba, kuria daug metų buvo 
rašytas, prieš atiduodamas rankraštį užsienio leidėjui, nutariau išleisti savo visuotinės estetikos 
ir meno filosofijos idėjų istorijos viziją gimtąja lietuvių kalba trimis skirtingų knygų leidiniais, 
apjungusiais į vieningą visumą pagrindinius skelbtus ir dar neskelbtus šiai problematikai 
skirtus tekstus. 


13 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Mokslininkams panašiai kaip ir kitos kūrybinės veiklos srities atstovams menininkams 
yra būdingi tam tikri kūrybos proceso savitumai ir gimstantys kūrybos produktai - įvairūs 
tekstai ir knygos. Dauguma mano estetinės problematikos anksčiau paskelbtų knygų natūra- 
liai išsirutuliojo iš svarbesnių programinių straipsnių ar nedidelių knygų skyrių, kurie tarsi 
tapo vėlesnių sumanymų embrionais. Šių knygų tekstai buvo rašomi nelengvu gyvenimo 
metu, ilgam užsisklendus nuo išorinio pasaulio. Tai - vienos sudėtingiausių autoriaus inte- 
lektualinės biografijos knygų, pareikalavusios daug ir su įvairiais pertrūkiais darbo. Prie jų 
periodiškai sugrįždavau, taigi plėtojau tyrinėjimų lauką ir rašiau vis naujas dalis. Pirminis 
visuotinės estetikos ir meno filosofijos idėjų istorijos sumanymas formavosi rengiant vieną 
programinių mano gyvenimo veikalų Grožis ir menas: Estetikos ir meno filosofijos idėjų istorija 
(Rytai-Vakarai)1995 ir 1996 m. laidas. Didžioji jau parašytų tekstų dalis po jų išleidimo taip 
ir liko gulėti stalčiuose, o prie estetikos ir meno filosofijos istorijos problematikos, siekdamas 
išplėtoti menkiau aptartas temas, prisiliesdavau beveik kasmet, kai dirbau įvairiose Paryžiaus, 
Liono, Bruselio, Berno, Kioto, Tokijo, Sendai ir kitų miestų specializuotose bibliotekose, 
archyvuose. 

Skaitytojui pateikiamoje trilogijoje išskleistas iš pagrindų permąstytas ir konceptualiai 
perrašytas tekstas, kuris savo apimtimi maždaug šešis kartus viršija knygos Grožis ir menas 
tekstą. Ši trilogija yra savotiška mano daugiamečių tyrinėjimų Rytų ir Vakarų estetinės minties 
srityje konceptuali sintezė. Visų trijų knygų struktūra ir aptariamų problemų laukas, lyginant 
su pirminiu sumanymo variantu, ženkliai pasikeitė. Tam įtakos turėjo daug skirtingų veiksnių, 
tačiau pirmiausia paties autoriaus dvasinė evoliucija, mokslinių interesų kaita, nuodugnesnė 
pažintis su įvairių Rytų ir Vakarų tautų estetinės minties, meno filosofijos ir meno teorijos 
sritimis, ilgalaikis pasinėrimas į indų, kinų, japonų, arabų-musulmonų tradicinės estetikos, 
meno pasaulius, juose slypinčias simbolines prasmes. 

Nemažiau svarbios šių knygų struktūros ir gvildenamų problemų lauko formavimuisi 
buvo kelionės į įvairius Rytų ir Vakarų kraštus, lankymasis muziejuose, įdėmios knygose 
aprašomų architektūros paminklų ir įvairių meno reiškinių studijos. Tai suteikdavo vis nau- 
jų postūmių veikalų struktūros transformacijoms. Tekstai nepastebimai apaugo naujomis 
temomis, potemėmis, personalijomis, idėjomis, lyginamaisiais ekskursais į kitų civilizacinių 
pasaulių estetinės minties tradicijas. Taip į šią trilogiją buvo įjungtos didžiulės visiškai naujos 
kompozicinės struktūros ir konceptualiu požiūriu dalys ir skyriai. Kitas esminis pokytis - kom- 
paratyvistinės estetikos ir meno filosofijos leitmotyvu, įgavusių dabartinėje metacivilizacinėje 
kultūroje ypatingą aktualumą, išryškinimas. Šio sumanymo praktinis įgyvendinimas, kaip 
liudija pabaigoje pateiktas literatūros sąrašas, truko daugiau nei ketvirtį amžiaus. Šiandien jau 
tikrai nesiryžčiau imtis panašaus sumanymo. Tačiau tuomet, kai jis užgimė, uždarai Lietuvos 
visuomenei panašių leidinių labai trūko. 

Xavier Pascal Coste. Persijos sostinés Isfahano vaizdas. RaiZinys. XIX a. 


Skaitytojams pateikiamas trijų monografijų ciklas yra kompleksinis ir tarpdalykinis 
tyrinėjimas, aprėpiantis pagrindines tradicinės Rytų tautų ir Vakarų estetikos ir meno filoso- 
fijos raidos tendencijas. Autoriaus tikslas - nepretenduojant į tiesos monopolį pateikti savitą 
visuotinės estetinės minties ir meno filosofijos istorijos raidos viziją, kurioje, greta senovės 
Antikos ir Vakarų tradicijos, nemažiau svarbus vaidmuo tenka indų, kinų, japonų, arabų- 
musulmoniškojo pasaulio tradicijoms. Po ilgų svarstymų visas tekstas buvo suskirstytas į tris 
panašios apimties dalis. Pirmą trilogijos knygą sudaro dalis, skirta estetikos ir meno filosofijos 
užuomazgų tyrinėjimui seniausiose Artimųjų Rytų (šumerų, babiloniečių, egiptiečių, senovės 
žydų, iranėnų) civilizacijų lopsyje, Hindustano pusiasalyje ir arabu-musulmoniskame pasau- 
lyje. Antroje knygoje dėmesys sutelkiamas į dvi pagrindines Rytų Azijos, tai yra, kinų ir japonų 
estetikos ir meno teorijos tradicijas. O trečioji knyga yra skirta Antikos ir Vakarų civilizacijų 
estetikos ir meno filosofijos aptarimui. 

Trilogijoje terminas „estetika“ vartojamas ne tradicine Vakarų klasikinėje racionalisti- 
nėje estetikos teorijoje įsitvirtinusia siaurąja, o plačiąja šios sąvokos prasme, jungiancia tiek 
implicitinę, tiek ir eksplicitinę jos sampratą. Todėl greta estetiškumo, grožio, meno ir meninės 
kūrybos problemas gvildenančių, įvairiomis Rytų ir Vakarų tautų kalbomis parašytų filoso- 
finių, religinių, estetinių, techninių traktatų, kuriuose estetikos tradicija buvo rašto pavidalu 
įtvirtinta ir plačiai komentuojama, monografijose didžiulis dėmesys skiriamas ir iš formalių 

architektūros, vaizduojamosios dailės ir kitų meno rūšių kūrinių estetinių aspektų analizei. 
Kiekvienai civilizacijai ir jos analizuojamam etapui autorius parenka, jo manymu, svarbius 
teorinius tekstus, meno paminklus, kūrinius, geriausiai atspindinčius tyrinėjamos epochos 
bruožus, vyraujančius estetinius požiūrius ir meno vertybes. 

Pagrindiniai principai, kurių autorius stengėsi laikytis rengdamas spaudai šias monogra- 
fijas - kuo platesnis įvairių šaltinių ir svarbiausios interpretacinės literatūros pritraukimas. Iš 
čia plaukia nuolatiniai ekskursai į kitų didžiųjų civilizacijų laimėjimus analizuojamoje srityje. 
Kitas svarbus principas - įvesti į tekstą ir pateikti lietuvių skaitytojui kuo platesnį panoraminį 
neeuropinių tautų estetikos, meno filosofijos ir meno tradicijų genezės ir raidos kontekstą. 
Štai kodėl tiek dėmesio leidinyje skiriama mitiniams, religiniams, socialiniams, kultūriniams, 
istoriniams ir kitiems analizės aspektams. Ir galiausiai, norėdamas monografiją paversti 
funkcionalesne įvairių akademinių interesų skaitytojams, ypatingą dėmesį skyriau kiekvienos 
reikšmingesnės estetikos ir meno tradicijos savitumo išryškinimui. 

Daug metų dirbęs civilizacinės komparatyvistikos srityje ir tyrinėjęs įvairias neeuro- 
pines kultūros, filosofijos, estetikos ir meno tradicijas, autorius, siekdamas geriau atskleisti 
neeuropinių tautų estetikos, meno filosofijos, meno teorijų savitumą, tyrimo eigoje nuolatos 
pasitelkia įvairias komparatyvistinės tyrinėjimo strategijos ir metodologinės prieigas, kurios 
suteikia galimybę tyrinėtojui geriau pažinti konkrečioje pasaulio dalyje įsivyravusių estetikos, 
meno filosofijos, meno teorijos ir meno tradicijų savitumą. 

Lyginamieji ekskursai į kitas civilizacines tradicijas, epochas, ten viešpataujančias 
estetines idėjas, meno formas padeda išryškinti analizuojamų krypčių, mokyklų, konkrečių 
mąstytojų idėjų originalumą. Autorius, puikiai suvokdamas Ryty ir Vakarų kultūrose issisklei- 
dusių estetinės patirties formų įvairovę, nevienalytiškumą, sudėtingumą, nesiekia aprėpti visų 
susiformavusių estetikos ir meno filosofijos tradicijų, o sąmoningai apsiriboja tik, jo požiūriu, 
Lietuvos skaitytojui aktualiausių ir pagrindiniams periodams reprezentatyviausių krypčių, 
mokyklų, teorijų analize. 

Knygose po konsultacijų su šalies ir užsienio orientalistais pasirinkta ir vartojama šian- 
dieną vyraujanti lotynų alfabeto komparatyvistinėje literatūroje indiškų, kiniškų, japoniškų, 
arabiškų terminų ir pavardžių transkripcijos sistema. Teikdami prioritetą autoritetinguose 
komparatyvistinės pakraipos leidiniuose įsigalėjusiai rytietiškų terminų ir pavardžių rašymo 
sistemai, pirmiausia siekiame atverti skaitytojams galimybę naudotis Vakarų šalių enciklope- 
dinio ir specialaus profilio literatūra. 

Šių trijų leidinių seriją vainikuoja išvados, santraukos anglų kalba, išsamūs literatūros 
sąrašai, chronologinės lentelės ir svarbiausių Rytų tautų estetinių tradicijų pagrindinių terminų 
žodynėliai. Autorius viliasi, kad pažintis su šiose monografijose aptariamomis mąstytojų ir 
menininkų idėjomis, meno kūriniais ir problemomis bus dar vienas kuklus indėlis, įveikiant 


16 


PRATARMÉ 


mūsų humanistikos atotrūkį nuo dabartinės metacivilizacinės kultūros raidos tendencijų. 
Galbūt knygose išsakytos mintys, įžvalgos, savitas požiūris į daugelį Vakarų ir Rytų tradicinės 
estetikos, meno filosofijos, meno teorijos ir meno problemas bus įdomūs ne tik specialistams, 
bet ir visiems, besidomintiems neeuropinių ir Vakarų civilizacijų kultūrine raida. 

Šios knygos tikriausiai nebūtų išvydusios dienos šviesos, jei ne bendravimas su daugybe 
mano intelektualinei biografijai svarbių žmonių, su kuriais gyvenime buvo lemta susitikti. 
Daugelį šioje monografijų serijoje išdėstytų minčių aprobavau ir tikrinau skaitydamas pra- 
nešimus konferencijose, rengdamas paskaitas ir straipsnius. Jų metu iškylanti polemika, abe- 
jonės, klausimai skatino vaizduotės polėkius, apmąstymus, vertė tikslinti išsakomus teiginius, 
pastūmėjo tolesniam daugelio idėjų ir temų plėtojimui. 

Autorius reiškia gilią pagarbą ir dėkingumą Nicole Vandier-Nicolas, Francois Jullienui, 
Bruno Dagensui, Marivon Saisson, Hidemichi Tanakai, Ken'ichi Sasakiui, Charles Ridoux už 
konsultacijas ir suteiktą galimybę dirbti mokslinį darbą universitetuose Paris-I (Sorbonne), 
Paris- VII (Diderot), Paris-X (Nanterre), Collėge de France, Sendai, Kioto, Tokijo, Berno ir kitų 
kraštų universitetinėse bibliotekose. Nepaprastai dėkingas Charles Ridoux, Elenai Zavadskajai, 
Vladimirui Maliavinui, Hidemichi Tanakai, Ken'ichi Sasakiui už daug metų besitęsiančius 
bičiuliškus ryšius, nuolatinį reagavimą į laiškus ir dosnų dalijimąsi mintimis bei pastebėjimais. 

Nuoširdžiausiai dėkoju filosofui ir mecenatui Žilvinui Svigariui, ženkliai prisidėjusiam 
spausdinant šią monografiją, sūnui Konstantinui, kuris teikė gausią iliustracinę medžiagą, 
Lietuvos kultūros tyrimų instituto Leidybos skyriaus vadovui Adomui Matuliauskui, redaktorei 
Margaritai Dautartienei, maketuotojai Daivai Mikalainytei, dailininkei Skaistei Ašmenavičiūtei, 
laborantėms Karolinai Kaniušėnaitei, Evelinai Tomonytei ir visiems, padėjusiems parengti šią 
monografiją spaudai. 


Autorius 

ĮVADAS 


Estetikos ir meno filosofijos objektai, šaltiniai, periodizacija ir istoriografija 


Į estetikos ir meno filosofijos idėjų raidos istoriją galima žvelgti kaip į šių mokslų tyrinėjimo 
objektų, vidinės struktūros, pagrindinių tyrinėjimo problemų lauko konkretėjimo procesą. 
Pamatinės jų gvildenamos idėjos, problemos, kategorijos (estetiškumo prigimtis, estetinės 
veiklos savitumas, meno esmė, jo būties, visuomeninio funkcionavimo formos ir pan.) yra 
senesnės nei estetikos, meno filosofijos ir kiti meno fenomeną tyrinėjantys mokslai. Estetinės 
minties ištakos slypi ikiklasinių bendruomenių mitologijoje. Stebėdami gamtos grožį, kurdami 
archajiškus kosmogoninius mitus, ritualus, objektus, vėliau pavadintus meno kūriniais, žmonės 
susimąstydavo apie estetiškumo prigimtį, grožio, harmonijos ištakas ir esmę. Amorfiškoje 
mitinių pažiūrų visumoje iškylančios estetinės įžvalgos ankstyvųjų įvairių civilizacinių pa- 
saulių mąstytojų imtos sieti į bendresnes teorijas. Ilgainiui šie estetiniai požiūriai skirtingose 
Žemės dalyse kristalizavosi į skirtingas bemaž vientisas estetines žinių sistemas, iš kurių vėliau 
išsiskyrė meno filosofija ir kitos meno fenomeną tiriančios disciplinos. „Estetikos“ ir „meno 
filosofijos“ terminai atsirado vėliau tik šiems mokslams virstant savarankiškomis mokslinio 
pažinimo sritimis - disciplinomis. 

Tačiau ne visose tautose buvo sukurtos ir išsiskleidė sisteminės estetinės pasaulėžiūros. 
Mitinéje raidos pakopoje formuojantis estetinės minties uzuomazgoms svarbus vaidmuo teko 
tuo metu civilizaciniu požiūriu labiausiai išsivysčiusioms tautoms - šumerams, babiloniečiams, 
egiptiečiams, indams, kinams, senovės žydams, persams. Žmonijai įžengus į kokybiškai naują 
filosofinę pasaulio pažinimo pakopą, išryškėja trys pagrindinės estetinės minties tradicijos: 
indų, Rytų Azijos ir Viduržemio jūros pakrančių (daugiausia Europos), kiek vėliau prie jų 
prisijungė japonų ir arabų-musulmoniškojo pasaulių. Kiekviena iš jų yra išreikšta konkrečio- 
mis tautinėmis ar tarpnacionalinėmis kalbomis ir glaudžiai siejasi su savitais skirtingų žemės 
rutulio regionų civilizacinės, kultūrinės, estetinės ir meno raidos procesais. Net paviršutiniš- 
kai žvelgiant į estetinių idėjų sklaidą skirtinguose geografiniuose plotuose, ryškėja stebėtina 
estetinio pasaulio suvokimo ir meninės kūrybos formų įvairovė. 

Gretindami Senovės Artimuosiuose Rytuose, Indijoje, Kinijoje, Japonijoje, arabų-mu- 
sulmonų pasaulyje ir Vakaruose išsikristalizavusias estetines idėjas, galime išskirti tam tikras 
vyraujančias tendencijas. Vakarų mąstymo tradicija pradedant senovės graikais, besiremianti 
subjekto ir objekto (t. y. žmogaus ir aplinkos pasaulio) priešpriešos idėja, pasuko išorinio pa- 
saulio pažinimo ir įvaldymo keliu. Iš čia kilo daugeliui Antikos ir Vakarų estetikos krypčių 
būdingas dėmesys realiam pasauliui, empiriniams faktams, analizei. Indijos ir Rytų Azijos 

mąstytojai bei menininkai tradiciškai labiau domėjosi žmogaus ir jį supančios gamtinės 
aplinkos vienove, skverbėsi į asmens vidinį pasaulį, subtiliausius dvasinius išgyvenimus. Šių 
vyraujančių estetinės minties ir meninės kūrybos tendencijų skirtingumas natūraliai skatina 
jų tarpusavio trauką, siekį suartėti. Štai kodėl į Rytų ir Vakarų šalyse įsivyravusias estetikos, 
meno filosofijos ir meno teorijos tradicijas galime žvelgti kaip į du skirtingus kelius, vedančius 
įtą patį estetiškumo prigimties ir meninės kūrybos ypatumų gilesnio pažinimo tikslą. 

Iš tikrųjų gvildendami skirtinguose pasaulio regionuose iškilusių civilizacijų istoriją, 
įvairiose Rytų ir Vakarų šalyse išsikristalizavusias estetiškumo, meniškumo sampratas, požiū- 
rius į grožį, harmoniją, meną, įsitikiname, kad daugelyje istoriškai ir geografiškai atskirtų, iš 
pirmo žvilgsnio nesutaikomų idėjų glūdi universalūs, bendražmogiški idealai. Šitai patvirtina 
nuojautą, jog skirtingose kultūrose yra daugiau to, kas jas sieja, nei kas skiria. Tai, kad dauguma 
vadinamųjų „pasaulio stebuklų“ išsidėstę už Europos ribų - Azijoje, yra ne atsitiktinis reiškinys, 
o rodo realią pasaulinės kultūros, estetinės minties ir meno raidos istoriją. Didžiosios Rytų 
civilizacijos anksčiau įžengė į pasaulinės kultūros vertybių kūrimo kelią ir suklestėjo. Todėl 
būtent jų sukurtos kultūros, estetikos ir meno vertybės turėjo stiprų poveikį vėlesnei Antikos 
ir iš jos išplaukiančios Vakarų kultūros, filosofinės ir estetinės minties raidai. 

Sparčiai besiplėtojanti komparatyvistinė kultūrologija, estetika, menotyra atskleidžia 
daug naujų Rytų tautų kultūros, estetikos, meno poveikio Vakarams aspektų, įtvirtina naujas 
pažiūras į didžiųjų Rytų civilizacijų vaidmenį pasaulinės kultūros raidos istorijoje. Daugelį 
šimtmečių Vakaruose vyravusios eurocentrinės teorijos, kritikuotos daugybės įtakingų mąs- 
tytojų, remiantis naujais mokslo laimėjimais, vis labiau diskredituojamos. Ilgainiui Vakarų 
intelektualai suvokia, kad didžioji humanistinė Vakarų civilizacija, jos estetinių ir meno vertybių 
pasaulis - tai tik vienas iš daugelio jaunų ūglelių daugiašakiame ir įvairialypiame pasaulinės 
kultūros kamiene. 

Pažangiausi atviri kitų neeuropinių kultūrų laimėjimams Vakarų civilizacijos atstovai, 
norėdami geriau pažinti egzotiškus Rytų civilizacijų pasaulius, ilgainiui įvertino gilinimosi į 
jų pamatinių pasaulio suvokimo kategorijų, estetinių ir meno vertybių svarbą. Šis procesas — 
tai sudėtingas dvasinės raidos kelias, kai žingsnis po žingsnio buvo griaunami šimtmečiais 
susiklostę grožio sampratos ir mąstymo stereotipai, mokomasi Rytų kalbų, bandoma suprasti 
kitas religijas, mąstymo, estetinio pasaulio suvokimo ir meninės kūrybos principus, gretinant 
su geriau pažįstamais Vakarų civilizacijoje išsiskleidusiais. Šios naujos pažinimo nuostatos 
padėjo plėtotis įvairioms komparatyvistinėms tyrinėjimo strategijoms ir metodologijoms, 
kurios priartino Rytų estetikos ir meno pasaulį. 

Regėdami, kaip Rytų Azijoje, Indijoje atsiradę kultūros reiškiniai, estetiniai principai, 
meno formos migruoja milžiniškais atstumais ir, prisitaikydami prie kitų tautų dvasinių 
poreikių, atkeliauja per Artimuosius Rytus į Vakarus, įsitikiname, kad pasaulinės civilizacijos 

istorijoje, nepaisant daugybės apokaliptinių sukrėtimų, tradicijos nenutrūksta ir žmonijos kultū- 
ros istorija yra vientisa ir nedaloma. Nuoseklioje skirtingų estetinių bei meno tradicijų iškilimo, 
transformacijų ir nuosmukių kaitoje slypi sava raidos logika. Netgi po epochinių sukrėtimų 
kultūros pajėgia išsaugoti tam tikrą gyvybingų jėgų potencialą ir perduoti kūrybinius impulsus 
kitoms kultūroms, tradicijoms, epochoms. Taip į pagrindinius kultūros, estetinių tradicijų ir 
meno raidos srautus nuolatos įsilieja nauji, kurie atgaivina žmoguje slypinčią kūrybinę energiją. 

"Thomas Munro taikliai pastebėjo, jog Vakarų estetika ilgą laiką rėmėsi tik keliomis 
pagrindinėmis iš graikų, romėnų ir kitų Vakarų kultūrų paveldėtomis idėjomis bei jų menu. 
Tas paveldas ir grindė bendrus samprotavimus apie „žmonijos sukurto meno, visuotinės 
estetinės patirties, visuotinių meno vertybių teorijas“ (Munro, 1965, p. 6-7). Eurocentrines 
nuostatas įveikti labiausiai trukdo tai, kad mokslininkai, gvildendami kitose neeuropinėse 
civilizacijose išsirutuliojusias estetines idėjas, tiesmukai pasiremia Vakarų estetikoje ir meno 
filosofijoje įsivyravusiomis idėjomis, schemomis, kriterijais, kategorijomis, ignoruodami indų, 
kinų, japonų, arabų-musulmonų civilizaciniuose pasauliuose susiklosčiusių pasaulėžiūrinių 
ir mokslinių kategorijų savitumą bei unikalų sistemiškumą. Dėl to neretai iškeliami antraei- 
liai, tačiau panašūs ir tapatūs aspektai, o originaliausios kitų civilizacijų idėjos bei patyrimas, 
netelpantis į stereotipinio vakarietiškojo mąstymo schemas, išslysta iš tyrinėtojų regos lauko. 

Klasikiniams Vakarų estetikos, meno filosofijos ir meno idealams išgyvenant krizę, kai 
aktyviai skverbiasi neklasikiniai, kitose civilizacijose susiformavę estetiniai idealai, mąstymo 
ir meninės kūrybos principai, susidaro prielaidos objektyvesnei estetikos ir meno istorijos 
sampratai. Sparčiai plėtojantis įvairioms orientalistikos ir komparatyvistikos kryptims, buvo 
atskleista ir susisteminta daugybė anksčiau nežinomų šaltinių, idėjų bei faktų. Nauji moks- 
liniai duomenys, šaltinių publikavimas padeda Vakarų mokslininkams vaduotis iš mąstymo 
stereotipų, plačioje lyginamosios analizės perspektyvoje adekvačiau suvokti estetines kitų 
civilizacijų idėjas ir meno vertybes. 

Rytų šalių kultūrų, estetikos, meno pažinimo kelias Vakaruose buvo sudėtingas ir ku- 
pinas daugybės paklydimų. Ankstyvasis jo etapas glaudžiai siejosi su daugybe įsišaknijusių 
eurocentrinių teorijų, pasirodžiusių dviejų megakultūrinių regionų - Azijos ir Europos - di- 
chotomijos pavidalu. Nepažįstami Rytų kultūrų reiškiniai netgi didžių mąstytojų veikaluose 
apaugo ideologiniais stereotipais, klaidingomis nuostatomis, kurios ilgainiui tapo bemaž 
visuotinai pripažinta tiesa. Menkas Rytų civilizacijų laimėjimų pažinimas, sunkiai įveikiami 
rašto, kalbos sunkumai, skirtingi mąstymo tipai, idealai, vertybinės nuostatos, kultūrinis ra- 
sizmas, etnocentriniai stereotipai ir daugelis kitų veiksnių padėjo įsigalėti mitui apie tariamą 
vakarietiškosios civilizacijos, jos estetinių ir meno vertybių pranašumą. 

Kalbant apie Rytų šalyse vyraujančių estetikos ir meno teorijos tradicijų tipologinį pana- 
šumą, reikia turėti omeny ir kiekvienos šalies ar regiono savitumą. Indų, arabų-musulmoniš- 

kojo pasaulio estetika ir meno teorija yra daug artimesnė Vakarams (kadangi Indiją ir Arabų 
kalifatą su senovės graikais, romėnais bei krikščioniškąja Europa sieja panaši rašto sistema, 
mąstymo principai, nuolatiniai kultūriniai ryšiai) nei hieroglifinio rašto areale susiklosčiusiai 
Rytų Azijos tradicijai. Retkarčiais galima aptikti tiesiog stulbinantį teorinių principų panašumą: 
pavyzdžiui, VI-XI a. indų, IX-X arabų ir XIII-XIV a. Vakarų Europos scholastinėje estetikoje 
ir pagrindinėse nuostatose, visa tai galima paaiškinti idėjų difuzija. Daugelį Indijoje ir Rytų 
Azijos šalyse plėtotų teorijų sieja budizmo idėjų sklaida ir jų artumas daoistinėms Kinijoje bei 
šintoistinėms Japonijoje estetinėms koncepcijoms, kas neabejotinai sudarė palankias sąlygas 
šių estetinių idėjų sklaidai ir įsigalėjimui Rytų Azijos šalyse. 

Kita vertus, Rytų civilizacijų (indų, kinų, japonų, arabų-musulmoniškosios) estetikos ir 
meno teorijos raida, nepaisant stebėtinos krypčių, mokyklų, koncepcijų įvairovės, pasižymi 
didesniu idėjų, problematikos tęstinumu nei Vakarų, kurioje ryškesnė kultūrinių paradigmų 
kaita. Čia epochų lūžiai lėmė esmingesnę vyraujančių estetikos idėjų, jos teorinių ir meto- 
dologinių nuostatų kaitą. Reikšminga teorinė sistema Vakaruose dažniausiai iškyla ne tiek 
pratęsdama tradiciją, kiek kritiškai ją paneigdama ar pervertindama. Suprantama, ilgainiui 
neigimas gali virsti grįžimu prie kadaise paneigtų koncepcijų. Ir galiausiai, tiek Rytų, tiek ir 
Vakarų estetikos ir meno teorijos idėjų raida turi panašius užuomazgų formavimosi, inten- 
syvios raidos ir brandos etapus. 

Tyrinéjimo objektai. I$ visų meno fenomeną tyrinėjančių disciplinų estetikos ir meno 
filosofijos santykiai yra labiausiai komplikuoti, kadangi istorinėje raidoje jų tyrinėjimų sritys 
ir probleminiai tyrimo laukai buvo glaudžiai susiję. Vis dėlto intensyvios mokslinių žinių 
diferenciacijos sąlygomis dabartinė išplėtusi savo tyrinėjimų lauką estetika jau ne visada 
pajėgia atlikti jai nuo A. Baumgarteno laikų tradiciškai priskiriamą bendrosios filosofinės 
meno teorijos funkciją, o tai sudaro objektyvias prielaidas neišvengiamam estetikos ir meno 
filosofijos tyrinėjimo objektų ir pagrindinių tyrinėjimo laukų išsiskyrimui. Todėl paskirose šalyse 
nuo XX a. pradžios ir iki šiol vyksta diskusijos dėl meno filosofijos kaip atskiros disciplinos 
statuso bei estetikos ir meno filosofijos tyrinėjimo objektų aiškaus atskyrimo. Šias problemas 
detaliai aptarinėjau savo knygoje Meno filosofija: XVII-XX a. koncepcijų analizė (1990), į kurią 
nukreipiu skaitytojus. 

Estetikos mokslas dabartinėje humanistikoje yra nevienalytis, kadangi skleidžiasi dviem 
pagrindiniais pavidalais: filosofinės estetikos ir menotyrinės estetikos. Pirmoji - filosofinė este- 
tika, glaustai tariant, yra požiūris į estetinių reiškinių pasaulį „iš viršaus“, iš pačių bendriausių 
pamatinių filosofinio mąstymo principų, o antroji - menotyrinė estetika — „iš apačios“, tai yra 
funkcionuoja kaip kitos tiesiogiai su meno praktika susijusios menotyrinio pažinimo sistemos 
dalis, tai yra išplaukia iš konkrečios empirinės meno praktikos ir jos svarbiausių teorinių 
dėsningumų apibendrinimo. 

Šios trilogijos autorius iš filosofinio pažinimo sistemos išplaukiančią filosofinę estetiką 
ir meno filosofiją suvokia kaip sudėtines universaliausio Rytų ir Vakarų šalyse susiformavusio 
mokslo filosofijos tyrinėjančios bendriausius principus ir dėsningumus istorinės diferencia- 
cijos eigoje išsiskyrusias į savarankiškumą pretenduojančias filosofines disciplinas. Estetika 
čia suprantama plačiai kaip mokslas, aprėpiantis visas estetines gamtos pasaulio ir socialinio 
gyvenimo arba, kitais žodžiais tariant, visas universalios estetiškumo kategorijos raiškos formas. 

Sutelkdama dėmesį į svarbiausius metodologinius meno tyrinėjimo klausimus, dabartinė 
meno filosofija imasi svarbaus metateorijos vaidmens kitų meną nagrinėjančių mokslų (meno 
istorijos, meno teorijos, meno kritikos, meno sociologijos, meno psichologijos, meno istorijos 
filosofijos ir pan.) atžvilgiu. Ji stengiasi pagrindiniais filosofinės analizės aspektais (ontologiniu, 
epistemiologiniu, socialiniu) apibendrinti svarbiausias filosofines ir menotyrines žinias apie 
meną, t. y. mėgina filosofinį požiūrį į meną susieti su konkrečia empirine medžiaga, kurią teikia 
menotyriniai ir taikomieji mokslai. Laikantis apibendrinamojo filosofinio požiūrio, įmanoma 
vientisai apmąstyti meno pasaulio sandarą, pažinti svarbiausius jo socialinio funkcionavimo 
mechanizmus ir vidinės morfologinės struktūros dėsnius. 

Šaltiniai. Gvildenant Rytų ir Vakarų civilizacijose išsiskleidusią estetikos, meno filo- 
sofijos ir meno teorijos idėjų istoriją ypač aktuali šaltinių problema. Šios leidinių serijos 
vienas pagrindinių tikslų — atgaivinti skaitytojų susidomėjimą autentiškiems šaltiniams, 

kurie yra gyvybingiausia idėjų istorijos pažinimo versmė. Šaltinius galime skirstyti įvairiai: 
pagal chronologiją, priklausomybę konkrečiai civilizacijai, tautai, probleminiu aspektu, 
pagal personalijas. Kita vertus, juos galima grupuoti ir pagal kodavimo būdą: rašytiniai, 
daiktiniai, žodiniai ir pan. Iš jų svarbiausi yra rašytiniai filosofiniai ir menotyriniai tekstai. 
Kadangi estetika, meno filosofija ir meno teorija - konceptualūs teoriniai mokslai, vadinasi, 
pagrindiniais laikytini tie šaltiniai, kuriuose keliamos ir teoriškai gvildenamos pamatinės šių 
mokslų idėjos, reikšmingai paveikusios savo meto teorinės minties raidą ir tapusios gyvos 
idėjų istorijos faktu. Tačiau estetiškumas ir meniškumas skleidžiasi ne tik filosofiniuose bei 
menotyriniuose tekstuose, bet ir daugelyje kitų konkrečios civilizacijos, epochos kultūros sferų - 
mitologijoje, ritualinėje kultūroje, religijoje, mokymuose apie visuomenę, moralę, įvairiuose 
dokumentuose, literatūros kūriniuose, dienoraščiuose, memuaruose, laiškuose, meninių krypčių 
teorinėse programose ir pan. 

Greta rašytinių estetikos, meno filosofijos, meno teorijos šaltinių, vertingi yra ir iš tūks- 
tantmečių glūdumos atkeliavę meno kūriniai, kuriuose tautos įkūnijo turiningiausius savo 
siekius. Hegelis sakė, jog „menas neretai yra raktas, o kai kurių tautų - vienintelis raktas, 
atveriantis jų išmintį“ (Hegel, 1968, t. 1, p. 13-14). Unikaliame įvairių civilizacijų kūrėjų mene 
tiesiogiai atsispindi jų estetinės pažiūros ir meniniai idealai. „Ne visos estetikos idėjos, - rašo 
Tatarkiewiczius, - iš karto rado žodinę išraišką, todėl buvo išsakytos meno kūrinių formomis, 
spalvomis, garsais. Iš meno kūrinių galima išrutulioti estetikos tezes, kurios nėra parašytos, 
bet glūdi juose, nes yra jų išeities taškas ir prielaida. Plačiai suprantamai estetikos istorijai 
priklauso ne tik teiginiai, išsakomi estetikų explicite, bet taip pat ir glūdintys implicite epochos 
skonyje arba meno kūriniuose“ (Tatarkiewicz, 1960, t. 1, p. 13). 

Periodizacijos problemos. Analizuodami estetikos ir meno teorijos šaltinius tų šalių, 
kuriose „senovės estetikos“ metas chronologiškai sutampa su „senovės epochos“ ribomis, 
pavyzdžiui, Indijos, Kinijos, Graikijos, galime taikyti „Antikos estetikos“ terminą. Tačiau 
japonų, arabų-musulmoniškojo pasaulio kultūrose šis procesas „vėlavo“, pokyčiai vyko jau 
viduramžiais, lyg pagreitintai „kartodami“ senesnių civilizacijų estetinės minties raidos fazes. 

Dėl šių ir kitų nesutapimų daugelis senųjų Rytų kultūros, filosofijos, estetinės minties 
ir meno teorijos tyrinėtojų pagrįstai vengia mechaniškai taikyti Vakarų kultūros istorijos 
tyrinėjimuose susiklosčiusias periodizacijos schemas, kadangi „archaikos“, „senovės“, „an- 
tikos“, „viduramžių“, „renesanso“ terminai pernelyg abstraktūs. Kita vertus, kada jais norima 
apibūdinti neeuropinių civilizacijų estetinės minties ir meno teorijos raidą, jie ne tiek kalba 
apie teorinės minties pobūdį, kiek nusako pačios epochos turinį. Suprantama, kad tokiuose 
abstrakčiuose terminuose išnyksta konkrečios civilizacijos, šalies, regiono estetinės minties ir 
meno teorijos specifiniai bruožai, kurie jautriau perteikiami kitomis periodizacijos sistemomis 
ir tikslesnėmis, specifinius konkrečios civilizacijos bruožus atspindinčiomis kategorijomis. 

Didžiuma tyrinėtojų remiasi specifinėmis šimtmečiais susiklosčiusiomis Egipto, Indijos, 
Kinijos, Persijos, Japonijos, arabų-musulmoniško pasaulio kultūrologijoje nusistojusiomis 
epochų ar dinastijų periodizavimo schemomis. Tačiau ir toks estetinės minties ir meno teorijos 
periodizavimo principas turi didelių trūkumų, kadangi nepajėgia aiškiai atspindėti sudėtingo 
teorinės minties sklaidos proceso. Net galingiausių dinastijų iškilimas ar žlugimas ne būtinai 
tiesiogiai siejasi su kokybiniais estetinės minties ir meno teorijos pokyčiais. Dinastinės perio- 
dizacijos schemos, pavyzdžiui, tyrinėjant Indijos ir arabų-musulmoniškojo pasaulio kultūros 
istoriją, neretai teikia daug papildomos painiavos ir sunkumų ir net trukdo susidaryti aiškesnį 
vaizdą apie daugiataučių ir polikonfesinių šalių teorinės minties raidą, ypač gvildenant tuos 
tarpsnius, kai šios šalys buvo susiskaldžiusios ir jas tuo pat metu valdė keletas dinastijų. Dėl 
tokių sunkumų dabartiniuose estetikos, meno teorijos tyrinėjimuose yra daugybė įvairiomis 
koncepcijomis grindžiamų periodizavimo sistemų, kuriose priklausomai nuo konkrečių 
tyrinėtojų keliamų tikslų dažniausiai susipina tradiciniai Vakarų kultūrologijos skirstymai ir 
specifinės kurios nors civilizacijos tyrinėjimuose nusistojusios schemos. Todėl ir šiose knygose, 
kuriose išskirtinę svarbą įgauna įvairios komparatyvistinės tyrinėjimo strategijos, metodai, 
kalbant apie konkrečių civilizacijų estetikos ir meno teorijos tradicijų, mokyklų, koncepcijų 
ryšius, pasiremta tiek tradicinėmis Vakarų periodizavimo sistemomis, tiek ir konkrečių civi- 
lizacijų tyrinėjimuose taikomais principais. 

Istoriografija. Estetikos ir meno teorijos tyrinėjimų ištakas galime aptikti tiek Rytuose, 
tiek ir Vakaruose išsiskleidusiose didžias kultūros, estetinės minties ir meno tradicijas turin- 
čiose civilizacijose. Kinijoje jos siejasi su su Tang epochos vaizduojamosios dailės istorikų ir 
teoretikų Zhu Jinghuano, kurio traktatas yra datuojamas apie 840 m. ir Zhang Yanyano apie 
847 m. kūrybine veikla, o Indijoje - su garsaus Kašmyro simbolinės poetikos mokyklos atstovo 
Abhinavaguptos (X a. pab.-XI a. pr.) veikalu Locana, iš kurio pasisemiame daug svarbių žinių 
apie ankstesnės indų estetinės minties istoriją. 

Vakarų estetikos ir meno filosofijos istoriografijos pradžia sietina su G. Hegelio Estetikos 
įvadu, kuriame glaustai apžvelgiama ankstesnės estetinės minties istorija. Beje, pirmoji speciali 
estetikos istorijos studija Vakaruose yra Vienoje 1858 m. išleista Prahos universiteto pro- 
fesoriaus R. Zimmermanno „Estetikos istorija kaip filosofinis mokslas“ (Geschichte der Aesthetik 
als philosophischer Wissenschaft). Trijose jo knygose gvildenamos antikos, XVIII a. Anglijos, 
Prancūzijos, Vokietijos ir klasikinio vokiečių idealizmo estetinės minties raida. 1861 m. 
Prancūzijoje pasirodė Ch. Levegue knyga „Grožio mokslas“ (La Science de beau), vėliau - 
M. Schaslerio (1871-1872), C. Hermano (1876), E. von Hartmanno (1886), H. Lotzeės (1888), 
W. Knighto (1895), H. Spitzerio (1913) ir kitų veikalai. Juose vyrauja biografinis aprašomasis 
estetikos ir meno filosofijos istorijos tyrimo būdas. 

1892 m. pasirodžiusi anglų filosofo B. Bosanqueto „Estetikos istorija“ („A History of 
Aesthetics“) ženklina kokybiškai naują tyrinėjimo pakopą. Joje estetikos istorija jau perteikia- 
ma ne kaip estetikų pavardžių virtinė, o kaip pamatinių estetinių problemų ir sąvokų istorija. 
Šią tradiciją vaisingai tęsė E. Panofsky veikale „Idėja“. Apie sąvokų istoriją senovės meno 
teorijoje“ („Idea“. Ein Beitrag zur Begriffsgeschichte der alteren Kunsttheorie“, 1924), E. Utitzas 
„Estetikos istorijoje“ („Geschichte der Aesthetik“, 1932), A. Losevas, V. Šestakovas „Estetinių 
kategorijų istorijoje“ (,Mcropua screruueckux kareropuit, “, 1965) ir W. Tatarkiewiczius 
knygoje „Šešios estetikos sąvokos“ (Dzieje szesciu pojec, 1975), L. Ferry „Homo aestheticus. 
Skonio išradimas demokratiniame amžiuje“ (Homo aestheticus. L'invention du goūt à lüge 
dėmocratigue, 1990) ir C.Sartwello „Šeši grožio vardai“ (Six Names of Beauthy, 2006). 

XX a. ir mūsų amžiaus pradžioje skirtingomis kalbomis išleista įvairių estetikos ir meno 
filosofijos istorijos studijų, tačiau vertingų apibendrinamųjų veikalų palyginti nedaug. Iš jų, 
be minėtųjų, verta išskirti K. E. Gilberto ir H. Kuhno (1939), R. Bayerio (1961), W. Tatarkie- 
wicziaus (1960-1963), G. Lukacso (1963), M. Ovsianikovo, Z. Smirnovos (1963), Monroe C. 
Beardsley (1966), rusų autorių kolektyvo parengtas daugiatomis leidinys „Estetinės minties 
istorija“ (,Mcropna screrwaeckoit pica, 6 t., 1985-1990). Anne D. R. Sheppard (1987), 
J.-L. Chalumeau (1994), P. Kivy (1997), G. Grahamo (2000), D. Chateau (2000), K. Hammer- 
meisterio (2002), B. Souceko (2005), L. Joneso (2006), N. Schneiderio (2011), M. Perniolos 
(2012) D. Boersemos (2012) ir kitos knygos. 

Ilgainiui estetikos istorijos tyrinėjimai išsiplečia, pasirodo specializuoti įvairiems estetinės 
minties periodams skirti veikalai. Iš daugybės Antikos estetikos tyrinėjimų pirmiausia pažy- 
mėtini fundamentalūs, analogų pasaulyje neturintys aštuonių tomų A. Losevo (1963-1994) 
veikalai, viduramžių estetikai skirtos trijų tomų E. de Bruyneo (1946), U. Eco (1959) ir 
W. Perpeeto (1977) studijos. Bizantijos estetikos istorijai skirtos P. Michelio (1955), G. Mathew 
(1963), V. Byčkovo (1977, 1981, 1991, 2014) ir studijos. Renesanso estetiką svariai ir plačiu 
užmoju gvildeno A. Losevas veikale „Renesanso estetika“ (,9creruka Bospoxyenua’, 1978), 
A. Chastelis (1959), E. Panofsky (1960). XVIII ir XX a. estetikos ir meno filosofijos istori- 
jos tyrinėjimuose išsiskiria L. Pareisono (1950), A. Nivelleio (1955), S. Morawskio (1961), 
V. Asmuso (1962), o XX a. - L. Venturio (1938), G. Marpurgo-Tagliabues (1960), R. Bayerio 
(1961), D. Chateau (2000), M. Jimenezo (2004) veikalai. 

Lygiagrečiai pradėtos rašyti ir nacionalinių estetikos tradicijų istorijos. Pažymėtini 
ispanų estetikos istorijai skirti penkių tomų M. Menendezo y Palayo (1883-1891), J. A. 
Gaya Nuno (1975), E J. L. Tello (1983), vokiečių - H. Lotzes (1868), E. Hartmanno (1886), 
M. Dessoiro (1926), keturių tomų B. Markwardto (1956-1959), K. Hammermaisterio (2002), 
P. Bichopo (2007), P. Guyerio (2008), H.C. Robinsono (2010), prancūzų - V. Feldmanno (1913), 
T. Mustoxidi (1920), P. Cartexo (1958), A. Soreilio (1966), A. Beco (1984) ir D. Huismanso 

(2000), J. Morizot (2008), italų - P. Rollos (1905), B. Croceės (1910), P. Ragghianti (1948), 
A. Simonini (1968), britų - R. Coheno (1985), M. Prince (1996), P. De Bolla (2003), T.M. Cos- 
telloe (2013), Lenkų - A. Wierzbianskos (1973), H. Skolimowskio (1974), M. Rieserio (1975), 
K Wilkoszewskos (2013), suomių - O. Kuisma (2006), A. Haapala (2011) ir kiti tyrinėjimai. 

I$ visy Rytų estetikos tradicijų bene detaliausiai tyrinėta indiškoji. Ankstyvajame indolo- 
ginių studijų etape svarbiausi yra P. Regnaud (1884) H. Ch. Schastri (1917), P. V. Kane (1923), 
S. K. De (1925, 1927), S. C. Mukerji (1928) ir H. R. Diwekaro (1930), P. Masson-Ourselio 
(1936) veikalai. Naujas kokybinis tyrinėjimo tarpsnis pradėjo ryškėti antroje XX a. pusėje, 
kai vienas po kito pasirodė reikšmingi K. Ch. Pandey'aus (1950, 1956), J. Auboyer (1968), 
A. K. Warderio (1972), Sn. Pandito (1977), B. Dagenso (1977, 1985), M.-C. Porcher (1978), 
K. Krishnamoorthy (1979), V. Ivanovo (1979), M. Alichanovos (1979), T. P. Ramachandrano 
(1979-1980), Padma Sudhi (1983), Y. S. Walimbe (1987), P. S. Sastri (1989), M. Delahautreo 
(1992,1996), P. Grincerio (1987, 2000), A. Ve Cuppiramaniyano (2005), S. S. Barlingay (2007), 
S. Gupta (2007), Grazia Marchianó (2010), R. Wilkinsono (2010), Kapila Watsyayan (1997, 
2007, 2008, 2013), N. Lidovos (1992, 1994, 2014), Neerja A. Gupta (2017) ir kitų darbai. 

Pastaraisiais dešimtmečiais ženkliai išaugo mokslininkų dėmesys Rytų Azijos estetikos 
ir meno teorijos tradicijoms. Iš jau gerokai daugiau nei šimtmetį kinų estetikos ir meno teori- 
jos problemas tyrinėjančių Vakarų autorių reikėtų išskirti M. Palėologue (1887), R. Petrucci 
(1910), E. Fenollosos (1912), L. Bynyono (1921, 1961), A. Waley (1923), O. Sireno (1936, 
1956), G. Rowley (1947), R. Grousseto (1951) tyrinėjimus. Naujas svarbus kinų estetikos ir 
meno teorijos raidos etapas prasideda aštuntajame dešimtmetyje, kai pasirodo N. A. Vinogra- 
dovos (1972), M. Sullivano (1973), A. Soperio (1978), N. Vandier-Nicolas (1982, 1983, 1985), 
P. Ryckmanso (1970), E. Zavadskajos (1978, 1983), H. Delahaye (1981), S. N. Sokolovo-Re- 
mizovo (1985), V. Maliavino (1987, 2004), V. Krivcovo (1993), He Qing (1999), I.P. Kamena- 
rovičiaus (1999, 2008), C. Durixo (2000), E Hu Sterk (2004), Luo Yunyuno (2004), Zonggi 
Cai (2004), E. Banfi (2007), Li Zehou (1988, 2010), J. E Billeterio (2010), E. Chengo (1979, 
1980, 2006, 2008, 2012) ir kitų tyrinėjimai. Aukštu teoriniu lygiu bei įtaigiais lyginamaisiais 
ekskursais išsiskiriančius F. Jullieno (1989, 1991, 2009, 2010, 2014) ir Yulaine Escande (1994, 
2001, 2003, 2005, 2010, 2015) parašytus veikalus. 

Japonų estetikos ir meno teorijos tyrinėjimuose aktyviai reiškiasi tiek japonų, tiek ir 
Vakarų mokslininkai. Iš universalesnės orientacijos japonų estetikos istoriją gvildenanciy 
darbų išskirtini - Okakura Kakuzo (1903, 1906), N. Konrado (1927, 1972,1978), Makoto 
Uedaos (1967), Yashiro Yukio (1969), Shin'ichi Hisamatsu (1975), N. Nikolajevos (1975, 
1986, 1999), Toshihiko ir Toyo Izutsu (1981), A. Bergue (1986), T. Grigorjevos (1975, 1979, 
1993), Kato Suichi (1971, 1992), Vėros Linhartovos (1996), Donaldo Richie (2007), Yuriko 
Saito (2007), Murielle Hladik (2008), Hidemichi Tanaka (1993, 2007, 2013, 2014), Ken'ichi 

Sasaki (2001, 2010, 2011, 2013), Mara Miller (2010), Leonardo Koreno (2015), Michaelio 
Luckeno (2016) ir kitų veikalai. 

Tiriant arabų- musulmoniškojo pasaulio estetikos istoriją pasidarbavo L. Massignonas 
(1921,1969), G. E. Grūnebaumas (1955,1981), R. Blachėre (1958), R. Ettinghausenas (1962), L. 
Massignonas (1963), J. Bertelsas (1965), A. Sagadejevas, (1963,1974, 1985), V. Cantarino (1975), 
Lois al Farugi (1977), T. Burckhardtas (1980), S. H. Nasras (1981,1987), A. Kurbanmamadovas 
(1984, 1987), A.Shimmel (1990), Salimas Kemalis (1991, 1996, 2003), D. Behrens-Abouseif, 
1998, O. Grabaris (1987, 1999, 2000), V. Gonzalez (2001, 2002), A. Papadopoulo (1974,1976, 
1978, 2002), H. Stierlinas (2002, 2005), O. Leamanas (2004), S. Dadašas (2006), Sulejman 
Bosto (2006), Patrickas S. O‘Donnellis (2007) ir naujausias fundamentalus José Miguel Puerta 
Vílchezo (2017) tyrinéjimas. 

Nuo XX a. antrosios pusės intensyviai plėtojasi komparatyvistinės estetikos tyrinėjimai, 
kuriems ženklų postūmį suteikė P. Masson-Ourselio studijos, kurios inspiravo indų moks- 
lininkų aktyvų įsijungimą į komparatyvistines studijas. Iš ryškiausių šios srities tyrinėjimų 
išskirčiau P. J. Chaudhuri (1952), A. K. Coomaraswamy (1956,1981, 1990), K. Pandey'us (1959), 
Th. Munro (1965), G. Hanumantha Rao (1974), E. Deutscho (1975), Tomonobu Imamichi 
(1976, 1980), A. Ch. Suklos (1977), Noriko Mizuta Lippit (1978), M. Hulino (1979, 1996), 
V. Kavolio (1980), G. Marchiand (1987, 1995), Daisaku Ikedos (1989), A. Chaudhary 
(1991), N. Nikolajevos (1996), E. Capries (1997), Sh. Gupta (1999), S. Odino (2001), K. 
Higginso (2005), E. G. Mecherinos (2005), J. Levinsono (2005, 2007), R. Wilkinsono (2007), 
M. Hussaino, R. Wilkinsono (2006), Ken-ichi Sasaki (2010), Kapila Watsyayan (2011), Yulaine 
Escande (2010, 2013, 2015) ir F. Jullieno (2008, 2009, 2010, 2016, 2017) ir kitu tyrinéjimus. 

Įvairiuose pasaulio kraštuose pastaraisiais dešimtmečiais pasirodo daug konkrečių per- 
sonalijų ir problemų analizei skirtų komparatyvistinių studijų, kuriose lyginamos atskiros 
Rytų ir Vakarų estetikos ir meno filosofijos koncepcijos, tačiau sintetinių apibendrinamųjų 
veikalų dabar beveik neaptinkame, nes išplitę šias problemas gvildenantys kolektyviniai leidi- 
niai dažniausiai yra sudaryti tik iš menkai tarpusavyje susijusių bendru pavadinimu apjungtų 
straipsnių, kuriems stinga teminio, probleminio kryptingumo ir konceptualumo. 

Estetika stiprėjant tautinio atgimimo ideologijai tapo viena intensyviausiai besiplėtojan- 
čių lietuviškos moderniosios humanistikos sričių, kurios pamatus dar XX a. pradžioje klojo 
M. K. Čiurlionis, J. A. Herbačiauskas, S. Čiurlionienė-Kymantaitė, J. Vienožinskis, A. Jakštas, 
I. Šlapelis, P. Galaunė, M. Vorobjovas, A. Maceina, S. Šalkauskis, J. Grinius, J. Baltrušaitis-sūnus, 
R. Serapinas, V. Sezemanas ir kiti. Vėliau niūriaus stalinizmo laikotarpyje estetikos mokslas 
išgyveno sunkius laikus. Reikšmingi poslinkiai šioje srityje išryškėjo sovietmečio saulėlydyje 
ir tuoj po Nepriklausomybės atgavimo, kai viena po kitos pasirodė A. Gaižučio, A. Šliogerio, 
G. Vaitkūno, J. Mureikos, B. Kuzmicko, V. Daujotytės, V. Martinkaus, K. Stoškaus, A. Kataly- 

no, V. Matonio, Z. Jackūno, A. Andriuškevičiaus, A. Sverdiolo, S. Juknevičiaus, A. Uždavinio, 
G. Mažeikio, V. Rubavičiaus, H. Šabasevičiaus, J. Svičiulienės knygos, studijos ir straipsniai. 

Tuomet į estetinės minties raidos procesą aktyviai įsijungė išeivijos atstovai V. Kavolis, 
A. J. Greimas, A. Mickūnas, kurie įvedė į lietuvišką estetinį diskursą gaivias temas ir problemas. 
Naujas estetinės minties pakilimo etapas išryškėjo jau XXI a. pradžioje, kada, greta anksčiau 
pripažinimą įgavusių mokslininkų, į mokslinį gyvenimą aktyviai įsijungė jaunoji karta - 
D. Švambarytė, N. Kardelis, L. Poškaitė, V. Jaskūnas, O. Žukauskienė, Ž. Gaižutytė-Filipavičie- 
nė, S. Jastrumskytė, P. Veljataga, M. Valalaitė, S. Mostauskis, N. Gaidauskienė, A. Niunkaitė- 
Račiūnienė, S. Skaisgirytė-Makselienė, K. Mitalaitė, A. Kapočiūtė-Vaitkuvienė, R. Makselis, 
K. Šapoka, G. Degėsis, A. Juzefovič ir kiti. 

Estetikos ir meno filosofijos problemomis besidomintis dabartinis skaitytojas šiandien 
susiduria jau su visai kitokia mokslinės literatūros prieinamumo atžvilgiu situacija nei buvo 
prieš du dešimtmečius. Atsivėrus pasauliui plečiasi iš mokslinių interesų erdvės, Lietuvoje 
atsiranda profesionalūs mokantys pagrindines Rytų ir Juodosios užsacharės Afrikos kalbas 
specialistai, kurie skelbia savo tyrinėjimus. Šį estetinių tyrinėjimų lauko plėtimosi procesą 
vainikavo solidi Lietuvos estetinės minties brandą atspindinti Mureikos parengta Estetikos 
enciklopedija (2010), kurioje skaitytojas gali surasti daugybę indų, kinų, japonų, arabų-mu- 
sulmoniškojo pasaulio tradicijas reprezentuojančių straipsnių. Šioje skaitytojams įteikiamoje 
trilogijoje Rytų tautų estetikos, meno filosofijos ir meno teorijų aptarimui yra skirti du iš 
trijų serijos tomų. Tai - neabejotinai vienas išsamiausių vieno autoriaus parašytų pasaulinėje 
literatūroje veikalų, aprėpiančių pagrindines Rytų ir Vakarų šalių estetikos, meno filosofijos 
ir meno teorijos tradicijas. 

ESTETINĖS MINTIES UZUOMAZGU FORMAVIMASIS CIVILIZACIJU LOPSYJE 


Estetinės minties ištakų paieškos 


Įvairialypiame seniausių civilizacijų rašytiniame palikime itin svarbūs sakraliniai ir poetiniai 
tekstai, kuriuose ima ryškėti estetinės minties užuomazgos. Tyrinėdami ankstyviausią estetinės 
minties formavimosi etapą, turime atsisakyti daugelio įprastų mąstymo stereotipų ir pereiti 
į sinkretiškos mitinės ir religinės sąmonės kategorijų plotmę. Natūralu, kad skirtinguose 
pasaulio regionuose specifinėmis sąlygomis formuojasi savitos pažiūros į estetiškumą. Didelį 
postūmį estetinės minties užuomazgų sklaidai suteikė pirmykščių visuomenės santykių irimas 
ir valstybinių darinių su sudėtinga institucijų sistema atsiradimas. Seniausios Senojo pasaulio 
valstybės, tapusios pagrindiniais pasaulinės civilizacijos židiniais, iškyla derlinguose upių slė- 
niuose: prie Nilo - Egiptas, tarp Tigro ir Eufrato - Šumeras, Babilonas, tarp Indo ir Gangos - 
protoindiškos Harappos ir Mohendžo Daro civilizacijos, prie Geltonosios upės - Yang-Shao 
kultūra. Šių civilizacinių organizmų atsiradimas, skirtingai nei gentinėse visuomenėse, susijęs 
su oficialiojo valdovo, įtakingų socialinių klasių iškilimu ir žmonių vienijimusi ne giminystės, o 
teritoriniais principais. Minėtieji radikalūs socialiniai poslinkiai suteikia postūmį sudėtingesnių 
kultūros formų atsiradimui, o kartu ir paskatina estetinės minties užuomazgų formavimąsi. 

Pirmykštis žmonijos kultūrinės raidos etapas yra kupinas daugybės mums nežinomų 
mįslių, tačiau kaip liudija iš žilos praeities išplaukiantys artefaktai žmonės prieš įžengdami į 
civilizacinės raidos epochą ilgai mokėsi gaminti paprasčiausius jų gyvenimiškai veiklai rei- 
kalingiausius darbo įrankius. Šis žmoguje slypintis ir daug tūkstantmečių puoselėtas galingas 
kūrybinis užtaisas įvairiomis spalvomis, linijomis ir formomis atsiskleidė pirmykščių žmonių 
urvuose išlikusiuose išraiškinguose piešiniuose. Jie liudija, kad žmogus kūrybiniai polėkiai 
skleidėsi daug anksčiau nei žmonijos kultūrinėje raidoje išryškėjo religijos, meno ir filosofinio 
pasaulio suvokimo atsiskyrimas. Pirmykščiame žmoguje slypinčio kūrybinio prado spontaniš- 
ką sklaidą įtaigiai patvirtina XV-VIII tūkstantmečio pr. m. e. meistriški atlikti su genialumu 
besiribojantys nežinomo Altamiros freskų kūrėjo palikti gyvūnų piešiniai. Pirmykštis menas 
anot taiklaus Mikel Dufrenneo pastebėjimo esėje „Estetikos įnašas į filosofiją“ yra tiesiogi- 
nė žmogaus ir jį supančio gamtos pasaulio santykių išraiška. Šį santykį jis ir kviečia rimtai 
apmąstyti estetikos specialistus, kadangi jo įsitikinimu estetikos mokslas tik įvertindamas 
pirmapradę žmogišką patirtį sugražina mąstymą ir, tikriausiai, sąmonę į savo ištakas. Tame 
šis fenomenologas ir regi principinį estetikos įnašą į filosofiją. 

Kita vertus, Dufrenne’as atkreipia dėmesį, kad estetikos tikrasis tikslas yra ne žilos se- 
novės atgaivinimas, kad estetika nėra istorija; priešistorė, kurią ji tyrinėja, nėra visuomenės 

priešistorė be istorijos, tačiau priešistorė naujų poslinkių, kurie visomis epochomis kuria 
kultūrą ir gimdo istorijos pradžią. Taip, kiekviena iš šių pradžių - naujas žvilgsnis, Žmogaus 
nukreiptas į kraštovaizdį, naujas judesys, pagimdęs naują formą, - įsipaišo į kultūrą. Vis dėlto 
estetika nukreipia savo dėmesį tik į šią kultūros pusę (Dufrenne, 1967, p. 342). Iš čia plaukia 
natūrali išvada, kad estetinė patirtis liudija apie žmogaus polinkį mokslui, kuris yra skatinamas 
kūrybingo mąstymo, sugebėjimo kritiškai vertinti mus supančio pasaulio, gamtos reiškinius ir 
konstruoti sąvokų sistemas atspindinčias įvairius mus supančiame pasaulyje regimus estetinius 
dėsningumus. Šis estetinio pasaulio suvokimo užuomazgų formavimosi procesas akivaizdžiai 
yra regimas seniausiuose didžiųjų upių civilizacijų centruose. 

Tie duomenys, kuriais vadovaujasi nūdienos įvairių šalių estetikos istorikai, leidžia teigti, 
kad estetinės minties užuomazgų tyrinėjimus tikslinga pradėti nuo Senovės Rytų civilizacijų. 
Taigi atmetant, ko gero, ilgai vyravusią ydingą eurocentrinę tradiciją pradžių pradžios reikia 
ieškoti ne palyginti jaunos senovės graikų ir romėnų antikos, o seniausiame Artimųjų Rytų 
civilizacijų lopšyje. Daugelis šumerų ir Egipto civilizacijose susiformavusių estetinės minties 
užuomazgų idėjų neretai priskiriama Vakarų antikos minčiai. Iš Senovės Rytų civilizacijų 
lopšyje sukurtų kultūros vertybių iki nūdienos išliko tik nedidelė materialinės kultūros, archi- 
tektūros, skulptūros, rašytinių šaltinių dalis, tad ir nedaug estetines problemas gvildenančių 
tekstų. Taigi šiuolaikiniam estetikos istorikui, siekiančiam rekonstruoti senųjų civilizacijų 
kūrėjų estetines pažiūras, tenka susidurti su daugybe sunkumų, kurių išvengia vėlesnių laikų 
estetinės minties tyrinėtojas, galintis pasitelkti patikimus tekstus ir remtis susiklosčiusiomis 
akademinio mokslo tradicijomis. 

Trūkstant patikimų šaltinių, tyrinėtojui tenka itin atidžiai žvelgti į visas gretimas humanita- 
rinių ir kitų mokslų, materialinės kultūros, meno sritis, estetiniu aspektu gilintis į svarbiausiuose 
išlikusiuose šių civilizacijų rašytiniuose tekstuose bei jų fragmentuose išreikštas pažiūras, mintis, 
idėjas, remtis šių civilizacijų kūrėjų menu, sukurtu pagal tam tikrus amžiais nusistojusius esteti- 
nius kanonus. Egiptiečių, šumerų, babiloniečių, iranėnų ir hebrajų estetinės minties tyrinėjimai 
šiandieną yra tik užuomazgų būklėje, ir reikia tikėtis, kad „pažinimo archeologija“ atskleis mums 
daug naujų svarbių faktų, padedančių tiksliau atkurti tų civilizacijų kūrėjų estetines pažiūras. 

Naujausi įvairių sričių mokslininkų archeologiniai ir meno tyrinėjimai paneigė pažiūrą, 
jog Senovės Rytų šalys gyvavo kultūrinės izoliacijos sąlygomis. Egipto, Mesopotamijos, Irano, 
Palestinos ir Indijos gyventojai jau senų senovėje palaikė glaudžius ekonominius ir kultūrinius 
ryšius. Tai liudija archeologų aptikti materialinės kultūros ir meno paminklai, analogiški es- 
tetiniai kanonai, meno stiliai, kosmogoninių mitų, epų, šviesos ir spindesio estetikos motyvai. 
Gvildenant estetinės minties priešistorę ir ankstyvąsias senųjų Rytų civilizacijų kūrėjų pažiūras, 
kyla pagrįstų abejonių, ar korektiška vartoti šiuolaikinį „estetikos“ terminą, kadangi archajiš- 
kuose kultūros sluoksniuose dar neaptinkame aiškiai išsikristalizavusių estetinių koncepcijų. 
Senovės egiptiečių, šumerų, babiloniečių, indų, kinų, graikų ir kitų civilizacijų kūrėjų estetinės 
pažiūros radosi itin glaudžiai saveikaudamos su mitologija, kosmologija, religija, ritualine 
kultūra ir įvairiomis materialinės bei meninės kultūros formomis. 

Archajinės epochos žmonės, susidūrę su paslaptingomis gamtos jėgomis, ieškojo būdų, 
kaip jas paveikti. To poveikio būdas archajinėse kultūrose buvo mitologija, religiniai vaizdiniai, 
sudėtingos maginių ritualų sistemos, natūraliai siejančios įvairius estetinius ritualinės poezijos, 
šokio, dainų, regimojo ritualinio vyksmo elementus. Mitas - tai ne tik istoriškai pirmoji, seniau- 
sioji visuomeninės sąmonės raiškos forma, tačiau ir tam tikras visuminis pasaulio suvokimas, 
kuriame ryškios pasaulio estetinio apmąstymo užuomazgos. Ankstyvąją mitologiją dažniausiai 
remia ir maitina religinių pažiūrų sistemos, kadangi mitai aiškina dievų ar Dievo sukurtą pasaulį, 
o mitą palaikantys ritualai suteikia mitams estetinę formą. Mitinėje sąmonėje ryškūs estetinę 
prigimtį turintys kūrybingumo, vaizduotės elementai. Tikriausiai neatsitiktinai visose senosiose 
civilizacijose kosmogoninių mitų pavidalu iškyla estetinę prasmę įgavusi pasaulio pradžios 
idėja, kuri Egipte, Šumere, Babilonijoje, Indijoje, Persijoje siejama su kanoniškais sakraliniais 
tekstais, Kinijoje - su didžiųjų išminčių mintimis, hebrajiškoje Senojo Testamento tradicijo- 
je - su tiesos atsivėrimu, Graikijoje - su herojiniu epu ir pan. Archajiški kosmogoniniai mitai 
neretai įgauna estetinę prasmę, kadangi pasaulio kūrėjai dievai juose iškyla tarsi menininkai, 
kuriantys harmoningo ir estetiško pasaulio įvairovę. 

Kitas svarbus kosmogoninės mitologijos aspektas susijęs su daugelyje senųjų civilizacijų 
populiariu organicistiniu požiūriu, teigiančiu, kad harmoningą ir tobulą Visatos struktūrą at- 
kartoja žmogaus kūno, gyvūnijos, gamtos reiškinių bei objektų harmoninga sandara ir grožis. 

Fischer von Erlach. Egipto piramidės. Raižinys. 1721 m. 


Bene ryškiausias estetinės minties priešistorės ir ankstyvųjų estetinių pažiūrų bruožas, 
nepaisant visų regioninių skirtumų, yra sinkretiskumas, itin aiškus mitologijoje, seniausiuose 
poetinės, sakralinės ir filosofinės literatūros paminkluose. Sinkretiškumas pasireiškia kaip 1) 
suvokimo ir vaizdinio mąstymo vienovė, būdinga egiptiečių, šumerų, indų, kinų, graikų ir kitų 
tautų pažiūroms, 2) neatsiejamas žodžio, muzikos ir veiksmo ryšys, kuris labai ryškus egiptiečių 
ritualiniuose himnuose, indų Rigvedoje, kinų Shijing („Poezijos knygoje“), iranėnų Avestoje, 
hebrajų „Giesmių giesmėje“, graikų „Iliadoje“ ir „Odisėjoje“. Šiems poetiniams ir sakraliniams 
tekstams būdingas estetiškumas bei stilistinis puošnumas. 

Folklorinis sinkretizmas ir turinio daugiasluoksniškumas, būdingas archajinės epochos 
estetinei sąmonei, vėliau įtvirtinamas rašytiniuose paminkluose ir suteikia impulsą formuotis 
seniausioms filosofinėms koncepcijoms su ryškiais pasaulio estetinio apmąstymo elementais. 
Pamažu trūkinėjant vientisai mitologinei sąmonei ir atsirandant filosofinio mąstymo užuo- 
mazgoms, mitologijai būdingą vaizdinį pasaulio suvokimą keičia sąvokų kalba, kitaip tariant, 
senąjį mythos išstumia naujasis logos. Įvairiose civilizacijose, priklausomai nuo specifinių 
mąstymo formavimosi ypatumų, archajiniai mitologiniai reliktai išlieka dar akivaizdūs arba 
giliai paslėpti po filosofinių sąvokų sluoksniu. 

Be mitologijos ir sąvokinio mąstymo elementų, ankstyvųjų estetinių pažiūrų sklaidai 
itin svarbus estetiškai įpavidalintas ritualas, su kuriuo glaudžiai siejasi religinės pažiūros ir 
daugeliu ankstyvųjų sakralinio meno formų. „Ritualas glūdi archajinių kultūrų gyvenimo ir 

veiklos centre [...], jis persmelkia visą gyvenimą, apibūdina jį ir kuria naujas jo formas, pake- 
liui įveikdamas visa, kas jam trukdo ar kelia pavojų. Šia prasme ritualas yra neatsiejamas nuo 
visuomenės raidos ir konkrečioje („kosmogoninėje“) epochoje jis tampa šios raidos pagrindu 
ir svarbiausia priemone“ (Toporov, 1988, p. 22- 23). 

Kitas svarbus ankstyvųjų estetinių pažiūrų pažinimo šaltinis - įvairios meninės kultūros 
formos. „Meno vaidmuo, - rašė Thomas Munro, - pirmiausia tas, kad pirma, jis išugdo žmo- 
nėse būtinus pagarbos, baimės, nuolankumo ir lojalumo įpročius, antra, garbinimu, maldomis 
beiritualais, kaip manoma, išmeldžia iš dievų pergales, derlingumą, sveikatą ir kitokias gėrybes. 
Trečia, savo iškilminga pompastika, prabangiomis pramogomis, meilikaujamais portretais ir 
liaupsinimu menas teikia malonumą bei pasididžiavimą valdančiajai klasei. Senosiose imperi- 
jose sukurti ir mus pasiekę kūriniai liudija, jog visame pasaulyje meno paskirtis ir svarbiausios 
funkcijos buvo tos pačios“ (Munro, 1965, p. 107). 

Visose senosiose civilizacijose menas suvokiamas kaip techninio meistriškumo, žinoji- 
mo ir praktinės veiklos rezultatas, taigi labai plačiai. Ankstyvosios meninės kūrybos formos 
esti neindividualaus kanoninio pobūdžio. Tai, kad senųjų civilizacijų architektūra, skulptūra, 
tapyba, literatūrinės meno formos yra orientuotos į ankstesnes susiformavusių kanoninių 
taisyklių apibrėžtas sistemas, visai netrukdo plėtotis meninių formų įvairovei. Daugelio kartų 
menininkai, tobulindami įtaigiausias ir funkcionaliausias meno formas, suformuoja kūrybos 
taisyklių ir stilistinių požymių visumą, kuri tampa kanonine norma vėlesnių kartų meninin- 
kams. Evoliucionuojant ir tobulėjant kanoniniams estetiniams principams, ryškėja naujos, 
funkcionalesnės ir subtilesnės kanono briaunos. Remdamiesi kanonu, anoniminiai meni- 
ninkai konstruoja savo estetinių vertybių pasaulį tarsi iš jau egzistuojančių formų, metaforų, 
vaizdinių sistemų. Originalumas čia labiau pasireiškia ne naujų formų kūrimu, o tradicijoje 
issikristalizavusiy stilistinių struktūrų perfrazavimu ir nauja interpretacija. Netgi ryškiausios 
individualybės išlikdavo žmonių atmintyje, rašytiniuose tekstuose, istorinėse kronikose pir- 
miausia kaip konkrečių kanoniškų tradicijų, mokyklos pradininkai. 

Gvildendami ankstyvųjų estetinių pažiūrų formavimosi dėsningumus senosiose Rytų 
civilizacijose ir antikinėje Graikijoje, akivaizdžiai suvokiame, koks klaidingas daugelio estetikos 
istorikų veikaluose vyraujantis įsitikinimas, jog estetika išimtinai yra mokymas apie grožį ir 
bendrąsias meno teorijos problemas. Toks požiūris yra netikslus ir pernelyg siauras, kadangi ma- 
tome, jog grožio ir meno kategorijos daugelio senyjų civilizacijų estetinių pažiūrų sistemose neretai 
tėra antraeilės. Kita vertus, senosiose civilizacijose susiduriame su kitokiu, labai savitu estetinių 
pažiūrų, problemų ir kategorijų pasauliu, kurio, siekiant pažinimo objektyvumo, neįmanoma 
mechaniškai perkelti ar įspinti į šiuolaikinės estetikos schemų, problemų ir kategorijų tinklą. 

Estetiškumas senosiose civilizacijose buvo labai plačiai suvokiamas. Jis aprėpė Visatos 
organizacijos, gamtos, dievų pasaulio, religinio ritualo, žmogaus gyvenimo, kūrybinės veiklos, 

erotinés meilés, fizinio, dvasinio ir 
dorovinio tobulėjimo sferas. Todėl 
anais laikais tokios svarbios buvo 
harmonijos, tobulumo, grožio, di- 
dingumo, ritualo, šviesos, spindesio 
kategorijos. 

Įvairiose civilizacijose vieti- 
nės kultūros tradicijos suformavo 
skirtingas estetiškumo sampratas, 


aprėpiančias labai plačią skalę nuo 
empiriškų iki išplėtotų filosofinių. 


Sėdinčio jaučio skulptūrėlė iš Uruko. 3000 m. pr. m. e. 


Pavyzdžiui, seniausiuose Artimųjų 
Rytų kultūros židiniuose - Šumere 
ir Egipte vyrauja empiriška fizinė 
estetiskumo samprata, apie kurios specifinius bruožus galime spręsti remdamiesi šių šalių 
mitologija, religiniais, poetiniais tekstais bei rekonstruodami literatūros, architektūros ir 
vaizduojamosios dailės kanonus. 

Harmonija, tobulumas, didingumas, grožis čia dažniausiai siejami su fiziniais, empiri- 
niais, jusliškai apčiuopiamais, regimais objektais, tauriųjų metalų savybėmis, gamtos kūrinių, 
žmogaus kūno formomis ir kitomis estetiškumo apraiškomis. Kita vertus, šumerų ir egiptiečių 
estetinėse pažiūrose, samprotavimuose apie išaukštintą dievų tobulumą ir grožį ryškėja žymiai 
sudėtingesnė metafizinė estetiškumo samprata, kurios atsiradimas susijęs su kosmologija, 
dieviškosios kūrybinės galios garbinimu. 

Ankstyvosiose šumerų ir egiptiečių estetinėse pažiūrose ypatinga estetinė prasmė sutei- 
kiama kūrybinei ir emanacinei dievų prigimčiai. Dievai archajiškuose mituose neretai iškyla 
kaip imanentiški tobulumo, harmonijos ir grožio simboliai, kaip menininkai kūrėjai, savąja 
minties ir žodžio galia kuriantys harmoningo pasaulio įvairovę, spinduliuojantys tobulumą, 
harmoniją, grožį, šviesą į hierarchiškai žemiau esantį žemiškąjį pasaulį. Iš čia kyla egiptiečių, 
šumerų, o vėliau ir babiloniečių, senovės žydų, iranėnų ir kitų šio regiono tautų pažiūrose 
plačiai pasklidusios šviesos ir spindesio estetikos principai. 

Nepaisant daugybės bendrų bruožų, egiptiečių ir Mesopotamijos tautų (šumerų, akadų, 
babiloniečių, chaldėjų) estetinėse pažiūrose esama esminių skirtumų. Egiptiečių estetikoje 
daug svarbesnis vaidmuo teikiamas aukso pjūvio proporcijomis paremtai matematinei bei 
organinei estetiškumo, harmoningo grožio sampratai, o Mesopotamijos tautų estetinėms pa- 
žiūroms daugiau būdingas ne intelektinis, o juslinis, empirinis pobūdis. Čia vyrauja su vaisin- 
gumu, galinga erotine ir gyvybine energija susijusi estetiškumo samprata, vaizduojamosios 

dailės kanone besiremianti ne egiptiečiams ir graikams būdinga harmoninga organiškąja, o 
mechanine estetine koncepcija. 

Gvildendami estetinės minties priešistorę, apmąstydami seniausių estetinių pažiūrų raidą 
Rytų šalyse, susiduriame su nelengva periodizavimo problema. Seniausių Mesopotamijos, 
Egipto, Indijos ir Kinijos civilizacijų kūrėjų estetinių pažiūrų sklaidos istorijoje galime išskirti 
kelis svarbius posūkius. Maždaug 3 tūkst. m. pr. m. e. Nilo upės baseine susiklosto Egipto 
valstybė, pietinėje Mesopotamijos dalyje - Šumero, Indo upės baseine - protoindiškosios 
Harapppos ir Mohendžo Daro civilizacijos, Geltonosios upės baseine - Yang-Shao kultūra. 

Kitas svarbus civilizacinis lūžis įvyksta apie XVI-XV a. pr. m. e. Valdant XVII dinastijai 
Egiptas atgauna nepriklausomybę ir prasideda turiningiausias jos civilizacijos raidos tarpsnis; 
Mesopotamijoje, kur buvo perimtas šumerų ir pirmosios Babilono dinastijos 1894-1595 m. 
pr. m. e. palikimas, suklestėjo senovės Babilono civilizacija. Į Indostano pusiasalį įsiveržusios 
arijų gentys iš esmės pakeitė tolesnę indų civilizacijos raidą, o Rytų Azijoje iškilo Yin karalystė, 
tapusi didžiosios kinų civilizacijos lopšiu. Prasideda naujas epinės ir poetinės literatūros paki- 
limas. Egipte suklesti įvairios literatūros formos, Mesopotamijoje sukuriami himnai dievams ir 
Gilgamešo epas, Indijoje - Rigvedos ir Samavedos himnai, Kinijoje - odės ir himnai, sudėti į 
Shijing („Poezijos knygą“), kiek vėliau Irane suskamba Avestos himnai, Palestinoje - „Giesmių 
giesmės“ motyvai, o Graikijoje - „Iliados“ ir „Odisėjos“ epai. 

Laipsniškas perėjimas iš „archajinio“ į „antikinį“ laikotarpį VII-VI a. pr. m. e. susijęs su 
nauja radikalių dvasinių poslinkių vadinamąja „ašinio laiko“ epocha: įtaką įgauna išminčiai, 
pranašai, mąstytojai, siekiantys pakeisti tautų dvasinį gyvenimą. Indijoje tuo metu savo mo- 
kymus skelbė Buddha ir džainizmo pradininkas Mahavira, Kinijoje savo mokyklą įkūrė Kon- 
fucijus, plito didžiojo daoizmo mokytojo Laozi, moizmo skelbėjo Mozi idėjos, Artimuosiuose 
Rytuose stiprų poveikį darė Zaratustros mokymas, o Graikijoje Jonijos mąstytojai kūrė Vakarų 
filosofinės ir estetinės minties pamatus. Mitinį keitė filosofinis pasaulio suvokimas, atsirado 
filosofija, kurioje ryškūs kokybiškai nauji estetinės minties bruožai. 


Sumerai 


Ieškant seniausių estetinės minties užuomazgų žvilgsnis pirmiausia krypsta į Artimųjų ir 
Vidurio Rytų regiono šerdyje esančią palankiomis ūkinei veiklai sąlygomis išsiskiriančią 
Mesopotamiją (iš graikų: Meoomotapia, senovės persų Miyanrudan - tarpupis, arba aramė- 
jų Beth-Nahrin - dvi upės), kuri aprėpia dabartinės Irako valstybės ribas. Čia esantys vande- 
ningų Tigro ir Eufrato upių derlingi slėniai yra tas seniausių civilizacijų lopšys, kuriame, greta 
Egipto ir protoindiškųjų Harrapos ir Mohendžo Daro civilizacijų, pradeda skleistis seniausios 

Guenolio liūtė. Protoelamity Naram-Sino stela. 2230 m. pr. m. e. Naram-Sino stela. 2230 m. pr. m. e. 
kultüra. 3000 m. pr. m. e. 


vakarinės Afro-Eurazijos valstybės ir imperijos: šumerų, Akado, Senoji Babilonijos, Nau- 
joji Babilonijos, arba kitaip vadinama chaldėjų karalystė, Senoji, Vidurinė, Naujoji Asirijos 
karalystės ir Mitanija. 

Išorinis Mesopotamijos ir Egipto civilizacinių erdvių panašumas - Nilo ir Tigro bei Euf- 
rato upių baseinuose esančios siauros intensyvios žalios spalvos derlingos juostos skęstančios 
didžiulėse pusdykumių ir dykumų erdvėse. Tačiau skirtingai nei gamtinių kliūčių izoliuotas 
Egiptas, į kurio teritoriją galima pakliūti arba iš Nubijos pusės, kur yra Nilo aukštupys, arba iš 
jo žemupio, šumerų apgyvendinta pietinė Mesopotamija tokių palankių apsaugai nuo nomadų 
įsiveržimų gamtinių kliūčių neturi, todėl, skirtingai nei Egipte, čia keičia vienas kitą daugybė 
skirtingų imperinių ir valstybinių organizmų. 

Per Mesopotamiją nuo seniausių laikų driekiasi svarbūs Senojo pasaulio prekybos ir 
tautų migracijos keliai, kurie turi įtakos pirmos pasaulyje IV tūkstantmečio pr. m. e. miesto 
tipo šumerų civilizacijos ir kitų jų įtakotų civilizacijų bei kultūrų atsiradimui. Mesopotamijos 
gyventojai nuo neatmenamų laikų palaiko kultūrinius ir ekonominius ryšius su Egiptu, Indija, 
o per Oronto slėnį - su Finikija ir Palestina. Tūkstantmečių tėkmėje Mesopotamijos valstybių 
gyventojai - šumerai, akadiečiai, babiloniečiai, asirai, chaldėjai, medai, persai aktyviai kuria 
šio regiono kultūros vertybių ir simbolių pasaulį. 

Pirmosios ir seniausios Mesopotamijos civilizacijos kūrėjai - nežinomos etninės kil- 
mės šumerai, kurie apie 3600 m. pr. m. e. atkeliavo į pietinę Mesopotamiją. Jie įkūrė galingą 
valstybę, klestėjusią 2800-2369 m. pr. m. e. (chronologija pateikiama pagal: Histoire de lart, 

1969, vol. 1; Bickerman, 
1969), pastaté gerai jtvirtin- 
tus miestus, sukūrė sudėtingą 
irigacijos sistemą. Ilgainiui 
šumerų civilizacinėje er- 
dvėje Mesopotamijos upių 
žemupyje esančiuose seniau- 


siuose miestuose formuojasi 
Artimųjų ir Vidurinių Rytų 


Baltoji šventykla ir Ziguratas. Urukas. 3200-3000 m. pr. m. e. 


civilizacinei erdvei būdingi 

daugmaž vieningi miestų 
architektūrinės estetikos, šventyklų, aikščių ir gyvenamųjų pastatų statybos principai. Čia 
gimstančio miesto architektūrinė erdvė paklusta kulto, socialinės hierarchijos ir funkciniams 
iš prekybos klestinčių miestų reikalavimams. 

Šumerologijos patriarchas S.N.Krameris kategoriškai teigdamas, kad tikroji civilizacijos 
„istorija prasideda Šumere“, priskiria šios civilizacijos kūrėjams pasaulinės civilizacijos raidą 
ženkliai įtakojusius reikšmingus atradimus, kurių didžiąją daugumą jie padarė vos pusantro 
amžiaus aprėpiantį laikotarpį. Iš tikrųjų peržvelgdami vėlesnę pasaulinės civilizacijos istoriją 
nedaug surasime tokių tautų, kurios pasižymėtų tokiais inovatyviais sugebėjimais, pasukusiais 
tolesnę žmonijos kultūros, estetinio pasaulio įsisavinimo, meno raidą naujomis kryptimis. 
(Kramer, 1956, p. XIX-9). 

Kalbant apie šumerų civilizacijos laimėjimus, vertėtų pradėti nuo pirmųjų miestų-vals- 
tybių sistemos atsiradimo, kadangi ji skatino ekonominę, politinę, kultūrinę konkurenciją ir 
intensyvią daugybės socialinio, kultūrinio, meninio gyvenimo sričių plėtotę. Šumerai sukūrė 
seniausią Vidurio Rytuose sakralinės architektūros formą - šventyklas, vadinamas zikuratais. 
Kitas nepaprastai svarbus civilizacinės raidos veiksnys yra rašto išradimas, kuris yra pagrindinis 
šumerų ir kitų Mesopotamijos tautų dvasinės kultūros ir estetinių idealų pažinimo pagalbinis 
instrumentas. Jie sukūrė dantiraštį, kurį vėliau perėmė akadiečiai, elamitai, asirai, hetitai ir 
kitos tautos. Šiuo raštu parašyti įvairios paskirties religiniai, epiniai, poetiniai, moksliniai 
tekstai, įstatymų kodeksai, valstybiniai dokumentai bei išlikę vieni seniausių senovės litera- 
tūros, poezijos kūriniai. Seniausi šumerų tekstai yra parašyti apie 3000 m. pr. m. e., o didžioji 
dalis datuojama XIX-XVIII a. pr. m. e. Ši kalba jau buvo mirusi ir tapusi, kaip lotynų kalba 
viduramžių Europoje, rašto ir mokslo žmonių kalba. Daugumą vėlyvųjų dantiraščių tekstų 
sudaro ankstesnių originalų kopijos. 

Iš įvairiuose pasaulio muziejuose išlikusių fragmentų mokslininkams pavyko atkurti 
Chara-Chubulu enciklopedijos 24 knygas, padedančias susidaryti vaizdą apie šumerų mi- 

tologiją, mokslines žinias, etines bei estetines pažiūras. Kita vertus, šumerai sukūrė vieną 
seniausių literatūrinių kūrinių epą apie Gilgamešą, senesnį nei seniausi Biblijos tekstai, taip 
pat pirmuosius iš žinomų įstatymų kodeksus, pavyzdžiui, XXI a. pr. m. e. valdant karaliui 
Urnamu paskelbtus, vadinamus Urnamu įstatymus ar Lagašo valdovo Urukaginos „Reformų“ 
tekstus, garsųjį Hamurapio kodeksą, o taip pat ir daugelio kitų valdovų skelbtus įstatymus ar 
jų rinkinius. Šumerai vykdo socialines reformas, dėmesį skiria rašto kultūros ir išsilavinimo 
bei sukauptų žinių saugojimo sistemų plėtotei. Jie kuria pirmąsias mokyklas, vadinamuosius 
„lentelių namus“, archyvus, bibliotekas, kloja daugelio mokslinio pažinimo sričių astronomijos, 
kosmologijos, teisės, medicinos, matematikos, irigacijos, išradę burlaivius ir kokybiškai naujos 
navigacijos (laivininkystės) pamatus. 

Verta paminėti ir įspūdingą, kaip ir Egipto civilizacijoje, urbanistinės ir monumentalio- 
sios architektūros tradiciją, tačiau iš šumerų miestuose-valstybėse statytų daugybės iš šaltinių 
žinomų architektūros objektų, šventovių, miestų sienų beveik nieko neišliko, nes jie statybai 
naudojo saulėje degtas (džiovintas) plytas iš molio ir augalinių priedų, deja, tai buvo netvirta 
statybinė medžiaga, todėl per tūkstantmečius nuo šumerų civilizacijos gyvavimo laikų sudū- 
lėjo ir nedaug kas iki nūdienos išliko. Ne mažiau svarbi ir jų glaudžiai su architektūra susijusi 
skulptūra, kuri žavi formos monumentalumu. 

Itin aukštą lygį šumerų civilizacijoje išradus raštą pasiekė inžinerinė mintis, astronomija, 
matematika, medicina, architektūra, literatūra, muzika, vaizduojamoji ir taikomoji dailė. 
Būtent pietinėje Mesopotamijoje į kultūros raidos procesą aktyviai įsijungus šumerams, 
ryškėja savotiškas lūžis civilizacijos istorijoje, kai jų sukurta unikali civilizacija stebėtinai 
greitai suklesti. Joje išskirtinė vieta tenka turtingai mitologijai, kuri skirtinguose miestuo- 
se-valstybėse neretai skiriasi pagrindiniais konkrečių bendruomenių aukštinamais dievais, 
herojais, mitiniais pasakojimais. Ankstyviausiuose archajiniuose mituose apie dievus regimas 
glaudus ryšys mito su ritualais ir konkrečias gamtos jėgas simbolizuojančiais dievų kultais. 
Tačiau ir iki 3 tūkstantmečio pabaigos čia dar nebuvo vieningo dievų panteono, nors jau 
ryškėja dievų ir herojų hierarchija, ryškesni jų individualūs bruožai ir globojamų gamtos 
stichijų dalis. 

Šumerų civilizacijoje taip pat aptinkame ir vieną seniausių iš mums žinomų pasaulyje 
politeistinių religinių ir kosmogoninių sistemų su sudėtingu estetiškai apiformintų religinių 
vaizdinių pasauliu (žiūr. Bottėro, 1998, p. 76-77), kuris turėjo didžiulį poveikį kitoms civiliza- 
cijoms ir tautoms. Čia formuojasi įvairūs archajiniai mitologiniai vaizdiniai apie pirmapradę 
bekraštę vandens stichiją, joje iškilusį milžinišką kietą kalną, kurioje viešpatauja vienas dievas 
ir greta esantį plokščią disko formos pagrindą, kuris asocijuojasi su kitos dievybės veiklos sti- 
chija. Iš šių dviejų pradų sąveikos atsiranda pagrindinis visagalis dievas kūrėjas, kuris palaiko 
pasaulio tvarką ir pan. 

Mesopotamijos tautų estetinės pažiūros dar menkai pažįstamos. Pagrindinis šaltinis yra 
dantiraščiu parašyti įvairios paskirties religiniai, epiniai, poetiniai, moksliniai tekstai, valsty- 
biniai dokumentai bei išlikę dailės kūriniai. Seniausi šumerų tekstai yra parašyti apie 3000 m. 
pr. m. e., o didžioji dalis datuojama XIX-XVIII a. pr. m. e. Tuo laiku ši kalba jau buvo mirusi 
ir tapusi, kaip lotyniškoji viduramžių Europoje, rašto ir mokslo žmonių kalba. Daugumą 
šio laikotarpio tekstų sudaro ankstesnių originalų kopijos. Iš įvairiuose pasaulio muziejuose 
išlikusių fragmentų mokslininkams pavyko atkurti šumerų Chara-Chubulu enciklopedijos 
24 knygas, padedančias susidaryti vaizdą apie šumerų mitologiją, mokslines žinias, etines bei 
estetines pažiūras. 

Ankstyvosios šumerų estetinės kultūros raida yra glaudžiai susijusi su archajiniais kos- 
mogoniniais mitais, totemine, ritualine kultūra ir įvairiomis meno formos. Greita šumerų 
civilizacijos raida savitai atsiskleidė ir estetinės kultūros ir įvairių literatūros bei meno rūšyse, 
kurios atspindėjo daugelį specifinių šumerų civilizacijos estetinio stiliaus bruožų. Dievai yra 
pagrindiniai šumerų sakralinės literatūros, poezijos herojai, kurie suvokiami kaip grožio 
šaltiniai, skleidžiantys šviesą ir spindesį. Kai kalbama apie jų grožį, dažniausiai vartojami su 
šviesa, spindesiu ir dieviškomis galiomis susiję epitetai. 

Ankstyvosios šumerų estetinės pažiūros yra glaudžiai susijusi su archajiniais kosmogoni- 
niais mitais, totemine, ritualine kultūra ir įvairiomis meno formos. Greita šumerų civilizacijos 
raida savitai atsiskleidė ir estetinės kultūros ir įvairių literatūros bei meno rūšių raidoje, kuri 
savitai atspindėjo nemažai specifinių šumerų civilizacijos stiliaus bruožų. Senuosiuose šumerų 
tekstuose aptinkama šag sąvoka reiškia grožį. Jos prasmė apima juslinį grožio suvokimą, tiks- 
lingumą, funkcionalumą, tobulumą, šviesą, spindesį, meilę, vaisingumą. Grožio kaip šviesos 
ir spindesio samprata klostėsi jau III tūkstantmetyje pr. m. e. kartu su kosmogoniniais mitais, 
aiškinančiais pasaulio ir dieviškojo grožio kilmę. Šumerų kosmologinė grožio koncepcija 
artima egiptiečių ir indų. Pasak išlikusių mitų fragmentų, iš pradžių buvo vandenynas, ku- 
riame atskirti oro iškilo dangaus skliautas ir plokščia žemė. Vėliau pasklinda šviesa, grožis ir 
harmonija, atsiranda šviesos ir spindesio šaltiniai - saulė, mėnulis, žvaigždės, o netrukus ir 
augalai, gyvūnai, žmonės. Pasaulio kūrimo aktas, kaip ir visų vėlesnių šio regiono tautų kos- 
mologijoje, prasideda dieviškuoju žodžiu. Šumerų mitologijoje ir literatūroje aptinkame vėliau 
Senajame Testamente išplėtotų pasakojimų: apie 7 dienas trukusį tvaną, Nojaus istoriją, mitus 
apie rojų, pragarą, mokymą apie tai, jog nepaisydamas nelaimių ir kančių, žmogus privalo būti 
nuolankus ir melsti dievų pagalbos. 

Be himnų dievams, ritualinių tekstų, apeigų giesmių, mitų fragmentų, Gilgamešą šlo- 
vinančių posmų, mokslo veikalų, svarbus šumerų kultūros pažinimo šaltinis yra geriausiai 
išlikusi dailės dalis skulptūra ir jai artima - gliptika. Lyginant su gausybe įstabių egiptiečių 
skulptūrų, bareljefų ar stebinčių formos vientisumu asiriečių skulptorių darbais šumerų 

Akadų cilindrinis antspaudas, vaizduojantis dievus Inanną, Utu, Enki ir Isimuda. 2300 m. pr. m. e. 


skulptūros tradicija nėra tokia įspūdinga. Daugeliu savo pamatinių stiliaus bruožų ji arti- 
miausia yra protoindiškajai Harappos ir Mohendžo Daro civilizacijų skulptūros tradicijoms. 

Gliptika yra cilindro formos akmens spaudai su išraižytais dievų, žmonių, mitinių gyvūnų, 
žvėrių atvaizdais. Prancūzų orientalistas Pierreas Amietas ir jo pasekėjai, tyrinėdami gliptiką, 
nustatė pagrindinius šumerų kultūros ir meno raidos periodus, estetinį žmogaus vaizdavimo 
kanoną bei stilistinius bruožus (Amiet, 1961). 

Pasaulio valdovais šumerų mitologijoje skelbiami antropomorfiniai dievai. Reikšmingiausi 
yra dievų panteono valdovas, atmosferos dievas Enlilis, dangaus valdovė, vaisingumo, meilės ir 
karo deivė Inana (babiloniškas jos vardas - Ištar), saulės dievas Utu (babiloniškai - Šamašas). 
Jie yra pagrindiniai šumerų sakralinės literatūros, poezijos herojai ir buvo suvokiami kaip 
grožio šaltiniai, skleidžiantys šviesą ir spindesį. Kai kalbama apie jų grožį, dažniausiai varto- 
jami su šviesa, spindesiu ir dieviškomis galiomis susiję epitetai. Vaisingumo, meilės ir karo 
deivė vadinama „šviesiąja Inana, galingaja žyne“ (Senovės Rytų poezija, 1991, p. 79). Šviesa, 
skaistumas, spindesys šumerams buvo labai svarbūs dieviškojo grožio aspektai, kurie gali būti 
regimi aprangoje, žodžiuose, veiksmuose. Tekste „Kur pažvelgsi - Enlilis“ apie dievų valdovo 
Enlilio žmoną Ninlilę sakoma: „Ninlilė, tavoji žmona, tavo dangaus pagrobtoji, / Drabužiais 
skaisčiais, [gražiais ir šviesiais, / Išrinktoji, klusni, išaukštinta, / Maloni, rūpestinga šeimininkė 
Ekuro“ (ten pat, p. 77). 

Kita svarbi archajiška toteminė estetiškumo samprata tiesiogiai susijusi su pasaulio 
gyvatės, gimdančios gyvybę (prisiminkime panašų indų pasaulio gyvatės Šešos vaizdinį), 

buliaus, liūto, skorpiono ir kitais šumerų dailėje ir mitologijoje populiariais įvaizdžiais, kuriems 
priskiriama ypatinga gyvybinė ir erotinė galia. Šie toteminiai vaizdiniai išreiškė vaisingumo, 
erotikos, juslingumo, meilės aistrų svarbą dieviškojo ir žmogiško grožio sampratoje. Svar- 
biausi vyriškos giminės dievų ir žmonių grožio požymiai - ne išorinis kūno, veido gražumas, 
harmoningas sudėjimas, o jėga, stiprumas, ryžtingumas, galinga kuriančioji erotinė energija. 
Dažnos vyrišką grožį nusakančios metaforos - „stiprus kaip liūtas“, „galingas kaip laukinis 
bulius“. Daugelyje šumerų ir babiloniečių gliptikos kūrinių vaizduojamos intymios tokių 
gyvūnų ir moterų meilės scenos. „Gražuolio“ moteriškų širdžių pavergėjo, vaisingumo ir 
išminties dievo Enko paveikslas šumerų mitologijoje ir poetiniuose tekstuose nesiderina su 
mums įprasta harmoningo grožio samprata: jis galingas, gauruotas, vienaakis, tačiau pasižymi 
stebėtina gyvybine ir erotine energija. 

Moteriškoji šumerų grožio samprata susijusi su vaisingumu, gausa, putlumu, gyvybine bei 
erotine energija trykštančiomis apčiuopiamomis kūno formomis. Graži moteris - tai pirmiausia 
„galinga telyčia“, pajėgianti nenutrūkstamai tęsti gyvybės atsinaujinimo ciklą. Ši moteriškojo 
grožio samprata labai siejasi su jusliniu suvokimu, regėjimo, uoslės, skonio ir klausos pojūčiais. 
Tai rodo ir moteriškam grožiui apibūdinti taikomos metaforos „saldi“, „aromatinga“. Apie 
meilės ir grožio deivės Inanos dukters grožį sakoma: „Sviestas, saldi grietinėlė jinai, telyčia 
galingos Inanos jinai“ (Senovės Rytų poezija, p. 103). Šiame fragmente natūraliai siejasi du 
moteriškojo grožio sampratos aspektai: vaisingumo galia ir juslinis grožio suvokimas. Tačiau 
išlikusiuose šumerų tekstuose aptinkame ir poetiškesnių metaforų. Viename tekste aistringai 
mylinčios moters lūpomis sakoma: „Aromatų pilni jo namai! / Švelnumo pilni jo žodžiai! / 
Mano viešpats vertas šviesiųjų įsčių! / [...] O šeimininke, koks saldus tavo geismas sielai! / Tavo 
stepėj tavo žolė, koks gražus tavo javas!“ (ten pat, p. 80-81). 

Iš pabrėžtinai juslinės toteminės grožio sampratos išsirutulioja savitas šumerų estetinis 
žmogaus figūros vaizdavimo kanonas, kuris vėliau paplinta toli už Mesopotamijos ribų. Šio 
kanono formavimąsi geriausiai galima atsekti iš gausių gliptikos ir menkai išlikusių reljefinės 
ir apvaliosios skulptūros kūrinių. Pagrindinių žmogaus kūno dalių vaizdavimas paremtas ne 
mums įprasta organiška, o mechanine estetine koncepcija. Tai reiškia, kad žmogaus ir antropo- 
morfinių dievų kūnai parodomi ne kaip vientisas organizmas, kurio visos dalys harmoningai 
susijusios — priešingai, kiekviena (šumerų, akadų, babiloniečių, chaldėjų menininkų akimis 
žvelgiant) reikšminga kūno dalis yra lyg ir nepriklausoma. Dėl tokios estetinės nuostatos jau 
seniausiuose šumerų gliptikos ir skulptūros kūriniuose nosis vaizduojama iš profilio, akis - iš 
priekio ir nepaprastai didelė, pečiai - iš priekio, o kojos — iš šono. Šie pagrindiniai žmogaus 
kūno dalių vaizdavimo principai ilgainiui kanonizuojami šumerų vaizduojamojoje dailėje ir 
tampa griežtomis taisyklėmis. Žmogaus kūno dalis vaizduojama ne tokia, kokia yra tikrovėje, 
o kokia turi būti griežtų kanono reikalavimų apibrėžtoje dailės tradicijoje. Kalnai, medžiai, 

vandens bangos gliptikoje ir reljefuose vaizduojami sąlygiškai, atsižvelgiant į simetrijos ir 
ritmo santykius. 

Taigi šumerai sukuria originalų estetinį kanoną, kurio esmė - ne tikroviškas, o simbolinis, 
pabrėžtinai sąlygiškas žmogaus kūno ir kitų tikrovės objektų vaizdavimas. Šis kanonas išlieka 
nepakitęs tūkstantmečius. Jo pamatinių estetinių principų poveikį patiria visa vėlesnioji Me- 
sopotamijos ir kitų Artimųjų Rytų kraštų vaizduojamoji dailė. Kaip ir vaizduojamojoje dailėje, 
„mechaninės“ estetikos principai taip pat įsitvirtino šumerų literatūrinėje tradicijoje, kur kie- 
kvienas fragmentas, frazė pretenduoja į autonomiją. Šie fragmentai funkcionuoja tarsi atskiri 
savarankiški kūriniai. Svarbiausia jungtis pagal teksto pobūdį yra siužetas arba visur aiškiai 
jaučiami simetrijos ir ritmo elementai. Tokią fragmentu paremtą kūrybos stilių tikriausiai iš 
dalies lemia specifiniai šumerų, akadiečių, hetitų ir huritų dantiraščio bruožai, kadangi tekstai 
rašomi molinėse lentelėse, kuriose telpa nedaug ženklų, tad parašytos dalys natūraliai gali 
atrodyti beveik savarankiškos. Šitai akivaizdu ir senovės žydų tekstuose, kur atskiros frazės, 
spontaniškai keičiančios viena kitą, dažnai veikia kaip atskiri elementai. 

Vadinasi, Mesopotamijos regione iškilusios seniausios miesto tipo šumerų civilizacijos 
atstovai sukūrė ne tik naujas visuomenės socialinės, politinės, ekonominės ir kultūrinės organi- 
zacijos formas, išrado raštą ir padarė daugybę unikalių mokslo ir kultūros laimėjimų, tačiau ir 
klojo naujus architektūrinės,literatūrinės estetikos principus, kuriuos perėmė greta gyvenusios 
semitiškos tautos, kurios plačiai paskleidė šiuos laimėjimus ir ženkliai įtakojo tolesnę estetinės 
minties užuomazgų sklaidą. Šumerų estetiniai idealai ir meno formos skleidamosios akadie- 
čių, babiloniečių, asirų, medų, persų, senovės žydų civilizacijose paveikė ne tik artimų, tačiau 
ir toliau nuo Tarpupio regiono vėliau iškilusių civilizacijų estetinius idealus ir meno formas 


Babilonas 


Po šumerų ir juos užkariavusios Akado imperijos žlugimo Mesopotamijos regione iškyla 
Babilono civilizacija, kurios gyvavimo kelias buvo išvagotas daugybės dramatiškų sukrėtimų. 
Ankstyvasis šios civilizacijos gyvavimo ir sklaidos tarpsnis Mesopotamijos istorijoje paprastai 
yra vadinamas Senąja Babilonijos karalyste (1894-1595 m. pr. m. e.), kurios gyventojai, kurie 
plėtoja šumerų ir akadiečių kultūros ir meno tradicijas. Po semitiškų genčių amoritų įsiveržimo 
į Akado imperiją Mesopotamijos teritorija suskyla į miestus-valstybes, tarp kurių kovoje dėl 
hegemonijos iškyla iki tol menkai žinomas miestas Babilonas („Dievo vartai“), kuris išaugo 
į didžiulį miestą su įspūdingais architektūriniais ansambliais. Jis tampa šerdimi naujos visą 
Mesopotamiją apjungusios civilizacijos, kuri dominuoja šiame regione per tūkstantį metų. 
Apie 300 m. Senovės Babilonijos karalystę valdant Hamurabių dinastijai nuo 1800 iki 1600 m. 


43 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Coenraet Decker. Babilono vaizdas. Raižinys. 1679 m. 


pr. m. e. skleidžiasi klestinti kultūra ir menas. Babiloniečiai savo valstybės valdymo struktūras, 
politeistinės religijos dievų kultus, estetinius požiūrius, meno tradicijas perėmė iš anksčiau 
šiame regione viešpatavusių šumerų, tačiau savuosius dievus jau vadino kitais vardais. 
Hamurabio dinastijos saulėlydyje prasideda vadinamasis tamsusis Babilono istorijos 
laikotarpis (XVI-XII a. pr. m. e.), apie kurį iki nūdienos rašytiniuose šaltiniuose išliko mažai 
žinių. Šiam tarpsniui būdingas ženklus regiono ekonominis nuosmukis, kurį sąlygojo išorinių 
genčių ir tautų ekspansija: įsibrovė hetitai spaudę valdančias kasitų gentis, kurios išstumi- 
nėjo anksčiau užkariavusius elamitus. Kasitų dinastija valdė Pietų Mesopotamiją, o asirai 
jau sparčiai plėtė savo įtaką šiaurės Mesopotamijoje. Apie 1595 m. pr. m. e. Babilono galią 
palaužė ir sostinę užėmė karingi hetitai. Vėliau stiprėjantį Mesopotamijos politinės ir kultū- 
rinės dezintegracijos procesą sustabdo galinga Asirų imperijos ekspansija, kuri veda į trečią 
Mesopotamijos suvienijimą ir ilgą Asirų imperijos su sostine Ašure viešpatavimo laikotarpį 
(X a. pr. m. e. - 612 m. pr. m. e.). 
Babilono karalius, vadovavęs sukilimui prieš nusilpusią Asiriją Nabopalasaras (626- 
605 m. pr. m. e.), išstūmęs užkariautojus ir sugriovęs 612 m. pr. m. e. Asirijos sostinę Ninevėją, 
savos valstybės sostinę sugrąžina į Babiloną. Jis vėl suvienija Mesopotamijos teritorijoje gyva- 
vusius miestus-valstybes ir su Midija (Medija) pasidalija didžiules Asirijos imperijos valdas. 

Antonio Tampesta. Babilono sienos. Raižinys. XVI a. pab. 


Jos griuvėsiuose sukuria Naująją Babilono arba kitaip vadinamą chaldėjų karalystę, kuri tampa 
svarbiu galios, ekonomikos ir kultūros centru Vidurio Rytuose. Tarp 612 ir 539 m. pr. m. e. 
persų užkariavimo Babilono miestas išgyvena savo galios, kultūros ir meno atgimimo periodą. 
Tai buvo ketvirtasis ir paskutinis Mesopotamijos suvienijimas. Taip prasideda naujas neilgas 
Babilono kultūros didybės tarpsnis: klesti prekyba, amatai, mokslas, architektūra, įvairios 
literatūros ir meno sritys. 

XIX a. pr. Kr. įsigalėjus pirmajai Babilono dinastijai (1894-1595 m. pr. m. e.) Mesopota- 
mijoje suklesti Senojo Babilono kultūra ir prasideda akadų kalba rašomos semitų literatūros 
epocha. Buvo sukurtas babiloniškas Gilgamešo epo variantas, daug įvairių poetinių tekstų. 
Babiloniečiai su didžia pagarba žvelgė į šumerų kultūros tradicijas ir šumerų kalba ilgą laiką 
buvo šios šalies gyventojų sakralinė ir literatūrinė kalba. Daugelis šumerų valstybėje susi- 
formavusių estetinių pažiūrų, meno kanonų bei stilistinių bruožų tik nežymiai pakitę išliko 
babiloniečių kultūroje. Lygindami šumerų ir babiloniečių epinius ir poetinius tekstus estetiniu 
aspektu, matome, jog šumerų estetiškumo samprata glaudžiau susijusi su ritualine kultūra, 
archajiniais mitologiniais ir totemų įvaizdžiais, dievų pasauliu, o babiloniečių estetinėse 
pažiūrose, nepaisant stiprios šumerų tradicijos įtakos, daugiau hedonizmo ir humanistinių 
motyvų. Žmogui, suvokusiam autonomiškumą kosminių, gamtos stichijų, dievų atžvilgiu, 

Babilonas. Nakties karalienés Babilono Ištarės vartai. 575 m. pr. m. e. Hamurabio teisynas. 
skulptūra. 1800-1750 m. pr. m. e. 1770 m. pr. m. e. 


tampa svarbūs jo paties individualūs bruožai. Jis atsigręžia į save, į savo dvasios pasaulį. Epinėje 
babiloniečių literatūroje ir meilės poezijoje apdainuojama žmogaus jausmų galia, auga sues- 
tetintų juslinių erotinių motyvų svarba. 

Svarbiausiu babiloniečių estetinių pažiūrų pažinimo šaltiniu tampa Gilgamešą aukš- 
tinantis epas. Babiloniečiai perėmė pagrindinius šumerų poemos apie Gilgamešą motyvus 
ir išplėtojo juos į savitą, daug spalvingesni pasakojimą. Daugelis pagrindinių siužeto linijų 
ir veikiančių asmenų išliko, tačiau kitoks pagrindinio epo herojaus, Uruko miesto valdovo 
Gilgamešo, paveikslas. Babiloniškoje epo versijoje vyrauja ne abstraktūs, nutolę nuo kasdie- 
nių Žmonių rūpesčių dievai, o gyvas, kenčiantis, nepasotinamy aistrų žmogus, ištikimas savo 
draugui Enkidu. Babilono herojaus vaizdinys daug sudėtingesnis, laisviau aprašinėjami jo 
gyvenimo epizodai. 

Babiloniškoje grožio sampratoje išliko šviesos ir spindesio estetikos elementų, kurie jau 
skleidžiasi ne tik dieviškojo, tačiau ir žemiškojo grožio plotmėje. Moters grožis asocijuojasi 
ne tik su vaisingumu, apkūniomis formomis, tačiau ir su skaistumu, spindesiu, tyru vandens 
srautu. Vyriškojo grožio sampratoje šumerų estetinė tradicija išlieka gyvybingesnė. Kaip ir 
šumerų tekstuose, vyriškas grožis babiloniečių epinėje literatūroje pirmiausia siejasi su jėga, 
gaivališkumu, stiprumu, vyriškomis galiomis. Fragmente, apibūdinančiame Gilgamešo grožį, 
sakoma taip: „Gražus jis kaip vyras savo vyriškom galiom, / Skleidžia geismą aplink visas 
kūnas, / Daugiau už tave jisai turi galybės, / Sau ramybės neranda dieną ir naktį!“ (Senovės 
Rytų poezija, 1991, p. 112). 

Babiloniečių tekstuose susilpnėja ritualinė kultūra ir žynių cenzūra, daugėja pakantumo 
žmogaus silpnybėms ir auga hedonistinės estetikos įtaka. Atsiranda nerūpestingas ir linksmas 

cimbolų ir arfų garsų pasaulis: „Grožiu pasileidėlės garsios: / Geismo perteke, siūlo malonę“ 
(ten pat). Vienas Gilgamešo epo personažų tokiais žodžiais apibūdina žmogaus paskirtį: „Tu, 
Gilgamešai, pilvą pasotink, / Dieną naktį būk pilnas linksmybės,/ šventę surenk sau kas dieną, / 
Dieną naktį groki ir šoki! / šviesūs tebūnie tavo rūbai,/ švarūs plaukai, vandeniu prauskis, / žiū- 
rėk, kaip vaikelis ranką tau laiko, / Savo glamonėmis džiugink draugužę - / Tiktai čia žmogaus 
paskirtis glūdi!“ (ten pat, p. 149). Šie hedonistiniai erotiškumo prisodrinti estetiniai motyvai 
vėliau ilgai viešpatauja Mesopotamijos civilizacinėje erdvėje. Juos sunkiai seksis prislopinti 
netgi asketiškumą aukštinantiems po tūkstantmečio šioje civilizacinėje erdvėje įsiviravusiems 
ortodoksinių islamo krypčių šalininkams. 

Kita vertus, semitiškos chaldėjų kilmės valdovų sukurtos Naujosios Babilonijos karalystės 
gyvavimo metu Babilonas vėl tapo vienu pagrindinių Senojo pasaulio miestų, išsiskiriančių 
unikalia urbanistine struktūra, savita architektūros estetika, kurioje akivaizdžiai regimas 
babiloniečių architektūros, skulptūros ir dekoro stiliaus savitumas. Kaip ir prieš tai viešpa- 
tavę asirai chaldėjai stato milžiniškus stulbinančius savo dydžiu architektūros statinius, iš 
kurių ištaigingumu ir didingumu išsiskiria šventyklos, valdovų rūmai. Jų apatinė dalis išliko 
iki nūdienos ir stebina savo glazūruotų plytelių dekoru, miestas apjuosiamas įspūdingomis 
gynybinėmis sienomis. 

Prieštaringa šios Naujosios Babilonijos karalystės istorinė asmenybė įkūnijusi griovė- 
jo ir statytojo funkcijas Nabuchodonosaras II dar vadinamas Nabuchodonosaras Didysis 
(604-562 m. pr. m. e.) - perstato legendiniais tapusius Babelio bokštą, baigia statyti Ištarės 
vartus ir sukuria vadinamuosius kabančiuosius Semiramidės sodus, apie kurių gyvavimą 
žinome iš rašytinių šaltinių. Archeologiniai tyrinėjimai byloja, kad milžiniški Nabuchodo- 
nosaro II rūmai dydžiu ir istaigingumu prilygo Asirijos valdovų rūmams. Aptariamu metu 
reprezentaciniai Babilone statomi pastatai jau buvo puošiami ne fasado reljefais kaip anks- 
čiau, o degtomis ir spalvotai glazüruotomis plytomis, kas matyti iš Ištarės vartų ir Babilono 
procesijų kelio dekoro ir daugybės kitų objektų saugomų Luvre bei Britų muziejuje. Daugiau 
nei tūkstantmetį užsitęsusį Babilono kultūros ir meno viešpatavimo Vidurio Azijos regione 
periodą sugriauna Persijos karaliaus Kiro vadovaujama kariuomenė, tuo pačiu užbaigdama 
ilgą šios civilizacijos klestėjimo ir nuosmukių istoriją. 

Vadinasi, šumerams būdingas kūrybiškumo genas dėka etninės kilmės šumerų maišy- 
mosi su kitų gretimų dažniausiai semitiškų tautų atstovais išliko ryškus ir daugybės sukrėtimų 
kupinoje babiloniečių kultūros tradicijoje, jų estetiniuose požiūriuose, literatūroje ir mene. 
Tęsdami šumerų tradiciją jie toliau plėtojo šumerų mitologijos, religijos, literatūros, poezijos 
tradicijas, kurių siužetai išliko labai panašūs, tik keitėsi pagrindinių herojų vardai. estetiniuose 
požiūrius. Šis estetinių tradicijų tęstinumas akivaizdžiai regimas įspūdinguose architektūros, 
skulptūros, dekoratyvinės dailės, poezijos ir kitų menų laimėjimuose. 

Senovés Egiptas 


Greta seniausios šumerų vos jaunesnė egiptietiškoji civilizacija yra vienas svarbiausių pirma- 
pradžių motininių Senojo pasaulinės civilizacijos ir estetinės minties užuomazgų formavimosi 
židinių. Jame išryškėję socialinės organizacijos principai, sukurtos kultūros vertybės, estetiniai 
požiūriai, meno formos turėjo milžinišką įtaką ne tik daugeliui Artimųjų Rytų ir Viduržemio 
jūros regiono šalių, tačiau ir visai vėlesnei pasaulinės civilizacijos istorijai. Daugelis lengva 
ranka senovės graikams ir romėnams priskiriamų kultūros, estetinės minties, meno laimėjimų 
iš tikrųjų formavosi dviejuose pagrindiniuose seniausiuose pietvakarinės Senojo pasaulio t.y. 
Afro-Euroazijinės civilizacinės erdvės židiniuose Šumere ir Egipte. Čia užgimusios civilizuoto 
gyvenimo, estetinio pasaulio suvokimo, meno formos, perėjusios per antikinės kultūros filt- 
rus, tapo vėliau išsiskleidusių Vakarų Europos, bizantinės, islamiškos civilizacijų visuomenės 
organizacijos, gyvenimo būdo, kultūros, mokslo, architektūros, meno formų ir daugybės kitų 
žmogaus būties aspektų pagrindu. 

Egiptiečiai pasaulio kultūros kūrėjais tapo apie 3100 m. pr. m. e. ir nuosekliai plėtojo savitas 
kultūros bei meno formas iki antrojo persų užkariavimo 341 m. pr. m. e. Ilgoje ir sudėtingoje 
30 dinastijų šalies kultūros istorijoje, galime išskirti šiuos pagrindinius etapus (chronologija 
pateikiama pagal: Drioton, Vandier, Histoire de l'art, 1962, vol. 1.): archajinę epochą (apie 
3100-2720 m. pr. m. e.), Senosios karalystės (apie 2720-2220 m. pr. m. e.), Viduriniosios ka- 
ralystės (apie 2065-1785 m. pr. m. e.), Naujosios karalystės (apie 1580-1100) laikus, Vėlyvąją 
epochą (apie 1085-341 m. pr. m. e.). 525 m. pr. m. e. Egipto kultūros raidą pristabdo pirmasis 
persų užkariavimas, o nutraukia antrasis 341-323 m. pr. m. e., kai į Egiptą įžengia Aleksan- 
dro Makedoniečio kariuomenė ir prasideda nauja helenistinė Ptolemėjo Egipto epocha, kuri 
baigėsi, kai 31 m. pr. m. e. šalį pavergė romėnai. Dėl šių istorinių kataklizmų ir vėlesnių arabų 
užkariavimų įtakos tradicinės senovės Egipto kultūros formos esmiškai transformuojasi. 

Senovės Egipte vyravusios estetinės pažiūros glaudžiai susijusios su mitologija, religiniais 
ritualais, įvairiomis meno formomis, faraonų ir mirusiųjų kultu. Žinių apie estetinių pažiūrų 
raidą teikia išlikę hieroglifų tekstai papirusuose, šventyklų, piramidžių, rūmų sienose. Egip- 
tiečių, kaip ir kinų, hieroglifų raštas kilo iš formalizuotų piešinių. Tokiam raštui būdingas 
hieroglifų ir vaizdinių ryšys išliko ir visoje vėlesnėje šalies kultūroje, kur raštininko, piešėjo, 
tapytojo ir išminčiaus sąvokos labai siejosi ir neretai buvo tapatinamos. Raštininko profesija 
Egipte buvo labai gerbiama. Jie buvo vadinami „išminčiais, pačių dievų senaisiais įpėdiniais, 
pranašavusiais ateitį (Senovės Rytų poezija, 1991, p. 41). Egipte, kaip ir Kinijoje, vyravo knygi- 
nės kultūros kultas. Knyga čia laikyta „reikalingesne už namą, vertesne nei rūmai puošniausi, 
nei šventyklų paminklai“ (ten pat, p. 42). Toks požiūris į parašytą žodį, knygą, raštininko 
profesiją padėjo išsaugoti ateičiai daug svarbių Egipto kultūros ir meno istorijos puslapių. 

Louis-François Cassas. Egipto šventyklos vaizdas. Raižinys. 1799 m. 


Lyginant su kitais Afro-Euroazijos civilizaciniais pasauliais Nilo upės baseine iškilusios 
Senovės Egipto civilizacijos sklaidos procesas, panašiai kaip ir šumerų, buvo dinamiškesnis 
nei kitų Vakarų Azijos ir Šiaurės Afrikos civilizacijų. Tai akivaizdu analizuojant valstybinių 
struktūrų, įvairių kultūros ir meno tradicijų sparčius formavimosi ir vėlesnės raidos procesus, 
kuriems būdinga nuosekli estetinių kanonų ir meno stilių kaita. 

Daug svarbių žinių apie Senovės Egipto civilizacijoje vyravusius estetinius požiūrius, meno 
raidą perteikia ne tik išlikę rašytiniai šaltiniai, įspūdingi architektūros, skulptūros ansambliai, 
tapybos, grafikos, poezijos kūriniai, tačiau ir senovės graikų autoriai iš kurių neabejotinai 
svarbiausias yra 484 m. pr. m. e. - 425 m. pr. m. e. gyvenęs Herodotas. Rašydamas apie savo 
lankymąsi Egipte jis prisipažįsta, kad keliavo į Tebus, Heliopoli, kitus šalies kultūros centrus, 
bendravo su šventikais, kurie jam perskaitė 330 karalių vardus, kurie valdė iki Meno, bendravo 
su kitų socialinių sluoksnių atstovais, domėjosi įvairiais Egipto kultūros, mokslo, religijos ir 
meno istorijos aspektais. Herodotas pripažįsta, kad „egiptiečiai pirmieji nustatė metus ir pagal 
metų laikus juos padalijo į 12 mėnesių. Šį atradimą jie padarė stebėdami žvaigždes. Manau, 
kad jie yra išmintingesni už helėnus, nes helėnai kas treji metai įterpia mėnesį, o egiptiečiai, 
sudarę kiekvieną mėnesį iš 30 dienų, prie šių dienų kasmet prideda po penkias dienas, todėl 
jų metų laikai sueina. Taip pat šventikai tvirtino, kad egiptiečiai pirmieji dvylikai dievų davė 
vardus, o helenai juos perėmė, jie ir pirmieji pastatė dievams aukurus, statulas, šventyklas, 

Faraono Mikerino ir Faraono Ramzio II statula su dievais Osiriu, Faraono Tutmozio III statula. 
jo žmonos Kchamerernebtis II Iside ir Horu. XIII a. pr. m. e. XV a. pr. m. e. 
statula. XXV a. pr. m. e. 


iškalė akmenyse jų atvaizdus. Kad tai teisybė, daug kur pats įsitikinau“ (Herodotas, 1988, 
p. 94). Taiklūs Herodoto pastebėjimai ir liudijimai yra svarbūs, kadangi daugelis tų architek- 
tūros, meno paminklų, socialinio funkcionavimo, kultūros formų, kurias jis prieš 2500 m. 
regėjo savo akimis ir detaliai aprašė šiandieną negrįžtamai nuslinko į praeitį. 

Egipto civilizacijoje ankščiau nei Mesopotamijos regione susiformavo turtinga grožinės 
literatūros tradicija, kurioje regime didžiulę pasaulietinių ir religinės literatūros žanrų įvairo- 
vę: psalmes, himnus skirtus dievų ir valdovų šlovinimui, kelionių aprašymus, įvairias pričas, 
dialogus, meilės eiles, daugelio šių literatūros formų analogų neregime Mesopotamijoje (žr. 
McNeel, 1991, p. 32). Rašytiniai šaltiniai liudija, kad Egipte taip pat buvo rašomi specialūs 
teoriniai traktatai architektams, skulptoriams, tapytojams, kurie neišliko iki mūsų dienų. Edfu 
šventyklos bibliotekos knygų sąraše mokslininkai aptiko veikalą ,,Sieninés tapybos kūrimo 
nuorodos ir proporcijų kanonas“. Daugelį neišlikusios Egipto estetikos principų galima atsekti 
be rašytinių šaltinių, tyrinėjant aukštą lygį šioje šalyje pasiekusių architektūros, skulptūros, 
tapybos ir kitų menų estetinius kanonus. 

Įdėmesnė šių rafinuotų meno formų analizė rodo, kad egiptiečiai išplėtojo subtilų 
estetiškumo jausmą. Ankstyvosios jų estetinės pažiūros kupinos mitologinės simbolikos, 
kosmogoninių ir teologinių idėjų, esmingai paveikusių šioje šalyje vyravusią grožio, harmo- 
nijos, didingumo sampratą. Egiptiečių grožio (nefer) sąvoka yra labai plati. Ankstyvuosiuose 
rašytiniuose tekstuose ji vartojama estetiniu, etiniu ir kitais aspektais. Ši sąvoka iškyla kalbant 
apie dievų, gamtos objektų, gyvūnų, augalų, žmonių grožį, dorus darbus. 

Ankhesenpepi II ir jos sünus Pepi II. Faraonas Echnatonas. Nefertitė ir jų vaikai. XIV a. pr. m. e. 
Alebastras. XXII a. pr. m. e. 


Senosios karalystės tekstuose, apibūdinant dievų grožį, pirmą kartą pasaulio estetinės 
minties istorijoje formuojasi šviesos ir spindesio estetikos principai, kurie gimsta saulės dievui Ra 
iškilus egiptietiškoje dievų hierarchijoje. Pasak ankstyvųjų kosmogoninių mitų, grožio šaltinis 
saulės dievas Ra gimė iš žemės dievo Gabaro ir dangaus deivės Nut sąjungos. Egiptiečių ir vedų 
epochos indų mitus sieja teiginys, kad prieš pasaulio sukūrimą visur vyravo tamsoje paskendęs 
vandens chaosas. Harmonijos ir grožio kūrimo pradžia pasaulyje susijęs su spinduliuojančio 
šviesą ir grožį saulės dievo Ra ir rutuliško pasaulio gimimu. Iš čia kyla egiptiečiams būdinga 
šviesos ir spindesio estetika, rutulio kaip tobulos geometrinės figūros sureikšminimas. 

Egipto žynių mokymuose, plėtojančiuose ankstyvąsias kosmogonines idėjas, ryškėja 
filosofinio mąstymo užuomazgos, kadangi visa ko pradu jie skelbia materiją, kurioje išskiria 
pasaulį organizuojančias stichijas. Svarbiausiomis stichijomis skelbiama ugnis ir vanduo. Van- 
dens reikšmės iškėlimas greta ugnies ir saulės Egipto kosmogoniniuose mituose, ritualiniuose 
himnuose ir pasaulietinėje poezijoje tikriausiai atsiranda iš šios šalies gyventojų tiesioginės 
priklausomybės nuo Nilo vandens lygio svyravimų, galingų potvynių ir atoslūgių bei kuriančios 
gamtos grožį afrikietiškos saulės galios. Papiruse „Nilo pašlovinimas“ apie šią upę sakoma: 
„Visa širdimi tu trokšti kurti vien grožį“ (Senovės Rytų poezija, 1991, p. 45). 

Daugelyje egiptiečių tekstų aukščiausio grožio šaltiniu skelbiamas vyraujantis dievų 
panteone saulės dievas Ra, kurį vėliau faraono reformatoriaus Amenchotepo IV - Echnatono 
(XIV a. pr. m. e.) viešpatavimo laikais pakeičia kitas saulės dievas - Atonas. Viename tekstų, 
šlovinančių pastarąjį dievą, sakoma: „Tu teiki gyvenimą širdims savo grožiu, kuris yra gyveni- 

mas“ (Istorija drevnego mira, 1937, p. 276). Grožis (nefer) egiptiečiams visada siejasi su šviesa, 
spindesiu. Toks grožio sąvokos aspektas atsispindi ir dievo Pta (Ptacho) sūnaus Nefertino, 
kurio simboliu laikomas grožį ženklinantis šventojo lotoso žiedas, faraono Echnatono žmonos 
Nefertitės („gražuolė atėjo“) ir faraono Ramzio II žmonos Nefertarės varduose. Piramidžių 
tekstuose aukštinamas „spinduliuojantis“ deivės Nut grožis, kuris „užlieja visa, kas ją supa“. 
Kai kurie laisvesni nuo religinių nuostatų literatūros stiliai, klestėję Echnatono laikais liko 
gyvuoti egiptietiškoje literatūros bei meno plėtotėje ir vėliau, o naujas hieroglifų raštas buvo 
naudojamas literatūroje ir architektūros bei skulptūros paminklų užrašuose, nors visumoje 
egiptiečių laimėjimų įvairiuose literatūros ir meno srityse po minėtos reformos lygis išgyveno 
eilinį nuosmukį. 

Senosios karalystės tekstuose grožio sąvoka neretai glaudžiai siejama su gėrio ir dorovės 
sąvokomis, ir šie terminai vartojami kaip tapatūs, kadangi sugebėjimas atlikti dorą darbą 
traktuojamas kaip grožio šaltinis. Viename iš „Nusivylusiojo pokalbio“ fragmentų, kalbant 
apie piramidžių statybos įkvėpėjus ir fundatorius, sakoma: „Statantys iš akmens, kuriantys 
piramidės sales yra gražus savo gražiais poelgiais“ (Francev, 1959, p. 523). 

Tačiau egiptiečiai ne tik vertino tobulą spinduliuojantį dievų grožį, dorybingus poelgius, 
bet ir mokėjo žavėtis juos supančios gamtos, upių, tvenkinių, gyvūnų, paukščių, augalų grožiu. 
Egiptiečių pasaulietinė poezija kupina įstabių gamtos grožį aprašinėjančių motyvų. Kita vertus, 
jiems nebuvo svetimas ir juslinio dievų bei žmonių grožio garbinimas. Viename meilės, mu- 
zikos, šokio ir grožio deivei Chatchor skirtų himnų ji šlovinama kaip „meilės saldybių pilna, 
nuostabiausia iš moterų“ (Senovės Rytų poezija, 1991, p. 31). 

Jautraus psichologizmo ir ryškaus humanistinio patoso egiptiečių lyrikoje pirmą kartą pa- 
saulinės poezijos istorijoje atsiranda aukšto meninio lygio aistringai žmogaus grožį aukštinantys 
meilės motyvai. Mylinti moteris eilėse „Trys norai“ išrinktąjį vaizdingai palygina su „vieninteliu 
iš tūkstančių ristūnų, valdovų arklidžių puošmena gražiausia“ (Senovės Ryty poezija, 1991, 
p. 24). Dar ryškesnes metaforas aptinkame moters grožį šlovinančiose eilėse, kuriose dažni ir 
šviesos ir spindesio estetikos elementai. Vienoje seniausiųjų giesmių taip apibūdinamas moters 
grožio įstabumas: „Ji spindi skaisčiu dorumu, / Ir oda net šviečia visa. / Žvilgsnis svaigina, 
o saldžiosios lūpos - / Ne tuščiakalbės. / Kaklas grakštus, išdidus virš stačios spindulingos 
krūtinės. / Garbanos jos - lazuritas tikriausias. / Už auksą puikesnės jos putliosios rankos. / 
Vien lotoso žiedlapiai gali prilygti jos pirštams“ (ten pat, p. 19). 

Nepaisant šviesos ir spindesio estetikos svarbos, žemiško grožio egiptietiškos sampratos 
esmė - tai simetrijos, sudėtinių dalių harmonijos, aukso pjüviui paklūstančių proporcijų 
principai, pavaldūs tiksliems matematiniams dėsniams. Simetrija ir idealios proporcijos egip- 
tiečiams simbolizuoja amžinybę, nekintamą aukščiausio grožio pastovumą, amžiną jaunystę. 
Prancūzų egiptologas A. Fournier des Corats knygoje „Egiptiečių proporcijos ir dangiškos har- 

monijos santykiai“, analizuodamas daugybę 


šios civilizacijos menininkų sukurtų kūrinių, 


išskyrė aštuonis idealius proporcijų santykius, 


susijusius su aukso pjūvio principu (Fournier 
des Corats, 1957). Idealūs proporcijų santykiai 
egiptiečiams buvo neatsiejama grožio savybė, 


būdinga visiems reiškiniams: kosmoso san- 


darai, žmogaus kūnui ar bet kokiam daiktui. 
Neatsitiktinai minėtais proporcijų santykiais 


paremtos griežto estetinio kanono apibrėžtos 
piramidžių, šventyklų konstrukcijų, įvairiau- 
sių skulptūrinių ir tapybinių kompozicinių 


sumanymų sistemos. 


Idealūs aštuoni proporcijų santykiai, 


sudarantys egiptietišką proporcijų kanoną, 


išsikristalizavo daugelio šimtmečių tėkmėje. 
Statant didžiulius architektūros ir skulptü- Dailės meistrams skirto proporcijų kanono pavyzdys. 
ros ansamblius, Egipto menininkams teko XV a. pr. m. e. 

aktyviai pasitelkti geometrijos ir kitus mate- 

matinius principus. Kiekvienoje mokykloje 

išsikristalizavę kanoniški proporcijų santykiai buvo kruopščiai šlifuojami daugelio vėlesnių 
kartų menininkų, kurie būdavo apmokomi remiantis specialiais skulptūriniais modeliais, itin 
plačiai paplitusiais Naujosios karalystės meistrų dirbtuvėse. Platonas „Įstatymuose“ liudija, 
kad egiptiečiai šventyklose rodydavo kanoninius vaizdinius, kuriais remdamiesi meistrai 
kūrė savo kūrinius. Šie skulptūriniai modeliai menininkams tikriausiai buvo kanoniškas 
estetinių taisyklių, idealių proporcijų, spalvinių santykių, ikonografinių elementų sąvadas. 
Šią hipoteze patvirtina ir išlikęs grafinis egiptiečių proporcijų kanonas, smulkiame kvadratų 
tinkle vaizduojantis sėdintį faraoną. Jame visos pagrindinės žmogaus kūno dalys paklūsta 
griežtiems geometrijos ir proporcijų santykiams, kurių išeities tašku, savotišku moduliu 
dviejose skirtingose egiptietiškose proporcijų sistemose, tampa keturių arba penkių žmogaus 
rankos pirštų plotis. 

Be proporcijų kanono, Egipto vaizduojamoje dailėje egzistavo ir ne mažiau svarbus 
spalvinis ir ikonografinis kanonas, tiksliai reglamentuojantis vaizduojamas įvairių dievų bei 
faraonų pozas, gestus. Egiptietiškame spalvų kanone vyrauja balta, raudona, žalia, auksinė ir 
lazuritas (žydra). Dvi pastarosios simbolizuoja aukščiausią dieviškąjį grožį, jo sklaidą ir spin- 
desį. Griežti kanonų reikalavimai teigia, kad „tapyboje tamsiai ruda spalva naudojama vyrų, 

o blyškiai geltona - moterų kūnams vaizduoti, visai nepriklausomai nuo jų realios spalvos“ 
(Gombrich, 1977, p. 102). 

Lyginant su kukliu šumerų vaizduojamosios dailės palikimu iš kurio išliko palyginti ne- 
daug apvaliosios skulptūros, bareljefų, gliptikos, tapybos, grafikos kūrinių Egipto civilizacijos 
palikimas ypač vaizduojamosios dailės įvairiose srityse stulbina savo gausa, subtiliu estetiškumu 
ir meninių formų bei istoriškai besikeičiančių stilių įvairove. 

Gvildenant egiptiečių estetines pažiūras svarbus šios šalies gyventojų požiūris į meną, 
meno pobūdį, vaidmenį šalies gyvenime. Egiptietiškoji meno (mnht) sąvoka, kaip ir kitose 
senosiose civilizacijose, yra labai plati. Ji, kaip ir Indijoje, Kinijoje, Graikijoje, siejama su techni- 
niais įgūdžiais, meistriškumu, mokėjimu. Ši sąvoka vartojama apibūdinant ne tik architektūrą, 
skulptūrą, tapybą, grafiką, tačiau ir statybą, juvelyriką bei kitus amatus. 

Egiptietiškos meno sampratos, apimančios amatus, mokslus ir menus, talpumą vaizdžiai 
liudija Viduriniosios karalystės laikais datuojamas užrašas žymaus skulptoriaus Iritseno pamin- 
kliniame akmenyje. Jame užrašyta: „Aš buvau prityręs įvairių sričių menininkas, nustelbiantis 
visus savo žiniomis. Aš žinojau irigacijos paslaptis [...], mokėjau [perteikti] vyro figūros judé- 
jimą, moters eiseną, kalaviju ginkluoto kario siluetą ir subliuškusią pralaimėjusiojo povyzą, 
vieną akį žvelgiančią į kitą, netikėtai aptikto miegančio žmogaus siaubo išraišką; metančiojo 
ietį rankos judesį ir sulenktą bėgančiojo figūrą. Aš mokėjau kurti nedegančias ugnyje ir nenu- 
plaunamas vandenyje inkrustacijas“ (Matieu, 1956, p. 136). Šis Iritseno požiūris į meną realiai 
atspindi nediferencijuotą kūrybinę veiklą, būdingą Senovės Egipto visuomenei. 

Jau Senosios karalystės laikais egiptiečiai mąstė apie meno galimybes, menininko meis- 
triškumo ribas. Legendinis išminčius Ptachotepas XXV a. pr. m. e. tekste teigia, kad „menas 
neturi ribų“ ir svarsto: „Argi pasiekiamos meistriškumo viršūnės?“ (Senovės Rytų poezija, 
1991, p. 33). Šiame fragmente kalbama apie iškalbos meno sudėtingumą, kad tikrasis žodis 
tarsi „smaragdas slaptavietėje tūno“. 

Menas egiptiečių estetinių pažiūrų sistemoje ir gyvenime atliko svarbų vaidmenį. Jo 
socialinis statusas buvo aukštas, kadangi menui buvo priskiriama dieviškoji kilmė. Senosios 
karalystės laikais datuojamoje Memfio sakmėje „Pasaulio sukūrimas“ pasakojama, kad dievas 
Pta mintimis ir žodžiu sukūrė dievus, pasaulį su šventyklomis, dievų statulas ir įvairius me- 
nus (Matieu, 1956, p. 84). Svarbus menų vaidmuo buvo visose su religiniais ritualais, faraonų 
ir mirusiųjų kultu susijusiose sferose. Egipte, kaip ir Tibete, buvo labai paplitęs pomirtinio 
žmogaus gyvenimo kultas, kuris rėmėsi mitais ir vaizdiniais apie anapus laukiantį, švytintį 
spalvomis, visavertį gyvenimą. Buvimas šiame pasaulyje buvo laikomas pasiruošimu daug 
svarbesniam pomirtiniam gyvenimui Amžinybės Mieste. Ši žmogiško gyvenimo koncepcija 
plačiai atsispindėjo egiptiečių estetinėse pažiūrose, literatūroje ir vaizduojamojoje dailėje. 
Ritualinio vyksmo reikšmingumas Egipto kultūroje teikė daugeliui su kultinėmis reikmėmis 

Egipto šventyklos vaizdas. Senovinis raižinys 


ir ritualu susijusioms meno formoms sakralinės ir magiškos reikšmės. Neatsitiktinai daugelis 
žymiausių Egipto menininkų priklausė intelektualiniam, tiesiogiai su religijos ir ritualo reik- 
mėmis susijusiam žynių sluoksniui. 

„Meistrai, vadovaujantys architektūrinių kompleksų skulptūrinės ir tapybinės puošy- 
bos darbams, turėjo teisę naudotis valdovų knygų saugyklomis ir šventyklų bibliotekomis. 
Tokios atsakingos pareigos dažniausiai buvo patikimos žyniams, kurie buvo dvasininkai ir 
profesionalūs menininkai. Žyniai menininkai buvo geriausi tradicijų saugotojai, nuosekliai 
perduodantys jas iš kartos į kartą. Tradicijos buvo vertinamos ne tik kaip būtinų apibendrintų 
rašytų ir nerašytų taisyklių santrauka, tačiau ir kaip kažkas sakralaus, kupina dvasinės jėgos ir 
perteikiama žmonėms dievišku tiesos atsivėrimu“ (Pomeranceva, 1985, p. 103-104.) 

Šventyklos Egipte buvo ne tik iškilmingo ritualinio vyksmo, tačiau ir glaudžios menų 
sąveikos vieta, kur į tradicinį architektūros ir vaizduojamosios dailės dialogą įvairių procesijų 
ir dievų pagerbimui skirtų himnų metu buvo pasitelkiama muzika, poezija, šokiai. Be menų, 
susijusių su religija ir įvairiais kultais, Egipte klestėjo ir daugybė pasaulietinio meno formų, 
kurias aktyviai rėmė platesnio akiračio faraonai ir aristokratai, kurių rūmai buvo įvairių sričių 
menininkų - architektų, skulptorių, tapytojų, poetų, muzikantų, šokėjų susitelkimo vietos. 

Menininkai ne tik atlikdavo svarbius valstybinius užsakymus, dalyvaudavo švenčių iškilmėse, 
tačiau ir puošdavo savo globėjų buitį bei laisvalaikį. 

Priešingai paplitusiam stereotipiniam požiūriui, egiptiečių menas ne tik pasižymėjo ste- 
bėtina meninių formų įvairove, tačiau ir šios šalies kultūros istorijos tėkmėje stipriai keitėsi. 
Greta paplitusių literatūros formų vyraujantis vaidmuo Egipto menų hierarchijoje priklausė 
architektūrai, skulptūrai ir tapybai. Minėtosios meno rūšys rėmėsi griežtais kanoninių pro- 
porcijų ir harmonijos principais. Vyraujantis vaidmuo Senovės Egipto architektūroje tenka 
šventyklų, piramidžių, obeliskų ir rūmų statybai. Vaizduojamosios dailės srityje vyrauja apva- 
lioji skulptūra, reljefas, monumentas, stelos, monumentalioji ir dekoratyvinė tapyba, grafika. 
Egipto tapybai ir grafikai būdingas glaudus hieroglifų struktūrų ir piešinio ryšys. Čia, kaip ir 
Kinijoje, tapybos ir grafikos kūrinius dažniausiai supa hieroglifų įrašai. 

Senovės Egipto menas yra stipriai ženklintas mitinės ir religinės pasaulėjautos įtakos, 
grandioziniai monumentalūs egiptiečių statiniai atspindi jų požiūrius į dieviškojo pasaulio ir 
būties procesų amžinumą bei nekintamumą. Todėl mitinęs pasaulėžiūrą ir religinius idealus 
atspindintys architektūros ansambliai, šventyklos, statulos, piramidės yra orientuotos į am- 
žinybę ir statomos amžiams. Iš čia plaukia egiptiečių statiniams būdingas monumentalumas, 
tvirtumas ir lakoniškų proporcingų formų išbaigtumas. 

Egipto valdovų galybę, aukštą šios civilizacijos pasiektą techninį ir estetinės bei meninės 
kultūros lygį, kultūros ir meno formų didybę geriausiai apibūdina į gigantomaniją linkstanti 
monumentalioji architektūra ir statulos, bareljefai. Šios kūrybos sritys yra ne tik vienas išskir- 
tinių nedaug konkurentų šioje srityje turinčių Egipto civilizacijos laimėjimų, tačiau ir vienas 
svarbiausių skiriamųjų šios didingos civilizacijos požymių apskritai. Tiesą sakant architektūros ir 
statybos technologijų srityje Egipto laimėjimai neturi lygių Artimuosiuose ir Vidurio Rytuose. 
Šioje srityje su jais savo grandioziniais statiniais gali senajame pasaulyje tikriausiai konkuruoti 
tik kinų imperijos kūrėjai, sukūrę Didžiąją kinų sieną. Egiptiečiai šimtmečių tėkmėje sukūrė 
daugybę įvairių technologijų padedančių didžiuliais atstumais transportuoti didžiulius akmens 
lutus, juos iškelti į deramą aukštį. Egiptiečiai taip pat įvaldė daugybę pažangių kietųjų akmens 
rūšių apdirbimo metodų, kurie iki šiol tyrinėtojų nėra iki galo išaiškinti ir suprasti. 

Pagrindiniai brandžios Egipto architektūros ir skulptūros stiliaus bruožai yra monumen- 
talumas, statiškumas, didingumas, simetriškumas, formų taisyklingumas, konstruktyvizmas 
ir griežtas žinių kastos suformuotų kanono normų ir taisyklių laikymasis. Viskas čia apibrėžta 
detaliais kanono reikalavimais nuo statinių plano geometrinio taisyklingumo iki jų kompo- 
zicijos, vaizdinių sistemos ir smulkiausių kolonų ir skulptūrų dekoro detalių. Iš čia plaukia 
egiptiečių architektūros ir vaizduojamosios dailės estetikai būdingas griežtas dievų, valdovų, 
paprastų žmonių proporcijų ir ikonografinių detalių paisymas. Kiekvienas dailininkas žinojo 
daugybę kanono apibrėžtų jam keliamų reikalavimų, kaip turi vaizduoti paprastus egiptiečius, 

Visirio Ramoso motinos reljefas. Moteriško sfinkso galva. 
Apie 1375 m. pr. m. e. 1876-1842 m. pr. m. e. 


kilmingus valdininkus, faraonus, dievus ir šioms taisyklėms nusižengti negalėjo. Egiptiečių 
skulptorių pamėgtos sėdinčios žmonių figūros būtinai turėjo būti sudėjusios rankas ant kelių, 
vyrai vaizduojami tamsesne nei moterų oda. 

Architektūros statiniuose vyravo didingas formos monumentalumas, griežtas ir ryškus 
konstruktyvizmas, geometrinis taisyklingumas, atidus natūros stebėjimas. Sėdinčios figūros 
būtinai tūrėjo būti sudėjusios rankas ant kelių, vyrai vaizduojami tamsesne nei moterų oda. 
Gigantomaniją klestėjusią Senosios karalystės architektūroje ir skulptūroje ilgainiui išstūmė 
subtilus įvairių vaizduojamosios dailės atstovų meistriškumas, ypač Ramzio II valdymo laikais 
ir Saiso periode. 

Egipto menui būdingas simbolizmas, ryšys su mirusiųjų kultu, polinkis į monumenta- 
lumą, sąlygiškumą, formų lakoniškumą, aiškų konstruktyvų mąstymą. „Egipto menas, - rašo 
Erichas Gombrichas, - rėmėsi netobulais metodais, nes egiptiečių menininkai nežinojo ge- 
resnių. Jų kūrybos sąlygiškumas, nors ir regime jo silpnąsias puses, yra pateisinamas. XX a. 
pirmoje pusėje Europoje įvyko didi meninė revoliucija, ir vienas jos iškovojimų tas, kad 
atmetėme senąsias estetines koncepcijas. Pirmasis prietaras, kurį turi įveikti subtilūs meno 
vertintojai, yra įsitikinimas, jog tobulumas neatsiejamas nuo fotografinio tikslumo“ (Gomb- 
rich, 1977, p. 4). 

Egipto civilizacijos simboliu tapusios didingos piramidės yra šalies valdovų faraonų 
kapai. Piramidėse jų viduje esančiose salėse stovėjo sarkofagai su palaidotų juose faraonų 
vardų užrašais. Kokia tikroji piramidžių formos prasmė, kokios funkcijas šie pastatai atliko, 
išskyrus tai, kad tai yra antkapiniai paminklai, jose buvo laidojami balzamuoti faraonai? 

Nepaisant šimtmečius trunkančių diskusijų į šį klausimą nėra vieno jtikinamo atsakymo. 
Įvairūs mokslininkai jų paskirtį ir funkcijas aiškina skirtingai: regi juose simbolinę pagarbą 
dievams, amžinybės siekimą, sieja su religinių ritualų poreikiais, regi laiptus padedančius po 
mirties pakilti mirusiems faraonams į dangų, astronomines observatorijas, simbolinį Saulės 
dievo ženklą, besiskleidžiančius žemės pasaulį nušviečiančius Saulės spindulius ir pan. 

Tikriausiai piramidinė su smailia viršūne jų forma išsirutuliojo palaipsniui. Iš tikrųjų 
istoriškai žvelgiant aiškėja, kad ankstyvajame Egipto civilizacijos raidos etape vyravo iš akmens 
blokų arba plaušaplyčių sukurtos seniausios nupjautos formos piramidės vadinamos mastaba 
(arab. mastabah - akmeninis suolas) naudojamos karališkiesiems ir aukštuomenės narių 
kapams Egipto ankstyvųjų dinastijų laikotarpyje, o Senosios karalystės metu - tik privatiems 
kapams. Mastaba buvo sudaryta iš dviejų dalių - antžeminės ir požeminės dalies, kurios 
didžiausia erdvė buvo skirta palaidojimui. Pradedant trečiąja faraonų dinastijai XXVII a. 
pr. m. e. valdovai pradėti laidoti jau laiptuotuose piramidėse. Seniausia mums žinoma laip- 
tuota piramidė pastatyta III dinastijos įkūrėjo faraono Džoserio laikais. Ji sudaryta iš į viršų 
vis mažėjančių terasų, sukrautų viena ant kitos. Ši piramidė, simbolizuojanti architektūros 
gimimą, buvo pirmas žmonių bandymas iš akmenų pastatyti monumentalųjį statinį. kurios dar 
vėliau lygiose. Bet viena teorija aiškina piramidės formos pasirinkimą religiniais sumetimais. 
Ankstyvosios laiptuotos piramidės formos suponuoja mintį, kad jos buvo traktuojamos kaip 
laiptai padedantys faraonams po mirties užkopti į dangų. Vėliausiuose piramidžių formose 
laiptai jau išnyko, o jų sienos tapo lygios. 

Piramidžių statybos pagal skirtingas pakopas, didžiuliu akmens luitų užkėlimo su 
įvairiomis pagalbinėmis priemonėmis metodus, atliekamų darbų kainas, patį darbo pro- 
cesą, darbininkų priežiūrą detaliai aprašo remdamasis piramidėse esančių įrašų vertimais 
Herodotas „Gerai prisimenu, - rašo Herodotas, - kaip man sakė vertėjas, skaitydamas tuos 
įrašus, jog visam tam buvo sunaudota 1600 talentų sidabro. Jeigu tai teisybė, tai kiek su- 
naudota geležiniams darbo įrankiams,darbininkų maistui ir drabužiams - juk tie įrenginiai 
buvo statomi 20 metų, taip pat. Mano nuomone, nemaža laiko reikėjo akmenims suskaldyti, 
atgabenti, požeminiams rūmams iškasti ir išmūryti“ (Herodotas, 1988, p. 135-136). Graikų 
istorikas taip pat aprašo garsųjį Labirintą - Vidurinės karalystės valdovo Sesostrio III laikais 
statytą didingiausią Egipto šventyklą, lenkiančią savo didybę jo žodžiais tariant visas helenų 
šventyklas kartu sudėjus. Aprašoma šventykla buvo -200 m ilgio, 170 m pločio, ją sudarė 
daugybė vidinių kambarių, ertmių, koridorių, rūmų, dvylika dengtų salių, apie 3000 kam- 
barių po žeme ir virš jos su daugybę didingų kolonų. Kalbant apie Egipto architektūros ir 
skulptūros didingiausius šedevrus būtina paminėti ir Naujosios Karalystės epochos pasidi- 
džiavimą daugybės Tėbų šventyklų kompleksą Karnake. Ne mažiau reikšmingas yra faraono 
Amenchotepas III valdymo laikais statyta 151 kolonos Liuksoro šventykla. 

Šiuo aspektu Zvelgdami į Senovės Egipto meną, turime pripažinti, kad nors daugelis jo 
vaizdinių yra artimi tikrovei, tačiau menui nėra būdingas primityvus natūralizmas. Šio meno 
prigimtis - simbolinė. Jo simbolizmas yra ambivalentiškas, kadangi turi dvejopą pakraipą: į 
dangiškąjį dievų pasaulį ir į pomirtinį Amžinąjį Miestą. Tokią egiptiečių estetinės sąmonės 
orientaciją atspindi ir dvi pagrindinės Senosios karalystės laikais iškilusios kultinės archi- 
tektūros formos: šventyklos su ilgomis dengtomis galerijomis ir labai paprastų geometrinių 
konstrukcijų piramidės. Garsiųjų faraonų Džoserio Sakaroje (XXVIII a. pr. m. e.), Cheopso, 
Chefreno ir Mikerino Gizoje (XXVII a. pr. m. e.) piramidės yra tiksliai orientuotos į pasaulio 
šalis, jų proporcijos paremtos aukso pjūvio principais. Viskas čia paklūsta astralinei simbolikai, 
kadangi piramidžių viduje esančios laidojimo kameros su faraonų palaikais tiksliai nukreiptos 
į vieną iš Drakono žvaigždyno žvaigždžių, laikytų pasaulio poliumi. Piramidžių vidus deko- 
ruojamas simboliniais apvaliosios, reljefinės skulptūros, tapybos kūriniais, kuriuose vyrauja 
laimingo pomirtinio gyvenimo motyvai. Skulptūriniai atvaizdai ir portretai egiptietiškos 
estetikos tradicijoje traktuojami kaip mirusiųjų antrininkai. 

Taigi Senovės Egiptas yra klasikinė Senovės Rytų tradicinės estetinės kultūros šalis. 
Svarbiausi jos estetinės ir meninės kultūros bruožai yra simboliškumas, tradicionalizmas ir 
kanoniškumas. Tačiau žvelgdami į Egipto kultūros ir meno istoriją įsitikinome, jog egiptie- 
čiams nėra svetimas intelektualumas, subtilus estetiškumo jausmas, mąstymo ir kūrybos ori- 
ginalumas. Mene vyravę estetiniai proporcijų, simetrijos, spalvų simbolikos bei ikonografijos 
principai pakluso šimtmečiais egzistavusioms kanoninėms tradicijoms ir tiksliai apibrėžtiems 
matematiniams santykiams. 

Senovės Egipte išsirutuliojusios estetinės pažiūros, kanonai, meninės kūrybos formos, 
humanistinės idėjos neabejotinai paveikė kaimyninių tautų - sirų, finikiečių, hetitų, huritų, 
senovės žydų ir graikų estetines pažiūras bei meno raidą. Egiptietiškos estetikos principai taip 
pat paženklino graikų estetikoje įsivyravusią pitagoriečių grožio sampratą, kuri Aristotelio 


59 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


veikaluose pateikiama kaip „tvarka (erdvėje), sudėtinių dalių atitikimas ir aiškumas“. Graikų 
klasikinę meninę kultūrą vainikuojantys Polikleto „Kanono“ estetiniai principai taip pat for- 
mavosi veikiant tradiciniams egiptietiškiems kanonams. 

Skulptūros srityje egiptiečiai kloja pamatus vėliau išsiskleidusioms ir prarandančioms 
geriausioms egiptiečių ir asirų skulptūroms būdingą formos monumentalumo jausmą senovės 
graikų ir romėnų skulptūros tradicijoms. Pamėgti egiptiečių skulptorių žmogaus kūno grožį ir 
harmoningas proporcijas aukštinantys motyvai atitiko egiptiečių žmogaus ir amžinybės siekių 
idealus. Iš tikrųjų dažniausiai jie kuria proporcingai sudėtų dievų ir žmonių vaizdinius,kurie 
yra pajungti universaliems grožio ir harmonijoms principams. Skulptūrose vyrauja lieknų, 
laiko pėdsakų poveikio dar nepaliestų amžinai jaunų, taisyklingais veido bruožais išsiskiriančių 
gražių, harmoningai sudėtų žmonių vaizdiniai. Šias pamatines estetines egiptiečių skulptūrinės 
estetikos nuostatas perima senovės graikai ir romėnai, tik jų skulptūrose mažiau vietos liko 
egiptiečių skulptūros tradicijai būdingo vidinio simbolizmo, meninio apibendrinimo galios, 
jie susiaurina egiptiečių skulptūrinės raiškos formų amplitudę ir neretai suveda perspekty- 
viausias egiptiečių ir asirų skulptūros formas į siauresnes praradusias skulptūrai taip svarbų 
monumentalumą schemas. Todėl į Egipto skulptūros tradiciją galima žvelgti kaip į tai, kas 
kupina ne tik rimties, gilios simbolikos, monumentalios skulptūriškos formos grožio, skaistaus 
idealizmo, begalinės tolesnio plėtojimosi potencijos įvairiomis kryptimis, o senovės graikų ir 
romėnų skulptūrose šis gyvybingasis meno užtaisas, veikiamas antikos skulptūrai būdingų 
natūralistinių tikrovės pamėgdžiojimo tendencijų stiprėjimo jau blėsta ir vis labiau tampa 
negyvomis formalizuotomis ir standartizuotomis skulptūrinėmis schemomis. 


Senovės žydai 


Senovės žydų estetinės pažiūros glaudžiai susijusios su Mesopotamijos regiono estetinėmis 
tradicijomis. Žydų gentys pirmą kartą Egipto kronikose minimos XV a. pr. m. e. (senovės 
žydų istorijos chronologija pateikiama pagal: Albricht, 1945), kai iš šiaurinės Mesopotamijos 
stepių įsiveržė į Palestiną ir apsigyveno žemėse j rytus nuo Mirties jūros. Šis istorijos epizodas 
atsispindi bibliniuose tekstuose. Įsitvirtinusios Palestinoje, jos apie XII a. pr. m. e., palaipsniui 
asimiliuoja vietinius gyventojus kanaaniečius. Senovės žydų įkurta valstybė X a. pr. m. e. 
pasidalija į šiaurėje esantį Izraelį (922-724 m. pr. m. e.) ir Judėją pietuose (928-587 m. pr. 
m. e.). 724 m. pr. m. e. Izraelio valstybę pavergė asirai, o 587 m. pr. m. e. Babilono valdovas 
Nabuchodonosaras, nuniokojęs Judėją, išsivedė žydus į nelaisvę. Žlugus Naujojo Babilono 
karalystei, persų valdovas Kyras leido judėjams grįžti į tėvynę. Vėliau užkariautojus persus pa- 
keitė graikai. II a. pr. m. e. Judėja atgavo nepriklausomybę, tačiau 63 m. pr. m. e. pateko į naujų 

pavergėjų - romėnų priespaudą, o po nesėkmingo sukilimo Jeruzalė 70 m. buvo sugriauta, ir 
didžiuma žydų pasklido po pasaulį. 

Senovės žydų estetinės pažiūros labiausiai atsispindėjo kanoninio Biblijos teksto pirmosios 
dalies - Senojo Testamento knygose, iš kurių šiuo požiūriu svarbiausios yra dramatiška filoso- 
finė „Jobo knyga“, Saliamonui priskiriama „Patarlių knyga“, aforizmų rinkinys „Ekleziastas“, 
lyrinių meilės eilėraščių ir vestuvinių himnų rinkinys „Giesmių giesmė“. Archajiškiausiuose 
Senojo Testamento tekstuose senovės žydų estetinės pažiūros pasireiškia religine forma. Jos 
formavosi dar įtakojant Mesopotamijos kultūrinėms tradicijoms, ir todėl nenuostabu, kad 
Senajame Testamente plėtojamos estetinės pažiūros turi daug sąsajų su šumerų, arkadų, babi- 
loniečių, hetitų, egiptiečių ir kitų kaimyninių tautų tekstais. Iš tikrųjų daugelis šumerų tekstų 
pasakojimų apie pasaulio kūrimą, Rojų, anapusinį gyvenimą, pasaulinį tvaną, išsigelbėjusį 
Nojų, mirusiųjų atgimimą, didvyrių kovą su drakonu, aistringi meilės himnai ir daugybė kitų 
leitmotyvų išplinta didžiulėje Artimųjų bei Vidurio Rytų civilizacinėje erdvėje ir pasiekia 
senovės žydus. Minėti motyvai susipina žydų tekstuose su iš mitinės šios tautos istorijos iš- 
plaukiančiais legendiniais pasakojimais apie Mozės išvedimą žydų iš Egipto į Pažadėtąją žemę, 
įvairių šios tautos herojų Dovydo, Saliamono, Samsono ir kitų žygdarbius, kurių aprašymuose 
aukštinamos estetiniu aspektu aukštinamas didingumas, herojiškumas ir grožis. 

Į šį skirtingų literatūrinių ir religinių tradicijų glaudžios sąveikos aspektą atkreipia dėmesį 
lyginamųjų Artimųjų ir Vidurio Rytų studijų specialistai. „Šiandien, - rašo apie Biblijos tekstą 
S. N. Krameris, - mes galime atsakingai pareikšti, kad šis literatūros paminklas gimė ne iš 
karto, ne kaip dirbtinė gėlė, išaugusi tuščioje plynėje. Jo šaknys slypi giliai amžių glūdumoje, 

jis sugėrė visų kaimyninių šalių syvus. Savo forma ir turiniu Biblijos knygos turi daug sąsajų 
su seniausių Artimųjų Rytų civilizacijų literatūriniais tekstais. Šumerų literatūra labai paveikė 
senovės žydų literatūrą. Todėl vienas įdomiausių šumerų dantiraščių tekstų šifravimo ir ver- 
timo aspektų - panašumų ir paralelių tarp šumerų ir biblinių siužetų nustatymas. Akivaizdu, 
kad šumerai,gyvuodami anksčiau, negalėjo tiesiogiai paveikti senovės žydų literatūros. Tačiau 
nėra abejonių, kad šumerai daug ką netiesiogiai perdavė kanaaniečiams, tiesioginiams žydų 
pirmtakams šalyje, kuri vėliau vadinosi Palestina, o taip pat kaimyninėms tautoms - asirams, 
babiloniečiams, hetitams, huritams ir aramėjams“ (Kramer, 1956, p. 141-142). 

Senovės žydų estetinių pažiūrų savitumą nulėmė jų gyvenimo būdas. Pradžioje ši kla- 
joklių tauta nebuvo prisirišusi prie konkrečios vietovės, gamtovaizdžio, jo energetinio lauko. 
Nuolatinis judėjimas sąlygojo ne lokalinių genčių dievų, t. y. politeizmo įsigalėjimą, o visą tautą 
konsoliduojančio vieno dievo Jahvės kultą, kuris nėra susijęs su konkrečiu žemišku pasauliu, 
jo simboliais, atributais. Iš čia kyla hebrajiškos Dievo idėjos abstraktumas, atsiejimas nuo 
konkretaus konteksto, kita vertus, draudimas jį vaizduoti. 

Skirtingai nei Egipte, Graikijoje, kur vyrauja statiškas erdvinis grožio suvokimas, iškelian- 
tis harmonijos, formos, proporcijos, simetrijos reikšmingumą, hebrajų estetiškumo ir grožio 
samprata sąlygojama psichologizuoto laikinio dinamiško tikrovės suvokimo, garso, balso, modu- 
liacijos estetinės vertės kėlimo. Svarbiausios estetinės vertybės, estetiškumas Senojo Testamento 
tekstuose nusakomos skirtingomis kategorijomis, svarbiausia jų yra tob (grožis), apimanti este- 
tinį ir etinį pradą. Ji, kaip ir Mesopotamijos bei Egipto tekstuose, susijusi su šviesa, spindesiu, 
priskiriamu visagaliam dievui Jahvei, globojančiam išrinktąją žydų tautą. Dievas suvokiamas 
kaip pirmapradis grožio, tobulybės ir absoliučios išminties šaltinis. Iš čia kyla Senojo Testa- 
mento reikalavimas: „Pasitikėk Viešpačiu visa savo širdimi“ (Pat 3, 5) ir „Ekleziaste“ išsakytas 

teiginys: „Jis daro visa gražiai ir visa savo laiku“ (Koh 3, 11). Bibliniuose tekstuose aptinkama 
ir kita svarbi estetinė sąvoka tifereth, reiškianti grožį, didingumą, spindesį, šlovės viršūnę. 

Senovės žydų estetinėse pažiūrose ryškėja dvi iš esmės skirtingos grožio koncepcijos: 
pasaulietinė „juslinio grožio“ ir religinė „išmintingo grožio“. Pirmoji, juslinio grožio (hen) 
sąvoka plačiai vartojama apibūdinant regimą ir jusliškai apčiuopiamą gamtos, žmonių, gyvūnų, 
daiktų grožį. Antroji, išmintingo grožio (hadar) sąvoka siejama su dieviškosios dvasios šviesa, 
didingumu, išmintimi. Šviesa senovės žydams simbolizavo dvasios didybę, išmintį, gyvenimą 
ir gyvybę. Ji yra grožio idealas, kadangi Dievas žmonėms pasirodo kaip šviesa. Dėl to supran- 
tama, kodėl Senojo Testamento tekstuose, be išmintingo grožio (hadar) sąvokos, vartojamos 
kitos jai artimos grožio kategorijos: jafe, siejama su spindesiu, jefi, kuri daugelyje fragmentų 
traktuojama kaip svarbiausias dieviškojo grožio atributas. Šviesos ir spindesio iškėlimas Senojo 
Testamento tekstuose tiesiogiai sieja senovės žydų estetines pažiūras su Mesopotamijos ir Egipto 
tradicijomis. Tačiau senovės žydų estetinių pažiūrų originalumas bene ryškiausiai pasireiškia 
estetiškumo ir išminties sąsaja. „Nes įsigyti ją verčiau nekaip pelnyti sidabro ir jos vaisiai ge- 
resni už geriausią ir tyriausią auksą. Ji brangesnė už visus turtus, ir visa, ko trokštama, negali 
su ja lygintis. Ilgos dienos jos dešinėje, o jos kairėje - turtai ir garbė. Jos keliai - gražūs keliai 
ir visi jos takai ramūs“ (Pat 3, 14-17). „Ekleziaste“ sakoma: „Išmintis tiek yra vertingesnė už 
paikybę, kiek šviesa yra vertingesnė už tamsybę“ (Koh 2, 13). Kitoje vietoje: „Žmogaus išmintis 
nušviečia jo veidą“ (Koh 8, 1). 

Kiti svarbūs estetiškumo bruožai yra vidinė harmonija, simetrija, vientisumas. Jie 
ryškiausiai atsiskleidžia pasaulietinėje „juslinio grožio“ sampratoje, kurią regime garsiojoje 

Saliamonui priskiriamoje „Giesmių giesmėje“ - viename įstabiausių senovės meilės poezijos 
šedevrų. Čia apdainuojamas juslinis, regimasis moters grožis, kuris išreiškiamas vaizdingomis, 
iš konkretaus senovės žydų gyvenimo paimtomis metaforomis. „Kokia tu graži, mylimoji, / 
kokia tu graži - / tavo akys - balandės / Po garbanom, / Tavo plaukai - ožkų banda, / kuri 
leidžias nuo Gileado, / Tavo dantys - nukirptos avys, / grįžtančios iš maudyklės, / [...] raudonas 
kaspinas tavo lūpos / ir skaisti tavo burna, / Perskeltas granatas tavo skruostai / po garba- 
nom.“ (Giesmių giesmė, 1983, p. 35.) Vienas specifinių šio meilės poezijos teksto, įtraukto į 
religinių tekstų kanoną, bruožų, siejančių jį su Mesopotamijos tautų (šumerų, babiloniečių) 
estetinėmis pažiūromis, yra sureikšminti erotiniai motyvai.“ - Kokia tu graži, kokia maloni, / 
meile, geidulių dukra! / Tavo liemuo tarsi palmė, / krūtys kaip kekės, / Aš sakau: įlipsiu 
į palme, / įsitversiu į jos šakas, / Tavo krūtys tebus vynuogių kekės, / tavo alsavimas kaip 
obuoliai, / Tavo burna kaip saldžiausias vynas ! / - Vertas jis, kad mielasis jį gertų, / dantys 
jo ir jo lūpos ragautų. / - Aš priklausau mylimajam, / o jis manęs geidžia, - / Békime, mano 
mielasis, bėkime į laukus, / palapinėse mes nakvosim, / Rytą eisim į vynuogynus: / [...] Ten 
aš tave glamonėsiu“ (ten pat, p. 55). 

Senovės žydų estetinėms pažiūroms būdingas jautrus psichologizmas, glaudžiai susijęs su 
hebrajų estetinei sąmonei būdingu dinamišku laikiniu procesiniu tikrovės suvokimu. Senovės 
žydams būtis laike yra daug svarbesnė nei gyvenimas konkrečiame erdvės taške. Neatsitiktinai 
senovės žydų religija ir šventikai neigiamai žvelgė į erdvinį plastinį dievų ir žmonių vaizdavimą. 
Estetiškumą jie regi veiksmuose ir meno formomis įprasmintoje laiko tėkmės stichijoje. Iš čia 
Žydų estetiniame pasaulio suvokime kyla laike besiskleidžiančių meno formų, literatūros, žodžio, 
dainų, muzikos svarba. 

Hebrajų estetinių idealų atgarsiai gana stipriai veikė helenizmo epochą, vėliau - viduram- 
žių krikščioniškosios estetikos raidą, o per ją ir daugelį tolesnių krikščioniškos orientacijos 
estetinių teorijų, kurios perėmė senovės žydų estetinėms pažiūroms būdingą jautrų psicholo- 
gizmą, polinkį į savianalizę, sąmonės dinamiškumą, šviesos ir spindesio estetiką, išminties ir 
proto siejimą su dieviškąja šviesa. Kita vertus, visos krikščioniškos Vakarų kultūros, estetikos 
šaknys - Biblijoje. 


Senovės iranėnai 


Į rytus nuo Mesopotamijos, tarp Kaspijos jūros ir Indo upės baseino Irano plokštikalnėje, yra 
kitas pasaulinės civilizacijos židinys - Iranas, kurio kultūros tradicijų vaidmuo civilizacijos 
istorijoje buvo daug svarbesnis, nei tai regime daugelyje įvairų dabartinės humanistikos sri- 
čių tyrinėjimuose. Jau apie 2500 m. pr. m. e. čia susiformavo ir XIV- XII a. pr. m. e. klestėjo 

Elamo kultüra, kurioje isliko 
labai svarbi šumerų kultūrinių 
tradicijų įtaka (Irano kultūros 
istorijos chronologija pateikiama 
pagal: Bickerman, 1969; His- 
toire de l'art, 1961, vol. 1). Apie 
XII-XI a. pr. m. e. iš šiaurės į šį 
regioną įsiveržė vienos kilmės su 
vedų arijais iranėnų gentys. Dvi 


galingiausios jų sąjungos - midai 
ir persai, įkūrę savas valstybes, 


David Roberts. Romėnai sugriauna Jeruzalę. 1850 m. 


veržėsi į pietus. Midijos (727- 

550 m. pr. m. e.) valdovai VII a. 

pr. m. e. sutriuškino Asiriją ir Urartu, tačiau tolesnę jų ekspansiją 550 m. pr. m. e. sustabdė 
buvę vasalai, Achemenidų dinastijos (700-331 m. pr. m. e.) Persijos valdovai, Kyras II ir 
Darijus, užkariavę visus Artimuosius Rytus nuo Pendžabo Indijoje iki Egėjo jūros salų bei 
Makedonijos ir nuo Užkaukazės iki Egipto. Milžiniškos, daugiau nei 200 metų gyvavusios 
persų imperijos atsiradimas tampa posūkio tašku Artimųjų Rytų kultūros istorijoje, padeda 
įsigalėti joje naujoms kosmopolitinėms tendencijoms. 

Senovės iranėnų estetinės pažiūros paženklintos Mesopotamijos tradicijų poveikio. 
Užkariavę aukštos kultūros Elamo, Asirijos, Urartu, Senovės Babilono valstybes, iranėnai iš 
jų perėmė daugelį estetinių principų bei meninių stilių ir visa tai paskleidė milžiniškose persų 
imperijos platybėse. Netgi valstybiniai raštai šioje imperijoje buvo rašomi ne tik persų, bet 
ir elamitų bei tuomet babiloniečių vartota aramėjų kalba. 

Ankstyviausias senovės iranėnų estetinių pažiūrų formavimosi etapas dar menkai ty- 
rinėtas. Neabejotinai jame svarbiausias vaidmuo tenka seniesiems iranėnų genčių mitams, 
toteminiams buliaus ir šuns bei antropomorfiniams vaisingumo deivių kultams, apie kuriuos 
žinome jau iš XI a. pr. m. e. dailės kūrinių. Archajinés epochos iranėnų estetiškumo ir grožio 
samprata artima elamitų, šumerų, babiloniečių estetinėms pažiūroms, grožį siejančioms su 
jėga, stiprumu, gaivališkumu trykštančiomis moteriškomis kūno formomis, galinga gyvybę ku- 
riančia erotine energija. Kita vertus, archajiškiausiuose Avestos tekstuose grožio sąvoka neretai 
įgauna etinį atspalvį ir vartojama kaip gėrio sinonimas. 

VII a. pr. m. e. Midijos valstybėje toteminius vaizdinius išstūmė saulės dievų Mitros ir 
ypač Ahuros Mazdos kultas, apie kuriuos semiamés žinių iš kaimyninių tautų - elamitų, asirų, 
huritų tekstų, Achemenidų epochos šaltinių bei Herodoto ir Plutarcho liudijimų. Stiprėjanti 
mitraizmo ir mazdaizmo įtaka ilgainiui iškėlė saulės dievų kultams būdingą šviesos ir spin- 

Seniausia Irano Elamo kultüra. Bareljefas, vaizduojantis ritualinj pokylj, kuriame dalyvauja karalius. 
X-IX a. pr. m. e. 


desio estetiką. Grožis vis dažniau pradedamas sieti ne tik su gėriu, jėga, gaivališkumu, moters 
kūno formomis, bet ir su šviesa, spindesiu ir skaistumu. Šios sąvokos tampa pagrindiniais 
kosminio dangiškojo ir dieviškojo grožio simboliais. Senovės iranėnų tekstai kupini motyvų, 
aukštinančių saulės, mėnulio, žvaigždžių šviesą, spindesį. Viename iš ikizoroastristinės kilmės 
Avestos fragmentų, kreipiantis į Ahurą Mazda, sakoma: „Teisingasis, o Ahura! / Pasakyk, iš 
kur tos šviesos, / kas ten spinduliuoja šitaip / Jimos įkurtoj valstybėj. / Ir Ahura Mazda tarė: / - 
Visos išorinės šviesos - / tos, kurios dar nesukurtos, / ir sukurtosios - vidinės; / kartą metuos 
matos žvaigždės, / šviečia saulė ir mėnulis.“ (Orientas'l, 1991, p. 32). 

VII-VI a. pr. m. e. paplinta Zaratustros idėjos, zoroastrizmas tampa valstybine persų 
imperijos religija. Daugelis ankstyvųjų toteminių ir su saulės dievų kultais susijusių šviesos 
ir spindesio estetikos elementų patiria esmines permainas. Svarbiausias tekstas, kuriame 
atspindėtos to meto iranėnų estetinės pažiūros, yra šventoji zoroastrizmo išpažinėjų (paršų) 
knyga Avesta („pagrindas“, „dėsnis“, „religinis tekstas“). Ji susideda iš trijų skirtingų dalių: 
1) archajinių mitų ir ikizaratustrinės poezijos; 2) Zaratustrai priskiriamų gatų (eiliuotų pa- 
mokslų); 3) jau po Zaratustros mirties sukurtų tekstų. 

Senovėje Avestos tekstą sudarė 21 knyga, kuriose buvo gvildenamos kosmogoninės, 
pasaulio kilmės, žmonijos istorijos, religijos, etikos, estetikos ir kitos problemos. Senasis 
Avestos tekstas žuvo Aleksandro Makedoniečio žygių į Rytus metu ir vėliau buvo atkurtas 
bei kanonizuotas dviem svarbiausiomis redakcijomis. Pirmoji - tai maldų rinkinys, parašytas 

Persepolio rūmų (tikriausiai Kserkso) griuvėsiai. VI a. pr. m. e. 


vadinamąja Avestos kalba. Jų tekstai šventikų skaitomi meldžiantis. Antroji redakcija - tai 
sistemingas tų pačių tekstų išdėstymas, skirtas ne religiniams poreikiams, o studijoms. Ji susi- 
deda iš šių pagrindinių dalių: 1) Vendidas - tai aukščiausio dievo Ahuros Mazdos ir pranašo 
Zaratustros pokalbis; 2) Visperedas - maldų ir giesmių rinkinys; 3) Jasnai - maldų ir giesmių 
rinkinys, kurį sudaro 17 Zaratustrai priskiriamų gatų (giesmių); 4) Jaštai - 22 senojo iranėnų 
panteono dievus šlovinantys himnai; 5) Mažoji Avesta - įvairių maldų rinkinys. Jaštai yra 
laikoma seniausia Avestos tekstų dalimi, datuojama IX-VII a. pr. m. e. 

Avestos kalba labai stilinga, kupina puikių poetinių įvaizdžių. Seniausiuose šio paminklo 
tekstų sluoksniuose raštuose ir Zaratustrai priskiriamose ankstyvosiose gatose dar nevartoja- 
ma grožio sąvoka, kuri atsiranda vėlesniuose šio paminklo tekstuose. Estetiškumo samprata 
Avestos tekstuose labai plati ir daugiasluoksnė. Skiriamaisiais dieviškojo grožio požymiais čia, 
kaip ir Egipto bei Mesopotamijos regiono (šumerų, akadų, babiloniečių) tekstuose skelbiama 
šviesa ir spindesys. Vyriškasis grožis — tai stiprumas, narsa, vyriška galia, o moteriškasis - tai 
tyrumas, skaistumas, kuklumas, aukštas stotas/grakštumas. Jaštuose viename vaisingumo 
deivei Ardvi skirtų himnų sakoma: „Ir išplaukė prieš jį galingoji, tyroji Ardvi, / Gražia mergele 
pavirtus, / Galinga, liekna, / Tiesaus liemens ir aukšto stoto, / Nuostabi ir šlovinga. / Auksiniais 
sandalais apsiavus, / Be galo puošniais ir spindinčiais“ (Senovės Ryty poezija, 1991, p. 531). 
Taigi moters grožio samprata, apibūdinant vaisingumo deivės Ardvi grožį, aiškiai nutolusi nuo 
ankstyvosios toteminės, susijusios su vaisingumo deivių kultais, kadangi pagrindinis dėmesys 

Persepolis. Apadana salė. Persų ir medų kariai. Viršuje centre Ahuro Mazdos simbolis. 
Va. pr. m. e. 


kalbant apie estetiškumą ir grožį jau kreipiamas ne į moters formų putlumą ir gyvybės tęsimo 
funkcijas, tačiau į estetines moters kūno grožį apibūdinančias savybes. 

Analizuodami iranėnų pažiūras į žmogų supančios gamtos savybes, daiktų grožį, paste- 
bime tiesiogines jų ir egiptiečių bei graikų estetinių idėjų sąsajas. Visiems jiems gražu tai, ką 
galima nusakyti taisyklingais matematiniais santykiais, tobulomis proporcijomis, simetrija 
ir harmonija. Šis senovės iranėnų esteti$kumo sampratos aspektas ryškus Midijos valstybės 
(727- 550 m. pr. m. e.) ir Achemenidų persų imperijos (558-331) m. pr. m. e.) architektūros 
ir vaizduojamosios dailės estetiniuose kanonuose. Midijos T raidės, rombo ir kryžiaus formų 
šventyklose regime simetriškos architektūrinės kompozicijos pagrindus, kuriuos išryškina 
taisyklingai išdėstytos kolonos. Didingi šventyklų ir valdovų rūmų ansambliai buvusioje Ela- 
mo sostinėje Sūzuose, Pasargade ir Persepolyje liudija persų meną patyrus stiprų ankstesnėse 
kultūrose ištobulintų kanoniškų principų poveikį. Puikiausias šios prielaidos liudijimas - milži- 
niškas Persepolio architektūrinis ansamblis (520-460 m. pr. m. e.) su rafinuotais skulptūriniais 
reljefais, vaizduojančiais valdovus, aristokratiją, karius. Šiuose aukšto meninio lygio reljefuose 
ryškus bene svarbiausias Achemenidų dinastijos meno bruožas: polinkis į griežtus kanonus, 
ritmišką tų pačių simetriškai išdėstytų figūrų ir motyvų pakartojimą. 

ĮVADAS 


Indijos kultūros, estetikos ir meno tradicija, greta Kinijos, Egipto, Irano, hebrajų, Graikijos, 
Bizantijos, Japonijos, arabų musulmonų ir Vakarų, paliko gilų rėžį civilizacijos istorijoje. Tai 
viena didingiausių žmonijos istorijoje gyvavusių civilizacijų, kurios sukurtas kultūrinis fondas 
žavi įstabiomis meno formomis ir originaliomis filosofinėmis bei estetinėmis idėjomis. Nuo 
seniausių laikų Hindustano pusiasalio teritorija buvo vadinama „Bharatos šalimi“. Dabartinis 
Indijos pavadinimas kilo iš vakarinių kaimynų persų ir senovės graikų, kurie skverbdamiesi į 
viliojančius turtais ir egzotiškomis prekėmis Rytus dažniausiai atsiremdavo į didingą Indo upę, 
todėl greta bei už jos slypinčias didžiules įvairių valdovų valdomas teritorijas vadino „indų“ 
arba „sindhų“ žemėmis pagal persams būdingą tarimą. Iš čia kilo ir vėlesnis, jau musulmonų 
ekspansijos laikais paplitęs, Indijos pavadinimas „Hind“ ir „Hindustan“. 

Gvildendami nuo seniausių laikų Hindustano pusiasalio regione išsiskleidusias kultūros, 
estetikos ir meno tradicijas tik sąlygiškai galime vartoti universalias sąvokas „Indijos“ ar 
„indų“, kadangi dabartinės Indijos valstybės teritorija iki nepriklausomybės atgavimo nebu- 
vo vientisas valstybinis organizmas ar homogeniška kultūrinė erdvė. Hindustano pusiasalio 
kultūrinėje aplinkoje per pastaruosius 5000 m. gyvavo daugybė skirtingų imperijų, karalysčių, 
kurios nuolatos keitė teritorijų ribas. O šių žemių sujungimas į vientisus valstybinius organiz- 
mus, lyginant su susiskaldymo tarpsniais, buvo ne toks ilgas ir beveik niekuomet neaprėpė 
visų dabartinės Indijos, Pakistano ir Bangladešo teritorijų. 

Plačiu istoriniu žvilgsniu žvelgiant į Hindustano pusiasalio gyventojų sukurtą kultūrą, 
galima teigti, jog ji išgyveno du esmiškai skirtingus urbanizuotos kultūros raidos ciklus: 
pirmasis ikiistorinis (Indo slėnio civilizacijos, vadinamųjų protoindiškųjų Harappos ir Mo- 
hendžo Daro civilizacijų) ir antrasis — istorinis, kurį skirtingi autoriai sieja su klasikiniame 
periode iškilusia Magadhos valstybe arba Maurijų imperijos atsiradimu. Tarp šių dviejų ci- 
klų - beveik tūkstantmetį aprėpiantis urbanizuotos kultūros nuosmukio tarpsnis, apie kurio 
estetinius idealus ir meno raidą patikimų archeologinių ar rašytiniais tekstais dokumentuotų 
žinių neturime. 

Ir pagaliau šio regiono kultūros, estetinės minties ir meno raidoje buvo keletas svarbių 
sąveikos su kitų civilizacinių pasaulių kultūros tradicijomis, estetiniais idealais, meno stiliais 
atvejų. Ikiistoriniame periode itin svarbus buvo arijų įsiveržimas į Hindustano pusiasalio 
kultūrinę erdvę, būtent tada ateivių kultūra susiliejo su vietos genčių kultūros tradicija ir 
atsirado mūsų pagrindiniu tyrinėjimo objektu tapusi sinkretiška indoarijų kultūros, estetinės 
minties ir meno tradicija. Pastaraisiais dešimtmečiais įsiplieskė diskusijų apie arijų invazijos 
kontroversiškumą, kurios verčia mokslininkus kritiškiau pažvelgti į ankstesnėje indologijoje 
vyravusius stereotipinius požiūrius. 

Antrajame jau istoriniame raidos periode tų sąlyčių su kitomis, ypač nomadų kultūros, 
tradicijomis buvo daug ir įvairių. Itin svarbus sąlytis su graikų kultūra, lėmęs Gandharos mo- 
kyklos susiformavimą, vėliau galingas kušanų įsiveržimas stimuliavo naujų estetinių idealų ir 
meno formų atsiradimą, tačiau giliausią pėdsaką indų civilizacijos istorijoje paliko susidūrimas 
su arabų musulmonų civilizacija. Jis sąlygojo indų estetikos ir meno tradicijos islamizavimą ir 
padėjo šiaurinėje ir centrinėje Hindustano pusiasalio dalyje suleisti šaknis arabų, persų, tiurkų 
estetikos bei meno tradicijoms, kurios palaipsniui susiliejo su vietinėmis. 

Indų ir kinų kultūrų tradicijos yra unikalios, kadangi joms vienintelėms iš didžiųjų dau- 
giau nei prieš 5000 m. užgimusių didžiųjų upių civilizacijų būdingas ilgiausias, iki nūdienos 
nenutrūkstamas kultūros raidos tęstinumas. Iš tikrųjų, kai lyginame indų ir kitų greta išsisklei- 
dusių senųjų civilizacijų istoriją, įsitikiname, kad Indijoje, pavyzdžiui, skirtingai nei Egipte ar 
daugelyje kitų senųjų Artimųjų Rytų civilizacijų, nepaisant ženklios Hindustano pusiasalio 
dalies islamizacijos procesų ir britų kolonizacijos, nebuvo tokių staigių permainų, dėl kurių 
negrįžtamai nuslinktų praeitin kastinė visuomenės struktūra, senieji kultūros klodai, poetinės, 
tekstinės, meno tradicijos, greit neįsigalėjo ir neaprėpė visos civilizacinės erdvės kitos kalbos ir 

kultūros tradicijos. Archajiškas protoindiskuju civilizacijų ir su jomis susiliejusių arijų genčių 
kultūros paveldas pagimdė savitą panindiskg indoarijų kultūros tradiciją, kurią tūkstantmečiais 
saugojo ir puoselėjo vaizdinės kultūros formos, sanskrito, pali, ardhamagadhi, hindi ir įvairiomis 
kitomis vietinėmis šnekamosiomis kalbomis parašyti unikalūs tekstų rinkiniai, kurie tapo šios 
rašto civilizacijos sistemiškai organizuojančia ašimi, kadangi klasikinėje epochoje kanonizuoti 
civilizacijos savastį ir gyvybingumą simbolizuojantys, dažniausiai sanskrito kalba rašyti, tekstai 
buvo šimtmečiais studijuojami, komentuojami ir perduodami iš kartos į kartą. 

Pagrindinis dėmesys šioje knygos dalyje sutelkiamas į konkretų, aiškiai laiko požiūriu 
ribotą indų civilizacijos raidos tarpsnį, kuris aprėpia tūkstantmečiais gyvavusią tradicinę indų 
kultūrą, estetiką ir meną - nuo elementarių estetinės ir meninės sąmonės užuomazgų formavimosi 
iki hinduistinės estetikos ir meno tradicijos saulėlydžio - mažiau dėmesio skiriant islamizavimo 
etapui ir atsiribojant nuo glaudžioje sąveikoje su Vakarų kultūros tradicijomis besiplėtojančių 
modernių indų estetikos ir meno raidos problemų. 

Kita vertus, norint geriau pažinti šį savitą Hindustano pusiasalio kultūros pasaulį, tenka 
nuolatos rekonstruoti pagrindines šios civilizacinės erdvės pasaulio suvokimo kategorijas, kadangi 
tik jų pažinimas gali atskleisti estetikos ir meno tradicijų savitumą. Todėl aiškinantis konkrečių 
estetikos ir meno krypčių specifinius bruožus nuolatos tekdavo plėsti užsibrėžtą gvildenamų 
problemų lauką ir įtraukti į tyrimą vis naujų šios erdvės kultūrinės raidos aspektų. 

Tai kompleksinis ir tarpdalykinis veikalas, aprėpiantis ne tik indų kultūros, estetikos ir 
meno tradicijos pagrindines raidos tendencijas, tačiau ir platų Hindustano pusiasalio civi- 
lizacijos istorijos problemų lauką. Tyrimo laikotarpis ir geografinė erdvė yra plati, kadangi 
pagrindinis tyrinėjimo objektas - tradicinė indų estetika ir menas - yra sudėtingas milžinišką 
istorinį laikotarpį ir didžiulę Hindustano pusiasalio geografinę erdvę aprėpiantis civilizacijos 
istorijos reiškinys, kurio ištakų, priklausomai nuo konceptualių konkretaus autoriaus nuostatų, 
jau galima ieškoti net prieš 3000 metų vedų epochos žodinėje literatūroje. Šiuo aspektu žvel- 
giant, ankstyvasis sinkretiškasis indų estetinės tradicijos formavimosi etapas jungia didžiulį 
korpusą įvairių sanskrito kalba sukurtų poetinių, religinių, pasaulietinių, epinių, filosofinių, 
religinių, didaktinių ir kitokių tekstų, kuriuose latentine ar užslėpta forma skleidžiasi estetinė 
problematika. Pavyzdžiui, garsieji indų epai „Mahabharata“ (Mahabharata) ir „Ramajana“ 
(Ramayana) buvo ne tik neatsiejama indy kolektyvinės sąmonės dalis, formavusi Hindustano 
pusiasalio regiono gyventojų kultūrinį tapatumą, tačiau ir labai svarbūs estetinės minties raidos 
paminklai, kurie veikė panindiškos tradicijos erdvėje išsiskleidusius požiūrius į grožį bei kitas 
estetines vertybes ir simbolius. 

Tačiau nevertėtų pamiršti, kad dabartinis mokslas yra (palyginti naujas) modernios Vaka- 
rų kultūros raidos reiškinys, susiklostęs jos kultūros teorinės savirefleksijos pagrindu. Todėl ir 
prieš pradedant analizuoti kitą kultūros, estetikos ir meno tradiciją (šiuo atveju išsiskleidusią 

Hindustano pusiasalio kultūrinėje erdvėje), būtina nuolatos tikrinti ir koreguoti kultūrologi- 
jos, estetikos pagrindines sąvokas, teorinės schemas, konceptualias nuostatas, kvestionuojant jų 
menamą „universalumą“. Tai iškart paaiškėja, kai tik pradedame lyginti pagrindines indų ir 
Vakarų kultūrologijos, estetikos sąvokas, požiūrius į kūrėją, kūrinį, estetiškumo ir meniškumo 
kriterijus, estetinį suvokimą, tradiciją ir pan. Tai buvo kertinė metodologinė problema, su 
kuria nuolatos susidūrė autorius rašydamas šią knygą. Joje terminas „estetika“ vartojamas ne 
tradicine Vakarų klasikinėje racionalistinėje estetikos teorijoje įsitvirtinusia siaurąja, o plačiąja 
šios sąvokos prasme, jungiančia tiek implicitine, tiek ir eksplicitinę jos sampratą. Todėl greta 
estetiškumo, grožio, meno ir meninės kūrybos problemas gvildenančių, dažniausiai sanskrito 
kalba parašytų filosofinių, religinių, estetinių, grynai techninių traktatų, kuriuose indų estetikos 
tradicija buvo rašto pavidalu įtvirtinta ir plačiai komentuojama, monografijoje didžiulis dėmesys 
skiriamas ir iš formalių konkrečių architektūros ir vaizduojamosios dailės meno kūrinių savybių 
išplaukiančių estetinių aspektų analizei. 

Estetiškumo, grožio ir meno esmės apmąstymo užuomazgas galime aptikti jau seniau- 
siuose vedų epochos tekstuose, kuriuose (ypač „Rigvedoje“ (Rgveda)) yra daug sinkretiškai 
religinei ir mitinei sąmonei būdingų fragmentų, atskleidžiančių vedinės literatūros kūrėjų 
požiūrių į pasaulį ir estetinius reiškinius savitumą. Todėl vedos ir iš jų išsirutulioję brahmanų 
(ritualų aiškinimas), aranjakų (atsiskyrėlių miškuose knygos), upanišadų (religiniai filosofiniai 

traktatai) tekstai tapo svarbiu indų estetinės minties ištakų tyrinėjimo objektu, padedančiu 
geriau suprasti klasikiniame ir vėlesniuose perioduose atsiradusių estetinių traktatų idėjas, 
sąvokas. Išaugusi iš sinkretiškos pasaulėjautos ir su ja susijusios mitinių bei religinių vaizdi- 
nių sistemos, ankstyvoji indoarijų estetinė mintis dar ilgai išsaugojo archajiškus sinkretiškai 
pasaulėjautai ir menkai diferencijuotai sąmonei būdingus bruožus. 

Knygoje aptariamos indų kultūros, estetinės minties ištakos, jose ryškėjančios tradicinės 
indų estetikos santykiai su mitologija, religija, filosofija, atskleidžiamas šių kultūrinio universu- 
mo sričių poveikis indų estetinio fenomeno tapsmui. Ypatingas dėmesys skiriamas religijos ir 
filosofijos įtakos indų kultūros tradicijai, meninei raiškai, simbolinei kalbai, meninių vaizdinių 
ir įvaizdžių sistemų formavimuisi bei kaitai. Vėliau susikoncentruojama į indų estetikos san- 
tykių su menu aptarimą. Remiantis konkrečių estetinių fenomenų analize atskleidžiama šių 
dviejų sferų tarpusavio priklausomybė, analizuojama, kaip indų grožio metafizikos ir meno 
sampratos tapsmo bei istorinės raidos ypatumai atsispindi pagrindiniame analizės objekte - 
filosofiniuose, religiniuose, estetiniuose ir techniniuose traktatuose. 

Autorius, sistemindamas įvairius analizės objektu tapusius šaltinius, atkreipia dėmesį, kad 
anksčiau viešpatavusios mitinės tradicijos užuomazgos naujame, su miesto kultūros iškilimu 
susijusiame, klasikiniame periode tarsi įžengia į naują teorinės minties ir meno praktikos raidos 
ciklą, kuriame išsikristalizuoja ir kanonizuotų normų pavidalu įtvirtinami sinkretiškai indo- 
arijų estetikos ir meno tradicijai būdingi teoriniai ir praktiniai kūrybos principai. Tuomet su 
skirtingų meno rūšių iškilimu menų hierarchijoje tiesiogiai susiję teoriniai estetines problemas 
gvildenantys veikalai išsiskiria aukštu teorinės sintezės ir apibendrinimo lygiu. 

Būtent klasikiniame periode išryškėjo kelios specifinių teorinių traktatų (šastrų) atšakos: 
literatūrinės estetikos (natjašatrų) ir architektūros (vastušastrų) bei su ja susijusios vaizduo- 
jamosios dailės (šilpašastrų) tradicijos. Lygiagrečiai su jomis formavosi muzikinės estetikos 
tradicija ir didžiulis filosofinių, religinių, ritualų, etikos sąvadų, įvairiems specialiesiems 
mokslams skirtų tekstų korpusas, kuris neretai savo mastais gerokai viršydavo gausios ir įvai- 
rialypės grožinės literatūros srautus. Visi šie kultūros ir meno problemas gvildenantys tekstai, 
greta specifinių estetikos problemoms skirtų veikalų, autoriaus traktuojami kaip svarbūs indų 
tradicinės kultūros, estetikos ir meno pažinimo šaltiniai. 

Literatūrinių formų vyravimas sąlygojo poezijai ir dramos menui skirtos daugiau su išsila- 
vinusiais indų visuomenės sluoksniais susijusios natjašastrinės estetinės tradicijos įsivyravimą. 
O kitos ją papildančios su architektūra ir vaizduojamąja daile susijusios vastušastrinės ir šil- 
pašastrinės tradicijos kūrėjai atstovauja kitai utilitarinius visuomenės poreikius atspindinčiai 
estetinės minties raidos linijai, kurioje meninė veikla nuolatos susipina su kitomis darbinės 
veiklos sritimis. Todėl pastarųjų tradicijų traktatai dažniausiai apsiriboja tik praktinėmis 
architektūros, skulptūros ir tapybos kūrinių kūrimo rekomendacijomis. Trečioji muzikinės 

kultūros tradicija savo gvildenamų problemų visuma yra artimesnė natjašastrinei tradicijai, 
kadangi taip pat daug dėmesio skiria įvairių estetinio išgyvenimo subtilybių, meninės formos, 
stiliaus, menininko kūrybinio potencialo ir kūrybos proceso problemų tyrinėjimui. 

Autorius kiekvienam etapui parenka, jo manymu, svarbesnius teorinius tekstus, meno 
paminklus, kūrinius, geriau atspindinčius analizuojamos epochos kultūros raidos bruožus, 
vyraujančius požiūrius į estetines ir menines vertybes. Nuo klasikinio periodo išskiriamos 
reprezentatyviausios konkretaus istorinio tarpsnio estetikos bei meno mokyklos, personalijos, 
koncepcijos ir sąvokos. Siekiama atskleisti įvairių indų estetinės ir meninės sąmonės sluoksnių, 
meno stilių, krypčių, mokyklų, simbolių, motyvų, vaizdinių ir juos maitinančius šaltinius. 

Seniausi klasikinio periodo estetinėms problemoms ir meno teorijai skirti išlikę 
indų traktatai „Natjašastra“ (Natyasastra), „Čitralakšana“ (Citralaksana) ir „Gytalamkara“ 
(Gitūlamkūra) čia iškyla kaip klasikiniai tos epochos žmonių pasaulėjautai būdingo estetinio 
sinkretizmo pavyzdžiai: viena vertus, jie atspindi savo meto mitinį, religinį, filosofinį pasaulio 
suvokimą, kita vertus, ir aktualius sparčiai besiplėtojančios rūmų ir miestų kultūroje meno 
praktikos poreikius. 

Vėliau pasitelkiant architektūrai, vaizduojamajai dailei, poezijai, dramai, muzikai ir 
kitoms meno rūšims skirtus teorinius traktatus, analizuojamos indų tradicinėje estetikoje 
plėtojamos meninės kūrybos subjekto - meistro ir meninės kūrybos proceso problemos. 
Daugiausia dėmesio skiriama indų požiūrių į šias problemas specifiškumui ir sąsajų su kito- 
mis didžiosiomis estetikos tradicijomis išryškinimui. Toliau pereinama prie kanono ir painių 
simbolių bei ženklų sistemų vaidmens indų estetikos tradicijoje aptarimo, parodoma, kad yra 
tam tikri kodai, glaudžiai susiję su konkrečiame Hindustano pusiasalio regione ir konkrečiu 
laiku gyvavusia religine, rašytine ar meno tradicija. Per tam tikros religinės tradicijos (bu- 
dizmo, džainizmo, hinduizmo ir pan.) mene užfiksuotas simbolinių vaizdinių sąsajas su tam 
tikroje tradicijoje cirkuliavusiais religiniais, estetiniais, pagalbiniais amatininkams skirtais 
tekstais ir per meno tradicijų lyginamąją analizę atsiveria galimybė geriau pažinti gelminius 
indų estetikos ir meno tradicijos istorinės raidos ir transformacijos procesus, priartėti prie 
įvairiais norminiais reikalavimais reglamentuotos indų estetinės tradicijos savitumo pažinimo. 
Nepaisant vaizdinių ir simbolių sistemas bei menininko kūrybos procesą reglamentuojančių 
veiksnių, traktatuose griežtai formuluojamų normatyvinių nuostatų, kanonai dažniausiai pa- 
sitarnaudavo tik bendriausia konkrečiai religinei ir estetinei tradicijai būdinga kūrybos schema, 
kurios viduje bemaž akivaizdžiai reiškėsi konkretaus menininko individualybė. 

Autorius, tyrinėdamas glaudžiai susijusias indų tradicinės kultūros, estetikos ir meno 
raidos problemas bei siekdamas užsibrėžtų tikslų, pasitelkė įvairias tyrinėjimo strategijas 
bei metodus. Pirmiausia rekonstruodamas indų kultūros, estetikos ir meno tradicijos raidą, 
pasitelkė istorinės chronologinės analizės principus, kurie padėjo išryškinti idėjų ir stilių 

kaitą įvairiais istoriniais laikotarpiais, atskleisti juose vyravusių estetinių idėjų ir meno for- 
mų savitumą. Toliau daug dėmesio buvo skiriama kontekstinei išlikusių rašytinių šaltinių ir 
meno kūrinių analizei. Hermeneutinis metodas padėjo geriau suvokti indų idealus ir įvairias 
analizei pasirinktas geriausiai reprezentuojančias konkretų meno raidos tarpsnį meno formas 
bei adekvačiau jas interpretuoti. 

Daug metų dirbęs civilizacinės komparatyvistikos srityje ir tyrinėjęs įvairias neeuropinių 
civilizacijų filosofijos, estetikos ir meno tradicijas, autorius siekė indų kultūros, estetikos ir 
meno tradicijos analizėje pasitelkti ne tik platesnį istorinį kontekstą, tačiau ir komparaty- 
vistinių metodologinių prieigų teikiamas galimybes. Todėl pagrindine ir styguojančia šios 
monografijos metodologine ašimi tapo komparatyvistinės metodologinės prieigos ir proce- 
dūros, kurios suteikia galimybę tyrinėtojui geriau pažinti Hindustano pusiasalio civilizacinėje 
erdvėje išsiskleidusią Indijos kultūros, estetikos ir meno tradiciją, kaip sudedamąją pasaulinės 
civilizacijos istorijos dalį, atskleisti joje įsivyravusių estetikos ir meno tradicijų savitumą per 
santykį su kitose civilizacinėse tradicijose įsigalėjusias estetinio pasaulio pažinimo ir meninės 
kūrybos formas. 

Tradicinės Vakarų lyginamosios analizės strategijos esmiškai skiriasi nuo lankstesnių 
postmodernių. Pirmiausia klasikinės Vakarų akademinio mokslo raidoje susiklosčiusios hu- 
manistikos disciplinos pamatinėmis ideologizuotomis nuostatomis buvo eurocentrinės, o jų 
teorinių diskursų struktūrinė ir sistemiškai organizuojanti ašis - tiesinė evoliucinė žmonijos 
kultūros istorijos raidos vizija. Tobuliausiu žmonijos raidos modeliu ir siekiamybe kitiems 
civilizaciniams pasauliams tokioje pasaulėžiūroje buvo iškeliama Vakarų Europos civilizacija. 
Pagrindinis klasikinių lyginamųjų civilizacijų ir kultūrų studijų metodas - lyginamasis istorinis 
ir kiti su juo susiję mažiau reikšmingi metodai bei metodologiniai principai. Kita vertus, kla- 
sikinių lyginamųjų studijų pakilimo laikotarpis XX a. pirmojoje pusėje buvo glaudžiai susijęs 
su įvairių humanitarinių ir socialinių mokslų įsitvirtinimu akademinėje mokslo sistemoje. 
Iš čia plaukė jų šalininkams būdingas monologizmas, aršus savo dirbtinai apibrėžtų teritorijų 
gynimas nuo gretutinių mokslų invazijos. 

Dabartinės komparatyvistinės metodologijos šalininkai tokius požiūrius pagrįstai laiko 
praeities reliktu. Atmesdami eurocentrinių teorijų monizmą, jie iškelia tarpdiscipliniškumo 
ir pliuralistinės pasaulėžiūros svarbą, išpažįsta daugialinijinę įvairių civilizacijos raidos kelių 
teoriją. Todėl konkretaus mokslo šalininkai vis dažniau suvokia savo pažinimo sritį kaip 
platesnės humanitarinių ir socialinių mokslų sistemos dalį ir pasitelkia modernias komplek- 
sines, tarpdalykines komparatyvistines strategijas bei metodus. Šios monografijos autorius 
yra komparatyvistinės metodologijos šalininkas, kadangi suvokia, jog indų estetikos ir meno 
tradiciją ar bet kurią kitą galima geriau pažinti ir išryškinti jos savitumą lyginamosios ana- 
lizės perspektyvoje. 

Šiuo aspektu indų ir kitų neeuropinių tautų kultūros, estetinės minties pažinimo istorija 
nedaug kuo skyrėsi nuo ankstyvajame orientalistinių studijų raidos etape svarbios lingvistikos 
metodologinių transformacijų ir savimonės istorijos. Apšvietos ideologijos klestėjimo laikais 
Vakarų Europos mokslininkai, suintriguoti misionierių ir pirmųjų orientalistinių studijų, 
visas neeuropines kalbas siekė aprašyti ir paaiškinti neginčijamu kanonu laikydami klasikines 
graikų ir lotynų kalbas. Taip, nepaisant jokių sveiko proto reikalavimų ir remiantis klasikinių 
Vakarų kalbų universalumo nuostatomis, skirtingo senumo kalbos (pavyzdžiui, sanskritas turi 
milžiniškus rašytinių šaltinių korpusus) buvo dirbtinai spraudžiamos į joms svetimas schemas 
ir iš to formoluojamos tendencingos išvados. Tačiau netrukus lyginamosios studijos padėjo 
suvokti, kad, pavyzdžiui, graikų ir lotynų kalbos tikrovėje yra tik jaunesnieji archajiškesnių 
Rytų tautų kalbų vediniai, atsiradę žmonijos kultūros istorijoje. Ilgainiui lingvistikoje, o kiek 
vėliau mitų, religijos, filosofijos, meno tyrinėjimuose ir kitose humanistikos srityse, vis aiškiau 
buvo suvokiamas iš kitų civilizacinių pasaulių perimtos medžiagos „kitoniškumas“, lyginant 
su „norma“ laikoma antikos ar Vakarų kultūros tradicijomis. Tai įžvalgesnius tyrinėtojus vertė 
atsisakyti tiesmuko antikos ar Vakarų kultūros tradicijos schemų perkėlimo į kitų civilizacinių 
pasaulių kultūros, filosofijos, estetikos ir meno tyrinėjimus. 

Estetika, kaip ir dauguma kitų dabartinės humanistikos disciplinų, yra modernaus Nau- 
jųjų laikų Vakarų mokslo produktas, įgavęs skirtingose Vakarų šalyse savitas raidos kryptis. 
Jos tyrinėjimo objektas, struktūra, pagrindinių problemų laukas, tyrinėjimo strategijos ir 
metodai susiklostė apibendrinant Vakarų civilizacijos kultūros ir meno raidos procesus. 
Todėl jos suformuotų kategorijų ir teorinių koncepcijų „universalumas“ iškart kelia pagrįstų 
abejonių. Dabartinės komparatyvistinės estetikos ir menotyros šalininkams jau akivaizdu, kad 
daugelis Vakarų humanistikoje susiklosčiusių ir atrodžiusių nekvestionuojamomis istorinės 
raidos schemų, modelių, sąvokų yra pasenusios ir nepajėgios adekvačiai aprašyti ir pažinti 
kituose civilizaciniuose pasauliuose susiklosčiusių estetinės minties ir meno formų. 

Todėl prieš pradedant taikyti Vakarų kultūrologijos, estetikos teorines nuostatas, katego- 
rijas kitų civilizacinių pasaulių kultūros, estetinės minties tradicijų pažinimui, kaip minėjome, 
pirmiausia reikia nuolatos kelti klausimą dėl šių kategorijų universalumo ir efektyvumo, 
pažįstant neeuropinėje civilizacijoje susiklosčiusias teorinės minties tradicijas ir meno for- 
mas. Ne mažiau sudėtingas yra ir kitas pamatinis komparatyvistinės estetikos klausimas apie 
Vakarų estetikos tradicijoje išsikristalizavusių sąvokų „estetiškumas“, „grožis“ pritaikomumą 
neeuropinių estetikos tradicijų analizei. Akivaizdu, kad plačiąja prasme pamatinės esteti- 
kos mokslo kategorijos „estetiškumas“ arba ilgai Vakarų estetikos tradicijoje viešpatavusi 
sąvoka „grožis“ ir jos antroji pusė „bjaurumas“ skleidžiasi ir teoriškai reflektuojamos visose 
didžiosiose civilizacijose. Tačiau daug sudėtingesnis tyrinėtojui yra uždavinys išsiaiškinti, 
kaip šios estetiškumą ar jo nebuvimą įvardijančios savybės funkcionuoja kitos civilizacinės 

erdvės estetinių ir meninių vertybių aplinkoje, kiek europinėje estetikos tradicijoje nukaltos 
sąvokos yra efektyvios kitų civilizacijų sąvokų pasaulyje. Čia komparatyvistinei metodolo- 
gijai atsiveria didžiulės galimybės pademonstruoti savo tyrinėjimo strategijų, instrumentų, 
procedūrų lankstumą ir efektyvumą. 

Akivaizdu, kad negalima ignoruoti modernių komparatyvistinių tyrinėjimo strategijų 
ir metodų, kuriuos praktiškai pritaikant konkrečių fenomeny analizei labai svarbi tampa 
tyrinėjimo subjekto ir objekto santykių problema arba, kitais žodžiais tariant, aktyvi paties ty- 
rinėtojo pozicija, jo subjektyvios savybės ir konkrečių reiškinių analizei pasirenkami požiūrio 
aspektai bei pagalbiniai tyrimo instrumentai. Vadinasi, analizės procese negalima ignoruoti 
ir tyrinėtojo asmenybės, su kuria tiesiogiai siejasi tyrinėjimo programos ir problemų lauko 
išskleidimo, analizės savitumas ir gaunamų rezultatų patikimumas. 

Šioje monografijoje pagrindinis dėmesys sutelkiamas į tradicinės, ypač sanskrito kalba 
sukurtos, indų estetikos plėtotę, todėl mažiau dėmesio skiriama vėlesniems, su indų kultūros 
islamizavimu ir britų kolonizacija susijusiems, etapams, taip pat po nepriklausomybės atga- 

vimo prasidėjusiam naujausiam indy estetinės raidos etapui, kuriame indy estetikos tradicija 
jau aktyviai sąveikauja su Vakarų ir kitų civilizacinių pasaulių estetinėmis tradicijomis. 

Autorius, puikiai suvokdamas Hindustano pusiasalyje išsiskleidusių kultūros formų įvai- 
rove, nevienalytiškumą, sudėtingumą, nesiekia aprėpti visų susiformavusių estetikos ir meno 
tradicijų, o sąmoningai apsiriboja tik, jo požiūriu, Lietuvos skaitytojui aktualiausių ir pagrin- 
diniams indų civilizacijos periodams reprezentatyviausių krypčių, mokyklų, teorijų analize. Šio 
tyrinėjimo geografinės ribos - Hindustano pusiasalio erdvė, o istorinės - nuo šios tradicijos 
ištakų iki Mogolų imperijos saulėlydžio ir kolonializmo epochos pradžios, kada indų kultūros 
tradicija pamažu įžengia į kokybiškai naują raidos etapą, tiesiogiai susijusį su prievartiniu 
Vakarų civilizacijos kultūros formų diegimu. 

Indijai skirtą antrąją dalį sudaro šeši poskyriai, pirmuose dviejuose aptariamos bendriau- 
sios teorinės ir metodologinės indų kultūros, estetikos ir meno problemos, nuo trečiosios 
nuosekliai analizuojama indų teorinės minties ir meno raida nuo elementariausių ankstyvųjų 
estetinės sąmonės formavimosi ir meninės kūrybos formų iki Mogolų imperijos saulėlydžio. 
Knygos pabaigoje pateikiamos išvados ir išsamus literatūros sąrašas, pagrindinių sanskritiškų 
terminų ir svarbiausių estetines problemas gvildenančių sanskrito kalba parašytų trakta- 
tų sąvadas. 

GROZIO IR MENO METAFIZIKA 


Indų kultūros estetikos ir meno ištakos 


Hindustano pusiasalis - vienas seniausių pasaulinės civilizacijos židinių, aprėpiančių ilgą, 
apie 5000 metų, kultūros istoriją. Šiame regione sukurtos kultūros, estetikos ir meno verty- 
bės - tai iškalbinga žmonijos istorija. Istoriškai Hindustano subkontinentas buvo daugiau 
geografinis, kultūrinis, tiksliausiai sakant, civilizacinis, o ne politinis vienetas. Nėra indų 
„nacijos“, tačiau yra indų civilizacija“ (Masson-Oursel, 1933, p. IX), - rašė P. Massono 
Ourselio knygos Inde Antigue et le civilisation indienne (1933) įvade žinomas istorikas 
Henri Berras. Iš tikrųjų Indija - tai didžiulė civilizacinė erdvė tarp Irano ir Kinijos, atskirta 
nuo išorinio pasaulio natūralių gamtinių kliūčių. Šiaurėje - tai Pamyro, Karakorumo ir 
Hindukušo kalnagūbrių grandinės, kurios rytuose pereina į neįveikiamą Himalajų kalnyno 
barjerą, o dar piečiau - į aukštutinės Birmos kalnyną. Vakarinę pusiasalio dalį nuo išorinio 
pasaulio skiria didžiulės dykumų ir pelkių teritorijos, pro kurias iš Vidurio Azijos perio- 
diškai skverbėsi nomadų gentys ir įvairūs užkariautojai. Pietinė pusiasalio dalis išsikiša į 
Indijos vandenyną, atskirdama Bengalijos įlanką nuo Arabijos jūros. Šri Lankos sala (buvęs 
Ceilonas) pietuose tarsi užsklendžia šio civilizacinio pasaulio pietines erdves. Pagrindinės 
Indijos upės - Indas, Ganga ir Brahmaputra - išteka iš šiaurėje ir rytuose esančių kalnynų. 
Ši civilizacinė erdvė skyla į tris reljefo požiūriu skirtingus regionus: daugiau nei pusę teri- 
torijos užimančią Dekano plokštikalnę, Indo ir Gangos upių baseino derlingas lygumas ir 
Himalajų ir Karakorumo kalnų juostas. 

Indų kultūros estetikos ir meno ištakų tyrinėjimas nukreipia mus į dar menkai tyri- 
nėtus priešistorės ir ankstyvosios istorijos laikus (maždaug iki VII a. pr. Kr.). Archeologijos 
duomenys rodo mezolito (nuo maždaug 9000 m. pr. Kr.) ir neolito periodais buvus kultūrinę 
pažangą, kuri akivaizdi keramikos dirbiniuose, įrankių gamyboje, žemės ūkio plėtotėje, 
prijaukinant gyvulius, įdiegiant varį. Toliausiai kultūriniu požiūriu buvo pažengusi šiaurės 
vakaruose esanti Hindustano pusiasalio dalis. Čia anksčiausiai, apie 8000 m. pr. Kr., atsirado 
kaimo tipo gyvenvietės, o pietinėje ar rytinėje pusiasalio dalyse šis procesas išryškėjo apie 
3000 m. pr. Kr. Vadinasi, indų civilizacijos erdvei būdinga netolygi kultūros procesų raida. 
Žalvario amžiuje (maždaug nuo 5000 m. pr. Kr.) toliausiai kultūros požiūriu pažengusiose 
teritorijose grynas varis buvo apdirbamas, bet retai išlydomas į bronzą. Pietuose neolitinės 
kultūros formos išliko iki 1000 m. pr. Kr., kai geležies amžius jau buvo prasidėjęs šiaurinėje 
pusiasalio dalyje. Pirmosios meninės veiklos apraiškos Hindustano pusiasalyje aptinkamos 
mezolitinių ir neolitinių piešinių pavidalu ant uolų šlaitų centrinėje jo dalyje. 

Šivos šventykla Parašuramešvare. VII a. 


Lyginant Hindustano pusiasalio architektūros ir vaizduojamosios dailės tradiciją su 
kitomis didžiosiomis tradicijomis, akivaizdu, kad tiek naudojamomis medžiagomis, tiek ir 
stilių įvairove ji yra viena seniausių ir turtingiausių. Jos ištakų tyrinėjimą galima pradėti nuo 
seniausios šiame regione miesto tipo protoindiškos civilizacijos, kuri išsiskleidė Indo slėnyje 
tikriausiai (kaip ir Egipte bei Mesopotamijoje) dėl pažangos auginant grūdines kultūras der- 
lingose potvynių užliejamose paupio lygumose. Šio regiono gyventojai pradėjo naudoti kera- 
miką ir varį maždaug 5000 m. pr. Kr. Jie išplėtojo prekybos kelius su vakarine Vidurio Azijos 
dalimi ir Arabų jūros pakrante. Laipsniškas urbanizacijos augimas gali būti atsektas nuo šios 
datos, o kulminaciją jis pasiekė jau subrendusioje civilizacijoje, apie 2550 m. pr. Kr. Apie šią 
civilizaciją stinga patikimų rašytinių šaltinių, todėl jos gyvavimas atskleidžiamas, pasitelkiant 
archeologinius tyrinėjimus. 1974 m. prancūzų archeologai, vadovaujami J.-E Jarrigeo, padarė 
labai svarbių archeologinių atradimų apie šiaurės vakarų Hindustano pusiasalio dalyje 7000 m. 
pr. Kr. gyvavusią ikiistorinę kultūrą, kurios materialinės liekanos padeda geriau suprasti tuos 
civilizacinės raidos kelius, kurie vėliau atvedė šio regiono gyventojus į urbanizuotos protoindiš- 
kos (Indo slėnio) civilizacijos sukūrimą. Manoma, kad šios civilizacijos kūrėjai buvo dravidų, 
gyvenančių Hindustano pusiasalio pietuose, protėviai. Vienodi įrankiai ir materialinės kultūros 
dirbiniai, archeologų rasti didžiulėje Indo upės baseino teritorijoje, leidžia daryti prielaidą, 
kad šiame regione buvo sukurtos komunikacijų sistemos, kurios skatino prekybos plėtotę ir 
sudarė sąlygas formuotis vienalyčiams valstybiniams organizmams. 

Moters figūrėlės. Terakota. Apie 3000 m. pr. Kr. 


Pradžioje protoindiškos civilizacijos pėdsakai buvo aptikti tik dabartinio Pakistano te- 
ritorijoje - Indo upės slėnyje, tačiau archeologams atkasant vis naujų miestų ir gyvenviečių 
paaiškėjo, kad šių civilizacijų išplitimo arealas aprėpė ir daugybę kitų vietų, išsibarsčiusių 
Pakistane bei vakarinėje Indijoje. Remdamiesi naujausiais archeologiniais duomenimis, 
protoindiškos civilizacijos erdvę dydžiu galime prilyginti dabartinei Prancūzijos teritorijai. 

Indų civilizacijos genezės ir estetiniu aspektais itin svarbios Harappos (gyvavo apie 
2900-1300 m. pr. Kr.) prie Ravi upės Pandžabe ir geriau išlikusi Mohendžo Daro vietovės 
prie Indo Sinde. Protoindiškos Indo slėnio civilizacijos miestams būdingas kruopštus plana- 
vimas, sudėtingos maudymosi, drenažo, komunikacijos sistemos. Kiekvieną didesnį miestą 
supo sustiprintas žemutinis miestas, kuris atliko gynybinės tvirtovės funkcijas. Archeologų 
atkasti miestai išryškino kvadratinio išdėstymo gatves ir šalia gatvių išlenktus mūrinius namų 
fasadus (už žemutinio Indo slėnio taip pat buvo naudojamas akmuo), kurie turėjo netruk- 
dyti judėti transportui. Paprastai pastatyti upės pakrantėse, miestai ir miesteliai didžiuliais 
pylimais buvo apsaugoti nuo potvynių ir galimų grobikų užpuolimų. Jie turėjo funkcionalias 
gėlo vandens tiekimo ir nuotekų sistemas. Kai kurie didesni pastatai, šalia kurių archeologai 
surado daugiausiai akmens, metalo skulptūrų ir terakotinių figūrėlių - buvo identifikuojami 
kaip šventyklos. 

Protoindiškos civilizacijos religijos bruožai, sprendžiant iš archeologų radinių, turi pana- 
šumų su vėliau Hindustano pusiasalyje išsiskleidusiu hinduizmu. Šį spėjimą patvirtina atrasta 

raguota dievybé ant vieno antspaudo, 
kuri primena vėlesnius Šivos atvaizdus, 
panašumų regime ir įvairiuose moteriš- 
kuose vaizdiniuose. Didžiulės miestuose 
pastatytos maudyklos rodo ritualinį 
maudymąsi, o tualeto ir kanalizacijos 
patogumai atskleidžia panašumą su ri- 
tualiniais apsiplovimais, būdingais hin- 
duizmui. Tačiau, kita vertus, ugnies al- 
torių paplitimas verčia galvoti ir apie su 
indo-arijų kultūros tradicijomis susijusią 
protoindiškos civilizacijos raidos fazę. 


Šios civilizacijos žmonių kasdienės 
kultūros pėdsakai atsispindi išlikusiuose Šokančios merginos bronzinė skulptūrėlė. 
keramikos dirbiniuose, ištapytuose geo- L 
metrinėmis figūromis, zoomorfiniais ir 
augalų motyvais, terakotinėse gyvūnų figūrėlėse (tikriausiai tai buvo sakralūs objektai, nau- 
dojami ritualinėje apeiginėje praktikoje) ir variniuose bei bronziniuose įrankiuose ir induose. 
Techniškai tai yra kokybiški dirbiniai, liudijantys pasiektą aukštą civilizacijos lygį. 

Kita vertus, jau trečiajame tūkstantmetyje pr. Kr. iš įvairių akmens rūšių, bronzos, tauriųjų 
metalų ir kitų medžiagų čia buvo sukurtos nedidelės akmeninės ir metalinės aukšto meninio 
lygio žmonių skulptūros ir gyvūnų statulėlės. Tiesa, seniausios skulptūros ištakos aptinka- 
mos dar 5500 m. pr. Kr. ankstyvojo neolito eroje sukurtose terakotinėse žmonių ir gyvūnų 
statulėlėse, kurios surastos įvairiuose Hindustano pusiasalio regionuose. Tačiau kokybiškai 
naujas skulptūros raidos etapas išryškėjo būtent protoindiškos Indo slėnio civilizacijos kles- 
tėjimo metu. Išlikę negausūs skulptūros radiniai liudija aukštą meninės kultūros lygį. Apie 
2550-2000 m. pr. Kr. datuojami kūriniai stebina įtaigiomis meninėmis formomis ir brandžiai 
meninei kultūrai būdingu vientisu stiliumi. 

Iš negausių iki nūdienos išlikusių skulptūrų meniniu lygiu išsiskiria unikali archeo- 
logų surasta iš tamsiai raudono akmens nukaldinta vyriško torso figūra, kuriai trūksta kojų, 
galvos ir rankų. Šis protoindiškos skulptūros šedevras liudija apie žmogaus kūno anatomijos 
pažinimą. Meninių formų tobulumu jis gali konkuruoti su geriausiais graikų ir romėnų 
skulptūros pavyzdžiais. Netoli skulptūros aptikta dar viena šokančios figūros torso dalis, 
iškalta iš tamsiai pilko akmens. 

Mohendžo Daro vietovėje, prie Indo upės Sinde, buvo aptiktos dvi nedidelės stilizuo- 
tos šokančių merginų bronzinės figūrėlės, kurias galima traktuoti kaip vėliau išsiskleidusio 

hinduistinio Šakti kulto ištakas. Ką vaizduoja 
kitas, sąlygiškai vadinamas „Šventiku-valdovu“, 
apibendrintas iš balto akmens sukurtas biustas, iki 
šiol tarp menotyrininkų vyksta ginčai. Tikriausiai 
triveidis vyro portretas siejasi su vėliau Indijoje 
išsiskleidusiais šaivistiniais tikėjimais, tą patvirtina 
ir greta surasti fališkieji lingamai. Taip pat archeolo- 
gai surado molyje įspaustas jogos pozoje sėdinčias 
vyrų figūras, įvairius moteriškų figūrų amuletus, 
skirtingus Motinos deivės skulptūrinius pavidalus, 
kurie primena vėlesnius hinduistinius Motinos 
deivės (Sakti) kultus. 

Estetiniu aspektu iš protoindiškos civilizacijos 
liekanų radinių itin svarbūs yra antspaudai ir moli- 
niai sandarinimai (naudojami prekių ryšuliams ar 


* _  krepsiams uždaryti), dekoruoti gyvūnų piešiniais. 

Jie rodo išplėtotą estetinį juslinguma ir meninį sko- 

Vyro torsas. Harappos civilizacija nį. Šiuos dirbinius puošia trumpi įrašai dar galutinai 

III tūkstantmetis pr. Kr. 2903 T Tm ead —— "P" 

neiššifruotu, tačiau tikriausiai, dravidiškos kilmės 
ideografiniu raštu. 

Ko gero, būtent Indo upės slėnio protoindiškoje civilizacijoje reikia ieškoti daugelio 
indų civilizacijos erdvėje vėliau išsiskleidusių religijos, vaizduojamosios dailės estetikos ir 
meno ištakų. Nesileisdamas į detales, norėčiau pastebėti, kad šios ir negausios kitos išlikusios 
protoindiškos civilizacijos skulptūros liudijo apie aukštą skulptūros lygį, siužetų ir medžiagų 
įvairovę, nors monumentaliosios skulptūros kūrinių nebuvo. 

Apie 1500 m. pr. Kr. nuvilnijus klajoklių tautų įsiveržimų bangoms, protoindiškoji civili- 
zacija nunyksta, o iš šiaurės naujomis bangomis besiveržiančios arijų (ūrya) gentys sugriauna 
jos liekanas. Asimiliuodami vietinius gyventojus dravidus arijai stumia juos į centrinę, o vėliau 
ir pietinę Hindustano pusiasalio dalis. Pagal kilmę ir kalbą arijų gentys buvo artimiausios 
senovės iranėnams. Šį giminiškumą atskleidžia senovės iranėnų Avestos ir seniausio indoarijų 
paminklo Rigvedos lyginamoji analizė, išryškinanti daugelio mitinių, kosmogoninių, estetinių 
požiūrių, tikėjimų, kalbos bendrumą. 

Ikiistoriniais laikais, nurodo George'as Dumézilis, žodis ari asocijavosi su plačia arijų 
bendruomene arba bendriau reiškė ariją-individą. Ilgainiui ši sąvoka įgavo „svetimšalio“, o dar 
vėliau „kilmingo žmogaus“ prasmę“ (Dumėzil, 1984, p. 174, 187). Skverbiantis arijų gentims 
į Hindustano pusiasalio gelmę ir suleidus šaknis šiaurinėje ir centrinėje jo dalyse, prasidėjo 

ateivių mitologijos, religijos, kalbos susiliejimas su senųjų šalies gyventojų dravidų kultūros 
tradicijomis. Taip formavosi kokybiškai naujos sinkretiškos, jau indoarijų kultūros tradicijos, 
kurios pasklido ir įsigalėjo Hindustano pusiasalio erdvėje. 

Indų kultūros ir mitologijos tyrinėtojas Heinrichas Zimmeris ir jo sekėjai išplėtojo pagrįs- 
tos kritikos susilaukusią teoriją, kad du pagrindinius Indijos kultūros raidos polius nubrėžė 
dvi skirtingos Hindustano pusiasalyje įsivyravusios etninės kultūros tradicijos: 1) aktyvūs, 
veržlūs ir vitališki arijai, 2) asketiški, linkstantys į misticizmą, šio pasaulio gėrybių išsižadėjimą 
vietiniai dravidai. Minėtų dviejų skirtingų kultūros srautų susiliejimas ir susipynimas, anot 
Zimmerio, suformavo indoarijų kultūrai būdingą filosofinio, estetinio pasaulio suvokimo ir 
meno formų įvairovę, suteikė naujos sinkretiškos kultūros subjektams plačią dvasinių polėkių 
sklaidos amplitudę (Zimmer, 1946, p. 116-120). Ši supaprastintai ir tendencingai traktuojanti 
dravidų kultūros ir sąmonės pobūdį teorija remiasi teze, kad pavergtoms tautoms ir pazemin- 
tiems socialiniams sluoksniams būdingos rezignacijos, nusivylimo, pasaulio atmetimo nuostatos. 

Toks požiūris galėtų būti teisingas, tačiau, kai jis išplečiamas iki universalaus civiliza- 
cinio lygmens, virsta rasistine deformacija, nedaug bendro turinčia su realia indų kultūros, 
estetinės minties ir meno istorija. Rasistinių teorijų šalininkai savo požiūrius grindė Vakarų 
Europos kalbų artimumu indoiranėnų (tarp jų ir sanskrito) prokalbėms. Iš čia plaukė rasi- 
stiniams požiūriams būdinga artimų europiečiams arijų kaip tariamai „aukštesnės“ rasės 
priešstata „žemesnei“ dravidų rasei. Kai archeologai Pandžabo ir Sindo regionuose atrado 
aukštesnio nei arijų kultūros lygio protoindiškas dravidų sukurtas Harappos ir Mohendžo 
Daro civilizacijas, išryškėjo šių teorijų mokslinis nepagrįstumas. Didžiulių puikiai suplanuotų 
miestų su plačiomis gatvėmis, didingais mūriniais pastatais, sudėtingais švaraus geriamo 
vandens tiekimo ir naudoto nuleidimo mechanizmais atradimas, savita rašto sistema, įstabios 
skulptūros sužlugdė rasistines arijų menamo kultūrinio pranašumo teorijas. Archeologiniai 
kasinėjimai parodė, kad tikrovėje arijų įsiveržimas ne tik pristabdė neabejotinai aukštesnio 
lygio protoindiškų civilizacijų kūrėjų socialinę, ekonominę, kultūrinę raidą, tačiau netgi ilgam 
nubloškė juos atgal. 

Kita vertus, Zimmeris tikriausiai buvo teisus, įžvalgiai iškėlęs prielaidą, kad dviejų 
skirtingų kultūros tradicijų susiliejimas, kaip dažnai atsitinka civilizacijos istorijoje, suteikia 
galingą impulsą kokybiškai naujų sinkretiškų indų civilizacijos kūrėjų indoarijų kultūros, 
religijos, estetikos ir meno formų atsiradimui. Pažymėtina, kad pastaraisiais dešimtmečiais 
indų civilizacijos genezės tyrinėjimuose vis tvirtesnes pozicijas įgauna požiūris, teigiantis 
dviejų lygiagrečiai gyvavusių kultūros klodų - brahmanistinio ir šramaniškojo - vaisingą 
sąveiką. Šramaniškoji kultūros tradicija, anot šio požiūrio šalininkų, daugiau atspindėjo au- 
tochtonišką pasaulėžiūrą ir vertybes, o brahmaniškasis, savo ruožtu, perėmė daug kultūros 
elementų iš šramaniškojo klodo. 

Indų estetinio fenomeno pažinimo sunkumai 


Gvildenant indų estetinės minties istoriją, itin svarbu kuo plačiau suvokti estetikos mokslo 
tyrinėjimo objektą ir suprasti, kad estetinė mintis, idealai, konkrečios civilizacijos ir epochos 
žmonių estetinis santykis su juos supančiu pasauliu skleidžiasi ne tik konceptualiu literatūri- 
niu pavidalu užfiksuotuose tekstuose, tačiau ir konkrečių laikotarpių įvairiose meno praktikos 
formose, kurios suteikia įžvalgesniam tyrėjui galimybių rekonstruoti jį dominančius estetinius 
požiūrius. Vadinasi, greta įprastos, gerai dokumentuotos šaltiniais akademinės estetikos, yra 
ir kita — estetika implicite, kuri tampa dabartiniam mokslininkui svarbiu ankstyvųjų įvairių 
civilizacijų estetinės minties tapsmo etapų rekonstrukcijos ir pažinimo instrumentu, ypač kai 
pritrūksta estetinių reiškinių analizei rašytinių šaltinių. 

Į šią pamatinę estetikos istorijos studijoms problemą jau beveik prieš pusšimtį metų 
atkreipė dėmesį lenkų estetikas Wladislawas Tatarkiewiczius, kuris rašė: „Ne visos estetikos 
idėjos iš karto rado sau žodinę išraišką, užtat jos buvo išsakytos meno kūriniuose, formoje, 
spalvoje, garsuose. Iš meno kūrinių galima išrutulioti estetikos tezes, kurios nėra parašytos, 
bet glūdi juose, nes sudaro jų išeities tašką ir prielaidą. Plačiai suprantamai estetikos istorijai 
priklauso ne tik teiginiai, išsakyti estetikų explicite, bet ir glūdintys implicite epochos skonyje 
arba meno kūriniuose“ (Tatarkiewicz, t.1, 1960, p. 13). 

Ši mintis yra programinė monografijos autoriaus metodologinė nuostata. Ji paaiškina, 
kodėl trūkstant atskirų periodų estetinės minties analizei neišlikusių estetines problemas gvil- 
denančių tekstų ar apskritai patikimų rašytinių šaltinių, autorius nuolatos pasitelkia turtingą 
meno kūrinių pasaulį. Tokiai metodologinei prieigai indų estetikos ir meno tradicija, dėl joje 
vyraujančio sinkretiškumo, emocionalumo, glaudaus ryšio su mitiniais, religiniais, filosofiniais 
požiūriais, yra paranki. Daugelyje ankstyvųjų analizei pasirinktų senovės ir viduramžių tekstų 
estetinė problematika neiškyla į pirmąjį planą kaip pagrindinis literatūrinių kūrinių ar įvairios 
paskirties teorinių traktatų tikslas, kadangi ji gyvuoja latentiniu, ne visai aiškiai artikuliuotu 
ar netgi užslėptu pavidalu. Iš čia plaukia tyrinėtojo uždavinys - išlukštenti estetinius analizuo- 
jamų tekstų aspektus ir parodyti jų vietą indų estetinės minties istorijoje. Juolab kad jie atveria 
svarbų kitų kultūrologinių, filosofinių, menotyrinių žinių kontekstą, kuris tampa antraeiliui 
itin specializuotuose literatūros, architektūros ir vaizduojamosios dailės traktatuose. Daugelis 
indų estetinių terminų, Vakarų mokslininkų akimis, yra neaiškūs, migloti, neapibrėžti ir kelia 
indų estetinių traktatų tyrinėtojams daug interpretacijos sunkumų. 

Kita vertus, gvildenant Hindustano pusiasalyje susiformavusią estetikos ir meno tradiciją, 
kaip konkretaus kultūrinio, lingvistinio ir pan. arealo civilizacinę erdvę, taip pat reikia turėti 
omenyje šio arealo ribų neapibrėžtumą ir istorinį paslankumą, kadangi valstybių ir kultūrinės 
energetikos įtakos sienos nuolatos keitėsi. 

Jakša, jojanti ant grifono. Dramblio kaulas. I a. Moterys po arkomis. Dramblio kaulas. I a. 


Daug problemų tyrinėtojams iškyla ir lingvistikos srityje, kadangi Hindustano pusiasalio 
geografinėje erdvėje tyrinėjamu laikotarpiu gyvavo nemažai skirtingų kalbų, kurių išplitimo 
arealai keitėsi, priklausomai nuo užkariavimų, valstybių sienų konfigūracijų kaitos, religinių 
sistemų įtakos plitimo ir daugybės kitų vidinių bei išorinių veiksnių. Archajiškiausios vietinės 
tikriausiai dravidinės kilmės kalbos transformuotu pavidalu išliko mažiausiai islamizavimo 
paliestoje pietinėje Indijos dalyje. Labiausiai paplitusi ir seniausius nuo III a. pr. Kr. datuoja- 
mus rašytinius šaltinius bei gausią literatūrinių tekstų tradiciją turi tamilų kalba ir iš jos vėliau 
išsirutuliojusios maladžalam, kannada ir telugu kalbos. 

Tačiau neabejotinai svarbiausia yra arijų atsinešta indoeuropietiškoji sanskrito kalba, kuri, 
skverbdamasi į dravidiškos civilizacijos erdves, patyrė vietinių įtakų. Seniausi vedų epochos 
poetiniai kūriniai buvo parašyti vediniu sanskritu, kuris buvo daugelio kartų anoniminių poetų 
kūrybinės dvasios išraiškos kalba, o vėliau klasikiniame periode sanskritu užrašyti tekstai jau 
buvo veikiami normatyvinių kanoniškų sanskrito gramatikos reikalavimų. Norminant klasi- 
kinį sanskritą V-VI a. pr. m. e. daug nuveikė Paninis, kurio sunormintos klasikinio sanskrito 
kalbos tradicija buvo stabili ir jos sferoje plėtojosi skirtingos intelektualinės veiklos formos, 

Motina ir vaikas. Stela i$ Gangarampuro. Smiltainis. XII a. 


Iš kitų kalbų svarbiausią indų civilizacijos istorijoje dėl savo sąsajų su budizmu buvo pali 
kalba, kuri nuo Ašokos laikų plačiai vartota budistinės literatūros tradicijoje, taip pat įvairiuose 
užrašuose. Kita svarbi kalba, tiesiogiai susijusi su įtakinga džainizmo filosofijos, religijos tradi- 
cija, yra sakralinė džainų kalba - ardhamagadhi, kuri vėliau transformavosi į plačiai vakarinės 
Indijos rašytojų kultivuojamą apabramša kalbą. Greta minėtų, neabejotinai viena svarbiausių 
ir labiausiai išplitusių yra didžiules tradicijas turinti hindi kalba, kuri plačiai kultivuojama 
įvairiais dialektais Šiaurės Indijos regionuose. Arabų musulmoniškosios civilizacijos ekspansija 
lėmė laipsnišką arabų ir persų kalbų skverbimąsi. Arabų kalbos įtaka dėl glaudžių prekybinių 
ryšių buvo daugiau jaučiama tik Sindo ir Gudžarato regionuose, o iškilus galingai Mogolų 
imperijai, persų kalba kartu su persų kultūros, estetikos ir meno tradicijomis aktyviai skverbėsi 
įindų civilizacijos erdvę ir padėjo atsirasti naujoms sinkretiškoms kultūros ir meno formoms. 

Dar vienas indų estetinės ir meno tradicijos tyrinėtojų laukiantis sunkumas - tai senojo 
indiškojo civilizacinio pasaulio, jo estetinių ir meno vertybių sistemos santykių su vėliau įsi- 
skverbusia į Hindustano pusiasalį islamiškosios kultūros, estetikos, meno tradicija problema. 
Net iki nūdienos Indijoje surasime daugybę žmonių, kurie islamiškąjį infiltratą į indų kultūrą 
traktuoja kaip svetimkūnį. Taip pat ir daugelis indiškos islamo bendruomenės narių traktuoja 
hinduistus kaip savo tikėjimo priešus. Tačiau, nepaisant šių kraštutinių požiūrių, norėdami būti 
objektyvūs, turime pripažinti, kad pradedant įstabia Mogolų dinastijos kultūra Hindustano 
pusiasalyje formavosi sinkretiškos specifiškai indoislamiškos kultūros, estetikos ir meno formos. 

Šiuo aspektu žvelgiant, netgi persų kalba kuriama estetikos ir meno tradicija yra neatsiejama 
„indų kultūros universumo“ dalis. 

Ir pagaliau estetinis indų civilizacijos aspektas kaip tik buvo viena iš tų „kitos“ civiliza- 
cijos kultūros pusių, kuri pradžioje Vakaruose buvo ne tik nesuprantama, ignoruojama, netgi 
sulaukė visai nepagristy išpuolių. Tačiau tai buvo ne indy, o europiečių, nepajėgusių pakylėti iki 
kito civilizacinio pasaulio estetinės tradicijos adekvačios hermeneutinės interpretacijos lygmens, 
problema. „Praeityje didžioji dalis priešiškų arba nedraugiškų Vakarų kritikų atsiliepimų apie 
indų civilizaciją, - konstatuoja šį faktą Sri Aurobindo, - susitelkdavo ties estetine puse. Jie 
įgaudavo paniekinantį arba akivaizdžiai žeminantį indų meną, architektūrą, skulptūrą ir tapybą 
pobūdį. <...> Kiekvienos tautos kultūros estetinė pusė yra nepaprastai svarbi ir reikalauja beveik 
tokio pat kruopštaus ir pasverto įvertinimo, kaip ir filosofija, religija ir pagrindinės kūrybingos 
idėjos, kurios glūdi indų gyvenimo esmėje, kurios sąmoninga išraiška reikšmingose estetinėse 
formose yra didžioji meno ir literatūros dalis“ (Šri Aurobindo, 1995, p. 196). 

Nuo XVI a. vis dažniau į indų civilizacijos erdvę pakliūnantys europiečiai atsainiai žvelgė 
į indų architektūros ir vaizduojamosios dailės tradiciją, kuri juos glumino neįprasta formų 
įvairove ir nepažįstamų egzotiškų mitinių motyvų gausa. Ilgainiui indų estetikos ir meno 
tradicija vis dažniau Vakaruose imta traktuoti kaip egzotiška etnologinė retenybė. Tačiau vis 
dėlto ir šioje srityje galime surasti išimčių, pavyzdžiui, 1515 m. pietinėje Hindustano pusiasalio 
dalyje ir Goa apsilankė italų pirklys Andrea Corsalis, kuris laiške, iš Goa išsiųstame Gullio 
Mediciui, rašė apie puikią portugalų sugriautą seną indų šventyklą, kuri buvo išpuošta dailiais 
senoviniais vaizdiniais, atliktais tobulai (Dagens, 2005, p. 3). Šis laiškas atspindi europiečiams 
neįprastą gilią pagarbą indų architektūros ir vaizduojamosios dailės tradicijai, kuri estetinėmis 
nuostatomis labai skyrėsi nuo antikos ir Vakarų renesanso. 

Iš tikrųjų europiečiai, išugdyti estetinių antikos ir renesanso idealų, pirmą kartą susidūrę 
su indų vaizduojamosios dailės, ypač hinduistinės tradicijos, kūriniais, nustebo, kad indų me- 
nininkai ignoruoja Vakarų estetikos ir meno tradicijoje sureikšmintus idealios jauno žmogaus 
kūno anatomijos ir klasikinės proporcijos dėsnius. Todėl indų dailės kūriniuose pabrėžiamas 
vyro kūno asketizmas, moters kūno jausmingumą ar vaisingumą simbolizuojančių detalių 
išryškinimas, nežinant indų filosofijos, religijos, estetikos principų, neretai buvo aiškinamas 
klaidingai. 

Požiūris į indų architektūros ir vaizduojamosios dailės tradiciją Vakaruose ir, pirmiausia 
Prancūzijoje, kito XVIII a. pabaigoje, kai padaugėjo keliautojų, pirklių, misionierių, tokių kaip 
Roberts de Nobilis raštų, iš sanskrito į Vakarų kalbas pradėta versti pirmuosius reikšmingus 
indų civilizacijos tekstus, kurie padėjo europiečiams geriau suvokti indų kultūros vertybių bei 
simbolių sistemos, pasaulėžiūrinių ir estetinių idealų savitumą. Šioje Rytų tautų civilizacijų 
sukurtų vertybių bei simbolių suvokimo srityje, greta misionierių, svarbus vaidmuo teko 

Apšvietos epochos mąstytojams, kurie ruošė 
dirvą tolerantiškesniam neeuropinių estetinių 
idealų ir meno formų suvokimui. 

Vis dėlto objektyvumo dėlei reikia 
pripažinti, kad Johanno Winckelmanno ir 
gausių jo sekėjų aukštintos helenomanijos ir 
Vakarų renesanso meno tradicijos paveiktą 
tendencingą, kupiną kosminių ambicijų, vaka- 
rietišką skonį indų estetinės ir meno tradicijos 
kitoniškumas šokiravo, glumino neįprastumu 
ir sukėlė nepagarbią daugelio menkai išsi- 
lavinusių žmonių reakciją. Tokie požiūriai, 
sustiprinti tendencingų eurocentrinių Georgo 
Hegelio estetikos nuostatų, traktuojančių 
antikos meną „kaip tobulos harmonijos įsikū- 


nijimą“ ir „neprilygstamą idealą“, buvo labai 
gyvybingi visą XIX a. ir net pirmąją XX a. 


Išsekintas Šakjamunis. Gandhara. Kušanų periodas. i . RO : 
Pilkasis skalünas. III a. pusę. Jie teoriškai grindė tokių snobų, koks 


buvo, pavyzdžiui, Williamas Archeris piktą 
reakciją į indų estetikos ir meno tradiciją. Jam ir į jį panašiems vienintelių galimų vakarietiškos 
dailės estetinių kriterijų neatitinkantis indų estetinės ir meno tradicijos kitoniškumas tapo 
pirmykščio nebrandumo, nemokšiškumo, vulgaraus skonio, antrarūšiškumo įsikūnijimu. Kai 
šiandien lygini tikruosius indų estetinės ir meno tradicijos laimėjimus, jos stulbinančių mastų 
estetinės minties formų, meno stilių įvairovę, tarkim, su anglų estetinės minties ir meno tradicija, 
ankstesnis primityvus rasistinis požiūris kelia tik atlaidžią šypseną. 

Vėliau pažįstant pamatines indų mąstymo ir estetinio pasaulio suvokimo kategorijas, 
verčiant pagrindinius teorinius traktatus ir vis aktyviau į šį procesą įsijungiant indų moks- 
lininkams, eurocentrinių nuostatų įtaka silpnėjo. Tam įtakos turėjo įvairių indų civilizacijos 
aspektų pažinimo pažanga, indologinių centrų, specialistų, mokančių vietines kalbas ir pa- 
jėgiančių dirbti su autentiškais tekstais, gausėjimas. Tai padėjo geriau atskleisti indų estetinę 
pasaulėvoką ir meno savitumą. 

Apie būtinybę geriau pažinti indų estetikos ir meno tradicijas, išsivaduoti iš vakariečiams 
įprastų eurocentrinio mąstymo stereotipų ir priartėti prie indų estetinių ir meninių idealų, 
dar XX amžiaus pradžioje prabilo indologas E. B. Havellas (Havell, 1911, p. 111). Jis taikliai 
pastebėjo, kad Vakarų kultūros atstovas vargu ar gali autentiškai suvokti Rytų tautų meno 
psichologiją ir praktiką, nesigilindamas į jų idealus, filosofines, religines teorijas, psichinio 

ugdymo sistemas, neZinodamas, jog, sakysim, 
indu jogos praktika buvo derinama su nuo- 
dugniausia, moksliškai pagrįsta mnemonikos 
(įsiminimo meno) sistema, kuri padėjo visą 
sanskrito literatūrą, pradedant vedų laikotarpiu 
ir baigiant viduramžiais, perduoti iš lūpų į lūpas, 
nesistengiant jos užfiksuoti raštu. Tačiau ne tik 
indų, bet ir kinų, japonų tapybos mokyklos 
taip pat rėmėsi mnemoninio ir psichinio ug- 
dymo metodais, kurie Rytų šalyse buvo plačiai 
kultivuojami. 

Nors indų estetinės minties istorijoje ap- 
tiksime spekuliatyvios filosofinės pakraipos 
mokyklų gausą, tačiau, lyginant su Vakarų 
estetikos tradicija, joje yra stipresnė menotyrinė 
kryptis, tiesiogiai susijusi su konkrečių meno 
rūšių praktikos teorinių apibendrinimų ir įvai- 
rių kanoniškų normatyvinių nuostatų visuma. 


Išsamesnės indų estetikos ir meno tradicijos 


r 


studijos Vakaruose prasidėjo neseniai - tik 

XIX a. pabaigoje ir XX a. pradžioje, kai pasi- Ek a 
rodė pirmieji sanskrito kalba rašytų estetikos 
traktatų vertimai, jų komentarai ir meno tyrinėjimai. Indologiniuose, kaip ir kitų civilizacijų 
tyrinėjimuose, tuomet viešpatavo eurocentrinės schemos, kadangi Vakarų mokslininkai, 
gilindamiesi į Indijos estetikos ir meno tradicijas, rėmėsi Vakarų civilizacijos istorinės raidos 
schemomis ir jų pagrindu susiklosčiusiomis metodologinėmis nuostatomis. 

Skirtingai nei literatūrinės estetikos traktatai, kurie jau daugiau nei šimtmetį plačiai 
mokslininkų gvildenami ir komentuojami, vūstu-vidyū (mokslas apie architektūrinės erdvės 
planavimą) ir su juo susiję vaizduojamosios dailės (tapybos, skulptūros) estetiniai veikalai - šil- 
pašastros - dar menkai tyrinėti. Daugelis jų neišliko; išskyrus paskirus tekstus ar jų fragmentus, 
dar neišversti į europiečių kalbas. 

Klasikinė graikų dailė pirmiausia orientavosi į gražaus atletiško, proporcingai sudėto 
vyro ar moters kūno išorinių harmoningų formų perteikimą, o indų menui buvo svarbiausia 
ne išorinio kūno, o įvairiausių pavidalų vidinio dvasinio grožio išraiškos idėja. Kaip liudija nau- 
jausios indų medicinos laimėjimus tyrinėjančios studijos, jie ne blogiau, o netgi daug geriau 
išmanė žmogaus kūno anatomiją, tik menininkų dėmesys buvo nukreiptas kita - dvasinių 

vertybių - prioriteto įtvirtinimo kryptimi. „Kiekvienas vaizdinys indų menininkams, - anot 
M. Delahautreo, - alsavo dhyana kontempliacijos dvasia“ (Delahautre, 1996, p. 39). Todėl šios 
asketiškos ir sutelktos į dvasinių vertybių pasaulį estetikos idealas galėjo būti deformuotas 
daugybės dvasinių ieškojimo metų ir gyvenimo negandų pėdsakų ženklintas išmintį pasie- 
kusio ir neretai jau senyvo Žmogaus kūnas. Kitais žodžiais tariant, aukščiausią grožį galėjo 
įkūnyti senas, sunkumų iškamuotas asketas ar jogas, kuriame svarbiausia dvasia, sąmonės 
sutelktumas, gebėjimas atsiriboti nuo išorinio grožio paviršutiniškumo. Ir pagaliau senatvė 
indų kultūros tradicijoje neatskiriama nuo išminties. O pastaroji daugelyje indų filosofijos 
ir religijos tradicijų traktuojama kaip išskirtinės svarbos vertybė, kuriai meno vaizdiniuose 
suteikiama estetinė vertė. 

Kad indai puikiai suvokė žmogaus kūno harmonijos ir grožio svarbą, liudija ne tik įsta- 
būs įvairių epochų ir skirtingos Harappos epochos, budistinės, džainistinės ir kitų tradicijų 
skulptūros kūriniai, bet ir indų klasikinės poezijos genijaus Kalidasos (Kalidasa) žodžiai iš 
kūrinio „Kumaros gimimas“: „Kaip kad paveikslas atsiveria tapytojo teptuko judesiais, kaip 
atsiveria lotoso žiedas saulės spinduliuose, taip skleidžiasi ir įstabaus jauno harmoningo 
kūno visų sudedamųjų dalių pusiausvyra“ (Kalidasa, 1958, 1, šloka 42). Garsiame ankstyvųjų 
kanoninių budistinių tekstų rinkinyje Dhammapada teigiama, kad „tas, kas yra pagarbus 
ir visuomet gerbia senus žmones, įgyja keturias dharmas: gyvenimą, grožį, laimę ir jėgą“ 
(Dhammapada, 1980, p. 77). 

Indų tradicinėje kultūroje pagrindinės kultūrinės vertybės, asmenybės būties ir moty- 
vacijos nuostatos dažniausiai vertinamos pagal trijų pamatinių vertybių (trivaga) sistemą: 
dharma, artha ir kama. Estetinis, juslinis ir erotinis žmogaus gyvenimo aspektai yra priski- 
riami kama sričiai. 

Pali kalbos terminas dharma yra adekvatus sanskritiškam dharma, kuris, kildamas iš 
šaknies dhr - „palaikyti“, reiškia tai, ant ko laikosi pasaulis, visuomenė, tai yra šią kontekstinę 
sąvoką galime išversti kaip taisyklę, pareigą, moralinį dėsnį, visuomeninio gyvenimo įstatymą, 
padedantį išlaikyti kosminę ir socialinę tvarką. Artha - sąvoka, čia siejama su materialine 
nauda, todėl kalbant apie dvasinius ir kūrybinius žmogaus gyvenimo aspektus, ji yra mažiau 
reikšminga nei dharma. Ši pamatinė indų mąstymo tradicijos sąvoka, greta gyvenimiškos 
išminties, tvarkos, laimės, kaip būtiną universalios darnos elementą jungia ir grožį, kuriam 
būdingesnis vidinis nei išorinis graikų dailės aukštinamas pavidalas. 

Kita vertus, paskirose įtakingose indų filosofijos, estetikos ir religijos kryptyse kaip 
aukščiausias žmogaus gyvenimo idealas buvo skelbiamas išsivadavimas (mokša), o estetinė 
ir meninė kūryba suvokiama kaip vienas iš būdų, padedančių šį tikslą pasiekti. Todėl kano- 
niniai konkrečių religijų idealus įprasminantys estetiniai idealai ir meniniai vaizdiniai, anot 
estetinių traktatų autorių, turėjo atskleisti aukščiausių būties principų bei idealų ieškojimą 

per įvairias sąmonės sukauptumo ar jos nušvitimo 
būsenas. Indų estetikos tradicijoje dažniausiai buvo 
pasitelkiamos dvi pagrindinės sąvokos aprašinėjant 
meditacijos, arba kontempliacijos, būsenas: pir- 
miausia - dhyūna, o antroji - samūdhi. Pirmojoje 
pabrėžiamas toks sąmonės sutelktumo aktas, kuria- 
meji lieka konkrečiame objekte, o antruoju atveju, 
turima omenyje totali, tai yra visiška, psichikos 
koncentracija konkrečiame meditacijos objekte. 
Tačiau abiem aptartais atvejais susikaupimas ir išsi- 
vadavimas iš apgaulingų išorinio pasaulio džiaugs- 
mų buvo suprantamas kaip gyvenimiškos išminties 
raiška, kuriai buvo suteikiama estetinė vertė. Šį 
vidinį išminties spinduliavimą ir siekė jusliškai 
suvokiamų vaizdinių pavidalu perteikti konkrečios 
estetinės ar meninės tradicijos šalininkai. Tai itin 
ryšku budistinėje ir džainistinėje klasikinėje dailėje, 


D 


Ši indų estetikos ir meno tradicijai būdinga Parvatės torsas. Bronza. 900 m. 


kuri siekia perteikti dvasinę rimtį ir sukauptuma. 


orientacija ne į išorinio grožio formas, vizualiai 

suvokiamus harmoningų formų santykius, o į kitas sunkiai europiečiams suprantamas este- 
tines vertybes ir idealus, trukdė juos adekvačiai suvokti. Tai netgi buvo neįmanoma be indų 
filosofijos, religijos, pamatinių jų mąstymo bei pasaulėvaizdžio kategorijų supratimo. Todėl, 
pavyzdžiui, savita išoriškai negražaus asketo, seno išminčiaus „dvasinio grožio“ samprata, 
pirmą kartą susidūrus su asketiškų indų estetinių doktrinų suformuotomis meno formomis, 
galėjo sukelti helenomanijos mitologijos apžavėtų Vakarų reakciją. Tai natūralu, kadangi labai 
skyrėsi indų bei graikų estetikos tradicijų suformuoti estetinio grožio idealai ir jų paveikti 
kanonizuoti idealūs meninės kūrybos modeliai. 

Kadangi indų vaizduojamosios dailės tradicijoje, išskyrus graikų paveiktą Gandharos 
budistinės skulptūros mokyklą, viešpatavo vidinio, dvasinio arba, priešingai - juslinio - gro- 
žio idealai, todėl ilgai dauguma Vakarų mokslininkų manė, kad indų budistinės Gandharos 
skulptūros mokyklos kūriniai yra vieninteliai tradicinės figūrinės dailės kūriniai Hindustano 
pusiasalio teritorijoje, kuriems būdinga neabejotina estetinė vertė. Toks požiūris buvo nulemtas 
akivaizdaus jų ir antikos skulptūros tradicijos panašumo. 

Garsaus indologo Giuseppes Tuccio mokinys Mario Bussaglis, tyrinėjęs Gandharos 
skulptūros recepcijos Vakaruose procesus, atkreipė dėmesį, kad tik ši mokykla, pagal Vaka- 

ruose šimtmečiais susiformavusius estetinius kriterijus, buvo 
suvokiama kaip savarankiškas ir formaliu požiūriu originalus 
bei savo estetine verte lygus Vakarų dailei reiškinys, nes iš- 
saugojo formalius panašumus su antikos skulptūros tradicija 
bei atskleidė glaudžius Azijos ir Europos estetikos bei meno 
tradicijų ryšius. „Nuo seno, - rašė jis, - Europos orientalistai 
vertino Gandharos skulptūras kaip Indijos teritorijoje vie- 
nintelius figūratyvaus meno kūrinius, turinčius tikrą estetinę 
vertę, visuomet pagal akivaizdų panašumą siedami juos su 
graikiškais ir romėniškais kūriniais. Indų skulptūra tyrinėtojus 
labiausiai domino dėl savo egzotiško žavesio ir savo beveik 
nenormalios „įvairovės“, kuri visumoje išlikdavo svetima 
Vakarų skoniui“ (Bussagli, 1996, p. 31). Vadinasi, be Gandha- 
ros mokyklos skulptūrų, visa kita indų tradicinės dailė, kuri 
netilpo į helenomanijos mitologijos apibrėžtas eurocentrinės 
Vakarų estetikos schemas, ilgai Vakarų orientalistikoje ir 
menotyroje buvo suvokiama tik kaip egzotiškas nevisavertis 


d Mi Tai buvo viena svarbiausių priežasčių, kodėl indų dailės 


Milo Venera. II a. pr. m. e. estetinės vertės suvokimas Vakaruose sunkiai skynėsi kelią 
į pripažinimą. Tačiau tokio grynai eurocentrinio vertinimo 


menas, kuriam svetima „tikroji“ estetinė vertė. 


paradoksalumas kaip tik ir buvo tas, kad Gandharos mokykla buvo mažiausia savo pamatiniais 
estetikos principais „indiškų“ šalies skulptūros mokyklų. Tai paaiškėjo tik tuomet, kai pirmoje 
XX a. pusėje buvo pradėta sistemingiau versti filosofinius, religinius, estetinius indų traktatus 
ir pradėjo aiškėti juose skelbiamų estetinių idėjų bei idealų savitumas. Taip atsirado objektyvios 
prielaidos, padėjusios adekvačiau suvokti indų estetikos ir meno tradiciją. 

Tačiau, nepaisant šių poslinkių, plačiajai Vakarų visuomenei turtinga indų estetikos ir 
meno tradicija dar ilgai liko marginaliu estetikos ir meno istorijos reiškiniu, vertinamu tik 
gana siauro rato intelektualų arba Rytų šalių estetikos ir meno istorijos specialistų. Prieš Antrąjį 
pasaulinį karą kiek geresnė padėtis buvo tik Prancūzijoje, turinčioje tvirtas pasaulinės kultūros 
ir meno recepcijos, taip pat orientalistikos, komparatyvistikos, estetikos ir menotyros tradicijas. 
Po Antrojo pasaulinio karo išsiskleidus daugybės komparatyvistikos ir orientalistinių studijų 
centrų veiklai, padaugėjus tekstų vertimų ir vizualinės produkcijos, padėtis keitėsi ir buvo 
sudarytos prielaidos galingai aštuntojo ir devintojo XX a. dešimtmečių postmodernistinio 
orientalizmo bangai, nuvilnijusiai per pasaulį. Ji įtvirtino požiūrį į indų, kinų, japonų, arabų 
estetikos ir meno tradicijas kaip savitas ir ne mažiau vertingas nei Vakarų. 

Tačiau ne visi indologai entuziastingai vertina nuo pirmosios 1892 m. pasirodžiusios 
atvirai eurocentrinės britų mokslininko Bernardo Bosangueto A History of Aesthetics į visuo- 
tinumą pretenduojančios estetikos istorijos per daugiau nei šimtmetį įvykusius poslinkius 
indų ir kitų neeuropinių estetikos tradicijų tyrinėjimų srityje. Žinomas indų estetikos specia- 
listas Robertas Wilkinsonas pasirodžiusiame specialiai šiai problematikai skirtame straipsnyje 
„Apie indų estetikos suvokimą Vakaruose: skirtumų pagrindas“ solidžiame pagrindinėms 
Rytų estetikos tradicijoms skirtame leidinyje Azijos estetika atvirai prabilo apie „pribloškiantį 
indiferentiškumą turtingai estetikos tradicijai, kuris bent Jungtinėse Valstijose gyvuoja ir dabar“ 
(Wilkinson, 2010, p. 211). Prisimindamas savo studijų metus ir lygindamas juos su dabartimi, 
jis neregi esminių poslinkių, kurie galėtų džiuginti Rytų tautų estetikos tradicijomis besido- 
minančius žmones. „Man siekiant bakalauro ir magistro laipsnių - 7-8 dešimtmetyje, - rašo 
Wilkinsonas, - skaitytinų knygų sąraše nepasirodė niekas, kas būtų susiję su Indijos estetikos 
tradicija, taip pat to nebuvo jokiame kurse apie estetiką, ir ši padėtis iš esmės nuo tada nepa- 
sikeitė. Nepaisant kelių specifinių institucijų Jungtinėse Valstijose, estetika reiškia europietišką 
estetiką, nuo senovės graikų iki dabar. Taip pat dabar galime rasti daug mažiau pateisinimų 
tokiems požiūriams nei buvo galima pateikti grindžiant Bosangueto teiginius, nes dabar jau 
yra jei ne daugybė, tai, blogiausiu atveju, pakankamas kiekis klasikinių ir modernios Indijos 
tekstų apie estetiką, prieinamų patikimose redakcijose anglų kalba ir suteikiančių galimybę 
tyrinėti šią svarbią tradiciją. Tačiau šios studijos nepasiekia tokių mastų, kokių būtų galima 
tikėtis“ (ten pat, p. 211). 

Įvairių nacionalinių indologijos ir estetikos mokyklų autorių veikaluose, analizuojant 
indų estetikos tradiciją, pagrindinis dėmesys neretai buvo sutelkiamas į įvairius indų estetikos 
ir meno aspektus, remiamasi skirtingomis tyrinėjimo strategijomis ir metodais. Vieni moksli- 
ninkai daug dėmesio skyrė indų poetikos, architektūros ir vaizduojamosios dailės estetikos ir 
meno tradicijos savitumui, pagrindiniams estetinės minties raidos etapams, kiti siekė išryškinti 
estetikos ryšius su indų civilizacijoje viešpatavusiomis filosofinėmis, religinėmis, mitinėmis 
sistemomis, dar kiti aptarinėjo tekstologines problemas, ketvirti - pagrindines estetikos kryp- 
tis, mokyklas, joms būdingų estetinių kategorijų sistemas. Buvo tokių, kurie pirmumą teikė 
lyginamosioms studijoms arba indų estetikos ir meno, kultūriniam kontekstui ir stilistiniams 
bruožams pažinti ir pan. Pavyzdžiui, E. B. Havellas aiškinosi indų meno idealus, P. Masson- 
Ourselis lyginamuoju aspektu analizavo pagrindines indų, kinų ir Vakarų estetikos tradicijas, 
A. Coomaraswamy'is - indų ir Vakarų viduramžių estetikos bei meno tradicijų panašumus, 
K. Ch. Pandey'us, T. Burckhardt'as pasinėrė į lyginamuosius indų ir Vakarų estetinės minties 
tyrinėjimus, P. A. Grinceris - į estetinio suvokimo teoriją, literatūrinės estetikos principus, 
S. N. Dasgupta nagrinėjo pagrindinius meno principus, M. Delahautreas gilinosi į sakralines 
indų tradicinės estetikos ir meno ištakas ir pan. 

Minėtas menkas indų civilizacijos kultūrinio kosmoso, religijos, mitologijos, pamatinių 
pasaulio suvokimo ir mąstymo kategorijų pažinimas Vakaruose buvo svarbiausios priežastys, 
kodėl savitai indų estetikai ir menui suvokti prireikė tiek daug pastangų ir laiko. Išsamios indų 
meno istoriografijai skirtos knygos On The Study of Indian Art („Tyrinėjant Indijos meną“, 
1983) autorius P. Chandra taikliai pastebėjo, kad Indijos meninė kultūra pasiekė tokį raidos 
tašką, kai jis jau atspindi pats save. Indų meno tradicijos analizei jis kvietė, greta tradicinių, 
pasitelkti ir modernius Vakarų estetikoje bei menotyroje susiformavusius metodus, kurie 
suteiktų galimybę išryškinti indų meno tradicijos savitumą, apibrėžti įvairių meno stilių 
ypatumus laiko ir erdvės atžvilgiu (Chandra, 1983, p. 7-19). Dabartiniams indų estetikos 
tradicijos tyrinėtojams svarbu susipažinti su įvairių tautų mokslininkų veikalais, skirtais ne 
tik specifinėms estetikos problemoms, tačiau ir daugybei kitų humanistikos ir meno sričių, 
kadangi tik geresnis pamatinių konkretaus periodo pasaulėvaizdžio, mąstymo kategorijų 
bei kūrybinės raiškos formų pažinimas gali padėti autentiškiau suvokti tyrinėjamų estetinių 
reiškinių savitumą. 


Specifiniai indų estetinės tradicijos bruožai 


Tyrinėdami Hindustano pusiasalyje susiformavusias estetikos ir meno tradicijas, bendrąja 
sąvoka „Indija“ vadiname ne kokį nors valstybinį darinį, o tūkstantmečiais gyvavusių, savo 
teritorijų ribas ir viena kitą nuolatos keitusių daugybės valstybių, giminingų tautų, genčių 
visumą, kurios sukurtos kultūros, estetikos ir meno vertybės įgavo Hindustano pusiasaliui 
būdingas regionines formas. Nors šiame pusiasalyje gyvavo daugybė įvairaus dydžio valstybinių 
junginių, iškildavo galingos imperijos, tačiau niekuomet nebuvo vieno valstybinio organizmo, 
kurį galėtume sutapatinti su indy civilizacijos erdvės kultūrine tradicija. Čia ryškiau nei kituose 
civilizaciniuose pasauliuose reiškėsi kultūrinis polimorfizmas, kuris visada buvo svarbus indų 
civilizacijos kultūrinio, religinio, estetinio ir meninio potencialo elementas, paaiškinantis jos 
estetikos tradicijų gyvybingumą, tęstinumą, gebėjimą išgyventi sudėtingiausiomis ilgalaikio 
svetimšalių valdymo sąlygomis. 

Ne taip kaip objektyviškesnė ekstravertiška Vakarų estetika, besiremianti subjekto ir 
žmogų supančio pasaulio priešpriešos idėja, Indijos estetinė mintis nuolatos pabrėžia žmogaus 
ir jį supančio pasaulio pirmapradžio vientisumo idėją. „Žmonių ir gamtos santykis, — taikliai 
pastebi Hermannas Goetzas, - čia yra daug glaudesnis nei vėsių platumų regionuose. Kai 
žmogus yra priverstas saugotis saulės arba lietaus, jis privalo gyventi atvirose, gerai vėdinamose 
patalpose, kur jam nepageidaujamą kompaniją palaiko skruzdės, paukščiai, rupūžės, gyvatės ir 
beždžionės, ir kur gėlės bei medžiai nuolatos yra jo akiratyje. Labiausiai reikalingas elementas 


96 


GROZIO IR MENO METAFIZIKA 


yra vanduo, gyvybės teikėjas žmonėms, 
gyvūnams ir augalams, nešantis laimę ir 
šventas! Vandens indai, prausimasis ir gė- 
rimų aukos atlieka išskirtinį vaidmenį re- 
liginėse ceremonijose. Vandens gėlės, kaip 
antai įvairios lotoso rūšys, yra švenčiausios 
ir vartojamos emblemos. Natūralių kaip 
ir dirbtinių tvenkinių krantai ir paupiai 
yra tinkamiausios vietos šventykloms, 
religinėms maudykloms, kranto laiptams 
ir namams. Didelės upės čia yra palan- 
kios dievybės. Tačiau toks jautrus gamtos 
pojūtis dažnai būna nuslopinamas. Tik 
retai būna giedra. Didžiąją metų dalį oras 
tarsi vibruoja deginančiame karštyje arba 
sudaro garuojantį rūką, kuriame net arti 
esantys daiktai įgauna nerealų pavidalą, o 
tolimi apskritai yra nematomi. Per sausą 
kaitrą ore tvyro dulkės ir prastas kvapas; 


staiga pradeda lyti ir oras prisotinamas 
gaivaus gėlių aromato. Kas per priešingybė 


Šiuoliuojantys žirgai su kariais. Džalakantešvaros 


šventykloje Velorėje. XVI a. 


tyram kaip krištolas Graikijos salų orui 
arba maloniai Europos vasarai ir šaltoms 
pūgoms! Tik kur aukšti kalnai (ir jų nėra tiek daug) pakyla virš šios ūkanos į švarią atmosferą, 
plyti šventųjų, globėjų ir dievų pasaulis!“ (Goetz, 1974, p. 7). Šis glaudus žmogaus ir gamtos 
ryšys, gamtinės aplinkos minkštumas veikė indų estetikos tradiciją, formavo požiūrį į žmogų 
kaip neatsiejamą didingos gamtos procesų dalį. Iš čia kyla indų estetikos ir meno tradicijai 
būdingas pagarbus požiūris į įvairias gamtos apraiškas, daugybės su vandens stichija susijusių 
deivių, gamtos reiškinių, objektų garbinimas, floralinių, zoomorfinių vaizdinių bei stilizuotų 
struktūrų gausa indų meno kūriniuose. Daugelyje indų estetikos pakraipų, meno rūšių, ypač 
poezijoje ir muzikoje, kūrėjas tarsi sutapatina save su supančio gamtos pasaulio reiškiniais, jo 
ritmais, siekdamas perteikti harmoniją su Visatos ir gamtos pulsu. Glaudus žmogaus ir gamtos 
ryšys indų kultūros tradicijoje jau nuo seniausių laikų grindžiamas universaliu pirmapradžiu 
mikro ir makrokosmo sąveikos principu, kildinamu iš Rigvedos Purušos mito. Šiuo aspektu 
indų kosmogoninės kilmės estetikos ir meno tradicija artima Rytų Azijos tautų (kinų, korė- 
jiečių, japonų) estetinėms tradicijoms. 

Senovės Indijos estetinės minties ir meno tradicija yra unikali savo turtingu idėjų ir 
meno formų pasauliu, tūkstantmečiais gyvavusių estetinių idealų ir meninės kūrybos nuostatų 
tęstinumu. Nuo neatmenamos senovės Indijos kultūra aktyviai sąveikauja su gretimų šalių, 
tautų kultūromis. Į indų civilizacijos erdvę nuolatos veržėsi arijai, hunai, persai, graikai, arabai, 
mongolai ir daugelis kitų nomadų užkariautojų. Kiekvienas priešų įsiveržimas ir jų skleidžiamos 
kultūrinės įtakos buvo amortizuojamos gamtinių ir kultūrinių saugiklių, kurie pristabdydavo 
šių įtakų įsigalėjimą indų civilizacijos erdvėje, kol neįvykdavo jų socialiai aktualių formų 
sugėrimas ir induizavimas. Daugelis įsiveržimų į indų civilizacijos erdvę paliko pėdsakus jos 
kultūros, estetinės minties ir meno istorijoje, atnešė naujų mitų, estetinių idealų, mąstymo 
principų, meno stilius. Asimiliuodama išorines įtakas, galinga Indijos kultūrinė tradicija darėsi 
vis turtingesnė ir daugiabriaunė. 

Gvildenant archajiškus tradicinės indų estetinės minties sluoksnius, iškyla pagrįstų 
abejonių, ar tikslinga vartoti šiuolaikinį „estetikos“ terminą, kadangi, pavyzdžiui, vedose, 
upanišadose, didžiuose epiniuose paminkluose Ramajanoje ir Mahabharatoje neaptinkame 
aiškiai išsikristalizavusių estetinių teorijų. Estetinės pažiūros čia neatsiskyrusios nuo mitinio, 
religinio, meninio pasaulio suvokimo, estetinio ritualinio vyksmo apmąstymo. Todėl ankstyvąją 
indų estetinių idealų ir idėjų visumą tenka rekonstruoti estetiniu aspektu, lukštenant įvairius 
vedų himnus, upanišadų ar epų tekstus. 

Kita vertus, estetikos mokslo samprata, jo objektas, struktūra, pagrindinės problemos 
bei ju nagrinėjimo aspektai tradicinėje sanskrito kalba išsiskleidusioje indų estetikoje skiriasi 
nuo vakarietiškų. „Žodis estetika, - teigia fundamentalių indų estetikos tyrinėjimų autorius 
K. Ch. Pandey'us, - indų estetikos kontekste reiškia „dailiųjų menų mokslą ir filosofiją“. Dailieji 
menai yra tokie, kurie, skirtingai nuo taikomiesiems būdingo praktinio Absoliuto suvokimo, 
išreiškia Absoliutą ir estetinį santykį jusliniais vaizdiniais“ (Pandey, 1959, p. 1). 

Indų estetinės tradicijos savitumas susijęs su minėtu ryškiu vyravimu literatūrinės este- 
tikos formų ir konceptų, kurie susiklosto tyrinėjant poetinio meno ir ypač dramos estetinius 
dėsningumus. Vėliau jie perkeliami ir į kitų meno rūšių estetikos sritis. Iš čia plaukia indų 
estetinės minties sinkretiškumas, erdvinių ir laikinių struktūrų sąveikos ieškojimas, polinkis 
į sintetines kūrybos formas, įvairių meno rūšių meninės išraiškos priemonių suartėjimas, 
išskirtinis teoretikų ir menininkų dėmesys sinestezijos problematikai. 

Erdvinių ir laikinių struktūrų susipynimas, polinkis į sintetines formas, būdingas to meto 
indų vaizduojamosios dailės estetikai, kurioje jaučiamas iš teatro meno perimtos sinchroniško 
laiko koncepcijos poveikis. Tie patys laikiniai estetiniai principai, įsitvirtinę dramoje, vėliau 
perkeliami ir į vaizduojamosios dailės sritį, ypač į skulptūrą, kuri, būdama glaudžiai susijusi su 
teatro estetika, išskirtinį dėmesį kreipė į tam tikrų kanonizuotų gestų ir pozų vaizdavimą. Čia 
vienus tarsi šokio judesyje laike sustingusius „kadrus“ nuosekliai keičia kiti. Reglamentacijos 

momentas ryškus ir skulptūros menui skirtose šilpašastrose, kuriose pedantiškai grindžiama 
sudėtinga gestų ir simbolių estetika. Estetinis kiekvienos dievybės įprasminimas turtingame 
Indijos dievų panteone siejamas su subtilia ikonografinių elementų, simbolių, ženklų visuma, 
paklūstančia griežtiems kanonų reikalavimams. 

Lyginant su Vakarų estetikos tradicija, indų, kaip ir kinų, japonų, estetikai labiau būdingas 
holistinis požiūris į pasaulį, kuris aprėpia platų vaivorykštės spalvų spektrą, skirtingus atspal- 
vius, sudėtingą, dangiškų ir žemiškų, fizinių ir jausminių, intelektualinių ir dvasinių, aistros 
ir rimties, grožio ir bjaurumo ir pan. pradų pusiausvyrą, vadinasi, didžiajame būties sraute 
viena priešybė yra neatsiejama nuo kitos. Taikliu Kapilos Vatsyayan pastebėjimu, „gyvenimo ir 
meno pasidalijmas į skirtingas kategorijas, paremtas dvinare priešprieša, yra vienintelis svarbus 
užmojis indiškame pasaulio suvokime. Sakralus ir bedieviškas, dangiškas ir žemiškas, religinis 
ir pasaulietinis yra skirtingos kategorijos, tačiau visuomet labiau suvokiamos kaip papildan- 
čios viena kitą, o ne priešinančios. Vadinasi, vienas elementas gali virsti kitu ir atvirkščiai. 
Geidulingas gali tapti religiniu, religinis dvasiniu bei metafiziniu“ (Vatsyayan, 1982, p. 91). 

Tradicinėje indų estetikoje daug dėmesio kreipiama į meno psichologijos problematiką, 
t. y. į meno poveikį asmenybei ir estetinį suvokimą. Šį savitą estetinės minties bruožą, skiriantį 
ją nuo Vakarų estetinės tradicijos, nulemia išskirtinis teoretikų dėmesys estetinio suvokimo 
problemoms, asmenybės psichologijai, jautriausiems estetiniams išgyvenimams. Traktatuose 
daug samprotaujama apie poezijos, dramos, muzikos, vaizduojamosios dailės, estetiškai at- 
likto ritualo poveikį žmogaus sąmonei, gebėjimą skatinti asmenybės dvasinį tobulėjimą nuo 
primityvaus juslingumo iki aukščiausių dvasingumo pakopų. Psichologinė indų estetinės 
minties orientacija atsispindi pagrindinėse estetikos kategorijose (rasa - estetinis išgyveni- 
mas arba estetinė nuotaika, bhūva - estetinis jausmas, dhvani - estetinė užuomina), kurios 
vyrauja daugelyje tradicinės indų estetikos traktatų. Tačiau čia reikėtų atkreipti skaitytojų 
dėmesį į vieną specifinį indų estetinės tradicijos bruožą, kuris ją aiškiai skiria nuo moderniai, 
ypač poromantinei, Vakarų estetikos ir meno psichologijos tradicijai būdingo psichologinės 
problematikos subjektyvinimo. „Niekuomet nebuvo pakankamai akcentuojama, - rašo Grazia 
Marchianas, - jog tradicinėje indų psichologijoje, kuriai estetinė teorija turėtų būti itin dėkinga, 
hierarchija tarp intelektinių ir juslinių sugebėjimų yra paremta skirtimi ne tarp „aukštų“ ir 
„žemų“ funkcijų, kaip kad kūno-minties santykių kompleksas yra aiškinamas dekartiškojo 
požiūrio, bet greičiau tai yra skirtis tarp grubaus ir rafinuoto suvokimo, gebėjimo pažinti ir 
sąmoningumo. Indijos teorijos yra vieningos, kai sureikšmina įmantrius suvokimo lygmenis“ 
(Marchiano, 2010, 2. 180). Iš tikrųjų indų estetikos tradicijoje vyrauja konkrečių estetinių 
išgyvenimų aprašomasis klasifikavimas ir struktūravimas, o ne individo asmeninio patyrimo 
aprašymas, kitaip tariant, nepaisant stipraus psichologizavimo, akivaizdus konkretaus žmogaus 
išgyvenimų nuvertinimas. 

Ir pagaliau, skirtingai nei Rytų Azijoje, kur estetikos traktatai dažniausiai glausti, metafo- 
riški, apsiribojantys kelių, autorių akimis žvelgiant, svarbiausių estetinių problemų gvildenimu, 
Indijoje jie neretai iš upanišadų perima polinkį į abstraktų spekuliatyvų problemų gvildenimą. 
Filosofinės estetikos veikalai išsiskiria išplėtota metafizika, pabrėžtinu simboliškumu, vengiant 
kinų ir japonų veikalams būdingo estetinio intuityvizmo, metaforiškumo. 

Literatūrocentrinė tradicinės indų estetinės minties atšaka iš esmės ją skiria nuo Rytų 
Azijos (Kinija, Japonija), kur dėl hieroglifų raštui būdingo vaizdinio asociatyvaus tikrovės 
suvokimo ir gamtos grožio kulto vyrauja peizažinei tapybai skirti veikalai. Jie yra kinų estetinės 
minties viršūnė. Japonijoje dėl išskirtinio tanka, renga, haikai poezijos vaidmens ir įtakingos 
Heian literatūros tradicijos vaizduojamosios dailės ir literatūros estetikos santykis tolygesnis. 


Šaltinių ir periodizacijos problemos 


Norint teisingai suvokti sanskrito kalba sukurtos Indijos tradicinės estetikos savitumą, būtina 
ją tyrinėti ne kaip atskirų, nesusijusių monady seką, o kaip vientisą organiškai besivystančią tam 
tikrų tarpusavyje polemizuojanciy mokyklų, krypčių, tradicijų visumą. Jau siekdami pateikti 
pradinę nuoseklesnę Indijos estetinės minties periodizacijos schemą, susiduriame su daugybe 
problemų, kadangi gvildenant atskirus, ypač seniausius, periodus, stinga patikimų archeolo- 
ginių duomenų, istorinių dokumentų, rašytinių šaltinių, meno paminklų. 

Ankstyvieji indų estetinės minties tapsmo etapai praktiškai nedokumentuoti patikimais 
rašytiniais šaltiniais, ir tyrinėtojams trūksta svarbių atsparos taškų. Siekiant rekonstruoti 
indų estetinės minties ištakas, daug dėmesio tenka skirti netiesioginių duomenų iš įvairių 
materialinės ir dvasinės kultūros sričių pažinimui, gretimoms mokslinio pažinimo sritims ir 
lyginamosioms strategijoms bei metodams. Įvairios kompleksinės metodologinės prieigos, 
pasitelkiant archeologijos, civilizacinės komparatyvistikos, antropologijos, lingvistikos ir kitų 
mokslinio pažinimo sričių duomenis atveria, galimybę atkurti daugelį trūkstamų estetinės 
minties istorijos grandžių. 

Tyrinėjant ankstyvąjį indų estetinės minties raidos etapą mokslininkams dažnai tenka 
remtis netiesioginiais duomenimis, skverbtis į gretimas pažinimo sritis, kadangi daugybė 
svarbių ankstyvųjų estetinių tekstų neišliko, be to, dalis indų estetinės minties istorijos paži- 
nimui būtinų tekstų nėra estetiniai siaurąja šios sąvokos prasme, o skirti poezijos, filosofijos, 
etikos, gramatikos, lingvistikos, retorikos, teisės ir kitų mokslinio pažinimo sričių bei religijos 
ir meno problemų aptarimui. O ankstyvieji estetinių idėjų šaltiniai - vedos, epai, brahma- 
nistinė, budistinė, džainistinė literatūra, kurią gali pasitelkti indų estetinės minties ištakų 
tyrinėtojai, neretai buvo sakytinė. Tai dažniausiai mokslininkams pasitikėjimo nekeliantys 

Indų atversta religinė knyga. Palų stilius. Biharas. 1145 m. 


naratyvinio pobūdžio fragmentai. Todėl jų duomenys reikalauja ir kitų mokslinio pažinimo 
sričių, pavyzdžiui, archeologijos, antropologijos, lingvistikos, retorikos patvirtinimo bei 
kruopščios lyginamosios analizės tiek viduje indų civilizacijos, tiek ir platesnėje tarpcivili- 
zacinėje perspektyvoje. 

Be minėtų literatūrinių šaltinių ir svarbių archeologijos duomenų, yra valdovų sąrašai ir 
kita istorinė medžiaga, glūdinti puranose (senoviniuose pasakojimuose ir kronikose), nors šių 
liudijimų aiškinimas dažnai taip pat yra tik numanomo pobūdžio. Rašytiniai indų civilizacijos 
paminklai mus pasiekė fiksuoti įvairiose medžiagose. Pagrindinis vidinės chronologijos šaltinis 
(išskyrus keletą periferinių zonų, kaip antai Kašmyras, kronikų) yra valdovų ediktai, įrašyti 
ant akmens ir metalo; pirmas dokumentuotas rašto panaudojimas įrašams įvyko III a. pr. 
Kr. Taip pat buvo naudojamos molinės lentelės, tačiau jų iki nūdienos išliko nedaug. Tekstai 
buvo užrašomi vašku ištrintose specialiose lentose nusmailintu bambukinės lazdelės galu. Kai 
kuriuose pietiniuose šalies regionuose raštui buvo naudojami specialiai tam tikslui parengti 
palmių lapai, o šiaurinėje ir centrinėje dalyje iki XV a. (kai išplito popieriaus gamyba) buvo 
pasitelkiami kruopščiai tam darbui dailiai nušlifuoti ir padengti riebalų sluoksniu beržo tošies 
gabalai, kuriuose pagamintu rašalu ir aštria iš bambuko, nendrių ar kitų medžiagų pagaminta 
plunksna rašydavo tekstus. Rečiau buvo naudojamos brangesnės medžiagos - oda ir perga- 
mentas. Svarbūs valstybinės paskirties dokumentai buvo išgraviruojami ant varinių, sidabrinių 
ir auksinių metalo plokštelių. 

Šie įrašai kartais pateikia vertingus pakankamai nuoseklius dinastijų, valdovų sąrašus, 
svarbiausių mūšių, politinių įvykių detales bei valdovų šeimų ryšius su kitais valdovais, pa- 
valdiniais, mokslo, religijos veikėjais. Tačiau visiškai nėra tiksliai datuotų indiškų dokumentų; 

beveik visuose minėtuose tekstuose iškyla tikslaus datavimo problemos, kadangi aptinkame 
labai santykines datas, kurias padeda koreguoti konkrečių valdovų leidžiamos monetos. Ne- 
paprastai svarbūs indų kultūros, estetinės minties ir meno pažinimui yra pasakojimai, parašyti 
svetimšalių graikų, kinų, persų, arabų, kurie atveria naujas lyginamosios analizės perspektyvas ir 
konkrečius indų estetinės minties raidos periodus, susietus su kitų civilizacinių pasaulių istorija. 

Galingos persų Achemenidų imperijos atsiradimas, kurios valdovų rūmuose ir kariuo- 
menėje samdiniais tarnavo daug graikų, padėjo užsimegzti kultūriniams ryšiams tarp graikų 
ir indų civilizacinių pasaulių. Nors fragmentiškų žinių apie Indiją buvo Herodoto, Persijos 
valdovo Artakserkso Mnemono rūmuose gydytoju tarnavusio Ktesijo iš Knido ir įvairių kitų 
graikų mokslininkų bei mąstytojų veikaluose, tačiau tikrasis indų civilizacijos pasaulio atra- 
dimas išryškėjo tik po Aleksandro Makedoniečio žygių (327-325 m. pr. Kr.). Svariausią indėlį 
šioje srityje paliko persų valdovo Seleuko Nikatoro pasiuntinys Maurijų dinastijos valdovo 
Candraguptos rūmuose (319-318 m. pr. Kr.) graikas Megasthenas. Skirtingai nei Aleksandro 
Makedoniečio žygio dalyviai, jis lankėsi ne tik Pandžabe, tačiau ir įvairiuose kituose Hindustano 
pusiasalio regionuose, gyveno sostinėje Pataliputroje, kur galėjo savo akimis išvysti didingus 
indų miestus, svarbius jų architektūros, meno paminklus. Todėl Megastheno veikalas „Indika“ 
yra vertingas šio civilizacinio pasaulio konkretaus periodo kultūros ir socialinio gyvenimo 
pažinimo šaltinis. Kitas svarbus tekstas apie Indiją iš antikos laikų yra stoiko Epikteto mo- 
kinio, garsaus II a. rašytojo Flavijaus Ariano Indijai skirta knyga, kuri tiesiogiai siejasi su jo 
pagrindiniu veikalu „Aleksandro žygis“. 

Dar daugiau svarbių duomenų mus dominančiais klausimais pateikia „Paskliautės 
imperijos“, tai yra kinų keliautojai, budistai piligrimai, ambasadoriai. Jų buvo per du šimtus. 
Tačiau mus dominančiu aspektu itin svarbūs 15 metų nuo 399 iki 414 m. Indijoje klajojusio 
Faxianio (Fa Hsien), ambasadoriaus, dideles Šiaurės Indijos teritorijas užkariavusio baltųjų 
hunų valdovo Mihirakulos dvare Song Yun (Sung-yun 515-530 m.) ir įtakingo kinų budizmo 
veikėjo Xuanzango (Hsuan-tsang, VII a. antras ketvirtis), kuris atvyko į Indiją rinkti budistų 
rankraščių. Jų detalūs kelionių aprašymai ne tik atskleidžia analizės objektyvumui nepaprastai 
svarbų požiūrį iš šalies į įvairius indų civilizacijos aspektus, tačiau ir suteikia galimybę sugre- 
tinti geriau žinomus kinų ir indų civilizacijų istorinius faktus. Kitas šių liudijimų privalumas, 
kad kinų keliautojai pedantiškai fiksavo nuo vienos valstybės iki kitos ar nuo vieno iki kito 
kultūros centro nueitą kelią, aprašė įvairias tų valstybių, miestų įžymybes, pateikė išgirstų 
istorinių faktų ir legendų atpasakojimus. 

Gvildenant šaltinių problemą vertėtų nepamiršti, kad tūkstantmečių tėkmėje Indija buvo 
susiskaldžiusi į daugybę neretai kovojusių tarpusavyje ir keitusių savo teritorijų ribas karalys- 
čių ir kunigaikštysčių, kurių dinastijos ne visuomet turėjo metraščius, leidžiančius sujungti 
skirtingus kultūros procesus į vieną chronologinę sistemą. Klajoklių tautų antplūdžių metu 

ir atskirų Indijos valstybių tarpusavio karų sükuriuose negrįžtamai prarasta daugybė svarbių 
rašytinių šaltinių, įstabių architektūros ir meno kūrinių. 

Pagrindiniai indų filosofijos, estetikos ir menotyros šaltiniai nuo klasikinio periodo buvo 
sukurti sanskrito kalba, kuri Hindustano civilizacijos erdvėje įgavo universalios mokslinės 
kalbos statusą. Daug mažiau vertingų šaltinių išliko parašytų įvairiomis vietinėmis kalbomis. 
Sanskritu klasikiniame periode buvo rašoma dauguma epigrafijų, išgraviruotų ant varinių 
lentelių, įvairūs memorialiniai įrašai ant akmens stulpų ar paminklinių lentų, valdovų ediktai. 
Estetikos ir meno istorijai taip pat reikšmingi įrašai, atspindintys sakralinių architektūros pa- 
minklų, skulptūrų, tapinių dedikacijas. Šie išskirtinės svarbos indų estetinės minties ir meno 
raidą tyrinėjantiems mokslininkams tekstai paprastai buvo graviruojami ant statinių pagrindo 
ar skulptūrų pjedestalo. Jie, kas reta indų civilizacijos erdvėje, nusako kūrinio atsiradimo datą, 
konkretaus valdovo viešpatavimo metą, aukotoją ar dovanos tikslą. Kai kurie įrašai tiesiog 
neįkainojamas radinys tyrinėtojams, kadangi fiksuoja menininko pavardę ir dirbtuvės pa- 
vadinimą. Anksčiausi iki nūdienos išlikę įskaitomi tokie įrašai yra parašyti prakritais. Vėliau 
stiprėjant hinduistinės religijos įtakai pietinėje Indijoje išplito dravidų kalbos, kurios buvo 
vartojamos kartu arba vietoj sanskrito. 

Klasikinės indų estetinės minties ir meninės kultūros tyrinėjimus sunkina ir tikslaus 
datavimo problemos. Netgi svarbiausi Indijos sanskrito kalba sukurti estetines problemas 
gvildenantys traktatai datuojami įvairiai, neretai kelių šimtmečių skirtumu. Šį Vakarų tyri- 
nėtojus gluminantį reiškinį galima paaiškinti, kadangi indams svarbesnė buvo ne istorinio 
laiko sąvoka, o tradicija, t. y. nuoseklus mąstymo, kultūros formų tęstinumas, nuoseklus per 
amžius nusistovėjusių ritualizuotų kultūros, mąstymo formų perimamumas, išsirutuliojusios 
ir pripažinimą įgavusios tradicijos perdavimas iš mokytojo adeptams. Toks tradicionalizmo 
kultas laidavo anksčiau išsikristalizavusių estetinių principų, kategorijų išlikimą ir vienovę. 
Todėl indus daugiausia domino belaikės, amžinos dvasinės vertybės, kurias jprasmindamas 
konkretus žmogus nedaug gali nuveikti. 

Kita vertus, istorinės chronologijos ir autorystės nuvertinimas nulemtas ir indiškos 
ciklinio laiko sampratos bei pažangai priešingos regreso sampratos, kuri teigė, kad visa tai, 
kas buvo geriausia, yra sukurta praeityje. Vadinasi, vėliau gyvenantiems belieka tik pagarbiai 
žvelgti į praeities aukso amžiaus kultūros laimėjimus ir juos komentuoti. Iš čia plaukia minė- 
tas indų civilizacijos kultūros tradicijai būdingas individualumo ir autorystės sumenkinimas 
ir abejingumas atskirų mąstytojų gyvenimo faktų fiksavimui, apskritai tiksliai dokumentuotų 
datų fiksavimui. O kadangi įvykių chronologijai, datoms neskiriama dėmesio, todėl tik apy- 
tikriai galima atkurti daugelio žymiausių indų estetinės minties atstovų gyvenimo metus, 
įtakas, įvykių eigą. Iškyla daugybė sudėtingų netgi garsiausių estetikos traktatų ir kitų tekstų 
atribucijos problemų. 

Todėl tyrinėtojams, norintiems rekonstruoti konkrečių šaltinių, tekstų, užrašų pasiro- 
dymo seką (kas svarbu estetikos ir metodų idėjų istorijai), tenka pasitelkti įvairias tyrinėjimo 
strategijas ir metodus, pirmiausia plačias tekstologinės bei lyginamosios analizės galimybes. 
Daug sunkumų taip pat iškyla gvildenant neįtikėtiną estetinių traktatų sąvokų (ypač mu- 
zikinių) gausą, jų polisemantiškumą, istorines metamorfozes, prasmines konotacijas įvairiais 
laikotarpiais ir skirtinguose regionuose. 

Kita vertus, analizuojant indų estetinės minties šaltinių problemą, iškart į akis krinta 
daugelio meno sričių raidos ir jų teorinių principų estetinės recepcijos netolygumas. Nepai- 
sant ryškaus vaizduojamųjų menų pakilimo III tūkstantmetyje pr. Kr. Indo slėnio Harappos 
ir Mohendžo Daro civilizacijose, vėliau jie išgyveno nuosmukį. Apie ilgą Hindustano pu- 
siasalio kultūros raidos etapą nuo protoindiškos civilizacijos centrų nunykimo XV a. pr. 
Kr., arijų įsiveržimo iki VI a. pr. Kr. išryškėjusio vedų kultūros nuosmukio bei pirmųjų 
dokumentuotų III a. pr. Kr. šaltinių beveik nieko neturime patikimo, be vedose ir puranose 
išlikusių epizodinių pasakojimų fragmentų ir archeologų atrastų dar fragmentiškesnių ar- 
chitektūros ir vaizduojamosios dailės liekanų. Tokią padėtį lėmė daug skirtingų veiksnių, iš 
kurių pirmiausia galime išskirti medžiagiškoms kūrybos formoms sudėtingesnį estetinių bei 
meninių tradicijų akumuliavimo, išsaugojimo ir retransliacijos procesą. Joms buvo sunkiau 
išsaugoti savo potencialą intensyviais tautų kraustymosi periodais. Kitas ne mažiau svarbus 
veiksnys - tai architektūrai ir vaizduojamajai dailei būdingas su minėtu medžiagiškumu 
susijęs konservatyvumas, kuris trukdė šioms meno rūšims taip dinamiškai plėtotis, kaip 
tai būdinga misijiniams menams. Apie kultūros, estetinės minties ir meno raidos procesus 
nuo protoindiškosios civilizacijos žlugimo iki pirmųjų santykinai dokumentuotų klasikinio 
periodo estetinių tekstų beveik nieko neturime, be vedose ir puranose išlikusių epizodinių 
pasakojimų fragmentų. 

Indų civilizacijos istorijoje, remiantis skirtingais išeities taškais ir turint omenyje mi- 
nėtos implicitinės estetikos pažintines galimybes, galima išskirti skirtingas estetinės minties 
raidos periodizacijos sistemas. Vieni indų estetikos tradiciją pradeda tyrinėti nuo Indo slėnio 
civilizacijos, kiti - nuo vedų kultūros periodo, dar kiti - nuo pagrindinių klasikinio periodo 
estetikos traktatų atsiradimo. Kiekvienas toks požiūris, jei jis konceptualiai pagrįstas, turi 
teisę egzistuoti. Šioje knygoje, siekdami išsaugoti vienodus klasifikacijos principus, pradėsime 
indų estetinės tradicijos aptarimą nuo jos priešistorės. Tokia metodologinė nuostata padės 
geriau suvokti indų estetinio fenomeno savitumą. 

Nepretenduodami į išsamumą pateiksime tik bendrą mūsų analizei parankesnę indų 
estetinės minties priešistorės ir istorijos periodizacijos darbinę schemą, glaudžiai siedami ją 
su indy civilizacijos istorija, kadangi, mūsų požiūriu, civilizacinė ir komparatyvistinė prieigos 
suteikia parankius pagalbinius instrumentus pagrindinių indų estetinės minties etapų pažinimui. 

Ankstyviausias priešistorės perio- 
das, kaip minėjome, prasidėjo IV ir III 
tūkstantmečio pr. Kr. sandūroje, tada 
Indo upės slėnyje pradėjo skleistis viena 
didžiųjų vadinamųjų upinių miesto tipo 
civilizacijų, mokslinėje literatūroje įga- 
vusi Indo slėnio, arba protoindiškosios 
(Harappos ir Mohendžo Daro) vardą. Ji 
gyvavo iki 2000-1750 m. pr. Kr. Nors iš 
jos išliko puikaus meninio lygio skulp- 
tūros kūrinių, tačiau apie šio tarpsnio 
estetinių požiūrių raidą neturime jokių 
rašytinių šaltinių. Todėl mėginti re- 


konstruoti šio tarpsnio protoindiškos 
civilizacijos gyventojų estetines pažiūras 


Antspaudas su jaučiu. Harappos civilizacija. 
galime tik remdamiesi implicitinės este- Steatitas. 3000-1500 m. pr. Kr. 


tikos, archeologijos, menotyros ir kitų 
mokslinio pažinimo sričių teikiamomis galimybėmis. 

Kitas vedų kultūros klestėjimo periodas aprėpia didžiulį laikotarpį (XVI-VI a. pr. Kr.) - 
nuo arijų genčių įsiveržimo į Hindustano pusiasalį iki pirmųjų vergovinių valstybių iškilimo. 
Šiame periode milžiniškame vedų literatūros kanone ryškėja indų literatūrinės ir filosofinės 
estetikos užuomazgos. Tačiau tyrinėdami šį laikotarpį susiduriame su sudėtingomis šaltinių 
problemomis, kadangi apie šį indų civilizacijos raidos tarpsnį, netgi apie jo pabaigą VIII- 
VI a. pr. Kr., beveik neturime patikimai dokumentuotų chronologijos duomenų. Nėra tokių 
svarbių tyrinėjimui archeologijos teikiamų materialios kultūros artefaktų. Indologijoje gyvuoja 
požiūris, jog senieji į Hindustano pusiasalį įsiveržę nomadai arijai neturėjo išplėtotos materiali- 
nės kultūros ir dėl klajokliško gyvenimo būdo, ir dėl to, jog to meto nomadų religinei praktikai 
nereikėjo nei šventyklų, nei su jomis susijusios išplėtotos ikonografijos. Seniausi patikimiau 
datuoti epigrafiniai užrašai atsiranda daug vėliau, imperatoriaus Ašokos valdymo laikais. Todėl 
gvildendami vedų kultūros klestėjimo tarpsnį galime remtis tik labai neapibrėžtais anoniminės 
poetinės ir epinės kultūros naratyviniais tekstais. 

Ilgainiui vedų periodą keičia klasikinis (nuo VI a. pr. Kr. iki VI a.), kurio kultūros ir meno 
pakilimas tiesiogiai siejasi su šramaniškų sąjūdžių, pirmiausia - budizmo ir džainizmo - įtakos 
augimu ir jų aštria vedų ritualizmo bei socialinės kastinės sistemos, brahmanų elitiskumo 
kritika. Tai sąlygojo kultūros demokratėjimą, meno plėtotę, filosofinės, estetinės minties pagy- 
vėjimą bei specialių estetinių traktatų atsiradimą. Ilgainiui sinkretiškuose klasikinės epochos 


IOS 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


tekstuose teoriniai meno apmastymai atsiskyré nuo vaizdinio meninio pasaulio suvokimo. 
Estetinė mintis skilo į dvi kryptis: 1) filosofinę „estetiką iš viršaus“, kuri tęsė brahmanuose 
ir upanišadose susiformavusius metafizinius estetinių problemų ir estetinio ritualų apmąs- 
tymo principus; 2) menotyrinę „estetiką iš apačios“, kuriai būdingi tiesioginiai meno būties, 
funkcionavimo, kūrybos ir estetinio suvokimo dėsningumų apmąstymai. Pastaroji plėtojosi 
trimis pakraipomis: 1) literatūrinės estetikos, 2) muzikinės estetikos ir 3) architektūros bei 
suja glaudžiai susijusių tapybos ir skulptūros estetinių principų teorinių apmąstymų linkme. 
Šias pagrindines klasikinio periodo menotyrinės estetikos šakas atitinka trys autoritetingiausi 
klasikinio laikotarpio traktatai: „Natjašastra“, „Gytalamkara“ ir „Čitralakšana“, kurie apibend- 
rina jau nuo klasikinio periodo pradžios pagrindiniuose Hindustano pusiasalio kultūros ir 
meno centruose išsirutuliojusias profesionalaus meno formas: poeziją, dramą, architektūrą, 
skulptūrą, tapybą, muzikavimo meną, vokalą, šokį ir pan. 

Vakarų ankstyvuosius viduramžius atitinkančiame tarpsnyje (VI-IX a.) iškilo scholastų ir 
ypačalamkarikų mokykla (Bhamaha, Dandinas, Vamana, Udbhata, Rudrata ir kiti). Pastaroji 
mokslininkų plejada taip pat vadinama Ankstyvaja sanskrito poetikos mokykla. Jos šalinin- 
kai daugiausia dėmesio skyrė meninės išraiškos priemonėms, t. y. poetinėms figūroms, arba 
pagražinimams (alamkūra), meniniam stiliui (riti). Jų įsitikinimu, būtent poetinės figūros, 
pagražinimai ir meninio stiliaus ypatumai sudaro estetinio reiškinio esmę. 

Greta literatūrinės estetikos, pakilimą išgyveno architektūros ir vaizduojamosios dailės 
estetika, kuri buvo glaudžiai susijusi su budistinės, džainistinės, hinduistinės ir tantrinės pa- 
kraipos šilpašastrų tradicijomis. Tai intensyvios, aprėpusios didžiulę Hindustano pusiasalio 
erdvę meninės kultūros raidos tarpsnis, kuriame plėtojasi įvairios poetinio meno, literatūros, 
muzikos, šokio, architektūros ir vaizduojamojo meno formos. 

Ilgainiui šiaurinėje Hindustano pusiasalio dalyje išryškėjo naujas indų renesansinės kultū- 
ros pakilimo periodas, kuris siejasi su vadinamosios Naujosios simbolinės poetikos mokyklos 
suklestėjimu indų renesansinės kultūros centre Kašmyre (Bhatta Lollata, Anandavardhana, 
Bhatta Nayaka, Bhatta Tauta, Abhinavagupta, Kuntaka, Mammata). Šis produktyviausias indų 
estetinės minties raidos periodas tęsėsi labai trumpai - nuo IX a. iki XII a. vidurio, kol Šiaurės 
Indija pakliuvo į islamo civilizacijos įtaką. Sanskrito kalba rašytos indų literatūros aukso amžius 
tuomet jau buvo praeityje, todėl daugiausia Kašmyre besiplėtojanti estetinė mintis siekė kritiškai 
apibendrinti ankstesnės meno teorijos ir praktikos pasiekimus. Dėl to simbolinės poetikos 
mokyklų atstovų veikaluose susiliejo natjašastrose ir alamkarašastrose rutuliojamos idėjos ir 
jų pagrindu formavosi kokybiškai nauja rasa-dhvani teorija, kurioje akademinis ir praktinis 
meno būties bei estetinio suvokimo problemų tyrinėjimas pakilo iki filosofinio lygmens. 

Paneigę ankstyvesnę alamkarikų mokyklos tradiciją, Naujosios mokyklos šalininkai 
Anandavardhana, Bhatta, Najaka, Abhinavagupta teigė, kad alamkarai priklauso ne gelminei 

meno „dvasiai“, o tik „kūnui“ ir reiškiasi kaip antraeilės meno kūrinį puošiančios detalės. 
Estetikas Anandavardhana savo veikale „Dhvanjaloka“ (Dhvanyaloka) („Slaptų reikšmių pa- 
saulis“ arba „Mėnulio šviesa“) išplėtojo meno kūrinio gelminės užslėptosios prasmės teoriją. 
Turint omenyje indų tekstų datavimo ir išlikimo problemas, šiandien sunku tiksliai pasakyti, 
kada į Indijos estetinių tradicijų polilogą įsitraukė erotiką ir juslingumą aukštinanti įtakinga ir 
Vakaruose menkai pažįstama tantrizmo estetikos tradicija. Seniausi išlikę tekstai ir lyginamoji 
įvairių šaltinių analizė leidžia spėti, kad ši kryptis susiformavo tikriausiai apie VI a. Tačiau kaip 
nauja, galinga, laiko poreikius atitinkanti tradicija ji išsiskleidė stiprios indų civilizacijos krizės, 
t. y. stiprėjančios arabų musulmonų ekspansijos, metu ir savo apogėjų pasiekė garsiausio šios 
mokyklos šalininko Abhinavaguptos veikaluose X a. pab.-XI a. pr. 

Kitas - „eklektinis“ - indų estetinės minties raidos tarpsnis prasideda XII a. teoretiko 
Radžanakos Rujakos traktatu „Alamkarasarvasva“ (Alamkūrasarvasva) („Viskas apie pagra- 
žinimus“) ir baigiasi paskutinio XVII a. sanskrito poetikos atstovo traktato „Rasagangadha- 
ra“ (Rasagangūdhara) („Rasa vandenynas“) autoriaus Džagannathos veikalais. Daug šiam 
literatūrinės estetikos raidos etapui artimų bruožų regime ir lygiagrečiai besiskleidžiančioje 
hinduistinėje, tantrinėje ir džainistinėje architektūros bei vaizduojamosios dailės estetikoje. 

Naujas, ženklinęs esminį lūžį ne tik estetinės minties, bet apskritai indų civilizacijos 
raidoje islamizacijos periodas (apie 1000-1757 m.) siejosi su islamo ekspansija, kuri sąly- 
gojo ne tik hinduistinio, budistinio, džainistinio paveldo, pirmiausia daugybės šventyklų 

griovimą, tačiau ir esminę šalies valdovų bei juos supusios aplinkos religinių, pasaulėžiūrinių 
ir estetinių idealų kaitą. Tuomet politeistinį hinduizmą pradėjo išstūminėti nauja užkariautojų 
diegiama monoteistinė religija — islamas, kuris radikaliai atmetė hinduizmo diegtas kastinio 
visuomenės pasiskirstymo nuostatas. Islamo adeptai vadovavosi draudimu vaizduoti žmogų ir 
kitus gyvus padarus. Tai sudavė smūgį hinduistinės vaizduojamosios dailės tradicijai, kurios 
šalininkai šimtmečiais aukštino žmogaus kūno ir gyvūnijos pasaulio grožį. Islamo religijos 
adeptų diegiamas menas pagrindinį dėmesį sutelkė į stilizuotas, geometrizuotas arabeskines ir 
ornamentines formas, kaligrafiškus architektūrinių eksterjerų ir interjerų detales puošiančius 
užrašus. Naujų islamiškų estetinių idealų sklaida užkariautoje Hindustano pusiasalio dalyje 
siejosi su mečečių, minaretų, mauzoliejų, medresių statyba, su sklaida naujų dekoratyvaus 
meno, kaligrafijos, miniatiūros, poezijos, muzikos formų, kurios sąveikavo su tradiciniais 
indų mene gyvavusiais stiliais. Šis prieštaringas kultūros raidos periodas apvainikuojamas 
hinduistiniy ir islamiškųjų estetinių ir meninių idealų sinteze, išryškėjusia Mogolų dinasti- 
jos valdymo epochoje, kai išsiskleidžia unikalios indoislamiškos kultūros formos, tapusios 
neatsiejama dabartinės Indijos kultūrinio, estetinio ir meninio paveldo dalimi. Dažniausiai 
musulmonų viešpatavimo periodo pabaiga Indijoje datuojama 1757 m., kai juos pakeitė 
kolonijinė britų valdžia. 

Nuo 1757 m. iki 1947 m. įvairiose estetikos ir meno srityse augo poveikis britų kolo- 
nizacijos, kurios ideologai sąmoningai griovė daugelį tradicinės indų kultūros, išsilavinimo 
sistemos, mokslų formų ir siekė prievarta primesti europines. Prieš šiuos apribojimus XIX a. 
pabaigoje sukilo nacionalinio atgimimo ideologijos šalininkai, kurie, skelbdami tautinio atgi- 
mimo idėjas, 1948 m. atvedė šalį į nepriklausomybę. Nuo tol prasidėjo spartus nacionalinių 
estetikos tradicijų atgaivinimo, sisteminimo ir populiarinimo pasaulyje etapas. Pastaraisiais 
dešimtmečiais įsigalint postmodernizmo ideologijai, indų mokslininkai vis aktyviau įsitraukia 
į tarptautinę idėjų apyvartą ir įvairių komparatyvistinės estetikos centrų veiklą. 


Estetikos santykiai su mitologija, religija ir filosofija 


Lyginamuoju aspektu žvelgiant į indų estetikos tradiciją pirmas akivaizdus bruožas - itin glau- 
dus estetinių idėjų susipynimas su mitologija, religija, menu, filosofija ir daugeliu kitų kultūros 
bei humanistikos sričių. Estetinės sąmonės sinkretizmas yra vienas ryškiausių ankstyvosios 
indų estetinės minties tradicijos bruožų. Skirtingų indų kultūros, mokslinio pažinimo ir meno 
sričių struktūrinė vienybė ir įvairių mokslinio pažinimo sričių „persismelkimas“ akivaizdus jau 
pagrindiniuose klasikinio ir ankstyvųjų viduramžių estetikos traktatuose. Šį indų pasaulėžiūrai 
būdingą sinkretizmą suvokė ir indų estetinės minties kūrėjai, kurių traktatuose aptinkame 

aliuzijų į gretutines mokslinio pažinimo ir meno sritis. Estetinės, meno teorijos ir meno psicho- 
logijos idėjos čia glaudžiai siejasi su filosofija, etika, lingvistika ir kitomis mokslinio pažinimo 
sričių žiniomis ir juose ieško konceptualaus savo požiūrio taškų pagrindimo. 

Indų estetikos ir meno žinovas R. Mukerjee taikliai pastebėjo, kad „metafizika, religija, 
mitologija ir menas Indijos kultūros istorijoje tampa reikšmingesniais socialinio gyvenimo 
veiksniais nei valstybės institucijos, politika ir užkariavimai“ (Mukerjee, 1959, p. 9). 

Akivaizdu, kad Indijos estetinės teorijos, būdamos itin glaudžiai susijusios su šalyje 
įsigalėjusiomis mitinėmis ir religinėmis tradicijomis, perėmė paskirus jų bruožus. Estetinės 
minties užuomazgų aptinkame daugelio indų civilizacijos erdvę apgyvenusių genčių, tautų 
mituose, įvairiuose ritualiniuose kultuose ir tikėjimuose. Senieji mitai, turtingas jų vaizdinių 
pasaulis nuolatos maitino indų estetikos ir meno tradiciją. 

Vaizdiniu asociatyviu mąstymu besiremianti mitinė sąmonė yra universali ir nediferen- 
cijuota ta prasme, kad ji sulydo į vientisą visumą visas žmogaus dvasinio gyvenimo puses, 
visus kolektyvinės pasąmonės lygmenis. Joje praktiškai neįmanoma išskirti atskirų estetinių, 
meninių, religinių, etinių ir kitų lygmenų. Tai ryškėja vėliau, kai mitinės sąmonės vientisumas 
pradeda skilinėti ir socialinio gyvenimo diferenciacija gimdo kitokį santykį su tikrove, šį 

sinkretizma keiciant kryptingoms vaizdinio asocia- 
tyvaus mąstymo sistemoms ar loginiui, savokiniam 
tikrovés suvokimui. 

Indijos ir Vakarų estetikos tradicijos, ju santy- 
kiai su mitine ir religine pasaulėžiūromis plėtojosi 
ir panašiais, ir skirtingais keliais, kuriuos koregavo 
konkretus civilizacinis kontekstas ir iš greta gyva- 
vusių civilizacijų sklindančios įtakos. Tačiau indų 
estetikos tradicija buvo stipriau paveikta mitinių 
ir religinių vaizdinių įtakos. Kai tik iš abstrakčių 
estetinių teorijų lygmens pereiname į konkrečios 
meno rūšies estetinių problemų tyrinėjimą, iškart 
išryškėja į akis mitinio ir religinio tradicinės indų 
kultūros sluoksnio galia. Anot indų mitologijos Zi- 
novo Heinricho Zimmerio, Indijos mitinių ir simbo- 
linių vaizdinių įvairovė yra tiesiog neišsemiama. Per 
amžius gausėjančiuose estetinių traktatų tekstuose, 


poezijos, architektūros ir vaizduojamosios dailės 


paminkluose nuolatos atsiranda ir varijuoja gausybė 
Hinduistų dievas drambliagalvis Ganeša. 


Plokštė iš Khadžuraho. Smiltainis. XI a. mitinių motyvų, simbolių, kurie įsivyr. auja skir tingų 
religinių tradicijų meno kūriniuose ir stipriai veikia 
įvairius indų estetinio pasaulio suvokimo aspektus (Zimmer, 1951, p. 19-20). 

Tačiau gvildenant estetinės sąmonės santykį su kitomis visuomeninės sąmonės formo- 
mis, sunku atskirti vieną nuo kito mitinį ir religinį sluoksnius. Dar klasikiniame periode, 
kovodamos dėl įtakos, įvairios religinės kryptys siekė asimiliuoti vietinius pagoniškus kultus 
ir jiems suteikti estetiškai patrauklų religinį pavidalą. Teatralizuotos eisenos ir vaidinimai, 
kuriuose buvo svarbus estetinis vizualumo aspektas, plačiai pasitelkiamas budistiniuose ir 
džainistiniuose ritualuose, o vėliau greta hinduistinių ir tantrinių šventyklų esančiose atvi- 
rose erdvėse rengiamose pompastiškose religinėse šventėse. Šiuose vyksmuose dalyvaudavo 
klajojantys aktoriai, šilpinai, kurie, nepaisant asketiškų budistinės ir džainistinės religijos 
nuostatų, išsaugojo ryšį su sinkretiška mitine sąmone, liaudies kultūroje dominavusiais 
požiūriais į grožį. 

Šie estetinio pobūdžio, dažniausiai su epų ar religinių pasakojimų siužetais susiję teat- 
ralizuoti vaidinimai, turėjo didžiulį emocinį poveikį. Klajojantys aktoriai gerai išmanė savo 
funkcijas ir tą auditoriją, su kuria bendraudami siekė perteikti gyvenimo tiesas ir grožio 
idealus. Jų uždavinį lengvino palankiai emocionaliai veikianti estetinė vyksmą supančios 

sakralinės architektūros, skulptūros, muzikos aplinka. Ji neretai buvo ne mažiau svarbi nei 
pats teatralizuotas vaidinimas ar jo dramatinės kolizijos. Čia organizuojant vyksmą išryš- 
kėjo pagrindinis indų menų hierarchijos viršūnėje buvusios dramos vaidmuo, kadangi šis 
menas dėl jam būdingos sintetinės prigimties, meninės išraiškos priemonių gausos stiprino 
estetinio emocinio poveikio galią ir sistemiškai jungė kitų menų - muzikos, poezijos, šokio 
ir kitų - galimybes. Ši sudėtinga estetikos, meno ir religijos sąveikos sistema pirmiausia buvo 
nukreipta į religinio gyvenimo nuostatų įtvirtinimą. 

Vėliau formuojantis įtakingoms brahmanizmo, budizmo, džainizmo, sikhizmo, hinduiz- 
mo religinėms tradicijoms su išplėtota filosofine pasaulėžiūra ir religinių vaizdinių pasauliu, 
atsirado poreikis kurti religinį meną, simboliškai perteikti ar natūralistiškai atvaizduoti pa- 
mokomas religines legendas. Kartu sustiprėjo indų estetinės minties ir meno sakralizacija, 
simbolizmo ir kanoniškumo tendencijos. Plintant budistinių, džainistinių, hinduistinių reli- 
ginių idealų įtakai ilgainiui architektūros ir vaizduojamosios dailės estetiniuose traktatuose 
įsivyravo ne tik nauji estetiniai idealai, tačiau ir daugelis religinės pasaulėžiūros nulemtų 
pasaulio suvokimo, gyvenimo ir kūrybos nuostatų, kurios amžių tėkmėje išgyvena esmines 
transformacijas. Pavyzdžiui, ankstyvasis budizmas ir džainizmas pirmiausia formavosi kaip 

vargingų klajojančių vienuolių bendrijos, kurios adeptams asketiškumas ir atsiribojimas nuo 
išorinio pasaulio buvo programinė nuostata. 

Budizmo ir džainizmo šalininkai, atsisakydami pasaulietinio gyvenimo malonumų, turto, 
kastinės priklausomybės, būrėsi vienuolynuose ir pasišvęsdavo asketiškam gyvenimo būdui. 
Taip formavosi pirmosios žmonijos istorijoje vienuolynų institucijos su joms būdingu ritualizuotu 
gyvenimo būdu, vertybinėmis nuostatomis, estetiniais idealais. Budistų ir džainistų vienuoliai, 
atmetantys visokias išorines būties formas, pradžioje iš religinės sąmonės siekė pašalinti 
prabangos ir juslinius estetinius elementus. Taip formavosi atsainus ankstyvųjų budizmo ir 
džainizmo ideologų požiūris į meną; daugelyje seniausių šių krypčių religinių tekstų menas 
buvo atvirai smerkiamas. Atskiruose tekstuose netgi aptinkame draudimų žvelgti į pagoniškas 
šventyklas ir paveikslus. Šią orientaciją atitiko ir budistų skelbiami asketiški mokymai apie 
žmogaus būties laikinumą, kančios vyravimą pasaulyje ir nirvaną. 

Stiprėjant budizmo ir džainizmo sąjūdžiams filosofinis budizmas ir džainizmas virto 
religiniu; keitėsi daugelis programinių ankstyvųjų šių krypčių estetinių nuostatų. Dėl perdėm 
asketiškos, kupinos sudėtingos filosofinės metafizikos ir sunkiai suprantamos ankstyvojo hina- 
janos budizmo idėjos grasino šiam judėjimui atskirtimi, nes mokymą galėjo paversti bevaise 
abstrakčia scholastine konstrukcija. Todėl objektyviai besikeičiančios gyvenimo sąlygos, konku- 

rencija su įtakingais brahmanizmo ir džainizmo oponentais, kova už savo įtakos išsaugojimą 
vertė įtakingiausius mahajanos budizmo hierarchus iš naujo įvertinti daugelį ankstesniųjų 
estetinių nuostatų. Čia ir atsiskleidė tas budistinių estetinių idealų ir požiūrių į estetiškumą 
bei grožį savitumas, kurį regime Mathuros, Gandharos, Amaravatės ir ypač Guptų epochos 
vaizduojamojoje dailėje. 

Veikiant įtakingiausioms indų religijoms besivysčiusi meno kūryba ir su ja susiję sanskrito 
kalba rašyti estetikos problemas gvildenantys traktatai išsiskiria kanoniskumu ir idėjų tolydu- 
mu, kurį galima paaiškinti jos kūrėjų orientavimusi į senuosius vedų epochos, brahmanizmo, 
budizmo, džainizmo, hinduizmo sakralinius šaltinius. 

Tačiau įdėmiau pažvelgus į šią problemą pasirodo, kad indų religinės pasaulėžiūros ir 
estetikos, glaudžiai susijusios su meno praktika, santykis yra sudėtingesnis, nei tai dažniausiai 
vaizduojama daugumos tyrinėtojų veikaluose. Daugelis tradicinių indų estetikos krypčių, 
mokyklų, koncepcijų iš tikrųjų tiesiogiai susijusios su šalies ar atskirų jos regionų religijomis. 
Tačiau ši įtaka daugiau reiškiasi kanonizuota išorine forma, simbolika ir ikonografija, o ne 
giluminiu bendražmogiškų meno kūrinių turiniu. Budizmo, džainizmo ir kitų religijų adeptai 
šilpinai siekė įtvirtinti socialiai reikšmingus religinius bei moralinius idealus konkrečiuose 
meniniuose vaizdiniuose. Kai tik estetinė mintis ir meno kultūra Indijoje pasiekdavo didžiųjų 
aukštumų, neišvengiamai išryškėdavo savaiminė jos vertė ir autonomija religijos atžvilgiu. 
Tuomet kūriniai natūraliai peržengdavo religinių ir etinių pamokymų ribas ir tapdavo univer- 
salesne juos supančio pasaulio, būties reiškinių estetine interpretacija, kurio emocinio poveikio 
efektyvumas visuomeninei sąmonei priklausė nuo talento ir daugelio kitų veiksnių. Kita vertus, 
netgi griežčiausių nuostatų ir kanonų apibrėžta estetinė mintis ir menas nuolatos jautė gaivų 
turtingos pasaulietinės liaudies kultūros tradicijos poveikį. Tai vertė įtakingiausių religinių 
krypčių ideologus nuolatos ieškoti kompromisų su gyvomis liaudies kultūros tradicijomis. 

Tačiau Indijos estetinė mintis glaudžiai susipina ne tik su mitologija, religija, bet ir su 
filosofijos principais. Louis Frėdėricas netgi kategoriškai teigė, kad „visos Indijoje išsiskleidusios 
estetikos ir meno formos yra priklausomos nuo filosofijos“ (Frėdėric, 1994, p. 9). Kaip liudija 
senieji indų tekstai, filosofiniam pasaulio pažinimui dar senovės Indijoje buvo teikiama išskirtinė 
svarba, kadangi filosofija buvo traktuojama kaip mokslas, iš kurio kiti sėmėsi įkvėpimo ir teori- 
nio savo teiginių patvirtinimo. Pavyzdžiui, viename garsiųjų kanoninių tekstų „Arthašastra“ 
(Arthašūstra), rašoma: „Filosofija visuomet buvo visų mokslų švyturys, priemonė, padedanti 
atlikti įvairius darbus, visų nuostatų pagrindas“ (Arthašastra, 1959, p. 17). 

Iš tikrųjų indams artimas metafizinis mąstymas, polinkis teorizuoti, ieškoti neregimosios 
reiškinių esmės. Estetikos, meno ir filosofinės metafizikos giminystę atskleidžia Ananda K. 
Coomaraswamy'is, nurodydamas bendrą simbolinį pamatą. „Menas ir metafizika yra pana- 
šūs, nes: 1) prigimtinė metafizikos kalba yra grynas simbolizmas, ir 2) tikrą meno kūrinį nuo 

natūralių daiktų skiria tik simbolinis jo pobūdis. Vadinasi, „estetinis patyrimas“ ir „tobulas 
suvokimas“ yra vieno ir to paties nediferencijuoto išbaigtumo siekimas, kuriame mūsų sąmonė 
tampa neatskiriama nuo suvokimo objekto“ (Coomaraswamy, 1981, p. 156-157). Metafizinis 
simbolizmas paliko ryškių pėdsakų indų filosofinės ir literatūrinės estetikos traktatų struktū- 
roje, svarbiausių idėjų plėtojimo principuose. 


Grožio metafizika 


Nors sanskritu ir kitomis indų civilizacinės erdvės kalbomis sukurtoje estetikos tradicijoje 
pastebima nuolatinė įvairių estetinių sistemų bei teorijų polemika, tačiau kartu joms būdinga 
tolerancija, nuoseklus praeities tradicijų aukštinimas, tolesnis jų plėtojimas, koregavimas, 
sintetinimas. Šis idėjų perimamumas aiškiai matomas tūkstantmečių tėkmėje žymiausių 
estetiky - Bharatos, Bhamahos, Dandino, Vamanos, Anandavardhanos, Bhattos Najakos, 
Abhinavaguptos, Džagannathos - estetikos veikaluose. 

Per ilgus amžius Indijoje išsirutuliojo savitos estetiškumo ir grožio sampratos, kurios 
ženkliai skyrėsi nuo tų, kurios įsitvirtino Vakaruose, gyvuojant klasikinei XIX a. estetikai. 
Pastaroji, veikiant klasicizmo, švietėjų ir hegelizmo estetikai, buvo vienpusiškai nukreipta į 
meninę antikos ir renesanso kultūrą. Šios nuostatos, glūdėjusios klasikinės Vakarų estetikos 
ir menotyros esmėje, trukdė adekvačiai suvokti kitokiomis estetiškumo sampratomis besire- 
miančias neeuropines, vadinasi, ir indų estetikos bei meno tradicijas. 

Senovės graikams dievybė buvo idealus žmogaus būties įsikūnijimas, kurį graikų meni- 
ninkai siekė išreikšti kurdami idealizuotus aukščiausiu fiziniu grožiu pasižyminčius žmogaus 
vaizdinius (skulptūriškumas buvo klasikinės graikų estetikos esmė), o indų estetikos tradicijoje 
išorinis žmogaus kūno grožis nesureikšminamas, kadangi pagrindiniai estetidkumo akcen- 
tai daugumoje vyraujančių tradicinės estetikos ir meno krypčių yra perkeliami į dvasinių 
vertybių sritį. Todėl indų, skirtingai nei jaunesnėje graikų civilizacijoje, nuo seniausių laikų 
dažniausiai skelbiamas dvasinio grožio prioritetas kūniškojo atžvilgiu, nors ir čia regime artimą 
graikiškajam kalokagatijos principui grožio ir gėrio vienybės bei gėrio gražumo teigimą. Pavyz- 
džiui, garsiajame Mahabharatos tekste aptinkame indų estetikos tradicijos savitumo suvokimui 
svarbų fragmentą, kuriame teigiama, kad, išnykus dvasiai, dingsta ir grožis, o bedvasis kūnas 
surambėja ir virsta bedvasiu kūnu (Mahabharata, 1969, p. 76). Kitas svarbus šio epo kūrėjų 
požiūrio į estetines vertybes aspektas - neatsiejamas grožio ir gėrio ryšys: „Gražūs yra tik tie, 
kurie nepiktos širdies“ arba „gėris yra visagalis, todėl ir gražus“ (Mahabharata, 1969, p. 76, 79). 

Lyginant estetinius indų ir graikų žmogaus kūno idealus, greta panašumų, išsyk pastebimi 
ir skirtumai, pavyzdžiui, indai savo skulptūrose ar tapybos kūriniuose aukštindami moters 

grožį, dažniausiai pabrėžia jos erotinį juslingumą, žydintį kūniškumą ir vaisingumą simbolizuo- 
jančias moters vaizdinio detales. Todėl ir moteris čia pirmiausia aukštinama kaip motinystės, 
vaisingumo, erotinio juslingumo simbolis. Kita vertus, čia nebijoma negražumo, visi vaizdiniai 
siekia atkurti dvasinį idealą pagal konkrečios epochos, religinės tradicijos ar regioninės moky- 
klos estetinio kanono idealą. Tačiau daugiau skiriasi nuo Antikos ar moderniųjų laikų Vakarų 
tradicinis indų vyro grožio idealas. Pirmiausia atkreiptinas dėmesys, kad multikultūrinėje ir 
daugelio mąstymo, religijos, estetikos, mitologijos tradicijų įtakų paženklintoje Hindustano 
subkontinento erdvėje vyriško grožio idealai konkrečiuose regionuose labai keitėsi. Herojinių 
epų estetikos viešpatavimo laikais iškilo tokios savybės kaip narsa, galia, kilniaširdiškumas, 
asketiškų budizmo ir džainizmo religijų vyravimo laikais svarbesniu tapo dvasinės Žmogaus, 
brandos ir netgi senatvės išminties asketiškas, santūrus, kupinas susikaupimo, vidinės rimties 
grožis, liberalesnių hinduistinių religijų klestėjimo laikais atgimė dėmesys įvairioms erotinį 
atspalvį turinčioms vyriško grožio apraiškoms. Tačiau lyginant su graikų ir Vakarų estetikos 
tradicijomis akivaizdu, kad tradicinė klasikinio periodo ir viduramžių indų estetika ir menas 

nesureikšmina vyro kūno grožio, jo raumeningos ar taisyklingos figūros, o iškelia tokias vyro 
savybes kaip išmintis, susikaupimas, orumas, savigarbos jausmas, kilmingumas, aukštas 
socialinis rangas; tai buvo išreiškiama įvairiais simbolinę prasmę turinčiais atributais arba 
drabužių detalėmis. 

Įtakingas Guptų epochos visuomenės veikėjas ir budistinio meno apologetas Šukračarja 
traktate „Šukranytisara“ (Sukranitisara) aptarinėja teoriniu požiūriu svarbias estetinio skonio 
ir estetinio pažinimo būdų, vertinimo kriterijų (pramana) ir stiliaus (riti) problemas. Indy 
klasikinėje estetikoje skonis, jo rafinuotumo tobulinimas neatsiejamas nuo asmenybės išsila- 
vinimo, estetinio imlumo jausmo plėtojimo. Kita vertus, Šukračarja pastebi, kad patikimumas 
ir skonis dar nėra pakankamas estetinio vertinimo kriterijus, kadangi skoniui, atspindinčiam 
patikimą, yra svetimas bešališkumas. Todėl meno kūriniuose skonis iškyla kaip veiksnys, 
lemiantis stiliaus savitumą, nepriklausomai nuo to, ar mes jį vadinsime „geru“ ar „blogu“, 
kadangi skonis atskleidžia menininko kaip individo charakterį arba konkrečios socialinės 
grupės, turinčios vienodą nuomonę, požiūrius. 

Akivaizdu, kad vyraujančiomis estetinėmis nuostatomis indų tradicinė grožio samprata 
ženkliai skiriasi nuo senovės graikų ir modernios vakarietiškos. Pirmiausia grožį apskritai 

galima vertinti kaip tiesioginį indų laikysenos gyvenimo atžvilgiu atspindį. Jų santykį su 
gyvenimu geriausiai atskleidžia keturių pagrindinių dorybingam žmogui keliamų reikala- 
vimų arthapurusa teorija. Iš čia plaukia išskirtinis Indijoje šimtmečiais vyravusių religijos, 
mitologijos poveikis indų tradicinei grožio sampratai. Daugelis mums geriau pažįstamų ir 
tvirtai įėjusių į pasaulinės kultūros istoriją indų tradicinio meno formų skleidžiasi religinės 
ir mitinės pasaulėžiūros vaizdinių, simbolių, siužetų apibrėžtoje erdvėje, todėl kontempliuo- 
jant juos lydi sunkiai žodžiais nusakomas „dalyvavimo“ religiniame vyksme jausmas, kuris 
nuolatos įžvalgesniam tyrinėtojui primena, kad hermeneutiniam gelminių indų tradicinio 
grožio sampratos sluoksnių interpretavimui būtinas geras konkrečius estetinius reiškinius 
suformavusio konteksto išmanymas. Į šią problemą atkreipia dėmesį minėta tyrinėtoja 
Ch. Maillard. Ji pastebi, kad „nagrinėdami tradicinį Indijos meną, mes kalbame tarsi apie 
religinį dalyvavimą, o ne apie statišką stebėtojo poziciją. Vakaruose žmonės painioja du 
dalykus: jie nori atskirti religinius kūrinius nuo konteksto ir perkelti juos į svetimą muziejų 
bei prekybos vietų aplinką. Iš to seka, jog darbai yra ontologiškai pakeičiami: religinio meno 
objektas tampa „meno kūriniu“ (Maillard, 2010, p. 195). 

Kita vertus, remiantis klasikiniais idealais susiformavusią Vakarų estetinę sąmonę 
pirmiausia traukia ir žavi išorinis formos grožis, jos sugebėjimas kurti harmoniją. Todėl har- 
moninga forma čia tarsi tampa svarbiausiu estetinio kontakto tarp meno kūrinio ir suvokėjo 
veiksniu, kadangi būtent estetinis formos grožis suvokėjo sąmonėje gimdo estetinio pasitenkinimo 
jausmą, jis žavisi iš formos grožio sklindančiais emociniais ir intelektualiniais fluidais. Indų 
estetinė ir meninė sąmonė atsiriboja nuo tokio estetinio fenomeno esmės suvokimo ir remiasi 
kitais principais. Estetinėje kontempliacijoje taip pat žavimasi dailiomis formomis, tačiau 
jos suvokiamos pirmiausia kaip nepalyginamai aukštesnio dvasinio prado išraiška. Vadinasi, 
forma čia traktuojama tik kaip dvasios vaisius, kadangi tik iš hierarchiškai aukštesnės dvasios 
gali išplaukti tas linijų, spalvų, muzikos garsų, dainavimo, šokio judesių, kompozicijos tobu- 
lumas, principinis neišsakomumas, kuris sukelia suvokėjo susižavėjimą. Taigi tikras grožis 
indų estetikos tradicijoje suvokiamas kaip pirminio dvasinio prado išraiška, imlus estetinis 
simbolis, kurio gelminė esmė niekuomet negali būti išsakyta iki galo. 


Meno samprata 


Menui Hindustano pusiasalio kultūros raidoje teko išskirtinė svarba. Jis skverbėsi į įvairias 
kultūros poras, nuolatos keitėsi priklausomai nuo daugybės išorinių ir vidinių veiksnių įta- 
kos. Indų civilizacijos erdvėje susiduriame su stulbinančia istorinių stilių ir regioninių meno 
formų įvairove, kuriai, atrodo, neįmanoma surasti visą civilizacinę erdvę vienijančių estetinių 
ir meninės kūrybos principų. Tačiau tai yra tik pirmas išorinis įspūdis, kuris atsiranda dėl 
minėtos įvairovės. Kai tik pradedame indų meno tradiciją lyginti su didžiųjų civilizacinių pa- 
saulių tradicijomis, viskas pamažu ima aiškėti. Daugelis ankstyvųjų indų ypač poetinio meno, 
muzikos, dainavimo, šokio architektūros ir vaizduojamosios dailės pagrindinių estetinių ir 
stilistinių principų siejasi su kitomis senosiomis tradicinėmis civilizacijomis. Šis panašumas 
yra natūralus ir atspindi estetinės, meninės sąmonės formavimosi bei raidos dėsningumus, 
panašią meno sampratą. 

Ankstyvosios indų estetikos ir meno tradicijos tyrinėtojas S. P. Gupta tyrinėjimuose 
išryškina esminius formalius ir stilistinius skirtumus tarp Harappos, premaurijų, Maurijų, 
Šungų, Kušanų ir kitų architektūros bei vaizduojamosios dailės tradicijų ir pagrįstai kelia 
klausimą: ką galime laikyti autentišku indų menu? Jis kelia ir kitus ne mažiau svarbius indų 
estetikos ir meno tradicijos specifiškumo pažinimui klausimus: kas jungia šią stulbinančią 
meno formų, istorinių bei regioninių stilių įvairovę ir kokie veiksniai nulėmė šiuos meno 
pokyčius? Gupta pagrįstai atkreipia dėmesį į tarsi paradoksalią indų meno tradicijos tyri- 
nėjimo padėtį, kai minėtoje istorinių meno formų įvairovėje atsiskleidžia „neregimas“ jas 

siejantis vidinis ryšys: „Harappos menas nėra Maurijų menas, Maurijų menas juo labiau 
nėra Šungų, indobaktrijos menas nepanašus į Kušanų. Guptų menas vėlgi yra visiškai kitas 
reiškinys. Ir vis dėlto visas šias meno formas amžių tėkmėje sieja neregimas ryšys: mes turime 
autentišką „indišką meną“. Kokie yra šio meno kaitos veiksniai? Prieš pradėdami tai anali- 
zuoti mes galime duoti tiesų atsakymą: valdovų valia ir visuomeninis mobilumas“ (Gupta, 
1990, p. 5). 

Klaidžiojant Paryžiuje, įstabaus Guimet ir kitų geras indų meno kolekcijas turinčių mu- 
ziejų salėmis, iškart į akis krinta nepaprasta indų civilizacinės erdvės meno formų įvairovė, 
keisčiausias skirtingų civilizacinių įtakų, stilistinių formų, simbolių, ornamentų struktūrų ir 
daugybės kitų formalių elementų susipynimas, kuris paaiškinamas indų gamtinės aplinkos 
ir kultūros istorinės raidos ypatumais. Iš tikrųjų milžiniškoje indų civilizacijos erdvėje su jos 
neįtikėtinai įvairiu kraštovaizdžiu, bekraštėmis lygumomis, snieguotais kalnais, neįžengiamais 
miškais, galingais upių srautais, skurdžios augmenijos plokštikalnėmis, kalnų virtinėmis, 
egzotiška atogrąžų augalija ir gyvūnija formavosi skirtingi psichologiniai žmonių tipai, 
neįtikėtina skirtingų formų, linijų, spalvų įvairovė, kuri pasirodė esanti nepaprastai vaisinga 
meninės vaizduotės sklaidai. 

Kita vertus, čia šimtmečiais gyvavo, viena kitą keitė, koegzistavo įvairios imperijos, kara- 
lystės, dinastijos, religinės tradicijos, šimtmečiais greta sugyveno skirtingos tautos, skleidėsi jų 
mitologijos, religijos, kalbos, filosofijos, estetikos tradicijos, daugybė architektūros, skulptū- 
ros, tapybos, muzikos, dainavimo, šokio, dramos, poezijos ir kitų meno rūšių stilių nuolatos 
maišėsi, veikė vienas kitą estetiniai ir grožio idealai. Jie tik su didelėmis išlygomis gali būti 
unifikuojami į tam tikras formules. 

Akivaizdu, kad šalia pagrindines Rytų ir Vakarų civilizacijas jungusios prekybinės ar- 
terijos, Didžiojo šilko kelio, buvusi Indija patyrė ne tik prekybos keliais plintančias gretimų 
kraštų kultūrines įtakas, tačiau ir galingas svetimšalių užkariavimų ir antplūdžių bangas, 
kurios irgi paliko pėdsakus indų kultūros, estetikos ir meno istorijoje. Čia reikėtų kalbėti apie 
įvairias mesopotamiškas, arijų, asiriečių, persų, graikų, bizantiečių, Vidurio Azijos, sirų, arabų 
musulmonų, tibetiečių, mongolų, kinų, britų kolonizatorių ir kitas įtakas. 

Ankstyvąjį protoindiškosios civilizacijos raidos tarpsnį stipriai veikė iš Mesopotamijos 
regiono sklidusios įtakos, kurios regimos protoistorinėse archajiškose Harappos ir Mohendžo 
Daro civilizacijose. Apie aukštą jų kultūros lygį liudija minėti archeologų atkasti išplėtotos inf- 
rastruktūros miestai ir 5000 metų senumo įstabaus grožio skulptūros, kurių formos panašios 
į tūkstantmečiais vėliau išsiskleidusias senovės graikų civilizacijoje. 

Savity Irano plokštikalnėje klestėjusių meno ir ornamento formų bei simbolių skverbi- 
masis į Hindustano subkontinentą itin sustiprėjo apie VI-IV a. pr. Kr. ir neišnyko vėlesniais 
laikais, kadangi Irano ir Indijos teritorijas apgyvenusius žmones tūkstantmečiais siejo glaudūs 
politiniai, prekybiniai ir kultūriniai ryšiai. Indijos valdovai perėmė daug Irano teritorijoje 
išsiskleidusių imperinių valdymo, reprezentacinės architektūros formų, kurios tapo vėlesnės 
indų kultūros savastimi. Graikų kultūros ir meno įtakos pėdsakus regime po Aleksandro Ma- 
kedoniečio užkariaujamų žygių išplitusioje graikų-budistų Gandharos skulptūros mokykloje. 
Kitos, sirų, Vidurio Azijos, Tibeto, mongolų ir kinų įtakos, daugiau pastebimos tik konkre- 
čiuose regionuose, atskirose kultūros ir meno srityse. Arabų kalifato - užkariautojų - atneštos 
islamiškos įtakos nuvilnijo per didžiąją Hindustano pusiasalio dalį ir paliko ryškius pėdsakus 
įvairiose kultūros srityse. 

Visos įtakos tvirtai įaugo į indų kultūros, estetikos, meno tradiciją, kitos buvo mažiau paste- 
bimos, netgi efemeriškos. Vadinasi, indų meno tradicija patyrė daug stiprių ir mažiau pastebimų 
išorinių veiksnių, kurie ilgainiui įsišaknijo ir tapo neatsiejama indų meno tradicijos dalimi. 

Indų estetikos kūrėjams būdingas skirtingų meno rūšių glaudaus sąryšingumo teigimas, 
sinkretiškos mąstysenos ir plėtojamų tezių universalumo iškėlimas. Visose darbinės ir kū- 
rybinės veiklos sferose, tarpinėse menų, amatų, mokslų srityse įžvelgiami daugmaž panašūs 
kūrybos principai. Tokį požiūrį lemia jau vedų tekstuose, anot V. Ivanovo, besikristalizuojanti 
su amatais susijusi, tiesa, neįgavusi dar savarankiškos estetinės kategorijos pavidalo taksati 

(Ivanov, 1999, p. 7) sąvoka, kurios prasmė artima graikų fechne ir romėnų ars, ir apima 
įvairiausias darbinės ir kūrybinės veiklos formas. Kitas plačiau paplitęs vakarietiškos, dar 
neatsiskyrusios nuo amatininko veiklos, sąvokos menas atitikmuo, naudojamas kai kuriuose 
sanskritiškuose tekstuose, yra kala. Pavyzdžiui, traktate „Kamasūtra“ (Kūmasūtra) išvardi- 
jamos net 64 kalū, tai yra meno rūšys, kurias turi išmanyti subtili kurtizanė. Tarp jų minima 
muzika, dainavimas, šokis, piešimas, poezijos kūrimas. Kitoje šio traktato dalyje teigiama, 
kad jaunas pasiturintis vyras kambaryje turėtų laikyti paruoštą darbui piešimo lentą, vietą 
drožybai ir kūrinių iš molio lipdymui. Tai liudija, kad tradicinėje indų kultūroje menai buvo 
natūrali pasiturinčių žmonių gyvenimo dalis. 

Menai siaurąja prasme, amatai ir mokslai tradicinėje indų kultūroje traktuojami kaip 
kūrybinės veiklos formos, glaudžiai susijusios su mitologija, religiniais ritualais, filosofine 
metafizika ir kastine Indijos visuomenės struktūra. Senovės ir viduramžių Indijoje kulto dailė 
nebuvo laikoma kūryba šiuolaikine prasme. Tai buvo amatininkų, besirėmusių per amžius 
susiklosčiusiomis kanoniškomis slaptosiomis tradicijomis, sukurti objektai, kurių funkcijos, 
kaip ir krikščioniškoje Europoje, dažniausiai siejosi su konkrečiais kultais ir religiniais ritualais. 
„Pirmiausia tradicinio kūrinio tikslas niekuomet nebuvo „meno darymas“, o siekis įkūnyti 

tuos kanonus, ritmus ir materialaus dvasinio gyvenimo apraiškas, i$ kurių sukurta Visata, 
skirta artimam dalyvavimui tų, kurie kontempliuoja kūrinį. Iš to aiškėja, jog menininkas yra 
ne kas kitas, o darbininkas, išmanantis, kaip įgudusiai pritaikyti taisykles, sukurtas išmintingų 
mokytojų. Taigi darbas yra tarsi nuasmenintas, todėl čia nevertėtų kalbėti apie originalumą 
įprastine prasme - kaip išskirtinių ar naujų bruožų turėjimą, kaip kad mes, dabartiniai žmo- 
nės, į tai žvelgiame. Darbo originalumas skleidžiasi jo jungtyje su savo ištakomis. Todėl indų 
menas labiausiai yra artimas jogai: kitais žodžiais tariant, individo santykiui su absoliutu (kalbu 
apie hinduistinę tradiciją, o ne budistinį Gandharos meną, kuris yra graikiškojo formalizmo 
asimiliacija ar panašaus pobūdžio Mongolų dinastijos valdovų rūmų aplinkoje sukurtus pa- 
veikslus) susijungimo kelias (sąvoka yoga kilo iš šaknies yuj, kurios reikšmė - „pa(si)kinkyti“, 
„susijungti“) (Maillard, 2010, p. 190-191). Kita vertus, lygindami indų ir Vakarų meno raidą 
turime pripažinti, kad Indijoje anksčiau nei Vakaruose ryškėja išimtinai su estetiniu meistriškumu 
susijusios meninės veiklos atsiskyrimas nuo praktinės utilitarinės sferos. 

Nepaisant daugybės Vakaruose nusistovėjusių stereotipų, turime pripažinti, kad tradici- 
nės indų estetikos šalininkų požiūriai į meną, jo vietą ir paskirtį visuomenės gyvenime daug 
artimesni Vakarų Europos viduramžių kultūrai nei tiems, kuriuos regime Kinijoje ir Japonijoje. 
Šią giminystę tikriausiai nulėmė akivaizdžios hierarchinių visuomenės struktūrų paralelės 
ir panašus estetikos bei meno vertybių vaidmuo kultūros vertybių sistemoje. Subtilus indų 
estetikos ir meno žinovas A. K. Coomaraswamy'is savo garsiojoje esė „Indijos meno supra- 
timas“ ne tik išryškino bendražmogišką tradicinės indų estetikos ir meno prasmę, tačiau ir 
atskleidė vidines sąsajas su krikščioniškąja Vakarų Europos estetika ir menu. „Žodis menas 
visur reiškia tą patį, t. y. teisingą daiktų gaminimą, recta ratio factibilium. Suprantantieji šį recta 
ratio buvo vadinami išsilavinusiais, o tie, kurie kūrybos produktais tik mėgaujasi, nesuvokia 
jų esmės - beraščiais: docti rationem artis intelegant, indocti voluptatem lissilavinusieji meno 
teoriją išmano, neišsilavinusieji juo tik mėgaujasi] <...>. Čia estetinis pasitenkinimas reiškia 
jausmą, analogišką matematiko, išgyvenančio lygties grožį, ar teologo, kontempliuojančio 
Dievo vaizdinį, jausmui <...>. Tai intelekto mėgavimasis protingais dalykais, besiskiriančiais 
nuo juslinio išorinės estetikos sukelto mégavimosi, kai bandome suvokti kūrinius, atsiedami 
juos nuo simbolinio turinio“ (Coomaraswamy, 1981, p. 141). Mokslininkas teisingai pastebi, 
kad tiek Indijoje, tiek viduramžių Europoje mėginimas apriboti meno sukeliamą estetinį 
pasitenkinimą vien jausmais būtų, scholastų terminija kalbant, „estetinis neraštingumas“. 

Ir pagaliau dar vienas specifinis indų meno bruožas, kuris itin akivaizdus vaizduojamojoje 
dailėje, yra naratyvumas. Gilles Bėguinas teigdamas, kad „indų menas pirmiausia yra naraty- 
vinis“ (Lart indien est avant tout naratif; Bėguin, 1997, p. 10) neabejotinai yra teisus, kadangi 
indų estetikos ir meno tradicija yra stipriai paveikta indų civilizacijos istorijoje viešpatavusių 
literatūrinės estetikos formų, kurių poveikis buvo labai stiprus tiek pasaulietinės, tiek ir religinės 

dailės tradicijose, kuriose regime gausybę iš senųjų epu, religinės literatūros puranų ir džatakų 
perimtų motyvų. Tuo indų meno tradicija ženkliai skiriasi nuo Rytų Azijos. Priešingai plačiai 
paplitusioms stereotipinėms nuostatoms, Indijoje jau nuo seno buvo plačiai kultivuojamos ir 
įvairios pasaulietinės meno formos, pasiekusios didžių aukštumų muzikos, dainavimo, šokio, 
poezijos, architektūros, skulptūros, tapybos ir kitose meno rūšyse. Pasaulietiniai menai - port- 
retinė tapyba ir skulptūra - dažnai minimi literatūriniuose tekstuose, epuose. 

Rašant apie portreto meną, tekstuose nuolatos pabrėžiama ištikimybės tikrovei, netgi 
natūralistiniam panašumui į modelį svarba, reikalaujama, kad jie būtų pavaizduoti tikroviškai, 
atrodytų tarsi kvėpuojantys. Šiam natūralistiniam įspūdžiui išgauti buvo pateikiamos įvairios 
rekomendacijos meninės išraiškos priemonių srityje. Iš čia plaukė sudėtingiausios trijų di- 
mensijų meno kūrimo taisyklės pasitelkiant lanksčios linijos, kontūro, modeliavimo, šviesos, 
tamsos ir perspektyvos teikiamas meninės išraiškos galimybes. Savo natūralistinėmis nuos- 
tatomis indų portretinė dailė ir ne tik ji daug artimesnė antikos ir Vakarų dailės tradicijai nei 
menininko kūrybinę laisvę ir sąlygiškumą aukštinančioms kinų ir japonų dailės tradicijoms. 


Estetika versus menas 


Estetika, religija ir menas, kaip ypatingi dvasinės kultūros reiškiniai, emocinio funkcionavimo 
lygmenyje yra struktūriškai artimi ir kartu skirtingi reiškiniai. Skirtingai nei religijoje ir 
mene, kur emocionalus vertinamasis struktūrinis lygmuo nusveria pagal svarbą pažintinį 
informacinį, estetikos ir meno santykiuose išlieka kitoks ryšys. Tiek filosofinė, tiek ir mažiau 
konceptualumą pabrėžianti menotyrinė indų estetikos tradicija pirmiausia funkcionuoja 
analitiniame mokslinio pažinimo lygmenyje su visais šiai sferai būdingais ypatumais, o me- 
nas, nors jame neretai išlieka svarbi pažintinė funkcija, yra kitokios prigimties, ne racionalios 
sąvokinės, o daugiau emocinės, jis pasitelkia vaizdinių ar garsų teikiamas meninės išraiškos 
galimybes. Šiuo aspektu žvelgiant į indų estetikos ir meno santykius, akivaizdu, kad filosofinė 
indų estetinės tradicijos pakraipa „uždedama“ menui daugiau „iš viršaus“, kaip abstraktus 
filosofinių nuostatų išeities taškas, neretai glaudžiai susijęs su religine sąmone, taip menui tarsi 
brėžiami keliai, siekiama parodyti jo vietą ir funkcijas indų civilizacijos vertybių sistemos ir 
mąstymo kategorijų erdvėje. 

Menotyrinės estetikos pakraipos santykis su menu yra glaudesnis, kadangi dauguma archi- 
tektūros, skulptūros, tapybos, dramos, poezijos, muzikos ir kitų meno rūšių estetikos principų 
tiesiogiai išauga „iš apačios, tai yra meno teorinių principų apibendrinimo, kodavimo, kano- 
nizavimo, norminimo ir pan. poreikių. Jei žvelgsime į menotyrinės estetikos ir meno santykius 
estetinės komunikacijos aspektu, šis estetikos ir meno ryšys čia yra glaudesnis nei religijos ir 

meno santykių atveju, nes giliau į šiuos santykius pažvelgus aiškėja, kad šie svarbūs kiekvieno 
civilizacinio pasaulio kultūrinio kosmoso komponentai tolesnėje perspektyvoje gali tolti vienas 
nuo kito, kadangi jau dėl savo tikslų ir prigimties gali orientuotis į skirtingas socialines, dvasi- 
nes ir psichologines vertybes. Tai ir yra priežastis, kodėl dvasiškai artimų estetinių nuostatų, 
pavyzdžiui, budistinės tradicijos menas, siekdamas tobulai įgyvendinti menininko kūrybinės 
dvasios polėkius, neretai išsilaisvina ar konfrontuoja su jį tramdančiomis norminėmis aske- 
tiškos religinės pasaulėžiūros nuostatomis. 

Skirtinguose indų civilizacinės erdvės regionuose atsiranda, kovoja dėl įtakos, maišosi, 
koegzistuoja, išgyvena nuostabaus pakilimo ir nuosmukio tarpsnius įvairios meno mokyklos, 
kryptys, srovės, kurios siekia užvaldyti kuo didesnę indų civilizacijos erdvę. Sakralinės archi- 
tektūros ir vaizduojamosios dailės estetikos plotmėje socialinį aktualumą įgavus budistų ir 
džainistų estetiniams idealams, išsiskleidžia su jais susijusios galingos meno tradicijos. Vidu- 
ramžiais atsirandant kitai sociokultūrinei atmosferai, klesti liberalesnės hinduistinės ir tan- 
tristinės estetikos tradicijos ir jų estetinių idealų įkvėptas juslinis menas. Į indų civilizacijos 
erdvę iš šiaurės vakarų gilyn į pusiasalį besiskverbiantis kultūros islamizacijos procesas skatino 
kitos islamo civilizacijos estetinių idealų įsigalėjimą, jų adaptaciją ir sintezę su vietinės estetikos 
tradicijomis. To padarinys - unikali Mogolų epochos islamizuota estetikos ir meno tradicija. 

Vadinasi, istoriškai klostantis glaudiems estetikos ir meno santykiams indų civilizacijos 
erdvėje svarbus vaidmuo teko įvairių religijos pakraipų paveiktiems estetiniams idealams, 
kurie išreiškė konkretaus regiono ir istorinio tarpsnio visuomenėje vyraujančias socialines, 
kultūrines tendencijas, požiūrius į pamatines estetikos mokslo sąvokas: estetiškumą, grožį, 
harmoniją, meniškumą, didingumą, bjaurumą ir kitas. Būtent įvairių religijų įtakos ženklinti 
estetiniai idealai konkrečiais indų civilizacijos raidos tarpsniais tampa visuomenės meninės 
sąmonės kelrodžiais, jie orientuoja teorinę mintį, meno kūrėjus į apibrėžtas estetinių vertybių, 
simbolių sistemas, tobulumo siekimą ir lemia sakramentinę religinę estetikos funkciją tradicinėje 
indų kultūroje, veikia vyraujančias konkretaus periodo sakralinio ar pasaulietinio meno raidos 
tendencijas. Šiuo aspektu žvelgiant, įvairių religijos tradicijų įtakos paveikti estetiniai idealai 
tampa efektingu kultūros procesų varikliu todėl, kad jie nėra bereikšmė socialinį aktualumą 
praradusi schema, o kiekviename istorinės raidos etape suranda raiškias ir emocionaliai įtai- 
gias, kupinas simbolinės prasmės meninės išraiškos formas, kurios niuansuotai atspindi įvairių 
Hindustano pusiasalio regionų gyventojų grožio, harmonijos ir tobulumo siekius. Būtent tokie 
prisodrinti simbolikos yra tobuliausi indų civilizacijos erdvėje sukurti Mathuros, Gandharos, 
Amaravatės skulptūros, Adžantos sieninės tapybos ir kitų mokyklų, Guptų ir Mogolų epochos 
vaizduojamosios dailės kūriniai. 

Indijos estetikos ir meno tradicijų tyrinėjimuose aptinkame daugybės skirtingų požiū- 
rių į šios civilizacijos meną, jo pobūdį, funkcijas koegzistavimą. Tai nieko nuostabaus, nes 
skirtinguose šios milžiniškos civilizacinės erdvės regionuose ir įvairiais istoriniais tarpsniais 
aptinkame daugybę savitų formų. Indų tautos meninių genijų dvasinius polėkius Octavio 
Pazas apibūdino kaip meilę abstrakcijai ir kartu potraukį konkrečiam vaizdiniui. Kartais šis 
menas yra puošnus, prabangus, o kartais daugiakalbis. Jis hipnotizuoja, keri ir kartu vargi- 
na. Jis yra šviesiausio ir instinktyviausio meno ištakos. Abstraktus ir realistinis, seksualus ir 
intelektualus, pedantiškas ir didingas, jis gyvuoja tarp kraštutinumų, jis apgaubia ir įtraukia 
kraštutinumus į save, suleidžia šaknis į žemę ir kviečia anapus to, kas neregima. Viena vertus, 
tai yra formų pakartojimas, įvairių koncepcijų jungimas, sinkretizmas. Kita vertus, totalumo, 
vienybės geismas. Šiose aukščiausiose apraiškose, jis įkūnija totalumą, kuris kartu yra pilnuma 
ir tuštuma, kuris pakeičia kūną į formą, neprarasdamas nei sugebėjimo jausti, nei dvasingumo, 
nei kūniškumo (Paz, 1997, p. 187). 

Todėl požiūriai į konkrečius indų civilizacinės erdvės estetikos ir meno reiškinius, jų 
interpretacijos tiesiogiai priklauso nuo pasirinkto tyrinėjimo objekto, jo atsiradimo vietos ir 
laiko ilgoje indų civilizacijos istorijoje. Pavyzdžiui, indų vaizduojamosios dailės žinovė Stella 
Kramrisch teigia, kad Indijos menas - nei religinis, nei sekuliarus, kadangi indų gyvenimo 
turinys nėra sujaukiamas vakarietiškos dichotomijos: religinio tikėjimo ir pasaulietinės prakti- 
kos. Visi gyvenimo aspektai yra įtraukti į bendrą vertybių hierarchiją fizinėje, psichologinėje ir 

metafizinéje plotmėse. Šiame darniame įvairių vertybių kūne kiekvienas narys savo dalinémis 
funkcijomis darniai sąveikauja su anapusybės Norma (Kramrisch, 1955, p. 10). Iš čia plaukia 
kategoriška autorės išvada apie pabrėžtinai natūralistinį indų meno pobūdį. 

Su šiuo požiūriu nesutinka autoritetinga prancūzų indologė ir meno istorikė Janine 
Auboyer, kuri atkreipia dėmesį, kad tradicinės indų estetinės ir meninės raiškos formos buvo 
glaudžiai susijusios su pasaulėžiūrinėmis nuostatomis. Todėl indams svetima tiek meno-menui, 
tiek perdėto natūralizmo koncepcija, jie taip pat atsiriboja ir nuo romantinei Vakarų estetikos 
bei meno tradicijai būdingo perdėto jausmingumo, subjektyvizmo, kadangi indų menininkui 
nėra svarbiausias dalykas išreikšti savo slapčiausius jausmus, išgyvenimus. Meno kūrinio esmė 
yra tarsi užsklęsta utilitarinėje funkcijoje, pagrindinėje iš amatininkų sluoksnio dar neišsisky- 
rusiam menininkui, kuris darbinėje veikloje pirmiausia orientuojasi į konkrečios religinės ar 
estetinės tradicijos nubrėžtus ir amžiais kultivuojamus kanonų reikalavimus. Todėl grožiui, 
romantinės ar klasikinės Vakarų estetikos požiūriu, tradicinėje indų estetikoje neskiriamas 
toks dėmesys kaip modernioje. Grožiui, anot J. Auboyer, netgi nėra vietos indų menininkų 
kanoninės kodifikacijos žodyne, nes pirmiausia griežtas kanonas aiškiai apibrėžia pagrindinius 
reikalavimus kūrybinei menininko veiklai (Auboyer, 1968, p. 15). Kita vertus, indų estetiškumo 
sampratą, kaip minėjome, stipriai veikė skirtingais istoriniais raidos tarpsniais ir konkrečiuose 
regionuose viešpatavę mitiniai vaizdiniai, religinės ir filosofinės idėjos. 

Antikos ir modernios Vakarų civilizacijų žmogui grožis buvo tokia vertybė, kuri tarsi 
iprasminama objekte, o budizmo adeptui estetiškas yra jau pats gyvenimo tikslas, kurio vertė 
įžvelgiama, gebant tenkintis asketiško gyvenimo būdo teikiamais privalumais. Iš čia kyla daugelio 
neesminių dalykų atsisakymas, klajonių Visatos platybėje kultas ir nirvanos kaip estetinio budiz- 
mo tikslo siekimas. Žvelgiant šiuo aspektu, linija, forma, spalva, harmonija ir t. t. budistinėje 
grožio sampratoje praranda reikšmę, kadangi, norint jausti pasitenkinimą šiuo grožiu, visai 
nebūtina apsupti save konkrečiais meno kūriniais. 

Akivaizdu, kad indų, kaip ir kitose tradicinėse Rytų civilizacijose, sakralinis menas tarnavo 
religijos poreikiams. Tuo akivaizdžiai galime įsitikinti analizuodami, pavyzdžiui, įtakingos 
budistinės estetikos ir meno tradicijos nueitą kelią Hindustano pusiasalyje. Ilgainiui dauguma 
budizmo šalininkų nuo vargingos piligrimystės perėjo prie sėslių vienuolynų bendruomenių, o 
ortodoksinį hinajanos budizmą daugelyje Indijos regionų pakeitė demokratiškesnis mahajanos 
mokymas, formavosi kokybiškai naujas, turtingas budistinių vienuolynų kultūros pasaulis, 
sudėtingi ritualai, konkretūs vaizdingi mokymai apie rojų, pragarą, kurie budistinėse legendose 
ir sūtrose įgavo spalvingą estetinį pavidalą. Rojus sūtrose vaizduojamas kaip aukštojo dieviško 
spindesio, šviesos, grožio sklaidos vieta, kur klesti įstabus gamtos, gyvūnijos pasaulis. Šiam 
pasaulėvaizdžio ir daugybės išsišakojusių budizmo religinių mokymų ir legendų autentiškumui 
įrodyti religijos hierarchams prireikė meno, kuris galėjo vaizduotės sukurtam pasauliui suteikti 

simbolinę prasmę, vaizdinį realumą ir kartu 
patvirtinti pagrindinius mahajanos šalininkų 
skelbiamus estetinius idealus. 

Taigi, igaudamas pasaulinės religijos bruo- 
žų, mahajanos budizmas ėmė remtis estetinių 
vertybių pasauliu ir, sukūręs vientisą menų 
sistemą, ne tik oficialiai pripažino meno svarbą 
religijai, tačiau ir pradėjo efektyviai naudoti jo 
teikiamas galimybes religinėms tiesoms ir idea- 
lams iliustruoti. Taip klasikinėje indų kultūroje 
išryškėjo su budizmo ir jam artimo džainizmo 
augančia įtaka susijusi daugelio kultūros, filo- 
sofijos, estetikos, meno sričių sakralizacija, for- 
mavosi naujos sakralinės dailės formos, jų savita 
estetika ir ikonografija. Prasidėjo vienas didin- 
giausių pasaulinės dailės istorijoje budistinės 
architektūros, skulptūros, tapybos klestėjimo 
laikotarpių, kai skleidėsi žavinčios įtaigumu ir 
harmonija kanoninės budistinio meno formos; 
Sančio, Elloros, Elefantos architektūra, Gand- 
haros ir Mathuros skulptūra, Adžantos tapyba. 
Indijoje klestinčios budistinio meno formos vė- 


Stela Buddhos gimimas. Juodas skalūnas. IX-1X a. 


liau išplito tolimiausiose Azijos žemyno dalyse 

ir tapo neatsiejama kinų ir japonų estetinės bei 

meninės kultūros dalimi. Vėliau išsisemiančias budistinio meno formas pakeitė įvairios su 
hinduizmu ir įvairiomis tantrizmo apraiškomis susijusios meno formos. 

Todėl vieni Indijos menai didžiąja dalimi yra ištikimi grožiui ir jausminiam pasitenki- 
nimui - tai toleruotinos, tačiau žemesnius žmogaus siekimus išreiškiančios kūrybos formos, 
o kiti stimuliuoja ekstazišką religinį išgyvenimą ir priklauso kur kas aukštesniam dvasios 
lygmeniui. Tarp pastarųjų pasitaiko įvairių formalizuotų diagramų - mandalų ir jantrų, kurios 
ir budizme simbolizuoja atsiskyrusios bei sutelktos sąmonės vienybę, „naują susiliejimą su 
nedaloma ir viską aplinkui nušviečiančia absoliuto sąmone, kurią joga priverčia vėl suspindėti 
mūsų būties gelmėse“ (Munro, 1965, p. 76). Vadinasi, indų estetika ir menas tiesiogiai siejosi 
su konkrečiame subkontinento regione adeptų garbinama religine tradicija arba kilo iš kano- 
ninių reikalavimų. Konkrečios tradicijos traktatai dažniausiai varijuoja kelias tas pačias temas 
ir ragina vadovautis kanono nubrėžtais reikalavimais. Kita vertus, su konkrečia filosofine ir 

Sürja, Višnus saulės dievo pavidalu. Ganga 
Sagaras. Poliruotas juodasis skalūnas. XII a. 


religine tradicija susijusi estetikos ir meno pakraipa, 
nepamiršdama kūrinių funkcijos, pabrėžia skirtingus 
estetiškumo ir harmonijos raiškos aspektus: budizmas 
išryškina rimtį, susikaupimą, asketiškumą; džainiz- 
mas - dvasinės žmogaus harmonijos su supančiu 
gamtos ir gyvūnijos pasauliu jausmą; hinduizmas - že- 
miškus žmogaus jausmus, kurie kanone leidžia įvairias 
neesmines žmogaus kūno deformacijas; tantrizmas 
atskleidžia žmogaus aistras, išryškina erotinį Žmogaus 
dvasios ir kūno juslingumą. Tačiau, nepaisant skirtin- 
gos jų religinės orientacijos, visos jos išpažino vidinio 
dvasinio grožio prioritetą išorinio, kūniškojo atžvilgiu. 
Iš čia plaukė jų išskirtinis dėmesys dvasinių vertybių 
aukštinimui estetiniuose veikaluose, o dvasinis grožis 
brahmaniškoje ir budistinėje estetikos tradicijose pir- 
miausia siejami su konkrečiomis sąmonės būsenomis 
ir jos transformacijomis. 

Siekiant kuo subtiliau perteikti dvasines žmogaus 
būsenas tradicinėje indų estetikoje iškeliama įvairia- 
pusio menininko išsilavinimo, skonio tobulinimo, psi- 
chologinės treniruotės, gretimų meno rūšių išraiškos 
priemonių pažinimo svarba, formuluojami kanoniniai 
kūrybos, idealių proporcijų principai, aktualizuojama 
užslėptos, neišsakytos prasmės, nesuinteresuoto este- 
tinio išgyvenimo svarba. 


Grožio ir meno pasauliai indų estetikos tradicijoje taip pat siejami su vidiniu susikaupimu, 


emociniu išgyvenimu ir neatskiriami nuo dėmesio vidiniam aš, introspektyvaus suvokimo. 


Skirtingai nei Vakaruose, kaip teigia D. H. Ingallsas, kur grožis taip objektyvizuojamas, kad 


susvetimėja, nutolsta nuo individo, Indijoje grožis aiškinamas kaip kažkas didžiai subjektyvu 


(Ingalls, 1962, p. 19). Iš tikrųjų indų estetikos tradicijos krypčių grožis pirmiausia suvokiamas 


kaip dvasios kūrinys, kuris tik vėliau įgauna savo konkrečias materialias formas, teikia malonumą 


ir padeda surasti kelius į tiesos pažinimą. Jie siekė estetiniuose reiškiniuose ir meno kūriniuose 


įžvelgti gilesnę prasmę, vidinį gelminių dalykų regėjimą. Tai viena priežasčių, paaiškinančių 


brandžiai estetinei indų minčiai būdingą jautrų psichologiškumą, išskirtinį dėmesį estetinio 


suvokimo ir skonio problemoms. 

Estetiniai traktatai 


Estetinės idėjos Indijoje dažniausiai buvo išsakomos traktatuose, vadinamuose šastromis (sas- 
tra), tai tiesiogiai išvertus reiškė „pamokymą“, „nurodymą, „taisyklių sąvadą“. Ilgainiui „šastra“ 
kaip techninis terminas pradedamas indų kultūros tradicijoje vartoti įvardijant mokslinį tekstą, 
traktatą arba mokslinių tekstų visumą, išdėstančią konkrečią žinių sistemą. Visus senovės ir 
viduramžių Indijos sanskrito kalba rašytus estetinius traktatus, šastras, galima suskirstyti į 
dvi pagrindines grupes: 1) natjašastras (nūtyasūstra) - poetikos traktatai, skirti estetiniams 
dramos ir poezijos principams tyrinėti, 2) šilpašastras (silpasastra) — traktatai, skirti gvildenti 
estetiniams vaizduojamosios dailės (tapyba, skulptūra) ir architektūros principams. Kartais, 
ypač pastaraisiais dešimtmečiais, architektūros traktatai yra išskiriami į trečią sąlyginai sava- 
rankišką grupę vastušastras (vūstusūstra). Šios traktatų grupės pirmiausia atspindi estetinius 
konkretaus indų civilizacijos istorijos tarpsnio požiūrius, kita vertus, ir teoriškai apmąsto meno 
praktikos raidą. Išaugdamos iš sinkretiškos mąstymo sistemos traktatai jungia savyje daugelį 
archajiškos kultūros elementų. Loginės kategorijos čia susipina su meniniais vaizdiniais. Šiek tiek 
nuošalyje nuo mūsų išskirtų traktatų grupių dėl savo specifiškumo lieka muzikiniai traktatai, 
kuriuose daugiau dėmesio skiriama įvairių techninių subtilybių aprašinėjimui. Ilgainiui visos 
minėtos traktatų grupės suformuoja savas kanonines tradicijas su joms būdingų savitų idėjų 
bei problemų visuma. 

Daugelis klasikinio periodo estetikos traktatų neabejotinai buvo kolektyvinės veiklos 
rezultatas, nes konkrečios meno tradicijos šalininkai pagrindinius teorinius principus iš moky- 
tojo mokiniams ir iš kartos į kartą pagal amžių tradicijas perduodavo žodžiu. Nors mokytojai 
reikalaudavo savo mokinių atmintinai išmokti ir cituoti atskiras jų dalis, tačiau plėtojantis 
moksliniam pažinimui senieji tekstai neišvengiamai buvo redaguojami, tobulinami, suvedami 
į nuoseklesnes formules. Seniausių klasikinio periodo estetinių traktatų autorystės priskyrimas 
yra daugiau simbolinis dalykas. Neretai valdovai, sukvietę konkrečios srities specialistus, uZ- 
sakydavo pateikti traktato pavidalu savo meto žinių sintezę. Todėl traktato autorystę vėlesnė 
tradicija neretai priskirdavo didžiausiam šiame procese dalyvavusiam autoritetui arba kokiai 
nors asociatyviniais ryšiais susijusiai simbolinei figūrai. Sudėtingėjant gvildenamai problemati- 
kai formavosi vientisas pagrindinių estetinių kategorijų ir pagalbinių sąvokų pasaulis, kuriame 
net specialistui nelengva susigaudyti. Todėl ir šį tekstą vengsime perkrauti sudėtinga terminija. 

Nuo klasikinio periodo pradžios V-VI a. pr. Kr. iki paskutinio originalaus reikšmingo 
sanskrito kalba XVII a. viduryje parašyto Džagannathos traktato Rasagangadhara („Rasa 

vandenynas“) [nors, tiesą sakant, traktatai buvo rašomi ir kompiliuojami net ir XIX a.] turima 
duomenų apie daugiau nei 550 sanskrito kalba parašytų išlikusių ir neišlikusių literatūrinės 
estetikos veikalų, iš kurių daugelio autorių vardai taip ir liko nežinomi. Tačiau tai tik dalis gau- 
sios estetinės problemoms skirtos literatūros. Greta literatūrinės estetikos tradicijos, Indijoje 
plėtojosi ir kitos, susijusios su architektūros ir vaizduojamosios dailės ir muzikos tradicijomis. 
Ir pagaliau svarbių estetinių idėjų aptinkame daugybėje kitokios paskirties filosofinių, religinių, 
istorinių ir pan. traktatų. 

III a. pr. Kr. architektūra ir vaizduojamieji menai pasiekia aukštą lygį ir kartu stimuliuoja 
šios srities estetikos tyrinėjimams svarbios šastrinės literatūros gausėjimą. Architektūra ir 
vaizduojamoji dailė savo įtaka socialiniame gyvenime deramai konkuruoti su literatūrinėmis 
formomis pradeda vėliau, didžiųjų klasikinio periodo imperijų iškilimo metu. Tiesą sakant, 
šis procesas vaizduojamosios dailės srityje išryškėja tik „Guptų klasicizmo“ iškilimo laiko- 
tarpiu, kai mahajanos budizmo estetinių idealų klestėjimo epochoje atgimsta anksčiau gy- 
vavusios klasikinės architektūros, dailės principai ir susiformuoja tvirta šastrinės literatūros 
tradicija. 

Kitas architektūros ir vaizduojamųjų menų estetikos pakilimo tarpsnis siejasi su hin- 
duistinės, tantristinės ir džainistinės architektūros ir skulptūros suklestėjimu brandžiaisiais 
viduramžiais ir Kašmyro bei kitų Indijos regionų renesansinių sąjūdžių pakilimo metu. Apie 
šiuos indų civilizacijos raidos tarpsnius turime daugiau patikimų šaltinių, kaip ir islamizuotos 
Mogolų kultūros klestėjimo epochą, kai islamizuota architektūra, kaligrafija, miniatiūrų tapyba, 
muzika ir jų estetinė recepcija traktatų pavidalu pasiekė svarių aukštumų. 

Turtinga su architektūra ir vaizduojamąja daile susijusi šastrinė estetikos tradicija yra 
įvairi ir dar nepakankamai tyrinėta. Pagrindiniai šios estetinės tradicijos išlikę tekstai parašyti 
sanskrito kalba, o daugelis kitų - įvairiais vietiniais Hindustano pusiasalio dialektais. Daugelio 
svarbesnių traktatų autoriai yra legendinės arba anoniminės figūros. Galimas dalykas, kad jie 
yra išaugę iš anoniminių cechų tradicijų sąvadų. Neretai ir patys daugiau patyrę cechų meistrai 
ar ambicingesni skulptoriai, tapytojai mėgindavo apibendrinti savo sukauptą patirtį įvairiuose 
mokomojo pobūdžio tekstuose, kuriuose dėl menko mokslo kalbos sanskrito žinojimo įsivel- 
davo daug klaidų ir geriau jiems pažįstamų regioninių prakritų elementų. 

Daugumoje šastrų svarbiausios trumpos tezės (sūtra), glaudžiai susijusios viena su kita. 
Toliau kyla šių tezių komentaras, tai yra meninė interpretacija (vrtti), kuri neretai išreiškiama 
spalvingais poetiniais įvaizdžiais, ir pagaliau tam tikros taisyklės arba poetine forma apiben- 
drintos išvados (karika); jų efektyvumą lemia traktato autoriaus įvestos bemaž stereotipinės 
problemos, kurios daugelį šimtmečių nuosekliai migruoja iš vieno traktato į kitą. Indijos 
viduramžių estetikų dėmesio centre yra meno ištakų, paskirties, funkcijų, estetinių kategorijų 
sistemos, atskirų meno rūšių bei žanrų specifiškumo, vaizduotės, meninės išraiškos priemonių, 

t. y. poetinių figūrų, arba pagražinimų (alamkūra), meninio stiliaus (riti), meninių privalumų 
(guna), trūkumų (dosa), estetinio suvokimo (rasa), užslėptosios meno kūrimo prasmės (dh- 
vani), žaibiško intuicijos blykstelėjimo (pratibha) ir kitos problemos. 

Tai, kad estetinė viduramžių Indijos mintis rutuliojasi veikiant ankstesniems dramos, 
poezijos menui skirtiems traktatams, gramatikoms bei kalbos filosofijos veikalams, dėsninga. 
Literatūrinės formos Indijoje tradiciškai buvo laikomos „aukštesnėmis“. Tokį požiūrį tikriau- 
siai galima paaiškinti nenutrūkstama, daugiau kaip 3000 metų aprėpiančia turtinga epine bei 
literatūrine filosofine Indijos tradicija. Taip pat nereikia pamiršti, kad Indijoje literatūrinės 
formos nuo vedų periodo glaudžiai siejosi su kultiniais himnais, budistinių, hinduistinių, 
tantrinių ir kitų mažiau reikšmingų krypčių, išminčių, žynių bei adeptų kūrybine veikla. Anot 
daugelio šastrų autorių, būtent poetinis menas padeda žmogui tiesiogiai pasiekti pagrindinius 
įvairių hinduizmo krypčių skelbiamus tikslus: moralinį įstatymą (dharma), praktinę naudą 
(artha), jausminį pasitenkinimą (kūma) ir išsilaisvinimą (moksa). Todėl poetinis menas ne- 
retai buvo traktuojamas kaip sakralinis menas. Išskyrus Guptų epochą ir musulmoniškosios 
persų-arabų kultūros ekspansijos į Indijos subkontinentą laikotarpius, kai architektūra ir su ja 
glaudžiai susiję vaizduojamieji menai ne tik susilygino su literatūrine tradicija, bet ir aplenkė 
ją, daugumoje istorinių tarpsnių vis dėlto vyravo literatūriniai žanrai, ypač drama ir poezija. 
Netgi VIII a., kai dramos menas išgyveno krizę, vyraujančias pozicijas jis užleido artimai savo 
prigimtimi poezijai. Islamizuotoje Indijoje dėl stiprėjančios persų ir arabų musulmoniško- 
sios estetikos tradicijų įtakos anksčiau viešpatavusios menų hierarchijos principai išgyveno 
esmines metamorfozes. 

Poetika ilgame ikiislamiškame indų kultūros istorijos tarpsnyje ne tik glaudžiai susipy- 
nė su bendra estetine problematika, bet ir pretendavo būti pagrindiniu mokslu apie estetinį 
pasaulio suvokimą ir meninę kūrybą. Būtent poezijos ir dramos menui skirtuose traktatuose 
(natjašastrose) formuojasi svarbiausias viduramžių Indijos estetikos mokymas apie rasą. „Po- 
žiūris į rasą kaip į galutinį meno tikslą, meno kūrinio dvasią, - rašo A. K. Warderis, - ilgainiui 
perėjo į poezijos, muzikos, architektūros, skulptūros ir tapybos sritį“ (Warder, 1972, t. 1, p. 33). 

Nors dvi pagrindinės klasikinio ir viduramžių periodų Indijos estetinės minties pa- 
kraipos - poetikos ir su ja susijusi natjašastrinė ir šilpašastrų tradicija - remiasi skirtingomis 
nuostatomis ir turi skirtingą adresatą, tačiau istorijoje jos neretai glaudžiai sąveikauja, papildo, 
praturtina, koreguoja viena kitą. Gvildendamas ankstyvųjų viduramžių estetinės minties raidą, 
S. K. De teisingai pažymėjo, kad ankstyvoji alamkarikų mokyklos poetika pradėjo formuotis 
kaip tam tikra meninės išraiškos priemonių, daugiau ar mažiau mechaniškų formulių teorija. 
„Buvo manoma, kad taip pat kaip yra tapybos teorija, susidedanti iš tam tikros sumos žinių 
apie temperos, aliejinių dažų, akvarelės ir pastelės panaudojimo techniką, apie žmogaus kūno 
proporcijas, perspektyvos dėsnius, gali būti sukurta ir poezijos teorija, jungianti tam tikrų 

rekomendacijų visumą, būdingą retorinėms figūroms, tačiau neliečianti teorinių iškilusių 
problemų aspektų“ (De, 1976, p. 34). 

Kita vertus, dramai ir poezijai būdingos laikinės procesinės struktūros ir estetiniai 
principai neretai perkeliami į statiškos erdvinės pagal kilmę vaizduojamosios dailės sritį. Šis 
neįprastas erdvinių ir laikinių struktūrų susipynimas, polinkis į sintetines meno formas aps- 
kritai būdingas indų estetinio reiškinio bruožas. Sinchroniška laiko samprata, kuriai svetima 
moderniai europinei kultūrai būdinga nuosekli įvykių kaita, lemia vieną pagrindinių savitų 
indų teatrinės estetikos bruožų, t. y. vienų, sustingusių laike, „kadrų“ keitimą kitais. Tie patys 
laikiniai estetiniai principai, įsitvirtinę dramoje, vėliau perkeliami ir į vaizduojamosios dailės 
sritį, ypač į skulptūrą, kuri, būdama glaudžiai susijusi su teatrine estetika, taip pat išskirtinį 
dėmesį kreipia į tam tikrų kanonizuotų gestų ir pozų vaizdavimą. Reglamentacija būdinga 
ir skulptūros menui bei simbolių estetikai. Estetinis kiekvienos dievybės įprasminimas tur- 
tingame Indijos dievų panteone siejamas su daugmaž stabilia ikonografinių elementų, sim- 
bolių, ženklų visuma, paklūstančia kanonų reikalavimams. Šios kanoninės ir normatyvinės 
tendencijos gan savitai reiškėsi ir ankstyvajame viduramžių Indijos estetikos raidos etape. 


Architektūrinės estetikos problemas gvildenantys traktatai 


Klasikiniame ir viduramžių periodais, greta tradiciškai vyravusios literatūrinės estetikos, iškilo 
architektūros estetika, kurios plėtotę skatino architektūros ir glaudžiai su ja susijusios vaiz- 
duojamosios ir taikomosios dailės raida. Dekoratyvinė dailė tuomet dar nebuvo atsišakojusi į 
savitą meninės veiklos sritį ir buvo suvokiama kaip organiška architektūros dalis. Pereinamuoju 
laikotarpiu iš vėlyvojo vedų į klasikinį periodą išryškėję poslinkiai menų hierarchijoje buvo 
nulemti stiprėjančių šalies centralizacijos tendencijų ir trijų pagrindinių ideologinių sistemų - 
brahmanizmo, budizmo ir džainizmo - įtakų augimo. Tai skatino sakralinės architektūros ir 
suja glaudžiai susijusios vaizduojamosios dailės bei teorinės minties apie architektūrą plėtotę. 
Tradiciškai teigiama, jog dar vedų kultūros klestėjimo epochoje gyvavo Sthapatya veda - ar- 
chitektūros veda, priskiriama prie upavedų - mažųjų vedų. 

Svarų indėlį į indų architektūrinės estetikos tyrinėjimus padarė Johnas Fergussonas, 
Prasanna Kumar Acharya, Ananda Coomaraswamy'is, Henris Parmentieris, Stella Kram- 
risch, Swarajya Prakash Gupta, Michelis Delahautreas, Louis Frédéricas, Kapila Vatsyayan, 
Bruno Dagensas, Vincentas Lefèvre ir kiti šios srities žinovai. Indų architektūros technines, 
estetines ir ikonografines problemas aptariančių traktatų tyrinėjimo srityje pastaraisiais 
dešimtmečiais itin daug nuveikė Danielio Schlumbergerio ir Jeano Filliozat mokinys, Ins- 
titut Francais d'Indologie mokslinis bendradarbis ir Paryžiaus universiteto III profesorius 


132 


ESTETIKOS IR MENO TEORIJOS SAVITUMAS 


Arunašalešvaros šventyklų kompleksas. IX-XVI a. 


Bruno Dagensas, kuris daug metų dirbo minėto instituto filiale Indijoje, Pondišerio mieste. 
Jis dalyvavo daugelyje mokslinių ekspedicijų ir detaliai aprašė nemažai indų civilizacinės 
erdvės įtakoje sukurtų šventyklų Indijoje, Afganistane, Kambodžoje, daugelį metų detaliai 
tyrinėjo ir vertė sanskrito kalba parašytus teorinius architektūros problemas gvildenančius 
traktatus. 

Klasikiniame ir viduramžių periodais Indijoje plačiai paplitusių architektūrinių šventy- 
klų, rūmų, tvirtovių ir kitų gynybinių kompleksų statyba reikalavo iš architekto įvairiapusių 
sugebėjimų ir žinių. Ši profesija Indijoje buvo suvokiama kaip atsakinga profesija, kurios 
klaidos, kaip įspėja daugelio garsių architektūros traktatų autoriai, gali būti fatališkos žmonių 
gyvybėms. Todėl architektams, skirtingai nei kitų profesijų atstovams, buvo keliami itin aukšti 
profesiniai, išsilavinimo ir darbo disciplinos reikalavimai. „Tas, kuris ryšis imtis architekto 
darbo nežinodamas architektūros mokslo ar kuris didžiuosis apsimestiniu žinojimu, - rašoma 
viename architektūros problemas gvildenančiame traktate, - turi būti valdovo pasmerktas 
mirčiai, kadangi jis yra karalystės priešas“ (Samarūnganasūtradhūra, 446-8). Todėl darbui 
architektūros srityje pasišventęs žmogus privalėjo būti kilęs iš kilmingos brahmanų kastos, 
dorybingas, be tuščių ambicijų, puikiai išsilavinęs įvairiose tradicinių mokslų srityse, gerai 
išmanyti architektūrai skirtų traktatų tekstus, taip pat susipažinti su statybos technologijomis, 
medžiagomis ir statytojų, bei įvairių sričių meistrų ir amatininkų darbo subtilybėmis. Be šių 

tiesiogiai su architekto profesija ir darbu susijusių dalykų, jis privalėjo gerai išmanyti mate- 
matiką, senovės mitus, istorines knygas, pamatinius skulptūros ir tapybos kūrimo principus. 
Architektūros teorinių traktatų Vastu-Brahma-Vada ir Vastu-vidya pavadinimai kilo iš 
architektūrą globojančio Vastunaros (Vastu-nara) dievo vardo. Vastu-vidya neretai yra sude- 
damoji platesnių tekstų dalis. Architektūriniai traktatai, dažniausiai apibendrintai vadinami 
vastušastromis, pirmiausia susideda iš techninės literatūros, skirtos pastatų kūrimo princi- 
pams, jų konstrukcijoms, sudėtiniams statinių ir jų aplinkos komponentams. Architektūros, 
architektūros estetikos ir su ja susijusios ikonografijos problemas gvildenančios sanskritiškos 
literatūros rinkinys, kaip galima spręsti pagal išlikusias nuorodas įvairiuose šaltiniuose, buvo 
tikrai įvairiapusis. Daugelis architektūros estetines, ikonografines problemas gvildenančių trak- 
taty negrįžtamai žuvo, daugelio išliko tik vėlesniuose tekstuose cituojami fragmentai ar į vėles- 
nius traktatus įjungtos dalys. Ši sanskritiškos literatūros korpuso dalis menkai inventorizuota, 
susisteminta ir tik nedidelė jos dalis išversta į Vakarų kalbas. Be sanskrito kalba rašytų traktatų, 
dar menkiau tyrinėti pasklidę įvairiuose bibliotekose, archyvuose tekstai vietinėmis kalbomis. 
Jau senieji vedų epochos brahmanų tekstai (VIII-V a. pr. Kr.), vėlesnės sūtros ir 
grhyasūtros (V a. pr. Kr.) teikia duomenų apie ankstyvosios indų pasaulietinės ir religinės 
architektūros statybos, estetikos, ikonografijos principus. Daug žinių apie architektūrą yra 
Guptų imperijos valdovo Čandraguptos I dvare, priskiriamame ministrui Kautiljai, IV a. 
traktate „Arthašastra“. Vėlesnis anoniminis traktatas Vastu-vidya liudija, kad klasikinio 
periodo architektūrinės estetikos ir architektūros formavimasis tiesiogiai susijęs su seniau- 
sia indų kosmogonija ir archajiškais vedų epochos aukurų statybos principais. Šio teiginio 
teisingumu įsitikiname analizuodami ankstyvosios kultinės architektūros paminklų ištakas 
ir pavadinimus. Pavyzdžiui, budistų ir džainistų maldai skirtų koplyčių, o vėliau šventyklų 
caitya pavadinimas kilo iš citi - indiškojo ugnies altoriaus ir iš pradžių siejosi su sakraline 
erdve, kurioje buvo konkretus kulto objektas - altorius, šventasis medis, akmuo. 
Architektūrinės estetikos problemas gvildenantys traktatai pagrindinį dėmesį sutelkia į 
„dievų namų“, tai yra šventyklų, kūrimo problemas. Kadangi šventyklos buvo traktuojamos 
kaip dievų buveinės, joms skirtuose traktatuose nuolatos iškyla įvairios kosmogoninės ir 
kosmologinės problemos, apmąstymai apie dangiškojo ir žemiškojo pasaulių vidinį sąry- 
šingumą. Iš čia plaukia išskirtinė universalios kosminės simbolikos, susijusios su konkrečių 
dievų kuruojamomis žmogiškos veiklos sferomis, svarba. Taip viename iš ankstyvųjų šias 
problemas aptariančių traktatų rašoma: „Šventykla yra žmonių kūrinys, įšventinimas die- 
viškų formų. Kita vertus, tai yra ritmo atkūrimas, įgyvendinamas žmogaus jėgų ir galimybių 
ribose“ (Aitreya Brahmana, 6.5.27). 
Statydami ankstyvąsias budistines, džainistines, brahmaniškas-hinduistines šventyklas, 
jų kūrėjai orientavosi į jau susiklosčiusias kanonizuotas senųjų vedinių aukurų-altorių archi- 

tektūros estetikos tradicijas. Klasikinėje vedų altorių išdėstymo schemoje tiesiogiai atsisklei- 
džia vedų epochos Visatos samprata. Pagrindinėje Rytų-Vakarų orientacijos linijoje buvo 
du ugnies altoriai: rytinėje pusėje - kvadratinės formos, simbolizuojantis dangaus skliautą, 
o vakarinėje — apskritas, simbolizuojantis Žemę. Kvadratas senovės indų kosmologijoje yra 
tvarkos, stabilumo, dangaus sąrangos simbolis, o ratas susijęs su judėjimo, raidos, ciklinės 
kaitos, Žemės simbolika. Jau senovėje indai žemę įsivaizdavo kaip apskritą judantį kūną. 
Priešais du altorius jungiančią liniją buvo statomas trečias kompozicijos akcentas - aukojimų 
altorius, kuris buvo traktuojamas kaip simbolinis pasaulio centras, sakralinė vieta, jungianti 
kosminį dievų ir žemiškąjį žmonių pasaulius. Šie altorių architektūroje išsirutulioję tikslaus 
statinių orientavimo į pagrindines pasaulio šalis principai vėliau buvo susieti su kosminė- 
mis diagramomis, jantromis (yantra), mandalomis ir tapo tradicinės indų architektūrinės 

estetikos pagrindu. Visi šie trys aukurų tipai buvo naudojami aukojimams, tik skirtingomis 
progomis ir laiku. 

Architektūros traktatuose, remiantis glaudžiai susijusiomis su kosminiais gamtos cik- 
lais formalizuotomis jantrų, mandalų struktūromis, pateikiamos išsamios rekomendacijos 
architektams ir statybininkams, aprašoma, kokie turi būti pagrindiniai statinių orientavimo, 
komponavimo principai, funkcionalumas, proporcijos, detalės, dekoro ypatumai. Senesnės - 
mandukos - mandalos principai indų architektūroje pradedami naudoti apie V a. pr. Kr., 
vėliau juos keičia paramašajikos mandalos principai, kurie pritaikomi pasaulietinės architek- 
tūros reikalavimams, o mandukos mandalos diagramos naudojamos šventyklų planavimui ir 
statybai. Geometrinės mandalų struktūros tampa indų gyvenamojo namo, rūmų, kvartalo, 
kaimo ir ištiso miesto architektūrinio planavimo pagrindu. Taip, pavyzdžiui, šiaurinėje Hin- 
dustano pusiasalio dalyje parašytame traktate „Manasara šilpa šastroje“ (Manasara-silpasastra) 
pateikiami detalūs aštuonių tipų miestų, kaimų ir tvirtovių statybos klasifikacijos modeliai, 
kuriuose priklausomai nuo jų funkcijų pateikiama architektui daugybė kitų iš jų paskirties 
išplaukiančių praktinių pasiūlymų. Architektūrinės kiekvieno statinio detalės traktatuose pa- 
jungiamos griežtiems modulio ir proporcijų principams, kurių kanoniškiems aprašinėjimams 
neretai skiriama didžioji architektūrinių traktatų dalis. 

Indų architektūrinėje estetikoje išskirtinę svarbą įgavo glaudžiai su minėtų mandalų 
struktūromis susijęs jantrų simbolizmas, kuris formavo pagrindines pastato plėtotės kryptis 

(šiaurė-rytai-pietūs-vakarai), santykius tarp pagrindinių pastato erdvių, aukštų, daugybės kitų 
sudėtinių jo kompozicinės struktūros elementų. Tai buvo labai svarbu projektuojant pastato 
perimetrą, jo orientaciją į pasaulio šalis, eksterjero ir interjero padalijimų, aukštų, pagrindinių 
pastato tūrių ir jų sudėtinių elementų santykius. Jų esmė - aiškiems matematiniams santy- 
kiams paklūstančios geometrinės simbolinę prasmę turinčios figūros. Pavyzdžiui, aštriuoju 
galu žemyn apverstas trikampis simbolizavo Agni ir Varunos, ugnies ir vandens, vyraujančio 
moteriškojo Šakti principo ir Višnaus santykius, smaigaliu į viršų nukreiptas trikampis - vėjo ir 
saulės santykius, vyriškąjį principą, įkūnytą Šivos vaizdinyje. Antra vertus, šių dviejų trikampių 
geometrinių figūrų užklojimas vienos ant kitos arba, kitais žodžiais tariant, sujungimas į vieną 
visumą gimdė kitą didžios simbolinės ir mistinės prasmės šešiakampę geometrinę figūrą, kuri 
simbolizavo priešybių vienybę, gelmines būties versmes ir seksualinį vyriškojo ir moteriškojo 
pradų susijungimą. Ir pagaliau mums gerai iš krikščioniškosios simbolikos pažįstamas kryžius, 
kaip ir daugelis kitų krikščioniškosios pasaulėžiūros komponentų, turi tas pačias archajiškas 
ištakas. Kryžiaus simbolyje jungiasi moteriškąjį pradą simbolizuojantis vanduo (horizontali 
tiesė) su vyriškuoju - ugnimi (vertikali tiesė). Šis junginys simbolizuoja dviejų pirmapradžių 
pasaulių įvairovę ir gyvybės formas kuriančių pradų vienybę. 

Hinduistinės pakraipos architektūros traktatuose, kuriuose išsaugojamas hinduizme 
pamatinis kastinis visuomenės pasiskirstymo principas, jis neretai persmelkia ir išeitinius 
konkrečiomis geometrinėmis figūromis ir griežtais matematiniais moduliais paremtus pas- 
tatų erdvės konkrečiai kastai planavimo principus. Pavyzdžiui, Malabaro pakrantėje netgi 
iki nūdienos išliko senovinė matematinė formulė, aiškiai reglamentuojanti skirtingų kastų 
gyvenamųjų pastatų ne ilgio, pločio, o būtent perimetro santykius, kurių esmę nusako įvairios 
geometrinės figūros: trikampiai, daugiakampiai ir pan. Šie santykiai apskaičiuojami pagal 
universalią matematinę formulę. 

Indų architektūros technines, estetines ir ikonografines problemas aptariančiuose 
traktatuose yra rekomendacijų, teiginių, pastebėjimų, kuriuose menas natūraliai siejamas su 
matematiniais santykiais, geometrija, amatais ir gretimais menais, o architektūros funkcijos 
perauga į statybines ir susilieja su jomis. Čia kalbama ne tik apie šventyklų, namų projektavimą, 
statybą, tačiau ir apie stulpų, aptvarų, šviestuvų, eksterjerus ir interjerus puošiančių monu- 
mentalių skulptūrų, bareljefų kūrimą. Techniniuose, estetiniuose architektūros ir glaudžiai su 
ja susijusiose vaizduojamosios dailės traktatuose atsispindi indų meninui būdingas polinkis į 
menų sintezę, meninių formų hibridizaciją. 

Technines ir estetines architektūros problemas gvildena įvairūs bendros enciklopedinės 
ir normatyvinės paskirties skirtingoms pažinimo sritims skirti traktatai, įvairūs religiniai, 
techniniai traktatai ir daugybė nedidelės apimties architektūrai skirtų dalių įvairios paskirties 
traktatuose, kuriuose daugiau ar mažiau išsamiai gvildenamos techninės, estetinės, ikono- 

grafinės ir kitos architektūros problemos. Kai kurie mažesni veikalai yra įvairių didesnės 
apimties traktatų dalys ar paskiri fragmentai. Pirmoji traktatų grupė ganėtinai gausi, o likusios 
daug retesnės, tačiau svarbesnės analizuojant indų architektūrinės estetikos savitumą. Šiame 
architektūros traktatų sraute reikšmingų, nuosekliai gvildenančių architektūrinės estetikos 
problemas veikalų yra labai nedaug. Universaliausi architektūrinės estetikos veikalai yra 
„Mrigendragama“ (Mrgendrūgama), „Kamikagama“ (Kūmikūgama). Juos galima traktuoti 
kaip architektūros enciklopedijas. Antrąją traktatų grupę geriausiai reprezentuoja „Manasara“ 
(Mūnasūra), o trečiąją - „Majamata“ (Mayamata) traktatai. Šių traktatų paskirtis ir tyrinėjamų 
problemų laukas yra įvairus - nuo praktinių statinių statybos klausimų, šaivistinės ikonogra- 
fijos iki astrologinių problemų, kurios turi padėti architektui parinkti statiniui palankiausią 
vietą ir padėti funkcionaliai išdėstyti statinio erdves. Iš minėtų traktatų neabejotinai vieni 
svarbiausių yra prie seniausių pietų traktatų priskiriamas „Rauravagama“ (Rauravagama) 
(VII-VIII a.) ir su vastušastrų tradicija siejamas „Majamata“ (IX-XII a.), kuris savo stiliumi 
artimiausias šaivistinių agama tekstams. Minėtam traktatui yra artimas ,,Kamikagama’, tačiau 
dėl periodizacijos sunkumų sudėtinga pasakyti, kuris iš jų yra senesnis. Galimas dalykas, 
kad abu jie išplaukia iš tų pačių senesnių neišlikusių šaltinių. Artimų minėtiems traktatams 
fragmentų aptinkame ir kitame tekste „Diptagama“ (Diptagama). Kita tekstų grupė siejasi su 
didžiuliu baziniu 70 skyrių tekstu „Manasara“ kuriame daug dėmesio skiriama ikonografijos ir 
ikonometrijos problemoms. Prie šio bazinio traktato šliejasi daugelis kitų mažiau reikšmingų 
šilpašastrų, kuriuose epizodiškai aptariamos techninės ir estetinės architektūros problemos. 

„Apskritai svarbūs šios kategorijos veikalai yra gana reti: architektūra ir ikonografija 
dažniausiai juose susipina - retkarčiais labai detaliai arba pakiliai išdėstyti įvairiose daugiau ar 
mažiau ambicingose enciklopedinėse knygose arba specializuotuose įvairių sričių traktatuose, 
kuriuose architektūros ir ikonografijos problemoms taip pat skiriama dėmesio. Šios pakraipos 
kai kuriose didelės apimties puranose, enciklopedijose, sukurtose valdovų nurodymu, kaip 
„Manasolasa“ (Mūnasollūsa) arba „Samaranganasūtradhara“ (Samarūnganasūtradhūra), 
šaivistinėse ūgama arba įvairiuose vaišnavų pamokymuose, arba liturginiuose ritualiniuose 
„Grihbjasūtra“ (Grhyasūtra) pobūdžio tekstuose arba „Arthašastroje“ (Dagens, 2005, p. 38). 

Minėti architektūros technines ir estetines problemas gvildenantys traktatai siejami su 
dviem pagrindiniais Šiaurės ir Pietų tradicijos srautais, kurių savitumas nulemtas klimatinių 
sąlygų ir konkrečiame regione ir istoriniame laikotarpyje viešpatavusių religinių bei estetinių 
tradicijų. 

Tačiau, be minėtų svarbiausių pažįstant indų architektūrinės estetikos savitumą traktatų, 
yra ir kiti, į kuriuos atkreipia dėmesį savo tyrinėjimuose Vincentas Lefèvre. Tai pirmiausia VI a. 
„Varahamihira“ (Varahamihira), astrologijai skirtas traktatas „Brihatsamhita“ (Brhatsamhita), 
kurio atskiros dalys yra numatytos miestų statybai (52 sk.), šventykloms (55 sk.), kanoniškų 

vaizdinių sistemų aptarimui (57 sk.). Šiame traktate griežtai yra apibrėžiami visų pagrindinių 
šventyklos sudėtinių dalių, durų aukščio, kultinės skulptūros pjedestalo, aukščio, skulptūros vei- 
do proporcijų ir daugybė kitų kanoniškiems estetikos reikalavimams paklūstančių išmatavimų. 

Yra dar viena indų architektūrinės estetikos ypatumų pažinimui neabejotinai svarbi tekstų 
grupė - puranos. Šiame puraninės literatūros korpuse ne tiek daug dėmesio skiriama archi- 
tektūrinės estetikos ir meninės kūrybos problemoms dėl jos enciklopedinio pobūdžio. Tačiau 
ir joje aptiksime vertingų žinių apie miestų ir šventyklų statybos principus, skulptūrinio ir 
tapybinio dekoro ypatumus, svarbiausius kanoniškus reikalavimus, kuriamų vaizdinių sistemas, 
ikonografinių elementų santykius ir pan. Iš svarbesnių puranų, kuriose gvildenamos minėtos 
problemos, pirmiausia reikėtų išskirti „Agnipurana“ (Agnipurūna) (104 sk.), „Matsjapurana“ 
(Matsyapurana) (252, 257-270 sk.) ir „Višnudharmottarapurana“ (Visnudharmottarapurana) 
arba „Višnudharmottara“ (Visnudharmottara) (34-38, 88 sk.). „Agnipurana“ geriausiai indų 
estetikos ir meno teorijos tyrinėtojams pažįstama iš savo ikonografinėms problemoms skirtų 
dalių (de Mallman, 1963), kaip ir panašias problemas gvildenanti „Manasolasa“. „Matsjapura- 
na“ daug žinių teikia apie architektūrą, bendriausius šventyklų ir vaizdinių kūrimo principus, 
„Višnudharmottara“ - vienodai reikšmingas indų architektūros, skulptūros ir tapybos estetikos 
pažinimo tekstas, dažnai cituojamas indų tapybos estetikos tyrinėjimuose. 


Vaizduojamosios dailės traktatai 


Tapybos meno estetinės problemos dažniausiai buvo gvildenamos specializuotuose tapybai 
skirtuose traktatuose, o kadangi skulptūra buvo suvokiama kaip organiška architektūros 
eksterjero ir interjero dekoro dalis, estetinės skulptūros problemos dažniausiai aptariamos 
architektūrinės estetikos problemų kontekste. Indų tapybai ir skulptūrai skirtos seniausios 
išlikusios šilpašastros išsiskiria ne tik kanoniškais reikalavimais, o pirmiausia griežtai forma- 
lizuota normatyvinių nuostatų ir meninės išraiškos priemonių visuma. 

Iš daugiau nei pusantro šimto išlikusių tapybos menui skirtų šilpašastrų estetikos požiūriu 
svarbiausi „Čitralakšana“ („Būdingi tapybos bruožai“ I a.) ir „Čitrasūtra“ (Citrasūtra - „Tapy- 
bos taisyklių rinkinys“) iš ,Vi$gudharmottara purana“ („Dorybingi Višnaus įstatymai“), kuri, 
kaip ir daugelis indų rašytinių paminklų, datuojama labai įvairiai, tačiau dažniausiai apie VII 
amžių. Šių traktatų autoritetingumą liudija gausios nuorodos vėlesnėje estetinėje, menotyrinėje 
ir praktinėms vaizduojamojo meno problemoms skirtoje literatūroje. 

Ne taip kaip poetiniai traktatai, pasižymintys aukštu teoriniu lygiu, sudėtingu kategorijų 
aparatu, išplėtota argumentacija, vaizduojamosios dailės traktatai - šilpašastros - labiau dekla- 
ratyvūs ir normatyviniai. Pastaruosius bruožus tikriausiai nulemia jų adresatas, t. y. sakralinio 

meno meistrai, kurių visas gyvenimas ir kūryba 
tiesiogiai įkūnija aukštus religinius idealus. Šil- 
pašastros - tai savitas religinių, estetinių idėjų ir 
grynai profesionalių normatyvinių reikalavimų, 
amatininkų cechams būdingų, kūrybinių reko- 
mendacijų ir praktinių pamokymų junginys. Di- 
džiųjų imperijų, ypač Guptų, klestėjimo epochoje 
indų šilpašastrų tekstai pabrėždavo itin glaudų 
įvairių meno rūšių sąryšingumą, jų meninės 
išraiškos priemonių susipynimą ir panašumus. 
Architektūra pagal indų estetikos reikalavimus 
nulemdavo kitų vaizduojamųjų menų kanoninius 
principus. Kadangi tarp plastinio meno kūrinio 
sukūrimo ir jo suvokimo yra nemažas laikotarpis, 
todėl šilpašastrose menkėja pagrindinės poetinių 
traktatų meno kūrinio suvokimo problemos 
vaidmuo. 

Kaip minėjome, pagrindiniai šilpašastrų 
adresatai buvo ne eruditai, o labiau kultinio 
meno poreikius tenkinantys meistrai, todėl ir 


šilpašastrų tekstai nepasižymi literatūrinės es- 
tetikos traktatams būdinga aukštąja taisyklinga 


Stela, vaizduojanti Buddha ir deives. Vakarų 
Bengalija. Chlorito skalūnas. 1050-1100 m. klasikinio sanskrito kalba, stiliaus aiškumu, 


rafinuotumu, preciziškai vartojamomis sąvoko- 
mis. Daug sunkumų tyrinėtojams iškyla norint atgaminti, tiksliai interpretuoti netaisyklinga 
sanskrito kalba parašytų šilpašastrų kategorijų aparatą, autentiškai suvokti daugelio teiginių, 
idėjų prasmę, šifruoti miglotus tekstų fragmentus. Šilpašastrų tekstuose vartojama sinkretiška 
taksati („tašyti“) sąvoka; ji apima amatus ir dailiai atliktus dirbinius, kuriuos dabar traktuo- 
jame kaip „meninius“ kaip meną šiuolaikine siaurąja prasme (žiūr. Ivanov, 1979, p. 7). Toks 
amatų ir dailiai atliktų dirbinių suartėjimas kalba apie glaudžiai susijusį su amatininko veikla 
šilpinų kūrybos pobūdį. 

Saviti architektūros ir vaizduojamosios dailės traktatų bruožai iš dalies paaiškinami ir jų 
atsiradimo aplinkybėmis. Kaip teisingai nurodo S. Gunasingheas, „šilpašastrų tekstai formuo- 
jasi veikiami senųjų vediškųjų smrti, t. y. žodine forma iš kartos į kartą perduodamų slaptųjų 
profesinių cechų tradicijų“ (Gunasinghe, 1957, 4). Gausėjant žodinių „slaptųjų tradicijų“ tekstų, 
augant jy apimčiai, iškyla grėsmė iškraipyti per amžius kurtas kanonizuotas kūrybos taisykles. 

Taigi natūraliai pribręsta būtinybė raštiškai koduoti žodines šilpinų cechų darbo tradicijas, ir 
taip atsiranda pirmieji anoniminiai norminiai šilpašastrų tekstai. Juose, remiantis tradicijo- 
mis, reglamentuojama daugelis bendriausių šilpinų gyvenimo, kūrybos principų, apibrėžiami 
idealūs kompoziciniai sprendimai, proporcijos, kanonai, tradicijos sukurti, turintys konkrečią 
simbolinę prasmę ikonografiniai elementai. 

Šilpašastrų autoriams svarbesnės ne tiesioginio meno kūrinio suvokimo ar žaibiškos intu- 
icijos blykstelėjimo, o laiko tėkmei nepaklūstančių amžinų vertybių įprasminimo, meditacijos, 
vidinio dvasios disciplinuotumo problemos, kurios iškyla, norint autentiškai suvokti kanoninį 
kultinės kūrybos vaizdinį. Šiam tikslui pajungiama sudėtinga psichologinės treniruotės tech- 
nika ir pats kūrėjo, konkrečios religinės filosofinės doktrinos adepto, gyvenimas, jo mąstymo, 
darbinės ir kūrybinės veiklos būdas. Šilpinai (silpin) sąmoningai sieja amatininkišką darbinę ir 
kūrybinę veiklą su tam tikra mokykla, tradicija. Jie yra ta jungiamoji grandis, kuri materialių 
formų pavidalu išryškina įvairių konfesinių architektūros ir vaizduojamosios dailės tradicijų 
būdingus stilistinius bruožus. Šilpinų darbo procesui itin svarbios vidinės psichologinės 
nuostatos, griežtai reglamentuota budistinė, džainistinė, hinduistinė, tantrinė ir pan. ikono- 
grafija, kuri ilgainiui perteikiama iš kartos į kartą, iš mokytojų - jų sekėjams. Netgi menininko 
profesija, kadangi priklausė amatininkų sluoksniui, buvo įtraukta į griežtai reglamentuotą 
Indijos visuomenės kastų struktūrą, kurios narių darbinei ir kūrybinei veiklai būdingas ano- 
nimiškumas. Čia tikriausiai ir slypi atsakymas, kodėl žinome daugelio literatūrinių kūrinių ir 
poezijos autorių, o nuostabiausių skulptūrų, paveikslų, freskų ir vaizduojamajai dailei skirtų 
teorinių traktatų - šilpašastrų - autoriai prapuolė istorijos tėkmėje, kadangi buvo tapatinami 
su tam tikra nuasmeninta amatininkų mokykla ar tradicija. Todėl iki nūdienos išliko labai 
nedaug rašytiniais tekstais fiksuotos medžiagos apie iškiliausius ikiislamiškojo periodo kūrėjus. 

Tikro meno kūrimas indų estetikos tradicijoje neatsiejamas nuo nuolatinių kryptingų 
dvasinių pastangų, tiesiogiai susijusių su kūrėjo nuolatiniu praktinių uždavinių sprendimu, 
meniniu išsilavinimu ir asmenybės dvasiniu tobulėjimu. Todėl ir indų skulptorių darbo prob- 
lemas gvildenantys traktatai reikalauja taip vaizduoti kuriamo skulptūrinio vaizdinio kūną, 
kaip kad jis yra išgyvenamas paties vaizduojamo žmogaus. Menininko įsijautimas į kuriamą 
vaizdinį indų vaizduojamosios dailės estetikoje skelbiamas viena svarbiausių autentiškos 
meninės kūrybos prielaidų. 

„Čitralakšana“, „Čitrasūtra“ ir kiti tapybinės estetikos traktatai nuolatos pabrėžia tapybos 
meno reikšmingumą ir jo išskirtinę vietą visuomenės gyvenime. Traktate „Samaranganasūtrad- 
hara“ rašoma, kad „tapyba yra svarbiausia meno rūšis“ (Daldjit, 1987, p. 123). „Atthasalini“ 
teigiama, kad „pasaulyje nėra įvairesnio meno nei tapyba“. „Čitrasūtroje“ tapyba aiškinama 
kaip tobuliausias menas, padedantis pasiekti dharmos, kūmos, arthos ir moksos idealus. Todėl 
būdama namuose ji „skleidžia aukščiausiąjį gėrį. Tapybos kultivavimas, anot šio traktato 

autoriaus, padeda kiekvienam atlikti savo pareigą ir tapti geru piliečiu, kadangi tapydamas 
žmogus išsivaduoja iš jį pavergiančių žemų aistrų ir „išsiugdo aukščiausias savybes“. Taigi ta- 
pyba čia iškeliama kaip menas, skatinantis asmenybės tobulėjimą, padedantis įtvirtinti aukštus 
etinius principus. „Tapyba, - rašoma „Višnudharmottara purana“, - apvalo žmogaus dvasią, 
pašalina niūrias mintis, skleidžia gėrį ir suteikia didžiausią pasitenkinimą. Ji sunaikina blogų 
sapnų pabaisas ir padeda namus globojantiems dievams“ (Daldjit, 1987, p. 123). 

Šilpašastrų tekstuose monumentalioji sieninė tapyba dažniausiai yra traktuojama kaip 
hierarchiškai aukštesnė, lyginant su pasaulietinių paveikslų rūmams, dailės galerijoms kūrimu. 
Toks požiūris tikriausiai gali būti paaiškinamas didesne religine ir socialine sieninės tapybos 
reikšme religingoje indų visuomenėje. Iš čia plaukia ir hierarchinis tapytojų klasifikavimas. 
Religiniams tikslams tarnaujantys sieninės tapybos meistrai traktuojami kaip savo amato 
subtilybių žinovai arba, kitais žodžiais tariant, profesionalai, o kuriantys pasaulietinių siužetų 
paveikslus ant audinio ar medžio vadinami mėgėjais. 

„Višnudharmottara puranoje“ pabrėžiama visų menų vidinė tarpusavio priklausomybė ir 
tarsi pateikiama laipsniška jų hierarchinė sistema, kurioje punktais pagal svarbą išvardijamos 
įvairios meno rūšys, kreipiantis į jas siejančius vidinius ryšius konkretaus meninio vaizdinio 
kūrybos procese. Šis požiūris, kaip dažnai pasitaiko klasikinio periodo estetiniuose traktatuose, 
perteikiamas dialogo forma: 


„Valdovas: O, tobulasai! Nusižemink iki manęs ir išmokyk mane kurti skulptūrinius vaizdinius. 
Išminčius: Tas, kuris nežino tapybos dėsnių, niekuomet nepažins skulptūrų kūrimo dėsnių. 
Valdovas: Tuomet būk malonus ir paaiškink man tapybos dėsnius. 

Išminčius: Tapybos dėsnius sunku suvokti nežinant šokio technikos. 

Valdovas: Būk malonus, išmokyk mane šokio meno įmantrybių. 

Išminčius: Šokio dėsnių neįmanoma suvokti be instrumentinės muzikos pažinimo. 
Valdovas: Maldauju, išmokyk mane instrumentinės muzikos subtilybių. 

Išminčius: Instrumentinės muzikos dėsniai yra nepavaldūs tiems, kam svetimos vokalinės 
muzikos subtilybės. 

Valdovas: Jei vokalinė muzika yra visų menų pradžia ir viršūnė, atskleisk man, išminčiau, 
vokalinio meno dėsnius“ (cit. pagal, 1957, p. 61). 


Cituotas fragmentas yra svarbus siekiant suvokti indų vaizduojamosios dailės estetikos 
savitumą. Pirmiausia jame atsiskleidžia indų estetinės minties tradicijai būdinga visų meno 
rūšių vidinio sąryšingumo idėja. Kita vertus, jame išryškėja indų tradicinei estetikai būdingos 
hierarchinio mąstymo nuostatos. Ir pagaliau čia skelbiamas kiekvienam tikram menininkui 
būtinas universalaus išsilavinimo reikalavimas. 

Vadinasi, tikras menas ir jo kūrėjas indų tapybinėje estetikoje visuomet vertinamas ne 
tik estetinių, tačiau ir plačios humanitarinės kultūros, etinių idealų plotmėje. Indų klasikinei 

Apsaras vaizduojantis Adžantos freskos fragmentas. Vihara Nr. 17. Adžanta. V a. 


dangišką idealų pasaulį; rūmų tapyba turi teikti lyriškas estetinio pasitenkinimo nuotaikas, 
o privačius namus dekoruojanti tapyba turi atspindėti žemišką gamtos ir gyvūnų pasaulį. 
Tuo remiantis tradicinė tapyba skirstoma į „tikrąją“ (tarnaujančią religijos tikslams), lyrinę 
ir pasaulietinę. 

Šilpašastrose atsainiai žvelgiama į realistinį pasaulio vaizdavimą. Religijai tarnaujantis, 
į dievų pasaulį nukreiptas menas pirmiausia pasižymėjo simboliškumu, lygiavosi į kanonus 
bei juose apibrėžtas idealias proporcijas. Tapybos ir skulptūros problemas gvildenančiuose 
traktatuose buvo aiškiai apibrėžiami dievų panteono, ypač pagrindinių dievų vaizdavimo, 
principai, svarbiausios jų didžios simbolinės prasmės kupinos pozos, rankų, pirštų judesiai. 
Tos pozos į vaizduojamąją dailę dažnai skverbėsi iš kitų menų, ypač iš menų hierarchijoje 
viešpatavusio dramos meno. 

Aukšto rango tapytojas ar skulptorius, siekiantis sukurti dievų vaizdinius, anot kanoninių 
vaizduojamosios dailės traktatų autorių, pirmiausia turėjo įvaldyti sudėtingus sąmoningos 
ir pasąmoninės meditacijos metodus, atlikti ritualus, kartoti mantrų tekstus, padedančius 
dvasiškai apsivalyti ir išlaisvinti savo kūrybines galias. Suvokiant kuriamą dievo vaizdinį arba 

pasineriant į vizualine meditaciją (dhyūna), įvairūs ritualiniai tekstai, mantros, kaip nurodo 
Coomaraswamy is, suteikia kūrybinių impulsų apmastymuose paskendusio dailininko vaiz- 
duotei, kuri suformuoja kuriamo vaizdinio modelį (Coomaraswamy, 1923, p. 76). 

Taigi psichologinės treniruotės principų įvaldymas turėjo padėti menininkui natūraliai 
įžengti į kūrybos procesą, savo sielos gelmėse sukurti dievybės vaizdinį. Siekdamas išlaisvinti 
savo kūrybines galias ir susikurti ypatingą dvasios pakilimo būseną, menininkas kartodavo 
bija mantras (užuomazgines maldas), padedančias įžengti į meditacijos ir sąmonės praskai- 
drėjimo būseną. Išvydęs sielos gelmėse kuriamą dievybės vaizdinį, menininkas visą talento 
jėgą panaudodavo tam, kad akmens luite, medyje ar tapybos kūrinyje išryškintų aukštąjį 
dieviškąjį pradą. 

Indų tapybos estetikos traktatuose gvildenami ne tik turiningieji tapytojo kūrybos aspek- 
tai, tačiau ir formalios meno kūrinio struktūros. Iš čia kyla rūpa (formos) sąvoka, kuri indų 
tapybinės estetikos traktatuose aiškinama ambivalentiškai: pirmiausia ji siejama su tam tikrų 
kanono reglamentuojamų išorinių formalių požymių visuma, kuri pasitelkiama vaizduojant 
konkretaus socialinio sluoksnio, psichologinio tipo žmones. Visi jie tapyboje skiriasi apranga, 
spalvine simbolika, daugybe charakteringų ikonografijos detalių. Kita vertus, ,,Visnudharmot- 
taroje“ formos kategorija traktuojama ir kaip formalių meninės išraiškos priemonių visuma, 
jungianti tokius svarbius plastinius tapybos komponentus, kaip kontūro linija, spalva, modelia- 
vimas, dekoras (Višn. III. 41, 10). Šiuos sudėtinius elementus tapybos estetiniuose traktatuose 
vienija bendra bhūsana (papuošimo) sąvoka. 

Formos kategorija indų tapybinėje estetikoje traktuojama kaip pagrindinis menininko 
dvasios išraiškos elementas. Iš čia atsiranda teorija apie du pagrindinius panašumo, arba ta- 
pybinio vaizdinio ir provaizdžio atitikimo, principus: anurūpa (kanono atitikimas) ir sadysya 
(tikrovės atitikimas). Pirmasis principas kviečia tapytoją kūryboje vadovautis išimtinai nuo 
tikrovės atsietų, kanono apibrėžtų išorinių formalių požymių visuma, o antrasis siejasi su 
tapytojo orientacija į realaus jį supančio pasaulio objektus (gyvūnus, namus, medžius), kurių 
vaizdavimo principų neriboja griežtos kanono taisyklės. 

Palyginti su kitomis kultūrinėmis tradicijomis, indų tapybinėje estetikoje išskirtinis 
dėmesys teikiamas linijiniam piešiniui, kuris, taikliu S. Gunasinghe’s pastebėjimu, tampa „ne- 
paprastai svarbiu visas paveikslo struktūras jungiančiu elementu“ (Gunasinghe, 1957, p. 17). 
Linijinis piešinys (lekhd arba rekha) šilpašastrose traktuojamas kaip pagrindinis kuriantis ir 
skaidantis paveikslo formas, reguliuojantis ritminių struktūrų pasiskirstymą meninės išraiškos 
elementas. Minkšta, lanksti kontūro linija savo svarba indu tapybinėje estetikoje konkuruoja su 
spalva, o neretai netgi nustelbia jos reikšmę. Ji tampa universaliu meninės išraiškos elementu, 
padedančiu dailininkui teisingai paveiksle išdėstyti spalvinius plotus, išskirti svarbiausius pa- 
veiksle vaizduojamus objektus, žmonių figūras, detales. Šis linijinio piešinio prioritetas sieja 

indų tapybine estetiką su Egipto ir dalinai su Bizantijos tradicijomis. Šį ryšį aiškiai liudija indų 
freskos, kuriose linija niekuomet neišnyksta po spalvų skraiste, kadangi indų dailininkas pagal 
tapybinės estetikos reikalavimus užbaigdamas paveikslą vėl sugrįžta prie linijinio piešinio, kurį 
išryškindamas subalansuoja visus kuriamo paveikslo komponentus. 

Skirtinguose estetiniuose traktatuose įvairiai aiškinami linijinio piešinio principai. 
„Višnudharmottaroje“pabrėžiamas pagrindinio spontanisko piešinio, eskizo reikšmingumas, 
kuris, šio traktato autorių nuomone, nulemia paveikslo visumą. Linijinis piešinys turi būti 
atliekamas kietu ir tamsiu pieštuku. Čia nieko nesakoma apie pakartotinį linijinio kontūro 
paryškinimą. Anot kito traktato „Šilparatna“, piešinys, tapant freską, turi būti brėžiamas tiesiai 
ant paruoštos sienos, vėliau paveikslo linijos ir formos tol modeliuojamos, kol dailininkas 
išgauna siekiamą efektą. 

Kontūrinis linijinis piešinys indų tapybinėje estetikoje buvo kompoziciją organizuojantis 
elementas. Tapytojas remiasi dviem pagrindiniais principais: proporcijų (pramūna) ir pozicijų 
(sthūna). Pramūnos sistemos pagrindinis tikslas buvo išsaugoti kuriamo meninio vaizdinio 
vientisumą ir harmoniją. Ši sistema plačiai taikoma ne tik tapyboje, bet ir skulptūroje. Dau- 
gelyje estetikos traktatų, kalbant apie teisingos pramanos principus, apeliuojama į skulptūrą - 
medžiagišką dailės rūšį. 

Tačiau indų tapybinei estetikai būdingas nuolatinis rėmimasis ne tik skulptūra, tačiau ir 
turinčiais solidų teorinį estetinį pagrindą dramos ir šokio menais. Siekiant efektingiau perteikti 
įvairias žmonių figūrų pozas, indų tapybinėje estetikoje plėtojama į dramos ir šokio meną 
besiorientuojanti sistema, t. y. sthūna teorija. Joje, remiantis šokio estetikos principais, detaliai 
apibrėžiamos devynios pagrindinės vertikaliai stovinčių žmonių figūrų posūkių pozicijos ir 
daugybė kitų mažiau reikšmingų, su įvairiais gestais, iš skirtingų regėjimo kampų. „Višnud- 
harmottaroje“ rekomenduojama vengti vaizduoti vieną figūrą priešais kitą (Višn. III, 43). 

Belinijinio piešinio, svarbus vaidmuo šilpašastrose teikiamas spalvos (varna arba ranga) 
fenomenui ir simbolikai. Traktatuose skiriamos dvi skirtingos spalvų rūšys: mülavarna, arba 
mūlaranga, t. y. penkios grynosios arba pagrindinės spalvos, ir misravarna, arba misraranga, 
t. y. antraeilės spalvos, kurios atsiranda sumaišius dvi ar daugiau grynųjų spalvų. „Čitralak- 
šanoje“, „Višnudharmotaroje“ ir kituose ankstyvuosiuose estetiniuose traktatuose spalvai 
skiriamas kuklesnis vaidmuo, tačiau vėlesniuose spalvos reikšmė pastebimai auga, vis didesnis 
dėmesys kreipiamas į emocinį spalvų, jų ryškumo poveikį, gvildenamos naujos tonų, atspalvių, 
pustonių gradacijos problemos. 

Vėlyvosios klasikos laikotarpiu ir ankstyvaisiais viduramžiais spalva jau skelbiama 
pagrindine tapybos meninės išraiškos ir poveikio žiūrovams priemone. „Meistrai vertina 
kontūrą, žinovai - modeliavimą, o dauguma žmonių - spalvos turtingumą“ (Višn. III, 41. 9). 
Tapybinės estetikos traktatai, aprašinėjantys tapybos kūrimo procesą, nurodo, kad po to, kai 

remiantis proporcijų (pramana) ir pozicijų (sthūna) sistemomis paveiksle galutinai išryškėja 
objektų ir figūrų kontūrai, prasideda tolesnis svarbus tapybos proceso etapas, t. y. magiškosios 
spalvų galios išryškinimas. 

Sprendžiant pagal Adžantos freskų tapybos raidą, spalvos klojimo technika pastebimai 
keitėsi. Ankstyvosios II-I a. pr. Kr. Adžantos freskos tapomos spontaniškai klojant spalvas, 
vėliau, veikiant teatro estetikai, tapyboje kanonizuojami nauji spalvų klojimo principai, kurie 
primena aktorių grimavimo techniką. Indų kolorito sistemos esmę sudaro lokalinė spalva, 
kurios savitumas ryškėdavo palaipsniui. Iš pradžių ant paruošto piešinio buvo klojamas lygus 
gelsvos spalvos sluoksnis. Vėliau pagal griežtai kanono apibrėžtus reikalavimus (anurūpa) 
buvo parenkamos spalvos, simbolizuojančios skirtingo rango dievus, valdovus, įvairių kastų, 
etninių grupių ir t. t. atstovus. Spalvų simbolika aprėpia tiek žmogaus kūno, tiek ir svarbių 
drabužių detalių vaizdavimą. 

Padengus spalva galėjo būti atliekamas modeliavimas (vartana). Ši su spalva tiesiogiai 
susijusi tapybinės estetikos kategorija, kaip daugelis kitų tapybinės estetikos sąvokų, buvo 
perimta iš dramos estetikos. „Natjašastroje“ vartana reiškia grimo dėjimą ant aktoriaus veido 
ar kitų kūno dalių. Ilgainiui modeliavimas indų estetikoje įgauna svarbiausios, suteikiančios 
meno kūriniui tobulumą meninės išraiškos priemonės funkciją. „Tapyba be modeliavimo, - ra- 
šoma „Višnudharmotaroje“, - tradiciškai laikoma vidutine tapyba; kurios tik dalis modeliuota, 
o dalis - ne, laikoma bloga, o tapyba, besiremianti modeliavimu, laikoma geriausia“ (Višn. 
III, 42,83). Modeliavimas čia skelbiamas sudėtingiausia, aukščiausio tapytojo meistriškumo 
reikalaujančia, kūrybos procesą vainikuojančia faze. Su modeliavimo kategorija tiesiogiai 
siejosi sąvokos, kurios tapybinės estetikos traktatuose vartojamos kalbant apie šviesos kaitos, 
paviršiaus ir gelmės santykius bei objektų reljefiškumą. 

„Višnudharmotaroje“ išskiriamos trys modeliavimo rūšys: 1) blankių išplautų lapų formos 
spalvų potėpiai, 2) jautrių smulkių taškų formos spalvų potėpiai ir 3) aukščiausioji modeliavimo 
forma, primenanti teatrinio grimo techniką, itin subtiliai perteikianti paveiksle vaizduojamų 
objektų reljefiškumą. Pastaroji modeliavimo rūšis šilpašastrose apibūdinama kaip tobuliausia, 
įkandama tik tikriems tapybos meistrams. 

Taigi, kaip rodo modeliavimo kategorijos analizė, klasikinėje tapybos estetikoje atsispindi 
indų menui būdingas nuolatinis estetinių principų ir meninės išraiškos priemonių migravimas 
iš vienos aukštą vietą menų hierarchijoje užimančios meno rūšies į kitą. Klasikinio laikotar- 
pio estetikoje vyraujantis teatro meno vaidmuo tiesiogiai pasireiškia tapybos bei skulptūros 
estetikoje, į kurią skverbiasi ne tik dramai skirtuose traktatuose išplėtotos kategorijos, uni- 
versalesni meninės kūrybos principai, tačiau netgi dramos ir šokio menui būdingų pozų ir 
gestų vaizdavimas. Neatsitiktinai „Višnudharmotaros“ traktato pabaigoje, kalbant apie tapybos 
meno subtilybes, minimas ir techninių tapybos principų perėmimas iš teatro ir šokio meno. 

Ilgainiui šilpašastrose išsikristalizuoja šeši pagrindiniai estetiniai indų klasikinės tapybos 
principai, kurie beveik atitinka šešis kinų tapybos estetikos principus, suformuluotus garsiajame 
Xie He veikale Užrašai apie senovės tapybos sąvokas. Tai vaizduojamų objektų ir formų išorinių 
požymių išryškinimas, rėmimasis kanonų ir proporcijų principais, tikslingas meninės išraiškos 
priemonių panaudojimas, perteikiant įvairias psichologines nuotaikas (rasa) ir jausmus (bhūva), 
sugebėjimas įžvelgti ir tapybinėmis priemonėmis perteikti išorinio pasaulio reiškinių grožį, 
žavesį, adekvatus reiškinių ir objektų pavaizdavimas, paviršinio ir giluminio turinio pertei- 
kimas, meistriškas techninių meninės išraiškos priemonių ir spalvų santykių panaudojimas. 

Vėlyvajame Vatsjajanos Kamasūtros komentare, kurio autorius yra Jašodhara (XII-XIII a.), 
minėtieji šeši indų tapybos principai perfrazuojami taip: tapybinių formų klasifikavimas, 
rėmimasis teisingomis proporcijomis ir kanonais, adekvati rasa (estetinių nuotaikų) išraiška, 
dailumo ir žavingumo perteikimas, objekto atitikimas, teisingas spalvų santykis. 

Taigi klasikinio periodo šilpašastrose formuojami pamatiniai tradicinės indų tapybos ir 
estetikos teorijų principai. Pagrindinis šio periodo šilpašastrų nuopelnas - savitų estetinių ir 
menotyrinių koncepcijų sukūrimas, gilus meno esmės, kanonizuotų kūrybos principų formula- 
vimas, meninės kūrybos proceso dėsningumų apmąstymas. Jose, kaip ir visoje tradicinėje indų 
estetikoje, iškeliama įvairiapusio dailininko išsilavinimo, psichologinės treniruotės, gretimų 
meno rūšių išraiškos priemonių pažinimo svarba, formuojami kanoniniai kūrybos idealų pro- 
porcijų, ikonografijos principai, pabrėžiama linijinio piešinio, spalvos, modeliavimo reikšmė. 
Klasikinio periodo šilpašastrose išsikristalizavę estetiniai idealai ir meninės kūrybos principai 
stipriai paveikė vėlesnės viduramžių epochos estetiką ir meną, kur buvo plėtojami norma tapę 
klasikinės epochos estetiniai idealai. 


Mecenatai, architektai ir amatininkai 


Kultūros ir meno mecenatystė Hindustano pusiasalio civilizacinėje erdvėje - ilgalaikes tradicijas 
turintis reiškinys. Nuo Magadhos valstybės iškilimo laikų klasikiniame periode galingiausi 
valstybių, o vėliau ir Maurijų ir Kušanų imperijų valdovai telkė apie save žymiausius poetus, 
muzikantus, architektus, vaizduojamosios dailės ir kitų meno sričių specialistus. Šios mece- 
navimo tradicijos neišnyko ir suirus didžiosioms imperijoms, jos buvo tęsiamos ir feodalinio 
pusiasalio kultūrinės erdvės susiskaldymo metu, kai skirtinguose regionuose valdovų rūmų 
aplinkoje išsiskleidė daug skirtingų budizmo, džainizmo ir hinduizmo tradicijas plėtojančių 
architektūros ir vaizduojamosios dailės mokyklų. 

Šias meno mecenavimo tradicijas tęsė ir iš Vidurio Azijos kilę islamiškos Mogolų di- 
nastijos valdovai, kurie buvo unikalūs meno fundatoriai net pasaulinės civilizacijos istorijos 

Narasimha. Sürjos šventyklos Konarke Saulės dievas Sürja. Sürjos šventykla 
mecenatas. Orisa. Chlorito skalūnas. Konarke. Orisa. Chlorito skalūnas. 
XII a. vid. XII a. vid. 


požiūriu. Mogolų dinastijos pradininkas Babūras išskirtinį dėmesį skyrė knyginės kultūros, 
mokslo, architektūros ir įvairių meno rūšių plėtotei. Imperijoje nusistovėjusią kultūros ir meno 
mecenavimo tradiciją tęsė ir Babūro palikuonys - imperatoriai Akbaras, DZahangyras, Šah 
Džahanas, Aurangzebas, kurie daug prisidėjo prie indų ir islamo kultūros bei meno tradicijų 
sintezės ir naujos indoislamiškos kultūros, estetikos ir meno tradicijos įsivyravimo. Jų pastango- 
mis milžinišką teritoriją aprėpusi Mogolų imperija įžengė į naują kultūros, estetinės minties ir 
meno raidos etapą, kuris, išskyrus fanatiško ortodoksinio islamo adepto Aurangzebo valdymo 
metus, pasižymėjo religine tolerancija, pagarba įvairių religinių tradicijų menininkams. Mogolų 
imperatoriai milžiniškas lėšas ir daug energijos skyrė grandiozinių indoislamiškos architektūros 
ansamblių bei meno plėtros projektų finansavimui. Jie patys kūrė ir kuravo daugybės didingų 
architektūros ansamblių praktinio įgyvendinimo projektus. Daugybė išlikusių Mogolų dinasti- 
jos dokumentų vaizduoja valdovus kaip didžiuosius imperijos statytojus, kuriančius projektus 
ir įdėmiai stebinčius jų įgyvendinimo eigą. Šaltiniai liudija, kad daugelis didžių Mogolų rūmų 
menininkų buvo artimi imperatorių šeimų draugai ir įtakingi valstybėje žmonės. 

Ramačandros šventykla Vidžajanagare. 1406-1422 m. 


Įgyvendinant mecenatų sumanymus, reikšmingiausias vaidmuo teko architektams, kurie, 
kaip minėjome, paprastai buvo išsilavinusio kilmingo brahmanų, tai yra dvasininkų, luomo 
nariai, atliekantys jiems pavestas valdovo ar kokio kito aukštuomenės atstovo funkcijas. Todėl 
svarbesnių architektūros ansamblių kūrimo nuopelnai dėl šios priežasties neretai buvo priskiriami 
ne konkrečiam architektui, o būtent mecenatui, kuris siekė savo dorybes ar nuopelnus išaukštinti 
finansiškai remdamas konkretaus sakralinio ar pasaulietinio objekto statybos procesą. Architek- 
tas parengdavo šventyklos ar rūmų detalų projektą remdamasis mecenato pageidavimais, o 
praktinį jo įgyvendinimą pavesdavo jau konkrečioms žemesnių kastų akmentašių, raižytojų 
ir kitų sričių amatininkų brigadoms. Todėl šilpašastros skirtos ne intelektualiems žmonėms 
(kokiais, pavyzdžiui, buvo natjašastrų adresatai - poetai, dramaturgai, teatro režisieriai), tačiau 
pirmiausia paveldimų architektų, skulptorių, tapytojų cechų nariams šilpinams (silpin, rūpa- 
kūra, citra-kūra), t. y. meistrams, kurie savo gyvenimo ir kūrybos principais labai priminė 
Vakarų Europos viduramžių amatininkų cechų narių kūrybinę veiklą, daugiau traktuojamą kaip 
amatas, ne kaip menas. Jų autoriams pirmiausia rūpėjo ne grožis, estetiškumas, o funkcionalūs, 
praktiški dalykai: ar pastatas atitiks savo paskirtį, ar jo dekoras, įvairūs puošybos, skulptūriniai 
elementai tiks pasaulietinėms funkcijoms, ar bus pritaikomas sakraliniams tikslams. 


149 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Todėl, pavyzdžiui, glaudžiai susijusios su architektūra skulptūros Indijoje suvokiamos ne 
kaip kūrybinės veiklos vaisiai, o pirmiausia kaip sakraliniai objektai, įvairių dievybių ar dievis- 
kyjų kūrybinių jėgų įsikūnijimas, atskleidžiantis estetinius konkrečios religinės krypties idealus. 
Šilpašastrose dažniausiai išskiriamos aštuonios pagrindinės šilpinų profesijos: portretinė tapyba 
(alekhya), rašymas, medžio darbų meistro, altorių ir plytinių namų statyba, akmens apdoroji- 
mas, auksakalystė, dievų vaizdinių kūrimas (devakarma) ir tapyba (citrakarma). Architektūra 
čia gretinama su skulptūra, muzika, šokiu (Bhattachraya, 1963, p. 124). 

Cechų meistrų kuriamuose kanoniniuose religinio meno kūriniuose svarbiausios savybės 
buvo naudingumas, funkcionalumas ir grožis. Šių trijų kategorijų išskyrimas aiškiai apibrėžia 
tarpinę architektūros ir vaizduojamosios dailės padėtį tarp amatų ir menų. Todėl kultinio 
meno objektų kūrėjas šilpinas atliko ir amatininko, ir menininko funkcijas. Jos aprėpė visas 
pagrindines sakralinės architektūros, skulptūros, tapybos ir taikomosios dailės sritis, išskyrus 
šventyklų projektų kūrimą, - tai buvo išimtinė religiniam kultui tarnaujančių brahmanų, t. y. 
žynių, kastos prerogatyva. 

Siekimas vaizdine forma įprasminti naujus religinius, filosofinius, estetinius idealus ir 
stiprėjanti kova dėl įtakos dvasinio gyvenimo srityse vertė įvairių krypčių ideologus atkreipti 
dėmesį į kultinę architektūrą ir su ja susijusius menus, plačiau panaudoti jų teikiamas galimybes 
religijos mokymams iliustruoti. Indų architektūros tradicija yra labai turtinga istorinių ir regi- 
oninių stilių. Čia sąveikauja ir konkuruoja tarpusavyje įvairios archajinės, budistinės, džainis- 
tinės, hinduistinės, islamiškos ir kitokios architektūros formos, stipriai paveiktos konkrečiuose 
Hindustano pusiasalio regionuose skirtingu istoriniu metu viešpatavusių architektūrinės 
estetikos principų bei griežtai apibrėžtų normatyvinių nuostatų, besiremiančių skirtingomis 
techninėmis konstrukcijomis ir naudojamomis statybos medžiagomis. Indijoje architektūros 
statinių kūrimo procesas buvo itin kruopščiai kodifikuojamas, pakluso griežtiems konkrečios 
religinės tradicijos ar regiono kanoninėms estetinės kodifikacijos sistemoms. Kiekvienas 
regionas turėjo savo specifinį tipologinį žodyną, pritaikytą konkrečioms klimato sąlygoms 
ir prieinamoms statybinėms medžiagoms. Tradicinėje indų architektūroje amatininkams po 
architekto skiriamas pagrindinis vaidmuo ir tai atsispindi architektūrai skirtuose traktatuose. 
„Sanskrito kalbos žodis sthapati pagal prasmę yra artimiausias architektui. Paraidžiui verčiant 
jis reiškia „erdvės žinovas“, „erdvės valdovas“ ir pabrėžia architekto vaidmenį, organizuojant 
ir tiksliai nustatant erdvės santykius su įvairiomis architektūrinio statinio funkcijomis. Indiš- 
kojo klimato šiltumas sudarė palankias sąlygas gyvenimui siauriau atribojant statinio vidų ir 
išorę. Todėl indų architektai geriau išnaudojo įvairias kiemų, stogų-terasų ir viso statinio tūrio 
teikiamas galimybes“ (Raj Rewal, 1986, p. 12). 

Šventyklos buvo statomos remiantis įvairiais motyvais: siekiu pamaloninti konkrečius 
dievus, pavaldinius, pagarbinti valdovų protėvius, pergalingus žygius, išsaugoti žuvusiųjų 

Lingaradžos šventykla Bhubanesvare. Khandaryja Mahadevos Udaješvaros šventykla. Udaipuras. 
Orisa. 1090-1104 m. šivaistinė šventykla. 1059-1082 m. 
Khadžurahas. XI a. vid. 


atminimą statant šventyklas jų laidojimo ar žuvimo vietose. Ankstyviausios klasikinio perio- 
do šventyklos, paskirtos Šivai, Višnui, Durgai, džainistiniams ir budistiniams dievams, iškilo 
tarp 300 m. ir 200 m. pr. Kr. Jos buvo statomos iš plytų ir medžio, todėl iki nūdienos neišliko. 
Seniausios liekanos datuojamos apie IV amžių. Pradėjus plačiau naudoti patvaresnes statybos 
medžiagas (įvairių rūšių smiltainius, granitą, marmurą) susiformavo savitos džainistinės, bu- 
distinės ir įvairių hinduizmo krypčių architektūros tradicijos, kurioms pagal statinių gausą, 
įvairovę ir meninę kokybę nedaug lygių surasime žmonijos istorijoje. 

Didingos ir įvairių formų sakralinės architektūros iškilimas indų civilizacijoje skatino 
architektūros ir vaizduojamosios dailės estetikos plėtotę, ryškėjančią architektūros ir vaiz- 
duojamosios dailės sakralizaciją, ikonos formos meno su visapusiškai išplėtotų kanoninių 
vaizdinių sistemų atsiradimą. Stiprėjant galingų konsoliduojančių religinių sistemų įtakai, 
lokalinių Indijos architektūros ir dailės formų įvairovė tolydžio niveliavosi, veikiama suvalsty- 
bintų religinių, filosofinių, estetinių idėjų, kurios, nustelbdamos regionines tradicijas, formavo 
savitą indų architektūrinės estetikos ir su ja tiesiogiai susijusios architektūros bei vaizduoja- 
mosios dailės stilių įvairovę. „Ši architektūra, — anot indų architektūrinės estetikos žinovo 
Henrio Parmantierio, - visais laikais išsiskyrė dviem pagrindiniais bruožais: konstrukcijos 
sistema ir komponavimo būdu. Konstrukcijos sistemos esmė - panaudojimas judėjimo iliu- 
ziją sudarančių konstruktyvių elementų sangrūdos, prioriteto teikimas smailiems strėliniams 
skliautams, kuriuos sudaro viršuje susiglaudžiančiais spinduliais susieinančios konstruktyvios 
linijos. Komponavimo būdas remiasi nuolatiniu tų pačių elementų pakartojimu tarsi kylant 

aukštyn vis mažėjančiais laipteliais. Visa indų architektūra remiasi šiais dviem išeities taškais“ 
(Parmantier, 1948, p. 15). 

Iš archajiškų vedų epochos aukurų išsirutuliojęs sakralinis simbolinis statinys - šventykla 
nuo žilos senovės buvo indų dvasinio ir visuomeninio gyvenimo centras, kuriame viskas buvo 
griežtai reglamentuota pagal amžiais susiklosčiusius kanonų reikalavimus. Todėl šventykla 
tradicinei indų architektūros estetikai yra tarsi pirmapradis modelis, savotiška pradžia visko, 
kas šį sakralinės energetikos centrą supa, pirmiausia tų statinių ir skulptūrų, kurios išsidėsto 
apie ją ir paklūsta harmoningų proporcijų dėsniams bei funkcinei logikai. Sakralinėje hin- 
duistų, budistų, džainistų, tantristų architektūroje ilgainiui susiformavo savitos eksterjero, 
interjero, religinių ir ikonografinių simbolių sistemos. Vaizdiniai išorinėse šventyklų sienose ir 
interjeruose turėjo nukreipti suvokėjo dėmesį į pagrindinį sakralinio garbinimo objektą. Indų 
šventyklos architektūra, anot Stellos Kramrisch, savo besiskleidžiančių sandų gausa erdvinių 
elementų kalba atskleidė intelektualias ir gyvas Aukščiausiojo Principo apraiškas, kuriose 
dievybė iškildavo įvairių simbolių pavidalais. „Vaizdinys yra dievybės išraiška konkrečiame 
meno kūrinyje, o statinys yra vienu metu dievybės kūnas ir namai. Ji įgauna formą skulptūros 
ir tapybos kūriniais, kurie jungia linijų, proporcijų, spalvų, Absoliuto meilę (bhakti), kurioje 
dievai ir mitai suranda savo būtį“ (Kramrisch, 1955, p. 10). 

Mūsų aptarti vastušastrose ir šilpašastrose išdėstyti estetiniai principai veikia klasikinės 
epochos architektūros raidą, kuri plėtojasi dviem pagrindinėmis kryptimis: pasaulietine ir re- 
ligine. Ryškus ekonominis ir politinis šalies pakilimas, išryškėjęs IV a. pr. Kr., suteikė postūmį 
pasaulietinės architektūros plėtotei, miestų, valdovų ir aristokratų rūmų, tvirtovių, visuomeni- 
nės paskirties pastatų susirinkimų rūmų, muziejų, teatrų statybai. Šis procesas plačius mastus 
pasiekia Maurijų dinastijos epochoje, kai formuojasi saviti indų architektūros, vaizduojamosios 
dailės estetikos principai ir idealai, kurie vyrauja indų kultūroje daugelį šimtmečių. 

Remiantis bendrais estetiniais mandalų diagramų principais, įvairiose milžiniškos im- 
perijos dalyse statomi taisyklingo geometrinio planavimo miestai, tiksliai orientuojant juos 
į pasaulio šalis. Tai atkartojo kosmologinį visatos modelį, kurio centre mitinis kalnas Meru. 
Miestų centre - iškildavo ištaigingi valdovų rūmai, o apie juos taisyklingai išsidėstydavo 
aristokratijos ir privilegijuotųjų narių rūmai. Toliau nuo centro - žemesnių kastų ir paprastų 
miestiečių namai. Amatininkai dažniausiai gyvena už miesto ribų uždaruose cechų kvartaluose. 

Atsižvelgiant į socialinę šeimininko padėtį ir kastinę priklausomybę, skiriami penki 
pagrindiniai gyvenamųjų namų tipai. Visi jie buvo statomi remiantis griežtais architektūrinės 
estetikos traktatuose apibrėžtais kanoniniais reikalavimais ir modulio principais. Valdovų 
rūmai pasižymėjo didingumu ir ištaigingumu, buvo daugiaaukščiai, su daugybe vidinių sie- 
nų, iškilmingomis svečių priėmimo salėmis, paveikslų galerijomis, verandomis, vedančiomis 
į vidinius sodus, kuriuose buvo išsidėstę poilsio paviljonai. Pasiturinčių miestiečių namai 

pasiZyméjo paprastesniais architektürinés 
kompozicijos principais, buvo dviaukščiai 
arba triaukščiai, su dviem arba trimis vidi- 
niais kiemais, išeinančiais į parką. Paprastų 
miestiečių namai buvo kuklesni. „Ašvalajana 
grihjasūtra“ (Asvalayana-grhyasütra) (II. 8) 
kalbama apie tradicinio gyvenamojo namo 
viduje esantį centrinį stulpą, kuris simbolizavo 
Pasaulio medžio ar vadinamojo Indros stulpo, 
jungiančio Žemės ir Dangaus pasaulius, idė- 
ją, be to, atliko ir labai svarbią konstrukcinę 
funkciją, kadangi rėmė namo stogą. 
Svarbiausi klasikinio periodo pasau- 
lietinės architektūros laimėjimai susiję su 
miestų, valdovų rūmų ir tvirtovių statyba. 
Reikšmingiausi Maurijų epochos pasaulie- 
tinės architektūros paminklai - III a. pr. Kr. 
graikų keliautojo Megasteno ir kinų vienuolio 


Faxiano aprašyta Radžagrihos tvirtovė šalia 
Nalandos ir didingi Maurijų dinastijos im- Džainų šventyklos Dilvaroje vidus. Mount Abu. 
peratorių rūmai Pataliputroje. Anot minėtų Radžasthanas, Baltas marmuras, XI a, 
svetimšalių, pagrindinis pastarųjų nežemiško 

grožio rūmų interjero akcentas buvo milžiniška svečiams priimti skirta salė, kurią puošė 
daugybė dešimties metrų aukščio poliruoto granito kolonų su kapiteliais ir puikios skulptū- 
ros. Tačiau estetiniu ir meniniu požiūriu brandžiausi indų klasikinio periodo architektūros 
ir vaizduojamosios dailės kūriniai susiję ne su pasaulietiniu, o su intensyviai nuo III a. pr. Kr. 
besiplėtojančia kultine architektūra ir vaizduojamąja daile, kurioje vyraujančias pozicijas 
įgauna budizmas, nedideliuose vidurio Indijos arealuose - džainizmas ir mažiau reikšminga 
brahmaniškoji hinduistinė tradicija, kurios pėdsakų išliko labai nedaug. III a. pr. Kr. indų 
architektūroje ryškėja svarbūs pokyčiai, kurie siejasi su platesniu (greta tradicinių plytų ir 
medžio) kietų akmens rūšių pasitelkimu statybose. 

Akmeninė architektūra išplinta meno mecenato imperatoriaus Ašokos valdymo metais, 
tada šalyje pastatoma daug budistinių šventyklų, vienuolynų, stupų, memorialinių stulpų. 
Rašytiniai šaltiniai teigia, kad valdant Ašokai buvo pastatyta tūkstančiai monumentalių 
akmeninių stulpų ir stupų, kuriose buvo laikomos Buddhos relikvijos. Svarbiausi šios epochos 
architektūros paminklai yra Vakarų Indijoje (Orisoje, Dekane) ir pietuose. Tai iš vientisų uolų 

iškalti budistiniai vienuolynai, šventyklos bei džainistų gyvenamieji ir kultiniai pastatai, iš 
kurių aukštu meniniu lygiu išsiskiria garsus džainistų uolų vienuolynas Bhubanešvare Orisoje 
ir budistinės Adžantos šventyklos bei vienuolynai Dekane. 

Sakralinėje architektūroje išsirutulioja trys pagrindinės statinių formos: 1) stupa - seniausi 
pilkapio formos sakraliniai budistinės ir džainistinės architektūros paminklai, skirti sudievintų 
pranašų palaikams ar kitoms relikvijoms saugoti, ir retkarčiais - šventyklos; 2) caitya - melstis 
skirtos nedidelės koplyčios, vėliau - šventyklos; 3) vihūra - savotiški klajojančių vienuolių 
bendrabučiai, vėliau uolų vienuolynai ir retkarčiais - šventyklos. Viharos dažniausiai atsirado 
klajojančių vienuolių susitikimo ir poilsio vietose (parkuose, grotuose, miškuose, tarpekliuose, 
atokiose vaizdingose gamtos vietose), kur liūčių laikotarpiu susitikdavo ir artimai bendraudavo 
klajojantys tos pačios religinės krypties adeptai. 

Vėliau šios jau įvairiomis legendomis apipintos vietos įgavo sakralinę prasmę ir jose iškilo 
ištisi vienuolynų kompleksai su šventyklomis ir nuolatiniais gyventojais; 4) harmya - didžiuliai 
iškilmingos paskirties daugiaaukščiai, gausiai dekoruoti pastatai; 5) guha - kuklūs, dažniausiai 
mediniai klajojantiems vienuoliams skirti nameliai, išsirutulioję iš piligrimams skirtų žeminių 
prie atokių kelių, kalnuose, tarpekliuose; 6) ūrūma - užmiesčių rezidencijos, skirtos laikinam 
garbingų svečių gyvenimui. Tai savotiški viešbučiai, kurių architektūra primena užmiesčių 
vilas, apjuostas gynybinėmis sienomis ir apaugusiais grioviais; 7) stambha - memorialiniai 
stulpai, skirti žymioms asmenybėms ar įvykiams pažymėti. Iš visų minėtų kultinių pastatų ir 
architektūrinių objektų svarbiausi indų klasikinio periodo meninei kultūrai pažinti yra stupos, 
čaitjos, viharos ir stambhos. 


Vaizduojamojo meno koncepcija ir socialinis dailininko statusas 


Skirtingai nei indų poezijai ir dramai skirta estetinės minties tradicija, kuriai daug dėmesio 
skyrė įvairūs rafinuota ir išpuoselėta, taisyklinga sanskrito kalba rašę teoretikai, vizualiųjų 
menų srityje, kaip minėjome, buvo kita padėtis. Čia buvo stipriau jaučiamas religinės minties 
poveikis, kuris lėmė įvairių kanoninių nuostatų bei sudėtingų ikonografinių sistemų įsigalėjimą. 
Į šį aspektą atkreipia dėmesį subtilus indų estetikos žinovas, sanskritologas V. Ivanovas: „Indų 
vaizduojamojo meno istorija yra glaudžiai susijusi su indų religinės, filosofinės minties istorija. 
Pastaroji ne tik nulėmė vaizdavimo pobūdį (dauguma meno kūrinių, tarp jų ir tie, apie kuriuos 
kalbama minėtuose traktatuose, vaizduoja dievus), tačiau ir vaizdavimo galimybes, kadangi 
ilgai tokios tradicijos kaip, pavyzdžiui, budistinė apskritai neigė antropomorfinio pateikimo 
galimybę. Dėl to augo kitų tradicinių simbolių (tokių kaip jau minėtas pasaulio medis - 
bodhi budistiniame mene) vaidmuo; todėl ta ikoninė tradicija, kuri atsispindėjo brahmaniš- 

Mahadžanaka džatakos iliustracija. Adžanta. Adžantos uolų šventykla I. Freska. 477 m. 


koje literatūroje, veikiant budizmui, stipriai susilpnėjo ir naujai atgimė daug vėliau. Šiai prob- 
lemai skirtas traktato „Divjavadanos“ (Divyavadana) skyrius padeda apčiuopti kelią, vedusį 
nuo šio ankstyvojo „antikanoninio“ budistinio meno istorijos etapo prie vėlesnio“ (Ivanov, 
1979, p. 26). Todėl indų vaizduojamojo meno estetika neišvengiamai turėjo reaguoti į tuos 
poslinkius, kurie ryškėjo įtakingiausiose sakralinio meno tradicijose, evoliucionuojančiose 
nuo abstrakčios į antropomorfinę simboliką. 

Kita vertus, šastrinės tradicijos traktatų autoriai dažniausiai imasi ne sudėtingų estetikos ir 
meno filosofijos problemų gvildenimo, o apsiriboja daugiau įvairiomis techninėmis jų veiklos 
problemomis, kurios tiesiogiai siejasi su kanoniškais architektūros pastatų statybos ir įvairių 
vaizduojamosios dailės įvaizdžių kūrimo principais. Todėl lyginant su iš brahmanų kastos kilu- 
siais architektais, skulptoriai ir pastatų interjerus dekoruojantys tapytojai buvo traktuojami kaip 
mažiau reikšmingi kūrėjai. Daugeliui indų kultūros mylėtojų tikriausiai atrodys paradoksalu, 
kad tradicinėje indy kultūroje pagal religinius dharmasastry normatyvinius reikalavimus įvairios 
su amatininkų ir menininkų darbine ir kūrybine veikla susijusios profesijos buvo vertinamos kaip 
„nešvarios“ ir brahmanams nederamos. Toks požiūris lėmė tai, kad menininkai privalėjo griežtai 

laikytis aukštesnėje hierarchinėje pakopoje esančio ir atsakingo už architektūrinio objekto visumą 
architekto keliamų reikalavimų. 

Labai retai galime surasti patikimai dokumentuotas net nuostabiausių indų skulptūros 
ar tapybos šedevrų autorių pavardes, kadangi tai buvo daugiau anoniminė tradicija. Tačiau 
teigti, kad indų dailininkai buvo daugiau beveidžiai kūrėjai nei Vakarų viduramžių skulptoriai 
ar tapytojai, būtų rizikinga. Anot paskirų tyrinėtojų, Maurijų ir Kušanų imperijų gyvavimo 
metu universitetinės studijos buvo privalomos ne tik profesionaliems mokslininkams, bet ir 
poetams, dramaturgams, architektams, tapytojams, skulptoriams. Apie tai liudija savo VII a. 
kelionių po Indiją aprašymuose Huanzangas, praleidęs kelerius metus budistiniuose vienuo- 
lynuose ir aplankęs Guptų imperatorių rūmus. 

Neatsitiktinai prie tam tikrų Kušanų imperijos laikotarpio kūrinių aptinkame įrašytus 
individualių menininkų ar cechų vardus ar akmentašių skiriamuosius ženklus. Tiesa, tai grei- 
čiau išimtis nei taisyklė. Vėliau iškiliausiems menininkams buvo suteikiama teisė pasirašyti 
savo skulptūros kūrinius ir tapybos paveikslus ne tik cecho, bet ir savo individualiais ženklais, 
liudijančiais apie socialinio statuso pokyčius. Kai kurie išlikę tapybos ir skulptūros kūriniai 
turi patikimus ženklus, leidžiančius juos tiksliau dokumentuoti. Garsūs skulptoriai ir tapyto- 
jai, tiesa, neabejotinai menkiau nei poetai, dramaturgai, buvo valdovų rūmų pasididžiavimo 
objektas, todėl rūmuose neretai būdavo įkuriamos jų studijos ir suteikiama galimybė ruošti sau 
pamainą. Tačiau paprastai jie būdavo priklausomi nuo valdovų ar mecenatų, kurie suteikdavo 
užsakymus ir galimybes praktiškai įgyvendinti savo kūrybines ambicijas. Menininkų dirbtuvės, 
kuriose jie kūrė savo kūrinius, buvo vadovaujamos meistro, bet nebūtinai menininko. Jose 
dirbo įvairūs pameistriai ir mokiniai, kurie atlikdami vien pagalbinius darbus palaipsniui 
įsisavindavo kūrybos proceso subtilybes. 

Sprendžiant pagal negausius rašytinius ir vėlyvus, tik nuo VIII a. išlikusius, rašytinius 
šaltinius, skulptoriai ir metalo metalo raižytojai bei apdirbėjai sudarė atskirą nuo seniausių 
laikų amatininkams artimą socialinį sluoksnį, kuriame įsitvirtino saviti amatininkų ir meni- 
ninkų gildijų gyvenimo principai bei cechų tradicijos. Ilgainiui šios gildijos transformavosi į 
paveldimas kastas, kurių nariai tęsdavo protėvių pasirinktą profesiją, nes nuo vaikystės būdavo 
apmokomi jos subtilybių. Nors rankų darbas Indijoje buvo menkiau vertinamas nei kitos 
dvasinės kūrybos sritys, ir amatininkų bei menininkų profesijai buvo būdingas žemesnis nei 
architekto socialinis statusas, tačiau indų kultūroje veikė savi dėsniai. Įvairios kūrybos sferos, 
nepaisant kastinės visuomenės struktūros, realioje meninėje praktikoje nuolatos sąveikavo, 
todėl ir dailininkus veikė tiek iš dvasinės, tiek iš materialinės kultūros sklindančios įtakos. 
Tradicijų puoselėjimas ir perimamumas ilgainiui sąlygojo Hindustano pusiasalyje aukštą 
profesinių paslapčių, meistrystės lygį, kuris vienodai būdingas daugybei skulptorių, tapytojų, 
muzikantų, šokėjų ir kitų meno sričių atstovams. Tačiau, kita vertus, puikūs skulptūros ir ta- 

„Valdovo muzikantai“. Udaipuras. Mogolų stiliaus miniatiūra. 1720-1723 m. 


pybos kūriniai buvo ypatingo estetinio susižavėjimo objektu. Šis skulptoriaus ir tapytojo darbą 
lydintis prieštaravimas atsispindėjo ir vaizduojamajai dailei skirtuose traktatuose. 

Vadinasi, skulptoriaus ir tapytojo profesinės paslaptys dažniausiai būdavo paveldimos ir 
perduodamos iš kartos į kartą. Jų darbinė veikla jau senovėje buvo pasiekusi tam tikrą diferen- 
ciacijos ir specializacijos lygį. Žemiausios kvalifikacijos darbuotojai atlikdavo mažiausiai tech- 
ninių profesinių įgūdžių reikalaujantį darbą, pavyzdžiui, akmens skaldykloje, kur iškirsdavo iš 
bendros masės ir ruošdavo skulptūroms skirtus akmens blokus, vieni atlikdavo pirminį darbą, 
kiti iškaldavo juose būsimo kūrinio kontūrus, įvairias ornamentines detales, šlifuodavo akmens 
luitus, o labiausiai kvalifikuoti meistrai išbaigdavo ir išdailindavo svarbiausius skulptūros 
elementus. Apie architektūros ir darbų seką, pobūdį liudija archeologų atkasti dėl nežinomų 
priežasčių nebaigti architektūriniai ansambliai. Greta jų aptinkama daug neišbaigtų blokų, 
kirstukų, tik kontūrais nužymėtų piešinių linijų, kurios taip ir liko tik projektuose. 

Skirtingai nei architektai, kurie keliaudavo po įvairių regionų valdovų rūmus siūlydami 
savo paslaugas, skulptorių cechai arba gildijos dažniausiai lokalizuodavosi konkrečiose di- 
nastijų sostinėse, politiniuose, kultūriniuose ir religiniuose centruose, kur buvo didžiausias 
jų veiklos socialinis užsakymas ir poreikiai. Apie ankstyvuosius Šiaurės Indijoje gyvavusius 
dinastinius ir kūrybos centrus - Dharą, Tripurį - žinome labai nedaug. O štai apie išskirtinį 

Mathuros vaidmenį indų vaizduojamosios dailės istorijoje yra daug daugiau dokumentuotų 
žinių. Čidambaramo, Khadžuracho ir kiti milžiniški architektūriniai ir skulptūriniai ansambliai, 
piligrimystės centrai Varanasyje ir daugelis kitų panašių tikriausiai iškildavo dėl konkrečių 
vietovių šventumo ar glaudaus ryšio su greta funkcionavusiais konkrečios religinės tradicijos 
ideologiniais centrais. 

Ne tik vietinės kilmės, bet ir iš Samarkando kilusios islamiškos Mogolų dinastijos atstovai 
itin daug nuveikė keliant socialinį menininkų statusą, kadangi garsiausi menininkai oficialių 
priėmimų ir švenčių metu būdavo greta aukštuomenės. Valdovai statė specialias materialiai 
aprūpinamas menininkų dirbtuves, negailėjo lėšų brangioms medžiagoms, telkė apie save Zy- 
miausius imperijos ir gretimų kraštų menininkus, daug nuveikė imperatorių rūmuose tvirtinant 
socialinį menininkų statusą. Žymiausieji menininkai turėjo teisę pasirašinėti savo kūrinius, jų 
nuopelnai ir kūriniai buvo fiksuojami įvairiuose rūmų raštuose. Hindustano pusiasalio erdvėje 
daugelis rūmuose susispietusių menininkų turėjo tvirtą socialinę padėtį, nepaisant šį regioną 
nuolatos draskančių politinių kivirčų ir pilietinių karų. Silpstant vienam meninių iniciatyvų 
centrui žymiausi menininkai dažniausiai nesunkiai surasdavo mecenatų kituose. 


Hierarchijos principas indų estetikoje ir mene 


Indų estetikos tradicijos savitumą rodo požiūris į menų hierarchiją. Ji skiriasi ne tik nuo kla- 
sikinėje Vakarų Friedricho Schellingo, Georgo Hegelio ar Arthuro Schopenhauerio estetikoje, 
tačiau ir Rytų Azijos šalyse (Kinija, Japonija) įtvirtintų menų hierarchijos principų. Hindustano 
pusiasalio civilizacinėje erdvėje estetinės minties raidą stipriai veikė įvairių menų iškilimas. 
Amžių tėkmėje ir įvairiuose regionuose tas poveikis buvo skirtingas. „Hierarchijos sąvoka 
persmelkia visą indų estetiką, kur: a) įtvirtinant kylančios tvarkos struktūrą, vienoms meno 
rūšims, žanrams teikiama daugiau reikšmės negu kitoms; b) vienos estetinio išgyvenimo 
formos yra aukštinamos, sudvasinamos, suasmeninamos ir universalizuojamos labiau negu 
kitos. Aukščiausiame lygmenyje išnyksta įsivaizduojami subjekto ir objekto skirtumai, ir jiems 
suvokti nebereikia jokių išorinių, jausminių paskatų“ (Munro, 1965, p. 76). 

Indų tradicinės estetikos nustatyta menų hierarchija svarbiausiais ir savarankiškiausiais 
menais laiko poeziją, muziką ir architektūrą. Tapyba ir skulptūra suvokiamos kaip pavaldžios 
architektūrai. Vadinasi, tradicinė indų estetika pirmiausia gvildena šias tris meno rūšis: poeziją, 
muziką ir architektūrą. Todėl „estetika, kaip dailiųjų menų filosofija, tiesiogiai siejasi su šių 
menų, žinomų kaip Rasa-Brahma Vada, Nada-Brahma Vada ir Vastu-Brahma Vada, filosofi- 
niais aspektais. Estetika, aiskinama kaip dailiyjy meny mokslas, tiesiogiai siejasi su kiekvieno 
i$ jy meninės išraiškos priemonėmis“ (Pandey, 1965, p. 1-2). 

Vediniame raidos etape besąlygiškai viešpatavo literatūrinės formos, kurios gana jautriai 
reagavo į estetinės sąmonės poslinkius. Glaudus vedinės poezijos ryšys su gyventojų kultivuoja- 
ma muzika, šokiu, drama atspindėjo pagreitį jgaunantj meno raidos ir jo estetinio apmastymo 
procesą, kuris išryškėjo svarbiausiuose klasikinio periodo dramai, muzikai ir tapybai skirtuose 
estetiniuose traktatuose. 

Su archajiškiausia poetine tradicija tiesiogiai susijusi literatūra Indijoje tradiciškai laikoma 
aukštesniu menu. Tokį požiūrį tikriausiai galima paaiškinti nenutrūkstama, daugiau kaip 5000 
metų aprėpiančia, turtinga epine bei filosofine tradicija. Taip pat nereikia pamiršti, kad literatūra 
jau nuo vedų laikų glaudžiai siejosi su kulto himnais, poezija neretai buvo laikoma sakraliniu 
menu. Todėl nuo vedų laikotarpio menų hierarchijoje besąlygiškai vyrauja poezija, kurios to- 
buliausia forma yra drama. „Poezija yra aukščiausia meno rūšis, o drama - aukščiausia poezijos 
meno forma. Todėl estetika, kaip dailiųjų menų filosofija, Indijoje analizuojama ne remiantis 
muzika, skulptūra ar tapyba, bet daugiausia kreipiantis į dramos meno kontekstą. Muzika ir 
regimasis spektaklio pavidalas buvo laikomi antriniais dramos elementais. Tokio požiūrio 
priežastys yra akivaizdžios. Įvairiausias gyvenimo situacijas daug lengviau atkurti dramoje nei 
kitose meno rūšyse. Mat drama kreipiasi iš karto į du jutimo organus, kuriems yra suteikiamas 
aukštesnysis estetiškumo lygmuo. Todėl drama pajungia sau kitus menus, įskaitant ir poeziją“ 

(Pandey, 1965, p. 1-2). Poezijos iškilimas menų hierarchijoje stimuliuoja poezijai ir dramai 
skirtų teorinių traktatų kūrimą. Neatsitiktinai Indijoje poetikos ir dramos meno traktatai ne 
tik glaudžiai susipina su bendrąja estetikos problematika, bet ir pretenduoja į aukščiausio ir 
pagrindinio mokslo apie estetinį pasaulio suvokimą ir meninę kūrybą vietą. Taigi estetika, kaip 
„dailiųjų menų filosofija“, Indijoje pirmiausia apmąsto sintetinio dramos meno dėsningumus. 
Sukurti svarbiausi dramos estetiniai principai ir kategorijos vėliau taikomi kitiems menams. 

Būtent poetikos ir dramos menui skirtuose traktatuose (natjašastrose) skleidžiasi svarbiau- 
sias mokymas apie rasg (estetinį išgyvenimą). Vedų epochoje menų hierarchijoje besąlygiškai 
viešpatavo dialogą su dievų pasauliu užmezgusi poezija, todėl ankstyvajame indų estetinės 
minties ir meno raidos etape estetinius kitų meno rūšių principus ypač veikė išskirtinė poetinio 
meno ir išjo išsirutuliojusios dramos svarba menų gradacijoje. Vėliau atsiradus religinių idealų 
vaizdinio įkūnijimo poreikiams suklestėjo architektūra ir su ja susijusios skulptūra, tapyba. 
Ankstyvojoje klasikinio periodo vaizduojamosios dailės estetikoje jaučiamas dramos meno, o 
vėliau ir muzikos poveikis. Šiuos pokyčius puikiai iliustruoja senieji estetiniai indų traktatai, 
kuriuose aptinkame daugybę aliuzijų į estetinius įvairių meno rūšių principus. 

Hindustano pusiasalyje viduramžiais įsigalėjusioje menų hierarchijoje, skirtingai nei 
Vakarų ar Rytų Azijos, tapybai, palyginus su architektūra ir skulptūra, teko antraeilis vaidmuo. 
Tai galima paaiškinti menkesnėmis tapybos kultinėmis reikšmėmis. Skulptūrai įvairių religi- 
nių konfesijų šventyklose teko svarbesnis interjero puošimo ir religinių siužetų iliustravimo 
vaidmuo. Kodėl taip atsitiko, galime tik spėlioti. Tačiau tikriausiai tvirtas amatininkystės tra- 
dicijas turinčiame subkontinente ir dažniausiai kultiniams poreikiams tarnaujanti skulptūra 
atrodė parankesnė ir ilgaamžiškesnė lyginant su daugybės technologinių dalykų reikalaujančia 
tapyba. Kita vertus, skulptūros kūriniai dėl medžiagos, iš kurios buvo kuriami, lengviau išliko 
po daugybės invazijų ir pilietinių karų tuomet, kai drėgname subtropiniame klimate tapybos 
kūriniai, tiesiog veikiami aplinkos sąlygų, greičiau nyko. Tai viena priežasčių, kodėl lyginant 
su skulptūra turime mažiau ir vėlesnių tapybos kūrinių. 

Tapyba Hindustano pusiasalio civilizacinėje erdvėje buvo žinoma jau nuo seniausių laikų. 
Iki nūdienos paskirose vietovėse, dažniausiai olose ir akmens priedangose yra aptinkami išlikę 
įvairūs sieninės tapybos pavyzdžių fragmentai. Ankstyviausi Hindustano pusiasalio geografi- 
nėje erdvėje aptinkami uolų tapybos kūriniai, vaizduojantys gyvūnus ir žmones, surasti Madhja 
Pradešo valstijoje, datuojami vėlyvojo paleolito epocha. Tai įvairiais mineraliniais dažniausiai 
žalsvos ir rusvos spalvos pigmentais nupieštos gyvūnų medžiojimo scenos. Mezolite - greta 
medžioklinių scenų, elnių, antilopių, raganosių, panterų ir kitų gyvūnų vaizdinių - vis didesnis 
vaidmuo teko įvairiems moters vaisingumo kultams, buvo vaizduojamos paryškintu kūnišku- 
mu išsiskiriančios gimdančių ir su mažais vaikais moterų figūros. Neretai uolose aptinkami ir 
ekspresyvių šokio judesių moters figūrų vaizdiniai. 

Tapyba ant medvilninio audeklo su jantra diagramomis. Vakaru Indijos stilius. 1447 m. 


Apie tolesnę tapybos raidą trūksta patikimų duomenų, kadangi informacijos semiames 
tik iš įvairių literatūros šaltinių, nes seniausių tapybos pavyzdžių neišliko. Kokybiškai naujas 
tapybos raidos etapas prasideda apie V a. pr. Kr., kada iškyla pasaulietinė rūmų kultūra ir 
prasideda įtakingų antivedinių religinių antireforminių sistemų plėtotė. Nors dievų vaizdiniai 
buvo tapomi molbertinės tapybos kūriniuose, tačiau dėl jų neilgaamžiškumo ir nepatvarumo 
jie neįgavo didžiulės reikšmės religinių idealų sklaidoje ir ritualinio vyksmo estetiniame api- 
pavidalinime. Apie ankstyvosios ikibudistinės tapybos raidą fragmentiškų žinių pasisemiame 
iš ankstyvųjų tapybinės estetikos traktatų. Dėl nežinomų priežasčių nuo V a. pr. Kr. intensyviai 
besiplėtojusi molbertinė tapyba III a. sunyko ir vėliau atgimusi pasiekė savo klestėjimo apogėjų 
Guptų epochoje. 

Apie neišlikusios pasaulietinės molbertinės tapybos raidą klasikiniame periode galime 
spręsti tik iš rašytinių šaltinių ir keliautojų, pavyzdžiui, Huanzango, liudijimų. „Ramajanos“ 
tekstas, žymūs indų kultūros atstovai Bhasa, Kalidasa, Bhavabhūtis, Dandinas ir Indiją lankę 
svetimšaliai liudija, kad ant medžio lentų ir audinių tapomi molbertinės tapybos paveikslai 
puošė rūmų ir turtingų miestiečių namų interjerus. Vatsjajanos „Kamasūtroje“ rašoma, kad 
„kiekviename name galime surasti tapybai skirtų lentų ir puodą su teptukais“ (KS. II, 35). 
Iš rašytinių šaltinių žinoma, kad švenčių metu gatvėje buvo statomos specialios paveikslų 
disponavimui skirtos galerijos. Traktate „Naradašilpa“ (Nūradasilpa) surandame detalų 
molbertinės tapybos galerijų (citrasala) aprašymą, kurios dažniausiai buvo statomos pačiame 
miesto centre priešais valdovų rūmus. Tai įspūdingi pastatai su daugybe vestibiulių, terasų, 

vidinių kiemų, apgaubtų galerijomis (Nšp. II, 10). Portretus, kabančius ant rūmų interje- 
ro sienų, regime nutapytus Adžantos freskose. Portretinė tapyba taip pat dažnai minima 
įvairiuose literatūros kūriniuose ir teoriniuose traktatuose pabrėžiant, kad jie turėtų būti 
natūralistiniai ir kad juose vaizduojami žmonės turėtų atrodyti tarsi kvėpuojantys. Bhasos 
dramoje „Dūtavakja“ (Dūtavūkya) vienas iš jos herojų detaliai gvildena molbertinės tapybos 
kūrimo specifinius bruožus. 

Būdama neatsiejama rūmų kultūros, aukštuomenės ir turtingų miestiečių buities dalimi, 
molbertinė tapyba buvo plačiai paplitusi. Jos kultivavimas klasikiniame periode buvo būtinas 
išsilavinusiai asmenybei. Ankstyviausi iki nūdienos išlikę paveikslai buvo surasti Kailasanathos 
šventyklų komplekse Kančipurame, pastatytame karaliaujant Palavų dinastijos valdovams. 
Kiti maždaug tuo pačiu metu sukurti, laiko stipriai pažeisti paveikslai aptikti Talagirišvaro 
šventykloje Pietų Arkoto regione. Tačiau labiausiai žinomi šio periodo paveikslai yra apie 
VIII a. datuojami Tamil Nadu tapiniai iš džainistų Sitanavasalos uolų šventyklos, sukurti 
ankstyvuoju Pandijų periodu. Paveiksluose vaizduojami tradiciniai indų tapybos motyvai, 
valdovai, vienuolis, šokių scenos. Vėliau tematika tapo įvairesnė ir tapyba atspindėjo kasdienį 
žmonių gyvenimą, šeimos gyvenimo scenas, moteris su kūdikiais, laidojimo ceremonijas, 
įvairius gyvūnus: antilopes, jaučius, raganosius, panteras, epų siužetus, dievų ir pusdievių 
pasaulį. Vėlesnių paveikslų aptinkama daugelyje skirtingų Indijos regionų šventyklų. 

Įvairių sričių literatūriniai šaltiniai, epai, dramos ir poetiniai kūriniai pateikia daug fra- 
gmentiškų žinių ir apie viduramžiais gyvavusias įvairias tapybos formas, miestuose ir rūmuose 
išplitusius nedidelio formato tapybos kūrinius. Indų tapyboje vyravo keli pamėgti siužetai ir 
temos, ankstyvajame jos raidos etape dažniausiai buvo vaizduojami įvairūs kasdienio žmonių 
gyvenimo siužetai: gimimas, šeimos šventės, šokiai, laidojimo, valdovų ir karių pagerbimo 
ceremonijos. Plėtojantis religinėms sistemoms ir siekiant vaizdiniu pavidalu įtvirtinti savo 
idealus, svarbi vieta taip pat teko įvairiems mitiniams ir religiniams siužetams, įvairių dievų, 
deivių, apsarų vaizdiniams. Daug dėmesio tapyboje buvo skiriama religijų legendų iliustra- 
vimui. Jose buvo vaizduojami ir liaudies pamėgti didžiųjų indų epų „Ramajanos“ ir „Mahab- 
haratos“ herojai, o plintant islamo religijai suklestėjo ir miniatiūros bei kaligrafijos menai. 

Tačiau kalbant apie viduramžiais įsigalėjusią menų hierarchiją galime pastebėti išskirtinę 
sakralinės architektūros padėtį, kuri plėtojantis džainizmui ir įvairioms hinduizmo pakrai- 
poms - vaišnavizmui, šaivizmui, šaktizmui ir tantrizmui - iškyla menų gradacijoje ir jungia po 
savo stogu daugybę kitų menų. Todėl hinduistinėje estetikoje ir mene sustiprėja hierarchinio 
mąstymo principų poveikis. Toks mąstymas skleidžiasi įvairiomis kryptimis ir rodo neobrah- 
manizmo ideologijos siekius hinduizmo estetikoje atspindėti kastinius visuomenės pasidalijimo 
principus. Todėl, pavyzdžiui, viduramžių architektūros traktatuose valdovų rūmai pagal jų 
hierarchinius rangus yra skirstomi į devynias pakopas. Garsiame architektūros problemoms 

skirtame traktate „Manasarašilpašastra“ pateikiami aštuonių tipų miestų ir gyvenviečių apra- 
šymai, kuriuose kvartalų, namų planavimo bei statybos principai taip pat paklūsta griežtiems 
kastinės ir socialinės gradacijos principams. 

Kitas hierarchinio mąstymo principų aspektas atsiskleidžia sakralinei architektūrai ir 
vaizduojamajai dailei skirtuose estetiniuose traktatuose, kur hinduistinių šventyklų kom- 
poziciniai principai ir pagrindinės konstruktyvios detalės simboliškai atspindi dangiškąją ir 
žemiškąją viduramžių žmogaus hierarchinės pasaulio struktūros sampratą. Šiems griežtiems 
principams paklūsta ir šventyklose patalpinami aukščiausio rango dievų vaizdiniai, po kurių 
seka kiti dievų ir pusdievių panteono personažai. Neretai aukščiausio rango dievai šventyklose 
yra apsupami jiems patarnaujančių dievų. 

Pavyzdžiui, hinduistinės šventyklos traktuojamos ne kaip vieno, o kaip daugelio dievų ar 
įvairių to paties dievo persikūnijimų apgyvendinta vieta ir čia kiekvienam pagal jo hierarchinį 
rangą surandama jo vieta. Todėl hierarchijos principas neabejotinai turi poveikį netgi interjero 
architektūrinės erdvės planavimui. Šventyklose, greta pagrindiniam dievui skirto centrinio 
altoriaus, yra projektuojama daugybė mažesnių altorių, nišų, įvairios formos įdubimų sienose, 
kuriuose talpinami antraeiliai dievai ir pusdieviai. Šios dangiškos hierarchijos principais yra 

pagrįstos visos sudėtingiausios konkrečių religijos krypčių ikonografinės sistemos, kur daug 
kas estetiniuose traktatuose smulkiausiai reglamentuojama remiantis hierarchijos principais. 

Aptariant menų hierarchijos problemas būtina paminėti išskirtinę muzikos ir šokio 
svarbą, kadangi šios meno sritys nuo žilos senovės atliko svarbų vaidmenį indų visuomenės 
gyvenime. Muzikai buvo teikiama mistinė prasmė, ji neretai buvo traktuojama kaip sakralinis 
menas, vienas iš būdų bendrauti su dievų pasauliu. Buvo tikima, kad Dievas yra muzikos garsas, 
užliejantis Visatą, o vibracijos ir garsai sukūrė visą pasaulio įvairovę. Indų mitai teigė, kad visa, 
kas gyva, yra kilę iš pirmapradės vibracijos, tai yra garso nada, kurį visatos kūrėjas Brahma 
išgavo grodamas cimbolais. Iš čia plaukė legenda apie Brahmos sukurtą penktąją Natya arba 
Gandharva Veda, gvildenančią muzikos, šokio ir dramos problemas. Indų muzikos estetika 
plėtojosi glaudžiai sąveikaudama su ritualine praktika, mitologija, religija ir filosofine metafizi- 
ka, o turtinga ir įvairi indų muzikos tradicija formavosi glaudžiai sąveikaudama su arijų, persų, 
graikų, hunų, mongolų, tiurkų, arabų ir kitų tautų muzikos tradicijomis. Kiekvienas svarbus 
šeimos ir bendruomenės gyvenimo įvykis, nuo vaiko gimimo iki laidojimo apeigų, jau nuo 
senovės buvo lydimas muzikos. Įvairios klasikinės muzikos mokyklos ilgainiui išsirutuliojo iš 
ritualinės ir liaudies muzikos sąveikos. Palaipsniui susiklostė griežtai reglamentuoti muzikinės 
pedagogikos principai ir išplėtotos muzikinės sistemos, kurios pavertė Indiją vienu svarbiau- 
sių pasaulio muzikinės kultūros centrų su originalia muzikos estetikos, muzikos teorijos ir 
muzikantų rengimo bei muzikavimo tradicija. 

Lyginant su kitomis civilizacijomis, greta muzikos, išskirtinė vieta indų menų hierarchijoje 
teko šokio menui, kurio ištakos tikriausiai siejasi su archajiškiausiais medžioklės, maginiai 
ir pirmykščių bendruomenių šventiniais ritualais, kurių metu spontaniškai vizualizuojant 
emocinius išgyvenimus impulsyviais kūno judesiais ir rankų gestais formuojasi indų šokio 
užuomazgos. Nenuostabu, kad sprendžiant pagal seniausių protoindiškų civilizacijų artefak- 
tus ir vedų epochos poetinius paminklus šokis jau nuo seniausių laikų įgavo išskirtinę svarbą 
įvairiuose magiškuose ir religiniuose ritualuose. Todėl ir klasikinio šokio tradicija Indijoje 
turi kelių tūkstančių metų įvairiais tekstais, tarp kurių yra ir „Natjašastra“, pagrįstą estetiką ir 
meno raidos istoriją. Minėtame autoritetingiausiame klasikinės indų estetikos tekste detaliai 
aptariamos šokio funkcijos, estetinio poveikio galimybės, daugelyje skyrių smulkiai analizuo- 
jami įvairūs pirštų ir rankų gestai, skirtingų kūno dalių judesiai ir daugybė kitų svarbių šokio 
meno estetinių komponentų. 

Amžių tėkmėje įvairios šokių tradicijos formavosi skirtinguose šalies regionuose ir glau- 
džiai siejosi su juose gyvavusiomis folklorinėmis ir religinėmis tradicijomis, kadangi šokio 
menas buvo plačiai kultivuojamas ne tik liaudies šventėse, tačiau ir atliekant įvairias iškilmingas 
ceremonijas, ypač hinduistinėse ir tantristinėse šventyklose, kur jaunos gražios merginos šokio 
ritualo metu buvo simboliškai sutuokiamos su įvairiais dievais. Jos ilgai ir kruopščiai buvo 

rengiamos ritualiniams šokiams greta šventyklų gyvavusiose šokių mokyklose. Jos neretai 
buvo traktuojamos kaip devadasi, tai yra „dievų tarnaitės“, arba apsaros (skr. apsarä - „debe- 
sų ar vandens dvasia“), plačiau žinomos kaip vadinamosios „dangiškos šokėjos“. Tantrinėje 
tradicijoje šokėjos neretai atlikdavo ir padedančių pasiekti aukščiausią palaimą indikatorių 
ar netgi kurtizanių funkcijas. Vėliau islamizuotoje Hindustano pusiasalio dalyje šokio menas, 
kaip ir muzikinė kultūra, patyrė musulmoniškojo rigorizmo ir islamizuotų kraštų muzikos 
ir šokio tradicijų įtaką. Indų šokio meno tradicijoje, lyginant su kitomis Vakarų ir Rytų tautų 
tradicijomis, išskirtinę svarbą įgavo simbolinę prasmę turintys rankų gestai, veido išraiškos, 
ritmiški rankų, kojų, kitų kūno dalių judesiai, šokčiojimai, apsisukimai, aprangos detalių 
spalvos ir pan., kurių simbolika dėl išskirtinės šokio svarbos indų menų hierarchijoje savitai 
atsispindėjo ir kitose meno rūšyse, ypač indų skulptūros tradicijoje. Vadinasi, šokio estetikos 
įtaka persmelkia ne tik indų skulptūrą, tačiau ir muziką, dramą, kostiumą, poeziją, tapybą, 
islamizuotą kaligrafiją ir miniatiūrų tapybą. Šiuo aspektu žvelgiant, galima teigti, kad šokis 
tampa ne tik visa persmelkiančio indų estetinio fenomeno, tačiau ir jo savitumo dalimi. Norėčiau 
priminti, kad vienas svarbiausių hinduistų panteono dievų Šiva dažniausiai vaizduojamas šo- 
kio judesyje. Ilgainiui indų civilizacijos erdvėje išryškėjo keturios iki nūdienos gyvuojančios 
pagrindinės indų klasikinio šokio mokyklos - Bharatanatjam, Kathakali, Kathak, Manipuri ir 
daugybė kitų mažiau reikšmingų regioninių klasikinio ir liaudies šokio mokyklų, kurios tęsia 
tūkstantmetes indų šokio meno tradicijas. 


Šilpašastros apie meistrą ir meninę kūrybą 


Jau nuo senovės Indijoje meistrų gyvenimas ir kūryba glaudžiai siejosi su uždarų amatininkų 
cechų gyvenimo principais. Todėl tarp dailininkų (sūdhaka, mantrin), dažniausiai kuriančių 
religinę skulptūrą, tapybą, ir įvairių amatininkų (silpin) - akmentašių, statybininkų, auksa- 
kalių - nebuvo esminio skirtumo. Visi jie priklausė tam pačiam amatininkų luomui, kurį, 
anot šilpašastrų, globoja amatų dievas Višvakarmanas ir jo penki auksarankiai sūnūs, davę 
pradžią amatams ir menams. Vieningas indų menininkų ir amatininkų sluoksnis, stipriai 
paveiktas konkrečioje epochoje ir Hindustano pusiasalio geografinėje erdvėje gyvuojančių 
kultūrinių tradicijų, ilgainiui suformavo savitą socialinį sluoksnį, kuriame buvo kultivuo- 
jamas tiesiogiai su jų amato subtilybėmis susijusių šilpašastrų, besiremiančių kanoninėmis 
tradicijomis, rašymas. 

Nors kai kuriose šilpašastrose pripažįstama, kad paveiksle „išryškėja tapytojo asmenybės 
bruožai“, tačiau dėl kultinei indų tradicijai būdingo neigiamo požiūrio į aš iškėlimą jų kūryba 
dažniausiai tapatinama su kanono tradicija. Menininko anonimiškumas tradicinėje indų 

visuomenėje buvo norma. Todėl daugybės tekstų ir kūrinių autorystė dažniausiai priskiria- 
ma konkrečiai dievybei arba jo sukūrimą mecenavusiam valdovui. Indų, kaip ir viduramžių 
Vakarų Europos, dailininkai dažniausiai skiriasi ne tiek individualaus stiliaus ypatumais, kiek 
gabumais, padedančiais savičiau reikštis kanono apibrėžtose ribose. 

Minėtos normatyvinės ir kanoninės nuostatos šilpinui buvo diegiamos jo terpėje nuo 
pirmųjų sąmoningo gyvenimo dienų, kadangi kultinės dailės meistrai, dominavę senovės ir 
viduramžių dailėje, gyveno griežtai reglamentuotą gyvenimą. Jau nuo vaikystės būsimasis 
meistras augo prižiūrimas tėvo, amatininkų gildijos nario ar konkrečios religinės tradicijos 
meistro, iš kurio kasdienėje gyvenimo veikloje sėmėsi būsimos profesijos paslapčių. Jis natū- 
raliai perimdavo konkrečioje meno tradicijoje viešpatavusias pasaulėžiūrines ir estetines nuos- 
tatas, nuosekliai pereidavo visas profesinio meistriškumo tobulinimo pakopas nuo mokinio, 
meistro padėjėjo iki pripažinto meistro. Jaunuolis, pasirinkęs sakralinio meno kūrėjo profesiją, 
pagal šilpašastrose apibrėžtus reikalavimus turėjo sąmoningai atsisakyti daugelio pasaulietinio 
gyvenimo malonumų, pramogų, moterų draugijos, vergų, prisirišimo prie nuosavybės. Tik 
įvaldęs meistrui būtinas menines priemones ir daugiamete praktine kūrybine veikla įrodęs 
profesionalumą, pameistrys būdavo įšventinamas į mokyklos ar gildijos narius. Dailininkų 
mokymo ir kūrybos metu itin plačiai buvo taikomi įvairūs tradiciniai meditacijos ir susitelki- 

mo metodai, kurie laikyti svarbiais dailininko kūrybinio potencialo dėmenimis, padedančiais 
jam panaikinti atotrūkį tarp meninės kontempliacijos objekto ir subjekto, pasiekti dvasinę 
harmoniją ir sąmonės koncentraciją (Coomaraswamy, 1983, p. 51). 

Rengiant skulptorius ir tapytojus daug dėmesio buvo kreipiama ne tik į profesines pa- 
slaptis, tačiau ir į humanitarinę kultūrą, išsilavinimą įvairių mokslų ir menų srityse, techninių 
pasirinktos profesijos subtilybių įsisavinimą ir sudėtingus psichologinės treniruotės metodus. 
Todėl pradedant ankstyvaisiais estetiniais traktatais „Čitralakšana“ ir „Višnudharmottara“, 
indų estetikoje nuolatos pabrėžiama menininko kūrybai būtino įvairiapusio išsilavinimo ir 
subtilaus skirtingų menų išraiškos priemonių pažinimo svarba. Anot šilpašastrų autorių, bū- 
simas meistras turi gerai susipažinti su „Atharvaveda“ 32 pagrindinėmis šilpašastromis, vedų 
mantromis, padedančiomis pelnyti dievų palankumą, įvairiomis susitelkimą ir kūrybingumą 
skatinančiomis priemonėmis. Jau Maurijų ir Guptų epochose, kinų keliautojo Huanzango 
liudijimu, universitetinės studijos buvo privalomos ne vien profesionaliems mokslininkams, 
vienuoliams, tačiau ir tapytojams, skulptoriams, poetams, dramaturgams. 

Gvildenant meninės kūrybos problemas, tradicinėje indų estetikoje išskiriami du iš esmės 
skirtingi lygmenys: išorinis, arba formalusis, aprėpiantis grynai technines kūrybos problemas, 
ir gelminis, susijęs su kūrybiniu menininko pajėgumu, fantazija, vaizduote, intuicija, kūrybos 
fazėmis bei meno kūrinio atsiradimu. Kalbant apie pirmąjį, formalųjį, lygmenį, „Samaranga- 
nasūtradharoje“ išskiriamos aštuonios techninės tapytojo kūrybinio proceso dalys: 1) tapymo 
priemonių pasirinkimas, 2) grunto dėjimas, 3) kontūrinio piešinio sukūrimas, 4) charakteringų 
elementų išryškinimas, 5) laipsniškas spalvų klojimas, 6) reljefiškumo išgavimas modeliavimo 
priemonėmis, 7) koregavimas, 8) galutinis kontūrų pataisymas ir paveikslo suvedimas. 

Tačiau indų estetines problemas gvildenančių traktatų autoriams ir dailininkams daug 
svarbesnis ne formalusis, o antrasis, gelminis kūrybos lygmuo, kuriame ypatingas dėmesys 
kreipiamas į psichologinius kūrybos aspektus. Kūrybos procese dažniausiai išskiriamos trys 
pagrindinės fazės: įžanginė, kuriamo vaizdinio gimimo, jo plastinio įprasminimo. Įžanginė, 
menininko psichologinio pasirengimo ir meninio sumanymo fazė, skirtinguose traktatuose 
aprašoma labai įvairiai. Jai pasitelkiami visokie psichologinio pasirengimo kūrybai ir pagal- 
biniai sąmonės, energijos kaupimo, meditacijos metodai, skatinantys sąmonės kryptingumą 
ir asmenybės kūrybiškumą. Jau nuo vedų laikų poetai, šalia meditacinės psichologinės treni- 
ruotės, vartojo sakralinį somos gėrimą, kurstantį poeto vaizduotę ir gaivališką kūrybingumą. 
Skirtingi budistinės, džainistinės, hinduistinės, tantrinės pakraipos traktatai pradedantiems 
kurti rekomenduoja atlikti sudėtingus parengiamuosius ritualus ir imtis pagalbinių priemonių: 
apsirengti šviesiais švariais drabužiais, pagarbinti dievus, uždegti malonius smilkalus, ilgai 
medituoti prieš Buddhos, Mahavyros, Višnaus, Šaktės ar kitos dievybės vaizdinį ir susikurti 
savyje kūrybinio alkio, dvasios švarumo, tuštumos (śūnyatā) būseną. 

Panaikines išorinius sąmonę kaustančius dirgiklius, meistras pamažu įžengia į antrąją 
kūrybos vyksmo pakopą, kurioje sąmonės susitelkimas, arba visiškas jos „išlaisvinimas“, 
gimdo vadinamąją dhvani-mantra, t. y. būseną, kai vaizduotėje išryškėja kuriamo vaizdinio 
kontūrai. Ši kūrybos vyksmo pakopa, kada sąmonėje atsiranda kuriamo paveikslo vaizdinys 
(citta-sanna), jo formos ir sukūrimo būdas, aprašytas „Athasalini“ traktate. 

Trečioji, baigiamoji, kūrybos proceso ir meno kūrinio įkūnijimo pakopa aiškinama kaip 
meistro įgyto profesionalaus meistriškumo, jo talento galios praktinio įgyvendinimo rezul- 
tatas. Ji aprašinėjama „Višnudharmotaroje“ ir daugelyje vėlesnių traktatų. Dailininkas, anot 
Coomaraswamy'io, niekada nesiekia originalumo, tik tikslumo. Šia procedūra jis panašus į 
besimeldžiantį, kuris, pašalindamas iš savo sąmonės visą nereikalingą turinį, dėmesį išskirtinai 
nukreipia į sąmonę užvaldžiusios temos detales, kurios daug gyvesnės ir įtikinamesnės nei 
tikrovėje. Tada laiko šį vaizdinį savo sąmonėje, kiek tai būtina, kol sąmonė nebeišskiria jo kaip 
priešais esančio objekto, bet pati ištirpsta jame; taip identifikacija prilygsta tobulo suvokimo 
būsenai. Vėliau menininkui telieka įkūnyti savo būseną reikiama forma. Vienintelis jo, kaip 
unikalios asmenybės, įnašas į kūrybinės veiklos rezultatą - jo paties meniniai gabumai, nes, 
susitapatindamas su tema, jis dirba laisvai ir iš vidaus išorėn, ir jo kūrinys, kad ir kaip mažai 
savitas, vis dėlto yra originalus tikrąja prasme, t. y. tiesiogiai kylantis iš pirminio šaltinio 
(Coomaraswamy, 1981, p. 143). 

Indų estetikoje, gvildenant meninės kūrybos proceso problemas, išskirtinis dėmesys krei- 
piamas į fizinį ir psichologinį kūrėjo pasirengimą. Kūrėjas turi būti ne tik dvasiškai apsivalęs, 
švariai apsirengęs, sutvarkęs savo darbinę aplinką, tačiau autentiškai kūrybai ne mažiau svarbus 
yra minties sutelktumas arba, kitais žodžiais tariant, vidinė dvasinė koncentracija, jausminis 
menininko pasirengimas. Čia nuolatos pabrėžiama mintis, kad autentiškai kūrybai profesio- 
nalaus meninės išraiškos priemonių įvaldymo nepakanka, nes tai tik būtina pirminė kūrybos 
prielaida. Iš čia plaukia indų estetikos tradicijai būdingas meninės kūrybos procesų problemų 
psichologizavimas, gilesnių meninio lavinimo, estetinio suvokimo aspektų pabrėžimas, kuris 
tiesiogiai siejasi su meno kūrinių kūrėjui būtinu gebėjimu paliesti jautriausias suvokėjo dvasios 
ir širdies gelmes, padedančias jam emocionaliai išgyventi estetinio patyrimo pilnatvę. 

Aprašinėjant kūrybos proceso sklaidą, tradicinėje indų estetikoje aptinkama skirtingų 
požiūrių į emocionalių ir racionalių pradų vaidmenį kūrybos procese. Pavyzdžiui, minėtame 
„Athasalini“ traktate, pabrėžiant racionalių pradų svarbą, teigiama, kad „visos meno formos 
pirmiausia gimsta žmogaus prote“, tačiau kartu dievų vaizdiniai gyvuoja ir kaip intuityvios 
koncepcijos, pabrėžiančios emocinių pradų svarbą. Pastarasis požiūris atsiskleidžia traktatuose, 
plėtojančiuose mokymą apie trijų pagrindinių kokybių (gura) vaidmenį meninės kūrybos 
procese: tamas (minkštumas, pasyvumas, inertiškumas), rajas (aistringumas, siautulingumas, 
gaivališkumas) ir sattva (vidinė rimtis, harmonija, dvasinis apsivalymas). Šios trys pagrindinės 

Džainų Hathisingho šventykla. Ahmadabadas. XV a. 


savybės padeda dailininkui sukurti tokius kūrinius, kuriuose būtų atskleistos tikrovėje nere- 
gimos „paslaptingosios duotybės“, sudarančios tikrojo meno esmę ir suvokėjui sukeliančios 
subtilių estetinių nuotaikų (rasa) gamą. 

Sakralinės dailės meistrams meno kūrimo aktas reiškia ekstazišką susiliejimą su dieviš- 
kuoju pradu. Tikrovė indų dailininkui gali būti jo kūrybos impulsas, tačiau savo kūriniuose jis 
dažniausiai siekia ne realistiškai atspindėti tikrovę, o išryškinti vaizduojamųjų reiškinių esmėje 
slypintį neregimą dieviškąjį pradą, Absoliutą, aukščiausiąją tiesą. „Indų menininkas išreiškia 
tiesą. Jis sukuria savo sąmonėje vaizdinį, kuris nėra priešingas jo požiūriui į pasaulį, tačiau dar 
tikslesnis ir jautresnis. Tai nėra tikrovės iliuzijos atmetimas, kadangi ji menininkui reikalinga 
judėti į jį žavinčios, viliojančios tiesos atskleidimą. <...> Jo kūrybos objektas yra ne kas kita 
kaip Absoliuto raiškos formos“ (Fouchet, 1967, p. 12). Ši tiesa indų mene susijusi su simbo- 
liskumu ir idealizacija, kurie skleidžiasi ne tik sakralinio, bet ir pasaulietinio meno plotmėje. 

Tradicinei indų vaizduojamosios dailės estetikai būdingą požiūrį į idealizaciją vaizdžiai 
išsako garsus Guptų epochos meno teoretikas Šukračarja, kuris teigia, kad, norint paveiksle 
pavaizduoti arklį, pirmiausia reikia prisiminti tikrą arklį ir sukurti jo vaizdinį savo sąmonėje, 
ojei tai nepavyksta, nereikia jo piešti. Samonéje atsiradus arklio vaizdiniui, išryškėjus svar- 
biausioms detalėms, dailininkas turi kibti į darbą ir „įkūnyti visas arklio proporcijas (mūna), 
atskleidžiančias jo grožį ir tauruma" (Commaraswamy, 1956, p. 116). 

Šilpašastrose atsainiai žvelgiama į realistinį pasaulio vaizdavimą. Religiniams poreikiams 
tarnaujantis ir į dievų pasaulį besiorientuojantis menas į pirmą vietą kėlė meno simboliškumo 
aspektą ir lygiavimasi į kanonus bei juose apibrėžtas idealias proporcijas. Tai lėmė savitą indų 
estetines problemas gvildenančių autorių ir dailininkų požiūrį į meno kūrinio kompozicijos 
problemas. Tiesą sakant, kompozicijos terminas vargu ar gali būti vartojamas kalbant apie 
ankstyvąjį indų klasikinio periodo tapybinės estetikos ir tapybos raidos etapą, kadangi indų 
mene santykinis erdvinis kūrinio detalių ir dalių išdėstymas yra nulemtas ne vizualinės, o 
intelektualinės būtinybės, iš kurios kyla kompozicija, objektų komponavimo tvarka ir jų tar- 
pusavio santykiai. Būtent „intelektualinė prasmių hierarchija“ lemia kompozicinę kiekvienos 
religinės krypties šventyklų struktūrą, eksterjerą, interjerą ir netgi šventyklą supančią erdvę, 
jos prieigų, skulptūrinių akcentų ir detalių sąveiką. Šis „prasmių hierarchijos“ principas itin 
ryškus vidinės erdvės akcentų - tapytų frizų, skulptūrinių grupių, bareljefų išdėstyme, kur 
viskas paklūsta griežtai kanonizuotiems konkrečios religinės krypties dievų, pusdievių, pa- 
grindinių mokymo idėjų tvarkai. 


Kanonas ir kūrybinės laisvės problema 


Tradicijos ir kanono sąvokos įgauna išskirtinę reikšmę indų estetikos ir meno tradicijoje bei 
šilpinų kūryboje. Daugiausia reikšdamiesi kultinio budistinio, džainistinio, hinduistinio meno 
srityje, jie nuolatos rėmėsi tradiciniais norminiais šilpašastrų ir juose griežtai reglamentuotų 
ikonografinių elementų reikalavimais. Kanonas itin griežtai reglamentavo pagrindinių kultinio 
meno objektų - dievų - vaizdavimo principus. Kiekvienos tradicijos šilpašastros, agamos - 
teologiniai traktatai ir su jais susiję įvairūs „praktiniai vadovai , nurodantys, kaip garbinti 
dievybes, puranos, nagrinėjančios istoriją, kosmologiją, pasaulio kūrimo, vedų ir upanišadų 
tekstus, detaliai apibrėždavo pagrindinius dievų vaizdavimo principus, pozas, skiriamuosius 
atributus ir daugybę smulkiausių ikonografinių elementų. 

Visi anksčiau minėti įvairios paskirties traktatai, juose plėtojamos idėjos, taisyklės, nor- 
miniai reikalavimai buvo savotiškas pagrindas indų meno kanono, kurio įtaka skleidėsi visoje 
Hindustano pusiasalio indų civilizacijos geografinėje erdvėje, todėl šio kanono principai priklau- 
somai nuo konkrečios tradicijos buvo taikomi visoje jos išplitimo erdvėje. Kadangi menininkai ir 
amatininkai dažniausiai beveik nuosekliai laikėsi traktatuose diegiamų normatyvinių nuostatų, 
todėl ir visoje indų civilizacijos erdvėje meninės kūrybos rezultatai, tai yra sukurti kūriniai, 
turėjo daug artimų konkrečioms tradicijoms, mokykloms, cechams būdingų stilistinių bruožų. 

Šukračarja traktate „Šukranytisara“ skelbė, kad neturintys žavesio dievų atvaizdai neteikia 
suvokėjui džiaugsmo ir laimės, kadangi žavūs pasaulietiniai žmonių buitį vaizduojantys kūriniai 

daug efektyviau skleidžia bedievystę. „Puikias 
skulptūras ir tapybos kūrinius reikia vertinti 
vadovaujantis kanonais, o ne asmeniniu sko- 
niu ir fantazija“ (cit. pagal Coomaraswamy, 
1927, p. 76). Jis kviečia dievų grožį (vapu) 
perteikiančius menininkus juos visuomet 
nerodyti jaunais, retai vaikystėje ir niekuo- 
met nevaizduoti senais (Sukranitisūra, IV, 4, 
403-404). Iš čia plaukia ir kitas reikalavimas 
išmokti kiekvienoje vaizduojamo kūno dalyje 
išgauti grakštumą. 

Kanonas kaip stabili istoriškai susiklos- 
čiusia taisyklių, normų, vaizdinių ir estetinių 
principų sistema atliko svarbias socialinio, re- 
liginio, meninio gyvenimo, ritualinio vyksmo, 
meno kūrimo reguliavimo ir organizavimo 
funkcijas. Kanoniškumas yra neatsiejama 
indų kultinės dailės savybė, kuriai išskirtinis 


dėmesys teikiamas architektūrai ir vaizduoja- 
mai dailei skirtuose estetiniuose traktatuose, 


Šiva, puošiantis Čandešą. Brihadyšvaros šventykla. 
kuriuose ilgainiui įsitvirtino sudėtingos iko- Cola periodas. XI a. 


nografinių kanonų sistemos. „Kanonuose, - 
teigia Šri Aurobindo, - atsispindi visas indų meninės kūrybos pagrindas, kuris yra dvasingas 
ir intuityvus“ (Šri Aurobindo, 1995, p. 198). 

Budistinių, džainistinių, hinduistinių ir kitų religijos krypčių kanonai formavosi vientisos 
mitinės sąmonės diferenciacijos procese, kai holistinį mitinį pasaulio suvokimą keitė religinei 
sąmonei būdingas dogminis, su aiškiais religiniais tikslais, suvokimas, kuris kėlė estetikai ir 
menui religinių idealų įtvirtinimo reikalavimus. 

Kita vertus, kanono raidoje ilgainiui ryškėja skirtumai tarp religinės ir estetinės sąmonės 
poreikių. Šis kanonas remiasi konkrečių religinių nuostatų visuma. Čia visi turiningieji kū- 
rybos aspektai yra norminių nuostatų ir taisyklių sistema susieti su formaliais ir turi griežtą 
konkrečiai krypčiai būdingą kanoninių reikalavimų rinkinį, kurio kaip normos šilpašastros 
reikalauja laikytis. Estetinis yra dažniausiai meninį pavidalą įgavęs kanonas. Nors ir dažnai 
susijęs su konkretaus religinio kulto reikmėmis, jis savo prigimtimi yra liberalesnis; jam svarbesnės 
ne ideologinės nuostatos, o įvairūs estetiniu požiūriu svarbūs formalūs ir erdviniai struktūriniai 
kūrybos modeliai. Čia normatyvinės kanono nuostatos neturėjo tokios galios, kad suformuotų 

konkretaus menininko estetinio pasaulio suvokimo 
ir meninio mąstymo pobūdį, kuris neatsiejamas 
nuo kūrybingos vaizduotės ir fantazijos prigimties. 
Akivaizdu, kad normatyvinės kanono nuostatos 
brėžia išankstinių taisyklių ir nuostatų rėmus, 
kurie neišvengiamai veikia menininko sąmonę, 
įvairius meninės kūrybos proceso aspektus ir rodo 
jo sukurtų meno kūrinių stilistinį priklausymą 
konkrečiai epochai, religinei ar pasaulietinei mo- 
kyklai, krypčiai. Čia norėtume atkreipti dėmesį dar 
į vieną svarbų kanoninės kūrybos savitumą. Nors 
mūsų aptarta kanono funkcija ir jos brėžiami rėmai, 
atrodo, turėjo apriboti konkretaus kūrėjo meninio 
mąstymo savitumą, tačiau tikrovėje ne visuomet 
buvo taip, kadangi itin talentingi menininkai neretai 
savo talento jėgą pajungdavo kanono riboms plėsti 
ir transformuoti. 

Kita vertus, gvildenant šilpašastrose išryškėjusį 


požiūrį į menininko kūrybinės laisvės problemas, 
negalima ignoruoti ir tradicinės menininko ir meno 


Varunanė, jojanti ant makaros. 
Orisa. Juodasis skalūnas. XI a. kūrinio santykių sampratos, šilpašastrų autorius 


veikiančių konkrečiu metu viešpatavusių filosofi- 
nių, religinių, estetinių teorijų įtakos. Anot klasikiniu periodu ir viduramžiais viešpatavusių 
šilpašastrų estetikos nuostatų (nevertėtų pamiršti, kad šilpinai pirmiausia reiškėsi kultinės 
dailės srityje), tokios Vakarų moderniai estetikai ir meno filosofijai svarbios sąvokos kaip me- 
ninio stiliaus individualumas ir originalumas, lyginant su indų tradicinės kanoninės šastrinės 
estetikos nubrėžtais reikalavimais, buvo suvokiamos kaip antraeilės ir nereikšmingos. Tik 
tas menas, „kuris atitinka kanoninius kriterijus, yra iš tikrųjų nuostabus, ir joks kitas, mano 
įsitikinimu“ (Šukranitisūra, IV, 4, p. 105-106). Todėl šilpinai dažniausiai nepretenduoja į ori- 
ginalumą, individualią saviraišką. Taip pat nevertėtų pamiršti, kad, pavyzdžiui, anot budistinės 
estetikos, individualybė yra visiškai fiktyvus, laikinas karminis dalykas, lyginant su amžinaisiais 
dalykais. Todėl tikras kūrėjas, išpažįstantis budistinės estetikos principus, skatinamas žvelgti 
plačiau ir giliau, anapus savo asmeninių nuostatų, peržengti egoistinių savigarbos interesų ribas. 
Iš čia, anot budistinės estetikos, ryškėja pagrindinis kūrybos tikslas: siekti, kad per kanonais 
nubrėžtą ir amžiais patikrintą tradiciją būtų atskleisti ne laikini, individualūs, o belaike amžiną 


172 


ESTETIKOS IR MENO TEORIJOS SAVITUMAS 


prasmę turintys dalykai. Individualios meninės saviraiškos problemos tokių estetinių nuostatų 
kontekste yra nereikšmingos. 

Nepaisant aptartos vyraujančios normatyvinės estetinės nuostatos, griežtai reglamen- 
tuojančios menininko kūrybos proceso pobūdį, šilpašastrose neaptiksime vieno požiūrio į 
menininko kūrybinės laisvės problemas. Skirtingai nei „Čitralakšanos“ teksto autorius, kuris 
liberaliai traktuoja menininko kūrybinę laisvę ir jo pasirinkimą vaizduoti kasdienio žmonių 
gyvenimo temas, kitame traktate „Šukranytisara“ rekomenduojama menininkui apskritai 
vengti buitinių temų. „Dievų vaizdavimas, - rašoma jame, - atneša žmonėms laimę ir nukrei- 
pia juos į padangę. Žmonių gi [vaizdiniai] nutolina nuo dangaus ir iššaukia nelaimes... Dievų 
vaizdiniai, netgi negrabiai atlikti, gimdo laimę. Priešingai žmonių vaizdiniai, netgi gerai atlikti, 
niekuomet neatneša laimės“ (cit. pagal Bose, 1926, p. 32). Apie sąlyginę indų menininkų laisvę 
liudija tai, kad nepaisant „Šukranytisaroje“ išsakytos griežtos nuostatos už dievų vaizdavimą 
užmerktomis akimis menininką bausti mirties bausme, skulptorius išdrįso Šivos šventykloje, 
Elefantos saloje, šį dievą ir kitus vaizduoti užmerktomis akimis. 

Kurdami konkrečius dievų, pusdievių ar žmonių vaizdinius, skulptoriai ir tapytojai 
privalėjo laikytis griežtų traktatuose aiškiai reglamentuotų dydžio, proporcijų, figūros pozos, 
pasilenkimo ar pasisukimo kampo, aprangos, būtinų simbolių, atributų ir daugybės kitų su 
konkrečios krypties, mokyklos ikonografijos subtilybėmis susijusių kanoninių reikalavimų. 
Pagal traktatuose suformuotus kanoniškus reikalavimus, žmogaus figūros aukštis, priklauso- 
mai nuo personažo pobūdžio, rango ir dvasinių charakteristikų, buvo skaidomas į septynias, 
aštuonias ar devynias lygias dalis, vadinamąsias tala, kurios atliko kūrybos procese savotiško 
pirminio modulio funkciją. Dievų, pusdievių taurios ir gražios galvos turėjo sudaryti vieną 
devintąją jų kūno ilgio dalį, didingų herojų - aštuntąją, o žemos kilmės žmonių ir moterų 
galvos - tik vieną septintąją jų kūno. 

Anot kai kurių liberalesnių estetinių traktatų, rėmimasis kanonais ir tradicijomis turi ne 
apriboti kūrėjo laisvę, o tik nubrėžti pagrindinius kūrybos orientyrus, padėti natūraliai šilpino 
saviraiškai. Todėl, nepaisant taisyklių šilpašastrų autoriams, jų tekstuose pirmiausia pateikia- 
mos bendrosios kūrybos nuostatos, pagrindiniai proporcijų, ikonografijos reikalavimai, kurių 
nužymėtoje erdvėje galėjo skleistis menininko kūrybinės dvasios polėkiai. Netgi vadovaujantis 
tuo pačiu kanonu, skrupulingai atsižvelgiant į jo reikalavimus, buvo galima pateikti skirtingas 
menines interpretacijas, trukdančias atsirasti dviem vienodiems kūriniams. Kita vertus, net 
kanono apibrėžtoje erdvėje šilpinas meninės kūrybos procese neišvengiamai rėmėsi jį supančio 
pasaulio stebėjimu, siekė atrinkti, grupuoti, išryškinti, kas yra esmingiausia. 

Simbolinio mąstymo principai 


Simbolis, kaip savita meninė struktūra, užgimsta mitinės sąmonės stichijoje ir glaudžiai sie- 
jasi su archajiškiausiais indų estetinės sąmonės lygmenimis, kuriuose formuojasi konkrečios 
ženklų, meninių vaizdinių sistemos, susijusios su įvairių religijų meno tradicijų ikonografinėse 
sistemose įtvirtinta globa, draudimais ir pan. Simbolis indų, kaip ir kitose meno tradicijose, 
slepia savyje prasmę, idėją ir kitus svarbius dvasinius dalykus. Todėl vaizduodami dievus indų 
menininkai nekelia tikslo imituoti žmogiškų formų grožio, kaip kad elgiasi graikų menininkai, 
tačiau pirmiausia siekia išreikšti ir perteikti tą gelminį dvasinį turinį, kuriuo šios dieviškos 
formos yra pripildytos. Kita vertus, kai siekia atspindėti žmogaus grožį, jie pirmiausia pabrėžia 
joidėją, o ne, kaip graikų ir Vakarų estetikos tradicijoje, idealizuoja gražias zmogiskas formas. 
Jie apeliuoja arba į abstrakčiai suvokiamą grožio idėją, arba į tas grožio formas, kurias suranda 
žmogų supančios didingos Gamtos įvairovėje. Tačiau netgi paprasčiausioms iš gamtos peri- 
mamoms formoms indų menininkas suteikia universalesnę simbolinę prasmę. 

Kita vertus, nevertėtų pamiršti, kad simbolis indų meno tradicijoje neretai įgauna tokio 
ženkliškumo bruožus, kuriems būdingas neišsemiamas vaizdinio daugiareikšmiškumas. 
Daugelio indų meno simbolių gelminės prasmės negalima pažinti racionaliai, į juos reikia 
„įsijausti“, pajusti jų projekciją į amžinybę. Ir pagaliau, simbolis indų sakraliniame mene savo 
komunikacinėmis galimybėmis yra glaudžiai susijęs ne tik su religine, tačiau ir su vientisa 
archajiška mitine sąmone, kadangi siekia pateikti vientisą pasaulio vaizdą. 

Aptariant indų meno simboliškumo problemą negalima pamiršti ir išskirtinės literatūri- 
nių meno formų, ypač dramos meno svarbos, kurio poveikis įvairioms estetiškumo ir meno 
apraiškoms buvo milžiniškas. Šis indų estetikai ir menui būdingas simboliškumas tiesiogiai 
siejasi su išskirtine sanskrito kalbos reikšme ir jai būdingu semiotiškumu. Sanskrito kalba išsi- 
skiria itin išplėtota sinonimika, sąvokų konotacijų įvairove, stilistiniu variantiškumu, daugybe 
paralelinių ir vieną kitą papildančių įvairiausių meninės išraiškos formų, vadinasi, ir užslėptų 
simbolinių prasmių. Chantalė Maillard, daug dėmesio skyrusi įvairių indų meno simboliškumo 
aspektų analizei, pabrėžia, kad indų meno esmė formuojama ne tik iš sanskrito literatūrinės 
tradicijos, mitologijos ir religijos išplaukiančiais naratyviniais, tai yra atpasakojamais, aspektais. 
„Pirmiausia,- teigia ji, - simbolio funkcija yra pavaduoti informaciją, kurios neišreiškiamumas 
reikalauja ko nors vizualaus, kad galėtume ją pasiekti taip, kaip kad prieiname prie žemiškųjų 
dalykų. Be to, simbolis, kitaip nei ženklas, nėra paprastos konvencijos produktas, o greičiau 
dalyvauja tame, ką simbolizuoja. Simbolis yra svarbi vienovės, sukurtos simbolio, ir to, kas 
simbolizuojama, dalis. Todėl kūrinys ar simbolinis objektas nėra paprasta reprezentacinė 
kompozicija. Simbolinis menas turi konfigūracinę vertę, tai reiškia, jog jis paverčia tam tikrą 
tikrovę esama ją įkūnydamas. Kiekviena konfigūracija reiškia įkūnijimą. Taip menas atlieka ne 

tik paprastą tarpininkavimo funkciją. Menas perteikia daugybės jėgų trajektorijas, jų kontūrus 
tam, kad jomis būtų galima naudotis“ (Maillard, 2010, p. 194-195). 

Mūsų anksčiau minėto subtiliai, niuansuotai, su daugybe konotacijų būdingai sanskrito 
kalbai būdingo semiotiškumo, simboliškumo ekspansija akivaizdi ir į kitas nežodines, ypač 
vizualiai suvokiamas meninės kūrybos formas, kuriose buvo ieškoma kitokių simbolinių su- 
kauptos patirties vizualinio perteikimo formų. Todėl auganti simboliškumo įtaka buvo jaučiama 
ne tik literatūrinėje ir dramos estetikoje, tačiau ir daugybėje kitų su kalba, poetika ir dramos 
menu vienaip ar kitaip susijusių vizualinių meno rūšių. Taip atsirado turtingas simbolinių kodų 
ir gestų (mudra) pasaulis, iki tobulybės išplėtotas įvairiose teatrinio ir šokio meno formose. 
Tą simboliškumo ekspansiją akivaizdžiai regime daugybės simbolinių prasmių prisodrintoje 
skulptūros, tapybos, miniatiūros ikonografijoje, šokyje, muzikoje, architektūros statinių dekore. 

Klasikinio periodo budizmo, džainizmo, hinduizmo tradicijų estetiniuose traktatuose, o 
vėliau, jau viduramžiais, hinduizmo, tantrizmo ir įvairių islamizuotų estetikos ir meno krypčių 
šalininkų traktatuose susiklosto sudėtingos simbolių sistemos, kurių tikslas perteikti užslėptą 
didžiųjų religijų kūrėjų mokymų prasmę ir svarbiausius jų gyvenimo įvykius. Tokie yra būties 
ratas, simbolizuojantis Buddhos mokymą, pėdų atspaudai, šventojo medžio Bodhi, daugybės 
hinduistinėje ikonografijoje pamėgtų gyvūnų - jaučio, liūto, arklio ir kiti vizualiai suvokiami 
simboliai, kurie simbolizuoja konkrečius dievus. 

Priklausomai nuo konkrečios emocinės dievo, pusdievio ar herojaus emocinės būsenos 
indų vaizduojamojoje dailėje gyvavo keturios pagrindinės figūros pozos. Susikaupimo ir 

psichinés pusiausvyros büsena simbolizavo stovinti arba sédinti rimties ir kontempliacijos 
büsenoje figüra, ekspresyviai palinkusi j priekj sédinti figüra simbolizavo energijos sklaida ir 
pan. Ne tik figūros pasilenkimas, bet ir galvos, plaukų forma, rankų, pirštų judesiai, antakių ka- 
noniškos formos turėjo didžiulę simbolinę prasmę, kurią meistras turėjo perteikti suvokėjams. 
Tačiau jei vaizduojant dievus ir pusdievius, kitus svarbesnius konkrečios religijos panteono 
personažus šių normatyvinių nuostatų buvo laikomasi, kai menininkai vaizduodavo paprastus 
mirtinguosius, jų kūrybinės nuostatos neretai buvo daug laisvesnės. 

Didžiulę simbolinę prasmę indų estetikoje reiškė spalva, spindesys, simbolizuojantys 
dievišką prigimtį, tyrumą, aukščiausią grožį, ir daugybė kitų konkrečios religijos adeptui 
savaime suprantamų ne tik religinę, tačiau ir estetinę prasmę turinčių dalykų. Tai konkrečiais 
pavyzdžiais parodysime analizuodami estetinius didžiųjų epų „Mahabharatos“ ir „Ramajanos“ 
aspektus. Šios sudėtingos glaudžiai susijusios su konkrečios estetikos ar meno krypties idealais 
simbolių sistemos formuoja indų meno tradicijos savitumą, suteikia jai nepakartojamą aurą. 


Estetika Kamos ir Tantros energetiniame lauke 


Jokioje iš mums žinomų didžiųjų civilizacijų meilės ir erotinių motyvų sureikšminimas nejgavo 
tokios svarbos ir mastų kaip indų, nors panašius dalykus regime analizuodami Ozirio kultą 
Egipte, minotauro Kretoje, dievo Dionizo ir Pano - Graikijoje, Bakcho - Romoje, dhekar ir 
įvairias kitas sufijų praktikas arabų musulmoniškame kalifate. Per kraštus besiliejantį kūnišku- 
mą, erotiškumą, aistringą meilę aukštinančiai Hindustano pusiasalio kultūrai svetimas gilias 
šaknis Vakaruose suleidęs krikščioniškasis puritonizmas, besiremiantis pirmapradės nuodė- 
mės nuostata. Indijos ir Vakarų estetika iš esmės skiriasi požiūriu į juslinį grožio suvokimą 
ir erotinių motyvų vaidmenį mene. Skirtingai nei į asketiškumą linkstanti krikščioniškoji ir 
budistinė estetika, viduramžių Indijoje įsivyravusios įvairios hinduistinės religijos, estetikos ir 
meno kryptys yra kupinos gyvenimo meilės, juslinio grožio suvokimo, hedonizmo, jausmin- 
gumo, erotikos. „Jokios kitos šalies religinis menas neteikia tokios svarbos erotikai, kaip indų 
menas, kuriame kūniškos aistros traktuojamos kaip religinių jausmų išraiška“ (Munsterberg, 
1979, p. 293). 

Erotiniai motyvai gaivališkai užvaldo daugelį tradicinės indų kultūros sferų, jie akivaiz- 
dūs kosmologijoje, mitologijoje, religijose, filosofijoje, mene. Erotiškumas įgauna išskirtinę 
svarbą ir persmelkia ne tik kultūrą, kasdienį gyvenimą, bet ir mokslą. Skirtingi jo aspektai 
aptarinėjami teisei, papročiams, magijai, astrologijai, filosofijai, etikai, estetikai, poetikai, 
retorikai, architektūrai, dramai, muzikai, šokiui, aktoriaus menui, literatūrai ir daugybei kitų 
mokslinio pažinimo sričių skirtuose traktatuose. Erotiniai meilės motyvai įgauna išskirtinę 

svarbą archajiškuose vedų, brahmanų, upanišadų, aranijakų, puranų, natjašastrų, vastušastrų, 
šilpašastrų, tantrų, agama tekstuose, „Ramajanoje“, „Mahabharatoje“, dramose, lyrinėje po- 
ezijoje, dailėje, muzikoje, šokyje ir savo gaivališkos aistros kupinais vaizdiniais simbolizuoja 
nuolatos atgimstančias vitališkas gamtos jėgas. „Oficialusis hinduizmas atlaidžiai ir supratingai 
žvelgė į erotinio meno sensualizmą. Skulptūrinių meninės išraiškos priemonių kalba šis erotinis 
„sensualizmas“ taip įspūdingai buvo perteikiamas akmenyje, kad net žodžiai atrodė silpni ir 
bejėgiai“ (Fouchet, 1967, p. 23). 

Kita vertus, indų estetikoje ir mene aktualizuojamas emocionalumas, pasaulio suvokimas 
aprėpia plačią estetinių išgyvenimų skalę - nuo ankstyvajam hinduizmui būdingo santūrumo 
iki atviro erotinės meilės motyvų aukštinimo brandžiuoju hinduizmo laikotarpiu. „Žmogaus 
meilė simbolizuoja individualų Absoliuto siekimą ir simboliškai įkūnijama erotiniame mene. 
Vadinasi, sutaikydamas ir susiedamas fizinės meilės malonumus su religinėmis aspiracijomis 
bei atsisakydamas nuodėmių išganytojo vaidmens, hinduizmas panaikino konfliktą tarp 
juslinio ir dvasinio pradų, kuris taip sunkiai slėgė hebrajų bei krikščionių sąžinę“ (Munro, 
1965, p. 38-39). 

Indų hedonistinius erotinius motyvus aukštinančioje estetikoje ir jai veikiant besi- 
skleidžiančiose meno formose savitai reiškiasi klasikinio periodo estetikoje išplėtotos rasa 

teorijos poveikis, kuris stiprėjančių 
šaivų, vaišnavų, šaktų ir tantristų 
idėjoms veikiant įgauna vis ryškesnį 
erotinį atspalvį. Netgi vėliau redaguoti 
hinduistiniai sakraliniai tekstai yra ku- 
pini aistringos dievų ir žmonių meilės 
nuotaikų motyvų. Jie turi ryškų poveikį 
tolesnės hinduistinės estetinės minties 
raidai, kurioje formuojasi stipri „mei- 


lės meno“ reikšmingumą aukštinanti 

tendencija. „Vatsjanai ir kitiems ma- 

Erotinės skulptūros Khandaryja Mahadevos šventykloje. žiau asketiškiems teoretikams „meilės 

Khadžurachas. XI a. vid. 

menas“ - ars amatoria - atrodo menas 

ir kaip toksai gali būti ugdomas. „Že- 

mesniais lytėjimo, uoslės ir skonio jutimais irgi galima patirti estetinį pasitenkinimą plačiąja 

šio žodžio prasme. Apskritai indų estetika toleruoja realistinį erotiskuma mene su sąlyga, kad 

jis būtų saikingas, rafinuotas ir gero tono. Tai pasiekti padeda meno ištikimybė religiniam bei 

kosminiam simbolizmui, kuris neskatina jokio vidinio konflikto, gėdos ar nuodėmės jausmo“ 

(Munro, 1965, p. 43-44). Erotinės meilės kultas įgauna plačius mastus viduramžiais klestė- 

jusiose pasaulietinio ir religinio meno formose. Šis hinduistinei estetikai ir menui būdingas 

tolerantiškumas paaiškinamas tuo, kad intymių žmogaus jausmų pasauliui ir erotinei žmogaus 
gyvenimo pusei jau nuo žilos senovės Indijoje teikiama kitokia prasmė nei krikščionybėje. 

Viduramžių estetikoje ir jos paveiktose meno formose savitai reiškėsi klasikinio periodo 
estetikoje išplėtotos rasa teorijos poveikis, kuris, stiprėjant šaivų, vaišnavų, šaktų ir tantristų 
idėjų įtakai, įgavo vis ryškesnį erotinį atspalvį. Netgi vėliau redaguoti hinduistiniai sakraliniai 
tekstai yra kupini aistringos dievų ir žmonių meilės motyvų. Šių krypčių šventyklų eksterjerų 
ir interjerų skulptūriniame dekore nepaprastą populiarumą įgavo mithuna motyvas - vaiz- 
duojantis besimylinčias poras. 

Erotiniai motyvai išplaukia iš įvairių archajiškų Hindustano pusiasalyje gyvavusių vaisin- 
gumo kultų ir kosmogoninių pasaulio gimimo teorijų. Kaip liudija išlikę protoindiškųjų civili- 
zacijų skulptūros artefaktai, jau bemaž 3 tūkstančiai metų iki Kristaus gyvavo archajiški Saivams 
artimi liaudiški vaisingumo, vyriškos lyties erotinę energiją simbolizuojantys lingamo (falo), 
jaučio ir deivės - moters, pasaulio motinos ir kiti kultai, kurie sureikšmintoje erotinėje energijoje 
regėjo universalų pasaulio ir gyvybės kūrimo principo analogą. Vyriškas ir moteriški pradai čia 
buvo traktuojami kaip lygiaverčiai ir vienodai svarbūs. Lingamas buvo suvokiamas kaip abstrak- 
čiausias ir gryniausias vyriškas pasaulio įvairovės ir būties pilnatvės kūrimo simbolis, todėl jis 

buvo patalpinamas garbingiausioje ankstyvųjų šventyklų vietoje. Pasaulio gimimas indų kaip 
ir kinų kosmologijoje yra traktuojamas kaip dviejų skirtingų moteriškojo ir vyriškojo pradų 
sąveikos rezultatas. Kinijoje tai yin ir yang, o Indijoje gyvenimo esmės (Purusa) ir gamtinės 
energijos (Prakrti) sąveikos rezultatas. 

Moteriškas sakti principas indų kultūros tradicijoje buvo suvokiamas kaip pagrindinis 
universalus visa persmelkiantis pasaulio energetinės būties principas. Jis simbolizavo tylią 
tuštumą, pirmapradę didžiosios universalios kosminės dvasios perpildytą potencialią energijos 
jėgą. Šakti principas yra visur ir skleidžiasi įvairiais pavidalais, o priklausomai nuo konkrečių 
raiškos formų jis įvardijamas skirtingai: Didžioji motina, Devi, Uma, Durga, Parvati, Kaili ir 
kitais dažniausiai Šivos antrosioms pusėms priskiriamais vardais. 

Galingą vyro erotinę energiją simbolizavo lingamas ir bulius, kurio aukojimo ritualas 
senovės Indijoje buvo traktuojamas kaip mistinis Šivos vyriškos lyties energijos perdavimo 
ir transformacijos procesas. Todėl pavasarį per gamtos atgimimo šventės ritualus - aukojant 
bulių ar šlovinant lingamą - neretai buvo pasitelkiamos rafinuočiausios jogų psichologinių 
treniruočių technikos, padedančios transformuoti seksualinę energiją į dvasinę ir intelektualiai 
kūrybingą jėgą. Vadinasi, jau senovės indai puikiai suvokė Schopenhauerio pastebėtą ir vėliau 
Freudo ir kitų psichoanalitikų sureikšmintą glaudų seksualinės ir kūrybinės energijos ryšį. 

Ankstyvojoje indų civilizacijos raidos fazėje atvirai erotiniai meilės motyvai buvo plačiai 
paplitę. Senovėje į erotinę meilė buvo žvelgiama kaip į visiškai natūralų ir išskirtinės svarbos 

žmogaus gyvenimo aspektą, kuris garantuoja ne tik žmonių giminės tęstinumą, bet ir būties 
harmonijos jausmą. „Kai mes teigiame, kad Indijos kultūra yra dvasinga, - rašo Cooma- 
raswamy'is, knygoje „Šivos šokis“ - mes negalvojame, jog ji nėra jausminga. Galbūt tai labiau 
jausminga nei kaip kada nors buvo suprasta - nes toks emocionalumas, kuris gali klasifikuoti 
tris šimtus ir šešiasdešimt rūšių mylimojo širdies jausminių polėkių ir sustoti skaičiuodamas 
švelnius įkandimus, paliktus ant mylimosios odos, ar papuošti jos krūtinę žaviomis gėlėmis - 
perduodamą idealų švelnumą per erotiškiausią meno išraišką - yra nesuvokiama tiems, 
kurie yra tiktai geidulingi arba kur antžmogiškos pastangos turi savaiminę kontrolę. Indų 
temperamentas suteikia galimybę kalbėti apie abstrakčius dalykus netgi karštligiškai laikant 
žmogų gniaužtuose“ (Coomaraswamy, 1971, p. 133). Todėl kai kuriuose Hindustano pusia- 
salio regionuose išplitusiuose liaudies kultuose kūnišką meilę šlovinantis erotiškumas įgavo 
mistinę dvasinio religinio pasitenkinimo prasmę. „Visas indų liaudies menas yra prisodrintas 
per kraštus besiliejančių seksualinių motyvų; nuo bengališkų metale ir medyje įkūnytų vaiz- 
dinių iki ceremonijoms skirtų medinių skulptūrų rathas (dangiškų karietų, kurių yra visose 
šventyklose). Visur surandame daugybę sudėtingiausių ir graudžiausių žmogiškos meilės 

temų leitmotyvų, jų Indijoje yra daugiau nei bet 
kurioje kitoje senovinės pasaulio meno tradicijoje“ 
(Anand, 1958, p. 11). 

Erotinės problemos, kaip minėjome, buvo ap- 
tarinėjamos ir seniausiuose brahmanų, upanišadų 
ir puranų tekstuose, iš kurių galima paminėti „Ša- 
tapatha Brahmana“ (Šatapatha Brahmana), „Čan- 
dogja upanišada“(Chūndogya-upanisad), „Brihad 
aranjaka upanišada“ (Brihad-ūranyaka-upanisad), 
„Agnipurana“, „Matsja purana“, „Višnudharmottara 
purana“ ir kitus. Seniausiuose filosofiniuose upani- 
šadų tekstuose patetiškai kalbama apie dviejų prie- 
šingų lyčių jungimąsi šventoje gyvybę gimdančioje 
vienybėje. Pavyzdžiui, „Čandogija upanišadoje“ 
rašoma: „Iš tikrųjų, o Gautama, moteris - tai ugnis. 
Įsčios - jos degalai. Aistra - dūmai. Gimdančios 
kūno dalys - liepsna. Įvedimas vidun - įkaitusios 


anglys. Malonumas - kibirkštys. Šioje ugnyje die- 
vai pateikia maistą. Iš šio pateikimo gimsta sėkla“ D ee Pradešas. 
(Chandogya Upanisad, 5.8.1-2). k 

Todėl erotinės meilės kaip gyvybę ir pasaulio 
įvairovę gimdančio principo svarbos supratimas ilgainiui tampa neatsiejama indų religinės, 
filosofinės ir estetinės pasaulėžiūros dalis. Erotiniai motyvai nuolatos išnyra įvairiose su se- 
nosiomis liaudies tradicijomis susijusiose religinėse, filosofinėse, estetinėse ir meno teorijose. 
Jos išplaukė iš minėtų lingamo, jaučio, senųjų vaisingumo deivių, deivės-moters ir kitų kultų, 
kurie buvo prisodrinti erotinių motyvų. Brahmanai, hinduistų ir įvairių šaivų, vaišnavų, šaktų 
šventikai, erotinei meilei teikė mistinę prasmę, kadangi ją aiškino kaip vieną iš daugybės 
dviejų dieviškų pasaulį kuriančių principų - gyvenimo esmės (Purusa) ir gamtinės energijos 
(Prakrti) jungimosi būdų. Pavasarį, gyvybės atgimimo ar vaisingumo deives šlovinančias 
šventes ir su jomis susijusius kūnišką meilę aukštinančius įvairius vaisingumo kultus neretai 
lydėjo erotiški šokėjų ir rafinuotų kurtizanių į orgijas panašūs pasirodymai. 

Daug aistringų erotinės meilės motyvų skamba „Rigvedoje“ ir kituose seniausiuose 
vedų epochos tekstuose. Pavyzdžiui, „Rigvedos“ himne X.95 „Pururavas ir Urvašė“ vaiz- 
dingai aprašoma mitinio valdovo Pururavo, įsimylėjusio apsarę Urvašę, meilės jausmai: „Ji 
suspindėjo tarsi krintantis žaibas, / gimusi iš vandens ir atnešanti man meilės malonumus“ 
(Rgv. X.95.10). 

Indų epiniuose tekstuose taip pat nuolatos įvai- 
riais pavidalais iškyla erotinės meilės dievo Kamos 
vaizdinys. Jis indų epuose, o vėliau ir estetikos bei 
meno tradicijoje, dažniausiai traktuojamas kaip ais- 
tringos dievų meilės vaisius, tai yra laimės ir grožio 
deivės Lakšmės ir jos vyro Rati („meilės aistra“) sū- 
nus. Erotinės meilės motyvai įgavo išskirtinę svarbą 
lyrinėje poezijoje ir „Mahabharatoje“ (VI.31.11, 
XII.167.33 ir kt.), kur kalbant apie šią Kamos glo- 
bojamą sritį vartojamos spalvingos nepasotinamas 
žmogaus aistras simbolizuojančios metaforos. Igno- 
ruoti aistringą moters meilės šauksmą vyrui indų 
kultūros tradicijoje neretai buvo laikoma griežtos 
bausmės reikalaujančia nuodėme. Neatsitiktinai 
vienas pagrindinių „Mahabharatos“ herojų Ardžūna, 
atsiribojęs nuo padangių devos Urvašės meilės, buvo 
dievų griežtai už tai nubaustas. 

Didžiuosiuose indų epuose aptinkame daugybę 

Šiva ir Parvatė, Smiltainis; Xia, estetinių fragmentų, kuriuose pamatinė estetikoje 
grožio kategorija asocijuojasi ne tik su spalva, šviesa, 
spindesiu, ryškumu, švarumu, tačiau ir su akivaizdžiais 

erotiniais motyvais, kurie pateikiami kaip gilaus dorybingo grožio suvokimo pavyzdžiai. Čia 
nuolatos iškeliamos kaip didžiule estetine verte pasižyminčios geidulingumą skatinančios, 


patrauklios, nepriekaištingos moters kūno formos, veido žavumas, gražus balsas, grakstu- 
mas, kūno kalbos šokis. Kalbant apie moters grožį, jos veidas palyginamas su mėnuliu (Mhb. 
III.250.9) arba lotoso žiedu (Mhb. III.119.4). Apskritai aukštinant moters grožį, jos estetines 
savybes, meilės jausmus, nuolatos vartojamos erotinį atspalvį turinčios metaforos. Šiuo aspektu 
indų epiniai kūriniai asocijuojasi su hebrajiškais „Giesmių giesmės“ jausminiais motyvais. Taip 
viename iš tekstų Šiva palinkęs maldai vandens atspindžiuose išvysta panašų į lotoso žiedą 
savo žmonos Gauri vaizdinį ir apimtas meilės aistros užmiršta viską pasaulyje. 

Netgi klastingas Ravana sumano pagrobti gražuolę Sitą sužavėdamas ją stebuklingu 
persikūnijimu į įstabų elnią, kurio grožį aprašant pasitelkiamas žvaigždžių, nuostabių lotoso 
žiedų, tauriųjų metalų vaizdingos metaforos. „Ramajanos“ tekstui būdingą moters grožio 
aprašinėjimo rafinuotumą puikiai iliustruoja Hanumano (beždžionių karaliaus), slapta naktį 
patekusio į Ravanos haremą, jame išvystų daugybės gražių jį sužavėjusių moterų emociona- 
lūs aprašinėjimai, kuriuose moterys palyginamos su didele pieva lotosų ar išsiskleidusiomis 

vandens lelijomis, prie kuriu apsvaigusios aistra, lekia 
bitės... (Ram. V.9.37-39; 40-42). 

Daugybę meilės ir erotinių motyvų aptiksi- 
me klasikinio periodo ir ankstyvųjų viduramžių 
literatūrinėje estetikoje ir su ja susijusioje dramoje, 
poezijoje, kur nuolatos iškeliamas meilės ir erotinės 
rasos svarba. Meilės rasa čia dažnai traktuojama kaip 
centrinė ašis, apie kurią sukasi pagrindinės poezijos 
ir dramos kolizijos. Erotinės meilės emocinių aspektų 
sureikšminimas indų kultūros tradicijoje galingai išsi- 
skleidė įvairiuose hinduistiniuose (ypač dievų Šivos ir 
Višnaus) kultuose. Iš čia indų vaizduojamojoje dailėje 
išplito erotinius kūniškos meilės aspektus aukštinanti 
falo simbolika. „Pamatiniai šivaistinio kulto aspek- 
tai, - teigia Sivaizmo estetikos ir meno žinovas Alainas 
Danielou, - yra faliniai kultai, gyvenimo meilę šlovi- 
nantis priešybių jungimas seksualiniame akte yra svar- 


biausi kūrimo principo vaizdiniai. Jie tiesiogiai susiję 
su erotinio malonumo sudievinimu, malonumo, kuris 


Kolonoje išskaptuotas lingamas, vaizduojantis 


atspindi dievišką palaimą“ (Danielou, 1973, p. 15). Šivą. Sunga periodas. Smiltainis. I a. 


Klasikinė literatūra ir vaizduojamoji dailė plačiai 

eksploatuoja erotinės meilės temas, neretai suteikdama joms europiečius šokiruojančius atvirai 
erotinius mithuna - tai yra susijungusius aistros polėkyje paukščių, gyvūnų, žmonių, dievų ir 
žmonių priešingų lyčių porų pavidalus. Šie gerai žinomi iš tantristinius architektūrinius an- 
samblius puošiančių skulptūrų, bareljefų motyvai, senovės indų įsitikinimu, neša į namus laimę, 
garantuoja gausios laimingos šeimos gyvavimą, todėl dažnai jie buvo naudojami ne tik šventyklų 
dekore, tačiau ir puošiant viršutines durų ir įvairių koridorių praėjimų dalis. Toks hedonisti- 
nis erotinius motyvus aukštinantis požiūris į pasaulį buvo kruopščiai teoriškai grindžiamas 
įvairiuose šaivų, vaišnavų, šaktų ir tantristinės atšakos traktatuose, pirmiausia priskiriamiems 
tantrų ir agamų tekstų tradicijoms. Šių traktatų yra labai daug, tačiau jų labai mažai išversta 
į kitas kalbas ir iki šiol jie yra menkai tyrinėti. Iš tantra ir agama tradicijos veikalų svarbiausi 
yra „Šakti Sangama Tantra“ (Šakti Sangama Tantra), „Brihat Samhita“ (Brhat-Samhita), 
„Gandharva Tantra“ (Gandharva-Tantra), prie erotines problemas gvildenančių architektūros 
traktatų pirmiausia reikėtų priskirti „Manasarašilpašastra“ ir „Samaranganasūtradhara“. Tačiau 
iš šių tekstų korpuso bene geriausiai vakariečiams žinomi erotiniai traktatai - Ananga-ranga, 
„Kamasūtra“, Kandarpa-cudamani, Rati-rahasya, Smara-dipika ir kiti. 

Neabejotinai garsiausias iš šių erotinių indų meilės fenomenui skirtų traktatų buvo 
Vatsjajanai Malanagai (Vatsyayana Mallanaga) priskiriamas didaktinis proza su nedideliais 
poetiniais intarpais parašytas IV-VI a. traktatas „Kamasūtra“, kuris turėjo stiprų poveikį es- 
tetinės minties ir meno raidai. „Kamasūtra“ - tiesiogiai išvertus „Pamokymai kūmos srityje“, 
tai yra žmogaus jausminių potraukių srityje. Šios knygos pirmojoje dalyje rašoma: Kūma - tai 
malonumas, kuris užvaldo dvasią dėl poveikio atitinkamiems jutimo organams: malonaus 
garso, prisilietimo, išvaizdos, skonio arba kvapo. Tačiau, svarbiausia, kama - tai potraukių 
patenkinimas ypatingais prisilietimais. Pažinti ją reikia remiantis „Kamasūtra“ ir bendraujant 
su aukštuomenės žmonėmis“ (KS. I. 11-13). Skirtingai nei Ovidijaus „Meilės menas“, tai ne 
meninis, o savo pagrindinėmis nuostatomis daugiau mokslinis, didaktinis įvairius etinius, 
pedagoginius, terapinius ir estetinius aspektus jungiantis veikalas, kurio priklausymą mokslinei 
tradicijai patvirtina glaustas, akademiškas, be pagražinimų ir įvairių retorinių figūrų minčių 
dėstymo stilius, indų teoriniams traktatams būdingas struktūriškumas ir sudėtingiausios 
teksto klasifikacinės sistemos. 

Etinių, erotinių ir psichologinių meilės aspektų aptarimu veikalas neabejotinai gilesnis, 
nei dauguma Vakaruose netgi iki XX a. pradžios pasirodžiusių šiai problematikai skirtų kny- 
gų. Itin subtilus čia daugybės užslėptų žmogaus jausmų, natūralių fiziologinių potraukių bei 
įvairiausių emocinių vyro ir moters psichologinių aspektų supratimas. Traktato autorius tarp 
kitko jau pradžioje skaitytojus įspėja, kad „neverta perdėm siekti kūmos, kadangi ji prieštarauja 
pagrindiniams tikslams - dharmai ir arthai, taip pat [gyvenimo būdui] garbingų Žmonių. 
Juk jausminiai pasitenkinimai veda į bendravimą su nevertais žmonėmis, nereikšmingais 
dalykais, gimdo nešvarumą ir nešlovę“ (KS. 1. 32-33). Tačiau greta pateikiama ir kita mintis: 
„Jausminiai malonumai yra panašūs į valgį, kadangi nuo jų priklauso fizinė būsena. Jie taip 
pat yra apdovanojimas už dharmos ir arthos laikymąsi. O apie [su tuo susijusius] trūkumus 
reikia galvoti taip pat, kaip ir visais kitais atvejais. Niekas juk neatsisako nuo maisto gaminimo 
[iš baimės], kad [jį atims] vargetos, arba nuo kviečių sodinimo todėl, kad [juos gali ištrypti | 
laukiniai žvėrys“ (KS. 1. 37-38). Indų kultūros tradicijoje paprastai jau dvylikos metų berniu- 
kai buvo detaliai teoriškai supažindinami su lytiniu gyvenimu, nes jis traktuojamas kaip itin 
svarbi žmogaus gyvenimo dalis. 

Ilgainiui kartu su mokslu apie meilę formuojasi ir kamašastrų tradicija, tęsianti ir plėtojanti 
„Kamasūtros“ motyvus. Ji itin sustiprėja tantrizmo idėjų pakilimo metu, kai atsiranda daug 
garsių traktatų, kurie plačiai komentuojami vėlesnėje kamašastrų tradicijoje. 

Budizmo ir džainizmo ideologai siekė apriboti šias kūniškojo hedonizmo apraiškas ir 
daugybės vietinių archajinių meilės kultų erotinius mistinius motyvus. Tačiau indų kultūros 
tradicijoje visuomet gyvybingai skleidėsi tendencijos, siekusios harmoningai subalansuoti 
bet kokius kraštutinumus. Todėl siekis apriboti tokią svarbią žmogaus emocinio gyvenimo 

puse natūraliai sukėlė galingą įvairių hinduizmo ir tantrizmo krypčių reakciją. Ju šalininkai 
asketizmą ir atsisakymą nuo juslinio pasaulio grožybių propaguojančioms budizmo ir džai- 
nizmo teorijoms priešpriešino erotinės meilės motyvus. Atgaivindami senuosius vaisingumo 
kultų erotinius motyvus, hinduizmo ir tantrizmo estetikos ir meno šalininkai suteikė meilės 
aktui ne tik erotinę, bet ir išaukštintą estetinę bei mistinę prasmę. Tai liudija minėtų tradicijų 
tekstai, vaizduojamosios dailės pavyzdžiai, estetiniai traktatai ir gausūs literatūros, poezijos, 
muzikos kūriniai, kuriuose erotiškumas traktuojamas kaip viena iš svarbiausių emocionaliai 
paveikaus meno savybių. Tantrinis erotinės meilės kultas išsirutuliojo iš ankstyvųjų moteriškųjų 
vaisingumo kultų ir maginių ritualų, kurie transformavosi į kokybiškai naują estetinį pavidalą 
įgavusių ritualų sistemą, kurios tikslas - įgauti antžmogiškų galių. Tantrinėje praktikoje šios 
pakraipos adeptai išskirtinį dėmesį teikia įvairioms mantroms, meditacijoms ir kvėpavimo 
pratimų technikoms bei žmogaus kūno fizinių galimybių tobulinimui, kadangi kūnas čia 
traktuojamas kaip itin svarbus priartėjimo prie dieviškos palaimos jausmo instrumentas. 

Dauguma klasikinio ir praktiškai visos viduramžių epochos hinduistinės ir tantristinės 
šventyklos buvo išpuoštos įvairiais erotiškais skulptūriniais vaizdiniais, kurie buvo neatsiejama 
šventyklos dekoro ir ikonografijos dalis. Daugelis senųjų architektūrinės estetikos traktatų teigė, 
kad šventyklos, kurių dekore nėra erotinių vaizdinių, yra nevisavertės, neveiksmingos saugojant 
žmones nuo pavojingų jų gyvybei kerų ir apžavų, todėl neišvengiamai jos bus sugriautos dievų 
rūstybės siunčiamų žaibų ir griausmy. Kita vertus, ne tik šventyklos, tačiau valdovų, aristo- 
kratų rūmai, pasiturinčių žmonių namai, visuomeniniai pastatai buvo puošiami erotinėmis 
skulptūromis ir paveikslais, kuriems buvo priskiriama mistinė galia -šeimininkus apsaugoti 
nuo piktos akies ir nelaimių. 

Vaizduojamojoje dailėje erotiniai motyvai, pradedant protoindiškomis civilizacijomis, 
regimi visuose klasikinės architektūros ir vaizduojamosios dailės plėtojimosi židiniuose: Pa- 
taliputroje, Bhadžoje, Barhute, Bodgajoje, Sanchi, Karli, Mathuroje, Gandharoje, Amaravati 
ir kitose vietovėse. Tačiau įstabiausi erotiškumą šlovinantys Hindustano pusiasalio kūriniai 
siejami su šivaizmo ir tantrizmo meno tradicijomis, išsiskleidusiomis plintant islamiškos 
ekspansijos grėsmei nuo IX iki XIII a. Iš daugybės kažkada daugiausiai vidurio Indijoje nuo 
Orisos, Bengalijos iki Radžputano pastatytų erotinėmis skulptūromis papuoštų šventyklų iki 
nūdienos išliko tik per šimtą, kadangi daugelį sugriovė ir apnaikino musulmonai, o vėliau 
aršūs „aukštos moralės“ gynėjai britų kolonizatoriai, kuriuos šokiravo indų šventyklų erotinių 
motyvų pateikimo skulptūriniuose vaizdiniuose atvirumas. Iš išlikusių šventyklų estetiniu 
požiūriu vertingiausi erotiniai vaizdiniai yra Bhuvanešvaros ir Konarako Orisoje ir Khadžu- 
racho vidurio Indijoje 

Tantrinių šventyklų eksterjeruose kruopščiai vaizduojamos gyvūnų, žmonių, pusdievių 
ir dievų porų erotiškos meilės scenos, kaip ir analogiškas erotines problemas aptariantys 

Khandaryja Mahadevos šventyklos eksterjeras. Khadžurachas. XI a. vid. 


traktatai, neabejotinai turėjo daug skirtingų funkcijų: šviečiamąją, aukléjamaja, magišką, 
socialinę, terapinę ir kitas, kadangi neraštingus žmones meninių vaizdinių kalba supažindino 
su šia itin svarbia ir jautria Žmogaus emocinio gyvenimo puse. Todėl šventyklų vaizdinių seka 
nemokantiems skaityti buvo tarsi atversta įvairius seksualinio gyvenimo aspektus vaizdinių 
ir simbolių kalba aptarianti knyga, kurioje, sekdami viena kitą keičiančias vaizdinių sistemas, 
jie galėjo geriau susipažinti su seksualinio gyvenimo subtilybėmis, įvairiausiais erotiškumo 
skatinimo ir sužadinimo aspektais. 

Kontempliuodamas šiuos audrinančius vaizduotę ir jaudulį sukeliančius vaizdinius 
suvokėjas galėjo nutolti nuo realaus gyvenimo negandų, emocionaliai išsikrauti nuo įvairių 
asmenybę slegiančių kompleksų. Erotinis išgyvenimas šiuos vaizdinius suvokiančius žmones 
harmonizuodavo, pripildydavo gyvenimo džiaugsmo pilnatvės, palaimos jausmo, padėdavo 
atitrūkti nuo gyvenimiškų rūpesčių ir svajingai skrajoti kitame meilės aromato pripildytame 
prarastojo rojaus su spindinčia saule, įstabiais paukščiais, gėlėmis, nerūpestingai padangėje 
skriejančiais debesimis irealiame svajų pasaulyje. 

Kita vertus, nederėtų pamiršti, kad indų kultūroje kaip saugikliai nuo religinio rigorizmo 
visuomet veikė ir vidiniai estetinės minties ir meno raidos dėsniai. Jie atvėrė galimybes reikštis 
estetikoje ir mene su įvairiomis dvasinės ir kūniškos meilės apraiškomis susijusiai emocinei 
žmogaus prigimčiai, padėjo spontaniškai skleistis gelminiams mitiniais pasąmonės sluoks- 
niams. Todėl net budistinės estetikos nuostatų asketiškumą ir santūrumą įvairių šios tradicijos 
mokyklų skulptūroje ir tapyboje nuolatos harmonizuodavo greta kanonizuotų Buddhos vaizdinių 
išnyrantys, tarsi kito estetinių vertybių pasaulio palydovai, gyvi, jusliški, kupini žemiškų aistrų 
bajaderių, jakšini ir įvairių vaisingumo deivių bei pusdievių vaizdiniai. Indų hedonizmui 
oponuojančių asketiškų religijų kūrėjai ir ideologai kėlė griežtus erotinio žmogaus gyveni- 
mo apribojimus, o realus gyvenimas vyko amžiais pramintais keliais, nepajėgdamas kūrėjų 
išvaduoti iš priklausomybės nuo jiems tokių natūralių ir suprantamų dvasinės ir žemiškos, 
kūniškos meilės aistrų. 

Akivaizdu, kad tikrovėje tarp estetinių, religinių ir meninių konkretaus žmogaus polėkių 
nusistovėdavo sudėtingesni santykiai nei griežtuose tekstuose. Todėl dirbiniai, besąlygiškai pa- 
klūstantys kanoniškoms kulto nuostatoms ir eliminuojantys visas meilės apraiškas, dažniausiai 
nepajėgia virsti gyvybingais meno kūriniais ir miršta su savo laikotarpiu. Tai suprantama, nes 
jiems svetima svarbiausia estetinės komunikacijos galimybė, estetinė aura, estetinė energetika ir 
su natūraliais meilės jausmais, erotiniais geismais susijusi emocinio poveikio galia, kuri jaudina 
suvokėją ir padeda dirbiniui virsti kūriniu, išlaikančiu laiko išbandymus. Kita vertus, tikrame 
meno kūrinyje meilės jausmų įkvėptas vaizdinys estetine emocinio poveikio jėga įveikia reli- 
ginių ar kitokių apribojimų nubrėžtas ribas ir transformuojasi į nepriklausomą nuo tikrovės 
galingo geismo emocinio užtaiso kupiną vientisą estetinę tikrovę. Šiame religiniame esteti- 
niame santykyje svarbus sunkiai apčiuopiamas emocinis pradas, nes kūrinys suvokėją veikia 
pirmiausia savo formų, spalvų, garsų energetika. 

Talentingo menininko sukurtas, meilės dvasios kupinas meno kūrinys pateikia estetiškai 
vientisesnį, harmoningesnį pasaulio suvokimą nei tas, kurį suvaržo griežtos religijos nuostatos 
ar kanonai. Vadinasi, natūralaus geismo ir erotinio užtaiso kupinas menas sutaiko iškylančius 
prieštaravimus tarp meilės grožį jaučiančio kūrėjo dvasinių polėkių ir išorinės schemos; todėl 
jis meninės kūrybos procese koreguoja bet kokias negyvybingas religines dogmas. Iš čia plaukia 
indų poezijoje, tapyboje, skulptūroje atsiskleidusios meilės temos perteikimo įvairiapusišku- 
mas, jos platus traktavimas nuo atvirai juslinių erotinių scenų iki įstabios dvasingai meilei 
suteikiamos rimties ir harmonijos. 

Vadinasi, skirtingai interpretuojamas erotinės meilės kultas, galingai išsiskleidęs įvairiose 
archajinio, klasikinio ir viduramžių periodų Hindustano pusiasalio religijos, filosofijos, esteti- 
kos ir meno kryptyse, neabejotinai atspindėjo svarbius specifinius indų estetinės sąmonės rai- 
dos aspektus. Erotinės meilės kulto vizualiai regimi motyvai pilniausiai atsiskleidė įstabiuose 

hinduizmo ir tantrizmo hedonistinės estetikos jkvéptuose Khadžuracho, Bhuvanesvaros, 
Konarako, Puri ir daugybės kitų tantrinių, šaivistinių šventyklų skulptūriniuose vaizdiniuo- 
se, didinguose bareljefuose, gausiai vaizduojančiuose vyrų ir moterų meilės scenas. Indiškai 
estetikos ir dailės tradicijai visiškai svetimas Vakarų krikščioniškosios ir islamiškosios kul- 
tūros tradicijų diegiamas drovumas vaizduojant šią žmogaus emocinių santykių sritį. Indų 
estetikoje ir dailėje erotiškumas suvokiamas kaip natūrali žmogaus gyvenimo pilnatvės raiškos 
sritis. Todėl tantristinės ir šivaistinės tradicijos vaizduojamosios dailės kūriniuose suvokėjo 
dėmesys natūraliai prikaustomas prie anapus perdėto drovumo besiskleidžiančių gausių, 
estetiškai įtaigių moteriškų ir vyriškų apnuoginto kūno formų. Indų dailei charakteringas 
mithuna pozose susipynusių besimylinčių porų motyvas, kuris meniškuose skulptūrose ir 
bareljefuose drąsiai šlovina estetinius erotinio meno aspektus. Šiuos tantrizmo estetikos ir 
meno aspektus išsamiau aptarsime vėlesnėse tantrizmo estetikai, architektūrai ir skulptūrai 
skirtose knygos dalyse. 

Vedų kanono formavimasis ir struktūra 


Norint geriau suvokti Hindustano pusiasalio civilizacinės erdvės estetinio pasaulio suvokimo 
ištakas ir savitumą, būtina gilintis į dvi pagrindines sritis: 1) su literatūrinės estetikos tradi- 
cija susijusią archajišką vedinės literatūros korpusą; 2) mėginti rekonstruoti indų estetinius 
idealus, grožio principus analizuojant išlikusius seniausius artefaktus. Turint omenyje minėtą 
išskirtinį poetinės ir epinės tradicijos vaidmenį indų estetinės minties istorijoje, tikslingiausia 
šį pažinimą pradėti nuo milžiniškos apimties vedų literatūros (vedos, brahmanai, aranjakai, 
upanišados, sütros), kurią vienija sruti (apreiškimas, tiesos atsivėrimas), arba vedų kanono 
sąvoka. Georgesas Dumėzilis taikliai pastebėjo, kad būtent vedų šaltiniai, jų teikiama sena ir 
turtinga informacija leidžia pažinti esminius pirmapradžius Indijos kultūros bruožus (Dumėzil, 
1971, p. 6). 

Vedų literatūros korpusą sukūrė indoarijai, indoeuropiečių tautų, pasiekusių Hindustano 
pusiasalį II tūkst. pr. Kr., atšaka. Vedos (veda - žinojimas, šventasis žinojimas, šventoji išminties 
knyga) yra seniausi senovės Indijos filosofinės religinės minties ir poezijos kanoniniai pamin- 
klai, sukurti vedinio sanskrito kalba arijų („tauriųjų“, „kilniųjų“) apgyventoje šiaurės vakarų 
Indijoje. Šios turtingos literatūros tradicijos atsiradimas tiesiogiai siejosi su indoeuropiečių 
genčių ekspansija į Hindustano pusiasalį. Manoma, kad vedos ėmė formuotis dar prieš arijams 
apsigyvenant Hindustano pusiasalyje. Kai kurie mokslininkai atskirus vedų tekstus datuoja 
VI-IV tūkstantmečiu pr. Kr., kiti - 1500 m. ar IV a. pr. Kr. 

Vedų tekstuose užsimenama apie dasy, apibūdinamų kaip tamsiaodžiai falo garbintojai, 
sutvirtintų miestų sunaikinimą ugnimi ir kardu. Kai kurie mokslininkai buvo linkę identifikuoti 
šiuos sutvirtintus miestus su Indo slėnio civilizacijos miestais; iš tikrųjų kai kuriuose vedų 
himnuose kalbama apie sugriuvusius miestus. Tačiau daugiau nėra jokių patikimų įrodymų, 
kad kalbantieji vedų kalba - archajiškiausia sanskrito forma - užvaldė protoindiškos civiliza- 
cijos miestus. Taip pat kyla pagrįstų abejonių dėl tokio šio indų civilizacijos istorijos tarpsnio 
interpretacijos chronologinio nuoseklumo, kadangi, anot kai kurių autoritetingų specialistų, 
protoindiškos civilizacijos urbanistinių centrų smukimas atrodo įvykęs prieš indoarijams 
įsiveržiant į Hindustano pusiasalį. Ir pagaliau kyla pagrįstų abejonių dėl lingvistinių įrodymų 
patikimumo, gvildenant istorines tautų judėjimo bangas. 

Per Irano ir vidurio Azijos teritorijas atkeliavusios į Hindustano pusiasalį gentys buvo 
vadovaujamos radžų (karalių), jos garbino saulės ir gamtos dievus, vadovaujamus griaustinio 
dievo Indros ir ugnies dievo Agnio, išpažino šventa sanskrito kalba sukurtų vedų autoritetą, 

Hinduistinė šventykla Barolyje. IX a. 


sudėtingą aukojimo ritualų sistemą ir kastinės visuomenės diferenciacijos principus. Pri- 
jaukinusios žirgus ir turėdamos kovos vežimus su stipinų ratais, arijų gentys greitai išplėtė 
savo valdžią šiaurinėje Hindustano pusiasalio dalyje ir judėjo į Rytus bei Pietus įtvirtinda- 
mos savo valdančią padėtį tenykštėse miškingų Gangos lygumų bendruomenėse. Geležinių 
įrankių paplitimas padarė ši plotą tinkama gyventi aktyvios kultūrinės veiklos erdve. Arijai 
Hindustano pusiasalyje suformavo klasinę visuomenę, kuri vedų periode pasidalijo į keturias 
klases - žynius, karius, žemdirbius ir prekybininkus, taip pat pavergtų vargingųjų vietinių 
gyventojų klasę - šudras (ne arijus ir nepriklausančius jokiai kastai) — tai rodo, kad pasta- 
rieji atstovavo tenykščiams gyventojams. Arijų ekspansija sulėtėjo skverbiantis į pietinius 
Hindustano pusiasalio regionus, kur jie tirpo tarp užkariautų gyventojų. Būtent kalbančiųjų 
vedų kalba skaičius buvo nepakankamas išstumti pietuose viešpatavusias gentis ir jų kalbas. 

Kol susiklostė rašytinė sanskrito tradicija, sakraliniai vedų tekstai buvo perduodami iš 
kartos į kartą žodžiu. Vedų, t. y. senųjų šventų išminties knygų tekstai ir pagrindiniai mokymai, 
sukurti archajiška sanskrito kalba, formavosi per didžiulį istorinį laikotarpį, veikiami skirtingų 
kultūros tradicijų. Šių tekstų ir idėjų visuma išryškėjo apie XVI-VIa. pr. Kr., o įvairūs pagalbi- 

Višnaus inkarnacija Narasimha (žmogus-liūtas). Višnuistinė ola šventykloje Karnatakoje. 


Calukjų periodas. Smiltainis. 578 m. 


niai tekstai buvo kuriami net iki mūsų eros pradžios (Renou, Filliozat, 1947, t. 1, p. 190-193, 
291-298). Nepaisant ilgos vedų literatūros tradicijos raidos ir funkcinės šių tekstų įvairovės, 
tai gana vientisas senosios indų dvasinės kultūros reiškinys, atliekantis autoritetingų kanoninių 
sakralinių tekstų vaidmenį, kurių poveikis indų religinėms, kosmogoninėms, filosofinėms ir 
estetinėms idėjoms yra svarbus. 

Kanoninis vedų mokymas buvo ne tik šventa, bet ir ezoterinė (slapta) elitinė doktrina, 
kadangi buvo skirta tik išrinktiesiems. Vedų kanoniniai tekstai „horizontaliajame“ morfologi- 
nės klasifikacijos lygmenyje skirstomi į keturis sakralinių tekstų rinkinius (Rgveda, Samaveda, 
Yajurveda, Atharvaveda), o pagalbinė vedų literatūra - brahmanus (brahmanų aiškinimas) ir 
mantras (magiškos eilės, formulės); prie pastarųjų kartais ne visai pagrįstai prijungiamos pove- 
dinės glaudžiai susijusios su vedų kanonu sūtros (glausti aforistiniai komentarai). „Vertikaliai“ 
vedų kanonas skirstomas į samhitas (samhita), brahmanus (brahmana), aranjakas (ūranyaka), 
upanišadas (upanisad). Šių skirtingų tekstų visuma vienijama šruti (atsivėrimo to, kas išgirsta, 
kas yra gauta dieviškosios apreikšties keliu) sąvokos ir sudaro vientisą vedų kanoną.“ 

Svarbiausias ankstyvosios vedų periodo estetinės minties pažinimo šaltinis - „Rigveda“, 
kurioje aptinkama seniausių estetinių idėjų ir sąvokų visuma, susiformavusi dar iki arijų 

įsiveržimo į Hindustano pusiasalį. „Turtingas ir įvairialypis „Rigvedos“ turinys liudija aukštą 
literatūros lygį, sunkiai pasiekiamą gentinėje visuomenėje. Tai, kas slypi „Rigvedoje“, gali būti 
tik menkas fragmentas anksčiau Indo upės baseino miestuose klestėjusios turtingos literatū- 
ros, perimtos ateivių, kuriems reikėjo specifinių paaiškinimų ir komentarų. Ši literatūra tapo 
ateiviams sakralinio pažinimo šaltiniu“ (Serebryakov, 1971, p. 68). 

Kai kurie mokslininkai atskirus vedų tekstus datuoja tūkstantmečiu pr. Kr. Iki susiformuo- 
jant sanskrito rašytinei tradicijai jie buvo perduodami iš kartos į kartą žodine forma. Vedos - 
tai savotiškos seniausios religinės ir pasaulietinės literatūros bei poezijos antologijos, kuriose 
susiduriame su puikiais filosofinės poezijos, lyrikos, epo, dramaturgijos, satyrinės literatūros 
pavyzdžiais. Filosofiniai pagrindinių pasaulio sandaros, gamtos, žmogaus būties, problemų 
apmąstymai, daugmaž autonomiški, skirtingų literatūrinių formų fragmentai ir intarpai eilėmis 
parašytose vedose liudija aukštą šio laikotarpio filosofinės ir literatūrinės kūrybos lygį. Nors 
atskiri filosofiniai fragmentai, himnai priskiriami konkretiems asmenims, tačiau kūryba buvo 
anoniminė, kadangi vedų epochoje dar neišryškėjo autorius, kūrėjas. 

Seniausi šios epochos paminklai sukurti „vediniu sanskritu“, iš kurio išsirutuliojo garsiųjų 
„Mahabharatos“ ir „Ramajanos“ „epinis sanskritas“, o vėliau „klasikinio sanskrito“ kalba, kuria 
buvo sukurta gausi filosofinė, religinė, estetinė ir grožinė literatūra. 

Vedų kanono knygos turėjo ne tik šventos, tačiau ir ezoterinės (užslaptintos) elitinės dok- 
trinos pobūdį, kadangi jos ir jose plėtojamas mokymas buvo skirtas tik išrinktiesiems. Vėlyvųjų 
Rgvedos himnų sukūrimo epochoje visuomenėje išryškėjo kastinė diferenciacija. Visuomenė 
suskyla į keturias uždaras kastas, arba varpas (spalva). Stiprėjanti visuomenės diferenciacija 
atsispindi visose gyvenimo sferose, kur didėja perskyra tarp kilmingų arijų (ksatriya arba 
rūjanya, brahman) ir trečios - žemdirbių, amatininkų, prekybininkų (vaisya) - kastos, kurios 
nariai išsaugojo socialinį statusą tik palyginus su beteisiais šudromis (šudra). Nors brahmanų 
kastos nariai neturėjo realios pasaulietinės valdžios, tačiau jų įtaka vedų epochos dvasiniame 
gyvenime buvo milžiniška. Jie ne tik vadovavo sudėtingai religinių ritualų sistemai, tačiau buvo 
pagrindiniai ideologai, ezoterinių (slaptųjų) vedinių tradicijų saugotojai ir kanoninių tekstų 
kūrėjai. Gilindamiesi į seniausią vedų kanono šaltinį „Rigvedą“ su nuostaba konstatuojame, 
kad nepaisant didžiulės 1028 himnus sukta 10 didelių skyrių (mandalų) sudarančios apimties 
jo tekstas yra neįtikėtinai tiksliai fiksuotas. Visos išlikusios „Rigvedos“ redakcijos tekstologiškai 
yra labai artimos. Tikriausiai griežtai kanonizuotos ritualinės „Rigvedos“ himnų funkcijos 
reikalavo itin tikslaus jų turinio fiksavimo. Siekiant išlaikyti autentišką sakralinių tekstų turinį, 
„slaptųjų tradicijų“ saugotojai brahmanai perima ir savitai, senovės indų įsitikinimu, netgi 
menkiausia klaida bendraujant su dievais galėjo sukelti jų nepasitenkinimą ir nelaimes. Šio 
žynio funkcijos siejamos su „Atharvaveda“ Šių keturių rituale dalyvaujančių žynių funkcijų 
pasiskirstymas sąlygojo ir jas atitinkančių keturių pagrindinių kanoniškų vedų tekstų „Rigve- 

dos“, „Samavedos“, „Jadžurvedos“ ir „Atharvavedos“ atsiradimą. Taigi aiškėja vedų kanono 
dalijimas „horizontaliajame“ lygmenyje į keturis pagrindinius sakralinius tekstus. Seniausias ir 
vertingiausias kanono paminklas yra „Rigveda“ (Rgveda - „himnų veda“), kurios turinį sudaro 
įvairių religinių, filosofinių ir poetinių himnų rinkinys. Jo ištakos yra labai senos, o galutinė 
redakcija datuojama apie XII-X a. pr. Kr. Tai pagrindinis ankstyvajame vedų laikotarpyje be- 
siformuojančios filosofinės metafizikos ir sinkretiškų arijų estetinių pažiūrų pažinimo šaltinis. 

Antra pagal senumą yra „Atharvaveda“ - „Užkeikimų veda“. Atharvan - legendinio pir- 
mojo „ugnies žynio“ vardas - magiškų formulių, užkeikimų, užkerėjimų, burtažodžių rinkinys. 
Atskiri jos tekstai tikriausiai susiformavo jau III-II tūkstantmetyje pr. Kr., o galutinė redakcija 
datuojama apie X-VII a. pr. Kr. Šiame rinkinyje aptinkame daugybę su archajiškais šamanizmo 
ritualais susijusių magiškų formulių, užkeikimų, padedančių pasiekti konkretų tekstą. Viename 
iš šio teksto fragmentų (Ath. v. X.2) ryškėja indų antropologijos užuomazgos. 

Vėlesnė yra „Samaveda“ - „Dainų veda“ (sūman - dainavimas) - seniausias muzikinės 
kultūros paminklas, susiformavęs iš „Rigvedos“ himnų, giesmių, dainų. Sudėtingėjant „Rigve- 
dos“ tekstų dainavimo ritualui ir evoliucionuojant muzikinei kultūrai, iškilo autentiško senųjų 
himnų tikslaus atlikimo problema. Iš to gimė „Samaveda“, kuri perėmė senovinių dainavimo 
ritualų fiksavimo, notacijos, reglamentavimo ir autentiškos muzikinės kultūros tradicijų išsau- 
gojimo funkciją. Šios knygos teksto atsiradimo aplinkybės aiškina, kodėl iš 1603 į jį einančių 
kūrinių tik 99 originalūs, o kiti kartoja „Rigvedos“ tekstą (pagal siauresnę redakciją, iš 1549 
tik 75 originalūs). „Samaveda“ - labai svarbus indų estetinės minties ištakų pažinimo šaltinis, 
kadangi čia formuojasi muzikinės estetikos užuomazgos. 

Ir pagaliau „Jadžurveda“ - „Aukojimo formulių veda“ (yajus - aukojimo formulė) - aukoji- 
mo tekstų rinkinys, skirtas žyniams, aptarnaujantiems kultinio aukojimo ritualus. Dauguma šio 
paminklo tekstų yra perimti iš „Rigvedos“, tačiau „Jadžurvedoje“ aptinkame daugiau originalių 
prozos ir poezijos tekstų. „Jadžurvedos“ tekstas išliko dviejomis pagrindinėmis redakcijomis: 
Juodoji (krsna) „Jadžurveda“ ir Baltoji (sukla) „Jadžurveda“. Pirmoji, be aukojimo formulių 
jadžusų (yajus) ir mantrų, jungia prozos forma parašytus komentarus - brahmanus, o antroji 
susideda i$ jadžusų ir mantrų. Iš čia kyla ir jos pavadinimas. Baltosios „Jadžurvedos“ tekstui bū- 
dinga vientisesnė struktūra. Ją sudaro 200 himnų ir aukojimo formulių, suskirstytų į 40 skyrių. 

Soma ritualui vadovaujantis aukščiausias žynys brahmanas galėjo sėkmingai atlikti savo 
pareigas tik labai tiksliai žinodamas visų ritualinio vyksmo dalyvių funkcijas ir jų atliekamą 
medžiagą, tai yra visų keturių vedų turinį. Tačiau atskiros senųjų vedinių tekstų dalys praslinkus 
šimtmečiams nuo jų sukūrimo ir evoliucionuojant kalbai, ritualams, tapo sunkiai suprantamos, 
todėl, siekiant įtvirtinti brahmanizmo ideologiją, reikėjo pateikti naujus filosofinius, religinius 
ir filologinius vedų komentarus. Taip gimė naujas vedų kanono komponentas brūhmana (vedų 
paaiškinimai). Tai ortodoksiški prozos forma parašyti vedų komentarai, simboliškai aiškinantys 

ezoterinį vedų turinį, mjslingus teksto fragmentus ir specifines ritualinio vyksmo problemas. 
Juose galime išreikšti tam tikrus nurodymus (vidhi) ir paaiškinimus (arthavada). Pagrindinė 
brahmanų paskirtis tiesiogiai siejasi su kulto reikmėmis. Jie komentavo miglotus tekstų aspektus 
ir kartu nurodinėjo, kokie himnai ir kaip turėjo būti atliekami konkrečių ritualų ir aukojimų metu. 
Kiekvienai vedai skirtuose brahmanuose aptinkame skirtingas vedų tekstų aiškinimo kryptis, 
šakas (sakha). Brahmanai buvo ne tik vyriausiojo žynio, bet ir visų kitų žynių pagalbiniai tekstai 
arba teksto instrumentai. 

Tačiau, be garsiai žynių skaitomy tekstų, buvo ir tam tikrų taisyklių, nurodymų visuma - 
mantros, „eiliuotos maldos“, „užkeikimai“, „magiškos formulės“, kuriomis vadovaudamiesi 
specialia metodika naudojosi rituale dalyvaujantys žyniai. Visose vedose, išskyrus „Jadžurvedą', 
mantrų tekstai sutampa su jų samhitomis. O „Jadžurvedos“ tekstas jungia brahmanus ir mantras. 
Taip priartėjome prie antro vedinės literatūros kanono morfologinés klasifikacijos lygmens į 
brahmanus ir mantras. Kai kurie vedų literatūros tyrinėtojai į šį klasifikacijos lygmenį įjungia 
ir specifinę povediniame periode susiformavusią sūtrų (siūlo) literatūrą - trumpus, viena kitą 
keičiančius pamokymus įvairiais filosofiniais, metafiziniais, religiniais klausimais, kurie glausta 
forma, minimaliu žodžių skaičiumi turėjo aiškinti vedų turinį. Griežtai žvelgiant, sūtros neįeina 
į pagrindinio vedų literatūros kanono korpusą, kadangi pagrindinis šios literatūros srautas 
formuojasi nuo povedinio iki budistinės literatūros iškilimo (VII a.pr.m.e.-II a.m.e.). Ilgainiui 
vedų kanonuose iš visų sudėtingų brahmanų išsiskiria trečioji vedinių tekstų grupė - aranjakos 
ir upanišados, kurios neretai įjungiamos į brahmanų sudėtį, nors dažniausiai funkcionuoja 
kaip savarankiški tekstai. Jiems būdingas ne praktinis, o daugiau spekuliatyvus metafizinis 
teorinis pobūdis. Šių tekstų pavadinimas ūranyaka („miško knyga“) liudija ypatingą jų sakrališ- 
kumą ir ezoteriškumą, kadangi jie buvo skirti dvasiškai subrendusiems asketams, sąmoningai 
nusišalinusiems nuo išorinio pasaulio šurmulio į miškus ir pasišventusiems apmąstymams. 
Paskiri autoriai teigia, kad aranjakos yra numatytos vedizmo adeptams ir mokiniams, kaskart 
pasitraukiantiems į miškus atlikti specialių ritualų ir suvokti slaptą mokymą. Miškas vedų 
pasaulėžiūroje buvo traktuojamas kaip itin „švari“ vieta, gamtos kūrybinėmis galiomis apvalanti 
žmogaus dvasią. Viena miške nuo aušros iki saulėlydžio praleista diena asmenybę taurinančia 
galia buvo prilyginama trims kryptingos meditacijos paroms namuose. Aranjakos - tai tekstai, 
jungiantys sudėtingus metafizinius apmąstymus, filosofines doktrinas, ezoterinių samhitų mo- 
kymų interpretaciją, įvairias glaudžiai susijusias su brahmanais legendas, mitus apie pasaulio 
gimimą, dievus, tvaną. 

Išsiskiriantys abstrakčia mąstysena ir ryškiais filosofinio pasaulio suvokimo elementais 
aranjakos glaudžiai siejasi su vedų kanono filosofinės metafizikos tekstais - upanišadomis. 
Pagrindinė jų paskirtis siejama su slaptosios vedų mokymų išminties metafiziniu aiškinimu. 
Ankstyvieji upanišadų tekstai taip glaudžiai susiję su brahmanais ir aranjakomis, kad ne tik įeina 

į jų sudėtį, bet ir išsaugo pastarųjų pavadinimus. Tačiau didžioji dauguma upanišadų egzis- 
tuoja kaip savarankiški tekstai. Daugelyje upanišadų tekstų ryškėja išsivadavimas iš religinės 
tradicijos simbolizmo ir polinkio į filosofinės metafizikos problemas. Atskiruose upanišadų 
tekstuose aptinkame originalių estetinių teorijų, mokymų užuomazgų, paveikusių vėlesnės 
indų filosofinės estetikos raidą. 

Sudarydamos paskutinę vedinės literatūros kanono dalį, upanišados ženklina vedų 
metafizikos pabaigą, vadinamą vedūnta („vedų pabaiga“). Upanišadose plėtojamas vedantos 
mokymas jungia filosofinius senųjų vedinių kosmogoninių, ontologinių mokymų apie brah- 
man, ūtman, pasaulio pradus, moteriškąjį Prakrti ir vyriškąjį Purusa kuriamąjį pradus, maya, 
išsivadavimą ir kitus aspektus, ir ši filosofinė sintezė formuoja daugmaž vientisą filosofinę 
metafiziką. Vedantos metafizikos centre yra mokymas apie individualios sielos atmano pa- 
žinimą absoliutaus dieviškojo prado Brahmano ir dvasinį išsilaisvinimą iš realybės pasaulio 
įtakos. Tikrasis Brahmano pažinimas, anot upanišadų, atsiskleidžia tik tuomet, kai asmenybė 
suvokia prarają tarp amžinosios ir laikinosios būties pasaulyje, atsisako materialių vertybių ir 
yra išsiugdžiusi šešias savybes (dvasios rimtį, saikingumą, atsiribojimą, kantrybę, sugebėjimą 
susikaupti, tikėjimą) ir taip pasiekia dvasinį išsilaisvinimą. 

Vėliau Vedantos pavadinimą perima įtakinga filosofinė kryptis, išpažįstanti besąlygišką 
vedų, kaip aukščiausios išminties kanono, autoritetą ir siekianti sujungti daugelį įvairių 
ortodoksinės orientacijos mokyklų, vystančių upanišadų mokymą apie absoliuto Brahman 
susiliejimą su jį pažįstančia individualia siela atman, kuris pasiekiamas per pažinimą ir atveria 
asmenybės kelią į išsilaisvinimą. Tolesnė Vedantos filosofinės sistemos vedų periodo literatūra 
baigiasi plačiu įvairialypių sūtrų srautu, vadinamuoju sumariniu vedūnga („vedų dalys“) vardu. 
Šie iš brahmanų išsirutulioję kūriniai, priešingai jų pavadinimui, nėra vedų kanono (sruti) dalis, 
o sudaro įvairių pagalbinių konkrečios krypties žinių, fonetikos, metrikos, gramatikos, astro- 
logijos, astronomijos, etnologijos traktatus, priskiriamus konkrečioms vedoms. Iš šių glaustų 
konkrečių pažinimo sričių sąvadų vėliau išsivystė savarankiškos mokslo kryptys. 

Jau ankstyvųjų upanišadų epochoje konkrečios vedų kanono dalys pradedamos tiesiogiai 
sieti su tam tikru Žmogaus dvasinio gyvenimo etapu arba dvasinio asmenybės tobulėjimo pakopa. 
Pagal senovės Indijoje nusistovėjusias tradicijas ir dharmasūtrų reikalavimus, trijų pagrindinių 
kastų berniukai, sulaukę 7 metų, buvo atvedami į mokytojo namus, kur mokydavosi dažniausiai 
12 metų, o kartais 24 arba 36 metus ar net visą gyvenimą. Jaunystėje mokinys, gyvendamas 
kartu su mokytoju, jo priežiūroje turėjo įsisavinti samhitų turinį. Baigęs mokyklą jis grįždavo 
į namus, vesdavo ir šiame antrajame savo gyvenimo etape jis pereidavo prie brahmanų ir juos 
plėtojančių sūtrų turinio įsisavinimo, kurios turėjo suteikti asmenybei bendriausių gyvenimą 
reglamentuojančių etinių orientacijų visumą. Trečioje savo dvasinės evoliucijos pakopoje 
asmenybė privalėjo periodiškai nusišalinti į miškus, kur, pasinėrusi į apmąstymus mokytojų 

priežiūroje siekdavo suvokti aranjakų turinį. Ir pagaliau ketvirtoji asmenybės dvasinės evo- 
liucijos pakopa, kuri dažniausiai simbolizavo nebe jauną, dvasiškai subrendusj žmogų, buvo 
siejama su sąmoningu atsiribojimu nuo išorinio pasaulio ir vienišam piligrimui pritinkančios 
upanišadų išminties įsisavinimu. 

„Sakralinis tekstas, nepaisant beribės pagarbos jam, mokymo metu atliko daugiau pagalbi- 
nį, instrumentinį vaidmenį, kadangi pagrindinis tikslas buvo ne teksto, o mokytojo asmenybės 
atgaivinimas - iš jo naujo dvasinio mokinio gimimas. Būtent ši - gyva mokytojo asmenybė 
kaip dvasinė esybė - ir buvo tas turinys, kuris sakraliniu tekstu buvo perteikiamas iš kartos į 
kartą vedinės kultūros raidoje. Šis principas būdingas ne tik vedinei Indijai <...>. Tradicinės 
kultūros transliacijos esmė reiškiasi tuo, kad tam tikromis priemonėmis dvasinė mokytojo 
asmenybė atgimsta mokinio asmenybėje. Kai šis asmenybių atsigaminimas funkcionuoja, 
kultūra atsigamina, o priešingu atveju - ne“ (Serebryakov, 1988, p. 8). 

Taigi tradicinėje indų kultūroje asmenybei dvasiškai tobulėjant, išskirtinis dėmesys teikia- 
mas įvairių sakralinių tekstų turinio įsisavinimui. Šių tekstų kultūrinė misija siejosi ne tiek 
su ezoterinės išminties, konkrečių žinių komplekso ar dvasinės patirties perteikimu, tačiau 
pirmiausia su Mokytojo asmenybės atkūrimu ir išskirtinės svarbos tradicijos tęstinumo įtvir- 
tinimu visuomenės gyvenime. 


Specifiniai vedų estetikos bruožai 


Senieji vedų himnai, pabrėždami realaus žmogų supančio pasaulio iliuziškumą, kartu atkrei- 
pia dėmesį, kad jis yra dieviškos kūrybinės galios pagimdytas, kupinas grožio ir harmonijos 
kūrinys, visų Žmogaus kūrybinės veiklos formų provaizdis. Vedų himnuose aptinkama 
kalyūna ir graikiška kalos kategorijos, reiškiančios grožį, mokslininkų nuomone, yra identiškos 
indoeuropietiškos kilmės. „Rigvedos“ himnuose kosmoso ir gamtos reiškinių grožis tampa 
savotišku kulto objektu. „Grožį apdainuokite, grožį aukštinkite, kurkite maldas grožiui“ (Rg. 
v. VIII. 36. 17). Greta gamtos grožį aukštinančių motyvų vedų tekstuose randama daug fra- 
gmentų, iškeliančių harmoningą dvasinį ir fizinį žmogaus grožį. Vienas „Rigvedos“ himnų, 
šlovindamas moters grožį, pabrėžia jos kūno ir veido dailumą (Rg. v. X. 86). Gamtos reiški- 
nių, daiktų, žmogaus ir jo kūrybinės veiklos estetinėms savybėms apibūdinti pasitelkiamos 
grožio, įstabumo, dailumo, spindesio, ryškumo ir kitos sąvokos, vėliau tapusios tradicinės 
indų estetikos kategorijomis. 

Gvildenant indų estetinės minties ištakas, ypatingos reikšmės įgauna vedose plėtojamos 
pažiūros į žmogaus kūrybinę veiklą, meno vaidmenį indoarijų gyvenime, meno rūšių hierarchi- 
ją. Vedose menai sąvoka glaudžiai siejama su kitomis žmogaus kūrybinės veiklos sferomis, pir- 

Brahma. Elora. Smiltainis. VI a. Triveidis Siva. Elefanta. Smiltainis. VI a. 


miausia amatais. Tai liudija ir paties meno termino etimologija ir net poezijos meninės išraiškos 
priemonių apibūdinimas iš audéjo amato perimtais terminais. Tradicinė indiškoji kala sąvoka 
jungė 64 menus ir amatus. Ji aiškinama plačiai: kaip žinojimas ir sugebėjimas meistriškai kurti. 
Taigi ši sąvoka aprėpia ne tik estetines, tačiau ir visas kitas žmogaus kūrybinės veiklos sferas, iš 
esmės neskiriant meistriškai kuriančio poeto, puodžiaus, statytojo, kalvio, auksakalio. Vedinio 
meno sąvokos platumą ir sinkretizmą tiesiogiai atspindi estetikos ir menų sferą globojančių 
dievų funkcijos. Tarp jų iškyla Tvaštaras - visų pasaulio formų kūrėjas, „neprilygstamas auk- 
sarankis meistras“, sukūręs nuostabią taurę dieviškam gėrimui somai, Bharatis - kalbos, maldų 
dievas, Ribhus - mitinis kalvis, meistriškumo pusdievis, Sarasvaté (Sarada) - iškalbingumo, 
mokslo ir menų deivė. 

Žvelgdami į vedų kultūrą šiuolaikinės siauresnės meno sąvokos aspektu, pastebime aukštą 
daugelio menų rūšių lygį. Nors vedose aptinkame nuorodų į neišlikusius architektūros, vaizduo- 
jamosios ir taikomosios dailės kūrinius, tačiau neabejotinai vedų epochos meno hierarchijoje 
svarbiausias vaidmuo teko poezijai, muzikai, šokiui, pantomimai ir kitoms sintetinėms meno 
formoms, kurios buvo plačiai taikomos ritualuose. Ankstyvajam vedų kultūros laikotarpiui 
būdinga itin glaudi skirtingų menų sąveika. 

yp A) Ae 


„Rigvedos“ ir „Samavedos“ turinys 
liudija aukštą poetinės ir muzikinės kul- 
tūros lygį. „Rigvedoje“ slypi daugelio tra- 
dicinės indų literatūros žanrų - iškilmingų 
himnų, epinės literatūros, filosofinės 
poezijos, intymiosios lyrikos, satyrinės 
literatūros ištakos. Joje taip pat aptinkame 
15 dviejų ir daugiau asmenų dialogų, kurie 
ritualų metu buvo teatralizuotai vaidinami 
žynių, persikūnijusių į „Rigvedos“ aprašy- 
tus dievus ir įvairius legendų personažus. 
Šios ritualinės dramos, misterijos, lydimos 
šokių, dainų, pantomimos ir instrumenti- 
nės muzikos, anot Friedricho Maxo Mūl- 
lerio, Sylvaino Lėvio ir Franciscuso Ber- 
nardo Jacobo Kėiperio, tapo indų dramos 
ištakomis. Pastarąją hipotezę patvirtina 


„Natjašastroje“ aprašytas Brahmos ir asurų 


susidūrimas pirmojo spektaklio metu ir 
Višnus ant Ananta, plūduriuojantis kosminiame 


vandenyne. Reljefas iš Dašavatara šventyklos Deogarhe. 
Smiltainis. VI a. cipų ryšys su vedų mitologija ir ritualais. 

Vedų epochos estetinių pažiūrų 

savitumas ryškiausiai atsiskleidžia ritualinėje poezijoje, kuri besąlygiškai vyrauja meno 


aiškiai pastebimas dramos estetinių prin- 


hierarchijoje. Nors „Rigvedos“ „Samavedos“ himnų autorystė priskiriama dievui Brahmai 
ir įvairiems legendiniams autoriams, tačiau archajiškiausias šių tekstų sluoksnis siejasi su 
anonimine liaudies, o vėlesnis - su talentingiausių genčių poetų dainių kūryba. Jau Ziloje se- 
novėje buvo apdainuojamas kiekvienas reikšmingas genties gyvenimo įvykis (žygis, vestuvės, 
pavasario sutikimas, gamtos reiškinių pagarbinimas) ir spontaniškai formavosi seniausiųjų 
meilės poezijos, gamtos grožį, stichijas aukštinančių eilių visuma. Slenkant šimtmečiams jos 
šlifuojamos, papildomos naujais motyvais, improvizacijomis. Ilgainiui geriausi liaudies poe- 
tiniai kūriniai naujai redaguojami, kanonizuojami ir, ritualams įgaunant išskirtinį vaidmenį 
visuomenės gyvenime, nepastebimai virsta ritualiniais himnais. Taigi vedų užuomazgas ir 
vėlesnių griežtai kanonizuotų „Rigvedos“, „Samavedos“ himnų redakcijas skiria ne tik didžiulis 
istorinis atstumas, tačiau ir esminiai poetikos pokyčiai, kadangi senovinius pasaulietinius mei- 
lės, gamtos, žmogaus grožį aukštinančius motyvus neretai nustelbia kanonizuotos ritualinės 
poezijos elementai. 

Agnis — senovės indų ugnies dievas. Bronza Šiva. Gvalioras. Rudas smiltainis. VIII a. 


Ankstyvajai liaudies poezijai transformuojantis į ritualinę, socialinėje hierarchijoje iškyla 
himnų kūrėjai ir atlikėjai rišiai (rsi) arba kaviai (kavi), bhatai (bhatta). Poeto (rsi, kavi) samprata 
senovės Indijoje glaudžiai susijusi su išminčiaus ir žynio sąvokomis. Vedų ritualuose poetai 
gretinami su brahmanų kastos nariais, kadangi ir vieni, ir kiti atlieka mediumų vaidmenį. Šį 
dvasinį artumą pabrėžė ir rišių, kavių bei bhatų profesijos paveldimumas. Antra vertus, griežtai 
reglamentuojančioje socialinius santykius vedų epochos visuomenėje išskirtiniais poetiniais 
gabumais pasižymintys jaunuoliai galėjo net įžengti į uždarą brahmanams artimą poetų kastą, 
kurios nariai savo gyvenime ir kūryboje rėmėsi griežtais norminiais principais. 

Siejantys Žmonių ir dievų pasaulius poetai vedų epochoje traktuojami kaip dieviškojo 
pasaulio pasiuntiniai, išminties simboliai, aiškiaregiai. Jie įkūnija pranašo, filosofo ir menininko 
pašaukimą. Dėl to į poetą žiūrima ne kaip į kūrėją, o kaip į pasyvų universalios nepažįstamos 
dieviškos kūrybinės galios perteikėją, vizionierių, regintį kitiems neregimą daiktų, reiškinių 
esmę. Šis poeto ryšys su dievų pasauliu ir vedų ritualais teikė poezijai beveik mistinės galios. 
Poetiniai himnai laikomi svarbiausiomis priemonėmis paveikti dievus; meistriškai naudojan- 
tis himnais galima pelnyti dievų palankumą ir malones. Toks požiūris lemia vedų tekstams 

būdingą magiškos poetinio žodžio galios aukštinimą, 
įsitikinimą, kad himnai gali tapti tiltu tarp žmonių ir 
dievy pasaulio. „Ką dievas pamils, tam suteiks galybę, 
vieną padarys brahmanu, kitą poetu, trečią išminčiu- 
mi“ (Rg. v. X. 125, 5). „Rigvedos“ estetikoje suabso- 
liutinama sakralinės dieviškos kalbos (vūc) reikšmė. 
Tikėjimas begaline žodžio galia, jo dieviškąja prigim- 
timi būdingas visai vedų kultūrai. Šis vedų estetikos 
leitmotyvas ryškus specialiai kalbai skirtame himne 
„Pažinimas“. Jame pabrėžiamas kalbos sakralumas ir 
ezoteriškumas, jos orientavimasis į išrinktųjų kastą. 
„Kažkas nemato Kalbos žiūrėdamas, / Kažkas negirdi 
Kalbos klausydamas, / O kažkam ji atveria kūną, - / 
Kaip mylinti puošni žmona savam sutuoktiniui“ (Rg v. 
X.71). Čia iškeliami ne tiek estetiniai, kiek pirmiausia 
sakraliniai, magiški kalbos aspektai, kadangi pagrin- 
dinis jos uždavinys palaikyti gyvą ryšį su dievais ir 
išsaugoti pasaulio darną. 


Sürja, saulės dievas. Orisa. Išaukštintais poetiniais žodžiais maldaudami 
Juodasis skalūnas. XIII a. : . . M " 2. 
dievus ir gerdami haliucinogeninj sakralinj somos 
gėrimą, poetai atkakliai siekia nušvitimo. Tikima, 
kad dvasinio nuskaidrėjimo, svaigulio ar transo būsenoje esančio poeto lūpomis atsiskleidžia 
dieviškoji išmintis, atsiveria paprastiems žmonėms nepasiekiama reiškinių gelmė. Ji, anot 
vedų tekstų, per akimirksnį atsiveria kaip regėjimas, pranokstantis visą kosminę laiko tėkmę. 
Todėl vedų tekstuose poetai nuolatos kreipiasi į dievus prašydami padėti „išvysti regėjimą“ 
(Rg. v.VII.88, 2). 

Vedų estetika, nukreipta į aukštesnes už atskiro asmens būtį, amžinas, laiko neliečiamas 
estetines vertybes, skatino poetus išreikšti savo dvasios polėkius sąlygiškais simboliais, metafo- 
romis. Vedų estetikos objektas - neaprėpiamas kosminės harmonijos pasaulis, gamtos grožis, 
žmogaus ir dievų santykių laukas, griežtai atribotas nuo vulgarios buities. Dėl to vedų poetinė 
kalba yra pakylėta, ritualizuota. Meninės išraiškos priemonių išteklius sudaro kanonizuotų 
įvaizdžių visumą. Vedų poetikoje svarbūs metų laikų įvaizdžiai, estetinė užuomina, asociacijos. 
Glaudų vedų poetikos ryšį su ritualine kultūra aiškiai rodo „Rigvedos“, „Jadžurvedos“, „Sama- 
vedos“, „Atharvavedos“ tekstų turinys, stilius, forma, pagrindinių temų plėtotė. Svarbiausias 
meniškumo kriterijus vedų estetikoje - sekimas per amžius nusistovėjusiais kanonais. 

Upanišadų estetinės idėjos 


Filosofinės vedų interpretacijos tradiciją, pradėtą brahmanų ir aranjakų, plėtojo aforistine 
prozos ir poezijos forma parašyti metafiziniai traktatai upanišados. Jų pavadinimas kilo iš 
upa-ni-sad („sėdėti šalia“), t. y. sėdėti šalia mokytojo ir tiesiogiai iš jo sąmonės perimti pamo- 
kymus. Čia itin svarbus „slaptas“ vidinis šio pažinimo pobūdis. Tradiciškai į šių tekstų sąvadą 
įtraukiamos 108 kanonizuotos upanišados, nors iš tiesų tame sąvade daugiau kaip 200 įvairios 
apimties tekstų; didžiausi jų - daugiau nei šimto puslapių, o trumpiausi - tik kelių. Upanišadų 
tekstai - anoniminiai, kadangi jie suvokiami kaip užslėptos dieviškosios tiesos „apreiškimas“, 
„atsivėrimas“. Svarbiausia jų paskirtis - paaiškinti slaptąją vedų išmintį. Todėl upanišados dar 
vadinamos „slaptuoju mokymu“. Iš bendro upanišadų srauto, remiantis autoritetingo jų inter- 
pretatoriaus ir tyrinėtojo Šankaros (VIII a.) idėjomis, indų filosofinėje tradicijoje išskiriama 
10-14 pagrindinių seniausių VIII-V a. pr. K. sukurtų upanišadų. Coomaraswamy'is nurodo 
„upanišadų epochą“ buvus apie 800 m. prieš Kristų. 

Upanišadų tekstuose pirmą kartą indų estetinės minties istorijoje ryškėja filosofinės este- 
tikos užuomazgos ir specifiniai estetiniai terminai. Religinės pasaulėžiūros virtimas filosofine 
metafizika su filosofinės estetikos požymiais ryškus „Mandūkja upanišadoje“ (Mūndūkya- 
upanisad), kurioje pateikiama estetizuota „AUM“ interpretacija. Iš trijų garsų (a, u, m) kilęs 
žodis AUM indų kultūroje įgavo sakralizuotą estetinę prasmę ir buvo plačiai vartojamas 
ezoteriniuose mokymuose, ritualinėse apeigose, atverdavo šventus tekstus. Jis atspindėjo vedų 
kultūros tradicijai būdingą beribį tikėjimą įstabia Žodžio galia, jo šventumu ir simbolizavo tris 
sakralinės vedų išminties šaltinius („Rigvedą“ „Jadžurvedą“, , Samaveda"). 

Plėtodamos pagrindinius vedų filosofijos estetinius motyvus, upanišados rutuliojosi 
monoteistinės pasaulėžiūros link. Svarbiausi estetiniai upanišadų mokymo aspektai išryškėja 
gvildenant ne kosmogoninius, gamtos pasaulio reiškinius, o aktualias žmogaus būties, gyveni- 
mo, kūrybos problemas. Upanišadose keliama esminių filosofinių klausimų: iš kur mes atsira- 
dome, kokia mūsų būties prasmė, koks turi būti žmogaus gyvenimas ir kas jame svarbiausia? 

Estetinės ankstyvųjų upanišadų idėjos glaudžiai susijusios su filosofiniais, religiniais, 
etiniais idealais, būdingais pereinamajai epochai - nuo vedų iki klasikinės indų kultūros. 
Ankstyvųjų upanišadų formavimosi laikotarpiu (VIII-V a. pr. K.) galingiausiose Šiaurinės 
Hindustano pusiasalio dalies karalystėse Magadhoje, Kogaloje, Pančaloje suklestėjo poezija, 
muzika, architektūra, vaizduojamoji ir taikomoji dailė. Tačiau šis meninės kultūros pakili- 
mas dar neveikia asketiškų upanišadų autorių, kurie atsainiai žvelgia į meną kaip į priemonę 
„pažinti gyvenimą“, gauti trumpalaikių „apgaulingų“ jausminių malonumų, o išminčius turįs 
siekti „amžinų“ nekintamų tiesų ir tobulo grožio. Toks upanišadų autorių požiūris į gražius 
išorinio pasaulio objektus ir meno kūrinius vaizdingai išsakomas „Katha upanišadoje“ (Katha- 

upanisad). Čia kalbama apie atkakliai pažinimo tiesos ieškantį žmogų, kuris sąmoningai atsi- 
sako laikinų jausmų, įstabių gražuolių, meno kūrinių teikiamo pasitenkinimo. Šie, upanišados 
herojaus žodžiais tariant, „laikini mirtingųjų [malonumai] <...> išsekina jausmų jėgą. Žmogaus 
gyvenimas yra trumpas, todėl [nereikalingos] jam karietos, šokiai, dainavimas“. Tobuliausias 
grožis upanišadų autoriams yra spinduliuojantis šviesą simbolinis grožis. Katha, Mandükya ir 
Svetasvatara upanišadose vaizduojamas žmogų supantis pasaulis kupinas spindesio ir šviesos. 
Taigi čia plėtojama analogiška vėliau paplitusiai Vakarų krikščionybės kultūrai „šviesos ir 
spindesio estetika“. Šviesa ir spindesys čia aiškinama kaip gryniausios tobuliausio Brahmano 
grožio apraiškos. Dievybė yra aukščiausia šviesa, giluminis šviesos ir grožio šaltinis, „šviesų 
šviesa“ (Mu. II. 2. 10), kuri, sklisdama pasaulyje, pripildo gamtos reiškinius, daiktus ir žmones 
grožio ir harmonijos. 

Pažinimo nuostatų persmelkta upanišadų estetika aukština savistabą, atidą savo dvasios 
pasauliui. Katha upanišadoje, sakoma: „Didis išminčius užmerkęs akis žvelgia į savo vidinį 
pasaulį.“ Vadinasi, čia iškeliamas taip svarbus vėlesnei indų estetikos raidai introvertiskumo, 
gilinimosi į žmogaus vidinį pasaulį leitmotyvas. Šią svarbią upanišadų pasaulėžiūrai mintį 
pratęsia Svetásvatara upanišadoje, kurioje kviečiama Dievo ieškoti savo dvasioje: „Tik tiems 
išminčiams, kurie regi jį savyje, pasiekiama amžinoji laimė.“ Upanišadose plėtojama žmogaus 
vidinio pasaulio pažinimo teorija neretai, pavyzdžiui, Kausitūki upanišadoje, įgauna estetinį 
atspalvį. Joje rašoma: „Tenesiekia [žmogus] pažinti kalbos, o tepažįsta kalbantį. Tenesiekia 
pažinti kvapo, o tepažįsta uostantį. Tenesiekia pažinti garso, o tepažįsta girdintį. Tenesiekia 
pažinti skonio, o tepažįsta besiskonėjantį. Tenesiekia pažinti veiksmo, o tepažįsta veikiantį. 
Tenesiekia pažinti malonumo, o tepažįsta besimėgaujantį. Tenesiekia jis pažinti palaimos, 
meilės aistros, gimdymo, tepažįsta jis šiuos jausmus išgyvenantį. Tenesiekia pažinti judėjimo, o 
tepažįsta judantį. Tenesiekia jis pažinti proto, o tepažįsta protaujantį. Tokie šie dešimt esminių 
elementų, tiesiogiai susijusių su pažinimu“ (Kš. III. 8). 

Kita vertus, upanišadose aptinkame teoriškai pagrįstą, tradicinei indų estetikai ir menui 
būdingą sinestezijos principą, t. y. kelių skirtingų pojūčių, pavyzdžiui, regėjimo ir klausos 
susijungimą meninės kūrybos ar estetinio suvokimo metu. Šis principas savitai atskleidžiamas 
Brhadūranyaka upanišadoje („Didžioji miško knyga“), pasakojančioje apie brahmaną, kuris 
ruošiasi palikti namus ir pasitraukti į mišką. Išvykdamas jis aiškina žmonai, kad Dievo paži- 
nimas suteikia žmogui galimybę daug giliau ir plačiau pažvelgti į reiškinių esmę. Norėdamas 
vaizdžiai perteikti mintį, jis sako: 

„Negalime suvokti [savaime] išorinių garsų, [kylančių] sudavus į būgną, tačiau regėdami 

būgną arba mušantįjį, suvokiame ir garsus. 

Negalime suvokti [savaime] išorinių garsų, kylančių pučiant kriauklę, tačiau regėdami ją arba 

puciantiji, suvokiame ir garsus. 

Negalime suvokti [savaime] išorinių garsų, [kylančių] grojant liutnia, tačiau regėdami ją arba 
ja grojantįjį, suvokiame ir garsus“ (Bhr.TV. 5. 8-10). 


Šiuose apmąstymuose pirmiausia pabrėžiama, kad muzikos garsai neegzistuoja atsietai 
nuo juos sukeliančių muzikos instrumentų ir atlikėjų, kurie, kaip ir visi pasaulio reiškiniai, 
tėra skirtingos absoliučios dieviškos kūrybinės galios apraiškos. Kita vertus, - ir tai svarbiausia 
šiame fragmente, - upanišados autorius atkreipia dėmesį ne į juslinį „girdimąjį“ ar „regimąjį“, 
o j mentalinį „išmąstomąjį“ garsų pasaulio suvokimą, kadangi aukščiausią pirmapradę garsus 
sukeliančią substanciją - Dievą, anot upanišadų, galime suvokti ne klausa ar regėjimu, o tik 
protu. Brhadūranyaka upanišadoje išplėtota vienalaikio sinestezinio tikrovės suvokimo keliais 
skirtingais organais teorija įgauna ypatingą populiarumą tradicinėje indų estetikoje ir mene. 

Taigi jau ankstyvuosiuose vedų epochos tekstuose užuomazgų pavidalu ryškėja daugelis 
specifinių indų estetikos bruožų, pirmiausia jai būdinga introvertiškumo ir vidinio grožio 
sureikšminimo tendencija. Kita vertus plėtojant vedų leitmotyvus, ryškėja sinestezijos svar- 
ba, formuojasi pagrindinių estetikos sąvokų - grožio, jstabumo, spindesio, meno ir pan. - 
pasaulis, kurį stipriai veikia upanišadų filosofinė metafizika. Vėliau šie pradai palaipsniui 
įsitvirtino tradicinėje indų estetikoje ir lėmė jos savitumą. Ilgainiui vedų epochos estetiniai 
idealai, požiūriai į estetikos problemas tampa svarbiu teorinių apmąstymų objektu ir meninės 
kūrybos šaltiniu. 


Estetinių idealų karta „Mahabharatoje“ ir „Ramajanoje“ 


Pereinamajame etape iš vedų epochos į klasikinę indų kultūros raidos fazę vyraujančias pozi- 
cijas menų hierarchijoje išsaugojo anksčiau klestėjusios poetinės kūrybos formos. Tačiau, kita 
vertus, veikiant stiprėjančiai pasaulietinei rūmų kultūrai, poezija keitė savo pavidalą. Praras- 
dama anksčiau būdingą sakralumą, ji vis daugiau orientavosi ne į brahmanų kastos estetinius 
idealus, o į platesnių indų visuomenės sluoksnių estetinius poreikius. Minėti poslinkiai, susiję 
su ortodoksinės brahmanų ideologijos krize, pastebimi tuo metu besiformuojančioje epinėje 
ir rūmų poezijoje. 

Svarbūs šios pereinamosios epochos estetinių idealų transformacijos pažinimo šaltiniai 
yra garsieji indų epai „Mahabharata“ (priklausomai nuo redakcijos nuo 78 000 iki 100 000 
dvieilių sloka) ir „Ramajana“ (24 000 sloka). „Mahabharata“ tradiciškai laikoma itihasa, o 
„Ramajana“ - laikoma pirmuoju savito kavja žanro tekstu. Pagrindinių šių tekstų korpusų 
formavimasis tikriausiai vyko apie IV a. pr. Kr.-II a. (Winternitz, 1959). Nors „Mahabhara- 
tos“ teksto autorystė neretai siejama su Vjasos (Vyūsa), o „Ramajanos“ su Valmikio ( Valmiki) 
vardais, tačiau tikrasis jų kūrėjas ir atlikėjas tikriausiai buvo brahmanų kastai priskiriamas 

įtakingas poetų bhatų arba rišių sluoksnis, kuris pagal Senovės Indijos mnemonines tradicijas 
perdavinėjo jų turinį iš kartos į kartą. Tačiau P. Masson-Ourselio pastebėjimas, kad skirtingai 
nei „Mahabharata“, kuri yra dar liaudinės literatūros (la littérature popullaire), o ne mokslinės 
literatūros (la littérature savante) kūrinys (Masson-Oursel, 1933, p. 34) yra teisingas ta prasme, 
kad „Ramajanos“ tekstas yra nepalyginamai vientisesnis, nes jame, tikriausiai, vyrauja vieno 
autoriaus Valmiki senųjų epų redakcija ar perpasakojimas ir išskirtinis dėmesys teikiamas 
kalbinės išraiškos subtilybėms. 

Indų epams būdingas žvilgsnio į pasaulį maštabiškumas, požiūrio, gyvenimo spalvų įvai- 
rovė, siekimas aprėpti tai, kas neaprėpiama, noras pažvelgti į pasaulį tarsi iš nutolusio, kosmose 
esančio taško. „Mahabharata“ - tai rūstus didingos herojiškos dvasios kupinas epas, milžiniško 
Indijos kultūros istorijos periodo metraštis, savotiška indų civilizacijos pasaulio archajinio 
periodo enciklopedija, iš kurios mokslininkai seniai siekia „perskaityti“ indų kultūros istoriją. 

Milžiniškos apimties „Mahabharatos“ tekstas yra sukonstruotas kaip sudėtingas daugias- 
luoksnis organizmas, kurį sudaro 18 skirtingo turinio knygų. Jų apimtis aštuonis kartus viršija 
„Iliados“ ir „Odisėjos“ epus sudėtus į vieną. Šie du epai turėjo didžiulę įtaką indų kultūros, 
estetikos ir meno raidai. Jie pirmiausia atspindi indų civilizacinės erdvės kultūrinės integracijos 
procesus, antra vertus, milžiniškoje jos teritorijoje padeda formuoti vientisą estetinių vaizdinių 
sistemą, kadangi jų siužetai, personažai, motyvai ir įvaizdžiai nuolatos išnyra įvairiuose esteti- 
niuose traktatuose ir šimtmečiais maitina siužetais įvairių meno rūšių raidą. 

Neabejotina, kad šių epų, ypač „Mahabharatos“, tekstai buvo kuriami ilgai, todėl ju sudė- 
tinės dalys atspindi skirtingas indų kultūros epochas. Ankstyvosios vedų epochoje sukurtos 
„Mahabharatos“ dalys iš esmės skiriasi savo ideologinėmis nuostatomis, mitiniu sluoksniu, 
estetiniais požiūriais nuo vėlyvųjų, kuriuose įsigali jau bhagavatizmo ir užgimstančio hin- 
duizmo estetika, o Indros vaizdinį ilgainiui užgožia vėliau išpopuliarėję Višnus ir Šiva. Šiose 
knygose vaizduojami reikšmingi arijų įsiveržimo į indų civilizacijos erdvę ir jų judėjimo į 
Dekano plokštikalnį, pietų Indiją ir Šri Lanką epizodai. Pagrindinė „Mahabharatos“ herojų 
veiklos arena indoarijų genčių užgrobtas miškingų Gangos lygumų netoli Delio regionas (pir- 
mo tūkstantmečio prieš Kristų pradžia), kuriame įtrauktos į nuožmią kovą dėl aukščiausios 
valdžios susiduria dvi karališkos Bharatų giminės atšakos Kauravai ir Pandavai. Pirmoji valdė 
Hastinapuro mieste, o antroji siekė atimti iš jos valdžią. Per šį tragišką konfliktą kilo kautynės, 
kuriose žuvo daug žmonių. 

„Ramajana“, lyginant su „Mahabharata“, yra paprastesnės kompozicinės struktūros, 
joje ryškesnis poetinis pradas, stilius švelnesnis, šiltesnis, rafinuotesnis. Šiame septynių dalių 
epe pasakojama istorija apie pamotės ištremtą karalaitį Ramą, kurio gražuolę žmoną Sytą 
pagrobia demonas Ravana. Po daugybės žygių nugalėjęs demoną Rama įsiviešpatauja savo 
karalystėje. Epe iškeliamos tokios jo savybės: narsa, jėga, ištikimybė, švelnumas. Kadangi 

Žinia Ramai apie tėvo mirtį. „Ramajanos“ iliustracija. Mevaras. 1650 m. 


saulinės filosofinės poezijos šedevrų, kuriame, kaip ir hebrajiškoje „Giesmių giesmėje“, ryškus 
jausminis estetinis pasaulio suvokimas. Tikriausiai „Bhagavadgyta“, kaip ir „Giesmių giesmė“ 
pradžioje buvo savarankiškas literatūros kūrinys, o vėliau buvo įtraukta į „Mahabharatos“ 
epo korpusą, kuriame sudaro šeštosios knygos Bhismaparvan („Knygos apie Bhišma“) 23-40 
kritinio leidinio skyrius. 

Kanonizuotą „Bhagavadgytos“ teksto korpusą sudaro 700 dvieilių (sloka), suskirstytų į 
18 skyrių. Knygos sukūrimas skirtingų specialistų datuojamas įvairiai nuo VII a. pr. Kr. iki 
III amžiaus. Tyrinėtojai, remdamiesi lingvistine, mitų, filosofinių idėjų analize bei bhavagatų 
krypties idėjų evoliucija, datuoja pagrindinio šio paminklo teksto korpuso sukūrimo ir fiksa- 
vimo laiką III-II a. pr. Kr. „Bhagavadgyta“ savo turiniu artima ankstyvosioms upanišadoms, 
kadangi poetine forma perteikia slaptą sakralinės tiesos pažinimą. Iš čia kyla indų tradicijai 
būdingas požiūris į šį tekstą kaip sakralinį. Tačiau skirtingai nei ezoteriniai, išrinktiesiems 
skirti upanišadų tekstai, „Bhagavadgyta“ yra skirta plačiosioms liaudies masėms ir ženklinta 
stipriu bhakti užtaisu. 

Kita vertus, „Bhagavadgytoje“ daug nuosekliau nei upanišadose pabrėžiamas emocionalus 
grožio suvokimo aspektas, aukštinamas asmenybės santykio (bhakti) su dieviškuoju grožiu 
reikšmingumas. Čia pirmą kartą aptinkame vieną pagrindinių hinduizmo estetikos sąvokų 
bhakti („vidinis ryšys“), kuri aiškinama kaip didžios meilės dievui Krišnai išraiška. Ši sąvoka 
kilo iš žodžio bhagavat, kuris reiškė „naudotis tam tikra dalimi“, o vėliau transformavosi į 
bhakti kategoriją, tapusią aistringos meilės dievui simboliu. 

Ir pagaliau, tradicinėje indų kultūroje sakralinis „Bhagavadgytos“ tekstas atliko ritualinį 
ir meditacinį psichinės treniruotės instrumento vaidmenį. Bhagavatizmo ritualai kėlė šios 
krypties adeptams reikalavimą ne „suvokti“ „išmąstyti“, o išmokti mintinai šios šventos knygos 
tekstą, o paskui garsiai arba tyliai jį kartoti. Bhagavatų doktrinos šalininkai teigė, kad teksto 
kartojimas padeda adeptui įžengti į tokią meditacinę būseną, kurioje sąmonė palaipsniui išsiva- 
duoja jį iš prieštaringų poemos vaizdinių ir jų konkretaus turinio poveikio ir pasiekia ypatingą 
visa apimančio grožio ir harmonijos pažinimo būseną, kurioje nuosekliai skleidžiasi gelminis 
būties tiesos pažinimas. 

Čia vertėtų priminti, kad „Mahabharatos“ ir „Ramajanos“ tekstų kūrimo ir redagavimo 
epochoje rigoristinė griežtai reglamentuota vedų epochos estetikos tradicija jau buvo paveikta 
demokratiškų budizmo, džainizmo ir bhagavatizmo forma besiformuojančių hinduizmo idėjų, 
orientuotų į plačius Indijos visuomenės sluoksnius. Todėl epinėje literatūroje „Bhagavadgytos“ 
ir kituose „Mahabharatos“ bei „Ramajanos“ tekstuose, vietoj brahmanų ideologijai būdingų 
metafizinių, teologinių spekuliacijų, ritualinės praktikos teorinių problemų gvildenimo, iškyla 
jau kitokios, demokratiškesnės, etinės ir estetinės idėjos. 

Palyginus su vedomis epinėje Indijos poezijoje aptinkame įvairesnių estetinių reiškinių 
apmąstymų. Joje aiškiai pastebimas autorių siekimas išsivaduoti iš asketiškos vedų estetikos 
įtakos. Epinėje poezijoje plėtojamos ne tik „Rigvedoje“ išsikristalizavusios estetinės idėjos, temos, 
įvaizdžių sistemos, tačiau ir įnešama daug gyvos pasaulietinės liaudies poezijos gamtos ir žmo- 
gaus grožį aukštinančių motyvų. Čia jau nėra tokių griežtų vedų tradicijos estetiniais kanonais 
apibrėžtų temų, kadangi vyrauja herojiškos liaudies epinės poezijos, o neretai ir meilės poezijos 
įvaizdžiai. Konfliktas tarp stiprėjančių indų epų estetikoje pasaulietinių hedonistinių tendencijų 
ir respektabilios religinės ideologijos, siekiančios primesti asketiškos estetikos reikalavimus, 
itin ryškus tuose epų fragmentuose, kuriuose skleidžiasi erotiniai motyvai ir aukštinamas 
jausminis grožio suvokimas. 

Jau „Rigvedoje“ grožio suvokimas neretai siejosi su fizinio ir dvasinio Žmogaus gro- 
žio ir meilės jausmo išaukštinimu. Nenuostabu, kad šie motyvai, susilpnėjus asketiškos 
brahmaniškos ideologijos įtakai, atgimė epinėje kūryboje, glaudžiai susijusioje su liaudies 
kultūros sluoksniais. Jau vedose meilės jausmas neretai įgaudavo ryškų estetinį atspalvį: jis 
traktuojamas kosmogeniniu aspektu ir turi du skirtingus prasmių polius - jausminės meilės 
(kūma) ir dvasinės meilės (preman). Abi šios meilės formos siejasi su grožio stichija ir turi 
kuriamąją kosmogoninę galią. 

Estetiškumas čia siejamas su grožiu, spindesiu, brangumu, dailia išorine išvaizda, har- 
moninga forma, o neharmoninga forma, negražus kūnas, negražus veidas, triukšmingas 
vežimų dundėjimas, strėlių švilpimas kaip neestetiškas. Estetiškumas, grožis „Mahabharatoje“ 
bei „Ramajanoje“ taip pat dažnai sutapatinamas su išmintimi, dvasios didybe. Jis išreiškiamas 

Sahibdinas. Rama ir beždžionės kaunasi. „Ramajanos“ iliustracija. 1652 m. 


pasitelkiant vaizdingus palyginimus, efektingas metaforas, tokius objektus kaip estetiškas, 
gražias, harmoningas ir didingas savybes įkūnijantys dievai ir deivės. 

Estetiškumas, harmonija, grožis ir kitos estetinės savybės čia pirmiausia priskiriamos 
herojams ir dievams. Jie yra vaizduojami gražūs, kupini didingų minčių, dvasios polėkių, 
žygdarbių. Taip, pavyzdžiui, Bhimasena yra malonios išvaizdos (Mhb. 157.47), jo visos kūno 
dalys yra žavingos (Mhb. 157.28). 

Pirmiausia „Mahabharatoje“ bei „Ramajanoje“ aprašant didingus herojų žygdarbius, vyrų 
ar moterų grožį pasitelkiamas hierarchinis estetinių kategorijų pasaulis ir nuolatos kreipiamasi 
į Žmogų supančios gamtos pirmapradį ir absoliutų dievų grožį. Kalbant apie žmogaus estetines 
savybes, grožį čia regime simbolinės upanišadose suformuotos „šviesos“ ir „spindesio“ estetikos 
elementus. „Mahabharatoje“ „spindesys“ pirmiausia iškyla kaip aukščiausio universalaus die- 
viškojo grožio išraiška, kita vertus, kaip dievams ir didvyriams būdingos galios ir didingumo 
pasireiškimas. Tikras estetiškumas ar grožis -tai ne fizinė, o universali savybė, kadangi visuomet 
jungia aukščiausio dieviškojo spindesio elementus, kita vertus, ir vidinio grožio aspektą, kuris 
reiškiasi per išorinę grožio formą. Vadinasi, tikrasis grožis turi daug skirtingų estetinių savybių 
kokybes atspindinčių pakopų, kurios išreiškiamos specifinėmis estetinėmis kategorijomis. 

Antra vertus, kalbant apie estetiškumo apraiškas čia nepaprastai svarbus yra estetinis 
spalvos suvokimas arba, kitais žodžiais tariant, spalvinė simbolika. Apskritai spalvos simbolikos 

estetika turėjo didžiulį poveikį epinei Indijos literatūrai, kurioje nuolatos pabrėžiamas spalvos 
ir grožio ryšys. Vidinė spalvos ir grožio vienybė čia regima visuose mus supančio pasaulio, 
gamtos reiškiniuose, žmogaus dvasinio gyvenimo apraiškose. Šviesos estetika „Ramajanoje“ 
remiasi ne tik tradiciniais jau Artimųjų Rytų estetikai būdingais principais, tačiau ir dėmesio 
perkėlimu į introvertiškus aspektus, kadangi ieškoma vidinio grožio šaltinio, kuris priverčia 
grožį skleistis per įvairias išorines apraiškas. Tas gelminis grožio šaltinis slypi giliau nei vidinis 
dvasinis žmogaus grožis. Jo ištakos aptinkamos dieviškame grožyje. 

Daug dėmesio epuose skiriama įvairiomis spalvomis spindinčių daiktų, kuriais žavisi epų 
herojai, aprašinėjimui tiesioginiuose spalvos, spindesio ir grožio sugretinimuose. Pavyzdžiui, 
daugybėje „Ramajanos“ epo fragmentų raudona ir balta spalvos traktuojamos kaip grožio ir 
bjaurumo, blogio ir gėrio priešprieša. Tyrumo simbolis balta spalva yra teigiamo herojaus 
Ramos, jo bičiulio Vibhišanos ir šventojo kalno įvaizdžio spalva (Ram. 264.66,67), bjaurumą 
ir blogį įkūnijantį demoną Ravana (Ram. 264.65) simbolizuoja raudona spalva. Grožis, kalbant 
apie vyriškos giminės atstovus, siejamas su sąvokomis galia (Ram. 155.1; 157.29), drąsa (Ram. 
158.10; 193.6), santūrumu (Ram. 155.19; 299.9), švarumu (Ram. 162.11). Epinės literatūros 
estetikai, kaip ir klasikinei graikų estetikai, būdingas grožio ir gėrio, tai yra estetinės ir etinės 
sferų suartinimas. 

Jau didžiuosiuose indų epuose aptinkame nemažai estetinių fragmentų, kuriuose grožis 
asocijuojasi ne tik su spalva, šviesa, spindesiu, ryškumu, švarumu, tačiau netgi su akivaizdžiais 
erotiniais motyvais, kurie pateikiami kaip gilaus dorybingo grožio suvokimo pavyzdžiai. Čia 
nuolatos iškeliamos didžiule estetine verte pasižyminčios gražios ir geidulingumą skatinančios 
patrauklios (184.19), nepriekaištingos (Mhb. 248.17) moters kūno formos, veido Zavumas 
( 265.7), gražus balsas, grakštumas (Mhb. 251.20), kūno kalbos šokis. Kalbant apie moters 
grožį, jos veidas lyginamas su mėnuliu (Mhb. III.250.9) arba lotoso žiedu (Mhb. III.119.4). 
Apskritai moters estetinės savybės nuolatos lyginamos su meilės dievui Kamai būdingomis 
erotinį atspalvį turinčiomis metaforomis. Šiuo aspektu indų epiniai kūriniai asocijuojasi su 
hebrajiškais „Giesmių giesmės“ jausminiais motyvais. Taip viename iš tekstų Šiva palinkęs 
maldai vandens atspindžiuose išvysta panašų į lotoso žiedą savo žmonos Gauri vaizdinį ir, 
apimtas meilės aistros, užmiršta viską. 

Netgi klastingas Ravana sumano pagrobti gražuolę Sytą sužavėdamas ją užkerėtu įstabaus 
grožio elniu, kurio grožį aprašant pasitelkiamas žvaigždžių, įstabių lotoso žiedų, tauriųjų metalų 
vaizdingos metaforos. „Ramajanos“ tekstui būdingą moters grožio aprašinėjimo rafinuotumą 
puikiai iliustruoja Hanumano (beždžionių karaliaus), slapta naktį patekusio į Ravanos hare- 
mą, ten išvystų daugybės gražių jį sužavėjusių moterų emocionalūs aprašinėjimai, kuriuose 
moterys palyginamos su didele pieva lotosų ar išsiskleidusiomis vandens lelijomis, prie kurių 
apsvaigusios aistra, lekia bitės... (Ram. V.9.37-39; 40-42). 

Akivaizdu, kad „Mahabharatoje“ bei „Ramajanoje“ daug dėmesio skiriama įvairių gražių 
gamtos reiškinių aprašymams. Jie yra labai platūs ir neretai autonomiški. Juos netgi galima 
pavadinti gamtos lyriniais peizažais. Vienas įstabiausių tokios peizažinės lyrikos pavyzdžių 
yra trečiojoje „Mahabharatos“ knygoje esantis vaizdingas liūčių sezono aprašymas (Mhb. 
III.179.1-9), kuriame yra daugybė gamtos grožį šlovinančių subtilių metaforų. Žmogaus ir 
jį supančios gamtos grožis čia yra neatsiejami. Itin pamėgtas indų epinėje poezijoje gamtos 
reiškinių grožio aukštinimo simbolis yra mėnulis, kuris savo tyliai besiskleidžiančiu spindesiu, 
šviesa užpildo nakties peizažą ir žmonių sielas įstabiu grožiu. Šio slėpiningo mėnuliui būdin- 
go grožio požymiai suteikiami įstabios moters veido grožiui, kuriame įžvelgiamas mėnuliui 
būdingas skaistumas, švelnumas ir slépiningumas. 

Būtent turtinga epinė indų literatūra ir jos savita juslinė estetika, daugybės dievų ir 
mitinių herojų pasaulis tampa pagrindine viduramžių epochos meninę kūrybą maitinančia 
versme, kuri tarsi styguoja estetinių vaizdinių sistemą. Peržvelgdami indų viduramžių skulp- 
tūros ir tapybos raidą nesunkiai pastebėsime, kad daugybė hinduistinių šventyklų puošiančių 
skulptūros ir tapybos kūrinių iliustruoja įvairius „Mahabharatos“ bei „Ramajanos“ epizodus. 
Vaizduojamosios dailės tradicijoje „Ramajanos“ poveikis buvo nepalyginamai stipresnis dėl 
spalvingų herojų ir aiškių siužetinių linijų. „Mahabharatos“ siužetai šiuo požiūriu yra mažiau 
populiarūs ir išplinta vėlai, pirmiausia Mogolų epochos miniatiūrų tapyboje. 

KLASIKINIS PERIODAS 


Pagrindiniai klasikinės kultūros, estetinės minties ir meno bruožai 


I tūkstantmečio pr. Kr. viduryje Hindustano pusiasalyje prasidėjo kokybiškai naujas kultūros 
raidos tarpsnis - kaip ir Kinijoje - buvo pakloti pamatai įvairioms filosofijos, estetikos, meno 
kryptims, suformuotos teisės, etikos normos, ryškėjo vientisas anapusinio pasaulio vaizdas, 
būdingas pusiasalio intelektualinei ir religijų tradicijoms. Klasikinio periodo kultūros tyrinėji- 
muose iki nūdienos vyrauja dvi skirtingos pozicijos: pirmosios šalininkų požiūriu, vadinamojo 
„ašinio“ laiko viduryje (VI-V a. pr. Kr.) išryškėjo esminis indų civilizacijos lūžis, susijęs su 
perėjimu nuo archajinio į indų klasikinės kultūros tapsmo tarpsnį. Antrosios šalininkai teigia, 
kad visi pagrindiniai klasikinės ir ankstyvųjų viduramžių kultūros, estetinės minties ir meno 
bruožai (išskyrus vėlesnį islamiškosios estetikos ir meno infiltratą) šiaurinės Hindustano pu- 
siasalio dalies teritorijoje susiklostė dar senovėje, o vėliau įvairiu laiku skirtinguose regionuose 
natūraliai peraugo į naujas kultūros formas. 

Iš tikrųjų išsisemiančią vedų epochos kultūrą ašiniame laike keitė nauja sinkretiška 
šiaurės Indijos indoarijų ir dravidų kultūra, aprėpianti didžiulį vienijamos šalies regioną nuo 
Pandžabo ir Gangos upės žemupio iki pat dravidiškųjų pietų. Pagrindinės šio reikšmingo 
kultūros pakilimo priežastys tiesiogiai susijusios su arijų ir dravidų kultūros tradicijų sinteze, 
naujų ideologinių budizmo ir džainizmo sistemų formavimusi ir politiniu Hindustano pusiasalio 
valstybių vienijimusi, skatinančiu valdžios centralizaciją. Čia viena kitą keitė Magadhos valstybė 
ir galingos Maurijų, Šungų, Kušanų, Guptų imperijos. 

Visos minėtos galingos valstybinės organizacijos, besiremiančios brahmanizmo, džainiz- 
mo ir budizmo religijomis, stipriai paveikė skirtingų Indijos regionų kultūros ir meno tradicijų 
konsolidaciją į vientisą organizmą. Taip prasidėjo naujas indų intelektualinės ir meninės kultū- 
ros pakilimo tarpsnis - augo miestai, plėtojosi jų infrastruktūra, įvairios dvasinės ir materialios 
kultūros formos, kristalizavosi specifinės indų religijos su anapusiniais pasaulio vaizdiniais, 
filosofijos, etikos, estetikos, teisės, literatūros, architektūros, dailės, muzikos ir kitos tradicijos. 

Tęsdami vedų ir brahmanizmo ideologijos tradicijas, ankstyvojo budizmo ir džainizmo 
šalininkai, atsisakydami pasaulietinio gyvenimo malonumų, turto, kastinės priklausomybės, 
būrėsi į bendruomenes, kurios kultivavo asketišką gyvenimo būdą. Ankstyvasis budizmas ir 
džainizmas pirmiausia formavosi kaip klajojančių vienuolių ordinai, kurių adeptams asketiš- 
kumas ir atsiribojimas nuo išorinio pasaulio buvo programinė nuostata. Plėtojantis budizmo 
ir džainizmo religiniams sąjūdžiams, dauguma jų adeptų ilgainiui nuo vargingos piligrimystės 
perėjo prie sėslių vienuolynų bendruomenių, formavosi turtingas vienuolynų kultūros pasau- 

lis; ankstyvasis filosofinis budizmas 
palaipsniui transformavosi į religinį. 
Taip pirmą kartą Žmonijos kultūros 
istorijoje susiformavo vienuolynų 
institucijos ir skleidėsi specifinės 
vienuolynų kultūros užuomazgos. 
Vis didesnę įtaką įgaunantys 
visuomenės gyvenime budistinės at- 
šakos vienuoliai pradžioje buvo nu- 
siteikę prieš išorines būties formas, 
prabangą, todėl siekė pašalinti iš 
religinės sąmonės juslinius, vizualiai 
suvokiamus estetinius elementus. Iš 
čia kyla atsainus ankstyvųjų budiz- 


mo ideologų požiūris į meną, smer- 
kiamą daugelyje seniausių budistinių 


Anvos šventykla Adžantos apylinkėse. XII a. 


sūtrų. Kai kuriuose to meto tekstuose 
netgi aptinkame draudimų žvelgti į 
pagoniškas šventyklas, paveikslus, skulptūras. Šią orientaciją atitiko ir pagrindiniai budistų 
skelbiami mokymai apie žmogaus būties laikinumą, kančios vyravimą pasaulyje ir nirvaną. 

Kita vertus, perdėm sudėtingos filosofinės ir sunkiai suprantamos ankstyvojo budizmo 
idėjos grasino budizmo religiniam sąjūdžiui izoliacija, o jo paties vos nepavertė bevaise abs- 
trakčia scholastine teorija. Todėl stiprėjanti konkurencija su įtakingomis brahmanizmo ir 
džainizmo religijomis, kova už savo įtakos išsaugojimą visuomenėje vertė budizmo hierarchus 
pasitelkti savo religinių idealų propagavimui estetikos ir meno teikiamas galimybes. 

Stiprėjant galingų konsoliduojančių religinių sistemų įtakai, lokalinių Indijos architektūros 
ir dailės formų įvairovė palaipsniui niveliavosi veikiama suvalstybintų religinių, filosofinių, 
estetinių idėjų, kurios, palaipsniui nustelbdamos regionines tradicijas, formavo specifinį indų 
architektūros ir vaizduojamosios dailės fenomeną. Klasikinės architektūros ir su ja glaudžiai 
susijusios vaizduojamosios dailės estetikoje palaipsniui įsivyravo budizmo estetiniai idealai, 
kurie išgyveno įvairių transformacijų. 

Ilgainiui budizme formavosi sudėtingi ritualai, konkretūs mokymai apie rojų, pragarą, 
kurie budistinėse legendose ir sūtrose įgavo vaizdingą estetinį pavidalą. Rojus sūtrose vaiz- 
duojamas kaip dieviško spindesio, šviesos, grožio sklaidos vieta, kur klesti įstabus gamtos, 
gyvūnijos pasaulis. Šiam pasaulėvaizdžio ir daugybės išsišakojusių budizmo religinių mokymų 
ir legendų autentiškumui įrodyti prireikė meno, kuris galėjo vaizduotės sukurtam pasauliui 

suteikti religines tiesas įkūnijančią simbolinę prasmę, vaizdinį realumą ir kartu patvirtinti 
pagrindinius mahajanos šalininkų skelbiamus estetinius idealus. 

Tačiau grįžkime prie klasikinės estetikos pakilimą skatinusių sociokultūrinių prielaidų. 
Budistiniai ir džainistiniai šaltiniai rodo, kad klasikiniame indų civilizacijos raidos etape tarp 
16 skirtingų valstybinių darinių VI a. pr. Kr. pietrytinėje Hindustano pusiasalio dalyje, Gangos 
upės slėnyje, palaipsniui iškyla galinga Magadhos valstybė, kurios galia tolydžio auga. Šalyje 
ryškėja esminiai ekonomikos pokyčiai, intensyvėja gyvenimas miestuose, auga pirklių sluoksnis, 
buriasi amatininkai, kurie aptarnauja valdovus ir diduomenę. Siekdami įtvirtinti savo galią, 
valdovai skatina mokslo, filosofijos, architektūros, vaizduojamosios dailės, literatūros, poezijos, 
muzikos ir kitų kultūros sričių plėtrą. Ateina naujas indų kultūros pakilimo metas - Magadhos 
valstybės valdovų ir jų vasalų rūmuose formuojasi pasaulietinės rūmų kultūros formos. Apie 
kiekvienos žymesnės valstybės ar kunigaikštystės rūmus spiečiasi jų valdovus šlovinantys poetai, 
muzikantai, kurių titulai ir rangai neretai buvo paveldimi. Be jų, gyvavo nemenkas klajojančių 
amatininkų ir menininkų sluoksnis, kurie laikinai apsistodavo valdovų ar mecenatų rūmuose. 

Kita vertus, Magadhos valstybė tapo pagrindiniu židiniu, skleidusiu ankstyvąją budizmo 
ideologiją, kadangi dar esant gyvam Buddhai šios šalies valdovai Bimbisara ir Adžatasatra tapo 
budizmo šalininkais. Faxianis, lankydamasis Magadhos valdovo Bimbisaros (545-493 m. pr. 
Kr.) sostinėje, konstatuoja, kad „griuvėsiai dar išliko, tačiau miestas apleistas, jame jau nėra 
gyventojų“ (Indija, 1984, p. 82). 

Valdant Adžatasatrai 477 m. pr. Kr. sušaukiamas pirmasis budizmo šalininkų visuotinis 
susirinkimas, o antrasis įvyko 367 m. pr. Kr. Iki IV a. pr. Kr. nors Magadhos valstybė ilgai 
vyravo šiaurės Indijoje, tačiau iš buvusios jos didybės, be randamų juodo poliruoto akmens 
dirbinių, išliko mažai materialinių kultūros liekanų, iš kurių svarbiausios Magadhos sostinės 
Radžgiro sienos. 

Nedaug turime žinių ir apie kitus to meto Hindustano pusiasalio regionus, išskyrus šiaurės 
vakarinę dalį, kurioje buvo dvi persų Achemenidų imperijos valdovams duoklę mokėjusios 
teritorijos, būtent Gandhara ir žemesnysis Indo upės baseino regionas. Persų dokumentuose 
užfiksuotos žinios apie 500 m. pr. Kr. reikalautos iš jų duoklės kiekį rodo, kad šios provincijos 
buvo turtingos. Aleksandro Didžiojo invazijos metu 326-325 m. pr. Kr., jos buvo atgavusios 
nepriklausomybę ir buvo valdomos arba monarchinių santvarkų, arba gentinių konfederacijų. 

Papildomą impulsą šiaurės Indijos valstybių susijungimui ir kultūros tradicijų integra- 
cijai suteikė Aleksandro Makedoniečio vadovaujamas graikų ir jų sąjungininkų įsiveržimas 
327 m. pr. Kr. Jų kariuomenė įžengė tik į Pandžabą, įėjusį į persų imperijos sudėtį, o susidūrę 
su Magadhos valstybės vadovaujamos koalicijos pajėgomis graikai patyrė galingą kontrsmūgį 
(anot graikų šaltinių, Magadhos kariuomenę sudarė apie 600 000 pėstininkų, 30 000 raitelių 
ir 9 000 kovos dramblių) ir pasuko atgal. 

Pasipriešinimas užkariautojams ne tik sustiprino nacionalinę konsolidaciją, tačiau ir 
padėjo antigraikiškai koalicijai vadovavusiam Čandraguptai (valdė 317-293 m. pr. Kr.), pra- 
slinkus apie 1200 m. po Indo upės slėnio (Harappos ir Mohendžo Daro) civilizacijos, įkurti 
galingą Maurijų imperiją (320-185 m. pr. Kr.), aprėpiančią didžiąją Hindustano pusiasalio dalį. 
Išstūmęs graikus ir jų sąjungininkus Čandragupta nubrėžia natūralią savo imperijos ribą per 
Hindikušo kalnagūbrį. Magadhos valdovai Čandragupta ir Bindusara (valdė 293-268 m. pr. 
Kr.), sujungę daugelio greta esančių valstybių ir smulkesnių kunigaikštysčių teritorijas, galu- 
tinai įsiviešpatavo Šiaurės Indijoje. Čandraguptos valdymo laikais prie Gangos upės suklesti 
didinga imperijos sostinė Pataliputra, kuri anot graikų pasiuntinio Megasteno buvo didžiausias 
to meto miestas. Ekonominį pakilimą išgyveno ir kiti miestai, kurie prekiavo su įvairiais Rytų 
ir Vakarų kraštais, turtėjo iš prekybos prabangos dalykais: auksu, brangakmeniais, ginklais, 
stiklo dirbiniais, audiniais, dramblio kaulo, sandalo medžio, stiklo, unikalaus plieno dirbiniais. 

Maurijų epochos kultūra pasiekė apogėjų trečiojo dinastijos imperatoriaus Candraguptos 
anūko Ašokos valdymo metu (272?-232 m. pr. Kr.), kuomet imperijos teritorijos išplito iki 
Orisos. Naujasis imperatorius daug dėmesio skyrė kelių ir irigacinių sistemų statybai, sukūrė 
funkcionalią karavanų kelius aptarnaujančią sistemą, o tai padėjo ne tik stiprinti sostinės 
ryšius su atokiausiais šalies regionais, tačiau ir išplėtoti prekybą su tolimomis šalimis. Ašokos 
viešpatavimo laikais budizmas tapo oficialia valstybine religija. Tuomet Pataliputroje sušauktas 
trečiasis visuotinis budizmo hierarchų susirinkimas, kurio nutarimai skatino filosofinio Budd- 
hos mokymo transformaciją į įtakingą religinę pasaulėžiūrą. Valdant Ašokai oficialia valstybės 
kalba tapo sanskritas, plėtojosi vietinės kalbos, kuriomis kūrė imperatoriaus ir aukštuomenės 
remiami poetai, plėtojosi budistinė filosofinė ir religinė literatūra. Iš Ašokos valdymo laikų 
išlikę daug įvairiose Hindustano pusiasalio vietovėse iškaltų ediktų ir kitų užrašų liudija, kad 
raštingumas tuomet buvo plačiai paplitęs. Komunikacinių sistemų plėtotė, budizmo religijos ir 
sanskrito kalbos sklaida padėjo homogenizuoti indų civilizacijos erdvę. Tačiau Ašoka nepasi- 
tenkino tuo, kas pasiekta, ir siuntė misionierius į Šri Lanką bei helenistines karalystes rytinėse 
Viduržemio jūros pakrantėse, kad atverstų jų valdovus ir gyventojus į budizmą. 

Šalyje iškyla daug miestų, didingų architektūros statinių, klesti skulptūra, tapyba, tai- 
komoji dailė, reikšmingais kultūros ir meno centrais tampa Pataliputra, Teksila, Mathura. 
Megastenas aprašinėdamas savo akimis matytą Pataliputrą nurodo, kad milžiniškas miestas 
buvo apsuptas galinga siena ir giliais apsauginiais grioviais. Jį saugojo 570 gynybinių bokštų, 
o sienoje buvo 64 vartai. Kitas II a. antikos autorius Flavijus Arianas X savo knygos Indija 
skyriuje apie indų miestus rašė: „Neįmanoma tiksliai nurodyti indų miestų skaičiaus, tiek 
jų yra daug. Miestus, išsidėsčiusius upių ir jūros krantuose, jie stato iš medienos, kadangi 
statiniai iš plytų dėl gausių liūčių ir upių potvynių yra neilgaamžiai“ (Istorija, 1990, p. 282). 
Ašokos valdymo pabaigoje nustelbusi pasaulietinę rūmų architektūrą ir vaizduojamąją dailę 

įsivyrauja iš tvirtų akmens rūšių kultines architektūros bei vaizduojamosios dailės tradicija; 
statoma tūkstančiai budistinių stupų - pilkapio formos architektūrinių statinių, be vidinių 
patalpų, skirtų Buddhos palaikams saugoti. 

Kitas jau išsamesnis kinų keliautojo tekstas išraiškingai byloja apie išnykusių Ašokos rūmų 
Pataliputroje didybę. „Persikėlę per upę (Gangą) ir perėję vieno jodžano atstumą į pietus, - rašė 
kinų keliautojas Faxianis, - mes pasiekėmė Pataliputros miestą Magadhos šalyje. Pataliputra 
buvo valdovo Ašokos sostinė. Valdovo rūmus mieste pastatė dvasios. Sienos ir arkos sukurtos 
iš akmens ir dekoruotos raižiniais ir skulptüriniais vaizdiniais, sukurtais ne žmonių rankomis. 
Griuvėsius dar galima matyti... Pataliputra - didingiausias miestas visoje Vidurio karalystėje. 
Žmonės čia turtingi ir varžosi vienas su kitu darydami gerus darbus“ (Indija, 1984, p. 81). Ši 
citata mus sudomino keliais aspektais. Pirmiausia kinų keliautojas, tarsi pabrėždamas regimų 
Ašokos rūmų didybę, net du kartus pakartoja, kad tai ne žmonių darbas sukurti tokius meno 
paminklus. Kitas ne mažiau įdomus ir netipiškas kinams požiūris, kurie didžiuodamiesi savo 
neprilygstamos civilizacijos didybe Kiniją vadino „Paskliautės imperija“ arba „Vidurio šalimi“. 
Šiame fragmente Faxianis šią pasaulio centro funkciją suteikia budizmo gimtinei Šiaurės Indijai, 
o Kiniją traktuoja kaip periferinę valstybę. Tai liudija ir įspūdį, kurį jam paliko apsilankymas 
Pataliputroje. Tokio neįprasto kinams požiūrio tikrųjų šaknų, ko gero, reikia ieškoti ištikimybėje 
budistiniams idealams, su kuriais lankydamasis Indijoje jis galutinai susigyveno. 

Nors Ašoka rėmė budizmą, tačiau sprendžiant pagal jo paskleistus ediktus, jam būdinga 
ir tolerancija kitų tikėjimų atžvilgiu. Tai liudija uoloje iškaltas jo ediktas nr. 12, kuriame rašo- 
ma: „Kad ir kaip būtų, reikia gerbti svetimą tikėjimą. Elgdamasis taip, [žmogus] padeda savo 
tikėjimo sėkmei ir paremia svetimą. Elgdamasis kitaip, jis griauna savo tikėjimo pamatus ir 
kenkia svetimam. Juk kiekvienas, kuris, gerbdamas savo tikėjimą arba niekindamas kitą dėl 
polinkio savo tikėjimui, mano: „Pateiksiu ją geresnėje šviesoje!“ - iš tikrųjų tik dar daugiau 
kenkia savo tikėjimui“ (Istorija, 1990, p. 223). 

Probudistinė Ašokos orientacija paskutiniais valdymo metais sukelia ortodoksinės pa- 
kraipos brahmanizmo ir džainizmo šalininkų reakciją, kurie susilpnina imperatoriaus valdžią. 
Po Ašokos mirties Maurijų imperija gyvavo neilgai. 180 m. pr. Kr. nužudžius paskutinį šios 
dinastijos imperatorių Brihadrathą, valdžią perima antibudistinės orientacijos Šungų dinastija 
(185-75 m. pr. Kr.) ir buvusios imperijos griuvėsiuose iškyla dvi karalystės: šiaurėje Sungy 
(l-Ia. pr. Kr.), kuriuos sužlugdė indopartų invazijos iš šiaurės vakarų, ir pietuose Satavahanų 
(Ia. pr. Kr. pabaiga-III a. pradžia.). Kurį laiką šioje civilizacinėje erdvėje vyrauja brahmanizmo 
ir džainizmo ideologija, tačiau netrukus, įsiviešpatavus Pandžabo ir Pešavaro valdovui Milin- 
dai (apie 166-145 m. pr. Kr.), prasideda naujas reikšmingas budistinės filosofijos, estetikos, 
meno klestėjimo periodas, kuris ryškėja Bharhute, Sančyje, Amaravatėje įvairiuose Dekano 
plokštikalnėje besikuriančių uolose išskobtuose vienuolynuose. 

Klasikinėje indų kultūroje stiprėja su budizmo ir jam artimo su džainizmo įtaka susijęs 
daugelio kultūros, filosofijos, estetikos, meno sričių sakralizacijos procesas, formuojasi naujos 
religinės dailės formos su savita estetika ir ikonografija. Prasideda vienas didingiausių pasauli- 
nės dailės istorijoje budistinės ir džainistinės sakralinės architektūros, skulptūros, tapybos kles- 
tėjimo laikotarpių. Skleidžiasi įvairios meno formos, žavinčios įtaigumu ir harmonija - Sančio, 
Elloros, Elefantos, Gandharos, Mathuros, Amarvatės architektūra ir skulptūra, Adžantos sienų 
tapyba. Šios Hindustano pusiasalyje susiformavusios meno formos vėliau plintant budizmo 
įtakai pasklinda ir tolimiausiose Azijos žemyno dalyse. 


Istorinis ekskursas į budistinės ir džainistinės estetikos ištakas 


Klasikinio periodo pradžioje iš daugelio krypčių, siekiančių reformuoti tradicinius krizę 
išgyvenančius vedų kultūros idealus savo sudėtingumu, intelektualine orientacija, poveikiu 
klasikinės estetikos ir meno tradicijų raidai, išsiskyrė ortodoksinės (brahmaniškos) mokyklos, 
o vėliau budizmas ir džainizmas, kurių ideologai neigė vedų autoritetą. Tačiau šis neigimas 
netrukdė budizmo ir džainizmo vadams tęsti vedų kultūros, estetikos tradicijų ir praslinkus 
vos keletui amžių po šių krypčių įkūrėjų mirties, sisteminti vedų kanono idėjas bei sufor- 
muoti savarankiškas filosofines sistemas (darsana), taip pat savus sakralinių tekstų korpusus, 
estetinius idealus ir meninės kūrybos principų kanonus. Tikriausiai neatsitiktinis reiškinys, 
kad galingi reformatoriški budizmo ir džainizmo religiniai sąjūdžiai formavosi tuomet, kai 
vedų epochos estetinė mintis užbaigė ekstensyvų savo raidos etapą, kurio pabaigoje išryškėjo 
tradicinės brahmaniškos elitinės ideologijos krizė. 

Ankstyvasis budizmas ir džainizmas - tai ne religinės, o daugiau filosofinės su visapusiškai 
išplėtotais metafiziniais principais teorijos, kurios turėjo didžiulį poveikį klasikinio periodo 
estetikos ir meno raidai. Budizmo ir džainizmo kūrėjams būdingas atsisakymas kastinės 
brahmaniškos ideologijos ir orientavimosi į platesnių Indijos visuomenės sluoksnių dvasinius, 
vadinasi, ir estetinius poreikius. Vietoj brahmanų kastinio visuomenės pasidalijimo principo, 
budizmo ir džainizmo ideologai skelbė principinę visų žmonių lygybės idėją dvasios srityje ir 
teigė, kad kiekvienas gali surasti asmeninį kelią į dvasinį tobulėjimą. Jie perkėlė vedų mokymo 
akcentus nuo ritualų ir dievų garbinimo į žmogiškos būties problemų gvildenimo plotme, tar- 
navusią individui, jo etinių, estetinių ir kitų nuostatų tobulinimui. Atsisakę plačiosioms liaudies 
masėms sunkiai suprantamos sanskrito kalbos, budizmo ir džainizmo ideologai kreipėsi į savo 
šalininkus visiems suprantamomis vietinėmis kalbomis, vadinamomis prakritais, - seniausias ir 
labiausiai paplitęs buvo pali kalba, kurią plačiai vartojo rašte ir propaguodami idėjas budizmo 
ir džainizmo idėjų skleidėjai. Demokratinė šių antibrahmaniškų krypčių orientacija atitiko 

Buddhos gyvenimą vaizduojantis reljefas. Medis. II-III a. 


esminius socialinius, etinius, estetinius ir meninius indų civilizacijos poslinkius, pereinant 
nuo smulkių gimininių valstybių ir kunigaikštysčių į dideles centralizuotas absoliutines vals- 
tybines organizacijas. 

Budizme, kaip ir daugelyje kitų Senovės Indijoje susiformavusių ideologinių krypčių, 
estetika itin glaudžiai susipina su mitologija, religija ir filosofija. Ši nauja filosofinė doktrina 
formavosi ilgoje poleminėje kovoje su ankstesne ortodoksine brahmanizmo tradicija. Daugelis 
budizmo tyrinėtojų nekritiškai pervertina budizmo originalumą ir tiesmukai priešpriešina jį 
ankstesnei ortodoksinei vedų ir brahmanizmo tradicijai. Tačiau gvildenant budistinių estetinių 
idėjų genezę galime aiškiai pastebėti jų ryšį su upanišadų estetinių idėjų pasauliu. Budizmo 
filosofinė-estetinė tradicija perėmė ir toliau išplėtojo daugelį upanisady teorijų, iš kurių pirmiausia 
reikėtų išskirti mokymus apie Visatos gimimą, pasaulio sandarą, požiūrį į Tuštumą kaip visos 
būties išeities tašką, sgmoningą asmenybės atsiribojimą nuo išorinio pasaulio šurmulio, palaimos 
siekimą įvairiais asketiškais psichologinės treniruotės metodais. 

Budizmo adeptai sukūrė turtingą budistinių vienuolynų kultūros pasaulį, kuriame 
plėtojosi įvairūs mokslai, menai, buvo kaupiamos didžiulės bibliotekos ir meno kūrinių ko- 
lekcijos. Budistinė estetika ir meninė kultūra formavosi remdamasi Buddhos relikvijų kultu. 
Tai akivaizdžiai regime ankstyvosiose budistinės architektūros formose (pavyzdžiui, stupose). 

Svarbus šio proceso elementas buvo sudėtingas skulptūros ir 
tapybos ikonografijos formavimosi procesas, kuris skleidėsi 
lygiagrečiai su džainistine ir brahmanistine. Anot liudijimų, 
viskas - architektūra, menas, mokymo formos - harmonin- 
gai sąveikavo rafinuotos ir intelektualios budistinės kultūros 
pasaulyje, kuriame ryškėjo asketiškos estetikos principai. 
„Budistiniai vienuolynai pastatyti itin meniškai. Triaukščiai 
bokštai iškyla kiekviename iš trijų kampų. Sijos ir išsiki- 
šančios viršutinės dalys didžiai meistriškai papuošti įvairių 
pavidalų raižiniais. Durys, langai ir žemos sienos gausiai 
ištapytos, vienuolių celės išpuoštos viduje ir paprastos išo- 
rėje. Pastato viduje yra aukšta ir erdvi salė. Įvairios patalpos 
išdėstytos aukštais, o bokšteliai skiriasi aukščiu ir forma, 
statomi nesilaikant jokių griežtų taisyklių. Durys atsidaro į 
Rytus. Karališkas sostas taip pat nukreiptas į Rytus“ (Indija, 
1984, p. 94). 

Apie milžinišką Nalandos budistinį vienuolyną-univer- 


sitetą kinų keliautojas Xuanzangas pasakojo, kad jame „iš 
viso buvo, skaičiuojant nuolatinius gyventojus ir atvykėlius, Bodhisatva Maitrėja. Gandhara. 
10.000 vienuolių, kurie studijavo mahajanos mokymą, hina- Juodasis skalūnas. II-III a. 
janos mokyklas bei pasaulietines knygas, tokias kaip vedos 
ir kiti klasikiniai kūriniai. Jie taip pat mokėsi logikos, gramatikos, medicinos ir matematikos. 
<...> Kasdien vienuolyne vyko užsiėmimai daugiau nei šimte mokymuisi skirtų klasių, ir 
studentai mokėsi kruopščiai, neprarasdami nei vienos akimirkos“ (Indija, 1984, p. 163-164). 

Taigi Hindustano pusiasalyje, ryškėjant naujos pasaulinės religijos bruožams mahajanos 
budizmo ideologai jau sgmoningai renkasi estetinių vertybių pasaulį ir sukuria vientisą religijos 
tikslams tarnaujančią sakralinių menų sistemą. Vadinasi, jie ne tik oficialiai pripažįsta meno 
svarbą religijai, tačiau ir pradeda efektyviai pasinaudoti jo teikiamomis galimybėmis religinėms 
tiesoms ir idealams iliustruoti. Vakarų žmogui, anot komparatyvisto A. Bahmo, grožis yra tokia 
vertybė, kuri tarsi įprasminama objekte, o budizmo adeptui estetiškas yra jau pats gyvenimo 
tikslas, kurio vertė įžvelgiama sugebėjime tenkintis gyvenimu. Iš čia kyla neesminių dalykų 
atsisakymas ir nirvanos kaip estetinio budizmo tikslo siekimas. Žvelgiant šiuo aspektu, linija, 
forma, spalva, harmonija ir pan. budistinėje grožio sampratoje praranda reikšmę, kadangi, 
norint jausti pasitenkinimą šiuo grožiu, visai nebūtina apsupti save meno kūriniais. 

Greta budizmo, kita filosofinė-religinė kryptis, turėjusi stiprų poveikį tolesnės indų es- 
tetikos ir meno raidai, buvo džainizmas, kurio adeptai sukūrė daugybę aukšto meninio lygio 

architektüros, skulptüros ir taikomosios dailés küriniy. 
Ankstyvasis džainizmas buvo ateistinės pakraipos moky- 
mas, neigiantis bet kokio dieviškojo prado egzistavimą. 
Jo, kaip ir dvasiškai artimo budizmo, šalininkai neigė vedų 
bei brahmaniškos pasaulėžiūros šalininkų perdėtą polinkį 
įritualų, dogmų sureikšminimą ir perkėlė akcentus į etines 
ir estetines problemas. 

Džainizmas kaip savarankiška filosofinė kryptis su- 
siformuoja tikriausiai anksčiau nei budizmas centrinėje 
Hindustano pusiasalio dalyje, kuri ir išliko pagrindiniu 
šios ideologijos paplitimo arealu. Jos pradininku laiko- 
mas VI a. pr. Kr. gyvenęs aristokratų giminės palikuonis 
Vardhamana (Vardhamūna) (599-527), plačiau žinomas 
Mahavyra (Mahavira - „Didžiavyris“) vardu. Anot legendų, 
dvylika metų praleidęs askezėje jis pasiekė tiesos pažinimą 
ir tapo Džina (Jina - „nugalėtojas“). Toliau, kaip ir Buddha, 


tęsdamas klajojančio asketo gyvenimą, įvairiuose šalies 
regionuose skleidė savo mokymą. 


Stovintis Buddha. Mathura. 
Guptų periodas. Smiltainis. V a. 


Po Mahavyros mirties jo filosofinės ir religinės idėjos 
buvo saugomos mokinių ir sekėjų kolektyvinėje atmintyje. 
Taip formavosi daugybė skirtingų jo gyvenimo ir mokymo 
interpretacijų, todėl itin aktuali tapo kanonizavimo problema. Tam IV a. buvo sušaukta džai- 
nizmo autoritetingiausių vienuolių taryba, kurios uždavinys buvo surinkti, užrašyti ir išsaugoti 
ateities kartoms autentišką Mahavyros tikėjimą. Šis mokymas užrašytas prakritais, sudarančiais 
įvairius kanoniškų tekstų sąvadus, iš kurių svarbiausias IV a. pr. Kr. susiformavęs įtakingos 
džainistinės švetambarų („baltai apsirengusiy“) mokyklos šalininkų sudarytas kanonas. Jame 
išdėstomi 24 pagrindinių džainizmo mokytojų tirthankarų („mokytojų“, „gelbėtojų“, „pranašų“) 
mokymo principai. Vėliau atsirado ir kita gausi panašaus pobūdžio pagrindinius džainizmo 
mokymo principus plėtojanti ir komentuojanti literatūra, kuri buvo saugoma nuo VI a. pla- 
čiai paplitusiose džainistinių šventyklų rankraščių bibliotekose. Jos tapo svarbiu džainistinės 
metafizikos, religinio mokymo, literatūros ir miniatiūrinės tapybos pažinimo šaltiniu, kadangi 
tarp kitų buvo ir puikiai iliustruotų rankraščių. 

Dvasine orientacija ir esminiais mokymo principais džianizmas artimas budizmui. Džai- 
nistinės pasaulėžiūros esmė yra mokymas apie dvi amžinas, nesukuriamas ir neišnykstančias 
substancines realybes - džyva (jiva - dvasia, apskritai gyvas padaras) ir adžyva (ajiva - ne 
dvasia, negyvas pradas), besireiškiantis negyvos materijos, erdvinių, laikinų ar įvairių eterio 

Ranakapuro ir Mount Abu džainų šventyklų komplekso vaizdas. XV a. 


kodėl džainizmo adeptai iki šiol ignoruoja daugelį profesijų ir veiklos formų, kurios gali kelti 
grėsmę padarų gyvybei. 

Asmenybė, pajėgianti gyvenime vadovautis pagrindinėmis Mahavyros iškeltomis nuos- 
tatomis, pakyla į aukštesnę tobulos būties pakopą, kurioje išsivadavusi iš materijos vergijos 
gali formuoti savo autentiškos būties perspektyvą, t. y. pereiti į mokšai arba nirvanai būdingą 
dvasinės palaimos būseną, kurios aprašinėjimuose džainizmo adeptai atsisako budistams 
būdingų rezignacijos motyvų ir aukština begalinės palaimos aspektus. Dvi džainizmo filoso- 
fijoje plėtojamos būties formos atitinka ir dvi kokybiškai skirtingas pažinimo formas: neto- 
bulos netiesioginės, kai pažįstama tik išorinė daiktų ir reiškinių forma, ir aukščiausio, tobulo, 
intuityvaus, kuris pavaldus tik skaidriai išsilaisvinusiai iš materijos priklausomybės dvasiai. 

Nors džainizmo ideologai laikė save ateistinio mokymo šalininkais, nepripažino jokių 
dievybių ir netgi atmetė savo mokytojų sudievinimo galimybę, tačiau ilgainiui džainizmas 
perėmė daugelį religijoms būdingų bruožų. Pavertę pagrindiniu pagarbos objektu 24 didžiuo- 
sius mokytojus, tirthankarus, t. y. žmones, pasiekusius askezės keliu sąmonės nuskaidrėjimo 
ir gyvenimo pabaigoje išsivadavusius iš persikūnijimų grandinės ir tapusius didžiaisiais 
žmonijos mokytojais. Paskutiniuoju 24-ju tirthankaru džainistai skelbė Mahavyrą. Ilgainiui 
džainistai pradeda literatūriniuose paminkluose ir vaizduojamosios dailės kūriniuose tirt- 
hankarus traktuoti kanoniškai. Manoma, kad jie buvo realūs personažai, nes jų vardai minimi 
netgi brahmanistinėje literatūroje. Kiekvieno iš jų gyvenimas vaizduojamas kaip sudėtingų 
dvasinių ieškojimų kelias, vedantis per daugelį išbandymų, konfliktų į tobulėjimą, sąmonės 
nuskaidrėjimą, išsivadavimą iš inkarnacijos grandinės. Ankstyvuosiuose džainistiniuose teks- 


219 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


tuose teigiama, kad medinė Mahavyros portretinė 


skulptūra buvo sukurta dar jam esant gyvam. 


Joje džainizmo pradininkas vaizduojamas gilioje 


meditacijos būsenoje, papuoštas karūna ir strėnų 


juosta. Šis vaizdinys vėliau tapo džainizmo pradi- 
ninko vaizdavimo ikonografinio kanono ištaka. 


Remiantis juo, buvo sukurta iš medžio, marmuro, 
akmens, išlieta iš įvairių metalų lydinių daugybė jo 
vaizdinių, kurie puošė gausias ir turtingas dekoro 


džainistų šventyklas. 

Dar ankstyvajame raidos etape džainizmas 
skilo į dvi pagrindines kryptis: šiaurės Vakarų 
Indijoje įsigalėjo švetambarai („baltai apsirengę“), 
pietų Indijoje - digambarai („apsidengę dangumi, 
arba nuogi“), kurie teigė, kad nuogumas yra didelė 
dorybė, tačiau viešumoje jie dėvėjo drabužius. 
Šios dvi atšakos gyvavo visoje Indijos teritorijoje, 


o skirtumai tarp jų buvo doktrininio ir praktinio 
pobūdžio. Vėliau šios dvi atšakos suskilo į daugybę 


Milžiniška Digambaro statula. Venure. 1604 m. 


smulkesnių krypčių ir mokyklų. 

Filosofinio džainizmo mokymo transforma- 
cijos į religinę sistemą pėdsakai aiškiai pastebimi estetiniu požiūriu aukšto lygio džainistinės 
tradicijos architektūroje, skulptūroje, knyginėje miniatiūroje, kur džainizmo mokytojų vaiz- 
davimas menkai skiriasi nuo kitų religijų dievų panteono vaizdavimo. Šį įspūdį pabrėžia ir 
tai, kad šventyklose džainistų mokytojų vaizdinius sieja kitų indų dievų ir deivių vaizdiniai. 
Kita vertus, džainizmą su brahmaniška hinduistine estetikos ir meno tradicija sieja daug iš 
ankstesnių laikų perimtų sėkmę nešančių ženklų ir simbolių, pavyzdžiui, svastika, pilnas ąsotis, 
žuvų pora, medžiai. Jie irgi garbina mokslus globojančią deivę Sarasvatę, grožio ir turtingumo 
deivę Šri Lakšmę ir daugelį kitų šias tradicijas siejančių archajiškos kilmės dalykų. 

Kadangi, anot džainistų mokymo, tirthankarai įgyja aukščiausią pažinimą tik tuomet, kai 
atsiriboja nuo visų išorinių pasaulietinių daiktų, taip pat ir drabužių, todėl iki skilimo anksty- 
vieji džainistinės meno tradicijos ir digambarų šalininkų vaizdiniai yra apnuoginto kūno. Vėliau 
švetambarų tradicijos šalininkai džainizmo mokytojus dažniausiai vaizduoja jaunus, estetiškai 
apnuogintus arba kukliais apatinę kūno dalį pridengiančiais asketų drabužiais. Paprastai jie 
vaizduojami stovintys sustingę arba sėdintys paskendę meditacijoje. 

Specifiniai klasikinés estetikos bruoZai 


Miestų kultūros, filosofinės minties bei meno pakilimas klasikiniu laikotarpiu skatino estetinės 
minties plėtotę. Indijos miestai su valdovų rūmais ir daugiau ar mažiau išplėtota kultūros, 
meno, amatininkų cechų infrastruktūra, o vėliau didžiuliai su puikiomis biblio-tekomis uni- 
versitetiniai vienuolynų centrai buvo svarbiausi elitinės kultūros židiniai, kuriuose formavosi 
pagrindinės estetikos ir meno kryptys. 

Neatsitiktinai sinkretiškuose šios epochos tekstuose teoriniai meno apmąstymai atsiskiria 
nuo vaizdinio meninio pasaulio suvokimo. Estetinė mintis skyla į dvi tendencijas: filosofinę 
„estetiką iš viršaus“, kuri tęsia brahmanuose ir upanišadose susiformavusius metafizinius es- 
tetinių problemų ir estetinio ritualų apmąstymo principus; menotyrinę „estetiką iš apačios“, 
kuriai būdingi tiesioginiai meno būties, funkcionavimo, kūrybos ir estetinio suvokimo dės- 
ningumų apmąstymai. Pastaroji plėtojasi trimis pakraipomis: literatūrinės estetikos, muzikinės 
estetikos ir architektūros bei su ja glaudžiai susijusių tapybos ir skulptūros estetinių principų 
teorinių apmąstymų linkme. 

Žymaus indy estetikos tyrinėtojo K. Ch. Pandey'aus pastaba, kad „ankstyvieji indų meno 
analizės traktatai daugiau gvildena technines meno kūrinio sukūrimo problemas, o vėlesnieji 
pakrypo į filosofines ir psichologines gelmes“ (Pandey, 1950, p. 2), tinka visiems pagrindiniams 
klasikinio laikotarpio estetikos traktatams, išskyrus „Natjašastrą“, nes čia pamatinių teorinių 
meno tyrinėjimų gelmė neabejotinai išskiria šį veikalą iš ankstyvųjų pasaulinės estetinės 
minties paminklų. 

Iš menotyrinės pakraipos estetinių traktatų savičiausi muzikinės estetikos veikalai, 
kuriuose susiduriame su daugeliu indų estetikai būdingų problemų. „Samavedoje“ išryškėję 
muzikinės estetikos principai toliau plėtojami seniausiame klasikinio laikotarpio muzikinės 
estetikos paminkle, Bharatai priskiriamame traktate „Gytalamkara“ (gita - giesmė, daina, 
alamkūra - pagražinimas). Jame ryškėja tolydus perėjimas nuo sinkretiško mitologinio, kos- 
mogoninio ir ritualinio ankstyvųjų Vedų epochos rašytinių paminklų muzikos interpretavimo 
prie vientisos muzikinės estetikos teorijos. Dėmesys sutelkiamas į daugelį pamatinių muzikinės 
estetikos problemų, pavyzdžiui, aptariama auklėjamoji, šviečiamoji, komunikacinė, hedonistinė 
meno paskirtis, estetinis suvokimas, meninės kūrybos subjektas, jo kūrybinės galios, talento 
ugdymas, daugybė muzikavimo technikos problemų. 

Iš visų su konkrečios meno rūšies praktika susijusių estetinių teorijų klasikiniame indų 
estetinės minties raidos etape vyrauja literatūrinė estetika, kurios iškilimas, tikriausiai, pa- 
aiškinamas stipria Vedų epochos poetinės ir filosofinės literatūros tradicijos įtaka, iškeliančia 
žodžio svarbą ir visoje vėlesnėje indų estetinės minties raidoje įtvirtinančia literatūrocent- 
rinę tendenciją. Literatūrinė estetika plėtojasi trimis kryptimis: 1) metrikos, 2) poetikos ir 

3) dramos meno estetikos. Poetinės kalbos intonacijų ir metrikos tyrinėjimų užuomazgos, 
išryškėjusios vedų epochos brahmanuose apie V a. pr. Kr., išsirutulioja į savarankišką mokslo 
sritį. Svarbiausi teoriniai šios krypties veikalai - garsaus V a. pr. Kr. teoretiko Panini veikalai 
ir Pingalos „Metrų Sūtra“, kuriuose gvildenami estetiniai skirtingais metrais besiremiančių 
eilių kūrimo principai. 

Antrosios poetikos krypties formavimasis susijęs su ankstyvaisiais gramatikos traktatais, 
kuriuose S. K. De įžvelgia vieną pagrindinių indų poetikos ištakų (De, 1923, p. 4). Indų poetikos 
(adi-kavi) pradininku tradiciškai laikomas Valmikis, kuriam priskiriama garsaus indų epo „Ra- 
majanos“ autorystė. Poetikos veikaluose eiliuotas tekstas dažniausiai susipina su proza rašytais 
komentarais. Sanskrito poetika plačiai žinoma alamkarasastra („mokymo apie pagražinimus“) 
arba sahitya-vidya („mokymo apie poeziją“) pavadinimais. Sanskrito poetikos tyrinėtojas S. N. 
Dasgupta nurodo, kad kaip „savarankiško mokslo sritis indų poetika formuojasi itin glaudžiai 
sąveikaudama su dramos teorijos raida“ (Dasgupta, t. 1, 1947, p. 513). 

Klasikinio laikotarpio literatūrinės estetikos raidoje neabejotinai reikšmingi sintetiniam 
dramos menui skirti estetiniai traktatai; tai galima paaiškinti dramos svarba klasikinio periodo 
menų hierarchijoje: nors vyravo poezija, tačiau aukščiausia poetinio meno forma dažniausiai 
buvo laikoma drama, kuriai Indijoje priskiriamas sugebėjimas geriausiai atskleisti įvairias 
gyvenimo situacijas ir neprilygstama emocinio poveikio galia. 

Estetinių idealų kaita ryškėja klasikiniu periodu formavusioje sanskrito autorinėje 
poezijoje ir pagrindiniuose poetiniuose stiliuose. Nors paskirus individualizuotos poezijos 
tekstus, jų fragmentus, rašytus sanskrito kalba, regime iškaltus akmeninėse stelose, tačiau 
jų autoriai nenurodomi ir tikriausiai šių originalių pasaulietinės poezijos kūrėjų vardai jau 
negrįžtamai prarasti. 

Ankstyvoji klasikinio periodo indų poezija plėtojosi trimis pagrindinėmis kryptimis: 
šiaurės Indijoje vyravo sanskrito kalba rašoma poezija, vidurio Indijoje, kur vyko intensy- 
vus arijų ir dravidų kultūrų susiliejimas, įsivyravo savita sinkretiška prakrito kalba, kurioje 
susipina sanskrito ir vietinių dravidų leksikos elementai. Šios krypties poezija pasiekė 
klestėjimo apogėjų Satavahanų dinastijos valdovų rūmuose, kur susitelkė daug menininkų, 
buvo leidžiami įvairios poezijos rinkiniai. Vėliau III a. žlugus Satavahanų dinastijai prakrito 
poezijos centras persikėlė į Vidarbhą, kur iki VIII a. klestėjo milžiniškos apimties vietinio 
stiliaus poezija. Trečiasis klasikinio periodo poezijos židinys formavosi pietinėje Hindustano 
pusiasalio dalyje (II a. pr. Kr.-III a.), kur skleidėsi senąja tamilų kalba rašoma poetinė tradicija. 
Šiaurės ir Rytų Indijoje, įėjusioje į Maurijų imperijos sudėtį paskutiniuosius keturis amžius 
pr. Kr., vyravo jmantrus gaudiyd poetinis stilius, išsiskiriantis formos impozantiškumu ir 
manieringumu. Kaip reakcija į jį pietuose formavosi vidarbha stilius, pasižymintis klasikiniu 
santūrumu, griežtomis poetinėmis taisyklėmis. Senąja tamilų kalba sukurta poetinė tradi- 

cija yra visiškai savarankiška šiaurės ir vidurio Indijoje besiplėtojančių poetinių tradicijų 
atžvilgiu. Joje daug ryškesnė liaudies poetinių tradicijų ir meilės lyrikos elementai. Apie 
IV a. pr. Kr. šios trys Indijoje vyraujančios poetinės tradicijos sąveikavo ir skatino jų savitumą 
apmąstančių estetikos mokyklų plėtotę. 


Teatro menas klasikinio periodo menų hierarchijoje 


Stiprėjant pasaulietinėms tendencijoms ir demokratėjant meninei kultūrai, palaipsniui įsi- 
vyravo aukščiausia poetinio meno forma drama, kuri, kaip minėjome, indų estetikoje buvo 
traktuojama kaip tobuliausiai įvairias gyvenimiškas situacijas perteikiantis menas. Sintetinis 
dramos menas ne tik sujungė daugelio kitų menų pasiekimus, tačiau ir kreipėsi į skirtingus 
suvokimo organus. Pasak autoritetingo indų teatrinio meno tyrinėtojo Silviano Lėvio, „Indijos 
meno originalumas ryškiausiai atsiskleidžia dramos mene“ (Lėvi, 1980, p. 417). 

Aukštas dramos meno ir teatrinės estetikos lygis bei daugelis paralelių tarp Indijos ir 
senovės Graikijos teatrinio meno formų XIX a. lėmė eurocentrinės teorijos apie vakarietišką 
indų teatrinio meno kilmę gimimą. Tačiau detalesnis indų teatrinio meno ištakų ir formavi- 
mosi ypatumų tyrinėjimas greitai atskleidė šios teorijos nepagrįstumą. Šiuolaikiniame moksle 
vyrauja S. Lėvio iškelta hipotezė, siejanti Indijos teatro meno gimimą su senaisiais teatralizuo- 
tais vediniais ritualais, kultinėmis misterijomis ir teatralizuotomis religinėmis procesijomis. 
Britų indologas A. Keithas, kalbėdamas apie sanskrito dramaturgijos kilmę, pabrėžia įvairių 
švenčių metu atliekamų krišnaistinių misterijų svarbą, ypač mito, pasakojančio apie Krišnos 
kovą su demonu. F Kóiperis atkreipia dėmesį į kosmogoninius mitus ir ypač į mitinj siužetą, 
pasakojantį apie dievo Indros kovą su asurais. Pastarajai hipotezei svarumo teikia „Natjašastros“ 
teksto pradžios epizodas, kuris pasakoja, kaip Indra pirmojo dramos spektaklio metu išvaikė 
siekusius sužlugdyti vaidinimą asurus. 

Šaivistinės koncepcijos šalininkai indų dramos meno gimimą sieja su įtakingais kultais, 
skirtais dievui Šivai (Siva), kuris, be kitų dieviškų funkcijų, buvo šokio dievas (Indijoje ran- 
damos apie 5000 m. senumo šokėjus vaizduojančios figūros). Kitos įtakingos epinės teorijos 
šalininkai sanskrito dramaturgijos kilmę sieja su viešu ritualizuotu epų „Mahabharata“ ir 
„Ramajana“ skaitymu. Šį požiūrį galima paremti pr. Kr. sukurtais skulptūriniais bareljefais, 
vaizduojančiais teatralizuotas epų viešo skaitymo scenas. Tikriausiai visos šios trys viena kitą 
papildančios teorijos atskleidžia indų teatrinio meno ištakas. 

Indijos teatro meno ir sanskrito dramaturgijos užuomazgos pradėjo kristalizuotis apie 
VI-I a. pr. Kristų. Ankstyviausius liudijimus apie teatrinio meno ir jam skirtus estetinius 
traktatus aptinkame Paninio (V a. pr. Kr.) veikaluose, o ryškiausiu šio meno brandos sim- 

Moterys po arkomis. Dramblio kaulas. I a. 


boliu ir pagrindiniu pažinimo šaltiniu tampa „Natjašastros“ tekstas. Remdamiesi juo galime 
rekonstruoti daugelį teatrinio meno komponentų: režisūros, dramaturgijos, repertuaro, 
spektaklių struktūros, draminio vyksmo, muzikos, šokio, aktorių vaidybos ir pan. principus. 

Perėmęs nemažai ritualinio vyksmo, teatralizuotų misterijų ir ritualinių šokių elementų 
besiformuojantis teatro menas greitai įgavo indų visuomenėje svarbias auklėjamąsias, etines 
ir estetines funkcijas. Tai liudija III a. pr. Kr. akmenyje iškaltas imperatoriaus Ašokos ketvirtas 
ediktas, kuriame rašoma: „Pastaraisiais šimtmečiais žudynės ir gyvų padarų skriaudimas <...> 
brahmanų ir šramanų ignoravimas nuolatos stiprėjo. Dėl valdovo Piadasio pastangų dabar 
būgnų garsai tapo dharmos garsais ir liaudžiai buvo parodyti vaidinimai su iškilmingais 
dangiškais vežimais, drambliais, gaisrais ir kitais stebuklingais reginiais“ (cit. pagal Indija, 
1984, p. 45). 

Naujausi tyrinėjimai rodo, kad S. Lėvi's perdėm kategoriškai pabrėžė elitinį indų teatrinio 
meno pobūdį. „Indų menas neišvengiamai yra aristokratiškas, kastų sistema rezervavo elitui 
intelektualinės kultūros sritį ir atribojo ją nuo daugumos“ (Lėvi, 1980, p. 417). Šio populiaraus 
teiginio pagrįstumu verčia abejoti indų teatrinio meno estetikos idėjos, teatrų atvirumas 
visų kastų nariams ir išlikę dramų tekstai, kuriuose, be aukštosios aristokratijos literatūrinės 
sanskrito kalbos, tose pačiose pjesėse lygiagrečiai vartojami septyni skirtingi prakritai, tai 
yra vietinės kalbos ir dialektai. Taigi vienas specifinių indų klasikinės dramaturgijos bruožų 

siejasi su jos „daugiakalbiškumu“. Greta išaukštinta sanskrito kalba kalbančių aukštos kilmės 
personažų čia veikia liaudies personažai ir moterys, kalbančios prakritais (N. S. XVII. 31). 

Nors „Natjašastroje“ išskiriama net dešimt dramos tipų, tačiau ilgainiui indų teatri- 
niame mene išsikristalizuoja šie keturi pagrindiniai žanrai: 1) ndtaka, mitologinės dramos 
arba ritualiniai šokių spektakliai, kuriuose vyrauja religinių misterijų ir mitologinių siužetų 
motyvai; 2) prakcina, arba buitinė drama, vaizduojanti pasaulietines miestiečių gyvenimo 
scenas, įvairias istorijas apie prekybininkus, amatininkus ir kitus miestų gyventojus; 3) istorinė 
drama, pasakojanti apie reikšmingus Indijos istorijos įvykius, kuriuose realių didvyrių, epų 
herojų, valdovų žygiai natūraliai susipina su dievų žygdarbiais; 4) bhūna (pamėgdžiojimas) - 
satyriniai humoristiniai spektakliai, kuriems būdingi ryškūs groteskiško pamėgdžiojimo, 
klounados ir bufonados elementai. Seniausių dramos tekstų ir „Natjašastros“ estetinių idėjų 
analizė sudaro rimtas prielaidas teigti, kad Indijoje gyvavo ir buvo glaudžiai susijęs su isto- 
rine drama tragedijos žanras, kuris vėliau, veikiamas griežtų brahmaniškų religinių ir etinių 
apribojimų, išnyko. 

Jau senovės Indijoje teatro menas buvo pasiekęs tokį lygį ir socialinį statusą, kad iš 
plytų buvo statomi sudėtingos architektūros stačiakampio formos teatrai, kuriuos sudarė 
trys funkcionaliai skirtingos dalys: žiūrovų salė, scena ir už jos užkulisiuose esantys aktorių 
kambariai. Išilgai scenos, skiriančios giluminę scenos dalį nuo užkulisių, buvo muzikantai. 
Viename archeologų atkastame II a. pr. Kr. teatre regime panašią į „Natjašastros“ tekste 
detaliai aprašytą architektūrinę teatro kompoziciją struktūrą. Tokiame teatre tilpo apie 500 
žiūrovų. Žiūrovų salės priekyje, pačioje garbingiausioje dalyje, buvo, vietos skirtos valdovui 
ir jo palydai. Priekinėje salės dalyje sėdėjo aukštesnių kšatrijų ir brahmanų kastų nariai, 
o toliau žemesnių - vaišijų ir šudrų. 

Spektakliai ir įvairių teatrinių trupių konkursai buvo rengiami ne tik specialiuose teatrų 
pastatuose, tačiau ir gamtos prieglobstyje, parkuose, aikštelėse, prie šventyklų suręstose lai- 
kinose scenose. Populiariose teatrinių trupių varžybose paprastai dalyvaudavo daug žiūrovų, 
o spektaklius vertino speciali komisija, sudaryta iš ritualinių ceremonijų, šokio, muzikos, 
kalbos, dailės žinovų, kurie rūpestingai fiksuodavo konkurse dalyvaujančių trupių spektaklių 
teigiamybes ir trūkumus, vertindavo juos balais. Vėliau komisijai vadovaujantis valdovas viešai 
paskelbdavo konkurso rezultatus ir apdovanodavo pjesių autorius, aktorius, režisierius, trupes. 

Suvokdami emocinę teatrinio meno poveikio galią, jo gebėjimą skatinti pozityvių ir 
negatyvių žmogaus poelgių sklaidą, indų teatrinės estetikos kūrėjai įvedė daug apribojimų ir 
normatyvinių reikalavimų. Normatyvinės teatrinės estetikos nuostatos draudė spektakliuose 
vaizduoti mūšius, valdovo valdžios nuvertimą, mirtį, miestų apsiaustį, apie šiuos įvykius 
buvo informuojama intermedijose tarp veiksmų (N. S. XVIII. 19). Vėliau stiprėjant kon- 
servatyvios brahmanų ideologijos įtakai, šių draudimų skaičius pastebimai išaugo ir aprėpė 

ne tik valstybinių struktūrų funkcionavimo, tačiau ir žmogaus emocijų, netgi tokią svarbią 
indų menui meilės sferą. Dėl griežtų etinių ir religinių brahmanų nuostatų išnyko tragedijos 
žanras, švelnėjo dramatiški siužetai. 

Iš ankstyvųjų indų dramaturgijos pavyzdžių iki nūdienos nieko neišliko. Itin svarbus 
klasikinės dramaturgijos klestėjimo periodas išryškėja apie II-V a. pr. Kr., kada kūrė impe- 
ratoriaus Kaniškos (II a.) amžininkas, budistinės literatūros korifėjus Ašvaghoša (Ašvaghos 
poemos „Buddhos gyvenimas“ ir dramos „Sariputros pasikeitimas“ autorius ir dvi kitos įžy- 
mybės Bhasa (Bhasa) (II-III a.) ir Šūdraka (Südraka) (II-III a.). Vėliau IV-V a. iškyla indy 
dramaturgijos korifėjus, garsus rūmų poetas, meno teoretikas Kalidasa, kuris, manoma, kūrė 
imperatoriaus Candraguptos II (380-414 m.) valdymo laikais. 

Šis dramaturgas, gamtos grožio ir meilės dainius įžvelgė dramos mene daug galingesnį 
nei kituose žmonių sąmonės ir gyvenimisky, etinių, estetinių nuostatų poveikio instrumentą, 
kadangi jam pavaldi tokia menininko vaizduotės sukurta dramatiškų įvykių ir idėjų koncen- 
tracija, kurios nėra tikrovėje. Pagrindinis dramaturgo tikslas, anot Kalidasos, harmoningos 
asmenybės formavimas ir išaukštinto grožio idealo įprasminimas, kuris skleidžiasi intelektua- 
linių ir emocinių pradų pusiausvyroje. Kalidasos plėtojamos dramos teorijos esmė - „užslėpto 
efekto“ arba „antrojo neišsakyto plano“ principas, kuris vėliau išplėtotoje indų estetinėje 
teorijoje Anandavardhanos dėka įgavo dhvani vardą. „Užslėpto efekto“ arba gelminės kū- 
rinio esmės, atskleidimas, anot Kalidasos, reikalauja iš menininko ypatingo meistriškumo, 
gebėjimo pakylėti į kitą tikrovės suvokimo ir meninės kūrybos lygmenį. Todėl šio principo 
meistriškas įvaldymas padeda kurti itin įtaigų ir rafinuotą meną. 

Po Kalidasos, ženklinusio epochą indų dramaturgijos ir poezijos raidoje, užsibaigia indų 
klasikinio periodo dramaturgijos klestėjimo periodas ir joje palaipsniui įsivyrauja didaktinės 
bei religinės pjesės mitologiniais motyvais. Tolesnis indų dramaturgijos pakilimo periodas 
išryškėja jau viduramžių epochoje VIII-IX a., kuomet veikiami hinduistinės ir tantrinės 
estetikos dramaturgai atsisuka į žmogaus gyvenimą ir pagrindinį dėmesį sutelkia į rūmų ir 
miestų gyvenimo temas, meilės intrigas, liberalius religinius bei meilės siužetus. 

Klasikinis indų teatro menas savo sintetiniais siekiais, formomis, siužetais, požiūriu į 
dramatinio veiksmo plėtotės dėsningumus skiriasi nuo senovės graikų dramaturgijos, kuri, 
kaip ir apskritai graikų menas, yra kiek „skaidresnė“ ir aiškesnė, ypač siužetinių linijų raidos 
atžvilgiu. Tačiau visgi reikia pripažinti, kad rafinuotumu indų teatrinė estetika ir drama- 
turgija nenusileido graikų tradicijai. Ji ženkliai evoliucionavo ir išplėtojo daugelį graikams 
nepažįstamų šio sintetinio meno principų. Visi šie savitos indų dramos tradicijos aspektai 
atsispindėjo estetiniuose traktatuose. 

„Natjašastros“ estetinių idėjų pasaulis 


Klasikinio periodo literatūrinės estetikos raidoje neabejotinai svarbiausi sintetiniam dramos 
menui skirti estetiniai traktatai. Tai galėtų paaiškinti klasikinio periodo menų hierarchija, kur, 
kaip minėjome, dominavo poezija, o aukščiausia poetinio meno forma buvo skelbiama drama, 
kuriai Indijoje priskiriamas sugebėjimas geriausiai atspindėti įvairias gyvenimo situacijas ir 
neprilygstama emocinio poveikio galia. 

Žymaus indų estetikos tyrinėtojo K. Ch. Pandey'aus pastaba, kad „ankstyvieji indų 
menui skirti traktatai daugiausia gvildeno technines meno kūrinio sukūrimo problemas, o 
vėlesnieji pakrypo į filosofines ir psichologines gelmes“ (Pandey, Varanasi, 1959, p. 2), yra 
teisinga, kalbant apie pagrindinius klasikinio periodo estetinius traktatus, išskyrus legendi- 
niam išminčiui Bharatai priskiriamą veikalą „Natjašastra“, kuris pamatinių teorinių meno 
problemų tyrinėjimo gelme neabejotinai yra vienas reikšmingiausių ankstyvųjų pasaulinės 
estetinės minties veikalų. Jis indų estetinės minties istorijoje turėjo svarbesnį poveikį nei 
Aristotelio „Poetika“ Vakaruose. 

„Natjašastra“ yra daugiasluoksnis ne tik dramai, tačiau ir apskritai meno teorijai skirtas 
veikalas. Jis stebina mąstysenos brandumu, visapusiškai išplėtotų estetinių teorijų, gvildena- 
mų problemų, idėjų gausa. Tai tikra dramos ir kitų artimai su ja susijusių menų, literatūros, 
muzikos, šokio enciklopedija. „Natjašastros“ pavadinimas susideda iš dviejų sanskrito kalbos 
žodžių: natya, reiškiančio teatrinį veiksmą, teatrą, drama, ir sastra - šventą knygą arba traktatą, 
gvildenantį konkrečią pažinimo sritį ir pateikiantį tam tikrų norminių nuostatų, pamokymų 
visumą. Taigi tiksliausias „Natjašastros“ pavadinimo vertimas į lietuvių kalbą būtų „Apie tea- 
tro mena’, nors Indijoje jis dažniausiai verčiamas kiek plačiau, atsižvelgiant į jo turinį: „Apie 
dramą, muziką ir šokį“. 

„Natjašastros“ teksto autorystė, sukūrimo laikas, aplinkybės plačiai diskutuojamos 
mokslinėje literatūroje daugiau nei šimtmetį, tačiau ir šiandieną šie klausimai lieka atviri. Jau 
pirmasis autoritetingas teksto tyrinėtojas ir atskirų skyrių vertėjas į prancūzų kalbą P. Regnaud 
savo 1880-1884 m. tyrinėjimuose iškėlė daugelį tebegyvuojančių hipotezių apie „Natjašastros“ 
gimimo laiką, autorystę, istorines aplinkybes. Dauguma šiuolaikinių „Natjašastros“ tyrinėtojų 
mano, kad seniausia šio teksto dalis susiformavo apie VI-V a. pr. Kr., o pagrindinis trumpo- 
sios redakcijos tekstas - ery sandūroje arba pačioje mūsų eros pradžioje. Atlikęs kruopščius 
tekstologinius tyrinėjimus, šią hipotezę patvirtino ir vienas autoritetingiausių „Natjašastros“ 
žinovų M. Ghoshas, geriausiai moksliškai argumentuoto kritinio teksto vertimo su plačiais 
komentarais autorius (The Natyashastra, 1961-1967). 

Seniausias užuominas apie „Natjašastrą“ aptinkame Paninio (V a. pr. m. e.) veikaluose. 
Žinoma, kad jau senovėje vienu metu gyvavo skirtingos „Natjašastros“ teksto redakcijos, iš 

kurių pirmiausia reikėtų išskirti seniausią „plačiąją“, iš 12000 dvieilių šlokų, kurios autoriumi 
tradicija skelbia Bharata Muni. Antrąją, vėlesnės kilmės „siaurąją“ redakciją sudaro 5000 
poetinių dvieiliy - šlokų, sudarančių 36 savarankiškus skyrius su įvairios apimties prozos in- 
tarpais. Pastaroji redakcija daugelio šimtmečių šlifuota, perrašinėta vėliau buvo kanonizuota. 
Tekstologinius abiejų redakcijų skirtumus ir specifinius jų bruožus detaliai tyrinėjo P. Regnaud 
mokinys J. Grosset. 

Krishnamoorthy'is „Natjašastros“ autorių sieja su garsiąja Bharatų gimine, kuri minima 
„Rigvedoje“ (Krishnamoorthy, 1983, p. 2). Tyrinėtojus glumina dvi su teksto autoryste susiju- 
sios aplinkybės. Pirmiausia, žodis bharata „Natjašastros“ tekste retkarčiais vartojamas ir kaip 
bendrinis daiktavardis, reiškiantis aktorių arba režisierių. Kita vertus, „Natjašastros“ pradžioje 
pasakojama legenda apie dievišką dramos meno ir paties Bharatai priskiriamo traktato kilmę, 
kurios tikslas tikriausiai yra pabrėžti plėtojamų idėjų reikšmingumą. 

Geriau susipažinus su polistilistiniu, daugiasluoksniu „Natjašastros“ tekstu, nekyla abe- 
jonių, kad jis formavosi ilgą laiką ir buvo redaguojamas, papildomas įvairių autorių. X a. indų 
estetikos korifėjus, autoritetingiausias „Natjašastros“ komentatorius Abhivanagupta teigė, kad 
ankstyvoji traktato redakcija vadinosi Bharatasūtra („Aktoriaus meno vadovas“) ir tik vėliau 
pavadinta „Natjašastros“ vardu. Turbūt seniausias šio teksto variantas buvo sukurtas vieno ar 
kelių žmonių, išlikusių istorijoje legendinio išminčiaus Bharatos vardu, o vėliau perredaguotas 
ir papildytas kitų vėlesnių autorių. 

Tokio enciklopedinio apibendrinamojo veikalo gimimas, idėjų dėstymo principai, for- 
muluočių pobūdis liudija aukštą senovės indų estetinės minties ir teatro meno lygį: jau buvo 
išsikristalizavusios pagrindinės meno formos, stiliai, žanrai. Tai patvirtina „Natjašastros“ 
skyriai, kuriuose pateikiamos praktinės rekomendacijos spektaklių režisieriams, dramatur- 
gams, aktoriams, teatro pastatų statytojams, teatro konkursų organizatoriams, spektaklių 
apipavidalintojams, kostiumų kūrėjams, muzikos ir šokio meistrams. Idėjų dėstymo pobūdis, 
aliuzijos į kitus šaltinius leidžia spėti, kad „Natjašastra“ formavosi ankstesnių norminių poeti- 
kos, dramos, muzikos, šokio meno traktatų pagrindu, nors vargu ar juose teorinės problemos 
buvo gvildenamos taip universaliai, tokiu aukštu teorinio mąstymo lygiu. 

V a. pr. Kr. teoretiko Paninio gramatikoje minimos pripažintų autoritetų Silalinio ir 
Krisasvos sukurtos aktoriaus menui skirtos Nafasütros, kurių pavadinimas kilo iš žodžio nata, 
reiškiančio šokėją, aktorių, o vėliau dramą. Analizuodami senuosius indų rašytinius šaltinius 
ir „Natjašastros“ tekstą, aptinkame neginčijamų faktų, liudijančių, kad ir anksčiau egzistavo 
estetiniai traktatai apie dramos mena. Iki „Natjašastros“, manoma, kad galėjo būti mažiau- 
siai trys mums žinomi neišlikę dramos meno traktatai „Brahmabharata“, „Sadašivabharata“ 
ir „Adibharata“. Tai liudija ir „Natjašastros“ tekstas, kuriame ankstesni šaltiniai cituojami 
proza ir eilėmis. Kitų šaltinių citatose K. Krishnamoorthy'is įžvelgia nuorodas „į skirtingus 

minčių sluoksnius, t. y. tekstas galėjo būti redaguojamas skirtingų asmenų ir įvairiu laiku“ 
(Krishnamoorthy, 1983, p. 1). 

Traktatas neturi vientisos kompozicijos, aiskios struktüros, nepasiZymi nuosekliu minties 
dėstymu. Atskiruose skyriuose plėtojamos idėjos neretai peržengia jų pavadinimų apibrėžtas 
temas. Traktate gvildenamos dramaturgijos, režisūros, sceninės erdvės organizavimo, scenos 
apipavidalinimo, muzikos, teatrų statybos, teatro meno žanrų, sceninio veiksmo, aktoriaus 
darbo, jo meninės išraiškos priemonių ir daugelis kitų problemų. 

„Natjašastroje“ aukštu teoriniu lygiu nagrinėjama daugelis fundamentalių estetikos ir 
meno filosofijos problemų, kurios peržengia specifinės teatrinės estetikos problemas. Šiame 
tekste plėtojami grožio ir meno apmąstymai primena ankstesnius vedų, brahmanų, upanišadų, 
„Ramajanos“ ir „Mahabharatos“ epuose plėtojamus estetinius idealus. Iš tikrųjų klasikinėje 
indų teatrinėje estetikoje drama suvokiama kaip herojinis, aukščiausius dangiškojo grožio ir 
harmonijos idealus įkūnijantis spektaklis, kuriame veikia didingų žygdarbių įkvėpti dievai 
ir didvyriai. Šiuo aspektu klasikinė indų drama artima graikų ir japonų klasikinės dramos 
tradicijoms. Ši dvasinė giminystė išryškėja ne tik iškeliant herojišką pradą, tačiau ir paties 
dramos meno funkcijoje. Dramos paskirtis visose mūsų palygintose tradicijose yra moralinė, 
didaktinė, tačiau neatsiejama nuo estetinio pasitenkinimo. 

Aptarti teatrinės estetikos bruožai akivaizdūs ir „Natjašastros“ tekste, kuriame ryškėja 
daugelis vėlesnei indų estetikai būdingų etinių ir didaktinių motyvų, aukštinančių socialinę 
dramos paskirtį, jos gebėjimą aktyviai veikti žmonių sąmonę, jausmus. Pirmajame traktato 
skyriuje rašoma: „Drama yra žmonių veiksmų išraiška - dorybingi joje randa dorą, įsimylėję - 
meilę, nepaklusnūs - sutramdymą, paklusnūs atskleidžia savo paklusnumą. Ji padrasina silpną, 
paakina drąsų, apšviečia neišmanėlį ir perteikia žinias mokytiems. Ji pramoga valdovams ir 
parama prislėgtiems nelaimės, ji palaiko gyvenančius materialia nauda ir suteikia tvirtybės 
pasimetusiems protams“ (NS. I. 10-11). Pagrindiniai dramos tikslai, anot Bharatos, įgyven- 
dinami vaizduojant spektaklyje dievų, valdovų, išminčių ir paprastų žmonių poelgius ir visus 
jiems būdingus džiaugsmus bei kitas dvasios būsenas, turinčias pamokomos prasmės. Centrinė 
traktate plėtojama rasa „estetinio pasitenkinimo“ teorija organiškai apima tiek ištobulintą 
dvasingumą, tiek ir hedonistinius aspektus. Taigi susiduriame su didaktine, humanistiniais ir 
etiniais idealais pagrįsta dramos meno koncepcija. 

Bharatos traktate pirmą kartą indų estetinės minties istorijoje susiduriame su komplek- 
siniu daugybės teatro meno problemų gvildenimu. Pirmajame skyriuje kalbama apie teatro 
meno ir paties traktato atsiradimo aplinkybes, antrajame nagrinėjamos teatro pastatų archi- 
tektūros problemos, nuo trečiojo iki penktojo apžvelgiami religiniai ritualai, iš kurių išsiru- 
tuliojo dramos spektakliai, šeštajame ir septintajame skyriuose analizuojama vientiso scenos 
veiksmo teorija, tyrinéjamos pagrindinės estetinės kategorijos - rasa ir bhava, nuo aštuntojo 

skyriaus visapusiškai gvildenama aktoriaus vaidyba, bendroji poetika, dramos žanrai, amplua 
pobūdis, muzika, šokis, techniniai scenos įrenginiai, įvairiausios meninės išraiškos priemonės 
ir daugelis kitų problemų. 

Centrinė „Natjašastroje“ plėtojamos estetikos koncepcijos dalis ir pagrindinis Bharatos 
indėlis į pasaulinės estetikos ir meno teoriją yra mokymas apie nuotaikas (rasa), gimusias 
meno kūrinio kūrimo ar suvokimo metu, ir vaizdinę meno kalbą (dhvani). Coomaraswamy'is 
teigia, kad rasa (estetinės nuotaikos) ir dhvani (užslėptos meno kūrinio prasmės, obertono) 
teorijos yra „metafizinės vedinės kilmės, kadangi jose slypi užuomina apie transcendentinę ir 
nematerialią būties kilmę ir prielaidas, aiškinant menininko, meninės kūrybos proceso, meno 
kūrinio ir jo suvokimo prigimtį“ (Coomaraswamy, 1922, p. 39). 

Pagrindinės „Natjašastroje“ plėtojamos estetinės rasa kategorijos semantinis prasmių 
laukas yra platus. Vedų epochos tekstuose rasa sąvoka reiškė „sultis“, „gyvybės sultis“, „pie- 
ną‘, vėliau „skonį, „uoslę“. Paninio (V a. pr. m. e.) veikaluose rasa terminas dar naudojamas 
grynai technine prasme. Daugumoje klasikinio periodo estetinių tekstų rasa kategorija 
reiškia „estetinį išgyvenimą“, „estetinį pasitenkinimą“, „estetines nuotaikas“, o artimai su ja 
susijusi rasavat ženklina skoningai atliktą kūrinį ar daiktą, kita giminiška sąvoka rasika - 
žmogų, pasižymintį rafinuotu estetiniu skoniu. Prancūzų ir anglų estetinėje literatūroje rasa 
kategorija dažniausiai verčiama žodžiu sentiment, vokiečių stimmung, o rusų - Hacmpoenue, 
acmemuueckoe nepexcueanue. 

Pabrėždama giluminj rasos sąvokos ryšį su senaisiais vedų epochos ritualais ir aktorių 
persikūnijimu J. Alichanova pastebi, kad vėlyvuosiuose vedų tekstuose rasa „pirmiausia reiškia 
„sultis“ „gyvenimo sultis“, „esmę“ (palyginkite garsųjį fragmenta iš Chandogja upanišados 
(Ch I. 1.2), kur kalbama apie gyvų esybių, žemės, vandens, augalų, žmogaus ir pan. rasq). 
Gerai žinoma, kad ritualinio vyksmo atlikėjai save laiko ne aktoriais, atliekančiais vieną ar 
kitą vaidmenį, tačiau demonais, dievais ar kitokiais herojais, kuriais jie tarsi tampa spektaklio 
metu. Tai, ką mes vadiname „amplua“, senovės aktoriams, vaidinantiems Indros garbei skir- 
tose misterijose, buvo gyvenimo šaltinis įvairių esybių, kurios įsiliedavo į aktorius dėl dievų 
malonės ir padėdavo aktoriams atkurti šventąjį mitų realumą. Todėl kalbant apie rasas sako- 
ma, kad jas sukūrė Brahma ir kiekviena iš jų turi savo dievą globėją. Visa, kas padėjo aktoriui 
persikūnyti (tiesiogine žodžio prasme) į kuriamą personažą - kostiumas, grimas, gestai, eisena 
ir pan. - visa tai priskiriama rasai arba suvokiama kaip jų gimimą stimuliuojantys veiksniai“ 
(Alichanova, 1988, p. 179-180). 

Rasa „Natjašastroje“ iš tikrųjų dažniausiai traktuojama kaip neišdildoma nuotaika, es- 
tetinis išgyvenimas, svarbiausia kiekvieno spektaklio sudėtinio komponento gyvybinė jėga, 
savotiška kvintesencija, lemianti spektaklio nuotaiką, draminio veiksmo charakterį, aktorių 
vaidybą, muzikos, šokio ypatumus ir daugelį kitų šio sintetinio meno komponentų. Esteti- 

nis išgyvenimas (mėgavimasis, pasitenkinimas, malonumas), kaip ir Aristotelio estetikoje, 
skelbiamas pagrindiniu meno tikslu. „Estetinis patyrimas [aesthetic experience] grindžiamas 
pagrindinės emocijos išgyvenimu. Deindividualizacijos procesas sąlygoja savęs pamiršimą, 
kurį suteikia muzika įžanginėje dramos dalyje, identifikavimąsi su herojumi, persikūnijimą 
į kitą asmenybę, pasaulio regėjimą herojaus akimis, visišką estetinės situacijos išgyvenimą 
kartu su herojumi, asmenybės, į kurią buvai persikūnijęs, pamiršimą, kai pagrindinė emocija 
pasiekia aukščiausią intensyvumą“ (Pandey, 1959, t. 1, p. 12). 

Bharatos apmąstymuose apie rasg ir meno kūrimo autentišką suvokimą akivaizdžiai 
skamba elitiniai motyvai. Suvokti meno subtilybes ir visavertiškai mėgautis rasa gali ne visi, 
o tik pasižymintys kilniomis manieromis, kilmingi, kupini rimties, darbštūs, siekiantys gero 
vardo, doros, nešališki, gerai pažįstantys muziką, tikrovę, sugebantys įžvelgti tiesą, jaučiantys 
dramos meno subtilybes, skiriantys rasas ir bhūvas, žinantys kalbos, metrikos taisykles, besi- 
orientuojantys įvairiose meno srityse. Todėl subtilūs meno suvokėjai čia vaizdžiai palyginami 
su rafinuotais gurmanais, kurie ,valgydami maistą, gamintą su skirtingais prieskoniais, patiria 
įvairius skonio ir malonumo pojūčius, taip ir rafinuoti žiūrovai jaučia malonumą, mėgauda- 
miesi pastoviomis nuotaikomis, išryškėjusiomis suvokiant draminį veiksmą, žodžius, gestus, 
nevaldomus jausmų protrūkius“ (NS. VI. 37, 38.) 

Traktate pabrėžiami du estetinio išgyvenimo aspektai, kurie siejasi su Aristotelio veika- 
luose „Politika“ ir „Poetika“ plėtojama katharsis (dvasinio taurinimo) teorija. Tikras meno 
kūrinys pirmiausia dvasiškai išgrynina suvokiančiuosius, o kita vertus, estetinis išgyvenimas 
suteikia jiems dvasinį apvalymą ir palengvėjimą. Tačiau indų estetinėje teorijoje akcentai 
perkeliami ne į natūralią, o į sukurtą estetinę emociją. Rasa kategorija čia tiesiogiai sieja- 
ma su žmogaus dvasią harmonizuojančia meno funkcija. Iškeldamas „Natjašastroje“ rasos 
problemos reikšmingumą, Bharata pasuka klasikinę indų estetiką jautrių meno psichologijos 
problemų gvildenimo linkme. Jo tyrinėjimų centre atsiduria sudėtingas meno kūrinio suvokėjo 
estetinių išgyvenimų pasaulis. 

Rasa čia aiškinama kaip trijų skirtingų veiksnių sąveikos rezultatas: jausmų sukėlėjų 
(vibhūva), simptomų (anubhava) ir laikinų jausmų (vyabhicaribhava). „Kaip skonio pojūtis 
atsiranda iš įvairių prieskonių ir medžiagų derinio, - rašo Bharata, - taip ir rasa gimsta iš 
įvairių jausmų sąveikos“ (N.S. VI. 33). 

„Natjašastroje“ išskiriamos aštuonios pagrindinės rasos (estetinių nuotaikų - rūšys: meilė 
(rati), linksmumas (hasa), širdgėla, sielvartas (šoka), pyktis (krodha), didvyriškumas (utsaha), 
baimė (bhaya), pasišlykštėjimas (jugupsa), nuostaba (vismaya). Kiekviena rasa (nuotaika) 
atitinka tam tikrą bhūvą (jausmą). Bhūvos traktate yra aiškinamos kaip gyvybinga dvasinė 
jėga, kuri remiasi žodžių, gestų ir dvasios būsenų išraiškos (aktoriaus vaidyboje) galimybėmis 
atskleidžia žiūrovams dramos prasmę (N.S. VIII. 6). 

Jausmai yra skirstomi į tris pagrindines grupes: nuolatinius (sthayi), laikinus arba antri- 
nius (vyabhicari) ir spontaniškus arba natūralius (sūttvika). Svarbiausi iš jų yra 8 nuolatiniai 
jausmai, kurie tiesiogiai siejasi ir atitinka aštuonias anksčiau minėtas pagrindines rasas. Meilės 
rasą atitinka erotinis, linksmumą - komiškas, liūdesį - patetiškas, piktą - grėsmingas, didvy- 
riškumą - herojiškas, baimę - baimės, pasišlykštėjimą - nemalonus, nuostabą - stebuklingas 
jausmas. Nuolatinius jausmus formuoja žmogaus pasąmonės gelmėse slypinčių pirmapradžių 
emocijų kompleksai, kurie, atsiradus išoriniams dirgikliams, aktyviai reiškiasi įvairiomis 
emocinėmis reakcijomis. Be minėtų aštuonių nuolatinių jausmų, „Natjašastroje“ išskiriama 
33 laikinų jausmų gama, susijusi su trumpalaikėmis, greitai išnykstančiomis psichologinėmis 
ir fiziologinėmis būsenomis (snaudulys, apsvaigimas ir pan.). 

Trečioji spontaniškų jausmų grupė jungia dar aštuonis stiprius su natūraliais emociniais 
išgyvenimais susijusius jausmus. Skirtingai nei nuolatiniai jausmai, jie yra atsitiktiniai ir 
„spontaniškai gimsta jautrioje suvokėjo dvasioje“ (N.S. VII. 91). Šie aštuoni spontaniški jaus- 
mai yra apstulbimas, išprakaitavimas, pašiurpimas, balso pasikeitimas, virpulys, veido spalvos 
pasikeitimas, ašaros, sugniužimas. 

Bharatos plėtojamos meno psichologijos centre yra rasos ir bhūvos santykių problema. 
Rasa čia įgauna prasmę tik sąveikoje su bhava. „Tik tuomet, kai objektas arba bhava sukelia 
atgarsį paties žiūrovo asmenybėje, ji pakinta į rasa“ (N.S. VII. 7). Kita vertus, rasa ir bhūva 
sąvokų pora pasitelkiama Bharatos estetikoje, gvildenant skirtingus dramos žanrus, aptariant 
dramatinio veiksmo sklaidą, plastikos, deklamavimo, muzikos dėsningumus. Rasa kategori- 
jos prioritetas bhūvos ir kitų estetinių kategorijų atžvilgiu čia yra absoliutus ir neginčytinas. 
Hierarchiniu aspektu visi jausmai (bhūvos) yra besąlygiškai pavaldūs nuotaikoms (rasoms) ir 
šiuo atžvilgiu „kaip kad radža vadovauja savo pavaldiniams, o mokytojas mokiniams, taip ir 
pagrindinė nuotaika vyrauja tarp jausmų“. Rasa „Natjašastroje“ yra ne tik aukščiausias titulas, 
kurį galima suteikti tik nedaugeliui bhavy, tačiau ir pagrindinis teatrinio meno komponentas, 
lemiantis esminius dramos komponentus. 

Taigi Bharatos meno psichologijos centre yra kūrėjo ir suvokėjo psichikos pasaulis, kū- 
rybos ar estetinio suvokimo procese apaugantis subtiliais estetiniais išgyvenimais, jausmais, 
emocijomis, nuolatos stimuliuojančiomis veiklai. Tačiau akivaizdu, kad natūralūs jausmai 
nėra savąja prigimtimi estetiški, kadangi psichines būsenas realiame žmogaus gyvenime lydi 
malonumai, skausmai ir daugybė kitų emocinių išgyvenimų. Todėl, kai menininkas atkreipia 
dėmesį įjas ir subalansuoja remdamasis savo sugebėjimais, vaizduotės modeliais, gimsta tokios 
apvaldytos anksčiau nebuvusios emocinės būsenos, kurios vadinamos bhūvomis. 

„Natjašastroje“ plėtojama estetinė teorija skelbia kanonišką vienovės reikalavimą. Atski- 
rame dramos spektaklyje galėjo būti įprasminama plati jausmų skalė, tačiau visumoje turėjo 
vyrauti viena nuotaika (rasa), kuri nulemia draminio veiksmo pobūdį, organizuoja pagrindi- 

nius jo komponentus. Todėl vyraujančiai rasai ir su ja susijusiam nuolatiniam jausmui privalėjo 
paklusti visi kiti jausmai (bhūvos). Daugumoje išlikusių klasikinio periodo sanskrito dramų 
vyrauja trys nuolatiniai jausmai: erotinis (labiausiai paplitęs), herojinis ir komiškas. Meilės 
intriga ir su ja susijusi erotinė rasa ($rngära-rasa) - tai varomoji indų klasikinės dramaturgijos 
jėga. Erotinė rasa čia ne tik nustelbia kitus jausmus, tačiau neretai įgauna beveik sakralinę 
prasmę, kadangi, be specifinio juslinio grožio suvokimo, ji siejama su dievų simbolikai būdinga 
šviesa, spindesiu, ryškumu, tyrumu. 

Meilės nuotaikos esmė slypi dviejų mylinčių širdžių susijungimo arba išsiskyrimo dra- 
matiškose kolizijose, kurios spektaklyje atskleidžiamos pasitelkiant daugybę išorinių veiksnių, 
pradedant herojus supančio gamtos grožio aprašinėjimu ir baigiant grynai psichologiniais 
meilės jausmus aukštinančiais artimų herojų bendravimo aspektais. Kulminacinėse ir finalinėse 
dramų scenose Bharata rekomenduoja įvesti stebuklingumo jausmą (N.S. VII. 36). 

Kiekvieną iš 8 rasy ir nuolatinių jausmų Bharatos koncepcijoje globoja konkreti dvasiš- 
kai artima šiai nuotaikai dievybė: erotinį - Višnus, komišką - Pramatha, patetišką - Jama, 
grėsmingą - Rudra, herojišką - Indra, baimės - Kamadeva, nemalonų - Mahakala, stebu- 
klingą - Brahma (N.S. VI. 44-45). Kita vertus, jų apibūdinime regime indų estetikai būdingo 
simbolizmo apraiškas. Kiekviena rasa ir su ja susijęs nuolatinis jausmas išsiskiria specifine 
simboline spalva: erotinis - ruda, komiškas - balta, patetiškas - pilka, grėsmingas - raudona, 
herojiškas - oranžinė, baimingas - juoda, nemalonus - mėlyna, stebuklingas - geltona (N.S. 
VI. 42-43). 

„Natjašastros“ tekste pirmą kartą indų estetinės minties istorijoje regime visapusiškai 
išplėtotą draminio veiksmo koncepciją. Ankstyvieji šio teksto tyrinėtojai, tarp kurių buvo ir 
S. Lėvis, veikiami XIX a. pabaigoje vyravusių teorijų, tiesmukai priešpriešinusių „indiškąjį 
neveiklumą“ ir polinkį į nirvaną europiečių dinamizmui, nepagrįstai sumenkino draminio 
veiksmo reikšmę klasikinėje indų teatro estetikoje. Gilinantis į „Natjašastroje“ plėtojamą 
draminio veiksmo koncepciją, kurioje dramos menas apibūdinamas artima Aristoteliui dvasia 
kaip „veiksmo pamėgdžiojimas“ (N.S. XXVI. 122), ryškėja šių pažiūrų paviršutiniškumas. 

Traktate išskiriami keturi pagrindiniai draminio veiksmo plėtotės stiliai: 1) aktorių 
(bharati vrtti), kuris dažniausiai vyrauja prologe, kai reiškiasi kalbos galimybes panaudojantis 
aktorius; 2) didingąjį stilių (sattvati vrtti), kuriame išryškėja energija, drąsa, herojiškumas, 
pasireiškiantis aktorių kalbos maniera, gestais, judesiais; 3) švelnųjį (kaisiki vrtti), kuris daž- 
niausiai skleidžiasi erotinėmis nuotaikomis; šio stiliaus kūrėjos yra moterys, išsiskiriančios 
scenoje dailiais judesiais, subtiliu šokiu, dainavimu; 4) padūkusį stilių (ūrabhati vrtti), kuris 
prasiveržia kaip siautulingas drastiškumas, klasta, jėgos panaudojimas. 

Visi šie meniniai stiliai „Natjašastroje“ tiesiogiai siejami su intriguojančiu dramos siuže- 
tu, muzikiniu akompanimentu, jautriai išreiškiančiu draminio veiksmo kolizijas. Efektingas 

siuZetas, Bharatos nuomone, gali dalinai kompensuoti kitus trükumus ir suteikti Ziürovams 
visavertį estetinį pasitenkinimą. Dramos siužetas pagal traktate formuojamus kanoniškus 
reikalavimus susideda iš penkių skirtingų stadijų (avastha), penkių sąsajų (samdhi) ir penkių 
draminio veiksmo motyvų (arthaprakrti). Šioje penkianarėje draminio veiksmo koncepcijoje 
daugiausiai dėmesio kreipiama į tokias viena kitą keičiančias stadijas kaip: 1) pradžia, 2) pa- 
stangos, 3) viltis siekiant tikslo, 4) tikėjimas sėkme ir 5) tikslo pasiekimas. Be stadijų, apibūdi- 
nant draminio veiksmo plėtotę, pabrėžiamas išskirtinis penkių sąsajų vaidmuo: užuomazgos 
(mukha), intrigos plėtotės (pratimukha), kolizijos subrendimo (garbha), pauzės (vimarša) ir 
atomazgos (nirvahana). 

Dramatinio veiksmo plėtotė „Natjašastroje“ siejama ir su penkių veiksmo motyvų laips- 
niška sklaida, jie įvardijami šiais metaforiškais terminais: sėkla (bija), lašas (bindu), vėliava 
(pataka), epizodas (prakari) ir objektas (kūrya). „Sėklos“ metafora čia įvardijamas pradinis 
dramatinio veiksmo impulsus, tapes užsimezgusios intrigos varomąja jėga. „Lašu“ - atgaivi- 
nantis pagrindinės siužetinės linijos plėtotę motyvas. „Vėliava“ čia aiškinama kaip pašalinis 
motyvas arba veiksmas, stimuliuojantis pagrindinio veiksmo raidą. „Objektas“ - tai draminio 
veiksmo atomazga, apvainikuota galutinio tikslo pasiekimu. 

„Meno kūrinio užuomazga, - rašoma „Natjašastroje“ - vadinama sąsaja, kurioje sėklos 
(bija) užgimimas suteikia impulsą įvairioms sąvokoms ir nuotaikoms. Plėtotė yra tokia [sa- 
saja], kurioje sėkla slypi užuomazgoje, pradeda skleistis visame kame, išryškėdama ir visai 
išnykdama nežinioje. Pauzė yra tokia [sąsaja], kurioje [veiksmas] nutrūksta ir šio nutrūkimo 
priežastys yra pasekmė pykčio, aistros arba pagundos, subrendusioje sėkloje. Tai, kas veda 
į skirtingų įvykių ir sąsajų, slepiančių savyje sėklą, išsprendimą, vadinama atomazga“ (N.S. 
XXI. 38-42). 

Išskirtinį vaidmenį Bharatos plėtojamoje draminio veiksmo teorijoje įgauna pjesės 
herojus (näyaka), kuris yra vienas pagrindinių dramatinį veiksmą organizuojančiu ele- 
mentų. „Natjašastroje“ yra išskiriami keturi pagrindiniai herojų tipai: linksmas, kupinas 
nedrumsčiamos rimties, išaukštintas ir padūkęs. Kiekvienas minėtų herojų tipų pasižymi 
charakteringų bruožų visuma, kurie tiesiogiai siejasi su jų socialine padėtimi. Šiuo aspektu 
visi herojai skirstomi į tris socialines hierarchines pakopas: aukščiausią (uttama), vidurinę 
(madhyama) ir žemiausią (adhama) (N.S. XXIV. 85). „Natjašastroje“ yra išskiriami 48 herojų 
tipai, iš kurių kiekvienas yra detalizuojamas. Pagal „Natjašastros“ apibrėžtus kanonus, itin 
svarbus vaidmuo dramatinėje linijoje, intrigoje, perėjime nuo vienos siužetinės linijos į kitą 
buvo teikiamas liaudiškam, kupinam grotesko, išmonės personažui, kurį rekomenduojama 
vaizduoti kaip kuprotą, neūžaugą, šlubą, aprengta skarmalais. Juokdario veiklos stichija - 
juokingos ir beprasmės kalbos, nesamo mokslingumo demonstravimas, pagiežingumas, o 
pagrindinis rūpestis - daug ir skaniai pavalgyti (N.S. XII. 121-126). 

Siekiant imituoti dekoracijas, spektakliuose išskirtinis dėmesys buvo teikiamas kostiu- 
mams, grimui ir daugybei kitų sudėtingiausių spektaklio vizualumą formuojančių detalių, 
ikonografinių elementų. Ypatingas dėmesys čia sutelkiamas į spalvų simboliką, kuri teikia 
žiūrovams papildomą informaciją apie herojų socialinę padėtį, gyvenimo principus, mąstymo 
būdą, psichologiją, charakterio bruožus. Valdovus vaidinantys aktoriai dėvėjo purpuriniais, 
rūmų aukštuomenė - įvairiaspalviais, brahmanai - baltais, o vienuoliai - geltonais drabužiais. 
Organizuojant spektaklio draminį vyksmą svarbus vaidmuo teko muzikai, kuri, pradedant 
prologu, formavo visą spektaklio atmosfera, jo intrigas, draminių kolizijų, nuotaikų kaitą. 
Skirtingai nei Vakarų muzikiniame teatre, klasikinėje indų dramoje nėra nei kompozitoriaus, 
rašančio muzikos kūrinį, nei dirigento, nei režisieriaus, kuris reguliuotų šį spontanišką ir kartu 
griežtai reglamentuotą procesą. Visas šias funkcijas perėmė muzikos ansamblis, kurį sudarė 
nedidelė atlikėjų grupė: įėjo vokalas (dainininkas arba dainininkė) ir nedidelė styginių, pučia- 
mųjų ir mušamųjų instrumentų grupė. Puikus bendrumo pojūtis ir išplėtoti improvizaciniai 
sugebėjimai padėdavo sukurti vientisos struktūros spektaklius. 

Spektaklyje atliekama muzika tiesiogiai siejosi su dramos pobūdžiu, religinius siužetus 
lydėdavo iškilminga, dangiška muzika, herojiškus - aistringa, patetiška, komiškus - žaisminga, 
humoristinių intonacijų kupina muzika. Kiekvieno veiksmo pabaigą vainikuodavo personažo 
įjungimas į draminį veiksmą, jo charakterį ir išgyvenamas nuotaikas sustiprindavo atitinkantis 
vokalinis akompanimentas. 

Spektaklis (sūtradhūra), pagal „Natjašastroje“ apibrėžtus kanoniškus reikalavimus, prasi- 
dėdavo prologu (pürvarafiga), kuris buvo ilga detaliai struktūruota įžanginė draminio veiksmo 
dalis. Prologą sudarydavo dvi skirtingos dalys: pirmoji buvo daugiau techninė parengiamoji, 
kuri skleidėsi už užuolaidos vidinėje, žiūrovams neregimoje scenos dalyje, o antroji, vėlesnė, 
vyko žiūrovų akivaizdoje. 

Spektaklio prologas prasidėdavo griežtai ritualizuota pratydhūra dalimi, paskui užku- 
lisiuose nustatyta tvarka išsidėstydavo muzikantai su instrumentais, dainininkai, kurie iš 
pradžių kruopščiai derindavo stygas, balsus, repetuodavo, kartodavo sudėtingiausius gestus, 
šokio elementus, o po pertraukėlės suskambėdavo himnai įvairiems demonams ir žemesnio 
rango dievams pagarbinti. 

Antroji prologo dalis vyko jau žiūrovų akivaizdoje, ji buvo griežtai ritualizuota ir susidėjo 
iš dešimties pagrindinių pakopų. Kulminacinis šios dalies momentas buvo būtinas scenos 
pašventinimas ir pagrindinių dievų panteono pagarbinimas, kurio svarbiausia dalis - dievo 
Somos garbei deklamuojamas glaustas nandi eilėraštis, kuriame dažniausiai užuominomis 
išsakomos mintys apie būsimos pjesės siužetą. Prologą lydėdavo vokalinis ir instrumentinės 
muzikos akompanimentas, tiksliai atspindintis ritualinio dievų pagarbinimo veiksmo įtampos 
bangavimą. „Dievų pagarbinimas gimdo darną (dharmą), šlovę ir ilgaamžiškumą“ (N.S. V. 57). 

„Natjašastroje“ apibrėžiamos dvi skirtingos prologo formos: pasakojamoji ir vaidinamo- 
ji. Pirmoji - tai anksčiau susiformavusi, kai pagrindinis aktorius monologu įveda žiūrovus 
į vaidinamos pjesės dramatinių koalizijų pasaulį. Antroji - būdama vėlesnės kilmės, yra 
dialoginės formos. Kalbėdamas apie ją Bharata rekomenduoja dramaturgui „neperkrauti 
prologo veikiančių asmenų kalbomis“ (N.S. XXII. 35). Vaidinamajame prologe dažniausiai 
dalyvauja trupės režisierius ir vedantysis aktorius arba du pagrindinių vaidmenų atlikėjai, 
kurie paprastai pradeda eilėmis, aprašinėjančiomis konkretų metų laiką. Šios eilės nepastebi- 
mai perauga į dialogą su pagrindiniu aktoriumi, aktore šokėja inat arba juokdariu - akavidus 
apie vaidintojų trupės gyvenimą, rūpesčius, buitį. 

Taigi prologe dalyvaujantys asmenys pradžioje gyvuoja toje pačioje erdvinėje ir laiki- 
nėje pasaulio suvokimo plotmėje, kaip ir žiūrovai, o vėliau, pereidami prie apmąstymų apie 
būsimo spektaklio siužetą, jie nepastebimai įžengia į kitą erdvinės ir laikinės būties plotmę, 
kurioje gyvena vaidinamos pjesės personažai. Šis lankstus perėjimas iš realios gyvenimiškos 
būties pjūvio į „meninę erdvę“ ir dviejų skirtingų erdvinių ir laikinių struktūrų susipynimas 
sukėlė didžiulį susidomėjimą postmodernistinėje teatrinėje estetikoje, siekiančioje atspin- 
dėti šiuolaikinės sąmonės dinamiškumą. Perėjimas nuo prologo į draminio veiksmo plotmę 
praktiškai įgyvendinamas trimis skirtingais teatro estetikoje nužymėtais keliais. Pirmiausia 
režisierius arba vedantysis aktorius nuo eilių apie konkretų metų laiką keliomis vykusiai pa- 
rinktomis metaforomis nepastebimai pereina prie pjesės veiksmo, kita vertus, susiejęs prologo 
pabaigą su pradžia, paskelbia jos herojaus pasirodymą ir pagaliau pjesės pradžioje į sceną 
išėjęs aktorius pasigauna prologo pabaigoje nuskambėjusią frazę, metaforą, mintį ar repliką 
ir tiesiogiai ją susieja su pradžios siužetu. Prologe dalyvaujantiems asmenims pasitraukus iš 
scenos, suskamba speciali muzikinė įžanga ir pasirodo režisieriaus asistentas, šokantis ritualinį 
šokį. Pagarbinęs dievus ir brahmanus, jis paskelbia žiūrovams pjesės autorių ir pavadinimą, 
kuriame pagal kanono reikalavimus turi būti aliuzija į jos turinį. 

Spektaklio veiksmų (anka) skaičius nebuvo apibrėžtas. Jis svyravo nuo vieno iki keturio- 
likos. Veiksmo personažų skaičius paprastai neviršydavo keturių asmenų, be to, kiekviename 
veiksme turėjo pasirodyti pagrindinis pjesės herojus. Simbolinis scenos dalijimas į dvi svar- 
biausias erdves - vidinę, kuri ir be dekoracijų simbolizuoja namo interjerą, ir išorinę, kuri 
atspindi kasdienio gatvės, miesto gyvenimo stichiją, - tiesiogiai siejasi su indų teatro estetikoje 
plėtojama menine erdvės ir laiko koncepcija. Dvi erdves skiriančių ribų peržengimas scenoje 
reiškia aktoriaus perėjimą į kitą psichologinę atmosferą. Spektaklio metu vykstančius erdvi- 
nius ir laikinius perėjimus stiprino glaudi vaidybos meno, deklamacijos, plastikos, mimikos, 
muzikos sąveika, padedanti išsaugoti draminio veiksmo vienovę ir nuoseklumą. Norminiai 
teatro estetikos reikalavimai skelbė, kad vieno veiksmo trukmė neturi viršyti vienos dienos 
įvykių. Veiksmas privalėjo pasibaigti nuoseklia plėtojamo motyvo atomazga. 

Skirtingų žanrų pjesėje siužetinių linijų, intrigos plėtotė, aktorių vaidybos stilistika pasi- 
žymėjo specifiniais bruožais. Spektaklio gyvumui, natūraliam veiksmo perėjimui nuo vieno 
siužeto prie kito turėjo padėti dinamiškas naujų motyvų, siužetinių linijų įsiliejimas. Laikas 
tarp įvykių, vykstančių atskiruose pjesės veiksmuose, negalėdavo viršyti metų. 

Apie įvykius, kurie skleidžiasi tarp veiksmų, arba kuriuos draudė vaizduoti teatrinė etika, 
buvo informuojama intermedijose, atliekamose pertraukose tarp veiksmų. Intermedijos buvo 
dviejų rūšių: „grynos“, kuriose kalbama „aukštąja“ aristokratiška sanskrito kalba, ir „mišrios“, 
kuriose dalyvaudavo žemesnių socialinių sluoksnių personažai, kalbantys įvairiais dialektais. 
Vadinasi, intermedijos atliko reglamentuojančio, ir organizuojančio draminį veiksmą pagal- 
binio instrumento vaidmenį skirtinguose veiksmuose, herojų, charakterių, siužetinių linijų 
tėkmę nukreipdavo pageidaujama dramaturgui kryptimi. 

„Natjašastroje“ plėtojama draminio veiksmo teorija pasižymi detaliu dramos meno kom- 
ponentų, herojų tipų, charakterių, veiksmų sekos, meninės išraiškos priemonių ir daugybės 
kitų sudėtinių elementų reglamentavimu. 

Kita vertus, šios nuostatos pagrindžia požiūrį, kad dramos meno įvairovėje turi skleistis 
tiek pat atspalvių, kiek jų esti realiame gyvenime. Charakteriai gali būti herojiški ir dorybingi, 
pasipūtę ir niekšiški. Visiškai natūralu, kad jie konfliktuoja tarpusavyje, tačiau Bharata laikosi 
principinės nuostatos, jog galų gale dorybingumas turi triumfuoti“ (Krishnamoorthy, 1983, 
p. 5). Spektaklis pasibaigdavo ritualiniu palaiminimu visiems, laimės ir gerovės linkėjimais, 
kuriuos išsakydavo pagrindinio vaidmens atlikėjas. 

„Natjašastroje“ skleidžiasi daugelis specifinių tradicinės indų estetikos tendencijų, iš kurių 
pirmiausia reikėtų išskirti pabrėžtiną dėmesį meno psichologijos problematikai, orientaciją 
į subjektyvius emocinius meninės kūrybos ir estetinio suvokimo aspektus. Minėtas polinkis 
į estetinės problematikos psichologizavimą tiesiogiai siejasi su psichologizuotų rasa ir bhūva 
kategorijų iškilimu klasikinio periodo estetinių kategorijų sistemoje ir traktate pateiktu 
klasikiniu tapusiu dramos meno apibrėžimu: „Drama vadinamas dievų, pranašų, valdovų, 
šeimoje gyvenančių Žmonių ir realių pasaulietinių įvykių atkūrimas scenoje, besiremiant juos 
atitinkančių dvasios būsenų perteikimu“ (N.S. XXVI. 114-115). 

„Natjašastroje“ išplėtota „draminio veiksmo sistema, - rašo A. Keithas, - buvo perimta 
vėlesnių tyrinėtojų faktiškai be pakeitimų“ (Keith, 1954, p. 355). Pagrindinis Bharatos indėlis į 
pasaulinės estetikos ir indų estetinės minties istoriją siejasi su originalaus rasa ir bhūva mokymo 
sukūrimu ir subtiliu meninės kūrybos ir estetinio suvokimo problemų gvildenimu. Rasos ir 
bhūvos santykių problema tampa pagrindiniu indų estetikų polemikos ir teorinių apmąstymų 
objektu. Vėliau išryškėja daugybė naujų rasos teorijos interpretacijų, stiprėja šios kategorijos 
anapusiškėjimas ir sudvasinimas, kuris pasiekia savo apogėjų Kašmyro „simbolinės poetikos“ 
mokyklos autoritetų Anandavardhanos ir Abhivanaguptos koncepcijose. 

Aliuzijos į „Natjašastros“ estetinius principus regimos tokių sanskrito dramos korifėjų 
kaip Ašvaghošos (II a.), Bhasos (II-III a.), Šūdrakos (II-III a.), Kalidasos (IV-V a.) veika- 
luose. Komentarus šiam traktatui rašė daugelis garsių indų estetikų: Bhatta Lollata, Bhatta 
Najaka, Anandavardhana, Abhinavagupta, Kirtidhara, Udbhata ir kiti teoretikai. „Natjašas- 
troje“ iškelti pagrindiniai teiginiai ir tezės tapo norma, į kurią nuolatos orientuojasi žymiausi 
tradicinės indų estetikos kūrėjai. 

Ilgainiui „Natjašastra“ tapo autoritetingiausiu, kanonišku indų klasikinės estetikos 
tekstu, o jos autorius Bharata paskelbtas muni (šventuoju), neginčijamu autoritetu drama- 
turgijos, poezijos, šokio ir muzikos srityje. Šis reikšmingiausias klasikinės estetikos pamink 
las programuoja visos tolesnės indų estetinės minties raidos perspektyvas. „Natjašastros“ 
normatyvizmas, didaktiškumas, kanoniškumas, polinkis ne į reiškinių aprašinėjimą, o į 
vientisos hierarchinės sistemos formavimą tampa tipiškais vėlesnių indų estetikos traktatų 
bruožais. 


„Gytalamkara“ ir muzikinės estetikos principai 


Iš menotyrinės šakos estetinių traktatų savičiausi yra muzikinės estetikos traktatai, kurie 
apibendrina vieną seniausių ir sudėtingiausių pasaulyje savitai išplėtotų klasikinės muzikos 
tradicijų. Muzika įsiskverbė į įvairias kultūros ir socialinio bei religinio gyvenimo sritis, 
pradėta traktuoti kaip svarbiausia iš visų menų, nuo ištakų iki aukščiausios formos. Išplau- 
kusi iš žilų liaudies meno tradicijų ji lydėjo indus nuo pat gimimo visus gyvenimo etapus. 
„Daugiau nei penkiolika šimtmečių, - rašė A. Bhattacharya, - muzika buvo neatsiejama 
indų socialinio gyvenimo dalis, be jos nebuvo nei vieno įvykio, nei vienos ceremonijos, nei 
šventės. Nuo „Ramajanos“ laikų mes nuolatos randame rašytinius liudijimus apie tą išskirtinį 
vaidmenį, kuris jai teko indų gyvenime“ (Bhattacharya, 1971, nr. 19, p. 40). 

Ji remiasi rafinuota per tūkstantmečius išsikristalizavusia muzikine sistema, kurios 
esmė -sudėtingų melodinių, ritmo, ornamentikos ir mikrotonikos struktūrų bei daugybės 
kitų komponentų sąveika, padedanti išreikšti kosminių stichijų ir plačią jausmų bei emocinių 
išgyvenimų skalę. Indų klasikinės muzikos kūrėjai, suvokdami įvairių meno rūšių vidinį 
sąryšingumą, plačiai pasitelkia sinestezinės kūrybos galimybes. Todėl vienos meno rūšies 
meninės išraiškos priemonės nuolatos susipina su kitos, ir kosminę bei metafizinę prasmę 
turintis garsų pasaulis estetinio suvokimo procese transformuojasi į spalvas ir vizualias 
formas. Indų klasikinės muzikos tradicijai būdingas ypatingas jausmingumas, gelminis gar- 
sinių ir vaizdinių struktūrų sąryšingumas, kuris atsispindi netgi pamatinės indų muzikinės 
estetikos sąvokos raga semantiniame prasmių lauke. Kalbant apie indų muzikinės kultūros 

savitumą būtina pabrėžti garso svarbą indų civilizacijoje („girdimoji“ civilizacija), ir iš čia 
kylantį poreikį sisteminti žinias apie garsą, perteikti jas muzikologiniais traktatais. 

Muzikinė estetika Indijoje jau nuo seniausių laikų glaudžiai siejosi su senovės indų 
kosmogoniniais, religiniais ir filosofiniais požiūriais ir natūralia muzikinės kultūros raida, 
kuri plėtojosi trimis pagrindinėmis kryptimis - vokalinės, instrumentinės ir šokio muzikos. 
Pastarosios vaidmens formuojantis indų muzikinės estetikos raidai nereikėtų nuvertinti, ka- 
dangi būtent ji, tikriausiai, geriausiai atspindi indų muzikinės estetikos tradicijos ir muzikos 
meno raidos savitumą. Šokis indų kultūros tradicijoje nuo seniausių laikų buvo svarbi įvairių 
religijos tradicijų ritualinio vyksmo dalis ir turėjo visai kitokią nei daugelyje kitų civilizacinių 
pasaulių metafizinę prasmę. Pavyzdžiui, anot hinduizmo estetinės tradicijos, dievo Šivos šokis 
atspindi pasaulinės harmonijos ir kosminių stichijų garsus. Todėl per šokio muziką reiškiasi 
kosminių ritmų dvasia. Esmė ta, kad indų sangita (=muzika) apima gita (vokalinę), vadya 
(instrumentinę) ir nrita (šokį). Vadinasi, šokis įeina į indų muzikos sąvoką ir jo estetika indų 
civilizacijos sistemoje yra atskira plati ir įdomi tema, kurią galima išsamiai nagrinėti įvairiais 
klasikinės Vakarų estetikos aspektais. Tačiau šią intriguojančią temą dabar palikime nuošalyje 
ir grįžkime prie klasikinės muzikinės estetikos ištakų. 

Jų reikia ieškoti seniausiuose vedų epochos šaltiniuose ir pirmiausia garsiojoje „Rigve- 
doje“, kurioje yra per tūkstantį himnų, rečituojamų trimis skirtingais tonais. Vedinė poetinio 
rečitavimo - vaidika tradicija neabejotinai yra viena seniausių pasaulyje. „Rigvedos“ tradiciją 
perėmė ir išplėtojo kitas vedinės kultūros paminklas „Samaveda“ („giesmių vedos“), kuris 
atspindi jau brandesnį senovės indų muzikinės kultūros raidos etapą. Jame atsiranda giedo- 
jimas septyniais tonais ir daug sudėtingesnis muzikinis audinys, kuris tampa klasikinės indų 
muzikos sistemos pagrindu. Vadinasi, tarp „Rigvedos“ ir „Samavedos“ yra esminiai skirtumai, 


239 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


todėl būtina aiškiai atskirti prozodijg nuo giedojimo, arba kitais 
žodžiais tariant, poeziją nuo muzikos. „Rigveda“ yra poetinė 
(rišių) veda, ji yra ne giedama, bet recituojama trimis tonais 
(udatta, anudatta, svarita, manoma, kad tai - priegaidės, arba 
akcentai); pabrėžiant ir išryškinant skiemenų trukmę. Tuo 
tarpu giedojimas ir seniausia vokalinė tradicija išsiskleidžia 
tik Sūmavedoje, kurioje poezija jau perauga į muziką. 

Apie muzikinės ir su ja susijusios šokio kultūros plėtotę 
Hindustano pusiasalio erdvėje liudija Harappos ir Mohendžo 
Daro civilizacijų archeologiniai radiniai, tačiau jie yra tokie 
skurdūs, kad nepakanka duomenų siekiant rekonstruoti tuo 
metu viešpatavusius muzikinės estetikos principus. Indų mu- 
zikinės estetikos tradicijos savitumas, lyginant su Vakarų, buvo 
tas, kad tūkstantmečiais ši tradicija buvo perduodama tiesiogiai 
iš mokytojo mokiniams, kadangi vyravo įsitikinimas, kad mu- 
zikavimo subtilybių neįmanoma perteikti knygomis ir jokiomis 
kitomis komunikacijos formomis, tik tiesiogiai bendraujant su 


mokytoju. Todėl indų muzikos kūriniai pradėti notacijos prie- 
monėmis užrašinėti visai neseniai, veikiant Vakarų muzikinei 


Dangaus muzikantė. Smiltainis. XI a. 


tradicijai. Šis indų muzikinės tradicijos bruožas apsunkina 
archajiškiausių jo sluoksnių ir praeitų raidos etapų tyrinėjimą. 
Kokybiškai naujas indų muzikinės kultūros raidos etapas, kaip ir kitose kultūros bei meno 
srityse, išryškėja klasikinio periodo pradžioje apie (600-500 m. pr. Kr.). Šiaurės Indijos terito- 
rijoje plėtojantis miestų kultūrai greta tradicinio vedų himnų giedojimo (vaidika) tradicijos 
susiklosto nauja pasaulietinė gūndharva muzikos tradicija. Jos pavadinimas kilęs iš mitinių 
pusdievių - gandharvų, kurie, anot senųjų tekstų, ją sukūrė. Vėlesniuose rašytiniuose šaltiniuo- 
se yra nuorodos į ganharvos muzikos tradiciją apibendrinantį traktatą Gandharvaveda (arba 
Nūtyaveda), kurio atsiradimas datuojamas apie VI a. pr. Kr. Tai įvairių muzikavimo taisyklių, 
nuorodų rinkinys, padedantis kurti septinių melodinių modelių muzikines kompozicijas. 
Nauja gūndharva muzikavimo atšaka plinta Magadhos ir kitų valdovų rūmuose, teatruose, 
skverbiasi į ritualinį vyksmą ir įvairias pasaulietinio gyvenimo formas. Šis akivaizdus muzi- 
kinės kultūros plėtotės ir demokratėjimo procesas skatina specialių sanskrito kalba sukurtų, 
dažniausiai anoniminės kilmės, muzikinės estetikos traktatų atsiradimą, kurie greta bendresnių 
pasaulėžiūrinių bei pedagoginių nuostatų pagrindinį dėmesį kreipė į technines muzikavimo 
subtilybes. Kita vertus, jie turėjo ne tik aiškiai išreikštą cechinį, tačiau ir elitinį slaptųjų este- 
tinių tradicijų perdavimo pobūdį. Todėl jie dažniausiai buvo ne aprašomi, o daugiau skirti 


240 


KLASIKINIS PERIODAS 


selektyviai muzikos srityje išsilavinusiems žmonėms, kurie per lakoniškas traktatuose uZfik- 
suotas ar ezoteriniams traktatams būdingas koduotas formules, turėjo atgaivinti pagrindinės 
žodinės tradicijos iš mokytojo mokiniams perduodamas žinias konkrečiomis svarbiausiomis 
muzikos temomis. 

Muzika Indijoje jau nuo žilos senovės buvo suvokiama kaip Visatos kosminių ritmų 
atspindys, vadinasi, ne izoliuotas nuo pasaulio reiškinys, o menas, kuris reikalauja ne tik 
ypatingos savidisciplinos, dėmesio, įvairių muzikavimo subtilybių įsisavinimo, tačiau ir gero 
išsilavinimo filosofijos, konkrečių menų, mitologijos ir religinių mokymų srityse. Ir pagaliau, 
muzikos garsams buvo teikiama vos ne mistinė prasmė, kadangi jie buvo traktuojami kaip 
paslaptingos vibracijos nūda, kurias, anot indų mitologijos, Visatos kūrėjas Brahma išgavo 
grodamas cimbolais. Garsas čia suvokiamas kosmogoniškai, kaip pasaulio ir gyvybės atsiradimo 
jame simbolis. Todėl ir muzikinio garso šlovinimas indų muzikinės estetikos tradicijoje yra 
neatsiejamas nuo dievų ir juos supančių dangiškųjų muzikančių pagarbinimo. Toks požiūris 
glaudžiai siejasi su archajiškiausiais mitiniais ir kosmogoniniais vedų estetinės tradicijos as- 
pektais. Muzika ir šokis yra neatsiejama ritualinio vyksmo ir pasaulietinio socialinio gyvenimo 
dalis, kadangi garsas AUM (OM) padeda priartėti prie pačios būties šerdies. Todėl ir muzika 
indų estetikos tradicijoje suvokiama kaip aukščiausios palaimos, priartėjimo prie absoliuto 
forma. Iš čia plaukia indų kultūros tradicijai būdingas itin pagarbus požiūris į muzikantą, 
kuris traktuojamas beveik kaip šventasis, kadangi, kaip ir rišiai, atlieka tarpininko tarp dievų 
ir žmonių pasaulių funkciją. 

Vedų epochoje išryškėję muzikinės estetikos principai toliau plėtojami seniausiame 
išlikusiame klasikinio laikotarpio muzikinės estetikos paminkle, Bharatai priskiriamame 
traktate „Gytalamkara“ (gita - giesmė, daina, alamkūra - pagražinimas), kuris yra glaudžiai 
susijęs su mitologija, kosmologija, filosofinės metafizikos idėjomis. Pastarojo pavadinimą 
galima išversti taip: „Apie muzikos pagražinimus“. Manoma, kad pagrindinės traktato idėjos 
pradėjo formuotis apie V a. pr. Kr., o jo tekstas buvo galutinai suredaguotas apie I a. pr. Kr. 
Jame plėtojamos muzikinės estetikos idėjos susipynusios su kito Bharatai priskiriamo vei- 
kalo, „Natjašastros“, muzikos teorijai skirtais skyriais. Nuolatinės traktato nuorodos į esamų 
muzikinės estetikos darbų turinį liudija, kad „Gytalamkaros“ autorius remiasi ankstesniais 
muzikinės estetikos traktatais. 

„Gytalamkaroje“ ryškėja laipsniškas perėjimas nuo ankstyvųjų vedų epochos rašytinių 
paminklų sinkretiško mitologinio kosmogoninio ir ritualinio muzikos interpretavimo prie gana 
vientisos muzikinės estetikos koncepcijos. Dėmesys sutelkiamas į daugelį pamatinių muzikinės 
estetikos problemų, pvz., aptariama auklėjamoji, šviečiamoji, komunikacinė, hedonistinė 
meno paskirtis, estetinis suvokimas, meninės kūrybos subjektas, jo kūrybinės galios, talento 
ugdymas, daugybė muzikavimo technikos problemų. 

Traktate aukštinama magiška muzikos galia, jos priešingumas praktiniams poreikiams, 
sugebėjimas harmonizuoti pasaulinius procesus, žmonių gyvenimą, pakilti virš tikrovės prieš- 
taravimy, aktyviai veikti žmonių dvasią, formuoti jų idealus, sukelti gryną pasitenkinimą. „Juk 
muzika, - rašoma „Gytalamkaroje“, - naikina visas pasaulio nelaimes ir kančias, netgi negandų 
metu ji sušvinta skleisdama palaimą, ji padeda pasiekti dora [dharmą], naudą [arthą] ir galutinį 
išsivadavimą [moksg]" (Git. I. 2, 4.) Taigi muzika, anot traktato, padeda pasiekti pagrindinius 
klasikinės indų filosofijos skelbiamus idealus. 

Muzika traktate iškeliama į kitiems menams nepasiekiamas aukštumas, ji tampa valdovo 
šlovės simboliu. Jei valdovo nesupa muzikos meistrai ir žinovai - nublanksta ir jo šlovės spin- 
desys. Muzikai ir dainavimui traktate priskiriama magiška galia: pasakojama, kaip raupsuotas 
atstumtųjų šudrų kastos atstovas savo puikiu dainavimu sužadino aistringą įstabaus grožio 
moters meilę (Git. I. 11). 

Traktate taip pat gvildenamos meninio talento, jo ugdymo ir nuoseklios sklaidos pro- 
blemos. Kalbėdamas apie muzikos meno subtilybes, Bharata rašo: „Traktatuose apie muziką 
specialistai išskiria tokius tris būtinus dainavimui duomenis: talentą, žinojimą ir praktinius 
įgūdžius“ (Git. II. 1). Cia itin pabrėžiamas visiško vokalisto atsidavimo pasirinktai meninės 
kūrybos sričiai, atkaklaus sistemingo darbo, plačios humanitarinės kultūros, teorinių traktatų 
ir vietinių dainavimo stilių įvaldymo svarba. 

Apibūdindamas gerą vokalistą, Bharata išskiria penkias savybes: visų būtinų kalbų, 
gramatikos mokslo išmanymą, gražų ir malonų balsą, poetinį talentą ir puikius išorinius 
duomenis (Git. II. 8). Gvildenant jaunų muzikos kūrėjų rengimo problemas, „Gytalamkaro- 
je“ atkreipiamas dėmesys į muzikinės teorijos pagrindų įsisavinimą ir prityrusių pedagogų 
patyrimo perėmimą. Jei nepakankamai brandi asmenybė, „kurdama dainas, ignoruos teoriją 
ir mokytojus, kūriniai bus panašūs į neteisėtai gimusius pavainikius“ (Git. III. 2). 

Be tradicinių indų klasikinei estetikai būdingų problemų, daugelyje traktato skyrių tyri- 
nėjamos specifinės muzikavimo, dainavimo, vokalo formavimo, rasos santykių su muzikinėmis 
dermėmis, besiformuojančios rūgos (melodija) teorijos ir nemažai grynai techninių muzikos 
teorijos problemų. „Gytalamkaroje“, kaip ir visoje ankstesnėje indų muzikinėje kultūroje, 
ypatingas dėmesys skiriamas dainuojamai muzikai ir įvairioms vokalo subtilybėms. Traktate 
teigiama, kad tikrieji muzikos meno žinovai mini devynias dainos savybes. Ji būna išraiškinga, 
tiksli, aiški; tobula; apibrėžta; suprantama; tyra; vokalinė; melodinga; ritmiška ir subtili (Git. I. 
21-22). Trečiajame skyriuje kalbama apie keturiolika dainavimo trūkumų: neryžtingas, baikštus, 
rėksmingas, neaiškus, nosinis, užkimęs, kaip varnos krankimas, iš galvos, nelygaus tono, dirb- 
tinis, neišraiškingas, be takto, nesilaikant registro, neramus, be ritmiško stiliaus (Git. III. 1-2). 

Tai, kad daina buvo vertinama klasikiniame indų kultūros raidos etape, liudija dainų 
vogimo prilyginimas didžiausiems nusikaltimams: brahmano nužudymui, prievartai prieš 

mokytojo žmoną (arba tėvą), karvės ar dar negimusio kūdikio nužudymą, kaimo išniekinimą. 
Kalbant apie dainų atlikimą, rekomenduojama „vengti dainose nemeilių palyginimų ir posakių, 
grubių užuominų, vulgarių žodžių“ (Git. III. 10). Čia, kaip ir Platono estetikoje, nerekomen- 
duojama kilmingos ir taurios dvasios žmonėms klausytis nepadorios prasmės, nepagarbių, 
įžeidžiančias protėvius dainų. Tryliktas traktato skyrius skirtas vienos svarbiausių klasikinės 
indų estetikos sąvokos rasa apibrėžimui. Čia pasitelkiant poezijos estetikos galimybės minimos 
devynios rasos, apibrėžiami svarbiausi jų bruožai. Išskirtinis „Gytalamkaros“ autoriaus dėme- 
sys įvairiems jusliniams ir psichologiniams muzikinės estetikos aspektams neturėtų stebinti, 
kadangi tai visuomet buvo svarbi indų muzikinės kultūros dalis. „Gytalamkaroje“ iškeltos 
muzikinės estetikos idėjos turėjo stiprų poveikį tolesnės indų muzikinės estetikos raidai. 


Specifiniai klasikinio periodo architektūrinės estetikos bruožai 


Klasikiniame indų estetinės minties raidos etape, greta tradiciškai dominavusios literatūrinės 
estetikos, skleidžiasi architektūros estetika, kuri plėtojasi drauge su architektūros ir glaudžiai 
su ja susijusios vaizduojamosios bei taikomosios dailės iškilimu. Dekoratyvinė dailė tuomet 
dar nebuvo specifinė meninės veiklos sritis. Pereinamuoju laikotarpiu iš vėlyvojo vedų į kla- 
sikinį išryškėję poslinkiai menų hierarchijoje buvo nulemti stiprėjančių šalies centralizacijos 
tendencijų ir trijų pagrindinių ideologinių sistemų - brahmanizmo, džainizmo ir budizmo 
įtakos augimo. 

Skirtingai nei literatūrinės estetikos traktatai, kurie jau daugiau nei šimtmetis plačiai 
mokslininkų gvildenami ir komentuojami vūstu-vidyū (mokslas apie architektūrinės erdvės 
planavimą) ir su juo susiję vaizduojamosios dailės (tapybos, skulptūros) estetiniai veikalai - šil- 
pašastros - dar menkai tyrinėti. Daugelis jų neišliko, išskyrus paskirus tekstus ar jų fragmentus 
dar neišversti į Europos kalbas. Architektūros teorinių traktatų Vastu-Brahma-Vada (architek- 
tūros meno filosofija) ir vūstu-vidyd pavadinimai kilo iš architektūrą globojančio Vastu-nara 
dievo vardo. Vūstu-vidyū neretai yra platesnių šilpasastrų sudėtinė dalis. Šilpasastros skirtos 
ne intelektualiems poetams, dramaturgams, teatrų režisieriams, tačiau pirmiausia paveldimų 
architektų, skulptorių, tapytojų cechų nariams šilpinams (šilpin, rūpa-kūra, t. y. meistrams, 
kurių gyvenimo ir kūrybos principai priminė Vakarų Europos viduramžių amatininkų cechų 
narių kūrybinę veiklą, labiau traktuojamą kaip amatas nei kaip menas. Pavyzdžiui, skulptūros 
Indijoje suvokiamos ne kaip kūrybinės veiklos vaisiai, o pirmiausia kaip sakraliniai objektai, 
įvairių dievybių ar dieviškųjų kūrybinių jėgų įsikūnijimas, atspindintis konkrečios religinės 
krypties estetinius idealus. Šilpasastrose dažniausiai išskiriamos aštuonios pagrindinės šilpinų 
profesijos: portretinė tapyba (alek/tya), rašymas, medžio darbų meistro, altorių ir plytinių 

namų statyba, akmens apdorojimas, auksakalystė, dievų vaizdinių kūrimas (devakarma) ir 
tapyba (citrakarma). Architektūra čia gretinama su skulptūra, muzika, šokiu (Bhattachraya 
T., 1963, p. 124). 

Kadangi šilpinai nebuvo eruditai, o daugiau kultinio meno poreikius tenkinantys meistrai, 
šilpasastrų tekstai nepasižymi literatūrinės estetikos traktatams būdinga aukštąja taisyklinga 
klasikinio sanskrito kalba, stiliaus aiškumu, korektiškai vartojamomis estetinėmis kategori- 
jomis. Nemaža rimtų sunkumų teoretikams iškyla norint atgaminti netaisyklinga sanskrito 
kalba parašytų šilpašasatrų kategorijų aparatą, suvokti daugelio teiginių, idėjų prasmę, šifruoti 
miglotus tekstų fragmentus. Šilpasastrų tekstuose vartojama sinkretiška faksati (menas) sąvoka, 
apimanti amatus ir menus šiuolaikine siaurąja šio žodžio prasme, kalbanti apie šilpinų kūrybos 
pobūdį. Cechiniais principais kuriamuose kanoniniuose religinio meno kanoniškuose kūri- 
niuose svarbiausios savybės buvo naudingumas, funkcionalumas ir grožis. Šių trijų kategorijų 
išskyrimas aiškiai apibrėžia tarpinę architektūros ir vaizduojamosios dailės padėtį tarp amatų 
ir menų. Todėl kultinio meno objektų kūrėjas šilpinas atliko ir amatininko, ir menininko funk- 
cijas. Jos aprėpė visas pagrindines sakralinės architektūros, skulptūros, tapybos ir taikomosios 
dailės sritis, išskyrus šventyklų projektų kūrimą, kadangi tai buvo išimtinė religiniam kultui 
tarnaujančių brahmanų, t. y. žynių kastos prerogatyva. 

Architektūros ir vaizduojamosios dailės traktatų specifiniai bruožai iš dalies paaiškinami 
irjų gimimo aplinkybėmis. Kaip teisingai nurodo S. Gunasinghe, šilpasastrų tekstai formuojasi 
„veikiami senųjų vediniųjų smrti, t. y. žodine forma iš kartos į kartą perduodamų slaptųjų pro- 
fesinių cechų tradicijų“ (Gunasinghe, 1957, p. 4). Gausėjant „slaptųjų tradicijų“ žodinių tekstų, 
augant jų apimčiai, iškyla reali grėsmė iškraipyti per amžius išsikristalizavusias kanonizuotas 
kūrybos taisykles. Taigi visiškai natūraliai pribręsta būtinybė raštiškai koduoti šilpinų cechų 
žodines „slaptąsias tradicijas“ ir taip atsiranda pirmieji anoniminiai norminiai šilpasastrų 
tekstai. Juose, remiantis per amžius nusistovėjusiomis tradicijomis, reglamentuojama daugelis 
bendriausių šilpinų gyvenimo, kūrybos principų, apibrėžiami idealūs kompoziciniai spren- 
dimai, proporcijos, kanonai, tradicijoje išsikristalizavę, turintys konkrečią simbolinę prasmę 
ikonografiniai elementai. 

Taigi „tradicijos“ ir „kanono“ sąvokos įgauna išskirtinę reikšmę šilpinų kūryboje, kurie, 
daugiausia reikšdamiesi kultinio budistinio, džainistinio, hinduistinio meno srityje, nuolatos 
orientuojasi į tradicijoje išsikristalizavusius norminius šilpasastrų reikalavimus. Kanonas griež- 
tai reglamentavo pagrindinių kultinio meno objektų - dievų vaizdavimo principus. Kiekvienos 
tradicijos šilpasatros detaliai apibrėždavo pagrindines jų vaizdavimo pozas, skiriamuosius 
atributus ir daugybę smulkiausių ikonografinių elementų. 

Žymus Guptų epochos visuomenės veikėjas ir budistinio meno apologetas Šukračarja 
skelbė, kad neturintys žavesio dievų atvaizdai neteikia suvokėjui džiaugsmo ir laimės, kadangi 

žavūs pasaulietiniai žmonių buitį vaizduojantys kūriniai daug efektyviau skleidžia bedievystę. 
„Puikias skulptūras ir tapybos kūrinius, - pabrėžia jis, - reikia vertinti vadovaujantis kanonais, 
o ne asmeniniu skoniu ir fantazija“ (cit. iš Coomaraswamy, 1927, p. 76). 

Anot daugelio estetinių traktatų, rėmimasis kanonais ir tradicijomis neturi apriboti 
kūrėjo laisvės, o tik nužymėti pagrindinius kūrybos orientyrus, padėti natūraliai menininko 
saviraiškai. Todėl, nepaisant ryškios norminės šilpašastrų autorių orientacijos, jų tekstuose 
pirmiausia pateikiamos bendrosios kūrybos nuostatos, pagrindiniai proporcijų, ikonografi- 
jos reikalavimai, kurių nužymėtoje erdvėje turi laisvai skleistis menininko kūrybinės dvasios 
polėkis. Netgi vadovaujantis tuo pačiu kanonu, skrupulingai atsižvelgiant į jo reikalavimus, 
galima pateikti skirtingas interpretacijas, neleidžiančias gimti dviem vienodiems kūriniams. 
Kurdamas kanono apibrėžtoje erdvėje šilpinas rėmėsi jį supančio pasaulio stebėjimu, siekė 
atrinkti, grupuoti, išryškinti tai, kas yra esmingiausia. 

Jau senieji vedų epochos brahmanai (VIII-V a. pr. Kr), vėlesnės sulbasūtros ir grhyasütros 
(V a. pr. Kr.) teikia duomenų apie ankstyvosios indų pasaulietinės ir religinės architektūrinės 
estetikos principus. Daug žinių apie architektūrą semiamės iš Maurijų imperijos valdovo Čan- 
draguptos pirmojo ministro traktato „Arthašastra“, sukurto IV a. pr. Kr. Vėlesnis anoniminis 
traktatas Vūstu-vidyū liudija, kad klasikinio periodo architektūrinės estetikos ir architektūros 
formavimasis tiesiogiai susijęs su seniausiais indų kosmogoniniais požiūriais ir archajiškais 
vedų epochos aukurų statybos principais. Šio teiginio teisingumu įsitikiname analizuodami 
ankstyvosios kultinės architektūros paminklus. Pavyzdžiui, budistinių ir džainistinių maldai 
skirtų koplyčių, o vėliau šventyklų caitya pavadinimas kilo iš citi - indiškojo ugnies altoriaus 
ir iš pradžių asocijavosi su sakraline erdve, kurioje buvo konkretus kulto objektas - altorius, 
šventas medis, akmuo. 

Indijos subkontinente aptinkame vieną seniausių pasaulyje architektūrinės estetikos tra- 
dicijų. Ji formuluoja pagrindinius architektūros statinių kūrimo principus ir teoriškai apiben- 
drina įvairių architektūros stilių konglomeratą, kuriam būdingi daugelis specifinių šio regiono 
architektūros tradicijas siejančių bruožų. Architektūros estetikoje, kaip ir daugelyje kitų šios 
civilizacinės erdvės kultūros formų, atsispindėjo įvairių regioninių kultūros formų, funkciona- 
lumo ir grožio sampratų įvairovė. Šiame regione besiformuojančios architektūrinės estetikos 
principus veikė įvairios religinės tradicijos ir gretimuose kraštuose klestėjusios medinės ir 
akmeninės architektūros pastatų formos bei stiliai. Indų architektūrinės estetikos raidą taip 
pat paveikė istorinės raidos ypatumai, ypač invazijos ir užkariautojų diegiamos architektūrinių 
statinių formos, statybos technologijos, požiūriai į įvairių medžiagų panaudojimo galimybes. 

Indų architektūra turi senas ištakas. Čia dar trečiame tūkstantmetyje pr. Kr. iškilo tais 
laikais didžiuliai, apie 40 000 gyventojų, pažangios infrastruktūros, išplėtotų kanalizacijos 
sistemų su puikiai įrengtomis pirtimis miestai. Tipologiniai panašumai leidžia teigti, kad šių 

civilizacijų kūrėjai daug savo kultūros bruožų perėmė 
iš Mesopotamijos regiono civilizacijų. Yra išlikę negau- 
sių piktografinio rašto pavyzdžių, kurie, atrodo, galėtų 
mums suteikti papildomų duomenų, tačiau jie dar iki 
galo neiššifruoti. Atrodo, kad šis raštas nėra giminiškas 
sanskritui. 

Indų architektūros estetikos ištakų tyrinėjimai 
dažniausiai prasideda nuo aiškinimosi seniausių aukury 
arba konstruktyvių bei estetinių principų protoindiškųjų 
Harappos ir Mohendžo Daro civilizacijų architektūros 
statinių, iš kurių iki nūdienos išliko tik pamatai ir pas- 
kirų sienų fragmentai. Kadangi trūksta to laikotarpio 
architektūros statinių eksterjero ir visumos, indų archi- 
tektūrinės estetikos ir architektūrai skirtuose tekstuose 
daugiau kalbama apie gyvenamųjų rajonų įtvirtintus 
namų tipus, privačias vonias, miestų kanalizacijos sis- 
temas, skulptūros raidą ir pan. 

Dar skurdesnės dabartinės žinios apie ilgą indų 


istorinį tarpsnį nuo protoindiškų civilizacijų žlugimo 


Didžiosios pirties statinių liekanos. 
Mohendžo Daro. 2400-2200 m. pr. Kr. iki klasikinio periodo, kadangi tuomet viešpatavo greit 


nykstančios medinės architektūros formos. Apie šio 
laikotarpio architektūrą ir vaizduojamąją dailę dažniausiai sužinome iš galingų tvirtovių ir 
didingų rūmų fragmentiškų paminėjimų vediniuose tekstuose. Pavyzdžiui, „Rigvedoje“ užsi- 
menama apie milžiniškus rūmus su 1000 durų, kitoje vietoje apie statinį su 1000 kolonų. Tačiau 
tokie įspūdingi skaičiai galėjo būti ir poetinė didingumo metafora. Greta šių paminėjimų, 
vediniuose tekstuose aptinkame ir įvairių funkcijų bei tipų statinių užfiksuotų, pavyzdžiui, 
harmya, gotra ir pan. Iš daugybės indų rašytiniuose šaltiniuose aprašomų senovės pasaulietinės 
architektūros paminklų, didingų valdovų rūmų, tvirtovių, susirinkimų pastatų, galerijų, teatrų, 
įvairios paskirties administracinių pastatų iki nūdienos išliko labai nedaug, kiek daugiau iš 
tvirtų medžiagų sukurtų sakralinės architektūros paminklų, kurie yra tik menkutė kažkada 
klestėjusios sakralinės architektūros dalis. Indų šventykloms, nepriklausomai nuo religinės 
krypties, būdingas vos ne mistinis belaikiškumo ir amžinybės siekis. Iš čia plaukia jų žvilgs- 
nis aukštyn, į amžinas vertybes, gelminę dieviškąją esmę, kuri suvokiama kaip aukščiausios 
kosminės harmonijos įsikūnijimas. 
Išsamesnės yra literatūriniais šaltiniais paremtos žinios apie indų architektūros raidą 
klasikiniame periode. Tada plėtojosi įvairios neišlikusios pasaulietinės ir religinės iš plytų 

bei medžio pastatytos architektūros formos, susijusios su didžiųjų klasikinio periodo religijų 
sklaida. Čia reikėtų kalbėti pirmiausia apie rašytiniuose šaltiniuose minimus Magadhos ir 
Pataliputros architektūros ansamblius. Ši tradicija išsiskleidė Maurijų, Guptų dinastijų valdymo 
laikais. Tuomet regimas svarbus budistinės ir džainistinės architektūros pakilimo tarpsnis, 
apie kurį turime daugiau ne tik literatūriniais šaltiniais dokumentuotų duomenų, tačiau ir 
išlikusių jau akmeninės ir uolų skaptavimo architektūros ansamblių ar jų fragmentų, pagal 
kuriuos galima rekonstruoti architektūrinės estetikos principus ir specifinius statinių stilistinius 
principus. Tačiau iš reikšmingų ankstyvosios budistinės ir džainistinės architektūros paminklų 
iki nūdienos išliko tik menka dalis, kadangi jie buvo niokojami įvairių užkariautojų. Vadinasi, 
vėliau greta įvairiais stiliais išsiskleidusios hinduistinės gyvavo rafinuotos ir nepakankamai 
įvertintos džainistinės architektūros estetikos tradicijos palikimas. 

Džainizmo adeptai išskirtinį dėmesį teikė estetiškumui, gražioms meno formoms, kas 
lėmė išskirtinę džainistinės architektūros ir skulptūros tradicijos vietą indų civilizacijos kultū- 
riniame pavelde. Džainizmo šalininkai nesukūrė savitos architektūros ar skulptūros estetikos, 
o plėtojo tiek universalias, tiek ir lokalias indų estetinės minties raidos tendencijas, pritaiky- 
dami jas savo pasaulėžiūrinėms ir religinėms nuostatoms. Vienas ryškiausių jų architektūrinės 
estetikos bruožų - išskirtinis dėmesys didingumo, harmonijos ir pagražinimo kategorijoms, 
eksterjero ir ypač interjero detalių puošnumui, išdailinimui. Turtinga džainistų bendruome- 
nė, siekdama apsaugoti šventyklose kaupiamus turtus, jas statė patogiose gynybai vietovėse, 
suteikdami šventykloms gynybiniams architektūros statiniams būdingus didingumo ir mo- 
numentalumo bruožus. Daugelis didingų džainistinių šventyklų ansamblių buvo apsaugomi 
sutvirtintomis sienomis, gynybiniais fortais ir vartais. 

Pirmasis džainistinės architektūros ir vaizduojamosios dailės pakilimo tarpsnis išryškėjo 
klasikiniu periodu, kai viešpatavo medinė ir plytinė architektūra, tačiau nuo I a. ji patyrė nuos- 
mukį. Iš to periodo iki nūdienos išliko tik statinių fragmentai. Antroji džainistinės architektūros 
ir skulptūros pakilimo banga nuvilnijo viduramžiais, kuomet ši architektūros tradicija sąveikavo 
su hinduistine. Tuomet džainistinėje architektūroje statybai plytos jau nebuvo naudojamos, 
dažniausiai tai buvo iš vientisų uolų iškalamos aukštesnėse vietose arba ant kalvų iš akmens 
pastatytos šventyklos. Be šventyklų, jie statė ištisus sutvirtintus miestus šventyklas, pavyzdžiui, 
Šatrundžaja, Girnar, arba šventyklas grotus, Udajagiri ir Khandagiri Orisoje. 

Lygiagrečiai budizmo ir džainizmo religinės architektūros tradicijoms formavosi ir 
vėliau viduramžiais išsiskleidusi hinduistinės architektūros tradicija, kurios seniausios šven- 
tyklos minimos rašytiniuose šaltiniuose nuo V a. pr. Kr. Paninio ir Patandžalio veikaluose, 
aprašančiuose hinduistines šventyklas. Joms būdingas silueto, konstrukcijų, dekoro detalių 
masyvumas, kurių tikslas perteikti begalybės, kosmiškumo pojūtį. Greta masyvaus pagrin- 
dinio bokšto silueto regime daugybę rafinuotų meistriškai atliktų skulptūrų ir ornamentinių 

dekoro detalių. Indų architektūros suvokimo procesas reikalauja susitapatinimo su suvokimo 
objektu, požiūrio į jį tarsi iš vidaus. 

Statydami ankstyvuosius džainistinės, budistinės, brahmaniškos-hinduistinės architek- 
tūros paminklus, jų kūrėjai natūraliai orientavosi į senųjų vedų aukurų-altorių architektūros 
estetikos tradicijas. Klasikinėje vedų altorių išdėstymo schemoje tiesiogiai atsispindi vedų 
epochos visatos samprata. Centriniame Rytų-Vakarų vektoriuje buvo du ugnies altoriai: ryti- 
nėje pusėje - kvadratinės formos, simbolizuojantis dangaus skliautą, o vakarinėje - apskritas, 
simbolizuojantis žemę. Kvadratas senovės indų kosmologijoje buvo tvarkos, stabilumo, dangaus 
sąrangos simbolis, o ratas siejosi su judėjimo, vystymosi, ciklinės kaitos, žemės simbolika. Jau 
senovėje indai žemę įsivaizdavo kaip apskritą judantį kūną. Priešais du altorius jungiančią liniją 
buvo trečias ir kompozicijos akcentas - aukojimui skirtas altorius, kuris buvo traktuojamas 
kaip simbolinis pasaulio centras, sakrali vieta, jungianti kosminį dievų ir žemiškąjį žmonių 
pasaulį. Šie altorių architektūroje išsikristalizavę tikslaus statinių orientavimo į pagrindines 
pasaulio šalis principai vėliau buvo susieti su kosminėmis diagramomis - mandalomis ir tapo 
tradicinės indų architektūrinės estetikos išeities tašku. 

Norint teisingai įvertinti indų klasikinės architektūrinės estetikos principus, būtina trum- 
pai išsiaiškinti kosminėse diagramose mandalose išsikristalizavusių formalizuotų struktūrų 
reikšmę architektūrai. 

Žodis mandala (skr. „saulės ratas“, „diskas“, „apskritimas“, „esmės įvaldymas“) - vienas 
pagrindinių sakralinių budistinės, hinduistinės, tantrinės, lamaistinės mitologijos simbolių. 
Jau senovės Indijoje mandala asocijavosi su universaliomis kosmogoninėmis struktūromis ir 
„giluminės esmės“ suvokimu. „Rigvedoje“ žodžiu „mandala“ žymima kiekviena iš 10 sudė- 
tinių šio grandiozinio epo dalių, o visos jos sudaro uždarą ciklą, t. y. ratą, tarsi apibrėžiantį 
būties ribas. Vėliau mandalos sąvoka pradėjo asocijuotis su apvaliomis ikonomis ir apvaliais 
altoriais. C. G. Jungas traktuoja mandalą, arba „saulės ratą“, kaip „archajišką, galbūt netgi 
seniausią archetipinę religinę idėją“, archetipinio mąstymo lygmenyje vienijančią visų rasių 
žmones (Jung, 1980, p. 355). 

Mandalos jau nuo seniausių laikų Indijoje atliko specifinę užslaptintų budistinių mokymų 
simbolinio kodavimo funkciją. Kiekvienos ezoterinės krypties šalininkai, „pašvęstieji, slap- 
tosioms tradicijoms taikė specifinį simbolių „kodą“. Šį unikalų teisingo ezoterinio mokymo 
interpretavimo „raktą“ rūpestingai slėpė nuo kitų tai krypčiai nepriklausančių asmenų. Vadi- 
nasi, sudėtingais kanonizuotais simboliais, geometrinėmis ir ornamentinėmis struktūromis 
tapybinėse ir grafinėse mandalose buvo šifruojami pagrindiniai konkrečios religinės krypties 
mokymai apie pasaulio sandarą, karmą, dharmą, nirvaną, žmogaus dvasinį tobulėjimą nuo 
gyvuliško geidulingumo iki dvasinio nuskaidrėjimo ir daugelis kitų mokymų. Mįslingas man- 
dalų struktūros, be sakralinių, magiškų ikonos funkcijų, kartu atliko ir slaptųjų tradicijų tai- 

syklių, kanonizuotų mokymų sąvado vaidmenį, kadangi turėjo vizualiai rodyti pašvęstiesiems 
ezoterinį kelią, kuriuo turi sekti mokymas ir jo adeptai. Ilgalaikė mandalos kontempliacija, 
ankstyvųjų budizmo krypčių šalininkų įsitikinimu, atveria asmenybei dvasinio nuskaidrėjimo 
ir aukščiausios tiesos pažinimo kelią. 

Tradicinėse budistinėse, hinduistinėse mandalose išsikristalizuoja du pagrindiniai pras- 
mių sluoksniai: pirmasis siejasi su kosmologija, o antrasis - su magiška, ritualine mandalų 
funkcija. Pirmasis sluoksnis savitai atspindi mandalų figūrose įkūnytą pasaulio sandaros 
koncepciją. Tradicinės mandalos struktūra susideda iš išorinio žemės judėjimo, ciklinės kaitos 
stichiją simbolizuojančio rato ir jo viduje patalpinto dangaus, tvarkos, stabilumo simbolio 
kvadrato, kuriame paprastai piešiamas dar vienas vidinis ratas, o jo išorėje - aštuonlapio lotoso 
žiedo struktūra (yantra), skaidanti ratą į aštuonias lygias dalis. 

Indų architektūros estetika pirmiausia orientuojasi į kvadratines mandalų struktūras, 
kurios simbolizuoja dangaus sferas. Į saulės patekėjimo ir nusileidimo taškus orientuota 
dangaus erdvės kvadratinė struktūra tampa dviejų pagrindinių Indijos kosminių mūndūka 
ir paramašaiika mandalų modeliais, kuriais remiasi indų architektūrinės estetikos kūrėjai. 
Mändüka mandalose dangaus erdvės kvadratas skaidomas į aštuonias vertikales ir horizontales, 
iš kurių kiekviena simbolizuoja su cikline laiko tėkmės samprata susijusį saulės judėjimą dieną 
ir mėnulio judėjimą per mėnesį. Dangaus sferai skirtame kvadrate susikertančios 8 horizontalės 
ir vertikalės sudaro 64 kvadratus, ir kiekvienas iš jų siejasi su kuria nors dangaus kūnų judėjimo 
faze. Taigi mūndūka mandalos struktūra architektūros estetikoje nulemia pastatų orientavimą 
į saulės ir mėnulio judėjimo ciklus bei patogiausią jų statymo vietą. 

Be mūndūka mandalos, indų architektūros estetika remiasi ir kitos, vėlesnės kilmės kos- 
minės diagramos paramašaiikos mandalos principais, kurios esmę sudaro kvadratas, suskai- 
dytas į devynias horizontales ir vertikales, sudarančias 81 smulkesnį kvadratą. Ji simbolizuoja 
mitologinio kosminio žmogaus Purušos sudėtines kūno dalis. Abiejų tipų mandalų centrinėje 
dalyje, aprėpiančioje 8 vidinius mūndūka mandalos ir 9 paramašiikos mandalos kvadratus, 
indų įsitikinimu, yra itin jautri, lengvai pažeidžiama zona, vadinamoji „Brahmano erdvė“, kuri 
siejama su gyvybiškai svarbiausiais visatos žmogaus Purušos kūno centrais. „Todėlkiekviename 
architektūriniame statinyje, norint išvengti nelaimių, žmonės šią jautriausią erdvę turėjo itin 
saugoti nuo užteršimo, pažeidimų. 

Architektūros estetikos traktatuose, remiantis glaudžiai susijusiomis su kosminiais 
gamtos ciklais, formalizuotomis mandalų struktūromis, pateikiamos detalios rekomendacijos 
architektams ir statybininkams, aprašoma, kokie turi būti pagrindiniai statinių orientavimo, 
komponavimo principai, funkcionalumas, proporcijos, detalės, dekoro ypatumai. Senesnės 
mūndūka mandalos principai indų architektūroje pradedami naudoti apie V a. pr. Kr. Vėliau 
juos keičia paramašaiikos mandalos principai, kurie pritaikomi pasaulietinės architektūros 

reikalavimams, o mūndūka mandalos diagramos naudojamos šventyklų planavimui ir staty- 
bai. Geometrinės mandalų struktūros tampa indų gyvenamojo namo, rūmų, kvartalo, kaimo 
ir ištiso miesto architektūrinio planavimo išeities tašku. Kiekvieno statinio architektūrinės 
detalės pajungiamos griežtiems modulio ir proporcijų principams, kurių kanoniškiems apra- 
šinėjimams neretai skiriama didžioji architektūrinių traktatų dalis. 

Indų architektūros traktatuose, vūstu-vidyd (mokslas apie architektūrines erdvės planavi- 
mą) aptinkame daugybę rekomendacijų, teiginių, pastebėjimų, kuriuose meno sfera natūraliai 
susipina su amatų ir gretimų menų sferomis, o architektūros funkcijos perauga į statybines ir 
susilieja su jomis, kadangi kalbama ne tik apie šventyklų, namų projektavimą, statybą, tačiau 
ir apie stulpų, aptvarų, šviestuvų, eksterjerus ir interjerus puošiančių monumentalių skulptūrų, 
bareljefų kūrimą. Indų architektūros ir glaudžiai su ja susijusiuose vaizduojamosios dailės es- 
tetiniuose traktatuose aiškiai pastebimas ir meninei kultūrai būdingas polinkis į menų sintezę, 
meninių formų hibridizaciją. 


Maurijų epochos architektūra ir skulptūra 


Ankstesniais istoriniais tarpsniais išsikristalizavę estetiniai požiūriai veikia Maurijų epochos 
architektūros raidą, kuri plėtojasi dviem pagrindinėmis kryptimis - pasaulietinės ir religinės. 
Ryškus ekonominis ir politinis šalies pakilimas, išryškėjęs IV a. pr. Kr., suteikia postūmį pa- 
saulietinės architektūros plėtotei, miestų, valdovų ir aristokratų rūmų bei tvirtovių statybai, 
kuri plačius mastus pasiekia Maurijų dinastijos epochoje. III a. pr. Kr. Pataliputroje, Bhadžoje, 
Barhute, Bodhgajoje, Sančyje, Mathuroje ir kituose kultūros centruose formuojasi specifiniai 
klasikinio periodo indų architektūros, vaizduojamosios dailės estetikos principai ir idealai, 
kurie vyrauja indų kultūroje daugelį šimtmečių. 

Remiantis bendrais mandalų diagramų estetiniais principais, įvairiose milžiniškos im- 
perijos dalyse statomi taisyklingo geometrinio planavimo miestai, tiksliai orientuojant juos į 
pasaulio šalis. Miestų centre projektuojami ištaigingi valdovų rūmai, o apie juos taisyklingai 
išsidėsto aristokratijos ir privilegijuotųjų kastų narių rūmai. Toliau nuo centro - žemesnių 
kastų ir paprastų miestiečių namai. Amatininkai dažniausiai gyvena už miesto ribų, uždaruose 
cechiniuose kvartaluose. 

Priklausomai nuo šeimininko socialinės padėties ir kastos, skiriami penki pagrindiniai 
gyvenamųjų namų tipai. Visi jie buvo statomi remiantis griežtais architektūriniuose traktatuose 
apibrėžtais kanono reikalavimais ir modulio principais. Valdovų rūmai pasižymėjo didingu- 
mu ir ištaigingumu, buvo daugiaaukščiai, su daugybe vidinių sienų, iškilmingomis svečių 
priėmimo salėmis, paveikslų galerijomis, verandomis, vedančiomis į vidinius sodus, kuriuose 

buvo išsidėstę poilsio paviljonai. Pasiturinčių žmonių na- 
mai išsiskyrė paprastesniais architektūrinės kompozicijos 
principais, buvo dviaukščiai arba triaukščiai, su dviem arba 
trimis vidiniais kiemais, išeinančiais į sodą. Paprastų mies- 
tiečių namai buvo dar kuklesni. Asvalayana grhyasūtroje 
(II. 8) kalbama apie tradicinio gyvenamojo namo viduje 
esantį centrinį stulpą, kuris simbolizavo pasaulio medžio ir 
Indros stulpo, jungiančio žemės ir dangaus pasaulius, idėją 
bei atliko svarbią konstrukcinę funkciją - rėmė namo stogą. 

Svarbiausi klasikinio periodo pasaulietinės architektū- 
ros laimėjimai susiję su miestų, valdovų rūmų ir tvirtovių 
statyba. Reikšmingiausi Maurijų epochos pasaulietinės 
architektūros paminklai - III a. pr. Kr. graikų keliautojo 
Megasteno ir kinų vienuolio Faxiano aprašyta Radžagri- 
hos tvirtovė šalia Nalandos ir didingi Maurijų dinastijos 
imperatorių rūmai Pataliputroje. Anot minėtų svetimšalių, 
pagrindinis šių rūmų interjero akcentas buvo milžiniška 


svečiams priimti skirta salė, kurią puošė daugybė dešimties 
metrų aukščio poliruoto granito kolonų su kapiteliais ir 


Ašokos kolonos kapitelis. 
puikiomis skulptūromis. Maurijų periodas. Granitas. III a. pr. Kr. 


Tačiau estetiniu požiūriu brandžiausi indų klasikinio 
periodo architektūros ir vaizduojamosios dailės kūriniai 
susiję ne su pasaulietine, o su nuo III a. pr. Kr. besiplėtojančia sakraline architektūra ir vaiz- 
duojamąja daile, kurioje vyraujančias pozicijas įgauna budizmas, nedideliuose vidurio Indijos 
arealuose džainizmas ir mažiau reikšminga brahmaniškoji hinduistinė tradicija, kurios pa- 
minklų išliko nedaug. III a. pr. Kr. indų architektūroje ryškėja svarbūs poslinkiai, kurie siejasi 
su, greta tradicinių plytų ir medžio, vis didesniu akmens statybose panaudojimu. 

Akmeninės pasaulietinės ir religinės architektūros formos suklesti imperatoriaus Ašokos 
valdymo metais, kai maždaug nuo 225 m. pr. Kr. šalyje statoma daugybė rūmų, tvirtovių, 
budistinų šventyklų, vienuolynų, stupų, memorialinių stulpų. Budizmas paskatina akmeninių 
stulpų, viharų ir stupų architektūros statinių tipų plėtotę. Rašytiniuose šaltiniuose teigiama, 
kad valdant Ašokai, buvo pastatyta tūkstančiai monumentalių akmeninių stulpų ir stupų, 
kuriose buvo saugojamos Buddhos relikvijos. 

Maurijų epochos budistinės architektūros ir skulptūros plėtotė trumpam nutrūksta, kai 
imperatorius Ašoka nušalinamas nuo valdžios ir 185 m. pr. Kr. nužudomas paskutinis šios 
dinastijos imperatorius. Valdžiai perėjus į ortodoksalios brahmaniškos orientacijos Šungų 

Olų šventyklos Karle vidus. I a. pr. Kr. 


dinastijos (185-75 m. pr. Kr.) valdovų rankas, Maurijų epochos architektūrai ir skulptūrai 
būdingą formos rafinuotumą, stilistinį grynumą, anatominį tikslumą keičia žemiškesnis Šungų 
epochos menas, kuriame į pirmą eilę iškyla stupų ir uolų šventyklų bei vienuolynų architektūra 
bei skulptūra, kadangi skulptūros galimybės plačiai naudojamos stupy ir šventyklų aptvėrimų, 
vartų, stulpų puošimui. 

Ilgainiui religinėje architektūroje išsikristalizuoja šios pagrindinės statinių formos: 
1) stupa - seniausi pilkapio formos sakraliniai budistinės ir džainistinės architektūros pa- 
minklai, skirti sudievintų pranašų palaikų ar kitų relikvijų saugojimui, retkarčiais šventyklos; 
2) caitya - maldai skirtos nedidelės koplyčios, vėliau šventyklos; 3) vihūra - savotiški klajo- 
jančių vienuolių bendrabučiai, vėliau uolų vienuolynai ir retkarčiais šventyklos; 4) harmya - 
didžiuliai iškilmingos paskirties daugiaaukščiai, gausiai dekoruoti pastatai; 5) guha - kuklūs, 
dažniausiai mediniai klajojantiems vienuoliams skirti nameliai, atsiradę iš piligrimams skirtų 
žeminių prie atokių kelių, kalnuose, tarpekliuose; 6) arama - užmiesčių rezidencijos, skirtos 
laikinam garbingų svečių gyvenimui. Tai savotiški viešbučiai, kurių architektūra primena 
vilas, apjuostas gynybinėmis sienomis ir apaugusiais grioviais; 7) stambha - memorialiniai 
stulpai, skirti žymioms asmenybėms ar įvykiams pažymėti. Iš visų minėtų kultinių pastatų ir 
architektūrinių objektų svarbiausi indų klasikinio periodo meninei kultūrai pažinti yra stupa, 
caitya, vihūra ir stambha. 

Olų šventyklos Karle interjero pjūvis. I a. pr. Kr. 


Iš minėtų architektūros formų vėlesnei indų tradicinės architektūros raidai itin svarbios yra 
dvi: vihūra ir stupa. Viharos pradžioje buvo laikinos medinės pastogės, kuriose lietingo sezono 
metu slėpdavosi klajojantys vienuoliai. Jos dažniausiai buvo statomos klajojančių vienuolių 
susitikimo ir poilsio vietose (parkuose, grotose, miškuose, tarpekliuose, atokiose vaizdingose 
gamtos vietose), kur liūčių laikotarpio metu susitikdavo ir artimai bendraudavo klajojantys tos 
pačios religinės krypties adeptai. Vėliau šios legendomis apipintos vietos įgavo sakralinę prasmę 
ir juose iškilo vienuolynų kompleksai su šventyklomis ir nuolatiniais gyventojais. Ilgainiui jos 
virto savitomis akmeninėmis viharomis ir su jomis susijusiomis vienuolynų architektūros for- 
momis. Svarbiausi šios epochos (III-IV a. pr. Kr.) architektūros paminklai yra Vakarų Indijoje 
(Orisoje, Dekane) ir pietuose. Tai iš vientisų uolų iškalti budistiniai vienuolynai ir šventyklos bei 
džainistų gyvenamieji ir kultiniai pastatai, iš kurių aukštu meniniu lygiu išsiskiria garsus džai- 
nistų uolų vienuolynas Bhubanešvare Orisoje ir Adžantos šventyklos bei vienuolynai Dekane. 

Populiariausios ankstyvosios klasikinio periodo architektūrinių statinių formos stupos 
kilmė nėra visiškai aiški. Dauguma indų architektūros tyrinėtojų mano, kad ši architektūrinė 
forma išsirutuliojo iš anksčiau plačiai paplitusių laidojimo pilkapių, kurie dažniausiai buvo 
supilami ant kieto monolito, kiti - jų ištakas sieja su vedų epochos ugnies altorių statybos 
principais. Tikriausiai stupų architektūros formavimąsi veikė abi minėtos tradicijos. Iš pirmo- 
sios buvo perimtas memorialinių apskritos formos kalvų pylimas, vėliau apmūrytas plytomis 


253 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


ER 
yi 

>! 
2 
A 


Bareljefas iš olų šventyklos Karlyje. I a. pr. Kr. 


ir akmenimis. Ankstyvosios stupos buvo paprasčiausias kupolo formos statinys, statomas 
ant plokščio fundamento. Statinio viršūnėje iškildavo kolona, kuri tarsi simbolizuodavo axis 
mundi. Stupos erdvę supo užtvara, kuri lyg apibrėždavo sakralinės erdvės ribas. Jos centre 
garbingiausioje vietoje buvo saugojamos su Buddhos kultu susijusios relikvijos, jo kūno ar 
aprangos dalys ir pan. Stupos viršūnėje statydavo į seniausius aukurus panašią kubo formos 
kamerą, skirtą Buddhos, Mahavyros ar kitų sudievintų pranašų relikvijų saugojimui. Ši kamera 
ir sferinis kupolas simbolizavo dangaus, kosmoso erdvę. Taigi architektūrine konstrukcija stupa 
buvo simbolinė Visatos modelio išraiška. 

Siekiant pabrėžti sakralinę stupų paskirtį ir didingumą aplink jas buvo statomi sakralinę 
erdvę apribojantys aptvarai su stulpais ir masyviais vartais, gausiai dekoruotais skulptūriniais 
bareljefais, goreljefais ir apvaliaja skulptūra. Pastarieji stupą supantys architektūriniai akcentai 
įgauna svarbų vaidmenį klasikinės architektūros ir jai pajungtos skulptūros raidoje. Žymiausi 
šios kultinės architektūros paminklai - Bharhuto, Sančio ir Amaravatės stupos. Nepaisant 
kultinės šių statinių paskirties juose regime daug pasaulietiniam menui būdingų elementų. 
Stupų dekoras kupinas daugybės pasaulietinių motyvų, aistringos gyvenimo meilės, žavėjimosi 
žmogų supančia gamtos pasaulio įvairove ir grožiu. 

Šimtmečiais stupų architektūra plėtojosi, 
sudėtingėjo, gausėjo dekoro detalių, atsirado 


stupų salės. Seniausi išlikę stupų architektūros 


pavyzdžiai yra Sančio vietovėje. Nuo II a. pr. 
Kr. stupos vis dažniau buvo skobiamos olose, 
neretai greta buvo išskobiamos didžiulės 
Buddhos skulptūros. Vienas įspūdingiausių 
(apie 53 m aukščio) tokių statinių yra Afga- 
nistane. Ilgainiui iš stupų išsirutuliojo kitas 
populiarus budistinės architektūros stati- 
nys - pagoda, viena garsiausių yra Adžantoje 
ir Elloros uolose. Pagodų architektūros tipas, 
patyręs esminių pokyčių, išplito daugelyje 
Rytų kraštų kartu su budizmo religijos sklaida. 

Garsioji Bharhutos stupa (II a. pr. Kr.) yra 
apjuosta aptvaru ir stulpais su puikiais skulp- 


tūriniais reljefais, iliustruojančiais Buddhos 
gyvenimo epizodus. Juose aptinkame daug 


Bharhuto stupos aptvaras. II a. pr. Kr. 


Egipto ir Artimųjų Rytų skulptūrinėms tradi- 
cijoms būdingų stilistinių bruožų. Gyvūnus, 
žmones ir dvarus vaizduojantys skulptūriniai reljefai išsiskiria polinkiu į stilizaciją ir išsaugoja 
daug ankstesnei medinei architektūrai ir skulptūrai būdingų bruožų. Aukšto meninio lygio 
šiuose sudėtinguose architektūrinių ir skulptūrinių formų junginiuose atrodo plastiška dievės 
Šri Lakšmės figūra. 

Estetiniu požiūriu brandžiausias išlikęs stupų tipo architektūros paminklas yra garsiųjų 
Sancio Didžiosios stupos N1 ir stupos N3 masyvūs, gausiai dekoruoti vartai, sukurti Sungu 
periode (I-II a. pr. Kr.) Dekane. Lyginant su Bharhuto aptvarais, Sančio vartų dekore regime 
tobulesnę akmens apdorojimo techniką ir gaivališkesnes kompozicines idėjas. Čia akivaizdus 
budistinių legendų iliustravimas populiariais indų skulptūroje jakšinių ir gyvūnų vaizdiniais, 
kurie išsiskiria įtaigiu formos medžiagiškumu ir meistrišku detalių išryškinimu. 

Reikšmingi Maurijų epochos architektūros ir skulptūros pasiekimai taip pat siejasi su 
savito čaitija (caitya) šventyklų stiliaus formavimusi. Ši kultinės architektūros forma išsivysto 
iš virš sakralinių objektų, altorių statomų specialių paviljonų, apribojančių sakralinės erdvės 
zoną. Ilgainiui iš medinių caitya paviljonų formuojasi iš vientisų uolų skaptuojamos šventyklos, 
kurių daug sukuriama Kandane, Karle, Bhadžoje, Nasike, Adžantoje ir kituose regionuose. 
Šių šventyklų interjero pagrindiniais komponentais tampa pailgos formos erdvė su išsikišusia 

pusapvalés formos apside. Šventyklos erdvė trimis išilginėmis 
masyvių kolonų eilėmis suskaldoma į centrinę erdvę ir du 
šiauresnius šoninius nefus. Klasikiniu caitya architektūros pa- 
vyzdžiu, išsiskiriančiu aukštu meniniu lygiu tampa Satavaha- 
nų dinastijos valdomoje valstybėje I a. pr. Kr. sukurta didinga 
Karle šventykla, kurios salės ilgis 38 m, o plotis ir aukštis 14 
metrų. Ši šventykla gausiai dekoruota puikiais skulptūriniais 
kūriniais, bareljefais ir interjere regimais neišlikusios tapybos 
pėdsakais. Karle šventykla - puikus indų klasikinei archi- 
tektūrai būdingos architektūros ir skulptūros harmoningos 
sintezės pavyzdys. Tai ne tik brandžiausias ankstyvosios olų 
šventyklų architektūros kūrinys, tačiau ir paskutinis stambių 
mastų uolinės kultinės architektūros paminklas. 

Bharhuto, Sančio architektūros ir reljefinės skulptūros 
tradicijas perima ir toliau plėtoja Dekano plokštikalnės ryti- 
nėje dalyje nuo II a. pr. Kr. iki III m. e. a. viešpatavusi galinga 
Andhros dinastijos įkurta imperija su sostine Amaravati. Ji 


ir kiti imperijos miestai, Ghantasala, Goli, Nagardžukonda, 
tampa svarbiais klasikinės architektūros ir skulptūros centrais, 


Patarnautojas vyras. Bareljefinė 

skulptūra ant Didžiosios Sančio kurių meistrai sukuria daugybę puikių stupų, uolų šventyklų, 

stupos šiaurinių vartų. Kalkakmenis. 
Ia. pr. Kr. 


vienuolynų, paminklinių stulpų. Iš ankstyvųjų šio regiono kla- 
sikinės architektūros paminklų aukštu meniniu lygiu išsiskiria 
Amaravatės stupą supantys statiniai, kuriuos dekoruojančios 
skulptūrinės formos tampa minkštos, vientisos ir suranda harmoningą santykį su architektū- 
rinėmis masėmis. Amaravatės architektūros ir skulptūros tradicija išsiskiria ypatingu formos 
tobulumu, kas itin būdinga puikiems bareljefams. 

Apie III a. pr. Kr., Maurijų dinastijos valdymo laikais, indų skulptūros raida sustiprėja, 
ji stebina įvairių regioninių mokyklų ir užsimezgančių stilių įvairove. Šiame amžiuje skulp- 
tūra greitai ne tik suklestėjo, bet ir pasiekė stebėtinų aukštumų, todėl kai kurie autoriai šio 
laikotarpio skulptūros pakilimą sieja su persų ir graikų meno įtaka. Tačiau toks požiūris yra 
vienpusiškas, nes atskiruose regioniniuose skulptūros stiliuose regime akivaizdžią anksčiau 
Hindustano pusiasalyje gyvavusių skulptūros tradicijų tąsą. Tačiau neabejotina, kad klasikiniu 
laikotarpiu, greta indiškos kilmės mokyklų, gyvavo ir iš svetur, pirmiausia persų bei graikų, 
perimtos skulptūros tradicijos, turėjusios įtakos vietinėms. 

Įvairiuose Hindustano pusiasalio regionuose formuojasi skirtingų formų ir stilių skulp- 
tūros mokyklos, kurios intensyviai plėtojasi imperatoriaus Ašokos valdymo metais (apie 

269-232 m. pr. Kr.). Tuomet budizmą paver- 
tus oficialia valstybės religija, įsiviešpatauja 
budistinės vaizduojamosios dailės tradicija, 
statoma daug pavienių iš akmens monolito 
iškirstų ir kruopščiai nušlifuotų apie 50 tonų ir 
iki 15 metrų aukščio kolonų, skirtų šventoms 
budistų vietoms pažymėti. Priešingai nei per- 
sų ir graikų kolonos, kurios buvo suneriamos 
iš atskirų dalių, indiškos Maurijų epochos 
kolonos buvo iškalamos iš vientiso akmens 
monolito. Suklesti ir imperatoriaus remiama 
budistinė dekoratyvinė bei apvalioji skulptūra. 
Nežinomų autorių šios epochos skulptūrų 
kūriniams būdingas stilistinis vientisumas, 
monumentalumas, meistriškumas ir puikus 
žmonių ir gyvūnų anatomijos pažinimas. 
Maurijų ir Sungy epochų kultūros tra- 


dicijas tęsia ir daug naujų stilistinių elementų 
palieka indo-skitiškos Kušanų dinastijos 
(64-320 m.) kultūra, kuri po naujos galingos 
nomadų invazijos bangos paplinta didžiulėje 


Sanča. Didžiosios stupos reljefas. Kalkakmenis 


imperijoje, aprėpiančioje teritoriją nuo Aralo jūros iki Indo ir Gangos upių baseinų. Šios 
imperijos kūrėjai buvo iš šiaurės Kinijos teritorijos hunų išstumtos nomadų gentys. Kušanų 
imperija palaikė nuolatinius prekybinius ir kultūrinius ryšius su Kinija, Artimaisiais Rytais, 
Indonezija, Roma. Šios imperijos kultūra ir menas suklestėjo Kaniškos (apie 78-123? arba 
120-160? m.) valdymo laikais, kuomet valstybės ribos išsiplėtė iki Mathuros ir jungė seniausią 
universitetinio išsilavinimo centrą Hindustano pusiasalyje Teksilą. Tuomet valstybės sostinė 
Parušapura (Peševaras), Teksila ir Mathura tapo svarbiais meno centrais. Kušanų imperijos 
kultūroje susiliejo indų, skitų, persų, graikų meno elementai. Kaniška buvo išmintingas ir 
tolerantiškas valdovas. Jam viešpataujant skirtinguose imperijos regionuose, greta budizmo, 
klestėjo džainizmas, bhagavatizmo forma skleidėsi hinduizmas. 

Kaniška paskelbė budizmą oficialia valstybine ideologija, savo rūmuose apgyvendino 
daugybę garsių to meto poetų, menininkų, filosofų, tarp jų - budistinės filosofijos ir literatūros 
korifėjus Ašvaghošą ir Nagardžuną. Klesti filosofija, poezija, dramaturgija, aukštą lygi pasiekia 
architektūra, vaizduojamoji dailė, ypač budistinė skulptūra, kuri įgauna klasikines formas, 
atgimsta bronzinės skulptūros liejimo tradicijos. Iš šlovingos Kušanų epochos meno kultūros 

mažai išliko architektūros statinių, todėl kalbėdami apie ją tyrinėtojai dėmesį sutelkia į geriau 
išlikusius budistinės skulptūros paminklus. 

Remiant imperatoriui, sušaukiamas IV budizmo hierarchų susirinkimas, kuris lėmė 
mahajanos krypties budizmo įsigalėjimą, skatino budistinės architektūros ir vaizduojamosios 
dailės plėtotę. Pakito šventyklų interjerai, kurie, pagal hinajanos krypties budizmo asketiškos 
estetikos reikalavimus, buvo santūrūs. Buddha, kaip ir Bharhute, Sančyje, Amaravatėje, juose 
nebuvo vaizduojamas, jo atvaizdas pakeistas abstrakčiu simboliu (tuščio sosto, basų kojų 
pėdsakų, būties posūkio rato, žirgo be raitelio), kurie turėjo išreikšti neregimosios dievybės 
buvimo idėją. 

Ilgainiui šiuos abstrakčius simbolius, veikiant mahajanos krypties budizmo estetikai, 
išstūmė antropomorfiniai skulptūriniai ir tapybiniai Buddhos atvaizdai, tapę pagrindiniais 
budizmo sekėjų garbinimo simboliais. Pirmaisiais metais po Kristaus imperijos teritorijoje 
naudotos monetos, ant kurių yra antropomorfinai Buddhos ir Šivos su keturiomis ranko- 
mis atvaizdai. Plintant mahajanos krypties budizmui pradeda formuotis Buddhos atvaizdo 
ikonografinė sistema. Kur ir kokioms kultūrinėms tradicijoms veikiant anksčiausiai gimė šis 
atvaizdas, mokslininkai neturi bendros nuomonės. Dauguma teoretikų (A. Foucheris, B. Rou- 
lendas, M. Wheeleris) mano, kad Gandharos mokykloje. O A. Coomaraswamy'is teigia, kad 
jis susiklostė tradiciniame indų meninės kultūros centre Mathuroje, o vėliau paplito Gand- 
haroje, kur įgavo eklektiškas helenistinės dailės įtakos „ženklintas“ formas. Šiandien turimi 
archeologiniai duomenys paremia Gandharos mokyklos pirmumą. 


Mathuros ir Gandharos skulptūros mokyklų iškilimas 


Garsiųjų Mathuros ir Gandharos mokyklų iškilimas neatsiejamas nuo ankstesnių didingų 
skulptūros ir jos estetinių principų apmąstymo tradicijų. Indijoje išsiskleidė viena reikšmin- 
giausių žmonijos istorijoje skulptūros tradicijų, su kuria formų įvairove, brandumu ir aukštu 
meniniu lygiu nedaug kas gali konkuruoti. Ši skulptūros tradicija sukūrė savo unikalius esteti- 
nius kanonus, kurie savitai perteikė Hindustano pusiasalyje gyvenusių žmonių dvasią ir idealus. 

Po protoindiškų Harappos ir Mohendžo Daro civilizacijų klestėjimo ilgą laiką iki kla- 
sikinio laikotarpio neturime žinių apie reikšmingesnius skulptūros laimėjimus Hindustano 
pusiasalio teritorijoje. Kaip liudija archeologiniai radiniai, VI-IV a. pr. Kr. indų skulptūroje 
paplinta iš mitologijos perimtas deivės motinos vaizdinys, įgavęs skulptūroje moteriškos 
lyties pusiau deivės jakšinės (yaksini) vardą. Jos statulos simbolizuoja gyvybės ir kūrybines 
jėgas, saugančias žmogų ir jam padedančias. Šios jėgos dažniausiai siejamos su vandens ir 
žemės stichijomis ir traktuojamos kaip vandens, motinystės, gausos, energijos, gyvenimo 

formų įvairovės deivės, t. y. įkūnyja Prakrti, arba mote- 
rišką gamtos pradą. Jakšinių skulptūros buvo statomos 
prie vandens telkinių, upių, kaimų, nes manyta, kad jos 
skleidžia gėrį, saugo žmonių turtą nuo nelaimių. Ilgainiui 
jakšinių skulptūrose išryškėjo pastovi ikonografinių požy- 
mių visuma. Dažniausia tai frontalinės stovinčios figūros, 
kurių dešinė ranka vaizduojama sulenkta, o kairė liečia 
šlaunį arba drabužių klostes. Su jakšinių skulptūriniais 
vaizdiniais, patekusiais į budistinę, džainistinę ir hinduis- 
tinę dailę, glaudžiai siejasi ir kiti produktyviąsias gamtos 
moteriškąsias jėgas simbolizuojantys Gangos, Jamunos, 
Šri Lakšmės ir kiti vaizdiniai. Vyriškasis kuriamasis pra- 
das Puruša (Purusa) ankstyvosiose klasikinio laikotarpio 
skulptūrose vaizduojamas mažiau populiaraus vyriškos 
giminės pusdievio jakšos (yaksa) pavidalu. Be vyriškų ir 
moteriškų figūrų, aptinkama ir realistinių, apvalios formos, 
vaikų ir vyrų skulptūrinių portretų. 


Naujas svarbus skulptūros pakilimas vyko III a. pr. Kr. 
Tada Pataliputroje, Bhadžoje, Barhute, Bodhgajoje, Sančyje, ^ Buddha Šakjamunis. Mathura. Kušanų 
Karle, Mathuroje ir kituose kultūros centruose sparčiai gau- periodas. Rusvas smiltainis. I-II a. 
sėjo skulptūros kūrinių, vyravo persiško stiliaus kolonos, 
apvalioji skulptūra, reljefai ir uolose išskaptuoti skulptūriniai vaizdiniai. Nuo šio amžiaus 
monumentalioji skulptūra plėtojosi glaudžiai susijusi su architektūra ir vyravusiomis religi- 
jos kryptimis. Tačiau nereikia indų architektūros ir vaizduojamosios dailės sieti vien tik su 
Hindustano pusiasalyje išsiskleidusiomis religijos kryptimis, kaip elgiasi daugelis apie Indijos 
dailę rašančių Vakarų autorių, kadangi tuo pačiu metu gyvavo ir daugelis kitų pasaulietinės 
architektūros ir vaizduojamosios dailės formų. Todėl toks požiūris yra vienpusiškas ir ne visai 
teisingas. Tiesa, akivaizdu, kad indų civilizacijos kultūriniame pavelde su kulto reikmėmis 
susijusios skulptūros ir tapybos vertė reikšminga ir dėl reprezentacinio kūrinių, sukurtų svar- 
biose erdvėse, pobūdžio bei stilistinių ypatumų yra labiau pastebima. Tačiau netgi religinėje 
dailėje pastebima senųjų animistinių tikėjimų ir pasaulietinės kultūros tradicijų įtaka, kuri 
atsispindi akivaizdžiose natūralistinėse ir erotinėse to meto skulptūros tendencijose (tikriausiai 
panašios stilistinės tendencijos skleidėsi ir iki mūsų dienų neišlikusioje tapyboje). Šiam menui 
būdingas jaunoms, galingos energijos kupinoms meno formoms įprastas gaivališkumas, per 
kraštus besiliejantis kūniškumas ir dėl meistriškumo trūkumo dar tam tikras formos negra- 
bumas, kuris reiškėsi šių vitališkų figūrų kiek sustingusiose kūno detalėse. 


259 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Klasikiniu laikotarpiu keiciantis pagrin- 
dinių religijos tradicijų įtakai, jų skelbiamoms 
doktrinoms, estetiniams idealams, keitėsi ir su 
jomis susiję architektūros ir vaizduojamosios 
dailės estetinių traktatų kanoniniai reikalavimai, 
architektūros stilių ypatumai, jų sąsaja su skulp- 
tūriniais ir tapybiniais vaizdiniais, jų funkcijomis 
konkrečioje architektūrinėje erdvėje. Ne mažiau 
svarbius pokyčius indų civilizacijos istorijoje 
patyrė skulptūros ir tapybos kanoninės vaizdinių 
sistemos, dekoro, ikonografijos ypatumai. 

Kita vertus, klasikiniu laikotarpiu skulptū- 
ros ir suja glaudžiai susijusios tapybos raidai įta- 
kos turėjo valdovų, mecenatų estetiniai skoniai, 
kurie „pataisydavo“ su konkrečiomis religijos 
tradicijomis susijusius estetinius idealus, pa- 
grindines skulptūroje ir tapyboje vaizduojamas 


temas. Senovėje, viešpataujant vedų epochos lite- 

Višnus šerno pavidalu. Mathura. Smiltainis. Ia. ratürinéms formoms ir abstraktiems estetiniams 

idealams, dievai buvo garbinami per įvairius 

estetinį pavidalą įgavusius kanonizuotus ritualus, 

tačiau jie nebuvo suvokiami kaip konkrečios asmenybės. Tai viena svarbiausių priežasčių, kodėl 

šiuo laikotarpiu indoarijų genčių užimtame Hindustano pusiasalio regione neaptinkame mo- 

numentalių antropomorfinio pobūdžio skulptūros vaizdinių. Klasikiniu laikotarpiu plintant su 

budizmo, džainizmo ir hinduizmo religijomis susijusiai naujai į antropomorfinius vaizdinius 

nukreiptai vaizduojamosios dailės estetikai ryškėjo nauji vaizduojamosios dailės ikonografijos 
ypatumai ir grožio bei harmonijos sampratos. 

Iš daugybės skirtingų Kušanų imperijoje besiplėtojančių architektūros ir skulptūros 
mokyklų reikšmingumu bei įtaka vėlesnei indų meno raidai išsiskiria dvi pagrindinės mo- 
kyklos: senesnioji Mathuros, arba perso-indiškoji, taip pavadinta A. Grūnwedelio, kuri išplito 
Gangos upės baseine ir šiauriniame Dekane, ir kita - graiky-budistiné, vadinamoji Gandharos 
mokykla, kurią pirmasis visapusiškai ištyrė A. Foucheris. Pastaroji išplito šiaurės rytų Indijoje 
nuo Peševaro iki Kabulo. 

Perso-indiškosios mokyklos pagrindinis židinys - senas indų meninės kultūros centras 
Mathura šiaurės vidurio Indijoje, greta dabartinio Delio ir Agros. Šios mokyklos architek- 
tūros ir skulptūros paplitimo arealas aprėpia Gangos upės baseino, Dekano ir pietų Indijos 

meno centrus, iš jų svarbiausi - Sančis, Bharhutas, Sarnathas, 
Amaravatė. Centrinėje Hindustano pusiasalio dalyje esančioje 
Mathuroje kirtosi daug Indijos kelių, vedančių į Gandharą, 
Persiją, Tibetą, Kiniją, Pietryčių Aziją, Ceiloną. Kita vertus, 
tai buvo vienas pagrindinių indų akmeninės architektūros 
ir skulptūros centrų, kuriame šimtmečiais formavosi įvairūs 
stiliai. Greta buvo įtakingi džainizmo ir bhagavatizmo idėjų 
sklaidos židiniai, kurie skatino įvairių, tačiau ne tokių reikš- 
mingų, vaizduojamosios dailės stilių sklaidą. Ir, pagaliau, ne- 
paisant įvairių kultūrinių tradicijų ir religinių krypčių įtakos, 
skirtingų estetinių idealų, čia buvo stiprios indų Magadhos 
valstybės, Maurijų imperijos ir Šungų dinastijos meno tradi- 
cijos, kurios Mathuros mokyklos kūriniams turėjo daugiau 
įtakos, nei Gandharos menui, lėmė didesnį jų gaivališkumą, 
medžiagiškumą, vitališkumą, jėgą, kylančią iš gyvybingų 
liaudies meno tradicijų. 

Gilinantis į pagrindinių klasikinio laikotarpio indų 


skulptūros mokyklų savitumą ir siekiant atskleisti jų estetinius 
principus, kanonines vaizdinių sistemas bei stilių bruožus, 


Jakša. Kušanų periodas. Smiltainis. 
iškyla su konkrečių religinių tradicijų estetiniais idealais tie- La. pr. Kr. 


siogiai susijusios ikonografijos problemos. Jos itin svarbios 
aptarinėjant kupinus didžios simbolinės ir alegorinės prasmės budistinės, džainistinės bei 
hinduistinės dailės kanonų ypatumus. 

Klasikiniu laikotarpiu šiaurinėje Hindustano pusiasalio dalyje, varžydamasi su džai- 
nistine ir hinduistine tradicijomis, pamažu įsivyravo budistinės skulptūros tradicija, kuri 
plėtodamasi formavo sudėtingą kanoninių vaizdinių sistemą. Ši savita tradicija, susijusi su 
džainizmo skulptūros tradicija, buvo ne trumpalaikis reiškinys, o ilgos, sudėtingos ir nuose- 
klios indų skulptūros raidos pasekmė, pagimdžiusi daugybę skirtingų regioninių ir įvairiais 
laikotarpiais susiformavusių kanoninių vaizdinių sistemų bei stilių su kruopščiai išplėtota 
ikonografija, kuri, patyrusi istorinių ir regioninių metamorfoziy, vėliau išplito toli už Indijos 
ribų. Tiesa, ankstyvuoju budistinės skulptūros raidos laikotarpiu dar išliko iš vedy epochos 
perimta mitopoetinė neregimy, skleidžiančių galingus energetinius impulsus dievų metaforiško 
vaizdavimo tradicija, kai atspindint konkrečius religinius ir estetinius idealus buvo pasitel- 
kiama, pavyzdžiui, visiškai tuščia erdvė šventykloje arbą dievą Šivą simbolizavo lingamas, 
Saulės dievą Sūrją - diskas, Buddhą - basų pėdų atspaudai. Tačiau šie metafizinės simbolinės 
prasmės abstraktūs religiniai estetiniai simboliai buvo skirti daugiausia negausiam sluoks- 

niui intelektualių žmonių, suaugusių su 
indų civilizacijos kultūriniu kosmosu ir 
suvokiančių jo sudėtingas simbolines 
prasmes. 

Pirmieji Mahavyros, Buddhos ir 
bodhisatvų skulptūriniai vaizdiniai 
tikriausiai buvo sukurti šiaurės vidu- 
rio Indijoje dviejuose pagrindiniuose 
ankstyvosios budistinės skulptūros cent- 
ruose - Mathuroje ir dabartinio Pakis- 
tano teritorijoje esančioje Gandharoje. 
Į budistinių dievų panteoną ilgainiui 
„įaugo“ ir hinduistų dievai (Brahma, 
Šiva, Indra). Buddhos ir bodhisatvos 
bei kitos dievybės buvo vaizduojamos 
apgaubtos aureolių, simbolizuojančių jų 
dievišką prigimtį. Šiame panteone atsi- 


spindi aštuonių pakopų įvairių būtybių 
Reljefinė kompozicija. Mathuros mokykla. Smiltainis. II a. hierar chija: dievai, pusdieviai, žmonės, 
įvairios mitinės būtybės, žalčiai, ereliai 

žmogaus rankomis, demonai, dangaus muzikantai ir pusiau žmonės, pusiau paukščiai. 

Turint omenyje, kad pamatinė budistinės estetikos nuostata buvo visų mus supančio 
pasaulio reiškinių grožio ir meno formų laikinumas, efemeriškumas nenuostabu, jog anks- 
tyvoji budizmo tradicija atsainiai žvelgė į atvaizdų kūrimą. Tačiau ilgainiui ir tai, matyt, jau 
po Buddhos mirties, budizmo sekėjams tapo reikalinga, vis aktualesnė tapo ne tik didžiojo 
mokytojo atminimo išsaugojimo, tačiau ir jo mokymo sklaidos problema. Todėl vis didesnis 
dėmesys buvo skiriamas su jo gyvenimu ir mokymu susijusių relikvijų bei vietovių garbini- 
mui. Taip, greta seniausių kitų stupų, atsirado ir budistinės, kurios tapo ritualinio garbinimo 
objektais. Pirmieji, neikoniniai, Buddhos atvaizdai plėtojosi ir sudėtingėjo ieškant kompromisų 
su pamatinėmis budistinės estetikos nuostatomis. 

Siekiant pagrįsti Buddhos žemėje paliktų pėdsakų svarbą atsirado įvairūs didžios me- 
tafizinės prasmės kupini simboliai: žemėje įspaustų pėdų pora, tuščia vieta, su sąmonės nu- 
skaidrėjimo būsena ir prieglobstį nuo žaros teikiančio šventojo medžio bodhi simbolis, skėtis, 
karūna, turbanas, trijų brangenybių ženklas, siejantis didį Mokytoją (Buddha), įstatymo dėsnį 
(dharma) ir budistų vienuolių bendriją (sangha). Ilgainiui budizmo tradicijos vaizduojamojoje 
dailėje išskirtinę svarbą įgavo Įstatymo, arba Dharmos rato vaizdavimas. Nuo Maurijų imperijos 

Buddhos sukurtas Sravastéje stebuklas. Gandhara. Kušanų periodas. Pilkasis skalünas. I-II a. 


laikų vis dažniau Buddha simbolizavo legendose apie jo gyvenimą išskirtinę svarbą įgavę keturių 
gyvūnų - dramblio, liūto, jaučio ir arklio vaizdiniai, kurie puikuojasi daugelyje to meto archi- 
tektūros ir skulptūros paminklų. Iki I a. pr. Kr., ką liudija Bharhuto, Sančio, Amaravatės, Mat- 
huros, Gandharos ir kitų regionų išlikusios skulptūros, dar nebuvo antropomorfinių Buddhos 
vaizdinių. Stiprėjant brahmanizmo, budizmo ir džainizmo konkurencijai, o dviem pastarosioms 
kryptims jau sąmoningai orientuojantis į plačiuosius liaudies sluoksnius, ryškėjo kitos, sąlygiškai 
vadinamos demokratiškesnėmis, religinės pasaulėžiūros ženklintos estetinės tradicijos, kurių 
šalininkai suvokė dievų panteono antropomorfinių atvaizdų estetinius privalumus skleidžiant 
liaudžiai savo idėjas. Taip klasikiniu laikotarpiu pradėjo formuotis antropomorfiniai įvairių 
religijų dievų vaizdavimo kanonai. Juose, išsaugant kompromisą su ankstesne tradicija, buvo 
išsaugomi ir naujiems estetiniams poreikiams pritaikomi ankstesni su konkrečia religija bei 
su konkrečiais dievais susiję simboliai. Jie buvo vis labiau formalizuojami ir kanonizuojami. 
Daugelis meno istorikų ginčijasi, kur, Mathuroje ar Gandharoje, atsirado pirmieji an- 
tropomorfiniai Buddhos atvaizdai. Anksčiausia dokumentuota begalvio Buddhos skulptūra 
iš Kausambhio (AlahAdabo muziejus), manoma, buvo sukurta antraisiais Kaniškos valdymo 
metais. Jos stilistiniai ypatumai ir medžiaga, iš kurios ji pagaminta, leidžia spėti, kad tai 

Mathuros meistrų kūrinys. Tuo pat metu Mathuroje atsiranda ir pirmieji dZainistiniai Maha- 
vyros ir tirthankarų bei II-I a. pr. Kr. Šiaurės Indijoje hinduistiniai antropomorfiniai dievų 
Brahmos, Višnaus ir Šivos vaizdiniai. 

Kušanų dinastijos valdymo metu greta žiemos sostinės Purašpuro, esančio netoli da- 
bartinio Pešavaro, suklestėjo Mathura, kuri tapo svarbiausiu šiaurės Indijos kultūros ir meno 
centru. Čia ėjo daugelis svarbiausių prekybos kelių į vidurinę Aziją, Kiniją, Persiją, Magadhą, 
Gandharą, Dekano plokštikalnės miestus ir pajūrio uostus. Šio miesto ekonominės ir politinės 
galios stiprėjimas buvo lydimas tokio ryškaus kultūros ir meno pakilimo, kad šis miestas ne- 
trukus užgožė visus kitus Hindustano pusiasalio kultūros centrus. Čia buvo gausu skulptorių 
dirbtuvių, kuriose dirbo daug meistrų. Skulptūros buvo kuriamos iš raudono smiltainio su 
įvairaus dydžio geltonomis dėmėmis. Mathuros skulptorių dirbtuvėse sukurti kūriniai buvo 
eksportuojami kaip vertinga prekė, skirta įvairiems imperijos regionams. Jų paplitimo arealą 
nesunku nustatyti pagal skulptūrų stilistinius bruožus ir šiam regionui būdingus akmenis. 

Ilgainiui ryškėjo naujos, estetiniu požiūriu labiau rafinuotos, antropomorfinio Buddhos 
vaizdinio tendencijos, kurios tiesiogiai siejosi su budizmo doktrinos estetinių idealų kaita bei 
mecenatų skoniais. Užrašai ant ankstyvųjų antropomorfinių Buddhos vaizdinių pjedestalų 
liudija, kad pagrindiniai skulptūrų mecenatai buvo ne imperatorius ir jo aplinka, o įvairūs 
turtingi budizmo sekėjai, neretai netgi pasirinkę vienuolystės kelią. Tuo pat metu pastebimas 
ir gausėjantis džainistinių antropomorfinių šventųjų skaičius. Pirmieji antropomorfiniai 
Mathuroje sukurti dievų vaizdiniai tikriausiai buvo skirti džainistinio panteono dievams. 
Seniausios išlikusios džainistinės Džinos figūros dažniausiai buvo vaizduojamos jogo poza, 
sukryžiuotomis kojomis. Manoma, kad džainistinis skulptūros kanonas, kaip vientisa estetinių 
vaizdinių sistema, susiformavo taip pat anksčiau ir veikė budistinio kanono raidą. Tiesa, yra 
tyrinėtojų, kurie pirmuosius antropomorfinius dievų atvaizdus laiko budistiniais. Išlikę kūri- 
niai liudija, kad nuo I a. pr. Kr. Buddha pradedamas vaizduoti žmogaus pavidalu, pabrėžiant 
įvairius rankų gestus, kurie ilgainiui tampa svarbia budistinės ikonografijos dalimi. 

Pirmieji antropomorfiniai Buddhos vaizdiniai buvo kuriami remiantis indų skulptūroje 
anksčiau vyravusia jakšų kūrimo tradicija, išsaugant daug jai būdingų Žmogaus figūros vaizda- 
vimo bruožų. Buddha, remiantis asketiška budistine estetika, dažniausiai buvo vaizduojamas 
dėvintis vargano vienuolio drabužiais, susuktais plaukais ir simbolinėmis rankų pozomis. 
Ikonografijoje pedantiškai išskiriami trisdešimt du pagrindiniai ir šešiasdešimt keturi šalutiniai 
Buddhos ikonografinio kanono požymiai, tačiau kuriant atvaizdus visų jų nebuvo laikomasi. 

Buddha taip pat vaizduojamas sėdintis ant lotoso ar pjedestalo, sukryžiuotomis kojomis 
arba viena koją uždėjęs ant kitos. Dažniausiai jis rankoje laiko elgetos dubenį arba savo dra- 
bužio dalį. Išskirtinę svarbą budistinėje ikonografinėje sistemoje įgauna mudrų, arba rankų 
gestų, kalba, kuri turi didžiulę budizmo sekėjams suprantamą simbolinę prasmę. Labiausiai 

paplitusios iš jų yra, pavyzdžiui, žemės lytėjimo mudra, simbolizuojanti Buddhos sąmonės 
nušvitimą, kuomet sukryžiuotų kojų pirštų galiukais paliečiama žemė, kuri kviečiama pa- 
liudyti šį išskirtinės svarbos faktą dešinės rankos delną nukreipiant į žemę, o kairę padedant 
ant kelių. Kita ne mažiau svarbi baimės išsklaidymo mudra, kai kairė ranka ištiesiama delnu 
į viršų. Aukštyn rodantys pirštai simbolizuoja apsaugą nuo blogio jėgų. Iš čia kyla požiūris į 
esminį indų vaizduojamosios dailės tradicijos skirtumą, lyginant su modernia vakarietiška, 
kuri daugiau siekia perteikti pabrėžtinai asmeninį tikrovės suvokimą šią konkrečią akimirką, o 
tradicinis indy menas daugiau orientuotas į būsenų perteikimą. 

Tuo pat metu Mathuroje, Amaravatėje, Andra Pradešo regione ir kituose indų kultūros 
centruose formuojasi įvairios skulptūros mokyklos, kurių šalininkai, išskyrus konkrečiai 
religijos tradicijai priskiriamą dievų panteoną, kūryboje naudoja tradicinės indų mitologijos 
motyvus, atsiranda daugybė įvairių mitinių dievų ir deivių vaizdinių, tarp jų vyrauja įmantrios 
beveik apvalios reljefinės jakšinių figūros, kurioms būdingas žemiškumas ir juslingumas. Su 
Mathuros mokykla ne tik konkuravo, tačiau ir formos rafinuotumu ją dažnai nustelbdavo 
Amaravatės mokyklos kūriniai. 

Plėtojančioje Maurijų ir Šungų epochų tradicijas Mathuros budistinio meno mokykloje 
mūsų eros pradžioje ryškėja antropomorfiniai Buddhos skulptūriniai portretai, kurie savo 
reikšmingumu greitai nustelbia tradicinius jakšinių, moterų deivių, paprastų Žmonių ir gyvūnų 
skulptūrinius vaizdinius. Menininkai linksta į apibendrintas medžiagiškas formas, sukurtas 
aiškiai pagal apibrėžtus siužetinius reikalavimus. 

Mathuros mokyklos skulptorių kūryboje skleidžiasi dvi vyraujančios pakraipos: pirmoji 
liaudiška su ryškiais hinduistinės estetikos elementais. Ji siejasi su žemiškų, pasaulietinių, 
juslinių motyvų aukštinimu, kuris įtaigiai atsiskleidžia šios mokyklos skulptorių pamėgtose 
moterų figūrose, plėtojančiose ankstesnes jakšinių skulptūrų tradicijas. Tai dažniausiai gorel- 
jefinės deivių, šokėjų, kurtizanių figūros šokio, gaivališkų judesių pozose, demonstruojančios 
savo kūno grožį. Kurdami moters vaizdinius Mathuros mokyklos meistrai pirmiausia išryš- 
kina jos žemišką jusliškumą, stambias medžiagiškas moters kūno formas, kartu pabrėždami 
vakhanalijos ir erotikos elementus. 

Tipiškas šios pakraipos kūrinys, išsiskiriantis meninių formų brandumu, yra goreljefinė 
šokančios jakšinės figūra (II a.) iš Viktorijos ir Alberto muziejaus Londone. Stiprėjančios 
Mathuros regione hinduistinio bhagavatizmo estetikos įtakoje viename stupos bareljefe (II a.), 
vaizduojančiame tradicines Buddhos gyvenimo scenas, religiniai motyvai natūraliai susipina su 
atvirai erotiniais, vaizduojančiais koketiškas kurtizanes ar įsimylėjėlių poras. Taigi liaudiškoje 
Mathuros skulptūros pakraipoje ryškėja tos hinduistinės skulptūros tendencijos, kurios pilna 
jėga vėliau atsiskleis žmonių meilę ir atvirai erotinius motyvus aukštinančiame vaišnavistinės, 
šaktistinės ir ypač tantrinės atšakos mene. 


265 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Kita vertus, Mathuros mokyklos skulptūros tradicija atspindi specifinio šiai mokyklai 
būdingo Buddhos portretinio kanono tapsmą, kuris ryškėja mūsų eros pradžioje, tikriausiai 
nepriklausomai nuo Gandharos mokyklos. Ankstyvieji antropomorfiniai Mathuros mokykloje 
sukurti Buddhos vaizdiniai liudija, kad šis kanonas pradžioje formuojasi stipriai veikiamas 
vietinių liaudies dievų skulptūrų kūrimo tradicijos. Iš čia kyla ankstyvųjų kresnų skulptūrinių 
Buddhos vaizdinių žemiškumas, pabrėžtinas jo traktavimo, aprangos paprastumas. Vėliau 
ryškėja dvi pagrindinės kanoniško Buddhos vaizdinio traktavimo tendencijos: pirmoji vaiz- 
duoja sėdintį nirvanos būsenoje, o antroji - stovintį. Abi tendencijas jungia vidinė rimtis ir 
išraiškingi simboliniai rankos gestai. 

Ilgainiui apie III a. Mathuros mokykloje įsivyrauja saviti skulptūrinio Buddhos vaizdavimo 
kanono principai, kurių specifiškumas ryškiausiai atsiskleidžia stovinčio ir sėdinčio Buddhos 
statulose. Jo traktavimas yra žemiškas, kupinas vidinės šilumos. Veidas vaizduojamas dailios 
apvalios formos, pilnais skruostais, išryškinama stambi juslinė apatinė lūpa, aiškiai nubrėžta 
antakių linija, ramiai nuleistos akys. Portretai yra apibendrinti, alsuojantys vidiniu grožiu, 
rimtimi. Klasikiniu tokios kanonizuotos skulptūros pavyzdžiu tampa soste sėdintis Buddha 
Katros steloje (II a. pradžia). 

Greta Mathuros ir jos įtakoje buvusių indų skulptūros centrų, kitas svarbus Kušanų impe- 
rijos budistinio meno židinys buvo šiaurės vakarinėje Hindustano pusiasalio dalyje Gandharoje, 
aprėpiančioje šiuolaikinę Pakistano, rytinę Afganistano, Persijos teritorijas, besiribojančias 
rytuose su Kašmyru, o pietuose su Sindu. Vadinasi, Gandharos mokyklos architektūra ir 
skulptūra, lyginant su Mathuros, paplinta lokaliame areale. Jos centrai buvo imperijos sostinė 
Parušapura, Teksila (nuo VI iki I a. pr. Kr. Bhir-Maundas), Kabulas, Pandžabo ir vėliau Kašmyro 
miestai. Pasienio zonoje esantis Gandharos regionas nuolatos buvo puolamas ir niokojamas 
užkariautojų, iš šiaurės ir vakarų besiveržiančių į Indiją ir siekiančių užvaldyti pagrindinius 
prekybos kelius, vedančius į turtingą Indiją. 

Daugelio šimtmečių tėkmėje Gandharoje susipina ir jungiasi įvairios kultūrinės, estetinės, 
meno tradicijos. Nuo 558 iki 327 m. pr. Kr. ši teritorija įeina į Irano achemenidų imperijos 
sudėtį. Vėliau Aleksandro Makedoniečio žygis čia palieka graikų kultūros pėdsakų. Nuo 305 
iki 190 m. pr. Kr. Gandhara tampa Maurijų imperijos dalis. Po šios imperijos žlugimo Gand- 
harą valdo Vidurio Azijos, Baktrijos graikų, skitų kilmės dinastijų valdovai. Įėjusi į Kušanų, o 
vėliau į Guptų imperijų teritoriją, Gandhara jau svarbus pasienio zonos indų kultūros židinys, 
stipriai paveiktas persų, Baktrijos ir heleniškųjų skulptūros tradicijų. 

Gandharos kultūra ir menas pasiekia klestėjimo viršūnę imperatoriaus Kaniškos valdy- 
mo metu, tada statoma daugybė budistinių šventyklų, vienuolynų, tūkstančiai stupų, kurių 
architektūra Gandharos regione skiriasi nuo Maurijų epochoje vyravusių ankstyvųjų pilkapio 
formos statinių. Stupos Gandharoje statomos ant aukšto kvadrato ar stačiakampio formos 

pjedestalo su laiptais, vedančiais į centrinę kupolo 
formos dalį su kamera, skirta relikvijų saugojimui. Jas 
vainikuodavo aukšta stulpo formos metalinė viršūnė. 
Gandharos stupos išsiskyrė gausiu architektūriniu ir 
skulptūriniu dekoru. Iš daugybės Gandharos stupų 
didingumu ypatinga Parušapuroje pastatyta 195 m 
aukščio stupa, kurios penkių pakopų pjedestalas siekė 
46 m, o ant jo pastatytas 13 aukštų, 122 m pastatas, 
kurį vainikavo 27 m metalinė viršūnė. Ši stupa VII a. 
buvo sugriauta griaustinio. Dauguma Gandharos 
budistinės kultūros paminklų buvo nuniokoti V a. 
įsiveržusių hunų ir vėliau į Indiją bangomis plūdusių 
arabų musulmonų užkariautojų. Kadangi Gandharos 
budistinės architektūros paminklų dažniausiai aptin- 
kamos tik fundamentų liekanos bei architektūrinio ir 
skulptūrinio jų dekoro dalys, kalbant apie Gandharos 
meninę kultūrą pagrindinis dėmesys kreipiamas į dau- 
gybės išlikusių budistinės skulptūros paminklų analizę. 


Gandharos stiliaus budistinė skulptūra formavosi 
sąveikaudama su išgyvenančia pakilimą architektūra. Stovintis Buddha. Mathuros mokykla, 
Kultiniai budistinės architektūros paminklai tuomet — CUP™ «Poche. Rusvas smiltainis. IV-V a. 
buvo gausiai dekoruojami simbolinėmis ir alegorinė- 
mis skulptūromis, kurios ilgainiui išsivadavo iš architektūrinio konteksto ir įgavo santykinį 
autonomiškumą. Svariausi Gandharos mokyklos skulptorių pasiekimai siejasi su ilgu ir 
sudėtingu kanoniškų Buddhos ir budistinių vaizdinių ikonografinių sistemų formavimusi. 
Archeologų surastos I a. pr. Kr. skulptūros liudija apie ankstyvųjų Buddhos vaizdavimo 
formų įvairovę. 

Skirtingai nei į juslingumą, formos medžiagiškumą linkstantys Mathuros mokyklos 
meistrai, Gandharos skulptoriai, veikiami mahajanos budizmo estetinių idealų, pagrindinį 
dėmesį sutelkia į dvasinio budizmo pradininko portreto perteikimą. Ilgainiui Gandharos 
mokykloje išsikristalizuoja kanoniškos simbolinės formos, paklūstančios aiškiai apibrėžtiems 
budistinės estetikos reikalavimams. Čia įsivyrauja kupini vidinės rimties, kontempliatyvūs, be- 
aistriai Buddhos ir bodhisatvų skulptūriniai vaizdiniai, kurie savo išraiškingumu, povyzomis, 
į togas panašiais apdarais ir drapiruotėmis, polinkiu į formų aiškumą, linijų išraiškingumą, 
dailiomis proporcijomis primena helenistines skulptūras, tačiau pagrindiniai ikonografiniai 
bruožai akivaizdžiai rodo jų indišką kilmę. 

Pirmasis autoritetingas Gandharos budis- 
tinés mokyklos skulptüros tyrinétojas Alfredas 
Foucheris savo puikiai dokumentuotais veikalais 
daug nuveikė įvairių šios mokyklos genezės ir 
stilistinių bruožų tyrinėjimuose. Po jo mirties 
svariausias įnašas pažįstant Gandharos skulptūrą 
teko Giuseppes Tuccio mokiniui Mario Bussagli. 
Jau Fouchet išplėtojo teoriją, kad šios mokyklos 
kanoniškų vaizdinių sistema formuojasi veikiama 
helenistinės skulptūros tradicijų, kurių skleidėjai 
buvo graikai, likę Gandharoje po Aleksandro 
Makedoniečio žygių. Buddhos skulptūrų pro- 
vaizdžiu jis skelbė graikiškas Apolono skulpūras. 
B. Rowlandas ir M. Whellenris vyraujančia laiko 
Romos imperijos skulptūrinės tradicijos įtaką, 
kuri plito per nuolatinius prekybinius Indijos 
kontaktus su Roma. A. Coomaraswamy'is, kaip 
minéjome, teigė, kad Gandharos budistinės skulp- 


tūros kanonas susiformavo veikiant Mathuros 
Badaujantis Buddha. Gandhara. mokyklos kanoniškoms tradicijoms, kurios Gand- 
EE haroje buvo transformuotos helenistinio meno. 
Bussagli tarp daugybės šios skulptūros tradicijos 
ištakų išskyrė šiame regione labai gyvybingą archajišką achemenidų persiškos skulptūros tra- 
dicijos sluoksnį. Jis įsitikinęs, kad čia gilias šaknis suleido helenistinė ir budistinė skulptūros 
tradicijos. Kita vertus, M. Bussagli pagrįstai teigia, kad tyrinėjant Gandharos skulptūrą reikia 
kalbėti apie daug platesnį užsienio kultūrų poveikį. Jo požiūriu, helenistinis įnašas neabejotinai 
buvo ankstesnis nei budistinis“ (Bussagli, 1996, p. 453). 

Dabartiniai archeologiniai duomenys leidžia manyti, kad formuojantis Gandharos 
budistinės skulptūros kanonams, be graikų ir Romos skulptorių tradicijų įtakos, reikšmingą 
vaidmenį atliko ir keletą šimtmečių ryškėjančios sintetinės Baktrijos graikų skulptūros formos, 
jungiančios savyje persiškos ir indiškos skulptūrinių tradicijų elementus. Neatsitiktinai gyveni- 
mo pabaigoje, apibendrindamas daugelio dešimtmečių tyrinėjimus, A. Foucheris reziumuoja, 
kad Gandharos skulptūra yra budistinio turinio ir indo-graikiškos formos, o jos kūrėjai buvo 
vietiniai Gandharos meistrai (Foucher, 1947, p. 309-310). 

Svarbiausias Gandharos mokyklos skulptūroje buvo kanoniškas budizmo pradininko 
vaizdinys. Šioje mokykloje išsikristalizavo trys pagrindiniai Buddhos vaizdavimo ikonogra- 

finiai kanonai: sėdinčio, stovinčio ir 
gulinčio, kurie aptinkami apvalio- 
joje skulptūroje ir reljefinėse kom- 
pozicijose. Pirmojoje kanoniškoje 
pozoje Buddha dažniausiai vaiz- 
duojamas vidinės kontempliacijos 
būsenoje, sukryžiuotomis „jogo 
pozoje“ kojomis, kartais pridengto- 
mis drabužiais. Sėdinčio Buddhos 
kanoniškame vaizdinyje svarbūs 
simboliniai rankų gestai (tada vy- 
rauja rankų pozicija) arba įvairiose 
mudrose (mudra - „ženklas“, „sim- 
bolis“) delnų ir pirštų pozicijoje, 
iš kurių kiekviena turi konkrečią 
simbolinę prasmę. Sėdinčio Budd- 
hos kanonizuotose statulose vyrauja 


trys skirtingos mudros pozicijos: 
dhyana-mudra (delnai sudėti vienas 


Nusileidimas iš dangaus. Gandhara. 
Kušanų periodas. Pilkasis skalūnas. III a. 


į kitą), simbolizuojanti meditaciją, 
apmąstymus, vidinį prašviesėjimą; 
bhūmi-sparša-mudrū (dešinė ranka 
nuleista ant dešinio kelio ir liečia žemę), priesaika žeme, kviečianti paliudyti sakomų teiginių 
teisingumą; dharmacakra-mudra (rankos grakščiai suglaudžiamos prie krūtinės) simbolizuoja 
būties rato posūkį. 

Antroji kanoniška poza vaizduoja Buddhą, ramiai einantį arba stovintį ir skleidžiantį per 
praregėjimą suvoktas tiesas. Ši poza aptinkama tiek apvaliojoje skulptūroje, tiek ir įvairiose 
grupinėse bareljefinėse kompozicijose. Tai dažniausiai frontalinė figūra su išskleistomis baso- 
mis kojomis, aprengta ilgais klostėmis krintančiais drabužiais. Rankos paprastai vaizduojamos 
abhaya-mudra pozicijoje (dešinė ranka pakelta į viršų ir delnu atsukta į žiūrovus, o nuleista 
kairė liečia drabužių klostes), simbolizuojančioje geraširdišką nusiteikimą ir paramą. 

Trečioji mažiausiai paplitusi kanoniška pozicija vaizduoja Buddhą, gulintį priešmirtiniame 
patale ant dešinio šono, padėtu po galva dešinės rankos delnu. Visose minėtose kanoniškose 
pozose Buddha vaizduojamas su nimbu, aureole aplink galvą, simbolizuojančia šlovę. Brandaus 
Gandharos mokyklos periodo kanonizuoti Buddhos vaizdiniai išsiskiria tobula kompozicija 
ir aukštu meniniu, techniniu meistriškumu. 

Be kanonizuotų trijų pagrindinių Buddhos pozų, Gandharos mokykloje išplėtojamas 
sudėtingas įvairaus rango budistinio panteono dievų ir bodhisatvų (bodhisattva - sanskr. sie- 
kianti sąmonės nuskaidrėjimo asmenybė) kanonas, į kurį įjungiama daugelis tradicinių indų 
dievų (Brahma, Indra), Vidurio Azijos ir Irano dievybių. Žemesnio rango dievų hierarchijoje 
regime iš hinduistinės mitologijos išplaukiančių devatų - dangaus deivių, miškų nimfų, jakši- 
nių, gandharvų - dangiškų muzikos deivių, sparnuotų genijų vaizdinius, kuriuose Gandharos 
skulptoriai siekia išryškinti jauno žmogaus kūno grožį. Be minėto dievų ir pusdievių pasaulio, 
svarbus vaidmuo Gandharos skulptorių kūryboje tenka bodhisatvoms, kurių reikšmingumas 
demokratiškame mahajanos mokyme itin iškeliamas. Bodhisatvos dažniausiai vaizduojamos 
jaunesnės nei Buddha su ūsais, vos besišypsančios, kanoniškais gestais. Jų veidus puošiančios 
šypsenos liudija palaimą. 

Greta šio įspūdingo dievų, pusdievių, bodhistavų panteono, Gandharos skulptūroje 
aptinkame daugybę žemiškų, eilinių budistinio ordino vienuolių, asketų, pasauliečių vaiz- 
dinių, kuriuose pabrėžiama budistinei estetikai būdinga rimtis, vidinis susikaupimas, beais- 
triškumas. Gandharos mokyklos Kušanų epochos meistrų kūryboje formuojasi tų stilistinių 
bruožų visuma, kurie visa jėga atsiskleidžia III-V a. meno raidoje ir klasikines formas įgauna 
Guptų epochoje. 

Vadinasi, helenistinių, Irano ir stipriai paveiktų mahajanos budizmo indų estetinių idealų 
įtakų susidūrimo zonoje dabartinio Afganistano ir Indijos paribių teritorijose gimsta vienas 
įstabiausių kupinas galingos dvasinės galios pasaulinės skulptūros istorijos reiškinių, kuris 
ryškiausiai atsiskleidžia klasikiniu periodu iškilusiose Mathuros ir Gandharos mokyklose. 
Pirmojoje jaučiamas daug stipresnis vietinių skulptūros tradicijų poveikis, o antrojoje - 
persų, graikų ir kitų skulptūros tradicijų poveikis, kuris indų civilizacijos erdvėje susilydo į 
vientisą jau indų kultūros fenomeną. Dėl meninės formos tobulumo ir kruopščiai išplėtotų 
ikonografinių sistemų įtaigesne tapo Gandharos budistinė skulptūra, kuri, patyrusi kai kurias 
transformacijas Guptų epochoje, plačiai pasklinda už indų civilizacijos ribų, ženklindama 
net Kinijos, Korėjos, Japonijos ir kitų kraštų skulptūros raidą. 

Kitas svarbus klasikinės epochos skulptūros centras buvo pietų Indijoje tamilų apgyven- 
dintoje teritorijoje Gudimallame. Čia archeologai aptiko vieną įstabiausių Indijos skulptūros 
istorijoje goreljefinį dievo Šivos (II a. pr. Kr.) vaizdinį. Ši poliruoto akmens lingamo formos 
skulptūra liudija, kad Šiva, kuris buvo suvokiamas kaip visatos kūrybinės galios dievas, 
palaipsniui įgauna vėlesniems šivaistiniams kultams būdingą ezoterinę prasmę. Skulptūroje 
estetiniu požiūriu vertingiausia yra meistriškai atlikta stovinčio ant neūžaugos pečių dievo 
Šivos figūra. Apnuogintas Šivos kūnas išsiskiria indų skulptūroje tobulomis proporcijomis ir 
meninių formų harmoningumu. Originalios kompozicijos skulptūra spinduliuoja gyvybinę 
energiją, aktyvias kūrybines gamtos jėgas, būties džiaugsmingumą. Šis skulptūros šedevras 

patvirtina spėjimą, kad indų skulptoriai, kurdami meno kūrinį, skverbiasi į vidų, siekia per- 
teikti ne išorinę, o vidinę vaizdinio esmę. 


Guptų epochos estetika ir menas 


III a. stiprėjant vergovinių santykių krizei beveik tuo pačiu metu žlunga dvi Hindustano pusia- 
salio imperijos Kušanų šiaurėje ir Andhra pietuose, o jų teritorijos suskyla į daugybę smulkių 
feodalinių valstybių. Ryškėjantį feodalinio susiskaldymo procesą laikinai pristabdo IV a. pra- 
džioje iškilusi galinga Guptų imperija, kurios valdoma Magadha ir senoji sostinė Pataliputra 
tampa paskutinės didžiulės besiformuojančios vergovinės imperijos centrais. Guptų dinastijos 
valdovai pajungia savo valdžiai šiaurės ir centrinę Hindustano pusiasalio dalį nuo dešiniojo 
Indo upės kranto vakaruose iki Gangos upės baseino rytuose. Pietuose Dekane jos sienos ri- 
bojasi su galinga Vakatanų valstybe. Taip atsiranda galinga Guptų imperija (320-470 m.), kuri, 
nepaisant karų, atveria pusantro amžiaus indų kultūros ir meno pakilimo tarpsnį, kai kultūra 
ir menas tampa daugiausiai pasaulietiniai, atviri įvairioms išorinėms įtakoms. Mokslininkų 
veikaluose Guptų epochos ribos išplėtojamos iki 520, 535 ar net 540 metų. 

Savo klestėjimo apogėjų Guptų imperija pasiekia Čandraguptos II viešpatavimo metu 
(380-414 m.), tada imperijos vasalai - Kušanų ir daugelio kitų gretimų valstybių valdovai, 
o su pietų Dekane viešpataujančia Vakatanų dinastija susieja dinastijų vedybiniai saitai. Po 
ekonominės suirutės ryškėja naujas šalies ekonominio ir kultūrinio pakilimo periodas, klesti 
prekyba su Kinija, Persija, Bizantija, Indonezija ir kitais kraštais, iškyla turtinga pirklių klasė. 
Išimperijos į tolimus kraštus sklinda prekių srautai: audiniai, metalo, dramblio kaulo dirbiniai, 
ginklai, brangakmeniai, prieskoniai, dažikliai, egzotiški gyvūnai ir paukščiai. Maurijų, Šungų 
ir Kušanų kultūros tradicijas plėtojantys Guptų imperijos valdovai suteikia indų civilizacijai 
klasikines formas ir paverčia ją vienu svarbiausių pasaulinės kultūros ir meno židinių. Guptų 
dinastijos valdymo epocha, tai indų klasikinės civilizacijos aukso amžius, kuomet klesti archi- 
tektūra, vaizduojamoji ir taikomoji dailė, filosofija, estetika, logika, astronomija, matematika, 
medicina, muzika, literatūra, sukuriamas puranų korpusas. 

Guptų epocha - klasikinės indų kultūros ir meno istorijos aukso amžius, kuriame atgimsta 
ir naujų pavidalu išsiskleidžia klasikinėje indų kultūroje gyvavusios meno formos. Iš čia plau- 
kia kiek kontroversiškas pavadinimas „Guptų neoklasicizmas“. Tai epocha, kuriai būdingas 
tolerantiško brahmanizmo atgimimas; greta senųjų vediškųjų ritualų atgimimo, bhakti kultų 
išplitimo, klesti įvairios budistinės, džainų kultūros ir meno formos. Apie Guptų epochoje 
gyvavusią religinę toleranciją liudija daugybė epigrafinių užrašų, literatūros paminklų, šalti- 
niuose minima daugybė valdovų dovanojimo budistiniams vienuolynams, džainų šventykloms. 

Guptų epochos kultūroje ryškėja dvi 
skirtingos tendencijos. Pirmiausia atgimsta 
pasaulietinė miestų kultūra ir nuostabiai 
besiskleidžiančios klasikinio meno formos 
įžengia į naują „klasicistinį“ raidos etapą. 
Ryškėja aukštą lygį pasiekusios meninės kul- 
tūros išsivadavimas iš griežtų normatyvinių 
kanonų nuostatų, atsisukimas į plačiuosius 
pasaulietinės indų liaudies kultūros sluoksnius 
bei demokratėjimas. Kita vertus, religinės 
kultūros plotmėje taip pat pastebimas posūkis 
į nacionalinės kultūros tradicijas, senuosius 
religinius idealus, mitologiją, kas skatina se- 
nųjų brahmaniškų mokymų atgimimą nauju 
hinduizmo pavidalu. Tai iš tikryjų savotiškas 
pereinamasis indų kultūros raidos tarpsnis, 
susijęs su neseniai klestėjusios klasikinės kul- 


tūros ir meno saulėlydžiu ir jos viduje naujos 
viduramžių kultūros formavimusi, kurios ideo- 


Bodh Gaja. Mahabodi šventykla. Raižinys. 
VI a. po XIX a. restauracijos 


logine šerdimi tampa sparčiai skleidžiantis savo 
įtaką hinduizmas ir su juo susijusios įvairios 
architektūros ir vaizduojamųjų menų formos. 

Šiuos naujus su religinių ir estetinių idealų kaita susijusius poslinkius regime dar III a. 
sukurtoje penktoje hinduistinėje šventykloje Nagardžunikondoje. Apie V a. jau ryškėja laips- 
niškas mahajanos budizmo ir hinduizmo susiliejimas. Brahmanai hinduistinių idėjų popu- 
liarinimui pasitelkia įvairias epinės literatūros formas, puranų teikiamas galimybes. Daugelis 
džatakų siužetų, vaizduojančių Buddhos ankstesnius gyvenimus, yra identiški puraniškai 
mitologijai. Budistinių džatakų (jūtaka) vaizdiniai palaipsniui susipina ir susilieja su nepaprastą 
populiarumą liaudyje įgavusių didžiųjų indų epų „Mahabharatos“ ir „Ramajanos“ vaizdiniais, 
formuojasi „Pančatantros“ (Paficatantra) („Penkios knygos“) galutinė redakcija. Vadinasi, čia 
galime kalbėti apie stiprėjantį skirtingų kultūrinių, estetinių, meninių idėjų integracijos pro- 
cesą, kuris tampa svarbiu postūmiu naujam estetinės ir meninės kultūros pakilimo procesui. 
Valdant Čandraguptai I prasideda sanskrito pasaulietinės ir religinės literatūros „aukso amžius“, 
iškyla sanskrito literatūros ir filosofijos korifėjai Kalidasa, Asanga, Vasubandhus, klesti drama, 
meilės ir gamtos lyrika. Statoma daugybė rūmų, šventyklų, vienuolynų, aukštą meninį lygį 
pasiekia monumentalioji akmens, terakotos ir bronzos skulptūra, molbertinė ir freskų tapyba. 

Ryškūs poslinkiai regimi ir vienuolynų kultü- 
roje. V a. iškyla dideli budistiniai universitetiniai 
centrai Teksiloje, Nalandoje, Vikramasiloje, Vai- 
labhyje ir kitose vietovėse. Kinų budizmo adeptas 
Huien Tsangas 630-643 m. aplankęs ir mokęsis 
pagrindiniuose budistiniuose vienuolynų kultūros 
centruose su nuostaba rašo apie Nalandos budis- 
tinių vienuolynų kompleksą, kur buvo apie 10 
000 studentų ir 1510 dėstytojų turintis budistinis 
universitetas. Iš šimtų to meto Indijos budistinių 
vienuolynų jis išsiskyrė savo mastais. Čia buvo 
sukauptos didžiulė budistinės ir mokslinės literatū- 
ros biblioteka, meno kūrinių kolekcijos. Studentai 
studijavo filosofiją, klasikinę literatūrą, gramatiką, 
logiką, matematiką, mediciną, meditacinės prakti- 
kos principus, menus. 

Anot minėto kinų piligrimo, garsusis Adžan- 


tos vienuolynų kompleksas netoli Bombėjaus 
Dekano plokštikalnėje tuo metu buvo didesnis ir Buddhos galva. Šiaurės vakarų Indija. Smiltainis. 
turtingesnis nei išliko iki mūsų dienų. Potvyniai, III-V a. 

uolų griovimai, užkariautojų puolimai, gaisrai ir 

stichinės nelaimės sunaikino daugybę įstabių architektūros ir vaizduojamosios dailės paminklų. 

Architektūra ir stambių formų vaizduojamoji dailė Guptų epochoje įžengia į „klasicizmo“ 
tarpsnį, kuriame iš esmės nieko naujo nesukuriama, tačiau plėtojamos ir tobulinamos anksčiau 
sukurtos meno formos. Pagrindiniuose meninės kultūros centruose (Mathura, Pataldžaitra, 
Magadha, Bharhutas, Aihola, Sančis, Besnagaras, Adžanta) jaučiama stipri ankstesniais amžiais 
gyvavusių meninių stilių įtaka. Šios epochos estetinių idealų savitumas pirmiausia atsiskleidžia 
architektūroje, skulptūroje ir sienų tapyboje, ką liudija skirtingų epochų Mathuros skulptūros 
mokyklos ir Adžantos tapybos lyginamoji analizė. 

Guptų epochoje viešpatauja dvi pagrindinės skulptūros mokyklos: senoji Mathuros, 
tęsianti Kušanų epochoje išryškėjusias tendencijas, ir nauja Sarnatho, savitai plėtojanti Mathu- 
ros ir Gandharos mokyklose išsikristalizavusius principus. Stilistiniai šių mokyklų skirtumai 
neesminiai, kadangi abi remiasi tomis pačiomis kanoniškomis tradicijomis, tik Mathuros 
skulptorių kūriniuose vyrauja šios mokyklos meistrams būdingas žemiškumas, o Sarnatho 
skulptūroje ryškesnis simbolizmas ir santykiškumas. Abi šias V a. brandą pasiekusias mokyklas 
jungia anksčiau neregėtas formos grynumas, dvasinio prado sureikšminimas. 

Stovintis Buddha. Sarnathas. Sédintis Buddha. Sarnathas. 
Tamsiai geltonas smiltainis. 435 m. Smiltainis. 478 m. 


Gandharos mokyklos tradicijoje išsikristalizavę kanoniško Buddhos vaizdavimo principai 
Sarnatho mokyklos meistrų kūryboje keičiasi; vaizdinys simbolinis, idealizuotas, išsiskiria 
tobulomis proporcijomis. Pagal šios mokyklos kanono reikalavimus, Buddhos veidas vaiz- 
duojamas minkštos ovalo formos, su storomis juslingomis lūpomis. Ryškus šios „klasicistinės“ 
pakraipos skulptūros pavyzdys yra „Sėdintis Sarnatho Buddha“ (V a.); čia vyrauja sudvasinto, 
kupino santykiškumo, abstraktaus grožio idealas. 

Guptų epochoje išpopuliarėjo stovinčio kupino vidinės rimties Buddhos vaizdinys. Klasi- 
kiniais šios krypties kūriniais tampa „Stovintis Buddha“ (V a. iš Sarnatho). Skulptūra išsiskiria 
formų minkštumu, kas pabrėžiama meistriškai perteikta drabužių drapiruote. Veidas skulptū- 
riškas, kupinas vidinės rimties ir palaimos, plaukai supinti smulkiomis garbanomis. Mathuros 
mokykloje išsikristalizavę kanoniški principai savitai atsiskleidžia didžiulėje 2,29 m aukščio ir 
beveik toną sveriančioje „stovinčio Buddhos iš Sultangandžo“ statuloje (V a. Bengalija), kuri 
yra vientisa ir dvasinga. Pastaroji skulptūra ir milžiniška monolitinė daugiau nei 7 m aukščio 
iš nerūdijančio plieno kolona Delyje liudija išaugusį Gupta epochos skulptūros technologijos 
ir menininkų meistriškumą. Šį įstabaus indų kultūros pakilimo tarpsnį nutraukia įsiveržusios 

hunų ir kitų barbarų gentys, kurios sugriauna žydinčius imperijos miestus, komunikacines 
sistemas ir nuskurdina pasiturinčią pirklių klasę. 

Vadinasi, aukščiausią klestėjimą budistinės tradicijos dailė pasiekia Guptų epochoje, 
kuomet galutinai susiformuoja pagrindiniai Buddhos vaizdavimo kanonai ir jie įgauna savo 
klasikines formas. Daugumoje skulptūrų iki VII a. Buddha vaizduojamas kaip vienuolis, o 
vėliau vis dažniau atsiranda jo kaip princo su karūna vaizdinys. Plintant mahajanos budiz- 
mo idėjoms išskirtinę svarbą šios tradicijos dailėje įgavo bodhisatvos (taip vadinamos visos, 
išskyrus Buddhą, vyriškos lyties dievybės). Pagrindiniai šio budistinio panteono personažai 
yra keturios vadinamosios nepriklausomos bodhisatvos - Vadžrapanis, Avalokitešvara, 
Mandžušris ir Maitreja, o visos kitos yra traktuojamos kaip įvairių pavidalų jų apraiškos. Kie- 
kvienai jų būdinga konkreti funkcija ir ikonografinių elementų visuma. Skleidžiantis naujoms 
įtakingoms budizmo apraiškoms budistinio panteono figūrų gausėjo, keitėsi jų hierarchinė 
padėtis. Pavyzdžiui, VI a. sparčiai plėtojantis tantriniam budizmui, iškilo Adi Buddhos arba 
Vadžradharos vaizdinys, kuris tapo tantrizmo adeptų garbinimo objektu. Be minėtų dievybių 
buvo daugybė kitų žemesnio rango budistinio panteono personažų. 

Guptų epochos estetiniai idealai ir meninė kultūra tampa vienu reikšmingiausių perei- 
namųjų indų kultūros ir meno raidos periodų iš klasikos į viduramžius, tad vadinamajame 
„Guptų klasicizme“ ryškiai atsiskleidžia ankstesniais amžiais išsikristalizavusios estetinės ir 
meninės tradicijos. Guptų epochoje buvo sukurta daugybė reikšmingų filosofinių, estetinių, 
literatūrinių kūrinių, aukštą meninį lygį pasiekė architektūra ir vaizduojamoji dailė. Šioje 
epochoje išsikristalizavus estetinių idėjų, meno stilių ir kanonizuotų formų poveikis išlieka 
praslinkus daugiau nei dviem šimtams metų po Guptų imperijos žlugimo 470 m. Neatsitikti- 
nai du vėlesni Pandijų, Chalukjų ir Palavų dinastijų valdymo amžiai pietų Indijoje kultūros ir 
meno istorikų vadinami „post-Guptų“ epocha, nors Guptų dinastijos palikuonys dar karaliavo 
nedidelėje Magadhos valstybės teritorijoje iki 647 m. Po pirmųjų VII a. arabų musulmonų 
antpuolių Gandharos skulptūros tradicijos iki VIII a. gyvuoja Kašmyre, o vėliau transformuotu 
pavidalu išplinta Tibete, Mongolijoje, Buriatijoje, Kinijoje, Japonijoje. 

Guptų epochos architektūra ir vaizduojamoji dailė, plintant jos kultūros tradicijų, ypač bu- 
dizmo įtakai, stipriai paveikė daugelio kitų Rytų, ypač pietryčių Azijos šalių, architektūros ir dai- 
lės raidą, kur indiškų stilių šventyklos, stupos, pagodos, skulptūros išplito iki Indonezijos salų. 


„Čitralakšana“ ir klasikinės tapybinės estetikos sklaida 


Sprendžiant iš rašytinių šaltinių, Indija turėjo ilgą ir turtingą tapybos tradiciją, kuri dėl ta- 
pybos kūriniams būdingo nepatvarumo nukentėjo nuo, suiručių, užkariautojų antplūdžių, 

vidaus karų ir gamtos sąlygų poveikio. Tai, kad jau 
klasikiniame periode yra parašyti tapybinei esteti- 
kai skirti traktatai, liudija indų tapybą turėjus labai 
senas tradicijas ir buvus išplitusią įvairiuose regio- 
nuose. Ji perėjo skirtingus pakilimo ir nuosmukio 
etapus. Tragiškas indų tapybos likimas regimas netgi 
garsiosios Adžantos tapybos istorijoje. Dar paly- 
ginti neseniai, XX a. pradžioje, anot liudijimų, šios 
tapybos liekanų pavyzdžiai buvo regimi 29 olose, o 
šiandien tokių liko tik šešios. 

Seniausios ir autoritetingiausios iš išlikusių 
tapybai skirtų klasikinio periodo šilpašastrų yra 
„Čitralakšana“ („Būdingi tapybos bruožai“) ir „Viš- 
nudharmottara“ („Dorybingi Višnaus įstatymai“, 
arba „Tapybos traktatas“). Tibeto kalba išlikusio 
tapybinės estetikos traktato „Čitralakšanos“ autorius 
nežinomas, nors tekste rašoma, kad anoniminis 
autorius perteikia legendinio menų mokytojo Na- 


gnadžito mokymą. Vėliau tekste iškyla dievų val- 
Parvati. Sieninės tapybos detalė. Talagišvana dovas Brahma ir jo žodžius perteikiantis legendinis 
k ki VIEVIIEa dangaus architektas Višvakarmanas, visų menų ir 
amatų globėjas. Be šių dviejų minėtų asmenybių, 

„Čitralakšanos“ autoriumi skelbiamas ir legendinis Pralada. 

Dėl „Čitralakšanos“ sukūrimo laiko tebėra diskutuojama. Atskirų traktato fragmentų 
citavimas vėlesnėje budistinėje literatūroje ir ikibudistiniams traktatams būdingas vedinių 
dievų pagarbinimas traktato pradžioje bei tiesioginių aliuzijų į budistinių dievų panteoną 
nebuvimas leidžia manyti, kad archajiškiausias jo sluoksnis siekia apie V a. pr. Kr., t. y., kad jis 
sukurtas anksčiau nei šalyje įsigalėjo budizmas ir išryškėjo galingas šios krypties literatūros 
srautas. Analizuodami „Čitralakšanos“ tekstą, aiškiai pastebime ankstyvosios ikibudistinės 
mitologinės ir estetinės tradicijos pėdsakus. Kita vertus, traktato tekste išsakyta užuomina 
apie kastų susimaišymą liudija, kad jis susiformavo, kai ortodoksinio brahmanizmo idėjas jau 
buvo paveikusios demokratiškos budizmo ir džainizmo ideologijos, teigiančios visų žmonių 
dvasinę lygybę. Tai, kad traktate pirmiausia kreipiamasi į povedinio dievų panteono triadą 
Brahmą, Šivą, Višnų, leidžia spėti, kad pagrindinė teksto dalis suredaguota apie I amžių. 

Vienas pirmųjų autoritetingų „Čitralakšanos“ teksto tyrinėtojų vokiečių indologas 
Bertholdas Lauferis, 1913 m. paskelbęs jo vokišką vertimą iš tibetiečių kalbos su komentarais 

(Laufer, 1913) parašė didžiulį jvadinj straipsnį, kuriame aiškinosi teksto atsiradimo aplinkybes 
ir autorystę. Lyginamuoju aspektu analizuodamas jo struktūrą, stilistinius ypatumus priskyrė 
jį džainistinės estetikos tradicijai ir manė, kad tibetiečių kalba išlikusi versija turėjo bent tris 
skirtingus autorius. Budistinių motyvų atsiradimą jis siejo su vėlesnėmis teksto redakcijomis, 
kurios atsirado šiai krypčiai tapus viešpataujančia to regiono, kuriame gimė tekstas, religine 
tradicija. Iš čia plaukė ir kita svarbi šio mokslininko hipotezė, kad daugelis traktate su budizmo 
estetine tradicija siejamų motyvų yra archajiškesnės, ikibudistinės kilmės, apskritai būdingos 
ankstesnei indų filosofijos, filologijos, estetikos, dailės ir dievų vaizdavimo tradicijoms. 

Aiškiai struktūruota „Čitralakšanos“ teksto kompozicija, plėtojamų idėjų vientisumas 
liudija, kad ji apibendrina amžiais susiklosčiusias tapybinės estetikos tradicijas. Tekstą sudaro 
trys skyriai. Pirmajame pasakojama legenda apie „Čitralakšanos“ teksto gimimą ir pirmojo 
paveikslo sukūrimą, antrajame kalbama apie tapybos paskirtį ir vaidmenį visuomenės gyve- 
nime, trečiajame detaliai gvildenamos specifinės dievų, žmonių, gyvūnų tapymo problemos, 
aptariamos meninės išraiškos priemonės, įvairūs kanoniniai reikalavimai ir daugybė grynai 
techninių tapybos principų bei detalių. 

„Čitralakšana“prasideda pagrindinių dievų pagarbinimu. Toliau pasakojama legenda, kaip 
išmintingą karalių aplanko nevilties kupinas brahmanas ir prašo atgaivinti jo mirusį vienturtį 
sūnų. Karaliui padeda dievų valdovas Brahma, kuris paprašo sukurti mirusiojo atvaizdą tam, 
kad galėtų jį atgaivinti. „Per mano malonę, - sakoma traktate karaliui Brahmos vardu, - tu 
nutapei brahmano sūnų ir kartu sukūrei pirmąjį žemėje paveikslą <...>. Dabar ir ateityje šiam 
paveikslui iškilmingai aukokite dovanas. Te jis visuomet žavi žmones, skleidžia jiems džiaugsmą 
ir laimę. Te jis amžiams būna palaimos ir sėkmės šaltinis, apvalo nuo nuodėmių. Te jis naikina 
demonus ir nugali priešus! Dabar paklausyk apie tai, kas pirmą kartą tavo yra nutapyta. Tai, 
ką tu nutapei, vadinasi paveikslas [citra]“ (Citr. I. 339-346.) 

Vėliau traktate pasakojama, kaip karalius vyksta į Brahmos rezidenciją ir prašo jį atskleisti 
tapybos meno paslaptis, išmokyti, kaip ir ką reikia vaizduoti paveiksluose. Į tai dangaus valdovas 
atsako: „Iš pradžių pasaulyje atsirado vedos ir aukojimai. Kuomet buvo pastatytos caitya (šven- 
tovė arba koplyčia, skirta kuriam nors dievui garbinti - A. A.), tuomet radosi būtinybė tapyti 
paveikslus. Tapybą reikia garbinti lygiai kaip ir vedas“ (Citr. I. 340-344). Nuolatinės traktato 
autorių aliuzijos į dievų pasaulį ir pagrindinių tezių perteikimas jų lūpomis turi pabrėžti traktate 
plėtojamų idėjų reikšmingumą, iškelti tapybą menų hierarchijoje ir traktuoti kaip kitų menų 
kelrodę žvaigždę. Traktate teigiama, kad kaip karalius yra aukščiausias tarp Žmonių, taip ir 
tapyba - svarbiausia tarp menų. Kaip visos upės teka į vandenyną, o iš vandenyno gaunamos 
brangenybės, taip ir „visos meno rūšys paklūsta tapybai“ (Citr. I. 366-370). 

Vykdydamas Brahmos priesakus, karalius vyksta pas meistrystės ir menų dievą Višvakar- 
maną, kuris detaliai paaiškina įvairių siužetų paveikslų tapymo, proporcijų ir t. t. ypatumus. Šie 

pamokymai išdėstomi dievų pagerbtame „Čitralakšanos“ tekste, kuris skelbiamas pagrindiniu 
veikalu, atskleidžiančiu įvairias tapybos meno subtilybes, kompozicijos, proporcijų, spalvų 
panaudojimo ir daugelį kitų dėsnių. 

„Čitralakšanoje“ apibūdinamos skirtingos paveikslų rūšys su joms būdingais bruožais, 
daug kalbama apie tikram tapybos meistrui ir žinovui būtinas išmanyti proporcijas, formas, 
kontūrinio piešimo dėsnius. Traktate plėtojamos rekomendacijos ir norminės nuostatos 
remiasi įdėmiu gamtos, žmogaus veido, kūno proporcijų stebėjimu. Dievų, žmonių, gyvūnų 
ir gamtos pasaulio reiškinių vaizdavime išskiriami specifiniai kanoniniai principai, kurių 
tikslas - pabrėžti aukščiausiąją dievų prigimtį ir atskirų žmonių tipų ar specifinių socialinių 
sluoksnių bruožus. Išskirtinis dėmesys čia skiriamas grynai techniniams kompozicijos prin- 
cipams, proporcijoms, formų santykiams, piešinio, spalvų dėsniams. Pagrindiniu proporcijų 
matavimo vienetu, arba moduliu, skelbiama arigula, t. y. piršto plotis, prilygintas aštuonių 
miežio grūdų pločiui. Idealaus veido proporcijos, anot traktato autorių, susideda iš trijų ly- 
giu dalių: kaktos, nosies ir žemutinės veido dalies, kurių kiekviena lygi keturioms anguloms. 
Traktate tiksliai apibrėžiamos pagrindinių žmogaus kūno, veido dalių proporcijos, nurodoma 
ideali jų spalva. 


Adžantos monumentaliosios tapybos iškilimas 


Freskos Indijoje buvo tapomos ne ant šlapio tinko, o ant pagal specialią technologiją paruošto 
kruopščiai nupoliruoto grunto sluoksnio, kuris tikriausiai prieš tapant buvo sušlapinamas 
silpnu kalkių skiediniu. Jis suteikdavo mineraliniams dažams savitą spalvų spindesį, kuris 
buvo regimas net prietemoje. Tamsiose olų salių sienose tapantys meistrai vietoj apšvietimo 
naudojosi pagal specialią sistemą sustatytais metaliniais veidrodžiais. 

Skirtingai nei molbertinė tapyba, kurios raida siejasi su pasaulietine rūmų ir miestų 
kultūra, monumentalioji tapyba įgauna svarbių funkcijų budistinėje ir džainistinėje religinių 
menų sistemoje. Ji aktyviai reiškiasi freskų tapybos plotmėje. Monumentalioji ir dekoratyvinė 
freskų tapyba ne tik puošia budistinių ir džainų šventyklų ir vienuolynų interjerus, tačiau ir 
vaidina svarbų vaidmenį vienuolynų kultūros sistemoje, kur šimtmečių tėkmėje formuojasi 
savitos monumentalios sakralinės tapybos tradicijos. Iš daugybės skirtingų monumentalios 
sakralinės tapybos centrų šiandieną, remdamiesi išlikusiais paminklais, galime kalbėti apie 
specifinius Surgudžos, Adžantos, Baghos ir Sitanavasalos mokyklų stilistinius bruožus. Se- 
niausios iš išlikusių Surgudžos freskų datuojamos (III a. pr. Kr.), o Adžantos (II a. pr. Kr.). I a. 
religinės poezijos antologijoje kalbama apie Madurai vietovėje esantį paviljoną Subrahmanjos 
šventykloje, kurio lubose nutapyti hinduistinių dievų Kamos, Ratės, Indros ir kiti vaizdiniai. 

Adžantos olų šventyklų vaizdas. I a. pr. Kr.-V a. 


Klasikinė indų freskų tapyba, tęsianti amžiais išsikristalizavusios molbertinės tapybos 
tradicijas, skyla į 1) žanrinę arba siužetinę, tapomą caityy ir vihūrų sienose ir dažniausiai 
iliustruojančią tradicines budistines ir džainistines legendas ir 2) dekoratyvinę ornamentiką, 
dominuojančią lubų ir plafonų puošime. Pastarojoje vyrauja augalų motyvai, stilizuoti gėlių, 
medžių, vaisių, paukščių, gyvūnų vaizdiniai. Tačiau estetiniu požiūriu vertingiausia yra perėmu- 
si paskiras molbertinės tapybos tradicijas monumentalioji freskų tapyba. Brandžiausioms indų 
klasikinio periodo monumentaliosios dailės mokykloms jau IV-VI a. būdingas toks meninio 
apibendrinimo ir santykinio vientisumo lygis, kuris Vakarų Europoje pasiekiamas tik XIV a. 
„Jokia šios epochos tapyba nei Europos, nei Azijos kontinente neprilygsta meistriškumo lygiu 
Adžantos meistrų kūriniams“ (Munsterberg, 1979, p. 215). 

Iš tikrųjų reikšmingiausi indų monumentaliosios tapybos pasiekimai siejasi su budistinių 
vienuolynų kultūros suklestėjimu Adžantoje. Šio vienuolynų ir šventyklų komplekso statyba 
greta strategiškai svarbių prekybinių kelių tęsėsi su pertraukomis devynis šimtmečius. Jis buvo 
statomas vaizdingame tarpeklio Vaghoros (Baghora - „Tigro upė“) pakrantėje. 75 m aukščio 
kanjone nuo II a. pr. Kr. iki 700 m. iškilo apie 550 m ilgio vienas paskui kitą sekančių iš uolų 
išskobtų vienuolynų (vihūra) ir šventyklų (caitya) kompleksas. Nepriklausomai nuo šių ar- 
chitektūrinių ansamblių sukūrimo laiko šiuolaikinėje mokslinėje literatūroje jie numeruojami 
pagal išsidėstymą iš dešinės į kairę prieš Vaghoros upės tėkmę. 

Džataka. Freska. Adžantos olų šventykla I. Adžanta. V a. 


Adžantos olas ir jose nutapytas freskas atsitiktinai 1819 m. aptiko britų kariai. Pasklidus 
žinioms apie jų grožį 1844 m. čia atvyko tapytojas Robertas Gillas, kuris, sužavėtas nežinomų 
praeities meistrų sukurtų kūrinių grožio, siekdamas išstudijuoti ir užkonservuoti išvystas 
freskas, čia su nedidelėmis pertraukomis praleido 27 metus. Šios freskos buvo kuriamos daug 
amžių, tačiau estetiniu požiūriu vertingiausios buvo vėlyvosios sukurtos Guptų imperatoriaus 
vasalo Vakataka dinastijos valdovo budizmo adepto Harisenos ir jo ministro Varahadevos val- 
dymo laikais. Siekdami įtvirtinti budizmo idealus jie gausiai mecenavo olų skobimo ir sieninės 
tapybos kūrimo darbus. Tiesiogiai prižiūrint ministrui vyko didžiuliai daugybės pali kalba 
parašytų literatūrinių džatakų (kurių korpusą sudarė apie 500 traktatų) iliustravimo darbai. 

Šios monumentaliosios tapybos tradicijos meninio stiliaus sklaidoje galime išskirti du 
pagrindinius periodus: ankstyvąjį (II a. pr. Kr.-II a.) ir vėlyvąjį (450-700 m.). Nuo II a. iki 
450 m. Adžantoje statyba buvo aprimusi. Savo suklestėjimą Adžantos budistinės tapybos 
mokykla pasiekia Guptų epochoje ir postGuptų epochos pradžioje, t. y. V-VI a., o nuo VII a. 
ryškėja šios mokyklos saulėlydis, kuris itin akivaizdus po arabų musulmonų ekspansijos. 
Ankstyvieji Adžantos tapybos kūriniai - tai freskos technika nutapyti frizai (II-I a. pr. Kr.), o 
vėlyvosios (V-VI a.) freskos jau dengia visą sienų erdvę. 

Padmapame. Freska. Adzantos oly $ventyklos Nr. 1 prieskambario siena. Vihara Nr. 16 interjeras. 
Adžanta. 477 m. Adžanta. Schema 


Nors sprendžiant iš VI-VII a. rašytinių šaltinių ir svetimšalių keliautojų liudijimų, iš mil- 
žiniško Adžantos architektūrinių pastatų komplekso iki mūsų dienų išliko tik 29 ansambliai, iš 
kurių šešiolikoje yra sieninės tapybos kūrinių, tačiau ir jie sudaro vieną įstabiausių ankstyvųjų 
monumentaliosios tapybos muziejų pasaulyje. Vien šventykloje Nr. 1 yra daugiau nei tūks- 
tantis kvadratinių metrų sienų ir plafonų tapybos. Ankstyviausiuose II-I a. pr. Kr. sukurtuose 
architektūriniuose ansambliuose daugelis freskų yra stipriai pažeistos laiko tėkmės. Iš daugelio 
puikių freskų liko tik paskiri fragmentai, spalvos stipriai išblėso, apatinė jų dalis apie 1,5 m nuo 
grindų dėl liūčių sezonais susikaupusios drėgmės ir vandens atskilo kartu su grunto sluoksniu. 
Geriausia freskų būklė yra ansambliuose Nr. 1, 2, 10, 11, 16, 17, 19, 21. 

Adžantos monumentaliosios budistinės tapybos tradicija formuojasi daugelį šimtmečių. 
Sprendžiant pagal ankstyviausias blogai išlikusias freskas šventykloje Nr. 10 (II a. pr. Kr.), ji 
remiasi senomis tapybos tradicijomis. Šiose amžių tekmėje besikeičiančiose įvairiuose monu- 
mentaliosios tapybos mokyklose kūrė daug skirtingo meistriškumo tapytojų, kuriuos vienija 
tam tikrų stilistinių požymių visuma. Adžantos freskose vyrauja siužetinė tapyba, kuri stebina 
savo temų ir motyvų įvairove. 

Adžantos monumentalios tapybos meistrai, nors ir buvo vienuoliai, tačiau į savo poetišką 
meną jie įnešė pasaulietinio gyvenimo patirtį, kadangi kūrybinio įkvėpimo sėmėsi ne tik iš 
budistinių sūtrų ir džatakų, tačiau ir iš realaus, už vienuolyno sienų pulsuojančio gyvenimo, 
spalvingo gamtos pasaulio, populiariųjų liaudies epų. Iš čia kyla tapybos temų ir motyvų įvairovė, 
jos giluminis ryšys su liaudies kultūros tradicijomis. Freskose regime įvairių tautybių ir sociali- 
nių sluoksnių personažus, atspindinčius tuometinę Indijos socialinę struktūrą, gamtos pasaulio 

vaizdinius, gyvünija. SiuZetai, vaizduojantys 
tradicinius Buddhos ir bodhistavų gyvenimo 
epizodus, čia susipina su rūmų ir miestiečių 
gyvenimo vaizdais, meilės motyvais, drama- 
tiškais psichologiniais siužetais, milžiniškomis 
batalinėmis scenomis, vaizduojančiomis arijų 
užkariavimo pietų Indijos epizodus. Freskose 
vaizduojamos didžiulės kariuomenės, ginkluo- 
tos koviniais drambliais, aitai su apnuogintais 
kardais, susirėmę žūtbūtiniame mūšyje. 
Adžantos tapyboje jaučiamas stiprus 
literatūrinės estetikos poveikis. Nors pagrin- 
diniai siužetai siejasi su tradicinių budistinių 
legendų didaktinių traktavimu, tačiau čia 
regime ir anksčiau klestėjusios pasaulietinės 
rūmų tapybos poetinių tekstų ir dramų siuže- 


tų įtaką. Todėl freskose akivaizdus poezijos ir 
dramos meno estetikos principų skverbimasis 


Besimeldžiantis Buddha, apsuptas moterų. Freska. . . J + . 2 
Adžantos olų šventykla I. Adžanta. VI a. vid. į tapybos estetiką. Į šį bruožą dėmesį atkreipia 


komparatyvistinės estetikos pradininkas, sub- 


tilus indų estetikos ir meno tradicijos žinovas P. Massonas Ourselis. „Mes galime išryškinti 
ryšius, kurie yra tarp Adžantos freskų ir poezijos, taip pat ir sanskritiškos tradicijos teatro. Ši 
poezija ir teatras yra labiausiai susiję su tapyba, epochos, vadinamos „klasikine“, pradžioje ir ši 
vienybė atrodo ypač akivaizdi, tačiau ji gyvuoja tikrai“ (Masson Oursel, 1933, p. 449). Tapytojai 
savo idėjas plėtoja remdamiesi naratyvinės estetikos principais; plačiuose tapybiniuose cikluo- 
se, vienas epizodas, kaip ir literatūriniame kūrinyje, keičia kitą. Tiesa, šis ryšys tarp atskirų 
epizodų ne visuomet yra sąlygojamas nuoseklios įvykių kaitos, neretai jis yra asociatyvinis. 
Adžantos tapybos meistrai netapo siužeto vergais. Jų kūrybos neužgožė didaktinėms 
budistinės estetikos nuostatoms būdingas „literatūriškumas“. Jie savo idėjas išsako plastinėmis 
tapybinėmis meninės išraiškos priemonėmis. Brandžiausios Adžantos freskos išsiskiria aukšta 
kompozicine kultūra, puikiu linijiniu piešiniu, raiškia tapymo maniera, gyva spalvų gama, 
meninių formų muzikalumu. Čia vyrauja harmoningi spalviniai sprendimai, nors tapytojai ir 
nevengia kontrastiškų emocionalių spalvinių santykių. Freskose dominuoja tamsiai raudoni, 
rudi, ochros ir prisopinti indigo ir žali tonai. Nors Adžantos tapytojams dar nepažįstami linijinės 
perspektyvos principai, tačiau jie meistriškai perteikia skirtingų planų sąveiką, kuria efektingas 
panoramines kompozicijas, kurių erdviškumą pabrėžia antrame ir trečiame plane esantys gamtos 

Scena i$ Mahadžanataka džatakos. Vichara nr. 1. Adžanta. Freska. V a. 


objektai, žmonių ir gyvūnų figūros. Kaip ir kinų peizažinės tapybos meistrų kūriniuose, AdZantos 
freskose susiduriame su atvirkštinės perspektyvos ir „daugiataškio“ panoraminio vaizdavimo 
principais, kuomet viename paveiksle suderinama keletas skirtingų regėjimo taškų. Iš čia kyla 
daugeliui Adžantos freskų būdingas siužetinių linijų daugiasluoksniškumas, ypatingas jtaigumas. 

Ankstyviesiems Adžantos mokyklos meistrams būdingas imlus žvilgsnis į juos supantį 
pasaulį ir tikroviškas jo perteikimas. Pagrindiniai siužetai siejasi su Buddhos ir bodhisatvų 
gyvenimo epizodų vaizdavimu. Charakteringi ankstyvosios tapybos bruožai - iliustratyvumas 
ir didaktiškumas. Tapymo stiliui būdingas tikslus sausas linijinis piešinys, aiškiai išpieštos de- 
talės, santūrios spalvos. Minėti stilistiniai bruožai aiškiai pastebimi seniausiose caityose Nr. 10 
(IL a. pr. Kr.) ir Nr. 9 (Ia. pr. Kr.) sienų freskose. Didžiulę caityg Nr. 10 29 m ilgio ir 12 m pločio 
vidinės salės erdvę į platų centrinį ir du šoninius nefus skaido trisdešimt devynios kolonos. 
Priešingame fasadui salės gale yra nuolatinė pusiau apskritos formos stupa, o didžiulės šoninės 
sienos gausiai dekoruotos freskomis, iliustruojančiomis džatakų siužetus. 

Vienas kitą keičiantys epizodai tapybinėmis priemonėmis pasakoja budistinę legendą 
apie bodhisatvos persikūnijusios į didingą baltą dramblį tragišką likimą. Nežinomo dailininko 
nutapytose freskose jautriu linijiniu piešiniu meistriškai perteikiami žmonių ir gyvūnų vaiz- 
diniai. Žmonių figūros, lyginant su grakščiais gyvūnų judesiais, atrodo statiškesnės, atskiros 

detalės dar neišpiešiamos. Šios freskos išsiskiria kompozicinių sumanymų įvairove, mąstymo 
vientisumu, dekoratyviniu linijiniu piešiniu, gaivališkais spalviniais santykiais. Fresky kūrėjai 
neabejotinai remiasi ankstesnėmis turtingomis monumentaliosios tapybos tradicijomis. Itin 
aukštu meistriškumu išsiskiria siužetai, vaizduojantys grupines žmonių, dramblių kompozicijas, 
puikius peizažų ir vandens telkinių vaizdinius. 

Ankstyvieji Adžantos tapybos meistrai suformuoja pagrindinius šios mokyklos stilistinius 
bruožus ir kloja pamatą tolesniam raidos etapui - III a. ji atgimsta Guptų epochoje. Kokybiškai 
naują raidos pakopą Adžantos mokyklos tapyba pasiekia V-VI a., tada šios mokyklos meistrų 
kūryba įgauna ypatingą vientisą stiliaus, linijinio piešinio muzikalumą, plastišką formą, po- 
tėpio minkštumą ir spalvinių sprendimų įvairovę. Ypatingu jautrumu ir tragiškumu dvelkia 
V a. Viharoje Nr. 16 sukurta freska „Princesės mirtis“, kurios siužetas siejamas su populiaria 
budistine legenda, pasakojančia apie jaunesnio Buddhos brolio Nandžio žmoną, kuri jos 
vyrui pasirinkus asketo gyvenimą, neįveikusi išsiskyrimo skausmo miršta iš sielvarto. Kaip ir 
daugumai šio tarpsnio kūrinių, minėtajam, būdinga aukšta kompozicinė piešinio ir spalvos 
panaudojimo kultūra. Visas kūrinys nutapytas naudojant vientisą gelsvų žalsvų tonų gamą. 
Meistriškai freskos kompozicijoje išdėstytos princesės ir ją supančių tarnaičių figūros, puikus 
piešinys ir emocionalios spalvos vykusiai perteikia šio tragiško siužeto esmę. 

Kitokia, kupina gyvenimo džiaugsmo, muzikalių linijų ir tapymo jėgos, yra V a. Viharoje 
Nr. 17 nutapyta freska, iliustruojanti Visvantara-jatakos siužetus. Jos dešinėje pusėje regime 
meilės sceną, o kairėje - procesiją su daugeliu spontaniškai nutapytų moteriškų ir vyriškų 
figūrų. Figūrų išdėstymas šiame kūrinyje tarsi paklūsta ritmingam lanksčių muzikalių lini- 
jų judėjimui. Brandžiam Adžantos meistrų stiliui būdingas meninio mąstymo vientisumas 
dar ryškiau atsiskleidžia viharoje Nr. 1 nutapytame „Bodhisatva Pamappai“ (V a.) cikle, 
freskoje „Besimeldžiantis Buddha, apsuptas moterų“, kuriai būdingas ypatingas piešinio linijų 
muzikalumas, meistriški kompoziciniai sprendimai ir subtili žalsvų, rausvų, rudų tonų gradacija. 

Kitaip nei daugelio šimtmečių tėkmėje besiplėtojusi Adžantos monumentaliosios tapybos 
tradicija, Baghos mokyklos freskos, išlikusios budistinėje olų šventykloje Nr. 4, yra atliktos pagal 
vientisą planą, per trumpą laiką ir išsiskiria pabrėžtinai dekoratyviu stiliumi. Freskų „Raitelių 
procesija“ ir „Šokėjos ir dainininkės“ tapybos stilius, lyginant su Adžantos meistrų kūriniais, yra 
daug santūresnis. Siužetai traktuojami nuosaikiai, idėjos išsakomos santūriais dekoratyviniais 
tonais, paskirstant spalvas į lokalines spalvines zonas, kurioms svetimas tapymo spontanišku- 
mas, spalvos emocionalumas. Freskoms būdingas plastiškas linijinis piešinys, vientisa toninė 
struktūra, kurioje vyrauja rudų, rusvų, gelsvų su prislopintais melsvais ir žalsvais tonais har- 
monija. Visai kitokia daug emocionalesnė spalvų atžvilgiu yra džainų Sitanavasalos šventykloje, 
Palavų dinastijos valdomoje tamilų apgyvendintoje pietų Indijoje, išlikusi freskų tapyba. Joje 
vaizduojamas spalvingas džainų legendų, gyvūnų, gamtos, dangiškų šokėjų apsarų pasaulis. 

Scena i$ Višvantara dZatakos. Freska. Vihara Nr. 17. Adžanta. V a. 


Adžantos freskų tapyba - tai ne tik indu monumentaliosios tapybos raidos viršūnė, tačiau 
greta Egipto, kinų, japonų ir Vakarų tapybos tradicijų vienas - reikšmingiausių ankstyvųjų 
pasaulinės tapybos reiškinių. Meninės išraiškos priemonių, kompozicinių sprendimų įvairove, 
stiliaus brandumu Adžantos budistinės tapybos mokykla buvo pažengusi gerokai toliau nei anks- 
tyvosios Vakarų Europos tapybos mokyklos. Šioje tradicijoje išsikristalizavę kanonai, ženklinti 
Rytų Azijos estetikos principų, vėliau savitai transformavosi kinų ir japonų budistinėje tapyboje. 

Puikių indų sieninės tapybos pavyzdžių aptinkame ne tik visame pasaulyje išgarsėjusioje 
Adžantoje, tačiau ir kitose Indijos vietovėse. Pagrindiniai monumentaliosios religinės tapybos 
centrai buvo Himalajų prieškalnių, Dekano plokštikalnio ir tamilų apgyvendintuose pietuose. 
Ryškiausiai sieninės tapybos raida atsiskleidžia Šungų, Kušanų, Guptų, Čalukjų ir Palavų dinas- 
tijų valdymo epochose. Sieninės tapybos liekanos pastebimos Mamalapuramo vadinamoje Adi 
Varahos oloje. VII a. faktiškai pasibaigus klasikiniam indų monumentaliosios tapybos raidos 
etapui ji dar daugelį šimtmečių gyvuoja vakarų ir rytų Indijos pajūrio regionuose. Apie vėles- 
nės indų monumentaliosios freskų tapybos laimėjimus galime susidaryti įspūdį pagal Baghos, 
Sitanavasalos (IX a.) Talagirisvara (VIII a.), Radžaradžesvara (XI a.) šventyklų kompleksuose 
išlikusius kūrinius. Caitya tipo šventyklų interjerų puošime dominuoja skulptūra, o vienuolynų 
ir didžiųjų kvadratinių maldų salių (vėliau tapusių vihara šventyklomis) dekore vyrauja tapyba. 
Didžiulės kolonų eilėmis atskirtos caitya ir vihara šoninių sienų ir lubų erdvės budistiniuose ir 
džainistiniuose architektūriniuose ansambliuose suteikė galimybę išsiskleisti religinių tapytojų 
kūrybiniams dvasios polėkiams. 

ANKSTYVIEJI VIDURAMZIAI 


Viduramžių kultūros savitumas 


Viduramžių Indijos kultūra glaudžiai siejasi su ankstesnėmis kultūros estetikos ir meno tradi- 
cijomis. Lyginant ją su klasikinio periodo raida, matyti analogiškas mąstymo sinkretiškumas 
ir nuoseklus idėjų tęstinumas. Klasikinės indų kultūros klestėjimo periodas siejosi su abso- 
liutizmo tendencijų įsigalėjimu. Bendras šalies ekonominis pakilimas ir centralizuojančios 
jėgos sudarė palankias sąlygas į universalumą pretenduojančioms religijų - brahmanizmo, 
budizmo, džainizmo - estetikos ekspansijai į įvairias dvasinės kultūros sritis ir lėmė architek- 
tūros, skulptūros, tapybos, muzikos, dramos, poezijos suklestėjimą. Tačiau ilgainiui ryškėja 
nauja nerami, kupina daugybės istorinių sukrėtimų artima Vakarų viduramžiams epocha, kuri 
keičia tolesnę indų estetinės minties ir meno raidą. 

Po hunų antplūdžių ir šiaurės Indijos kultūros centrų užgrobimo 470 m. žlunga Guptų 
imperijos galia ir, suskilusi į daugybę feodalinių karalysčių ir kunigaikštysčių, valdomų vietinių 
dinastijų, šalis pamažu žengia į su feodalizmo įsigalėjimu susijusią viduramžių epochą. Šiaurės 
Indija nustoja dominavusi Hindustano pusiasalio kultūros raidoje. Kultūrinis gyvenimas at- 
gimsta tik 540 m., kuomet, išsivadavus iš hunų priespaudos, prasideda paskutinis reikšmingas 
budistinės vienuolynų kultūros klestėjimo periodas. Jis pasiekia savo apogėjų viešpataujant re- 
tos išminties ir humanitarinės kultūros imperatoriui Haršavardhanui arba Haršai (606-648 m.), 
kuris pajungė savo valdžiai didžiules šiaurės Indijos teritorijas. Tai buvo paskutinis galingas 
valdovas, aktyviai rėmęs mahajanos budizmą. Jo valdoma valstybė atgauna beveik visas 
Guptos imperijos teritorijas ir tampa viena galingiausių to meto pasaulio valstybių. Tuomet 
atgimsta budistinių universitetų veikla, plėtojasi budistinė literatūra, filosofija, architektūra 
ir vaizduojamoji dailė. Šią nuostabią budistinės kultūros sklaidos epochą nutraukia 712 m. 
į šiaurės Indiją įsiveržę arabų musulmonų užkariautojai, o mahajanos budizmo mokymas ir 
su juo susijusi kultūra suklesti Kinijoje ir Japonijoje. Po Haršos mirties šalis ilgam suskilo į 
daugybę konkuruojančių feodalinių valstybių. 

Žlugus didžiosioms Indijos subkontinento Guptų ir Haršos imperijoms, kultūrinis gyve- 
nimas ir estetinės iniciatyvos palaipsniui persikelia į ekonomiškai klestinčią centrinę ir pietinę 
Hindustano pusiasalio dalį. Todėl klasikinės epochos estetikos, meno palikimą ankstyvaisiais 
viduramžiais perima ir toliau plėtoja įvairių šiaurėje, Dekano plokštikalnėje ir pietuose iški- 
lusių feodalinių dinastijų valdomos valstybės. Byrant imperijai į mažus valstybinius darinius, 
asketiškas budizmo ir džainizmo ideologijas pradeda išstumti vietinės liberalesnės hinduistinės 
pakraipos religijos bei kultai. Šis procesas jau ryškėjo Guptų imperijos saulėlydyje. 

Kailašanathos šventykla Kančipurame. VII a. 


Gilėjant politinės ir kultūrinės diferenciacijos procesams, Hindustano pusiasalyje anks- 
čiau būdingas šios civilizacinės erdvės vienijimo funkcijas iš budizmo perima hinduizmo 
kryptys, kurioms veikiant plėtojasi regioninės filosofijos, estetikos, literatūros, poezijos, 
architektūros, skulptūros, tapybos ir kitos kryptys. Apie daugelio jų raidos dėsningumus 
žinome nedaug, nes atskirų valstybių teritorijos keitėsi, dėl karų žuvo daug artefaktų, doku- 
mentuotų rašytinių šaltinių, kurie padėtų nustatyti ryšius tarp skirtingų regioninių mokyklų 
stilių, jų tarpusavio įtakas, santykius tarp mecenatų ir kūrėjų. Greta estetinių traktatų, kiti 
svarbūs šios epochos estetinių idealų rekonstrukcijos šaltiniai yra įvairias dinastines vedybas 
lydintis tekstai, įvairūs įrašai, atspindintys poetų, pirklių, piligrimų keliones po įvairius re- 
gionus. Nepaisant valdančių dinastijų ir valstybių teritorijų kaitos, gyvybingi išliko daugelis 
tų pačių dar klasikiniame periode klestėjusių kūrybinio aktyvumo centrų. Juose lygiagrečiai 
skleidėsi ir konkuravo skirtingų religijos tradicijų bei estetinių idealų įkvėptos mokyklos ir 
menininkai. Nepriklausomai nuo valdovų ir karalysčių teritorijų kaitos šimtmečiais plėtojosi 
skirtingų estetinių ir meninės kūrybos principų mokyklos, tarp kurių išliko akivaizdus stilis- 
tinis perimamumas. Kalbėdami apie pagrindinių viduramžių estetikos, literatūros, poezijos, 
architektūros, skulptūros, tapybos, miniatiūros krypčių ir mokyklų raidą, dauguma dabartinių 
tyrinėtojų, nustumdami į antrą eilę dinastijų kaitos problemas, pirmiausia analizuoja atskirų 
feodalizmo laikais iškilusių estetikos mokyklų ir meno rūšių regionines tradicijas bei joms 
būdingus tipologinius bruožus. 

Tiesioginis Indijos viduramžių epochos siejimas su feodalinių santykių įsigalėjimu, kaip 
skiriamuoju požymiu, kelia pagrįstų abejonių, kadangi remiasi eurocentrinėmis schemomis 
ir vulgariu sociologizmu. Kita vertus, Vakarų kultūros tyrinėjimų kontekste susiformavusi 
viduramžių sąvoka ne visuomet gali būti tiksliai taikoma Indijos, Kinijos, Bizantijos ir arabų 
kultūros tyrinėjimuose. Apie daugelį viduramžiškais laikomų fenomenų, pavyzdžiui, bažnytinių 
hierarchinių struktūrų formavimąsi ar teocentrinės pasaulėžiūros įsigalėjimą, reikia kalbėti su 
išlygomis, kadangi šios institucijos ir pasaulėžiūriniai elementai tiek Indijoje, tiek ir Vakaruose 
yra ikifeodalinės kilmės. 

Vartodami Vakarų civilizacijos tyrinėjimuose išsikristalizavusią sąvoką „viduramžiai“ 
indų kultūros, estetikos ir meno tyrinėjimams, susiduriame su dviprasmiškumu, kadangi 
Vakarų civilizacijos raidos schemas perkeliame į kitą civilizacinę erdvę. Tačiau apie IV-VII a., 
anot daugelio civilizacijos teoretikų, Hindustano civilizacijos erdvėje regime daug tipologiškai 
artimų Vakarų viduramžių kultūrai bruožų. Tiesa, lyginant indiškojo feodalizmo sklaidą su 
Vakarų ir kinų, Hindustano pusiasalio erdvėje regimas dar margesnis feodalinis susiskaldymas, 
stipresnė vietos religijos, kultūros tradicijų įtaka, valstiečių ūkių didesnė reikšmė, natūralios 
rentos vyravimas, kaimo bendruomenių stabilumas, išplėtota amatininkysté. Čia lyginant 
su Vakarais ir Kinija regime stiprią kastinės visuomenės įtaką ir silpnesnį valstybinį ūkio ir 
socialinių santykių reguliavimą. 

Viduramžių Indijos estetinės teorijos, būdamos glaudžiai susijusios su šalyje vyraujančio- 
mis filosofinėmis, religinėmis ir meninėmis tradicijomis, neišvengiamai perima pagrindinius 
jų bruožus: nuo asketiškų budistinių idealų, skelbiančių atsisakymą nuo išorinio pasaulio, 
iki atvirai hedonistinių tantrizmo (višnaizmas, šaktizmas, šaivizmas) atšakų, sutapatinančių 
estetinį suvokimą ir meninę kūrybą su erotiniais motyvais. Viduramžių Indijos filosofinės 
estetikos sistemos rutuliojasi glaudžiai sąveikaudamos su įvairiomis hinduizmo apraiškomis 
ir pagrindinėmis filosofinėmis mokyklomis, pirmiausia su Vedūnta, sūmkhya ir įtakinga tan- 
trizmo pakraipa trika. 

Nepaisant daugybės stereotipų, turime pripažinti, kad indų viduramžių estetikoje rutulio- 
jami požiūriai į estetines vertybes, meną, jo vietą ir funkcijas visuomenės gyvenime yra daug 
artimesni Vakarų Europos viduramžių kultūroje išsikristalizavusiems požiūriams nei tiems, 
kuriuos regime Kinijoje ir Japonijoje. Šią giminystę tikriausiai nulėmė akivaizdžios hierarchinių 
visuomenės struktūrų paralelės ir panašus estetikos ir meno vertybių vaidmuo. „Hierarchinė 
indų civilizacijos struktūra iš dalies priminė viduramžių Europą. Indija turėjo griežtą kastų 
sistemą, Europa - feodalinę santvarką su paraleline bažnyčios ir valstybės hierarchija, pra- 
dedant žemiausią padėtį užimančiu baudžiauninku bei vienuoliu, baigiant didžiuoju Romos 
imperatoriumi ir popiežiumi. Viduramžių hierarchija reiškėsi veikiau teoriškai nei realiai, ir 
visą laiką ją lydėjo neišsprendžiamas konfliktas: kuri valdžia, pasaulietinė ar bažnytinė, aukš- 

čiausia. Iš kartos į karta paveldima klasinė struktūra nebuvo tokia griežta, kaip kastų sistema: 
turėta daug kelių iškilti arba sužlugti. Tačiau abi kultūras siejo hierarchinis mąstymas ir panaši 
meno pasaulio organizacijos struktūra“ (Munro, 1965, p. 75). 

Indijos ir Vakarų Europos viduramžiai - sudėtingas naujų dvasinių idealų ieškojimo lai- 
kotarpis, kai įsivyrauja teocentrinė filosofijos, estetikos ir meno paradigma, o dominuojančiu 
teorinio mąstymo tipu tampa scholastika. Tiek Vakaruose, tiek ir Indijoje atskirų religijos 
krypčių ideologams iškilo ta pati vizualinio meno teikiamų galimybių skleisti savos religijos 
idealus reikšmė. Tai skatino religinę estetinės minties ir meno plėtotę. 

Dieviškumo perteikimo vaizdu problema indų viduramžių estetikoje, mene yra ne tik 
svarbi, bet ir komplikuota, kadangi Hindustano pusiasalyje išsiskleidusių skirtingų religinių 
tradicijų sankaupoje susiduriame su gausybe personažų ir juos simbolizuojančių ikonografinių 
elementų bei atributų. Šios religinės estetikos ir meno tradicijos su kiekvienai iš jų būdinga 
savita dievų, pusdievių panteonų ikonografija formavosi šimtmečiais. Juose iš praeities perimti 
dievų pavidalai, jų atributai nuolat keitėsi, buvo papildomi naujais vizualiniais bruožais, moty- 
vais, atributais, kitaip suvoktais vaizdais. Kai kurių viduramžiais kanonizuotų dievų panteonų 
ir jų simbolinių atributų ištakas galime aptikti net ikivediniu periodu, dar III tūkstantmetyje 
pr. Kr. protoindiškose civilizacijose. Kasinėdami Harappos ir Mohendžo Daro civilizacijų 
gyvenvietėse archeologai aptiko yoni ir linga archetipinius skulptūrinius ir akmenyje išraižy- 
tus vaizdinius, kurie simbolizavo moters ir vyro lytinius organus. Manoma, kad jie įkūnijo tą 
pirmųjų protėvių idėją, kuri vėliau hinduizme virto vaisingumo dievų Šivos ir Šakti kultais. 

Vediniame periode Rgvedos tekstuose jau minimi vėliau hinduistinio dievų panteono 
personažai Indra, Varuna, Mitra, Rudra, kuriems suteikiama žmogiškų bruožų ir elgesio 
formų. Vadinasi, jau vediniuose tekstuose galime apčiuopti antropomorfinių hinduistinių 
dievų pavidalų formavimosi ištakas. Jų gyvavimo faktas dokumentaliai patvirtinamas V a. pr. 
Kr. Paninio tekstuose ir II a. pr. Kr. datuotoje Vasudevos (dievo Vaišnaus pavidalas) garbei 
skirtos kolonos, archeologų rastos Besnagare, įraše. Šie archajinės kilmės religiniai vaizdiniai 
per daugybę tarpinių grandžių atkeliavo ir į viduramžių estetiką bei meną. 

Skirtingai nei Vakarų viduramžių estetikoje, kurios problemų lauką apibrėžia vyraujanti 
monoteistinė religija, Indijos viduramžių estetikoje susiduriame su didesne išeities pozicijų 
įvairove ir ryškesne estetinės problematikos autonomija religinės atžvilgiu. Tai sąlygojo Indi- 
jos kultūroje vyraujantis politeizmas ir įvairių tiek ortodoksinių, tiek ir liberalių hinduistinių 
religinių krypčių koegzistavimas. Čia aptinkame Vakarų realistų ir nominalistų diskusijas 
primenančių motyvų, vedantos estetinėje tradicijoje gimsta rafinuoti proto ir tikėjimo santykių 
svarstymai. Nors paskiros estetinės teorijos plėtojasi stipriai veikiant religiniams idealams, 
tačiau estetika viduramžių Indijoje nebuvo „teologijos tarnaitė“ ir išsaugojo problematikos 
savarankiškumą. 

Viduramžių kultūros, estetikos ir meno raida tiesiogiai siejosi su esminiais poslinkiais 
religinės pasaulėžiūros ir socialinio gyvenimo srityse. Suirus centralizuotoms imperijoms pa- 
mažu blėso džainizmo ir budizmo ideologijos įtakos, kurias išstūminėjo vietinės hinduistinės 
religijos ir kultai. 

Vakarų viduramžių epochos pradžią atitinkančiam indų kultūros, estetikos ir meno raidos 
tarpsniui būdingas laipsniškas pasyvų požiūrį į išorinį pasaulį skelbusių budizmo ir džainizmo 
ideologijų įtakos silpnėjimas ir, priešingai, tvirtai suaugusio su lokalinėmis liaudies kultūros 
tradicijomis hinduizmo įtakos augimas. Viena svarbiausių priežasčių, kodėl daug žadanti budis- 
tinė ir džainistinė estetika, menas patyrė nuosmukį ir tarsi ištirpo universalesniame hinduistinės 
estetikos ir meno sraute, buvo ta, kad demokratiška antikastinė ir antibrahmanistinė budizmo 
ideologija nepajėgė sugriauti kastinės indų visuomenės struktūros ir įveikti su ja susijusios 
senosios brahmaniškos ideologijos. Praradusi pirmapradį gyvybingumą, budizmo estetika 
buvo priversta taikytis prie viduramžiais atgimusios hinduizmo pavidalu senosios brahmaniškos 
ideologijos. Tai galiausiai lėmė budizmo estetikos ir meno tradicijos ištirpimą polimorfiškoje 
hinduizmo estetikos ir meno tradicijoje. 


Hinduistinės pasaulėžiūros įsigalėjimas 


Hinduizmo genezė - sudėtingas reiškinys, glaudžiai susijęs su maždaug nuo 600 m. pr. Kr. iki 
300 m. viešpatavusia vadinamąja brahmaniškąja-šramaniškąja tradicija. „Hinduizmas, arba 
tiksliau sakant, klasikinis brahmanizmas pirmiausia gali būti apibūdinamas kaip religinių 
horizontų išplėtimas <...>. Daugiau nei religija, tai yra totalus visuomenės ir mąstymo su- 
tvarkymas ir suderinimas“ (Renou, 1981, p. 12). Iš tikrųjų hinduizmo, kaip įvairių religinių, 
etinių, estetinių požiūrių sistemos konsolidacija, vyko ilgą periodą nuo 200 m. pr. Kr. iki 
400 m., polemizuojant su įtakingomis budizmo ir džainizmo sistemomis. Šiame procese 
išskirtinę svarbą įgavo „Mahabharatos“ tekstas, kuris tapo vienu iš pamatinių hinduistinės 
pasaulėžiūros ir religijos tekstu, paveikusiu šios margos krypties estetinių ir meninių idealų 
konsolidacijos procesus. Kita vertus, „Mahabharata“ yra ir meniškas literatūrinis kūrinys, kuris 
nestokoja estetinių idealų ir įvaizdžių įvairovės. Klasikinio hinduizmo ir su juo susijusių įvairių 
intelektualinių, estetikos ir meno tradicijų klestėjimas datuojamas nuo 300 iki 1200 metų. Nuo 
XIII a. pradžios kartu su regiono islamizavimu ryškėja hinduizmo ir islamo estetikos bei meno 
sąveikos procesas, kurį nutraukia britų kolonizacija 1757 metais. Nuo tol iki nūdienos tęsiasi 
vadinamasis neohinduizmo periodas. 

Hinduizmo įtakos augimo procesas itin sustiprėja iškilus arabų musulmoniškosios eks- 
pansijos ir šalies pavergimo grėsmei. Pasikeitusioje kultūrinėje situacijoje perdėm intelektua- 

lios ir atsietos nuo kasdienio paprasto žmogaus gyvenimo vėlyvosios budizmo ir džainizmo 
ideologijos jau nebeatitiko naujų dvasinių epochos poreikių, todėl prarado įtaką. Dvasinio 
indų kultūros vedlio vėliavą perėmė polimorfizmu ir pliuralistinėmis nuostatomis išsiski- 
riantis įvairiaspalvis hinduizmo sąjūdis. Dvasinė diferenciacija hinduizme glaudžiai siejosi 
su tradicinėje indų kultūroje gyvavusia socialine kastų sistema. Kita vertus, hinduizmas yra 
labai nevienalytis ir daugybe kitų aspektų, kadangi kiekviename milžiniškos šalies regione 
jis remiasi savo vietinėmis kultūros, religijos tradicijomis. Ir pagaliau, nevertėtų pamiršti, 
kad kiekvienas žmogaus amžius indų tradicinėje visuomenėje turėjo skirtingus idealus bei 
dvasinius orientyrus. 

Šis hinduizmo pliuralizmas buvo subalansuojamas visai indų civilizacijos erdvei bü- 
dingomis konsoliduojančiomis nuo kitų civilizacinių erdvių besiskiriančiomis kultūros 
tendencijomis. Akivaizdu, kad jo pliuralistines nuostatas atsvėrė ir cementavo stiprėjantis 
indų civilizacinės erdvės religinės patirties unifikavimas, diegiamas įvairių religinių tradicijų 
brahmanizavimo nuostatų. Vietinių Hindustano pusiasalio gyventojų kultūrinės saviidentifika- 
cijos stiprėjimas itin išryškėjo iškilus islamo civilizacijos agresijos grėsmei. Naujoje kultūrinėje 
ir ideologinėje situacijoje visas lokalines religijas, nepaisant jų įvairovės, vienijo vedų autoritetas, 
ypatingo brahmanų elito statuso pripažinimas, mokymai apie karmą, samsarą, mokšą. 

D. R. Kinsley'us, detaliai tyrinėjęs hinduizmo ištakas, išskiria mažiausiai keturias pagrin- 
dines šią religijos tradiciją maitinusias versmes. Pirmiausia „vedų tradiciją“ (funkcionavusią 
„ortodoksinio brahmanizmo“ terpėje ir saugojusią vedų ritualizmą ir dharmašastrų studijavimo 
tradiciją); antrą - bhakti tradiciją, išsiskleidusią trimis pagrindinėmis kryptimis - šaivizmas, 
vaišnavizmas ir šaktizmas; trečią - asketiškąją tradiciją ir pagaliau, ketvirtą - liaudies tradiciją, 
susijusią su gyvūnų, augalų garbinimu, „švaraus“ ir „nešvaraus“ maisto atskyrimu, įvairiais 
prietarais ir maginiais ritualais. Pagrindiniu hinduizmo, kaip religinio kultūrinio fenomeno, 
bruožu čia tampa seno išsaugojimas nauju pavidalu (Kinsley, 1982, p. 9). 

Greta teoretikų, kurie žvelgia į hinduizmą kaip pagrindinę nacionalinę indų religiją ir 
pabrėždami išskirtinį hinduizmo vaidmenį indų civilizacijos istorijoje traktuoja šią civilizaciją 
kaip „hinduistinę“, yra ir tokių, kurie atsiriboja nuo šios XVI a. katalikų misionierių įvestos 
neapibrėžtos sąvokos sureikšminimo, o indų civilizaciją traktuoja kaip „dharmos civilizaciją“, 
kadangi, jų požiūriu, šioje civilizacijoje kitus kultūrinio kosmoso elementus sistemiškai or- 
ganizuojanti ašis yra ne neapibrėžtas religinis pliuralizmas, o visuotinis „natūralios tvarkos“ 
dėsnis. Hinduizmui svetimos neortodoksinėms religinėms tradicijoms - budizmui, džainiz- 
mui, vėliau besiskverbiančioms abraomiškoms religijoms islamui ir krikščionybei - būdingos 
prozelitinės ir universalistinės tendencijos. Neginčijamo vedų autoriteto iškėlimas padėjo 
hinduizmui atsiriboti nuo neortodoksinių religinių tradicijų „erezijų“. 

Pagrindiniu hinduizmo ideologijos plitimo centru tampa galingos Palavų dinastijos 
(325-897 m.) valdoma pietų Indija, kur tradiciškai stiprūs buvo vietiniai šaivų ir kiek mažiau 
įtakingi vaišnavų kultai, itin išplitę šiaurės Indijoje. Remiamas brahmanų šios dinastijos 
valdovas Mahendravarmanas I pradeda aktyvią antibudistinę kampaniją, siekdamas apriboti 
valstybei nepavaldžių budistinių vienuolynų galią ir pasisavinti juose per amžius sukauptus 
turtus. Po įnirtingo budistinių vienuolių karinio pasipriešinimo ši kampanija pasibaigia 
daugelio šventyklų ir vienuolynų kompleksų sugriovimu, jų turtų užgrobimu ir milžiniško 
vienuolių ordino išvaikymu. Ši pergalingai pasibaigusi antibudistinė reakcija, įkvėpusi ir kitus 
budizmo priešininkus, paaiškina, kodėl Indijos pietuose, išskyrus nedaugelį monolitinių uolų 
šventyklų ir stupų, beveik nieko neišliko iš anksčiau čia klestėjusios budistinės architektūros 
ir dailės paminklų. 

Įsivyraujanti hinduistinė pasaulėžiūra ne tik atgaivina brahmanizmo tradicijas, tačiau ir 
integruoja budizmo ir džainizmo elementus, kurie transformuodamiesi įsilieja į sinkretiško 
hinduizmo idėjų srautą. Hinduizmas - tai feodalizmo epochos sąlygomis pasikeitęs ir daugelio 
anksčiau gyvavusių idėjų transformuotas brahmanizmas. Jis yra platesnis sinkretiškos kultūros 
reiškinys, nei paprasta religija. Tai vientisa gyvenimo ir pasaulio suvokimo filosofija, jungianti 
savitą pasaulėžiūrą, mitologiją, glaudų žmogaus santykį su gamta, gyvūnijos pasauliu, specifine 
tikėjimo, elgesio normų, estetinių idealų sistema. Hinduizmas išsiskiria liberalumu, pakantu- 


292 


ANKSTYVIEJI VIDURAMZIAI 


mu įvairiems požiūriams. Šis hinduistinės pasaulėžiūros nevienalytiškumas, amorfiškumas, 
pliuralistinė jo struktūra tiesiogiai atspindi lokalinių Indijos kultūrinių tradicijų įvairovę. 

Senieji vedų, brahmaniškosios, budistinės, džainų, vietinės dravidų liaudies kultūros 
elementai, prieš įjungiant juos į kompromisinės hinduistinės kultūros idėjų visumą, buvo 
rūpestingai brahmanų redaguojami ir pritaikomi naujos viduramžių epochos dvasiniams 
poreikiams. Visi, kas pripažino vedų, hinduistinių puranų autoritetą, kastinį visuomenės 
pasiskirstymą, buvo brahmanų pašventinami hinduizmo adeptais. 

Taigi, skirtingai nei budizmas, pasižymintis išplėtota teorine sistema, hinduizmas yra 
amorfiškas, nevienalytis reiškinys, jungiantis tiek senyjų religijų, intelektualinės filosofijos 
elementus, tiek ir daugybę skirtingų lokalių šventų gyvūnų, medžių, vietinių dievų garbinimo 
kultų. Jam būdingas atsainus požiūris į religinius dogmatinius ritualus, griežtų hierarchinių 
religinių struktūrų organizavimą, politeizmas ir išskirtinė lokalių kultūros, estetikos ir meno 
tradicijų svarba. Hinduizmo ideologijos lankstumas ir orientavimasis į giluminius indų liau- 
dies kultūros ir meno sluoksnius lėmė hinduizmo idėjų gyvybingumą ir greitą jų išplitimą 
Hindustano pusiasalyje. 

Šios religijos ir pasaulėžiūros bruožai formavosi žiloje senovėje ir su nežymiais pokyčiais 
išliko iki nūdienos. Svarbiausios hinduistų šventos knygos - vedos. Hinduizmo adeptai įsitikinę, 
kad religinė tiesa yra anapusinė, neišreiškiama žodžiais. Jie perima vedų mokymą, kad Die- 
vas potencialiai yra kiekviename žmoguje, gerbia visą gyvūniją, ypač karves, nevalgo mėsos, 
tuokiasi tik su savo kastos nariais. Antra vertus, dvasinis gyvenimas čia suvokiamas kaip kažkas 
glaudžiai susijusio su dvasine konkretaus individo struktūra, priklausoma nuo psichologinių 
konkretaus žmogaus savybių. Todėl tai, kas yra natūralu vienam, yra visiškai svetima kitam. 
Šį santykiškai vadinamą dvasiniu visuomenės narių diferenciacijos lygmenį hinduizme atitiko 
iš brahmanizmo paveldėta griežtai reglamentuota kastinių požiūrių sistema. Trečia vertus, 
principinė psichologinės ir socialinės diferenciacijos nuostata perkeliama ir į laikiniy-erdviniy 
struktūrų lygmenį. Todėl hinduizmo adeptų gyvenimas tarsi suskaldomas į įvairius gyvenimo 
kelio etapus, iš kurių kiekvienam būdinga savita pareigybių ir etinių vertybių sistema. Todėl 
tai, kas tinka tiesos ieškančiam jaunuoliui, netinka atsiskyrėliui išminčiui, namų šeimininkei, 
karžygiui ar valdovui. 

Ir pagaliau kiekvienas Indijos regionas turi savo vietines tradicijas, dievus ir deives, ypa- 
tingus ritualus ir religinius papročius. Šventumo simboliai ir garbinimo objektai yra gyvatė, 
augalas - lotosas, upė - Ganga. Hinduistai įsitikinę, kad po apgaulinga maya skraiste yra 
nekintama amžina būtis. Iš čia kyla ir siekis išsivaduoti iš inkarnacijų rato (samsūra) į įžengti 
į amžinos būties stichiją. 

Kita vertus, hinduizmo negalima traktuoti vien kaip religijos, ritualų, mitinių, teologinių 
požiūrių amorfiškos sistemos ar įvairių idėjų, tikėjimų, sektų krypčių konglomerato, kadangi 

jis jungia daugybę kitų socialinių institutų, valdymo, teisės normų, sudėtingą hierarchinę 
visuomenės struktūrą ir daug kitų socialinių bei kultūrinių elementų. Šis kultūrinis polimor- 
fiškumas atsispindi ne tik tikėjimų ir kultūros formų įvairovėje, tačiau ir gausiame vietinių 
dievų, pusdievių ir mitinių herojų panteone. Kadangi hinduizme nėra bendros bažnytinės 
organizacijos, vieno pranašo ar įkūrėjo, jokios aiškiai apibrėžtos vyraujančios doktrinos, nei 
vieno visų tikinčiųjų garbinamo dievo, todėl pripažįstama principinė kiekvieno regioninio 
kulto, religijos, estetinių idealų etinė vertė. Hinduistinės tradicijos brahmanai atlikdami šven- 
tiko funkcijas, gyvena kaip ir kiti bendruomenės nariai įprastą kasdienį gyvenimą, turi šeimą, 
rūpinasi ūkiu. Ir pagaliau hinduizmui svetimas prozelitizmas, kadangi hinduistu gimstama, 
o ne tampama. 

Pagrindiniu besiformuojančios hinduistinės pasaulėžiūros pažinimo šaltiniu yra pura- 
nos (,,senovines’, „iš praeities“), t. y. seniausi kanoniški sanskrito kalba parašyti hinduistiniai 
tekstai, jungiantys metafizines, teologines, mokslines, poetikos koncepcijas, legendas apie 
kosmologinę pasaulio sandarą, valdovų dinastijas, įvairių dievų, pusdievių žygius ir gyvenimą. 
Tai daugiau filosofiniai, religiniai, literatūriniai nei istoriniai šaltiniai. Išskiriama 18 didžiųjų 
puranų (Visnu-purana, Brahma-purūna ir kt.) ir daugiau nei 70 mažųjų puranų. Senosios pu- 
ranos datuojamos apie V-IV a. pr. m. e. Jų turinys tiesiogiai siejasi su konkrečios hinduizmo 
krypties skelbiamų idealų, mokymų visuma, konkretaus panteono dievų aukštinimu. Puranos 
laikomos vienais svarbiausių hinduizmo sakralinių tekstų. 

Skirtingai nei budistiniuose ir džainistiniuose sakraliniuose tekstuose, hinduistinėse 
puranose, tęsiančiose brahmanizmo tradiciją, pripažįstamas vedų, kaip aukščiausios išminties 
šaltinio, autoritetas. Jose plėtojamas jau brahmanizme išryškėjęs mokymas apie trijų (Trimūrti) 
pagrindinių dievų Brahmos - Visatos kūrėjo, Šivos - dievo griovėjo ir Višnaus - dievo glo- 
bėjo ir pasaulietinės harmonijos saugotojo visagališkumą. Puranose šių trijų dievų funkcijos 
griežtai neišskiriamos ir kiekvienas iš jų gali atlikti visų trijų vaidmenis. Kita vertus, visi jie yra 
apibendrinti vaizdiniai, jungiantys ir kitų dievų, moteriškų deivių vaizdinius ir vardus (Gonda, 
1970). Tačiau kadangi Brahmos kultas menkiau plėtojosi nei kiti, ilgainiui jį nustelbė Šivos, 
Višnaus ir Šakti arba Devi kultai. Priklausomai nuo prioriteto, teikiamo vienam iš šių trijų 
pagrindinių hinduistinio dievų panteono figūrų, ryškėja jo skilimas į tris pagrindines kryptis: 
višnaizmą, šaivizmą ir šaktizmą (Šakti yra moteriška Brahmos apraiška). 

Ryškiausiai naujų hinduistinės estetikos ir meno idealų ieškojimai pasireiškia vaišnavizme 
arba bhagavatizme, kuriame per šimtmečius ryškėja senųjų brahmaninių mokymų susiliejimas 
su gyvais liaudies kultais. Jau vėlyvuosiuose vedų himnuose regime augantį Indros pagalbininko 
kovoje su drakonu Vritra Višnaus reikšmingumą. Jo pragmatinė funkcija vedų tekstuose sie- 
jama su „trimis žingsniais vardan gyvenimo“. Mitologijoje ir vaizduojamojoje dailėje jis iškyla 
karingo dievų valdovo pavidalu. Pagrindiniai Višnaus ikonografiniai atributai yra diskas, kovinė 

kuoka, kriauklė ir lotoso žiedas (Lakšmės- Višnaus 
santuokinės sėkmės ir turto deivės simbolis). Jo 
rankų kanoniški gestai simbolizuoja saugojimą, 
globą ir apdovanojimą. Šis dievas kontroliuoja 
aukščiausiąją kosminę harmoniją, globoja, atkuria 
universalią pasaulyje viešpataujančią tvarką, 
saugoja pasaulį nuo periodiškai pasikartojančių 
katastrofų, apdovanoja nusipelniusius. 

Neretai Višnus vaizduojamas gulintis 
ant susirangiusios į žiedus pasaulinės gyvatės 
Šešos (Sega), simbolizuojančios laiko tėkmę ir 
amžinybę. Brahmanuose ir puranose Višnus sie- 
jamas su aukojimo apeigomis ir saulės mitologija. 
Vaišnavizmo šalininkai, pabrėždami išskirtinį šio 
dievo vaidmenį, suteikia jam vietą dievų panteono 
centre tarp Brahmos ir Šivos. 

Vaišnavistinėse puranose plėtojamas mitinės 


kilmės mokymas apie dievo gelbėtojo Višnaus 
persikūnijimą į kitus dievus, žmones, gyvūnus Višnus Vaikuntha. Juodasis skalünas. X a. 

ir nužengimą į žemę, kaskart, kai joje persipildo 

blogio taurė. Šios persikūnijusios esybės, anot pu- 

ranų, gyvuoja lygiagrečiai tikrajam pirmapradžiam dievui. Legendose pasakojama, kad Višnus 
jau devynis kartus persikūnijęs įvairiais zoomorfiniais ir žmogiškais pavidalais, nusileido iš 
dangaus į žemę ir ateityje įgis dar vieną - dešimtąjį. Simbolinės žuvies pavidalu jis saugoja vedas, 
vėžlio - paremia Žemę, šerno — pakelia iltimis iš vandenyno gelmių žemę, žmogaus-liūto — 
nukauna blogio įsikūnijimą - demoną, liliputo — „trimis žingsniais išmatuoja Visatą“. Višnus 
gimsta žemėje žmogiškais Ramos, Krišnos, Buddhos ir kitais pavidalais, padedančiais žmonijai 
vaduotis nuo nelaimių ir atkurti harmoniją pasaulyje. Visuose šiuose persikūnijimuose Višnus 
atlieka tik dievams pasiekiamą žygdarbį, padedantį išsaugoti būties harmoniją ir pasaulį nuo 
sunaikinimo. Ši dieviškoji Višnaus misija pirmiausia ir išryškinama įvairiuose vizualiniuose 
pavidaluose vaizduojamosios dailės kūriniuose, jų atributuose, greta antropomorfinio pavi- 
dalo, neretai pateikiant ir avatarų, kurie vaizduojami grupėmis arba pavieniui. Višnus dailės 
kūriniuose dažniausiai vaizduojamas žydros veido spalvos, geltonais drabužiais, pasipuošęs 
gėlių girlianda, brangakmenių karūna, su sėkmės ženklu ant krūtinės. Jo keliavimo priemonė 
arba palydovas yra Garuda ir dažnai greta glaudžiasi žmona Lakšmė. Tarp Višnaus ir Lakšmės, 
kurie simbolizuoja Gėrio ir Grožio santykius, nusistovi visiškos vienybės ir harmonijos santykiai. 

Višnus keliauja ant panašaus į erelį mitinio paukščio Garudos nugaros tarp dviejų žmonų. 
Rytinės Indijos viduramžių vaizdiniuose šalia Višnaus neretai būna Bhūdevi (žemės deivė), 
Šridevi (sėkmės deivė) arba abi jo žmonos Lakšmė ir Sarasvatė (turto ir išminties deivės). 
Sarasvatė vaišnavų mitologijoje įgauna daugybę įvairių pavidalų, ji atspindi galingos upės 
rimtį, todėl yra visus mokslus ir menus globojanti deivė. Dvi kitos labai svarbios su vandens 
simbolika susijusios upių deivės yra Ganga ir Jamuna, kurios po Guptų epochos pastatytose 
vaišnavų šventyklose vaizduojamos abiejose įėjimo pusėse. Ganga sėdi ant krokodilo, o Ja- 
muna ant vėžlio. 

Ilgainiui puranose ryškėja Višnaus vaizdinio susiliejimas su Bhagavadgitoje išaukštintu 
avataro Krišnos sudievintu vaizdiniu, kuris palaipsniui perima pagrindines Višnaus funkcijas. 
Taip iš višnaizmo išsirutulioja kita įtakinga pakraipa - krišnaizmas. Krišna tampa įtakingiau- 
sia šios hinduizmo pakraipos dievų panteono figūra, kuri perima ne tik tradicines Višnaus 
funkcijas, tačiau ir meilės dievo pareigas. 

Kitos įtakingos hinduizmo krypties šaivizmo formavimasis siejasi su senaisiais vaisin- 
gumo, ypač dievo Šivos (Šiva), kultais. Vedų tekstuose šis dievas žinomas Rudros vardu ir tik 
vėliau hinduistinėse puranose galutinai įgauna Šivos vardą. Šaivizmo formavimuisi neabe- 
jotiną poveikį turėjo archajiniai vaisingumo kultai, ypač falo simbolika, senosios vyriškąją 
erotinę energiją aukštinančios misterijos. Šaivistinėse puranose, estetiniuose traktatuose ir 
meno kūriniuose Šiva vaizduojamas skirtingose persikūnijimo formose. Dažniausiai tai šokio 
dievas, beaistris išmintingas asketas, varganas elgeta ar galingas, siaubą keliantis Bhairava. Jį 
lydi žmonos Parvatė (kalnų duktė) arba Uma (dienos grožis, šviesos spindesio grožis) ir Gauri 
(įstabi, žavinga) ir du sūnūs Ganešas, turintis žmogaus kūną ir dramblio galvą. Jis yra laimės 
dievas, saugojantis žmoniją nuo piktų jėgų. Nuolatinis Šivos palydovas yra bulius Nandis. 

Skiriamieji ikonografiniai vaizduojamosios dailės kūriniuose aptinkami Šivos bruožai yra 
trečioji akis kaktoje, pusmėnulis susivėlusiuose plaukuose, jautis, ant kurio jis gali joti, didžios 
simbolinės prasmės yra kupinas jo apdaras - tigro kailis, kuris simbolizuoja narsą ir galią, o 
gyvatės yra tarsi jo papuošalai. Rankose jis laiko trišakį ir mažą būgnelį. Meno kūriniuose jis 
neretai vaizduojamas įvairiais faliniais pavidalais, tarsi siekiančiais išaukštinti šį dievą kaip 
galingos vyriškos erotinės energijos ir galios simbolį. Šiva įvairiuose rašytiniuose tekstuose va- 
dinamas Paficanana (Penkiagalviu) vaizduojamosios dailės kūriniuose perteikiamas su penkiais 
skirtingais veidais. Pirmoji išraiška yra romi, šone dešinėje - nuožmi, kairėje - susikaupusi, 
užpakalinėje dalyje - rūsti, viršutinis veidas simbolizuoja ezoterinę, mistinę šio dievo prigimtį. 

Pagrindinė Šivos veiklos sfera siejama su galinga kuriamąja ir griaunamąja energija. 
Šaivistiniuose sakraliniuose tekstuose plėtojamas mokymas apie kupiną kuriamosios ir 
griaunamosios galios Visatos ir sielų valdovą Šivą, kuris sujungia moterišką, vyrišką ir belytį 
pradus. Šis dievas traktuojamas kaip regimas ir neregimas pasaulio centras, jis egzistuoja 

žemiškoje bütyje ir už jos ribų, paklūsta ais- 
tringam jausmų polėkiui ir kartu yra beaistris, 
visagalis. Šiva nugali įvairius demonus, o 
vėliau kilniaširdiškai dovanoja jiems gyvybę. 
Puranose ir meno kūriniuose jis vaizduojamas 
ne tik kaip galingas Visatos valdovas, tačiau 
ir kaip šokio dievas, puikus muzikantas, 
tobulai grojantis fleita. Jo šokis simbolizuoja 
kūrybiškus Visatos procesus, sudvasinančią 
kosmosą kūrybinę Šivos galią. Greta Šivos vai- 
zduojamosios dailės kūriniuose neretai būna 
jo gyvenimo draugė žmona Parvatė. Kartu jie 
yra laikomi pagrindiniais Kosmoso kūrėjais. 
Jau nuo gilios senovės pagrindiniu abstrakčiu 
Šivos simboliu buvo skulptūrinis linga arba 
Sivalingam, t. y. falas, kuris užima garbin- 
giausią vietą kiekvienoje šaivų šventykloje, 


simbolizuoja neregimą transcendentalią Šivos 
esmę. Toks skulptūr inio simbolio suvokimas Piliastrai, vaizduojantys iš lingos atsirandantį Šivą. 
dėl jogos idėjų šaivizme traktuojamas kaip Kailašanathos šventykla Kančipurame. 

. E j Smiltainis. VIII a. pr. 

sąmonės koncentracijos instrumentas. Pailgas 
vertikalus linga dailės kūriniuose yra vyriško 
lytinio organo atitikmuo, o ovalioji žemesnioji dalis simbolizuoja yoni (moters išorinius lytinius 
organus). Kartais greta lingamo vaizduojamas trikampis yoni, kurį simbolizuoja Šiva ir Šakti. 

Šaivų puranos Šivai pavaldžiomis skelbia visų gyvų padarų sielas, kurioms šis dievas su- 
teikia materialų pavidalą. Karmos dėsnio realizavimas puranose nesiejamas su šaivizmo adepto 
gyvenimo principų ir moralinių poelgių visuma, o nulemiamas tik dieviškosios Šivos valios, 
malonės, kurią šaivizmo sekėjui būtina pelnyti. Šaivizmo šalininkams būdingas ištikimybės 
ir ekstaziškos meilės (bhakti) aukštinimas, kas šaivizmo doktrinoje vertinama daugiau nei 
sekimas visuomenėje nusistovėjusiomis moralinėmis normomis. 

Ilgainiui hinduizme išryškėja ir trečioji pagrindinė kryptis šaktizmas, kuri išsirutuliojo 
iš archajiškų mitų ir kultų, susijusių su moteriškos Brahmos apraiškos, Šakti (jėga, energija) 
kuriamosios erotinės energijos sureikšminimu. Hinduistinėse puranose ir mitologijoje Šakti 
traktuojama ne tik kaip Brahmos žmona, karalienė, tačiau pirmiausia kaip deivė-motina kūrėja, 
dieviška skaisti mergelė, galingiausia moteriška forma besireiškianti pirminė kūrybinė erotinė 
energija, pasaulio pramotė, pirmapradis gyvybės ir įvairovės šaltinis. Šaktizme ji šlovinama 


297 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


kaip aukščiausia dievybė, perimanti visas pagrindines Brahmos funkcijas. Ryškiausiu Šakti ski- 
riamuoju požymiu čia skelbiama pasaulio įvairovę ir gyvybę kurianti erotinės meilės energija. 

Jau vedose kosmogoniniu aspektu traktuojama meilė turi du skirtingus prasmių polius - 
jausminės meilės (kama) ir dvasinės (preman). Abiem šioms glaudžiai su erotine energija susi- 
jusioms meilės formoms suteikiama vos ne mistinė kuriamoji kosmogoninė galia. Vėliau indų 
epuose („Mahabharata“, „Ramajana“) ankstyvųjų liaudiškų šaktistinių erotinių kultų motyvai 
niveliuojami šių tekstų redagavimo metu vyravusios asketiškos brahmanizmo ideologijos. 
Liaudiškos šaktistinės ir brahmaniškos pasaulėžiūros susidūrimo ir susipynimo pėdsakus 
aiškiai regime „Bhagavadgytos“ tekste, kur dėl asketiškos brahmaniškosios ideologijos Šakti 
aiškinama, kaip spontaniškai besiskleidžianti Visatos kūrybinė energija, jungianti Brahman 
būdingą amžinumą ir dėl Šakti energijos nuolatos keičiančias savo pavidalą gamtos apraiškas. 

Iš erotinių, mistinių ir jogų meditacinių šaktizmo ir šaivizmo motyvų vėliau išsirutuliojo 
tantrizmas, kurio šalininkai sujungė minėtus motyvus su senaisiais hinduistinių šventyklų, 
bajaderių, artimų kurtizanėms, kultais. Tantrizmas, savo idealų skelbimui ir iliustravimui pa- 
naudojęs estetikos ir plastinių menų teikiamas galimybes, stipriai paveikė vėlyvojo budizmo 
evoliuciją. Coomaraswamy'is šiuo aspektu pastebi, kad didžioji indų viduramžių meninės 
kultūros dalis „glaudžiau siejasi su hinduizmu nei budizmu ir sudėtingiausiose savo raiškos 
formose tiksliausiai gali būti kvalifikuojama kaip tantristinė“ (Coomaraswamy, 1926, p. 66). 

Margame hinduistinių krypčių ir kultų sraute, stiprėjant monoteistinėms tendencijoms, 
įtakingiausios stiprėjančios hinduizmo kryptys pajungia savo įtakai brahmanizmo, budizmo, 
džainizmo dievus ir įtakingiausio dravidų dievo Narajanos kultą, kuris vėlyvajame budizme 
jau susilieja su Buddhos vaizdiniu. Dėl šios viduramžių pasaulėžiūroje įvykusios sintezės 
hinduizmas nustelbė kitas religijas ir palaipsniui įsivyravo daugelyje Hindustano pusiasalio 
dvasinės kultūros sričių. 

Nepaisant įtakingiausioms hinduizmo kryptims būdingo pasaulėžiūrinio nevienalytišku- 
mo ir amorfiškumo, hinduizme ryškėja ir tam tikrų visas kryptis cementuojančių bendrų 
mokymų visuma. Svarbiausiais iš jų tampa mokymai apie individualią sielą atman, siekiančią 
susilieti su amžina universalia siela Brahman, karmos teorija, teigianti, kad vėlesnių sielos per- 
sikūnijimų seka ir kastinė priklausomybė yra nulemiama paskutinėje inkarnacijoje padarytų 
gerų ir blogų poelgių visumos. 

Hinduizme plėtojamas mokymas apie tris pagrindinius pažinimo kelius: 1) žinojimo kelias 
(jfiana mūrga), 2) veiklos kelias (karma marga) ir 3) emocinis kelias (bhakti marga). Kelias 
į reiškinių esmės pažinimą, vainikuojantį žmogaus gyvenimą, hinduizme tiesiogiai siejamas 
su pagrindinių šios krypties idealų įgyvendinimu: dorybingumu, etinių normų laikymusi, 
dora (dharma); įvairiomis visuomeninės veiklos formomis, materialine nauda (artha); meile 
arba jusliniais malonumais (kūma) ir atsiribojimu nuo visuomeninės veiklos ir nukreiptumu 

į galutinio išsivadavimo (moksa) pasiekimą, vainikuo- 
jantį žmogaus gyvenimą. Mokša čia aiškinama kaip 
pirmųjų trijų hinduizmo skelbiamų idealų sėkmingo 
įgyvendinimo rezultatas. 

Vienas ryškiausių hinduistinės estetikos ir meno 
bruožų yra panteizmas, skelbiantis, kad dievas egzis- 
tuoja gamtoje imanentiskai. „Gamta nereiškė, kaip kad 
dabar mums, aplinkos ar aplink mus esančių daiktų 
panašumo, bet kažką daugiau nei mūsų abstrakti 
Gyvenimo samprata. <...> Mūsų juslėms gamta susi- 
deda iš daiktų, kurie tampa tuo, kuo jie yra dėl juos 
įkūnijančių formų, šios formos siejasi su Aristotelio 
idėjomis ar sanskritiškais vardais. Mūsų kūriniai taip 
pat tampa tuo, kuo jie yra, dėl juos išreiškiančių formų, 
kurios skiriasi nuo natūralių daiktų paslaptingomis 
duotybėmis ir meno kūriniuose dailininkas apdairiai 
ir sąmoningai įkūnija šias formas apčiuopiamybe“ 
(Coomaraswamy, 1981, p. 142). Čia taikliai atsklei- 


džiamas hinduistinei estetikai būdingas beasmenio 
dievo sutapatinimas su gamta, pabrėžiamas glaudus Revatė gyvačių deivė. Mathura. 
žmogaus ir jį supančios gamtos pasaulio sąryšingumas, Smiltainis. IVa, 

kuris išsirutulioja iš ankstyvųjų gimininių patriarcha- 

linių santykių pagimdytos panteistinės pasaulėžiūros. Iš tikrųjų gamta hinduizmo adeptui 
nereiškia, kaip dabar mums, tik supančios ir žmogų apgaubiančios dvasinės erdvės, aplink 
mus esančių daiktų panašumo, bet pirmiausia yra viena iš dievybės jsikünijimo, išsiliejimo 
gamtos reiškiniuose formų. 

Šios pasaulėžiūros pėdsakus regime daugelyje hinduistinės architektūros paminklus 
puošiančių vaizduojamosios dailės kūrinių, kurie prisodrinti iš senųjų mitų, epų atkeliavusių 
gyvačių, vėžlių, šernų, liūtų, dramblių, demonų, pikto mitologinio Zvéries violos, skaistaus 
lotoso žiedo, įvairių medžių vaizdinių. Zoomorfinių ir augalinių formų pasaulis, suvešėjęs 
hinduistiniame mene, išreiškia šiai pasaulėjautai būdingą žmogaus, kosmoso, gyvūnijos ir 
augalijos pasaulių vienybės ir harmonijos idėją. Panteizmas švelnino daugelį dramatiškų as- 
menybės santykių su dievų pasauliu ir gamtos jėgomis kolizijų. 

Kitas charakteringas hinduistinės estetikos ir jai veikiant besiformavusio meno bruožas - 
simboliškumas, kuris glaudžiai siejasi su šioje epochoje vyravusios pasaulėžiūros šalininkų 
pastangomis išreikšti vidinius siekius, religinę patirtį, neregimo pasaulio įvaizdžius. Dėl to 

daugelis kosmoso, gamtos pasaulio, žmogaus gyvenimo reiškinių hinduistinéje estetikoje ir 
mene įgyja simbolines išraiškos formas. Šis simbolizmas, keičiantis socialiniams visuomenės 
poreikiams ir hinduistinės estetikos idealams, ypač dėl rafinuotų Šankaros estetinių idėjų, pa- 
stebimai evoliucionuoja. Ankstyvojoje hinduistinės dailės ikonografijoje dominuoja konkretūs, 
žemiški, hinduistines legendas iliustruojantys, „moralizuojantys“ siužetai ir jusliški žmonių, 
mitologinių ir realių gyvūnų vaizdiniai. Vėliau stiprėjant abstrakčių simbolinių scholastinių 
konstrukcijų įtakai hinduistinėje ikonografijoje išaugo simbolio, metaforos, alegorijos reikšmė, 
ir alegorinių bei mitologinių gyvūnų pasaulį palaipsniui išstumia simboliniai dievų vaizdiniai, 
kupini gilios filosofinės prasmės. Tačiau paprastiems žmonėms sunkiai suprantamas rafinuotas 
hinduistinis scholastinės estetikos simbolizmas, sustiprėjus konservatyvioms indų kultūros 
tendencijoms, sukelia reakciją. Atgimstant moralizuojančių alegorinių pasakojimų įtakai, sim- 
boliniai vaizdiniai praranda abstraktumą, metaforiškumą, daugiareikšmiškumą. Laipsniška 
simbolio transformacija į alegoriją ir alegorinio mąstymo įsivyravimas tampa savotiška indų 
scholastinės metafizinės estetikos tradicijos nuolaida stiprėjančiai konservatyvaus natūralizmo 
tendencijai. Dėl šios transformacijos griežtai hierarchizuotas simbolinis, alegorinis mąstymas 
išplečia savo įtakos sferą architektūros ir dailės srityse. S. Kramrisch, detaliai tyrinėjusi hinduis- 
tinės architektūros ir skulptūros estetinius principus, pabrėžia jų simbolinę prasmę ir vidinį 
ryšį su hierarchine anapusinių metafizinių vertybių sistema. Šiuo aspektu bendra šventyklos 
konstrukcija, jos sudėtiniai komponentai, proporcijų santykiai turi aiškiai apibrėžtą simbolinę 
prasmę (Kramrisch, 1955, p. 15-16). 

Mūsų glaustai aptarto hinduistiniy religijų telkinio santykiai su estetika ir menu neretai 
buvo painūs, kadangi amorfiškoje religinių požiūrių sistemoje estetika ir menas daugiau atliko 
deklaratyvias, auklėjimo ir estetinės komunikacijos funkcijas. Pirmiausia religinis mąstymas brėžė 
estetinio pasaulio suvokimo pagrindines gaires, taip pat formavo indy viduramžių architektūros, 
vaizduojamosios ir taikomosios dailės pobūdį, skatino poezijos, dramos ir muzikos estetikoje 
tiek dvasinių, tiek ir formalių meno bei estetinio suvokimo aspektų sureikšminimą. Iš čia plaukė 
pagrindinės hinduistinės estetikos kategorijos: alamkara (pagražinimas), dhvani (užslėptoji 
prasmė) ir bhakti (pasišventimas, atsidavimas). 

Dėl budistinių ir džainų estetinių idealų hinduistinėje estetikoje ir mene kartais silpnėja 
hinduistinei pasaulėjautai būdingas juslingumas ir ryškėja atsiribojimas nuo įprastinių žmogaus 
jausmų, stiprėja polinkis į abstrakčių, amžinų religinių idealų įprasminimą. Kita vertus, hin- 
duizmas, įsisavindamas kai kuriuos ankstyvojo budizmo bruožus, perima ir pagarbą švelniems 
meditacijos metodams siekiant prašviesėjimo, pagarbą, kuri buvo visiška priešprieša griežtam 
senojo brahmanizmo asketizmui bei perdėm ritualizuotoms apeigoms. Kartu viduramžiais 
pagarbiau pradėta žvelgti į estetinių vertybių pasaulį, ypač į įvairias sakralinio meno formas, 
kurios suvokiamos kaip priemonė, padedanti pasiekti dvasinį prašviesėjimą. 

Hinduizmo estetikos principų tapsmą veikę brahmanai, turėję stiprią įtaką viduramžių 
estetinės minties raidai; būtent jie perkėlė savo socialinę pasaulėžiūrą į estetikos ir meno sritį. 
Poezijoje, dramoje ir vaizduojamojoje dailėje auga dėmesys įvairiems religiniams siužetams, 
ypatingą populiarumą įgauna pasaulio kūrimo ir griovimo motyvai, kuriuos simbolizuoja 
Višnus ir Brahma. Greta atgimsta didžiųjų indų epų motyvai ir su ortodoksinio brahmanizmo 
estetiniais idealais polemizuojantys liberalios pakraipos erotinius motyvus, kūnišką grožį, 
geidulingumą aukštinantys tantristiniai estetiniai idealai. 

Vadinasi, viduramžių epochos pradžioje Hindustano pusiasalio erdvėje išsiskleidusios 
hinduizmo kryptys buvo spalvingas įvairių mitų, liaudiškų religinių sistemų telkinys, stipriai 
paveikęs vėlesnę indų estetinės ir meno tradiciją. Ši giminingų mitinių ir religinių požiūrių, 
archajiškos kilmės kultų sistema, išsiskyrė tolerancija, sugebėjimu jungti įvairius vietinius 
tikėjimus ir dievus. Todėl hinduizmo mitologija, religija, filosofija, estetika, meno teorija vi- 
duramžiais ne tik įgauna svarbią kultūrinę, socialinę prasmę, tačiau ir palaipsniui įsivyrauja. 
Glaustai tariant, hinduizmas tampa pagrindinė sistemiškai organizuojanti indų viduramžių 
kultūrinį kosmosą, estetines ir meno teorijas ašis. Apie hinduistiniy idėjų kompleksą formavosi 
daugelis kitų kultūros formų, kurioms jis suteikė universalius regionines kultūros, estetinės minties 
ir meno tradicijas vienijančius bruožus. 


Scholastinės estetikos principai 


Viduramžių Indijos estetinės minties raidoje vyrauja trys pagrindinės hinduizmo paveiktos 
kryptys: pirmoji, scholastinė, kuri reiškiasi komentatuojamosios pakraipos filosofinės metafizi- 
kos traktatuose. Nors šios pakraipos estetinė mintis neretai plėtojosi veikiama stiprios hinduis- 
tinių religinių idealų įtakos, tačiau ji nebuvo vien „teologijos tarnaitė“. Scholastinės estetikos 
tradicija neretai susipina ir stipriai veikia viduramžiais vyravusią antrąją, natjašastrų, arba 
poetikos tradiciją, kuri daugiausia dėmesio skyrė klasikiniame periode išsikristalizavusioms lite- 
ratūrinės estetikos problemoms gvildenti. Trečioji, architektūrai ir vaizduojamajai dailei skirtų 
Vūstu-vidyū ir silpasastry pakraipa daugiausia apsiriboja empirinių menotyrinių problemų 
tyrinėjimu, norminių kūrybos nuostatų formulavimu ir ikonografinių sistemų aprašinėjimu. 
Scholastinės pakraipos estetika orientuojasi į sakralinius praeities tekstus (ūgama). Jie 
traktuojami kaip išskirtinės svarbos pažinimo šaltiniai, kuriuose simboliškai užkoduota 
aukščiausia išmintis ir būties procesus valdantys įstatymai. Toks kanoniškų tekstų autoriteto, 
jų pamokomosios, didaktinės galios iškėlimas paaiškina, kodėl viduramžių estetikoje išskirtinę 
svarbą įgauna pažinimo šaltinių problema. Kita vertus, iš čia radosi interpretacinis, herme- 
neutinis, komentatuojamasis viduramžių estetikos pobūdis ir scholastinis mąstymo stilius. 

Kasinatha $ventykla Calukju sostinėje Patadakalyje. VIII a. 


Iš tiesų vienas esminių skirtumų tarp klasikinės ir viduramžių estetikos yra susijęs su perė- 
jimu nuo originalių estetinių koncepcijų prie komentavimo veiklos, kai ideologija ir kanoniškos 
mąstymo schemos pradeda užgožti gyvos estetinės minties raidą. Viduramžiais stiprėjantis 
scholastinis mąstymas - tai tipiškas komentatuojamosios kultūros padarinys. Tačiau nereikia 
jo pernelyg sumenkinti, kadangi ir scholastinės minties epochose būta savų galingų kūrybinės 
minties protrūkio periodų, tada kaip, pavyzdžiui, Bhamahos, Vamanos, Šankaros veikaluose 
Indijoje ar brandžios Vakarų scholastikos (Albertas Didysis, Bonaventūra, Tomas Akvinietis) 
laikotarpiais išryškėjo svarbūs ateičiai konstruktyvūs sintetinio mąstymo principai. 

Gilesnė pažintis su indų viduramžių estetikos geneze liudija, kad scholastinio mąstymo 
užuomazgos čia skleidžiasi daug anksčiau nei Vakaruose. Jų reikia ieškoti V a., brahmaniškos 
orientacijos filosofinėje metafizikoje, kurioje pastebimas naujų hinduistinių estetinių idealų 
formavimasis. Nuo tada indų viduramžių kultūroje iškyla naujo tipo mokslininkas - scholastas 
komentatorius, kuris neapsiriboja vien anksčiau išsakytų tezių ir idėjų pakartojimu, jų herme- 
neutine analize, o, remdamasis klasikiniais kanoniškais tekstais, naujame intelektualinės kultūros 
lygmenyje kuria filosofines ir estetines sistemas. Taigi net komentuojamuose veikaluose, herme- 
neutiškai aiškinant ir interpretuojant kanoniškus sūtrų, natjašastrų, Vūstu-vidyū, šilpašastrų 
tekstus, vyksta gyva estetinės minties sklaida, jos problemų lauko plėtimasis, žinių apimties 
augimas. Tokia scholastinės estetikos šalininkų orientacija paaiškina, kodėl daugelis viduramžių 
estetinių traktatų įgauna mokomųjų sąvadų ir kompendiumų su plačiais komentarais pavidalą. 

Įsidėmėtina, kad besiformuojančios alamkarikų mokyklos pradininkas Bhamaha penktąjį 
savo traktato Kavyalamkara („Poetiniai pagražinimai“) skyrių paskiria teisingų mokslinės 
analizės prielaidų, indukcinių išprotavimų, korektiškos mokslinės polemikos taisyklių, tiesos 
įrodymo metodų ir logiškai pagrįstų išvadų analizei. Remdamasis nyūyos mokymu, Bhamaha 
iškelia keturių savarankiško pažinimo šaltinių - suvokimo, indukcinių išprotavimų, palyginimų 
ir įrodymų, arba patikimų liudijimų, svarbą mokslinei analizei. Jis išskiria du pagrindinius 
tikrovės ir meno pasaulio pažinimo kelius: tiesioginį intuityvųjį ir netiesioginį deduktyvuji. 
„Kiekvienas jų turi savo [pažinimo] objektą, vienatinį ir visuotinį pradus“ (Kavl. V. 5). 

Pagrindinio samkhya filosofinės sistemos teksto Samkhya-karika komentaro Yukti- 
dipikū (VII-VIII a.) autorius, pradėdamas dėstyti savąsias teorines konstrukcijas, cituoja 
tekstą, kuriame išvardijama 11 būtinų moksliškai pagrįstos teorinės sistemos konstravimo 
komponentų: glaustos aforistinės tezės (sūtra), disputas apie pažinimo šaltinius, visapusiški 
svarstymai apie gvildenamo objekto sudėtinius komponentus, teiginys, apibrėžiantis visus 
struktūrinius sistemos dalykus, kritiniai debatai apie bendruosius principus, polemika apie 
specialias technines problemas, trumpi apibrėžimai, „išplėsti“ apibrėžimai, nuoseklūs svars- 
tymai apie pamatinius filosofinės sistemos principus, disputas apie techninius terminus, de- 
batai apie sekimo šia sistema praktinius rezultatus. Taigi jau ankstyvajame indų scholastinės 
minties raidos etape regime aiškiai išsikristalizavusią metodologiją, savotišką „metateoriją“, 
nubrėžiančią pavyzdinės teorinės sistemos kūrimo principus. 

Stiprią įtaką scholastinės estetinės minties raidai turėjo žymus advaita-vedantos 
(nedualistinės vedantos) mokyklos mąstytojas Sankara (788-820 m.). Šis 32 metus tegyvenes 
filosofas, estetikas, poetas, puikus polemikas sukūrė daugybę klasikinės komentuojamosios 
pakraipos teorinių veikalų, kuriuose atsiskleidžia nuoseklios scholastinės metodologijos 
praktinio taikymo galimybės. Garsiuose Šankaros komentaruose Badarajanos Brahma-sūtrai 
(Vedūnta-sūtra), pagrindinėms upanišadoms ir Bhagavadgitai ryškėja skirtingų hinduizmo 
krypčių idėjų sintezės ieškojimas ir rafinuotas aukštosios scholastinės estetikos teorinių 
principų formulavimas. 

Šankaros estetinėse pažiūrose jaučiamas stiprus budistinėse sūtrose išplėtotos scholastinės 
metafizikos poveikis. Neatsitiktinai kitas įtakingas vedantos šalininkas Ramanudža (Ramanuja, 
g. 1027) traktuoja Šankarą kaip „užsimaskavusį budistą“. Ch. Eliotas, gvildendamas Šankaros 
mokymo santykį su budistinės metafizikos idėjomis, šmaikščiai pastebėjo, kad „jo polemika 
su budizmu ne tik nulėmė pastarojo saulėlydį; jei apie mokymo efektyvumą spręsime iš idėjų 
tęstinumo, tai galime teigti, kad įveiktasis budizmas pavergė nugalėtoją“ (Eliot, 1954, p. 312). 

Šankara tęsia klasikinio periodo estetikos tradiciją, kurioje vyravo rasa (estetinės nuo- 
taikos) teorija, ir plėtoja hinduistinei estetikai būdingus glaudaus estetinių ir religinių pradų 
susipynimo principus. „Brahma, - teigia jis, - yra rasa, o rasa - tai palaima.“ Iš čia kyla, 

Monolitiné Bhima Ratha šventykla Mamalampure. VII a. 


kad ,rasa-vidya (mokslas apie rasą) yra Brahma-vidyū“. Vadinasi, subtiliai pažinti estetinių 
nuotaikų ir išgyvenimų sferą tolygu pažinti dievybę. 

Plėtodamas mokymą apie tris pažinimo kelius: žinojimo (jfiana mūrga), veiklos (karma 
márga) ir meilės (bhakti mūrga), Šankara skelbia žinojimo kelio prioritetą. Jis atmeta natüra- 
listinę ir atvirai erotinę šaktizmo bei tantrizmo orientaciją ir iškelia asmenybės išsivadavimo 
(moksa) iš išorinių būties formų būtinybę. Pagrindinė kliūtis į absoliučios būties pažinimą 
Šankaros koncepcijoje, kaip ir budizme, siejama su nežinojimu (avidyd), kuris advaitos-ve- 
dantos mokyme traktuojamas ne kaip kokio nors žmogaus savybė, o kaip objektyvus kosminis 
veiksnys, slepiantis po regimybės (maya) skraiste tikrovę. 

Taigi Šankara, savo mokyme sujungęs skirtingus brahmanizmo, upanišadų, Badaraja- 
nos ir budizmo elementus, suteikė amorfiškam hinduizmui vientisos, visapusiškai išplėtotos 
filosofinės ir estetinės doktrinos pavidalą. Šankaros veikaluose išplėtoti estetiniai principai 
turėjo didelį poveikį tolesnei hinduistinės estetikos, dailės ikonografijos raidai. Dėl rafinuotos 
Šankaros estetinės metafizikos įtakos ankstyvuoju hinduistinės skulptūros raidos laikotarpiu 
vyravusius žemiškus vandens deivių, zoomorfinius gyvūnų vaizdinius vėlyvojoje hinduistinėje 

skulptūroje keičia kupini reikšmingos simbolikos šokančio Šivos Nataradžos, arba triveidžio 
Šivos, vaizdiniai. 

Veikiami Šankaros autoriteto viduramžių scholastinės pakraipos estetikai vis didesnį 
dėmesį kreipia į metodologiniu požiūriu neprieštaringą pagrindinių problemų ir kategorijų 
analizę. Ilgainiui, apibendrinant alamkarikų poetikos mokyklos teoretikų (Bhamahos, Dandi- 
no, Vamanos, Udbhatos) patirtį, išsikristalizuoja norminiai teisingos scholastinės polemikos 
principai, kuriais remiantis pirmiausia yra iškeliama tezė, reikalaujanti oponento prieštaravimo 
arba paneigimo. Tada pradinė tezė jau gali būti laikoma aprobuota doktrina. Šios scholastiniam 
mąstymo stiliui būdingos poleminės metodologijos principai visapusiškai išplėtoti garsaus X a. 
estetiko Radžašekharos traktate, Apmąstymai apie poeziją“, kurį išsamiau aptarsime vėliau. 

Taigi skirtingai nei architektūrai ir vaizduojamajai dailei skirti estetiniai traktatai (šil- 
pašastros, vūstu-vidyū), apsiribojantys normatyviniu aprašomuoju pobūdžiu ir ikonografijos 
reikšmės pabrėžimu, viduramžių estetinės minties raidoje vyraujantys poetikos veikalai 
(alamkärasastros) dažniausiai yra konstruojami remiantis scholastinio mąstymo principais. 
Juose ryškėja savitos kanoniškos tradicijos su būdingais specifiniais metodologiniais teksto 
konstravimo, problemų kėlimo ir jų gvildenimo principais. 

Daugumoje estetikos traktatų jungiamąjį vaidmenį atlieka lakoniškai suformuluotos tezės 
(sūtra), glaudžiai tekste susijusios viena su kita. Toliau kyla šių tezių meninė interpretacija, 
kuri neretai išreiškiama spalvingais poetiniais įvaizdžiais, ir pagaliau tam tikros taisyklės arba 
poetine forma išsakytos apibendrintos išvados (karika), kurių efektyvumą lemia traktato 
autoriaus sintetinis mąstymas. Visose šastrose susiduriame su daugmaž stabilių, beveik ste- 
reotipinių problemų visuma, kurios daugelį šimtmečių nuosekliai migruoja iš vieno traktato į 
kitą. Tradicinės Indijos estetikos dėmesio centre yra meno ištakų, paskirties, funkcijų, estetinių 
kategorijų sistemos, atskirų meno rūšių bei žanrų savitumo, menininko vaizduotės, intuicijos, 
meninės kūrybos proceso, meninės išraiškos priemonių, poetinių figūrų arba pagražinimų 
(alamkūra), meninio stliaus (riti), meninių privalumų (guna), trūkumų, (dosa), estetinių 
nuotaikų (rasa), užslėptos meno kūrinio prasmės (dhvani), žaibiško intuicijos blykstelėjimo 
(pratibha) ir kitos problemos. 


Bhamaha ir alamkarikų mokyklos estetikos tapsmas 


Klasikinio ir viduramžių periodų sandūroje susiformavusi įtakinga alamkarikų mokyklos es- 
tetika rutuliojasi kaip norminė disciplina, kurios atstovai siekė nustatyti bendriausius meninės 
kūrybos dėsningumus. Šis estetinės minties raidos tarpsnis, kai daugiausia buvo tyrinėjama 
meninės išraiškos priemonės ir stiliaus ypatumai, mažai domino mokslininkus. Jau vienas 

Muketešvara šventyklų kompleksas Bhubanešvare. Nagara stilius Orisoje. IX a. 


pirmųjų indų estetikos tyrinėtojų H. Jacobis pernelyg kategoriškai vertina šios mokyklos 
teorijas ir didžiausiu jų trūkumu laiko „empirinę orientaciją ir apsiribojimą neesminėmis, 
grynai formaliomis techninėmis kūrybos problemomis“ (Jacobi, 1910, p. 1385). Toks požiūris 
buvo svarbus vėlesniuose indų estetinės minties tyrinėjimuose, kadangi daugelis vėlesnių 
Vakarų šalių indų estetinės tradicijos tyrinėtojų pabrėždavo pedantiškai išsakomų alamkarikų 
mokyklos šalininkų normatyvinių estetinių nuostatų menką poveikį vėlesnei indų estetinės 
minties raidai. 

Iš tikrųjų alamkarikų mokyklos estetika rutuliojasi kaip normatyvinė disciplina, bandanti 
nustatyti bendriausius poetinės kūrybos dėsningumus. Šis estetinės minties raidos etapas, kurio 
centre yra meninės išraiškos priemonių ir meninio stiliaus ypatumų tyrinėjimai, anksčiau 
mažai domino tyrinėtojus, tačiau pastaraisiais dešimtmečiais šis požiūris keičiasi, vis dažniau 
verčiami ir komentuojami šios mokyklos šalininkų traktatai, o kaupiantis žinioms apie indų 
estetinės tradicijos raidą, labiau suvokiama šios mokyklos idėjų svarba indų estetinės minties, 
ypač poetikos, istorijai. Alamkarikų mokyklos atstovai, pradedant Bhamaha ir baigiant Vamana, 
pagražinimus laikė svarbiausia meninės išraiškos priemone. 

Gvildendamas ankstyvųjų viduramžių estetinės minties raidą S. K. De pastebėjo, kad 
ankstyvoji alamkarikų mokyklos poetika pradėjo formuotis kaip tam tikra meninės išraiškos 

priemonių, beveik mechaniškų formulių, teorija. „Buvo manoma, kad kaip ir tapybos teorija, 
susidedanti iš tam tikrų žinių apie temperos, aliejinių dažų, akvarelės ir pastelės panaudojimo 
techniką, apie žmogaus kūno proporcijas, perspektyvos dėsnius, gali būti sukurta ir poezijos 
teorija, vienijanti tam tikras rekomendacijas apie meninės išraiškos formų, jų struktūrinio 
tobulumo, trūkumų, būdingų retorinėms figūroms, neliečiant teorinių iškilusių problemų 
aspektų“ (De, 1976, p. 33-34). 

Alamkarikų mokyklos pradininkas yra Bhamaha, dėl kurio gyvenimo metų daugelį 
dešimtmečių indologai smarkiai diskutavo. Daug ginčų kilo aiškinantis Bhamahos ir Dandino 
gyvenimo metus. Remdamiesi skirtingais duomenimis ir požiūrio taškais, autoriai įrodinėjo 
tai vieno, tai kito ankstesnius gimimo metus. Tačiau naujausi moksliniai lyginamosios teksto- 
loginės analizės pagrindinių šiems autoriams priskiriamų traktatų duomenys, anot kai kurių 
įtakingų indų estetikos žinovų, leidžia teigti, kad jis gyveno apie IV a. pabaigą ir V a. pirmąją 
pusę, tačiau ne vėliau nei V amžiuje. Šią jau anksčiau žymių indologų A. K. Warderio ir C. 
Tucci iškeltą hipotezę patvirtina Bhamahos, Vasubandhaus (IV a.) ir Dignagos (V a.) tekstų 
lyginamoji analizė. Kita vertus, lyginant Bhamahos ir Dandino tekstus sanskrito poetikos 
žinovas P. V. Kane pastebėjo, kad viename savo traktate Dandinas, neįvardydamas autoriaus, 
ironiškai cituoja Bhamahos teksto fragmentą, kurio analogų neaptinkama jokiame kitame indų 
estetikos traktate. Ši prielaida suteikė svarių argumentų autoriams teigti, kad Bhamaha gyveno 
anksčiau nei Dandinas. Kiti teoretikai remdamiesi įvairiais argumentais nukelia Bhamahos 
gyvenimo metus į vėlesnius laikus ir teigia, kad jis gyveno apie VII amžių. 

Bhamahos „Kavjalamkara“ (Kavyalamkara) („Poetiniai pagražinimai“) - tai ankstesnės 
literatūrinės estetikos laimėjimus apibendrinantis veikalas, kuriame komentuojamos anksčiau 
gyvenusių teoretikų idėjos ir pateikiami požiūriai į poetinių figūrų klasifikaciją ir aprašinėjimus. 
Iki XX a. pradžios šis veikalas indų estetikos tyrinėtojams buvo žinomas iš vėlesnių paminė- 
jimų Vamanos, Mammatos ir kitų autorių veikaluose. Tik 1906 m. buvo aptiktas ir po kelerių 
metų paskelbtas tekstas sukėlė didžiulį mokslininkų susidomėjimą, nes užpildė svarbias indų 
literatūrinės estetikos tyrinėjimų spragas. 

Šis 400 posmų apimties poetikos traktatas skyla į šešias dalis. Pirmoje aptariamos ben- 
driausios literatūros, meninės kūrybos subjekto, įvairių literatūros formų, žanrų, jų stilistinių 
ypatumų ir 10 poetinės kalbos trūkumų problemos. Antroje ir trečioje pagrindinis dėmesys 
sutelkiamas į labiausiai alamkarikų mokyklos šalininkus dominančius poetinių pagražinimų 
klausimus, ketvirtoje - dėmesys perkeliamas į poetinių meno kūrinių trūkumų analizę, penk- 
toje - apibūdinami esminiai mokslinio ir meninio pasaulio suvokimo principai, o paskutinėje, 
šeštojoje - gvildenamos gramatinės poetinės kalbos taisyklės. 

Traktato autorius prisipažįsta, kad remiasi kalbos pagražinimų, poetinių figūrų tyrinė- 
jimais, suformuluotais kitų mokslininkų veikaluose, taip pat ir savo asmeniniais apmąstymais. 

„Tebus mano teisėjai tie tikri žinovai, kurie pasišventė poetinės kalbos tyrinėjimams. [Juk] 
netobuli sprendimai nepatenkins tų išminčių, kurių protas yra iškilesnis“ (Kavl. V. 69). Teksto 
pradžioje Bhamaha samprotauja apie auklėjamąją poezijos ir meno galią, sugebėjimą veikti 
žmonių sąmonę ir veiksmus. Čia kalbama apie kiekvienam poetui būtiną įvairių mokslų - 
gramatikos, leksikografijos, prozodijos, žmogų supančių pasaulio dėsnių, savo pirmtakų 
kūrinių, logikos ir visų menų pažinimo svarbą (Kavl. I. 3). Tikro meistriškumo aukštumų 
siekiantis menininkas, anot Bhamahos, turi būti gerai susipažinęs su visais indų traktatuose 
vardijamais 64 menais. 

Bhamaha priskiria kūvya literatūrai (parašytai metrais ir proza) sugebėjimą pasiekti 
visus hinduizmo skelbiamus gyvenimo idealus. Čia kalbant apie Bhamahos traktatą įprastas 
kūvya literatūros siejimas vien su poezija ar poema nėra teisingas, kadangi traktate ši savoka 
vartojama daug plačiau dviem pagrindinėmis prasmėmis: kaip žodinė kūryba apskritai, įjun- 
giant ir mokslinę, tai yra visa tai, kas reikalauja meistriškumo minties išraiškoje; siauresne 
prasme, kaip meninė kūryba (poetinė, prozinė) visose specifinėse jos žanrinėse apraiškose. 
Tačiau Bhamahos, kaip vėliau ir kitų alamkarikų mokyklos šalininkų, veikaluose pagrindinis 
dėmesys sutelkiamas į poezijos analizę. „Tikras poezijos meno kūrinys teikia dharmos, arthos, 
karmos ir mokšos pažinimą, o taip pat malonumą ir šlovę“ (Kavl. 1.2). Estetikas išskiria du 
pagrindinius poetinius stilius: vaidarbhi (paprastas ir skambus) ir gaudija (pompastiškas ir 
įmantrus). Kalbėdamas apie poetinio meno privalumus jis, skirtingai nei „Natjašastroje“, 
kurioje išvardijama dešimt, išskiria tik tris pagrindinius privalumus: aiškumą, saldumą ir 
jėgą. Aptardamas trūkumus jis tęsia Bharatos tradiciją, kadangi kalbėdamas apie stilistinius 
trūkumus, kaip ir „Natjašastroje“, priskaičiuoja dešimt. Bhamahos traktate taip pat ryškėja 
mokymas apie estetinės kalbos ypatybes, nors dar neaptinkame guna (privalumas, esminė 
ypatybė) kategorijos. 

Svarbiausias Bhamahos estetinės koncepcijos objektas yra meninės išraiškos priemonės ir 
meninės kalbos elementai, o centrinė jo estetikos kategorija - alamkara, t. y. poetinė figūra arba 
pagražinimas. „Dėl alamkarų [poezijos] kūrinys, - sako Bhamaha, - tampa nekasdieniškas“ 
(Kavl. I. 35). Alamkaros, jo nuomone, padeda sužavėti suvokėją poetinės kalbos neįprastumu, 
grožiu, gelme ir įtaigiu grakštumu. Tarsi apibendrindamas savo pirmtakų apmąstymus apie 
poetinės kalbos ypatybes ir poetinio kūrinio struktūrai svarbias meninės išraiškos priemo- 
nes, Bhamaha šias priemones skirsto į formalias, susijusias su žodžių formos pagražinimais 
(šabda-alamkara), ir turiningasias, susijusias su prasmės pagražinimais (artha-alamkara), 
kas tiesiogiai siejasi su Bhamahos pateiktu poezijos kaip „glaudžios žodžio formos ir prasmės 
sąveikos“ (Kavl. I. 13), apibrėžimu. 

Vadinasi, su žodžio forma ir prasme susiję dailinimai ne tik sudaro poetinio meno 
esmę, tačiau ir nulemia jo specifiką ir magišką poveikį žmonėms. Iš čia kyla Bhamahos trak- 

tato „Poetiniai pagraZinimai" pavadinimas ir išskirtinis dėmesys alamkaroms, ju specifinių 
bruožų skrupulingai klasifikacijai, detaliam kiekvieno pagražinimo aprašinėjimui, kurių jis 
priskaičiuoja apie 30. Priešingai nusistovėjusiems estetinėje literatūroje požiūriams Bhamahą 
labiausiai domino ne įvairios loginės klaidos ir išryškinimas poetiniame tekste, ne aiškiai 
apibrėžtų norminių reikalavimų įtvirtinimas, o meninių išsakymų savitumo išryškinimas, 
lyginant poetinio ir mokslinio tikrovės aprašymo galimybes. 

Bhamaha supranta, kad patys pagražinimai be įgimtų menininko sugebėjimų, vaizduotės 
neturi prasmės. „Netgi neturintis talento gali perprasti mokslus, vadovaujamas mokytojų, 
tačiau eiles gali kurti tik toks žmogus, kuris turi vaizduotę“ (Kavl. 1.5). Vadinasi, tik talentas 
arba ankstesnėse inkarnacijose įgytų dvasinių sugebėjimų visuma, kurią apibūdina budistinis 
terminas pratibhū (sąmonės aiškumas), padeda menininkui pajungti vaizduotės galią, kuriant 
prasmingą meno kūrinį. Bhamahos tezė, kad poezija yra tikslingas žodžių formos ir prasmės 
junginys, atsirandantis dėl sąmonės nušvitimo, taip pat mokymas apie du poetinės kalbos 
sudėtinius komponentus - formalyjį (išorinį) ir turiningąjį (prasminį) tapo vėlesnių poetikos 
koncepcijų atsparos tašku. Pradedant Bhamahos traktatu „Poetiniai pagražinimai', sanskrito 
poetikos raida dėl šio mąstytojo idėjų įtaigumo ilgam sutampa su mokymu apie alamkaras, 
o poetikos traktatai įgauna alamkarasastry pavadinimą. Bhamahos traktato struktūra ir 
pagrindinių tezių plėtojimo metodai tolesnėje indų estetikoje tarsi programuoja polemiško 
scholastinio mąstymo ir pagrindinių pagražinimų problemų gvildenimo principus. 


Dandinas apie poetinės kalbos ypatumus 


Bhamahos iškeltas mokymo apie pagražinimus idėjas toliau savitai plėtoja Dandinas, kurio 
gyvenimo laikas datuojamas nuo VI iki VIII a., tačiau tikriausiai jo kūrybingiausi gyvenimo 
metai skleidėsi antroje VII a. pusėje. Tai - viena ryškiausių, labiausiai išsilavinusių savo epo- 
chos asmenybių. Gyvendamas daugiausiai pietų Indijoje ir lankydamasis įvairiuose kultūros 
centruose, jis nuo vaikystės gavo įvairiapusį išsilavinimą; buvo gerai susipažinęs su budizmo, 
džainizmo, brahmanizmo idėjomis, įvairių menų laimėjimais. Iš prologo traktatui Avanti- 
sundarikathū sužinome kai kuriuos paties autoriaus pateiktus autobiografinius duomenis. 
Tekste teigiama, kad Dandino šeima buvo kilusi iš garbingos brahmanų giminės Gudžerate, 
iš kur vėliau persikėlė gyventi į galingos pietinės Indijos Palavų dinastijos valdomą miestą 
Kanči. Čia valdovų rūmuose, išskyrus suiručių laikotarpiu trukusius klajonių po šalį metus, 
jis praleido didžiąją savo gyvenimo dalį. Indų kultūros istorijoje Dandinas iškyla ne tik kaip 
sanskrito grožinės literatūros korifėjus, puikus žodžio meistras, tačiau ir įtakingas estetikas. 
„Dandinas yra originalesnis nei Bhamaha. Kaip ir Bhamaha, jis vertina vakrokti išraiškingą 

kalbą, pastebi, kad visos alamkaros kyla iš noro apibrėžti kažką neįprasta. Tam, kad šis noras 
peržengtų žmogaus psichikos ribas, jis pasitelkia hiperbolę. Dandino nuomone, alamkaros yra 
tokios poezijos meninės išraiškos priemonės, kurios suteikia jai grožį, o estetinės nuotaikos 
(rasa) lemia poezijos subtilumą“ (Ratnam, 1983, p. 20). 

Dandinui priskiriami trys estetiniai traktatai: Dasakumaracarita, Avantisundarikatha 
ir Kavyadarsa, iš kurių neabejotinai brandžiausias ir įtakingiausias yra pastarasis. Alamka- 
rikų mokyklos tradicijas įtvirtinantis poetikos traktatas „Kavjadarša“ („Poezijos veidrodis“) 
parašytas eilių forma. Jis susideda iš trijų skirtingų dalių: pirmoje „Apie stilių“ aptariami 
poetinio meno specifiniai ypatumai ir meninio stiliaus problemos. Antroje - ilgiausioje „Apie 
prasminius pagražinimus“ skirtingos apimties poskyriuose su daugiau ar mažiau konkrečių 
pavyzdžių pedantiškai aptariamos trisdešimt devynių pagražinimų ypatybės ir skiriamieji 
bruožai. Trečioje dalyje „Apie garsinius pagražinimus ir trūkumus“ pagrindinis dėmesys 
perkeliamas į konkrečių garsinių figūrų ir trūkumų apibūdinimą. 

Dandino traktate, kaip ir daugumoje alamkarikų mokyklos šalininkų tekstų, pagrindinis 
dėmesys sutelkiamas į išsamų ir įvairiapusišką daugybės poetinių pagražinimų apibūdinimą, 
jų klasifikavimą remiantis įvairiais pavyzdžiais, kuriuos išmoningai pateikia teksto autorius. Be 
poetinių figūrų, į jo dėmesio lauką pakliūna ir daugybė kitų pamatinių tradicinės indų estetikos 
problemų: poezijos meno prigimties, uždavinių, formų, stilių, meninės kūrybos privalumų, 
trūkumų, estetinių emocijų, gelminės, užslėptos poetinio kūrinio prasmės ir pan. Tačiau prie 
Vakarų estetikos tradicijos tekstų įpratusį skaitytoją šiame traktate glumina potraukis itin 
pedantiškam gausybės, net trisdešimt devynių, skirtingų pagražinimų aprašinėjimui. Tiesa, 
iškart reikia pastebėti, kad autorius laisvai traktuoja savo pasirinktą tyrinėjimo objektą, vienų 
poetinių figūrų apibūdinimui skirdamas daug dėmesio, kitas aptardamas epizodiškai. Toks 
požiūris tikriausiai siejasi su paties autoriaus, garsaus literatūros meistro, praktiniais įgūdžiais 
ir prioritetais poetikos srityje. 

Traktatas prasideda vėliau tradiciniu tapusiu pagarbinimu kalbos deivės, globojančios 
poeziją, menus ir mokslus, Sarasvati, kuri hinduistinėje mitologijoje vaizduojama kaip dievo 
kūrėjo Brahmos žmona. Ši apeliacija į aukščiausio hinduistinio dievų panteono dievo antrąją 
pusę liudija pirmiausia apie hinduizmo įsigalėjimą traktato sukūrimo vietovėje, kita vertus, ir 
apie aukštą poetinio meno ir jo teorijos statusą tradicinėje hinduizmo religiją išpažįstančioje 
indų visuomenėje. 

Apeliuodamas į ankstesnės poetikos tradicijos ir Bhamahos idėjas, Dandinas šiame 
traktate gvildena daug tradicinių indų estetikos problemų. Po poeziją globojančios deivės 
Sarasvati pagarbinimo jis iškart pereina prie Kalbos ir su ja tiesiogiai susijusio Žodžio pasaulį 
kuriančios galios šlovinimo. „Remdamasis ankstesniais mokymais, išstudijavęs kūrinius [poe- 
tų], aš- kiek leidžia mano jėgos pereinu prie poezijos savybių tyrinėjimo. Čia, šiame pasaulyje, 

Brahmešvara šventyklų kompleksas Bhubanešvare. Apie 1075 m. 


visi žmonių darbai amžiais yra nulemiami Kalbos, kurios taisykles nustatė išminčiai. Visas šis 
tridalis pasaulis pasinertų į aklą tamsą, jei nešvytėtų šviesa, vadinama Žodžiu (Kavd. I. 2-4). 

Jau pirmajame savo traktato skyriuje „Apie stilius“ jis retoriškai kelia klausimą: „Ar gali 
žmogus, nepažįstantis poezijos dėsnių, išskirti joje privalumus ir trūkumus? Iš kur aklame 
žmoguje gali atsirasti spalvų pažinimo sugebėjimas“ (Kavd. I. 8). Apeliuodamas į praeities 
autoritetus ir išminčius jis teigia, kad pastarieji, kalbėdami apie poetinio meno esmę, išskyrė 
jame „kūną“ ir „pagražinimus“. Kūnas čia apibūdinamas kaip žodžių, kuriems suteikiama 
norima prasmė, seka. „Jis [kūnas] būna trijų rūšių: proza, eilės ir mišri [kalba]. Eiles sudaro 
keturi puseiliai [kiekviename posme] ir eilės būna dviejų rūšių: skaičiuojančios skiemenis ir 
metrus. Visa aprėpiantį eiliavimo esmės suvokimą suteikia metrikos taisyklės. Jų žinojimas - 
tarsi laivas tiems, kurie nori perplaukti bekraštį poezijos vandenyną“ (Kavd. I. 11-12). 

Apeliuodamas į poezijos žinovų mintis Dandinas, kalbinės saviraiškos požiūriu, 
išskiria keturias skirtingomis kalbomis kuriamas poezijos formas: sanskritu, prakritais, 
apabhranše ir mišrias. „Iš tikrųjų sanskritas yra dieviška kalba, išpuoselėta didžių išminčių. 
Prakritai susideda iš kelių [kalbinių] sluoksnių: paklusnių ir panašių į sanskritą ir vietinio...“ 
(Kavd. 1.33). 

Poetinių žanrų įvairovėje Dandinas išskiria „atskirus posmus“, „eiles iš kelių posmų“, 
„posmų rinkinius“, „vieno metro poemas“ ir visas šias eiliavimo formas jungiančią „poemas 

iš [daugelio] dainų“. Pastaroji poetinio meno forma, traktato autoriaus nuomone, visuomet 
remiasi senoviniais ir kitais pasakojimais, ji padeda įgyvendinti keturis gyvenimo tikslus, o 
jos herojus protingas ir kilniadvasis. Svarbiu poetinio meno elementu čia skelbiami pagražini- 
mai, kurie gali sietis su pačiais įvairiausiais realiai gyvuojančiais žmogų supančio pasaulio 
objektais ir reiškiniais. Tai gali būti padailinimai miestų, jūrų, kalnų, metų laikų, mėnulio 
ir saulės patekėjimų, linksmybių parkuose, vandens platybėse, meilės pasimatymų, meilės 
išsiskyrimų ir kituose aprašymuose, persmelkti rasa ir jausmais. Tačiau poetinės kūrybos 
ištakas Dandinas sieja ne tik su realiais žmogų supančio pasaulio reiškiniais, bet ir prabyla 
apie vaizduotės ir poetinės išmonės svarbą. „Negalima smerkti, - sako jis, - ir tuos [kūrinio] 
ypatumus, kuriuos gimdo poetinė vaizduotė. Kodėl pasitikinčiam savimi poetui savo tikslui 
pasiekti nesiremti [savomis] priemonėmis“ (Kavd. I. 30). 

Gvildendamas poetikos problemas žodį ir prasmę Dandinas suvienija šiuos du poetinio 
meno komponentus į sintetinę poezijos „kūno“ ($arira) sąvoką. Jis, kaip ir Bhamaha, siedamas 
meno kūrinio esmę su poetiniais pagražinimais, papildo pirmtako teoriją formos ir prasmės 
privalumų kategorijomis. Dandinas taip pat gvildena meninės kūrybos subjekto ir kūrybos 
proceso problemas. Svarbiausiomis meninės kūrybos prielaidomis jis laiko įgimtą vaizduotę, 
visapusišką išsilavinimą ir nuolatinį įgūdžių tobulinimą. Vaizduotė čia aiškinama kaip svarbus 
menininko kūrybinio potencialo elementas, kuris padeda savo jėgomis pasitikinčiam poe- 
tui įgyvendinti užsibrėžtus tikslus (Kavd. I. 31). Dandino įsitikinimu, mokslingumas ir per 
nuolatines pratybas įgyti įgūdžiai gali kompensuoti talento trūkumus. Jis kviečia menininkus 
įdėmiai studijuoti mokslus, ypač gramatiką, padedančią atskirti poetinės kalbos privalumus 
nuo trūkumų, ugdyti stiliaus aiškumą ir išraiškingumą. 

Dandino koncepcijoje poetinių privalumų kategorija pajungiama universalesnei poetinės 
kalbos stiliaus (marga) kategorijai. Pastaroji tampa svarbiausia tikrojo meno kūrinio gimimo 
prielaida, kadangi remiantis griežtais stiliaus principais visi sudėtiniai kūrinio komponentai 
organizuojami į nedalomą visumą. Visą individualių meninių manierų aibę Dandinas suveda 
į du pagrindinius stilius: pietinei šalies daliai būdingą vidarbhišką, pasižymintį aiškumu, pa- 
prastumu, saikingumu, ir šiaurinei - gaudišką - manieringą, impozantišką, kupiną miglotos 
prasmės. Toliau antroje traktato dalyje aptariami privalumai, sudarantys šių stilių esmę. 

Jau antros traktato dalies pradžioje Dandinas pereina prie išsamaus prasminių poeti- 
nių pagražinimų aptarimo. „Kokybės, suteikiančios poezijai grožį, - teigia jis, - vadinamos 
„pagražinimais“ Apie juos ginčijamasi iki šiol. Kas gali išsamiai juos aprašyti? (Kavd. II. 1). 
Mėgindamas įgyvendinti šį uždavinį jis atsisuka į prasminius poetinių figūrų aspektus ir 
įveda į indy estetikos tradiciją skirtingas klasifikacines sistemas; skirsto pagraZinimus į besi- 
remiančius natūraliu aprašinėjimu, palyginimu, sutapatinimu, pakartojimu, priešgyniavimu, 
patvirtinimu, išskyrimu, išryškinimu, glaustu aprašymu, subtilumu, netiesioginiu išsakymu, 

išraiškingumu ir pan. Apsistosime tik ties trimis pastaraisiais, kadangi jie geriau nei kiti 
iliustruoja Dandino mąstysenos lankstumą ir rafinuotą estetinių kokybių jausmą. 

Jo plėtojamos subtilumo, netiesioginio išsakymo ir išraiškingumo teorijos artimos atski- 
riems Anandavardhanos dhvani, tai yra užslėptos meno kūrinio esmės, teorijoms. Subtilumu 
jis vadina tokią poetinę figūrą, kuriai būdingas rafinuotas prasmės perteikimas pasitelkiant 
gestų ir mimikos išraiškos galimybes. Norėdamas paaiškinti savo požiūrį, Dandinas pasitelkia 
moters pavyzdį, kuri žvelgdama į mylimąjį, kuris kitų žmonių apsuptyje nesiryžta paklausti: 
„Kuomet galėsime susitikti?“ - moteris suspaudžia rankose laikomo lotoso žiedo lapelius ir 
šiuo gestu subtiliai užsimena apie naktinį pasimatymą. „Čia, - aiškina Dandinas, - kalbama 
apie ilgesingą meilės troškimą, kuris, nors ir neišsakomas tiesiogiai, tačiau išreikštas subtiliu 
būdu“ (Kavd. II. 264). Su mūsų tik ką aptarta subtilaus išsakymo figūra glaudžiai siejasi ir 
netiesioginio išsakymo, kuriai irgi būdingas ypatingas prasmės išsakymo rafinuotumas. 
Netiesioginiu išsakymu traktato autorius vadina tokį užslėptos prasmės meninio išsakymo 
būdą, kai kūrėjas tiesiogiai neatskleisdamas to, ką nori pasakyti, pasitelkia aprašymą ko nors 
kito. Kaip vaizdingą savo minties pavyzdį jis pateikia šią siužetinę liniją: „Štai gegutė drasko 
žiedus mango medyje, - taria viena iš dviejų moterų. - Nueisiu ir ją parginsiu. O jūs likite čia, 
kiek jums norisi“ (Kavd. II. 296). Tokią pasitraukimo priežastį pasitelkia moteris, nenorėdama 
trukdyti draugės pasimatymui, palikdama ją kartu su mylimuoju susitikimo vietoje. 

Trečioje vainikuojančioje traktato dalyje autorius dėmesį perkelia į trūkumus, kuriuos 
jis aptaria papunkčiui aiškindamasis jų pasekmes poeto kūrybai ir ragindamas jų vengti. Tarp 
poetinių kūrinių trūkumų pirmiausia pakliūna poetinės kalbos beprasmiškumas, neatitikimas, 
tuščiažodžiavimas, neapibrėžtumas, nenuoseklumas, žodžių netikslumas, cezūros neprisi- 
laikymas, metro iškraipymas, ryšių [žodžių] pažeidimas, klaidos apibūdinant vaizduojamų 
įvykių vietą, laiką, žmogiškąją patirtį, dėstymo logiką. Daugiau ar mažiau detaliai aptardamas 
minėtų trūkumų konkrečius pavyzdžius Dandinas nesureikšmina trūkumų svarbos ir teigia, 
kad kartais netikslumas, jei jis išmoningai panaudojamas poeto, „nustoja būti trūkumu ir 
virsta privalumu“ (Kavd. III. 179). Savo traktatą jis užbaigia pakilia gaida, teigdamas, kad 
tie, kurie praturtino savo protą traktate išsakytais nurodymais, paaiškinančiais, kas yra gera 
ir bloga [poezijoje], įsisavinę poetinės kalbos subtilybes, gali džiaugtis ja ir pasiekti šlovę. 
Reziumuojant atliktą Dandino estetinės doktrinos analizę, galime teigti, kad tai buvo vienas 
reikšmingiausių sanskrito poetinės tradicijos atstovų, kurio brandžiausiame teoriniame 
veikale „Poezijos veidrodis“ atsiskleidė jo puikus gebėjimas pažinti poetinio meno subtilybės, 
įžvalgų taiklumas, gelmė ir sintetinio mąstymo galia. 

Vamanos poetinių pagražinimų ir stiliaus teorijos 


Trečiasis žymiausias alamkarikų mokyklos atstovas Vamana (VIII-IX a.), kaip manoma, buvo 
Kašmyro valdovo Džajapidos (779-813 m.) ministras. Būdamas įvairiapusiškai išsilavinęs, jis, 
be poezijos ir estetikos, aktyviai reiškėsi tapyboje. Tuo paaiškinamas šio teoretiko potraukis 
gvildenti poetikos problemas pasitelkiant tapybos principus ir įvaizdžius. Vamana buvo 
originalus ir sistemingas mąstytojas, įnešęs daug naujovių į indų estetinės minties raidą. „Iš 
poetų, - nurodo jo kūrybos tyrinėtojas S. S. Janaki's, - gvildenusių poetikos problemas, Vama- 
na pirmasis pradėjo traktatus rašyti sūtrų forma. Šios glaustos sūtros gyva kalba aiškinamos 
jo paties parašytuose komentaruose. Savo sūtrose ir komentaruose jis visada lieka tikslus ir 
nesileidžia į tuščias diskusijas ar prieštaravimus“ (Aestheticans, 1983, p. 47). 

Vamanai priklauso prioritetas plėtojant poezijos dvasios (ūtman) koncepciją, jis pirmasis 
prabilo apie grožį (saundarya) kaip vieną esmingiausių meno kūrinio vertės kriterijų, iškėlė 
metaforos (rūpaka) ir asociatyvaus mąstymo reikšmę, pradėjo kalbėti apie estetinės užuominos, 
nutylėjimo, neįvardijimo emocinę įtaigą meno kūrinių suvokimo procese. 

Savo penkių dalių traktatą „Kavjalamkara sūtra“ (Kavyalamkarasütra) („Poetinių pa- 
gražinimų sutra“), susidedantį iš 317 glaustų tezių ir jas aiškinančių komentarų, Vamana 
pradeda tradiciniu kreipimusi į dievus ir tuoj pat pereina prie poetinio meno svarbos aukš- 
tinimo. Gelminių poezijos sluoksnių suvokimą ir jos emocinio poveikio galią jis sieja su 
gražiomis kalbos formomis. „Poezija tampa mūsų dvasine savastimi dėl gražių kalbos formų. 
Sąvoka „poezija“ vartojama ženklo ir prasmės požiūriu kaip kažkas pasižyminčio dvilypiu 
grožiu - garsiniu ir prasminiu. Tačiau šioje aplinkoje, dėl po šio žodžio sekančio apibrėžimo, 
ji vartojama tik siaurąja prasme - kaip „prasmingas garsų derinys“. Kas tai yra gražios kalbos 
formos?“ (KAS, I, 1). Ieškodamas atsakymo į šį retorinį klausimą Vamana pereina prie poezijos 
žavesio priežasčių aiškinimosi, jas sieja su gražiomis kalbos formomis, pašalintais trūkūmais, 
išryškintu stiliaus grožiu. 

Vadinasi, tęsdamas Bhamahos ir Dandino tradiciją, poezijos vertę Vamana sieja su pa- 
gražinimais, kurie itin efektingi, kai pavyksta išvengti trūkumų ir meistriškai įpinti į poetinio 
kūrinio audinį. Pirmojoje traktato sūtroje jis teigia, kad „poezija yra suvokiama pagražinimų 
dėka“ (KAS 1.1). Toliau savo mintį jis paaiškina: „Pagražinimai - tai [poezijos] grožis“ (KAS 
1.1). Kalbos figūras jis skirsto į dvi skirtingas rūšis: 1) kurioms grožį suteikia žodis ir 2) kurios 
gražios tampa dėl savo prasmės. Poetinės kalbos figūros ir privalumai, Vamanos nuomone, 
pastebimai skiriasi savo estetinio poveikio galia. Gunos, jo nuomone, yra svarbesnės, būtinos 
meno kūrinio savybės, suteikiančios poezijai ypatingą žavesį, o alamkaros yra tik antriniai 
elementai, padidinantys grožį. Pastarąją savo mintį estetikas vaizdžiai paaiškina kalbėdamas 
apie jauną, įgimto grožio moterį, kuri tampa dar žavingesnė, kai pasipuošia papuošalais. Vama- 


314 


ANKSTYVIEJI VIDURAMZIAI 


Sasbahu džainų šventyklų kompleksas Nagdoje. Radžastanas. X a. 


na atskiria pagraZinimo principa (alamkūras) apskritai ir konkrečias pagražinančias figūras 
(alamkūras). Vadinasi, skirtingai nei Bhamahai ir Dandinui, kuriems konkreti poetinė figūra 
sudarė meno esmę, Vamanai ji tampa antraeiliu išoriniu dalyku, nekeičiančiu substancialios 
meno kūrinio esmės. Šią išvadą patvirtina Vamanos pateiktas poezijos apibūdinimas, kuria- 
me apie meno kūrinio privalumus ir pagražinimus kalbama tik bendriausia prasme, o visas 
dėmesys sutelkiamas į meninį stilių. 

Antroje traktato dalyje Vamana aptaria poetų tipus ir plėtoja stiliaus teoriją. Pirmiausia 
jis išskiria du skirtingus poetų tipus, kuriuos metaforiškai įvardija persisotinusiais ir abejingais 
„gurmanus“ arba „smaližiais“ ir neišrankiais, neturinčiais skonio jausmo, „žoliaėdžiais“. Šios 
skirties pagrindas yra konkrečios asmenybės sugebėjimas teisingai, kritiškai vertinti poetinių 
kūrinių savybes. Pirmuosius gurmanus, kuriems būdingi įgimti gebėjimai mokytis ir kritiškai 
vertinti poetinius kūrinius būtina toliau lavinti, o antruosius - neverta, kadangi jiems svetimas 
kritinis mąstymas ir gebėjimas perimti būtinas žinias ir suvokti poetinio stiliaus ypatumus. 

Iš Dandino perėmęs meninio stiliaus sampratą Vamana aiškino stilių kaip kryptingai 
organizuotą tam tikrų meninės išraiškos priemonių visumą, sudarančią meno esmę. „Stilius 
yra poezijos dvasia. Būtent stilius poezijoje yra tai, kas dvasia yra kūne“ (KAS, II. 6). Stilių 
Vamana traktuoja kaip ypatingą žodžių santykį, tobulą meninių struktūrų kompoziciją. Dan- 
dino išskirtus du stilius jis papildo trečiuoju - paficala ir kiekvieno stiliaus bruožus apibūdina 
savybėmis, kurių priskaičiuoja dešimt. Visi trys stiliai - vidarbhiškasis, gaudiškasis ir pančala, 

kaip ir Dandino koncepcijoje, siejami su trijuose skirtinguose Indijos regionuose vyraujančių 
poetinių tradicijų specifiniais bruožais. Vidarbhiškąjį stilių paskelbia tobuliausiu, kadangi jis 
įkūnija 10 privalomų skaičių. Gaudiškojo stiliaus išskirtinis bruožas yra jėga ir įstabumas, o 
pančala stiliaus - saldumas ir meilumas. 

Meninio stiliaus trūkumų pašalinimą ir jo tobulinimo galimybes Vamana sieja su pažini- 
mu poetikos ir kitų mokslų dėsnių, kurių aptarimui jis skiria trečią savo traktato dalį. Jis yra 
mokslinio meninės kūrybos dėsningumų pažinimo šalininkas. Gramatika, žodynas, metrika 
ir kiti menai, poetika - štai „mokslai“, kurie, anot Vamanos, būtini kiekvienam poetui (KAS, 
III. 3). Būtent poeto įvairiapusiame moksliniame išsilavinime jis regi būtiną autentiškos ir 
visavertės kūrybos prielaidą, kadangi žinios, pasisemtos iš minėtų mokslų, yra būtinos kuriant 
poetinius kūrinius. Ypatingas dėmesys čia kreipiamas į išsilavinimo įvairiapusiškumą. Kadangi 
visi minėti mokslai yra glaudžiai susiję, todėl iš vieno pasisemtos žinios reikalauja papildymo 
iš kitų, ne mažiau reikšmingų. Kiekvienas iš minėtų mokslų Vamanos koncepcijoje sąlygoja 
kitų išmanymą, o iš visų jų svarbiausias ir pagrindine atrama poetui tampa mokslas apie kalbos 
dėsnius, tai yra gramatika. 

Kitas svarbus poetinio meno subtilybių pažinimo veiksnys yra metrikos dėsnių pažini- 
mas. „Metrikos studijomis pašalinamas bet koks nepasitikėjimas ritmo apvaldymo srityje“ 

(KAS, III. 7). Tam reikalingos nuolatinės pratybos poezijos kūrybos srityje, kadangi sistemin- 
gas darbas padeda geriau suvokti kūrybinių uždavinių specifiškumą, geriau įvaldyti būtinas 
užsibrėžtų tikslų įgyvendinimui priemones. Metrikos dėsningumų žinojimas padeda poetui 
neklystamai jausti skirtingų eiliavimo ritmų galimybes. 

Dar vieną svarbią kūrybinės sėkmės prielaidą Vamana sieja su skirtingų meninės veiklos 
sričių - šokio, dainavimo, tapybos bei kitų - specifiškumo ir dėsnių pažinimu. Iš šioms meno 
rūšims skirtų traktatų galima geriau pažinti jų esmę. „Poetas, neįvaldęs šioms meno rūšims 
skirtų žinynų, negali nieko prasmingo parašyti apie tai, kas siejasi su menais“ (KAS, III. 8). 

Kadangi vyraujanti poezijos tema yra įvairiausi meilės nuotykiai, tai menininkui būtina 
žinoti meilės teorijos, taktikos, intrigos užmezgimo dėsnius. Čia Vamana iškyla kaip budistinio 
asketizmo oponentas ir hinduistinei estetikos tradicijai būdingo hedonistinio požiūrio į pasaulį 
aukštintojas. Jausminės gyvenimo pusės, susijusios su įvairiais žmogaus meilės ir emocinių 
išgyvenimų aspektais, iškėlimas, jam, kaip ir daugeliui kitų jo amžininkų, yra visiškai natūralus 
dalykas, kurio negali ignoruoti joks poetas. 

Analizuodamas meninės kūrybos proceso problemas Vamana atkreipia dėmesį į poetinio 
kūrinio siužetinių intrigų problemas. Pavyzdžių intrigos kūrimui jis ieško politikos moksle, 
kuriame analizuojamos šešios pagrindinės elgesio strategijos: taikaus ir priešiško, puolamojo 
ir ginamojo, separatiškojo ir jungiančiojo. Vienos iš minėtų elgesio strategijų gali garantuoti 
sėkmingas, o kitos pragaištingas pasekmes. Todėl aptartos pagrindinės elgesio strategijos 
gali būti sėkmingai kūrėjo perkeltos ir į meninio kūrinio intrigą vaizduojant herojaus ir jo 
priešininkų veiksmus. „Vyksmo eiga poezijos kūnas, jo sudėtingas piešinys išplaukia iš politikos, 
kadangi siužeto kūrimas visuomet yra daugiau ar mažiau sėkmingas pasisemtų iš mokslo apie 
elgesį žinių panaudojimas“ (KAS, III. 11). Čia nepaprastai svarbus tampa vaizdinių žinojimas, 
įkvėpimas, vyresniųjų vadovavimas, akylas koreguojantis žvilgsnis, skaidri vaizduotė, susite- 
Ikimas, kitų poetų kūrybos išmanymas. 

Gvildendamas meninės kūrybos ištakas, Vamana vadina vaizduotę „poezijos užuoma- 
zga“ ir patikslina, kad jeigu be jos ir galima sukurti poetinį kūrinį, tik visuotinei pajuokai. 
Tarsi tęsdamas budizmo adeptų apmąstymus, jis aukština kontempliaciją, menininko su- 
gebėjimą savo dvasios galias nukreipti į kūrybos tikslą. Atsiribojimas nuo išorinio pasaulio 
tėkmės čia suvokiamas kaip svarbiausia kūrybos proceso prielaida. Tik paskendęs savyje 
mąstytojas gali suvokti daiktų esmę. Iš čia kyla ir budistinis vienišumo kultas, padedantis 
menininkui susikaupti ir natūraliai išlieti giluminius dvasios impulsus. Vamanos manymu, 
kūrybai palankiausias metas yra paskutinės nakties valandos prieš auštant. Tuomet mintis, 
lengviausiai atitrūkdama nuo kasdienybės rūpesčių, išorinio pasaulio šurmulio, susitelkia 
darbui, nukreiptam į meno kūrinio gimimą. Ši meno kūrinio gimimo ir paties kūrėjo as- 
menybės sąsaja Vamanos koncepcijoje dar nenulemia menininko individualybės ir jo savito 

kūrybos stiliaus. Vienu svarbiausiu kūrybinės veiklos veiksnių Vamana skelbia įkvėpimą ir 
įtemptą darbą. Šiuo keliu jis ir kviečia eiti poetus. Traktatas užbaigiamas kvietimu vadovautis 
vyresniųjų nurodymais, kadangi įsiklausymas padeda geriau suvokti poetinio meno esmę ir 
perimti jo šviesą iš mokytojo mokiniui. 

Vamanos ir jo amžininkų koncepcijoms būdinga objektyvi meninių, dažniausiai litera- 
tūros formų, analizė, siekimas apibrėžti meniškumo (literatūrinės vertės) kriterijus. Ankstyvoji 
sanskrito poetikos teorija iš esmės buvo lingvistinė. Ji, kaip ir Benedetto Croces koncepcija, 
rėmėsi įsitikinimu, kad visi svarbiausi meninės kalbos ypatumai glūdi lingvistinėse žodžio 
formos ir prasmės struktūrose. Vadinasi, išmanantis kalbos dėsnius menininkas gali sėkmingai 
išvengti kūrybos trūkumų, subtiliai naudotis alamkaromis ir sukurti tobulą meninį stilių. Kitaip 
negu Bhamaha ir Dandinas, anot kurių, alamkaros lemia esmingiausius meno bruožus („nes tik 
dėl pagražinimų poezija tampa poezija“), Vamanos koncepcijoje alamkaros nuvainikuojamos 
ir atlieka tik išorinę funkciją. Vamanos ir jo artimiausių sekėjų veikaluose estetinės problemos 
gvildenamos plačiau, giliau tyrinėjamos meninės kūrybos subjekto, jo kūrybinės nuostatos, 
kūrybos proceso, meninės vaizduotės, meno kūrinio suvokimo problemos. 


Radžasekharos iššūkis estetikos tradicijai 


Radžasekhara buvo garsus IX a. pabaigos ir X a. pradžios alamkarikų mokyklos atstovas, 
pripažintas dramaturgas ir literatūros žinovas. Kūrybos požiūriu vaisingiausi jo gyvenimo 
metai tikriausiai praslinko glaudžiantis šiaurės Indijos valdovų Mahindrapalos ir Mahipalos 
rūmų aplinkoje. Išgarsėjo sanskrito kalba ir prakritu rašytomis dramomis „Ramajanos“ siuže- 
tais, rūmų gyvenimo intrigas vaizduojančiomis pjesėmis ir estetiniu traktatu Kavyamimansa 
(„Apmąstymai apie poeziją“). Nors pagrindiniai Radžasekharos literatūrinio įkvėpimo šaltiniai 
buvo klasikinės sanskrito dramos kūrėjai, ypač Bhasa, Harša, tačiau jo kūryboje jau atsispindėjo 
sanskrito dramaturgijos nuosmukis, kuris išryškėjo amorfiškoje kūrinių formoje, bespalviuose 
herojų charakteriuose. Perdėtas siužetinių linijų gausumas, formos manieringumas, sudėtingas 
santykiškas stilius pavertė jį vienu ryškiausių dekadentinių tendencijų atstovų sanskrito kla- 
sikinėje dramaturgijoje. Kita vertus, puikus literatūrinio darbo subtilybių išmanymas padėjo 
jam sukurti vieną reikšmingiausių ir įvariapusiškiausių indų estetikos tradicijos poezijos meno 
subtilybių analizei skirtų veikalų. Tiesa, tenka pripažinti, kad jo poveikis dėl literatūrinės formos 
ir plėtojamų teiginių neįprastumo vėlesnių kartų teoretikams ne visuomet buvo adekvatus 
traktate aptariamų idėjų svarbai. 

Radžasekharos traktatas „Apmąstymai apie poeziją“ priklauso vėlyvajai sanskritiškai 
alamkarašastrų estetikos tradicijai, kurios daugumai mūsų anksčiau aptartų šalininkų būdin- 

gas išskirtinis dėmesys pagraZinimy ir meninio stiliaus problemoms. Radžasekharos veikale 
išryškėjo esminiai estetinės problematikos poslinkiai, kurie tiesiogiai siejosi su pasikeitusia 
indų kultūros situacija - islamo ekspansija. Pagrindinis traktato autoriaus dėmesys perkeliamas 
nuo formalių poetinio meninio kūrinio aspektų analizės prie meninės kūrybos proceso problemų 
pažinimo, gilinimasi į tų meninės kūrybos prielaidų, normatyvinių nuostatų, aspektų tyrinėji- 
mą, kurie tiesiogiai siejasi su pačiu kūrėju, jo kūrybiniu potencialu. Toks neįprastas tradicijai 
požiūris į poetinės kūrybos problemas tikriausiai buvo viena iš priežasčių, lėmusių šio teksto 
išstūmimą į aktualių vėlesnei indų estetikos tradicijai diskusijų paribius. 

Kavyamimansos tekstas ilgai tyrinėtojams buvo žinomas tik iš fragmentiškų paminėjimų 
vėlesniuose traktatuose. Pirmą kartą jis buvo paskelbtas tik XX a. pradžioje, remiantis dviem 
skirtingais XIII ir XV a. jo nuorašais. Klasikiniu šio teksto vertimu į europines kalbas yra 
laikomas žymaus prancūzų sanskritologo Louis Renou ir N. Stchoupak 1946 m. paskelbtas 
vertimas į prancūzų kalbą. Dėl plėtojamų idėjų visumos Renou nelaikė Radžasekharos traktato 
originaliu veikalu, tačiau iškart atkreipė dėmesį į labai neįprastą šiai tradicijai minčių dėstymo 
formą (Kūvyamimūnsū, de Rajašekhara, Paris, 1946, p. 4-5). 

Iš tikrųjų analizuojamam veikalui svetimas ankstesniems alamkarikų mokyklos traktatams 
būdingas beaistris normatyvinių nuostatų dėstymo būdas, aptariamų teiginių pedantiškas 
iliustravimas ir pagrindimas konkrečiais pavyzdžiais. Jis aiškiai skiriasi nuo ankstesnių šios 
mokyklos traktatų gyva autoriaus minčių dėstymo maniera. Tekstui būdingas nuolatinis po- 
lemiškas proza išsakomų teiginių susipynimas su įvairaus ilgio poetiniais intarpais. Svarstant 
konkrečias estetines problemas čia paprastai užaštrintų kontroversiškų diskusijų pavidalu 
pirmiausia pateikiami skirtingi autoritetų, o vėliau sumuojantis paties autoriaus požiūris. 
Pabrėžtinas teksto polemiškumas, ankstesnių kanonų ignoravimas, autoriaus pozicijos sureikš- 
minimas, savo savigarbos, socialinio statuso aistringas gynimas yra akivaizdus iššūkis tradicijai 
ir vienas ryškiausių, neįprastų literatūrinės formos požiūriu šio novatoriško traktato bruožų. 

Pradžioje kalbėdamas apie „slaptą poeto doktriną“ autorius prisipažįsta, kad jo apibendri- 
nančio veikalo tikslas tai sutrumpinant, tai išplėtojant anksčiau gyvavusių išminčių ir autoritetų 
poezijos subtilybių srityje mintis įkvėpti gyvybę poetikos mokslui ir mokyti poetinio meno 
subtilybių. Sukauptos šioje srityje patirties perteikimą amžininkams ir vėlesnių kartų poetams 
bei poetinio meno mylėtojams jis laikė pagrindiniu savo uždaviniu. 

Ketvirtoje pamokoje „Mokiniai ir įkvėpimas“ Radžasekhara išskiria dvi skirtingas mokinių 
grupes: tuos, kurie sugeba suvokti reiškinių esmę, ir tuos, kurie šį suvokimą gauna iš šalies. 
Pirmųjų grupei priskiria tuos, kurie perpranta traktatuose išsakytas mintis savaime, o antrieji 
suvokimą perima gilindamiesi į išdėstytus nurodymus. Toliau analizuojamo teksto autorius 
pereina prie trijų skirtingų suvokimo formų aptarimo: atminties, mąstymo ir pažinimo. Kiekvie- 
naiišjų suteikiamos skirtingos funkcijos meninės kūrybos metu. Atmintis čia aiškinama kaip 

pagalbinis instrumentas, padedantis kūrėjui prisiminti praeities dalykus, mąstymas - dabarčiai 
apmąstyti, o pažinimas - ateičiai nuspėti (Rajasekhara, 1996, p. 167). 

Suvokimas, jungiantis į vientisą visumą, Radžasekharos estetikoje traktuojamas kaip 
svarbus poeto padėjėjas meninės kūrybos procese. Toks mokinio tipas, kuris savarankiškai 
suvokia, klauso, įsimena, atskiria, sugeba atmesti nereikalingus dalykus, pats pažįsta reiškinių 
esmę, o kitas tipas - suvokimą perimantis iš išorės, nors ir pasižymi panašiomis savybėmis, 
tačiau norėdamas kryptingai tobulėti ir suvokti poetinės kūrybos subtilybes turi būti prižiūri- 
mas mokytojo ir remtis jo nurodymais. Apskritai buvimą greta gero mokytojo Radžasekhara 
aiškina kaip labai svarbią tobulėjimo savybę. Uolumas ir sugebėjimas iš mokytojo perimti žinias, 
patirtį čia traktuojamas kaip gausybės ragas, iš kurio išplaukia reiškinių esmės ir meninės kūrybos 
subtilybių pažinimas (ten pat, p. 168). 

Kalbėdamas apie poeto kūrybą Radžasekhara lemiamą vaidmenį teikia itin svarbiam jo 
kūrybinio potencialo elementui susikaupimui (samūdhi) ties konkrečiu dėmesio objektu ar 
veiklos forma. „Sukaupta mintis, - teigia jis, — regi daiktus.“ Patikimas kelias į gilesnį daiktų 
esmės pažinimą čia siejamas su vidinėmis pastangomis ir nuolatinėmis pratybomis. Pažymė- 
tina, kad Radžasekhara yra pirmasis alamkariky mokyklos ir apskritai indų estetikos tradicijos 
atstovas, kuris kryptingai jungia į vientisą visumą šias dvi nepaprastai svarbias meninės kūrybos 
procesui menininko kūrybinio potencialo ypatybes. Neatsitiktinai būtent šie menininko kūry- 
binio potencialo elementai arba, tiksliau sakant, „kūrybiniai sugebėjimai“ (Sakti), susijungę 
jo koncepcijoje, padeda švytėti talentui, kuris atsiskleidžia įkvėpimo ir patirties sąveikoje. 
Įkvėpimas čia aiškinamas kaip toks menininko kūrybinio potencialo elementas, kuris padeda 
suspindėti naujomis gaiviomis spalvomis daugybei išraiškingų žodžių, gimdo ištisus idėjų 
karavanus, sudėtingiausias poetinių pagražinimų virtines, naujus meninės išraiškos būdus. 
Priešingai, tokio kūrėjo, kuriam svetimas įkvėpimas, žodžių ir minčių karavanai juda aklai. 

Toliau Radžasekhara pereina prie išskirtinės vaizduotės (pratibhū - apskritai šios sanskri- 
tiškos sąvokos prasmių laukas yra daug platesnis) svarbos meninės kūrybos procese aukštinimo; 
vaizduotė čia iškyla kaip pagrindinė tikro, gyvybingo poetinio meno ištaka. Jis išskiria dvi 
skirtingas vaizduotės formas: „kuriančiąją“, kuri padeda poetui meninės kūrybos procese, ir 
„suvokiančiąją“, kuri atkuria poeto sumanymus ir kūrybinės dvasios polėkius (ten pat, p. 169). 

Iš čia plaukia mokymas apie tris skirtingus poetų tipus: susiformavusius per nuolatines 
pratybas; iškilusius per mokslą ir iš prigimties apdovanotus išskirtiniu suvokimu arba, ki- 
taip tariant, tokius, kurių paslaptingas reiškinių esmės suvokimas, senovės indų įsitikinimu, 
išplaukia iš ankstesniuose gimimuose sukauptos unikalios patirties. Pirmo tipo poetai turi 
ribotą saviraiškos lauką, antro - kūryboje patrauklūs dalykai susipina su tuščiažodžiavimu. 
Prigimtinės kilmės tobulumas čia traktuojamas kaip vertingiausia kūrėjo savybė, kurioje su- 
sikerta daugybė kitų savybių. Radžasekhara taikliai pastebi, kad realiame gyvenime daugelį 

svarbiausių tobulam kūrėjui savybių labai sunku surasti viename žmoguje. Išvada būtų tokia, 
kad jei kūrėjas vienu metu pajėgia sėkmingai reikštis tokiose svarbiose poetinio meno dalyse 
kaip kūryba ir mokslas, jei jis apdovanotas išmintimi ir ryžtingai laikosi kūrėjui būtinų nuos- 
tatų, tuomet jis tampa „tarsi kunigaikščiu tarp poetų“. 

Dešimtame traktato skyriuje Radžasekhara tarsi susumuoja ankstesnius apmąstymus ir 
samprotauja apie poeto gyvenimo būdą lygindamas jį su kilmingų žmonių gyvenimo įpročiais. 
Pirmiausia aptardamas būdingiausius poeto asmenybės bruožus jis prieina išvados, kad tik 
„įvaldęs visus būtinus pagrindinius ir 64 pagalbinius mokslus poetas gali išbandyti savo jėgas 
poezijos kūrime“ (ten pat, p. 184) [KM, X. 1]. Kita vertus, tikro laiko išbandymus pakeliančio 
meno kūrimui yra paranki draugystė su poetais, kuriuos globoja kilnūs žmonės, pokalbiai su 
žinovais, bendravimas su išmintingais žmonėmis ir anksčiau gyvenusių poetų kūriniais (ten 
pat, p. 184) [KM, X. 2]. Tarp kitų autentišką kūrybą skatinančių veiksnių traktate minimi 
kalbos, mąstymo ir kūno švarumas, erudicija, galinga atmintis, tikėjimas savo jėgomis. Iš 
čia plaukia ir styguojančios apmąstymus apie menininko kūrybinį potencialą ir jo kūrybinės 
veiklos produktus mintys: „kokia poeto prigimtis, tokia jo ir poezija“ ar „koks dailininkas, 
toks ir jo paveikslas“. 

Tekste daug dėmesio skiriama ir palankios poeto kūrybai aplinkos kūrimui. Anot traktato 
autoriaus, poeto gyvenamas būstas turi turėti įvairių patalpų, pritaikytų gyvenimui įvairiais 
metų laikais, sodą poilsiui, gyvūnų ir paukščių, patogią prausimuisi vietą, sūpynes ir hamaką. 
Patogesniam darbui pageidautini tylūs tarnai, geras tekstų perrašinėtojas, mokantis įvairias kal- 
bas, pasižymintis gražiu raštu, suprantantis gestus, mimiką, pažįstantis įvairias rašto sistemas. 

Gvildendamas poezijos suvokimo problemas Radžasekhara pateikia poetui įvairių reko- 
mendacijų: Poetas turi žinoti, kas yra artima ir klausti savęs apie asmeninę poziciją konkrečiais 
klausimais, nejausti pasibjaurėjimo savimi dėl žmonių piktžodžiavimo, žinoti savo vertę, neturi 
garsiai skaityti neužbaigtų kūrinių, perdėm aukštai vertinti savo kūrinių, būti perdėm išpuikęs, 
sirgti didybės manija, kadangi net nereikšmingas išpuikimas sugriauna visus nuopelnus, reikia 
atsižvelgti į savo kūrybos vertinimus kitų neangažuotų žmonių, kurie dažnai išvysta tai, ko 
pats autorius neregi (ten pat, p. 187-188). 

Ne mažiau įdomūs yra Radžesekharos apmąstymai apie sistemingą ir griežtai reglamen- 
tuotą poeto darbotvarkę. Šioje srityje jis tęsia Vamanos tradiciją, tačiau dar griežčiau regla- 
mentuoja darbo tvarką, joje regėdamas reikšmingą efektingo poeto kūrybinio darbo prielaidą. 
Jei tik kūrėjas nesilaiko tvarkingos, aiškiai laike išdėstytos darbotvarkės, tuomet jo veiksmai 
praranda prasmę ir jis tuščiai iššvaisto laiką. Todėl jis siūlo aiškiai parą skirstyti į dieną ir 
naktį, o darbo dieną savo ruožtu skirstyti į keturias skirtingas dalis, kuomet prie miesto vartų 
keičiasi sargybų pamainos. Ryte atsikėlus rekomenduoja atlikti visus poetui būtinus ritualus 
ir garsiai pagarbinti poeziją globojančią deivę Sarasvati. Vėliau patogiai įsikūrus savo darbo 

kambaryje, susitelkti ties pagrindinių ir pagalbinių poezijos mokslų studijomis, kurios turi 
užtrukti iki pirmosios pamainos pabaigos, kadangi pagrindinės kūrybinės vaizduotės versmės 
glūdi šiuose rytiniuose užsiėmimuose. 

Antrosios sargybos metu poetas pasišvenčia poetinei kūrybai. Vidurdienį apsiprausia ir 
vienatvėje pavalgo. Po valgio bendraudamas su draugais aptarinėja poetinio meno subtilybes, 
sprendžia įvairias šio meno keliamas mįsles, mokosi mintinai eiles, piešia įvairius kaligrafiškus 
raidžių audinius ir taip iki trečios sargybos pamainos pabaigos. Ketvirtajame tarpsnyje jis 
vienas arba kartu su artimais bičiuliais sugrįža prie tų eilių, kurios buvo sukurtos iki pusiau- 
dienio, jas tobulina, kas nereikalinga - nuima, kas būtina - prideda. Taip plušant praslenka 
ketvirtasis tarpsnis. 

Vakare jis vėl atlieka būtinus ritualus ir nusilenkia Sarasvati malonei, vėliau tai, kas sukurta 
dieną, perrašoma švariai iki nakties. Dar vėliau priklausomai nuo poreikių mėgaujasi moterų 
teikiamais malonumais ir antrą bei trečią naktinės sargybos pamainą ramiai miega. Teisingas 
miegas skatina geriausią kūno sveikatą. Ryte jis ryžtingai atsibunda ir pradeda naują dienos ir 
nakties kaitos ciklą (ten pat, p. 188-189). Čia pateikiame detalų Radžasekharos apmąstymų 
apie griežtai reglamentuotą poeto ir bet kokios kitos meno srities atstovo gyvenimo ir kūry- 
binio darbo ciklą norėdami parodyti, kaip giliai ir įvairiapusiškai jau prieš daugelį šimtmečių 
indų estetikos atstovai mąstė apie šias labai svarbias ir šiandieną neprarandančias aktualumo 
meninį kūrybos procesą lydinčias problemas. 

Sumuodami Radžasekharos estetinių idėjų analizę norėtume dar glaustai aptarti jo skir- 
tingų poetų klasifikacijos problemas. Analizuojamo traktato pabaigoje jis išskiria keturias 
skirtingas poetų rūšis, kurias įvardija labai vaizdingai ir taikliai: (1) saulės neregintys, (2) uolūs 
(stropūs) poetai, (3) poetai prabėgomis ir (4) priklausantys nuo aplinkybių. Tam, kuris kuria 
visiškai atsiribojęs, tarsi būdamas gilioje oloje ar požemyje, neregėdamas saulės, kūrybai tinka 
bet kuris laikas. Tas, kuris yra susižavėjęs kūryba, tačiau ne iki visiško atsiribojimo nuo išori- 
nio pasaulio, yra vadinamas uoliu arba stropiu poetu. Ir jam kūrybai yra parankus bet kuris 
laiko tarpsnis. O tam, kuris poetinei kūrybai skiria tik tą laiką, kada nėra užimtas tarnyba ar 
kitais reikalais, vadinamas poetų prabėgomis. Jo kūrybai yra parankūs tik tam tikri tarpsniai, 
pavyzdžiui, po valgio, po meilės malonumų, kelionių palankine metu, kai susidaro prielaidos 
sąmonės sutelktumui. Ir pagaliau ketvirtasis poetų tipas - jų kūrybos laikas priklauso nuo 
konkrečių aplinkybių. 

Aptartose Radžasekharos įžvalgose atsiskleidžia indų estetikos tradicijai būdingas iš- 
skirtinis dėmesys įvairiems meninės kūrybos procesų psichologijos aspektams, kurie Vakarų 
estetikos tradicijoje paprastai nesusilaukdavo didesnio teoretikų dėmesio. Radžasekhara, kaip 
liudija mūsų atlikta pagrindinių jo estetinių idėjų analizė, buvo universalus aukšto rango este- 
tikos specialistas, kurio koncepcija ne tik vainikuoja svarbų su alamkarikų mokyklos idėjomis 

susijusį indų poetikos raidos etapą, tačiau ir gvildenamy problemų gausa ir jų traktavimo 
įvairiapusiškumu kloja pamatus naujam indų estetinės minties raidos etapui, kuris siejosi su 
galingu Kašmyro simbolinės poetikos mokyklos iškilimu. 


Hinduistinės architektūros ir skulptūros estetikos tapsmas 


Hinduistinėje mitologijoje, religijoje, filosofijoje išryškėjusios kosmogoninės ir panteistinės 
idėjos turėjo poveikį ankstyvaisiais viduramžiais besiskleidžiančiai hinduistinei architektūrinei 
ir vaizduojamosios dailės estetikai, kuriose regime siekimą simbolių kalba perteikti pagrindi- 
nius hinduistinės pasaulėžiūros idealus. Naujų estetikos principų iškilimui postūmį davė Guptų 
epochos pabaigoje išryškėjusi budizmo ir džainizmo krizė bei socialinių ir religinių idealų kaita. 
Pietvakarinėje Guptų imperijos dalyje ir greta esančiose už imperijos ribų teritorijose pradėjo 
ryškėti nauji hinduistinės religijos, estetikos, architektūros ir skulptūros bruožai. Daugelis šios 
imperijos valdovų nors siekdami konsoliduoti valstybę rėmė budizmą, tačiau patys dažniausiai 
buvo Šivos ir Višnu garbintojai. 

Klasikinei budistinei ir džainų estetikai bei menui būdingą vidinį susikaupimą, formų 
grynumą, linijų aiškumą, harmonijos jausmą pereinamuoju laikotarpiu iš klasikos į viduram- 
žius keičia abstraktus simboliškumas, akademizmas ir šaltas aristokratizmas. Kaip reakcija į šį 
vėlyvosios budistinės ir džainų estetikos, meno akademizmą atgimsta senieji brahmaniškosios 
estetikos motyvai, besireiškiantys demokratiškesne, susijusia su giluminiais liaudies kultūros 
sluoksniais, hinduistinės estetikos forma. Jos įtakos stiprėjimas atsispindi ir naujuose, veikiant 
hinduistinių kosmogoninių, mitologinių, panteistinių pažiūrų įtakai, parašytuose architektūros 
ir vaizduojamosios dailės problemoms skirtuose traktatuose, kuriuose išlieka daug klasikiniame 
periode išsikristalizavusių teorinių konstrukcijų, klasifikacijos principų, praktinių rekomen- 
dacijų, pedantiškai apibrėžiančių norminės estetikos reikalavimus. Kita vertus, juose ryškėja 
ir daugelis naujų estetinių idėjų, principų, kanonų, ikonografinių elementų sistemų, tiesiogiai 
susijusių su atgimstančiais epų „Mahabharatos“, „Ramajanos“ skelbiamais estetiniais idealais. 

Hinduistinės estetikos posūkis į senuosius liaudies tikėjimus nulėmė sakralumo centro 
žemėje šventyklos svarbą. Todėl hinduistiniy menų hierarchijoje iškyla religijai tarnaujan- 
ti šventyklų architektūra. Ženkliai didėja architektūrinės estetikos problemas gvildenančių 
religinių, estetinių, praktinių, techninių traktatų: Mrgendragama, Kamikagama, Rauravaga- 
ma, Mūnasūra, Mayamata. Juose aptarinėjama daugybė įvairių teorinių, praktinių ir grynai 
techninių architektūros problemų, pradedant architektų atrinkimo, jų profesinio rengimo ir 
baigiant grynai techninėmis pastatų statybos problemomis. Daugelio traktatų autoriai skel- 
bia architektūrą aukščiausiu menu, kuris po hinduistinės šventyklos stogu vienija visų kitų 

Sas Bahu šventykla. Gvalioras. 1092 m. 


menų pasiekimus. Kalbant apie architektą pabrėžiama jo garbinga kilmė, atsakingas požiūris 
į savo profesiją; jis turi būti įvairiapusiškai išsilavinęs, puikiai įvaldęs savo amato subtilybes, 
pažįstantis muzikos, šokio, skulptūros, tapybos ir daugybės pagalbinių bei techninių mokslų, 
matematikos ir geometrijos pasiekimus. 

Šventykla hinduizmo architektūrinėje estetikoje iškyla ne kaip paprasta tikinčiųjų susi- 
rinkimo vieta, o kaip kruopščiai, pagal sudėtingus astrologinius ir maginius ritualus atrinkta 
bendravimo tarp dviejų, žemiško ir dangiško, pasaulių vieta, kurioje statoma šventykla traktuo- 
jama kaip dievybės buvimo namai ir kartu dangiškojo pasaulio įvaizdis, simbolinis tiltas, sie- 
jantis žmogų su dievais. Todėl ir šventyklų statybos menas artimai siejamas su astrologiniais ir 
maginiais požiūriais, šventykla, primindama pasaulio struktūrą, orientavo visus pagrindinius 
savo kompozicijos sudėtinius komponentus į dangaus kūnus ir pagrindines erdvės kryptis. 

Skirtingai nei budistinių vienuolynų ir šventyklų kūrėjai, kurie, siekdami sukurti vie- 
natvės ir atsiribojimo nuo išorinio pasaulio atmosferą, savo architektūrinius ansamblius statė 
atokiose vietovėse, hinduistinių šventyklų kūrėjai, brahmanų kastos nariai, sąmoningai skver- 
bėsi į viduramžių pasaulietinio ir kultūrinio gyvenimo sūkurius, projektavo šventyklas tose 
vietovėse, kur sakralinis menas susiliejo su kasdienio gyvenimo stichija ir natūraliai skleidė 
naujus plačiosioms liaudies masėms geriau suprantamus estetinius idealus. Iš čia išsirutuliojo 

daugelis specifinių hinduistinės architektūrinės ir su ja glaudžiai susijusios vaizduojamosios 
dailės estetikos specifinių bruožų, šventyklų komponavimo, dekoro principų, paprastiems 
žmonėms gerai suprantamų mitologinių ir epinių motyvų vaizdavimas. 

Budistinėje ar Vakarų Europos viduramžių romaniškoje ir gotikinėje architektūros 
estetikoje pagrindinė ritualinio vyksmo vieta yra bažnyčios viduje esantis altorius, o šiltame 
klimate statomose hinduistinėse šventyklose religinio ritualo centras perkeliamas iš šventyklos 
interjero į ją supančią, nuo kasdienio gyvenimo įvairiais aptvarais ar kitokiais architektūriniais 
elementais apribotą sakralinę erdvę. Dėl to hinduistinės architektūros estetika tarsi išplečia sa- 
vo įtaką į sakralinį pastatą supančią aplinką, kurioje nuo seniausių laikų pietinėje Hindustano 
pusiasalio dalyje vykdavo įvairūs ritualiniai vyksmai, procesijos, spektakliai, šokiai, religinių 
ir epinių tekstų skaitymai. 

Nauja, žemiškesnė ir jusliška hinduistinė estetika tiesiogiai veikia architektūrą ir vaiz- 
duojamąją dailę, neretai eksterjeras ir šventyklą supančių architektūrinių akcentų skulptūrinė 
puošyba tampa svarbesnė nei interjero dekoras. Čia itin akivaizdžios architektūros ir skulptūros 
estetinių principų susipynimo ir netgi suaugimo tendencijos. „Didžioji hinduistinės skulptūros 
dalis yra kanoniška, <...> jos formos yra simbolinės, o ne realistinės; atvaizduose nesiekiama 
išryškinti siužeto svarbos“ (Coomaraswamy, 1926, p. 75-76). 

Šiuo aspektu hinduistinėje tradicijoje reprezentatyvūs didžiulį populiarumą budistinėje 
dailėje įgavę reljefai ir apvalioji skulptūra, o džainistinėje, greta apvaliosios skulptūros, gorelje- 
fai. Populiariausia skulptūrų kūrimo medžiaga buvo dažniausiai tam tikruose šalies regionuose 
randami įvairios struktūros ir spalvos smiltainiai, bazaltas, skirtingų atspalvių marmuras ir 
kitos akmens rūšys. Daugelis hinduistinės skulptūros formų, išsiskleidusių Dekano plokštikal- 
nėje, Elefantoje, Elloroje, Mamallapurame ir kituose indų skulptūros centruose, savo bruožais 
artimos Asirijos ir senovės persų skulptūros tradicijoms. Šis artimumas pirmiausia pasireiškė 
jaučio, šerno, liūto ir pan. vaizdiniuose, taip pat jis atpažįstamas iš potraukio perteikti įvairias 
gamtos dvasias, jakšes (moteriškas) ir jakšus (vyriškas), pabrėžiant jų erotinį juslinguma. Jau- 
tis, kaip žinomas, buvo Šivos simbolis (Nandis buvo jaučio, ant kurio keliaudavo dievas Šiva, 
kanoniškas skulptūrinis vaizdinys), o Varaha - Višnaus reinkarnacija į šerną. Šie skulptūriniai 
vaizdiniai išplito hinduizmui sklindant įvairiuose Hindustano pusiasalio regionuose. 

Ankstyvųjų hinduistinių architektūrinių ansamblių eksterjerai yra prisodrinti daugybės 
skulptūrinių vaizdinių - tai tarsi atverstos hinduistinės mitologijos knygos, kuriose skulptūri- 
niai dievų, pusdievių, žmonių, realių ir mitinių gyvūnų atvaizdai išreiškė juos kūrusių žmonių 
estetinius idealus, tikėjimus, siekimus, džiaugsmus ir viltis. Čia vietoj vidinio susikaupimo ir 
budistinių bei džainistinių šventyklų rimties atmosferos atsiranda daug naujų gyvenimiškų 
temų ir siužetų, susipinančių su mitiniais pagrindinių hinduistinių dievų ir epų herojų Zyg- 
darbiais. Plintant įtakingiems Šivos ir Višnaus kultams Pietų Indijoje ir Dekane praradęs įtaką 

budistinis menas palaipsniui transformuojamas šaivistinių ir vaišnavistinių estetinių idealų, o 
Bengalijoje ir Kašmyre jį stipriai veikia tantrizmo estetika, šiaurės Indijoje - Višnaus ir saulės 
dievo Sūrjos kultai. 

Ilgainiui populiarumą įgavo hinduistiniams dievams, ypač Višnui ir Šivai, skirti antro- 
pomorfiniai vaizdiniai, kuriuos supo daugybė kitų hinduistinio panteono dievų figūrų. Ant 
skulptūrų pjedestalų kartais buvo graviruojami įvairūs dekoratyvūs formalizuoti raštai ar 
užrašai, teikiantys informaciją apie kūrinio atsiradimo prielaidas, mecenatus, įkūnytos dievybės 
atvaizdo neapčiuopiamas galias bei funkcijas. 

Lyginant klasikiniame periode klestėjusias budistines ir džainistines skulptūros tradici- 
jas su viduramžiais sparčiai plitusia įvairių hinduizmo ir tantrizmo krypčių tradicija, iškart 
į akis krinta pastarajai būdingas didesnis gaivališkumas ir siekimas aprėpti kuo daugiau ne 
tik su dievų pasauliu, tačiau ir su konkrečių žmonių gyvenimu susijusių temų. Šios nuostatos 
veikia ir skulptūrinės estetikos principus, kadangi klasikiniame periode vyravusias negausias 
figūrines kompozicijas, pagrindinių dievų rimtyje paskendusius vaizdinius ar jų simbolines 
apraiškas viduramžių kultūroje keičia pasaulio beribiškumo koncepciją atspindinčios daugia- 
figūrės kompozicijos. Tai tarsi iš milžiniškų indų epų atkeliavęs neaprėpiamai gausus dievų, 
pusdievių, herojų, demonų ir įvairių realių ir mitinių gyvūnų įvaizdžių pasaulis, kuris užtvindo 
hinduistinių ir Tantrinių šventyklų eksterjerus ir interjerus. Tarp šių įvaizdžių sistemų neretai 
gyvuoja tik asociatyvinis mitų ir legendų nubrėžtas ryšys. Šis hinduistinių vaizduojamosios 
dailės vaizdinių chaotiškumas ir amorfiškumas netrukus tapo didžiule problema dailininkams. 

Kaipgi ši problema buvo sprendžiama hinduistinėje skulptūros ir tapybos tradicijoje? 
Suvokdami visumos perteikimo svarbą dailininkai netrukus surado kelis šios problemos 
sprendimo kelius. Pirmiausia pradėjo vis aiškiau išskirti pagrindines juos dominančių siužetų 
linijas, savotiškus pagrindinius meninės formos sudėtinius vienetus ar komponentus. Kitas 
šios problemos sprendimo kelias, vėliau itin akivaizdžiai atsiskleidęs Khadžuraho šventyklų 
skulptūriniame dekore, rėmėsi vientiso skulptūrinio pasakojimo skaidymu į autonomiškus 
viena ar keliomis temomis susijusius grupinius skulptūrinius segmentus. Toks „pasakojimo“ 
skaldymas į atskirus prasminius blokus ar dalis labai palengvindavo meno suvokėjo darbą, 
padėdavo jam susitelkti ties konkrečių skulptūrinių vaizdinių detalėmis ir „perskaityti“ skulp- 
tūrinį pasakojimą. 

Kita vertus, hinduistiniame kultiniame mene buvo toliau plėtojama glaudžios skirtingų 
menų sąveikos tradicija, išryškėjusi ankstesnėje brahmanistinėje, budistinėje, džainistinėje 
architektūroje ir skulptūroje. Visos hinduistinės šventyklos kuriamos remiantis analogiškais 
architektūrinės estetikos principais, skiriasi tik pagrindinių dievų vaizdiniai ir su jais susiju- 
sios ikonografinės detalės. Žymus ankstyvųjų viduramžių estetikas Šukračarja išskiria trijų 
rūšių menininkų kuriamus dievų atvaizdus: vieni yra gryni (sūttvika, t. y. tokie, kokie yra), 

kiti - aktyvūs (rajasika, ekspansyviai veikiantys) ir treti - tamsūs (tamasika, kurių poveikis 
inertiškas, kadangi jie skirti klampiai kasdienybei). Hinduistinės šventyklos architektūrinės 
kompozicijos atspara dažniausiai tampa kvadratinės formos fasadas, kuris yra taisyklingai 
sutvarkyto, neaprėpiamo kosmoso pasaulio simbolis. Į statinio kompozicijos pagrindą - kvad- 
ratą orientuojamos ir kitos geometrinės stačiakampių, apskritimų, trikampių figūros, kurios 
formuoja vientisą hinduistinės šventyklos planą ir aiškų pagrindinių erdvių paiskirstymą. 

Hinduistinių šventyklų eksterjerai išsiskiria architektūrinių formų masyvumu ir skulptū- 
riškumu, gausiu reljefiniu dekoru. Šventyklos kompozicijos centras asocijuojasi su Brahmanu, 
o šį centrą supanti apskritimo formos erdvė simbolizuoja žmogiškos būties stichiją. Iš nere- 
gimo architektūrinės kompozicijos centro į periferiją besiskleidžiančios linijos simbolizuoja 
painius maya pasaulio labirintus. 

Altoriuje yra galingiausio konkrečios hinduizmo krypties dievo figūra arba jį simboli- 
zuojantis kulto objektas, apie kurį hierarchiškai pagal reikšmingumą, religinių vertybių skalę 
išsidėsto tos krypties dievų panteono figūros su joms būdingais ikonografiniais elementais. 
Šventyklų prieigas, eksterjerą ir interjerą puošia skulptūrinės grupės, bareljefai, goreljefai, 
iliustruojantys įvairius hinduistinių puranų, legendų ir liaudies epų siužetus. Taigi hinduis- 
tinė šventykla, išsiskirianti itin glaudzia architektūrinių ir skulptūrinių formų sinteze, virsta 
hierarchizuota simboline konstrukcija, kurios kiekvienas vizualiai reikšmingas komponentas 
turi simbolinę prasmę. 

Įtakingiausių hinduizmo krypčių šventyklose išsikristalizuoja savi kanoniški dievų vaiz- 
davimo, jų išdėstymo principai, sudėtingos simbolių ir ikonografijos sistemos. Šukračarja 
teigia, kad vadovaujantis kanoniškais principais sukurti dievų atvaizdai yra vertingi ir malo- 
nūs akiai, o sukurtieji šių principų nepaisant destruktyviai veikia gyvenimą, dorą ir gimdo 
sielvartą. Todėl kuriant dievų atvaizdus nereikia pamiršti, kad jie skleidžia „gėrį ir užtikrina 
dangaus globą“. Viduramžių estetiniuose traktatuose detaliai apibrėžiami kanoniški reikala- 
vimai, kaip turi būti vaizduojami pagrindiniai hinduistinio panteono dievai kontempliacijos, 
rimties, herojiškoje ir kitose būsenose, kartu smulkiai aprašant jų aprangą, gestus, pagrindi- 
nius skiriamuosius atributus ir daugybę kitų smulkiausių detalių. Kontempliuojantis dievų 
valdovas Višnus, anot hinduistinių traktatų, vaizduojamas keturrankis, baltos kūno spalvos, 
su geltonais drabužiais ir su baltu apsiaustu. Jo galvą vainikuoja susukta kasa. Jis sėdi baltame 
lotoso žiede sukryžiuotomis kojomis. Dešinė koja iškelta virš kairės, o rankos virš sukryžiuotų 
kojų sudėtos jogamudros poza. 

Skirtingai nei trys pagrindiniai hinduistinio panteono dievai Brahma, Višnus, Šiva, kurie 
dažniausiai išsaugo tradiciniams indų dievams būdingą iškilmingumą, didingumą, respekta- 
bilumą, kiti svarbūs hinduistinio panteono dievai, pavyzdžiui, iš senųjų liaudies epų atsiradęs 
Krišna dažniausiai vaizduojamas žemiškoje aplinkoje, svajingai grojantis fleita žavingų jaunų 

piemenaičių draugijoje. Neretai, be tradicinių lyriškų savo hipostaziu, šis nuožmaus drakono 
nugalėtojas, kaip rašoma Agni-purūna, vaizduojamas šokantis pergalės šokį ant nugalėto dra- 
kono galvos. Šis pabrėžtinas hinduistinės architektūros ir skulptūros estetikos normatyvizmas, 
kanono reikšmės iškėlimas lėmė tradicijų stabilumą ir nuoseklią stilistinę raidą. 


Aicholos, čalukijų ir palavų stilių sklaida 


Ankstyvosios hinduistinės architektūros ir dailės pagrindiniais formavimosi židiniais IV- 
VII a. tampa vakarinė Dekano plokštikalnės dalis ir Pietryčių Indija. Skirtingai nei Adžantoje, 
kurios architektūroje vyrauja budistinės architektūrinės estetikos ir vaizduojamosios dailės 
ikonografijos tradicijos, kituose žymiausiuose šios epochos hinduistinio meno sklaidos cen- 
truose - Badami, Patadakalyje, Tigovoje, Aiholoje, Mahabalipurame, Kančipure, Natalamoje, 
Tiručirapalyje, Undavalyje, Palavarame, Eloroje ir Elefantos saloje - ryškėja senųjų budistinių, 
džainų ir naujų hinduistinių estetinių idealų sintezės ieškojimas. Prasideda nauja daugybės 
įvairių hinduistinių ir džainų šventyklų statybos epocha, kuri stulbina mastais. „Statant visuo- 
meninius statinius, - rašė Huanzangas, - verčia, kai tai būtina, gyventojus dirbti privaloma 
tvarka, tačiau toks darbas apmokamas. Atlyginimo išmokėjmas tiesiogiai priklauso nuo atlikto 
darbo“ (Indija v literaturnych pamiatnikach, 1984, p. 93). 

Guptų ir Vakatunų dinastijų valdomose paribių teritorijose, plėtojant per amžius išryš- 
kėjusias architektūros tradicijas, palaipsniui įsivyrauja nedidelės šventyklos ir vienuolynai, 
kurie kaip ir anksčiau iškalami kaip vientisos uolos. Žymiausi šios epochos hinduistiniai 
architektūriniai ansambliai, mažoji šventykla Aicholoje (V a.), Kankali Devi šventykloje, 
Hučimaligudi šventykla (VI a.), Durgos šventykla Aiholoje (VI a. pirma pusė) ir Adžantos 
(V-VI a.) šventyklos), išsiskiria kompozicinių sprendimų aiškumu, įvairove ir puikiomis 
proporcijomis. Klasikinių formų grynumas ir lakoniškumas taip pat būdingas ir nedidelei iš 
akmens blokų pastatytai kvadratinės formos Sančio Nr.17 šventyklai. Jos priekinį fasadą puo- 
šia aukštas portikas su keturiomis masyviomis kolonomis, kurių aplinkoje išsiskiria puikios 
stilizuotos liūtų figūros. 

Architektūrinių formų sudėtingumas ir augantis interjero dekoravimo turtingumas aiškiai 
pastebimas po kelių amžių pertraukos V a. viduryje atsinaujinusioje Adžantos budistinių uolų 
šventyklų Nr. 6, 7, 11, 19 statyboje. Jų eksterjero priekiniai fasadai yra išraiškingi, saikingi, vyku- 
siai įjungti į atšiaurios gamtos kontekstą, o interjerams būdingas smulkus skulptūrinis dekoras. 
Čia, kaip ir daugelyje kitų šios pereinančios epochos architektūros paminklų, ryškėja naujos 
viduramžių estetikos kontūrai, pastebimas aktyvus hinduistinės mitologijos temų, personažų 
ir ikonografijos skverbimasis ir budistinės bei hinduistinės estetikos principų suartėjimas. 

Kankali Devi šventykla. Tigova. . Smiltainis. Pirmoji V a. pusė 


Plintant jtakingiems hinduistiniams kultams su savais dievų vaizdiniais ir ikonografiniais 
elementais, prarandantis įtaką budistinis menas palaipsniui tirpsta įvairiuose besiformuojan- 
čiuose hinduistinio meno stiliuose. Nepaisant ryškios hinduistinės estetikos ir meno reakcijos 
prieš budizmo skelbiamus idealus, ši reakcija, kaip tai dažnai buvo kultūros ir meno istorijo- 
je, turi ir teigiamų bruožų, kadangi, silpstant klasikiniame periode vyravusioms budistinės 
architektūros ir vaizduojamosios dailės tradicijoms, jų pagrindinius pasiekimus, šventyklų 
statybos, komponavimo ir dekoro srityse perima hinduistinis menas. Reikšmingiausi anks- 
tyvojo hinduistinio meno laimėjimai yra susiję su plintančios hinduizmo religijos poreikiams 
tarnaujančiu architektūros ir skulptūros menu. 

Ankstyvuosiuose išlikusiuose hinduistinės sakralinės architektūros paminkluose (IV- 
VI a.), kuriuose pastebima klasikiniu laikotarpiu išsikristalizavusių architektūros tradicijų 
įtaka, regime įvairių geometrinių formų šventyklas: stačiakampio pavidalo su gale esančia 
apside; kvadratinio plano; pusiau apskritas su labai skirtingais stogų siluetais - nuo plokščių iki 
piramidės formos vertikalių. Ilgainiui pagal bokšto ir jo viršūnės siluetą susiklosto du pagrin- 
diniai viduramžių šventyklų architektūros tipai: šiaurinis, arba indoariškasis nagara, ir pietinis 
dravida. Galima išskirti ir trečiąjį, tarpinį, mažiau reikšmingą ir amorfiškesnį - vesara stilių. 

Pagrindinės šventyklos architektūrinės formos organizuojamos aplink aukščiausią sak- 
ralinę prasmę turinčią erdvę - altorių, kuriame yra pagrindinio dievo atvaizdas. Ši svarbiausia 


329 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


šventyklos dalis pietuose vadinama vimana, o Orisoje - deul arba sri-mandir. Tai kvadratinės 
arba stačiakampio formos erdvė, apribota masyviomis akmeninėmis sienomis. Ant vimanos 
yra svarbiausias šventyklos architektūrinis akcentas - bokšto ar piramidės formos masyvus 
statinys. Šventykla hinduizmo estetikoje ir religijoje traktuojama kaip Visatos simbolis, o bokš- 
tinė jos silueto dalis simbolizuoja šventąjį Meru kalną, kuriame, anot puranų, gyvena dievai. 
Šventyklos vieta, ypač ta vimūnos arba deul dalis, kurioje yra dievo atvaizdas ar jo simbolis, 
asocijuojasi su pasaulio centru. 

Šventyklos pastato vertikalusis pjūvis dažniausiai skaidomas į tris dalis: apatinę šventyk- 
los dalį - cokolį, architektūrinės kompozicijos pagrindą; viduriniąją dalį, kur įgyvendinamas 
sienų kompozicinis sumanymas ir baigiamąją, viršutinę kūginę bokštinę dalį (sikhara) šiaurėje 
ir piramidinę pietuose. Tiesa, daugelyje regioninių stilių šventyklų pastato skirstymas į tris 
zonas, siekiant formos monumentalumo ar meninio išraiškingumo, gerokai suniveliuojamas. 
Tuomet šventyklos pastato siluetas, žvelgiant iš įvairių regėjimo taškų, yra vientisas nuo apati- 
nės dalies iki pačios viršūnės. Toks šventyklos silueto traktavimas tiesiogiai siejasi su požiūriu 
į ją ne tik kaip į dieviškojo prado simbolį, bet pirmiausia kaip į dievų apgyvento švento kalno 
įvaizdį. Iš čia atsiranda išskirtinis šventyklų kūrėjų dėmesys išorinėms šventyklų formoms, 
ypač bokšto dekoro elementams. Neatsitiktinai būtent viršutinė šventyklos dalis ir jos viršūnė 
tampa skiriamuoju stilistiniu požymiu. 

Apie ankstyvųjų šiaurės stiliaus šventyklų kompozicinių principų formavimosi ypatumus 
kalbėti sunkiau, kadangi pirmiausia šiame regione pastebima didesnė stilistinių ieškojimų įvai- 
rovė. Kita vertus, didžioji dauguma ankstyvųjų šiame regione sukurtų hinduistinės architek- 
tūros paminklų buvo sunaikinta užkariautojų arabų. Tačiau vertingų vėlesnio periodo šiaurės 
stiliaus šventyklų išliko mažiau nukentėjusioje nuo musulmonų, mongolų ir kitų užkariautojų 
rytinėje Hindustano pusiasalio dalyje. Ryškiausi šiaurės Indijos hinduistinės architektūros 
stilistiniai bruožai, nepaisant regioninių elementų įvairovės, yra aukštas parabolinis bokšto 
(sikhara) silueto kontūras su kiek suplota žiedo formos viršūne (ūmalaka). 

Daugelio šios epochos hinduistinių šventyklų architektūrinės kompozicijos išeities taš- 
kas — iš budistinės architektūros tradicijos perimtas stačiakampio arba kvadratinės formos 
fasadas, kuris yra taisyklingai surėdytas neaprėpiamo dangiškojo pasaulio simbolis. Apie 
centrinį šventyklos architektūrinės kompozicijos tašką išsidėsto jos erdvę organizuojančios 
kolonų eilės ir skulptūriniai akcentai. Geriausiose tos epochos šventyklose ryškėja glaudi 
architektūros, skulptūros ir tapybos sąveika. Greta specifinių motyvų ir simbolių būdingų 
kiekvienai iš vyravusių religinių sistemų vaizduojamojoje dailėje svarbų vaidmenį įgauna 
bendri kosmogoniniai vaizdiniai ir simboliai (lotosas, gyvatė, krokodilas, medis, saulės ratas). 
Taip, pavyzdžiui, kosmosą simbolizuoja žmogus, stovintis rate, kuris savo ruožtu dalijamas į 
keturias ar aštuonias dalis, simbolizuojančias pagrindines pasaulio šalis. 

Sventykly dekore domi- 
nuojanti skulptüra, lyginant 
su Kušanų epochos kūriniais, 
įgauna ryškesnį formos rafi- 
nuotumą, aiškumą, linijų išraiš- 
kingumą. Menininkai, toldami 
nuojuslinio pasaulio suvokimo, 
kreipia savo žvilgsnį į dvasinių 
vertybių pasaulį. Nors didžioji 
budistinės skulptūros dalis yra 
griežtai kanoniška, formos yra 
ne realistinės, o simbolinės, siu- 
žeto vaidmuo čia nereikšmin- 


gas. Taigi vienas specifinių indų 
klasicistinės skulptūros bruožų 


Durgos šventykla Aiholoje. VI a. 


siejasi su menininkų siekimu 
ne tiek įprasminti realaus juos 
supančio pasaulio vaizdinius, kiek išreikšti amžinus, nekintamus grožio idealus, idealizuotus 
ir kanono apibrėžtus gyvūnų, žmogaus, dievų, mitų pasaulių vaizdinius ir nerealius simbolius. 

Svarbus architektūros ir skulptūros raidos centras buvo Čalukjų ir Raštrakūtų dinastijų 
valdomose teritorijose vakarinėje Dekano plokštikalnės dalyje. Šios paribio teritorijos buvo 
tarsi jungiamoji grandis tarp šiaurinėje ir pietinėje Hindustano pusiasalio dalyje išsiskleidusių 
feodalinių valstybių. Ši strategiškai svarbi didžiųjų pusiasalio prekybos kelių susikirtimo vieta, 
tikriausiai ir buvo viena pagrindinių priežasčių, lėmusių greitą šio regiono architektūros ir 
skulptūros stilių difuziją ir ilgalaikį poveikį vėlesnei viduramžių epochos architektūros raidai. 
Būtent čia užgimę du pagrindiniai ankstyvieji hinduistinės architektūros stiliai: šiaurietiškas, 
arba vadinamasis indoariskasis, ir pietietiskas, arba dravidiškas, tapo kitų Hindustano pusiasalio 
erdvėje išsiskleidusių hinduistinės architektūros stilių formavimosi išeities tašku. 

Čalukju dinastijos valdoma valstybė savo klestėjimo apogėjų pasiekė valdant kultūros ir 
meno mecenatams Pulakešinui I (535-566 m.), Mangalešai ir Pulakešinui II (609-642 m.). 
Tuomet iš prekybos pralobusi valstybė stipriai išplėtė savo geopolitinę galią ir teritorijas. Ji 
aprėpė Ghatų kalnų ir daugybės įstabių architektūros paminklų prisodrintus Eloros ir Elephan- 
tos regionus. Pagrindiniai šio regiono politiniai ir religiniai centrai buvo sostinės Badami, 
Patadakalas ir Aihola, kurios ir anksčiau buvo svarbūs Dekano meninio aktyvumo centrai. 
Ankstyvaisiais viduramžiais šis regionas tapo pagrindiniu viduramžių hinduistinės architek- 
tūros formų ir stilių formavimosi lopšiu. Pradžioje čia vyravo iš uolų išskobtų šventyklų ir iš 


331 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Višvakarmano olų šventykla. Elora. VI a. Višvakarmano olų šventyklos 10 interjeras. Elora. VI a. 


stambių tašytų akmens luitų statomi pastatai. Seniausios Čalukjų uolose išskobtos šventyklos 
buvo sukurtos apie 450 m., tačiau jų formos sparčiai tobulėjo. 

Čia suklesti įvairūs šventyklų architektūriniai stiliai, kurie vėliau patiria esminių stilistinių 
metamorfozių. Aicholoje V a. iškilo vienas iš nedidelių šventyklų tipo architektūros šedevrų, 
vadinamoji mažoji šventykla, kurioje išryškėjusios architektūrinės formos vėliau suras tąsą 
Sanchi 17 šventykloje. Šis statinys turi daug Guptų epochos statiniams būdingų bruožų, tačiau 
jame jau ryškėja vėlesniems viduramžių hinduistiniams statiniams būdingas architektūrinių 
formų masyvumas, skulptūrinis dekoras. 

Kitas Aicholoje iškilęs svarbus statinys - nedidelė Hučimaligudi šventykla (VI a.), kuri, 
nors ir nedidelė, sukuria architektūrinių formų monumentalumo ir harmoningumo įspūdį. Iš 
toliau žvelgiant į šventyklos siluetus, ji savo aptakiomis formomis atrodo tarsi jūros platybes 
skrodžiantis laivas. Šį įspūdį sustiprina dideliu kampu aukštyn kylantys laiptai, kurie veda į 
keturkampio formos ant keturių masyvių keturkampių kolonų pastatytą portiką, atliekantį 
prieangio į šventyklą funkcijas. Virš plokščio iš kelių aukščių kaskadų stogo iškyla minkštų 
lenktų linijų parabolinės formos bokštas, gausiai dekoruotas įvairiomis horizontaliomis linijo- 
mis, tarsi siekiančiomis sudaryti atskirų aukštų buvimo iliuziją. Šios šventyklos interjero erdvė 
skyla į tris nefus, tarp kurių aukščiausias centrinis. Šventyklos eksterjerui būdingas saikingas 
dekoras, kadangi svarbiausia čia stambių tašytų akmens luitų sąveikos kuriama harmonija. 

Trečias Aicholos architektūros šedevras buvo garsioji hinduistinė Durgos šventykla (VI a. 
pirmoji pusė). Jos architektūroje ryškėja laipsniškas perėjimas nuo senųjų klasikinėje epochoje 
vyravusių budistinių šventyklų santūrių formų prie viduramžių hinduistinei architektūrai 
būdingų gaivališkų ir neretai perkrautų formų bei interjero dekoravimo principų. Šį gaiva- 
liškumo įspūdį sustiprina minkštų linijų apsidė, virš kurios iškyla turtingo dekoro elementų 
prisodrintas piramidinės formos bokštas. Čia vyrauja viduramžių hinduistinei architektūrai 
būdingos masyvios, neaukštos, plačios, erdvę kaustančios kolonos ir interjero bei eksterjero 
skulptūrinio dekoro elementų gausumas. Durgos šventykla daugeliu savo architektūrinio 
stiliaus elementų yra panaši į Hučimaligudi šventyklą, tačiau, lyginant su pastarąja, jos eks- 
terjere suvokėją daug stipriau emociškai veikia kone per visą perimetrą šonuose tarp kolonų 
pasikartojančios skirtingo pločio erdvės, kurios puikiai sąveikauja su bokšto vertikalėmis ir 
visą ansamblį žiedais juosiančiomis horizontalėmis. 

Daug artimų Čalukjų architektūros stiliui bruožų regime kaimyninės Raštrakūtų dinas- 
tijos valdomose teritorijose, apie 100 km į vakarus nuo Adžantos uolų komplekso esančioje 
Eloroje ir Elefantos saloje, kur išsiskleidė savitas hinduistinio meno stilius. Jis išryškėjo šiose 
vietovėse išskobtose ir gausiu akmens raižinių, skulptūros, goreljefu dekoru išpuoštose raižytose 
uolų šventyklose. Anksčiau čia buvo stiprios budistinio ir džainistinio meno tradicijos, kurias 
perėmė ir toliau plėtojo hinduizmo šalininkai. Šalies sostinėje Eloroje, kalvotose vietovėse jau 
anksčiau buvo įrengtos budistinės ir džainų uolos, kurių funkcijas pakeitė ir praplėtė naujais 
statiniais Raštrakūtų dinastijos valdovai. Šiame regione formuojasi naujas didingų kvadrati- 
nio perimetro, ištašytų iš vientisos uolos šventyklų stilius, kuriam būdingos verandos, erdvios 
salės su kolonomis. 

Iš daugybės šio tipo architektūrinių paminklų meninių formų brandumu ir puikiu 
skulptūrinių dekoru išsiskiria garsioji Kailašanathos (apie 725-750 m.) šventykla Eloroje. Tai 
vienas įstabiausių hinduistinės architektūros šedevrų, skirtų šventam Himalajų Kailašo kal- 
nui pagarbinti. Šios šventyklos statybą po Raštrakūtų dinastijos užkariaujamų žygių Dekano 
plokštikalnėje gausiai rėmė valdovas Krišna I. Ši šventykla ryškiai skiriasi nuo kitų pietinėje 
Hindustano pusiasalio dalyje statytų hinduistinių monolitinių šventyklų, kurios dažniausiai 
būdavo įrengiamos atskirose nuskilusiose nuo pagrindinio kalno masyvo uolose arba buvo 
skobiamos uolų viduje. Toks architektūrinis ir techninis sprendimas labai palengvindavo sta- 
tytojų darbą, kadangi lengviau būdavo pašalinti didžiulius kiekius iškirsto akmens nuolaužų. 
Kailašanathos kūrėjai pasielgė kitaip: jie iš didžiulio kalno masyvo iškirto tarsi giliu grioviu 
apribotą uolų masę, kuri kaip supantis kiemas atribojo nuo kalno erdvės šventyklos ansamblį. 

Greta Egipto Naujosios karalystės uolų šventyklų, tai yra vienas nuostabiausių dravidų 
stiliaus monolitinės uolų architektūros šedevrų su didžiulėmis vidinėmis galerijomis, portikais, 
didingomis, daugybe kolonų papuoštomis salėmis, puikiais skulptūriniais reljefais. Hindustano 

Kailašanathos šventykla Eloroje. 725-750 m. 


pusiasalio erdvėje yra sukurta apie 1200 olų šventyklų ir vienuolynų, iškaltų tvirtose akmens 
struktūrose. Iš gausybės kitų panašaus tipo šventyklų ji išsiskiria didžiuliais mastais. Ši mo- 
nolitinėje uoloje išskobta stačiakampio formos (55 x 36 m) šventykla įspūdingai atrodo tarp 
nutašytų apie 30 m aukščio kalno šlaitų, ją supančių iš trijų pusių. Šventyklos priekinį fasadą 
puošia milžiniškos dramblių figūros, puikios kolonos ir meistriški reljefai: šokėjai, muzikan- 
tai, erotinės scenos, hinduistų garbinami gyvūnai. Šventyklos interjero pagrindinė erdvė yra 
didžiulė kolonų salė, greta kurios yra ir sakralinė kameros pavidalo erdvė, skirta šventoms 
relikvijoms, iš kurių svarbiasia - pagrindinis Šivos simbolis — lingamas. Šią sakralią erdvę 
vainikuoja neaukštas piramidinis, laiptuotas pietų stiliaus bokštas. Šis viršutinėje dalyje esantis 
piramidės formos stogas, kaip ir Mamalapuramo Dharmaradžo šventykloje, užsibaigia kupolu. 

Glaustai tariant, Kailašanathos šventykla - tai tobuliausias, vainikuojantis ankstyvosios 
viduramžių hinduistinę uolų šventyklų architektūrą statinys, kurio stiliaus ir skulptūrinio de- 
koro ypatumai turėjo stiprų poveikį vėlyvosios hinduistinės architektūros raidai. 

Eloros uolų šventyklų dravidų stiliui artimų bruožų regime ir šalia Bombėjaus esančios 
Elefantos salos paminkluose. Čia iškyla įstabaus grožio architektūros ir skulptūros šedevrai. 
Daugiausia Šivai skirtose šventyklose aukštą meninį lygį pasiekia skulptūra, kuri savo meninių 

formų jtaigumu nustelbia architektūrą. Tai akivaizdu išoriniame Ramešvaros uolų šventyklos 
fasado Eloroje skulptūriniame dekore (VII a.), kur moterų goreljefiniai skulptūriniai vaizdiniai 
žavi harmonija ir rimtimi. Savitu skulptūrinės formos traktavimu žavi ir neužbaigti skulpūriniai 
reljefai kitoje, jau VIII a. Eloroje išskobtoje uolų šventykloje. 

Vienoje iš šaivistinių uolų šventyklų Elefantos saloje randame didingą triveidžio Šivos 
Mahadevos biustą (VI a.), kuriame daug klasikinės budistinės skulptūros elementų, tačiau, 
skirtingai nei budistinėje skulptūroje, šiame jtaigumu žavinčiame vaizdinyje skleidžiasi visa 
vaisingumo pasaulio įvairovę gimdančiam dievui būdinga galia. Šis galios aspektas perteikiamas 
monumentaliomis iš muzikalių biusto silueto linijų suaustų šio dievo vaizdiniui būdingų formų. 

Lygindami Elefantos, Eloros, Kančipuramo ir Mamalapuramo monumentaliosios ir deko- 
ratyvinės skulptūros raidą, iš karto pastebime, kad skulptūra dekore išstumia į antrą eilę tapybą. 
Išryškėja daug šių regionų hinduistinei skulptūrai bendrų stilistinių bruožų, kurie daugiausia 
susiklosto kaip reakcija į šaltoką vėlyvosios budistinės skulptūros akademizma. Klasikinių bu- 
distinės skulptūros formų grynumą hinduistinėje skulptūroje keičia pabrėžtinas medžiagiškumas, 
juslingumas, liaudiški gyvenimo meile trykštantys vaizdiniai, kuriems būdingas ekspresyvumas, 
emocionalumas, formos monumentalumas. Naujų įvaizdžių ir neįprastų gaivališkų formų hin- 
duistinė skulptūra - dažniausiai monumentalūs apvaliosios skulptūros kūriniai ir bareljefai. 

Reikšmingiausiuose šios epochos šedevruose Mamalapurame, Eloroje, Elefantoje, Kančipū- 
re monumentalioji skulptūra plėtojosi itin glaudžiai sąveikaudama su architektūra ir taip veikda- 
majosraidą. VI-VIII a. kuriamos didingos hinduistinių dievų, garbinamų gyvūnų skulptūros, 
reljefai, kurių stambios skulptūrinės masės ir ekspresyvios formos galinėjasi su architektūra. 

Šis skulptūros polinkis „stelbti“ architektūrą yra vienas būdingiausių analizuojamo pe- 
riodo hinduistinės architektūros ir skulptūros raidos bruožų. Po ryškaus skulptūros iškilimo 
VII-VIII a. vėliau ji palaipsniui praranda savo vaidmenį, užleisdama pozicijas architektūrai. 
Iš šios šlovingos indų meno raidos epochos išliko kai kurių garsių skulptorių vardai. 

Savitiems pietinės Indijos hinduistinės architektūros ir dailės principams formuotis stiprų 
poveikį turėjo būtent Palavų dinastijos (325-897 m.) valdomoje tamilų valstybėje (Pietų Indija) 
apie 600 m. išsikristalizavusios vadinamojo dravidinio stiliaus meno formos. Šios dinastijos 
atstovai buvo hinduizmo rėmėjai, dauguma jų išpažino šaivizmą. Praturtėję iš užsienio prekybos 
ir budistinių vienuolynų, šventyklų turto konfiskavimo, valdovai buvo dosnūs mecenatai, jie 
daug dėmesio skyrė kultūros, architektūros, meno plėtotei, rėmė pasaulietinių ir religinių pastatų 
statybą. Nuo VII a. pradžios šiame krašte sparčiai plėtojasi iš Šiaurės Indijos perimta akmens 
tašymo technologija bei monolitinės architektūros ir skulptūros skobimo uolose principai, kurie, 
veikiami vietinių medinės ir plytinės architektūros tradicijų, įgauna unikalias menines formas. 

Iš daugybės Palavų valstybės teritorijoje išlikusių architektūros ir vaizduojamosios dailės 
centrų reikšmingiausias buvo Hindustano pusiasalio pietryčiuose (netoli Madraso) valdovo 

Gangos nusileidimas žemėn (kairiné dalis). Mamalapuramas VII-VIII a. 


Narasimhavarmano Mamalos įkurtas uostas ir miestas Mamalapuramas (dab. Mahabalipu- 
ramas), kurį su sostine Kančipuramu jungė dirbtinių kanalų sistema. Greta miesto esančios 
kalvos viršūnėje kitas galingas Palavų dinastijos valdovas Mahendravarmanas I įkūrė vasaros 
rezidenciją su puikiais rūmais, tvirtove, daugybe kanalų, baseinų ir fontanų. Mamalapuramas 
pasaulyje išgarsėjo unikaliomis iš monolitinių uolų luitų ištašytomis šventyklomis ir didingu 
devynių metrų aukščio ir dvidešimt septynių metrų ilgio iš vientisos uolos sukurtu skulp- 
tūriniu reljefu „Gangos nusileidimas žemėn“. Šie 630-715 m. sukurti paminklai paminklai, 
anot užrašo Šivai skirtoje šventykloje, buvo pastatyti siekiant išpildyti pavaldinių norus. Šis 
šventyklų ir skulptūrų kompleksas stipriai paveikė besiformuojantį hinduistinės architektūros 
ir monumentaliosios skulptūros stilių. 

Mamalapuramo monolitinės architektūros ansamblį sudaro penkios nedidelės apimties 
(didžiausios šventyklos ilgis ir plotis apie 8 m, aukštis - 14 m) šventyklos su greta esančiomis 
didžiulėmis skulptūromis, vaizduojančiomis įvairius gyvūnus. Šie kūriniai byloja apie gyvenimo 
meilės kupiną indų estetiką ir mitologiją. Jų kūrėjai buvo šaivizmo šalininkai, savo kūrinius trak- 
tavę ne kaip maldai sukurtas šventyklas, o kaip konkrečių šaivistinių dievų buveines arba dievo 
namus. Statydami šį ansamblį, jie orientavosi į tradicines Pietų Indijos architektūros formas. 

Mamalapuramo šventyklų siluetai primena Pietų Indijos gyvenamuosius namus. Jos įgali- 
na geriau pažinti iki mūsų dienų neišlikusios Pietų Indijos medinės ir plytinės architektūros 
pastatų konstrukcijos principus. Daugumoje šventyklų nėra vidinės erdvės, kadangi ansamblio 
statytojai daugiausia dėmesio skyrė skulptūriškam pastatų eksterjerui. Šventyklos, masyvių 
formų modeliavimu daro daugiau skulptūrų nei architektūros kūrinių įspūdį. Jį sustiprina 
greta šventyklų stovinčios įstabios monolitinės gyvūnų skulptūros, tarsi nurodančios, kuriam 
iš šaivistinių dievų yra skirta šventykla. Mažiausią vienai iš Šivos žmonų deivei Durgai skirtą 
Draupadės šventyklą (3,4 x 5,5 m) puošia deivę nuolat lydinčio liūto statula. Šios šventyklos 
architektūrinė konstrukcija su kūgio formos stogu primena paprastą valstiečių trobelę. Jaučio 
statula greta daugiapakopės bokšto tipo Dharmaradžos šventyklos byloja, jog ji skirta Šivos 
sūnui Ganešui. Šių šventyklų kūginės formos stogai simbolizuoja Dangiškąjį kalną, kurio vir- 
šūnėje gyvena galingasis Šiva. 

Apie 700 m. Mamalapurame prie pat jūros kranto pastatyta Šivai skirta šventykla žen- 
klina posūkį pietų Indijos architektūroje nuo nedidelės apimties monolitinių šventyklų prie 
stambių daugiapakopių piramidinės formos šventyklų, statomų iš didelių tašyto akmens luitų. 

Šio naujo, vėliau išsiskleidusio architektūros stiliaus esmę sudaro kvadratinės formos fa- 
sadas, vainikuojamas kaskadiniu piramidės formos stogu, užsibaigiančiu stupų architektūrai 
būdinga pusapvale viršūne, iš kurios į dangų šauna smaigalys. Visas didžiosios pajūrio šven- 
tyklos ansamblis susideda iš keturių pastatų, kurių du yra plokščiais stogais. Šventykla gausiai 
dekoruota ankstyvajai hinduistinei architektūrai būdingomis masyviomis žmonių ir gyvūnų 
bareljefinėmis figūromis, vaizduojančiomis epizodus iš puranų ir liaudies epų. „Nepaisant 
visų VIII a. šventyklų skirtumų, joms būdingas vienas bendras bruožas, išliekantis iki IX a., 
o šiaurėje - iki XIII a.: pagrindinė šventykla (vimūna), turinti masyvų akmeninį apvalkalą ir 
gausiai išpuošta plastinio dekoro daugiafigūrėmis skulptūrinėmis kompozicijomis, sudarytomis 
iš stabilių ikonografinių vaizdinių bei religinių, mitologinių scenų, yra panaši į skulptūrinį 
monumentą, o visa vidinė kiemo erdvė, kurioje jis yra, suvokiama kaip milžiniška, akinančiai 
balta parodinė skulptūros salė su skaisčiai mėlyno dangaus skliautu“ (Korockaja, 1966, p. 210). 

Specifiniai ankstyvosios indų reljefinės ir apvaliosios skulptūros bruožai ryškiausiai atsi- 
skleidžia monumentaliose Mamalapuramo architektūrinio ansamblio skulptūrose ir už pusės 
kilometro nuo jo esančiame didingame reljefe „Gangos nusileidimas žemėn“. Šis tarsi specialiai 
žmonių susirinkimams skirtoje, gerai apžvelgiamoje vietoje iš monolitinio uolos luito sukurtas 
reljefas stebina sumanymo didingumu. Jame įspūdingai plastine kalba perteikiamas mitolo- 
ginis siužetas apie Gangos upės nusileidimą iš dangaus į žemę. 

Šiame šedevre gaivališkai reiškiasi gyvybingumas, pranokstantis liaudies meno tradicijų 
šaltą vėlyvosios budistinės skulptūros akademizmą. Prie bevardžių autorių pavaizduoto gai- 
vinančio vandens srauto regime susirinkusius natūralaus dydžio dramblius ir kitus gyvūnus, 

Gangos nusileidimas Zemén (centriné dalis). Mamalapuramas. VII-VIII a. 


kurie kaitaliojasi su dievų, pusdievių, dangiškųjų muzikantų - gandharvų, išminčių, asketų, 
paprastų Žmonių atvaizdais. Jie pateikiami labai medžiagiškai, jusliškai, išsiskiria formų rel- 
jefiškumu ir aptakumu. 

Gyvūnų ir žmonių figūros vaizduojamos monumentaliai, kupinos ekspresyvių formų ir 
judesių, kūrėjai nesileidžia į detales, siekdami aprėpti didžiulę reljefo erdvę. Medžiagiškos for- 
mos ir ekspresyvūs žmonių figūrų judesiai sukuria panoraminės kompozicijos formų judėjimo 
įspūdį. Nors čia išreikštas ankstyvajai indų skulptūrai būdingas medžiagiškumas, jusliškumas, 
ekspresyvumas, regime ir anksčiau Pietų Indijoje klestėjusios Amaravatės skulptūros mokyklos 
tradicijų poveikį: būdingų griežtų formų architektoniką, puikų linijinį bareljefų komponavimą 
bei vaizdinių taurumą. 

Pietuose susiformavusiam hinduistinių šventyklų stiliui būdingas aukštas, tarsi iš pako- 
pų arba aukštų susidedantis piramidės formos stogas, užsibaigiantis kupolo arba varpo for- 
mos viršūne su trumpu smaigaliu. Greta šių dviejų vyraujančių šventyklų stilių, hinduistinės 
sakralinės architektūros raidoje, ypač apie X a., ryškėja daugybė regioninių stilių, kuriuose 
akivaizdi vietinių architektūros tradicijų įtaka: aukšti bokštiniai ir piramidiniai siluetai čia 
savitai susipina su horizontaliomis architektūrinėmis formomis. 

KASMYRO RENESANSAS IR VELYVIEJI VIDURAMZIAI 


Tantrizmas ir Ka$myro simbolinés poetikos mokykla 


Aptariant Hindustano pusiasalio šiaurėje sparčiai besiplėtojančią miestų kultūrą, prekybinių 
santykių aktyvėjimą, estetinės minties, literatūros, poezijos, dailės pakilimą, menininkų atsisū- 
kimą į praeities kultūros ir meno tradicijas, iškyla sudėtinga viduramžių ir renesanso epochų 
ribų problema, kuri tiesiogiai siejasi su dabartinėje humanistikoje diskutuojama Rytų renesanso 
tema. Pastaraisiais dešimtmečiais įvairiose šalyse pasirodo tyrinėjimų, kurių autoriai skiriamąją 
ribą tarp viduramžių ir renesanso Kinijoje laiko VIII a., šiaurės Indijos-Irano-Vidurio Azijos 
kultūriniame komplekse - IX-X a., Armėnijoje - X-XI a., Gruzijoje - XI-XII a., t. y. tuos 
periodus, kai šiuose senos kultūros regionuose ryškėja analogiški procesai kaip XIV a. Italijoje. 

IX-X a. sandūra Hindustano pusiasalio kultūros istorijoje yra iš tikrųjų svarbus posūkio 
taškas. Tuomet šalies ekonomikoje, miestų kultūroje, moksle, filosofijoje, estetikoje, įvairiose 
meno srityse skleidžiasi nauji renesansiniai procesai, kuriuos XII a. pabaigoje nutraukia arabų 
ekspansija, pagrindinių kultūros centrų šiaurės ir vidurio Indijoje nuniokojimas bei okupavimas. 

Pagrindiniai Hindustano pusiasalio brandžiųjų viduramžių estetinės minties ir meninės 
kultūros sklaidos ir meninės produkcijos vartojimo centrai buvo galingiausių feodalų rūmai ir 
didžiulius materialinius išteklius, šalies intelektualinį ir meninį elitą sukaupę įvairių religinių 
konfesijų vienuolynų ir šventyklų kompleksai. Žlugus didžiosioms imperijoms atgimė šalies 
feodalinio susiskaldymo tendencijos ir kartu su stambesniais valstybiniais dariniais daugybė 
smulkesnių nuolatos keičiančių savo sienų konfigūracijas feodalinių valstybių. Jų valdovai pagal 
šimtmečiais gyvavusias kultūros ir meno mecenavimo tradicijas daug lėšų skyrė žymiausių 
poetų, architektų, dailininkų, muzikantų, amatininkų telkimui, įgyvendindavo ambicingus 
šventyklų, rūmų ir kitų objektų statybos projektus. 

Vakarų Europos viduramžių estetika formuojasi kaip reakcija į vėlyvosios antikinės kul- 
tūros hedonizmą, atvirą meno ryšį su žmogaus aistromis, antikinį erotikos kultą. Iš čia kyla 
krikščioniškųjų viduramžių estetikos asketiškumas, dvasinio prado pirmumo prieš kūnišką, 
emocijų apvaldymo teigimas, ieškoma psichologinės vidinės tiesos ir idealų, paklūstančių 
nežemiškoms vertybėms. IX a. Kašmyre ryškėja galinga reakcija prieš ortodoksinio budizmo 
skelbiamą asketiškumą, šio pasaulio teikiamų žemiškų džiaugsmų atsisakymą. „Kašmyro ka- 
ralystė, - pasakoja kinų keliautojas Xuanzangas, - turi apie 7000 li perimetre ir iš visų pusių 
yra apsupta kalnų. Šie kalnai labai aukšti. Nors per kalnus ir yra praėjimai, tačiau jie yra labai 
siauri. Kaimyninės šalys puolė šią karalystę, tačiau joms niekad nepavykdavo jos pajungti savo 
valdžiai“ (Indija v literaturnych pamiatnikach, 1984, p. 100). 

Džainų šventykla Ranakapure. 1525 m. 


Kašmyras tampa vienu svarbiausių Indijos renesansinės kultūros centrų. Čia ryškėja 
naujas kultūros pakilimas, kuris siejasi su senų ortodoksinių scholastinių sistemų krize ir 
naujų humanistinės miestietiškos kultūros idealų pažymėtos filosofijos, estetikos, meno formų 
plėtote. Stiprėjant islamiško pasaulio agresijai, mąstytojai ir menininkai grįžta prie nacionalinių 
kultūros tradicijų. Estetikoje stiprėja retrospekcijos, archaizacijos tendencijos, siekimas naujai 
apmąstyti praeities teorijas ir pritaikyti jas pasikeitusiems epochos reikalavimams. Renkami, 
naujai redaguojami, sisteminami ir su išsamiais komentarais leidžiami senieji tekstai. 

Estetinėse teorijose stipriau pabrėžiamas meno ryšys su tikru Žmogaus gyvenimu. Estetika 
ir menas vertinami ne tik kaip intelektualinės veiklos, bet pirmiausia kaip jausminės žmogaus 
prigimties rezultatas. 

Grožis suvokiamas ne kaip objektyvizuota vertybė, o kaip subjektyvi realybė, neatsiejama 
nuo individo jausmų pasaulio. Iš čia kyla ir didelis dėmesys introspekcijai, subtiliausiems jaus- 
mų, nuotaikų pokyčiams. Didėjantis domėjimasis asmenybės psichologija, jausmų pasauliu 
pastebimai keičia ir pačią estetikos problematiką, suteikia emocionalumui aukštesnę vietą 
dvasinių vertybių hierarchijoje. Emocinio prado stiprėjimas indų estetikoje siejasi su augančia 
tantrizmo įtaka. 

Dabartiniame moksle sugyvena skirtingi požiūrių į tantrizmą ir jo vaidmenį Indijos ir 
kitų Azijos tautų istorijoje. Paminėsime tik keletą svarbesnių. Dalis dabartinių indų kultūros 
tyrinėtojų jį traktuoja tik kaip savitą „antsluoksnį“ ar tendenciją įtakingiausių indų filosofijos ir 
religijos krypčių raidoje, tačiau yra ir tokių, kurie aiškina tantrizmą kaip daugmaž savarankišką 
greta budizmo, džainizmo ir hinduizmo ryškų pėdsaką kultūros istorijoje palikusią kryptį. 
Tačiau vis daugiau dabartinių indų kultūros tyrinėtojų mano, kad tantrizmas nėra atskira 
religinė tradicija, gretinama pagal svarbą su budizmu, džainizmu, hinduizmu, o tik kurios nors 
indiškos religinės tradicijos praktikos forma, ir kaip svarus tokio požiūrio argumentas pateikiamas 
hinduistų, džainų ir budistų tantrizmas. 

Šios įtakingos krypties pavadinimas kilo iš sanskrito žodžio tantra, reiškiančio užšifruotą, 
magišką, ezoterinį tekstą, tradiciją. Tantrizmu pirmiausia vadinama daugelis hinduizmo kryp- 
čių ir sektų (šaivizmas, vaišnavizmas, šaktizmas, trika, lingajata ir pan.), kurios sąmoningai 
neigia visuotinai pripažintas moralės normas, ignoruoja kastinių skirtumų suabsoliutinimą. 
Tantrizmas formavosi įvairiuose Hindustano pusialio regionuose ir pirmiausia tai buvo hindų, 
siddhų tantrizmas, kurį vėliau perėmė budistinės tantros šalininkai. Tačiau esama daug esminių 
skirtumų tarp hinduizmo ir budizmo adeptų tantros ir tai verta turėti omenyje analizuojant 
įvairias tantrizmo formas. 

Didėjančią tantrizmo ideologijos įtaką lėmė ir nerami epocha, tarpusavio karai, stiprėjanti 
musulmonų arabų civilizacijos ekspansija. Šis suirutės laikas tūkstančius žymių menininkų 
nubloškė toli nuo gimtųjų vietų, vertė taikytis prie naujų sąlygų, kitokių dvasinių vertybių, 
katastrofiškai nuvertino žmogaus gyvenimą. Tradicijų, per amžius nusistovėjusių kultūros ir 
gyvenimo normų griuvimas, užkariautojų antplūdžio grėsmė nulėmė intelektualų bei meni- 
ninkų sąmonės lūžį. Iškilus šaknų, ištakų praradimo pavojui, klasikinė indų civilizacija, tarsi 
sutelkusi savo intelektualinės pajėgas Kašmyre, skuba apibendrinti amžiais kauptas vertybes. 
Iš čia kyla kondensuota, fundamentali Kašmyro dailė, poezija bei enciklopedinė estetinė min- 
tis. Kita vertus, peržvelgus žmonijos kultūros istoriją, galima pastebėti įdomų dėsningumą: 
tragiškiausių civilizacijos lūžių periodais (prisiminkime vėlyvąją antiką, manierizmo epochą, 
XIX a. pabaigą Vakarų Europoje, Pietų Šungų dinastijos saulėlydį Kinijoje, musulmonų arabų 
civilizacijos krizę po niokojančių mongolų užkariavimų XIII-XIV a.) pasaulis suvokiamas 
aštriau ir stiprėja jausminių erotinių motyvų vaidmuo visuomenės gyvenime. Taip atsitinka ir 
Kašmyre. Žvilgterėjus mirčiai į akis ir itin jautriai suvokus žmogaus būties laikinumą, bręstant 
klasikinės indų civilizacijos lūžiui, estetinėje sąmonėje atbunda gyvas dėmesys toms jausminio 
gyvenimo grožybėms, kurios kiekvieną nestabilios visuomenės būties akimirką gali išnykti. 
Bėgdami nuo niūrios tikrovės žmonės ieškojo prieglobsčio jausmų pasaulyje, skubėjo mėgautis 
kiekviena gyvenimo akimirka. Neigdami asketiškus silpnėjančio ortodoksinio budizmo leit- 
motyvus tantrizmo ideologai aukštino ankstesniųjų ikibudistinių liaudies tikėjimų erotinius 

motyvus ir suteikė jiems vos ne kosminę reikšmę. Taip budistų pastangos išvaduoti žmogų iš 
žemiškų jausmų vergijos ilgainiui įvairiose hinduizmo kryptyse, ypač tantrizme transformavosi 
į savo dialektinę priešybę. O kadangi žmogaus neįmanoma atplėšti nuo jausmų, tantrizmas 
suteikė intymiai meilei ne tik mistinę prasmę, bet ir taurų estetinį atspalvį. Meilės aktą ir erotinę 
energiją hinduistinės tantros šalininkai tapatina su aukščiausiu dvasiniu pradu. 

Tantrizmo estetika remiasi gan komplikuota žmogaus paskirties ir jo santykių su išoriniu 
pasauliu koncepcija. Atskiras individas, jo kūno sandara čia aiškinami kaip mikrokosmas, 
pakartojantis Visatos anatomiją. Žmogaus būtis nukreipta į aukščiausios išminties, savo 
prigimties ir Absoliuto pažinimą. Pažinimo kelias leidžia pašalinti didžiausią kliūtį - dvasios 
užtemimą ir pasiekti absoliutų skaidrumą (bodhicitta), aukščiausią palaimą. Skirtingai nuo 
judėjiškosios-krikščioniškosios tradicijos, kančios šaltiniu laikančios pirmapradę nuodėmę, 
tantrizmas kančią sieja su pirmapradžiu nežinojimu, kuris įveikiamas „žaibiškojo kelio“ (va- 
jrayūna), erotinės meilės aktu. Kuo intensyvesnis dvasinis pasitenkinimas, tuo trumpesniu 
keliu susiliejama su Absoliutu. Anot tantristų, penki pojūčiai (regėjimas, klausa, lytėjimas, 
uoslė, skonis) tvirtai susieja žmogų su išorinių reiškinių pasauliu ir trukdo jam pasiekti šį 
pažinimą. Prasiveržti pro fenomenų pasaulio skraistę ir išsilaisvinti iš paviršinių pojūčių 
vergijos padeda Šiva su jo galioje esančiu aukščiausios meilės jausmu, ypatingais emociniais 
ir psichologiniais, energetiniais impulsais. Sakraliniam meilės aktui, susiliejimui su dievybe 
žmogus, anot tantristų, turi psichologiškai ruoštis. Jis privalo idealiai valdyti savo mintis, 
emocijas, kūną, kuris traktuojamas kaip instrumentas, padedantis pasiekti absoliučią išmintį 
ir aukščiausios palaimos būseną. 

Šis sakralizuotas erotinės meilės kultas turi senas tradicijas ankstesnėje indų estetikoje. 
Jau klasikinėje indų estetikoje pagrindine emocija teoretikai dažniausiai skelbia meilės jaus- 
mą, kuris, įvairiai modifikuotas, aiškinamas kaip svarbiausias tikrojo meno šaltinis. Dandino, 
Bhamahos, Udbhatos veikaluose samprotaujama apie itin malonų aukščiausios meilės alam- 
karą, kuri atskleidžia begalinę palaimą ir džiaugsmą, išreiškiamą sąvokomis „labai malonu“ ir 
„aistringa“. Skirtingai nuo alamkarikų koncepcijų, kuriose meilės rasa aiškinama kaip antrinė 
alamkūroms paklūstanti kategorija, tantrizmo įtakai stiprėjant, Anandavardhanos ir ypač 
Abhinavaguptos veikaluose ji jau perkeliama į rasa-dhvani, arba poezijos dvasios, lygmenį. 
Šis sakralizuotas meilės kultas toliau teoriškai grindžiamas Rudrabhatos (XI-XII a.) traktate 
„Meilės tilaka“, Saradantanagos (XII-XIII a.) veikale „Jausmų šviesa“, Rupa Gosvamio (XIV a.) 
„Meilės safyras“ ir daugelio kitų teoretikų veikaluose, kuriuose meilės rasa aiškinama kaip 
pagrindinė ir net vienintelė tikroji. 

Meilės kultas turėjo milžinišką įtaką įvairioms viduramžių Indijos meno rūšims. Vei- 
kiant tantrizmo estetikos įtakai pastatytos šventovės kupinos skulptūrų, freskų, vaizduojančių 
aistringą dievų ir žmonių meilę. Taip indų estetikoje ir mene įsigali geismu ir aistra persmelktos 

Erotinės skulptūros Khandarijos Mahadevos šventykloje. Khadžurahas. XI a. vid. 


meilės temos, aukštinančios erotinės meilės grožį ir dvasingumą. Tantrinėje architektūroje, 
skulptūroje ir tapyboje išplinta vadinamasis mithuna motyvas, kuris vaizduoja sėdinčią, sto- 
vinčią ir dažniausiai apsikabinusią įsimylėjėlių porą, kuri dažnai laiko rankose taures vyno arba 
geria iš jų. Neretai moteris vaizduojama kartu su jausmingumo simboliu papūga. Vyraujanti 
šio vaizdinio nuotaika - geidulingumas. 

Šimtuose viduramžių estetikos traktatų, o taip pat žymiausių Kašmyro simbolinės poetikos 
mokyklos atstovų veikaluose vyrauja jausminiai erotiniai motyvai. Tantrinėje estetikoje meilės 
ir jausmingumo kultas stiprino teoretikų ir menininkų dėmesį asmenybei, vidiniams psicho- 
loginiams žmogaus dvasinio gyvenimo aspektams. Estetinėse teorijose ir meno kūriniuose 
pastebimai vyrauja jausmai. Klasikinėje rasos teorijoje prie 8 tradicinių jausmų pridedamas 
dar vienas, aukščiausias - beprasmio išorinio pasaulio atsisakymas ir jį atitinkanti rami rasa. 
Šio jausmo įvedimas tiesiogiai siejasi su tantristų mokymu apie aukščiausią bhakti rasą, pasi- 
ekiamą palaipsniui peržengiant penkias dvasinio tobulėjimo pakopas, vedančias į aukščiausią 
palaimą, kuri skelbiama pagrindiniu bhakti rasos idealu. 

Mokymas apie bhakti rasą sąlygojantį aukščiausios palaimos jausmą atlieka itin svarbų 
vaidmenį naujosios Kašmyro simbolinės poetikos mokyklos atstovų veikaluose. Šioje mokyklo- 
je estetika, kaip ir kitos meną tiriančios disciplinos, anksčiau dažniausiai turėjusios antraeilę 
profesionalaus meistriškumo ugdymo funkciją, Anandavardhanos ir jo artimiausių pasekėjų 

veikaluose pakyla į kokybiškai naują estetinių problemų sprendimo lygmenį. X-XII a. yra 
neregėtas Indijos estetinės minties suklestėjimo laikas. Didėjantis Kašmyro mokyklos atstovų 
dėmesys emociniams ir dvasiniams meninės veiklos aspektams labai praplečia anksčiau vy- 
ravusią estetinę problematiką; gilėja meninės kūrybos subjekto, vaizduotės, kūrybos proceso, 
estetinio suvokimo problemų analizė. Kašmyro mokyklos šalininkų koncepcijose abstrakti 
metafizinė estetinė pakraipa, itin veikiama religinių mokymų, susilieja su sensualistine, kurioje 
vyrauja juslinis, neretai atvirai erotinis estetinis pasaulio suvokimas. 


Anandavardhanos dhvani teorija 


Reikšmingiausias, kokybiškai nauja linkme pasukęs ankstesnės indų estetinės minties raidą, 
mokymas apie dhvani buvo išplėtotas IX a. pabaigoje žymaus Kašmyro mokyklos teoretiko 
Anandavardhanos veikale Dhvanyūloka („Slaptų reikšmių pasaulis“, arba „Mėnulio šviesa“). 
Anandavardhana taip pat buvo žinomas filosofas, dviejų filosofinių traktatų autorius, poe- 
tas, kūręs poemas ir poetinius ciklus. Tačiau į indų kultūros istoriją jis pirmiausia įėjo kaip 
Dhvanyälokos autorius. Šis veikalas susideda iš trumpų lengvai įsimenamų dvieilių tezių 
(karika), kurios buvo sukurtos anksčiau nežinomų autorių, ir platesnių komentarų (vrtti), 
kurių autorius buvo Anandavardhana. Dhvanydlokos tekstas atsirado kaip savotiškas anks- 
tesnio anoniminio traktato apie dhvani komentaras. Šis veikalas dėl savo naujumo iš pradžių 
sukėlė neigiamą reakciją, tačiau jau X a. požiūris į jį keičiasi ir ilgainiui jis tampa visuotinai 
pripažintu klasikiniu tekstu, kuriuo rėmėsi daugelis vėlesnių traktatų autorių. Dhvanydlokos 
autoritetą įvertina didysis Kašmyro filosofas tantristas Abhinavagupta, kuris parašė Ananda- 
vardhanos traktato komentarą Locana („Akių atvėrimas“). Amžių tėkmėje Anandavardhanos 
autoritetas nustelbia anoniminius kūrikū autorius, ir abu tekstai, įgavę kanonizuotą forma, 
galutinai susilieja. Vėliau dhvani teorijos gimimas jau siejamas tik su Anandavardhanos var- 
du. Dhvanydlokoje ne tik keičiama daugelio tradicinių mokymų ir sąvokų prasmė (jausmų, 
meninės mąstysenos savitumo, meno kūrinio užslėptosios prasmės atskleidimo funkcijos), 
bet ir suteikiamas naujas konceptualus pavidalas. Šių teorijų konstravimo schema, idėjų rutu- 
liojimo seka ir netgi konkretūs pavyzdžiai kartojami daugelyje vėliau pasirodžiusių traktatų. 

Anandavardhana, kaip ir senosios alamkarikų mokyklos atstovai, remiasi tradicine 
jausmų teorija bei žodžio ir jo prasmės analize. Apskritai visai ankstesnei indų sanskrito 
poetikos tradicijai, stipriai paveiktai lingvistinių teorijų, būdingas dviejų pamatinių žodžio 
funkcijų išskyrimas: pirmoji išraiškos - teigia, kad žodis išreiškia prasmę, kuri yra nulemta 
visuomeninio susitarimo ir kalbos raidos. Antroji nuorodos - suteikiama žodžiui tais atvejais, 
kai jo išreiškiama prasmė nesutampa su konkrečiu kontekstu, į kurį jis nardinamas. Tuomet 

išsakytas žodis netiesiogiai kreipiasi jau į kitą semantine prasmę, priklausomai nuo konkrečių 
jį vartojančio asmens nuostatų. Anandavardhana, nepasitenkindamas minėtomis anksčiau 
indų poetikoje gyvavusiomis dviem žodžio funkcijomis, įveda trečiąją - išryškėjimo, tai yra 
pasirodančios, aiškėjančios, besiskleidžiančios, išnyrančios iš nebūties tamsumos žodžio 
prasmės. Paprastuose išsakymuose, anot Anandavardhanos, kalbančiojo tikslai yra akivaizdūs, 
todėlir prasmės ryškėjimas čia nesiskiria nuo išsakymo formos. Tik kai užslėptosios prasmės 
išryškėjimas tampa pagrindiniu išsakymo tikslu, tuomet prasmės aiškėjimas įgauna jau ko- 
kybiškai naują dhvani lygmenį, o užslėptai prasmei pasidaro būdingas ypatingas žavesys. Šis 
intelektinis Anandavardhanos judesys, susijęs su naujos prasmės išryškėjimo funkcijos išsky- 
rimu, paliko gilų rėžį ne tik Anandavardhanos, bet ir visos vėlesnės indų estetikos istorijoje. 

Gilioji meno dvasia Dhvanyūlokoje tradiciškai aiškinama kaip kūno emanacija. Kita 
vertus, polemizuodamas su senosios mokyklos atstovais (Bhamaha, Dandinu) traktato au- 
torius paneigia poetinius pagražinimus, metaforas, stilių kaip galutinį meno kūrėjo tikslą, 
traktuodamas juos tik kaip išorinius meno elementus, neliečiančius jo substancinės esmės. 
Esminiu tikro meno požymiu, šerdimi Anandavardhana skelbia meno sugebėjimą jungti 
tokią išraišką ir turinį, „kurie suteikia pasitenkinimo jausmą vertintojų širdžiai“ (Ananda- 
vardhana, 1974, p. 64). 

Jis aukština kūrybinę meno prigimtį, menininko fantazijos ir vaizduotės reikšmę. 
Vaizduotė čia aiškinama kaip paprastiems žmonėms nebūdingas skiriamasis didžiųjų poetų 
bruožas, kūryboje įgaunantis išskirtinę svarbą. Kitu svarbiu talento bruožu filosofas laiko 
turiningą vaizduotę ir menininko sugebėjimą naujai „išvysti“ ir interpretuoti tikrovę. Iš čia 
plaukia kvietimas, pasitelkus fantazijos, vaizduotės, autentiškų jausmų galimybes, kurti įsi- 
vaizduojamą tikrovę taip, tarsi ji būtų reali. „Išgalvotas siužetas, - rašo filosofas, - reikalauja 
iš poeto kur kas daugiau kūrybinių pastangų negu tradicinis. Jeigu poetas apsiriks praradęs 
būtiną dėmesį, jam gresia pavojus sukurti neskoningus kūrinius“ (ten pat, p. 131). 

Anandavardhana perima ir plėtoja Bhamahos, Dandino, Vamanos mokymus apie suges- 
tyvias alamkaras, naudojamas žodžio skambesiui ir kuriai nors neišreikštai, užslėptai prasmei 
apibūdinti. Jis įžvelgia esminį skirtumą ir skirtingą emocinį poveikį tarp visiems poetinio 
meno Zinovams ir mylėtojams gerai pažįstamos aiškiai išreikštos (vacya) ir neišreikštos (pati- 
yamana), užslėptosios ar neišsakytos prasmės. Pirmoji yra skaidri ir nekelia suvokėjui ypatingų 
problemų, daug sudėtingiau, kai susiduriame su antrąja didžiųjų poetų kūriniuose, kadangi 
juose slypi kažkas visiškai kito, lyginant su aiškiai išreikštomis prasmėmis, kažkas aiškiai 
nesuvokiama, tik nuspėjama. Šį gelminį meno kūrinio sluoksnį, anot Anandavardhanos, gali 
suvokti tik išsilavinę ir jautrūs grožiui poezijos mylėtojai. 

Be šio vidinio užslėpto neišsakyto dvasinio turinio, kurį jis pavadino dhvani (tiesiogine 
prasme -„skambesys“, „atgarsis“), neįmanomas tikrasis menas. Dhvani čia aiškinama kaip 

tokia ypatinga sunkiai apčiuopiama poezijos dvasia (atman), kurioje prasmė ir žodis apima 
svarbiausią neišsakytą turinį. „Dhvani - tai toks [išsakymas], kai ryškėja dar viena [neišsa- 
kyta] reikšmė arba šiai reikšmei paklūstantis turinys, arba pastarajam pajungta išraiška“ (ten 
pat, p. 72). Dhvani, Anandavardhanos įsitikinimu, sudaro giliausią poetinio meno esmę, tai 
yra aprėpia tą poezijos sluoksnį, kuris suvokėjo sąmonėje sukelia stipriausią emocinį pasi- 
tenkinimą. Todėl tie iškiliausi praeities poetinio meno žinovai, kurie skverbėsi į poetinio 
meno subtilybių pažinimą, neišvengiamai prisiliesdavo prie šios substancinės meno esmės. 
Ji neabejotinai skleidėsi didžiuosiuose poetinio meno kūriniuose, pradedant „Mahabharata“ 
ir „Ramajana“. 

Skirdamas poetinio vaizdinio arba poetinės figūros dhvani (alamkūra-dhvani), prasmės 
dhvani (vastu-dhvani) ir nuotaikos dhvani (rasa-dhvani) reikšmę, Anandavardhana nurodo, 
kad svarbiausia yra nuotaikos dhvani, kadangi ji tiesiogiai siejasi su turtingu sugestyvių 
emocijų (rasa) pasauliu. Dhvani interpretuojama kaip substancinė meno dvasia, o rasa - kaip 
dhvani šerdis (angin). Vadinasi, tam tikros jausmų (rasa) įvairovės gimimas tampa svarbiausiu 
tikslu pasireikšti užslėptajai meno kūrinio prasmei. 

„Dhvanyalokoje“, kaip ir daugelyje kitų VI-IX a. traktatų, rasa - neapibrėžtas terminas, 
nusakantis stiprias, visa jėga atsiskleidusias emocijas. Be 8 tradicinių jausmų (meilė, linksmu- 
mas, liūdesys, didvyriškumas, pyktis, laimė, pasišlykštėjimas, nuostaba), galinčių tapti ilgalaike, 
stabilia emocine būsena, Anandavardhana išskyrė devintąjį, aukščiausios palaimos jausmą ir 
jį atitinkančią aukščiausią bhakti rasą. Visus kitus jausmus taip pat atitinka analogiški rasy 
pavadinimai. Kita vertus, kiekviena rasa Anandavardhanos koncepcijoje atitinka ir tam tikrą 
aistrų šaltinį, pasireiškimo formų ir nestabilių dvasios būsenų skaičių. 

Kaip ir XIX a. psichologinės Einfühlung estetikos atstovai (G. Fechneris, T. Lippsas), 
Anandavardhana teigia, kad bet kuriame tikrovės reiškinyje slypi emocijų antplūdžio gali- 
mybė ir todėl emocija mene (ypač poezijoje) nepaklūsta jokiems apribojimams. Emocija čia 
suvokiama kaip neobjektyvizuota dvasios būsena, kuri meno kūrinyje aprašinėjama ne pati, 
o tik jos požymiai arba ją sukeliantys veiksniai, t. y. žmonės, juos supanti aplinka, konkretūs 
įvykiai, dažniausiai meilės situacija. Jausmų visuma, įkūnyta šioje situacijoje, atspėjama pagal 
vaizduojamuosius požymius ir todėl ryškėja kaip tam tikra aprašomosios situacijos prasmė. 

Iš rasa-dhvani teorijos tiesiogiai išsirutulioja minėtas mokymas apie du skirtingus meni- 
nės išraiškos lygmenis: aiškiai išreikštos prasmės ir neišreikštos, arba tik atspėjamos prasmės 
sluoksnį, kuris meno kūrinyje tiesiogiai neišsakomas, tačiau nuZymimas. Aukštindamas non 
finito (neišsakymo, estetinės užuominos) principą, Anandavardhana tikrąją meno esmę sieja 
su užslėptąja prasme. Šis mokymas tiesiogiai susijęs su fundamentaliu budistinės filosofijos 
postulatu, kad išsakyti žmogaus ir daiktų esmę iš principo neįmanoma. Asmenybė yra unikali 
ir neišreiškiama esybė, vadinasi, ir visi jos kūriniai iš principo neišsakomi. Neišsakyta meno 

kūrinio prasmė, anot Anandavardhanos, panaši į moters grožį, „kadangi būdama kažkuo 
gerai pažįstama vertintojams, ji kartu skiriasi nuo visuotinai priimtų daugeliui pažįstamų, 
t. y. pagražintų ir visiems suprantamų išsakymo formų. Kaip moters grožis, jeigu jį vertini 
atskirai, yra kažkas ypatinga, esmiška, skirtinga nuo visų jos kūno sudėtinių dailų, taip ir ši 
[neišsakyta] prasmė“ (ten pat, p. 66). Aiškindamas užslėptos, neišsakytos prasmės pasireiškimo 
formas, Anandavardhana pasitelkia siužetą apie namuose triūsiančią moterį, kuri, išgirdusi 
prie bambuko paviljono išbaidytų paukščių triukšmą, pajunta silpnumą. Čia užslėptoji prasmė 
yra ta, kad moteris suvokia atvykus mylimąjį. Vadinasi, neišreikštoji meno kūrinio prasmė yra 
bendrosios prasmės dalis, liekanti už išsakymo ribų. Ši neišsakyta prasmė ir gauna dhvani vardą. 

Anandavardhanos estetinė teorija, aukštinanti neišsakytos meno kūrinio esmės svarbą, ne 
iškart įgavo pripažinimą, atsirado autorių, kurie remdamiesi įvairiais argumentais kritikavo, 
ignoravo ar siekė poleminiais traktatais apriboti jo „erezijų“ įtaką, tačiau laikas ėjo ir dhvani 
teorijos sėklos suleido šaknis sanskrito poetikos dirvoje. Ši teorija skatino vėlesnių kartų teoreti- 
kus ir menininkus kitaip, giliau pažvelgti į estetinio fenomeno esmę. Nors perdėm drąsu būtų 
kategoriškai teigti, kad dhvani teorija pakeitė tolesnę sanskrito poetikos raidos kryptį, tačiau 
neabejotinai ją ženkliai pakoregavo ir perstūmė pagrindinius akcentus iš išorinių pagražinimų 
sferos į vidinę meno kūrinio esmę. 

Polemikoje su Anandavardhanos iškeltomis idėjomis formuojasi sankhya mokyklos 
pasekėjo, neišlikusio traktato Hridayadarpana („Širdies veidrodis“) autoriaus Bhatta Najakos 
(IX a. pab.-X a. pr.) estetinė koncepcija. Apie šį mąstytoją, kuris paliko ryškų pėdsaką indų 
estetinės minties istorijoje, žinome labai nedaug iš vėlesnių autorių, ypač iš Abhinavaguptos 
veikalų. Paneigęs dhvani principą, Bhatta Najaka savo estetikos šerdimi skelbia rasą, kurią 
aiškina kaip svarbiausią meno tikslą ir vienintelį dėmesio vertą objektą. 

Atmetęs tikrovės imitacijos teoriją, Bhatta Najaka atriboja rasg nuo įprastinio pažinimo. 
Jeigu rasa būtų suvokimo objektas, aiškina jis, tai subjektas, suvokdamas liūdną rasą, išgyventų 
skausmą, liūdesį. Rasa, arba estetinis išgyvenimas, atsiskleidžia kaip malonumas, neturintis 
nieko bendra su mūsų „aš“ ir kasdieninio gyvenimo tėkme. Vadinasi, meninės išraiškos prie- 
monėmis sukuriama tokia jausminių vaizdinių visuma, kuri suvokimo metu pereina į visiškai 
kitą, tikrovei svetimą dvasinių išgyvenimų plotme, suteikiančią suvokėjui gryną pasitenkinimą. 

Bhatta Najaka išskiria tris pagrindinius rasos sklaidos lygmenis: 

1) įvardijimo, dėl kurio suvokiama meno kūrinio reikšmė, 2) sugestinę, t. y. sugebėjimą 
sukelti jausmus (bhūvana) ir 3) pasitenkinimo. Estetinis pasitenkinimas čia traktuojamas 
kaip galutinis meno tikslas. Rasos išskirtinumą Bhatta Najaka sieja su gebėjimu peržengti 
siauram individualiam suvokimui būdingas ribas. Meninio vaizdinio visuotinumas kūrybos 
ir estetinio suvokimo metu pašalina tą tikrovės suvokimo siaurumą, kuris siejasi su ribota 
individualia sąmone. Todėl meno kūrinyje įkūnyta emocija įgauna universalių vertybių po- 

žymių ir tampa suprantama daugeliui žmonių. Vadinasi, meninės emocijos specifika Bhatta 
Najakos koncepcijoje siejama ne su panašumu į tikrovę, o su tais bruožais, kurie šią emociją 
skiria nuo tikrovės. Estetinį išgyvenimą patiriantis meno suvokėjas tarsi iškrinta iš jį supančio 
fenomenų pasaulio ir pasineria į visiškai kitą, dvasinės rimties, užmaršumo, aukščiausios 
dvasinės palaimos būseną. Estetinio išgyvenimo aktas, kaip ir budistinėje meditacijoje, 
sugretinamas su ekstaze - aukščiausios dvasinės palaimos būsena, analogiška aukščiausiojo 
Brahmano suvokimui. 


Tantrizmo idėjų sintezė Abhinavaguptos estetinio išgyvenimo koncepcijoje 


Ir Anandavardhanos, ir Bhatta Najakos idėjas plėtoja reikšmingiausias tradicinės Indijos es- 
tetikos atstovas Abhinavagupta (X a. pab.-XI a. pr.). Šis garsus tantrizmo teoretikas, poetas, 
filosofas ir jogos praktikos mokovas originaliai sujungia savo pirmtakų požiūrius. Iš plačios 
erudicijos autoriaus traktatų Abhinavabhūrati (Bharatos traktato „Natjašastra“ komentaras) 
ir Locana (Anandavardhanos „Dhvanyalokos“ komentaras) pasisemiame vertingų žinių apie 
daugelį reikšmingų, iki mūsų laikų neišlikusių Indijos estetikos veikalų, kadangi Abhinavagupta 
ne tik dėsto savo požiūrį, bet ir gausiai cituoja, komentuoja pirmtakų koncepcijas. 

Kritiškai jas permąstydamas, Abhinavagupta tantrizmo veikiamas kartu transformuoja 
jų prasmę. Pirmiausia jis pasitelkia Bharatos „Natjašastroje“ išplėtotą mokymą apie visuotinį 
estetinio išgyvenimo pobūdį, kurį papildo nauja universalia „visuotinės harmonijos“ sąvoka, 
padedančia atskleisti suvokėjui ekstazės kupiną aukščiausios palaimos būseną. Šį mokymą 
Abhinavagupta susieja su Bhatta Najakos teiginiu apie estetinio išgyvenimo giminystę su jogų 
kontempliacijos metodu ir aukščiausio Brahmano pasiekimu. Palygindamas estetinį suvokimą 
sujogų kontempliacijos metodu Abhinavagupta pažymi pirmojo pranašumą. Kitaip negu jogų 
meditacijos metodas, kuriam reikia ilgų metodiškų pratybų, padedančių išsilaisvinti iš inkarna- 
cijų grandinės, estetinis pažinimo aktas pasižymi visišku spontaniškumu ir nesuinteresuotumu. 

Abhinavaguptai, kaip ir apskritai brandžiai indų estetikos tradicijai, būdingas išskirtinis 
dėmesys psichologiniams estetinio suvokimo aspektams, įvairioms suvokimo proceso fazėms. 
Estetinio suvokimo sklaidos procese jis išskiria skirtingos svarbos fazes, tačiau pagrindinį 
dėmesį sutelkia į kulminacinius momentus. Jei estetinio suvokimo procesas skleidžiasi nor- 
maliai, tuomet kulminacinéje jo sklaidos fazėje, emocijai susiformavus, suvokėjo sąmonė tarsi 
apmiršta rimtyje ir pradeda mėgautis suvokiamuoju objektu ir patiria malonumo jausmą. Šį 
suvokėjo malonumo jausmą jis aprašinėja kaip savimonės aktą. Suvokimas, išsivadavęs nuo 
įvairių kliūčių, čia vadinamas pasitenkinimu, pasinėrimu, gardžiavimusi, apvaldymu, užbai- 
gimu, nusiraminimu ir pan. 

Abhinavagupta suteikia estetiniam išgyvenimui pažintinės prasmės, vertindamas jį kaip 
specifinę meno plotmėje realizuojamą introspekcijos formą. Kaip ir Kantas Vakarų estetikos 
istorijoje, Abhinavagupta subjektyvina estetinę problematiką. Jis vertina estetinę emociją (rasa) 
ne kaip kažką objektyvaus, kas slypi pačiame meno kūrinyje, o gvildena estetinio suvokimo 
problemas išimtinai subjektyvioje plotmėje. Iš čia kyla teiginys, kad meno kūrinys tik tuomet 
tampa rasa, kai jis yra suvokiamas. Abhinavagupta domisi, kaip meno kūrinyje įprasminti 
vaizdiniai formuoja suvokėjo sąmonėje emocijų visumą. Jis išskiria 7 pagrindines kliūtis, 
trukdančias meno suvokėjui pasinerti į meno kūrinį: 1) išgyvenimo ir estetinės distancijos 
nebuvimas; 2) susitelkimas į veikimo vietą ir laiką; 3) paskendimas savų džiaugsmų ir liūdesių 
stichijoje; 4) vaizduotės ribotumas; 5) mąstymo aiškumo trūkumas; 6) reiškinių esmės nesky- 
rimas; 7) abejonės. „Taigi rasa yra ne kas kita, kaip jausmas, sustiprintas sukėlėjų, simptomų ir 
t. t. Jausmas yra rasa, nepasiekęs aukšto intensyvumo lygmens. Rasa pirmiausia glūdi pačiame 
pamėgdžiojimo objekte (Ramoje ir pan.) ir kartu pamėgdžiojančiame subjekte, t. y. aktoriuje, 
įkūnijančiame Ramos vaizdinį“ (Abhinavagupta, 1962, t. 1, p. 405-406). Skirtingai nuo anks- 
tesnės estetinės tradicijos, kurioje rasa (estetinis pasitenkinimas) ir bhūva (jausmas) neretai 
buvo tapatinami, Abhinavagupta išryškina rasos specifiškumą ir galutinai atriboja šių sąvokų 
kompetencijos sritį. Analizuodamas šį Abhivanaguptos koncepcijos bruožą, I. S. Valimba rašo: 
„Jie [bhūva] randasi sudarydami vienybę ir harmoniją su žiūrovų protais, ir toji nežemiško 
jausmo būsena bei absoliuti sąmonės laisvė, - tai rasa arba estetinė emocija. Jos esmė - rasa, 
slypinti pasitenkinime, nors jis ir ne vienos prigimties. Jis yra laikinas ir gerokai skiriasi nuo 
laikui nepaklūstančio jausmo (sthayi bhava)“ (Walimba, 1980, p. 60). 

Tęsdamas Anandavardhanos mokymą, Abhinavagupta pirmiausia perima 9 rasy klasi- 
fikaciją, kurioje prie 8 tradicinių pridedama devintoji, aukščiausioji - rimties rasa. Antra, jis 
taip pat išskiria 3 dhvani rūšis: poetinio vaizdinio, prasmės, nuotaikos - ir pabrėžia nuotaikos 
(rasa-dhvani) prioritetą, kartu išplėsdamas jos įtakos sritį ir suteikdamas šiam jausmui univer- 
salia prasmę. Abhinavaguptos koncepcijoje visos dhvani rūšys taip pat susilieja aukščiausioje - 
nuotaikos dhvani. Pastarąją jis aiškina kaip substancinę meno dvasią. Meno kūrinys sukelia 
suvokėjo sąmonėje universalių emocijų visumą, kurioje jungiasi erotinė, liūdesio, džiaugsmo 
ir t. t. rasos, atitinkančios meno kūrinyje įkūnytus jausmus. Giliausi jausmai niekuomet tie- 
siogiai neišreiškiami ir skleidžiasi užslėptos prasmės pavidalu. Jų sklaidą estetinio suvokimo 
akte skatina įvairūs emocijų sukėlėjai, audrintojai, kurie tampa pagrindiniais rasos perteikėjais. 
Palyginti su kitomis pasaulietinėmis emocijomis, estetinė emocija (rasa) labiausiai skiriasi 
savo dvasine prigimtimi. „Estetinio pasaulio veiklos sferoje emocijos įgauna apibendrintą, 
universalų pobūdį. Jos veikia suvokėją visiškai kitaip negu jo paties arba jo kaimynų jausmai. 
Būtent todėl tragiškas išgyvenimas (suvokėjui - A. A.) gali sukelti pasitenkinimą. I$gyvenamas 
liūdesys - tai dvasinis, o ne realus liūdesys. Būtent dvasinis liūdesys tampa aukščiausio estetinio 

pasitenkinimo forma" (Katz, Scharma, 1977, p. 262). Savo rasos teorijoje Abhinavagupta siekia 
paneigti požiūrį į rasg kaip jausmų imitaciją. 

Palygindamas dramos spektaklio suvokimą su vaizduojamosios dailės kūrinių suvokimu, 
jis konstatuoja, kad paveiksle vaizduojama karvė susideda iš skirtingų spalvinių struktūrų. „Jei- 
gu žodį „susideda“, - rašo Abhinavagupta, - naudosime sąvokų „išryškinti“, „parodyti“ prasme, 
tada šis teiginys klaidingas. Spalvos niekuomet negali kaip šviestuvas parodyti mums realios 
karvės. Spalvos tik sukuria tam tikrą visumą, panašią į realią karvę. <...> Tikslingai išdėstytos 
spalvos gimdo mūsų suvokimo objektą, kuris formuoja vaizdinį: „tai panašu į karvę“. <...> Va- 
dinasi, teiginys, kad rasa yra jausmų imitacija, nepagrįstas“ (Abhinavagupta, 1962, t. I, p. 411). 

Gvildendamas meno kūrinių suvokimo problemas Abhinavagupta iškelia ir žavingo 
siužeto, motyvo ar, kitais žodžiais tariant, kūrinyje vaizduojamo objekto svarbą. Žavingumas 
jam yra estetiniu požiūriu itin svarbi meno kūrinio savybė, kuri turi būti būdinga visumai, o 
ne atskiroms dalims. Pastarosios gali būti be jokių trūkumų ir gausiai išgražintos, tačiau tai 
visiškai nereiškia, kad visumai būdingas žavingumas. Norėdamas geriau paaiškinti savo požiū- 
rj, jis pasitelkia moters vaizdinį, kurios kiekviena atskirai paimta kūno dalis atrodo neturinti 
trūkumų ir gali būti išdabinta papuošalais, tačiau ne visuomet moteris mums atrodys žavinga, 
ir priešingai, moteris, kuri netgi turi kokių nors fizinių trūkumų ir neturi jokių pagražinimų, 
yra kupina vidinio žavesio ir patrauklumo. Vadinasi, visuma čia yra svarbiausia ir ji suvokimo 
metu detales nustumia į antrą eilę. 

Nuolatos lygindamas emocinį meno poveikį su meilės jausmu, Abhinavagupta įrodinėja, 
kad menininko sukurtas dvasinis estetinių iliuzijų pasaulis mažiau efemeriškas nei realių būties 
reiškinių pasaulis, kurio substancialumas ir verčia žmogų skverbtis į meninių vertybių sritį, 
į tikrąją daiktų esmę, dvasiškai tobulėjant išsilaisvinti iš netikrųjų vertybių. Šis išsilaisvini- 
mas - tai aukščiausia jausminė palaima, apimanti estetinio išgyvenimo, jausminio (erotinio) 
malonumo ir jogų kontempliacijos metodo elementus. 

Nors Abhinavagupta dažnai savo tekste vartoja jogų teoretikams būdingą terminiją, ypač 
terminą „pasinėrimas“, tačiau jis nubrėžia aiškią takoskyrą tarp estetinio išgyvenimo akto ir 
jogų požiūrių į kontempliaciją. Skirtingai nei jogų kontempliacijos metodas ir sąmonės „pa- 
sinėrimo“ praktika, kuri, būdama svetima gyvenimiškiems tikslams, pirmiausia yra nukreipta 
įišsivadavimą iš inkarnacijų grandinės, estetiniam suvokimui svetimos šios perspektyvistinės 
nuostatos. Jos pagrindinis tikslas - šios sąlyčio su estetinės kontempliacijos objektu būties 
akimirkos išgyvenimas. Vadinasi, joginė kontempliacija yra ilgų treniruočių vaisius, o estetinio 
išgyvenimo aktas skleidžiasi žaibiškai, be jokio parengiamojo darbo. Ir pagaliau jogas, atsiri- 
bodamas nuo išorinio pasaulio, susitelkia tik į save, o estetinės kontempliacijos aktui būtinas 
tiesioginis ryšys su išoriniame pasaulyje gyvuojančiu suvokimo objektu, kuris sukelia estetinių 
išgyvenimų gamą ir teikia malonumo jausmą. 

Nors apibūdindamas estetinį išgyvenimą Abhinavagupta nuolatos kalba apie jausminį 
erotinį malonumą, vis dėlto rasa čia turi ne tiek fiziologinę, kiek dvasinę prasmę. Kita vertus, 
nors rasa siejama su emocijų pasauliu, jos negalima apriboti vien tik sugestine emocijų sfera. 
Ši sąvoka organiškai apima tiek emocinius, tiek intelektinius (apmąstymai, prisiminimai) 
elementus. Iš čia plaukia rasos traktavimas ne kaip paprastos emocijos, o kaip ypatingos dva- 
sios būsenos, pasižyminčios rimtimi, dvasine pusiausvyra, nutolimu nuo išorinio pasaulio 
tekamumo ir daugeliu kitų bruožų, artimų antikinei katarsio sąvokai. 

Estetinio išgyvenimo (rasa) aktas Abhivanaguptos veikaluose aprašinėjamas kaip su- 
dėtingas daugialypis reiškinys, susidedantis iš 3 skirtingų pakopų, apibūdintų kaip: širdies 
palinkimas, suvokiančiojo subjekto susitapatinimas su suvokimo objektu, mėgavimasis 
rasa. Pirmosios pakopos pobūdį lemia neaiški pradinė nuostata, besiformuojanti po pirmo 
emocinio kontakto su meno kūriniu. Šioje pakopoje gimsta emocinis suvokiančio subjekto 
potraukis meno kūrinyje slypinčiam grožiui, nes sąmonė, nuplėšusi ją temdantį šydą, įžengia 
į naują aukščiausią mėgavimosi rasa pakopą, kuri iš esmės skiriasi nuo visų kitų suvokimo 
formų. Mėgavimosi rasa pakopai būdinga ypatinga sąmonės tėkmė, jos ribų plėtimasis. Savojo 
nekintamo universalaus vidinio „aš“ suvokimas estetinės kontempliacijos akte yra susijęs su 
apsivalymu nuo išorinių būties atributų, trukdančių skleistis meno kūrinyje įprasmintoms 
emocijoms, dvasinėms vertybėms. Aukščiausioje estetinio suvokimo, t. y. dvasios universalu- 
mo pakopoje išnyksta įprastas laiko, erdvės, vietos suvokimas, asmenybė tarsi išsiveržia į kitą 
būties plotmę. „Šiam mėgavimuisi, - rašo Abhinavagupta, - būdinga visiška rimtis, gimstanti 
suvokiant savąjį „aš“, kuris dėl sattvos vyravimo paskęsta šviesos ir palaimos būsenoje. Ji 
panaši į aukščiausiojo Brahmano kontempliaciją“ (ten pat, p. 412) Estetinį rasos išgyvenimą 
filosofas prilygina ekstazės kupinam meilės aktui bei nuostabiausio vyno skonio pilnatvei. Jį 
domina, kokia estetinio grožio, suvokimo atspalvių visuma adekvati aukščiausios palaimos 
arba amžinybės suvokimui. Atsakydamas į šį klausimą Abhinavagupta laikosi panestetizmo 
pozicijos. Estetinį išgyvenimą jis skelbia aukščiausia išgyvenimo ir žmogiškosios būties forma, 
suteikdamas jam tantrinį atspalvį. Vadinasi, juslingumo kultas Abhinavaguptos koncepcijoje 
estetinamas ir jam suteikiama sakralinė prasmė. Jis perauga į susiliejimo su aukščiausia realybe 
leitmotyvą ir perkeliamas iš erotinės į estetinę-religinę plotmę. 

Abhinavaguptos koncepcija buvo paskutinė didinga enciklopedinės Indijos estetinės 
minties apraiška. Ji ne tik vainikavo vieną vaisingiausių pasaulinės estetinės minties raidos 
etapų, bet ir integravo daugelį svarbiausių epochos idėjų. Neatsitiktinai jo rasa teorija ilgam 
įsivyrauja sanskrito poetikos tradicijoje. Šis mąstytojas vėlesnių amžių teoretikams tampa vienu 
didžiausių autoritetų sprendžiant pamatines indų tradicinės estetikos problemas. 

Kūrybinių gebėjimų išaukštinimas Mammatos estetinėje teorijoje 


Artimas Anandavardhanos dhvani teorijos estetines idėjas plėtojo kitas įtakingas XI a. Kašmyro 
simbolinės poetikos mokyklos atstovas Mammata, kurio koncepcijoje, kaip ir kitų jo aplinkos 
teoretikų veikaluose, regimas nepasitenkinimas alamkarikų mokykloje išryškėjusiu vienpusiu 
pagražinimų sureikšminimu. Mammatos poezijos menui skirtas traktatas Kavyaprakša („Po- 
ezijos šviesa“) yra vienas svarbiausių sanskrito poetikos tekstų, kuriame plėtojama Ananda- 
vardhanai artima dhvani teorija. Traktatas išsiskiria universalumu ir aukštu teoriniu estetinių 
problemų lygiu. Ji sudaro dešimt skyrių, kuriuose pagrindinis dėmesys sutelkiamas į meno 
kūrinio esmę lemiančių veiksnių tyrinėjimą. Juos aptardamas autorius juda Anandavardhanos 
nubrėžtais keliais. 

Mammata buvo įvairiapusiškai išsilavinęs, universalių mokslinių interesų teoretikas, kuris 
siekė ne tik apibendrinti pirmtakų estetinių teorijų laimėjimus, tačiau ir pateikti savo požiūrį 
įto meto mąstytojus dominusias poetinio meno kūrimo problemas. Minėtame programinia- 
me veikale jis plačiai rėmėsi Bhamahos, Dandino, Vamanos, Rudratos, Anandavardhanos ir 
Abhivanaguptos idėjomis. Traktatas prisodrintas daugybės aliuzijų į pirmtakų idėjas, gausu 
citatų iš žymiausių indų klasikinės poezijos meistrų kūrinių, kas liudija apie puikų autoriaus 
savo tyrinėjamų problemų lauko ir su juo susijusios meno praktikos pažinimą. 

Minėtame traktate Mammata gieda himnus poezijai, kurią traktuoja kaip aukščiausią 
meną, suteikiantį kūrėjui palaimos ir meilės jausmą, mokantį dorybingumo. Poezija, anot šio 
teoretiko, gyvuoja „vardan šlovės, turto, žinojimo, kaip teisingai elgtis, blogio pašalinimo. Ji 
neatsiejama nuo didaus malonumo, kuris neatsiejamas nuo pamokymų, artimų tiems, kurie 
sklinda iš mylimosios“ (KP I. 2). Tęsdamas savo pirmtakų Kašmyro simbolinės poetikos moky- 
klos idėjas poezijos meną jis apibūdina gana abstrakčiai. „Ji yra žodis ir prasmė, kuriems svetimi 
trūkumai ir būdingi privalumai, kartais net ir be pagražinimų“ (KP. I. 4). Šis privalumų sąvokos 
iškėlimas apibūdinant poeziją išoriškai primena Vamanos pažiūras, tačiau, kaip parodysime 
vėliau, tai yra tik regimybė, kadangi Mammata, sukonkretindamas svarbiausius poetinio meno 
estetinės vertės bruožus, pasuka visai kita Anandavardhonos nubrėžta dhvani teorijos linkme. 

Į poezijos esmės problemų aptarimą Mammata įveda hierarchinius principus. Poezija čia 
skirstoma į tris kokybiškai skirtingas pakopas: aukštąją, viduriniąją ir žemąją. Šis skirstymas 
savo ruožtu susiejamas su trimis kokybiškai skirtingomis minėtas pakopas atspindinčiomis 
žodinėmis prasminėmis išraiškomis: tiesiogine prasme, prasme, kurią suteikia poetinio kūrinio 
autorius ir sugestyviąja, užslėpta prasme, kuri slypi žodyje ar kūrėjo tiesiogiai neišsakytoje 
mintyje. Iš čia plaukia kai kuriems Kašmyro simbolinės poetikos mokyklos šalininkams bū- 
dingas užslėptosios meno kūrinio esmės, jame slypinčios estetinės užuominos, siejamos su 
dhvani sąvoka, aiškinimas kaip aukščiausios poetinio meno formos. 

Apibüdindamas poetinio meno esmę Mammata išskirtinį dėmesį sutelkia į trijų pagalbi- 
nių estetinių kategorijų: trūkumų, pagražinimų ir privalumų aiškinimą. Trūkumai čia iškyla 
kaip poetinio kūrinio formą, pagrindinę prasmę ir estetinio išgyvenimo proceso vientisumą 
griaunantis veiksnys. Pagražinimai „Poezijos šviesoje“ aiškinami tik kaip antrinis, išorinis 
poezijos kūną tarsi gražių karolių puošiantis kūną vėrinys, tačiau neliečiantis jo giluminės 
esmės. Kadangi trūkumai (doša) iškreipia grakščias ir turiningas meno kūrinio formas, trukdo 
efektingai perteikti gelmines prasmes, įneša sumaištį į rasa suvokimo procesą, todėl poetas, 
anot Mammatos, meninės kūrybos procese visomis jam prieinamomis priemonėmis turi 
siekti jų pašalinimo. Iš čia plaukia išskirtinė privalumų (guna) estetinės kategorijos svarba, 
kadangi būtent privalumai yra instrumentai, padedantys kūrėjui išreikšti rasa esmę. Todėl 
privalumai Mammatos estetinėje teorijoje traktuojami kaip esminės rasa savybės. „Privalumai 
yra savybės, kurios priskiriamos rasai - poezijos meno dvasiai, panašiai kaip narsa ir panašūs 
dalykai priklauso dvasiai, padeda jos tobulėjimui ir nuo jos yra neatskiriami“ (KP. VIII. 66). 

Nors Mammata apibūdindamas poetinio meno esmę daug dėmesio skyrė trims mūsų 
anksčiau aptartoms estetinėms kategorijoms, tačiau jas traktavo daugiau kaip pirmaprades ir 
būtinas poetinio kūrinio savybes, o giliausią estetinio fenomeno esmę siejo su dhvani ir rasa 
teorijomis. Jis išskyrė net 62 skirtingas meno kūrinio prasmes. 

Skirtingai nei alamkarikų mokyklos atstovai, kurie analizuodami meninės kūrybos procesų 
psichologijos problemas iškėlė išskirtinę „vaizduotės“ (pratibha) svarbą, Mammata daug svarbes- 
niu meninės kūrybos veiksniu laiko menininko „kūrybinius sugebėjimus“ (sakti), kuriuos skelbia 
pagrindine tikro meno kūrinio sukūrimo prielaida. Šis kūrybinės vaizduotės svarbos meninės 
kūrybos procese nepakankamas įvertinimas neabejotinai buvo vienas svarbiausių jo estetinės 
teorijos trūkumų. Toks požiūris į antrąjį planą nustūmė itin svarbų, indų tradicinės poetikos 
teorijos nuolatos pabrėžiamą vaizduotės kaip vidinio poeto pasaulio, jo intymiausių dvasinių 
išgyvenimų kaip pagrindinės autentiškos poezijos versmės didžiai individualios išraiškos svarbą. 

Jis, kaip ir Anandavardhana, yra non finito, tai yra estetinės užuominos, neišsakymo 
koncepcijos šalininkas. Jo požiūriu, užslėptoji meno kūrinio prasmė yra kupina grožio tik 
tuomet, kai ji vos atskleista, tarsi moters krūtinė. O kai tik ji atsiskleidžia perdėm atvirai, 
tuomet ji praranda savo žavesį. 

Vadinasi, jis nesureikšmina alamkarikų mokyklos atstovams būdingo poetinio kūrinio 
pagražinimų ir meninio stiliaus ypatumų iškėlimo, o, paveiktas Anandavardhanos, gelminę 
estetiškumo esmę sieja su jam atrodančiomis daug svarbesnėmis nei pagražinimų dhvani ir rasa 
teorijomis. Iškeldamas dhvani kategorijos išskirtinę svarbą poetikoje ir gramatikoje Mammata 
teigia, kad „išminčiai-gramatikai dhvani sąvoką sieja su žodžio skambesiu, atskleidžiančiu 
jo užslėptą formą pagrindinės esmės pavidalu“. Iš čia plaukia požiūris į rasa kategoriją kaip 
į svarbiausio gelminio meno kūrinio esmę sudarančio dhvani turinio išraišką. 

Višvanathos poetinio meno kūrinio esmės samprata 


Tolesnė tradicinės indų estetikos raida glaudžiai susijusi su Kašmyro simbolinės poetikos 
mokyklos šalininkų teorijomis, kurias perėmė ir toliau plėtojo daugelis vėlesniojo eklektinio 
periodo teoretikų, iš kurių reikšmingiausi - Višvanatha Kaviradža (XIV a.) ir Džagannatha 
(XVII a.). Šių mąstytojų veikaluose pagrindinis dėmesys sutelkiamas ne į originalių idėjų 
kūrimą, o dažniausiai į anksčiau sukurtų poetinių traktatų, juose išsakytų minčių kritinę 
analizę ir apibendrinimą. 

Įtakingiausias XIV a. literatūrinės estetikos atstovas Višvanatha - tai Orisos aristokratų 
ir intelektualų šeimos, iš kurios kilo daug garsių indų poezijos, literatūros ir meno teorijos 
kūrėjų, atstovas. Nuo vaikystės augęs intelektualioje aplinkoje, jis gavo įvairiapusį humanita- 
rinį išsilavinimą ir anksti pradėjo reikštis poezijoje, dramaturgijoje, retorikoje, pedagogikoje, 
teatro režisūroje ir estetinėje teorijoje. Rašytiniai šaltiniai teigia, kad jis mokėjo 18 kalbų. Šis 
enciklopedinės erudicijos menininkas ir mąstytojas indų estetikos istorijoje žinomas kaip pan- 
teistinės Vedantos estetinės tradicijos sekėjas, 1384 m. paskelbto vieno brandžiausių poetikos 
traktatų Sahityadarpana autorius. 

Tai buvo vienas pirmųjų traktatų, patraukusių garsių sanskrito poetikos tyrinėtojų dėmesį. 
Pirmasis P. V. Kaneo šio traktato vertimas į Vakarų kalbas išvydo dienos šviesą 1923 m.; darbą 
lydėjo ir išsamus įvadas The Sahityadarpana of Vicvanatha and History of Alamkara Literature 
(„Višvanathos Sūhityadarpana ir traktatų apie pagražinimus tyrinėjimų istorija“), kuriame 
glaustai aptarti įvairūs sanskrito poetikos autoriai, jų veikalai, tekstų pasirodymo chronologija 
ir pagrindinės traktatuose gvildenamos problemos. Višvanathos traktatą Sūhityadarpana jis 
laikė vienu autoritetingiausių ir įvairiapusiškiausių sanskrito poetikos tekstų. 

Šis Kašmyro simbolinės poetikos mokyklos idėjų paveiktas veikalas susideda iš 10 skyrių, 
kuriuose, pagal ankstesnę scholastinę estetikos tradiciją, polemizuojant su pirmtakų idėjomis, 
plačiai gvildenamos meno kūrinio formos, turinio, kompozicijos, meninės išraiškos priemonių, 
privalumų, trūkumų, dhvani, rasos ir daugelis kitų problemų. Višvanatha savo estetinėje teori- 
joje linkęs suartinti dramos ir poetinio meno principus. Jis pirmasis apibūdina dramos meną 
kaip kūvya, t. y. poeziją. „Manoma, kad poezija gali būti dviejų rūšių - regimoji ir girdimoji. 
Regimoji yra ta, kurią galima suvaidinti [scenoje]“ (SD VI. 1). 

Gvildendamas poetinio meno prigimties ir esmės problemas, Višvanatha teigia, kad poe- 
zijos ir dramos kūriniuose daug svarbesnis vaidmuo tenka efektingai estetinės nuotaikos (rasa) 
išraiškai nei formalioms meno kūrinio struktūroms, t. y. žodžio formai, prasmei, retorinėms 
figūroms. Višvanathos koncepcijoje ryškėja siekis autentišką poeziją susieti su rasa išraiška. 
Poezija jam yra tokia kalba, kurios dvasia yra rasa. Kita vertus, meistrišką rasa išraišką jis 
aiškino kaip tikros poezijos aukščiausią vertybę ir siekė šiai centrinei savo estetikos kategorijai 

pajungti visas kitas. Pašalinęs iš poezijos esmės apibūdinimo privalumų (guna) ir trūkumų 
(doša) kategorijas, Visvanatha savo koncepcijoje grįžta prie senos alamkariky mokyklos atstovo 
Bhamahos formulės: „Poezija - tai žodžio formos ir prasmės sąveika.“ Tačiau analizuodamas 
poetinio meno kūrinio prigimtį, jis prieina išvadą, kad toks apibrėžimas yra nepakankamas, 
kadangi iš jo „išslysta“ pagrindinis dvasinio poezijos turinio elementas. 

Tęsdamas Kašmyro simbolinės poetikos mokyklos atstovų (Anandavardhanos, Abhina- 
vaguptos, Radžasekharos, Mammatos) tradicijas, Višvanatha kritikuoja perdėtą alamkarikų 
mokyklos šalininkų dėmesį išorinei meno kūrinio formai ir iškelia užslėptos meno kūrinio 
prasmės (dhvani) kategorijos reikšmę. Perėmęs iš Anandavardhanos dhvani skirstymą į tris 
tipus (vastu dhvani, alamkūra dhvani ir rasa dhvani), svarbiausiu tikrojo meno kūrinio kom- 
ponentu jis skelbia rasa dhvani. Iš čia kyla Višvanathos poezijos meno esmės apibrėžimas. 
Poezija jam yra „kalba, kurios dvasią sudaro rasa“. Taigi meno kūrinio „kūną“ jis sieja su 
kalba, įvairiais jos privalumais ir trūkumais, o gelminę jo „dvasią“ - su estetinėmis savybėmis 
ir rasa dhvani išraiška. Geriausia jam yra ta poezija, kurioje užslėpta prasmė yra įstabesnė 
nei išsakyta. Subtilus rusų sanskrito poetikos žinovas Pavelas Grinceris, komentuodamas 
Višvanathai būdingą visos poezijos esmės suvedimą į rasa dhvani, rašė: „Netgi eilės, kurių 
užslėptoji prasmė, anot Anandavardhanos, glūdėjo dhvani turinyje arba dhvani pagražinime, 
įgavo jo [Višvanathos - A. A.] poetikoje pateisinimą tik todėl, kad vienu ar kitu laipsniu sti- 
muliavo rasa. Višvanathos pozicija buvo tam tikra prasme rasa teorijos plėtotės kulminacija, 
tačiau ji grasino atitrūkimu nuo šios teorijos, nuo realios literatūros praktikos ir nuo kai kurių 
pagrindinių sanskrito lingvistinės poezijos koncepcijos postulatų“ (Grincer, 1987, p. 187). 

Višvanatha, lyginant su ankstesniais sanskrito poetikos atstovais, daug aukščiau iškelia 
kūrėjo vaizduotės galią, kalba apie netikėtų ir neįprastų poetinės minties polėkių svarbą. Iš 
čia kyla įsitikinimas, kad trūkumai, susiję su žodžių ypatybėmis ir reikšmėmis, ne visuomet 
trukdo poetui subtiliai išreikšti nuotaikas ir nesumenkina tikros poezijos vertės. Jis atmeta 
Mammatos koncepcijoje išryškėjusį polinkį pernelyg tiesmukai sieti rasa su žodžiais ir prasme 
ir juos aiškinti kaip rasos savybes. Trūkumai, pasak Višvanathos, yra tik priežastys, dėl kurių 
susilpnėja meno kūrinio poveikio efektas, o privalumai - retorinės figūros ir meninio stiliaus 
įmantrybės - yra priežastys, dėl kurių šis efektas sustiprėja, tačiau gelminės, su rasa-dhvani 
išraiška susijusios struktūros iš esmės nesikeičia. Vadinasi, poetinio meno hierarchijoje Višva- 
natha aukščiausia skelbia kūrybą, pajėgiančią suteikti aukščiausio susižavėjimo jausmą, t. y. rasa 
dhvani poeziją su užslėptąja prasme. Tačiau šalia tokios aukščiausią susižavėjimą sukeliančios 
poezijos jis pripažįsta ir prasminių alamkarų poeziją, kuri, remdamasi pagražinimais, meninio 
stiliaus įmantrybėmis, pajėgia „suteikti susižavėjimą“. 

Poetines figūras arba alamkarus Višvanatha aiškino kaip tokias pagalbines grynai kalbines 
figūras, kurios gali suvokėjui atskleisti rasa esmę. „Tos antraeilės nestabilios žodžio ir prasmės 

savybės, - rašo jis, - kurios gali išskleisti grožį, paremti rasa ir pan., yra pagražinimai, panašūs 
į [puošnias] apyrankes“ (SD. X. 1). Kalbėdamas apie pagražinimų vaidmenį poetinio kūrinio 
struktūroje, Višvanatha pabrėžia, kad, kai ateina laikas įvertinti prasmės pagražinimus, tuomet 
svarbiausias tampa palyginimas, nuo kurio visi kiti pagražinimai yra priklausomi. 

Gvildendamas dramos meną poetinės tradicijos plotmėje, Višvanatha jos savitumą sieja 
su regimuoju ir vaidybiniu aspektu. Iš čia kyla dramos kaip „regimosios poezijos“ traktavimas. 
Višvanatha teisingai pabrėžia dramos meno vaizdinių sąlygiškumą. Tai, kas tikrovėje sužadina 
pasibjaurėjimą, kančią, sielvartą, dramos kūriniuose suvokėjui sukelia estetinį pasitenkinimą. 
Kalbėdamas apie draminį vyksmą, teoretikas tęsia jau „Natjašastroje“ išryškėjusią tradiciją 
ir pateikia tam tikrų apribojimų, rekomendacijų: anot jo, per spektaklį netinka vaizduoti 
religinius ritualus, miegą, pernelyg jusliškus erotinio glamonėjimosi, kandžiojimosi ir pan. 
reginius (SD VI. p. 16-18). 

Svarbiausiu tikro dramos meno kūrinio efektu Višvanatha skelbia emocinio poveikio 
galią. Tikro meno kūrinio sukeliamą estetinį išgyvenimą, teoretiko nuomone, pasiekia tik tas, 
kam įgimtas idealaus grožio pažinimo jausmas. Jis yra pasiekiamas dvasinės ekstazės metu 
aukščiausiame intelekto sąmoningumo lygmenyje, kai gyvenimas atsiskleidžia suvokėjo akyse 
tarsi žemiškos kilmės šviesos spindulys, kuris mums padeda išvysti tikrąją savo esmę. Emocinė 
nuotaika (rasa) estetinio suvokimo akto metu Višvanathos koncepcijoje tampa tokia reikšmin- 
ga, kad net nustelbia mirties reikšmę. „Mintis, — rašo jis, - poemoje arba dramoje neturi būti 
aprašinėjama, kadangi ji griauna nuotaiką. Apie ją galima kalbėti tik kaip apie galimą pavojų, 
kaip apie kažką laukiama. Ją galima aprašyti tik tuomet, jei po jos seka grįžimas į gyvenimą, 
atgimimas“ (SD III. p. 193-194). 

Višvanathos aprašytame menininko dvasios polėkio ir estetinio suvokimo akte ryškūs 
Abhinavaguptos koncepcijai būdingi ekstaziškumo ir transcendentalizmo motyvai. Poetinės 
dvasios polėkyje menininkas, anot Višvanathos, regi dieviškosios idėjos ir Visatos dvasios 
pasireiškimą, kita vertus, suvokiančiojo tikrą meno kūrinį dvasios būsena palyginama su 
dieviškojo grožio kontempliacija. 


Sanskrito poetikos tradicijų apibendrinimas Džagannathos koncepcijoje 


Višvanathos estetines idėjas pratęsia Džagannatha (Jagannatha), vienas paskutiniųjų sanskrito 
poetikos korifėjų. Jis gimė apie 1600 m. garsaus įvairiapusio intelektualo šeimoje, kuris nuo 
vaikystės daug dėmesio skyrė sūnaus auklėjimui. Gavęs puikų išsilavinimą, Džagannatha tapo 
viena ryškiausių savo laiko asmenybių, genialiai pasireiškusių poezijoje, dramaturgijoje, muzi- 
koje ir estetinėje teorijoje. Palaikomas vieno iš Delio imperatoriaus favoritų, jis iškilo galingos 

Mogolų dinastijos rūmuose ir stipriai paveikė savo laiko poeziją, literatūrą, estetinės minties 
raidą. Nors Džagannatha yra daugybės įvairaus žanro kūrinių autorius, tačiau pasaulinę šlovę 
įgijo savo estetiniu traktatu „Rasagangadhara“ (Rasagangūdhara) („Rasos vandenynas“), kuris 
greta „Natjašastros“, „Dhvanjalokos“ (Dhvanyalokos), „Ločanos“ ir „Sahitjadarpanos“ (Sahi- 
tyadarpanos) yra vienas reikšmingiausių sanskrito poetikos veikalų. Jame aptinkame „nesu- 
interesuoto“ estetinio pasitenkinimo teoriją, daugeliu bruožų stebėtinai artimą Kanto teorijai. 

Džagannathos veikale atgimsta ankstyvųjų viduramžių sanskrito poetikos traktatams 
būdingi scholastinio mąstymo ir polemikos principai. Jo koncepcija formuojasi polemikoje 
su alamkarikų ir Kašmyro simbolinės poetikos mokyklų idėjomis, kurias jis daugeliu atžvil- 
gių naujai pakoreguoja. „Rasos vandenyne“ nagrinėjama daugelis tradicinės indų estetikos 
problemų, iš kurių reikšmingiausios - rasa teorijos, meno esmės, vertinimo kriterijų, estetinio 
suvokimo nesuinteresuotumo, menininko individualybės, vaizduotės analizė. 

Džagannatha, tęsdamas Višvanathos pradėtą Mammatos koncepcijos kritiką, kaip ir 
pirmtakas, poeziją apibūdina ignoruodamas poetinių trūkumų ir privalumų kategorijas. 
Poezija jam yra „žodis, turintis malonumą teikiančios prasmės“ (Jagannatha, 1888, p. 4). 
Tačiau ne bet koks garsas čia aiškinamas kaip turintis estetinę vertę, bet tik toks, kurio pavi- 
dalas byloja apie ryšį su prasme. Būtent žodžio ryšys su prasme jam yra nepaprastai svarbus 
poetinio kūrinio estetinės vertės kriterijus, nes jei būtų kitaip, tuomet galima būtų poetinio 
meno sričiai priskirti beprasmes eiles, muzikos garsų skambesį, išraiškingus teatriniame 
mene naudojamus gestus, kurie taip pat pajėgia išaukti suvokėjo sąmonėje įvairias nuotakas. 
Vadinasi, savo poezijos apibrėžime Džagannatha pirmiausia akcentuoja jau ankstyvajame 
sanskrito poetinės teorijos raidos etape Bhamahos išryškintą glaudų žodžio ir juo išreiškiamos 
prasmės ryšį. Kita vertus, tęsdamas Abhinavaguptos estetikos tradicijas poezijos prasmę jis 
įžvelgia ne paprastame, o daug aukštesniame, nesuinteresuotame transcendentinės prigim- 
ties estetiniame pasitenkinime. Iš čia plaukia ir keturių kokybiškai skirtingų poetinio meno 
pakopų išskyrimas į: visų aukščiausiąją, tobuliausiai išreiškiančią gelminę dhvani poezijos 
dvasią; aukštąją, susijusią su poezijai pavaldžios užslėptos prasmės išraiška; viduriniąją, 
besiremiančią prasminiais alamkarais; žemiausiąją - garsinių alamkarų poeziją, išliekančią 
poetinio meno kriterijų lygmenyje. 

Pagrindinis Džagannathos dėmesys krypsta į aukščiausias meno formas ir jų poveikį 
suvokėjo sąmonei. Gvildendamas meno kūrinio poveikio subtilybes, jis iškelia meninės formos 
prioritetą ir teigia, kad poezijoje svarbiausia yra meistriška ir įtaigi forma, kuri užgožia ir nu- 
stumia į antrąją vietą prasmę. Teoretiko nuomone, meno kūrinys gali žavėti tik tuomet, kai jo 
prasmė dar nesuvokta. Vadinasi, Džagannatha atmeta Kašmyro simbolinės poetikos mokyklos 
teoretikams būdingą rasos kaip poezijos dvasios traktavimą ir grįžta prie alamkarikų teorijų. 
Jis skelbia, kad į meno vardą gali pretenduoti ir kūriniai, kuriems svetimos emocijos, tačiau 

jie meistriška menine forma ar stiliaus įmantrybėmis sukelia estetinį pasitenkinimą. Iš čia ir 
kyla poezijos kaip „žodžio, turinčio malonumą teikiančios prasmės“, apibrėžimas. 

Teigdamas, kad poetinio meno kūrinio esmę sudaro žodžio forma ir prasmė ir kad jo 
suvokimas kelia malonumo jausmą, susidedantį iš mėgavimosi rasa ir užslėptosios prasmės 
(dhvani) suvokimo, Džagannatha kartu artėja prie Kašmyro simbolinės mokyklos teoretikų, 
skelbiančių, kad dhvani yra poezijos dvasia. Tačiau, skirtingai nei Anadavardhana ir Abhi- 
navagupta, jis itin pabrėžia iš ilgos meno kūrinio kontempliacijos gimstantį nesuinteresuotą 
estetinį malonumą, nepriklausomą nuo visų etinių, praktinių asmenybės interesų. Sąvoka 
„malonumas“ tampa kita nepaprastai svarbia jo estetinės sistemos dalimi. „Šis malonu- 
mas, - aiškina jis, - yra tokia pažinimo ypatybė, kuri sužadina peržengiantį įprastines ribas 
džiaugsmingumą. Neįprastas [džiaugsmas] - tai savo ruožtu tokia ypatinga dvasios būsena, 
kurią galima pavadinti pasitenkinimu. [Šios būsenos] priežastis yra specifinis jausmas, kuris 
atsiranda ilgai kontempliuojant objektą, užsisklendusį savyje. Todėl nėra jokio neįprastumo 
tokiame malonume, kuris atsiranda dėl suvokimo tokių pasakymų kaip, pavyzdžiui, „tau 
gimė sūnus“ arba „aš tau duosiu pinigų“. Tokie išsakymai yra svetimi poezijos menui. Va- 
dinasi, poezija yra žodis, jungiantis savyje prasmę, kuri būdama suvokimo objektas, sukelia 
malonumą“ (RG, p. 4-5). 

Estetinio malonumo sąvoką Džaganatha išplečia ne tik į rasa-dhvani poeziją, tačiau ir į 
Kašmyro simbolinės poetikos šalininkų aukštinamą poeziją, kurioje užslėptoji meno kūrinio 
prasmė tiesiogiai siejasi su turiniu ir pagražinimais, taip pat ir į poeziją, kurioje pastarieji pri- 
klauso išreikštai sričiai, o ne užslėptai meno kūrinio prasmei. Aptardamas naujosios poezijos 
specifinius bruožus jis pastebi jai būdingą išskirtinį dėmesį sugestyvumo jėgai, kuri sukelia 
jau ne tiek malonumo, kiek atsiribojimo nuo išorinio pasaulio jausmus. Aprašant estetinės 
kontempliacijos aktą, Džaganathos apmąstymai apie psichologinius mėgavimosi rasa aspektus 
priartėja prie Abhinavaguptos požiūrio, tačiau vis dėlto, lyginant su savo didžiuoju pirmtaku, 
jam daugiau būdingas aiškiau išreikštas objektyvistinis požiūris tiek į poetinio meno kūri- 
mo, tiek ir į jo suvokimo procesus. Todėl vargu ar galima teigti, kad Džaganatha nutolo nuo 
sanskrito poetikos tradicijos, tiksliau būtų pasakyti, kad jis ją apibendrino. Apie jo universa- 
listines ir sumuojančias teorines nuostatas liudija ir tai, kad savo traktate apie poetinio meno 
ypatumus jis siekė aprėpti visas poetinio meno formas, o ne tik tas, kurių pagrindinis tikslas 
yra rasa nuotaikų išraiška. 

Taigi Džagannathos estetinė koncepcija tarsi užbaigia daugelį šimtmečių trukusią sans- 
krito poetikos tradicijos raidą. Savo estetinėje teorijoje jis sujungia pozityvius alamkarikų ir 
Kašmyro simbolinės poetikos mokyklos teorijų elementus ir sugrįžta prie aiškesnių lingvis- 
tinių meniškumo kriterijų. Dėl to atgimsta indų estetikų dėmesys formalioms meno kūrinio 
struktūroms. 

Apibendrindami indų klasikinės poetikos laimėjimus galime teigti, kad su šia poetinio 
meno subtilybių teorinio apmąstymo tradicija siejosi vienas svarbiausių indų klasikinės este- 
tinės minties raidos etapų, kurio viršūnės buvo Anandavardhanos, Abhinavaguptos ir Mam- 
matos koncepcijos. Po Abhinavaguptos veikalų pasirodymo Indijos estetinė mintis palaipsniui 
nyko. Užsitęsę karai, suirutės pažeidė nuoseklią estetinės minties raidą. Nors vėlesniais amžiais 
dar pasirodė nemažai eklektinių veikalų, gvildenančių tradicines estetines problemas, tačiau 
netgi reikšmingiausių vėlesnių amžių teoretikų, Rujakos (XII a.), Višvanathos (XIV a.), Dža- 
gannathos (XVII a.), veikaluose jau nebeaptinkame teorijų, savo reikšmingumu prilygstančių 
Anandavardhanos ir Abhinavaguptos koncepcijoms. 

Vėlyvajam indų sanskrito poetikos raidos etapui, kaip ir ankstyvajam bei viduriniajam, 
pirmiausia būdingas vyraujančių filosofinių ir religinių idėjų poveikis. Antra, išskirtinis dė- 
mesys gnoseologinėms ir psichologinėms problemoms. Tai lėmė psichologinės estetikos ir 
meno psichologijos problematikos iškilimą; estetinis pradas sanskrito poetikoje, kaip ir japonų 
literatūrinės estetikos tradicijoje, itin glaudžiai susijęs su emociniu ir neretai remiantis būtent 
juo teoriškai grindžiamas. Emocija čia dažniausiai tampa pagrindiniu styguojančiu visus kitus 
meno kūrinio aspektus veiksnys. Ji pirmiausia yra pagrindinis meno kūrinio tikslas, kita vertus, 
ir poetinio kūrinio struktūrą bei teorinę recepciją formuojantis veiksnys. Iš čia plaukia ir kitas 
specifinis sanskrito poetikos bruožas, tai yra psichologinės ir gnoseologinės problematikos 
dominavimas ontologinės atžvilgiu. Ši sanskrito poetikos savybė stipriai paveikė ir kitas tra- 
dicinės indų estetikos sritis. 


Hinduistinės architektūros ir skulptūros renesansas 


Atrėmus pirmuosius arabų musulmonų užkariautojų, užgrobusių Sindą ir Pandžabą, smūgius, 
Hindustano pusiasalyje ryškėja savotiškas kultūrinio gyvenimo atoslūgis. Laikinai nutrūksta 
stambių architektūrinių ansamblių statyba, o mažesniuose aiškiai pastebimas anksčiau išsikris- 
talizavusių architektūros ir vaizduojamosios dailės stilių plėtojimas, techninio meistriškumo 
augimas. X a. Hindustano pusiasalyje, kaip ir Kinijoje, Japonijoje, Vidurio Azijoje, Armėnijoje, 
Gruzijoje, po ilgo indų civilizacijos intelektualinės bei kūrybinės energijos kaupimo ir brendimo 
laikotarpio seka daugelis su brandaus feodalizmo transformacija ir turtingo prekybininkų bei 
amatininkų sluoksnio iškilimu susijusių kokybiškai naujų kultūros, intelektualinio gyvenimo, 
mokslo, estetinės minties, architektūros ir įvairių menų pagyvėjimo procesų, kurie tipologiškai 
artimi renesanso kultūrai. 

Amatų, ekonomikos, užsienio prekybos su galingiausiomis šio laikotarpio imperijomis, 
Kinija, Bizantija, arabų musulmonų kalifatu, pietryčių Azijos šalimis, Indonezija, intensyvėji- 

Udaješvaros šventykla Udajapuras. XI a. 


mas skatina ekonomiškai stiprių valstybių Kašmyre, Bengalijoje, Dekane, Orisoje, Tamilande 
iškilimą, greitą pasaulietinės miestų kultūros augimą ir per amžius susiklosčiusių visuome- 
ninio gyvenimo sanklodų kaitą. Iškilus įtakingiems prekybininkų, mokslinės, humanitarinės 
ir meninės inteligentijos sluoksniams, pastebimai keičiasi indų kultūros ir meno pobūdis. 
Plintant humanistinėms miestų kultūros idėjoms, visuomenė demokratėja, kultūra darosi 
atviresnė išorinėms įtakoms ir kartu atsakingiau žvelgia į savo kultūros tradicijų puoselėjimą. 
Hindustano pusiasalyje prasideda anksčiau neregėtų mastų tūkstančių didingų rūmų, pilių, 
hinduistinių šventyklų statybos epocha, tada aktyviai reiškiasi brahmanų architektų kontroliuo- 
jami profesionalių statytojų, skulptorių, dekoruotojų amatininkų cechai. 

Architektūros iškilimas ir kitų menų pasiekimų besąlygiškas pajungimas sau tiesiogiai 
siejasi su sustiprėjusių feodalinių valstybių valdovų siekimu mecenuojant didingus projektus 
pademonstruoti politinę, ekonominę galią ir turtingumą. Svariausi X-XII a. architektūros ir su 
ja glaudžiai susijusios vaizduojamosios dailės laimėjimai siejasi su tūkstančių naujų hinduistinių 
ir džainų šventyklų iškilimu, kurių statyboje pagrindinis dėmesys kreipiamas į išorinį siluetą ir 
dekoro turtingumą. Didingų šventyklų statyba pirmiausia asocijuojasi su jų rėmėjų galios, do- 
rybių įtvirtinimu, kita vertus, tai turėjo garantuoti dievų globą ir valstybės klestėjimą. Aukštose 

ir gerai apžvelgiamose vietose statomos šventyklos traktuojamos kaip grandioziniai skulptūriniai 
monumentai, kurių visos, netgi smulkiausios architektūrinės, skulptūrinės, ornamentinés detalės 
pajungiamos vieno tikslo įgyvendinimui. Jų, kaip ir gotikinių katedrų, aukšti siluetai ryškiausiai 
dominuoja supančios gamtos ar erdvės kontekste. Tik skirtingai nei gotikos katedrose, kuriose 
išskirtinė svarba tenka milžiniškoms ažūrinėms interjero erdvėms, įvairių hinduizmo krypčių 
ir džainų šventyklose dominuoja masyvus eksterjeras. Aukštyn kylančiais masyviais bokštais 
išsiskiriančios brandžios hinduistinės šventyklos tarsi siekia simboliškai įprasminti mitinio 
pasaulinio kalno Meros idėją, kalno, kuris simbolizuoja Visatos šerdį, dievų buveinę. Šventykla, 
būdama simbolinis Visatos įvairovės ir grožio atspindys, po savo stogu telkia įvairias gyvybės 
formas, skirtingo rango dievus, pusdievius, žmonės, gyvūnus. 

Filosofijoje ir estetikoje ryškėja naujos racionalizmo ir intelektualizmo tendencijos. Estetinė 
mintis, išsivaduodama iš scholastinės filosofijos ir teologijos įtakos, daugiausiai plėtojasi ne 
filosofinio mąstymo plotmėje, o kaip atskirų meno rūšių teorija. Ryškėja nuostabus Kašmyro 
simbolinės poetikos mokyklos korifėjų estetinių teorijų iškilimo periodas. Hinduizmo estetikos 
sudėtingėjimas, komplikuotų Šankaros ir jo pasekėjų aukštosios metafizikos simbolinių kons- 
trukcijų skverbimasis į hinduistinį meną lemia didesnę šventyklų architektūrinės kompozicijos 
bei meninio dekoro sprendimų, stilių įvairovę. 

Dėl Sankaros estetinių idėjų įtakos, vietoj IV- VIII a. ankstyvose hinduistinėse šventyklose 
vyravusių jusliškų, žemiškų vaizdinių šventyklų eksterjero ir interjero, dekore atsiranda daugiau 
sąlygiškų simbolių, įsivyrauja abstraktesni ir liberalesni siužetai. Pagrindiniams hinduistinio 
panteono dievams, Brahmai, Višnui, Šivai, Krišnai, vis dažniau suteikiami išskirtiniai dievišku- 
mo ir transcendentalumo požymiai. Vaizduojamojoje dailėje jie traktuojami itin sąlygiškai, 
prislopinant jų konkrečius, individualizuotus bruožus arba pakeičiant juos, kupinais užslėptos 
prasmės simboliais, ženklais, skiriamaisiais atributais, pabrėžiant įvairius idealizacijos aspektus. 

Skirtinguose šalies regionuose ankstyvaisiais viduramžiais išryškėję architektūrinių 
kompozicijų ir skulptūrinio dekoro principai X a. architektūroje kanonizuojami. Šiaurės ir 
pietiniuose Hindustano pusiasalio regionuose jungiami į savitas sistemas ir tarnauja vientiso 
architektūrinio sumanymo įgyvendinimui. 

X-XI a. įstabaus indų šventyklų architektūros pakilimo epocha, kada beveik tuo pačiu 
metu įvairiuose Hindustano pusiasalio regionuose iškyla daugybė skirtingo stiliaus įstabių 
šventyklų ansamblių, iš kurių pirmiausia reikėtų išskirti Khadžuracho šventyklų komplek- 
sus, didžiąją šventyklą Tandžore, Lingaradžos šventyklą Bhubanešvare, šventykla Kalingoje 
ir daugybę kitų. Lyginant šiuos ir daugybę kitų tame pačiame istoriniame tarpsnyje sukurtų 
šventyklų ansamblius, iškart į akis krinta stulbinanti architektūros stilių ir formų įvairovė. 

X-XIII a. glaudžiai su architektūra susijusi skulptūra plėtojasi dviem pagrindinėmis 
kryptimis: stambių formų monumentaliosios ir smulkesnių formų dekoratyvinės. Pirmoji iš 


361 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


PET 154 ae aem v mS 


Lingaradža šventykla Bhubanešvare (apie 1000 m.) Didžiosios šventyklos Tandžore vaizdas. XI-XII a. 


jų tiesiogiai siejasi su brandžioje hinduizmo ir džainizmo dailėje vyraujančia monumenta- 
liosios architektūros tradicija. Greta šventyklų ansamblių jas supančioje erdvėje statomos 
įspūdingos monumentalios dievų ir gyvūnų skulptūros. Stambių formų apvalioji ir pusiau 
apvalioji hinduistinė ir džainistinė skulptūra pasiekia formos ir kompozicinių sprendimų 
funkcionalumą, virtuoziškumą, tačiau kanonizuojant praranda ankstesnės epochos mo- 
numentaliosioms skulptūroms būdingą spontaniškumą, gyvybingumą, įtaigumą ir tampa 
šaltesnė, akademiškesnė. Smulkių formų dekoratyvinė, pusiau apvalioji reljefinė skulptūra, 
nepaisant brandžios hinduistinės ir džainų architektūros stilistinės įvairovės, vis griežčiau 
apribojama architektūros reikalavimais ir neretai architektūriniuose ansambliuose atlieka 
ornamentinėms struktūroms analogišką dekoratyvinį vaidmenį. Be akmens, skulptūroje 
buvo plačiai naudojamos įvairių metalų lydimo ir apdirbimo technologijos, kurios Hindus- 
tano pusiasalyje turėjo senas tradicijas. Metalo skulptūros klestėjimo epocha buvo pietinėje 
Indijoje tarp IX ir XII amžiaus. 

Per suirutes ir karus stipriai nukentėjo hinduistinis ir džainistinis paveldas, kadangi tik du 
hinduistinių šventyklų miestai išliko iš šio periodo Khadžurache ir Bhubanešvare bei atskiri 
džainų šventyklų kompleksai, kurie padeda suvokti tuometinės epochos miestų, sakralinės ir 
pasaulietinės architektūros bei vaizduojamosios dailės mastų įspūdingumą. 

Galingiausiose Indijos valstybėse X-XII a. toliau skleidžiasi ankstyvaisiais viduramžiais 
susiformavę šiaurės ir pietų hinduistinės architektūros stiliai, kurie pastebimai transformuojami 
vietinių meno tradicijų. Iš didžiulio šiaurės parabolinės bokštinės architektūros stiliaus paplitimo 
arealo iki mūsų dienų geriau išliko tik toliau nuo užkariautojų nuniokotos šiaurinės Khadžu- 
raho ir vakarinės Hindustano pusiasalio dalies esantis Gangos upės baseino ir rytinės Orisos 
regionas. Piramidinio pietų stiliaus centrai, esantys pietinėje ir pietrytinėje Čolų, Hojsalos, 
Pandjų dinastijų valdomoje pietinėje ir pietrytinėje subkontinento dalyje, leidžia nuosekliau 
pažinti tolesnę šio stiliaus raidą. 


Tantrinių estetinių idealų sklaida Khadžuraho šventyklose 


Kitas svarbus šiaurės stiliaus brandžios hinduistinės architektūros ir skulptūros centras išsi- 
skleidė Haršos ir Pratiharos kultūrines tradicijas tęsiančioje galingos Čandelų (831-1308 m.) 
valstybės sostinėje Khadžurahe (jis taip pat buvo vadinamas Khardžuravahaka arba Khar- 
džurapura, tai yra „finikų palmių miestu“). Šis valdovo Haršos ir jo sūnaus Jošavarmano 
laikais klestėjęs šiaurės Indijos politinis ir kultūrinis centras ilgą laiką buvo vienas svarbiausių 
pasipriešinimo arabų ekspansijai centrų. Čia remiant tantrizmo šalininkui valdovui Dhangai 
per palyginti trumpą laiką, nuo 950 iki 1002 m., iškilo daugiau nei 80 aukšto meninio lygio 
tantrinių, šaivistinių ir džainų šventyklų. 

Tantrizmui Dhangos valdymo laikais tapus valstybine religija šventyklose buvo atlieka- 
mi įvairūs erotines orgijas primenantys religiniai ritualai, kuriuose gausiai buvo vartojami 
įvairūs svaigieji gėrimai ir išskirtinis vaidmuo teko garsiausioms šokėjoms ir kurtizanėms. 
Jos ritualų metu vadovavosi rafinuotomis erotinio meno subtilybėmis, kurių jas mokydavo 
tantrizmo estetikos žinovai ir ritualus kuruojantys tantrizmo adeptai. Kai kuriuose tantrizmo 
tekstuose, kuriuose aptariamos ištakos, apeliuojama į vedų epochos tekstus, dažniausiai į 
„Atharva Veda“ erotinius motyvus. Tačiau šios krypties ištakų buvo daug ir įvairių, ženklin- 
tų svarbiausių vėlesnių religinių tradicijų poveikio. Svarbiausios iš tantrizmo pakraipų yra 
hinduistinės, budistinės, džainistinės ir tibetietiškos. Kiekviena iš jų savitai atsiskleidė ne tik 
tekstuose, tačiau ir architektūros statiniuose, ypač juos dekoruojančiuose vaizduojamosios 
dailės kūriniuose. 

Dalis tantrinių šventyklų, kuriose buvo atliekami įvairūs erotinius aspektus aukšti- 
nantys ritualai, dėl laimingo aplinkybių sutapimo išliko iki nūdienos. Prieš įsiveržiant į 
šalį arabų kariuomenei, sostinę valdovo įsakymu paliko kariuomenė ir gyventojai. Taip šis 
architektūros šedevrų prisodrintas ir gyventojų apleistas miestas liko nuošalyje nuo aršių 
mūšių ir išvengė daugelio kitų šiaurės Indijos miestų likimo. Jis per pagrindinę musulmonų 

Katešvaros šventyklos fasado Khandarija Mahadevos šivaistinė Adinathos šventykla, 
fragmentas. Hojsalų stilius. XIII a. šventykla. Khadžurahas. XI a. vid. Khadžurahas. 950-1150 m. 


invazijos banga nebuvo sugriautas, o véliau, kariuomenei skverbiantis gilyn j Hindustano 
pusiasalio teritorijas, pamirštas. 

Iš didžiulio Khadžuraho šventyklų skaičiaus gerai išliko daugiau nei 20 šio savito šiaurės 
Indijos architektūros stiliaus statinių, kurie suvokėją žavi architektūros ir skulptūros formų 
sąveikos harmonija. Lygioje vietovėje milžiniški į dangų besistiebiantys monumentalių ar- 
chitektūrinių formų ansambliai, susidūrus su jais spindinčios saulės nušviestoje gamtinėje 
aplinkoje, ilgam palieka neišdildomą įspūdį ir žavi architektūrinių ir skulptūrinių formų 
harmonija. „Khadžuraho šventyklų architektūros originalumas ir skulptūrinių formų turtin- 
gumas, - pagrįstai teigia tantrinio meno žinovas M.-P. Fouchet, - yra vertingiausias indėlis į 
hinduistinio meno raidą“ (Fouchet M.-P., 1967, p. 128). 

Tik keliose pasaulio vietovėse, Luksore, Ispahane, Samarkande, Pekine, Naroje, Kama- 
kuroje, teko regėti tokius harmoningus ir vientisus architektūrinius ansamblius. Kadangi 
daugelis svarbiausių ritualų ir švenčių tuomet vykdavo atviroje erdvėje greta šventyklų, 
Khadžuraho architektūros ansambliuose išskirtinę svarbą įgavo ne tik į dangų besistiebiantis 
šventyklos siluetas, priartinantis žmogų prie dievų pasaulio, tačiau ir šventyklą supančios 
aplinkos sutvarkymas. Taip atsirado savitas šventyklų bruožas - jos turėjo būti vienodai 
išbaigtos ir harmoningos, žvelgiant į jas iš bet kurio supančios aplinkos regėjimo taško, ir 

savo harmoningomis aukštyn smailėjančiomis formomis simbolizuoti laipsnišką pakilimą 
nuo žemiško į dangišką pasaulį. 

Khadzuraho architektūros stilius pagrindiniais konstruktyviais principais yra artimas 
Orisos stiliui. Šventyklų ansambliai taip pat susideda iš kelių pastatų, sudarančių vienalytę 
architektūrinę kompoziciją, kurioje ryškiai dominuoja kūgio formos bokštai aukštais stogais, 
kurių siluetai pastebimai įvairuoja. Architektūrinės Khadžuraho šventyklų kompozicijos esmė 
yra dvigubo kryžiaus forma. Iš daugybės Khadžuraho šventyklų aukštu meniniu lygiu ir skulp- 
tūrinio dekoro grožiu išsiskiria Kandarijos, Adinathos, Lakšmano, Santinathos architektūriniai 
ir skulptūriniai ansambliai. Kai kurių šventyklų, pavyzdžiui, Adinathos, su pagrindiniu bokštu 
sujungta priekinė fasado dalis savo architektūrine konstrukcija primena romėniškas triumfo 
arkas. Specifiniai KhadZuraho architektūrinio stiliaus bruožai - ilgesnis nei Orisos šventyklų 
fasadas, grakščios neretai kelių aukštų kolonos, trijų skirtingų tipų portikai ir gausybė meistriškų 
meilės scenas vaizduojančių žmonių ir dievų skulptūrinių figūrų. 

Daugelis garbingiausiose Khadžuraho šventyklų vietose intymias meilės scenas 
atkuriančių skulptūrinių vaizdinių - tai tarsi garsiųjų indų meilės traktatų vaizdinės iliustra- 
cijos. Khadžuraho skulptūroje atsispindi ir toliau plėtojami su tantriniais estetiniais idealais 
susiję erotiniai motyvai, kurių pėdsakus regime priešistoriniame Sančio, Adžantos, Malapu- 
ramo, Eloros, Elefantos, Orisos ir kituose meno centruose. Tantrinis misticizmas teoriškai 
pagrįstas Abhinavaguptos estetinėje koncepcijoje, suteikusioje erotinei meilei išaukštintą 
sakralinę prasmę, pakylėja Khadžuraho skulptūroje indų erotinį meną į anksčiau neregėtą 
meniškumo lygmenį. 

Klasikinis Khadžuraho architektūrinio stiliaus pavyzdys yra garsioji 35 m aukščio 
Kandarijos šventykla (apie 1000 m.), kurios fasadas turi šio regiono statiniams būdingą 
dvigubo kryžiaus formą. Architektūrinėje ansamblio kompozicijoje išskirtinis vaidmuo 
teikiamas terasų ir galerijų sąveikai su šventyklą supančia erdve. Šventyklos architektūrinėje 
konstrukcijoje dominuoja šiaurės stiliui būdingas aukštas kūgio formos bokštas, kuris taip 
puikiai įkomponuotas į gamtos landšaftą, kad sukuria sklendimo erdvėje iliuziją. Skirtingai 
nei Orisos šventyklų architektūroje, kur pagrindinė šventyklos dalis, gaubianti sakralinę erdvę 
deul, yra atskirta nuo maldų salės, Kandarijos šventyklos ansamblyje jos jungiasi į vientisą 
organizmą. Maldų salė ir dvi šoninės terasos yra žemų plokščių stogų, o virš sakralinės alto- 
riaus erdvės iškyla parabolinio bokšto siluetas. Jo fasade imituojami skirtingi aukštai. Fasadas 
papuoštas taisyklingomis kolonomis, remiančiomis masyvų stogą su daugybe skirtingo dydžio 
bokštelių. Šios, kaip ir kitų Khadžuraho šventyklų, pasididžiavimas yra aukšto meninio lygio 
reljefinės meilės scenas vaizduojančios skulptūros ir horizontalios bei vertikalios puikiais or- 
namentais dekoruotos juostos, frizai, organizuojantys šventyklos architektūrinės plokštumas. 
Šventyklos iki tobulybės išplėtotas erotiškumą šlovinančių skulptūrinių grupių harmoningas 

Erotinės skulptūros Khandarijos Mahadevos šventykloje. Khadžurahas. XI a. vid. 


plastiškumas ir kompozicijos požiūriu nepriekaištingas išsidėstymas, žvelgiant į jos eksterjerą 
iš toliau, sudaro architektūrą puošiančio ornamentinių struktūrų audinio įspūdį. Iš viso šioje 
šventykloje yra apie devyni šimtai goreljefinių vaizdinių, iš kurių daugiau nei du trečdaliai 
puošia šventyklos eksterjerą. Didžiąją jų dalį sudaro besiliejantį per kraštus erotiškumą 
demonstruojančios moteriškos ir įvairių įstabaus kūno grožio dangiškųjų deivių figūros, 
kurios aistringos meilės polėkyje susipina su vyriškomis ir įvairiomis mitinėmis figūromis. 
Šie erotiniai vaizdiniai, puošę Kandarijos ir kitas tantristines šventyklas, neabejotinai 
turėjo ir magišką prasmę. Iš tikrųjų išdėstant skirtingas priešingų lyčių paukščių, gyvūnų, 
žmonių, pusdievių, dievų gyvybės gimdymo akte susijungusias poras, išryškinant šių vaiz- 
dinių erotinius aspektus jautriausiuose šventyklų eksterjero apžvalgos taškuose, kartu šiems 
vaizdiniams buvo suteikiama ne tik estetinė, tačiau ir ypatinga magiška prasmė. Šie erotiškumą 
aukštinantys mithuna vaizdiniai sakralinio pastato vaizdinių sistemoje tarsi įgaudavo mediu- 
mo funkcijų, kadangi tapdavo savotiškais energijų sklaidos ir ryšių kanalais, siejančiais juos 
suvokiančius žmonės su makrokosmosu, tai yra su galingomis kosminėmis pasaulio įvairovę 
gimdančiomis energijomis. Taip erotiniai vaizdiniai neišvengiamai peržengdavo savo estetinę 
ir komunikacinę funkcijas, kadangi simbolizavo pirmapradžius, mitinius pasaulį kuriančius 

principus - gyvenimo esmés (Purusa) ir gamtinés energijos (Prakrti) jungimosi büda. Tai 
paaiškina ir kitą svarbų šventyklų dekoro erotiniais vaizdiniais aspektą: jie buvo išdėstomi 
šventyklos eksterjero erdvėje pagal griežtai reglamentuotos geometrinės diagramos yantra 
tvarkos principus. 

Todėl suvokėjas, judėdamas akimis šventykloje išdėstyta vaizdinių seka, galėjo nuosekliai 
„skaityti“ šią jo suvokimui atvertą erotinės meilės paslapčių pažinimo knygą. Šios tekstas pagal 
diagramos kanoniškus reikalavimus buvo „užrašomas“ akmenyje iškaltais besimylinčių porų 
vaizdiniais, kurių proporcijos ir santykiai su kitomis „užrašo“ erotinių skulptūrų teksto lini- 
jomis buvo aiškiai apibrėžiamos harmoningos architektūrinės kompozicijos kanonais. Tokiai 
vizualinio „seksualumo teorijos“ teksto pateikimo žiūrovams strategijai buvo itin parankūs 
įvairūs skulptūriniai reljefai ir bareljefai, kurie padėjo architektams aiškiai skaidyti į harmo- 
ningus ir vizualiai apibrėžtus struktūrinius santykius šventyklos eksterjero ir interjero erdves. 

Kita vertus, erotiškais vaizdiniais dekoruojant šventyklą skulptūriniai vaizdiniai buvo 
architektų rengiamuose šventyklų planuose išdėstomi ne tik eilėmis, tačiau ir grupėmis, 
kadangi, be visų kitų anksčiau minėtų tokio komponavimo ypatumų (tiksliau būtų sakyti, 
pranašumų), vizualinio vientiso meninio teksto „skaitymo“ procese natūraliai atsirasdavo 
itin svarbios estetinio suvokimo procesui „pauzės“ (o indai buvo subtilūs suvokimo ir meno 
psichologijos žinovai), kurių metu suvokėjo akys galėjo pailsėti, o suvokimo organai turėjo 
daugiau laiko „suvirškinti“ įvairiais juslės kanalais suvokiamą erotinio teksto medžiagą, joje 
slypinčias simbolines, užslėptas ar tik užuominos forma išsakomas prasmes. 

Nuoseklioje šventyklos eksterjero skulptūrinių vaizdinių sekoje palaipsniui atsiskleidžia 
skirtingi erotiškumo aspektai ir stulbinanti žmonių jausmų bei seksualinio gyvenimo apraiškų 
įvairovė. Aistringus įsimylėjėlių bučinius šiame žmogiškų aistrų ir polėkių parade keičia rankų 
glamonių judesiai, erotiškumą skatinančių apnuogintų kūno dalių, lanksčios moteriškos ir 
vyriškos rankos, švelniai slysdamos jautriomis kūno dalimis tarsi provokuoja partnerį akty- 
viems veiksmams. Judėdamas vaizdinių sistemų nubrėžtais keliais šventyklų eksterjeruose 
suvokėjas regi atsiskleidžiančias vis naujas erotiškumo vaizdinių sistemas. Jo akyse viena kitą 
keičia įvairiausios žmonių kūnų pozos, kai kurios iš jų yra tarsi „Kamasūtros“ tekstų vaizdinės 
iliustracijos, stulbinančios pozų ir gestų neįprastumu. Daugelis jų, būdamos atvirai erotinio 
pobūdžio, reikalauja ypatingo kūno lankstumo ir neeilinių akrobatinių sugebėjimų. 

Toliau įvairiausiais pavidalais demonstruojama plati erotiškumo ir meilės jausmų sklaidos 
gama. Erotiškumas, aistringa meilė, liepsnojantis jausmingumas, karštas, degantis, ugningas 
žvilgsnis čia skleidžiasi kaip moteriško sakti principo karštų norų, troškimų išraiška. Erotinius 
moteriškumo aspektus taip pat apibūdina tokios skulptūriniuose vaizdiniuose ryškėjančios 
subtilios sąvokos kaip švelnumas, meilumas, prisirišimas, prielankumas, atsidavimas, gla- 
monės. Pasaulį kuriantis moteriškas sakti principas susipynusių geismo aistroje kūnų pavidalų 

tuo pačiu metu reiškiasi kaip gyvenimo džiaugsmo, aukščiausios palaimos ir skausmo bei 
širdgėlos, kylančio nerimo ir nusiraminimo palaimos bei daugybės kitų žmonių gyvenimą 
lydinčių priešybių sutarimo, darnos įsikūnijimas. 

Tačiau, greta įprastų žmonių emocinių santykių sklaidos formų, čia regime ir moteriško 
bei vyriško homoseksualumo apraiškų, įtaigiai išryškinami keisčiausi sadomazochistiniai 
vakariečius šokiruojantys suartėjimai. Šalia žmonių bareljefuose iškyla karūnuoti besimylintys 
dievai ir pusdieviai. Glaustai tariant, prieš griežtus indų visuomenės hierarchijos principus 
maištaujantys tantrizmo adeptai, sudievindami erotinės meilės svarbą, suteikdami jai kone 
kosminę prasmę, pajungia jos galingai stichijai daug kitų žmogiškosios būties aspektų. Visa 
tantrinių meninių vaizdinių sistema, kurios centre yra įvairiais pavidalais iškylantis ir nuolatos 
kitus pavidalus įgaunantis besimylinčių porų (mithuna) motyvas, paklūsta vientisam aistrų 
generuojamam energetiniam būties srautui, kuriame vyraujantis gyvybės gimdymo leitmotyvas 
sąmoningai griauna bet kokios hierarchijos principus. 

Tantrizmo estetinių idealų įkvėptomis erotinėmis skulptūromis, vaizduojančiomis aistrin- 
gas dievų ir žmonių meilės scenas Khadžuraho menas išgarsėjo toli už Indijos ribų. Šį įstabų 
šiaurės ir vidurio Indijos tantrinio meno pakilimo periodą XII a. pabaigoje nutraukia nauja 
destruktyvi musulmonų invazija ir regiono įjungimas į arabų musulmonų kalifato teritoriją. 
Tai radikaliai keičia kultūrinę situaciją, kadangi nauji islamiškųjų dinastijų valdovai griežtai 
smerkė tantrinės pasaulėžiūros erotinį sensualizmą. 


Orisos, čolų ir hojsalos stiliai 


Kitas reikšmingiausias brandžios hinduistinės architektūros centras iškilo rytinėje Hindus- 
tano pusiasalio dalyje Orisoje, klestinčioje galingoje jūrų prekybos valstybėje Kalingoje, kur, 
veikiamas vietinių architektūros tradicijų, formuojasi savitas šiaurės stilius. Šioje lietingo 
tropinio klimato zonoje įsivyrauja originalus architektūros stilius. Vien Kalingos sostinėje 
Bhubanešvare VII-XII a. sukuriama daugiau nei 7000 iš tašytų akmens blokų hinduistinių ir 
džainų šventyklų. Ankstyvosios Orisos regiono hinduistinės šventyklos - tai aukštas masy- 
vus parabolinės formos bokštas (sikhara), pastatytas virš altoriaus. Bokšto viršūnė pasibaigia 
apskritu suplotu stogu. Vėliau VIII a. plėtojantis Orisos šventyklų stiliui, greta pagrindinio 
vertikalaus bokšto, atsiranda ir pailgas stačiakampio formos pastatas (mandapa), po kurio 
stogu yra kolonų eilėmis papuošta maldų salė. 

Iš daugybės čia X-XII a. sukurtų ir iki nūdienos išlikusių hinduistinių šventyklų stiliaus 
vientisumu ir meninio dekoro formų brandumu išsiskiria Muktešvaros (X a.) ir ypač jstabi Lin- 
garadžos (apie 1000 m.) šventyklos Bhubanešvare. Pastarajai 55 m aukščio šventyklai būdingas 

LEO: 


Muktešvaros šventykla Bhubanešvare. Orisos stiliaus pavyzdys. X a. 


stebėtinas formų monumentalumas, architektūrinio ansamblio vientisumas. Vyrauja gausus 
skulptūrinis ir ornamentinis išorės dekoras, aiškiai skaidantis eksterjerą į daugelį ritmiškai 
pasikartojančių horizontalių linijų. Eksterjere nerandame jokios didesnės skulptūrinėmis ir 
ornamentinėmis formomis nedekoruotos erdvės, o interjeras, priešingai, yra gan asketiškas. 
Vėliau greta pagrindinio bokšto pastatoma mandapa ir šalia išauga daugybė mažesnių įvairių 
formų bokštinių šventyklų. 

Orisos architektūros stiliuje nėra daugybės pietų hinduistinei architektūrai būdingų ir 
iškart į akis krintančių įprastų architektūrinės kompozicijos elementų: kolonų, stulpų, atvirų 
terasų, galerijų, paviljonų, kurie suteikdavo pietų ansambliams architektūrinių formų žaismin- 
gumą ir padėdavo surasti jautresnį santykį su ansamblį supančiu gamtiniu ar architektūriniu 
kontekstu. Šią „pririšimo“ pagrindinės šventyklos milžiniško silueto funkciją prie supančios 
aplinkos Lingaradžos ansamblyje atlieka daugybė žaismingai komponuojamų mažyčių skirtin- 
go dydžio, tačiau panašios formos bokštinių šventyklų, kurios funkcionuoja ansamblyje kaip 
pagalbiniai skulptūriniai akcentai. Lingaradžos ansamblyje akivaizdžiai dominuoja milžiniškas 
parabolinis bokštas, į kurį žvelgiant iš netolimo atstumo aukštyn, pirmiausia į akis krinta ne- 
paprastai intensyviai įvairiomis architektūrinėmis formomis ir dekoro elementais užpildytas 

Sürjos šventykla. Detalė. Konarake XIII a. vid. 


beveik visas bokšto plotas. Dekore aiškiai regimos skirtingo vaizdinio intensyvumo zonos, 
kurios fokusuojamos centrinėje geriausiai regimoje eksterjero dalyje, kurioje harmoningai 
sąveikauja semantiškai svarbūs goreljefiniai skulptūriniai akcentai su ne tokiomis reikšmin- 
gomis tik dekoratyvines funkcijas atliekančiomis zonomis. Dekore vyrauja lanksčių vertikalių 
linijų nukreiptumas į viršuje esantį dangiškąjį pasaulį. Orisos stiliuje itin aukštą meninį lygį 
pasiekia architektūros ansamblius puošianti goreljefinė skulptūra. 

Bhubanešvare išryškėjusio stiliaus poveikis jaučiamas ir į pietus nuo sostinės toli nuo 
gyvenviečių esančiame kitame Orisos architektūros centre Konarake, kur yra chronologiškai 
paskutinis reikšmingas šiaurės stiliaus hinduistinės architektūros šedevras - saulės dievo Sūrjos 
šventykla (1241 m.). Tai didžiausių mastų ir sudėtingiausios kompozicijos penkių dalių šiaurės 
stiliaus hinduistinės šventyklos pavyzdys. Ji išliko apgriauta, be pagrindinės bokštinės dalies. 
Tačiau išlikę detalūs šios šventyklos brėžiniai leidžia susidaryti šio grandiozinio architektūros 
ansamblio vaizdą. Visą šios šventyklos postamento perimetrą puošia 24 trijų metrų aukščio 
simboliniai ratai smulkaus skulptūrinio ir ornamentinio dekoro fone. Šventyklos fasadas 
gausiai dekoruotas puikiais muzikantes, šokėjas, erotines scenas vaizduojančiais skulptūriniais 
reljefais. Greta šventyklos iškyla didingos monumentalios skulptūros kompozicijos „Karys su 

Kešavos šventykla Somnathpure. Hojsalų stilius. XIII a. 


arkliu“ ir „Dramblys nešantis sužeistą karį“. Šiame ansamblyje itin žavi meistriškai išskobti 
įvairių gyvūnų vaizdiniai. Čia regime ir daug hinduistinei skulptūrai būdingų erotinių motyvų. 

Skirtingai nei šiaurėje, pietinėje Hindustano pusiasalio dalyje plėtojosi kiti su vietinės 
architektūros tradicijomis ir klimato ypatumais susiję architektūros ir skulptūros stiliai. Kritus 
ilgai pietuose viešpatavusiai Čandelų valstybei, pagrindiniais brandaus pietų stiliaus hinduis- 
tinės architektūros ir skulptūros plėtotės židiniais tapo Palavų meno tradicijas tęsiantys dar 
nepriklausomybę išsaugoję Čolų, Hojsalos, Pandjų dinastijų valdomų valstybių kultūriniai 
centrai, kuriuose kristalizavosi saviti stiliai. 

Iš šių valstybių savo svarba tolesnei pietų Indijos architektūros raidai išsiskiria pusiasalio 
pietuose tamilų apgyvendinta buvusių Palavų vasalų valdoma Čolų valstybė, kuri tapo pagrin- 
diniu ortodoksinio hinduizmo bastionu. Čolų dinastijos valdovai (894-1574 m.) po pergalingų 
žygių į kaimyninius kraštus paverčia šią dėl jūrų prekybos klestinčią šalį viena galingiausių 
to meto Hindustano pusiasalio valstybių, kuri išplečia savo politinės ir kultūrinės įtakos sferą 
Ceilone, Kambodžoje, Malajos pusiasalyje ir Indonezijoje. Čolų dinastijos valdoma pietų In- 
dija X-XII a. tampa pagrindiniu ortodoksalaus hinduizmo centru, kur uoliai puoselėjami ir 
kanonizuojami Palavų dinastijos valdymo metu Mamalapuramo, Kančipuramo, Natalamos, 

Tiručirapalio architektūroje ir 
skulptūroje išryškėję stilistiniai 
principai. X a. Čolų valstybėje 
prasideda nauja hinduistinių 
šventyklų statybos epocha. 
Orientuojantis į Malapuramo 
Dharmaradžos ir Didžiąją pajūrio 
Šivai skirtą šventyklą, kuriami 
piramidės formos, tarsi iš pakopų 
susidedantys rūmai ir šventyklos, 
kurių viršūnė pasibaigia apvaliu 
kupolu. Skirtingai nei rūmai, 
kurie iš tiesų buvo daugiaaukščiai 
gyvenami pastatai, šventyklų 
kaskadinis eksterjero siluetas tik 
imitavo aukštus. 

Iš daugybės Čolų dinastijos 
Sūrjos šventykla Konarake. Orisa. XIII a. vid. valdymo metu sukur tų šventyklų 
klasikiniu brandaus pietų stiliaus 


sakralinės hinduistinės architektūros pavyzdžiu galima laikyti Didžiąją Šivos Brihadešvaros 
šventyklą Tandžore (1000-1012 m.), pastatytą pažymint Čolų valstybės pergalę prieš Čaluk- 
jų dinastijos valdomą valstybę. Šią didingą 13 pakopų šventyklą išskiria pabrėžtinas formų 
monumentalumas ir atšiaurumas, greta pagrindinio piramidės formos bokšto, apvainikuoto 
masyviu kupolu, yra taisyklingų geometrinių formų portikai ir galerijos, papuoštos kolono- 
mis. Vimanos viršuje esantis kupolas iškaltas iš vientiso 80 tonų akmens bloko ir iškeltas į 
šventyklos viršų. Tai liudija apie laimėjimus technologijų srityje. Lyginant su šiaurės stiliaus 
šventykloms būdingu skulptūrinio dekoro perkrovimu, Brihadešvaros eksterjeras ir interje- 
ras yra daug saikingesnis. Žvelgiant į šventyklos ansamblį iš toliau, jame ryškiai dominuoja 
masyvus bokštas, kuris savo erdviniais parametrais užgožia kitas statinio dalis. 

Kitas svarbus hinduistinės architektūros centras išsiskleidė kaimyninėje Hojsalos dinas- 
tijos valdomoje valstybėje pietvakarių Indijoje. Klestinčiuose amatais ir prekyba šios valstybės 
miestuose Belure, Halebide ir Somnathpure XII-XIII a. formuojasi specifinė horizontalių 
formų architektūra, pastebimai besiskirianti nuo šiaurėje ir pietuose vyraujančių stilistinių ten- 
dencijų. Čia savitai susipina hinduistinių ir džainų šventyklų ansamblių statybos ir dekoravimo 
principai. Ryškiausias specifinis Hojsalos stiliaus hinduistinių šventyklų bruožas - horizontalus 
jų siluetas su plokščiais stogais ir daugybė pasižyminčių aiškiomis konstruktyviomis linijomis 

Rūmai Bundelkunde. Radžputų stilius. XVI a. 


portikų, terasų. Neturėdamos aukštų stogų, šios šventyklos skleidžiasi į įvairias puses ir siekia 
užvaldyti jas supančią erdvę. Tipiškas šio architektūrinio stiliaus pavyzdys - 1111-1142 m. 
pastatyta ir XIII a. rekonstruota Hojsalešvaros šventykla Halebide ir XIII a. Kešava šventykla 
Somnathpure. Pagrindinį jos įėjimą puošia 4 nedidelės, dekoratyvinės bokštinio tipo šven- 
tyklos ir apvalios skulptūrinės kompozicijos. Terasos, portikai ir šventyklos fasadai dekoruoti 
reljefinėmis skulptūromis ir smulkiais aukšto meninio lygio reljefais bei ornamentais. 

XIII a. pietuose įsigalėjusi Pandjų dinastijos valdoma valstybė perima vaidmenį pa- 
grindinio ortodoksalaus hinduizmo centro, kovojančio su Hindustano pusiasalyje plintančia 
islamo kultūros ir meno įtaka. Todėl keičiasi hinduistinės ideologijos, estetikos, meno pobūdis, 
stiprėja konservatyvios tendencijos. Gausėjant pabėgėlių iš šiaurės, sparčiai auga pietų mies- 
tai. Pagrindines miesto šventyklas supančios aikštės yra visuomeninio ir prekybinio miestų 
gyvenimo šerdis. 

Augant užkariavimo grėsmei, pastebimai keičiasi ir hinduistinės architektūros pobūdis, 
kadangi svarbesnį vaidmenį įgauna gynybinė architektūra. Daugelis pietų Indijos šventyklų 
ir miestų apjuosiamos galingomis gynybinėmis sienomis, su didžiuliais įėjimo ir apžvalgos 
gynybiniais bokštais (gopura), neretai siekiančiais daugiau nei 50 m aukštį. Augant miestams 
gynybinių sienų eilių skaičius didėjo. 

Projektuodami gynybinius bokštus (gopura) jų statytojai Pandjai valstybėje orientavosi 
į vietinių šventyklų architektūros principus. Savotišku gopuros prototipu galima laikyti Šivos 
Nataradžos šventyklą Čidambarame (XII a.), kurios pagrindinis bokštas skiriasi nuo Čolų 

valstybėje pastatytos Brihadešvaros šventyklos savo pailgu fundamento planu, todėl jos 
siluetas ir viršūnė yra ištempta į šonus. Stogas yra pusiau perpjauto cilindro formos su dau- 
gybe neaukštų jo paviršiuje išsikišusių viršūnių. Nuo XIII a. per kelis šimtmečius šis gopuros 
stilius plačiai paplito visoje pietinėje pusiasalio dalyje. Šie bokštai išsaugojo Šivos Nataradžos 
šventyklos formą ir daugelį išorinio dekoro principų, tik jų siluete išryškėjo kūginės linijos 
ir, nepaisant gynybinės funkcijos, jie tapo dar grakštesni. Tipiškas vėlyvas šios gynybinės 
architektūros pavyzdys yra Didžiąją Madurajaus šventyklą saugojantis bokštas (XVII a.). 

Paribio zonose tarp islamo ir hindų valdomų teritorijų ir toliau abiem kryptimis vyko 
sudėtingi kultūrinės asimiliacijos, akultūracijos ir adaptacijos procesai. Islamiškų ir hinduistinių 
dinastijų valdomos valstybės ne tik bendravo, palaikė prekybinius ryšius, tačiau ir giminiavosi. 
Todėl nepriklausomybę išsaugojusių pietuose esančių valstybių gyventojai daug šimtmečių 
bendraudami su Mogolų imperijos pavaldiniais natūraliai perėmė kai kuriuos islamiškosios 
kultūros principus. Kita vertus, svarbiuose prekybos centruose augo ir islamo adeptų skaičius, 
o kartu su jais skverbėsi ir islamiškos kultūros bei meno formos. Todėl paribio zonose ilgainiui 
lygiagrečiai plėtojosi ne tik hindų, bet ir vis didesnę įtaką įgaunančios islamiškos architektūros 
bei vaizduojamosios dailės tradicijos. 

Šios tezės pagrįstumu įsitikiname įdėmiau pažvelgę į visą XV a. klestėjusių nepriklau- 
somų dinastijų Džaunpure (vidurinis Gangos regionas), Manduje (Malva ir vakarinė vidurio 
Indija), Bengalijoje ir Gudžarate valdomų teritorijų architektūrinį paveldą. Šių regioninių 
dinastijų valdomi miestai buvo išgražinti didingais gynybiniais statiniais, rūmais, mečetėmis, 
medresėmis ir mauzoliejais, pastatytais tenykštės architektūros tradicijų paveiktais stiliais. 
Kai musulmonų užkariavimo grėsmė sumenko, hinduistų ir džainų meno tradicijos atgimė, 
nors didelių šių religijų adeptų šventyklų kompleksų tuomet buvo pastatyta nedaug. 

Čolų valstybės karinė galia ilgai stabdė musulmonų ekspansiją į Hindustano pusiasalio 
pietus. Tačiau jai silpstant pietinė pusiasalio dalis XVI a. pabaigoje praranda ilgai ją gynusį 
skydą. Tuomet tamilų apgyvendinta pietų Indija išliko vienintelis regionas, kuris, nepaisant 
nuolatinio musulmonų karinio spaudimo, išsaugojo nepriklausomybę iki XVIII amžiaus. 


Džainų architektūros ir skulptūros iškilimas 


Greta hinduistinės architektūros tradicijos XI-XV a. regimas naujas įstabus džainų archi- 
tektūros, skulptūros ir kitų meno sričių pakilimo tarpsnis. Jis akivaizdžiausias Radžastane, 
Hojsaloje, kaip ir į šiaurę nuo jos esančiame Gudžarate, kuris Solonki dinastijos valdymo 
laiku valdė ir didžiules dabartinio Radžastano teritorijas. Visų šių regionų teritorijose išliko 
gyvybingos ankstesnės džainų architektūros, vaizduojamojo ir dekoratyvinio meno tradicijos, 

Džainų šventyklų kompleksai Saturndžajoje. XI-XV a. 


kurios viduramžiais toliau plėtojamos ir suteikia šio regiono šventyklų, vienuolynų, tvirtovių, 
rūmų architektūrai ir dekorui ypatingą estetinį sterilumą, architektūrinių formų harmoningos 
sąveikos grožį. Didžių meninių aukštumų pasiekęs budistinės architektūros ir skulptūros 
menas neabejotinai toliau veikia džainų šventyklų, vienuolynų eksterjero ir interjero dekora- 
vimo formas, o džainizmo meninė tradicija savo aukšto meninio lygio, primenančio dramblio 
kaulo raižinius, minkštu ornamentiniu skulptūriniu dekoru veikia tolesnę prarandančio įtaką 
budizmo ir naują pagreitį išgyvenančią hinduizmo architektūros plėtotę. 

Itin reikšmingas džainų architektūrinis paveldas išliko Gudžarato, Radžputano, Kan- 
dagirio ir Orisos regionuose, kur daug šimtmečių gyvavo turtingos džainų prekybininkų 
ir amatininkų bendruomenės. Turtingos Gudžarato džainų bankininkų bendruomenės 
sugebėjo pastatyti net prašmatnius gynybinio stiliaus šventyklų miestus. Džainų akmens, 
metalo, medžio, odos, tekstilės, ginklų meistrai, akmens raižytojai, kalviai, juvelyrai garsėjo 
visame Hindustano pusiasalyje. Būdami puikūs akmens apdorojimo meistrai, jie sukūrė daug 
įstabių grotose išskobtų vienuolynų ir šventyklų. Iš daugiau nei 1200 Hindustano pusiasalio 
erdvėje žinomų grotuose iškaltų šventyklų ir vienuolynų apie 900 sudarė budistiniai, 200 
džainistiniai ir apie 100 brahmanistinio hinduizmo pakraipos. Džainai dažniausiai statė savo 
kvartalus, šventyklas ir tvirtoves netoli pagrindinių prekybos kelių, aukštose gynybai pato- 
giose vietovėse. 

Srirangamo šventyklų komplekso vaizdas. IX-XVI a. 


čiu islamo ekspansijos pavojumi į dar nepajungtus Delio sultonato įtakai Dekano plokštikalnės 
ir pietinės Hindustano pusiasalio dalies regionus. Nepriklausomybę išsaugojusių karalysčių 
ir kunigaikštysčių skaičius tolydžio mažėjo. Tokiomis sąlygomis džainų apgyvendinti miestai 
buvo sparčiai apjuosinėjami naujais sutvirtinimais ir gynybinėmis sienomis. Pavyzdžiui, Šri- 
rangamo miestas nuo XII iki XVII amžiaus buvo apjuostas septyniais gynybiniais žiedais su 
puikiais gausiai dekoruotais gynybiniais bokštais. Naujai statomi džainistinių ir hinduistinių 
šventyklų kompleksai neretai buvo panašesni į tvirtoves nei į šventyklas. Ši tendencija buvo 
itin akivaizdi tuose miestuose, kuriuose tradiciškai buvo gausios, iš prekybos praturtėjusios, 
džainų bendruomenės, siekusios apsaugoti šimtmečiais kauptus turtus. 

Todėl džainų architektai vis dažniau statė savo vienuolynus, šventyklas, atskirus kvartalus 
miestuose kaip gerai įtvirtintus gynybinius kompleksus, išsiskyrusius iš panašių hinduistinio 
stiliaus statinių eksterjero ir interjero dekoro grožiu. Iš daugybės džainų šventyklų grožiu 
išsiskiria dvi marmurinės esančios Abu kalnuose ir Radžastane šventyklos, kurios stebina 
interjero, ornamentinių detalių išbaigtumu ir skulptūrų grožiu. Tikras džainų brandžios 
architektūros šedevras yra ant aukšto 1150 m plato Dilivaroje pastatyta šventykla Abu kalne 
(XI a.), su kuria interjero dekoro grožiu, apvaliosios skulptūros goreljefais gali konkuruoti 
nedaug iš visuose pasaulio kraštuose pastatytų šventyklų. Džainų šventykloms dažniausiai 
būdingas pabrėžtinai paprastas eksterjeras ir, priešingai, turtingas, su rafinuotu skoniu gau- 
siai dekoruotas, smulkiausiomis, neretai juvelyro darbą primenčiomis detalėmis interjeras. 

Džainų olų šventyklos 
fasado fragmentas. 


Gvalioras. 1440-1480 m. 


Džainų dievų bareljefai olų šventykloje. Gvalioras. 1440-1480 m. 


Pastato interjero erdvę padalija kruopščiai dekoruotos kolonų eilės. Lygioms grindims 
kontrastuoja gausiai apvaliosios skulptūros goreljefais dekoruotos kolonos, arkos, lubos. 
Pagrindinis šventyklos architektūrinis akcentas yra centrinės kolonų eilės pabaigoje esantis 
skulptūrinis altorius, tarsi tapybinė ikona „įrėminęs“ tuščioje erdvėje patalpintą Tirthan- 
karo skulptūrinį vaizdinį jogos pozoje. Visą architektūrinį ansamblį sudarė dar trys (XI- 
XIII a.) pastatytos šventyklos. Iš jų savo marmurinių plafonų dekoro grožiu išsiskiria 1238 m. 
pastatyta Tedžapala Bemnatho šventykla. 

Kitas džainistinės architektūros šedevras, Ranakpuro šventykla, Radžastane pastatyta 
vėliau, apie 1440 m. Ši iš puikaus balto marmuro išskobta šventykla turi 1444 išraižytas 
kolonas. J. Fergussonas laikė ją vienu įstabiausių indų architektūros šedevrų. Dar vienas 
puikus džainų architektūros pavyzdys, Paršvanatho šventykla, yra Madja Pradešo valstijoje. 
Būdingas džainų architektūros bruožas - interjero erdvės dalijimas kolonų eilėmis, kurios 
atveda lankytoją į centrinę šventyklos salę. Visas interjeras yra išpuoštas daugybe meistriškai 
išraižytų skulptūrinių ir ornamentinių detalių. Džainistų sukurti architektūriniai ansambliai 
pirmiausia išsiskiria įstabių skulptūrų olų šventyklų, pavyzdžiui, Gvaliore eksterjere ir interjere 
gausa. Antropomorfiniy dievų vaizdinių kūrimo srityje taip pat itin svarbi dėl savo aukšto 
meninio lygio dažnai menotyrininky nepakankamai įvertinama džainų skulptūros tradicija, 
kuriai tenka neproporcingai didelė pagal adeptų skaičių skulptūrų gausa. Džainizmo šalininkai 
sukūrė apie ketvirtadalį visų Hindustano pusiasalyje sukurtų skulptūrų, nors daugybė nuostabių 

Džainų šventyklos Dilvaroje vidus. Abu kalnas. Radžasthanas. 
Baltas marmuras. XI a. 


džainų architektūros ir skulptūros šedevrų buvo sunaikinta per invazijas ir pilietinius karus. Jų 
skulptūrinis palikimas stebina medžiagos apdorojimo profesionalumu. Skulptūros, lyginant 
su budistinėmis ir hinduistinėmis, yra vientisesnės, monumentalios, dekoratyvios, estetiniu 
požiūriu tobuliau išbaigtos. 

XVI-XVII a. džainistinės architektūra nepasiūlo esminių stilistinių naujovių, kadangi 
plėtojasi veikiama ankstesniais amžiais susiformavusių kanoniškų tradicijų. Gausėja šventyklų 
gynybinių bokštų, miestų tvirtovių išorinis dekoras, jame atsiranda vis daugiau įmantraus 
manierizmo elementų. Prie anksčiau statytų džainų architektūrinių ansamblių Šrirangame, 
Ramešvarame, Madurajuje atsiranda nauji, vėliau statyti pastatai ir monumentalios skulptūrinės 
kompozicijos, kurios išsaugoja džainų tradicijai būdingą aukštą meninį lygį. 


Džainų miniatiūros estetiniai principai 
Pagrindinius indų tradicinės miniatiūrų tapybos stilius reprezentuoja Radžastano, Gudžarato, 


Delio, Dekano, Palavų ir Mogolų mokyklos. Dar iki Mogolų dinastijos valdymo laikų tradicines 
indų tapybos formas pradėjo išstumti iš islamizuoto Irano sklindančios persų miniatiūrinės 

Džinos pagarbinimas. Golkonda. 1675-1700 


m. 


tapybos tradicijos. Islamiškai miniatiūrų tapybos tradicijai Indijoje oponuojanti džainų mi- 
niatiūrinė tapyba išsiskyrė ypatingu formos tobulumu, stiliaus grynumu. Kaip ir kitose tapy- 
bos tradicijose, čia buvo vaizduojami džainų mitologijos ir religijos siužetai, bendruomenių 
kasdienio gyvenimo scenos, valdovų, karžygių ir kilmingų žmonių portretai. 

Apie džainų miniatiūrinės tapybos ištakas ir ankstyviausią jos raidos etapą detaliau 
kalbėti sunku, kadangi trūksta patikimų duomenų. Jos ištakos ir ankstyviausi pavyzdžiai 
skęsta istorijos miglose, tačiau tikriausiai siejasi su nuo VIII a. Eloroje kultivuojama sieninės 
tapybos tradicija. Iki nūdienos išlikę seniausi pavyzdžiai yra datuojami X-XII a. Tai iš palmės 
lapų tekstūrinio, nelygaus paviršiaus pagaminti rankraščiai mediniais knygų viršeliais, kurie 
neretai buvo tapomi rytų Indijos vadinamuoju Pala stiliumi, kuriam būdingas realistinis 
tikrovės traktavimas, formos ir linijų minkštumas, sodri spalvinė gama. Beveik tuo pačiu 
metu vakarų Indijoje formavosi turtinga džainų miniatiūros tradicija. Dėl kruopščiai saugotų 
džainų šventyklų bibliotekose senųjų knygų kolekcijų patikimai galime kalbėti, remdamiesi 
išlikusiomis knygomis, apie vakarinėje Indijos dalyje sukurtas džainų knygines iliustracijas 
ir miniatiūras, kurios buvo kuriamos maždaug nuo XI a. iki 1600 metų. Ankstyviausiuose 
išlikusiuose rankraščiuose iliustracijų skaičius buvo labai įvairus, kai kuriuose tik po kelias, 
kitur daug daugiau ir aukštesnio meninio lygio. Daugiau nei penkis šimtmečius gyvavusi 
savita džainų miniatiūros tradicija viršūnę pasiekė apie 1350-1450 metus. Šiai tradicijai 

Mahavyros išvykimas su Indra. Fragmentas džainų iš „Kalpasūtros“ rankraščio. Džaunpuras. 1465 m. 


būdingi nedidelio formato dekoratyvūs paveikslai, kuriuose buvo vaizduojama daugybė 
smulkių žmonių figūrų siaurais veidais, aštriomis nosimis ir išvirtusiomis akimis. Kitas cha- 
rakteringas džainų miniatiūros bruožas - kruopštus dekoratyvių detalių ištapymas, gausybės 
juvelyrinių papuošalų vaizdavimas. 

Tikriausiai pirmasis darbo etapas priklausė teksto perrašinėtojui, kuris palikdavo tuščias 
vietas iliustracijoms. Po šio darbo proceso dalies įsijungdavo dailininkas, kuris dažniausiai, 
kaip ir pagal džainų šventyklose nusistovėjusią hierarchijos sistemą, vaizduodavo džainų 
dievų panteono herojus, vienuolius, maldininkus, aukotojus. Atskirose iliustracijose daug 
dėmesio skiriama įvairių džainų legendų siužetams, gamtos ir gyvūnijos pasauliui. Specifinis 
šios miniatiūrinės tapybos bruožas - vaizduojami iš džainų kanoniškų tekstų ir mitologijos 
perimti siužetai nepriklausomi nuo konkretaus teksto paskirties. Jie funkcionavo kaip visiškai 
autonomiškos, tarsi „ritualinę“, magišką funkciją atliekančios detalės, kurių tikslas pašventinti 
ir apsaugoti nuo negandų šiuos sakralinę ir liturginę prasmę turinčius objektus. Todėl šios 
knygos buvo traktuojamos kaip ypatingos pagarbos verti aukojimo objektai ir buvo kruopščiai 
tarsi brangenybės saugojamos specialiose bibliotekos patalpose ir garbingiausiose vietose. 

Ilgainiui su knygos kultūros pasauliu suaugusioje džainų miniatiūrų tradicijoje vis stiprėjo 
naratyvinis su populiariausių legendų siužetų atpasakojimu susijęs pradas, kuris lėmė kitokius 
kompozicinius sprendimus ir naratyvinių epizodų vizualinio perpasakojimo principus. Šis 
procesas vyko siekiant įveikti tapybai būdingą statiškumą. Todėl nuo XIII a. ne tik atsirado 
daugiau istoriškai „pririšančių“ prie legendų siužetų ikonografinių detalių, peizažų, architek- 
tūrinių elementų, tačiau pasikeitė pats vizualinės medžiagos traktavimo principas. Čia, kaip ir 
japonų monogatari ar Vakarų šventųjų gyvenimo epizodus atkuriančiose tapybos tradicijose, 

keli visiskai skirtingame laike besiskleidZiantys 
įvykiai, epizodai atkuriami vienos miniatiūros 
erdvėje. Ilgainiui džainų miniatiūrų atlikimo 
meninis lygis akivaizdžiai tobulėjo piešinio, 
kompozicinių sprendimų, spalvinių aspektais. 
Džainų knyginė miniatiūra, kaip ir kitos džainų 
kultivuojamos meno sritys, visuomet išsiskyrė 
itin atsakingu požiūriu į atlikimo objektą. 
Nuo XIII a. šiaurės Indijoje stiprėjant 
islamiškos kultūros įtakai indų miniatiūroje 
stiprėjo ir didžias miniatiūros tapybos tradicijas 
turinčios persiškos miniatiūros įtaka. XIV ir 
XV a. iliustruotų džainų, hinduistiniy ir tantri- 
nių rankraščių skaičius sparčiai didėjo, tai ypač 
akivaizdu buvo Gudžarato ir Radžastano regi- 
onuose, iš kurių išlikę šimtai iliustruotų ran- 


kraščių. Tapybos meninio lygio augimui turėjo 
įtakos ne tik menininkų meistriškumo augimas, Džinos pašlovinimas. Radžasthanas. 1670 m. 
tačiau ir iš kinų perimtos geros kokybės popie- 
riaus gamybos technologijos tobulėjimas bei didėjantis miniatiūrų formatas. Dabar neretai 
miniatiūros užimdavo visą rankraščio lapo lauką. Ant lygesnės faktūros specialiai miniatiūrų 
tapybai pritaikyto ir patvaresnio didesnio popieriaus formato jau buvo galima miniatiūros 
erdvėje preciziškiau ištapyti norimus siužetus. Tai neabejotinai turėjo poveikį subtilesnių ir 
rafinuotesnių įvairių regioninių knygos miniatiūros stilių įsigalėjimui. Šias naujas miniatiūrų 
tapybos tendencijas atspindi 1413 m. datuojamas vakarų Indijos miniatiūrinės tapybos ten- 
dencijas plėtojantis Supasanahacharian rankraštis, kuriame jau regimos visą lapą užimančios 
meistriškai nutapytos iliustracijos. Čia jau regima akivaizdi persų miniatiūros tradicijos įtaka, 
kuri išryškėja kompozicijoje, būdinguose šokinėjančių taškuotų žirgų motyvuose, spalvinė- 
je gamoje ir gausaus persų miniatiūros meistrų pamėgto aukso panaudojime. Nuo XVI a. 
pastebimas šios aukštą meninį lygį pasiekusios miniatiūrinės tapybos tradicijos nuosmukis. 
Be pagrindinių tapybinės miniatiūros centrų Gudžarato ir Radžastano, jiems dažnai 
savo stiliumi artimų, o kartais ir savitų aukšto meninio lygio miniatiūrinės tapybos tradicijų 
tapsmą XIV-XVI a. regime Delio regione. Čia pirmiausia reikėtų paminėti miniatiūrų tapybos 
iliustracijas trijuose popieriniuose rankraščiuose Kalakacaryakatha (1366 m.), džainistiniame 
Mahūpurūna (1420 m.) ir Kalpasūtra (1466 m.). Kitas svarbus XV a. miniatiūrų tapybos cent- 
ras buvo vidurio Indijoje, Malvoje, sultonų sostinėje, kur klestėjo turtinga džainizmo adeptų 

bankininkų ir prekybininkų bendruomenė, kuri užsakė unikalų Kalpasūtros (1439 m.) leidinį, 
išpuoštą nuostabiomis miniatiūromis. Čia regime daug meistriškai nutapytų žmonių figūrų, 
drapiruočių, kraštovaizdžio fragmentų ir architektūrinių detalių. Tapymo manieros rafinuo- 
tumu Delio regiono miniatiūrų tapyba aiškiai skiriasi nuo kito svarbaus džainų miniatiūrų 
tapybos centro Gvaliore, kuriame išlikę keturi miniatiūromis iliustruoti XV a. rankraščiai yra 
daug grubesnio stiliaus. 

Radžastano miniatiūros mokykla siejosi su šiame regione klestėjusia sena meno tradicija. 
Visiškai ji išsiskleidė palyginti vėlai, XVI-XVIII a., o aukščiausio lygio tarpsnis buvo XVII 
amžius. Šios mokyklos meistrų kūrybai būdinga meilė gamtai. Miniatiūrose vyrauja šilti žalsvi, 
rusvi ir gelsvi tonai. 

Kitos artimos Radžastano tradicijai pietuose išsiskleidusios Palava miniatiūros tradici- 
jos meistrams taip pat būdingas išskirtinis dėmesys gamtos pasauliui. Jie vaizdavo įstabius 
peizažus su kalnais, upėmis, ganyklomis, gyvūnais. Tai lyriška gamtos meilės, vientisumo su 
gamta svarbą išpažįstanti meno tradicija. Charakteringas pietų miniatiūros mokyklų bruo- 
žas — išskirtinis dėmesys indų kultūros istorijai. Siužetus dailininkai dažniausiai perima iš 
didžiųjų indų epų ir vaizduoja įvairius legendinius Krišnos, Šivos, Parvatės, Ramos ir Sytos 
gyvenimo epizodus. Dėmesiu istorijai ši miniatiūrinės tapybos mokykla yra artima kitai, jau 
Mogolų imperatorių dvaruose išsiskleidusiai, islamiškai miniatiūros tradicijai, kurios stilistinius 
bruožus aptarsime vėliau. 

Islamizacijos kultūriniai iššūkiai 


Gilų rėžį indų kultūros estetinės minties ir meno raidoje paliko islamo civilizacijos ekspan- 
sija į Hindustano pusiasalio erdvę. Ji vyko palaipsniui plečiant islamiškos kultūros įtakos 
erdvę nuolatos pasikartojančiais užkariavimais. Pirmieji arabų puolimai indų civilizacijos 
teritorijoje prasidėjo 711-712 m., kai jie užgrobė pasienio regioną dabartinio Pakistano 
teritorijoje Sindą, o iš Pandžabo buvo išstumti. Naujas musulmonų ekspansijos etapas 
siejamas su karingo Afganistaną valdžiusio sultono Mahmudo Ghazni (Gaznevi) septynio- 
lika užkariaujamų žygių tarp 999 ir 1027 m. į įvairius šiaurės Indijos regionus iki Dekano 
plokštikalnės. Jis sugriovė ir nuniokojo daug indų architektūros šedevrų, iš kurių pirmiausia 
reikėtų išskirti pagrindines Mathuros, Benareso, Kathjavados, Gvalioro šventyklas. Tolesnis 
šiaurės Indijos užkariavimas vyko keliais etapais: 1193 m. kitos musulmoniškos Ghuridų 
dinastijos spaudžiamas pasidavė Delis, po metų - Varanasis, o netrukus buvo užkariauta 
ir visa šiaurės Indija ir Dekano plokštikalnės dalis. 1206 m. musulmonai, palaužę pagrin- 
dinius pasipriešinimo židinius Indo ir Gangos upės baseinuose, įkūrė galingą sultonatą su 
naujų valdovų rezidencija Delyje. 

Tenka pripažinti, kad nuo XIII a. šiaurės Indiją užkariavusių musulmonų Delio sultonų 
sukurta pajungtų islamo civilizacijos erdvei teritorijų valdymo ir integracijos į islamo civiliza- 
cijos erdvę pastangos turėjo poveikį užkariautų teritorijų kultūrinei homogenizacijai, kuri pir- 
miausia siejosi su kultūros, socialinio gyvenimo ir meno sričių islamizavimu. Šioje teritorijoje, 
kurioje iš pradžių gyveno negausi musulmonų bendruomenė, valdė išimtinai musulmoniškos 
kilmės karinė ir feodalinė aukštuomenė. Ji per administracines struktūras skleidė naujas arabų, 
persų, tiurkiškos Vidurio Azijos kultūros, estetikos bei meno tradicijas. Nuo šiol tradicinės 
arabų, persų, tiurkų, Vidurio Azijos tautų šimtmečiais kultivuotos estetikos ir meno formos 
intensyviai jungiasi su ikiislamiškomis indiškomis. 

Tikriausiai jokiame kitame islamiškos kultūros tradicijos sklaidos regione ateivių islamo 
religijos šalininkų kultūra, estetinė mintis ir menas nesusidūrė su tokiu galingu pasipriešinimu 
kaip Hindustano pusiasalio erdvėje. Tam buvo daug objektyvių priežasčių, iš kurių pirmiausia 
reikėtų išskirti pasaulėžiūrinių, religinių nuostatų, estetinių ir meninių idealų skirtingumą. Kita 
vertus, greitam šalies kultūros islamizavimui trukdė galingos vietinės, seniai susiformavusios 
ir daug šimtmečių kultivuotos, kultūros, religijos, estetinės minties, meno tradicijos. Todėl 
nauja į Hindustano pusiasalį besiskverbianti islamiška kultūra susidūrė su tūkstantmečiais 
šiame regione gyvavusių pasaulėžiūrinių, religinių, etinių, estetinių ir meno tradicijų sufor- 

Didžioji mečetė. Delis. 1656 m. Raižinys. XIX a. 


muotomis nuostatomis. Trečias ne mažiau svarbus stabdantis kultūros islamizavimą veiksnys 
buvo politinės padėties nestabilumas, kadangi 1297-1307 m. vienas po kito sekė penki puikiai 
ginkluotų ir mobilių mongolų dalinių puolimai. Aršūs gynybiniai Delio sultonato kariuomenės 
mūšiai su karingais mongolais sekino šiaurės Indijos musulmoniškųjų valdovų materialinius 
ir gyvybinius išteklius. Užgrobtų Indijos regionų padėtį XIII a. pradžioje destabilizavo ne tik 
galinga mongolų ekspansija, tačiau ir iš jų užkariautų teritorijų plūstelėję pabėgėlių srautai, 
kurie sukėlė chaosą nusistovėjusių gyvenimo normų srityje ir reikalavo iš Delio valdovų daug 
papildomų išteklių gyvenimo normalizavimui. 

Sultonatui iškilusiais sunkumais netruko pasinaudoti daugelio užkariautų provincijų 
valdovai, kurie tapo nepriklausomais nuo Delio sultonato ir įkūrė savas dinastijas. Nors susti- 
prėjęs Delio sultonatas 1313 m., mėgindamas sugrąžinti prarastą valdžią, vėl užgrobė didžiulę 
Dekano plokštikalnės dalį, tačiau politinės šiaurės ir vidurio Indijos dezintegracijos procesų 
jau nepajėgė pažaboti. Po 1325 m. Delio sultonato karinės galios atgimimą nutraukė galingas 
Timūro įsiveržimas 1398-99 m. ir daugelio miestų sugriovimas. Delis buvo išplėštas, nunio- 
kotas ir patyrė geopolitinės galios nuosmukį, po kurio neatsigavo šimtmetį. Po Timūro žygių 
Delio sultonatas suiro, o Hindustano pusiasalyje dar labiau sustiprėjo kultūrinės ir politinės 
dezintegracijos procesai. 

Auksinė šventykla Amritsare. 1764 m. 


Islamo civilizacijos ekspansija į indų civilizacijos erdvę neabejotinai pakenkė regione gy- 
vavusioms kultūros, religijos, estetikos, meno tradicijoms, pakirto viešpataujančias tradicinėje 
indų visuomenėje brahmanų pozicijas, hinduizmas ne tik prarado valdančiųjų paramą, tačiau ir 
pats tapo persekiojimo objektu. Daugelis nuostabių hinduistinių, budistinių, džainų šventyklų 
buvo nušluotos nuo žemės paviršiaus, kitos, perstačius atskiras jų dalis, paverstos islamiško- 
mis mečetėmis ar kitais musulmoniškos paskirties pastatais. Šiomis sąlygomis hinduizmas 
paskirose užkariautose teritorijose įžengė į krizės ir net degradacijos fazę, kas skatino brah- 
manus islamo religijos šalininkų spaudimo sąlygomis keistis, atsiriboti nuo daugelio perdėm 
ritualizuotų, praradusių pirmapradę prasmę apeigų. Užkariautojai atnešė į Indija savo begalinę 
pagarbą islamo religijai, islamiškai teisei, visų islamo adeptų lygybės principams. Atmesdami 
stabmeldystę, kastinę sistemą, jie aktyviai skleidė savo vienintelio tikro tikėjimo, vieno dievo 
Alacho ir visuotinės žmonių brolybės idėjas, kurios neabejotinai veikė kai kuriuos liberalesnės 
pasaulėjautos vietinius gyventojus. Suvokę realius pavojus, kylančius konfrontuojant su šalį 
valdančiu politiniu islamišku elitu, tam tikra indų visuomenės dalis, susitaikiusi su esama 
padėtimi, ieškojo kompromisų su negausiu islamišku valdančiu sluoksniu. Šis kompromisas 
buvo naudingas abiem pusėms, kadangi garantavo ramesnį gyvenimą. Minėti veiksniai, kaip 
ir pranašumai, teikiami priklausomybės islamiškai religijai, skatino į kompromisus linkstan- 

čius indus, remiantis įvairiais motyvais, perimti 
islamo religiją ir, vadinasi, plėtė negausaus isla- 
miškojo gyventojų sluoksnio gretas. 

Kita vertus, suirus centralizuotoms Delio 
sultonato valdžios struktūroms, skirtingų regi- 
onų musulmonų valdovai, siekdami išsaugoti 
savo politinę įtaką, buvo priversti ieškoti vie- 
tinių indų paramos paaštrėjusių musulmonų 
valdovų kariniuose konfliktuose. Suvokusi 
kultūrinio dialogo teikiamus privalumus, karų 
ir kitatikių persekiojimo visuomenės gyvavimui 
keliamus pavojus, dalis islamiškos ir indiškos 
kilmės kultūrinio elito atstovų, pradėjo kryp- 
tingiau domėtis vieni kitų kultūriniais laimė- 
jimais. Tai buvo pirmos religinės ir kultūrinės 
tolerancijos apraiškos, kurios pamažu skatino 
islamišką religiją išpažįstančius valdovus tai- 


kytis prie vietinių kultūros, toleruoti jų meno 
formas, o vėliau netgi jas mecenuoti. Ilgainiui 


„Akbaras“. Iš: Athanasius Kircher, 
China Illustrata. 1665 m. valdančiame šalies elite radosi vis daugiau iš 


tikrųjų ar formaliai islamo religiją priėmusių ar 
netgi vietines religijas išpažįstančių mišrių šeimų, todėl užkariautojai natūraliai perimdavo 
šalyje įprastas gyvenimo formas, aprangos, buities elementus. Vadinasi, islamiškosios kultūros 
elitas, kuris valdė pagrindinius šiaurės ir kai kuriuos vidurio Indijos politinius centrus, kon- 
troliavo karinės jėgos svertus, savinosi pagrindinius užgrobtų pusiasalio regionų materialinius 
išteklius, vis dėlto nepajėgė iki galo pavergti Indijos dvasinės kultūros bei religijos srityse ir 
galutinai pasukti jos kultūros raidą islamizacijos kryptimi. 


Mogolų kultūros iškilimas 


Naujas šiaurinės Hindustano pusiasalio dalies indoislamiškosios kultūros pakilimas išryškėjo 
valdant Čingischano palikuonims timuridams, kurių atstovas talentingas karvedys ir politikas, 
išeivis iš Vidurio Azijos kultūros centro Samarkando Babūras, 1526 m. sutriuškinęs sultono 
Lodžio kariuomenę, įkūrė vadinamąją Didžiųjų Mogolų dinastiją. Šios dinastijos pradininkas, 
augęs garsiuose kultūros centruose Samarkande ir Bucharoje, visokeriopai skatino kultūros, 

Džahangiras ir liūtas su savo viziriu. Mogolų stiliaus Princas Aurangzebas ir Muradas Bakšas. Dviejų dalių 
miniatiūra. 1640 m. sukomponuoti portretai. Mogolų stiliaus miniatiūra. 
1618-1624 m. 


mokslo, meno raidą. Šias mecenatystės tradicijas perėmė ir išplėtojo palikuonys, kurie daug 
nuveikė paverčiant mogolų dinastijos valdovų rūmus svarbiu tarptautiniu intelektualų ir 
menininkų traukos centru. 

Babūro sūnus Humajunas, susidūręs su aršiu užkariautų teritorijų pasipriešinimu, kurį 
laiką netgi buvo išstumtas iš Delio ir pasitraukė su šeima į Iraną. Tačiau vėliau remiant Irano 
šacho kariuomenei jis susigrąžino Mogolų dinastijos valdžią dviejuose pagrindiniuose impe- 
rijos miestuose Delyje, Agroje ir kai kuriose kitose šiaurės Indijos teritorijose. Jis ir vėlesni 
imperatoriai skatino persų kalbos ir įvairių Irane klestėjusių meno formų sklaidą savo impe- 
rijoje. Jiems mecenuojant, valstybine tapusia persų kalba buvo sukurta daug svarbių mokslo, 
literatūros ir poezijos kūrinių. 

Mogolų imperijos galią atkūrė Babūro vaikaitis imperatorius Akbaras. Jis įžengė į sostą 
1556 m. vos keturiolikos metų po tragiškos tėvo Humajuno mirties (žuvo iš aukštai nukritęs 
savo bibliotekoje). Iki 1560 m. Akbaras, globojamas įžvalgaus regento Bairam Khano, atgavo 
Džaunpurą ir Adžmerą. Jis pradėjo naują užkariavimų epochą, per kurią visa Indija į šiaurę 
nuo Vindhjos - nuo Gudžarato iki Bengalijos, įskaitant Kašmyrą, Kabulą ir Kandaharą - buvo 

įtraukta į imperijos ribas. 1600 m. imperatorius išplėtė valstybės ribas pietų kryptimi pajung- 
damas savo valdžiai ir Ahmadnagarą. 

Perėmęs valstybės valdymą iš savo pirmtakų ambicingas Akbaras jau nebesitenkino 
Mogolų sultono, kaip jo tėvas Humajunas, statusu, o siekė tapti didžiulės ir etniškai margos 
imperijos valdovu, vienodai teisingai valdančiu ne tik į jo valstybės sudėtį įėjusius islamo 
adeptus persus, arabus, tiurkus, afganus, tačiau ir įvairioms etninėms grupėms priklausančius 
vietinius gyventojus. Akbaras valdė pusę šimtmečio tuo metu, kai augant Vakarų civilizacijos 
galiai Prancūzijoje viešpatavo Henrikas IV, o Anglijoje skleidėsi Elžbietos „aukso epocha“. 

Šis trečiasis Mogolų dinastijos atstovas, greta Ašokos, Kaniškos ir Haršos, buvo vienas 
galingiausių Indijos valdovų. Jam buvo svetimas religinis fanatizmas, valdovas suprato, kad 
sudėtingiausia yra ne prievarta, pasitelkiant pavaldžią kariuomenę, sujungti įvairias Hindustano 
pusiasalio karalystes, kunigaikštystes, o išmintingų valdymu harmonizuoti įvairių tikėjimų, 
kultūros tradicijų pavaldinius, tarp kurių dažniausiai dėl religinių požiūrių skirtumų nuola- 
tos įsiplieksdavo lokalūs konfliktai. Pasižymėjęs ypatinga tolerancija Akbaras įkūrė efektyvią 
milžiniškos Mogolų imperijos administracinę sistemą, kurioje pagrindinė rūmų kalba buvo 
persų. Jis sąmoningai skyrė į vadovaujančius postus įvairių religijų atstovus. Paskyręs minis- 
trais, provincijų vietininkais ir kitais aukšto rango valdininkais indų kilmės žmones, Akbaras 
užsitarnavo vietinių gyventojų paramą ir ištikimybę. Nors buvo talentingas karvedys, laimėjęs 
visus mūšius, karo nemėgo ir valstybės problemas bei santykius su gretimomis valstybėmis 
siekė derinti taikiomis priemonėmis. Įkvėptas sufijų mistinių idealų, rėmė naujo sinkretiško, 
jungiančio islamo, hinduizmo ir kitų religijų idealus, tikėjimo Din-e-Ilahi (dieviškas tikėjimas) 
sklaidą. Imperatorius labai mėgo kaligrafiją, poeziją, gražius pastatus, žavėjosi sodų menu. Iš čia 
kilo rūpinimasis kultūros, mokslo ir meno plėtote; savo rūmuose jis telkė garsius mokslininkus, 
poetus, architektus, dailininkus, kaligrafus, muzikantus, skatino tyrimus religijos, filosofijos ir 
meno srityse. Akbaras inicijavo svarbiausių indų tekstų, „Mahabharatos“, „Ramajanos“, „Hari- 
vamšos“ ir kitų, vertimo į persų kalbą programą, siekdamas paskatinti socialinių, kultūrinių ir 
meninių idėjų apykaitą tarp skirtingų religinių konfesijų pavaldinių. Jis įgyvendino daug didingų 
architektūrinių ansamblių statybos projektų Agroje, Delyje, Lahore, Sikandroje ir kt. miestuose. 

Akbaro vyriausias sūnus Selimas, pasisavinęs Džahangiro (pasaulio užkariautojo) vardą, 
nesėkmingai mėgino užkariauti Dekano plokštikalnę. Jo valdymo laikais (1605-1627 m.) 
Mogolų imperijos kultūra ir menas iškilo į naujas aukštumas. Savo aplinkoje Džahangiras 
sutelkė daug garsių mokslininkų ir menininkų, buvo aistringas knygų kolekcionininkas, 
daug dėmesio skyręs imperatoriškųjų rūmų bibliotekos komplektavimui. Jis išsiskyrė subti- 
liu literatūriniu skoniu, buvo islamiškosios kaligrafijos mėgėjas, jo autobiografinė knyga iki 
šiol žavi skaitytojus meistriška minčių dėstymo forma, jautriu psichologizmu, originaliomis 
įžvalgomis ir vertinimais. 

Šah Džahanas (vald. 1628-1658 m.) užkariavo Dekaną, jo viešpatavimo pradžioje Ahma- 
dnagaras galiausiai buvo inkorporuotas į imperiją, o Bidžapuras ir Golkonda paversti kone 
vasalais. Šio imperatoriaus valdymo laikais Mogolų imperija pasiekė savo galios apogėjų, val- 
dovo rūmai stulbino atvykėlius iš kitų kraštų turtais, prabanga, kultūros ir meno mecenavimo 
mastais. Tuomet Mogolų imperija, greta Kinijos, buvo turtingiausia ir galingiausia pasaulio 
imperija, kuri vykdė grandiozinius miestų, tvirtovių ir šventyklų statybų planus. Didžiausi 
Šah Džahano darbai - rūmų Agroje atnaujinimas ir Tadž Mahalo (jo žmonos mauzoliejaus) 
statymas bei nauji rūmai ir miestas Delyje (ŠahdžahanAdab e), kuris tapo sostine. 

Trečiasis imperatoriaus sūnus Aurangzebas įvykdė valstybės perversmą ir įkalino tėvą. 
Jis, pasivadinęs Alangiru (Visatos valdovu), dar labiau išplėtė savo imperijos, kurią valdė 
beveik pusšimtį metų, nuo 1658 iki 1707 m., žemes. Puikiai išsilavinęs islamo teologijos 
srityje šis religinis fanatikas, atstūmė savo indiškos kilmės pavaldinius tiek šiaurinėje, tiek ir 
pietinėje imperijos dalyje. 

Ketvirtojo Mogolų dinastijos valdovo asketiškų pažiūrų Aurangzebo grįžimas prie 
islamiškųjų vertybių hierarchijos iškėlimo lėmė jo atsiribojimą nuo taip kitiems šios di- 
nastijos valdovams įprasto architektūros ir meno mecenavimo. Jo asketizmas ir ištikimybė 
ankstyvojo islamo griežtam etikos ir gyvenimo kodeksui iškart sukėlė prie demokratiškų 
valdymo principų jau įpratusių hinduistų pasipriešinimą ir stiprino imperijos politinės ir 
kultūrinės dezintegracijos tendencijas. Provincijų valdovai, kurių postai iki tol buvo Delio 
valdžioje, dabar kūrė savarankiškas dinastijas, o atskiri anksčiau musulmonų užkariauti 
regionai, valdomi galingų vietinių feodalinių giminių, atgavo politinį autonomiškumą. 
Tačiau buvo ir tokių, kaip, pavyzdžiui, Džaunpuras, Mandus, Bengalija, Gudžaratas, Ori- 
sa, kurie išsaugojo nepriklausomybę iki XVI a., o atkakliai priešinęsis Radžastanas net iki 
XVII amžiaus. 

Mogolų dinastijos valdovai skatino atsineštos islamiškos arabų, islamizuotos persų, 
Vidurio Azijos kultūros ir meno formų suartėjimą su tradicinėmis indų kultūros ir meno for- 
momis. Mogolų valdovų rūmuose įvairių menų globėjai ir mecenatai buvo ne tik imperatoriai, 
tačiau ir jų žmonos, šeimos nariai. Imperatorių rūmuose gyvavo savotiškas knyginės kultūros 
kultas, kuris paskatino valdovus sukurti turtingą imperatoriškųjų rūmų biblioteką, į kurią 
buvo kryptingai superkamos unikalios viso musulmoniškojo pasaulio erdvėje pasirodžiusios 
knygos. Greta įvairių žanrų literatūros kūrinių, čia sistemingai buvo komplektuojamos istori- 
jos, filosofijos, religijos, geografijos, įvairių gamtos mokslų, senovės autorių knygos. Akbaro 
valdymo laikais biblioteką sudarė apie 24 000 perrašytų knygų, iš kurių daugelis buvo specialiai 
iliustruojamos ir perrašomos ant brangių iš užsienio atvežtų medžiagų pačių imperatorių ar 
jų šeimos narių nurodymais. Panašių bibliotekų komplektavimo tradicija pasklido ir kituose 
imperiją valdančio elito rūmuose. Knygos kultūra tapo neatsiejama klestinčios Mogolų im- 

Anirudhos ir Ročanos vedybos. Bhavagata puranos iliustracija. Radžputų stiliaus miniatiūra. 1525-1530 m. 


perijos kultūros pasaulio dalis. Svarbias asmeninių apmąstymų ir prisiminimų knygas paliko 
imperatoriai Babūras ir Džahangiras. 

Pagrindinis Mogolų dinastijos valdymo epochos menininkų architektų, kaligrafų, 
tapytojų, dekoratyvinės dailės šalininkų įkvėpimo šaltinis buvo persų meno tradicijos, 
pirmiausia timuridų, o vėliau sefevidų. Iš Irano ir Vidurio Azijos sklidusios meninės įtakos 
surado palankią dirvą islamizuotos indų kultūros terpėje ir pagimdė naujas originalias 
sinkretiškas meno formas bei stilius. Įvairių tautinių tradicijų menininkų kūrybinių pas- 
tangy rezultatas - ilgai lygiagrečiai koegzistavusių islamiškos ir hinduistinės kultūros tradicijų 
sintezė, atsispindėjusi įvairiose estetinės kultūros ir meno srityse. Patys imperatoriai buvo 
ne tik meno mecenatai, tačiau ir konkrečiose meno srityse pasiekę aukštumų. Pavyzdžiui, 
Džahangiras buvo pripažintas miniatiūros meistras, o jo vaikaitis Sah Džahanas - archi- 
tektūros žinovas, kuris aktyviai dalyvaudavo savo remiamų architektūros objektų planų ir 
statymo darbuose. 

Akivaizdu, kad mūsų glaustai aptartas islamiškosios civilizacijos įtakos stiprėjimas Mo- 
golų dinastijos valdymo laikais paveikia įvairias indų kultūros, estetikos ir meno sritis. Islamo 

kraštuose, ypač Irane, jau seniai kultivuojamos labiau struktūruotos estetikos skverbimasis 
į Hindustano pusiasalyje anksčiau gyvavusias meno formas skatino esminius poslinkius 
estetinių idealų kaitoje. Mogolų dinastijos valdymo metu architektūros, poezijos, muzikos, 
miniatiūros ir taikomosios dailės plėtotė, nors ir ne visiškai sinchroniškai, tačiau skleidėsi viena 
magistraline dekoratyvėjimo kryptimi. Spalvingai ir perkrautai detalių anksčiau viešpatavusiai 
įvairių hinduizmo pakraipų estetikai kaip priešprieša pradžioje Delio sultonato valdymo 
laikais oponavo ankstyvosios islamiškosios estetikos pabrėžtinas asketiškumas, persmelktas 
tikėjimo, kad Dievo atvaizdas iš esmės yra neišreiškiamas meninėmis priemonėmis. Iš čia kilo 
Delio sultonato architektūrai būdingas islamo estetikos adeptų diegiamas pabrėžtinas paprastu- 
mas ir ornamentinių struktūrų dekoratyvumas. Šie islamo religijos estetiniai idealai pirmiausia 
išryškėjo kultinių pastatų mečečių, medresių, mauzoliejų architektūroje ir interjeruose, o vėliau 
pradėjo skleistis tokiose naujos estetikos įprasminimui parankiausiose meno formose kaip į 
ornamentalumą ir dekoratyvumą linkstančioje poezijoje, muzikoje, kaligrafijoje, miniatiūroje, 
rankraščių ir ypač Korano manuskriptų puošyboje. 

Mogolų dinastijos valdymo laikais, išryškėjus islamiškos ir vietinės indiškos kultūros 
tradicijų estetinių idealų suartėjimui, stiprėjant persų meninės kultūros įtakai, gimė kokybiškai 
naujos sintetinės estetinį rigorizmą atmetančios meninės kūrybos formos. Šios galingos ir 
savitos kultūros bei meno tradicijos veikė viena kitą. Jų natūralus sąveikavimas buvo žings- 
nis į skirtingų kultūros tradicijų tapimą atviresnėmis ir vaisingą sintezę Mogolų dinastijos 
valdymo laikais. Todėl, pavyzdžiui, architektūroje ir kituose menuose dėl lemiamos persų 
kultūros tradicijos įtakos anksčiau vyravusį estetinį griežtumą ir asketizmą palaipsniui keičia 
įmantrus pompastiškumas ir prabangus puošnumas. Šis skirtingų tradicijų susiliejimas skatino 
naujo, vadinamojo Mogolų stiliaus, įvairių meno formų iškilimą. 


Radžputo tapybos mokyklos 


Lygiagrečiai mūsų aptartai Mogolų rūmų ir jiems artimų kitų imperijos miniatiūrinės tapybos 
mokyklų tradicijai skleidžiasi ir savitos indiškos dar iki islamizavimo periodo klestėjusios 
hinduistinės ir džainistinės miniatiūrinės tapybos mokyklos, vadinamos bendriniu „radžputo 
(rajput) tapybos“ terminu. Šios hindų ir džainų mecenatų globojamos mokyklos iškilo XVI a. 
plačioje Radžastano, vidurio Indijos, Šiaurės prieškalnių, Pendžabo teritorijų erdvėje ir jungė 
daugelio anksčiau čia gyvavusių regioninių Gudžarato (žinomų nuo XII a.), Radžastano, De- 
kano ir Palavų mokyklų tapybinio stiliaus bruožus. Vienas pagrindinių šios meno tradicijos 
sklaidos centrų buvo su Mogolų imperija savo galia ilgai konkuravęs Radžastanas (Radžpu- 
tanas), kurio valdovai atkakliai iki XVII a. priešinosi musulmonų galiai. Šis regionas tapo 
svarbiu to meto hindų ir džainistinių meninių iniciatyvų, vadinasi, ir savitos architektūros, 

skulptūros, miniatiūros tradicijų plėtotės centru. Čia nuo seno gyvavo turtingos hinduistinės ir 
džainų meno tradicijos, kuriose ryškūs buvo ir vietiniai liaudies meno elementai. Radžastane 
iškilo didingi rūmų ansambliai Čit-Mandir Gvaliore, Bikanere, Ambere, Bir Singh Deo rūmai 
Datijoje (apie 1620 m.), gausiai išpuošti vaizduojamosios dailės kūriniais. XVIII a. svarbiausiu 
Radžasthano meno plėtotės centru tapo 1728 m. įkurta nauja sostinė - Džaipuras, kuris buvo 
statomas pagal vieną gerai apgalvotą planą su daugybe visuomeninių kulto pastatų, aikščių, 
didingų rūmų. Tai buvo paskutinis po Mogolų imperijos nuosmukio išlikęs klestintis indų 
civilizacijos centras, kuris savo spindinčiais prabanga rūmais, gausybe vaizduojamosios ir 
taikomosios dailės kūrinių stebino į Hindustano pusiasalio gilumą besiskverbiančius britų 
kolonizatorius. 

„Radžputo tapybos“ ir knygų iliustravimo mokyklose buvo plėtojamos mūsų anksčiau 
aptartos džainų, hinduistinių ir tantrinių iliustruotų rankraščių tradicijos, į kurias vėliau, iš- 
gyvenant nuosmukį karų nuniokotai Mogolų dinastijai, papildomos ir iš imperijos centro per 
pabėgėlius plitusiomis įtakomis. Nuo šiose teritorijose gyvavusių sakralinės tapybos tradicijų 
radžputo tapyba skiriasi akivaizdžia liaudinė, o neretai ir pasaulietine pakraipa. 

»Bhagavata Puranos“ iliustracija. Delio ir Agros regionas.1525-1540 m. 


Radžputų valdovų rūmuose gyvavusi tapybos tradicija išgyvena esmines stilistines 
metamorfozes. Jos raidą galima suskirstyti į du pagrindinius etapus: ankstyvąjį ir brandyjį. 
Ankstyvajame etape vyrauja Radžastano ir Džammos regionuose kūrę meistrai, kurie, netgi 
būdami imperatoriaus vasalais, savo estetinėmis nuostatomis daugiau orientavosi į Adžantos 
ir ankstesnes hinduistinės ir džainistines tapybos tradicijas. Iš čia plaukia ankstyvojo radžputo 
tapybos stiliaus meistrų pamėgti šaivistiniai ir krišnaistiniai mitiniai, religiniai, herojiniai 
siužetai, kurių jie semiasi iš poetinių kūrinių, šlovingų senųjų epų ir įvairių legendų. Išskir- 
tinę svarbą čia įgauna įvairūs Radžastano regione klestėję hinduistiniai kultai, iš kurių svarba 
išsiskiria dievo Višnu inkarnacijai, piemenų dievaičio Krišnos šlovinimui skirti motyvai, kurie 
įsivyrauja ankstyvajame radžputo tapybos tradicijos raidos etape. 

Čia vertėtų priminti, kad tikriausiai todėl, jog Radžastane ir kitose pietinėse Hindusta- 
no dalyse brahmanizmo diegiamos asketiškos nuostatos, asmenybės emocinių išgyvenimų 
pasaulį niveliuojantys griežti kastinio visuomenės pasiskirstymo principai buvo diegiami 
vėliau nei šiaurinėje pusiasalio dalyje, todėl ir menkiau įsišaknijo. Visose Radžastano regiono 
socialinio gyvenimo, kultūros ir meno srityse, lyginant su šiaure, buvo stipresnis žmonių 

socialumas, sugebėjimas džiaugtis kasdienio 
gyvenimo grožybėmis, vadinasi, ir stipresnis 
emocinio prado vaidmuo žmonių gyvenime. 
Todėl ir hinduistinės doktrinos lankstumas 
Radžastane ir pietinėje Hindustano pusia- 
salio dalyje turėjo kiek kitokių pasekmių 
kultūros ir meno raidai nei šiaurėje. Vienas 
svarbiausių greito hinduizmo išplitimo 
etniniu ir kalbiniu požiūriu margame Ra- 
džastano regione buvo kastinės visuomenės 
sistemos ir gyvenimiškosios Žmogaus parei- 
gos išpažinimas. 

Kita vertus, šios ortodoksinio brahma- 
nizmo diegiamos ritualais pasaulėžiūrinės 
nuostatos nepajėgė giliau įsiskverbti į žmonių 
buitį ir kasdienį gyvenimą, įveikti vietinių 
plačiųjų liaudies masių tikėjimų ir kultų, 


kuriuose, žvelgiant į gamtos reiškinius, 
Šiva ir Parvati su Ganeša. Kangros stilius. XIX a. šventus medžius, gyvūnus, akmenis ir pan., 
pirmiausia buvo išryškinamas emocinis 
santykis su įvairiomis „pasaulinės dvasios“ apraiškomis. Šis liaudiško emocinio požiūrio į 
gamtos reiškinius ir pasaulį savitumas paveikė visas Radžastano ir kitų mažiau brahmanis- 
tinio rigorizmo apimtų pietinių regionų meno sritis. Tad spontaniško emocionalaus prado 
vyravimas santykiuose su žmonėmis ir supančiu pasauliu toks akivaizdus ir Radžastano 
miniatiūrinės tapybos mokyklų autorių kūriniuose. Čia paveiksluose dažniausiai vaizduoja- 
mas jaunas fleita grojantis Krišna su savo mylima žmona Radha. Meilės motyvas šio stiliaus 
spalvinguose žmogaus jausmų ir gamtos grožį aukštinančiuose kūriniuose yra pateikiamas 
paprastiems žmonėms suprantama meninių vaizdinių kalba kaip laimingo ir dorybingo 
žmogaus gyvenimo pavyzdys. Šio stiliaus kūriniams būdingas minkštas kontūrinis piešinys, 
linijų muzikalumas, raiškus koloritas, ornamentiniy ir ritminių struktūrų žaismas, fone 
subtilūs gamtos motyvai. 

Vakaruose geriau žinomi vėlyvojo arba brandžiojo XVIII a. suklestėjusio radžputų ta- 
pybos stiliaus vadinamos pahūri („kalnų“) mokyklos kūriniai. Jų atsiradimo vieta - kalnuoti 
šiaurės Indijos priekalnių regionai, kuriuose vyrauja ypatingas dienos apšvietimas, dažnai 
keičiasi dangaus ir gamtos spalvos. Šio stiliaus tapyba jungia per 30 skirtingų regioninių 
mokyklų, iš kurių svarbiausios buvo Basoli, Džamma (Jammu), Guleiros, Nurpuro, Kangra 

Krišna pakelia kalną. Bhavagata puranos iliustracija. Radžputų stiliaus miniatiūra. Radžasthanas. 1690 m. 


ir daugybė kitų mažiau reikšmingų, kurias sieja dėmesys ankstesnėms indų kultūros tradi- 
cijoms, liaudiški motyvai ir panašios meninės išraiškos priemonės. 

Šios tapybos tradicijos iškilimas siejamas su 1675 m. Basoli valdovo savo rūmuose įkurto- 
mis miniatiūrinės tapybos dirbtuvėmis, kuriose dirbę meistrai skatino daugybės kitų vėlesnių 
Pendžabo priekalnių regione iškilusių mokyklų atsiradimą. Basoli mokykloje išryškėjo savitas 
miniatiūrinės tapybos stilius, kuriame, vaizduojant įvairius indų epų herojus, buvo pasitelkia- 
mas stilizuotas linijinis piešinys, subtilūs spalviniai santykiai, apibendrinti herojų vaizdiniai, 
gausios ornamentinio dekoro detalės. Tipišku šios pakraipos kūriniu galima laikyti garsaus 
miniatiūrinės tapybos meistro Devidaso vieno XV a. poeto Bhanudatos rankraščiui „Rasaman- 
džara“apie 1690 m. sukurtą iliustracijų ciklą. Jose vaizduojamos įvairios rūmų gyvenimo scenos. 
Paveikslams būdingas stiliaus glaustumas, dekoratyvumas, saviti kompoziciniai sprendimai. 

Po Irano valdovo Nadir šacho žygio ir sostinės Delio nuniokojimo, Mogolų imperija 
po kelių įstabaus klestėjimo amžių išgyvena agoniją; išplėštą ir nukraujavusią imperiją 
pradeda draskyti gretimos karalystės ir buvusios vasalinės kunigaikštystės. Šiuo suirutės 
laikotarpiu daugelis dailininkų, dirbusių imperatorių rūmų dirbtuvėse, ieškodami stabilumo 
pasklido po įvairius kraštus. Ženkli jų dalis atvyko į gretimų šiaurės Indijos valdovų rūmus, 

kur įvairiuose pahūri tapybos centruose prasidėjo naujas mogolų ir senųjų indų tapybos 
tradicijų sąveikos etapas. 

Tuo suiručių metu tarp daugybės radžputo tapybos mokyklų iškyla Guleros miniatiūros 
mokykla, kurioje išryškėję stilistiniai bruožai turėjo stiprų poveikį vėliau išsiskleidusios garsiau- 
sios Kangros meniniam stiliui. Guleros kunigaikštystės valdovas Dalip Singhas buvo aistringas 
miniatiūrų mylėtojas ir kolekcininkas. Jis savo rūmuose įkūrė didžiules dirbtuves miniatiūros 
meistrams, kuriose XVIII a. viduryje prasideda įstabaus pakilimo tarpsnis. Tuomet išryškėjo 
šiai mokyklai būdingi siužetai ir meninės išraiškos elementai. Lyginant su Basoli mokyklos 
meistrų kūriniais, Guleros mokykloje regimas potraukis vaizduoti gamtos, sodų motyvus, 
švelnesnis piešinys, intensyvių raudonų, mėlynų, baltų spalvų santykiai, didesnis muzikalumas, 
neužpildytų erdvių, smulkaus ornamentinio dekoro elementų pomėgis. Miniatiūrose dažnai 
susiduriame su grakščiais moterų vaizdiniais, kurių veiduose pastebimas šios mokyklos meis- 
trams būdingas migdolų formos akių piešinys. 

Iš minėtų mokyklų vėliau išsirutuliojusi Kangros slėnyje iškilusi vadinamoji Kangros 
tapyba išsiskleidė atokiuose šiaurės Indijos Pendžabo priekalnių regionuose. Jau nuo senovės 
svarbiuose prekybos keliuose įsikūrusi Kangros valstybė buvo vienas svarbiausių šiaurės 
Indijos kultūros centrų, kuriame, anot 635 m. čia du kartus keliavusio Huanzango, buvo 
per 50 budistinių vienuolynų ir daug šventyklų. Kangros slėnyje, ypač šio regiono centre, 
Kangros ir kituose miestuose vėliau iškilo daug puikių hinduistinės architektūros ansamblių, 
kuriuose buvo itin gyva didingos praeities dvasia. Neatsitiktinai šis turtingų indų kultūros 
ir meno tradicijų prisodrintas regionas tapo vienu svarbiausių vėlyvosios indų miniatiūrų 
tapybos atgimimo centrų. Pažymėtina, kad garsioji Kangros tapybos mokykla Vakaruose iki 
XX a. pradžios buvo visiškai nežinoma. Jos „atradimas“ Vakaruose prasidėjo tik po 1910 m., 
kai indų meno tradicijos žinovas, vienas didžiųjų komparatyvistinės menotyros atstovų 
A. K. Coomaraswamy'is AlachAdab e surengė pirmą jos parodą. Pasirodžius šios mokyklos 
meistrams skirtoms publikacijoms su greta pateikta iliustracine medžiaga, požiūris į indų 
miniatiūrinės tapybos raidą pradėjo stipriai keistis. Buvo suvokta, kad jos ištakos ir stilistinių 
formų įvairovė buvo sudėtingesnės nei buvo manoma anksčiau. Tuomet įvairių kraštų me- 
notyrininkai pradėjo domėtis šios ir kitų Radžputo tapybos mokyklų laimėjimais, atkreipė 
dėmesį i jos sąsajas su ankstesnėmis indų tapybos tradicijomis ir specifinius meninio stiliaus 
bruožus, kuriems būdingas poetiškumas, harmoningi spalvų santykiai, jautrūs tonų atspalviai, 
galingas emocinis poveikis, linijos muzikalumas, subtilus ornamentinis vaizdinių sistemą 
supančių erdvių kaligrafiškas dekoras. 

Kangros tapybos mokyklos iškilimas siejamas su meno mecenato valdovo Sansara Čandos 
valdymo laikais (1775-1825 m.), kai šis valdovas subūrė savo rūmuose daugelį iškiliausių to 
meto šiaurės Indijos dailininkų, kurie artimai bendraudami tarpusavyje natūraliai sujungė 

įvairių tapybos tradicijų laimėjimus. Ši mokykla tapo tuo savitu indų miniatiūrinės tapybos 
reiškiniu, kuriame susiliejo įvairios Hindustano pusiasalio erdvėje gyvavusios ikiislamiškos, 
perislamizavimą sklidusios persų, Vidurio Azijos ir Mogolų imperijos indoislamiškos tapybos 
tradicijos. Vietinių hinduistinių kultūros tradicijų atgimimas šiame regione ir potraukis hin- 
duistiniams estetiniams idealams suteikė šiai įvairių tapybos tradicijų sintezei ypač rafinuotą 
estetinių ir stilistinių formų pavidalą. Kangros mokykloje, lyginant su ankstesnėmis minia- 
tiūrinės tapybos tradicijomis, regimi esminiai Zanriniai poslinkiai. Skirtingai nei Mogolų 
valdovai, kurie pirmiausia rėmė istorinį, mokslinių leidinių iliustravimo ir rūmų diduomenės 
portretų žanrą, Kangros mokykloje regimas akivaizdus tautinių idealų atgimimas, kuris lėmė 
išskirtinį dėmesį klasikinės indų literatūros vaizdinių „Mahabharatos“ „Ramajanos“ „Gyta- 
govindos“, „Šakuntalos“ vaizdinių iliustravimui. Itin populiarūs čia tampa Krišnos ir Radhi 
meilę šlovinantys motyvai. 

Kangros mokyklos meistrai, naujame meninės sintezės lygmenyje išnaudodami poetinio 
meno ir muzikalios lanksčios linijos teikiamas galimybes, plėtojo ankstesnes tautines indų 
miniatiūrinės tapybos tradicijas. Iš čia plaukia šios mokyklos meistrų kūriniams būdingas 
poetiškumas ir formos muzikalumas, dėmesys tradiciniams indų epų ir legendų siužetams, 
kasdienio žmogaus gyvenimo problemoms, nepaprastas formos glaustumas ir dekoratyvumas, 
minkštas linijinis piešinys, subtilūs spalvų deriniai. Kangros miniatiūrų tapytojai prioritetą 
teikia vertikalaus stačiakampio formatui, į kurį dažniausiai įpiešdavo ovalinės formos vaiz- 
duojamaja miniatiūros dalį, už kurios rėmų būdavo įvairūs floralinio dekoro kaligrafiškai 
atlikti audiniai. Juos į stačiakampį dažniausiai įrėmindavo auksinės spalvos linijos. Pagrindinis 
miniatiūros kūrėjo dėmesys buvo sutelkiamas į centrinę ovalo formos erdvę, kurioje dažni- 
ausiai būdavo vaizduojami keli pagrindiniai herojai gamtos fone. Neretai į meninių vaizdinių 
sistemą patekdavo gyvūnai, paukščiai, gėlės. Platus sąlygiškai traktuojamų plokštuminiu pa- 
vidalu perteikiamų gamtos, peizažo elementų įjungimas į meninių vaizdinių sistemą - vienas 
būdingiausių skiriamųjų šios mokyklos meistrų kūrybos bruožų. 

Kangros mokyklai priklausė trys didieji brandaus tarpsnio radžputų tapybos meistrai - 
Manakas, Ramlalas ir Mola Ramas. Jų kūriniuose savitai susilieja ankstesnės indų, islamizuo- 
tos Mogolų ir netgi Vakarų dailės stiliaus elementai. Tačiau vis dėlto šios mokyklos stiliuje 
ir meninių vaizdinių sistemose akivaizdžiai vyrauja tradicinė tautinės indiškosios tapybos 
linija, kurios savitumas ne tik atsiskleidžia anksčiau minėtuose stiliaus bruožuose ir meninės 
išraiškos priemonėse, tačiau pirmiausia moteriškojo šakti principo iškėlime, kuris matomas 
įstabaus grožio Kangros mokyklos meistrų moteriškuose apibendrinto stiliaus vaizdiniuose. 

Beje, miniatiūros iliustruoja ne tik poetinius, tačiau ir simboline vaizdinių kalba „ragos“ 
žanro muzikinius kūrinius. Ši pakraipa ypatingą populiarumą įgauna rūgamūla žanro kū- 
riniuose, kuriuose didžiulės miniatiūrų tapybos kūrinių serijos perteikia įvairių metų laikų, 


397 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


„Grojantys muzikantai“. Udaipuras. Mogolų stiliaus miniatiūra. 1720-1723 m. 


paskirų mėnesių emocines sąsajas su konkrečiomis muzikos temomis. Čia išskirtine tampa 
jau nuo vedų ir upanišadų laikų išryškinama sinestezinė problematika, kadangi miniatiūrose 
vyraujančios vaizdinių sistemos tiesiogiai siejasi ne tik su metų laikų ar mėnesių kaita, tači- 
au svarbiausia su muzikos garsų pasauliu ir emociniais atlikėjo bei suvokėjo išgyvenimais. 
Tapytojas ieško tokių vizualinių meninės išraiškos priemonių, kurios, nesibraudamos į kito 
laikinio meno stichiją, išryškina vaizdinių, linijų, spalvų, formų muzikalumą. Todėl šios 
miniatiūrinės tapybos tradicijos kūriniuose, greta linijinio piešinio, kaligrafiškų linijų audi- 
nio ir arabeskinių, geometrinių formų dekoratyvumo, labiausiai suvokėją žavi emocionaliai 
skambančios spalvos. 


Hindustani ir karnataka muzikos tradicijų išsiskyrimas 
Meno islamizavimo procesai, išryškėję architektūroje, taikomojoje dailėje, kaligrafijoje ir 


miniatiūrų tapyboje, nuo VIII a., plintant arabų musulmonų ekspansijai, veikė ir okupuotų 
Hindustano pusiasalio regionų muzikinės kultūros raidą. Ankstyvajame Delio sultanato gy- 

SUN EERIE IQ TENS 


Kilmingas vyras su muzikante. BidZapuras. 1660 m. 


vavimo tarpsnyje dėl griežtų islamo religijos reikalavimų ir musulmonų užkariautojų religinio 
konservatyvumo valdovų rūmų ir karinio elito rezidencijose provincijose muzika buvo tarsi 
išstumta iš socialinio ir kultūrinio gyvenimo. Tačiau ilgainiui, valdovams artimiau bendraujant 
su vietos valdančiu elitu, šis požiūris keitėsi ir turtinga indų muzikinė kultūra palaipsniui sk- 
verbėsi į valdančio pusiasalio šiaurę - islamiško elito rūmų gyvenimo ir kultūros pasaulį. Tam 
įtakos turėjo ne tik supanti muzikos garsų prisodrinta indiška aplinka, bet ir musulmoniškos 
civilizacijos erdvėje įsivyraujančios naujos pacifistinės tendencijos, „gražaus gyvenimo stili- 
aus“ sklaida, kurioje išskirtinis dėmesys buvo teikiamas kaligrafijai, poezijai ir muzikavimui. 
Muzikinės kultūros plėtotė taip pat tiesiogiai siejosi ir su sufijų estetikos, jų gyvenimo būdo 
nuostatų, religinių šokių, muzikos garsų įtaka, kuri per gausius sufizmo centrus Irano terito- 
rijoje plito ir islamizuotos Indijos dalyje. Ir pagaliau į islamizuotos muzikinės kultūros plėtotę 
ilgainiui svarų įnašą darė islamą priėmę indai, kurie, kaip ir buvo įpratę savo aplinkoje, toliau 
giedojo savo tradicinius, kiek modernizuotus himnus. 

Šie muzikinės kultūros pagyvėjimo ir kaitos procesai tapo akivaizdūs musulmonų užka- 
riautoje šiaurės Indijoje, valdovų ir aukštuomenės rūmuose, kuriuose grojo daug pakviestų 
persų kilmės muzikantų; čia palaipsniui plito naujos persų ir arabų muzikos tradicijos. Jos 

pradžioje valdančiojo elito, o vėliau praslinkus keliems šimtmečiams ir tarp miestų gyventojų; 
tai skatino laipsnišką anksčiau viešpatavusių vietinės muzikos tradicijų išstūmimą. Šis skirtingų 
muzikos tradicijų sąveikavimo ir asimiliacijos procesas buvo ilgas ir sudėtingas, jis pagimdė 
daug sinkretiškų šiaurės Indijos muzikinės estetikos reiškinių bei naujų muzikavimo stilių, ka- 
dangi vietiniai muzikantai buvo priversti taikytis prie persų kultūros tradicijoje susiformavusių 
valdovų estetinių skonių. Tai lėmė laipsnišką indiškųjų ir islamiskyjy muzikavimo tradicijų 
susipynimą, kuris itin išryškėjo tolerantiškų Mogolų dinastijos imperatorių valdymo metu. 

VIII-XIII a. Hindustano pusiasalio erdvėje, nepaisant musulmonų valdovų užkariautose 
teritorijose skleidžiamos islamiškos muzikos tradicijos, dar ilgai viešpatavo indų klasikinė 
muzika ir toliau plėtojosi įvairūs vietiniai jos stiliai. Musulmonų invazija sudavė stiprų smūgį 
indų kultūros raidai, tačiau muzikinės estetikos srityje klasikiniame periode išryškėjusios 
idėjos natūraliai perėjo į viduramžių estetinius tyrinėjimus ir buvo toliau plėtojamos to- 
kiuose etapiniuose veikaluose, kaip Matangos „Apie skirtingų regionų muziką“ (VII a.), kur 
plėtojama tantristinė muzikinių garsų prigimties teorija, Narados „Muzikos nektaras“ (VIII- 
IX a.), Abhinavaguptos „Tantraloka“ (X-XI a.) ir pagaliau atsiranda svarbiausias sumuojantis 
tuometinius indų muzikinės estetikos raidos laimėjimus Sarangadevos (1175-1127) „Muzikos 
vandenynas“, kuriame glaustai aptariamos svarbiausios ankstesnių muzikinės estetikos traktatų 
teigiamybės, nuodugniai aptariamos istoriškai susklosčiusios muzikos rūšys, tipai, pagrindinės 
indų muzikinės estetikos sąvokos, plačiai gvildenama garsioji indų rūgos teorija. 

Po VIII a. išsiskleidusioje indų muzikinės estetikos tradicijoje, ženkliai augant emocinio 
prado vaidmeniui įvairiuose meno srityse, muzika vis dažniau yra suvokiama kaip sistema, 
sudaryta iš jausminių ir intuityvių garsų, - garsų, kurie išreiškia plačią žmogiškų jausmų 
gamą: džiaugsmą, pyktį, meilę, palaimą ir pan. Toks požiūris atsispindi paskirų alamkarikų 
ir Kašmyro simbolinės poetikos mokyklų šalininkų, ypač Abhinavaguptos koncepcijoje, 
kur savitai buvo plėtojama teorija apie estetinių jausmų prigimtį ir rūšis. Šie jausmai, anot 
indų muzikinės estetikos kūrėjų, kyla žmogaus psichikos pasaulio gelmėse ir sukelia įvairius 
pojūčius ar nuotaikas. Minėti emociniai dvasios virpesiai muzikos mene pasireiškia toniniu 
skambesiu. 

Vadinasi, muzika čia iškyla ir kaip emocinis garsų, garsaeilių arba tonų perteikimas, pa- 
sitelkiant atlikėją ir jausminę žmogaus vidinių gelmių simbolika. Iš čia kyla įsitikinimas, kad 
subtilia muzikos garsų kalba, įvairiomis ritminėmis ir improvizacinėmis meninės išraiškos 
priemonėmis perteikiami įvairiausi spalvingi muzikiniai tonai, tiesiogiai veikiantys Žmogaus 
psichiką ir emocines reakcijas. Todėl tiek muzikos atlikėjai, tiek ir klausytojai spontaniškai 
galvos ir galūnių judesiais išreiškia savo jausmus. Kita vertus, pasižymintys unikalia intuicija 
ir išlavintais improvizaciniais įgūdžiais muzikos atlikėjai savo sinestezinėse vizijose matydavo 
emocines ragy formas atitinkančias konkrečias spalvas, judesius bei emocinius išgyvenimus. 

Ragų klausimasis ir suvokimas indų muziki- 
nės estetikos tradicijoje buvo nemažiau sudė- 
tingas dalykas kaip ir praktinių muzikavimo 
subtilybių mokymasis. Neatsitiktinai muzikos 
ir šokio problemas aptariančiuose traktatuose 
išskiriamos trys pagrindinės kokybiškai skir- 
tingos suvokėjų kategorijos. Pirmojo sattvika 
puruša tipo atstovas jungia savyje tris skir- 
tingus suvokimo sugebėjimus - intelektualų, 
emocionalų ir grynai fizinį. Kadangi visi jie 
yra harmoningai išplėtoti, todėl toks suvokėjas 
muziką suvokia visuose minėtuose Žmogaus 
asmenybei būdinguose lygmenyse. Antrasis 
rajas puruša tipas suvokimo eigoje remiasi 
tik emocijomis, todėl atliekamus kūrinius jis 
suvokia tik kaip pasilinksminimo, pasiten- 
kinimo ir atsiribojimo nuo išorinio pasaulio 
apraiškas. Trečiasis tamasa puruša tipas įkū- 


nija prasčiausią klausytojų kategoriją, tokio, 
kurį domina ne vidinė meno kūrinio esmė, o Krišna, grojantis fleita. Mogolų stiliaus miniatiūra. 
išoriniai atributai, scena, dekoracijos, atlikėjų im 

išvaizda, apranga, instrumentų forma ir pan. 

Laipsniškas Hindustano pusiasalio šiaurinės, o vėliau ir vidurinės pusiasalio dalies, isla- 
mizacijos procesas sąlygojo ne tik vietinių ir užkariautojų muzikos tradicijų sintezę, tačiau ir 
naujų muzikinės estetikos tendencijų bei muzikavimo stilių atsiradimą. Poslinkiai išryškėja 
įvairiose srityse ir skleidžiasi įvairiomis kryptimis. Pirmiausia anksčiau indų muzikinės esteti- 
kos tradicijoje viešpatavusius sanskrito kalba parašytus scholastinius traktatus keičia artimiau 
su meno praktika suaugę jau hindi kalba sukurti muzikinės estetikos veikalai. Jų skaičius pra- 
dedant Amyru Chusro Dehlavi Sarangadhara - paddhati (1363) ir legendinio Akbaro rūmų 
muzikanto Miyano Tanseno (1506 -1589), kuriam priskiriama Rūgamala (1549), sparčiai 
augo, o XVII-XVIII a. jų pasirodė jau ženklus skaičius. 

Taigi musulmoniškosios kultūros ekspansija į Hindustano pusiasalio erdvę lėmė vieną 
svarbiausių lūžių indų muzikinės kultūros istorijoje ir išsiskyrimą į dvi skirtingas muzikinės 
raidos linijas. Taip apie XIII a. indų klasikinės muzikos ir muzikinės estetikos raidoje ryškėja 
skilimas į dvi pagrindines tradicijas: islamizuotą hindustūni (šiaurės Indijos) ir tęsiančią vie- 
tinės muzikos tradicijas karnataka (pietų Indijos). Pirmoji yra paveikta iš svetur atsklidusios 

ir užkariautojų atsineštos persų ir arabų, savitos sufijų muzikos tradicijų įtakos, o antroji - 
išplitusi Dekano plokštikalnėje ir pietinėje Indijoje tęsė ir toliau plėtojo senąsias indų muzikos 
tradicijas. Tarpinėje šių tradicijų susidūrimo zonoje neretai lygiagrečiai skleidėsi ir viena kitą 
veikė abi šios tradicijos. Kiekviena iš minėtų muzikos tradicijų išplėtojo savitas muzikinės 
estetikos teorijos, specifines muzikavimo sistemas, mokyklas, atlikimo stilius, ritmines ir 
poliritmines struktūras, požiūrius į ornamentikos, griežtos reglamentacijos ir improvizacijos 
vaidmenį konkrečių muzikos elementų atlikimo procese. 

Dauguma Mogolų imperatorių globojo muziką ir telkė savo dvare garsius vietinius ir 
gretimų kraštų muzikantus. Rašytiniai šaltiniai liudija, kad Babūras ne tik mėgo muziką, 
tačiau ir pats kūrė dainas. Humajunas buvo aistringas muzikos mėgėjas, kuris daug laisva- 
laikio praleisdavo muzikantų aplinkoje ir mėgavimuisi muzikos garsais skirdavo dvi savaitės 
dienas. Akbaras garsėjo kaip geras muzikavimo subtilybių žinovas, kuris pats kūrė muzikos 
kūrinius ir meistriškai grojo indišku instrumentu nakara. Savo rūmuose jis sutelkė daug įvairių 
kraštų muzikantų, kuriuos padalijo į septynias skirtingas muzikantų grupes, kurios muzikavo 
skirtingomis savaitės dienomis. Jo muzikinės aplinkos pažiba buvo legendinę šlovę pelnęs 
neprilygstamas virtuozas Tansenas iš Gvalioro. Muzikos globėjas buvo ir Džahangiras, kuris 

vienodai rėmė tiek islamiškosios, tiek tradicinės indų muzikinės kultūros šalininkus. Po jo 
valdymo laikų muzikinė kultūra imperatorių rūmuose išgyveno nuosmukį. 

Nepaisant Mogolų imperatorių dėmesio muzikinei kultūrai, jų rūmuose muzikantų 
socialinis statusas ženkliai pasikeitė lyginant su tuo, kurį regime ikiislamiškoje Indijoje arba 
dar islamizacijos poveikio nepatyrusiuose pietiniuose pusiasalio regionuose. Tradicinės indų 
kultūros viešpatavimo vietose muzikantai buvo traktuojami kaip sakralinio meno, susijusio 
su konkrečia religine tradicija, atstovai, todėl buvo brahmanų kastos atstovai ir naudojosi jai 
priskiriama pagarba bei aukštu socialiniu statusu. Mogolų rūmuose, nepaisant imperatorių ir 
jų šeimos narių globos, muzikantai buvo traktuojami kaip žemesnio socialinio rango atstovai, 
kadangi jų funkcijos dvaro gyvenime dažniausiai buvo pramoginės ir gretinamos su menkos 
reputacijos šokėjų funkcijomis. Tik išskirtinis talentas ir šlovė minkštino šį rūmuose vyravusį 
atsainų požiūrį į muzikantus. 

Vienas svarbiausių dar XIV a. šiaurės Indijoje susiformavusių islamizacijos įtaką 
patyrusių klasikinės vokalinės muzikos stilių, gyvuojančių iki nūdienos, įgavo dhrupad 
vardą. Jis plėtojosi veikiamas religinės estetikos įtakos. Šio lėto tempo, aiškiai struktūruoto 
didingo stiliaus kūrinius atlikinėjo vyrai, akomponuojant styginiams (tampurai) ir perku- 

siniams (pakchavadžui) klasikiniams instrumentams. Su dhrupad stiliaus raida tiesiogiai 
siejasi daugelio legendų apipintų indų klasikinės muzikos korifėjų Svami Haridaso (XV a. 
pab.) ir Tanseno (XVI a. pr.) iškilimas. Pastarojo kūryba, jungianti indiškus ir islamiškus 
muzikavimo bruožus, padėjo pagrindus įtakingiausiai islamizuotos hindustani muzikos 
tradicijai, kurioje atsirado daug naujų indų klasikinės muzikos tradicijai nebūdingų su 
improvizacijos galimybėmis tiesiogiai susijusių įmantrių stilistinių figūrų, ornamentalumo, 
kas liudijo apie naujos indiškos muzikinės tradicijos formavimąsi. Šiame stiliuje išskirtinę 
svarbą įgauna atsiribojimas nuo išorinio pasaulio ir gilus įsijautimas į laisvos improvizacijos 
kupiną muzikavimo procesą. 

Taip indų muzika, pakliuvusi į persų ir arabų muzikinės tradicijų įtaką, gimdė naujus 
sinkretiškos muzikinės kultūros reiškinius, kurių žymiausi atstovai buvo persų kilmės indų 
poetas ir muzikas Amyras Chusro Dehlavi (XIII pab.-XIV a. pradžia), Kabyras (XV a.), 
Tulsidasas (XVI a.), Surdasas (XVII a.) ir kiti. Hindustani muzika pasiekė savo klestėjimo 
viršūnę tolerantiško Mogolų imperatoriaus Akbaro valdymo laikais, kuomet iškilo žymiausias 
jos kūrėjas Tansenas. Ši muzikos tradicija su naujais instrumentais pagimdo daugybę nebüdin- 
gų ankstesnei klasikinei naujų muzikos stilių, garsų sistemų, ritminių ir melodinių struktūrų. 

Kitas ryškų pėdsaką indų kultūros tradicijoje palikęs XVI-XVII a. susiformavęs islamiš- 
kos vokalinės muzikos stilius įgavo khayal (iš urdų kalbos išvertus „vaizduotė“, „fantazija“ 
vardą. Šiam stiliui būdingas ypatingas jausmingumas ir polinkis į spontanišką improvizaciją. 
Atlikėjai tarsi iškrinta iš juos supančio pasaulio įtakos sferos ir skrajoja jų kūrybinės dvasios 
polėkiams paklūstančių garsų pasaulyje. 

Dar vienas plačiai paplitęs islamizuotos vokalinės muzikos stilius buvo tarūnd. Šio sti- 
liaus muzikantai pagrindinį dėmesį sutelkdavo į garso moduliacijas, ornamentalumą, todėl 
jo esmė buvo prasmės neturinčių garsų neskubus melodingas su ritmo ir tempo kaita kar- 
tojimas. Dažniausiai muzikavimui pasitelkiamais soliniais ir akomponuojančiais klasikinės 
muzikos instrumentais pamažu tapo sitaras, sarodas, tabla, santūras (indiški cimbolai) ir kiti. 

Minėtų ir daugybės kitų musulmoniškosios muzikos stilių įtaka išplito tik jų valdomoje 
šiaurinėje ir vakarinėje nuo Dekano plokštikalnės Hindustano pusiasalio dalyje, o pietinėje 
jo teritorijoje plėtojosi vietinių valdovų remiama glaudžiai su įvairiais hinduistiniais ri- 
tualais susijusi karnataka (iš tamilų kalbos verčiant, ši sąvoka reiškia „tradicinis“, „senas“ 
muzikavimo būdas) muzikos tradicija. Ji išsaugojo daug archajiškų senovės Indijos muzi- 
kavimo bruožų. Šios tradicijos pradininkais ir žymiausiais atstovais laikomi Purandaradasa 
(XVI a. pirmoji pusė) ir Venkateswara Dikshitas (XVII a.), kurie kanonizavo pagrindinius 
muzikavimo principus. Muzikos esmė yra septynių pagrindinių garsų (tāla) sistema, kuri 
jungia dar ir skirtingų trukmių garsus. Pats muzikavimo procesas lydimas ritmą palaikančių 
plojimų, rankų ir pirštų mostų, kurie keičiasi atliekant skirtingų muzikinių formų kūrinius. 

Gestų svarba šioje muzikavimo sistemoje liudija apie jos ryšį su senosiomis ritualinėmis 
praktikomis, kuriose greta muzikos išskirtinė vieta tekdavo ir šokiui. 

Pagrindinis skiriamasis tradicinės klasikinės indų muzikos bruožas - horizontalus liniji- 
nis vienbalsių muzikinių melodinių struktūrų plėtojimas. Kadangi vienbalsė melodinė linija 
skleidžiasi laike, išskirtinę svarbą įgauna įvairios melodinės ir ritminės struktūros. Rūga yra 
pamatinė tradicinės indų muzikinės estetikos kategorija, kuri vartojama trimis pagrindinėmis 
prasmėmis: kaip abstrakti estetinė kategorija; konkrečia derme pagrįstas melodinis modelis 
ir kaip muzikinė kompozicija. Žodis rága turi daug skirtingų reikšmių, iš kurių svarbiausios 
yra „spalva“, „atspalvis“, „dažymas“, „meilė“, „aistra“, „liūdesys“, „melodija“, „jausmas“ „aistra“ 
ir pan. Pagrindinis estetinis rūgos kompozicijos tikslas - sužavėti klausytoją, užkrėsti jį tam 
tikrų emocijų visuma. Iš čia kyla įvairių estetinio suvokimo ir meno psichologijos problemų 
išskirtinė svarba indų tradicinėje muzikinėje estetikoje. Dažniausiai indų muzikinėje estetikoje 
šia sąvoka žymimos įvairios emocinės nuotaikos, perteikiančios skirtingus melodingų garsų, 
derminių melodinių modelių sistemų atspalvius. Taigi rūgos teorija glaudžiai susijusi su kla- 
sikinėje indų dramos teorijoje išplėtota rasos koncepcija. Klasikinėje indų muzikos estetikoje 
yra išskiriamos 7 pagrindinės rūgos, o kiekvienoje jų - po penkias rūgini. Be to, dar išskiriama 
iki 60 smulkesnių muzikinių struktūrų. Indų muzikinės estetikos atstovai, aiškindami rūgą 
kaip psichoemocinę muzikos interpretatoriaus ir suvokėjo būseną (rasa), išreiškiamą įvairiais 
melodijų atspalviais, ypatingą dėmesį skiria improvizacinei kūrybai. 

Nedaug perdedant, galima teigti, kad būtent raga yra vienas tų pamatinių tradicinės 
muzikos elementų, kurie sudaro giliausią jos dvasią ir lemia savitą improvizacinį jos pobūdį. 
Tačiau kalbant apie improvizaciją indų muzikinės estetikos kontekste būtina atsiriboti nuo 
Vakarų meninės kūrybos procesų psichologijai būdingos sąvokos „improvizacija“ sampratos, 
kuri tarsi oponuoja konstruktyviam kompoziciniam mąstymui meninės kūrybos procese. Indų 
muzikinės estetikos tradicijai tokia tiesmuka priešprieša yra visiškai nepriimtina, kadangi im- 
provizacija čia skleidžiasi kaip aktyvaus ir konstruktyvaus kūrybos proceso dalis. Muzikantas, 
skirtingai nei griežtai reglamentuotoje šiuo požiūriu Vakarų muzikos tradicijoje, ne atlikinėja 
kompozitoriaus sukurtą ir natomis užrašytą muzikos kūrinį, o pasirenka konkrečią jo dvasios 
būseną atitinkančią improvizacijos temą. Būtent ji ir tampa klausytojų akyse gimstančios ir 
ausyse skambančios muzikos išeities tašku. Muzikuojant, priklausomai nuo konkrečios mo- 
kyklos tradicijų, savitai panaudojami improvizaciniai elementai, įvairios ritminės struktūros, 
vyraujančios temos plėtojimo linijos. Muzikavimo procesas čia atskleidžia ir kai kuriuos dra- 
mos menui būdingus estetinio emocinio poveikio suvokėjui elementus, kadangi muzikinėmis 
melodijomis, ryškių vaizdinių kalba siekia perteikti suvokėjui savo emocijas. 

Indų muzikinėje kultūroje viešpataujančioje improvizacinėje kūryboje ypatingą svarbą 
įgauna ritminių struktūrų ciklas - tala (sanskr. „paviršius, „plokštuma“), kuris yra tarsi 

»gyvybinis polėkis“, padedantis išgauti konkrečią emocija ar jų skalę. Vadinasi, tala čia at- 
lieka išskirtinės svarbos muzikos ritmikos organizavimo sistemos funkciją; ji padeda išskirti 
svarbiausius klasikinės muzikos stilius ir apibūdinti jų specifinius bruožus. Su tūla sąvoka taip 
pat tiesiogiai siejami svarbų vaidmenį muzikinio audinio konstravimo sistemoje atliekantys 
gausūs mušamieji instrumentai, kurie yra įvairių didžių, formų ir pavidalų. 

Ragų atlikimo metu visas klausytojo dėmesys turi būti sutelktas į atlikimo eigą, jau- 
triausius muzikinės minties ir melodinių linijų posūkius. „Taigi ragai būtinas klausymas, tai 
yra sąmoningai kvalifikuotame klausime, kuriam būdingas nuoseklus dėmesio sutelktumas. 
Kadangi raga reikalauja tokios jėgų įtampos, ji negali tik elementariai linksminti klausytoją 
ar teikti jam malonumą. Ji teikia jam pranešimą. Vadinasi, ragos malonumo ir žavesio pojū- 
tis - nėra svarbiausias dalykas indų muzikos suvokime o tik šalutinis veiksnys, lydintis jos 
prasmių aiškinimąsi ir jos supratimo procesą“ (Raghava R. Menon, 1982, p. 12). 

Tai paaiškina, kodėl muzika indų viduramžių estetikos tradicijoje buvo suvokiama 
kaip tiesioginė jos atlikėjo giliausių vidinių dvasios poslinkių, proto intuicijų ir vaizduotės 
išraiška muzikos garsų pavidalu. Vadinasi, muzikavimas - tai vienu ir tuo pačiu metu vyks- 
tantis dvigubas procesas, viena vertus, vienos formos transformacija į kitą, o kita vertus, 
abstrakčių intuicijų, idealų perkėlimas į realiai besiskleidžiančias garsines tonines formas. 
Indų muzikinės estetikos savitumas lyginant su Vakarų muzikinės estetikos tradicija pirmiau- 
sia skleidžiasi minėta išskirtine sinestezinio tikrovės suvokimo svarba, kadangi muzikinių 
garsų pasaulio suvokimas itin glaudžiai siejasi su vaizduojamajai dailei būdingu tikrovės 
suvokimu per vaizdinį. Ši analogija išryškėja derinant spalvą, garso aukštumą, harmoniją, 
melodiją bei tonų ir mikrotonų sekas, įvairias jų sąveikas. Iš čia plaukia ir specifinis indų 
viduramžių muzikinės estetikos bruožas: muzika suvokiama kaip psichinis-materialus arba 
idealus-tikras objektas, todėl intuityvūs muzikos atlikėjai kultivuoja muziką, vertindami 
abi jos formas - tiek idealią, tiek medžiagišką, susijusią su konkrečių muzikalių formų 
architektonika. 

Todėl atlikėjas iš savo kūrybos arba muzikos projekcijos patiria dvigubą malonumą: 
pirmiausia, savo meistriškumo parodymas, tuomet mėgavimasis savimi bei atsakomasis audi- 
torijos įvertinimas. Taip pat yra ir su vaizduojamuosius menus kultivuojančiais menininkais, 
t. y, muzikantai, skulptoriai ir tapytojai atlieka tą patį savo motyvų ar temų konstravimo 
ir projekcijos kūrybinį darbą, nors technikos ir konkrečios meno rūšies meninės išraiškos 
priemonės viena nuo kitos skiriasi. 

Ir pagaliau akivaizdu, kad emocionaliai įtaigus muzikos garsų pasaulis turi galingą 
poveikį tiek atlikėjo, tiek ir suvokėjo psichikai, kadangi žmoguje išjudina vaizduotę, emo- 
cijas, skatina mėgautis muzikos garsų pasaulio teikiamu grožiu ir harmonija. Tai remiasi 
emociniu muzikos poveikiu, malonumu, kuris kyla iš ypatingos muzikinės intelektualinės 

meno kūrimo formos, kuri muzikaliems žmonėms gali pažadinti atsakomuosius jausmus 
ir sukurti ypatingą harmonizuojantį dvasią, jausmus estetinį potyrį. 

Apibendrinant apmąstymus apie indų muzikinės estetikos ir muzikinės kultūros savi- 
tumą, lyginant su kitomis didžiosiomis muzikos tradicijomis, norėtųsi atkreipti skaitytojų 
dėmesį, kad tai neabejotinai viena rafinuočiausių žmonijos kultūros istorijoje sukurtų mu- 
zikinių sistemų. Tačiau muzika indų civilizacijos erdvėje buvo šis tas nepalyginamai daugiau 
nei paprasta meno rūšis. Čia pirmiausia norėtume atkreipti dėmesį į labai svarbų genetinį 
ir pasaulėžiūrinį jos bruožą: įvairiausios indų tradicinės muzikos formos savo giliausioje 
esmėje konkrečiomis meninės išraiškos priemonėmis siekia perteikti vientisą Visatos pa- 
saulėvaizdį. Tam pasitelkiama sudėtingiausia tonų, pustonių, jais išreiškiamų subtiliausių 
nuotaikų atspalvių gama. Todėl ir indų kultūros tradicijoje, skirtingai nei racionalizuotuose 
Vakaruose, muzika buvo suvokiama ne tik kaip viena iš meno rūšių, atliekančių įvairias 
kultūrines ir socialines funkcijas, tačiau ir kaip dieviškos kilmės kosminis reiškinys. Šio 
teiginio apie kosminį indų muzikos pobūdį pagrįstumą patvirtina ir pagrindinių muzikos 
komponentų - tonų, gamų, dermių - sąsajos su makro ir mikrokosmo elementais ir įvairiais 
kosminiais reiškiniais. 

Vadinasi, nors arabų ekspansija į Hindustano pusiasalį prasidėjo VIII a. pradžioje, tačiau 
prireikė beveik penkių šimtmečių, kol ateivių kultūra suleido tvirtas šaknis indų civilizacinėje 
erdvėje ir atsirado naujos islamizavimo antspaudu ženklintos indoislamiškos kultūros, esteti- 
kos ir meno formos. Islamo civilizacijos ekspansija į šiaurės ir vidurio Hindustano pusiasalio 
teritorijas įnešė esminių korekcijų į tolesnę indų kultūros, estetinės minties ir meno raidą. Po 
niokojančių karų palaipsniui ryškėjo naujos kultūros raidos tendencijos, susijusios su islamo 
religijos, estetikos, meno idealų sklaida indų civilizacijos erdvėje. 

Dėl islamo religijai ir estetikai būdingų draudimų vaizduoti gyvus padarus ryškėjo 
esminiai poslinkiai šiaurinės ir centrinės Hindustano pusiasalio dalies architektūroje ir 
vaizduojamojoje dailėje, skverbėsi islamiškos estetikos principai. Vaizduojamojoje ir taiko- 
mojoje dailėje ryškėjo dekoratyvinės tendencijos, ornamentinis struktūriškumas, stilizuota- 
me dekore įsivyravo floralinės ir geometrinės struktūros, suklestėjo islamiškoji kaligrafija, 
knygos miniatiūros menas, skleidėsi naujos poezijos ir muzikos formos, kurioms taip pat 
būdingas ornamentalumas. Tolesnė indų civilizacijos raida iki Mogolų kultūros iškilimo 
tiesiogiai siejosi su islamiškojo substrato įtakos augimu indų kultūroje, estetikoje ir mene. 

Naujos islamizuotos indų kultūros, estetikos ir meno raidos tendencijos išsiskleidė 
Mogolų epochos architektūroje, dekoratyvinėje dailėje, kaligrafijoje, miniatiūrų tapyboje, 
muzikoje, poezijoje. Nors šiose sinkretiškose meno formose su indų estetikos ir meno 
tradicijomis savitai susiliejo indų, persų, arabų, afganistaniečių ir mogolų meno tradicijos, 
tačiau tai jau iš esmės naujas indoislamiskos estetikos ir meno reiškinys su islamo kultūroms 

būdingu koloritu. Akivaizdu, kad galingo islamiškos kultūros, estetikos ir meno srauto 
įsiliejimas į indų kultūros tradiciją stipriai paveikė įvairias indų kultūros sritis ir ilgainiui 
islamiškasis substratas tapo neatsiejama dabartinės indų kultūros dalimi. 

Nuolatiniai feodaliniai karai, įsiplieskę šiaurės Indijoje ir Dekano plokštikalnėje, 
keitė galios centrų išsidėstymą Hindustano pusiasalyje. Aurangzebo valdymas, prasidėjęs 
nenutrūkstamais karais prieš Dekano karalystes, kurios buvo aneksuotos 1686-1687 m., ir 
Radžastano princus, su kuriais jo protėviai palaikė gerus santykius ir giminiavosi, galutinai 
suardė netvirtą pusiausvyrą tarp hinduistų ir musulmonų, o Aurangzebas įsigijo nuožmių 
priešų Radžastane ir Dekane, kur sparčiai augo Marathos klanų galia. Marathos valdovai tapo 
aršiais islamo priešininkais ir nuožmūs permainingi karai su jais sekino Mogolų imperijos 
materialinius ir karinius išteklius. 1677 m. nuo imperijos atskilo karingi radžputai, kurie 
tęsė imperijos griovimo darbą. 

Po kelių bangų vienas po kito sekusių nomadų antpuolių Irano valdovo Nadir Šaho 
kariuomenė 1739 m. išplėšė sostinę Delį ir išgrobstė per du šimtmečius sukauptus turtus. 
Vėliau įvairios afganų, marathų, nomadų ir britų kolonstų kariuomenės pratęsė Mogolų 
kultūrinio paveldo niokojimą. 

Vadinasi, nepaisant pradžioje atrodžiusių svarių karinių laimėjimų, Aurangzebo religinis 
fanatizmas pasmerkė šalį įsivelti į nuozmius lokalinius karus, kurie atvedė neseniai klestė- 
jusią imperiją prie geopolitinės galios ir kultūros nuosmukio. Po jo valdę Delio valdovai iki 
1858 m., kai Delis pakliuvo į britų kolonistų valdžią, funkcionavo daugiau kaip simbolinės 
figūros, nepajėgios stabdyti įsibėgėjusių politinės ir kultūrinės dezintegracijos tendencijų. 

Savitos kelis šimtmečius klestėjusios indoislamiškos Mogolų kultūros, vadinasi, ir 
tradicinės indų estetikos ir meno saulėlydį, paspartino britų ekspansija ir sparčiai plintanti 
Hindustano pusiasalio kolonizacija. Po mūšių ties Plassei (1757 m.) ir Buksaro (1764 m.) 
britų užkariautojai, prisidengdami rytų Indijos bendrovės ekonominių interesų gynimu ir 
sumaniai supriešindami skirtingus Hindustano pusiasalio valdovus, nuosekliai įgyvendi- 
no Indijos kolonizacijos ir joje sukauptų milžiniškų turtų plėšimo politiką, kuri tiesiogiai 
siejosi su vietinių kultūros tradicijų griovimu. Maždaug iki 1774 m. kolonizuotose Indijos 
teritorijose buvo atvirai grobstomi vietiniai ištekliai, kurie ilgainiui tapo rafinuotesni, „ko- 
merciniai“. Kultūros srityje britų kolonijinė politika buvo aiškiai orientuota į vakarietiškų 
kultūros įtvirtinimą ir tai buvo skaudus smūgis tradicinės indų kultūros, estetinės minties 
ir meno formų plėtotei. 

Apibendrinimas 


Taigi kompleksiškai ir lyginamuoju aspektu aptarę Hindustano pusiasalyje išsiskleidusios 
tradicinės indų kultūros estetikos ir meno ištakas, pagrindinius raidos etapus, iškiliausias 
mokyklas, koncepcijas, sąvokas, išryškinę pagrindinius tipologinius bruožus, santykius su 
kitų didžiųjų civilizacijų kultūros tradicijomis, galime konstatuoti, kad indiškosios savitumas 
pirmiausia atsiskleidžia jos sąsajomis su praktiniais konkrečios istorinės epochos poreikiais, tuo 
metu viešpatavusiomis filosofinėmis, religinėmis, etinėmis, estetinėms idėjomis, pagrindinėmis 
kultūros raidos tendencijomis. Akivaizdu, kad, nepaisant išorinių įtakų, istorinių raidos formų 
įvairovės, tradicinė indų kultūra, estetika ir menas pasižymi kai kuriais specifiniais bruožais, 
skiriančiais ją nuo antikos, Vakarų, Artimųjų Rytų ir kitų didžiųjų Rytų Azijos tradicijų. Pir- 
miausia, lyginant su antikos, Vakarų, Artimųjų Rytų ir Rytų Azijos, Hindustano pusiasalyje 
išsiskleidusi tradicinė indy estetika ir menas išsiskiria didesne regioninių formų įvairove, ryskesne 
literatūrocentrine orientacija, semiotiškumu, akivaizdesniu mitologijos, religijos, filosofinės 
metafizikos poveikiu estetikos ir meno raidai. 

Kita vertus, tradicinėje indų kultūroje ryškesni simbolinio mąstymo principai, užslėptos 
metafizinės reiškinių esmės, neišsakyto grožio apraiškų ieškojimas. Ir pagaliau jai būdingas 
jautrus psichologizmas, persmelktas plačios emocinių išgyvenimų gamos, kurios viename 
poliuje - beaistris asketiškas rigorizmas, atsiribojimas nuo išorinio pasaulio beprasmybės, 
o kitame - aistringas hedonistinis gyvenimo džiaugsmo ir būties pilnatvės pojūtis. Aišku, 
antikos ir Vakarų estetikos ir meno tradicijose galima įžvelgti daugiau racionalumo, o Rytų 
Azijoje - artistiškumo, rafinuotumo, tačiau subrendusi indoarijų estetikos ir meno tradicija 
pirmiausia pavergia skelbiamų estetinių ir meninių idealų įvairove, jų hipnotizuojančia bū- 
ties pilnatvės kupina išgyvenimų galia, plačiu ir įvairiapusiu požiūriu į pasaulį, gyvenimą, 
kūrybą, meną. Šie ir kiti indų estetikos ir meno tradicijos bruožai pasklido ne tik Hindusta- 
no pusiasalio erdvėje, tačiau ir kituose Azijos regionuose. Jie patyrė esminių pokyčių indų 
civilizacijos idėjų, vertybių ir simbolių įtakų veikiamoje pietryčių Azijoje, Kinijoje, Korėjoje, 
Japonijoje, kur daugelio indų kultūros, religijos, filosofijos, estetikos, meno idėjų ir principų 
poveikis buvo ryškus. 

Ir pagaliau. tradicinė indų kultūra, estetika ir menas, nepaisant daugybės apokaliptinių 
istorinių sukrėtimų, stebina estetinių idealų, formų, kanonų stabilumu ir meninės kūrybos 
principų tęstinumu. Daugelis pamatinių indų civilizacijos kultūros tradicijos bruožų išryškėjo 
maždaug prieš 5000 - metų seniausių upių civilizacijų formavimosi metu. Protoindiškųjų Indo 
upės baseino (Harappos ir Mohendžo Daro) civilizacijų atsiradimas Hindustano pusiasalio 
geografinėje erdvėje, jų pasiektas aukštas urbanizacijos, architektūros, meninės kultūros lygis 
paneigia plačiai paplitusį stereotipinį požiūrį, kad arijai, įsiveržę į Hindustano pusiasalio ci- 

vilizacinę erdvę, susidūrė su daug žemesnio lygio kultūros ir meno tradicija. Priešingai šiam 
požiūriui, remdamiesi patikimais archeologijos duomenimis, galime teigti, kad užkariautojų 
arijų gentys čia susidūrė su aukštesne kultūra. Minėtų protoindiškųjų civilizacijų žlugimas 
tikriausiai yra tiesiogiai susijęs su arijų įsiveržimu į Hindustano pusiasalį ir naujos atvykėlių 
kultūros sklaida. Tai paveikė tolesnę Hindustano pusiasalio kultūros raidą ir formavo naujos 
sinkretiškos, jau indoarijų kultūros, estetinės minties ir meno specifinius bruožus. 

Vedų epochos kultūra, išsiskleidusi poetinėje kūryboje, lėmė ne tik naujų literatūrinių 
formų iškilimą ir dominavimą menų hierarchijoje, tačiau ir besiformuojancios indy estetinės 
tradicijos literatūrocentrinę orientaciją. Vėlesniuose brahmanų, aranijakų ir upanišadų tekstuo- 
se išryškėjo indams būdingas juos supančio gamtos pasaulio ir žmogaus pažinimas, dvasinių 
bei etinių pradų iškėlimas vertybių hierarchijoje. Kita vertus, ankstyvyjy upanisady tekstai 
simbolizuoja naują indy filosofinės ir estetinės minties užuomazgų tapsmo etapą, kuriame atsi- 
spindi anksčiau vyravusio pasaulėžiūrinio sinkretizmo irimas ir skleidžiasi filosofinio mąstymo 
principai, ryškėja pamatinės indy filosofijos bei estetikos kategorijos. 

Naujas svarbus indų kultūros, estetinės minties ir meno raidos etapas prasidėjo kla- 
sikiniame periode (nuo maždaug VI-V a. pr. Kr. iki VI a.), kuriame, formuojantis indoarijų 
miestų kultūrai, centralizuotiems valstybiniams organizmams, paspartėjo socialinės ir kul- 
tūrinės diferenciacijos procesai, griovę pirminį sąmonės sinkretiškumą. Mitinės ir religinės 
sąmonės skilinėjimas, filosofinio mąstymo pradmenų atsiradimas (išryškėjęs jau ankstyvosiose 
upanišadose), didėjanti properša tarp liaudies ir elitinės kultūros, folklorinio ir profesionalaus 
meno poveikė tolesnę estetinės minties ir meno raidą. 

Klasikiniame periode, plintant Hindustano pusiasalyje indoarijų kultūrai, apie V a. pr. 
Kr. natūralią kalbos plėtotę paveikė lingvistiniai pokyčiai, susiję su intensyvia sanskrito gra- 
matikos raida ir joje išryškėjusiais naujais kanoniškais reikalavimais. Nuo I amžiaus sanskritas 
jau buvo plačiai vartojamas rašant įvairius valstybinius raštus, dedikacijas, ritualinių vyksmų 
metu. Jis taip pat vyravo (nors neretai tekstuose būdavo daugybė klaidų - kas apsunkina 
tekstuose išsakomų minčių ir teiginių interpretaciją) įvairiuose architektūrai, skulptūrai ir 
tapybai skirtuose tekstuose. 

Sanskritas tuomet buvo vartojamas kartu su kalbomis, kurios neatitiko griežtai kano- 
nizuotų gramatikos reikalavimų; jos vadinamos prakritais, kurio įvairių formų ir dialektų 
aptinkame įvairiuose indų civilizacinės erdvės regionuose. Tarp daugybės bendrosios kal- 
bos formų savo svarba išsiskyrė pali kalba, kuri klasikiniame periode ilgai išsaugojo tvirtas 
pozicijas dėl sąsajų su budizmu. Kita svarbi klasikinio periodo kalba buvo magadhi, kurios 
atmaina ardmagadhi tapo šventąja džainizmo adeptų kalba. 

Tačiau neabejotinai tolesnei indų kultūros, filosofijos, estetinės minties raidai svarbiau- 
sia buvo sanskritas, kurio išplitimas Hindustano pusiasalio erdvėje buvo išskirtinės svarbos 


410 


ISLAMIZACIJA IR HINDUISTINÉS CIVILIZACIJOS SAULĖLYDIS 


reiškinys. Jis, greta didžiųjų religijų, brahmanizmo, budizmo ir džainizmo, buvo svarbiausias 
klasikinės indų civilizacijos erdvę vienijantis veiksnys, kadangi buvo universali Hindustano 
pusiasalio mokslo ir literatūros kalba. Ši kalba šimtmečiais buvo suprantama išsimokslinusiems 
žmonėms kiekviename aptariamos civilizacinės erdvės regione, nepriklausomai nuo vietinių, 
neretai didžias tradicijas turinčių kalby. Žodžio ir kalbos kultas ankstyvajame vedistiniame 
ir klasikiniame indų kultūros raidos etape ne tik sąlygojo poezijos ir dramos iškilimą menų 
hierarchijoje, tačiau ir literatūrinės estetikos įsivyravimą. 

Tačiau siekimas vaizdiniu pavidalu įprasminti naujus religinius, estetinius idealus, 
stiprėjanti kova dėl įtakos dvasinio gyvenimo sferose vertė klasikiniame periode vis didesnę 
įtaką įgaunančius brahmanizmo, džainizmo ir budizmo ideologus atkreipti dėmesį į kultinę 
architektūrą ir su ja susijusius vaizduojamuosius menus, plačiau panaudoti jų teikiamas 
galimybes savo mokymams, iliustruoti. Šia kryptimi pasukę ideologai siekė ne tik priartinti 
savo mokymus prie platesnių liaudies sluoksnių, tačiau ir išnaudoti grožio ir įvairių menų 
teikiamas galimybes savo religinių idealų sklaidai. Nuo šiol estetinis aspektas budistinėje ir 
džainistinėje kultūros tradicijose įgavo išskirtinę svarbą. Tai skatino architektūros ir vaiz- 
duojamosios dailės sakralizaciją, ikonos formos meno su visapusiškai išplėtotu kanoninių 
vaizdinių pasauliu atsiradimą, architektūros ir vaizduojamosios dailės estetikos formavimąsi. 
Klasikiniame periode ypatingas aukštumas pasiekė architektūros, skulptūros, tapybos plė- 
totė, kuri rėmėsi svariais šių meno sričių dėsningumus apibendrinančiais estetinės minties 
laimėjimais. Lygiagrečiai besiformuojančioje rūmų kultūroje vyraujančias pozicijas išsaugojo 
vedų epochoje viešpatavusios literatūrinės formos. Tai atsispindėjo poetų socialiniame statuse, 
kuris, lyginant su skulptorių, tapytojų, šokėjų, buvo aukštesnis. Architektūros ir vaizduojamųjų 
menų santykinį atsilikimą nuo literatūrinių formų plėtotės tuometinėje indų kultūroje galime 
paaiškinti ne tik antraeile vieta menų hierarchijoje, tačiau ir menkiau paslankia pastarųjų 
medžiagiška prigimtimi. 

Tiesą sakant, indų estetikos ir meno tyrinėjimuose dažnai pabrėžiamas architektūros 
ir vaizduojamųjų menų estetinės recepcijos menamas „atsilikimas“ ne visuomet buvo toks 
akivaizdus realioje indų civilizacijos istorijoje. Įvairių poetikos, literatūrinės, architektūros 
ir vaizduojamosios dailės estetikos koncepcijų iškilimas neabejotinai daugybe gijų siejosi 
su kokybiniais estetinės ir meninės sąmonės poslinkiais, netolygia atskirų meno sričių, kaip 
savarankiškų kūrybinės veiklos sferų, plėtote. 

Estetinė mintis ir menas, nepaisant jų glaudaus sąryšingumo, plėtojosi savais keliais, skir- 
tingomis pakilimų ir nuosmukių sinusoidėmis. Pavyzdžiui, Indo slėnio (Harappos ir Mohendžo 
Daro) civilizacijose, vėliau klasikiniame periode, kuris tiesiogiai siejosi sa Magadhos valstybės 
bei didžiųjų imperijų iškilimu, regime įstabų architektūros, vaizduojamosios dailės, ypač 
skulptūros pakilimą, kurį apvainikuoja, vertinant plačiame pasaulinės estetinės minties 

raidos kontekste, unikalių estetinių traktatų „Natjašastra“ „Gytalamkara“ ir „Čitralakšana“ 
atsiradimas. 

Didžiųjų imperijų klestėjimo laikais skulptūra ir tapyba savo meninių formų, įvaizdžių 
įtaigumu, įvairove ir aukštu meniniu lygiu vėl konkuruoja su literatūrinėmis formomis, kurios 
po Guptų imperijos žlugimo ir ypač nuo VII a. vėl susigrąžina vyraujančias pozicijas. Tai 
liudija šlovingos alamkarikų mokyklos estetikų plejados atsiradimas. Po Kašmyro X-XI a. 
renesanso, kuris simbolizuoja aukščiausią sanskritiškos natjašastrinės estetinės tradicijos 
pakilimo tarpsnį, vėl regimas įstabus hinduistinės, džainistinės architektūros ir skulptūros 
pakilimo tarpsnis, kuris siejasi su įvairiausių regioninių meno formų plėtote. Jis paverčia 
Hindustano pusiasalį vienu svarbiausių pasaulyje architektūros ir su ja susijusios architektūrinės 
ir skulptūrinės estetikos centrų. Šis įstabus meninės kultūros pakilimas, kuris skirtinguose 
regionuose skleidėsi savais ritmais, buvo paremtas ne mažiau svariais estetinės minties 
laimėjimais. Tiesa, sanskrito ir įvairiomis vietinėmis tarmėmis rašomi traktatai buvo ne tiek 
teorinio, kiek praktinio ir pagalbinio techninio pobūdžio, nors negalime neigti, kad juose 
nėra vertingų estetinių įžvalgų. 

Vadinasi, indų estetinės minties plėtotėje išsikristalizavo trys pagrindinės su skirtingomis 
meno rūšimis tiesiogiai susijusios tradicijos: vaizduojamojo meno dėsningumus apmąstanti 
šilpašastrinė, architektūros - vastušastrinė ir literatūrinė - natjašastrinė. Šilpašastrinė ir vas- 
tušastrinė estetikos tradicija, lyginant su natjašastrine, buvo glaudžiau susijusi su konkrečia 
meno praktika, todėl pirmiausia apsiribojo konkrečių praktinių rekomendacijų visuma. 
Joms svarbios buvo griežtai apibrėžtos, konkrečios estetinės tradicijos nubrėžtos kanoninės 
nuostatos. Minėti ypatumai lėmė ryškesnę praktinę architektūros ir vaizduojamosios dailės 
problemas gvildenančių traktatų pakraipą, atsiribojimą nuo sudėtingesnių menininko kūry- 
binio potencialo ir meninės kūrybos procesų psichologijos problemų tyrinėjimo. 

Akivaizdu, kad žvelgiant plačiau sinkretiškos prigimties dramos vyravimas klasikinio 
periodo menų hierarchijoje paveikė tolesnę indų estetinės minties raidą ir lėmė pirmiausia 
su drama susijusios vadinamosios natjašastrinės estetinės tradicijos įsivyravimą. Ji pirmiausia 
rėmėsi konkrečių literatūrinių dramos, poetinių formų analize, siekė jas sisteminti, struk- 
tūruoti, ieškoti perspektyviausių praktinių kūrybos modelių, formuluoti įvairias „idealaus“ 
kūrinio normatyvinės estetines nuostatas. Šis vyraujantis dramos estetikos vaidmuo paaiškina 
jos estetinių principų ir kategorijų skverbimąsi į poetikos, muzikos, šokio teorijos ir vaizduo- 
jamosios dailės estetinius traktatus. Taip, pavyzdžiui, į muzikinę estetiką perėjusi rasa sąvoka, 
siejama su įvairiais emocinio išgyvenimo atspalviais, buvo plačiai naudojama apibūdinant 
daugelį svarbiausių muzikos garsų ir melodijos bruožų, tapybos ir architektūros traktatuose 
aprašinėjant meninių vaizdinių pobūdį, poetikoje išraiškos priemones ir herojų emocinius 
išgyvenimus. Čia ir išryškėjo esminis skirtumas tarp natjašastrinės ir architektūros bei vaiz- 

duojamosios dailės dėsningumus apibendrinančių estetinių tradicijų. Pastarųjų šalininkams 
mažiau nei natjašastrinės ir muzikinės estetikos tradicijoms buvo svarbios menininko kūry- 
binio potencialo, įvairiapusio menininko išsilavinimo, kūrybinių juslių plėtojimo, meninės 
intuicijos, vaizduotės ir apskritai meninės kūrybos procesų psichologijos problemos. 

Viduramžių epochoje anksčiau išryškėjusios estetinės minties ir meno raidos tendencijos 
įžengia į naują raidos pakopą, kai vis didesnę įtaką įgauna perėjimas nuo originalių koncepcijų 
kūrimo prie jau sukurtų reinterpretacijos. Dėl to stiprėjo scholastinio mąstymo ir spekuliatyvios, 
linkstančios į šaltą akademinį intelektualizmą estetinės minties įtaka. Ji išsiskleidė ortodoksinės 
pakraipos neobrahmanistinėje ir įvairių hinduizmo bei tantrizmo krypčių estetikoje ir kulti- 
niame mene, kuris plėtojamas konkrečių konfesijų vienuolynuose. Jai oponuoja liberalesnė 
valdovų rūmų ir ypač miestų bei nedidelių kaimų bendruomeninė kultūra, kurioje dar gyva 
liaudiška dvasia. Šios dvi opozicinės ir viena kitą praturtinančios estetinės minties ir meno 
raidos tradicijos lygiagrečiai skleidėsi feodalų rūmų ir vienuolynų bei šventyklų kompleksų 
kultūrose. Pasaulietinės kultūros tendencijų stiprėjimas palankiausiai vyko miestų kultūro- 
je, o vienuolynų ir šventyklų kultūra suteikė naują postūmį sakralinės architektūros ir su ja 
glaudžiai susijusios skulptūros pakilimui. 

Kita vertus, būtent feodalų rūmai ir šventyklų kompleksai viduramžiais tapo pagrindi- 
niais grandiozinių meno iniciatyvų sklaidos centrais, kuriuose darbavosi garsūs mąstytojai, 
poetai, meno teoretikai, aukštu profesionalumu išsiskiriantys įvairių meno sričių meistrai. 
Intensyvi užsienio prekyba, amatų plėtotė tuomet lėmė turtingo aukščiausio ir vidurinio so- 
cialinio sluoksnio gausėjimą, kuris vis daugiau laiko galėjo skirti savo kultūrinių ir estetinių 
poreikių tenkinimui. Tai buvo ta socialinė bazė, kuri sudarė objektyvias prielaidas estetinės 
minties ir meno pakilimui ir suaktualinio gausėjančios išsilavinusios indų visuomenės 
dalies estetinius poreikius. Ekonominės padėties santykių stabilumas buvo papildomas 
veiksnys, sąlygojęs estetinės minties pakilimą ir aukštą poezijos, dramaturgijos, muzikos, 
šokio, architektūros, skulptūros, tapybos ir kitų menų lygį, daugmaž stabilių tradicijų susi- 
formavimą. 

Ištikimybės tradicijai akcentas, pradedant scholastiniu ir vėlesniais indų tradicinės este- 
tikos raidos periodais, tapo tarsi savotiška norma. Tačiau ir tarsi neesminiai poslinkiai, susiję 
su naujomis į feodalinius viduramžius įžengusios indų kultūros raidos realijomis, liudijo apie 
tradicinėmis tapusių estetinių teorijų, sąvokų, probleminių laukų plėtojimąsi, naują senų, jau 
pripažinimą pasiekusių estetinių koncepcijų ir sąvokų interpretaciją, kuri akivaizdi alamka- 
rikų mokyklos šalininkų Bhamahos, Dandino, Vamanos, Radžasekharos estetinėse teorijose. 

Klasikiniame ir ankstyvųjų viduramžių periodais susiformavusios pagrindinės estetinės 
minties pakraipos su joms būdingų problemų visuma, estetinių kategorijų hierarchija ilgainiui 
tapo savotiška norma, gaivia tradicijos versme, maitinančia tolesnę indų estetinės minties raidą. 

Todėl vėlesniuose estetiniuose traktatuose regime nuolatinį atsisukimą į ankstesnių epochų 
klasikiniais tapusius tekstus, nesibaigiantį „Natjašastroje“, „Gytalamkaroje“, „Čitralakšanoje“, 
Bhamahos, Dandino, Vamanos, Radžasekharos ir kituose to periodo tekstuose suformuotų 
temų varijavimą. 

Iškilus musulmonų ekspansijos grėsmei, indų estetikoje ir mene ryškėja naujos intravertiš- 
kumo tendencijos, atsisukimas į žmogaus vidinį pasaulį, jautriausius jo išgyvenimus. Estetinėse 
teorijose daug dėmesio skiriama estetinio suvokimo ir estetinio išgyvenimo problematikai, tai 
yra nuotaikoms, emocionaliems vidinės sielos atgarsiams, kuriais galima priartėti prie meno 
kūrinio esmės suvokimo. Iš čia plaukia išskirtinė meno psichologijos problematikos svarba. 
Kaip iškalbingą šios tezės teisingumo patvirtinimo pavyzdį galime pateikti perėjimą nuo anks- 
tyvųjų alamkarikų mokyklos teorijų prie kokybiškai naujos Kašmyro simbolinės mokyklos 
atstovo Anandavardhanos plėtojamos dhvani, tai yra „užslėptosios“, „neišsakytos“ estetinio 
fenomeno esmės, teorijos. Nors lygiagrečiai skleidėsi daugybė kitų tarpusavyje polemizuojan- 
čių ar mėginančių viena kitą paneigti estetinių teorijų, tačiau ši tradicija dėl Abhinavaguptos, 
Mammatos, Kuntakos, Rujakos, Višvanathos ir kitų autoritetų įtakos išliko gyvybinga iki pat 
sanskrito literatūrinės estetikos tradicijos saulėlydžio Džaganathos koncepcijoje. 

Natjašastrinės tradicijos šalininkai plėsdami savo tyrinėjimų lauką nuolatos aiškinosi 
estetiškumo prigimties problemas arba, kitais žodžiais tariant: koks estetinis meno kūrinio 
bruožas išreiškia estetinio fenomeno esmę, gali jį paversti visuotinio estetinio susižavėjimo 
objektu? Teoretikai šią problemą sprendė skirtingai. Bhamaha estetiškumo substanciją įžvelgė 
poetinėms figūroms būdinguose pagražinimuose, Vamana - meninio stiliaus ypatybėse, 
Anandavardhana - užslėptoje, neišsakytoje esmėje, kurią jis įvardijo dhvani estetine kategorija, 
Abhinavagupta įžvelgė naujai interpretuojamoje rasos kategorijoje, kurią susiejo su tantrine 
emocionalaus suvokimo estetine koncepcija. Čia norėtume pabrėžti, kad estetinis išgyvenimas 
Abhinavaguptos veikaluose traktuojamas kaip savęs pažinimo procesas, artimas jogų pažinimo 
teorijoms. Buvo ir daugybė kitų mažiau reikšmingų intravertiškumo kryptimi besiplėtojančių 
estetiškumo esmės interpretacijų. Glaustai tariant, natjašastrinei estetikos tradicijai būdingas 
nuoseklus idėjų tęstinumas; vieną kartą joje pripažinimą pasiekusios estetinės teorijos ilgai iš- 
lieka gyvybingos. Jos periodiškai skirtingais pavidalais atgimsta įvairiais indų estetinės minties 
raidos tarpsniais palaipsniui plėsdamos ir gilindamos estetinių problemų pažinimo laukus. 

Akivaizdu, kad kalbant apie svariausius indų estetinės tradicijos laimėjimus, greta 
unikalaus „Natjašastros“ traktato, išskirtinę reikšmę vėlesnei indų estetinės tradicijos raidai 
turėjo Bhamahos, Vamanos, Radžasekharos, Anandavardhanos, Abhinavaguptos, Mamma- 
tos ir Džaganathos estetinės teorijos. Bhamaha klojo šios poetikos ypatumus gvildenančios 
tradicijos pamatus, Vamana ją praturtino naujomis įžvalgomis, Radžasekhara įvedė naujus 
požiūrius į meninės kūrybos problemas. Anandavardhana daug nuveikė plėsdamas rasa, me- 

ninio vaizdinio savitumo ir užslėptosios meno kūrinio esmės teorijų sampratas, suteikdamas 
šioms sąvokoms daug naujų subtilesnių konotacijų, o Abhinavagupta ne tik pateikė glaustą 
ankstesnių estetinių teorijų sintezę, tačiau ir remdamasis tradicine rasa teorija suteikė jai 
naujų tantrinių atspalvių, išplėtė tradicinę estetinio išgyvenimo sampratą. 

Klasikinėje rasa teorijoje buvo išskiriamos aštuonios pagrindinės nuotaikos: erotiška, 
humoro, herojinė, graudumo, nuostabos, bauginanti ir sukelianti pasišlykštėjimo jausmą. 
Tačiau, greta pagrindinės vyraujančios konkrečiame kūrinyje nuotaikos, privalėjo būti ir kita, 
antraeilė, ją lydinti nuotaika, kuri per įvairias kombinacijas su kitomis turėjo plėsti suvokėjo 
emocinius išgyvenimus. Toks rasa teorijos sureikšminimas literatūrinės estetikos tradicijoje 
patvirtina anksčiau išsakytą teiginį, kad brandžioje indų estetikoje, skirtingai nei kinų, Antikos 
ir iki XIX a. antrosios pusės Vakarų estetikos tradicijoje, išryškėja itin glaudus estetinio ir emo- 
cinio pradų ryšys. Estetiškumo giliausia prigimtis čia neretai tiesiogiai siejama su emocija, iš jos 
isrutuliojama ir grindžiama emocionalaus prado sureikšminimu. Emocija skelbiama pagrindiniu 
meno kūrinį struktūruojančiu elementu, galutiniu meno kūrinio ir meninės kūrybos proceso 
tikslu. Todėl vyraujančioje natjašastrinėje ir su ja glaudžiai susijusioje muzikinės estetikos ir 
meno teorijos tradicijoje įsivyrauja psichologizavimo tendencijos. Jos itin akivaizdžios dramai, 
poezijai, muzikai, šokiui skirtuose teoriniuose traktatuose. Indų teoretikus domino įvairiausi 
estetinio išgyvenimo atspalviai, nuotaikos, kurios atsiskleidžia centrinėse brandžios indų 
estetikos rasa ir dhvani kategorijose, apmąstymuose apie menininko kūrybinį potencialą, 
autentiškos meninės kūrybos prielaidas, rafinuoto meninio stiliaus ypatumus, skonį ir kitas 
svarbiausias į jų tyrinėjimų lauką pakliuvusias problemas. 

Indų estetinės minties ir meno pobūdis keičiasi plečiantis islamo civilizacijos ekspansijai, 
kuri atneša į indų civilizacijos erdvę naujų estetinių ir meninių idealų, kitokį požiūrį į menų 
hierarchiją, skatina naujų estetinių principų ir meno formų iškilimą. Ankstesniam indų 
estetinės minties ir meno raidos etapui būdingas estetinis sinkretizmas, lingvocentrizmas, 
semiotiškumas plintant asketiškai islamo estetikai patiria esminius pokyčius. Anksčiau poe- 
zijoje, dramoje, teatre, muzikoje, šokyje, tapyboje ir kituose menuose vyravusį gaivališkumą, 
formų įvairovę keičia griežtesni estetiniai principai, ornamentalumas, formų ir dekoro saikin- 
gumas. Šokio ir muzikos menas praranda jo neatsiejama savastimi buvusį turtingą simbolinį 
gestų kodą. Tas stiliaus griežtėjimas, jo suvedimas į aiškias pirmaprades formas dar ryškesnis 
indoislamiškoje architektūroje ir taikomojoje dekoratyvinėje dailėje, parkų mene. Tiesa, vė- 
liau Mogolų imperijos iškilimo laikais išsiskleidusios indoislamiškosios meno formos surado 
gilesnį estetinį kompromisą tarp rigoristinių ir asketiškų islamiškosios estetikos reikalavimų 
ir tūkstantmečius Hindustano pusiasalyje gyvavusių hedonizmo kupinų meno tradicijų ir 
pagimdė kokybiškai naujas indoislamiškos architektūros, kaligrafijos, miniatiūrų tapybos, 
muzikos, šokio ir kitas meno formas. 

Vadinasi, Hindustano pusiasalyje išsiskleidusi estetinė mintis nuo seniausių vedų epochos 
tekstų iki paskutinių didžiųjų sanskrito, persų kalbomis ir prakritais rašiusių autorių, o vėliau 
ir indoislamiškos kultūros atstovų gyvai reagavo į socialinius, kultūrinius, meninius iššūkius, 
siekė teoriškai juos apmąstyti ir formuoti perspektyviausias estetinės sąmonės ir meno raidos 
programas. Akivaizdu, kad indų estetinė mintis rutuliojosi veikiama klasikiniais tapusių 
dramos, poetikos, architektūros, skulptūros, tapybos, muzikos traktatų nubrėžtų probleminių 
laukų bei scholastinės metafizikos, šis orientacijos daugiakryptingumas neretai sudaro įspūdį, 
kad indų estetikos tradicija periodiškai ieško pusiausvyros tarp religijos, filosofijos, menotyros, 
literatūrologijos ir utilitarinės techninės pakraipos nuostatų. Visos minėtos kultūros ir mokslo 
sritys turi savitas sklaidos istorijas, pasižymi skirtinga struktūra, todėl vėliau jų raidos linijos 
ilgainiui išsiskiria ir formuoja santykinai autonomiškas tradicijas. 

Apibendrindami turime pripažinti, kad tradicinės indų kultūros kūrėjai savo estetines 
įžvalgas dažniausiai grindė konkrečiais kanoniniais tekstais, o ne abstrakčiomis estetinėmis 
idėjomis „iš viršaus“, kaip kad scholastinė, budistinė ar džainų estetikos tradicijos, kurioms 
svarbios buvo pamatinės filosofinės ar religinės nuostatos. 

ISLAMO CIVILIZACIJOS KULTŪROS, ESTETIKOS 
IR MENO TRADICIJOS SAVITUMAS 


Arabų-musulmoniškoji civilizacija lyginamosios analizės požiūriu 


Visus arabų-musulmonų civilizacijos tyrinėtojus stebina neįtikėtinai greitas jos suklestėjimas 
ir milžiniškas sukurtų vertybių bei simbolių paliktas pėdsakas žmonijos kultūros, mokslo, 
estetinės minties ir meno istorijoje. Dėl arabų genčių ekspansijos ši civilizacija, susiformavusi 
musulmonų tikėjimo į Dievą pagrindu, išplito Eurazijoje ir Šiaurės Afrikoje nuo Ispanijos 
vakaruose iki Malakos pusiasalio rytuose. Ji gimė VII a. pradžioje Arabijos pusiasalyje ir vos 
praslinkus dviem šimtmečiams ne tik tapo ne tik pagrindine grandimi, sujungusia Rytų ir 
Vakarų civilizacinius pasaulius, tačiau greta Indijos ir Kinijos, ėmė vyrauti pasaulinės kultū- 
ros istorijoje. Skirtingai nei indų, kinų, Vakarų krikščioniškoji civilizacijos, kurios plėtojosi 
daug šimtmečių, kol pasiekė reikšmingų laimėjimų kultūros srityje, islamo civilizacija vos 
po šimtmečio nuo užgimimo pasiekė reikšmingų aukštumų įvairiose socialinio gyvenimo, 
kultūros, mokslo, estetinės minties, meno, literatūros srityse ir aktyviai įsiliejo į žmonijos 
civilizacinio proceso lyderių kohortą. 

Ši civilizacija skirtingų autorių darbuose įvardijama įvairiai, vieni ją, atsižvelgdami į 
arabų vaidmenį jos tapsme vadina „arabų civilizacija“, kiti į išskirtinį arabų religijos arba ci- 
vilizacijoje vyraujančios religinės konfesijos vaidmenį jos formavimosi ir sklaidos procese - ją 
vadina „islamo civilizacija“ arba „musulmoniška civilizacija“, dar kiti pagal etninį ir kultūrinį 
jos margumą bei ištakų daugiasluoksniškumą, vadina „arabų-musulmonų civilizacija“. Yra 
tyrinėtojų, kurie siekdami aiškiau apibrėžti jos istorines chronologines ribas ir išryškinti jos 
kultūrinio pakilimo epochą, pasitelkia terminus „klasikinė arabų-musulmoniška civilizacija“ 
arba „klasikinio islamo civilizacija“, dar kiti vartoja menkiau apibrėžtą ideologiškai neutralų 
termina - „islamiškojo pasaulio kultūra“. 

Plačiausiai dabartiniuose akademiniuose tekstuose vartojama „islamo civilizacijos“ 
sąvoka apeliuoja į pagrįstą šios civilizacijos pamatinių skiriamųjų bruožų siejimą su islamo 
religijos principais, o „arabų-musulmoniškoji civilizacija“ pabrėžia, kad į jos kultūros vertybių 
ir simbolių fondą svarų indėlį padarė ne tik arabai, tačiau ir kitos islamo religiją ispazjstancios 
tautos. Tiesą sakant, visi minėti terminai, žvelgiant konkrečiu tyrinėjimo aspektu ar kalbant 
apie konkretų istorinį šios estetikos ir meno tradicijos raidos tarpsnį, yra pagrįsti ir mokslinėje 
analizėje gali sėkmingai atlikti darbines funkcijas, kadangi pabrėžia skirtingus šio sudėtingo 
civilizacinio organizmo aspektus. Šiame darbe atiduodami duoklę ne tik arabų, tačiau, bet ir 
ženkliam kitų islamą išpažinusių ne semitiškos kilmės tautų atstovų indėliui į šios multikultū- 

rinės ir polikonfesinės civilizacijos istoriją jos apibūdinimui pasitelksime kaip parankiausius 
du sinkretiškus terminus „arabų-musulmonų civilizacija“ ir „islamo civilizacija“, kuriuos 
vartosime atsižvelgdami į konkrečias jų konotacijas. 

Arabų-musulmonų civilizacija, skirtingai nei kitos didžiosios indų, kinų, šumerų, 
egiptiečių, persų, graikų, japonų, yra kitokios antrinės adaptyvios civilizacijos tipas, kuris 
užgimė Arabijos pusiasalyje ir pagrindinius savo bruožus įgavo kitų anksčiau Artimyjų Rytų, 
Mesopotamijos ir Irano civilizacinėse erdvėje gyvavusių civilizacijų su stabiliomis kultūros 
tradicijomis pagrindu. Šios civilizacijos kūrėjai arabai, greta kelių svarbių prekybos centrų, 
kuriuose gyveno sėslūs gyventojai, sudarė nevienodo dydžio išsiblaškiusias didžiulėje Arabijos 
pusiasalio teritorijoje gentis, kurios neturėjo aiškiai apibrėžtų geografinių ribų, leidžiančių 
kalbėti apie jas kaip daugiau ar mažiau savarankiškus politinius darinius. Šių genčių gyvena- 
mų teritorijų ribos nuolatos keitėsi, priklausomai nuo gretimose šalyse vykstančių politinės 
ir kultūrinės raidos procesų, valstybinių sienų kaitos ir jų paribio teritorijose gyvenusių 
žmonių kultūrinės orientacijos bei asimiliacijos tendencijų. Tai buvo daugiau tautiniai nei 
valstybiniai socialiniai organizmai, kuriuose pagal įtaką išsiskyrė pagrindiniai miesto tipo 
politiškai nepriklausomi prekybos centrai, iš jų svarbiausiais įvardintina Meka ir Medina. 
Jų gyventojų skaičius, lyginant su klajokliais arabais, buvo visiškai menkas, tačiau politinė 
ir kultūrinė įtaka didžiulė, kadangi čia telkėsi labiausiai išsilavinusi arabų kultūrinio elito 
dalis. Taigi neatsitiktinai būtent šiuose centruose užgimė nauja islamo religija, kurios kūrėjai, 
pajungę savo ideologijai karingas arabų gentis, pradėjo pergalingą žygį vakarinėje Azijos 

Mekos vaizdas. Senovinis raižinys 


kontinento dalyje. Užgimusios islamo civilizacijos ekspansijoje arabai ne tik išsaugojo dau- 
gybės anksčiau jų gyvenamoje teritorijoje gyvavusių kultūrinio paveldo bruožų, tačiau juos 
sulydė su kitų užkariautų tautų kultūros tradicijomis ir pritaikė jas naujos arabų-musulmo- 
niškos civilizacijos kultūros vertybių ir simbolių sistemos kūrimui. Tačiau jau po pirmojo 
ekspansyvaus šios civilizacijos kultūros raidos tarpsnio išryškėjo adaptyviam islamo civili- 
zacijos tipui būdingos netolygios raidos problemos ir aštrėjantys dėl skirtingų elito grupių 
lyderystės pretenzijų iškylantys vidiniai sociokultūrinio organizmo prieštaravimai. 

Arabų-musulmoniškojo pasaulio valstybė Kalifatas - užgimęs Arabijos pusiasalyje is- 
toriškai formavosi kaip teokratinė valstybinė institucija, kurios aukščiausia valdžia priklausė 
pasaulietiniam ir religiniam valdovui kalifui. Šios specifinės valdovų institucijos užgimimas 
dažniausiai siejamas su pagrindine kalifų atsiradimo linija, kuri buvo įtvirtinta po Mahometo 
mirties, ir beveik be pertrūkių bent jau formaliai išlaikyta iki 1923 metų, nors tikrasis kalifato 
ir klasikinės islamo civilizacijos saulėlydis išryškėjo XVIII amžiuje. 

Arabų-musulmoniško Kalifato valdovai vadinami kalifais (arabiškas terminas kalifas 
reiškia „tęsėjas“, „įpėdinis“ musulmonų vadovas, paveldėję valdžią iš pranašo Mahometo po 
šio mirties) buvo ne tik politiniais šalies, tačiau ir religiniais lyderiais. Todėl politinė valdžia 

čia buvo neatsiejama nuo dvasinės sutvirtintos Korane įkūnytais principais, islamo teisės, 
etikos ir estetikos reikalavimais. Jau nuo pat ištakų islamas iš kitų religijų išsiskyrė visuotinu 
teokratiniu pobūdžiu; aprėpė visus islamo adeptų sąmonės, žmonių politinio, kultūrinio, 
socialinio, teisės, estetinio, meninio ir kasdienio gyvenimo aspektus, kurie plėtojosi ryškioje 
religinės pasaulėžiūros įtakoje. 

Kalifate nuo pat jo užgimimo pradžios gilėjantys prieštaravimai tiesiogiai siejosi su 
įvairių į arabų-musulmoniškos imperijos sudėtį įėjusių tautų, regionų ekonominės ir kul- 
tūrinės raidos asinchroniškumu bei daugybės Kalifatą iš vidaus griaunančių jėgų stiprėjimu, 
kurių interesus, tuomet kai nusilpdavo imperijos centro valdžia, neįmanoma buvo karinio ir 
politinio elito sluoksniuose taikiai suderinti. Štai kodėl araby-musulmony Kalifatas nuo pat 
gyvavimo pradžios ir vėliau didžiąją savo istorijos dalį skleidė ir apjungtas vieningos islamo 
ideologijos. Pastebėtina, kad menkai centralizuota imperinė valdymo sistema, kurios dažnai 
tik nominalūs valdovai - kalifai - periodiškai buvo priversti balansuoti tarp regioninių galių 
ir kovoti dėl valdžios. 

Nepaisant konsoliduojančios islamo religijos ir ideologijos įtakos ir periodiškai ara- 
bų-musulmoniškos civilizacijos erdvėje iškylančių didžiules teritorijas aprėpiančių galingų 
imperinių valstybinių darinių valdomų Omejadų, Abasidų, Timuridų, Safavidų, Fatimidų, 
Buidų, Almoravidų, Almohadų, Nasridų, Osmanų, Mogolų ir kitų dinastijų, visos jos vies- 
patavo tik ribotą laiką ir aprėpė tik dalį milžiniškos araby-musulmoniškojo pasaulio civiliza- 
cinės erdvės. Štai kodėl šios dinastijos neturėjo galimybės homogenizuoti tokį margą skirtingo 
kultūrinio išsivystymo lygio tautų gyvenamąjį pasaulį. Nors Omejadų imperiją sukūrę arabai 
ir vadovavosi šūkiu „Arabų imperija - arabams“ ir siekė kryptingai arabizuoti užkariautas 
tautas, tačiau nepajėgė šio uždavinio įgyvendinti ir ilgainiui pradėjo tirpti daug gausesnių 
persiškų ir tiurkiškų tautų apsuptyje. 

Gvildenant šios unikalios multikultūrinės civilizacijos istorinę raidą, reikia turėti ome- 
nyje, kad joje periodiškai atsirasdavo vis naujų islamo pasaulyje galios centrų, kurie preten- 
davo į Kalifato statusą ir dominavimą visoje civilizacinėje erdvėje. Todėl galimas tyrinėjimas 
ne vienos araby-musulmoniškos ar islamiškos civilizacijos, o daugelio skirtingų islamiškų 
lygiagrečiai gyvuojančių ir turinčių savo istoriją lokalinių civilizacinių pasaulių. Tačiau 
atsižvelgiant į civilizaciniuose tyrinėjimuose susiklosčiusią tradiciją ir tai, kad ji formavosi 
kaip vientisas islamo religijos suformuotas civilizacinis organizmas tikslingiausia išlikti jau 
nusistojusios akademinės tradicijos rėmuose, nes tai netrukdo šio civilizacinio organizmo 
sistemoje išskirti kitus mažesnės apimties civilizacinius darinius. 

Garsus italų islamo civilizacijos tyrinėtojas Francesco Gabrieli teigia, kad sąvoka „isla- 
mas“ įkūnija visą musulmonišką civilizaciją, susiformavusią tikėjimo Muhamedo mokymo 
pagrindu ir išplitusią kartu su arabų sklaida Vidurio Azijos ir Atlanto vandenyno teritorijoje. 

Chronologiškai ši civiliza- 
cija užgimė VII a. ir gyvavo 
iki XVIII a., kai praradusi 
savarankiškumą, įžengė į 
krizinę fazę ir dėka kontaktų 
su Vakarais patyrė esminius 
pokyčius. Nėra jokios abe- 
jonės, kad religija buvo ne 
tik šios civilizacijos bendras 
vardiklis, tačiau ir jos ašis 
bei pagrindas. Visi kiti jos 


aspektai buvo nuspalvinti 
Damasko vaizdas. Senovinis raižinys jos įtaka (Gabrieli, 1966, 
p. 165). Italų islamo žino- 
vas ne tik taikliai fiksuoja 
pamatinius šios civilizacijos tipologinius bruožus, tačiau ir tiksliai apibrėžia savo gyvybingas 
tendencijas išsaugojusios klasikinės islamo civilizacijos gyvavimo ribas, kadangi po XVIII a., 
kaip parodysime vėliau, dėl įvairių istorinių veiksnių įtakos ji įžengia į giliausios krizės fazę. 
Jau daugelį dešimtmečių tarp mokslininkų, tyrinėjančių arabų-musulmoniškosios civiliza- 
cijos kultūrinį, estetinį ir meninį paveldą, vyksta aktuali polemika: kuriai Vakarų, ar Rytų civili- 
zacinei erdvei ir tradicijai tikslingiausia priskirti araby-musulmoniskosios civilizacijos pasaulį? 
Juk ši civilizacija savo didžiausios karinės ekspansijos apogėjuje aprėpė milžinišką Afroeurazijos 
civilizacinę erdvę nuo Atlanto pakraščių Ispanijoje Vakaruose iki Malakos pusiasalio Rytuose. 
Ieškant atsakymo į šį klausimą, aiškėja, kad tai yra daug sudėtingesnis uždavinys nei atrodė, 
kadangi vadovaudamiesi skirtingais lyginamosios ar morfologinės analizės principais bei 
vertinimo kriterijais gauname skirtingus atsakymus į šį klausimą. Jei operuojame kultūriniais 
ir religiniais veiksniais, ignoruodami socialinį ir istorinį šios civilizacijos gimimo ir funkcio- 
navimo kontekstą, tuomet tradicionalistinėmis nuostatomis ši civilizacija atrodo tipologiškai 
artimiausia kitoms tradicinėms Azijos civilizacijoms, nors ir tarp jų, tiesą sakant, yra didžiuliai 
skirtumai. O jei analizuosime pagrindinius arabų-musulmoniškos civilizacijos visuomeninės 
santvarkos, religijos tipologinius bruožus, aiškės jos didesnis artimumas Vakarų krikščioniš- 
kai ir indų civilizacijoms nei Rytų Azijos, tai yra kinų ir japonų civilizaciniams pasauliams. 
Gvildenant šią problemą, negalima ignoruoti svaraus argumento, kad arabų-musul- 
moniškoji civilizacija genetiškai yra susijusi su panašia kaip ir užgimstanti graikų civilizacija 
Artimųjų Rytų ir Viduržemio jūros civilizacine erdve. Kaip papildomą argumentą jos prisky- 
rimui vakarietiškai civilizacinei erdvei galima pasitelkti jos ryšį su graikų kultūros ir mąstymo 

tradicija. Tačiau gilinantis į arabų-musulmoniškosios civilizacijos visuomenę vis labiau aiškėja, 
kad ji savo dvasinių vertybių sistema artimesnė Rytams, nepaisant šios sąvokos sąlyginumo. 
Taigi kokiu tik aspektu nepažvelgtume į arabų-musulmoniškosios civilizacijos pasaulį, visada 
priskirdami jį vienai pusei surasime svarių argumentų priešingam intelektualiniam judesiui, 
kadangi iš tikrųjų šis civilizacinis pasaulis, kaip ir prieš tai gyvavęs ir stipriai jį veikęs Bizanti- 
jos civilizacijos pasaulį, yra skirtingų Vakarų ir Rytų kultūrų tendencijų, bruožų susidūrimo 
ir kovos laukas. Todėl tikriausiai į arabų-musulmoniškosios civilizacijos erdvę tikslingiausia 
žvelgti kaip savotišką tiltą, siejantį Rytų ir Vakarų kultūros tradicijas. 

Istoriškai taip jau susiklostė, kad Arabijos dykumų prekybos centruose Mekoje ir Medinoje 
užgimusi, sustiprėjusi ir subrendusi sirų, Mesopotamijos, Irano erdvėse arabų-musulmonų 
kultūra sujungė Rytų ir Vakarų civilizacinių pasaulių kultūros tradicijas. Helenistinės idėjos 
ją suartina su graikų, o egiptiečių, babiloniečių, persų, senovės žydų, armėnų, gruzinų, indų, 
mongolų, kinų ir kitos kultūros tradicijos su Rytų. Šių ir daugybės kitų kultūros tradicijų sintezė 
pagimdė arabų-musulmoniškos civilizacijos kultūros, filosofijos, estetinės minties, architek- 
tūros, poezijos, kaligrafijos, muzikos, kilimų ir kitų meno formų unikalumą. 

Šios civilizacijos gyvavimo laiką, remdamiesi įvairiomis tyrinėjimo strategijomis ir 
metodologinémis nuostatomis, mokslininkai aiškina skirtingai - vieni formaliai sutapatina 
su arabų-musulmoniškojo Kalifato gyvavimo istorija nuo 623 m iki 1923 m., kai oficialiai 
buvo panaikintas paskutinis Osmanų Kalifatas, kiti išskiria siauresnius šios civilizacijos raidos 
tarpsnius. Pavyzdžiui, vienas islamistikos korifėjų Vienos mokyklos atstovas G.E. von Grūne- 
baumas, kalbėdamas apie „klasikinę islamo civilizaciją“, jos ribas datuoja nuo 600 iki 1256 m. 
Bagdado sugriovimo, o mūsų minėtas F. Gabrieli ne mažiau pagrįstai nuo VII iki XVIII amžiaus. 
Toks požiūris ir vyrauja dabartinėje islamistiškoje, kadangi šios civilizacijos saulėlydį galime 
sieti XVIII a. išryškėjusių trijų paskutinių didžiųjų tradicinio musulmoniškojo pasaulio galių 
persų, Osmanų ir Mogolų imperijų nuosmukiu. Islamistikoje gyvuoja ir skirtingi požiūriai į 
aukščiausią jos pakilimo tašką. Šis klausimas yra nevienareikšmis, kadangi tų pakilimo taškų 
skirtingose kalifato erdvėse ir skirtingose epochose buvo daug ir skirtingų. Priklausomai nuo 
to, į kokį araby-musulmoniskos civilizacijos istorinės raidos aspektą mes Zvelgsime, atsaky- 
mai į šį klausimą bus pagrįstai skirtingi. Pavyzdžiui, prancūzų islamistas Claudas Cahenas, 
gvildendamas arabų-musulmonų civilizacijos istoriją pagrindinių dvasinės kultūros ir meno 
pakilimo aspektu, teigia, kad kultūros srityje ši civilizacija „X a. išgyveno savo aukso amžių, 
arba, kaip sakoma, lyginant su analogišku europinės istorijos etapu, savo „Renesansą“ (Cahen, 
2011, p. 315). Tačiau tai tik vienas požiūrio į šio sudėtingo civilizacinio pasaulio istoriją aspektas, 
greta kurio gyvuoja ir daugybė kitų. 

Antikos, Artimųjų ir Vidurio Rytų kultūrinis palikimas yra bendras Vakarų lotyniškai 
krikščioniškai, Bizantijos ir arabų-musulmoniškai civilizacijoms, tik kiekviena iš jų savitai jį 

Mongolų invazija ir Bagdado sugriovimas. Miniatiūra. XIV a. pr. 


plėtojo. Iki islamo iškilimo daugelio didingų senųjų civilizacijų atsiradimo lopšys Artimieji ir 
Vidurio Rytai šimtmečiais buvo graikų, romėnų, juos pakeitusių bizantiečių ir jų tradicinių priešų 
persų imperijų geopolitinių interesų susidūrimo vieta, kurioje, nepaisant daugybės šimtmečiais 
trukusių nuožmių karų, nusistojo stabili demarkacinė linija, kuri ėjo per Eufrato upės aukštupį 
šiaurėje ir Sirijos dykumą pietuose. Arabai, 636 m. sutriuškinę Bizantijos kariuomenę, iškart 
radikaliai pakeitė šimtmečiais gyvavusią pusiausvyrą, oponentus nustumdami į Anatolijos 
regioną. Po penkerių metų jie jau pajungia savo valdžiai Mesopotamijos regioną, po jo Egiptą, 
o dar po dešimties, 651 m., po dviejų dešimtmečių nuožmios kovos nuverčia karų su Bizantija 
išsekintą galingą persų Sasanidų dinastiją, kurios teritorijas prijungia prie Kalifato. Užkariavę 
persų žemes arabai, įtvirtindami islamo religiją, ėmėsi naikinti gilias šaknis suleidusį zoroas- 
trizmą. Susidūrę su persų elito pasipriešinimu arabizacijai, jie 685 m. persiškose teritorijose 
arabų kalbą paverčia oficialia administracijos, teisės ir karinės sistemos kalba, nors literatūroje 
ir poezijoje reikšmingas pozicijas išsaugojo persų kalba. 

Sasanidų imperijos žlugimas iš esmės pakeičia jėgų santykį ir ekonominę bei kultūrinę 
situaciją Artimųjų ir Vidurio Rytų regione, kadangi jau ankstyvajame islamo civilizacijos raidos 
etape išryškėja galinga persiškos kultūros tradicijos įtaka. Kita vertus, suvienytas regionas vėl 
tapo svarbiu tarptautinės prekybos, ekonomikos ir kultūros centru, kadangi per jo atgimusius 
tarptautinės prekybos kelius pajudėjo daugybė tolimų kraštų prekėmis pakrautų karavanų. 

Mongolų apsiaustis Bagdade. Miniatiūra. XIV a. pr. 


Arabai ženkliau nei kitų dviejų kitų su jais dėl įtakos šiame regione konkuravusių civilizacinių 
pasaulių - Bizantijos ir Irano - atstovai, remdamiesi savo klajoklinės beduiniškos kultūros 
patirtimi bei anksčiau gyvavusių sirų, egiptiečių, persų, senovės žydų, graikų, Bizantijos ir 
kitų tautų kultūriniu paveldu, jį transformavo ir sukūrė savitą minėtų ir daugybės kitų kultūros 
tradicijų sintezę, ženklintą arabizacijos ir islamo religijos. Vakarų krikščioniškoje lotyniškoje ir 
graikiskoje Bizantijos civilizacijose vyravo teologija ir religija, o užgimstančioje tolerantiškesnėje 
islamo - greta religijos, ne mažiau svarbi yra teisė ir atvirumas iš kitų didžiųjų greta gyvavusių 
civilizacijų ir kultūrų besiskleidžiančioms įtakoms. 

Gvildenant arabų-musulmoniškos civilizacijos, estetinės minties ir meno genezę, vertėtų 
priminti metodologiškai svarbią Grūnebaumo įžvalgą. Jis lygindamas ankstyvąją islamišką- 
ją kultūrą ir vėlesnes pradedant XII a. jos raidos fazes, pastebi, kad tas konservatyvumas ir 
nepakantumas, kuris Vakaruose yra laikomas pagrindiniu musulmoniškos kultūros ir meno 
požymiu, yra jau gęstančios vėlesnio periodo kultūros reiškinys, visai nebūdingas ankstyvajam ir 
brandžiam arabų kultūros raidos tarpsniams. Šis tyrėjas taikliai pastebi, kad islamo civilizacija 
sudaro vieningą pasaulėžiūrinę, elgesio, etinę ir estetinę sistemą, išaugusią iš fundamentalaus 
impulso, aprėpiančio žmogiškus santykius - su Dievu, pasauliu ir pačiu savimi. Ši sistema dėl 
savo idėjinių ištakų ir daug amžių užtrukusių glaudžių ryšių su Viduržiemio jūros kultūros 
pasauliu yra artima ir vakarietiškai pasaulėžiūrai. 

Keliautojai prie Barada upés Sirijoje. Raizinys. 1857 m. 


Tikrovéje atvirumas kity civilizaciniy pasauliy kultüros vertybiy ir simboliy sistemoms 
ir jų aktyvus įsisavinimas buvo vienu charakteringiausių ankstyvojo araby-musulmoniskos 
civilizacijos raidos etapo bruožu. Šioje milžiniškoje iš skirtingų senųjų civilizacijų kultūros 
liekanų susidedančioje Artimųjų ir Vidurio Rytų civilizacinėje erdvėje po islamo religijos iški- 
limo išryškėjus arabizacijos tendencijoms, prasidėjo spartūs įvairių lokalinių kultūros, estetinės 
minties ir meno tradicijų niveliacijos procesai, kurių pirmosiomis aukomis tapo menkiausias 
kultūros tradicijas turinčios gentys, etninės bendruomenės, tautos. 

Neskaitlinga arabų tauta, persisėmusi nauja islamo religija, suteikė galingą postūmį sa- 
vitos arabų-musulmoniškos civilizacijos tapsmui, kuris tiesiogiai siejosi su kitos rytietiškos 
kilmės religijos krikščionybės pavertimu Vakarų civilizacijos savastimi. Ankstyvoji lotyniškoji 
krikščionybė traukėsi į Vakarus, spaudžiama naujos universalios religijos islamo, todėl ir už- 
gimstanti Vakarų Europos civilizacija vis glaudžiau siejosi su lotyniška krikščioniška religija, 
kuri priešinosi „svetimos“ islamiškos kultūros ekspansijai. Vadinasi, araby-musulmoniskos 
civilizacijos iškilimas tiesiogiai siejasi su krikščionybės žlugimu Artimuosiuose ir Vidurio Ry- 
tuose ir jos išstūmimu iš tos civilizacinės erdvės, kurioje anksčiau buvo kalbama krikščionybę 
priėmusių graikų, sirų, koptų, armėnų kalbomis. 

Arabų-musulmoniškos civilizacijos kultūros istorija įvairių dabartinės humanistikos 
sričių atstovų veikaluose neretai interpretuojama prieštaringai. Tam yra daug objektyvių 
priežasčių, kurios siejasi su skirtingais požiūriais į šią civilizaciją. Šį skirtingumą veikia tai, 
kad vertinant islamiškosios civilizacijos indėlį į žmonijos kultūros istoriją, dauguma teoretikų 
išeities tašku apsiriboja artimiausiais Vakarams Levanto, Arabijos pusiasalio ar Mažosios 
Azijos civilizacinėmis erdvėmis. Taip užmirštama, kad arabų-musulmoniškos civilizacijos 
šerdimi, greta Viduržemio jūros pakrantėse gyvenusių, sirų, palestiniečių, senovės žydų ir 
Arabijos genčių apgyvendintų žemių, buvo ir Mesopotamijos, Irano, Vidurio Azijos, Magribo, 
Indijos, Andalūzijos ir kitų tautų apgyvendintos teritorijos. 

Tokiu būdu analizuodami pagrindines arabų-musulmoniškos civilizacijos kultūros 
raidos tendencijas jie dažniausiai ignoruoja du esminius arabų-musulmoniškos civilizacijos 
raidos faktus. Pirmiausia, kad pagrindiniai šios civilizacijos kultūros, estetinės minties, meno 
centrai ne visada tiesiogiai siejosi su Viduržemio jūros pakrantėse gyvenusiomis tautomis, o 
daugiau su dabartinio Irako, Irano ir Vidurio Azijos teritorijose iškilusiais tradiciniais senyjy 
civilizacijų kultūros centrais. Kita vertus, dėl įvairių istorinių kataklizmų, invazijų, karų, 
ekonominių, politinių veiksnių įtakos šios civilizacijos politinės ir kultūrinės galios centrai 
periodiškai keitėsi, po trumpo Medinos ir Mekos iškilimo sekė Damasko, Sirijos iškilimo 
epocha, ją pakeitė Mesopotamijos regione iškilę Bagdadas, Samara, vėliau Kairas, Vidurio 
Azijos, Irano, Mažosios Azijos, Andalūzijos, Indijos kultūros centrai: Samarkandas, Buchara, 
Isfahanas, Širazas, Tebrizas, Kordoba, Sevilija, Granada, Stambulas, Delis, Agra, kiti. 

Tai, kad ši civilizacija užgimė dviejuose svarbiuose Arabijos pusiasalio tarptautinės 
prekybos centruose, nulėmė daugelį jos specifinių tipologinių bruožų. Pirmiausia, kaip 
minéjome, arabų civilizacija formavosi kaip specifinė prekybininkų miesto tipo civilizacija. 
Skirtingai nei Vakarų kultūra, kuri savo intelektualinę energiją kaupė uždaruose vienuo- 
lynuose, kurie tapo pirmaisiais raštingumo, mokslingumo ir meno sklaidos centrais, ara- 
bų-musulmoniškame pasaulyje kultūra susitelkė ir skleidėsi urbanizuotoje miestų kultūros 
erdvėje ir buvo būtent miestiečių kūrybinės veiklos produktas. Tam buvo įvairių objektyvių 
priežasčių, iš kurių neabejotinai viena svarbiausių, kad ši civilizacija formavosi labiausiai 
urbanizuotame Artimųjų ir Vidurio Rytų regione. Jis buvo, kaip minėjome, ne tik dauge- 
lio senų civilizacijų užgimimo vieta, tačiau ir vieta, kur tūkstantmečiais gyvavo didžiuliai 
miestai ir tradicinės tarp jų prekybos ryšių išplėtotos komunikacinės sistemos. Pagal urba- 
nizacijos lygį ir didžiųjų per 50 000 gyventojų turinčių miestų skaičių ir miesto gyventojų 
procentą tarp visų gyventojų skaičiaus šis Afroeuroazijos civilizacinės erdvės regionas, 
ypač Pietų Mesopotamija ir Nilo upės baseinas, nuo VIII iki XIII a. ženkliai lenkė kitus 
civilizacinius pasaulius, konkuruodamas šioje srityje su Indija ir Tang bei Song dinastijų 
valdoma Kinija. 

Bagdado vaizdas. Raižinys. XIX a. Sitt Zubaida mauzoliejus Bagdade. 
1179-1225 m. 


Įdėmiau pažvelgus į islamo civilizacijos miestus, keliaujant po įvairias šios civilizacinės 
erdvės šalis kyla pagrįstų abejonių dėl plačiai paplitusių stereotipinių teiginių, kad visi šios 
civilizacijos miestai savo architektūrine kompozicija, visuomeninių pastatų išdėstymu, sakra- 
linių pastatų, tvirtovių, turgų akcentais, ekonomine, socialine sandara ir kitais bruožais buvo 
panašūs. Vis dėlto, nors tų panašumų suformuotų islamo ideologijos, religijos ir sociokultūrinės 
raidos ypatumų, yra daug, tačiau įžvalgesniam stebėtojui ne mažiau akivaizdūs yra ir skirtumai, 
kuriuos nulėmė ankstesni ikiislamiško periodo šių miestų atsiradimo veiksniai, geografinė 
padėtis, gamtinės sąlygos, pagrindinės funkcijos konkrečiame regione ir kt. Negalima taip pat 
ignoruoti ir natūralių miestų augimo bei jų specifinės infrastruktūros plėtros veiksnių, kurie 
siejosi su istoriniais musulmoniškos civilizacijos raidos pokyčiais. 

Milžiniškoje arabų-musulmoniškos civilizacijos erdvėje šimtmečiais sugyveno ir har- 
moningai sąveikavo skirtingi miestų tipai, neretai jau turintys savo tūkstantmetes gyvavimo 
tradicijas ir seniai susiklosčiusius architektūrinius veidus, vyraujančias funkcijas, infrastruktūrą 
ir komunikacinės sistemas. Šioje miestų tipų įvairovėje, pasak taiklaus D. ir J. Sourdeliy paste- 
bėjimo, aptiksime labai įvairius miestų architektūrinės, struktūrinės, socialinės organizacijos 
tipus: Viduržemio jūros pakrantėms būdingus miestus, miestus-oazes, prekybinius miestus, 
priklausomus nuo jų geografinės padėties, miestus-priebegas, išnaudojančius savo izoliuotumą, 
dinastines sostines, neišvengiamai pasmerktas vėlesniam nuosmukiui, ir miestus-tvirtoves, 
neprarandančias savo iš senovės plaukiančios šlovės“ (Sourdel, 1983, p. 382-383). 

Ilgą laiką arabų-musulmoniškos civilizacijos erdvėje nebuvo dominuojančio kultūros 
centro. Tačiau atėjus šios civilizacijos „aukso amžiui, Bagdado Abasidų dinastijos valdymo 

metu atrodė, kad tokiu taps kitus savo mastais ir didybe nustelbęs Bagdadas, tačiau galinga 
mongolų invazija ir šio miesto sugriovimas iki pamatų panaikino šias viltis. Vėliau istorijos 
eigoje arabų-musulmoniško pasaulio civilizacinėje erdvėje iškilo daug kitų svarbių imperinių 
ir regioninių Kairas, Samarkandas, Isfahanas, Kordoba, Stambulas, Agra, Delis ir kitų kultūros 
centrų, palikusių gilų rėžį senojo pasaulio kultūros istorijoje. 

Nors dažniausiai taip ir buvo, tačiau ne visuomet politinės galios nuosmukis buvo lydimas 
tolygaus ekonominio ir kultūrinio nuosmukio. Daugelis civilizacijos istorikų, remdamiesi 
apokaliptiniu arabų-musulmoniškos sukrėtimu po tryliktojo amžiaus mongolų užkariavimo ir 
daugybės pagrindinių rytinių Kalifato centrų sugriovimo, ne visai pagrįstai teigia, kad tai buvo 
šios civilizacijos kultūros, filosofijos, estetinės minties, literatūros ir meno saulėlydžio pradžia. 

Polemizuodamas su tokiu požiūriu norėčiau priminti, kad nors po šio apokaliptinio isla- 
mo civilizacijos išgyvento sukrėtimo kurį laiką joje iš tikrųjų ryškėjo nuosmukio, stagnacijos 
tendencijos, tačiau kadangi ši milžiniškoje geografinėje erdvėje išsiskleidusi civilizacija jau 
buvo sukaupusi galingą kultūrinį potencialą, jis padėjo netrukus nuniokotiems regionams 
ne tik atgimti, bet ir praslinkus vos šimtmečiui vaidinti svarbų vaidmenį islamo civilizacijos 
kultūros istorijoje. 

Netgi po minėto mongolų Bagdado sulyginimo su žeme gilėjančios politinės ir kultūrinės 
Kalifato diferenciacijos sąlygomis atskiruose arabų-musulmoniškojo pasaulio regionuose 
pastebimas ekonomikos, kultūros, mokslo, estetinės minties ir meno pakilimas. Jei atsiri- 
bosime nuo daugybės išorinių veiksnių, tuomet pamatysime, kad arabų-musulmoniškoji 
civilizacija atskirose Kalifato teritorijose jau po vadinamojo klasikinės islamo civilizacijos 
„aukso amžiaus“ IX-XIII a. pasiekė savo apogėjų XV, XVI a., o Osmanų Kalifatas ir Mogolų 
imperija aukščiausią ekonomikos ir kultūros pakilimą išgyveno net XVI-XVII a., kai jos 
buvo plačiausiai įtrauktos į tarptautinės Rytų ir Vakarų prekybos tinklą ir, greta Kinijos bei 
kylančios Vakarų krikščioniškos civilizacijos galios, tapo ir kultūros požiūriu vienu svarbiau- 
sių Senojo pasaulio civilizacinės erdvės darinių. Kultūros, estetinės minties ir meno formų 
įvairovę arabų-musulmoniškos civilizacijos erdvėje taip pat ženkliai veikė ir specifinis šios 
civilizacijos raidos veiksnys, t. y. joje greta islamo koegzistavo ir kitos įtakingos, galingą kul- 
tūrinį užtaisą turinčios religinės judaizmo, zoroastrizmo, manicheizmo, mazdeizmo, graikų, 
armėnų, gruzinų, krikščionybės sektų (joanitų, nestoriečių, koptų) ir kitos religinės tradicijos. 

Pavyzdžiui, XV a. šilko kelio viduryje iškilę mongolų sugriauti Samarkandas ir Buchara 
jau tapo vienais svarbiausių to meto pasaulio kultūros, filosofijos, medicinos, astronomijos, 
geografijos centrais tyrinėjimų srityse, konkuravusiais dėl lyderystės su pagrindiniais indų 
ir kinų kultūros židiniais. Kita vertus, sunku paneigti, kad svarbaus civilizacinio centro 
Bagdado sugriovimas neturėjo poveikio stiprėjančioms Kalifato kultūrinės dezintegracijos 
tendencijoms. 

Samarkando vaizdas. Senovinis raižinys 


Po mongolų invazijos Kalifato vienybė liko trapi, kadangi politinės ir kultūrinės dezin- 
tegracijos sąlygomis tikrovėje ji susilpnėjo, tačiau didžiųjų arabų-musulmonų civilizacinių 
laimėjimų estafetę iš Bagdado Kalifato perėmė nepriklausomybę išsaugojusios imperijos 
dalies Egipto ir Sirijos teritorijoje Abasidų Kairo kalifų dinastijos atšaka, kuri tuomet dėl 
Kalifato statuso konkuravo su galingą kultūrinį proveržį išgyvenančiu Kordobos Kalifatu 
Pirėnų pusiasalyje. Klasikiniame islamo civilizacijos raidos tarpsnyje dėl įtakos konkuravo 
trys skirtingi Kalifatai su sostinėmis Bagdade, Kaire ir Kordoboje, kurių viduje skleidėsi daug 
skirtingų filosofijos, estetikos krypčių, mokyklų, architektūros, literatūros, kaligrafijos ir kitų 
menų stilių. Tokios araby-musulmoniskojo pasaulio politinės ir kultūrinės dezintegracijos 
sąlygomis, suprantama, negalėjo gyvuoti vienintelė visuotinai pripažinta ortodoksali ideo- 
logija, filosofija, estetika, meno tradicija, kadangi kiekvienas politiniu ir kultūriniu požiūriu 
svarbus regionas, remdamasis savo anksčiau jame gyvavusiomis tradicijomis (o juk arabų- 
musulmonų pasaulio civilizacinėje erdvėje užgimė daug seniausių šumerų, akadų, egiptiečių, 
indų, asirų, persų, sirų, finikiečių, armėnų, senovės žydų ir kitų civilizacijų židinių), netrukdė 
kiekvienam reikšmingam politinės ir kultūrinės galios židiniui laikyti savo filosofinius požiūrius, 
estetikos, meno tradicijas vienintelėmis teisingomis ir geriausiomis. 

Todėl įdėmiau pažvelgę į vėlesnę Kalifato kultūros raidos istoriją nuolatos matysime 
skirtingų vyraujančių kultūros, estetinės minties, poezijos ir kitų meno tradicijų susipynimą 
su aiškiomis konkrečiam regionui būdingomis iš praeities paveldėtomis kultūrinėmis dominan- 
tėmis, tipologiniais bruožais. Iš tikrųjų skirtingais kultūros istorijos tarpsniais į Kalifato poli- 
tinių, ekonominių, religinių ir kultūrinių lyderių vaidmenį arabų-musulmoniškame pasaulyje 
pretendavo Andalūzijos, Magribo, Irako, Irano, Vidurio Azijos ir universalių ambicijų kupinų 
Osmanų ir Mongolų imperijų valdovai. Keičiantis minėtiems galios centrams keitėsi Viduržemio 
jūros regione islamo ir krikščioniškosios civilizacijos demarkacijos linijos, einančios per Siciliją, 
Malta, Kiprą, Kretą ir andalūziškos kolonijos Pietų Prancūzijoje Garde-Freinet konfigūracijos. 

Vadinasi, žvelgiant lyginamosios analizės aspektu į arabų-musulmoniškos civilizacijos 
pasaulį vis akivaizdžiau darosi, kad ši civilizacija yra kitokios nei mums geriausi žinomi iš civi- 
lizacijos istorijos decentruotos kultūros tipas, kadangi skirtingais jos istorijos tarpsniais nuolatos 
išsisėmus ar išgyvenant krizę vieniems politinės, ekonominės, intelektualinės, estetinės ir meninės 
kultūros centrams iškildavo kiti centrai, kurie sėkmingai konkuruodavo dėl įtakos su anksčiau ir 
greta gyvavusiais. Visų jų istorijoje palikti arabų-musulmoniškosios civilizacijos pėdsakai for- 
mavo šios civilizacijos estetinės minties ir meno formų įvairovę, besiskleidžiančią vyraujančios 
islamo ideologijos nubrėžtose gairėse. 


Religinė tolerancija 


Arabų-musulmonų civilizacija užgimsta VII a. kaip savitas civilizacinis organizmas, su kurio 
sparčiai augančia karine ir politine galia tenka skaitytis visoms jų ekspansijos paribiuose 
gyvavusioms kaimyninėms valstybėms ir tautoms. Šios civilizacijos kūrėjų semitiškos grupės 
arabų kalba yra glaudžiai susijusi su hebrajų ir plačiai Artimųjų bei Vidurio Rytų regione 
paplitusia aramėjų kalbomis. Nauja islamo religija ir arabų kalba tapo svarbiais arabų-mu- 
sulmoniškos civilizacijos sklaidos veiksniais. Jos šerdis yra nuošalyje nuo didžiųjų imperijų 
gyvavimo vietos iš visų pusių dykumų ir pusdykumių apsupta Arabijos pusiasalio teritorija, 
kurios centre buvo svarbūs tarptautinės prekybos centrai Meka ir Medina, o greta gyvenusios 
įvairios karingų klajoklių beduinų gentys, kurios greitai perėmė šiame regione užgimusios 
islamo religijos ideologinį užtaisą. Priešingai stereotipiniams požiūriams arabiškas etnosas 
ir anksčiau buvo sukūręs ne tik garsią Nabatėjų karalystę su sostine Petra, tačiau ir daug 
kitų skirtingo dydžio ir gyvavimo laiko karalysčių. Taigi valstybingumo tradicijos čia daug 
šimtmečių iki Kalifato atsiradimo buvo gyvybingos. 

Taigi čia daug anksčiau ryškėjo laipsniškas perėjimas nuo klajoklinių ikiislamiškos 
kultūros formų prie universalios kultūros tipo, jungiančio arabų ir jų nukariautų Artimųjų 

bei Vidurinių Rytų, Šiaurės Afrikos 
ir Pietvakario Europos tautų kultū- 
ras, kūrimo. Šiame prieštaringame 
skirtingų kultūros tradicijų sulydimo 
procese vyraujantis vaidmuo teko 
naujai universaliai abraomiškos kil- 
mės monoteistinei islamo religijai. 
Prieš islamui įsivyraujant, Arabi- 
jos pusiasalio teritorijoje buvo papli- 
tusios vietinės pagoniškos ir kitų tautų 
religijos. Paskiros gentys ir tautos, 
ypač gyvenusios civilizacijų susidūri- 
mo paribiuose ar prekybos centruose, 
išpažino kitas religijas bei sektas ju- 


daizmą, zoroastrizmą, manicheizmą, 
mazdeizmą, joanitų, nestoriečių ir 


Allah arabiškas kaligrafnis užrašas Sofjos sobore, vėliau mečetėje 
Stambule kitus tikėjimus. Naujos abraomiškos 


iš judaizmo ir krikščionybės išplau- 
kiančios islamo religijos atsiradimas iš esmės pakeitė Arabijos pusiasalio žmonių gyvenimą, 
pavertė juos svarbiu civilizaciniu veiksniu, su daugybe iš šio virsmo plaukiančių pasekmių. 

Islamas - monoteistinė abraomiškos kilmės milžiniškoje Šiaurės Afrikos, Azijos ir Pietų 
Europos civilizacinėje erdvėje išplitusi religija, kurios išpažinėjai - musulmonai - persmelkti 
tikėjimu vieninteliu visagaliu ir amžinu pasaulio įvairovę kuriančiu Dievu. Jį dažniausiai 
įvardina arabišku žodžiu Allah, kuris neturi daugiskaitos, moteriškosios ar mažybinės formų, 
todėl jo negalima sieti su stabmeldyste (t. y. dievais, deivėmis ar pusdieviais). 

Kita vertus, arabų kalba šios religijos pavadinimas islūm reiškia „paklusnumą“. Ši sąvoka 
etimologiškai siejosi su nuolankumu, taikumu (salūm reiškė „taika“). Islamas perėmė iš Bib- 
linės tradicijos mokymą apie pasaulio kūrimą per šešias dienas, Rojų ir pragarą, žmogaus 
sukūrimą Dievo pavyzdžiu, anot Korano, įkvėpiant jam dievišką dvasią, apie Adomą ir 
Saliamonas) ir Naujojo Testamento (Zakarijus, Jonas Krikštytojas, Jėzus Kristus) personažų 
ir daugybę kitų ankstesnių abraomiškų religijų motyvų. Tiesa, pasak Korano, vietoj Jėzaus 
Kristaus nukryžiuotas buvo kitas žmogus, o Jėzus Kristus buvo gyvas paimtas į dangų. 
Kaip ir Biblijoje Korane kalbama apie pasaulio pabaigą ir Dievo teismą. Islamo religija 
sureikšmina Dievo pranašų svarbą, kurių priskaičiuoja gausybę, pirmuoju laiko Adomą, 
o paskutiniuoju - Mahometą. 

Islamo civilizacijoje susiduriame su sudėtingais religijos ir valstybės, dvasinės ir pa- 
saulietinės valdžios santykiais, kurie yra persmelkti teokratinių principų, aprėpiančių visus 
visuomenės religinio, teisinio, etinio, estetinio gyvenimo ir kitus aspektus. Visų tikinčiųjų 
pamatinis lygybės principas sąlygojo ypatingą musulmonų bendruomenės mobilumą orga- 
nizuojant ir nukreipiant jos karinę ir intelektualinę energiją konkrečia kryptimi. Ir galiausiai, 
islamo religija neturi daugeliui kitų didžiųjų religijų būdingos galingos bažnytinės institucijos, 
hierarchiniu ir teritoriniu požiūriu griežtai struktūruoto dvasininkų sluoksnio. Tai, kad islame 
nebuvo tvirtų bažnytinių hierarchinių struktūrų, religinio sluoksnio, organizacinės struktūros 
su savo finansiniais ištekliais sąlygojo religinių valdovų priklausomybę nuo pasaulietinių, kai 
tik šie galios centrai po pirmųjų keturių „teisiųjų kalifų“ valdymo pradėjo aiškiau išsiskirti 
Kalifato politiniame, ekonominiame ir kultūriniame gyvenime. 

Islamo religijoje stiprus universalus pradas jungia visą musulmonų bendriją, pabrėžia 
kiekvieno bendruomenės nario autonomišką santykį su Dievu. Islamo tikėjimas, nepripažin- 
damas jokių tarpininkų tarp tikinčiojo ir Dievo, kvietė savo adeptus paklusti Dievo valiai ir 
tapti šios naujos religijos išpažinėjais. Tačiau tai nereiškė, jog islamo religiją pasirinkęs asmuo 
galėjo nebegalvoti apie savo poelgių laisvę arba kad jis privalo visiškai atsisakyti savo laisvos 
valios rinktis savo individualią gyvenimišką ar kūrybinės veiklos poziciją. 

Galiausiai pirmapradžiuose islamo religijos adeptų bendrijos vaizdiniuose nuo pat islamo 
ideologijos užgimimo buvo pabrėžiamas visiškas politinis ir religinis bendrijos susiliejimas, 
siekiant bendruomenės lyderių nubrėžtų tikslų. Todėl jos lyderiams pasitelkus islamo religijos 
dvasią, pavyko neįtikėtinai efektingai sutelkti klajoklių arabų genčių karines pajėgas sėkmin- 
giems kariniams žygiams. 

„Nėra jokios abejonės, - rašo E. Gabrieli, - kad religija ne tik buvo šios civilizacijos 
bendras požymis, tačiau ir jos ašis bei pagrindas. Visi kiti gyvenimo aspektai - materialus ir 
dvasinis, politinis ir literatūrinis, ekonominis ir socialinis yra ženklinti šios religijos antspau- 
du, nuspalvinti jos atspalviais ir plėtojasi jos veikiami. Žinoma, kad islamui būdingas labiau 
išreikštas totalitarinis pobūdis, nei kitai religijai. Jis aprėpia ne tik tas asmenybės sritis, kurios 
siejasi su religine sąmone, tačiau ir žmogų visumoje“ (Gabrieli, 1966, p. 165). Iš tikrųjų Ko- 
rane įkūnyta musulmoniškoji religija esmingai paveikė šios civilizacijos sklaidą, kadangi ji iš 
tikrųjų buvo ta pagrindinė idėjinė ašis ir varomoji jėga, kuri formavo daugelį pagrindinių šios 
civilizacijos bruožų ir ženkliai įtakojo jos kultūros, filosofinės, estetinės minties ir meno raidą. 

Islamo religija priklauso abraomiškųjų religijų grupei, tą rodo jos ir pagrindinės šventosios 
knygos Korano glaudų ryšį su senovės žydų ir krikščionybės mokymais. Islamo adeptai tiki, 
kad Dievas atskleidė žydų ir krikščionių Šventraščius jų originaliose versijose, tačiau vėliau 
šie tekstai buvo iškraipyti. Todėl Korano tekstas atskleistas Mahometui per Angelą Gabrielių, 
čia traktuojamas kaip galutinis ir nekintamas žinių apie tikėjimą, pasaulį, gyvenimą, etinius, 

estetinius, meno reiškinius kompendiumas, siunčiamas žmonijai. Tai paaiškina išskirtinę arabų 
kalbos vietą islamo ideologijos sklaidoje, kadangi Koranas yra vienintelis pasaulio šventraš- 
tis, kuris turi tik vieną originalią versiją arabų kalba, atsiradusią kartu su islamo civilizacijos 
gimimu VII a. pradžioje. 

Islamo religijos užgimimo laikais žydai gausiai gyveno Arabijos pusiasalyje, ypač Medinoje 
irjos apylinkėse. Korane ir vėlesnėje islamo literatūroje žydų tautos atžvilgiu pabrėžiamas elge- 
sio lankstumas, nuolankumas ir atkaklus savo religinių tradicijų laikymasis. Korane teigiama, 
kad žydai laiko save Dievo išrinktaisiais vaikais ir tiki, jog tik jie bus išgelbėti. Tarp Korane 
žydams priskiriamų negatyvių savybių pirmiausia yra akcentuojamas bailumas, godumas, 
lupikavimas, tarpkonfesinės nesantaikos kurstymas ir sąmoningas senųjų sakralinių Raštų 
prasmių iškraipymas. 

Glaudų islamo religijos ryšį su judaizmu parodo ne tik daugybės Korano teksto etinių, 
estetinių mokymų ryšys, akivaizdžios sąsajos su senovės žydų šventraščių istorijomis, veikian- 
čiais personažais, tačiau ir realūs paties pranašo Mahometo gyvenimo epizodai. Kovodamas 
dėlišlikimo ir įtakos Medinos laikotarpiu jis daug pastangų dėjo siekdamas artimiau bendra- 
darbiauti su įtakingomis vietos žydų prekybininkų bendruomenėmis ir gentimis, užsitikrinti 
jų paramą. Įgavęs valdžią Medinoje Mahometas netgi prieš hidžrą buvo įvedęs bendras arabų 
ir žydų maldas penktadienio popietę ir pasninką, kai jį pradėdavo žydai. 

Mahometas pabrėžtinai skelbė vieno bendro visiems arabams ir judėjams Dievo idėją. 
Tačiau ne visuomet šie jo siekiai suartinti Medinos arabų ir ekonomiškai galingos žydų pre- 
kybininkų bendruomenes interesus buvo sėkmingi, nes nepaisant draugiškų daugumos žydų 
nuostatų ir paramos, trijų pagrindinių vietos žydų genčių lyderiai siekė apriboti augančią 
Mahometo įtaką. Ši užslėpta opozicija tarp Mahometo ir Medinos žydų bendruomenės lyderių 
ilgainiui darėsi vis akivaizdesnė. Manoma, kad jie netgi slapta susidėjo su Mahometo priešais 
Mekoje, siekiančiais jį nuversti. Tad Mahometas jam oponavusias žydų gentis apkaltinęs išda- 
vyste išvarė, o vieną išžudė. Priėjęs išvados, kad žydai iškreipė tikrą tikėjimą, Mahometas pats 
pasiskelbė naujos abraomiškos religijos pranašu ir pareiškė, kad naujojo tikėjimo švenčiausia 
vieta yra ne Jeruzalė, o Mekoje esanti senovinė arabų šventykla Kaaba, į kurią atsisukus islamo 
adeptui reikia melstis. 

Tiesą sakant, kartais tuometiniame Mekos ir Medinos tolerantiško skirtingų bendruome- 
nių gyvenimo fone konkurencija tarp arabų ir žydų prekybos srityje skatino žydų bendruo- 
menės sektantizmą ir savaime suprantamą savo ekonominių interesų gynimą, kuris atskirais 
tarpsniais įgaudavo net aršesnį politinį atspalvį. Panašūs arabų ir žydų ekonominių interesų 
susidūrimai aiškia ar subtiliau užmaskuota forma periodiškai atgimdavo įvairiais pavidalais 
skirtingais Kalifato gyvavimo tarpsniais ir įvairiose jo dalyse, tačiau dažniausiai netrukdė 
šių dviejų religijų atstovams sugyventi. Skaudžia išimtimi iš šios tradicijos tapo Almohadų 

dinastijos valdymo laikotarpis Magribe ir dramatiškas žydų išvijimas iš Pirėnų pusiasalio, 
prasidėjęs išpažinusių krikščionybę Portugalijos, Kastilijos ir Aragono valdovų iniciatyva. 
Vienas svarbiausių šios tragiškos istorijos veiksnių buvo krikščionių nesugebėjimas konkuruoti 
su žydais ekonomikos ir prekybos srityse. 

Kita vertus, atsiribodama nuo tarpininkų bažnytininkų institucijos, islamo religija ne tik 
teigė tiesioginį tikinčiojo ir Dievo santykį, tačiau ir pripažino islamo adepto teisę naudotis 
savo asmeniniu protu interpretuojant įstatymus bei aiškinantis sudėtingiausias Korano teksto 
vietas. Šias savo tolerantiškas kitų religijų ir požiūrių nuostatas islamo ideologai grindė uni- 
versaliu shir a principu, teigiančiu, kad tikras islamo religijos adeptas privalo vienodai gerbti 
visus keturis didžiuosius sakraliniais tekstais besiremiančius tikėjimus, tai yra ne tik tris viena 
iš kitos išplaukiančias vadinamąsias abraomiškas religijas - judaizmą, krikščionybę ir islamą, 
0 taip pat ir zoroastrizmą. 

Pagrindiniuose arabų-musulmonų kultūros, mokslo ir meno centruose susitelkdavo 
daugybė įvairių tautų ir tikėjimų kūrėjų (musulmonai, judaistai, pagonys, manichėjai, maz- 
daistai, zaroastristai, hinduistai, lotyniškos, graikiškos, armėniškos, gruziniškos krikščionybės 
šalininkai, joanitai, nestoriečiai, koptai). Čia dažniausiai vyravo universalumo tendencijos, 
atviros diskusijos ir kosmopolitinė laisvamanybės dvasia. Andalūzijos mokslininkas Abu 
Umaras ibn Muchamedas as Saadis (X a.), du kartus aplankęs viešus Bagdado mokslininkų 
susirinkimus, buvo nustebintas ten vyravusios laisvamanybės, natūralios priešingų idėjų cir- 
kuliacijos, tolerancijos oponentų pažiūroms. 

Vadinasi, tolerancija skirtingoms pažiūroms, humanistinė žmonių giminės vieningumo ir 
lygybės prieš Dievą idėja būdinga į klestėjimo tarpsnį įžengusios klasikinės islamo civilizacijos 
atstovams. Pagarba kitaip mąstančiam, atvirumas pasauliui ir žinių troškimas čia suvoktas 
kaip aukščiausias intelektualo gyvenimo tikslas. „Mums nereikia gėdytis tiesos patvirtinimo 
ir pažinimo, visai nesvarbu, iš kur ji beateity, - tegu netgi iš tolimų genčių ir tautų, nesiribo- 
jančių su mumis šalių, - rašo Al Kindis. - Tiesos ieškotojui nėra nieko svarbesnio tiesos ir 
nereikia jos ignoruoti, žvelgti iš viršaus į tuos, kurie ją pasakė ar perdavė: tiesa nieko negalima 
pažeminti: - atvirkščiai tiesa taurina visus“ (Izbranyje proizvedenija, 1961, p. 59). 


Omejadų laikotarpis 


Naujas arabų-musulmonų Kalifato raidos etapas prasidėjo valdant pirmajai sunitiškai Omeja- 
dų arba Umajadų dinastijai (661-750), kuri kilo iš aristokratiškos Mekos giminės Mahometo 
giminaičio Umajo, ir buvo priešiška atšaka tiesioginiams Mahometo palikuonims Hašemi- 
tams. Jų atstovas Utmanas buvo išrinktas trečiuoju kalifu. 656 m. jį nužudžius, Utman ibn 
‘Affano sūnėnas Mu 'awiyahas I (tuo metu Sirijos vietininkas) pradėjo pilietinį karą su naujai 
išrinktu (ketvirtuoju) kalifu ‘Ali. Įsiplieskusio karo metu Mu 'awiyaho kariuomenė laimėjo 
ir 661 m. nužudžius ‘Ali, Mu ‘awiyahg įžengė į buvusio Kalifato sostinę, ir įtikino kitu kalifu 
išrinkti jį, o ne ‘Alī sūnų Hassang. Taip jis tapo pirmuoju Omejadų kalifu ir įtvirtino pirmąją 
paveldimąją Kalifato dinastiją. 

Dar iki islamo religijos atsiradimo VII a. Arabijos gyventojai turėjo savitą kultūrą, tačiau 
nauja islamizuota arabų kultūra pradėjo formuotis VII-VIII a. arabų valstybėje - Kalifate. 
Išskirtinis vaidmuo šiame procese tapo pirmai paveldimai Omejadų dinastijai, kurios beveik 
šimtmetį laiko aprėpęs viešpatavimo tarpsnis išskyrė ne tik galinga antrąja VIII a. pradžioje 
išryškėjusia užkariavimų banga, tačiau ir esminiais pokyčiais visose nepaprastai išplėtusio savo 
geografines ribas Kalifato politinio, ekonominio, socialinio ir kultūrinio gyvenimo srityse. 
Šis periodas buvo svarbiu parengiamuoju tarpsniu vėlesniam araby-musulmonų civilizacijos 
„aukso amžiaus“ suklestéjimui. 

Perkėlus sostinę iš arabiškos Mekos į vieną svarbiausių senųjų Rytų civilizacijų kultūros 
centrą Damaską, Sirijoje prasideda įvairių užkariautų tautų intensyvus arabizacijos ir naujos 
imperijos kultūrinės konsolidacijos procesas. Paskelbę Korano kalbą sakraline kalba arabai 
įtvirtina prie gausiai statomų mečečių ir medresių (madrasų) įkurtų švietimo institucijų tinklą, 
savo kalbinę hegemoniją visose imperijos dvasinės kultūros srityse. Taip Kalifate prasideda 
nauja kitų kraštų kultūros, mokslo, filosofijos, estetikos ir meno tradicijų integracijos epocha. 
Priėmę islamo religiją ir „šventąją“ (valstybine tapusią) Korano kalbą, daugelio senas kultūros 

tradicijas turinčių užkariautų tautų atstovai jau po kelių kartų aktyviai įsijungia į arabų-mu- 
sulmoniškos civilizacijos vertybių kūrimo procesą. 

Šis regionas nuo senovės buvo vienu pagrindinių senųjų Artimųjų Rytų civilizacijos 
židinių, kuriame susipynė daugybės vieną kitą keičiančių sirų, finikiečių, sirų, egiptiečių, ba- 
biloniečių, senovės žydų, graikų, romėnų, armėnų, Bizantijos ir kitų tautų kultūros tradicijos. 
Užėmę svarbius senųjų civilizacijų kultūros centrus Damaską, Alepą, Babiloną, Ninevėją, Tėbus, 
Memfį, Aleksandriją, Jeruzalę ir kitus, arabai kartu periminéjo ir juose sukauptą kultūrinį bei 
meninį palikimą. 

Arabų karinė jėga ir kultūrinė įtaka tolydžio stiprėja 669, ir 680 m. jie jau puola Kons- 
tantinopolį, o 716-717 m. metus laiko jį apsuptyje, tačiau tvirtos gynybinės sienos ir galingas 
laivynas, teikiantis maistą ir žaliavas, padeda Bizantijai atsilaikyti prieš arabų ir jų sąjungininkų 
kariuomenės spaudimą. Netrukus jų karinės galios įtaka pajuntama ir krikščioniškoje Vakarų 
Europoje, kai 711 m. arabai, palyginti nedidelėmis mobiliomis 12 000 karių pajėgomis išsilai- 
pinę Pirėnų pusiasalyje, sutriuškina vestgotų karaliaus Roderiko kariuomenę ir be didesnio 
pasipriešinimo užima didžiąją šio pusiasalio dalį. 730 m. pajungiami ir į vestgotų karalystę 
įėję pietinės Prancūzijos teritorijoje esantys miestai bei Viduržemio jūros uostai. Netrukus į 
Kalifato teritoriją įjungiama Sicilija, Pietų Italija, Vidurio Azija, ženkli Juodosios užsachario 
Afrikos dalis. 

Arabų ekspansija vyksta ir Rytų kryptimi, kur po nuožmių kovų pajungę Persiją ir Vi- 
durio Aziją, jie savo ekspansiją plečia į Šiaurės Indijos ir Dekano plokštikalnės teritorijas. Čia 
vienas po kito neatsilaiko indų civilizacijos centrai. Islamo įtaka taip pat skleidžiasi į šiaurę, 

kur peržengusi Kaukazo kalnų grandines, plečiasi į už Vidurio Azijos pusdykumių esančias 
nomadų apgyvendintas stepes. 

Omejadų dinastijos valdymo metu Kalifato teritorija ženkliai išsiplėtė nuo Ispanijos 
vakaruose iki Pakistano rytuose. Remdamiesi daugybės užkariautų šalių ir tautų kultūros 
laimėjimais ir primetę joms nuo VIII a. valstybinę arabų kalbą, jie kūrė naują savitą arabų- 
musulmonų civilizaciją. Jos ekonominis pagrindas buvo Europos, Afrikos ir Azijos teritorijas 
siejantys glaudūs prekybos ryšiai ir daugybės pagrindinių senojo pasaulio prekybos kelių 
kontrolė Artimuosiuose Rytuose, Viduržemio jūros pakrantėje, Vidurio Azijoje, Šiaurės ir 
Juodojoje užsacharės Afrikoje. 

Vadinasi, arabų-musulmoniškos civilizacijos istorija, prasidėjusi nedidelėje pusdykumių 
teritorijoje Arabijos pusiasalyje, greitai aprėpė didžiules Afroeuroazijos civilizacines erdves 
ir nulėmė daugybės į jos orbitą įtrauktų tautų politinio, ekonominio, religinio ir kultūrinio 
gyvenimo raidą. Prasidėjo naujas į besiformuojančio Kalifato teritoriją pakliuvusių kitokios 
etninės kilmės tautų arabizacijos ir islamizacijos procesai. Didžioji dalis ne arabų kilmės 
Kalifato gyventojų, perimdami naują religiją islamą, kartu su tikėjimu pasirinko ir valstybinę 
tapusią arabų kalbą bei arabų elito kultūros, mąstymo, estetinio pasaulio suvokimo ir meninės 
kūrybos principus. 

Nuo VIII a. šioje civilizacinėje erdvėje išryškėjus arabizacijai ir islamizacijai pagrindinė 
styguojanti daugybės skirtingų kultūros tradicijų susiliejimo procesą ideologinė ašis buvo Kora- 
nas ir i$ jo išplaukiantys pamatiniai religijos, teisės, socialinio gyvenimo, etikos, estetikos, meno 
principai. Pradžioje daugelis užkariautų arabų tautų laikėsi savo tradicinio gyvenimo būdo, 
išpažino savo tikėjimus, tačiau praslinkus vos kelioms kartoms ženkli dalis arabų užkariautų 
kraštų - Sirija, Palestina, Egiptas, Irakas, Šiaurės Afrika - suvokę naujos religijos teikiamus 
privalumus gyventojai intensyviai periminėjo arabų kalbą ir islamo religiją. Užkariautos tautos 
nuo tada savo intelektualius ir meninius siekius vis dažniau ėmė reikšti universalia tapusia 
arabų kalba. Vadinasi, netgi daugybes didingas kultūros tradicijas turinčių skaitlingesnių tautų 
apsuptyje primetę savo religiją ir kalbą arabai sugebėjo pajungti jas savo jau arabiškos kultūros 
plėtotei. Sugerdami į save senovės graikų, sirų, egiptiečių persų, bizantiečių, mongolų, indų, 
kinų ir užkariautųjų kraštų kultūras ir, jų veikiami, arabai kartu su nukariautomis tautomis 
sukūrė naują sinkretišką arabų-musulmonų kultūrą, turinčią pasaulinę reikšmę. 

Omejadų dinastijos valdovai, įsikūrę turtingame kosmopolitinės kultūros ir prekybos 
centre Damaske, svajojo perimti juos žavėjusios Bizantijos imperijos sostinės Konstantinopolio 
spindesį ir galią. Sirijoje pakliuvusios į naują spindinčią prabanga multikultūrinę ir polikon- 
fesinę aplinką valdančios Kalifatą arabų aukštuomenės gyvenimo stilius greitai keitėsi, nyko 
asketiškos nuostatos, valdovai prarado saiką, gyveno ištaigingai, nesibodėjo vynu, eilėmis, 
moterų meile, todėl tolo nuo anksčiau vyravusių asketiškų ankstyviesiems islamo ideologijos 

kūrėjams būdingų dvasinio tyrumo nuostatų. Toks gyvenimo būdas papiktino ortodoksinės 
pakraipos asketiškus islamo idealus skelbiančius musulmonus. 

Jau valdant pirmiesiems keturiems „teisiesiems kalifams“, arabai, siekdami konsoliduoti 
įimperijos sudėtį patekusias tautas, aktyviai stelbia vietines kultūros tendencijas. Šios tenden- 
cijos Omejadų valdymo metu neišnyko. Sparti arabų kaip sakralinės ir valstybinės Kalifato 
valdžios kalbos ekspansija greitai keitė padėtį ir kultūros srityje, kadangi vyraujančios arabų 
kalbos įsigalėjimą Kalifate lydėjo su ja glaudžiai susijusi islamiška tautinį pagrindą turinti 
arabiška universali ideologija, paremta imperiniu šūkiu: „arabų pasaulis - arabams“. Damaske 
intensyviai sąveikauja sirų, graikų, egiptiečių, žydų, bizantiečių, armėnų ir kitų tautų kultūros 
tradicijos, tačiau kartu arabų kalbos įsigalėjimas toliau tęsia savo užkariaujamąjį šios civili- 
zacinės erdvės žygį. 

Vadinasi, skirtingai nei romėnai, kurie, užkariavę Graikiją, ilgam tampa jų kalbos ir kultū- 
ros belaisviai isgyvendami graikų kultūros įtakos poveikį, negausi arabų tauta ne tik sugebėjo 
primesti didžias kultūrines tradicijas turinčioms Artimųjų Rytų, Mesopotamijos, Magribo, 
Vidurio Azijos ir kitų užkariautų regionų tautoms savo kalbą, tačiau ir greit perėmė bei savitai 
sintezavo jų kultūros tradicijas savo sakraline ir universalia tapusia arabų kalba, kuri Kalifate 
tapo svarbia lingua franca kaip graikiškoji helenizmo laikais ar lotyniškoji viduramžių Europoje. 

Šiomis ekonominio ir politinio Kalifato pakilimo, tautinės ir religinės įvairovės šalies 
politiniame gyvenime įsigalėjimo sąlygomis Omejadų dinastijos valdymo metu viešpatavo 
ir užėmė svarbiausius postus valstybėje arabiško etnoso atstovai, o nearabiškos kilmės turėjo 
mažiau teisių ir faktiškai dvigubai didesniais mokesčiais išlaikė valstybinių institucijų funk- 
cionavimą. Tai skatino vis didesnę įtaką Kalifate įgaunančio provincijose vietinio nearabiško 
elito maištingas nuostatas, reikalavusias pribrendusių socialinių Kalifato valdymo struktūrų 
reformų. Reakcija į Kalifato centre vykstančius kultūros procesus itin sustiprėja senas kultūros 
ir valstybingumo tradicijas turinčio persų elito valdančiuose sluoksniuose. Esminis intelektua- 
linis ir ekonominis Kalifato lūžis išryškėja tik VIII a. viduryje valdžią perėmus naujai Abasidų 
dinastijai, kai milžinišką teritoriją nuo Pirėnų pusiasalio iki Kinijos įtakos sferos aprėpiantis 
musulmoniskasis pasaulis palaipsniui įžengia į savo kultūros klestėjimo „aukso amžių“. 


Abasidų ir Fatimidų „aukso amžius“ 


Omejadus nukonkuravusi, kalifų titulą ir valdžią perėmusi nauja valdanti Bagdado Abasidų 
dinastija (750-1258) atvėrė naują aukščiausio Kalifato penkis amžius trukusį įvairių ekono- 
mikos ir kultūros sričių pakilimo tarpsnį, kuriame, greta indų ir kinų civilizacijų, arabu-mu- 
sulmoniškoji tapo viena pagrindinių senojo pasaulio kultūros lyderių. Šis sudėtingas daugybės 

Alberto Pasini. Karavanas prie Raudonosios jüros kranto. 1855 m. 


politinių, kultūrinių, estetinių, meninių sąjūdžių, religinių sektų bei mokyklų formavimosi 
tarpsnis, kai vienas po kito skleidėsi daugybė su ortodoksija oponuojančių eretiškų intelek- 
tualinių sąjūdžių, buvo parankus skirtingų liberalių idėjų ir kosmopolitinių meno formų 
sklaidai. „Tai periodas, kai arabų pasaulis atsitraukia į Rytus ir pamažu tolsta nuo Viduržemio 
jūros, kuri anksčiau ją taip traukė. Valdant naujiems kalifams, islamo sostinė perkeliama iš 
Damasko į Bagdadą, o tai sąlygoja iraniečių ir kitų „klientų“ bei pavergtų tautų vaidmens 
stiprėjimą. Tai žymi „grynakraujų“ arabų viešpatavimo, kuris tęsėsi daugiausiai amžių, pa- 
baigą, tai yra gyvenimo laiką trijų ir keturių šlovingų kartų. Per šį laiką karių „aukščiausia 
kasta“ paskendo turtuose ir ištaigingume, prarado savo privalumus civilizacijos teikiamose 
gėrybėse“ (Braudel, 1993, p. 125). 

Atėjus į valdžią Abasidų dinastijai ir prarandant įtaką anksčiau besąlygiškai vyravusiam 
arabiškos kilmės šalį valdančiam kariniam ir administraciniam elitui, pasibaigia ir arabų do- 
minavimo epocha valdant Kalifatą. Augant Kalifato viduje nacionalinių valstybių įtakai bei 
blėstant negausių arabiškos kilmės gyventojų įtakai, arabai palaipsniui nustumiami gausaus 
nearabiško Kalifatą valdančio administracinio sluoksnio į antrąjį planą ir jų įtaka imperijoje 
silpnėja. Tačiau kartu su visų musulmonų tautų konvertitų (mawali) lygybe, išgrynėja ega- 
litaristinės tendencijos islamiškoje religijoje, visi tikintys nuo šiol traktuojami kaip lygūs ir 
vienodai nutolę nuo Dievo vietininko žemėje valdovo, kuris nuo šiol valdo kaip pirmas tarp 
lygių islamo adeptų. Šios pasaulėžiūrinės slinktys turi ilgalaikį poveikį vėlesnės islamo kultūros, 
estetinės minties ir meno raidai. 

Nauji ekonominių, kultūrinių, estetinių ir meninių iniciatyvų transformacijos procesai 
pastebimai sustiprėja po 762 m., sparčiai augant naujai Tigro ir Eufrato suartėjimo ir daugelio 


440 


IsLAMO CIVILIZACIJOS KULTŪROS, ESTETIKOS IR MENO TRADICIJOS SAVITUMAS 


Afroeuroazijos prekybos kelių susikirtimo vietoje iškilusiai Kalifato sostinei Bagdadui, kuris 
praslinkus kelioms kartoms jau pretendavo į to meto pagrindinį pasaulio ekonomikos ir kul- 
tūros centro vaidmenį. Šio miesto pavadinimas verčiant iš persų kalbos reiškė „Dievo duotą“ 
arba „Dievo dovanotą miestą“. Jis nuo pat pradžių buvo statomas lygiuojantis į tobulumo 
simbolio - rato formos miesto struktūrą su daugybę įstabių sodų. Per pusšimtį metų intensy- 
vios plėtros Bagdadas išaugo į milžinišką per milijoną gyventojų turintį kultūros ir prekybos 
centrą, savo mastais, infrastruktūra, didingais pastatais konkuruojantį su didžiaisiais kinų 
Tang ir Song dinastijų valdymo metu gyvavusiais miestais. Iš tikrųjų Bagdadas ir greta Tigro 
bei Eufrato išsidėstę kiti miestai tampa tikrąja šios civilizacijos širdimi, strategiškai svarbių 
tarptautinės prekybos kelių susikirtimo ašimis, per kurias eina visos Rytų ir Vakarų civiliza- 
cijos pasaulius siejančios pagrindinės komunikacinės arterijos. Jos jungia Viduržemio jūros, 
šiaurės Afrikos regioną su Vidurio Azijos į Kiniją vedančiu keliu, kreipia į Indijos vandenyno 
pakrantės prekybos centrus, kas ir yra svarbiausias šio miesto iškilimo ir dominavimo to meto 
Kalifato kultūros istorijoje veiksnys. 

Naujoji Abasidų dinastijos valdymo pradžioje iškilusi aristokratija, susiliedama su senąja 
arabiškąja, palaipsniui į savo rankas perėmė pagrindinius valdžios svertus. Apie pusė valdančių 
provincijas elito atstovų antro kalifo al-Mansūro (754-775) valdymo metu jau buvo persiškos 
arba tiurkiškos kilmės išeiviais iš vietinės aristokratijos. Persiško elito įtaka ir svoris Bagdado 
Abasidų dinastijos valdymo metu tolydžio stiprėjo, kartu su juo augo ir persų kalbos įtaka, 
kuri plito Vidurio Azijoje ir užkariautose Indijos teritorijose. Netrukus greta anksčiau abso- 
liučiai viešpatavusios arabų kalbos antrąja pagal savo įtaką imperijoje tampa persų, kurios 
reikšmingumas auga literatūros, poezijos, mokslo srityse. 

Abasidų dinastijos įsigalėjimas keitė Omejadų valdymo metu nusistojusį kilmingos 
karinės aristokratijos gyvenimo būdą, kadangi naujoji dinastija neteikė tokio dėmesio užka- 
riaujamiems žygiams, o daugiau veikė diplomatinėmis ir psichologinio priešininkų spaudimo 
priemonėmis. Tiesa, Kalifato karo vadai dar plečia savo ekspansiją įvairiomis kryptimis: 831 m. 
arabai jau Sicilijoje, netrukus prie Neapolio, o 846 ir 849 jau prie Romos sienų. Sicilija galutinai 
pakliūna į islamo civilizacijos erdvę 902 metais. Arabų ekspansija Italijos teritorijoje susiduria su 
aršiu Bizantijos imperijos pasipriešinimu, kurios valdovai laiko tai savo imperijos ir kultūrinės 
įtakos neatsiejama dalimi. Arabų ne tiek karinė, daugiau prekybinė ekspansija išplinta dar toliau 
į Rytus net iki Malakos pusiasalio ir Indonezijos, taip pat ir į Afrikos gilumą, kur pasiekia savo 
aukso ištekliais ir dramblio kaulu garsėjančias Malio ir Ganos karalysčių teritorijas. 

Susilpnėjus arabų-musulmonų Kalifato kariniam ekspansyvumui, X a. stiprėja pacifistinės 
tendencijos ir valdovai, siekdami įtvirtinti savo valdžią Kalifato teritorijų periferijoje, neretai 
pereina prie gynybinių nuostatų. Atsiranda milžiniški kruopščiai suplanuoti miestų centrai 
su valdovų rūmais, valstybiniais pastatais, šventyklų kompleksais, aikštėmis, išplėtotomis tarp 

sausumos ir jürinés prekybos komunikacinés arterijos, kurios sujungia Kalifato vidaus prekybos 
centrų sistemas su užjūrio. Greta milžiniško viešpataujančio Bagdado, kuris kaip ir kinų Tang 
ir Song dinastijų sostinės „pretenduoja į Senojo pasaulio sostinės vaidmenį, ant Tigro upės 
kranto išsidriekia nauja milžiniška Samara (įkurta 836 m.), Basra su dideliu uostu, Kairas, 
Damaskas, Tunisas (tai naujas Kartaginos persikūnijimas), Kordoba, Sevilija ir daugybė kitų 
prekybos ir kultūros centrų. Bagdado Kalifato laikais jis (Iranas - A.A.) įžengė į pažangios 
raidos kelią, įgavo antrą alsavimą: juk Bagdadas - iraniškas miestas [...] Be abejonės, Persija 
tampa nacionalinė civilizacija, nuo šiol ji gyvuoja didžiulės islamiškos civilizacijos viduje“ 
(Braudel, 1993, p. 135). 

Vykdydami pažangias reformas Abasidų dinastijos atstovai daug nuveikė milžiniškos 
arabų-musulmoniškos civilizacinės erdvės etninių, religiniu ir kultūrinių skirtumų homo- 
genizavimui. Prasidėjo nauja Kalifato raidos epocha, kai iškilo didžiuliai miestai ir prekybos 
centrai, suklestėjo ekonomika, kultūra, mokslas, menas. Plėtojant ekonominius ir kultūrinius 
ryšius su įvairiais senojo pasaulio centrais, greta išaugusio Bagdado, Samaros (į kurią 833 m. 
Abasidų dinastijos valdovai perkėlė savo sostinę, tačiau nuo 892 m. vėl ja grąžino į Bagdadą) 
auga didžiuliai arabu-musulmoniskojo pasaulio prekybos ir kultūros centrai Damaskas, Kairas, 
Isfahanas, Samara, Nišapūras, Kordoba, Sevilija, Granada, Samarkandas, Buchara, Stambulas, 
Agra, Delis. Kai kurie iš jų, pavyzdžiui, Bagdadas iki mongolų sugriovimo ar Samarkandas 
buvo svarbūs kultūros, mokslo ir švietimo Senojo pasaulio centrai. Didelę įtaką milžiniškos 
imperijos kultūros homogenizacijai turėjo ir religinės traukos centras Meka, į kurią plūdo 
islamo adeptai iš visų Kalifato pakraščių. 

Abasidų dinastijos valdymo metu prasideda vadinamasis islamo civilizacijos aukso 
amžius - istorinis laikotarpis, kuris skirtingų autorių įvairiai datuojamas, tačiau dažniausiai 
VIII - XIII a. Suklestėjus tarptautinei prekybai, nepaisant stiprėjančių kultūrinės dezinte- 
gracijos tendencijų ir paaštrėjusių kitų pirmiausia persiškų dinastijų kovos dėl hegemonijos 
centrinėje Kalifato dalyje, arabų-musulmoniškas pasaulis pasiekia savo klestėjimo viršūnę ir 
daugelyje ekonomikos, kultūros, estetinės minties ir meno sričių. Šios civilizacijos suklestėji- 
mą lėmė tai, kad besiplėsdamas arabų Kalifatas įtraukė į savosios civilizacijos orbitą anksčiau 
pasiekusias didelių kultūrinių laimėjimų - Siriją, Egiptą, Palestiną, Persiją, Bizantiją, Armėni- 
ją, Gruziją, graikų, romėnų kolonijas, vėliau šilko ir jūriniais keliais plėtojo tiesioginius ryšius 
su Turkestano oazėmis ir dviem kitais pagrindiniais pasaulinės civilizacijos centrais - Indija 
ir Kinija, pastarojoje įkūrė didžiules kolonijas pagrindiniuose tarptautinės jūros prekybos 
uostuose. Kalifato valdovai išplėtė savo įtaką ir į dideliais aukso kiekiais garsėjančią Juodąją 
užsacharės Afriką, Siciliją, daugelį pagrindinių Viduržemio jūros uostų. 

Arabų-musulmoniškas Kalifatas Abasidų dinastijos valdymo metu jau nebebuvo tik ara- 
biška valstybė, kadangi ją vis dažniau valdė ne arabiškos kilmės dinastijos, tačiau jos kultūra, 

Dženės didžioji mečetė. Malis 


estetinė mintis ir menas dar pajėgė išsaugoti Korano skleidžiamos arabiškos ideologijos sąly- 
ginį vieningumą. Bagdade išryškėja anksčiau nepasitenkinusios arabų kultūros dominavimu 
auganti persiškos kultūros tradicijos įtaka, kuri tiesiogiai siejosi su zoroastrizmo, mazdeizmo 
ir kitų persiškų tradicijų susiliejimu su islamo religinėmis nuostatomis. Tuo paaiškinamas 
abasidų kultūros didesnis liberalumas, tolerantiškumas ir siekis integruoti gretimų tautų 
mokslo, kultūros ir meno laimėjimus. 

Perimdami tautų laimėjimus Abasidai apjungė šias skirtingas kultūrines tradicijas ir 
išnaudojo šių tautų sukauptą kultūrinį potencialą savo civilizacijos plėtotei. Islamo aukso 
amžiaus metu klestėjo prekyba, arabų prekybiniai tinklai driekėsi nuo Vakarų Afrikos iki 
Kinijos ir Indijos. Arabai daug keliavo, atrasdavo iki tol nežinomus kraštus: Ibn Batuta, 
Idrisijus, Birūni, Ahmadas ibn Fadlanas pateikė daug žinių apie tolimus kraštus, o pagal jų 
kelionių aprašymus sudaryti tikslūs žemėlapiai, kurie padėjo plėtoti prekybinius ryšius su 
Juodąja užsacharės Afrika. Jūrinėse kelionėse į Indiją, Kiniją, Filipinus, Indoneziją jiems 
pasitarnaudavo ne tik kartografijos ir astronomijos laimėjimai, tačiau astroliabijos, kinų 
kompaso, savo išrastų būrių naudojimas. Milžiniškus mastus įgavę prekybiniai mainai būtų 
neįmanomi be sudėtingos tarpinių bazių sistemos sausumoje ir pakrantėse sukūrimo. 

Socialiniame ir kultūriniame Kalifato gyvenime dėl įtakos su aristokratija konkuruoja išsi- 
lavinusių pirklių, mokslinės ir meninės inteligentijos sluoksniai. Visa islamo civilizacinės erdvės 

įtakos zonos tampa vieninga ne tik prekių, tačiau ir kultūros, estetikos ir meno stilių sklaidos 
erdve. „Šiose (Kalifato - A.A.) ribose, - rašo A. Metzas, - musulmonas keliaudamas visur yra 
savo tikėjimo prieglobstyje, susiduria su tuo pačiu Dievu, maldomis, analogiškais įstatymais 
ir artimais papročiais“ (Metz, 1973, p. 15). Iš tikrųjų įvairiuose Kalifato kultūros centruose 
intensyviai plėtojasi islamo pasaulio kultūra, filosofija, medicina, astronomija, architektūra, 
taikomoji dailė, kaligrafija, muzika, literatūra, poezija ir kitos humanitarinės kultūros sritys. 

Abasidų dinastijos valdymo laikai buvo pirmas ilgalaikis sąlyginai stabilus visos ara- 
bų-musulmoniškojo pasaulio kultūros in corpore pakilimo ir klestėjimo laikotarpis, kai 
tarp arabų-musulmoniškos ir Vakarų lotyniškosios ir Bizantijos graikiškosios civilizacijų 
nusistojo stabilūs ekonominiai ir kultūriniai ryšiai. Tiesa jie IX-XIII a. priminė vėliau susi- 
klosčiusios kolonijinius ryšius, tik ekonominiu ir kultūriniu požiūriu beviltiškai atsilikusios 
nuo didžiųjų Rytų civilizacijų kolonijos vaidmenyje tuomet buvo Vakarų, Vidurio ir Rytų 
Europą, iš kur į nepalyginamai aukštesnio kultūrinio ir ekonominio lygio musulmoniškos 
civilizacijos pasaulį plaukė žaliava ir vergai, o eksportuojamos iš Rytų buvo pažangesnis 
kasdienio gyvenimo būdas, plataus vartojimo, prabangos prekės, gražaus gyvenimo stiliaus“ 
atributai, medicinos, astronomijos reikmenys, knygos, technologijos, filosofijos, mokslo, 
estetikos idėjos bei meno formos. 

Ilgainiui Abasidų dinastijai pakliuvus į augančią vizirių ir rūmų intrigų įtaką valdovai 
mažiau laiko ir energijos skiria milžiniškos imperijos centralizuotam valdymui, todėl sti- 
prėja Kalifato feodalinis susiskaldymas. Pirmiausia 756 m. atskyla labiausiai nutolusios nuo 
centro vakaruose Ispanijos teritorijoje esantys emyratai, Vakarų kunigaikštysčių analogai. 
Susilpnėjus centralizuojančiai Badado Kalifato valdžiai, šiaurės Irane iškyla galinga sunitiška 
Samanidų dinastija (874-999), kurios atstovai iš sostinės Bucharos valdo svarbius persų kul- 
tūros, mokslo ir literatūros atgimimo centrus Chorosano regioną, Samarkandą ir strategiškai 
svarbias prekybos kelių susikirtimo vietoje esančias Transoksanijos teritorijas. Lygiagrečiai 
Samanidų dinastijai Vakarų Irane ekspansiją plečia ir kita šiitiška Bujidų (930-1030) dinas- 
tija, kurios valdovai netgi užgrobia valdžią Bagdade ir Pietinės Mesopotamijos regionuose, 
o sostinę perkelia į klestėjimą išgyvenusį Širazą. Ryškų persų politinės ir kultūrinės įtakos 
augimą šiaurinėje Kalifato dalyje kiek pristabdo islamizmuotų tiurkų seldžiukų giminės iš 
Vidurio Azijos įkurta Didžioji seldžiukų imperija (1037-1157), kurios valdovai užkariauja 
Transoksaniją, Chorezmą, o 1071 m. Mancikerto mūšyje sutriuškinę bizantiečių kariuomenę, 
po dešimtmečio įsitvirtina Anatolijoje iki pat Egėjo jūros. Šios imperijos sostinės Nišapūras, 
vėliau Isfahanas tampa svarbiais Kalifato kultūros, mokslo ir meno židiniais. 

Nuo 909 m. su Abasidų dinastija dėl Kalifato statuso arabų-musulmonų imperijoje pra- 
dėjo konkuruoti kita Šiaurės Afrikos teritorijoje iškilusia berberų kilmės Fatimidų dinastija, 
kurios atstovus kai kurios islamo pakraipos laiko visaverčiais kalifais. Fatimidai nuo 909 iki 

Fatimidų epochos al-Hakimo mečetė Kaire. 990-1013 m. Šiaurinė al- Hakimo mečetės kiemo dalis 


1171 m. valdė dabartinio Maroko, Tuniso, Alžyro, Libijos (o vėliau - ir Egipto bei Palestinos) 
teritorijose. Šios dinastijos įkūrėjas šiitizmo šalininkas Al-Mahdis 909 m. nukariavo Abasi- 
dų valdas dabartinio Tuniso ir Alžyro teritorijoje, kur įkūrė pirmąją savo sostinę Mahdiją. 
Siekdamas įteisinti savo valdžią, Al-Mahdis pasiskelbė Mahometo dukters Fatimah ir jos 
vyro Ali palikuonimi. Iš čia kilo Fatimidų dinastijos pavadinimas. Netrukus remdamasis 
berberų karine galia, jis užkariavo visą Magribą (Maroką, Alžyrą, Tunisą ir vakarinę Libiją). 

Susilpnėjus Bagdado Abasidų dinastijos įtakai 969 m. ketvirtojo Fatimidų valdovo al- 
Mu ‘izzo vadovaujama berberų kariuomenė 969 m. įsiveržė į Egiptą, kur Nilo slėnyje įkūrė 
naują imperijos sostinę Kairą, iš ten nukariavo Palestiną, visą Levantą, trumpam užgrobė 
Abasidų sostinę Bagdadą ir kurį laiką valdė Malta, Siciliją ir pietinę Italiją. Fatimidų dinastijos 
valdymo metu Egiptas išgyveno ryškų ekonominį ir kultūrinį pakilimą, o Kairas tapo vienu 
svarbiausių Kalifato kultūros, mokslo, architektūros ir meno centru. 

Fatimidų imperijai buvo būdinga ypatinga religinė tolerancija: nors valdančioji dinas- 
tija išpažino šiitizmą, valstybinius postus galėjo užimti kitų islamo pakraipų ir neislamiškų 
tautų atstovai. Tačiau netrukus šioje valstybėje išryškėjo sudėtingi politinės, kultūrinės 
dezintegracijos ir irimo procesai, kai atskilus kitiems regionams, kariaujant su seldžiukais ir 
kryžiuočiais galiausiai Fatimidų imperija apsiribojo tik Nilo slėniu, o vėliau transformavosi 
į Ajubidų dinastijos valdomą valstybę. 

Šiuo Kalifato politinės dezintegracijos metu vakarinėje arabų-musulmonų imperijos 
dalyje Ispanijoje atsiranda nauji pretendentai į Kalifato lyderius. Tai praradusios valdžią 
Omejadų dinastijos atšakos atstovas Abd ar-Rahmanas III 929 m. pasiskelbė kalifu ir 
įkūrė naują Bagdado Abasidams oponuojantį Kordobos Kalifatą - musulmonišką valstybę 

su sostine Kordoboje, didžiojoje Pirėnų pusiasalio dalyje. Ši valstybė gyvavo 929-1031 m. 
jos visuomenės daugumą sudarė musulmonai arabai, berberai, krikščionys ir žydai. Žydai ir 
krikščionys turėjo religinę autonomiją, bet patyrė aukštesnės arabų kultūros įtaką. 1009 m. 
prieš kitą šios dinastijos kalifą Hisamg II sukilus jo sūnui, valstybėje prasidėjo ilgas kovų dėl 
valdžios ir suiručių laikotarpis. Tada Kordobos Kalifatas suskilo į mažas valstybes, prarado 
politinę įtaką ir jau nepajėgė konkuruoti su varžovais, valdžiusiais Bagdade. Šių skirtingų 
Kalifatų ir imperijų konkurencinėje kovoje laimėtoju liko strategiškai svarbioje vietoje esanti 
ir didžiausius ekonominius ir karinius išteklius turinti Bagdado Abasidų dinastija. 

Kita vertus, klestintys iš tarptautinės prekybos ir turtais viliojantys Bagdadas, Kairas, 
Damaskas, Jeruzalė ir kiti arabų-musulmoniškos civilizacijos miestai tampa stiprėjančios 
Vakarų civilizacijos valdovų dėmesio objektu. 1094 m. Bizantijos imperatorius Aleksejus 
Komnenas I (Alexius Comnenus) kreipiasi į visų Vakarų krikščioniškų valstybių valdovus 
ir riterius pagalbos stabdant turkų seldžiukų skverbimąsi į savo valstybės teritoriją. Po metų, 
popiežius Urbonas II, paremdamas Bizantijos imperatorių, paskelbė pirmąjį Kryžiaus žygį, 
prie kurio, greta daugybės riterių iš įvairių krikščioniškų šalių, prisijungė ir nemažai prisiplėšti 
turtų trokštančių avantiūristų. 1099 m. didžiulė kryžiuočių kariuomenė užkariauja Jeruzalę 
ir įkuria keturias kryžiuočių valstybes Palestinoje, Anatolijoje ir Sirijoje. Taip prasidėjo 
nauja intensyvių islamiškosios ir Vakarų krikščioniškosios civilizacijos karų, sąveikavimo, 
prekybinių ir kultūrinių mainų epocha. Konfrontacija dėl šventojo miesto pasibaigė 1187 m., 
kai toliaregis kurdų kilmės naujos Ajubidų dinastijos valdovas Saladinas nugali kryžiuočius 
ir išveja juos iš Jeruzalės o, pajungęs savo valdžiai Fatimidų dinastijos valdytas teritorijas, 
primygtinai čia diegia sunitų islamą. Ajubidų dinastija iki XIII a. vidurio valdė Siriją ir Egip- 
tą, vėliau išblėsus jų galiai Kalifate, įsiviešpatauja Bujidai, kuriuos keičia Mameliukai, kariai 
vergai, kurie šioje teritorijoje įkūria naują valdančiąją dinastiją. 

Visų šių dinastijų valdymo metu Egipto ir Levanto teritorijose esantys islamo civiliza- 
cijos miestai intensyviai prekiavo su Italijos miestais-valstybémis Venecija, Genuja, Piza, 
Siena, Florencija. Tuo metu Egipte ir Irane klestėjo audimo menas, nors daugelis medvilnės 
ir plieno dirbinių buvo vežama iš Indijos, o šilkas jo audiniai, amatininkų dirbiniai - iš Ira- 
no ir Kinijos. XII a. Egipto meistrai sukūrė Sicilijos normanų karaliui Rodžeriui II mantiją 
su arabišku karaliaus pašlovinimu, kuri vėliau buvo naudojama Šv. Romos imperatorių 
karūnacijos iškilmėse. Padėtis nedaug pasikeitė ir XIII-XIV a., kai prekybos ryšiai, augant 
Italijos, Ispanijos, Prancūzijos ir Flandrijos miestams, ženkliai intensyvėjo. Tačiau ir tuomet 
Vakarų pirkliai islamiškame pasaulyje pirmiausia pirko kylančioje miesto kultūroje paklausias 
rafinuotas prabangos prekes, kokybiškus amatininkų dirbinius, šilko audinius, prietaisus, 
ginklus, įrankius, kilimus, porcelianą, stiklo gaminius, pigmentus, prieskonius, viską, kas 
sklido į Vakarus ne tik iš arabų-musulmoniškojo pasaulio, tačiau ir Didžiuoju šilko keliu. 

Arabų pirklių karavanas Didžiajame šilko kelyje. Litografija 


Šie itin pelningi prekybiniai sandoriai tarp Rytų ir Vakarų buvo Venecijos, Genujos, Pizos 
jūrinės galios bei Sienos, Florencijos, Palermo, Neapolio, Marselio, Liono, Briugės, Gento ir 
kitų Vakarų Europos miestų iškilimą nulėmęs veiksnys. Tačiau būtent buvusiuose minėtuose 
italų miestuose išliko daugiausia islamo kultūros, architektūros ir meno įtakos pėdsakų bei 
motyvų meno kūriniuose. 

Į politinės ir kultūrinės dezintegracijos procesą įžengęs Kalifatas XIII a. antroje pusėje 
patiria dar vieną išorinį galingos ir puikiai organizuotos mongolų kariuomenės smūgį, 
kai vienas po kito nuniokojami visi mongolų invazijai pasipriešinę jų kelyje buvę miestai. 
1258 m. mongolai užėmė Bagdadą ir nužudė paskutinį čia valdžiusį kalifą. Tačiau sėkmingai 
susiklosčius aplinkybėms, kai didžioji mongolų kariuomenės dalis po didžiojo chano Monkė 
mirties jau buvo pasukusi atgal į tėvynę, o Mameliukų pergalė 1260 m. mūšyje Sirijoje su- 
stabdo mongolų ekspansiją, pagrindiniai arabų-musulmoniškos civilizacijos ekonominiai, 
kultūriniai ir intelektualiniai centrai persikelia į vakarinę Kalifato teritorijos dalį Siriją, Egiptą, 
Magribą, Andalūziją. 

Kyla klausimas, ar galingos kinų technologijomis apginkluota mongolų invazija, 
kaip dažnai rašoma įvairiose visuotinės civilizacijos istorijos knygose, turėjo vien tik 
negatyvius padarinius? Vargu, nes tai sudėtingas klausimas, į kurį nėra vienareikšmio 

atsakymo. Pirmiausia akivaizdu, kad Bagdado, vieno pagrindinių tuometinės civilizacijos ir 
kultūros centrų, sulyginimas su žeme buvo didžiulis klestinčios islamo civilizacijos sukrėtimas, 
gili psichologinė trauma. O kita vertus, užkariavę rytinę Kalifato dalį arabai atvėrė vartus į 
vidurinę Afroeuroazijos civilizacinės erdvės dalį naujoms dvipusėms kultūrinėms įtakoms ir 
skirtingų kultūros bei meno tradicijų sintezėms. Juk būtent mongolai atnaujino ir tvirtai kontro- 
liavo pagrindinį tarp Rytų ir Vakarų nutiestą kultūrinių mainų „šilko kelią“, per kurį į Vakarus 
plito aukščiausią tuo metų pasaulyje pasiekusios kultūros lygį kinų civilizacijos laimėjimai, o jų 
paspartėjusi sklaida turėjo milžinišką poveikį visai tolesnei Senojo pasaulio civilizacijos istorijai. 

Iš tikrųjų nuo XIII a. arabų-musulmoniškojo pasaulio civilizacinėje erdvėje smunka 
sugriauto Irako teritorijos anksčiau buvęs išskirtinis vaidmuo. Kita vertus, nuo tada prasi- 
deda dar vienas kokybiškai naujas iki to vieningos kultūrinės erdvės sparčiai gilėjantis fra- 
gmentacijos procesas. Mongolams sugriuvus iki tol politinio ir kultūrinio gyvenimo srityse 
dominavusį Bagdadą, stiprėja kitų regionų Egipto, Magribo, Andalūzijos, islamizmuotos 
Indijos kultūros tradicijų įtaka, o Irano, Mesopotamijos ir Vidurio Azijos teritorijos tampa 
mongolizuotos persų kultūrinės hegemonijos periferija. Tiesą sakant, rytinėje mongolų kon- 
trolei pakliuvusioje Kalifato dalyje ilgainiui ženkliai stiprėja iš Kinijos sklindančių mokslinių, 
filosofinių, estetinių, meninių idėjų bei kūrybos principų poveikis. Vis dėlto naujos iš Rytų 
Azijos plaukiančios kiniškos ir mongoliškos įtakos nesugriauna čia anksčiau gyvavusių ir jau 
tvirtas šaknis sukleidusių arabiškų, persiškų, tiurkiškų stilių, kurie jungiasi su kiniškais bei 
mongoliškais ir iš šios sintezės gimsta nauji kitokiomis formomis ir motyvais ženklinti meno 
reiškiniai, kuriuose blėsta islamiškosios dailės ornamentinis struktūriškumas, schematišku- 
mas. Atsiranda laisvumas, spontaniškumas, ryškūs poslinkiai vaizduojamojoje ir taikomojoje 
dailėje yra pastebimi subtilesnio kolorito ir nebevaržomo linijinio piešinio srityse. 

Kalifo institucija arabų-musulmoniškame pasaulyje buvo atkurta po trejų metų sugrio- 
vus Bagdadą 1261 m., tąsyk Abasidų linijos atstovas įkūrė Kairo Abasidų dinastiją (1261- 
1517 m.). Tuomet Egipte ir Sirijoje viešpatavo į valdžią XIII a. viduryje atėję mameliukai. 
Būtent jų valdymo metu Kairas tapo ne tik svarbiausiu pasipriešinimo mongolams kariniu ir 
idėjiniu centru, tačiau ir tikrąja apie 200 metų viešpatavusia Kalifato sostine, intelektualiniu 
bei meniniu jo centru. Tai buvo sudėtingas daugybės krizių lydimas Kalifato gyvavimo tarps- 
nis, kadangi karas su kryžiuočiais, berberų gentimis, mongolais ir viduje islamiško pasaulio 
stiprėjanti konfrontacija tarp sunitų ir šiitų nusilpnino islamo civilizaciją, kuri gilios politinės 
krizės sąlygomis kovojo dėl išlikimo. 

Kairo Abasidų dinastiją globojo dvi mameliukų sultonų dinastijos: tiurkiškos kilmės 
Bachrių (1250-1390 m.) ir kaukaziečių čerkesų kilmės Burdžių (1390-1517 m.), pirmosios iš 
jų kariuomenė sustabdė Sirijos teritorijoje mongolų ekspansiją ir 1268 m. išvijo kryžiuočius 
iš Palestinos teritorijos, o antrosios dinastijos atstovai, paskyrę į visus vadovaujančius postus 

čerkesus, įsivėlė į nuolatinius vidaus konfliktus ir grobikiškus karus gretimose teritorijose. 
Kalbant apie šį sudėtingą Kalifato istorijos tarpsnį, tenka pripažinti, kad tuomet netgi Kairo 
Abasidų dinastijos kalifai dažniausiai buvo tik nominalūs valdovai, o tikrovėje viešpatavo 
pagrindinę karinę galią sutelkę savo rankose Egipto sultonai. 

Nuožmūs karai su mongolais, daugybės neseniai klestėjusių rytinėje Kalifato dalyje 
įtvirtintų miestų sugriovimas, įsiplieskę religiniai karai su kryžiuočiais, Palestinos praradi- 
mas palieka gilų rėžį arabų-musulmonų pasaulio intelektualų sąmonėje ir skatina sugrįžti 
prie šios civilizacijos kūrėjų amžiais puoselėtų kultūros, estetikos, meno vertybių ir išsau- 
goti jas ateities kartoms. Šios retrospektyvinės tendencijos gilios islamo civilizacijos krizės 
sąlygomis Sirijoje ir Egipte paskatino sukurti daug kompendiumų ir enciklopedinių žinynų. 
Šioje srityje svarų indėlį padarė An-Nuwayris (1279-1333 m.), al-Umaris (1301-1349 m.) 
ir al-Kalkašandis (1355-1418 m.). Po minėtų apokaliptinių sukrėtimų arabų-musulmonų 
civilizacijoje ryškėja konservatyvios užsisklendimas nuo išorinio pasaulio, siekimas išsaugoti 
sukurtas kultūros vertybes. 

Požiūris į mongolus kaip mirtinus arabų-musulmoniškos civilizacijos egzistencijai gra- 
sinančius priešus mameliukų valdomoje teritorijoje skatino atsiriboti nuo visų, traktuojamų 
kaip svetimų arabų tautiniam tapatumui, rytietiškų įtakų ir pasinerti į abstrakčių simbolių 
pasaulį. Šis arabų-musulmoniškos kultūros ir meno raidos etapas arabų kultūros istorijoje 
išsiskiria ryškiausiu menininkų polinkiu į ornamentinį struktūriškumą, schematiškumą ir 
abstraktų formalizmą, sudėtingiausias arabeskas, ornamentines ir geometrines formas. 


Naujų (Timūridų, Osmanų, Safavidų ir Mogolų) kultūros centrų iškilimas 


Po Kairo Abasidų Kalifato nuosmukio tolesnis arabų-musulmoniškos civilizacijos kultūros, 
estetinės minties ir meno raidos etapas siejosi su stiprėjančiu imperijos paribiuose buvusių 
regionų atskilimo ir autonomizacijos procesais. Tačiau kartu lygiagrečiai jį įtakojo politinės 
Kalifato valdžios transformacijos procesai ir islamiško pasaulio erdvėje iškilimas naujų galingų 
valstybinių darinių, iš kurių pirmiausia reikia išskirti: mongolišką Timūridų (Tamerlano), tur- 
kišką Osmanų, persišką Safavidų ir indopersišką Mogolų imperijas. Visos jos paimtos atskirai 
savo klestėjimo apogėjuje ekonomine, karine ir kultūrine galia galėjo sėkmingai konkuruoti 
su lotyniškos Vakarų civilizacijos pasauliu. 

Pirmoji iš minėtų islamiškojo pasaulio galių, pareiškusių savo pretenzijas į dominavimą 
arabų-musulmoniškos civilizacijos kultūroje ir siekusi atkurti mongolų imperijos didybę, buvo 
Vidurio Azijoje iškilusi mongolų chanų palikuonio Timūro valdymo metu 1370-1404 m. 
iškilusi Timuridų imperija (1370-1526 m.) su sostine Samarkandu. Ši imperija aprėpė visą 

Vidurinę Aziją, Afganistaną, Persiją, bei 
dideles Pakistano, Indijos, Mesopotamijos, 
Anatolijos ir Kaukazo dalis. XV a. jos he- 
gemonija rytinėje arabų-musulmoniškos 
civilizacijos erdvėje buvo nekvestionuojama. 
Timuridų dinastijos viešpatavimo laikotarpis 
nulėmė visos vėlesnės arabų-musulmoniškos 
civilizacijos kultūrinio, mokslinio ir meninio 
gyvenimo raidą. Ši imperija XV a. išgyveno 
svaigų kultūrinį pakilimą, pavertusį ją vieną 
pagrindinių to meto pasaulinės kultūros, 
mokslo, architektūros ir meno centrų. 
Svarbia Timūridų imperijos atšaka tapo 


kita rytinėje arabų-musulmoniškos civiliza- 
cijos dalyje atsiradusi sparčiai savo teritorijų 


Paolo Giovio. Timūras (Tamerlanas). 1575 m. 


ribas plečianti Indijoje Mogolų imperija, kurią 

1526 m. po savo užkariaujamų žygių, nugalėjęs 
hinduistų valdovų sąjungą, įkūrė Timūro palikuonis sultonas Babūras. Jos ekonominė galia, 
turtai, pagrindinių kultūros centrų Agros, Delio, Fatehpur Sikri architektūros statinių didybe 
stelbė Vakarų valstybes ir konkuravo ištaigingumu su osmanų imperija. Mogolų dinastijos 
atstovai pagrindinį dėmesį sutelkė į karus su hinduistinių valstybių valdovais ir savo teritorijų 
plėtimą Hindustano pusiasalyje, todėl menkai kišosi į tuos procesus, kurie vyko arabų-musul- 
moniškos civilizacinės erdvės Artimųjų ir Vidurio Rytų teritorijose, kur sparčiai augo kylančios 
osmanų ir safavidų imperijų galios. 

Artimųjų ir Vidurio Rytų regione iškilusi Osmanų (otomanų) imperija apsprendė kelis 
šimtus metų užtrukusį tiurkų valdančio elito ir etnoso dominavimą šiame regione. Osmanų 
atsiradimas ir greitas įsigalėjimas daugeliui kaimyninių tautų buvo netikėtas, kadangi jų 
gaivališka ekspansija iš Vidurio Azijos į Vakarus tarsi nušlavė nuo žemės paviršiaus daugelį 
atrodžiusių tvirtų sienų ir radikaliai perbraižė Artimųjų ir Vidurio Rytų politinį ir kultūrinių 
bei meninių įtakų žemėlapį. Iš Vidurio Azijos stepių besiveržiančių tiurkų genčių įsivyravimo 
istorija Kalifato šiaurinėje, o vėliau ir pietinėje dalyje iš tikrųjų stulbina savo energija, netikė- 
tumu, kultūrinės, estetinės ir meninės įtakos išplitimu. Tad glaustai aptarsime šios svarbios 
arabų-musulmoniškai ir Vakarų civilizacijoms Osmanų imperijos, o vėliau Kalifato atsiradimą. 

Osmanai didino spaudimą Bizantijos imperijai, užgrobdami Anatolijoje ir Balkanų 
pusiasalyje esančias Makedonijos, Serbijos ir Bosnijos teritorijas. Vėliau 1453 m. Mehmeto 
Užkariautojo kariuomenė užgrobė Rytų ir Vakarų civilizacinių pasaulių sankirtoje gyvavusį 

vieną didžiausių to meto miestą Konstantinopolį, 
kurį pavertė Osmanų imperijos sostine. Po Kons- 
tantinopolio užėmimo osmanai perėmė daug 
joje gyvavusių kultūrinių ir valstybės valdymo 
nuostatų, sąmoningai įjungdami į savo išsiplė- 
tusios imperijos valdymo aparatą daugelį graikų, 
armėnų, gruzinų karinio ir administracinio elito 
atstovų. Daugelis graikų ir armėnų valdininkų, 
priėmę islamo religiją, ištikimai tarnavo naujos 
valstybės valdovams (Cheynet, 2001, p. 172). 
Kita vertus, greta Osmanų imperijos po- 
litinės ir kultūrinės galios stiprėjimo augo ir 
su tiurkų tautomis tradiciškai konfliktuojančių 


persų įtaka. 1501 m. princas Ismailas pasiskel- 
bė Persijos šachu ir pradėjo vieną galingiausių 


Šachas Ismailas I, Safavidų dinastijos Irane įkūrėjas 


islamo civilizacijos erdvėje Safavidų dinastiją 

(1501-1722) Vidurio Azijoje, kuri perėmusi 

į savo globą daugelį žlugusios Timuridų imperijos teritorijų valdė dabartinį Iraną, Azerbai- 
džaną, Armėniją, didžiąją dalį Irako, Gruzijos, Afganistano ir Kaukazo, taip pat kai kurias 
Turkijos, Pakistano, Tadžikijos ir Turkmėnijos teritorijų dalis. Safavidai, užėmę visą Didįjį 
Iraną, patvirtino iraniečių tapatybę, nes buvo pirmoji vietinė dinastija nuo Sasanidų laikų, 
suvienijusi šalį ir atgaivinusi persų estetikos ir meno tradicijų įtaką. 

Tarp safavidų ir Mažojoje Azijoje įsitvirtinusios Osmanų imperijos, 1517 m. nukariavu- 
sios Egiptą, užsimezgė nuožmių karinių konfliktų seka. Safavidai aktyviai rėmė šiitus ir kai 
XV a. osmanai sunitų religiją paskelbė oficialia Kalifato ideologija įvairiose osmanų Kalifato 
dalyse netgi Anatolijoje prasidėjo galingos safavidų remiamos šiitų sukilimų bangos, kurios iš 
vidaus griovė osmanų Kalifatą. Nuo šiol tarp osmanų ir persų tęsėsi periodiškai įsižiebiantys 
žiaurūs kariniai konfliktai. 

Vyraujantis vaidmuo islamiškos kultūros, estetikos ir meno tradicijų sklaidoje nuo XV a. 
Vakarinėje Azijos dalyje palaipsniui tenka osmanų imperijai, kuri savo galios apogėjų pasiekia 
Selimo I sūnaus Suleimano Puikiojo (valdė 1520-1566 m.) viešpatavimo laikais. Mokslininkų 
duomenimis tuo metu Kalifato sostinėje Stambule gyveno apie 600 000 ar 750 000 žmonių. Tai 
buvo didžiausias miestas Europoje ir vienas didžiausių to meto miestų pasaulyje su išplėtota 
ekonomine infrastruktūra, intensyviu prekybiniu, kultūriniu ir meniniu gyvenimu. Jame, 
laipsniškai išstūmus Bizantijos laikų Konstantinopolyje viešpatavusią graikų kalbą, dėl įtakos 
konkuruoja jau kitos islamiškų tautų kalbos. 

Osmanų imperijoje įsiviešpatavusioje naujoje turkų kultūroje skirtinguose socialiniuose 
sluoksniuose funkcionuoja trys pagrindinės kalbos: turkų, arabų ir persų vartojama farsi. 
Turkų kalba tampa valstybine, kuria kalba valstybę valdantis elitas, rūmų, kariuomenė, aris- 
tokratija, administracinis aparatas, didžioji sostinės ir turkiško etnoso apgyvendinta Kalifato 
gyventojų dalis. Plačiai osmanų imperijoje yra vartojama ir sakralinė islamo pasaulio arabų, 
kurią žinojo visi išsilavinę žmonės. Ją kaip antrąją Kalifato kalbą mokė visuose išsilavinimo 
sistemos lygmenyse. Kita vertus, tai buvo mokslo, filosofijos, metafizikos, teologijos, religinių 
reikalų ir ritualų kalba, su kuria literatūroje ir poezijoje jau sėkmingai konkuravo turkų ir 
farsi kalbos. Farsi kalba buvo pagrindinė Irano regionų ir islamizmuotos Indijos Mogolų 
imperijos elito kalba, taip pat žinoma išsilavinusiuose turkų visuomenė sluoksniuose. Jos 
statusas buvo reikšmingas estetinės minties, literatūros ir poezijos srityje. 

Jau daugelį amžių persų kalba kalbantis etnosas iš jo kilę mąstytojai, kultūros ir meno 
veikėjai reprezentavo svarbią arabų-musulmoniškos civilizacijos kultūrinio kosmoso dalį ir 
ženkliai paveikė įvairius jos filosofinės, estetinės minties, architektūros, poezijos, muzikos, 
vaizduojamosios ir taikomosios dailės raidą. Nuolatos Kalifate vyko užslėpta, o kartais ir 
visiškai atvira arabiško, tiurkiško ir persiško elito kova dėl hegemonijos politikos, kultūros, 
kalbos estetinės minties ir poezijos srityse. 


Kalifato krizė ir saulėlydis 


Didžiausio klestėjimo metu XVI-XVII a. osmanų Kalifatas driekėsi per tris žemynus ir valdė 
Mažąją Aziją, Artimuosius Rytus, Balkanus, Šiaurės Afriką ir Krymą. Osmanų ginklo galios 
sukurta imperija tęsėsi nuo Gibraltaro sąsiaurio vakaruose iki Kaspijos jūros ir Persijos įlan- 
kos rytuose, nuo Austrijos imperijos sienų šiaurėje iki islamizacijos įtakos paliestų Juodosios 
užsachario Afrikos teritorijų pietuose. Imperiją sudarė 29 provincijos, jai buvo pavaldžios 
Moldavijos, Valakijos ir Transilvanijos vasalinės kunigaikštystės. 

Aptariamu laikotarpiu sudėtingėjo ir islamiškojo pasaulio santykiai su stiprėjančiomis 
Vakarų Europos krikščioniškomis karalystėmis. Tai atsispindėjo ir naujoje Rekonkista (is- 
paniškai ir portugališkai Reconquista - atkariavimas) krikščionių valdovų vykdytoje mau- 
rų karalysčių (islamiškojo Al-Andalus regiono) Iberijos pusiasalyje užkariavimu. 1492 m. 
šis ilgus šimtmečius trukęs karas buvo pergalingai užbaigtas Aragono karaliaus Ferdinando 
ir Kastilijos karalienės Izabelės, kai buvo užkariauta paskutinė maurų valstybė pusiasalyje 
(Granados emyratas). 1512 m. buvo suvienyta Ispanija, kuri greta Prancūzijos ir Habsbur- 
gų dinastijos tapo didžiosiomis Osmanų kalifatui oponuojančiomis krikščioniškojo pasau- 
lio galiomis. 

Pieter Coecke van Aelst. Sultono Suleimano žygis. Raižinys. 1553 m. 


Kita vertus, osmanų imperijos teritorija šešis amžius buvo svarbus Rytų ir Vakarų 
civilizacijų kultūrinių ir prekybinių ryšių centras, per kurį ėjo sausumos keliai, vedantys iš 
Vakarų į pagrindinius tuometinius civilizuoto pasaulio ekonomikos centrus Indijos ir Kinijos 
teritorijoje. Ir galiausiai nukonkuravę, o vėliau ir užkariavę Bizantiją, šios imperijos valdovai 
tapo pagrindiniais Viduržemio jūros šeimininkais, dariusiais stiprų spaudimą Venecijos ir 
Genujos jūrinėms ambicijoms. Osmanų ekonominė galia tarptautinės prekybos dėka šio 
Kalifato klestėjimo metu XV ir XVI a. gerokai pranoko Vakarų lotyniškosios civilizacijos 
ekonominį potencialą, nors liejantis aukso ir sidabro srautui iš Kolumbo atrasto pasaulio ir 
portugalams suradus pelningus jūrinius kelius į Indiją aplink Afriką jėgų balansas šioje srityje 
sparčiai keitėsi. Tuomet osmanų imperija iki XVI a. vidurio dar dominavo Viduržemio, Juo- 
dojoje ir Raudonojoje jūrose — Suleimano admirolas Barbarosa Hairedinas Paša (1478-1546) 
rengė sėkmingus žygius prieš krikščionių laivynus. Osmanams pavyko iš Ispanijos atplėšti 
Tunisą ir Alžyrą. Vėliau osmanai užvaldę Egiptą ir, įkūrę galingą prekybinį laivyną Raudo- 
nojoje jūroje, pradėjo konkurenciją su Portugalija dėl dominavimo jūrinės prekybos keliuose 
į Indiją ir Kiniją. 

Kova dėl hegemonijos Vakarinėje Azijos dalyje paaštrėjo, kai išryškėjo osmanų sultonų 
ambicijos į kalifų vaidmenį islamo pasaulyje. Sultonas Selimas I (1470-1520), užkariavęs 
dideles teritorijas Artimuosiuose Rytuose, ėmė kontroliuoti švenčiausias musulmonų vietas 
Meką, Mediną, Jeruzalę, o taip pat ir Egipto sostinę Kairą, kur rezidavo Abasidų kalifai. At- 
vežęs į Stambulą paskutinį Kairo Abasidų dinastijos kalifą Selimas I privertė jį „savanoriškai“ 
perduoti savo valdžios regalijas Osmanų dinastijai. Nuo šiol Osmanai tapo teisėtais islamo 
pasaulio lyderiais kalifais, kurie menkai skaitėsi su arabų ir persų aristokratijos elitu, todėl be 
jokių nuolaidų seniesiems valdovams Kalifato centras iš Kairo buvo perkeltas į strategiškai 

David Roberts. Kairo vaizdas. Litografija. XIX a. vid. 


svarbioje vietoje esantį Konstantinopolį, pervadintą Stambulu. Visi vėlesni Osmanų impe- 
rijos sultonai po Selimo I jau titulavosi musulmoniškojo pasaulio kalifais. Tačiau netgi šiuo 
Osmanų imperijos galios epogėjaus metu stiprėjančioje Vakarų Europoje ir oponuojančioje 
Osmanams Safavidų imperijoje ryškėjo naujos ekonominės, politinės ir kultūros ir meno 
raidos tendencijos. 

Kita vertus, toliau gilėjo sunitiškos pakraipos Osmanų imperijos priešprieša šiitus re- 
miančiam Safavidų dinastijos valdomam Iranui. Konfrontacija tarp šių dviejų galių ypatingai 
paaštrėjo 1598 m., kai Safavidai Irano teritorijoje farsi paskelbė valstybine kalba, o sostinę 
perkėlė į persiško nacionalizmo šerdį Isfahaną, kuris tapo vienu svarbiausiu araby-musul- 
moniškojo pasaulio politiniu, kultūros ir meno centru. Šie politinės ir kultūrinės persiškos 
Safavidų imperijos orientacijos pokyčiai osmanų kalifams tapo didžiule problema, kadangi 
silpnino arabų-musulmoniškąjį pasaulį jo konfrontacijoje su stiprėjančia Vakarų valsty- 
bių galia. 

Tačiau su Safavidų imperija dėl politinės ir kultūrinės hegemonijos islamo civilizacijos 
erdvėje kovojo ne tik osmanai, bet ir kita didžioji islamiško pasaulio galia Mogolų imperija. 
Pastaroji taip pat įsivėlė į permainingus karus su hinduistų valdovų sąjunga ir pradėjo Vakarų 
valstybių kolonijinę ekspansiją. Vadinasi, šios trys galingiausios islamiškos imperijos, ilgam 

Jean de Thévenot. Isfahanas. Raižinys. 1680 m. 


įsivėlusios į brolžudišką kovą, sekino savo ekonominius išteklius ir toliau gilino arabų-mu- 
sulmoniškos civilizacijos krizę. Nepaisant šių esminių ekonominės ir politinės raidos pokyčių, 
Osmanų imperija iki pat Vienos mūšio 1683 m., žyminčio turkų ekspansijos Europoje pabaigą, 
išliko čia reikšminga jėga. 

Universalių osmanų Kalifato ir siekiančių iš jo įtakos išsiveržti regionalizmo tendencijų 
priešprieša, regima ankstesnėje arabų-musulmonų civilizacijos istorijoje, XVII a. pasiekė 
apogėjų ir toliau draskė iš vidaus gilėjančios konfrontacijos su Vakarais sąlygomis visą isla- 
miškąjį pasaulį, kuriame dvi šio amžiaus pagrindinės galios - Osmanų ir Mogolų imperijos 
grimzdo į vis gilesnę ekonominę krizę, trukdančią priešintis stiprėjančiai Vakarų kolonijinei 
ekspansijai. XVIII a. pabaigoje ir XIX a. pradžioje paskutinis Osmanų Kalifatas jau išgyveno 
agoniją. Pirmas skausmingas smūgis jai - Krymo pusiasalio praradimas, kuris šimtmečiais 
buvo islamo pasaulio dalimi, o po Krymo karo perėjo Rusijos imperijos valdžiai. 1798 m. 
į Egiptą įsiveržė Napoleono vadovaujama prancūzų kariuomenė. Šie įvykiai sukrėtė islamo 
pasaulį. Taip klasikinė arabų-musulmoniška civilizacija, išeikvojusi savo gyvybinius išteklius, 
XVIII a. pabaigoje įžengė į gilios civilizacinės krizės fazę, kai spaudžiama Vakarų politinės 
ekspansijos, tapo prievartinės kolonizacijos objektu. 

Kultüros suklestéjimo veiksniai 


Arabų-musulmoniškoji civilizacija išsiskiria anksti prabudusiu jos kūrėjų žinių ir mokslinio 
pažinimo alkiu, kuris suaktyvino didžiulę universalių kūrėjų plejadą, savitai pasireiškusią 
pasaulinės kultūros, mokslo, filosofijos, estetinės minties ir meno istorijoje. Greitą arabų 
kultūros suklestėjimą galima racionaliai paaiškinti keliais svarbiais veiksniais. Pirmiausia ji 
buvo daugybės didingy civilizacijų kultūros tradicijų paveldėtoja, kuri sugerdama egiptiečių, 
sirų, babiloniečių, persų bei kitų tautų kultūros tradicijų syvus ir apjungdama juos su Korano es- 
tetikos principais, šios sintezės dėka sukūrė unikalią islamo kultūros vertybių ir simbolių sistemą. 

Kita vertus, tai, kad klasikinėje arabų-musulmonų civilizacijoje įsivyravo pagarba 
įvairioms sakraliniais tekstais paremtoms religijoms - judaizmui, krikščionybei, islamui ir 
zaroastrizmui - turėjo pozityvią įtaką kultūros raidai ir klojo tvirtus ideologinius pamatus ne 
tik daugiatautei, tačiau ir polikonfesinei tolerancija išsiskiriančiai klasikinės islamo pasaulio 
kultūros, estetinės minties ir meno raidai. Ir trečias nemažiau svarbus specifinis šios kultūros 
tradicijos tapsmo veiksnys, priartinantis prie kinų civilizacijos, buvo atviros idėjų, meno stilių 
apykaitai būtent miestų kultūros produktas. Skirtingai nei Vakarų Europoje, kurioje tuo metu 
tik izoliuotuose vienuolynuose mezgėsi išsilavinusių žmonių inspiruoti kultūros židiniai su 
negausiomis rašytinės kultūros, meno tradicijomis ir tik besiformuojančiomis bibliotekomis, 
islamo kultūra skleidžiasi labai urbanizuotose Sirijos ir Mesopotamijos teritorijose su didžiu- 
liais tiems laikams miestais ir nepalyginamu su Vakarais raštingų žmonių skaičiumi, daugybe 
mokslo, meno židinių ir bibliotekų. Vien keturiuose Mesopotamijos miestuose - Bagdade, 
Samaroje, Basroje ir Kufoje - Abasidų dinastijos valdymo metu X a. gyveno apie trečdalis 
šio regiono gyventojų. Vakarų Europos labiausiai urbanizuotos šalys tokį urbanizacijos lygį 
pasiekė tik XIX amžiuje. 

Integravus daugybės užkariautų tautų kultūros laimėjimus, maždaug nuo VIII iki 
XIII a. vidurio prasideda pirmasis įstabus klasikinės arabų-musulmoniškos kultūros, este- 
tinės minties, architektūros ir įvairių menų klestėjimo metas, kai pagrindiniuose miestuose 
susiformuoja įtakingas išsilavinusių, rafinuotų manierų, plačios humanitarinės ir meninės 
orientacijos intelektualų sluoksnis, iš kurio kilo nemažai didžių islamiško pasaulio mąstytojų, 
mokslininkų ir menininkų. Įvairiose Kalifato teritorijose iškyla įtakingi mokslinės ir meni- 
nės kultūros centrai su vietinės kūrybinės inteligentijos sluoksniais, plėtojasi architektūra, 
poezija, kaligrafija, muzika, taikomoji dailė, įvairios mokslinio pažinimo sritys: filosofija, 
medicina, astronomija, matematika, geografija, fizika, chemija, techniniai ir kiti mokslai, 

Tradicinė islamo mokykla. Kairas. Senovinis raižinys 


kuriasi vieningas viduriniojo ir aukštojo mokslo mokyklų ir kitų institucijų tinklas. Dauge- 
lis aristokratų nuo kalifo iki provincijos emyro, taip pat praturtėję iš tarptautinės prekybos 
valdininkai, pirkliai tampa dosniais mecenatais, telkiančiais bendram darbui mokslininkus, 
architektus, poetus, muzikantus, dailininkus. Tuo laikotarpiu milžiniška imperijos teritorija 
nuo Atlanto vandenyno vakaruose iki Kinijos tampa vientisa kultūros, mokslo vertybių ir 
meno stilių sklaidos erdve. 

Kiekviena didžioji civilizacija, ne išimtis ir islamo, sukuria savitas pamatines pasaulio 
suvokimo kategorijas, estetiškumo sampratą, menų sistemą, jų hierarchiją, unikalias menų 
kalbas. Todėl konkreti kultūra pamatinėmis pasaulio suvokimo, estetinėmis kategorijomis, 
menais išplėtoja savitus išoriškai atpažįstamus pasaulio regėjimo, civilizacinius stilius ir 
meninės raiškos būdus. Klasikinės islamo civilizacijos kultūrinis kosmosas apima daugybę 
skirtingų kūrybinės, estetinės ir meninės veiklos sričių: žinias, mokslus, etinius, estetinius 
principus, papročius, architektūrą, muziką, poeziją, kaligrafiją ir kitas. To dėka islamiško 
pasaulio kultūra išplito milžiniškoje Afroeuroazijos civilizacinėje erdvėje, praturtindama 
pasaulinės kultūros raidos istoriją. 

Įvairių ekonomikos ir kultūros sričių suklestėjimas arabų-musulmoniškame pasaulyje, 
panašiai kaip ir kinų bei indų civilizacijose, skatino sparčią urbanizacijos plėtrą - pagrindi- 

nių prekybos kelių susikirtimo vietose augo didžiuliai miestai, kūrėsi kompleksinė miestų 
planavimo architektūra, vandentiekio, kanalizacijos sistemos, veikė fontanai, viešosios pirtys, 
tualetai, buvo statomos mokyklos, mokslo centrai, bibliotekos ir kiti svarbūs kultūros, mokslo 
ir meno objektai. Reikšmingi poslinkiai buvo regimi ir technologijos srityje; gamyboje buvo 
pasitelkiama vandens, vėjo bei potvynių energija, nuo XII a. naudoti vandens malūnai, o kiek 
vėliau kinų pavyzdžiu ir iškastinis kuras nafta ir anglis. 

Natūralu, kad dėl didžiulių pinigų srautų plaukiančių iš tarptautinės prekybos arabų- 
musulmoniškos civilizacijos erdvėje išryškėjo ženklus ekonominis ir kultūrinis pakilimas, jis 
palietė ne tik aukštuomenės elitą, tačiau ir platesnius intelektualinius bei meninius poreikius 
turinčius visuomenės sluoksnius. Po sėkmingų užkariaujančių karų Kalifatą valdanciame 
elite natūraliai stiprėjo pacifistinės nuostatos ir noras mėgautis ramaus civilizuoto gyvenimo 
būdo bei rafinuotos miesto kultūros teikiamais malonumais. Tai suteikė papildomą postūmį 
kultūros, mokslo, literatūros ir meno formų plėtotei. Islamo religijos adeptų įsitikinimu, žinių 
ir pažinimo alkis žmogaus dvasiai yra taip pat reikalingas kaip maistas ir gėrimas jo kūnui. 
Todėl jei tik šis svarbus žmogų iš kitų gyvūnų pasaulio išskiriantis poreikis yra nepatenki- 
namas ir nekultivuojamas, neišvengiamai prasideda asmenybės dvasinio, etinio ir estetinio 
prado degradacijos ir nykimo procesas. 

Iš čia plaukia ir kiti svarbūs islamiškos civilizacijos kultūros savitumo pažinimui Korano 
teiginiai, kurie peržengia siauros religinės dogmatikos ribas ir liudija apie šios civilizacijos 
kūrėjams būdingą platų, atvirą pažintinį požiūrį į pasaulį, pavyzdžiui, pranašui priskiriami 
žodžiai, kad „išmintį reikia semtis netgi iš pagonių lūpų“ arba „viena apmąstymų valanda yra 
brangesnė nei septyniasdešimt Dievo tarnavimui skirtų metų“, „Ieškok ir siek išminties netgi 
jei tam reikėtų vykti į Kiniją“. Rašytiniai šaltiniai teigia, kad pranašas Mahometas, būdamas 
tremtyje Medinoje, leido belaisviams iš Mekos vykti kur panorės, kai tik jie išmokys dvyliką 
Medinos jaunuolių mokslų ir menų nežinomų šio miesto gyventojams. Vadinasi, islamo 
religijos šalininkus, kurie teigė, kad „mokslininko rašalas yra taip pat brangus, kaip vardan 
tikėjimo kritusio kankinio kraujas“ nereikia paskubomis kaltinti tamsumu, deja, europiečiai 
nuolatos tai darė kalbėdami apie arabų-musulmoniškos civilizacijos kūrėjus. Šie teiginiai 
pasitarnavo galingu postūmiu islamiškos kultūros ir mokslo raidai, skatino semtis žinių iš 
visų prieinamų šaltinių. 

Todėl ikiislamiškos Sirijos, Egipto, Graikijos, Babilono, Persijos, Indijos kultūros tapo 
daugelio išsilavinusių arabų- musulmoniškojo pasaulio mąstytojų amžinosios kultūros 
ir filosofijos tėvynėmis, į kurias jie vienodai pagarbiai žvelgia. Pavyzdžiui, al-Hwarizmis, 
kalbėdamas apie savo pasaulėžiūrines ištakas, pabrėžia jų sąsajas su Babilono mąstymo 
tradicijomis, didžiuojasi, kad gerai yra susipažinęs su indų matematika ir graikų mokslu. 
Toks požiūris nėra jokia išimtis, o greičiau norma, apibūdinanti arabų-musulmoniškojo 

pasaulio mokslininkų, filosofijos, estetikos atstovų, menininkų santykį su anksčiau islamo 
ir kitose civilizacinėse erdvėse gyvavusiomis kultūros, estetinės minties, meno tradicijomis. 
S.H. Nasras taikliai pastebėjo, kad musulmonai „nesupriešina religijos ir pagonybės, tačiau 
įžvelgia skirtumą tarp priėmusių Vienybę ir ją atmetusių ar ignoruojančių. Jiems Antikos 
išminčiai, tokie kaip Pitagoras ir Platonas, yra „vienybininkai“ (muwwahhidün), išsakantys 
svarbiausią visų religijų tiesą. Todėl jie nelaikomi svetimkūniais, o įtraukiami į islamiškąjį 
pasaulį“ (Nasr, 1981, p. 71). 


Žinių alkis ir vertimų centrų iškilimas 


Išsisėmus senovės graikų ir Romos civilizacijų kultūriniam potencialui ir Antikos kultūrai 
išgyvenant nuosmukį, vakarinėje Afroeuroazijos dalyje lyderystė vėl sugrįžta į Artimųjų 
ir Vidurio Rytų regioną, kur islamo civilizacijos kultūra ir mokslas sparčiai žengė įstabaus 
klestėjimo kryptimi. Nors ankstyvųjų Vakarų viduramžių mokslininkai ir perėmė, gal to ir 
nedemonstruodami, daugelį pagoniškos Antikos kultūros ir meno nuostatų, tačiau dėl bendro 
kultūros nuosmukio tuometinis Vakarų mokslas ir technika nesuklestėjo. Tam pasitarnavo ir 
įtakingas krikščionybės ideologas Tertulionas, kuris nubrėžė griežtą takoskyrą tarp Antikos 
(Atėnai) ir naujo, paveikto sirų civilizacijos, krikščioniškojo (Jeruzalė) pasaulio kultūros 
universumų. 

Nors Bizantijos civilizacijoje graikų kultūros ir mokslo pozicijos buvo tvirtesnės nei 
vakarinėje lotyniškoje Romos imperijos dalyje, tačiau vis dėlto šioje konkurencinėje kovoje, 
Jeruzalės kovoje su Atėnais, pirmoji laimėjo pagal valstybinius mastus. Tai rodo Bizantijos 
imperatorių požiūris į graikų filosofiją ir mokslą: 391 m. buvo sunaikinta garsioji Aleksandrijos 
biblioteka ir panaikinti greta gyvavę graikų mokslo centrai. Bizantijos imperatorius Zenonas 
489 m. uždarė Sirijos teritorijoje veikusią Edesos akademiją, siekdamas apsaugoti ją nuo nesto- 
rietiškųjų erezijų sklaidos. Ši akademija netrukus atkurta Irano teritorijoje, Nišapuro mieste. 

Po keturių dešimtmečių imperatorius Justinianas 529 m. žengia kitą lemtingą žingsnį 
šiame Antikos kultūros ir mokslo tradicijų griovimo procese: uždaro pagrindinį neoplatonikų 
filosofijos židinį - Atėnų Platono akademiją, kurios dėstytojai ir mokiniai vėl suranda priebėgą 
Persijos valdovų rezidencijoje Nišapure. Šis miestas tuomet buvo pagrindinis tarptautinis 
persų, sirų, graikų, indų, o vėliau arabų mokslo tradicijų sankirtos centras. VI a. čia susipynė 
zoroastrizmo, manicheizmo, nestoriečių, krikščionybės, neoplatonizmo, budizmo, daoizmo 
įtakos. Antikos mokslo idėjos Handišapuro mokslo rūmuose buvo gerai žinomos, kadangi po 
Romos imperijos krizės ir Antikos kultūros žlugimo trys pabėgėlių mokslininkų bangos nusi- 
rito per Antiochiją iš Bizantijos (363 m.), iš Edesos (489 m.) ir paskutinioji iš Atėnų (529 m.). 

Mokslininkai bibliotekoje, al-Hariri arabišką rankraštį iliustruojanti miniatiūra. XII a. 


Nišapuras Chorosano provincijoje buvo svarbus mokslinių tekstų vertimų centras, kurio 
reikšmė sustiprėjo arabų Kalifato laikais; kai jis tapo klasikinio islamo šalių mokslininkų 
traukos centru, garsėjančiu savo universitetinio tipo mokslo institucijomis. Čia buvo didžiulės 
bibliotekos ir gyvenamosios patalpos atvykstantiems mokslininkams, vertėjams, specialios 
stipendijos jiems išlaikyti. Garsių mokslininkų paskaitose dalyvaudavo net per 500 studentų. 

Šiame mokslo centre vyko įvairių civilizacijų mokslo žinių sintezė. Pagrindiniai vertėjai 
buvo sirai, kurie perdavė graikų, persų ir kitų tautų mokslo idėjas. Jų vertimai pagreitino 
arabų mokslo plėtotę. Iš čia per arabiškąją Ispaniją, Siciliją į Vakarus sklido naujausi mokslo 
laimėjimai. Handišapuras, be arabizuotų Ispanijos miestų Kordobos, Sevilijos, Granados ir 
Toledo, kurių bibliotekose bei mokslo rūmuose žinių ištroškę pirmieji Vakarų mokslininkai, 
užsidegdami simbolinę žvakę, iš greta sėdinčių arabų sėmėsi jų žinias, buvo svarbiausias 
Vakarų mokslo lopšys. Vakarų krikščioniškosios civilizacijos socialinis mokslo statusas ir 
svarba ryškėjo tik gotikos epochoje, kai iš arabų musulmonų civilizacijos pasklido daugybė 
naujų Rytų tautų mokslo ir technologijos laimėjimų. 

Daugelis žymiausių arabų kultūros ir mokslo istorijos tyrinėtojų: L. Massignonas, E Ro- 
senthalis, G. Sartonas, D. ir J. Sourdeliai, S. H. Nasras, N. Bammate, A. Sagadejevas pabrėžia 
islamo teologijos ir išskirtinį žinojimo koncepcijos poveikį arabų mokslo raidai. S. H. Nasras 
pagrindine islamiškosios pasaulėžiūros nuostata skelbia „žinojimo kelią“, vaizdžiai išsakytą 

garsiame pranašo chadise: „žinių paieškos yra kiekvieno musulmono religinė pareiga“. Is- 
lamo žinojimo koncepcija įgavo tokią svarbą, kuriai nėra nieko lygaus kitose civilizacijose. 
Šventojoje arabų knygoje Korane aptinkame Dievo žodžius: „Aš žinantis... Myliu visus, 
kurie atviri žinioms“. Zinojimo (‘ilm) sąvoka Korane kartojasi apie 750 kartų. „Arabų ‘ilm,- 
rašo F. Rosenthalis,- gan tiksliai gali būti išverstas kaip žinojimas. Tačiau žinojimas negali 
išreikšti viso faktinio ir emocionalaus 'ilm turinio, kadangi ‘ilm yra viena vyraujančių islamo 
koncepcijų, kuri suteikė musulmonų civilizacijai savitą pavidalą ir atspalvį“ (Rosenthal, 
1978, p. 20-21). 

Kalbant apie pagrindinius skiriamuosius tipologinius klasikinės arabų-musulmoniškos 
civilizacijos kultūros bruožus, tikslinga išskirti jos kūrėjams būdingą žinių kultą ir pažinimo 
alkį, kuris aprėpia įvairias mokslo, filosofijos, estetinės minties ir meno sritis. Pažinimo al- 
kis, kaip ir daugelis pagrindinių šios kultūros skiriamųjų bruožų, tiesiogiai siejasi su islamo 
religija, kadangi Korano tekste nuolatos kalbama apie žmogų supančio pasaulio pažinimo, 
jo organizacijos formų svarbą, mokslinės pažintinės veiklos nenutrūkstamą vyksmą „nuo 
kūdikystės iki mirties“ reikšmingumą. Kita vertus, musulmonų šventosios knygos Korano 
tekstas, traktuodamas žmogų kaip aukščiausią dieviškos kūrybinės veiklos vaisių Žemėje, 
skatina jį ne tik pažinti, tačiau ir keisti supantį pasaulį. 

Noras siekti žinių turėjo didžiulį poveikį tolesniam arabų-musulmoniškojo pasaulio 
kultūros ir mokslo raidai, kadangi skatino naujų žinių ir mokslo centrų atsiradimą. Kultūros 
plėtotę skatino Damaske išsiskleidęs, tačiau įspūdingus mastus įgavęs Bagdado „išminties 
rūmuose“ graikų, persų, indų ir kitų tautų mokslinių žinių vertimo į arabų kalbą procesas, 
kuris suteikė postūmį įvairiapusiškai išsilavinusio intelektualų, mokslininkų ir menininkų 
sluoksnio atsiradimui. 

Šis galingai išsiskleidęs vadinamasis „vertimų sąjūdis“ išryškėja VIII a., valdant kalifui 
Harūnui Ar-Rašidui (763-809). Jis įsteigia didžiulę biblioteką, akademiją ir vertėjų centrą, 
kuris tapo svarbia intelektualų ir mokslininkų telkimosi ir diskusijų vieta. Tačiau itin plačius 
užmojus „Išminties rūmų“ veikla įgavo aistringo knygų mylėtojo ir kolekcionierius kalifo 
al-Ma mūno (813-833) valdymo metu. Rašytiniuose šaltiniuose teigiama, kad jis, 830 m. 
nugalėjęs Bizantiją, pareikalavo iš bizantiečių kontribucijos išmokėjimo ne pinigais ar branga- 
kmeniais, o vertingiausiomis knygomis. Jis nuolatos rašė daugybei savo pasiuntinių įvairiuose 
kraštuose prašydamas juos supirkinėti vertingiausias knygas ir siųsti jas į 832 m. Bagdade 
įkurtus garsiuosius „Išminties namus“. Istorikai byloja, kad „Išminties rūmų“ bibliotekoje jų 
klestėjimo metu buvo sukaupta apie 400 000 knygų ir rankraščių arabų, persų, sirų, armėnų, 
koptų, sanskrito, kinų ir kitomis kalbomis. 

Rūmuose sutelktas didžiulis kvalifikuotų geriausių sirų, graikų, lotynų, sirų, armėnų, 
pachlevi, farsi, sanskrito ir kitų kalbų žinovų korpusas atliko milžinišką įvairių mokslinio 


461 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Graikų mąstytojas ir jo mokiniai. Traktato iliustracija. Senovinė miniatiūra. XIII a. 


pažinimo sričių tekstų vertimus dažniausiai per tarpinę sirų į universalią Kalifato kalba 
tapusią arabų kalbą. Taip į arabų-musulmoniškojo pasaulio kultūros ir mokslo orbitą 
pakliūna naujų įvairių mokslinio pažinimo sričių tekstų, kurie tampa mokslinių diskusijų 
ir komentavimo objektu. Į aktualų mokslininkų akiratį pakliūna ne tik svarbiausi Antikos 
palikimo: Platono, Aristotelio, Galeno, Hipokrato, Euklido, Ptolemajaus, tačiau persų, indų 
ir kitų tautų filosofijos, istorijos, geografijos, literatūros, architektūros, meno teorijos, mate- 
matikos, astronomijos, agronomijos, zoologijos, botanikos, minereologijos, formakologijos, 
mechanikos ir kiti tekstai. Ši apie šimtmetį užtrukusi kitų civilizacinių pasaulių tekstų verti- 
mų epocha suteikė galingą postūmį arabų-musulmonų pasaulio enciklopedizmo, kultūros, 
mokslo, estetinės minties ir meno raidai. Minėtas vertimų sąjūdis apie 850-1050 m. sukėlė 
originalaus arabų mokslo pakilimo bangą, kai ima aktyviai reikštis ne tik komentatoriai, 
tačiau ir originalūs kūrėjai. 

Nuo IX iki XIV a. ištikusios su mongolų invazija susijusios Bagdado Abasidų dinastijos 
žlugimo katastrofos Bagdadas buvo vienu pagrindinių Senojo pasaulio kultūros, mokslo ir 
meno centrų, nors tuo metu intelektualinis ir meninis gyvenimas klestėjo ir daugelyje kitų 
regioninių Kalifato židinių. Skilinėjant Kalifatui į atskirus valstybinius organizmus, atsirado 
ir naujų svarbių regioninių arabų-musulmoniškos kultūros, mokslo ir meno centrų Ispanijos, 
Tuniso, Egipto, Sirijos, Palestinos, Irako, Irano, Vidurio Azijos, islamizmuotos Indijos dalies 

ir kitose teritorijose. Svarbiais mokslo ir meno židiniais, be minėtų Nišapuro, Damasko, 
Bagdado, buvo ir Chalebas, Kairas, Kairouanas, Maraga, Isfahanas, Samarkandas, Buchara, 
Gaznis, Kordoba, Sevilija, Granada, Stambulas, Delis, Agra ir kiti. Skirtingų Kalifato teritorijų 
kultūros, mokslo ir meno tradicijų išaugusi sąveika bei vietinių kultūros ir meno tradicijų 
atgimimas duoda įstabius vaisius. Juose skleidėsi panašūs kultūrinės raidos procesai ir taip 
pat gyveno ir kūrė daug įvairiapusio išsilavinimo asmenybių. 

Arabų mąstytojus daug anksčiau nei jų pėdomis sekusius Vakarų mokslininkus domino 
glaudus teorijos ir empirijos ryšys, taigi eksperimentiniai mokslo pagrindai. Kita vertus, jų 
tyrinėjimuose išryškėjo matematizavimo tendencija, kuri akivaizdi ne tik „grynuosiuose“ 
moksluose astronomijoje, fizikoje, chemijoje, geografijoje, optikoje ir kituose tiksliuosiuose, 
techniniuose ir gamtotyros moksluose, tačiau ir architektūroje, vaizduojamojoje ir taikomojoje 
dailėje. Arabų matematikai racionalizavo ir pakeitė griozdišką ir nepatogią Antikos skaičių 
užrašymo sistemą, kita daug funkcionalesne iš indų perimta dešimtine skaičių sistema, jos 
galimybes meistriškai pritaikė algebroje, plokštuminėje ir sferinėje geometrijoje bei paklojo 
analitinės geometrijos pamatus. Būtent tokio mąstymo principai persmelkė arabų-musul- 
moniškojo pasaulio architektūrą, vaizduojamąją ir taikomąją dailę. 


Knyginės kultūros suklestėjimas 


Ikiislaminiame laikotarpyje Arabijos pusiasalyje buvo daug skirtingų valstybinių organizmų, 
tačiau arabų gentys, Mekos bei Medinos miestų gyventojai paprastai naudojo paplitusią 
Artimuosiuose ir Vidurio Rytuose arabišką aramėjų rašto formą, kuri daugiau buvo vartoja- 
ma apskaitoje ir prekybinių sandėrių aktuose nei literatūriniuose tekstuose. Arabų poezija, 
sakmės, legendos pasakojimai tuomet tradiciškai iš kartos į kartą buvo daugiau perduoda- 
mos žodiniu pavidalu. Islamo religijos atsiradimas, rašto kultūros sklaida ir greta gyvavusių 
aukštos kultūros tautų laimėjimų perėmimas keičia padėtį rašytinės ir knyginės kultūros 
srityse. Šiame požiūrio į rašytinį žodį radikalaus pasikeitimo procese išskirtinis vaidmuo 
teko apie tris dešimtmečius užtrukusiam pagrindinio šventraščio Korano kanoninio teksto 
redagavimui, kuris pažadino intelektualaus arabų elito rašytinės knyginės kultūros tradicijos 
svarbos suvokimą. 

Iš čia plaukia išskirtinis negausios raštingos arabų aukštuomenės dalies dėmesys sirų, 
armėnų, sasanidų Irano ir Bizantijos rankraštinių knygų tradicijoms, kurių laimėjimų inte- 
gravimas padeda arabams įvaldyti rašytinės knyginės kultūros nuostatas ir vos per šimtmetį 
įžengti į kokybiškai naują jau išsivysčiusios knyginės kultūros epochą. Raštingumas nuo šiol 
virsta ne tik svarbiu asmenybės socialinio statuso rodikliu, tačiau ir pirmaeile religine dorybe, 

kadangi suteikia galimybę islamo adeptui bet kurią jo būties akimirką skaitant šventraščio 
tekstą tiesiogiai bendrauti su Dievo skleidžiamomis mintimis. Kitas svarbus tolesnei islamo 
kultūros sklaidai veiksnys būtų, kad Mekos dialekto literatūrinė arabų kalba suvokiama kaip 
unikali sakralinė, nepalyginama su jokia kita autentiško dieviškojo žodžio ir grožio sklaidos 
kalba. Todėl įvairių Kalifato tautų intelektualai islamo adeptai mokosi kalbėti ir rašyti sakra- 
line tapusia arabų kalba. 

Kita vertus, sakralizuotas Korano tekstas gimdo tarp islamo religijos adeptų ekstatišką 
pagarbą knygai, rašyto žodžio magijai, o tai yra vienas ryškiausių užgimstančios naujos ara- 
bų-musulmoniškos civilizacijos bruožų. „Kalavijas (saif) ir plunksna (galam)“ tradiciškai 
laikomi pagrindiniais skiriamaisiais didžios prasmės kupinais pranašo Mahometo ir islamo 
civilizacijos simboliais. Toks šių dviejų simbolių sugretinimas yra neatsitiktinis, kadangi 
aukščiausių rangų arabų-musulmoniškojo Kalifato valdovai neretai daugiau didžiuojasi ne 
kalavijo, o būtent plunksnos, tai yra kaligrafijos meno, valdymo meistriškumu. Plunksna jiems 
asocijavosi su galingesne nei kalavijas išminties galia, vadovavimasis gyvenime išmintimi buvo 
laikomas patikimesnė tikslo siekimo priemonė nei krauju savo kelią dažantis kalavijas. Šis besą- 
lygišką rašto kultūros prioritetą pabrėžiantis požiūris arabus siejo su kinų ir japonų imperijų 
valdovais. Todėl daugelis islamiško pasaulio įvairaus rango valdovų išskirtinį dėmesį skyrė 
kaligrafijos įgūdžių tobulinimui, kaligrafiškai perrašinėdavo Koraną ir kitus jiems svarbius 
tekstus, kuriuos puošniai įrištus, o neretai ir iliustruotus siųsdavo į Meką arba kitas rūmų ar 
mečečių viešas bibliotekas. 

Užkariavę didžiąją Indijos dalį ir įkūrę didžiules pirklių kolonijas kinų prekybiniuose 
centruose, arabai ne tik susidūrė su šių didžiųjų civilizacijų kultūros, estetinės minties, meno 
laimėjimais, tačiau ir iš Rytų sklindančiomis renesansinio humanizmo bei universalizmo 
idėjomis. Jie tarsi perėmę didžiųjų kinų ir indų renesansinių sąjūdžių estafetę tapo svarbia 
jungiamąja grandimi tarp Rytų ir Vakarų renesansinių sąjūdžių su jiems būdingomis individu- 
alizmo, estetinės ir meninės kultūros idėjomis. Šiame procese išskirtinį vaidmenį įgavo arabų 
pirklių atgaivinti senieji karavanų ir naujai nutiesti jūros prekybų keliai į Kiniją ir pietryčių 
Azijos regionus, kurie tapo lengviau pasiekiami naudojant navigacijai statomus didelius jūros 
laivus su trikampėmis būrėmis, suteikiančioms jiems galimybę plaukti prieš srovę. 

Knygos ir rašytinio žodžio kultas šios civilizacijos klestėjimo metu buvo ne mitas, o 
realybė. Žinojimo kultas iš tikrųjų tiesiogiai siejosi su išskirtine pagarba rašytiniam žodžiui 
ir knyginei kultūrai, kuri sparčiai plėtojosi perėmus iš kinų įvairias popieriaus gamybos 
technologijas. Jau VIII-IX a. arabų valdomas Samarkandas tapo vienu pagrindinių pasaulyje 
kokybiško popieriaus gamybos ir knygų leidybos centrų. Knygų skaitymas ir kolekcionavimas 
netrukus tapo svarbiu skiriamuoju kultūringo, tai yra išsilavinusio ir dvasiškai brandaus, 
žmogaus bruožu. 

Viešoji biblioteka. Senovinis raižinys 


Klasikiniame arabų-musulmoniškos kultūros, mokslo, filosofijos ir estetikos raidos etape 
arabų mąstytojai menkai paisė islamiškos religijos dogmų ir vienodai pagarbiai žvelgė į pago- 
nių graikų, daugybės skirtingų krikščionybės, judaizmo ir islamiškų tautų mąstytojų estetines 
idėjas, kurių pagrindiniai vertinimo kriterijai buvo nuoširdus tiesos ieškojimas ir išsakomų 
minčių racionalumas. Todėl bibliotekose ir diskusijose taikingai sugyveno įvairioms religijoms 
atstovaujantys arabai sirai, koptai, persai, graikai ir kitų tradicijų besilaikantys mąstytojai. 

Didieji arabų-musulmoniškojo mąstytojai ibn Rushdas, al-Farabis, al-Birūnis, ibn Sina, 
Alhazenas (ibn al-Haytamas), al-Ghazalis, ibn Haldünas, ‘Umar Hayyamas, Firdowsi, Nizami 
Ganjavi , Rūmi, Sa di buvo universalios asmenybės, mokslininkai, poetai, estetikai ir meno 
teoretikai. Jų kaip ir kinų, indų, italų renesanso atstovų koncepcijoms būdingas individualizmo 
ir universalizmo tendencijų stiprėjimas, žmogaus kaip aukščiausios Visatoje vertybės iškėlimas, 
siekimas žmogaus protą ir valią išvaduoti iš griežtų teologinių reikalavimų įtakos, orientacija į 
amžiais puoselėtų kultūros ir meno vertybių potencialo panaudojimą. Pavyzdžiui, persų poetas 
ir mokslininkas Umar Hayyamas daug metų dirbo Bucharos observatorijoje, kur greta persiškų 
eilių rašė mokslinius filosofijos, matematikos, astronomijos traktatus arabų kalba. Tai jokia 
išimtis, daugelio kitų minėtų didžiųjų arabų-musulmoniškojo pasaulio universalaus išsilavini- 
mo intelektualų gyvenimo kelias šiuo požiūriu buvo panašus. Šio enciklopedinio išsilavinimo 

asmenims tai buvo įvairių mokslinio paži- 
nimo sričių - filosofo, istoriko, astronomo, 
geografo, mediko, fiziko, matematiko, 
meno žinovo - intencijų jungtis. 

Iš kinų perėmę popieriaus gamybos 
technologiją ir ksilografijos techniką, ara- 
bai išplėtoja knygų leidybą. Samarkandas, 
Damaskas, Bagdadas, Kairas, Isfahanas, Ši- 
razas, Kordoba, Sevilija, Granada, Stambu- 
las, Delis, Agra, greta kinų ir indų kultūros 
centrų, tampa pagrindiniais to laikotarpio 
knyginės ir meninės kultūros židiniais. 

Europiečiai ir šiandien menkai įsi- 
vaizduoja tikruosius arabų-musulmoniš- 


kojo pasaulio knyginės kultūros mastus, 
kurie yra visiškai nepalyginami su Vaka- 


Ibn Rushdas (Averojus). Andrea di Bonaiuto freska, 
Santa Maria Novela kapeloje Florencijoje. XIV a. rų viduramžių ir renesansinės kultūros 


užmojais. Nedaug nusižengdami tiesai, 
arabų klasikinę civilizaciją galime pavadinti „knygine civilizacija“. Apie jos apimtis galime 
spręsti pagal šimtus tūkstančių knygų ir rankraščių, nepaisant siaubingų istorinių kataklizmų, 
mongolų, beduinų invazijų, krikščioniškos inkvizicijos laužų, Vakarų kolonijinės ekspansijos, 
išlikusių iki mūsų dienų. 

Arabų-musulmoniškos civilizacijos pasaulis, lyginant su Vakarų, išsiskyrė knygų, bib- 
liotekų ir knygynų tinklų gausa. Iš tikrųjų arabų-musulmoniška civilizacija buvo antroji 
po kinų, kurioje pagarba knygai, parašytam tekstui, dėmesys knyginei kultūrai pasiekia 
fantastinius mastu, lyginant su knygų paplitimu tuometinėje krikščioniškoje Europoje. X a. 
pabaigoje vien Bagdade buvo per šimtą knygų pirklių, o XIII a. prieš mongolų sugriovimą 
buvo 36 bibliotekos. Bibliotekų buvo daugybė, praktiškai kiekvienoje reikšmingesnėje me- 
četėje ir būtinai medrese. 

A. Mezas knygoje Die Renessaince des Islams („Musulmoniškasis renesansas“, 1992) 
pateikia tokius palyginimus: su Samarkandu ir Bagdadu konkuravusiame savo knyginės 
kultūros mastais kitoje vakarinėje Kalifato dalyje esančioje X a. pabaigoje kalifo al Hakamo 
II valdymo metu (961-976) gyvavusioje bibliotekoje Kordoboje buvo apie 200 000 knygų, 
„Vakaruose IX a. Konstancoje buvo - 356, Benediktbeurane 1032 m. per 100, Bamberge 
1130 m. tik 96“ (Mez, 1973, p. 149). Vadinasi, arabų kultūros pranašumas raštingumo ir 
knyginės kultūros srityse, lyginant su krikščioniškąja Europa, buvo absoliutus. Kita vertus, 

daugelyje reikšmingiausių arabų-musulmoniškos civilizacijos erdvės kultūros centrų XIV a. 
jaubuvo šimtus tūkstančių egzempliorių turinčios bibliotekos, beje, tuomet garsiausias Vakarų 
Sorbonos universitetas Paryžiuje 1340 m. didžiavosi savo „gausia“ 1720 egzempliorių leidinių 
biblioteka. Šie faktai akivaizdžiai liudijo apie Vakarų ir arabų-musulmoniškos civilizacijos 
pasaulio kultūrinio lygio skirtumus. 

Knyginės civilizacijos atverta kultūrinė erdvę ženkliam islamiškojo pasaulio kultūrinės 
ir meninės inteligentijos skaičiui simbolizavo ištisą kultūrinį kosmosą atspindinti realaus 
kosmoso struktūra. Tai buvo tas idėjų ir kultūros simbolių pasaulis, kuriame jie gyveno ir 
regėjo savo būties prasmę. Islamo knyginės civilizacijos žavesys buvo toks galingas, kad ne- 
atsitiktinai islamo priešininkas ir krikščionybės gynėjas Alvaro IX a. Kordoboje konstatuoja: 
„Mano tikėjimo broliai mėgsta skaityti arabiškas poemas ir kitus kūrinius; jie studijuoja 
teologų raštus ne jų paneigimui, o siekdami išmokti teisingos ir rafinuotos arabiškos tarties... 
visi talentingumu išsiskiriantys jauni krikščionys žino tik arabų kalbą, jie aistringai skaito ir 
studijuoja arabų knygas; švaistydami daug pinigų komplektuoja didžiules bibliotekas ir visur 
skelbia, kad ši literatūra yra įstabi... kokia nelaimė! Krikščionys pamiršo netgi savo tikėji- 
mo kalbą ir iš tūkstančio mūsų žmonių vargu ar rasite nors vieną, kuris taisyklinga lotynų 
kalba pajėgtų parašyti laišką savo draugams“ (Dozy, t.1, 1932, p. 317-318). Krikščionims po 
Rekonkistos žygių atkariavus arabiškos Ispanijos valstybes ir žlugus 1492 m. paskutiniam 
musulmoniškos kultūros forpostui vakarinėje Europos dalyje Granados emiratui, puikiai 
išsilavinę arabų bei žydų intelektualai dar ilgai slėpė nuo „barbarų krikščionių riterių“, nesu- 
vokiančių rašytinio žodžio vertės, arabų ir hebrajų kalbomis parašytas rankraštines knygas, 
kurios kryptingai buvo naikinamos. 

Klasikinė arabų-musulmoniškoji civilizacija, nepaisant daugybės dramatiškų istorinių 
sukrėtimų, jų knygų ir rankraščių tendencingo naikinimo, paliko žmonijai milžinišką knyginės 
civilizacijos pasaulį. Skirtingų autorių duomenimis, įvairių pasaulio kraštų bibliotekose ir rinki- 
niuose yra nuo 2 milijonų iki 630 000 senųjų klasikinės arabų-musulmonų civilizacijos knygų 
ir rankraščių, apie 100 000 skirtingų pavadinimų, iš jų apie 40 000 jų yra filosofinės pakraipos. 


Estetika ir menas gražaus gyvenimo stiliaus sistemoje 


Kitas nepaprastai svarbus arabų estetinės ir meninės kultūros sklaidai arabų-musulmoniš- 
koje civilizacijoje veiksnys yra „gražaus gyvenimo stiliaus“ iškilimas. Jis glaudžiai siejosi su 
intelektualams būdingu išsilavinimo universalumu ir aristokratams privalomos „rafinuotos 
kultūros“ ir „riterio kodekso“ sampratos sklaida musulmoniškame pasaulyje. Ji buvo įpras- 
minama sąvoka adab, kuri pradžioje reiškė vertus pamėgdžiojimo senovės papročius, vėliau 

rüpestingumu ir mandagumu išsiskiriantį etišką elgesio būdą. Dar vėliau šia sąvoka buvo 
vadinamas savitas arabų klasikinės literatūros žanras, persmelktas subtilių psichologinių kil- 
naus žmogaus auklėjimo nuostatų. Ši literatūros tradicija kėlė išsilavinimo įvairiose kultūros, 
estetikos ir meno srityse prestižą. Jis tuometinėje rūmų ir miesto kultūroje buvo aukštas ir 
laikomas neatsiejamu žmogaus kilmingumo, jo dvasinės brandos bruožu. Iš čia plaukė pa- 
garbus požiūris į išsilavinimo įvairiose kultūros, estetinės veiklos, meno srityse universalumą 
ir artistišką meno prisodrintą aristokratų ir intelektualų gyvenimo būdą. 

Vadinasi, adab sąvoka visuomeniniame gyvenime asocijavosi su kultūringa, visapu- 
siškai išsilavinusia asmenybe ir jai keliamų etinių, estetinių ir meninių reikalavimų visuma. 
Šis artistiškos asmenybės idealas - tai geras etikos, retorikos, poezijos, prozos, muzikos 
pažinimas, muzikavimas ir galantiškas bendravimo stilius. Vėliau semantiniy adab sąvokos 
prasmių laukas siaurėja ir ši sąvoka pradedama vartoti kalbant apie žmones, besireiškiančius 
literatūros, poezijos srityje bei pajėgiančius suvokti šių meninės kūrybos sričių subtilybes. 
Ilgainiui apibūdinant intelektualinės ir rafinuotos estetinės kultūros žmones, gimsta ir kita 
‘alim sąvoka, kuri siejasi su visiškai atsidavusiomis mokslui, artima kinų intelektualų (wen- 
renhua) ir japonų intelektualų (bunjinga) estetikos tradicijų šalininkams, asmenybėmis, 
kurios priklausydamos aukštiems socialiniams sluoksniams, neretai demonstratyviai garbino 
estetinės būties ir meno išskirtinumo svarbą ir pabrėžtinai akcentavo abejingumą merkan- 
tilioms, žemiškoms vertybėms. 

Tiesą sakant, šios estetizmo ir meninės kultūros aukšto socialinio statuso iškilimo 
tendencijos klasikinėje arabų-musulmoniškojo pasaulio kultūroje primena tuos estetizmo 
dvasia persmelktus reiškinius, kuriuos regime rafinuotose Tang ir Song epochų kinų ir Hein 
epochos aristokratiškose japonų kultūrose. Juose asmenybės estetinė kultūra, jos išsilavini- 
mas poezijos, kaligrafijos, tapybos, muzikos, meno teorijos ir kultūros istorijos srityje tampa 
neatsiejamu rafinuotos asmenybės požymių. Arabų-musulmoniškos kultūros pasaulyje adab 
ir 'alim gyvenimo stilių suvokime gal tik skiriasi akivaizdus poezijos iškilimas menų hierar- 
chijoje ir menkesnis dėmesys kaligrafijai, kuri Rytų Azijos kultūrose buvo suvokiama kaip 
autentiškiausias, giliausiai išreiškiantis kūrėjo slėpiningus dvasios polėkius, menas. 

Ankstyvajame arabų-musulmonų civilizacijos raidos etape mokslininkų žvilgsniai kry- 
po į Antikos pasaulį ir Rytų kraštus - Persiją, Indiją, Kiniją, kur buvo išsidėstę pagrindiniai 
Senojo pasaulio kultūros, meno, mokslo ir techninės minties židiniai. Netgi šimtmečiui ne- 
praslinkus nuo islamo civilizacijos susiformavimo imamo Malik (710-795) knygoje Muwatt 'à 
skyriuje „Žinių paieškos“ aptinkame indų upanišadų autoriams artimus teiginius: „Sūnau, 
sėdėk prie išminčių kojų, arčiau prie jų, kadangi Dievas širdims įkvepia gyvenimą, išminties 
šviesa lygiai taip pat, kaip jis, įkvepia gyvybę mirusiai dirvai, pasiųsdamas dangiškąjį lietų“ 
(Rosenthal, 1978, p. 84). 

Mokslo centras Mustansiriya madrasa, jkurtas Bagdade Abasidu kalifo Al-Mustansiro 1227 m. 


Įvairiuose milžiniškos imperijos regionuose iškilo daug kultūros, mokslo ir meno centrų. 
Kiekviena reikšmingesnė mečetė turėjo savo biblioteką, o didesniuose kultūros centruose - 
vietinių valdovų ir kilmingų žmonių rūmuose - didžiulės bibliotekos buvo įprastas reiškinys. 
Retų gausiai iliustruotų knygų kaupimas bei kolekcionavimas čia, kaip ir Kinijoje, buvo 
plačiai paplitęs ir savininkai labai didžiavosi puošniai iliustruotais miniatiūromis manu- 
skriptais, kurie buvo laikomi neįkainojama vertybe. Taip klasikinio islamo šalyse išsiskleidė 
savitas „gražaus gyvenimo stilius“, kuriame, be pagrindinių islamo teologijos, poezijos, 
muzikos principų, riterio garbės kodekso jvaldymo, labai svarbi vieta teikta adab, tai yra pa- 
saulietinių ir estetinių su įvairiomis meno rūšimis susijusi žinių ir meninių įgūdžių (muzi- 
kavimo, eilių kūrimo, kaligrafiško rašto ir pan.) visuma, kuri privaloma kiekvienam išsila- 
vinusiam žmogui. 

Kita svarbi universalumo, kosmopolitizmo ir estetizmo islamo kultūroje įsigalėjimo 
priežastis, kad daugelis didžiųjų arabų-musulmoniškojo pasaulio kultūros centrų buvo 
reikšmingi ankstesnių civilizacijų kultūros ir mokslo židiniai, išsaugoję juose vyravusias 
ikiislamiško tradicijas. Ir pagaliau dėl įprasto arabų mokslininkams ir menininkams mobi- 
lumo, dažnas gyvenamosios vietos keitimo įvyko greita idėjų difuzija ir natūraliai susipynė 
skirtingos mokslo tradicijos ir meno stiliai. 

Užkariavę vakarinėje Kalifato teritorijoje Ispanijos, Pietų Prancūzijos, Italijos teritori- 
jas, arabai perkelia su savimi aukštesnę tūkstantmetėmis senųjų Rytų civilizacijų kultūros 

Arabų muzikantai Sicilijos valdovo Rodžero I Sicilijos valdovas Rodžeras II. Arabiško stiliaus mozaika 
rūmuose. Palermas XII a. Cappella Palatina Palermas. XII a. 


vertybėmis ir simboliais prisodrintą kultūrą, kurios laimėjimus skleidžia europinėse į islamo 
imperiją patekusiose teritorijose. Iš tikrųjų dėl savo atvirumo pasauliui, tolerancijos, socialinio 
ir kultūrinio, estetinio lankstumo tuometinė musulmonų kultūra europiečiams buvo kupina 
savito žavesio, todėl paribio teritorijose su Europos kraštais ir kitais civilizaciniais pasauliais 
rafinuotą arabų kultūrą savanoriškai periminėjo kitų civilizacijų ir kultūros tradicijų atstovai. 
Šio proceso pradžioje dominavo bendra visai arabų-musulmonų imperijai tarptautinė ara- 
bų kalba, o vėliau tolydžio augo persiškų ir turkiškų kultūros tradicijų bei kalbų įtaka, kuri 
išryškėjo po mongolų invazijos. 

Kai krikščioniški kraštai Sicilija ir didžiulė Pirėnų pusiasalio erdvė pakliuvo į musul- 
moniškos civilizacijos erdvę, jų gyventojai krikščionys sparčiai periminėjo užkariautojų 
arabų elito aukštesnio kultūrinio lygio gyvenimo būdą. Nenuostabu, kad tokiomis sąlygomis 
negausaus arabų atnešta islamiška kultūra greitai suleido šaknis šiose krikščioniškose terito- 
rijose, kuriuos netrukus tapo organiškomis islamo kalifato dalimis. Netgi 1001 m. atkariavęs 
krikščioniškąją pasauliui Siciliją Normandijos riteris Rodžeras, tapęs Sicilijos valdovu, greitai 
perėmė daug ištaigingesnį musulmonišką gyvenimo būdą, aprangą, muzikavimo kultūrą ir 
gyveno taip, kad jam valdant Sicilija išliko islamiškos civilizacijos pasaulio dalimi. 

Garsus arabų geografas al-Idrisijus (al-'Idrisi, 1100-1161), tarnavęs Rodžero II Siciliečio 
rūmuose ir sudaręs tiems laikams unikalų pasaulio žemėlapį ir „Rodžero knygą“, surinko daug 
duomenų apie Persiją, Indiją, Kiniją ir kitus kraštus, su kuriais tuomet tvirtus prekybinius 
ryšius puoselėjo arabų kalifatas. Siekęs patobulinti valstybės valdymą, Rodžeras II Sicilietis 
perėmė iš kinų imperijos valstybinių mokesčių sistemą, druskos gamybos ir pardavimo mo- 
nopoliją, valstybinių egzaminų sistemos elementus, o iš arabų daugelis meninės ir muzikinės 
kultūros bruožų. 

XI a. kai arabų-musulmoniškoji civilizacijos atstovai, įsisavinę helenizmo ir daugybės 
kitų Rytų tautų kultūros, filosofijos, matematikos, medicinos, navigacijos, kartografijos, gra- 
žaus gyvenimo stiliaus, estetinės minties, meno, muzikos, poezijos, architektūros, irigacijos 
palikimą, sistemingai vertė į arabų kalbą įvairių tautų sukauptą palikimą, tą pačią tradiciją 
netrukus krikščioniškoje anksčiau arabizuotoje Ispanijoje intensyviai periminėjo Vakarų 
civilizacijos atstovai, kurie taip pavertė islamo laimėjimus savo civilizacijos savastimi. „Vie- 
ninteliu ilgalaikiu kryžiaus žygių laimėjimu, - rašo Arnoldas Toynbee, - buvo grįžimas į 
Vakarų pasaulį dviejų islamiškų teritorijų - Sicilijos ir Andalūzijos. Suprantama, ekonominės 
ir kultūrinės šio laikino islamo atsitraukimo pasekmės buvo daug svaresnės. Ekonominiu ir 
kultūriniu požiūriu nugalėtas islamas pavergė savo užkariautojus ir padovanojo civilizuotą 
meną grubiam lotyniškam krikščioniškam pasauliui. Kai kuriose žmogiškos veiklos srityse 
kaip, pavyzdžiui, architektūroje, islamo įtaka pasklido visame krikščioniškame pasaulyje per 
viduramžių epochą“ (Toynbee, 1948, p. 184). Nenuostabu, kad jau XI a. pabaigoje prasideda 
islamo civilizacijos kultūrinio paveldo integracijos į Vakarų kultūra galingas procesas, kuris 
pirmiausia siejasi su per du šimtmečius užsitęsusiu arabų-musulmoniškoji civilizacijos atstovų 
sukurtų mokslinių ir kitų tekstų vertimu į lotynų ir kitas europietiškas kalbas. Šie tekstai tapo 
besikuriančios Vakaruose kokybiškai naujos universitetinės kultūros pagrindu. 

Taigi drįsčiau teigti, kad Vakarų civilizacija savo savastį ir identitetą įgavo priešpriešinda- 
ma kultūriniu požiūriu nepalyginamai turtingesnės arabų-musulmoniškos civilizacijos sklei- 
džiamam žavesiui, atsiribodama nuo jos religijos, tačiau žingsnis po žingsnio periminédama 
įstabius jos kultūros, manieringo gyvenimo stiliaus, estetinės minties ir meno laimėjimus. 

Ilgainiui milžiniškoje arabų-musulmonų Kalifato teritorijoje išryškėja ne tik centralizuo- 
jančios unifikuojančios visą civilizacinę erdvę kultūros, estetinės minties ir meno tendencijos, 
tačiau ir priešingos kultūrinės dezintegracijos tendencijos, kurios tiesiogiai siejasi su naujų 
politinės galios centrų iškilimu ir kultūrinio bei meninio elito atsisukimu į turtingas vietines 
kultūros, estetinės minties ir meno tradicijas. Vietinių kultūros tendencijų atgimimo procesas 
ryškiausiai skleidžiasi savitas kultūros tradicijas turinčiuose regionuose - Irake, Irane, tiurkų 
genčių apgyvendintoje Anatolijoje, islamizuotoje šiaurės ir vidurinės Indijos teritorijoje bei 
pietinėje Ispanijos dalyje. 

FILOSOFINÉ ESTETIKA IR MENO FILOSOFIJA 


Islamo estetikos ir meno filosofijos savitumas 


Arabų-musulmoniškojo pasaulio estetika (falsafah al-gamal) ir meno filosofija, lyginant su 
Vakarų, indų, kinų ir japonų estetikos tradicijomis, išsiskiria keliais specifiniais bruožais. 
Pirmiausia ji tiesiogiai išplaukia iš pagrindinių islamiškos metafizikos postulatų, kita vertus, 
akivaizdžiai paveikta religinės pasaulėžiūros ir geometrinių estetinės tikrovės suvokimo bei 
meninės kūrybos principų įtakos. Ji sudaro vientisą idėjų visumą, sukurtą skirtingų krypčių 
mąstytojų, mokslininkų, menininkų, išpažinusių islamą, ir plėtojosi įvairiomis intelektua- 
linės raiškos formomis: filosofinės metafizikos, teologijos, filologijos, poetikos, literatūros 
teorijos ir menotyros idėjų sraute. Čia regime daugybę skirtingoms kryptims, mokykloms 
atstovaujančių koncepcijų, idėjų vidinę polemiką svarstant grožio, harmonijos, tobulumo, 
menininko, jo kūrybinio potencialo, meno kilmės, jo prigimties, meninės kūrybos proceso, 
meno santykių su tikrove, meno kūrinių specifiškumo ir kitas pamatines estetikos ir meno 
filosofijos problemas. 

Arabų-musulmonų pasaulio estetinė mintis plėtojosi dviem srautais: 1) filosofinės este- 
tikos ir jai artimos meno filosofijos; 2) menotyrinės estetikos, kuriuose regime vyraujančias iš 
skirtingų tradicijų plaukiančias įtakas. Filosofinės estetikos tradicijos formavimosi pradžioje 
ryškėja vyraujantis helenistinių ir neoplatonikų idėjų poveikis, o menotyrinėje - akivaizdus 
ryškesnis iš Artimųjų Rytų, Mesopotamijos, Indijos, ypač iš Irano plaukiančių įtakų poveikis. 

Filosofinės estetikos ir meno filosofijos plėtotė tiesiogiai siejosi su islamiškojo pasaulio 
filosofijos raida, kurios plėtotės pradžioje vyravo graikiškojo racionalizmo įtakoti arabų kalba 
rašantys mąstytojai. Jau VIII a. arabų filosofijoje iškyla žinojimo ir tikėjimo santykių problema, 
kuri mutazalitų, siekusių viską pateikti kritiškam proto teismui, netgi ir teologinės orientacijos 
mokyklų buvo sprendžiama teikiant pirmenybę žinojimui. Apskritai arabų Kalifate į proto 
pirmumą buvo žvelgiama pagarbiau nei viduramžiais Vakarų Europoje. Arabų mąstytojų taria- 
mas „religinis fanatizmas“ ir iracionalistinių idėjų vaidmuo islamiškojo pasaulio estetikoje ir 
meno filosofijoje Vakaruose gerokai pervertinamas. Tikrovėje pagrindinis filosofinės estetikos 
ir meno filosofijos idėjų srautas skleidėsi plėtojant racionalistines pakraipos Antikos mąsty- 
tojų ypač Aristotelio idėjas, kurios susipynė su Artimųjų ir Vidurio Rytų regione vyravusiais 
vietiniais, ypač persų estetiniais idealais, ir originaliomis pačių arabų mąstytojų įžvalgomis. 

Pranašui Mahometui yra priskiriami Žodžiai „Dievas yra gražus, ir Jis myli grožį“, — iš- 
reiškia universalias islamiško pasaulio estetines pasaulėžiūros nuostatas, kurių įtaka jaučiama 
visose jos paveiktose kultūros ir meno srityse. Estetiniu požiūriu, pasak Korano, metafizikos 

regimas pasaulis yra iliuzinis, nepastovus, netobulas, jis įgauna prasmę ir grožį tik dėka tobulo 
Dievo skleidžiamos šviesos, grožio ir harmonijos. Estetinio susižavėjimo aspektu islamo este- 
tikoje svarbus buvo ne tik žmogus, tačiau ir jį supanti erdvė, kuri vadovaujantis pitagorietiška 
estetika buvo traktuojama kaip neatsiejama kosminės sandaros, į kurią įjungtas žmogus, dalis. 

Kita vertus, islamiškoje filosofinėje estetikoje plėtojama grožio samprata buvo paveikta 
dualistinės išorinio ir vidinio grožio priešpriešos. Ši priešprieša persmelkia ir dieviškojo grožio 
atspindžiu nušviestą giliai paslėptą po išorine skraiste žemiškąjį pasaulį, gamtos reiškinių ir 
žmogaus grožį. Iš čia plaukia islamo pasaulio mąstytojų įsitikinimas, kad autentiškas grožis, 
harmonija, tobulumas ir kitos estetinės vertybės slypi giliai paslėptos po apgaulinga išorine 
regimybe. Vadinasi, kiekvieno gamtos reiškinio, žmogaus, daikto tikrasis grožis ir estetinė 
vertė yra užslėpta, o jų pažinimas atsiskleidžia tik giliame kontempliacijos akte ir reikalauja 
iš suvokėjo maksimalios psichologinės įtampos. 

Anot šios teorijos, vertinant žmogaus grožį išskiriamos dvi esmiškai skirtingos išorinio 
ir vidinio grožio formos. Išorinis grožis čia siejamas su proporcingu kūno sudėjimu, dailiais 
veido bruožais, harmoningais plastiškais kūno ir elegantiškais gestų judesiais, kurie taip pat 
gali atspindėti vidinį žmogaus grožį, tačiau ne visada. Tikrasis aukščiausias grožis atsiskleidžia 
tik tuomet, kai veido ir kūno dailumas harmoningai jungiasi su vidiniu žmogaus dvasiniu 
grožiu ir puikiomis etinėmis jo savybėmis. 

Arabų-musulmoniškojo pasaulio mąstytojų filosofinė estetika ir meno filosofija pagrin- 
diniais tipologiniais bruožais, estetinių problemų gvildenimo lauku, estetinėmis kategorijomis, 
požiūriais į menų hierarchiją, menininką, jo kūrybinį potencialą, meninės kūrybos procesą 
artimiausiai siejasi su senovės graikų, Artimųjų Rytų, Mesopotamijos, Bizantijos ir persų 
mąstymo tradicijomis. Šį požiūrių daugiašakniškumą ir sinkretiškumą suformavo ištakos ir 
ta civilizacinė bei sociokultūrinė erdvė, kurioje šimtmečiais formavosi islamiškos estetinio 
pasaulio suvokimo ir meno tradicijos. 

Gvildendami arabų-musulmoniško pasaulio estetikos ir meno filosofijos savitumą, 
susiduriame su daugybe sudėtingų problemų, kurios plaukia iš jos ištakų ir vėlesnių istori- 
nių metamorfoziy. Skirtingais islamo civilizacijos raidos tarpsniais ir įvairiuose kraštuose ji 
dėl karų, nomadų antplūdžių skatinusių nuolatinę kalifato kultūros, mokslo ir meno centrų 
kaitą ženkliai evoliucionuoja ir veikiama tarpkultūrinių įtakų semiasi vis naujų idėjų. Savitas 
formas islamo estetika ir meno filosofija įgauna tose Kalifato dalyse, kuriose anksčiau buvo 
stiprus iki tol vyravusių neoplatonizmo, zoroastrizmo, manicheizmo, mazdeizmo, budizmo, 
hinduizmo ir kitų idėjų poveikis. Ten su islamo ideologijos sklaida susijęs arabizacijos procesas 
nepajėgė galutinai nustelbti vietinių mąstymo tradicijų ir sąlygojo savitų sinkretiškų estetikos 
ir meno filosofijos koncepcijų išsiskleidimą. Šios transformacijos ryškios, pavyzdžiui, Rytų 
persiškame sufizme Irane ir persianizuotoje Šiaurės Indijoje, kur neoplatonizmas susipina 

su zoroastrizmo, mazdeizmo, manicheizmo ir netgi budizmo bei hinduizmo estetikos ele- 
mentais. Persiškos estetikos tradicijos ir meno stiliai išsiskleidę didžiulėse teritorijose nuo 
Mesopotamijos ir Vidurio Azijos iki Mogolų imperijos pakraščiuose, kuriuose persų este- 
tinės minties, kalbos ir pasaulio suvokimo būdo poveikis stiprus. Rafinuota persų estetika 
ir meno stilius ženkliai skyriasi nuo to, ką regime Arabijoje, Sirijoje, Armėnijoje ar osmanų 
kultūrinėje erdvėje. 

Tyrinėtojai įvairiai aiškina arabų-musulmoniškojo pasaulio estetikos ir meno filosofijos 
ištakas. G. Grūnebaumo veikaluose regimos europocentrinės nuostatos. Iš čia kyla požiūris 
įją kaip į Antikos ir helenistinės estetikos tradicijos atšaką, o pagrindine jos raidos linija lai- 
koma Bizantija (Grūnebaum, 1981, p. 30-83). Nekritiškai pervertindamas Antikos palikimo 
vaidmenį, Grūnebaumas nepakankami įvertina kitų Artimųjų ir Vidurio Rytų, Irano, Vidurio 
Azijos, Indijos ir Rytų Azijos estetikos ir meno filosofijos idėjų poveikį. Rytų mąstymo tradicijų 
poveikį islamo ir jo priešingumą helenistiniam palikimui pabrėžia A. Toynbee (Toynbee, 1948). 
Daugelis šiuolaikinių teoretikų Ch. Pellat, S. H. Nasras, G. Anawati, A. Badawi, T. Ibragimas, 
A. Sagadejevas, V. Cantarino, V. Gonzalez taip pat akcentuoja vyraujantį rytietiškų kultūros, 
estetikos ir meno filosofijos idėjų vaidmenį. 

Pavyzdžiui, Ch. Pellat, detaliai daug metų tyrinėjęs arabų-musulmoniškojo pasaulio 
intelektualų, enciklopedistų ir adab humanitarinės kultūros ištakas, teigė, kad nepaisant, 
mutazalitų, racionalistinės peripatetikų krypties, filosofijos, logikos, svarstymo metodo po- 
veikio graikų idėjinis palikimas nedaug veikė musulmoniškąją kultūrą ir beveik neturėjo jokio 
poveikio arabų literatūrai, o štai Iranas turėjo nepalyginamai didesnį poveikį (Pellat, 1964, 
p. 30-31). Iš tikrųjų jau savo užkariavimų pradžioje arabai susidūrė su galinga ir lanksčia iš 
Sasanidų imperijos kultūros tradicijų išplaukiančia persų estetinės minties ir meno tradicija, 
kuri konkurencinėje kovoje su graikais dėl įtakos besąlygiškai laimėjo. Vėlesniame arabų-mu- 
sulmoniškos estetikos ir meno filosofijos raidos etape, ypač po to, kai Kalifato sostine tapo 
Bagdadas, persiškos įtakos tik stiprėjo. Jau susiformavusiai savitai persų kultūros, estetinės 
minties ir meno tradicijai jokio ryškesnio poveikio nepajėgė palikti netgi niokojantys galin- 
gų tiurkų seldžiukų, mongolų ir timuridų antplūdžiai. Neatsitiktinai harmoningos persų ir 
daugybės kitų skirtingų, pirmiausią Rytų tautų estetikos ir meno tradicijų sąveikos teoriją, 
arabų-musulmoniškojo pasaulio estetikoje ir vaizduojamoje dailėje visapusiškai argumentuo- 
damas iškelia fundamentalių šios srities veikalų autorius A. Papandopoulas (Papandopoulo, 
1976, p. 14-19, 266-267). 

Iš tikrųjų arabų-musulmoniškojo pasaulio estetikos ir meno filosofijos išeities taškas - 
persų, graikų, egiptiečių, sirų, žydų, bizantiečių, armėnų, gruzinų, indų ir kitų Kalifato civi- 


sirus ir Nišapuro bei kitas mokyklas Irane. Ortodoksiniams krikščionybės ideologams neigiant 

graikų filosofijos principus, naikinant pagonių rankraščius, persekiojant graikų mąstytojus, 
uždarinėjant bibliotekas, panaikinus Antikos mokslo centrus Edesoje ir Aleksandrijoje, 
Iranas tampa pagrindine daugelio išstumtų iš krikščioniško pasaulio mąstytojų prieglaudos 
vieta, kur savitai jau veikiant vietos tradicijoms plėtojamos šių mokyklų helenistinės idėjos. 

Kita vertus, iš pusdykumių ir prekybos centrų Mekos ir Medinos kilusiems arabams 
užkariavus Siriją ir Iraną, šių šalių gyventojai jautė savo kultūros tradicijų pranašumą - todėl 
Sirijos ir Irano teritorijose esantys akademiniai mokslo, filosofijos, estetinės minties ir meno 
centrai įsivyrauja ankstyvuoju arabų-musulmoniškos civilizacijos sklaidos laikotarpiu. Per- 
imdami arabų kalbą, daugelis žymiausių tuomet įsivyraujančios persų mokslinės inteligentijos 
atstovų, filosofų, menininkų suteikia postūmį arabų-musulmonų estetinės minties sklaidai. 
Praslinkus pirmajai arabų kalbos įtakos bangai persų kalba taip pat tapo svarbiu araby-musul- 
moniškojo pasaulio estetinės minties ir meninės kultūros integracijos veiksniu. „Islamo pasaulis 
netruko asimiliuoti persišką kultūrą. Nuo Samarkando iki Gibraltaro dirbo pakviesti persų 
menininkai, kurie atlikdavo užkariautojų užsakymus“ (Wittkower, 1987, p. 11). 

Persų, graikų, sirų, indų ir kitų užkariautų kraštų filosofinių ir išminties mokyklų 
sąveikoje palaipsniui skleidžiasi specifinė islamiškos estetikos ir meno filosofijos tradicija. 
„Islamiškoji tradicija, - sako S. H. Nasras, - po keleto įvairiakryptės sklaidos šimtmečių vi- 
siškai atskleidė filosofijos, teologijos ir metafizikos ar gnozės vaidmenį ir funkcijas tradicijos 
kontekste. Atsirado įvairių mokyklų, tokių kaip peripatetikai (massa’i), kurias drąsiai galime 
vadinti filosofinėmis tradicine prasme. Egzistavo ir teologinės (kalūm) mokyklos: mutazilitai, 
ašaritai, maturiditai, izmailitai ir dvylika imam šiitų pakraipų. Taip pat iškilo su gnoze ir 
metafizika susijusios įvairios sufijų mokyklos“ (Nasr, 1981, p. 81). 

Ankstyvųjų arabų filosofų įsisavinamos Antikos estetikos šerdis buvo „intelektualinio 
koloso“ (A. Badawi) Aristotelio ir paskiros Platono bei neoplatonikų idėjos, kurios arabų 
mąstytojų veikaluose įgavo „Rytų peripatetizmo“ vardą. Peripatetikai išpažino tris skirtingas 
žinių įsisavinimo pakopas: pirmiausia vadinamąją propedeutiką, kurią suvokė kaip įvadą į 
mokslinį pažinimą. Antra vertus, jie pabrėžė gamtos mokslų sistemos pažinimo svarbą ir, 
pagaliau, nuoseklias filosofinės minties istorijos studijas. 

Aristotelio idėjų įtaka arabų filosofinei estetikai ir meno filosofijai neabejotinai buvo 
stipresnė nei platoniškosios tradicijos. Filosofinės pakraipos arabų mokslininkams impo- 
nuoja griežta Aristotelio metodologija, moksliškumo, žinojimo kultas, išskirtinis dėmesys 
konkretiems faktams. Mokslinis Aristotelio skrupulingumas, taikliu A. Badawi pastebėjimu, 
„suteikė jam didžiulę šlovę arabų pasaulyje ir išskirtinę įtaką beveik visiškoje minties lais- 
vėje, kadangi islame nebuvo ir negalėjo būti tokios religinės valdžios, kuri pajėgtų ką nors 
uždrausti, atskirti nuo Bažnyčios, pasmerkti užmarščiai, kaip buvo krikščioniškame pasaulyje“ 
(Badawi, 1988, p. 177). 

Aristotelio studjos. Miniatiūra i$ al-Moubacchir manuskripto. XIII a. 


Aristotelio estetinių idėjų sklaida arabų-musulmonų pasaulyje perėjo tris kokybiškai 
skirtingus evoliucijos etapus. Pirmasis siejasi su ankstyvųjų vertėjų per tarpinę sirų kalbą ir 
pirmojo įtakingo arabų filosofinės estetikos pradininko al Kindžio (800-879) veikla, kadangi 
būtent jis buvo pagrindinis prasidedančio graikiškų filosofinių tekstų vertimo į arabų kalbą 
įkvėpėjas ir komentatorius. Šis mąstytojas pirmasis ryžtingai atsisako arabų filosofijoje vyravu- 
sių sirų ir persų kalbų ir pradeda skelbti savo filosofines ir estetines problemas gvildenančius 
veikalus gimtąja arabų kalba. Tęsdamas aristotelizmo tradiciją al Kindis skelbia, kad „iš žmo- 
giškųjų mokslų pats kilniausias ir tauriausias yra filosofijos mokslas, kuris apibrėžiamas kaip 
tikrasis daiktų prigimties pažinimas pagal žmogaus išgales“ (Filosofijos istorijos chrestomatija, 
1980, p. 209). Čia norėtųsi taip pat priminti, kad al Kindis iškelia svarbią vėlesnei arabų este- 
tikos raidai mokslą „harmoniją“, „nustato skaičių santykius, vieno skaičiaus prijungimo prie 
kito, proporcingumo ir neproporcingumo skirtumą“ (Ten pat, p. 209). Čia jau ryškėja vėlesnei 
arabų-musulmonų pasaulio estetikos tradicijai būdingas ne tik harmonijos kategorijos svarbos 
iškėlimas, bet ir matematinių principų, geometrijos, simetrijos, ornamentinio struktūriškumo 
ir harmoningų formų santykių paieškos estetiniuose ir meniniuose fenomenuose tradicija. 

Priešingai Vakarų stereotipams, ankstyvosios arabų-musulmoniškos estetikos ir meno 
filosofijos kūrėjai tolerantiškai žvelgia į neislamiškas savo ištakas ir, remdamiesi raciona- 

laus proto principais, nesupriešina islamiškojo tikėjimo su pagonybės ir krikščionybės 
idėjomis, kurias laiko vertomis mokslininkų ir menininkų dėmesio. Todėl ikiislamiškos 
epochos egiptiečių, babiloniečių, sirų, senovės žydų, persų, indų, graikų, romėnų, bizan- 
tiečių, armėnų ir kitų tautų mąstytojų idėjos ankstyvajame arabų-musulmonų estetikos ir 
meno filosofijos tapsmo etape vienodai pagarbiai vertinamos ir įtraukiamos į islamiškų 
idėjų pasaulį. 

Antrasis filosofinės estetikos ir meno filosofijos raidos etapas prasideda arabų mąstytojo 
Al-Farabio estetinės koncepcijos iškilimu, kurio didžiulio autoriteto dėka arabiškas aristote- 
lizmas papildytas paskiromis Platono, persų, indų ir kitų tautų idėjomis įsigali besiformuo- 
jančioje savitoje arabų filosofinėje estetikoje ir meno filosofijoje. Jos įtakos pėdsakai aiškiai 
regimi ne tik racionalistinės filosofinės estetikos, tačiau ir pamatinių meno filosofijos principų 
analizėje, požiūryje į menininką, meninės kūrybos procesą, kūrybinį įkvėpimą, vaizduotę, 
meno kūrinį, pamėgdžiojimo, menininko originalumo ir kitas problemas. 

Trečiąjį etapą atveria arabų estetinės minties korifėjus ibn Sina ir jo sekėjai, kurio idėjos 
plačiai pasklinda daugelyje į diferenciacijos procesą įžengusio estetikos mokslo sričių. Netgi 
gerai motyvuota al-Gazalio kritika nepakerta šios su aristotelizmo idėjų plėtotę susijusios 
arabų estetikos ir meno filosofijos pakraipos pozicijų islamo pasaulio estetikoje. Nors aristote- 
lizmas neabejotinai veikė arabų filosofinės estetikos ir meno filosofijos raidą, tačiau Aristotelio 
„Poetikos“ poveikis niekuomet islamo estetikoje nebuvo reikšmingas, kadangi arabai, persai 
ir tiurkai rėmėsi savo poetikos ir kalbos ypatumų, metaforų tyrinėjimo tradicijomis. 

Šio požiūrio negalėjo pakeisti arabų filosofinės estetikos ir meno filosofijos korifėjus ibn 
Rushdas (1126-1198) plačiau Vakaruose žinomas Averojaus vardu. Jis kosmoso sandaroje, 
visuose žmogų supančios natūralios gamtos objektuose, žmogaus figūroje ir jo sukurtuose 
kūriniuose pirmiausia regėjo universalų estetinį principą - harmoningas proporcijas. Pagrįs- 
damas savo požiūrį ibn Rushdas rašo: „Suvokiančiam kokį nors meno kūrinį neatsiskleidžia 
jo išmintis, jei neatsiskleidė ta išmintis, kurią autorius norėjo įkūnyti jame ir tas tikslas, kurio 
buvo siekiama. Jei jis visiškai nesuvokia šios išminties, tuomet jam gali pasirodyti, kad šis 
kūrinys galėjo turėti bet kokią atsitiktinę formą, išmatavimus, išdėstymą ir jų santykius“ (ibn 
Rushd, 1961, p. 433). 

Šie ibn Rushdo požiūriai yra artimi aristoteliškai estetikai, todėl nenuostabu, kad jis 
parašė specialų traktatą, komentarą, skirtą Aristotelio „Poetikai“, kuriame detaliai aptarinėjo 
svarbiausias graikų mąstytojo jame išsakytas estetines idėjas. Tenka pripažinti, kad šiame 
komentare buvo aptariamos ir arabų poetikos tekstuose dažnai minimos meninio meistriš- 
kumo, poetinės kompozicijos, eilių savitumo, jų sudėtinių dalių sąveikos, grožio ir bjaurumo 
santykių, kūrėjo vaizduotės, ritmų, išreiškiamų emocijų ir kitos estetinės problemos. Tačiau 
šis netgi įtakingo mąstytojo parašytas komentaras nesusilaukė deramo atgarsio vėlesnėje 

islamo estetikos tradicijoje. Arabų poetikos kūrėjams jis, 
tikriausiai, pasirodė svetimas dėl perdėm racionalaus sauso 
minčių dėstymo stiliaus, o jame plėtojami principai, norma- 
tyvinės nuostatos ir rekomendacijos nedomino jausmingos 
arabų poezijos kūrėjų. 

Tiesą sakant, arabų-musulmoniškos filosofinės esteti- 
kos kūrėjai buvo kupini begalinio pasitikėjimo savo kultūros 
ir mąstymo tradicijų galia, todėl nejautė jokio nevisavertiš- 

(o^ kumo nei Antikos, nei kitų kraštų estetikos ir meno tradicijų 
A atžvilgiu. Tai akivaizdžiai regima analizuojant al-Farabio, 
| ibn Sinos, al-Birünio, ibn Rushdo, ibn Haldüno tekstuose, 

Ibn Rushdas (Averroes), detalė A . : | = 
Rafaelio freskoje, Atėnų mokykla, juose skleidžiamoje motyvuotoje kritikoje savo oponentų 
1502-1512 m. atžvilgiu. Rudaki (889-952) netgi atvirai pareiškė, kad ieš- 
kantis tiesos nepajėgs jos surasti išsekusiose Helados minties 
versmėse (Rudaki, 1949, p. 80). Jam pritaria ir enciklopedistai mąstytojai ibn Sina, al-Birūnis, 
kuris, pripažindamas graikams būdingą atkaklų tiesos ieškojimą, kartu konstatuoja graikų 


" 


mąstytojų nesugebėjimą išsiveržti i$ alegorijų, religijos ir jau atskleistų dėsningumų pančių. 


Santykis su Korano metafizika 


Sistemingiau pažinti pamatinius islamo estetikos ir meno filosofijos principus galima detaliau 
susipažinus su islamo pasaulio filosofija bei koraniškąja metafizika, jose susiformavusiais 
požiūriais į estetiškumą, grožį, harmoniją tobulumą, estetiškumo prigimtį, meno santykį su 
tikrove, menininką, meninės kūrybos procesą, meno kūrinį, menų sistemą ir kitas pamati- 
nes šių mokslų problemas. Skirtingai nei indų, kinų estetikos ir meno filosofijos tradicijos, 
islamiškoji mąstymo tradicija yra jaunos dinamiškos civilizacijos reiškinys, kuriam kaip ir 
japonų, būdingas užaštrintas, tačiau visai kitokios prigimties ir tipologinių bruožų estetiš- 
kumo ir meno fenomenų jausmas. 

Praslinkus keliems islamiškos ideologijos intensyvios sklaidos amžiams, įvairiuose 
arabų-musulmoniškos imperijos kraštuose islamizmuotoje Andalūzijoje, Sicilijoje, Egipte, 
Sirijoje, Palestinoje, Irake, Irane, Mažojoje Azijoje, Vidurio Azijoje, Šiaurės Indijoje aptinka- 
me įvairias, tačiau kartu ir tipologiškai artimas estetines grožio, harmonijos koncepcijas bei 
meno formas. Iškyla natūralus klausimas: kas jungia šių skirtingų Kalifato kraštų estetines 
tradicijas ir meno apraiškas, kurias tyrinėtojai kvalifikuoja kaip sudėtines islamo estetinio 
meninio fenomeno dalis? Garsus prancūzų islamistas Massignonas jau 1920 m. Collège de 

Abd Allah Musawwir. Teology susirinkimas. Miniatiūra. XVI a. vid. 


France skaitytame kurse atsaké j $j klausima teigdamas, kad svarbiausia jungiamoji grandis yra 
pagrindiniai Korane išdėstyti musulmoniškos metafizikos postulatai (Massignon, 1921, p. 153). 

Įsigalėjus islamui ir skleidžiantis įvairioms kultūros sritims, arabų-musulmoniškosios 
civilizacijos erdvėje ryškėja ir filosofinės ir estetinės minties užuomazgos, pradedama kurti 
savita ne visada vienodai islamo religijos paveikta filosofinės estetikos ir meno filosofijos 
tradicija. Jau VIII a. arabų filosofinėje estetikoje ir meno filosofijoje išryškėja dvi pagrindinės 
pakraipos: 1) natūralistinė (falsafah - filosofija), besiorentuojanti į praeities filosofijos mo- 
delius ir į mokslo laimėjimus, 2) scholastinė, arba spekuliatyviosios teologijos (kalam - kalba, 
plunksna, dėsnis). Čia susiduriame su dviem skirtingais terminais galam (plunksna) ir kalima 
(žodis). Pastarosios šalininkai remiasi simboliniu alegoriniu ir hermeneutiniu, pirmiausia 
religinių, tekstų aiškinimu. Šios krypties idėjų sklaidoje nuo VIII a. pradžios iškyla įtakinga 
mutakalimų (diskutuotojų) mokykla, iš kurios vėliau išsirutulioja laisvamaniška mutazilitų 
(atsiskyrėlių). VIII a. antroje pusėje atsiradę mutazilitai, racionaliosios islamo teologijos šali- 
ninkai, ėmė skelbti vieno Dievo ir teisingumo idėjas, tačiau lygiagrečiai skleidėsi ir liberalios 
filosofinės, estetinės idėjos, kuriose laisvamanybės ir grožį aukštinančio hedonizmo buvo 
nepalyginamai daugiau nei greta gyvavusiose Vakarų ir Bizantijos krikščioniškose civiliza- 
cijose. Tarp šių skirtingų civilizacinių pasaulių mąstytojų, nepaisant neretai įsiplieskiančios 

Ibn Rushdo ir Porphyrijaus debatai. Monfredo de Monte Imperiali Liber de herbis. XIV a. 


religinės konfrontacijos, o kartais ir nuožmių karų, ramesniais istoriniais tarpsniais kartu su 
prekybiniais santykiais skleidėsi ir filosofinės bei estetinės idėjos. 

Nuo Xa. palaipsniui įsivyrauja ašaritų (nuo pradininko ai Ašario (m. 935), teigusio proto, 

‘aql, prioritetą religinės tradicijos, naql, atžvilgiu) mokykla, kurios šalininkai ir žymiausias 
atstovas - al-Gazalis savo polemikoje su kraštutinio racionalizmo šalininkais plačiai naudojosi 
jų samprotavimo ir logikos metodais. Visoms šioms racionalistinių idėjų paveiktoms kryp- 
tims ir koncepcijoms būdingas ne tik simbolinis ir alegorinis pagrindinių Korano mokymų 
aiškinimas, tačiau ir plačios pažiūros estetinių vertinimų srityje. Šių ir daugybės kitų arabų 
pakraipų, kaip ir kinų, mąstytojai buvo įsitikinę, kad žmogaus kūno struktūra atspindi mus 
supančio harmoningo kosmoso struktūrą. 

Giliau pasineriant į arabų-musulmoniškos estetikos ir meno filosofijos pasaulį ir anali- 
zuojant jo idėjų savitumą, tenka pripažinti, kad pagrindinis sakralinis islamo tekstas Koranas, 
parašytas Mekos arabų kalbos kureišų genties dialektu, daugeliui įtakingiausių racionalizmui 
oponuojančios teologinės pakraipos teoretikų ir menininkų tapo estetiniu dieviško grožio 
kalbos idealu. Joje, islamo adeptų įsitikinimu, skleidėsi absoliutus kalbos tobulumas; kiekvie- 
nas žodis, raidė, kiekviena frazė islamo religijos adeptui įgavo sakralinę prasmę. Taigi iš šios 
arabų šventosios knygos išplaukianti musulmoniškoji metafizinė, religinė, etinė, žmogaus ir 
jį supančio pasaulio koncepcija tapo pagrindine teologinės arabų-musulmoniškos estetikos 
ir meno filosofijos ašimi ir idėjiniu pamatu. Nuolatinės šios pakraipos arabų-musulmonų 

mąstytojų ir menininkų veikalams būdingos aliuzijos į Koraną suartina islamo estetiką su 
budistine, hinduistine, krikščioniškąja. 

Kita vertus, arabų mąstytojų, ypač sufijų, plėtojamos iš Korano metafizikos išplaukian- 
čios grožio koncepcijos turi panašumų su helenizmo laikais įsivyravusiomis neoplatonikų 
grožio teorijomis, kurias detaliai lietuviškoje humanistikoje aptarė Algis Uždavinys ir Rasius 
Makselis. Tikrasis grožio šaltinis teologinės pakraipos mąstytojams yra Dievas, o žmogus 
remiantis Korano tekstu yra traktuojamas kaip netobulas, dažnai bergždžiai besiblaškantis, 
nedėkingas, puikybėje ir pavyde paskendęs, nepajėgiantis išsivaduoti iš savo žemiškųjų aistrų 
vergijos padaras. 

Tačiau vis dėlto žmogui šiam blankiam dieviškojo grožio atspindžiui, nepaisant visų jo 
trūkumų, yra būdingas grožis, kuris skleidžiasi dviem skirtingais pavidalais: išoriniu ir vidiniu. 
Išorinis grožis čia įžvelgiamas proporcingose žmogaus kūno ir veido formose, harmoninguose 
judesiuose, keliančiuose susižavėjimą. Tačiau šis išorinis grožis įgauna prasmę, arabų mąstytojų 
požiūriu, tik tuomet, kai jis tiesiogiai siejasi su moraliniu asmenybės grožiu ir dorybingumu. 
Taigi čia regime artimą graikų ir kinų estetikai grožio ir gėrio suartinimo tendenciją. Gražūs 
poelgiai, pasak ibn Sinos, tik tuomet įgauna prasmę, kai jie daromi ne save demonstruojant, ar 
dėl kokių nors kitų merkantilių tikslų, o išplaukia iš natūralaus asmenybės gėrio siekio. Proto 
grožis, intelekto lankstumas, gelmė ir žavesys čia yra traktuojamas kaip aukštesnio vidinio 
grožio apraiška. 

Nepaisant neabejotino universalios Korano metafizikos poveikio daugelio arabų-mu- 
sulmonų pasaulio regionų estetikai, meno filosofijai, tai visiškai netrukdė skirtingose dalyse, 
pavyzdžiui, Safavidų dinastijos valdomame Irane, Fatimidų ir mameliukų - Egipte, Nasridų - 
Andalūzijoje, Osmanų - Turkijoje ar Mogolų - Indijoje skleistis savitoms estetinėms idėjoms ir 
meno stiliams. Visuose šiuose regionuose jaučiamas nemenkas poveikis anksčiau čia gyvavusių 
kultūros, estetinės minties ir meno tradicijų, kurios formavo pamatinius estetikos ir meno 
filosofijos principus. Tai akivaizdžiai regime pirmojoje Omejadų dinastijos valdymo metu 
sukurtoje Omejadų, vėliau Abasidų ir visų kitų, kovojusių dėl hegemonijos islamo pasaulio 
galių estetikos, meno filosofijos idėjų bei meno stilių sklaidoje. 


Pamatiniai estetikos ir meno filosofijos principai 


Vakaruose aptinkame skirtingus požiūrius į araby-musulmoniskojo pasaulio estetiką ir meno 
filosofiją, kurie verčiant į Vakarų kalbas pagrindinius šios tradicijos tekstus ir tyrinėjant juos 
lyginamuoju aspektu, per pastaruosius tris keturis dešimtmečius ženkliai pasikeitė. Greta 
aukštai vertinančių arabų-musulmoniškosios estetikos ir meno filosofijos laimėjimus moks- 

Arabų mąstytojas. Miniatiūra. Arabų mąstytojų susitikimas. Miniatiūra. XVI a. 
XVIa. 


lininkų F. Gabrieli, A. Papandoupulo, O. Grabario, H. Stierleno, A. Sagadejevo, V. Cantarino, 
V. Gonzalez ir kitų, yra ir tokių, pavyzdžiui, Grūnebaumas, kuris rezervuočiau žvelgia į jų 
pasiekimus, pripažindamas, kad nors musulmoniškojo pasaulio mąstytojai giliai apmąstė 
atskirų menų, kad ir poezijos meno ir poeto kūrybos dėsningumus, tačiau „nesukūrė nei 
bendros estetikos sistemos, nei vientisos literatūros estetikos. Jie puikiai išplėtojo daugybę 
poetinės technikos, poetinės kalbos vaizdinių ir suteikė mums gausybę taiklių įžvalgų apie 
atskiras eiles, poetinius motyvus, vieno ar kito poeto kokybinius bruožus. Šie dažnai įstabiai 
išraiškingai ir beveik visada metaforiškai išsakyti pastebėjimai retai suteikia pagrindą, kaip 
aiškiau formuluoti sprendimus“ (Grūnebaum, 1955, p.16). 

Panašias mintis, tačiau akcentuodama kiek kitus aptariamos problemos aspektus, išsako 
ir monografijos Beauty in Arabic Culture („Grožis arabų kultūroje“) autorė Behrens-Abouseif, 
kuri teigia, kad „musulmoniškas pasaulis taip pat ignoruoja bendras estetines teorijas ir jei 
muzikos ir poezijos traktatai yra kuriami, mokslininkai, deja, menkai domisi vaizduojamųjų 
menų problemomis“ (Behrens-Abouseif, 1998, p. 115). 

Lygindamas arabų-musulmoniškojo pasaulio estetikos ir literatūros teorijos specifinius 
ypatumus su Antikos ir Vakarų estetikos tradicija, Grūnebaumas parodo esminius arabų este- 
tinés minties skirtumus, išryškina arabų-musulmoniško pasaulio estetikų polemikoje įvairiais 
meno klausimais išnyrančius prieštaravimus ir daro kritiškas išvadas apie jų siekius ir pastarųjų 
praktinio įgyvendinimo rezultatus. Kita vertus, Grūnebaumas atkreipia dėmesį, kad didžioji 
dalis arabų-musulmoniškojo pasaulio mąstytojų estetikos įžvalgų siejasi su instrumentinė- 
mis didaktinėmis problemomis. Ypatingas dėmesys čia skiriamas jauniems, pradedantiems 


482 


FILOSOFINE ESTETIKA IR MENO FILOSOFIJA 


savo kūrybinį kelią kūrėjams, siekiantiems pažinti pasirinktos meno rūšies subtilybes ir tapti 
šios srities meistru. Pavyzdžiui, kaip poetams gilinantis į gramatikos, sintaksės, prozodijos, 
ritmo, pagražinimų, pamėgdžiojimo problemas tobulinti individualų kūrybinį stilių ir kurti 
išliekamąją vertę turinčius meno kūrinius. 

Tiesą sakant, Grūnebaumas taikliai pastebi arabų menotyrinės estetikos traktatuose 
skiriamą dėmesį praeities estetinių kanonų aukštinimui, ypatingam menininkų saviraiškos 
intymumui, glaudžių sąsajų su suvokėjais ieškojimui, menininko pasinėrimui į savos tradici- 
jos srautą, tačiau kartu jis regi ir su tuo susijusius pavojus, kadangi besąlygiškas pasidavimas 
kanoniškai tradicijai kausto kūrėjų siekius, apriboja jų originalumo bei novatoriškumo sklaidą. 
Iš tikrųjų daugeliui arabų-musulmonų menotyrinės estetikos ir ypač literatūrinės estetikos 
traktatų būdingas didaktinis pobūdis; juose daug dėmesio skiriama menininko kūrybinio 
potencialo elementų aptarimui, techninio meistriškumo problemoms. 

Grünebaumo teiginiai, kad arabų-musulmonų pasaulio mąstytojai nepriartéjo prie ben- 
dros estetinės sistemos nei literatūrinės estetikos sukūrimo, o tik išplėtojo poetinės technikos 
tipus, kalbos figūrų teorijas, kuriuose pritaikė daugelį savo kritinių pastebėjimų apie eiles, 
poetinius motyvus, vieno ar kito poeto kūrinių savybes, manyčiau, yra perdėm kategoriški, 
nepagrįstai metant šiuos kaltinimus visai arabų-musulmonų pasaulio estetikos ir meno filosofi- 
jos tradicijai. Daugelis jo įžvalgų iš tikrųjų yra pagrįstos, tačiau kalbant tik arabų- musulmonų 
menotyrinę estetikos tradiciją, o klaidingos nepastebint visiškai kitokiais principais steigiamos 
filosofinės estetikos ir meno filosofijos. 

Kategoriškai apibendrindamas Grūnebaumas tarsi pamiršta žymiausių filosofinės es- 
tetikos ir meno filosofijos atstovų ibn Rushdo, al-Farabio, ibn Sinos, ibn Hazmo, al-Gazalio, 
ibn ‘Arabio, ibn Haldüno ir kitų araby-musulmoniskojo pasaulio mąstytojų filosofinės estetikos 
ir meno filosofijos teorijas, kurios idėjų visumos aprėptimi, konceptualumu ir teorinės analizės 
gelme bei įvairiapusiškumu lenkė Antikos, savo meto ir renesanso epochos Vakarų mąsty- 
tojų sukurtas filosofinės estetikos teorijas. Kita vertus, Grūnebaumo išvadų vienašališkumą 
ir tendencingumą tikriausiai lėmė tai, kad jam formuluojant šiuos apibendrinimus daugelis 
pamatinių arabų-musulmoniškojo pasaulio filosofinės estetikos ir meno filosofijos tekstų 
dar deramai nefunkcionavo mokslinėje apyvartoje, kadangi nė vienoje Vakarų šalyje nebuvo 
sistemingai įgyvendinama jų vertimų ir tyrinėjimų programa, stigo solidžių šiai problematikai 
skirtų akademinių tyrinėjimų. 

Iš tikrųjų skirtingai nei arabų-musulmoniškojo pasaulio menotyrinėje estetikoje, kurioje 
vyrauja įvairios empirinės ir didaktinės problemos, filosofinėje estetikoje ir meno filosofi- 
joje iškyla pamatiniai estetiškumo prigimties, grožio, harmonijos, tobulumo, meno esmės, 
meninės kūrybos subjekto, jo kūrybinio potencialo, meninės kūrybos proceso ir įvairių ją 
veikiančių veiksnių, meno santykio su tikrove ir kiti klausimai. Įvairioms estetikos ir meno 

filosofijos kryptims ir mokykloms priklausantys 
mąstytojai nevienodai interpretavo pamatinę 
estetikos kategoriją — grožį. Tiesą sakant, to- 
lerancija skirtingiems estetiniams požiūriams, 
įvairių krypčių idėjoms yra vienas būdingiausių 
brandžios musulmoniško pasaulio filosofinės 
estetikos ir meno filosofijos bruožų. Pasak al- 
Farabio, ibn Sinos, ibn Hazmo, ibn Arabio, ibn 
Haldūno, grožis suteikia žmogui vidinį estetinio 
pasitenkinimo jausmą ir padeda jam tobulėti, 
oanot panestetinio Al-Farabio požiūrio, grožis 
netgi „padeda geriausiai įprasminti žmogui 
savo būtį“ (al-Farabi, 1970, p. 221). 

Vieni arabų-musulmoniškojo pasaulio 


Ibn-Haldūn mąstytojai grožį suvokė kaip objektyviai egzis- 
tuojančią kosmoso ir žmogų supančio pagal 
harmonijos principus gyvuojančio pasaulio 

savybę, kiti - siejo su harmonijos arba tobulumo kategorijomis, treti - su universaliai este- 
tiškai interpretuojamu dieviškos meilės jausmu, ketvirti - su dieviškuoju kūrybiniu aktu ir 
dieviškojo grožio formų artimumu harmoningoms žmogaus kūno formomis, penkti - su 
objektyviais harmonijos, simetrijos ir proporcijų dėsniais. Pastarojo požiūrio šalininkas arabų 
mąstytojas ibn Haldūnas rašė: „Jei suvokiamas objektas yra harmoningų formų ir bruožų, 
kuriuos jam suteikė medžiagos, iš kurių jis yra sukurtas, bei atitinka tobulos harmonijos ir 
simetrijos santykius (o būtent tai ir yra grožio bei dailumo esmė), tuomet šis daiktas harmo- 
ningai susietas su jį suvokiančia dvasia, kuri jaučia pasitenkinimą, suvokdama tai, kas jai yra 
malonu. Štai kodėl žmonės, jaučiantys vienas kitam meilės jausmą, išreiškia savo kraštutinį 
susižavėjimą, sakydami, kad jų dvasia sąveikauja su mylimojo dvasia“ (Ibn Khaldun, 1958, 
t. II, p. 397-398). 

Kita vertus, gvildenant grožio prigimtį, šio mąstytojo veikaluose ryškėja ir antropo- 
centrinės problemos, grožio siejimas su žmogaus prigimtimi, jam būdingais požiūriais į 
įvairias grožio būties formas, kurios išplaukia iš žmogiškų juslių ir pasaulio suvokimo būdų. 
„Daiktas, kuris yra artimiausias žmogui ir kurį jis menkiausiai suvokia kaip tobulą harmoniją, 
yra žmogiška prigimtis. Todėl jis yra labiausiai linkęs suvokti grožį ir dailumą formose ir gar- 
suose, kurie yra ypatinguose santykiuose su žmogaus prigimtimi. Kiekvienas žmogus siekia, 
pavyzdžiui, pažinti daikto grožį pasitelkdamas regėjimą ir klausą kaip kažką, ko reikalauja 
jo prigimtis“ (Ibn Khaldun, 1958, t. II, p. 398). Vadinasi, rega ir klausa yra būtent tie juslinio 

pasaulio suvokimo instrumentai, kurie teikia žmogui didžiausią vidinį estetinį pasitenkinimą 
dėka suvokiamiems juslėmis objektams būdingos formų ir garsų harmonijos. 

Brandžios klasikinės arabų-musulmonų estetikos kūrėjams buvo būdingas subtilus har- 
monijos ir grožio jausmas, estetinės ir meninės būties sferų išplėtimas, artistiškos išsilavinusios 
asmenybės iškėlimas, antropocentrizmo, individualizmo, kritinio mąstymo, tikėjimo moksline 
pažanga stiprėjimas, kuris tarsi priminė kitų tautų renesansinius sąjūdžius. Taigi kultūrinį 
pakilimą išgyvenančioje arabų- musulmoniškoje civilizacijoje vis svarbesnį vaidmenį įgauna 
antropologija, humanizmo ir universalizmo tendencijų stiprėjimas, kuriuose atsispindėjo 
intelektualų ir menininkų požiūris į žmogų kosmologinėje, ontologinėje, etinėje, estetinėje 
ir kitose plotmėse. „Gražaus gyvenimo stiliaus“ sklaida liudijo apie estetinių vertybių įtakos 
augimą visų kitų vertybinių sistemų atžvilgiu. Šios renesansinei pasaulėžiūrai būdingos kul- 
tūros slinktys, artimai susijusios su praeities „aukso amžiaus“ estetinių idealų atgaivinimu, 
atsispindėjo įvairiuose menuose. 


Pagrindinės estetinės kategorijos 


Kita vertus, su renesansinio tipo kultūra ir pasaulėžiūra tiesiogiai susijęs universalus „meilės 
grožiui“ (mahabbat ag- gamal) principas, tapęs neatsiejama Kalifato teritorijoje išplitusio 
„gražaus gyvenimo stiliaus“ dalimi, skatina išsilavinusius žmonės domėtis ir kultivuoti įvai- 
rias estetinės asmenybės sklaidos ir meno sritis. Tai siejasi su estetiškumo principų skvarba 
į knygos meną, poezijos, muzikos, kaligrafijos ir kitas meno sritis. Suklestėjęs klasikinio 
arabų-musulmonų pasaulio išsilavinęs elitas estetinį santykį su tikrove, įvairių menų kulti- 
vavimą neretai vertina kaip vieną svarbiausių asmenybės dvasinio tobulėjimo būdų. Iš čia 
plaukia dėmesys pamatinėms estetinės kategorijoms grožiui (husn), harmonijai (insigam), 
tobulumui (kamal), gražumui (gamal- džamal), stiprėja estetinio santykio su tikrove povei- 
kis skirtingoms žmogaus gyvenimo ir kūrybinės veiklos sritims. Šios slinktys yra būdingos 
įvairių estetikos ir meno filosofijos mokyklų mąstytojams, kurie asmenybės estetinį santykį 
su supančiu pasauliu supranta ir aiškina skirtingai. 

Augant humanistinių ir universalių idėjų įtakai, estetikoje ir meno filosofijoje stiprė- 
ja tolerancija skirtingiems požiūriams, ryškėja vadavimasis iš religinio normatyvizmo ir 
sekuliarių tendencijų stiprėjimas, kurias detaliai knygoje „Islamo renesansas“ išanalizavo 
šveicarų islamistas Adamas Mezas ir kiti tyrinėtojai. Vis didesnę įtaką įgaunančiose uni- 
versaliose estetinėse teorijose nuo grožio (gamal) kategorijos analizės yra neatsiejama ir jai 
oponuojanti bjaurumo (gubh) sąvoka, kuri arabų-musulmoniškoje estetikoje dažniausiai 
aiškinama kaip harmoningų formų pažeidimas ar jų netobulumas. Grožio santykinumo ir 

jo dialektinių santykių su bjaurumu koncepciją 
plėtoja sufizmo ideologas ibn "Arabis, kuris kalbė- 
damas apie įvairias grožio apraiškas priešpriešina 
jas blogio, bjaurumo ir netinkamai sukurtų daiktų 
apraiškoms, tačiau kartu ir pabrėžia grožio bei 
bjaurumo sąvokų santykinumą. „Yra santykinis 
grožis ir santykinis bjaurumas, - teigia jis, - tačiau 
viskas, kas kyla iš Dievo, yra gražu, nesvarbu, ar 
tas daiktas bjaurus, ar laimę nešantis“ (Ibn ‘Arabi, 
MA. IV. 104.20). 

Greta vis didesnę įtaką įgaunančių sekuliarių 
ir individualistinių teorijų, iškeliančių Žmogaus 


kūrėjo reikšmę, lygiagrečiai besiskleidžiančiose 

Ibn Hazm teologinės pasaulėžiūros įtakotose estetinėse 

koncepcijose visagalis Dievas (Alachas) sutapa- 

tinamas su būtimi ir tampa estetinių vertinimų 

išeities tašku. Iš čia kyla tokių religinės sąmonės suformuotų estetikos kategorijų kaip Samal - 

tobulas dieviškas grožis, žalūl - dieviškoji didybė, didingumas sureikšminimas. Šios skirtingos 

su teologine pasaulėžiūra susijusios grožio sampratos arabų-musulmoniškame pasaulyje 

skleidžiasi lygiagrečiai polemizuodamos su pasaulietinėmis ir tarsi patvirtindamos realią 
toleranciją, gyvuojančią šios civilizacijos kultūrinėje erdvėje. 

Didis Andalūzijoje gimęs arabų estetikas ir meno filosofas ibn Hazmas (994-1064) 
grožio idėją sieja su dieviška meile ir savo grožio koncepcijoje išskiria tris skirtingus aspektus 
materialųjį, dvasinį ir etinį. „Grožis yra tai, kas kalboje neturi jokio kito vardo, kuriuo jį galima 
būtų pavadinti, tačiau jis yra taip pat suvokiamas visų, kas tik jį išvysta. Jis yra kaip įstabus 
audinys, dengiantis veidą, žvilgsnis, kuris palenkia į save širdis taip, jog požiūriai sutampa 
nusprendžiant, kad yra gražu. Kiekvienas regi tai, žavisi tuo, pripažįsta tai esant gražiu, jei net 
atskiruose bruoZuose neįžvelgiama nieko išskirtinio. Atrodo, apmąstomo objekto sieloje slypi 
dalis ir apmąstančiojo. Tai yra aukščiausia grožio apraiška. Net jei skoniai skiriasi: vienam 
labiau patinka didybė, kitam - subtilumas, tačiau mes neradome nei vieno, kuris laikytų tei- 
singumą aukštesnį už patį teisingumą“ (Gonzalez, 2001, p. 9). Tikrąjį grožį ibn Hazmas sieja 
su islamiškosios estetikos tradicijai būdingu meilės aukščiausiajam jausmu. Kitais žodžiais 
tariant, grožis yra dažniausiai įkūnijamas mylimajame ir tiksliausiai gali būti apibūdintas 
slépiningu, įsimylėjėliams būdingu, meilės jausmu mylimojo fiziniam ir dvasiniam grožiui, 
kuriam, pasak mąstytojo, niekas (nei gamtos stebuklai, nei meno šedevrai) prilygti negali. 

Norėdamas geriau paaiškinti savo estetines nuostatas ibn Hazmas rašo: „Nei lapai ar 
augalai, spindintys po lietaus, nei šviesą skleidžiančios gėlės, išsisklaidžius liūties debesims 
švelniojo metų sezono metu, nei pavasario potvynių garsai tarp žydinčių šakų, nei apsuptų 
sodų žalumos baltų rūmų grožis nėra įstabesnis už sąjungą su mylimuoju, kai jo bruožai tave 
pamalonina ir tu vertini jo įgimtas savybes, o kiekvienas jo bruožas atsiskleidžia grožyje. Tai 
faktas, kurio negali retorikos subtilybėmis išreikšti, kurio net iškalbingiausi žodžiai nepajėgia 
išsakyti“ (Gonzalez, 2001, p. 10). 

Lygindamas estetinį grožio kontempliacijos aktą su mylimojo grožio suvokimu, ibn 
Hazmas prabyla apie suvokėjo sąmonėje gimstantį grožio „vaizdinį“ kuris yra daugybės kon- 
krečių regimų ir neregimų, fizinių ir intelektualinių savybių junginys, žavintis ir paslaptingai 
traukiantis suvokėją. Šis žavesys ir potraukis grožiui gali sietis su taisyklingų proporcijų, 
harmoningų formų, malonaus veido grožiu ir kitais veiksniais, kurie remiasi griežtais etiniais 
kriterijais, neatsiejamais nuo islamo adeptams itin svarbios dieviškojo apreiškimo idėjos. 
Vadinasi, ibn Hazmo koncepcijai būdinga aiški skirtis tarp glaudžiai susijusio su etikos ir 
tikėjimo principais grožio ir bjaurumo, kuris suvokiamas kaip priešprieša tikram grožiui, 
kadangi siejasi su amoralumu, nekontroliuojamais instinktais ir religinių tiesų ignoravimu. 
Tarsi sumuodamas savo apmąstymus apie grožio fenomeno esmę ibn Hazmas prieina prie 
išvados, kad tikrasis aukščiausias su dieviškąja šios sąvokos prigimtimi susijęs grožis yra ide- 
alus moralinių, dvasinių, intelektualinių ir net fizinių savybių junginys, kuris sulydo minėtas 
savybes į tobulą aukščiausios meilės lydinį. Ši dieviškosios meilės sąsaja su grožio kategorijos 
aukštinimu yra charakteringas islamo estetikos bruožas. 

Grožis arabų-musulmoniškojo pasaulio filosofinėje estetikoje ir meno filosofijoje daž- 
niausiai yra siejamas ir su pamatine harmonijos kategorija. Mėgavimasis regimų formų, gir- 
dimų garsų harmonija čia aiškinamas žmogaus prigimtimi ir potraukiu įvairiems maloniems 
estetinės kontempliacijos objektams, o bjaurumas ir pasibjaurėjimas su formų netobulumu, 
chaotiškumu, sukeliančių natūralų atstūmimo efektą. Kita vertus, harmonija tarp subjekto ir 
estetinės kontempliacijos objekto arabų estetikoje ir meno filosofijoje dažniausiai iškeliama 
kaip būtina žavėjimosi grožiu prielaida. 

Ilgainiui arabų estetikoje išryškėja dvi skirtingos universalios harmonijos sampratos, 
kurias sąlygiškai galime pavadinti teologine (metafizine) ir natūralistine (moksline). Pirmoji 
artima pitagoriečių, Platono neoplatonikų ir analogiškoms Artimųjų Rytų estetikos tradici- 
joms. Žymiausi jos šalininkai yra al Kindis, „tyrieji broliai“, al Gazalis, universalios harmonijos 
koncepciją grindžiantys absoliučiu Alacho grožiu, išmintimi ir tikslinga kūrybine galia. 

Natūralistinės estetikos šalininkai (al-Farabis, al-Birūnis, ibn Sina, ibn Rushdas) orientuo- 
jasi į racionalistinę egiptietiškąją, aristoteliškąją ir persiškąją estetikos tradicijas. Kritikuodami 
kosmogonines, metafizines ir teologines harmonijos koncepcijas, jie remėsi fizikos, matema- 

tikos ir kitų mokslų laimėjimais ir savo išvadas grindė gyvenimiškos patirties apibendrinimu. 
Išreikšdamas natūralistinės estetikos šalininkams būdingą universalios harmonijos ilgesį, ibn 
Rushdas Visatą lygino su tobulu kūriniu. Natūralistinė matematikos ir geometrijos principų 
sureikšminimo ir estetinimo pakraipa akivaizdžiai paveikė muzikos, architektūros, vaizduoja- 
mosios ir taikomosios dailės raidą. Jai būdingas polinkis į geometrinių, erdvinių, ornamentiniy 
ir arabeskinių struktūrų sureikšminimą ilgainiui tapo vienu charakteringiausiu arabų-musul- 
moniškojo pasaulio estetikos, meno filosofijos ir meno tradicijos skiriamuoju bruožu. 

Greta grožio ir harmonijos kategorijų, svarbia arabų filosofinės estetikos ir meno filo- 
sofijos sąvoka tampa tobulumas, kurioje atsiskleidžia nepriekaištingas kūrėjo požiūris į savo 
kūrybos procesą. Įvairiais arabų estetikos raidos etapais harmonijos ir tobulumo kategorijos 
gvildenamos skirtingais aspektais. Dažniausiai šios kategorijos suprantamos kaip universalus 
estetinis principas, kurio esmė - formų pusiausvyra, idealūs matematiniai santykiai. Harmo- 
nija įžvelgiama daugelyje kosmoso, gamtos, meno sričių, ypač muzikoje, žmogaus figūroje, jo 
kūno proporcijose. Harmonijos principo universalumas arabų estetikoje grindžiamas teoretikų 
suformuotais prieigų principais. 


Grožis al-Farabio koncepcijoje 


Arabų filosofinės estetikos ir meno filosofijos iškilimas susijęs su mąstytojo, poeto, kompozito- 
riaus, muzikanto al-Farabio (870-950), kilusio iš Vidurio Azijos, vardu. Jis gyveno svarbiuose 
Kalifato kultūros centruose Bagdade ir Damaske, čia arabų- musulmoniškojo pasaulio kultūra, 
filosofija, mokslas, menas gyveno savo aukso amžių. Šio mąstytojo estetikos ir meno filosofi- 
jos universalumas sąlygojamas siekio vientisu žvilgsniu aprėpti daugybę skirtingų mokslinio 
pažinimo sričių. Dėl pažinimo alkio ir stulbinančio kultūrinio horizonto bei mąstymo gelmės 
amžininkai jį pagrįstai vadino „Antruoju mokytoju“ (t. y. antruoju po Aristotelio). 

Estetika ir meno filosofija yra organiškos sinkretiškos Al-Farabio filosofinės problema- 
tikos dalis. Šis daugiau nei 100 įvairias mokslo sritis gvildenančių veikalų autorius rašė ir 
estetikos traktatus, iš kurių mus dominančiu aspektu pirmiausia išskirtini „Retorika“, „Apie 
poezijos meną“, „Didysis traktatas apie muziką“. Grožio principo svarbos iškėlimas, jo nuo- 
seklus aukštinimas al-Farabio filosofijai suteikia estetinį pavidalą. „Menas, kurio tikslas yra 
tik grožio pasiekimas, - rašo jis, - vadinamas filosofija, arba absoliučiąja prasme - išmintimi“ 
(Al-Farabi, 1973, p. 34). 

Al-Farabio estetikoje ir meno filosofijoje susilieja Antikos (Aristotelis, Herakleitas, De- 
mokritas) ir Rytų kraštų tautų estetinių tradicijų idėjos. Jo estetinių pažiūrų išeities taškas — 
universalios harmonijos koncepcija. Visatą ir žmogų supantį pasaulį jis aiškina kaip tobulą 

harmoningą sistemą, kurios kiekviena sudė- 
tinė dalis tikslingai susijusi su visuma. Kalbė- 
damas apie harmoniją, filosofas nuolatos pasi- 
telkia grožio, tobulumo, nuosaikumo sąvokas. 
Harmonija, grožis ir tobulumas siejamas su 
matematiniais principais, saiku, idealiomis 
proporcijomis. Al-Farabio veikaluose ryškūs 
Kinijoje populiarios organicistinės estetikos 
elementai. Miestas, filosofo nuomone, turi būti 
toks pat harmoningas kaip ir sveikas Žmogaus 
organizmas (Al-Farabi, 1980, p. 157-158). 
Grožio sąvoką al-Farabis suartina su 


tiesa. „Tiesos žinojimas - patikimas Zinoji- 

mas, - sako filosofas, - tai neabejotinai gražu“ Al-Farabi 

(Al-Farabi, 1973, p. 33). Kita vertus, mąstytojo 

veikalams būdinga etinių ir estetinių pradų suartinimas. „Jei išryškinami daiktai (kuriami 
meno objektai - A. A.) atneša didžiausią naudą siekiant dorybingų tikslų, tai tokie daiktai 
yra gražūs ir geri“ (Ten pat, p. 306). Pagaliau jo veikaluose ryškėja vėlesnei arabų-musulmo- 
niškojo pasaulio estetikai svarbi grožio kaip tobulumo samprata. „Visų būties formų grožis, 
iškilumas ir žavumas, - sako filosofas, - slypi tame, kad būtų geriausiai išskleista savoji būtis 
ir pasiekta visiškos tobulybės.“ (Al-Farabi, 1970, p. 221) Iškeldamas malonumą, naudą ir 
grožį kaip pagrindinius žmogaus gyvenimo tikslus, Al-Farabis beveik pakartoja tradicinės 
indų filosofijos skelbiamus idealus. 

Grožis, harmonija ir tobulumas čia siejamas ne tik su visatos procesais įr gamtos reiškinių 
harmonija, tikslingumu, tačiau ir su žmogaus sukurtais meno kūriniais. Čia jis jau pereina į 
meno filosofijos kompetencijos sritį. Menas jo veikaluose aiškinamas kaip nuo tikrovės ne- 
priklausoma realybė, sukurta remiantis pamėgdžiojimo principu. „Kai mes girdime poetinius 
apmąstymus, - rašo jis, - mumyse formuojasi tų vaizdinių modeliai, kurie gimsta žvelgiant 
į daiktą“ (Al-Farabi, 1970, p. 135). 

Al-Farabio meno filosofijoje pagrindinis dėmesys kreipiamas į poezijos, muzikos, 
architektūros teoriją. Visuose menuose jis įžvelgia analogiškus formaliosios harmonijos 
ir ornamentinio struktūriškumo principus. Harmonijos, tobulų matematinių santykių, 
proporcijos principai, pasak filosofo, sudaro bet kokios tikslingos praktinės veiklos ir su ja 
glaudžiai susijusios architektūros esmę. Paprasčiausių geometrinių figūrų - kvadrato, ap- 
skritimo - vaidmenį architektūroje jis vaizdingai palygina su silogizmo vaidmeniu logikoje 
ir strofų - poezijoje. 

Savo veikaluose al-Farabis plačiai gvildena poetikos ir muzikos filosofijos problemas. Po- 
etika įjungiama į logikos mokslo sritį, o muzikos filosofija siejama su matematika. Į poetiką jis 
žvelgia kaip sistemingos ir įvairiapusės analizės vertą mokslinio pažinimo sritį, kuri gvildena 
įvairias arabų-musulmonų kultūroje išryškėjusias teorines poezijos meno problemas, anali- 
zuoja skirtingus poetinius stilius, aiškinasi, kaip gimsta ir skleidžiasi vienos ar kitos meninių 
vaizdinių sistemos, kaip eilės įgauna įstabų formos rafinuotumą ir grožį, apsprendžiantį jų 
estetinę vertę. Kartu filosofas aptaria skirtingų poezijos formų ir stilių charakteringiausius 
bruožus, mėgina apibrėžti poetinio meno vertės kriterijus, istorinę poezijos meno evoliuciją. 

Al-Farabio meno filosofijos brandumas ryškiausiai atsiskleidžia muzikos filosofijos 
srityje, kur jis iškyla kaip neabejotinas autoritetas. Filosofas buvo žymus muzikos žinovas, 
kompozitorius ir atlikėjas. Milžiniškas veikalas „Didysis traktatas apie muziką“ teorinės 
minties gelme ir gvildenamų problemų spektru gerokai peržengia Antikos ir Indijos muzikos 
estetikos horizontus. Al-Farabio veikalai liudija, kad jis buvo gerai susipažinęs ne tik su graikų 
(pitagoriečių, Platono, Aristotelio, Ptolemėjo, Euklido), tačiau ir su indų, persų ir kitų tautų 
muzikos teorijomis. Pripažindamas pitagoriečių nuopelnus, jis kritiškai žvelgia į jų mokymą, 
laikydamas teoriją apie muzikos garsų ryšį su kosminių kūnų judėjimu nepagrįsta išmone. 

Muzikos kilmę mąstytojas sieja su kūrybiškumu ir noru pailsėti po sunkaus darbo. 
Savo poveikio galia muzika čia skirstoma į 1) teikiančią malonumą, 2) sukeliančią aistras 
ir 3) skatinančią vaizduotę. Pastaroji, ypač kai remiasi dainavimu, yra aiškinama kaip tobu- 
liausias pasižymintis aukščiausiu išraiškingumu ir emocinio poveikio galia menas. Muzikos 
vertę lemia jos sugebėjimas grąžinti prarastą ar išsaugoti turimą pusiausvyrą, padėti siekti 
tobulumo. Pagrindiniu muzikos tobulumo kriterijumi skelbiamas melodijos harmoningumas 
ir garsų saikingumas. 

Mokymas apie muziką čia skyla į: muzikos praktiką ir muzikos teoriją. Pirmosios tikslas - 
išsiaiškinti natūraliais gamtos žmogui suteiktais organais (gerkle, liežuviu) arba dirbtiniais 
muzikos instrumentais (birbyne, liutnia ir kt.) atliekamų melodijų rūšis (Al-Farabi, 1970, 
p. 156-157). Jos esmė - muzikinės frazės sukūrimas, jos formavimas ir įsivaizduojamos me- 
lodijos atlikimas. Tam reikia įgimtų sugebėjimų ir sistemingo apmokymo. Kalbėdamas apie 
muzikinio talento plėtojimą, filosofas iškelia gretimų kūrybos sričių, pavyzdžiui, retorikos 
ir kaligrafijos principų įvaldymo svarbą. Jis kviečia muzikantus praktikus įdėmiai studijuoti 
geriausių meistrų patyrimą, remtis jų kūrybos pavyzdžiais. Graži ir harmoninga muzika 
gimsta tik iš visiško pasinėrimo į kūrybą, pajutus tobulo skambėjimo taisykles. Tokios muzi- 
kos kūrimas reikalauja iš muzikanto subtilaus atliekamos muzikinės frazės, įsivaizduojamos 
melodijos pažinimo. Taip muzikos praktika natūraliai perauga į muzikos teoriją. 

Muzikos teorijai būdingas abstraktus spekuliatyvus pobūdis. Ji skirta pažinti muzikos 
esmę, teikia žinių apie harmoniją, tonus, melodijas, aiškinasi, kaip gimsta muzikos garsai, 

koks jų poveikis žmonėms. Muzikos substancija filosofas skelbia melodiją, t. y. tam tikrą tonų 
išdėstymą, melodijų ryšį su žodžiais, frazėmis, mintimis. „Muzikos teorija teikia žinių apie 
muziką kaip intelektinio suvokimo objektą; aiškina visas prielaidas, iš kurių gimsta melodijos, 
tačiau ne materialiai, o absoliučiai ir abstrahuotai nuo bet kokio konkretaus instrumento ar 
melodijos; ji suvokia jas apskritai, nepriklausomai nuo to, kokiu instrumentu ar žmogaus 
balsu šie garsai išgaunami“ (Al-Farabi, 1970, p. 157.) Aptartų al-Farabio muzikos estetikos 
idėjų poveikis jaučiamas daugelio vėlesnių teoretikų veikaluose. 


Ibn Sinos grožio kaip universalios harmonijos samprata 


Al-Farabio idėjas toliau plėtoja arabų filosofinės estetikos ir meno filosofijos korifėjus, enci- 
klopedistas ibn Sina (980-1037), Vakaruose plačiai žinomas sulotynintu Avicenos vardu. Jis 
gimė Afsanoje (prie Bucharos) neoplatoniškoje izmailitų šalininkų šeimoje. Jo pasaulėžiūrą 
nea bejotinai formavo al-Farabio veikalas „Apie metafizikos knygų tikslą“. Įkvėptas jo idėjų, 
ibn Sina sujungia aristotelizmą su neoplatonikų ir natūralistinėmis įvairių arabų-musul- 
moniškojo pasaulio mąstytojų idėjomis. Daugumą savo veikalų mokslininkas rašė arabų, o 
ne gimtąja persų kalba. Jam priskiriamos 276 knygos, aprėpiančios beveik visas tuometinio 
mokslo sritis. Šio mąstytojo gyvenimo metu Vidurio Azijos regionas ir jo pagrindiniai 
kultūros bei mokslo centrai Samarkandas, Buchara tampa ne tik Kalifato, tačiau ir svarbiais 
pasaulinio mokslo centrais. Ibn Sinos autoritetas islamo ir krikščioniškajame pasaulyje buvo 
milžiniškas. Neatsitiktinai jis gavo „Trečiojo mokytojo“ (po Aristotelio ir al-Farabio) vardą. 
Ibn Sina pagrindinėmis savo pasaulėžiūrinėmis nuostatomis buvo įtakingas humanizmo 
ir laisvamanybės idėjų skelbėjas, iškėlęs mąstančio žmogaus idealą ir teigęs, kad meilė yra 
tiltas tarp dieviškojo ir žemiškojo pasaulių. Jo skelbiamos idėjos apie pasaulio amžinumą, 
Dievą kaip pirmapradį pasaulio postūmio šaltinį, buvo apkaltintos eretiškumu ir kritikuo- 
jamos al-Gazalio. Pripažindamas Aristotelio nuopelnus, mąstytojas kartu siekia apriboti jo 
racionalizmą, teigdamas, kad graikų filosofo pasekėjai išplėtojo klaidingas jo pažiūras. 
Estetikos ir meno filosofijos idėjas jis gvildena 18 tomų veikale „Gydymo knyga“ ir dau- 
gelyje kitų traktatų. Ibn Sina, kaip ir al-Farabis, yra racionalistinės universalios harmonijos 
koncepcijos šalininkai, aiškinantys žmogų supantį pasaulį kaip vientisą harmoningą orga- 
nizmą, kuriame kiekvienas daiktas yra tikslingas ir tobulos prigimties, formos ir funkcijos. 
„Bet kuriam daiktui, - rašo mąstytojas, - kuris iš karto viską turi, daugiau nieko nereikia, 
kad būtų visiškai daiktiškas. Todėl jį vadina tobulu. Kas neturi visko ir kam kažko trūksta, 
yra netobula“ (Ibn Sina, 1980, t. I, p. 148). Plėtodamas al-Farabio estetines idėjas, tobulumą 
jis priskiria ne tik kosmosui, gamtos objektams, tačiau ir žmogaus sukurtiems meno kūri- 

niams. Tobulumo sąvoka mene tiesiogiai siejama su grožiu ir harmoningais matematiniais 
santykiais. Čia ryškėja racionalistinei arabų-musulmoniškojo pasaulio estetikos tradicijai 
būdingas siekis pagrindines estetines kategorijas grįsti artimais pitagorietiškai estetikai ma- 
tematiniais principais. 

Kita vertus, ibn Sinos estetikai būdingas ne tik grožio kaip harmoningų matematinių 
santykių sąvokos sureikšminimas, tačiau ir jos įtakos lauko išplėtimas į etikos, mokslo ir 
subtilių emocinių santykių sritis. Apibūdindamas grožio kategorijos įtakos lauką jis rašo: 
„Arabų-musulmoniškojo pasaulio civilizacinėse erdvėse grožio, kuris yra tinkamas, ir gėrio, 
kuris suvokiamas, mylimas ir trokštamas suvokimo pagrindas priklauso nuo pojūčių, vaiz- 
duotės, įgimto sugebėjimo vertinti, numatyti ir intelekto“ (Gonzalez, 2001, p. 5). 

Be bendrųjų filosofinės estetikos problemų, jis gvildena ir meno filosofijos, pirmiausia, 
poetikos ir muzikos filosofijos klausimus. Islamo poetikoje jis yra klasikinio poezijos meno 
apibrėžimo autorius. Poezijos meno savitumą filosofas susieja su ritmingų eilių sugebėjimu 
veikti suvokėjo vaizduotę ir teikti estetinį pasitenkinimą. Iš čia kyla poezijos apibūdinimas 
kaip kalbos, susidedančios iš ritmingų vaizduotę skatinančių išsakymų, kuriems būdingas 
vienodų metrų ir panašiai skambančių galūnių pasikartojimas. Ritmingų eilių veikiama su- 
vokėjo vaizduotė ibn Sinos estetikoje tampa skiriamuoju poetinės kalbos požymiu, kadangi, 
žadindama vaizduotę, poezija kartu teikia estetinį pasitenkinimą, nepriklausomai nuo to, 
ar teiginiai teisingi, ar ne. Vadinasi, čia įžvalgiai iškeliama meno nepriklausomumo nuo tik- 
rovės idėja. 

Daug svarbių estetikos ir meno filosofijos idėjų pateikiama ibn Sinos muzikos filoso- 
fijoje, kuri gvildenama penkiuose išlikusiuose veikaluose. Muzikos kilmę filosofas sieja su 
žmogaus kalbos intonacijų ir moduliacijų atspalviais, kurie keičiasi priklausomai nuo keti- 
nimo pasakyti maloniai, meilikaujamai, nuolankiai ar grėsmingai. Siekimas dainavimu ar 
muzikos instrumentais imituoti šias su nuotaikomis susijusias garsų moduliacijas ilgainiui 
sukūrė muzikines melodijas. 

Ironizuodamas pitagoriečių muzikos teorijas, ibn Sina sako, kad „nesiekia surasti ryšio 
tarp dangaus pasaulio, dvasios savybių bei muzikos intervalų, kadangi tai tinka tik nepajė- 
giantiems atskirti vieno mokslo nuo kito“ (Ibn Sina, 1967, p. 278). Filosofas brėžia moksliškai 
pagrįstos muzikos estetikos principus. Islamo tradicijoje jis gvildena muzikos teoriją kaip 
sudėtinę matematikos disciplinų dalį. Muzikos mokslas čia skyla į mokymą apie 1) harmoniją 
(mokslą apie melodijų kūrimą, tyrinėjantį harmonijos ir disharmonijos, kompozicijos dės- 
ningumus, prie kurio šliejasi mokymas apie muzikos instrumentus ir 2) ritmikg (mokslą apie 
laikinius muzikos garsų santykius). „Muzika yra matematikos mokslas, tyrinėjantis tonus, jų 
sąskambius, o taip pat garsus skiriančius laiko tarpsnius siekiant sužinoti, kaip kuriamos me- 
lodijos. Muzikos apibrėžimas nurodo, kad ji susideda iš dviejų tyrinėjimo sričių: pirmoji - tai 

tonų prigimties tyrinėjimas, vadinamas harmonika, 
antroji - juos skiriančių laiko tarpsnių tyrinėjimas, 
vadinamas ritmika. Kiekviena iš šių tyrinėjimo sričių 
savo ištakomis siejasi su kitais mokslais, - su ari- 
tmetika, fizika ir rečiau - geometrija“ (Muzykalnaja 
estetika, 1967, p. 283-284). Jo įsitikinimu, jei tik mes 
norime paaiškinti sudėtingesnius muzikos pasaulio 
reiškinius, tai galime padaryti tik remdamiesi fizikos 
dėsniais. 

Ibn Sina taip pat išplėtoja originalią estetinio 
harmonijos poveikio koncepciją, kuri pasklinda 
islamo pasaulyje. Filosofo nuomone, harmonija 
yra suvokiama ne klausa, o vadinamąja „skiriamąja 
dvasia“, kuri, veikiant garsų harmonijai, tarsi pakylėja 


dvasią, o jiems išnykus išgyvena kančią kaip žmogus, 


Ibn Sina 


praradęs kažką itin brangaus, pasigirdus naujiems 
garsams, žmogus vėl pajunta džiaugsmingą dvasios 
skrydį, kuris tampa intensyvus, kai muzikos tonai susilieja į harmoningą visumą. 

Ibn Sinos veikaluose apčiuoptos kasdienybės estetikos užuomazgos vėliau plėtojamos 
al-Gazalio apmąstymuose apie miestų, gatvių, namų buities, žmogų supančios erdvės es- 
tetinio organizavimo principus. Šiuo aspektu arabų-musulmonų pasaulio estetika artima 
japonų tradicinei estetikai, kurioje kasdienybės ir žmogų supančio gamtos pasaulio grožio ir 
harmonijos aukštinimo estetikoje vyrauja iš šintoizmo estetikos išplaukiantis jausmingumas 
ir iš dzen - estetinis sterilumas, o araby-musulmony pasaulio estetikoje islamo religijos ato- 
mistinio pasaulio ir laiko suvokimo suponuotas ornamentinis struktūriškumas, kuris savitai 
persmelkia islamiško meno formas. 

SUFIJU ESTETIKA IR MENO FILOSOFIJA 


Estetikos ir meno filosofijos ištakos 


Islamo estetikos ir meno filosofijos sklaidoje ryškų pėdsaką paliko oficialiajai sunitų scho- 
lastikai oponavusi ezoterinė ir į misticizmą linkusi sufijų estetika bei meno filosofija, kurios 
negalima kategoriškai priskirti nei filosofinės, nei menotyrinės estetikos tradicijai. Jos prin- 
cipų plėtotėje aktyviai dalyvavo tiek įtakingi filosofinės pakraipos mąstytojai, tiek ir daugybė 
arabiškos, persiškos ir turkiškos kilmės garsių menininkų poetų, kaligrafų, muzikų. Sufizmo 
(arab. tasawwuf) šalininkai, priešpriešindamiesi oficialiajai ortodoksinei islamo ideologijai, 
svarbiausiu skiriamuoju savo filosofinės ir gyvenimiškosios pozicijos bruožu skelbia vidinio 
apsivalymo nuo išorinių būties formų būtinybę. Sufizmo terminas, pasak J. Triminghamo, 
„jungia visus musulmoniškus mokymus, kurių tikslas yra tiesioginis žmonių bendravimas 
su Dievu“ (Trimingham, 1989, p. 15). 

Sufizmas niekada nebuvo vieninga kryptis. Skirtingais raidos etapais ir įvairiuose 
kraštuose jis jungė daugybę „slaptųjų draugijų“, pakraipų, mokyklų, kurias vienijo opozicija 
ortodoksiniam islamui, panašūs asketiški idealai, estetinės būties aukštinimas, meno svarbos 
spontaniškų meno formų svarbos iškėlimas, poezijos, muzikos, kaligrafijos estetinės ir mis- 
tinės poveikio galios asmenybei sureikšminimas, įvairūs psichotechnikos, autotreniruotės 
metodai. 

Sufijy filosofijos idėjų analizei turime jau vieną geriausių pasaulyje šios srities veikalų 
lietuvių kalba paskelbtą Algio Uždavinio studiją Sufizmas Islamo civilizacijoje (2007), kurioje 
mokslininkas pateikia išsamų šios įtakingos islamo krypties žymiausių tyrinėjimų aptarimą. 
Jame autorius pagrįstai skaitytojus įspėja dėl plačiai paplitusio supaprastinto sufizmo siejimo 
išimtinai su misticizmo tradicija. „Teiginiai, kad sufizmas yra misticizmas bendrine prasme, 
gali būti užginčyti todėl, kad nėra visuotinai priimto misticizmo apibrėžimo. Pagrįstai abe- 
jojama, ar devalvuota ezoterizmo sąvoka, kylanti iš Europos masonų tradicijos ir turinti disi- 
dentinį bei kultinį atspalvį (nes ji ryškėjo kaip pažodinės krikščionybės institucijų priešprieša) 
yra teisėtas arabų termino būtin atitikmuo“ (Uždavinys, 2007, p. 16-17). 

Dėl sufijų pavadinimo genezės iki šiol nėra vieningos nuomonės. Vieni tyrinėtojai teigia, 
kad šios krypties pavadinimas kilo iš arabiško žodžio süf - tiesiogiai išvertus šis žodis įvardija 
vilną arba žmogų, dėvintį paprastus vilnonius drabužius, kurie tradiciškai Artimuosiuose 
Rytuose buvo laikomi asketo, dervišo atributu. Kiti teoretikai teigia šio pavadinimo genezę 
su sąvoka safa’, reiškiančia tyrumą, švarumą. O al-Birūni „sufijaus“ pavadinimą sieja su iš 
graikiško termino coqía - išmintis, atsiradusią „išminčiaus“ sąvoka. Kaip bebūtų visos šios 

Sufijų Bakha ad Dino mauzoliejaus ansamblis greta Bucharos 


hipotezės apibūdina svarbius sufizmo filosofinės ir estetinės doktrinos aspektus. Sufizmo 
filosofinės ir estetinės doktrinos išpažinėjai vadinami sufijais arba dervišais. 

Ankstyvieji sufijai pradžioje buvo artimi ortodoksiniam islamui, jų pažiūrose skleidėsi 
didi pagarba Koranui ir tradicijai, tačiau kai kalifo al-Ma' müno valdymo laikais VIII a. sufiz- 
mo adeptai diskusijų tarp skirtingų religijos krypčių metu pasisuko link teorijos ir pasinėrė į 
islamiškos metafizikos ir gyvenimo ryšių tyrinėjimus, jų pasaulėžiūrinės nuostatos išsiskyrė. 
Tuomet sufizme išryškėjo reakcija į arabų visuomenėje ryškėjantį asketiškos beduinų kultū- 
ros sumaterialėjimą, augantį turto alkį, stiprėjantį arabų aukštuomenės prabangos poreikį. 
Fakr („neturtas“) yra pamatinė sufijų pasaulėžiūros sąvoka, kuri kaip ir anksčiau gyvavusių 
neturtėlių (dervišų), asketų traktuojama kaip patikimas autentiškos būties dvasinis orientyras 
ir etinis idealas. Todėl daugelį skirtingų sufijų krypčių ir mokyklų nuo pat jų užgimimo jungė 
opozicija netgi neslepiama panieka jų požiūriu išdavusiems islamiškos tradicijos principus 
turtingiesiems besipuikuojantiems prabanga arabų visuomenės sluoksniams. Todėl sufijų 
asketai demonstratyviai nešiojo asketišką grubią vilnonę aprangą. 

Daugiaspalviame jungiančiame daugybę skirtingų ryškios individualybės ir talentų 
asmenybes lygiagrečiai vienodai sėkmingai reiškėsi tiek sudėtingus metafizinius apmąstymus 
linkstantys filosofinės estetikos (al- Gazalis, Suhravardis, ibn ‘Arabi), tiek ir aktyviai įvairiose 
menų srityse, dažniausiai poezijoje, besireiškiantys menotyrinės estetikos atstovai (Sanaji, 
Farid al-Din Ataras, Rami, Nizàmi, Navoi, Hafizas, Jami). Šių dviejų pakraipų susipynimas 
suteikė sufijų estetikos ir meno filosofijos teorijoms išskirtinio dvasingumo aurą ir padėjo jai 

suleisti gilias šaknis įvairiose araby-mu- 
sulmoniškojo pasaulio kultūros ir meno 
srityse. 

Ankstyvasis sufijų estetikos ir meno 
filosofijos idėjų raidos etapas VIII-X a. 
susijęs su oficialiajai ideologijai opo- 
nuojančiomis intelektualų ir menininkų 
„Slaptosiomis draugijomis“, kurių šalinin- 
kai teigia, kad įgijus asmeninės psicholo- 
ginės patirties, galimas intymus dvasinis 
bendravimas su Dievu, kuris pasiekiamas 
ekstazės ar vidinio nušvitimo keliu pasie- 
kiant ypatingo sąmonės nuskaidrėjimo 
Jana būseną. Išorinis jos aprašinėjimas 
primena budistinę nirvanos būseną. 
Tačiau tai yra tik išorinis panašumas, 
kadangi fana nėra išlaisvinimas iš kančių, 
gimimų ir inkarnacijų rato, nes islame 


nėra karmos idėjos, o pripažįstamas in- 
Farido al-Din Ataro mauzoliejus Nišapure. Iranas dividualios sielos buvimas. Todėl ir sufijų 
„kelio“ esmė - dvasinis apsivalymas ir 

nuolatinis asmenybės tobulėjimas, siekiant absoliučios grožio vienybės idealo. 

Taigi aukščiausi sufijų skelbiami gyvenimo, etiniai ir estetiniai principai - neturtas, 
dorybingumas, minkštumas, kuklumas, užuojauta, nuoširdumas, sugebėjimas pasitenkinti 
mažuma, ištikimybė, rimtis, potraukis estetinėms vertybėms ir simboliams, meilė gamtos 
grožiui, paskendimas poezijos, muzikos, šokio skleidžiamame grožyje ir svaigulyje. Ši asketiška 
kryptis pirmiausia susiformavo VIII-IX a. dabartinėje Irako ir Sirijos teritorijoje, tačiau itin 
išsiskleidė tik XII a. pab. - XIII a. pr. Irane. Joje arabiškos asketizmo idėjos susipynė su žydų, 
krikščionišku misticizmu, neoplatonizmo, persų ir indiškojo budizmo idėjomis. 

Kita vertus, sufijų estetika ir meno filosofija išsirutuliojo ne tik iš Korano tekste skelbiamų 
asketiškų idealų, tačiau ir sujungė įvairių arabų musulmoniškos civilizacijos erdvėje išplitusių 
filosofinių, religinių, estetinių požiūrių elementus (zoroastrizmo, maniheizmo, mazdeizmo, 
judėjiško ir krikščioniško misticizmo, neoplatonizmo, daoizmo, budizmo, hinduizmo ir pan.). 
Šio sąjūdžio plėtotėje nonkonformistinės nuostatos jų gyvenime ir kūryboje nuolatos grūmėsi 
su paklusnumo Alachui idėja. Taigi sufijų veikalams būdingas vidinis dramatizmas, neretai 
skausmingas gyvenimo ir kūrybos prasmės ieškojimas. 

Sufijų estetikos ir meno filosofijos idėjų sklaidą taip pat paveikė neoplatoniškos este- 
tikos elementus atgaivinęs „tyrųjų brolių“ iš Basros (X a.) mokymas, teigiantis, kad žmogų 
supantis pasaulis yra iliuzinis, kadangi atspindi aukščiausią dieviškąjį grožį. Dėl išaugusio 
visuomenėje „tyrųjų brolių“ autoriteto sufijų estetika ir meno filosofija X-XIII a. įžengia 
į klestėjimo laikotarpį. Didžiulio al-Gazalio autoriteto dėka sufizmas tapo pripažintu tarp 
ortodoksinės pakraipos islamo dvasininkų, todėl baigėsi jo šalininkų persekiojimas. Tada 
al- Gazalio, Suhravardi, ibn ‘Arabio, Attaro dėka estetinis išgyvenimas, kūryba poezijos, mu- 
zikos, kaligrafijos srityse glaudžiai susipina su išplitusiais Kalifate gražaus gyvenimo stiliaus 
bruožais ir augančia knyginės kultūros įtaka. Minėtų mąstytojų idėjų sklaidos dėka sufijų 
estetikos ir meno filosofijos idėjos išpopuliarėja įvairiose arabų-musulmonų pasaulio dalyse. 
Tam neabejotiną poveikį turėjo minėtų idėjų ir kultivuojamų meno formų skverbimasis į 
Kalifato aukštuomenės kultūrą. 


Pagrindiniai sufijų estetikos principai 


Sufijų estetikoje ir meno filosofijoje skleidžiasi spontaniška artistiškų asmenybių reakcija prieš 
sustabarėjusią scholastiką ir abstraktų teologinį teorizavimą. Iš čia plaukia pamatiniai jų este- 
tikos ir meno filosofijos principai: besąlygiškas idealaus dvasinio prado pirmumo iškėlimas, 
vidinio asmenybės taurumo aukštinimas, idealistinio gyvenimo būdo derinimas su asketiš- 
kumu, demonstratyvus atsiribojimas nuo visų išorinės veiklos formų, tiesioginis bendravimas 
su Dievu, kūrybingos asmenybės santykio su gamta svarbos iškėlimas ir estetinės būties bei 
įvairių meninės kūrybos formų sureikšminimas. 

Sufizmo adepto tikslas - žengiant dvasios ir meno keliu pasiekti Tiesą, tačiau ne protu, 
logika, mąstymu, o padedant mokytojui tobulinti save ir išsivalyti savo prigimtį ir sielą. Tai 
tiesiogiai siejasi su sufijų mokymo šerdį sudarančia „buvimo Kelyje“ ir „keliautojo“ (saliku) 
koncepcija. Savo universalistinėmis ir estetinėmis nuostatomis siekia iškilti virš tikėjimo ir 
netikėjimo prieštaravimų. Jiems svarbiausia yra ne dogma, o asmeninis individualios tiesos 
ieškojimas, „buvimas Kelyje“, (sufijų mokymo metafora). Sanaji, didis sufijų meistras ir Rūmi 
mokytojas, sakė: „Nustokite plepėti Kelio žmonių draugijoje, geriau įveikite save. Jei jūs stovite 
žemyn galva Tikrovės akistatoje, jūsų žinojimas ir religija yra iškreipti“ (Shah, 1994, p. 3). Todėl 
kiekvienas pasirinkęs sufijų kelią adeptas privalo turėti mokytoją, kuris nepaliaujamai stebi 
ir reguliuoja mokinio judėjimą, žengiant į aukštesnį dvasinės patirties ir kūrybinės raiškos 
lygmenį, padedantį pasiekti tikslą - tapti Tobulu žmogumi. Tai sustiprina įsitikinimą, kad 
mokslas, racionalus protas, mąstymas yra bejėgis aukščiausios Tiesos ir Grožio pažinime, 
kadangi tikroji giliausia daiktų ir reiškinių esmė atsiskleidžia tik intuityvaus pažinimo keliu. 

Ankstyvieji sufijai, suabejoje Dievo transcenden- 
talumu ir jo nepaZjnumu, nepaisant demonstratyvaus 
atsisakymo nuo išorinių gyvenimo grožybių vardan 
dvasinio tobulėjimo, dėl šių neortodoksinių požiūrių 
susilaukė aršaus priešiškumo iš šiitų ir iš sunitų. Todėl 
neretai buvo persekiojami, tačiau gilėjant arabų musul- 
moniškos civilizacijos krizei, šios krypties idėjos įvai- 
riais pavidalais išplito nuo Juodosios užsachario Afrikos 
iki kinų civilizacijos erdvės ribų. Jų pasaulėžiūroje ir 
kūryboje ryškus, greta etinio, ir estetinis Žmogaus su- 
pančios gamtos, žmogiškos būties bei meninės kūrybos 
apmąstymas. Iš čia plaukia išskirtinis dėmesys poezijai, 
kaligrafijai, muzikai, šokiui, todėl ju tekstuose nuolatos 
jaučiama estetinė problematika. 


Viena vertus, žvelgdami aplink, sufijai regėjo 
Omar Khayyam. Sufijų mąstytojas ir sparčiai turtėjančiame iš karo žygių ir prekybos arabų 

RME musulmoniškos civilizacijos pasaulio nutolimą nuo 
tradicinio pranašo bei ikiislamiško periodo beduinų 
dykumų ir oazių erdvėje įprasto asketiško gyvenimo būdo, Korano skelbiamų gyvenimo ir 
elgesio principų. Iš čia plaukia jų nuoširdus siekis įrodyti savo ištikimybę, meilę ir prieraišumą 
beduiniškos kultūros tradicijoms, tikėjimas, kad tikras gyvenimas yra neatsiejamas nuo sufijo 
„kelio“ pasirinkimo, kurio pagrindinės gairės brėžiamos sąžiningai vadovaujantis pranašo 
pavyzdžiu, Korano skelbiamais asketiškais idealais. 

Kita vertus, sufijai buvo įsitikinę, kad tiesioginį sąlytį su Dievu galima pajusti dar Žemėje 
nuosekliai vadovaujantis Korano nuostatomis ir pareigingai atliekant įvairias meditacines 
praktikas. Jos padeda sufizmo adeptams pasiekti Korane vaizdingai aprašomą dvasios 
nuskaidrėjimo būseną. Jos pasiekimui svarbus atsiribojimas nuo nepagrįstų ambicijų, dvasios 
apvalymas nuo paviršutiniškų aistrų, ydingų įpročių, elgesio kuklumas ir paprastumas. Iš čia 
plaukia įsitikinimas, kad giliausių reiškinių esmės ir Dievo pažinimas bei susiliejimas su juo 
yra įmanomas, siekiant dvasinės ekstazės ir kryptingai kontempliuojant. 

Siekiant šio kilnaus tikslo, sufizme svarbus mokinio-mokytojo ryšys. Mokytojas, kuris 
sufijų literatūroje yra sutapatinamas su simboline išminčiaus figūra, supažindina savo moki- 
nius (dar vadinamus prozelitais) su tikėjimo ir praktikos esme, savo pavyzdžiu rodo jiems 
mistinį susiliejimo su Dievu kelią. Sufizmo estetinis mokymas ir idealai yra perduodami ne 
knyginės išminties keliu, o tiesioginiu ryšiu „iš proto į prota’, tai yra, iš mokytojo mokiniams 
arba sufizmo adeptams. Tai siejasi su ypatingu dėmesiu intuityviam pažinimui, įvairioms 

meninėms improvizacinės asmenybės raiškos formoms (muzikai, kaligrafijai, poezijai, 
šokiui), panašiems į neoplatonizme ir ypač Rytų Azijos neodaoizme, čan ir dzen doktrinose 
puoseléjamiems estetiniams į „Žaibišką praregėjimą“ arba, kitais žodžiais tariant į sąmonės 
nuskaidrėjimą vedantiems meditaciniams metodams. 

Sufijy estetika ir meno filosofija suteikia galingą postūmį arabų-musulmoniškosios 
poezijos, muzikos, kaligrafijos, šokio raidai, dėka jos skelbiamų humanistinių estetinių idealų 
poezijoje, muzikoje ir kaligrafijoje atsiranda intymumas. Iš šios estetikos perimti pagrindiniai 
principai, gelminės reiškinių esmės ieškojimas, sudėtingas poetinių simbolių ir metaforų 
pasaulis suteikia sufijų menui ypatingą gelmę, jautrų psichologizmą. Susižavėjimą sufijų 
skelbiamais estetiniais ir meninės kūrybos principais regime daugelio iškilių XII-XIV a. 
arabų-musulmonų pasaulio figūrų, pavyzdžiui, arabų kalba rašiusių al-Gazalio, al Farido, 
al Busiri, ibn Arabio, farsi kalba rašiusių Abdalo Ansario, Farid al Din Attaro, Džalaladino 
Rūmi, Hafizo Shirazi, turkų kalba Nizami, Lufti, Junus Emre, Navoi, farsi ir hindi kalba 
rašiusio Delio sultonato poeto Amiro Khusrovo ir daugybės kitų mąstytojų bei menininkų 
kūryboje. 

Daugeliu pamatinių bruožų pirmiausia žmogaus ir Visatos bei gamtos santykių koncep- 
cija, gamtos grožio aukštinimu, panestetinėmis idėjomis, spontaniškumo ir estetiniu būties 
traktavimu ir kitais bruožais sufijų estetika susisieja su įtakinga Rytų Azijos estetikos ir meno 
kryptimi daoizmu. Būdingiausi sufizmo estetikos bruožai suartinantys jį su daoizmu yra atsi- 
ribojimas nuo visų išorinių būties formų, intymaus sąlyčio su gamta ieškojimas ir spontaniškų 
improvizacinių asmenybės kūrybinės raiškos formų iškėlimas. Atmesdami racionalizmą, 
daugiažodžiavimą jie iškelia santūrumo, asketiškumo, paprastumo, maksimalaus stiliaus 
glaustumo, intuityvaus emocinio, meditacinio grožio suvokimo svarbą kasdieniame žmogaus 
gyvenime ir kūrybinėje veikloje. Į sufijų ir daoistų estetinių požiūrių artimumą pagrįstai 
atkreipia dėmesį įtakinga japonų komparatyvistė Toshihiko Izutsu, kuri šiai problematikai 
skirtoje lyginamojoje studijoje Sufism and Taoism: A Comparative Study of Key Philosophical 
Concepts („Sufizmas ir daoizmas. Pagrindinių filosofinių sąvokų lyginamoji studija“, 1984) 
išryškina daugelį giminiškų sufizmo ir daoizmo pasaulėžiūros bruožų. 

Joje preciziškai lyginamos įtakingo sufijų ideologo ibn ‘Arabio ir klasikinio daoizmo 
korifėjų Laozi ir Zhuangzi idėjos, išryškinamos pagrindinės ontologinės šių mąstytojų sąvo- 
kos, lyginamosios analizės perspektyvoje parodomi panašūs tų pačių problemų sprendimai 
skirtingose didžiule geografine erdve ir daugelio šimtmečių laike atskirtuose civilizaciniuose 
pasauliuose. „Pažymėtina, kad tokia ontologinė struktūra nėra būdinga vien sufizmui ir 
daoizmui. Įvairiais būdais išreiškiamas Absoliuto ir tobulo žmogaus priešpriešinimas čia 
pasitelkiamas kaip du pasaulėžiūros atsparos taškai ir yra pagrindinis modelis, būdingas dau- 
geliui misticizmo formų, kurios išsirutuliojo įvairiausiose pasaulio vietose ir įvairiai amžiais. 

Lyginamieji sistemų, turinčių tokį aiškų modelį ir besiskiriančių viena nuo kitos kilme bei 
istorinėmis aplinkybėmis tyrinėjimai, regis, yra prasmingi rengiant tai, ką profesorius Hen- 
ry Corbinas pavadino un dialogue dans mėtahistoire tai yra metaistoriniu ar tranzistoriniu 
dialogu, kuris taip reikalingas dabartinio pasaulio sąlygomis“ (Izutsu, 1984, p. 2). 

Tikriausiai viena įdomiausių šios knygos dalis, kurioje lyginamuoju aspektu yra anali- 
zuojamas sapno ir tikrovės santykis daoizmo ir ibn 'Arabio koncepcijoe. Tyrinėtoja lygina 
ibn Arabio požiūrį, kuris teigia kad mus supančio juslėmis suvokiamo pasaulio tikrovė yra 
ne kas kita, o sapnas su analogiškais daoizmo šalininko Zhuangzi požiūriais. Ibn Arabis 
pagrįstai kelia esminius žmogaus būties klausimus: ką mes turime daryti jei tai, ką manėme 
esant „tikrove“ yra tik sapnas, ne autentiška būties forma, o tik iliuzija? Ar tai suvokę turi 
visiems laikams palikti šį iliuzinį pasaulį ir ieškoti kitokio, tikrai realaus pasaulio? (Izutsu, 
1984, p. 7). 

Vadinasi, ibn Arabio koncepcija yra metafizinio pasaulio, kuris yra neįprastas visiems, 
kas savo gyvenime vadovaujasi racionalaus mąstymo principais ir pojūčiais, kuriuos mums 
teikia juslės regėjimas, klausa, lytėjimas, vaizdavimas ir interpretavimas. Kai žmogus prabun- 
da iš sapno būsenos, jis kaip ir Zhuangzi pasakojime apie filosofą, kuris susapnavo, kad yra 
drugelis, ar priešingai susapnavo, kad yra drugelis, kuris mano, kad yra Zhuangzi, pirmiausia 
pradeda aiškintis savo santykį su supančia tikrove. Tai, kas matoma sapne, pasak ibn 'Arabi, 
yra tik „vaizdinys“, Tikrovės išorinė forma, tačiau ne pati Tikrovė. Taigi kritiškai mąstančiai 
asmenybei svarbiausia yra sugrįžti į pirmapradį „tikrąjį“ savo autentiškos būties išeities tašką. 
Vadinasi, prabudes iš fenomenalaus miego būsenos, jis turi apsižvalgyti ir išsiaiškinti, kokį 
pasaulį jis stebi šioje konkrečioje būties būsenoje. Išsiaiškinti tai ir pavaizduoti šį pasaulį, 
paaiškinti jo metafizinę ir ontologinę būseną ir yra pagrindinis ibin Arabi apmąstymų apie 
sapno ir tikrovės santykius uždavinys. 

Jau ankstyvieji sufizmo tyrinėtojai L. Massignonas, R. A. Nicholsonas, E. Bertelsas 
pastebėjo, kad po sufijų simboliais ir metaforomis visada slypi užslėpta simbolinė arba 
metaforinė prasmė. Ši estetikos kryptis užgimusių „slaptųjų draugijų“ prieglobstyje ir 
vėliau išsaugoja jų mokymams būdingą ezoteriškumą. Subtilus sufijų literatūros ir poezijos 
žinovas E. Bertelsas cituoja pastarųjų pamėgtą poetinį leitmotyvą „Iškeliauk į kokį norį kal- 
ną, pasistatyk sau būstą, nusišalink į tolimas vietoves ir niekuomet neatskleisk paslapties“ 
(Bertels, 1965, p. 305). Iš potraukio ezoteriškumui kyla šios krypties šalininkų tekstų me- 
taforiškumas ir mįslingumas. Jie nepaklūsta tiesioginei interpretacijai ir turi būti specialiai 
šifruojami. Todėl sufizmo adeptai paprastai šį mokymą laiko vidiniu ir slaptu, besireiškiančiu 
visose religijos. 

Grožio samprata 


Sufijai al-Gazalis, Suhravardis, ibn 'Arabis teigė, 
kad aukščiausias žmogaus būties tikslas yra 
žmogiškos sielos susijungimas su Dievu, reika- 
laujantis, kaip ir S. Kierkegaardo egzistencinės 
krizės filosofijoje išsižadėti visko, kas yra žemiška 
ir pririša mus prie menkų vertybių pasaulio. Taip 
teigiama, kad meninės kūrybos akte išryškėjęs 
vidinis išgyvenimas atveria kelią intymiam ben- 
dravimui su Dievu. Jis pasiekiamas kūrybiniame 
polėkyje meilės, ekstazės ar vidinio nušvitimo 
keliu, kurio tikslas yra fano - „nebūties“ būsena. 
Joje suvokiama grožio esmė, o Dievas iškyla kaip 
Absoliutaus grožio šaltinis. „Viskas, - sako didis 
persų poetas Jami, - kas gražu, vilioja širdį, yra 
dieviškojo veido atspindys. Tačiau grožio ieškok 
ne atspindyje, o pirmapradžiame šaltinyje, jo 
šviesoje“ (Džami, 1973, t. 2, p. 111). 

Kita vertus, Dievas estetiškumo ir meno 
dvasia persmelktuose sufijų mokymuose (pavy- 


zdžiui, al-Gazali) taip pat yra aiškinamas kaip 


Sufijaus ekstazė suvokiant gamtos grožį. Isfahanas. 
Piešinys. 1650-1660 m. 


didis menininkas, sukūręs kupiną harmonijos ir 
grožio meno kūrinių gamtos pasaulį, kurio slėpi- 
ningo grožio vientisumas sufijams yra neginčija- 
mas Dievo būties ir jo tikslingos kūrybinės veiklos įrodymas. Iš čia plaukia pirmiausia teorinis 
dievo egzistavimo fakto pagrindimas, kadangi lygiai taip pat kaip menininkas sukuria meno 
kūrinių pasaulio įvairovę, taip pat ir Dievas privalo egzistuoti anksčiau nei mus supančio jo 
sukurto pasaulio grožio ir harmonijos įvairovė. Kita vertus, tokia argumentacija paaiškina 
ir išskirtinę grožio kategorijos svarbą įvairiose sufizmo šalininkų estetinėse koncepcijose. 
Iš tikrųjų grožis ir harmoningo gamtos pasaulio vienybė yra neatsiejami. Šios pir- 
mapradės vienybės pažeidimas siejamas su bjaurumo atsiradimu. Iškeldami sumažinto Dievo 
analogo menininko asmenybės, jos vidinių išgyvenimų vertę, sufizmo šalininkai abu Saidas, 
al-Gazalis, ibn Arabis, Rami, Jami ir kiti sušvelnina scholastinei estetikai būdingą dieviško, 
dvasinio ir žemiško grožio priešpriešą. Grožis iš tikrųjų yra pamatinė sufijų estetikos kate- 
gorija, kurios esmė pateikiama skirtingomis grožio sąvokos konotacijomis gamal (džamal - 

tobulas dieviškas grožis), kusi (graZumas), safa’ (švarumas, tyrumas), nar (spindulys, šviesa), 
galal (džalal - didingumas) ir pan. Grožis čia pirmiausia asocijuojasi su dieviškojo tobulumo 
ir jo kūrinių ypač gamtos tobulos harmonijos sklaida. A. Kurbanmamadovas išskiria tris 
pagrindines sufijų veikaluose plėtojamas grožio esmės pažinimo pakopas: 1) absoliutaus, 
dieviško grožio; 2) daiktų ir materialaus pasaulio reiškinių, atspindinčių Absoliuto grožį; 
3) dvasinį neregimą grožį, susijusį su žmogaus veikla (Kurbanmamadov, 1987, p. 9). 

Oficialiajai scholastikai, besiremiančiai išimtinai dieviškuoju grožiu, sufijai priešpriešino 
panteistinę grožio koncepciją. Harmonija, simetrija, tvarka, proporcijos, spalvų, šviesos ir 
tamsos harmonija egzistuojantys gamtos pasaulyje yra ne kas kita, kaip paties Dievo grožio, 
harmonijos ir tobulumo atspindys. Sufijų panteizmas neatsiejamas nuo jų sugebėjimo kie- 
kviename gamtos reiškinyje įžvelgti dieviškojo grožio atspindį, neretai prislopinant žemiškojo 
grožio sąlygiškumą ir netobulumą. Panteizmas sąlygojo galingą gamtos grožio poetizavimo 
tendenciją šios krypties šakininkų poezijoje, kur gamtos grožio suvokimas tiesiogiai siejamas 
su intymiausiais Žmogaus išgyvenimais. 

Greta grožio raiškos formų, sufijai socialiniame pasaulyje regėjo ir daugybę bjaurumo 
apraiškų: disharmoniją, netvarką, pavydą, niekingas aistras, pagiežingumą ir pan. Todėl pa- 
lygindami dieviškąjį grožį su gamtoje ir socialiniame gyvenime ryškėjančiomis apraiškomis, 
pastarąjį traktavo kaip netobulą, iliuzinį.Vadinasi, dieviškasis grožis čia traktuojamas kaip 
absoliutus ir neginčijamas grožio matas, iš kurio atspindžio pavidalu skleidžiasi autentiško 
grožio apraiškos aplinkiniame pasaulyje: žalumoje, vandens telkiniuose, žvaigždėse, mėnulyje, 
jaunos merginos judesiuose, kurių grožis lyginant su absoliučiu dieviškuoju, yra reliatyvus, 
kadangi visi mus supančio gamtos ir socialinio pasaulio reiškiniai turi savus trūkumus. 

Iš čia plaukia ir elitinės sufijų grožio koncepcijos tendencijos, kadangi jie teigia, kad 
dieviškojo grožio suvokimas yra prieinamas tik tiems, kurie lavindami savo asmenines savybes 
pajėgia peržengti profaniškos sąmonės lygmenį ir suvokti aukščiausią grožį ne racionaliu protu, 
jausmais, o tik tobulai išlavintos intuicijos keliu. 

Daugelis intelektualų ir menininkų, priklausiusių slaptoms sufijų brolijoms, buvo ku- 
pini didžios pagarbos menui ir meninei kūrybai. Šios artistiškos visapusiškai išsilavinusios 
asmenybės žvelgė į poeziją, muziką, kaligrafiją kaip patikimus Tiesos pažinimo instrumen- 
tus. Jų kultivuojamoje menų sistemoje į pirmąją vietą iškyla menai, kuriuose materialusis, 
medžiagiškasis pradas išstumiamas subjektyvaus, intensyvaus dvasinės energijos pulsavimo, 
vidinio tiesos ieškojimo. Todėl išskirtinis dėmesys teikiamas poezijai, muzikai, šokiui, kaligra- 
fijai, kurie aukštinami kaip instrumentai, padedantys priartėti prie skelbiamų idealų. Pradžioje 
dvasinėje praktikoje išskirtinis dėmesys buvo teikiamas magiškai poetinio žodžio galiai, kuri 
tiesiogiai siejosi su atskirų Korano teksto dalių recitavimu, tačiau vėliau vis didesnį poveikį 
įgavo savo emocionalumu ir spontaniškumu sufijus žavėjusios muzika ir šokis. Muzikos 

Sufijų dervišų šokis. Miniatiūra. Sufijų dervišų šokis. Turkija. XX a. pab. 
XVIa. 


tikslas - atvesti adeptus į ekstazės būseną, kurią pajutę jie individualiai ar grupėmis pasinerią 
į aistringą muzikos lydymą šokio (raqs) sūkurį. 

Sufijus žavi emocinė muzikos ir šokio poveikio galia, jų sugebėjimas pakylėti virš kas- 
dienybės žmogaus dvasią, priartinti sąmonės nušvitimą. Jie supranta, kad tie menai, kurie 
artimiausiai yra susiję su skambesiu ir judesiu, yra parankiausi spontaniškai grožio jėgos 
raiškai. Daugelis sufijų buvo garsūs poetai ir subtilūs muzikos ir šokio meninės išraiškos 
galimybių vertintojai. Poezija jiems artima savo intymumu, emocionalumu, asociatyvaus ir 
metaforinio mąstymo galimybėmis. Todėl būtent poezija tampa pagrindine sufijų estetinių 
idealų raiškos priemone. „Nėra pasaulyje įstabesnės gražuolės, - sako Jami, - nei žodis, 
kalba eilėse ir dainoje“ (Jami, 1964, p. 17). Ilgainiui sufijų poezijoje susiklosto daugmaž 
stabili simbolių, alegorijų, metaforų visuma, apeliuojanti į suvokėjo vaizduotę. Atmesdama 
daugiažodžiavimą, jų estetika iškelia santūrumo, paprastumo, stiliaus glaustumo, talpių 
metaforų svarbą. 

Priešingai ortodoksiniam islamui, kuris beveik netoleravo muzikos, neretai siekė apriboti 
jos poveikį, sufijai aukština paslaptingą muzikos ir šokio galią, jų sugebėjimą nutiesti savitar- 
pio supratimo tiltus tarp žmonių ir Absoliuto. Muzika šioje estetikoje iškyla kaip substancija, 
besiskleidžianti už anapusinio regimojo pasaulio ribų, priklausanti užslėptajam, grynajam 
dieviškam pasauliui. Iš čia kyla kone mistinė pagarba muzikai ir šokiui, jos apvalomosios 
galios aukštinimas. Nasras yra pastebėjęs, kad „tokie menai, kaip muzika ir šokis, kurie gims- 

ta i$ garso ir judesio, yra tarytum vynas, galintis apkvaitinti dvasia, nutraukti individualios 
sąmonės uždangą, netgi sąlygoti normalios sąmonės praradimą ir sukelti tolesnį riedėjimą į 
apsileidimo ir užmaršumo liūną. Štai kodėl islamo kultūroje uždrausta šiame pasaulyje gerti 
vyną, jis paliktas gyvenimui rojuje, tuo tarpu muzika ir šokis yra neatskiriami nuo sufizmo 
doktrinos arba ezoterinės tradicijos veiklos sričių, vaidinančių svarbų vaidmenį išminties 
kelyje“ (Nasras, 1996, p. 16). 


Sufijų estetinių idėjų apibendrinimas al-Gazalio koncepcijoje 


Polemikoje su racionalistine estetikos tradicija (Al-Farabis, ibn Sina) iškyla didis arabų masty- 
tojas al-Gazalis (1058/59-1111), kuris atgaivina neoplatoniškos ir scholastinės estetikos prin- 
cipus. Jis gimė šiaurės Irane, filosofiją studijavo pagrindiniuose to meto arabų-musulmoniško 
pasaulio mokslo centruose Nišapure ir Bagdade. Anksti išgarsėjęs unikaliais sugebėjimais, 
al-Gazalis kviečiamas dėstyti į seldžiukų sultono rūmus Bagdade. Ankstyvajame veikale 
„Filosofų pasineigimas“ jis reiškiasi kaip „Rytų peripatizmo“ šalininkas. Brandžiuosiuose 
veikaluose al-Gazalis iškyla jau kaip įtakingas sufijų estetikos ir meno filosofijos šalinin- 
kas; savo programiniame veikale „Religinių mokslų atgimimas“ kanonizavo šios krypties 
idėjas ir įjungė jas į ortodoksinio islamo idėjų sistemą. Nuėjęs sudėtingą dvasinės evoliu- 
cijos kelią, gyvenimo pabaigoje jis pripažįstamas aukščiausiu islamo filosofijos autoritetu. 
Hegelis al-Gazalį vadino „sąmojingu skeptiku, pasižyminčiu didžiu rytietišku protu“ (Hegel, 
1935, t. 2, p. 105). 

Svariausias al-Gazalio indėlis į estetikos ir meno filosofijos idėjų istoriją yra jo brandieji 
veikalai. 1095 m. po dvasinės krizės ir psichinės ligos jis susipažįsta su sufijų idėjomis, sukė- 
lusiomis jo pasaulėjautos lūžį. Nusivylęs racionalizmu, jis atsisveikina su dėstytojo karjera 
ir išvyksta į Siriją, kur įkvėptas naujo mokymo idėjų tęsia vienišo klajojančio dervišo gyve- 
nima. „Al-Gazalis, etinio misticizmo teoretikas, — rašo J. Triminghamas, - rašė remdamasis 
asmeniniais stebėjimais, kad visa tai, kas yra vertingiausia sufijams, nepaklūsta tyrinėjimui, 
o suvokiama tiesiogiai, ekstaze ir vidinėmis transformacijomis" (Trimingham, 1987, p. 17). 
Kelias į dvasinį tobulėjimą, aukščiausio grožio suvokimą filosofui neatsiejamas nuo radika- 
laus gyvenimo ir mąstymo principų pakeitimo, teorijos ir praktikos vienybės. Gvildendamas 
pamatinių žmogaus gyvenimo vertybių hierarchija dviem paskutinėmis, vainikuojančiomis jo 
universalios meilės teoriją, al- Gazalis pirmiausia aukština meilę tam, „kas yra gražu savyje“, 
nepriklausomai nuo to, ar tai išorinė forma, ar vidinis turinys, kita vertus, aukština tai, su 
kuo žmogus jaučia „užslėptą vidinę harmoniją“. Vadinasi, šių svarbių žmogaus gyvenimo 
vertybių hierarchijos tyrinėjimuose į pirmą eilę iškyla dvi pamatinės estetinės kategorijos 

„grožis“ ir „harmonija“, kurios liudija 
apie estetinės problematikos svarbą šiam 
mąstytojui vertinant pamatines žmogaus 
būties problemas. 

Brandžioje al-Gazalio estetikoje ir 
meno filosofijoje intuityvios sufijų idė- 
jos susipina su tradicinės scholastinės 
estetikos principais. Filosofas išplėtoja 
originalų racionalistinį diskusijų meto- 
dą, pagal kurį kiekvieną mokymą galima 
atmesti tik tuomet, kai esi gerai susipa- 
žinęs su pagrindinėmis jo teorinėmis 
prielaidomis. Al-Gazalis siekia pritaikyti 
sufijų mokymą Korano ir ortodoksinės 
scholastinės filosofijos principams. Iš čia 


kyla ir jo estetikos kompromisiškumas, 
atsargus sufijų idėjų integravimas į isla- 


Al- Gazalis kalba su mokiniu. Persų miniatiūra. XVI a. 


mo estetinių idėjų pasaulį. 

Atmetęs sufijų panteizmą, jausmi- 
nio prado vyravimą proto atžvilgiu, tezę apie žmogaus susiliejimą su Dievu, mąstytojas pe- 
rima pagrindinius jų estetikos ir meno filosofijos leitmotyvus: mokymą apie intuityvų Dievo 
pažinimą, ekstazišką meilę, apie dieviško grožio giliausią užslėptą esmę, subjektyvų vidinį 
grožio išgyvenimą, požiūrį į poeziją ir muziką kaip į instrumentus, padedančius priartėti 
prie anapusinio aukščiausio grožio pasaulio. 

Al-Gazalio grožio koncepcija tiesiogiai išsirutulioja iš senų kosmogoninių mokymų apie 
žmogų kaip mikrokosmą ir apie tris pasaulius: 1) fenomenalųjį, materialiai apčiuopiamą, 
2) dvasinį ir 3) anapusinį. Aukščiausio absoliutaus grožio šaltiniu skelbiamas neprilygstamo 
tobulumo Dievo grožis, toliau - dvasinis ir pagaliau juslinis materialiai apčiuopiamas grožis. 
Nors al-Gazalis iškelia absoliutų Dievo grožį, tačiau neatmeta ir žemiško grožio, kadangi 
žmogų supantį pasaulį jis traktavo kaip vietą, kurioje skleidžiasi dieviškojo grožio šešėlis. 
Visų žmogų supančio pasaulio formų grožis, harmonija, tobulumas, proporcingumas, jo 
įsitikinimu, yra dieviškos kilmės, kadangi tai yra amžino, nekintamo tobulo Vienio atspindys. 
„Aukščiausias pasaulis yra grožio ir dailumo pasaulis. Grožio ir dailumo pamatas - sudėtinių 
dalių harmonija. Viskas, kas harmoninga, yra to pasaulio grožio raiška“ (Al-Gazali, 1980, 
p. 324). Žemiškoms grožio formoms jis taip pat priskiria sąlyginį tobulumą, sugebėjimą teikti 
malonumą, estetinį pasitenkinimą. 

Jo uždaviniu tampa užslėptosios dieviškojo grožio prasmės, kuri sudaro pirmapradę būties 
esmę ir Dievo bei pasaulio vienybę pažinimas. Išvysti užslėptą prasmę - tai įžvelgti dievišką 
grožį pasaulyje ir daiktuose, kuriuose galima kontempliuoti absoliutaus grožio atspindį. Dievas 
čia suvokiamas ne tik kaip absoliutus grožis, tačiau ir kaip daugelyje Artimųjų Rytų ir Me- 
sopotamijos senųjų civilizacijų estetikoje ir grynoji šviesa, o kūrinys yra tarpininkas, tai, kas 
skleidžiasi tarp šviesos ir tamsos pasaulių. Įvairios dieviškosios emanacijos spinduliuojamos 
grožio ir šviesos apraiškos skleidžiasi visur, tereikia tik menininkui savo išplėtoti sugebėjimą 
ji „išvysti“. O tai įmanoma tik intuityviu vidiniu regėjimu. Vadinasi, al- Gazalis, kaip ir kiti šios 
estetikos atstovai yra intuityvistinės kūrybos koncepcijos šalininkas. 

Al-Gazalis savo estetinėje teorijoje nuolatos iškelia humanistinių motyvų svarbą ir pri- 
mena apie estetiškumo, grožio, harmonijos poveikį moralinėms žmogaus nuostatoms, kurios 
įtvirtinamos kontempliuojant įvairias grožio apraiškas. Vienoks ar kitoks žmogaus poelgis 
atspindi vidines žmogaus savybes ir turi poveikį toms, kurios traktuojamos kaip gražios. 
„Jei daiktas pasižymi visais tobulumo požymiais, - teigia al-Gazalis, - vadinasi, jam būdinga 
aukščiausia grožio pakopa, jei jam būdinga tik dalis jų, tuomet jis geras tik tiek, kiek jame yra 
tobulumo savybių“ (Ten pat, p. 235). Grožio priklausomybė vienai ar kitai pakopai čia tiesiogiai 
siejama su jo tobulumo kokybe, o daiktų grožis - su tikslingumu ir funkcionalumu. Filosofas 
aiškina: „Gražiam arkliui reikalingos visos tobulos savybės: forma, sudėjimas, spalva, greitis 
ir skriejimo lengvumas. Kaligrafišką raštą išskiria raidžių proporcijos, linijų lygiagretumas 
raidžių ir eilučių lygumas. Kiekvienam jų būdingas specifinis tobulumas, kuris kitoje srityje 
gali įgauti priešingų savybių. Vadinasi, kiekvieno daikto grožis glūdi jo paskirtį atitinkančioje 
konkrečioje tobulumo formoje“ (Ten pat, p. 235). 

Čia brėžiama araby-musulmony estetikos ir meno filosofijos tradicijai būdinga takoskyra 
tarp išorinio, jusliškai suvokiamo grožio ir aukštesnio vidinio, dvasinio, kuris susijęs su žmoguje 
slypinčia dieviškąja prigimtimi ir sugebėjimu ją išvysti. Tikrasis grožis, pasak filosofo, niekuo- 
met negali būti išorinis, o tik vidinis, kadangi suvokiamas ne jausmais, o proto šviesa. Vidinis 
grožis neatsiejamas nuo gėrio, dorybingų poelgių, neturi formos, spalvos, vaizdingumo nei 
jokių kitų išorinių atributų. Žmogus pirmiausia turi rūpintis vidiniu grožiu, neatsiejamu nuo 
kilnumo, gėrio, teisingumo, meilės. Grožio sąvoka nuolatos siejama su meile, kuri aiškinama 
kaip natūrali žmogaus reakcija į dieviškąjį ir žemiškąjį grožį. Filosofas pabrėžia grožio ir meilės 
poveikio identiškumą, jų sugebėjimą teikti pasitenkinimą žmonėms. „Malonumą akims teikia 
gražių objektų kontempliavimas ir pažinimas; malonumą ausims teikia gražios ir ritmingos 
melodijos“ (Al-Gazali, 1980, p. 230). Sugebėjimas jausti estetinį pasitenkinimą aiškinamas 
kaip vienas pagrindinių žmogaus veiklos motyvų. 

Gvildendamas grožio suvokimo problemas, al-Gazalis detaliau apibrėžia tik žmogui 
būdingą vidinio grožio suvokimą. Penkiomis juslėmis pasižymi visi gyvi padarai, tačiau jų 

nepakanka Dievo pažinimui, kadangi jis neiškyla mūsų vaizduotėje. Vadinasi, specifinė žmo- 
gaus savybė yra šeštasis jausmas, kurį al-Gazalis pavadino „protu arba šviesa, arba širdimi, 
tačiau, kaip tu jį bevadintum, jis vis tiek yra. Vidinis protas stipresnis nei aiškus protas, o 
širdis yra tobulesnis pažinimo organas nei akys. Grožis, pasiekiamas protu, yra didingesnis 
nei pasiekiamas rega. Širdies pasitenkinimas pažįstant šiuos kilnius dieviškus dalykus, kurie 
yra aukštesni nei jausmų pažinimo objektai, įvairiapusiškesni ir gražesni, o todėl ir normalaus 
žmogaus normalaus proto simpatija jiems yra stipresnė“ (Ten pat, p. 231). 

Knygoje „Laimės eliksyras“ al-Gazalis plačiai gvildena muzikos filosofijos problemas. 
Muzikos pasaulis čia yra traktuojamas kaip grožio viešpatavimo pasaulis, kuriame išskirtinę 
svarbą įgauna sudėtinių dalių harmonija. Sufijų estetikos poveikyje į muziką jis žvelgia kaip į 
tiltą tarp realaus žemiško ir anapusinio dieviško pasaulių, taip pat ir subtilų instrumentą, pa- 
dedantį pažinti Absoliutą ir patį žmogų. Pagrindinis al- Gazalio muzikos filosofijos objektas yra 
muzikos suvokimo problemos. Žvelgdamas į muziką šiuo aspektu, jis išskiria tris pagrindines 
jos rūšis: 1) pramoginę, 2) hedonistinę, 3) ekstazišką. Pramoginė muzika yra ambivalentiška, 
ji gali būti ir graži, ir kupina bjaurasties. Pozityvus jos aspektas - teikti žmonėms malonumą, 
estetinį pasitenkinimą, o negatyvus pasireiškia gašlumo ir žemų aistrų skatinimu. Pramogi- 
nės muzikos tikslas čia siejamas su jaunimo pasaulėjautos, grožio jausmo, pagarbos religijai 
ugdymu. Hedonistinei muzikai priskiriamas sugebėjimas pripildyti širdį vidinio džiaugsmo, 
praskaidrinti žmogaus gyvenimą. Ekstaziškos muzikos tikslas - padėti žmogui suvokti aukš- 
čiausią Tiesą ir Absoliuto grožį. Al-Gazalio muzikos idealas yra sufijų muzika, nutiesianti 
tiesioginį kelią į Dievo suvokimą. Ekstaziška sufijų muzika, pasak al-Gazalio, padeda jiems 
susilieti su anapusiniu pasauliu ir „išjudina polėkiui harmoniją su dvasiniu pasauliu, kurioje 
žmogaus dvasią pakylėja į tokį lygmenį, kad sufijas taip nutolsta, jog tai, kas vyksta pasaulyje, 
jam lieka nežinoma“ (Al-Gazali, 1980, p. 331). 

Al-Gazalis žmones skirsto į tuos, kurie klausydamiesi muziką suvokia tik jos materialius 
garsus ir tuos, kurie suvokia dvasinę muzikos melodijų esmę. Pastarieji, pasak sufijų meno 
filosofijos, suvokia ne melodiją ir ritmus, o giluminę muzikos substanciją. Al-Gazalis sako, kad 
visi „ritmingi ir melodingi garsai, būdami harmoningi, kartu yra panašūs į įstabius dieviškojo 
pasaulio garsus“ (Ten pat, p. 324). 

Taigi nors al-Gazalio estetikoje ir meno filosofijoje ryški transcendentinė orientacija į 
aukščiausią dieviškąjį grožį, jo koncepcijoje išlieka ryškūs racionalistiniai ir humanistiniai 
motyvai, kadangi mąstytojas nuolatos kalba apie grožio reikšmę žmogui ir glaudų ryšį su mo- 
ralinėmis nuostatomis. Al-Gazalio estetinės idėjos ne tik paveikė tolesnę islamo scholastinės 
ir sufijų estetikos raidą, tačiau turėjo įtakos ir žydų mąstytojams (Maimonidui, ibn Pakudai), 
Vakarų scholastikai, Tomui Akviniečiui bei Erckhartui. 

Kūrybinės vaizduotės galia ibn Arabio estetikoje 


Visapusiškai išplėtotos rafinuotos sufizmo estetikos iškilimas susijęs su „didžiojo šeicho“ 
ibn Arabio (1165-1240) koncepcija. Jis gimė arabiškoje Ispanijoje, kur gavo įvairiapusį iš- 
silavinimą. 1184 m. tapęs sufizmo adeptu, didžiąją gyvenimo dalį praleido klajodamas po 
Artimuosius Rytus. Jam priskiriama beveik 500 veikalų, iš kurių išliko apie šimtas penkias- 
dešimt. Ibn 'Arabio kūrybiniame palikime reikšmingiausias - keletą dešimtmečių rašyta 40 
tomų 560 skyrių sufijų mokymo kvintesencija „Mekos apreiškimai“. Milžiniškos apimties 
ibn 'Arabio tekstai iki šiol nėra išversti į pagrindines Vakarų kalbas, kas apsunkina arabų 
kalbos nežinančių mokslininkų jo estetinių požiūrių tyrinėjimus. Specialiame ibn 'Arabio 
estetikai skirtame straipsnyje „Grožio samprata ibn al- Arabi „Mekos apreiškimuose“ sufijų 
filosofijos žinovas A. Uždavinys rašo: „Ką galima pasakyti apie Mekos apreiškimams būdingą 
grožio sampratą, remiantis paskelbtomis veikalo istraukomis bei naujausiais tyrinėjimai? Šioje 
„ezoterinio islamo enciklopedija“ vadinamoje knygoje pasitaikančios pastabos apie grožį 
sudaro tik vieną iš daugelio ibn Arabio filosofijos aspektų, kurių neįmanoma suvokti, 
neatskleidus šeicho mokymo visumos ir konkrečių interpretacijos kontekstų“ (Uždavinys, 
2007, p. 419). 

Ibn 'Arabis tapo vienu įtakingiausių universalios neoplatoniškos pakraipos mąstytojų, 
sukūrusių sinkretišką estetikos ir meno filosofijos sistemą su subtiliai išplėtotų metaforiškų 
kategorijų pasauliu. „Aš išpažįstu meilės religiją, - sako ibn Arabis. - Mane kartais vadina 
gazelių piemeniu (dieviškoji išmintis), kartais krikščionių vienuoliu, o kartais persų išmin- 
čiumi“ (Shah, 1994, p. 6). Filosofas plėtoja monistinę teoriją, kurioje svarbiausios idėjos 
išsakomos ne racionaliomis sąvokinėmis konstrukcijomis, o pasitelkiant subtilią simbolių ir 
poetinių įvaizdžių kalbą. Dievas čia aiškinamas kaip absoliutus grožio šaltinis, šviesą sklei- 
džianti realybė, būties išeities taškas. Jis reiškiasi dviem skirtingais pavidalais: 1) užslėptu, 
neapčiuopiamu, nepažįstamu (būtin), kurio neįmanoma apibrėžti, ir 2) aiškiu, regimu (zahir), 
kuriuo jis skleidžiasi kurdamas į save panašias esybes. Vėliau ibn Arabis atskiria šviesos 
vaizdinį nuo Dievo sąvokos ir traktuoja pastarąjį kaip subjektą, galintį mesti šešėlį. Šešėlio 
metafora čia siejama su aktualios būties kategorija. „Vieta, kur skleidžiasi Dievo šešėlis, - sako 
ibn Arabis, - vadinama pasauliu, kuriame yra būtiškai galimos esmės, kuriomis ir skleidžiasi 
šis šešėlis“ (Ibn ‘Arabi, 1993, p. 189). 

Vadinasi, Dievas ibn Arabio koncepcijoje iškyla kaip vienintelis pasaulio kūrėjas, pir- 
mapradis būties, šviesos ir grožio šaltinis. Iš čia kyla panteistinis Dievo išsiliejimo gamtoje 
idėjos paneigimas ir jo nepažinumo teigimas. „Apie pasaulį žinoma tik tiek, kiek žinoma apie 
šešėlį, ir nežinoma apie Dievą tiek pat, kiek nežinoma apie žmogų, metantį šešėlį [...]. Todėl 
mes sakome, kad Dievas ir pažinus, ir nežinomas“ (Ten pat, p. 189-190). 

S. H. Nasras pagrįstai neigia ibn Arabio priskyrimą panteistinės pasaulėžiūros šalinin- 
kams, kadangi pirmiausia jis atsiriboja nuo filosofinės sistemos kūrimo, kita vertus, atsisako 
panteistinei pasaulėžiūrai būdingo substancialios Dievo ir pasaulio vienybės pripažinimo. Jo 
estetikos išeities taškas yra absoliutaus Dievo transcendentalumo teigimas (Nasr, 1967, p. 77). 

Grožio samprata ibn 'Arabio estetikoje, kaip minéjome, tiesiogiai siejasi su Dievo kaip 
pirmapradžio grožio ir šviesos šaltinio idėja. Pasaulis gražus tiek, kiek jis atspindi dieviškąjį 
grožį. Kita vertus, kaip ir neoplatonikų bei daugelyje indų viduramžių estetinių teorijų, pasaulis 
čia aiškinamas kaip regimybė, tikrosios dieviškosios būties atspindys. „Jei pasaulio sandara 
tokia, - sako arabų filosofas, - tai žinok, kad tu pats esi regimybė - vaizduotės vaisius. Vadinasi, 
visa būtis - regimybė regimybėje, tikroji būtis yra Dievas kaip savaiminė esmė ir įkūnyta esmė, 
o ne vardai“ (Ibn Arabi, 1993, p. 191). 

Pasaulis yra gražus tik tiek, kiek jis atspindi dieviškąjį grožį. Kita vertus, grožis čia yra 
suvokiamas ir kaip visos būties (wugūd) požymis. Kartais, kaip pažymi A. Uždavinys, ibn ‘Arabi 
išskiria keturis wujud lygmenis: esamybės, Žinijos, žodžio ir rašto. Visi šie lygmenys turi savo 
grožio (husn) aspektus, kurie gali būti aiškinami dieviškuoju, makrokosminiu ir mikrokosminiu 
požiūriu“ (Uždavinys, 2007, p. 420). Žmogų supančiame pasaulyje besiskleidžiančių grožio ir 
harmonijos apraiškų pažinimas Ibn ‘Arabio filosofijoje konstruojamas estetiškai, tarsi meninio 
pažinimo aktas. Nors filosofas pripažįsta racionalaus žinojimo svarbą žmogaus dvasiai, kuri 
išjudina kūną ir jį valdo, tačiau pagrindiniu pasaulio pažinimo instrumentu skelbiamas intu- 
ityvus pažinimas. Ibn 'Arabis remiasi prielaida, kad kiekvienas daiktas ir reiškinys turi išorinę 
(zahir) ir užslėptąją vidinę prasmę (maana), kuri nepasiekiama nei protu, nei jausmais. Ji yra 
Dievo ir pasaulio vienybės pamatas. „Išvysti“ užslėptą prasmę reiškia įžvelgti Dievą mus su- 
pančio pasaulio daiktuose. Tikrasis dieviškojo grožio pažinimas įmanomas tik introspekcijos, 
intuityvaus vidinio regėjimo keliu, pasitelkiant vidinius išgyvenimus. 

Introspekcijos kaip pagrindinio pasaulio pažinimo metodo sureikšminimas ibn 'Arabio 
koncepcijoje iškelia kitokios, ne racionalistinės, sufijams būdingos intymios ir didžiai asme- 
ninės kalbos būtinybę. Iš čia kyla estetinis ibn Arabio filosofijos pobūdis, orientacija į poe- 
tinį mąstymo stilių ir metaforiškas situacines kategorijas. „Specifinis ibn ‘Arabio filosofemos 
bruožas yra tai, kad beveik kiekvieną jos įvaizdį atitinka filosofinė kategorija, būtent tai ir 
paverčia ją filosofema, t. y. filosofinio žinojimo sistema, o ne paprasta vaizdine konstrukcija 
[...]. Minėtos kategorijos pasitelkiamos judant nuo visumos į detales, o ne analitiškai - nuo 
detalės prie visumos“ (Smirnov, 1993, p. 65). 

Ibn 'Arabi estetikoje išskirtinę svarbą įgauna išplėstinis ir lyginant su kitais ortodoksines 
pakraipos arabų mąstytojais liberalus sąvokos „meilė“ traktavimas. Jis, kaip ir daugelis sufi- 
jų, nepaisė daugelio ortodoksinio islamo reikalavimų bei draudimų. Pripažindamas Dievą 
kaip aukščiausios meilės objektą, ibn 'Arabi kartu apeliavo ir realų pranašo gyvenimą, kuris 

turėdamas daugybę žmonų anot rašytinių šaltinių mėgavosi kūniškos meilės teikiamais 
malonumais, ką parodo hadisas teigiantis, kad „pranašui mieliausi buvo trys dalykai - mo- 
terys, kvepalai ir malda“ (Nasa'i 36.1). Seksualinę vyro ir moters aistrą šis sufizmo ideologas 
pateisino pateikdamas daugybę racionalių argumentų, pirmiausia, kad vyras ir moteris yra 
Dievo pavyzdžiu sukurti kūriniai, kuria talpina savyje dieviško grožio žavesį ir patrauklumą. 
Todėl kontempliuodamas moters grožį, vyras regi joje ir dieviško grožio atspindžius. Taigi 
seksualinė vyro ir moters jungtis gali būti traktuojama kaip atsigręžimas į tai, kas sukurta 
pagal tobulą aukščiausiojo atvaizdą, kadangi moteris savo kūniškumu gimdančiu naujas gy- 
vybės apraiškas tarsi įkūnija visos dievišku kūrybos aktu ženklintų gyvos gamtos ir dvasinių 
gyvenimo formų įvairovę bei grožį. Vadinasi, vyras, kuris mylį moterį šiuo lygmeniu, jis jas 
myli dieviškumo antspaudu paženklinta meile, o kas vadovaujasi santykiuose su moterimi 
tik künisku geismu ir stokoja supratimo apie tikrąją dvasinę meilės moteriai prigimtį, tam 
moteris tėra tik bedvasis pavidalas ir iš tokios meilės nepatiriamas tikras dvasingos meilės 
skleidžiamas malonumas. 

Būdamas subtilus meno žinovas ir iškilus poetas, ibn ‘Arabis, kaip ir daugelis sufijų, 
savo meno filosofijoje aukština intuityvaus meninio pažinimo reikšmę. Poezija ir muzika čia 
aiškinamos kaip priemonės, padedančios suvokti aukščiausią Tiesą, Grožį, „būties harmoniją. 
Grožio suvokimas ibn 'Arabio koncepcijoje siejamas su vaizduotės veikla, aprėpiančia sapnų, 
apreiškimų ir kūrybos sferas. Plačiausia yra kūrybos sfera, būdinga kiekvienai vaizduotės galia 
pasižyminčiai esybei. Kalbėdamas apie žmoguje slypinti kūrybinį pradą, ibn "Arabis apeliuoja 
į architektūrą, kurioje kūrėjas turi sugebėti iš anksto išvysti dar nesukurtą architektūrinį 
statinį, jo sudėtinių komponentų harmoningą sąveiką. Kalbėdamas apie kūrybinės veiklos 
savitumą, filosofas pabrėžia, kad bet kokia kūryba visada remiasi jau sukurtais esamais tos 
srities kūriniais ir Žmogaus jutimo organų galimybėmis. 

Reziumuodami glaustą sufizmo ideologų ibn 'Arabio, al-Gazalio estetikos ir meno 
filosofijos idėjų aptarimą, turime pripažinti, kad jos turėjo didžiulį poveikį tolesnės arabų- 
musulmonų pasaulio estetinės minties ir meninės kultūros raidai. Iškeldami dvasingumo, 
vidinio asmenybės artisti$kumo, spontaniškos meninės kūrybos, žmogaus suartėjimo su 
gamta, intuityvaus susiliejimo su Dievu ir kitas idėjas, jie sušvelnino abstrakčias peripatetikų 
ir ortodoksų scholastų teorines konstrukcijas. Iš jų plėtojamų idėjų lauko išsirutuliojo naujas 
požiūris į žmogų, jo meninę kūrybą, jausmų, dvasios, jautriausių vidinių išgyvenimų pasaulį. 
Kita vertus, šie sufizmo vėliavnešiai iškėlė universalios, nepriklausomos nuo visuomenėje 
vyraujančių stereotipų idealą meniškos asmenybės, kuri spontaniškai skleidžiasi įvairiuose 
meno srityse. Ir galiausiai, žmogus jų estetikos ir meno filosofijos koncepcijose yra suvokiamas 
kaip kūrybinga, spontaniškai besireiškianti laisva asmenybė, sukurta pagal Dievo vaizdinį ir 
kurios dvasioje vyrauja aukštieji dieviškieji pradai. 

Menotyrinés estetikos savitumas 


Islamo, kaip ir kitų į universalumą pretenduojančių civilizacijų kūrėjai, savo idealams įtvirtinti 
plačiai pasitelkė natūralų žmogaus potraukį grožiui, įvairioms estetiškumo raiškos formoms, 
ypač skirtingų meno rūšių teikiamoms išraiškos galimybėms. Menotyrinė estetika ženkliai 
skiriasi nuo mūsų aptartosios ryškiu konceptualumu, o kartais ir spekuliatyvumu pasižymin- 
čios filosofinės estetikos ir meno filosofijos. Jos svarbiausi apibendrinimai ir idėjos plaukia iš 
konkrečios meno praktikos, įvairių menų dėsningumų, su kuriais susiduria menininkai savo 
kasdienėje kūryboje, teorinio apmąstymo. 

Menotyrinė estetika ir jai artima meno teorija užgimsta, skleidžiasi tarp Vakarų ir Rytų 
civilizacinių pasaulių atspindėdama savo jungiančią skirtingų civilizacinių pasaulių kultūros, 
estetikos ir meno tradicijas istorinę misiją. Ji tarsi sugeria savyje helenizmui, judaizmui, zoro- 
astrizmui, mazdeizmui, manichėjams, Egipto, Mesopotamijos, Persijos, Indijos, pusdykumių 
ir stepių tautoms būdingas estetines idėjas ir susieja jas su arabų estetiniais požiūriais. Šis ge- 
netinis islamo estetinės tradicijos akivaizdžiu hibridiškumu dvelkiantis daugiasluoksniškumas 
vėlesnės arabų-musulmoniškos menotyrinės estetikos istorijoje niekur neišnyko, nors ir buvo 
sutvirtinamas pamatiniais islamo religijos postulatais. 

Kitas svarbus arabų-musulmoniškos menotyrinės estetikos savitumą cementuojantis 
veiksnys yra savita menų hierarchija, kurioje skirtingais evoliucijos tarpsniais ir įvairiuose 
regionuose dėl prioriteto konkuruoja trys didieji menai poezija, kaligrafija ir architektūra 
(Rytų Azijoje tokiais menų hierarchijoje viešpataujančiais menais buvo kaligrafija, tapyba ir 
poezija), o kiti menai, nors ir svarbią vietą užimantys skirtinguose regionų tautų gyvenime, 
vis dėlto buvo nustumiami į antrąją eilę. 

Menotyrinės estetikos ir su ja glaudžiai susijusios meno teorijos iškilimas islamo pasau- 
lyje tiesiogiai susijęs su architektūros, vaizduojamosios, taikomosios dailės, muzikos ir kitų 
meno sričių suklestėjimu. Todėl daugelį pamatinių arabų-musulmonų pasaulio menotyrinės 
estetikos idėjų ir principų galima pažinti ir judant „iš apačios“ nuo meno praktikos ypatumų. 
Menotyrinės estetinės minties srautas daugiau siejosi su poetikos, literatūrologijos ir filologinés 
pakraipos tyrinėjimais, kuri kaip ir indų menotyrinės estetikos tradicija dažniausiai formavosi 
poetikoje, teoriškai apmąstant poezijos meno dėsningumus, rečiau architektūros, kaligrafijos, 
literatūros, muzikos ir kitų menų teorines problemas. 

Arabų-musulmonų menotyrinei estetikai, kaip ir kultūrai apskritai, lyginant su kitomis 
didžiosiomis Rytų ir Vakarų civilizacijoms, daug stipriau nei filosofinei estetikai ir meno 

filosofijai yra büdingas tradicionaliz- 
mas, kuris išplaukia i$ lyderiaujančių 
menų hierarchijoje kūrybos formų 
sakralinių versmių. Islamiškos ci- 
vilizacijos erdvėje, be pagrindinės 
pradžioje besąlygiškai vyravusios 
arabiškos tradicijos, ilgainiui išsisklei- 
dė dar mažiausiai trys menotyrinės 
estetinės minties tradicijos: persų, ją 
pakeitusi furky (Osmanų) ir, pagaliau, 
persų kultūros tradicijų suformuota 


indoislamiškoji (Mogolų). Kiekviena 
C. Dibdin. Damasko vaizdas. Raižinys. 1835 m. iš jų išsiskiria savita geneze, skirtin- 
gomis jos raidą reguliuojančiomis 
tendencijomis, démesiu konkrečioms meninės raiškos formoms. Visos jos buvo reikšmingos 
tolesnei islamiškojo pasaulio estetinės minties raidai, tačiau ankstyvajame menotyrinės esteti- 
kos raidos etape neabejotinai svarbiausia buvo arabiškoji, kurioje, nepaisant Korano metafizikos 
poveikio, skleidėsi vyraujantis racionalistinis ir humanistinis grūdas. Liberaliausia religinių 
nuostatų atžvilgiu, neretai beveik atvirai ignoravusi pagrindinius islamo religijos postulatus, 
buvo persų menotyrinės estetikos tradicija, kuri buvo glaudžiai suaugusi su meno praktika. 
Šis liberalesnis santykis su pamatinėmis Korano metafizikos nuostatomis visiškai nepaneigia 
ir jos tradicionalistinės orientacijos. 

Iranas ir jo sunkiai apibrėžiama persiškų estetikos ir meno tradicijos įtakų kultūrinė erdvė 
nuo Abasidų dinastijos valdymo laikų virto pagrindine arabų- musulmoniškos civilizacijos 
estetinių ir meninių iniciatyvų gimimo versme, iš kur šimtmečiais į tolimiausias Kalifato 
teritorijas sklido reikšmingas naujų estetinių idėjų ir meno stilių srautas. Tam didžiulę įtaką 
turėjo anksčiau pagrindinėje arabų-musulmoniškos civilizacijos dalyje daug amžių vieš- 
patavusios unikalus savo mąstais ir įvairove Sasanidų imperijos kultūrinis palikimas, kuris 
aprėpė visą vėlyvosios Antikos laikotarpis ir daugelio civilizacijos ir meno teoretikų pagrįstai 
yra laikomas vienu svarbiausiu ir įtakingiausiu laikotarpiu Irano civilizacijos istorijoje. Iš čia 
plaukia daugybė plačiai arabų-musulmoniškos civilizacijos erdvėje pasklidusiy meno stilių 
ir formų vėliau priskirtų Islamo architektūrai, literatūrai, poezijai, taikomajai dekoratyvinei 
dailei, kilimams, miniatiūrai ir kitiems menams. 

Sasanidų kultūrinio ir meninio palikimo poveikis taip pat buvo stipriai jaučiamas 
Tamerlano imperijoje ir jo palikuonio Babūro įkurtoje Didžiųjų Mogolų imperijoje, kurios 
valdovų rūmuose, detaliai persiškas įtakas tyrinéjusio H. Stierlino nuomone, „viešpatavo persų 

(farsi) kalba, o mene - architektūroje, dekore, miniatiüroje, kilimų audime - vyravo persiškos 
meninės formos. Šiuose neaprėpiamuose žemių erdvėse surado konkrečią išraišką iraniška 
estetika, tobulėjo kalba, literatūra, miestų statyba, rankraštinis, monumentalus, plastinis ir 
dekoratyvus menas. Būtent Indijoje turėjo galimybę plisti centrinio ir periferinio Irano meninė 
kalba“ (Stierlin, 2002, p. 11). 

Kita vertus, persiškos Sasanidų imperijos kultūrinis palikimas, estetikos ir meno stilių 
įtaka akivaizdžiai regima ir didžiulėse tiurkiško etnoso apgyvendintose teritorijose, kuriose dar 
ikiislaminiu periodu ilgai viešpatavo persiškos dinastijos. Netgi į Kalifato statusą ir kultūrinę 
hegemoniją islamo pasaulyje pretenduojančiuose vėliau Osmanų imperijos sostinėje Stam- 
bule ir kituose jos kultūros centruose suklestėjusiuose estetikos ir meno stiliuose, nepaisant 
tradicine tapusios persiškų ir tiurkiškų valstybinių organizmų priešpriešos, kaip parodysime 
vėliau, išliko akivaizdūs persiškų įtakų pėdsakai, nors jų poveikį silpnino (turkams užėmus 
Anatoliją) išaugusios Bizantijos estetikos ir meno stilių įtakos. 

Gvildendami milžiniškoje periodiškai savo galios centrus ir teritorijų konfigūracijas 
keičiančioje arabų-musulmoniškos civilizacijos erdvėje išsiskleidusią menotyrinę estetiką 
arba mėgindami ją implicitė pavidalu išskirti iš savito meno pasaulio, iškart susiduriame su 
sudėtingomis problemomis. Pirmiausia daugelyje į arabų Kalifato sudėtį įėjusių šalių ir regionų 
(Persija, Egiptas, Sirija, Palestina, Armėnija, Gruzija, Irakas, arabizuotos Ispanija, Sicilija, Indija 
ir kt.) jau nuo senovės gyvavo turtingos vietinės ne visada turinčios panašias estetikos tradicijas 
ir meno stilius. Apie tipologiškai artimesnes estetikos tradicijas, meno formas ir jų teorinę 
refleksiją galime išsamiau kalbėti tik aiškindamiesi musulmoniškos menotyrinės estetikos ryšį 
su anksčiau Artimuosiuose Rytuose, Mesopotamijoje, Persijos ir Indijos civilizacinėse erdvėse 
gyvavusiais estetiniais požiūriais. 

Kita vertus, arabų-musulmoniško pasaulio menotyrinė estetika skyrėsi nuo indų, kinų, 
japonų, Antikos ir Vakarų estetikos tradicijų pirmiausia susiaurėjusiu menų sistemos refleksijos 
lauku ir didesne kai kurių pamatinių islamo ideologinių nuostatų skvarba į estetinės sąmonės 
sritį. Skirtingai nei filosofinėje estetikoje ir meno filosofijoje, kurios kūrėjų dėmesio centre buvo 
plataus įvairių meno rūšių spektro bendriausios filosofinio pobūdžio problemos, menotyrinėje 
estetikoje pagrindiniu estetinių reiškinių, meno, meninio kūrybos proceso ir meninės kūrybos 
produktų teorinio apmastymo objektu tapo pirmiausia su dieviškojo žodžio sklaida susijusios 
meno formos - poezija ir ženkliai mažiau literatūra, kaligrafija. 

Arabų-musulmoniškos civilizacinės erdvės menotyrinės estetikos genezės ir ypač pa- 
grindinių vaizduojamojo meno formų ikonografinių elementų formavimosi problema yra 
sudėtinga, kadangi estetinės minties raidoje susiduriame su daugybe įvairiu laiku ir skirtin- 
guose regionuose gyvavusių idėjų ir įtakų sąveika. Skirtingai nei filosofinės estetikos erdvėje 
susiformavusiose koncepcijose, kuriose jaučiama Rytų peripatetikų mokykla, Antikos ir hele- 

nistinės epochos neoplatonikų, „tyrųjų brolių“, didžiųjų arabų mąstytojų al-Farabio, ibn Sinos, 
ibn Hazmo, al-Gazalio ir ibn ‘Arabio išplėtotų grožio, harmonijos ir meno sampratos įtaka, 
menotyrinės estetikos plotmėje besiformuojančiose regime stipresnį tūkstantmečių Artimųjų 
ir Vidurio Rytų dažniausiai persų meno tradicijų poveikį. Kalbant apie menotyrinės estetikos 
savitumą, tikriausiai vertėtų paminėti sufijus, didžiuosius persakalbius, tiurkakalbius poetus 
bei kitų į teorinį mąstymą linkstančių meno sričių atstovus. 

Svarbiausios islamiško meno fenomeno savitumą apsprendusios įtakos istorijos eigoje, 
kaip ir gyvybingiausios maitinančios versmės periodiškai keitėsi. Ankstyvajame arabų-mu- 
sulmoniškos menotyrinės estetikos formavimosi procese svarbiausią vaidmenį įgauna Sirijos, 
Mesopotamijos, hebrajų, Bizantijos joanitų ir nestoriečių (krikščionių), helenistinės tradicijos, 
iš kur į arabišką estetiką ateina daugelis pamatinių estetinių nuostatų, vizualiai suvokiamų 
struktūrų, poetinių simbolių, metaforų. Iš čia plaukia menotyrinei estetikai būdingas or- 
namentinio struktūriškumo, vizualių formų geometrizavimo, arabeskų, realių floralinių ir 
zoomorfinių vaizdinių schemų svarbos sureikšminimas. 

Vėliau islamo menotyrinės estetikos tradicijos tapsmą stipriai įtakojo turtingos persų 
sasanidų, achmenidų dinastijų valdymo metu susiformavusios estetikos tradicijos ir meno 
stiliai. Galiausiai po mongolų užkariavimų stipriai reiškiasi mongolų, kinų, indų, tiurkų, 
stepių tautų (ypač skitų) ir kitos įtakos. Visos jos islamo estetinės minties istorinės sklaidos 
procese jungėsi tarpusavyje ir priklausomai nuo daugybės konkrečių politinių ir kultūrinių 
veiksnių skirtingai skleidėsi įvairiuose arabų-musulmoniškos civilizacijos regionuose, ku- 
riuose tolydžio augo sugebėjusių išsaugoti savo nacionalines tradicijas tautų ir regionų meno 
formų poveikis. 

Čia neišvengiamai sugrįžtame prie nuolatos mūsų arabų-musulmoniškos estetikos ir 
meno tradicijos savitumo aptarimo paraštėse išnyrančio klausimo: Kas yra daugybės savitų 
islamo estetinės minties, meno tradicijų, formų jungiamoji grandis, kuri leistų pagrįstai jas kva- 
lifikuoti kaip arabų-musulmoniškosios menotyrinės estetikos ir meno praktikos organišką dalį? 
Ieškant atsakymo į šį klausimą, galima prisiminti prancūzų islamisto L. Massignono teiginį, 
kad arabų-musulmoniškojo pasaulio „meno koncepcijos tiesiogiai išsirutulioja iš pamatinių 
musulmoniškos metafizikos teiginių apie žmogų supančio pasaulio iliuzoriškumą, pereina- 
mumą ir minties, kad tik Dievas gali būti pastovios būties kūrėju“ (Massignon, 1963, p. 12). 

Iš tikrųjų tenka pripažinti, kad svarbia jungiamąja ir stabilia skirtingų arabų-musulmo- 
niškojo pasaulio estetikos, meno tradicijų jungtimi ir kartu musulmoniškos filosofinės ir me- 
notyrinės estetikos pažinimo raktu tampa iš islamo šventosios knygos „Korano“ išplaukianti 
musulmoniška filosofinė religinė žmogaus ir jį supančio pasaulio samprata, kuri nulėmė isla- 
miškoje civilizacijoje išsiskleidusius estetinius ir meninius idealus. Iš šio teksto plaukia daug 
pamatinių pasaulėžiūrinių islamo menotyrinės estetikos savitumą apsprendusių nuostatų. 

Didžioji Kairouano mečetė Tunise. 772-1055 m. 


Šiuo aspektu žvelgiant, Koranas yra pamatinis sakralinis daugelio arabų-musulmoniškos 
civilizacijos menotyrinės estetikos ir meno aspektų įtakojęs tekstas. 

Islamas buvo dieviškojo žodžio ir rašto religija, todėl nenuostabu, kad jo idėjine ašimi 
tapęs Korano tekstas skatino ypatingą pagarbą kone mistinei rašytinio žodžio galiai. Tai itin 
akivaizdu ankstyvajame galingos arabiškos menotyrinės estetikos raidos etape. Tačiau Irane, 
kuris stipriausiai veikė Indijos kultūros islamizavimo procesus, neįsigalėjo su antruoju Dievo 
įsakymu susijusi semitiška ikonofobijos tradicija, nors analogiški požiūriai priskiriami ir pranašo 
lūpoms, kuris teigė, kad nelaimė tam, kuris vaizduos gyvas būtybes, nes paskutiniojo teismo 
dieną asmenys, kuriuos menininkas atvaizdavo, išlips iš paveikslo ir pareikalaus atiduoti sielą. 
Todėl islamizmuotame persų, islamizmuotų indų religiniame mene atvaizdus dažniausiai 
keitė kaligrafiški tekstiniai Dievą šlovinantys užrašai ir arabeskinės bei ornamentinės, deko- 
ratyvios struktūros. 

Beje, kitas ne mažiau svarbus aptariamos problemos aspektas kalbant apie Koraną, kad 
Koranas arabų-musulmoniškoje kultūros tradicijoje yra suvokiamas kaip paskutinis Dievo 
žodis tikintiesiems. Vadinasi, jis neturi nieko bendro su poezija, kuri yra žmogaus kūrybinės 
vaizduotės vaisius. Išsakytas arabų kalba Koranas įkūnija tradicinės islamo menotyrinės 
estetikos kūrėjams absoliutų unikalų tobulumą savo kompozicija, struktūra, kalba, vaizdinių 
sistema, grožiu, todėl jis negali būti išverstas į kitą kalbą, nes verčiant Dievo žodis gali būti iš- 
kraipytas. Dėl visų minėtų veiksnių jau arabų-musulmoniškos civilizacijos saulėtekyje islamo 
teologinės pakraipos estetikų daroma tokia principinė išvada: Koranas yra aukščiausios tiesos 
įsikūnijimas, o poezija yra kūrybinės vaizduotės vaisius, nukrypstantis nuo tiesos sakymo. Dėl 
šios priežasties sakralinis neprilygstamo dieviško grožio ir estetinės vertės Korano tekstas buvo 

griežtai atribotas nuo žmogaus kūrybinės veiklos vaisiaus poezijos, nepaisant to, kad ji daugelio 
teoretikų buvo laikoma aukščiausiu menu. Todėl meno pasaulyje nubrėžta estetinė hierarchija 
buvo suvokiama kaip antrinė aukščiausios dangiškos hierarchijos požiūriu. 

Tačiau nepaisant šios radikalios islamo religijos nubrėžtos dangiškų ir žemiškų estetinių 
vertybių sistemų skirties, paskiri arabų estetikai, siekdami apginti meną nuo religijos įtakos, 
nuosekliai skelbė jo autonomiškumo idėją. Pavyzdžiui, X a. mąstytojas al Džurdani, siekdamas 
apginti meną nuo religijos įtakos, teigė, kad „Religija ir poezija tai - visai skirtingi dalykai, 
neturintys jokių sąsajų“ (Socialnyje, eticheskije i esteticheskije, 1984, p. 80). Meno (poezijos, 
kuri traktuojama kaip aukščiausia meno forma) autonomiškumą filosofijos ir istorijos atžvil- 
giu skelbė arabų estetikos korifėjus ibn Rashigas. „Filosofija ir istorija yra atskiros mokslo 
sritys, svetimos poezijai. Jei kas nors iš jų skverbiasi į poeziją, tai tam turi būti saikas. Nereikia 
šiuos mokslus laikyti poezijos ramsčiais ir su jais sieti savo vilčių. Poezija yra tai, kas jaudina, 
susipina dvasią, sukrečia širdį. Tai - poezijos sritis. Vardan to ji ir sukurta, o ne kam kitam“ 
(Ibn Rashią, 1991, p. 310). 


Meno samprata 


Daugelis autorių rašiusių islamiškojo pasaulio meno (fann) tema vartoja įvairius terminus 
„islamo menas“, „musulmonų menas“, „islamiškų kraštų menas“ ,,araby-musulmony me- 
nas“. Pasineriant į tradicinės islamiškos menotyrinės estetikos savitumo tyrinėjimus iškart 
ryškėja šių sąvokų komplikuotumas. Pirmiausia jos siekia vientisu žvilgsniu aprėpti plačią 
su skirtingomis meno teorijomis ir meninės kūrybos tradicijomis civilizacinę erdvę nuo 
Atlanto vandenyno iki Indonezijos, kurioje gyveno daug skirtingo kultūrinio išsivystymo 
lygio ir aktualių estetinių poreikių tautų. Tačiau kita vertus, jos neišvengiamai susiduria su 
tuo, kad šioje civilizacinėje erdvėje greta didžiules kultūros ir meno tradicijas turėjusių tautų 
egiptiečių, sirų, graikų, persų, indų šioje civilizacinėje erdvėje gyveno ir klajoklinės arabų, 
berberų, tiurkų ir kitos gentys. 

Tai suvokęs O. Grabaris gvildendamas arabų-musulmoniškos meno tradicijos genezės 
fenomeną, pagrįstai prabyla ir apie du esmiškai skirtingus jo pažinimo kelius, kuriuos įvardija 
kaip vertikalų ir horizontalų. Pirmasis vertikalus, pasineriantis į senas ikiislamiškas meno 
tradicijas, gyvavusias, pavyzdžiui, Ispanijoje dar iki ten pasirodant arabų užkariautojams 
vestgotų karalystės viešpatavimo metu, o Vidurio Azijoje - sodiečių. Tačiau nors vėliau 
konkrečiu istorinės raidos momentu šios teritorijos buvo „islamizuotos“, po jų išoriniu ara- 
bizavimo sluoksniu esantis gelminis genetinis ryšys gali būti sutapatintas ir atpažintas pagal 
konkrečius ir ganėtinai tikslius formalius bruožus. 

Antrajame horizontaliame analizės lygmenyje galime įžvelgti tuos pokyčius, kuriuos, 
pavyzdžiui, atspindi Kordobos IX a. menas, stilistiniais bruožais esantis artimesnis tolimo 
Samarkando, nei greta esančios Kompostelos menui. Šio antrojo lygmens meno raidos pase- 
kmės iš tikrųjų yra neįprastos. 700 m. tikriausiai Kordoba ir Samarkandas nieko vienas apie 
kitą nežinojo, tačiau 800 m. jie tapo to paties civilizacinio pasaulio dalimis. 

Šie mūsų glaustai aptarti lyginamosios analizės pavyzdžiai įtaigiai parodo sudėtingą 
tradicinio islamiškojo meno genezę. Jį pirmiausia sąlygojo mūsų jau aptartas ištakų daugiaša- 
kniškumas, jų apraiškų įvairovė, sudėtingi skirtingų meno tradicijų, formų sulydymo procesai, 
nulėmę neįtikėtinai greitą islamo meno tapsmą savitu stiliaus požiūriu meniniu reiškiniu, 
ženkliai besiskiriančių nuo gerai mums pažįstamų kitų istorinių, pavyzdžiui, graikų, indų, 
kinų, japonų tradicinio meno formų ir stilių. 

Kita vertus, aiškindamiesi šio sudėtingo meno formų, kanonų, kodų, simbolių, stilių 
konglomerato apraiškas Arabijos pusiasalyje, Magribe, Artimuosiuose Rytuose, Mesopota- 
mijoje, Mažojoje Azijoje, Vidurio Azijoje, Andalūzijoje, Sicilijoje, islamizuotoje Indijoje ir 
kitose Kalifato dalyse neretai susiduriame su nepanašiomis viena į kitą jas maitinančiomis 
stilistinėmis meninės raiškos formomis, temomis ir meno fenomenų interpretacijos būdais. 
Ir galiausiai, kokią tik arabų-musulmoniškojo pasaulio meno sritį bepaimsime joje surasime 
stulbinančią įvairių istorinių ir regioninių meno formų ir stilių įvairovę. Todėl kyla klausimų: 
Kas sieja šias skirtingas meno formas ir stilius? Kokia yra pagrindinė šių skirtingų meno for- 
mų ir stilių jungiamoji grandis? Kokia prasme galima čia kalbėti apie vieningą „islamo meno 
formų kompleksą“, reprezentuojantį daugmaž vieningą arabų-musulmoniškos meno tradiciją 
arba, kitais žodžiais tariant, istorinį meno stilių? 

Ieškant atsakymų į šiuos sudėtingus klausimus, tenka pripažinti, kad tikriausiai šis visiems 
arabų-musulmoniško pasaulio regionams ir istoriniams tarpsniams būdingas meno formų 
ir stilių konglomeratas per arabų karinę ir islamo ideologijos kultūrinę ekspansiją pasklido 
visoje šioje civilizacinėje erdvėje sintezuodamas, unifikuodamas vietos meno tradicijų įtakotą 
atsiribojusią nuo antropomorfinių vaizdinių formalizuotų struktūrų, kompozicinių priemonių 
ir vietinių meno stilių sistemą. Klasikinėje arabų-musulmoniškoje civilizacijoje tarp estetinės 
minties ir meno praktikos raidos nusistovi glaudus abipusis ryšys, kadangi dauguma žymiausių 
menotyrinės estetikos atstovų yra kartu ir menininkai, puikūs konkrečios meno srities aktua- 
liausių problemų ir kartu savo profesijos subtilybių žinovai. Todėl ideologijos ir menotyrinės 
estetinės minties plotmėje iškilusios problemos ne mažiau komplikuotu pavidalu skleidžiasi 
ir jų įtaką patyrusiose meno formose ir stiliuose. 

Terminas „islamo menas“, anot Clevenot, atitinka kūrybinę produkciją, kurios negalima 
laikyti vien mišrių dalykų sankaupa. Šioje visumoje galima įžvelgti suvienytas antagonistines 
jėgas, kurios visos tarsi susilieja viename ir tame pačiame centriniame taške ir šios įvairios 

jėgos gravituoja link vidurinio jungiančio poliaus“ (Clevenot, 1994, p. 12). Sis polius, apie 
kurį kalba Clevenot, ir yra tradicionalistinė islamo ideologija, kuri savo istorinėje raidoje 
susipina ir su pamatinėmis islamo menotyrinės minties nuostatomis. 

Vadinasi, būtent islamo ideologija, kuri buvo nepalyginamai tolerantiškesnė ir liberalesnė 
neilotyniškoje Vakarų ar graikiškoje Bizantijos krikščionybėje tapo ta pagrindine idėjine arba, 
kitais žodžiais tariant, styguojančia islamišką menotyrinę estetiką ir meno praktiką ašis, kuri 
suliejo į bemaž vientisą estetinių ir meno požiūrių sistemą Arabijos pusiasalio, Magribo, Egipto, 
Levanto, Mesopotamijos, Irano, Vidurio Azijos, islamizmuoto Pirėnų pusiasalio, islamizmuotos 
Indijos, tiurkų, Juodosios užsacharės Afrikos regionines meno tradicijas. Tačiau skirtingai nei 
krikščioniškas, budistinis, hinduistinis, tantristinis menas klasikinio periodo arabų-musulmo- 
niškojo pasaulio islamo ideologijos suformuotas menas iš esmės buvo liberalesnis savo pagrin- 
dinėmis estetinėmis nuostatomis, o svarbiausia, svetimas griežtiems religinio kulto ir kanonų 
reikalavimams. Tam didžiulį poveikį turėjo bažnytininkų sluoksnio, kuris galėtų kontroliuoti 
šiuos procesus, nebuvimas, nes dėl Korano metafizikos poveikio kiekvienas islamo adeptas 
pirmiausia siekė be tarpininkų priartėti tiesiogiai prie savojo tikėjimo gyvybingųjų versmių. 

Prancūzų islamo meno tradicijos žinovas Georges Marçais knygoje Lart musulman 
apibendrina arabų-musulmoniškoje civilizacijos meną kaip „paskutinį iš menų gimusių 
mūsų senojo pasaulio Vakarų Azijos kultūros lopšyje“ (Margais, 1962, p. 5). Čia jis pirmiausia 
turi omenyje, kad savita islamo meno tradicija yra vėliausiai VII a. trečiame dešimtmetyje 
vakarinėje Azijos dalyje susiformavusi galinga meno tradicija, kuri ne tik stebina didingumu 
ir milžiniška išplitimo erdve Afroeuroazijoje, tačiau kaip ir kitos senajame pasaulyje išsi- 
skleidusios didžiosios meno tradicijos, sugebėdama evoliucionuoti, keistis, patirti įvairius 
sudėtingiausius istorinius pokyčius, palieka gilų rėžį pasaulinės civilizacijos istorijoje. 

Šią Margais iškeltą problemą vėliau išplėtoja Olegas Grabaris. Jis islamo meno genezės ir 
savitumo problemų analizei skyrė specialų veikalą The Formation of Islamic Art („Islamiškojo 
meno formavimasis“, 1973), kuriame iškėlė dvi pagrindines hipotezes. Pirmoji, kad egzistuoja 
vieningas islamo menas. Tačiau tuomet iškart kyla klausimai: Ką šiame dviejų sąvokų junginyje 
islamo menas reiškia būdvardis „musulmonų“ ar jis prisijungia ar ne sąvoką „menas“? Kokiam 
spektrui meno kūrinių galime a priori priskirti šiuos vienatinumo bruožus? Ar galime juos 
lyginti su kitomis meninėmis esybėmis? 

Pirmiausia, akivaizdu, kad arabų-musulmoniškojo pasaulio meno tradicijos susiforma- 
vimui didelę reikšmę turėjo Kalifato teritorijoje klestėjusiose senosiose civilizacijose ikiislami- 
niu laikotarpiu užgimusios filosofinės ir menotyrinės koncepcijos bei įvairiuose regionuose 
šimtmečiais gyvavusių meno formų savitumas. Kitais žodžiais tariant, islamiškų kraštų menas 
ne tik sugėrė ikiislamines Artimųjų Rytų ir Mesopotamijos regiono meno tradicijas, tačiau ir 
apjungė savyje įvairias senovės graikų, Bizantijos, romėnų, sirų, persų, senovės žydų, koptų, 

islamo pasaulio periferijoje buvusių skitų, mongolų, Vidurio Azijos, Kinijos, Vakarų Afrikos, 
berberų, indų ir kitas meno formas. 

Kita vertus, kai gvildename arabų- musulmoniškos civilizacijos erdvėje išsiskleidusias 
meno formas ir stilius, turėtume neužmiršti, kad daugelį šimtmečių joje gyvavo greta isla- 
mo ir kitų religijų judaizmo, įvairių krikščionybės apraiškų (sirų, koptų, armėnų, gruzinų, 
joanitų, nestoriečių), zoroastriečių, manichėjų, mazdeistų, budistų, hinduistų ir kitų religijų 
įtakotos meno formos. Galiausiai islamo religijos veikiamoje civilizacinėje erdvėje skleidėsi 
ir islamo religijos jau paveiktos kitas religijas išpažįstančių tautų sinkretiškomis tapusios 
meno formos. Todėl islamiškos menotyrinės estetikos tyrinėtojams svarbu suvokti, jog 
sąvoka „islamo menas“ yra kupina daugybės kitokių semantinių prasmių nei mes paprastai 
teikiame sąvokoms „krikščioniškas menas“, „budistinis menas“ ar „daoistinis menas“. Beje, 
islamo menotyrinę estetiką gvildenančiuose tekstuose gyvuoja kita plačiau paplitusi žodžio 
„islamiškas“ interpretacija, kuri įvardija kultūrą, kurioje gyventojų dauguma, arba mažiausiai 
jos vadovaujantis elitas, išpažįsta musulmonų religiją. Šiuo atveju sąvoka musulmonų menas 
taip pat skiriasi pagal savo apibrėžimą nuo kinų, ispanų ar stepių meno, nes jis nesiremia 
„islamiška“ teritorija ar tauta (Grabar, 1987, p. 12). 

Skirtingų lokalinių estetikos tradicijų sąveikos bei susiliejimo su Korano metafizikos 
universaliomis estetinėmis nuostatomis procesas persų, mongolų ir juos pakeitusių tiurkų 
dinastijų valdymo laikais ženkliai keičia daugelį tuo metu vyraujančių stilistinių islamiško 

Erzurumo miesto vaizdas. Turkija. Raižinys. XIX a. 


meno bruožų, tačiau išsaugoję iš ankščiau gyvavusių civilizacijų perimtas tradicionalistines 
nuostatas. Skirtingų tautų estetikos ir meno tradicijų atgimimas Kalifato teritorijose palieka 
daugiau ar mažiau ryškius pėdsakus skirtingų lokalinių ir universalių, iš islamo ideologijos 
plaukiančių, meno sampratų sulydymo procese. Visas jas sieja ir islamo religijos skleidžiamos 
tradicionalistinės nuostatos. 

Neatsitiktinai žymiausi tradicionalizmo ideologai R. Guenonas, F. Schuonas, T. Burck- 
hardtas, S.H. Nasras ir kiti, aptarinėdami tradicijos vaidmenį, išskirtinį dėmesį sutelkia į 
islamiškojo pasaulio meną, kurį vadina „tradiciniu menu“. Šios nuostatos itin akivaizdžios 
islamo kultūros, estetinės minties ir meno žinovo Nasro veikaluose. „Tadicinis menas, - pa- 
brėžia jis, - be jokios abejonės, siejasi su grožiu, kuris anaiptol nėra prabanga ar subjektyvi 
būsena. Priešingai: šis grožis yra neatskiriamas nuo tikrumos ir susiliečia su esmine Tikrumos 
dimensija. [...] Grožis taip pat yra susijęs su kiekviena iš šių Tikrumos hipostazių. Jis atspindi 
absoliutuma per jo reguliarumą bei tvarką, begalybę - per jos slėpiningumą, verčia siekti 
tobulumą ir gerį, harmoniją ir tvarką“ (Nasr, 1996, Nr. 42, p. 16). Tradicionalizmas iš tikrųjų 
yra vienas pamatinių islamiškojo meno bruožų. 

Pasak taiklaus Alexandro Papandoupulo pastebėjimo, užtenka tik įdėmiau pažvelgti į 
brandžios arabų-musulmoniškos civilizacijos estetikos įtakotą architektūrą, taikomąją, vaiz- 
duojamąją dailę, kaligrafiją, miniatiūrą, paklausyti muzikos, aiškėja, kad, nepaisant daugybės 
islamo meno tradiciją maitinusių versmių, šios meno formos atspindi arabų-musulmonų 
estetinio ir meninio fenomeno savitumą, kuris išsiskiria būtent islamiškai estetikos ir meno 
tradicijai būdingais charakteringais bruožais. Todėl tai jau ne šumerų, asirų, persų, hebrajų, 
mongolų, koptų, bizantiečių, o būtent arabų-musulmonų meno fenomenas, su jam būdingais 
tipologiniais bruožais, išplaukiančiais iš daugybės perlydytų ankstesnių senovės ir aptariamo 
laikotarpio meno tradicijų ir kartu išsaugantis minėtų tradicijų pėdsakus (Papandoupulo, 
1976, p. 22). 

Aiškinantis arabų-musulmoniškojo meno savitumą, ryškėja esminė skirtis tarp 
vaizdinių ir žodinių meno formų. Iš tikrųjų vaizdinio ir žodžio santykis islamo ir krikščio- 
niškų Vakarų meno tradicijose yra esmiškai skirtingas. Krikščioniškai meninei sąmonei 
pagarba Kristaus vaizdiniui akivaizdžiai yra svarbesnė nei pagarbus nuolankumas žodžiui. 
O arabų-musulmoniškojo pasaulio estetinė ir meninė sąmonė vadovaujasi priešingais 
estetiniais principais. Žodis yra nepalyginamai svarbesnis nei vaizdinys, todėl jis ir su- 
vedamas į įvairias abstrakčias formas, ornamentines struktūras ir arabeskines formas. 
Daugelis mano, kad tai liudija apie hierarchiškai žemesnį estetinės sąmonės ir jos meninių 
poreikių lygį. Tačiau tikrovėje yra atvirkščiai, kadangi abstrahavimasis nuo gamtos formų 
pamėgdžiojimo ir perėjimas į aukštesnį meninio apibendrinimo lygį reikalauja išlavėjusio 
intelekto ir universalesnio išsilavinimo, būtino sudėtingiausių abstrakčių meninės kompo- 
zicijos problemų sprendimui, pavyzdžiui, kuriant sudėtingus arabeskinius audinius ir juos 
įkomponuojant į konkrečias erdves. Čia susiduriame su panašia situacija, kai elementari 
matematika santykiauja su daug abstraktesnio mąstymo ir intelekto reikalaujančia aukštąja 
matematika. 

Meninės kūrybos procese gimusi islamiškoji sąvoka menas - bendriausiu pavidalu sujun- 
gė įvairias pirmiausia VII a. Artimuosiuose ir Vidurio Rytuose užgimusias, o vėliau ir visoje 
arabų-musulmoniškos civilizacijos erdvėje išsiskleidusias įvairių islamizmuotų tautų meno 
formas, kurios plečiantis islamo civilizacijos erdvei išplito milžiniškoje teritorijoje nuo Atlanto 
vandenyno vakaruose ir Malio Afrikos pietuose iki Indonezijos salynų rytuose. Islamo meno 
savitumas pasireiškė įvairiais pavidalais tradicionalistinėmis ir kanoniškomis nuostatomis, 
griežtiems hierarchijos principams paklūstančioje architektūroje, interjere, dekoratyvinėje 
dailėje, poezijoje, kaligrafijoje, miniatiūroje, muzikoje, šokyje tekstilėje, kilimuose, keramikos, 
mozaikos, vitražo, stiklo ir kituose taikomosios dailės kūriniuose. 


Menininko vaizdinys 


Vienas svarbiausių arabų-musulmoniškosios menotyrinėje estetikos tyrinėjimo laukų aprėpia 
sudėtingą meninės kūrybos subjekto, t. y. menininko, jo kūrybos proceso ir meno kūrinio 
gimimo problemų lauką. Gilinantis į šias problemas aiškėja, kad islamiškojo pasaulio teoretikai 
rėmėsi ne tik įdėmiu meno procesų stebėjimu, tačiau ir aktyviai įjunginėjo į savo teorijas savo 
pirmtakų idėjas, kurias sintezavo su asmeninėmis patirtimis. Tiesą sakant, islamo estetikoje 
besiformuojantis požiūris į menininką ir jo kūrybos procesą nedaug skiriasi nuo to, ką mes 
regime indų, kinų, graikų ir kituose senovėje ir viduramžiais iškilusiose Rytų ir Vakarų ci- 
vilizacijose, kadangi čia nėra ryškios skirties tarp menininko ir amatininko sąvokų, išimtimi 

galime laikyti nebent poetus, architektus ir kaligrafus. Vis dėlto ilgainiui paskirų teoretikų 
veikaluose ryškėjo įsitikinimas, kad tikru menininku gimstama, o ne tampama, kadangi 
tikram išskirtinio talento kūrėjui būdinga įgimtų savybių visuma yra tarsi jam dovanojama 
„iš aukščiau“. Tačiau šių įgimtų savybių tikro meistriškumo konkrečioje meninės kūrybos 
srityje nepakanka, todėl islamo menotyrinės estetikos atstovų įsitikinimu būtinas nuolatinis 
mokymasis ir tobulėjimas, plačios humanitarinės kultūros ( adab) principų įvaldymas ir 
įvairių menų meninės išraiškos galimybių pažinimas. 

Daugelis tų kūrybinės veiklos formų, kurias dabartiniai kultūros ir meno istorikai laiko 
islamiškosios meninės kultūros pasididžiavimu kaligrafija, architektūra, muzika, taikomoji 
dailė, tekstilės ir kilimų menas, buvo suvokiami kaip artimi amatininkų cechų veiklai darbi- 
nės veiklos rezultatai. Iš čia plaukia sąlyginai žemas, išskyrus poetus, kaligrafus ir architektus, 
įvairių meno rūšių kūrėjų socialinis statusas. Ypatinga architekto, poeto ir kaligrafo padėtis 
musulmoniškoje visuomenėje reikalauja detalesnio aptarimo. 

Su iš kilmingų sluoksnių kilusiais architektais savo socialinių statusu islamiškoje civili- 
zacijoje galėjo konkuruoti tik poetai ir kaligrafai, kurie buvo išsilavinusių sluoksnių, o neretai 
ir žymiausi jų kilmingos aristokratijos atstovai. Visų jų kūrybinės veiklos sfera buvo ženklinta 
sakrališkumo, kadangi tiesiogiai siejosi poetų su dieviškojo žodžio, kaligrafų - sakraliskumu 
ženklinto rašto sklaida, o architektų - su Dievo garbinimui skirtų pastatų, pirmiausia, me- 
čečių statyba. Kita vertus, visos šios kūrybinės veiklos sritys reikalavo plačios humanitarinės 
kultūros ir įvairiapusio išsilavinimo. Todėl šių meno sričių atstovai neretai naudojosi aukšta 
socialine padėtimi rūmuose, o pasiekę pripažinimą savos veiklos srityse, neretai atsidurdavo 
artimiausioje valdovų aplinkoje ir dalyvaudavo sprendžiant svarbius valstybinio gyvenimo, 
kultūros ir meno raidos klausimus. 

Skirtingai nei palyginti aukštas „sakralinių menų“ architektūros, kaligrafijos, poezijos 
kūrėjo socialinis statusas, muzikantų socialinis prestižas ankstyvajame islamo estetikos sklaidos 
etape buvo menkas, kadangi muzika netilpo į islamo religijos suformuoto pareigingo islamo 
adepto gyvenimo būdo brėžiamos estetikos rėmus. Muzikantai ir dainininkai skleidžiantys 
„velnio pagundų“ įtakos sferoje esančius, neretai tvirkinančius žmones jausmus ir nuodémingas 
mintis, atitraukiančias nuo pagrindinių islamo adepto gyvenimo tikslų, arabų-musulmoniš- 
kame pasaulyje neretai viešai būdavo niekinami ir žeminami, nors slapčia buvo žavimasi jų 
virtuoziškai atliekamais meno kūriniais. 

Dailininko, dirbančio miniatiūros tapybos srityje, socialinio statuso augimas, jų kūrinių 
vertės suvokimas sąlygojo požiūrių pokyčius ir į dailininkus, kurie nuo XV a. pabaigos pradėjo 
jau pasirašinėti savo kūrinius. Kai kurių tapytojų šlovė ir kūrinių vertė buvo tokia reikšminga, 
kad jų kūriniai, kaip ir Kinijoje, buvo ne tik kopijuojami, tačiau ir klastojami, siekiant juos 
pelningai parduoti. Pavyzdžiui, didžiojo XVI a. miniatiūrinės tapybos meistro Bihzad ir XVII a. 

Mu'inas. Reza Abbasi Reza Abbasi. Gulinti moteris. Reza Abbasi. Įsimylėjėliai. 
portretas. 1673 m. 1595 m. 1630 m. 


Reza Abbasi šlovė ir jų kūrinių vertė meno rinkoje buvo tokia didžiulė, kad jie dažnai buvo 
klastojami ir pardavinėjami kaip originalai. 

Taip jau susiklostė, kad tekstai, kuriuose išsamiai ir pagarbiai aptarinėjamos menininko, 
meninės kūrybos proceso ir jo kūrybos produktų meno kūrinių problemos, pirmiausia yra 
poezijos menui ir poeto kūrybai skirti traktatai, kuriuose aukštinamas menininko (poeto) 
vaizdinys, svarstomos įvairios jo kūrybinio potencialo, įkvėpimo, intuicijos, meistriškumo, 
novatoriškumo, meninio stiliaus, kūrėjo santykio su gamta ir kitos amžinosios estetikos 
problemos. 

Poezijos ir kaligrafijos iškilimas menų hierarchijoje išryškina panašumą su tuo menininko 
statusu visuomenėje, kurį regime kinų civilizacijoje. Tai tiesą sakant, neturėtų nieko stebinti, 
kadangi nuo Tang epochos atsivėrusią pasauliui kinų kultūrą arabai pažinojo, juk didžiulės jų 
kolonijos gyveno pagrindiniuose kinų tarptautinės jūrų prekybos centruose. Tačiau vargu ar šio 
svarbaus tarpkultūrinio istorinio fakto konstatavimas yra pakankamas motyvas daryti drąsias 
ir toli siekiančias išvadas. Šiame panašume galime regėti ir natūralios nuoseklios civilizacinės 
raidos panašumus, kurie sukuria artimus sociokultūrinės raidos fenomenus. Tai puikiai parodo 
lyginamaisiais tyrinėjimais Toyo Izutsu savoje studijoje Sufism and Taoism: A Comparative 
Study of Key Philosophical Concepts („Sufizmas ir daoizmas. Pagrindinių filosofinių sąvokų 
lyginamoji studija“, 1984), kurioje lygina sufijų ir daoistų idėjas. 

Kitaip nei modernioje Vakarų estetikos ir meno tradicijoje, kurioje dėl renesansinio 
individualizmo ir universalizmo poveikio dažniausiai iškeliamas menininko asmenybės iš- 
skirtinumas, jų kūrybinių siekių universalumas, islamiškoje estetikos tradicijoje netgi kalbant 
apie aukščiausią menininko formą reprezentuojantį poetą, nesutiksime jokių narcisizmo ir 

pabrėžtino individualizmo apraiškų. „Arabų poetas, - pabrėžia arabų poetikos žinovas Régis 
Blachėre, - niekuomet savęs netalpina į pasaulio centrą kaip šviesos nešėją ar nepriekaištingą 
pranašą. Jis pateikia save tokiu pavidalu koks yra jo žmogiškumas, su visais savo trūkumais, 
besirūpindamas vien tik tuo, kad nebūtų nustelbtas visuomenėje, kurioje skamba jo balsas“ 
(Rėgis Blachėre, 1958, p. 7). Iš tikrųjų arabų-musulmoniškoje civilizacijoje dėl jai būdingo 
totalitarinio socialinės organizacijos modelio menininkas pirmiausia yra sociumo narys, ku- 
ris jaučia stiprų ryšį su ta visuomenine aplinka, kurioje gyvena, todėl savo kūryboje jautriai 
reaguoja į jos estetinius poreikius. 


Meninės kūrybos proceso samprata 


Arabų-musulmoniškos pasaulio mąstytojus domino ne tik menininko vaizdinys, jo socialinis 
statusas visuomenėje, tačiau ir jo kūrybinio potencialo analizė bei įvairios pirmiausia su sa- 
kralinio meno formomis susijusios kūrybinės veiklos strategijos. Tradicionalizmas, apie kurį 
savo knygose rašo S.H. Nasras, iš tikrųjų buvo viena svarbiausių menininko sąmonės nuostatų, 
kadangi tradicionalistinių nuostatų besilaikantis menininkas natūraliai tampa tradicinio meno 
kūrėju. „Tradicija žmogui byloja ne tik jo paties žodžiais, bet ir kitomis meno formomis. Jos 
žinios nėra vien tos, kurios įrašytos knygose ar slypi gamtos reiškiniuose; apie jas lygiai taip pat 
byloja tradicinio ir ypač sakralaus meno kūriniai, tarsi šventų raštų žodžiai ir gamtos formos, 
praskleidžiantys Tikrumos (reality) šydą, joje slypinčias ir tradicijas, ir kosmoso užuomazgas“ 
(Nasras,1996, p. 16). 

Islamiško pasaulio menotyrinei estetikai būdingi požiūriai į meninės kūrybos procesą ir 
gimstantį meno kūrinį nedaug skiriasi nuo kitose civilizacijose išryškėjusių požiūrių. Meninės 
kūrybos ištakos ankstyvuosiuose arabų teoretikų traktatuose (pirmiausia poetikos) buvo sie- 
jamos su racionaliai nepaaiškinamomis kūrybos versmėmis, pavyzdžiui, su iš mitinių džinų 
pasisemiama magiška kūrybine galia, sugebėjimu tiesiogiai veikti gamtos ir kasdienį žmonių 
gyvenimą. Todėl poetams ir didiems kūrėjams neretai buvo suteikiamos įvairios mistinės racio- 
naliu protu nepaaiškinamos kūrybinės galios. Racionalistinės pakraipos mąstytojai (al-Farabis, 
ibn Sina) ir sufijai (ibn ‘Arabis, al-Faridas) meninės kūrybos procesą aiškino apeliuodami į 
konkretaus menininko kūrybinį potencialą, jo vaizduotės, talento galią, sugebėjimą ne tik 
giliai įsiskverbti į kitiems neregimų reiškinių esmę, tačiau ir savitai juos perteikti kūriniuose. 

Kita vertus, meninės kūrybos proceso interpretaciją, be su vidine estetinės minties raidos 
logika susijusių procesų, ženkliai formavo Korano tekstas. Iš čia meninės kūrybos sampratoje 
atsiranda daug įvairių kanono reikalavimų, kurių ne visuomet buvo paisoma. Griežčiau jų buvo 
laikomasi įvairiose sakralinės architektūros formose, ypač mečečių statyboje. Kanonizacijos 

elementai savitai skleidžiasi netgi atrodZiusiame liberaliame miniatiūros mene, kur piešiant 
skirtingų rangų žmonių figūras jų socialinis statusas atsispindėjo vaizduojamų figūrų dydyje, 
aprangoje, įvairiuose simboliniuose ženkluose. Kanonas netgi reglamentavo įvairių vyriškų ir 
moteriškų personažų vaizdavimą, aiškiai apibrėžiant kai kuriuos svarbius vaizdinės sistemos 
elementus (veido ovalą, antakių liniją, akių, lūpų formą ir pan.) 

Kita vertus, pasak Korano teksto, Dievas kiekvieną būties akimirką kuria pasaulį iš naujo, 
todėl ir laikas musulmonų estetinei sąmonei neturi trukmės. Būtis čia suvokiama kaip vieną 
kitą keičiančių akimirkų grandinė, kuri bet kuriuo metu dieviška valia gali būti nutraukta. 
Mintis apie žmogiškosios būties laikinumą ir efemeriškumą skatina menininkus vaizduoti 
pasaulį nepastovumo ir kaitos būsenoje, kurioje yra tik viena magistralinė kryptis iš būties į 
nebūtį. Žmonių ir gyvūnų pasaulio vaizdiniai šioje būties sampratoje siejosi su dar neįsisavinta 
gamtos pasaulio sritimi, kurią dar reikėjo apvaldyti ir įvesti į etiškai ir estetiškai visavertės Dievo 
sumanymus atitinkančios kultūros sritį. Tokia būties samprata, kai kurių islamo estetikos ir 
meno tyrinėtojų nuomone, skatino islamo mene atomariškumo, formalizacijos ir nesibaigian- 
čių nuolatos pasikartojančių geometrinių struktūrų, formų įsigalėjimą ir sklaidą. Taigi islamo 
menui būdingas „ornamentinis struktūriškumas“, polinkis į zoomorfiniy ir floralinių formų 
stilizavimą, arabeskinių struktūrų sureikšminimą. 

Kita vertus, lyginant su kitomis menotyrinės estetikos tradicijomis, pavyzdžiui, su kinų 
ir japonų, kuriose išskirtinis dėmesys yra teikiamas įvairių menininko kūrybinio potencialo 
elementų ir paties meninės kūrybos proceso subtilybių aprašinėjimui, islamiškos menotyrinės 
estetikos ištakose, pasak Valerie Gonzalez, meninės kūrybos proceso ypatumų suvokimas 
plėtojosi daugiau empiriškai, kadangi šių sudėtingų procesų refleksija dar nesant aiškiai api- 
brėžtoms doktrinoms tik ryškėja, dažniausiai patiems poetams svarstant jų kūryboje iškylančias 
problemas. Taigi meno kūrinys, kuris kitose kultūrose yra nušviečiamas mąstymo ir etikos, 
išplaukiant iš oralinės arabų rašytinės, sakralios ir profaniškos tradicijos, yra apjungtas men- 
kai pamokančiais ir dėl savo tikrosios būties ir savo idėjų išsakymo būdų, išskyrus kaligrafiją 
(Gonzalez, 2002, p. 21). 

Meno kūrybos procesas araby-musulmoniskojo pasaulio estetikos ir meno filosofijos 
tradicijoje yra traktuojamas kaip dviejų pamatinių islamo kultūros kategorijų žinojimo ir 
vyksmo harmoningos sąveikos rezultatas, kadangi tikrame meno kūrinyje susilieja žinojimas, 
gimęs pirmiausia idėjos pavidalu, kaip kurti įsivaizduojamą kūrinį, ir praktinis, techninis ar 
materialus šio sumanymo įgyvendinimo darbas. Gvildenant meninės kūrybos proceso proble- 
mas, islamo estetikoje pabrėžiamas besglygiskas „intelektualinės“ kūrybinės veiklos pirmumas 
lyginant su praktiniu techniniu procesu. 

Kaip ir Antikos mąstytojai islamiškojo pasaulio teoretikai, gvildendami meninės kūry- 
bos proceso problemas, teigė, kad meninės kūrybos pagrindas yra pamėgdžiojimo principas, 

kuris buvo siejamas su kūrybine menininko vaizduotės galia, sugebėjimu per netiesą išsakyti 
metaforiškomis meninės raiškos priemonėmis aukščiausias būties tiesas. Iš čia plaukė teore- 
tikų kvietimas menininkams kurti pasitelkiant kūrybinės vaizduotės galias ne bet kokius, o 
pasižyminčius tobulomis formomis ir turinčius etinę vertę meno kūrinius. Fotografinis tikro- 
vės perteikimas tapyboje ir išorinis spalvų rėksmingumas čia buvo menkai vertinamas, daug 
daugiau dėmesio buvo skiriama piešinio išraiškingumui, meistriškam tipažo išryškinimui, 
stilistiniam grynumui, netgi ekspresijai. Priešingai netobulų ir bjaurių objektų vaizdavimo 
menininkams rekomenduojama vengti, kadangi jie sukelia negatyvias emocijas ir neskatina 
žmonių dvasiniam tobulėjimui. „Kalbant apie dailininkų kuriamą meną, - rašoma „Tyrųjų 
brolių“ traktate, - tai jis yra ne kas kita, kaip pamėgdžiojimas gyvuojančių daiktų vaizdinių, kaip 
dirbtinių, taip ir natūralių, kaip Žmonių, taip ir gyvūnų, taip įtaigiai, kad kūrėjų meistriškumas 
pasiekia tokį lygmenį, kad gyvenančiųjų žvilgsniai nusisuka nuo tikrų objektų, stulbindami 
sukurtų vaizdinių grožiu ir apakindami jų pavidalu“ (Izbrannyje proizvedenija, 1961, p. 145). 

Daug dėmesio traktatuose skiriama tradicijos bei novatoriškumo santykiams meninės 
kūrybos procese, vieni teoretikai iškelia kanono svarbą, kiti, priešingai, pabrėžia menininko 
mąstymo ir tikrovės interpretacijos originalumą. Tarp pagrindinių meninį įkvėpimą ska- 
tinančių veiksnių dažniausiai įvardijama meilė, neapykanta, nusivylimas, džiaugsmingas 
dvasios pakylėtumas, aistringas pripažinimo geismas, alkoholio ar kitų svaigalų poveikis, 
skatinantis spontanišką kūrybiškumo sklaidą, kuri savo ruožtu nulemia ir gimstančių meno 
formų organiškumą bei stiliaus grynumą. Kaip viena svarbiausių autentiško meninės kūrybos 
proceso prielaidų skelbiamas sąmoningas kūrėjo atsiribojimas nuo išorinio pasaulio ir tylus 
susitelkimas ties savo vidiniais išgyvenimais ir mintimis. Pastaruoju bruožu ši meninės kū- 
rybos proceso samprata artimai siejasi su intravertiškumą ir savistabą aukštinančiomis Rytų 
Azijoje išsiskleidusiomis daosizmo, čan ir dzen estetinėmis teorijomis. Panašiai kaip indų 
alamkarikų mokyklos estetinėse teorijose palankiausiomis įkvėpimo ir autentiškos kūrybos 
sklaidai valandomis laikomos vėlyvos nakties ir ankstyvos ryto valandos, kai esti mažiausiai 
išorinių trikdančių veiksnių. 

Daugelis teoretikų rekomendavo menininkams atsižvelgti į savo pirmtakų konkrečioje 
meno srityje laimėjimus ir autoritetingų kritikų rekomendacijas bei pastebėjimus. Svarbiausio- 
mis sėkmingo meninės kūrybos proceso prielaidomis čia skelbiamas įgimtas talentas, kūrybinė 
vaizduotės balansuojančios tarp racionalaus proto ir jausmo kraštutinumų galia, skirianti 
tikrą kūrėją nuo apgailėtinų imitatorių, geras pasirinktos meninės kūrybos srities techninių ir 
meninės išraiškos galimybių pažinimas, sugebėjimas įtaigiai perteikti savo metaforiškas idėjas 
tobulų meno formų pavidalu. 

Mastytojai nevienodai žvelgė į meninės kūrybos procese gimstantį meno kūrinį ( 'amal); 
daugelis racionalistinės pakraipos - pabrėžė meninių formų proporcingumo, simetriškumo 

bemaž matematinį grynumą ir išbaigtumą, o sufijai, kurių pagrindinė meninės raiškos stichija 
buvo poezija, muzika ir šokis, priešingai spontaniškame meninės kūrybos procese aukštino 
meninių formų atvirumą ir neišbaigtumą, menininko sugebėjimą atverti erdves skirtingai meno 
kūrinių metaforiško turinio interpretacijai. Emocionalioje spontaniškoje meninėje raiškoje 
jie regėjo patikimiausią būdą skleistis jų aukštai vertinamai emocionaliai autentiško meno 
prigimčiai, padedančiai tikram kūrėjui išsivaduoti iš griežtų socialinio, kultūrinio gyvenimo 
konvencijų bei sustabarėjusių meninių kanonų įtakos. 

Iš čia plaukė ir skirtingi meninės kūrybos procese gimstančių meno kūrinių vertinimo 
estetiniai kriterijai, kuriuose skirtingų pakraipų teoretikai, pavyzdžiui, ibn Haldūnas, apeliuo- 
damas į skonio kategorijos svarbą, kvietė vertintojus atsižvelgti tiek į turininguosius, tiek ir 
formaliuosius jų aspektus, o ortodoksalios tradicionalistinės pakraipos teoretikai dažniausiai 
kvietė įvertinti ir kūrybos rezultatų atitikimą Korano skelbiamiems estetiniams reikalavimams. 
Tačiau dažniausiai aukščiausiais meno kūrinių estetinio vertinimo kriterijais buvo laikomas 
jų tikroviškumas, meninis įtaigumas ir harmonizuojančio poveikio suvokėjui galia. Vaizduo- 
jamosios dailės kūriniuose labiausiai buvo akcentuojamas techninis meistriškumas, tobulas 
meno kūrinio kompozicinis sprendimas, formų harmoningumas, stiliaus rafinuotumas, o 
dailėje spalvų grynumas ir linijinio piešinio raiškumas. 


Menų sąveika 


Gvildenant arabų-musulmoniškame pasaulyje susiklosčiusią menų sistemą ir lyginant ją su 
kituose civilizaciniuose pasauliuose vyraujančiais požiūriais, ryškėja musulmonams būdingų 
požiūrių į menų sąveiką panašumai ir esminiai skirtumai jų hierarchijoje. Skirtingų autorių 
veikaluose požiūriai į menų funkcijas nedaug skiriasi, kadangi jų uždaviniais skelbiamas islamo 
religijos skelbiamų estetinių idealų patvirtinimas, sugebėjimas ne tik pamėgdžioti, tačiau ir sa- 
vitai interpretuoti mus supančio pasaulio reiškinius. Daugelio teoretikų tekstuose aukštinamas 
meno sugebėjimas teikti žmonėms džiaugsmą, vidinį dvasinį pasitenkinimą, auklėti, lavinti 
jų estetinį imlumą grožiui. Šios savybės skirtingu laipsniu teoretikų yra priskiriamos visiems 
menams, tarp kurių meninės išraiškos priemonių regimas vidinis sąryšingumas. 

Šią mintį plėtoja arabų estetikas al-Farabis, kuris „Traktate apie poezijos meno kanonus“ 
pabrėžia vidinį meninės išraiškos priemonių sąryšingumą tarp poezijos ir tapybos. „Mes teigia- 
me kad gyvuoja tam tikras giminiškumas tarp poetų ir dailininkų. Jų meno medžiagos, galima 
sutikti, yra skirtingos, tačiau jų formos, jų poveikis, jų tikslai yra tokie patys arba, tam tikra 
prasme, yra panašūs. Iš tikrųjų poezijos menas operuoja žodžiais, o tapybos menas - spalvomis; 
o ju poveikis skleidžiasi pamėgdžiojant ir abiejų jų tikslas yra žmonių vaizduotės ir jausmų 

užkariavimas, pasitelkiant pamėgdžiojimo galimybes“ (Istorija estetičeskoi mysli, t. 2, 1985, p. 
111). Čia mes regime daug vėlesnei musulmoniško pasaulio estetikai būdingų motyvų. Jei iš 
tikrųjų įdėmiau pažvelgsime į arabų-musulmoniškojo pasaulio klasikinio periodo meninės 
kultūros raidą, tuomet įsitikinsime, kad tarp estetikos atstovų skelbiamų idėjų ir konkrečios 
menų sąveikos praktikos yra tiesioginis ryšys. 

Glaudi skirtingų menų, meninės kompozicijos principų, meno formų sąveika akivaizdžiai 
regima įvairiuose arabų-musulmoniškame pasaulyje aukštą lygį pasiekusiuose menuose, 
pavyzdžiui, architektūroje, kuri glaudžiai sąveikauja su įvairiais taikomaisiais dekoratyviniais 
menais ir kaligrafija. Ne mažiau glaudžią tapybos ir kaligrafijos meninės išraiškos priemonių 
sąveiką galima įžvelgti ir persų bei turkų miniatiūrose. Po mongolų antplūdžio ir galingos kinų 
meno įtakos bangos arabų-musulmoniškojo pasaulio tapyboje, grafikoje, miniatiūros mene 
itin sustiprėjo tapybos ir kaligrafijos meninės išraiškos priemonių sąveika. 

Visiškai akivaizdu, kad skirtingai nei Rytų Azijos vaizduojamosios dailės tradicijoje, kur 
garsiosios peizažo tapybos kūriniuose poetiški kaligrafiniai užrašai paveiksluose dažniausiai 
asociatyviai siejosi su tapomų kūrinių dvasia arba emociniais kūrėjo išgyvenimais, persų ir 
ypač vėlesnėje turkų miniatiūroje, jie dažniausiai buvo pagalbinė meninės išraiškos priemonė, 
padedanti subalansuoti pagrindinių paveikslo kompozicinių elementų sąveiką. Tuo, supranta- 
ma, nenoriu pasakyti, kad kinų ar japonų peizažo meistrai, jjungdami į savo vaizdinių sistemą 
kaligrafinius užrašus, negalvojo apie jų sąveiką su paveikslo vaizdine visumine struktūra. 
Taip, jie kompozicinių sprendimų požiūriu buvo neprilygstami meistrai pasaulinės tapybos 
istorijoje, tačiau šių kompozicinių problemų sprendimą jie suprato kaip privalomą tapytojui 
profesionalui dalyką, o lygindami kaligrafijos ir tapybos sąveikos problemas su islamiškoje 
miniatiūroje iškilusiomis tapybos ir kaligrafijos problemomis, mes turime omenyje visai kitą 
kompozicinį aspektą. 

Islamo kultūroje funkcionavusių svarbiausių literatūros kūrinių siužetai buvo žinomi 
kiekvienam išsilavinusiam žmogui, todėl, suprantama, kad dailininkams savo šiuos leidinius 
iliustruojančiuose miniatiūrose nebuvo jokios prasmės papildomais užrašais aiškinti vaizduo- 
jamus motyvus. Todėl tie kinų dailės įtakoti ir kartais primenantys Rytų Azijos dailės kaligra- 
finiai užrašai čia atliko visai kitas estetines funkcijas. Sijavušas Dadašas taikliai pastebėjo, kad 
kaligrafinis tekstas čia pirmiausia atliko pagalbines kompozicines funkcijas, kadangi padėjo 
paveiksluose subalansuoti vaizduojamųjų elementų ir spalvinių santykių mases. Kaligrafinio 
teksto pasirinkta vieta, jo intensyvumas, ryškumas, piešinio grafiniai akcentai, ornamentinés 
struktūros ir atliko šį svarbų vaidmenį. „Kaligrafinis tekstas buvo pagalbinė priemonė tikslinant 
ir tobulinant iliustracijoje vaizduojamų elementų ir spalvinių santykių masių subalansavimą. 
Todėl jis buvo patalpinamas būtinoje paveikslo dalyje, ar tai iš dešinės, kairėje viršutinėje ar 
apatinėje jo dalyje. Kaligrafinio teksto masė buvo lengvai reguliuojama priklausomai nuo jo 

dydžio, formato, spalvinio ir or- 
namentinio intensyvumo. Esant 
būtinybei, savaip išdėstytas teks- 
tas galėjo suminkštinti spalvinių 
paveikslo santykių priešstatas ir 
disonansus“ (Dadaš, 2006, p. 62). 

Tačiau kaligrafinis tekstas 
čia sprendė ir daugybę kitų pa- 
veikslo kompozicinių problemų, 
kadangi stiprino arba silpnino 
paveikslo simetrinės ašies svarbą, 
padengdamas labiausiai kompo- 
ziciniu požiūriu nesutvarkytas 
arba pažeidžiamas erdves, padėjo 
maskuoti kompozicijoje atsira- 
dusius nesklandumus, susieti į 
vieningesnę sistemą jos išskai- 
dytus elementus, sustiprinti arba 
susilpninti literatūrinius siužetus 
iliustruojančiame paveiksle vaiz- 
duojamų siužetų, motyvų, herojų 
santykių visuminę dramaturgiją. 


teo UE» Les 


Taigi miniatiūrų kūrėjams rei- 
kėjo harmoningai suderinti kelis Shah nama iliustracija. Tabrizo mokyklos miniatiūra. Apie 1520 m. 
labai sunkiai tapyboje suderi- 

namus dalykus: formalų plastinį kompozicinį, koloritinį paveikslo sprendimą, vaizduojamo 
literatūrinio siužeto individualią vaizdinę interpretaciją ir psichologinį emocinį kuriamos 
vaizdinių sistemos poveikį suvokėjui. Šia prasme sėkmingas kaligrafinių struktūrų emocinio 
ir vaizdinio poveikio funkcijų panaudojimas ir jų apjungimas su tapybai būdingomis meninės 
išraiškos priemonėmis buvo vienas iš būdų suteikti miniatiūrose kuriamų vaizdinių sistemoms 
naujas simbolines ir semantines prasmes. 

Islamiško pasaulio kraštų, ypač arabų, persų, turkų, indų poetinėse tradicijose nuolatos 
aukštinamas glaudus iš poezijos meno ištakų ir vėlesnės Korano recitavimo tradicijos išplau- 
kiantis poezijos ir muzikos ryšys. Jis akivaizdžiausiai regimas daugelio persų ir turkų poetų 
tekstuose, pabrėžiančių glaudžios poetinės ir muzikinės raiškos vienybę su įvairiomis sufijų 
gyvenimo kelyje kultivuojamomis dvasinėmis praktikomis. Toks požiūris į poezijos, muzikos 

ir šokio ryšį su intymiausiomis sufijaus dvasinėmis praktikomis pabrėžiamas Rūmi, kuris eilių 
muzikalumą, metaforiškai kalbant jų plastišką šokį laikė vienu svarbiausių poezijos estetinės 
vertės kriterijumi. Panašias idėjas domėjęsis persų kultūros ir meno tradicijomis vėliau teigė F. 
Nietzsche. Į šį poezijos, muzikos ir šokio sąveikos aspektą sufijų gyvenime ir kūryboje atkreipia 
dėmesį S.H. Nasras, kuris minėtose Rümi menų sąveikos idėjose regi raktą, kuris „padeda su- 
vokti islamo „meno filosofija“. „Rūmi gyvenimas, - teigia jis, - buvo tarsi meno kūrinys, nuo 
pat pradžių apsuptas dvasingumo, o vėliau išsiskleidęs poemomis, muzika ir šventais Mawlawi 
ordino šokiais“ (Nasr, 1987, p. 115). Iš tikrųjų Rūmi ir kitų sufijų aukštinamas aistringų dva- 
sios polėkių įkvėptas šokis, spontaniški žmogaus kūno judesiai su savo vidiniais ritmais įgavo 
išskirtinę svarbą beveik visuose sufijų ordinuose, todėl ir Vakaruose sufijai tarsi pabrėžiant 
išskirtinį šokio vaidmenį jų dvasinėje praktikoje buvo vadinami „besisukančių dervišų brolija“. 
Būtent sufijai įtvirtino islamo pasaulio estetikoje požiūrį į šokį kaip reikšmingą menų sąveikos 
elementą ir didžios pagarbos vertą meno rūšį. 


Menų hierarchija 


Islamo civilizacijoje požiūrių į menų hierarchiją savitumas yra suformuotas daugybės skir- 
tingų veiksnių, tarp kurių ne paskutinė vieta tenka ir Korano tekstui, kuris islamo estetikos 
tradicijoje yra suvokiamas kaip žodinė Dievo valios išraiška. Žodis ir vaizdinys yra tarsi du 
skirtingi islamiškojo pasaulio menų sistemos poliai, tarp kurių ir formuojasi menų hierarchija. 
Sakraliniais tapę raštas ir arabų kalba yra tie pagrindiniai veiksniai, kaip pavyzdžiui Indijoje 
buvo vedų kultūroje poetinis žodis, ar Kinijoje vizualinė struktūra - hieroglifinis ženklas, kurie 
formavo hierarchinį arabų-musulmoniškos kultūros menų sistemos modelį. 

Iš tikrųjų žodis ir kaligrafiškas raštas iškyla virš kitų meninės saviraiškos formų del jų 
glaudaus ryšio su Dievo valia sąlygojamo vertybinio etinio ir estetinio pranašumo. Gvilden- 
damas šią problemą Rousenthalis taikliai pastebi, kad „arabų raštas netgi daugiau nei kalba 
tampa sakraliniu islamo simboliu“ (Rousenthal, 1978b, p. 153). Į aukščiausių vertybių hierar- 
chija iškeltas Dievo žodis ir jį fiksuojantis raštas musulmoniškoje civilizacijoje įgyja skirtingas 
semantines prasmes ir galias padedančius poetiniam žodžiui ir kaligrafiškam raštui ne tik sau 
pajungti kitus menus, tačiau ir jiems suteikti kitokią gilesnę meditacinę prasmę, jungiančią 
visus menus į vieningą sistemą, kurioje viešpatauja Dievo sakytinį žodį perteikianti poezija ir 
tobulomis vizualinėmis formomis grįstas kaligrafijos menas. 

Kitas svarbus menų hierarchijos formavimosi kriterijus arabų musulmoniškojo pasaulio 
estetikoje yra aukščiausio rango menų poezijos, kaligrafijos ir architektūros atsiribojimas nuo 
artimesniems amatams menų yra jų utilitarinė paskirtis. Dėl šio kriterijaus iš trijų minėtų svar- 

biausių islamo hierarchijoje konkuruojančių dėl aukščiausio statuso menų architektūra, nors ir 
siejosi su kilnia Dievo namų - mečečių statybos misija pralaimėjo šios triados konkurencinėje 
kovoje. Todėl menų hierarchijos viršūnėje dėl viešpatavimo gRūmiasi jau tik du su Dievo žodžio 
sklaida tiesiogiai susiję didieji menai: poezija, kuri siejasi su garsine ir kaligrafija su vaizdine jo 
raiška. Tai - vyraujantys arabų-musulmoniškojo pasaulio estetikoje požiūriai, kurie kartojami 
daugelyje estetikos ir meno teorijos tekstų, neretai priskiriant prie svarbiausių menų ir su 
Dievo namų statyba tiesiogiai susijusią architektūrą. Tiesa, pavyzdžiui, su ortodoksais dažnai 
polemizuojantys sufijai, greta poezijos ir kaligrafijos, ypatingą vietą menų hierarchijoje skyrė 
muzikai ir su ja artimai susijusiam šokiui. 

Vadinasi, arabų-musulmoniškojo pasaulio estetikoje susiduriame su savita menų hierar- 
chijos sistema, kuri tik kai kuriais požiūriais, pirmiausia rašto kultūros ir su ja susijusios kali- 
grafijos ir poezijos išskirtiniu socialiniu statusu, primena Rytų Azijos šalyse (Kinija, Japonija, 
Korėja) įsigalėjusius požiūrius. [taigus emocionalumu dvelkiantis poetinis žodis, su juo susijusi 
imli išorinio pasaulio įspūdžiams poetinė kalba ir lankstus kaligrafinis raštas, jo universali 
meditacinė prigimtis, islamo mąstytojų įsitikinimu, įtakoja arabų- musulmoniškojo pasaulio 
tautų menų sistemos savitumą. Iš tikrųjų įstabaus grožio ir lankstumo arabų kaligrafiniam raštui 
būdingos plastiškos linijinės struktūros persmelkia beveik visas šiame pasaulyje vyraujančias 
meno rūšis, pradedant atrodo tokia tolima savo prigimtimi architektūra ir baigiant visais 
taikomaisiais menais, kuriuose vyrauja iš islamiškos pasaulėžiūros išplaukiantis universalus 
ornamentinio struktūriškumo principas. 

Minėti žodžio ir su juo tiesiogiai susijusio rašto sureikšminimo ypatumai paaiškina, kodėl 
rašytinis kaligrafinis tekstas araby-musulmoniškos civilizacijoje atlieka panašias funkcijas kaip 
ir ikonos ar šventieji paveikslai Bizantijos, Vakarų, indų, kinų, japonų ir kituose civilizacijose. 
Šis faktas paaiškina dar vieną specifinį arabų-musulmoniškos civilizacijos meninės kultūros 
raidos bruožą - sakralios ikonografijos stygių islamo meninėje kultūroje, kurį dažniausiai kom- 
pensuodavo įprastu tapę kaligrafiški sakralinio Korano teksto fragmentai, aptinkami daugelyje 
vaizduojamosios ir taikomosios dailės rūšių. Tai savo ruožtu paaiškina ir išskirtinį sakraliskumo 
ženklu pažymėtos kaligrafijos estetikos vaidmenį formuojantis kitų didžiųjų islamo pasaulio 
menų architektūros, taikomosios dailės, kilimų ir miniatiūros estetikai. 

Lyginant su Antikos, Vakarų krikščioniškų viduramžių, indų, kinų, japonų vaizduojamo- 
sios dailės tradicijomis arabų-musulmoniškojo pasaulio menų hierarchijoje daug menkesnes 
pozicijas užima vaizduojamieji menai. Tiesa sakant, tapybinės raiškos galimybės čia iš tikrųjų 
islamo ideologijos yra ženkliai apribojamos, o skulptūra beveik visiškai eliminuojama iš mu- 
sulmonų menininkų kūrybinės raiškos lauko, nes šios kituose civilizaciniuose pasauliuose 
dažniausiai menų hierarchijoje viešpatavusios vaizduojamosios dailės rūšys (tapyba, skulptūra) 
arabų-musulmoniškoje kultūroje nuolatos susiduria su sudėtingais islamiškos religijos teologų 

keliamais vizualinės meninės raiškos formų apribojimais. Vadinasi, musulmoniškųjų menų 
sistemos susiklostymo savitumą tradicionalizmo, kanonizacijos, ornamentinio struktūriškumo 
ir kitų charakteringų skiriamųjų bruožų įsigalėjimą galima paaiškinti kaip rezultatą tų unikalių 
socialinių, kultūrinių, religinių, estetinių sąlygų, kurios susiklosto islamiško meno fenomeno 
formavimosi pradžioje. Iš čia plaukia O. Grabario kvietimas geriau įsivaizduoti ir pripažinti 
determinizmą, susijusį su konkrečiu islamo civilizacijos kultūriniu kontekstu, tai yra buvimą 
tiksliai tokių sąlygų visame islamo pasaulyje, kurios nuolatos nenutrūkstamai ir svarbiausiais 
momentais vaidino pagrindinį vaidmenį formuojantis išoriniam aptariamų menų pavidalui 
(Grabar, 1996 b., p. 18-19). 

Galbūt ryškiau šis kultūrinis ir estetinis determinizmas skirtingų estetinių pozicijų ir meno 
formų sąveikos, kova dėl viešpatavimo menų hierarchijoje ir šios kovos istorinės slinktys dėl 
išlikusių tekstų gausos yra geriausiai regimos ne kitose sakrališkumu ženklintuose menuose 
kaligrafijoje, architektūroje, o būtent poezijoje. Tiesą sakant, poezija dar nuo ikiislamiškų laikų 
užėmė išskirtinę vietą klajokliniame beduinų gyvenime, ji buvo svarbi asmenybės ryšio palai- 
kymo su supančiu gamtos pasauliu ir bendruomene priemone. Poetinis pasaulio suvokimas 
tuomet dar buvo giliai suaugęs su archajine pasaulėjauta, tai atsispindėjo poetinėse formose. 

Jau ankstyvojoje arabų islamiškoje poezijoje ryškėja aistringas būties vienybės, vientisos 
pasaulėžiūros ir įvairių kūrybinės raiškos formų susipynimo ilgesys. Panašios simbolizuojan- 
čius meno formų sąveiką dalykus regime ir ankstyvosiose sakralinės architektūros formose, 
kur minkštos lanksčios kaligrafiškos linijos vyraujančios vidurinėje tradicinės mečetės dalyje 
tarsi apjungia į vientisą simboliškai kartojančią mitinio pasaulio modelio sistemą visas tris 
pagrindines mečetės architektūrinės struktūros dalis: keturkampį pagrindinį pastato fasadą, 
kupolą ir būgną. Kaligrafiniai užrašai, dažniausiai esantys vidurinėje šios kompozicinės struk- 
tūros dalyje būgne, turi didžiulę simbolinę prasmę, kadangi sujungia kupolą, simbolizuojantį 
dangiškąjį pasaulį su apačioje esančiu keturkampiu fasadu, simbolizuojančiu žemiškąjį. Kita 
vertus, jie suteikia mečetės architektūrinėms formoms tą vientisumą ir kryptį, į kurią natūraliai 
krypsta religinei meditacijai psichologiškai parengusi tikinčiojo sąmonė. 

Anksti subrendusi architektūra išsaugojo savo tvirtas pozicijas beveik visą klasikinės isla- 
mo civilizacijos klestėjimo ir gyvavimo laiką. Sieninės tapybos pakilimas siejosi su ankstyvuoju 
arabų-musulmoniškos civilizacijos sklaidos periodu, o kaligrafijos ir miniatiūros menas visu 
savo grožiu išsiskleidžia XV a. pabaigoje pirmiausia pagrindiniuose persų kultūros centruose, 
o vėliau osmanų ir mongolų imperijų iškilimo metu. Panašiai skleidžiasi ir mažiau reikšmingi 
miniatiūros ir tekstilés-kilimu menai, kurie išskirtinį socialinį statusą įgavo persų kultūros, o 
vėliau taip pat jos tradicijas perėmusių osmanų ir mongolų kultūros tradicijų įtakos erdvėse. 


532 


MENO BŪTIES FORMOS IR MENINÉS IŠRAIŠKOS PRIEMONĖS 


MENO BŪTIES FORMOS IR MENINĖS IŠRAIŠKOS PRIEMONĖS 


Laikas, erdvė ir tuštuma 


Daugelis islamo estetikos ir meno tradicijos tyrinėtojų atkreipia dėmesį, kad joje išryškėjusi 
laiko ir erdvės samprata ženkliai skiriasi nuo to, ką regime kituose civilizaciniuose pasauliuo- 
se. Šis savitumas dažniausiai yra siejamas su fundamentalių islamo religijos nuostatų įtaka 
estetiniam pasaulio suvokimui ir meninei kūrybai. Iš tikrųjų, sekant Korano tekstu, Dievas 
kiekvieną būties akimirką kuria pasaulį iš naujo, todėl ir laikas musulmonų estetinei sąmonei 
neturi mums įprastos trukmės ir tęstinumo. Tai sukūrė sąlygas islamo kultūros tradicijoje 
įsivyrauti iš esmės kitokioms nei Vakaruose laikinės žmogaus gyvenimo, meninio kūrybos 
proceso ir meno kūrinio gimimo bei funkcionavimo sampratoms. 

Būtis čia suvokiama kaip vieną kitą keičiančių akimirkų grandinė, kuri bet kuriuo metu 
dieviška valia gali būti nutraukta. Iš čia plaukia pranašo kvietimas islamo adeptams nešvaistyti 
savo laiko, kadangi su kiekvienu žmogaus atodūsiu trumpėja jam skirtas gyvenimo laikas, 
kurio jau neįmanoma sugrąžinti. Vadinasi, neatsakingai naudodamas laiką žmogus jau neturi 
jokios galimybės šiame Zemiskame pasaulyje jo išgyventi naujai. Tuščias laiko eikvojimas isla- 
mo kultūroje neretai suvokiamas kaip nepagarba žmogų globojančiam Dievui, todėl daugelio 
islamo estetikos atstovų veikaluose pabrėžiama būtinybė menininkui negaištant tuščiai laiko 
nuolatos atsakingai ir kruopščiai dirbti pasirinktoje meninės kūrybos srityje. 

Minėta laiko samprata ir su ja susijęs programinis teiginys apie žmogiškosios būties 
nesubstancionalumą, laikinumą ir efemeriškumą skatina arabų-musulmoniškojo pasaulio 
menininkus vaizduoti pasaulį nepastovumo ir nuolatinės kaitos būsenoje, kurioje yra tik 
viena magistralinė kryptis iš būties į nebūtį. Meninio laiko samprata veikia ir islamo pasaulio 
meninę kultūrą, kurioje išskirtinę svarbą įgauna abstrakčios nepririštos prie konkretaus laiko 
ornamentinės struktūros. Tiesą sakant, ornamente neegzistuoja laikas, o viešpatauja tik bet 
kurio ornamento stiliaus ir motyvo sklaidai svarbūs darnaus ritminio pasikartojimo dėsniai, 
kurie atspindi visų pasikartojančių būties procesų ritmingą pulsavimą. Ir galiausiai iš aptartos 
laiko ir būties procesų sampratos ryškėja islamo estetikos suformuotam menui būdingas kartais 
paradoksaliu atrodantis daugelio nuostatų ambivalentiškumas: nuolatinis balansavimas tarp 
laiko akimirkos ir amžinybės, tuštumos ir erdvės užpildymo, spalvinio santūrumo ir spalvų 
gausos, asketiško neturtingumo ir nesaikingos prabangos, tylos ir garsų gausmo, statiskumo 
ir judraus dinamizmo svarbos iškėlimo. 

Kita vertus, musulmoniškai estetinei sąmonei grožis ir tobulumas asocijuojasi su prie 
jokio laiko ir erdvės nepririšta abstrakčia juslėmis nepasiekiamo ir neregimo Dievo idėja. 

Pasak Korano, Dievas yra visur ir visame kame: „Apsidairyk ir nerasi vietos, kur Jo nebūtų“. 
Taigi islamo religijoje Dievas ir jo apreiškimas nesiejamas su konkrečiu laiku, vieta ir objektu, 
todėl jo nepasiekiamos anapusybės ir būties simboliu tampa tuštuma arba tuštymė, kurios 
suvokimas reikalauja iš islamo adepto meditacinės nuostatos. Tai sąlygoja islamo estetikos 
kūrėjams būdingą gilią pagarbą tylai, tuštumai, kuri yra aukščiausių estetinių ir etinių ver- 
tybių pagrindinis išeities taškas, iš kurio pradeda skleistis pasaulio spalvų ir formų grožis 
bei įvairovė. 

Rosenthalio nuomone, „netgi tuščias popieriaus lapas, kuriame tik ruošiamasi parašyti 
arabiškas raides, nustoja būti paprastu lapu ir pavirsta kažkuo daugiau, kas skatina susimąs- 
tymą prieš prisiliečiant prie jo“ (Rosenthal, p. 151). Teocentrinės islamo estetikos šalininkų 
požiūriu tuščias lapas tik išoriškai žvelgiant atrodo esantis toks, o islamo adepto sąmonėje jis 
jau yra potencialiai užpildytas gilios metafizinės prasmės, neišsakytų, tačiau giliausiose žmogiškos 
sielos gelmėse glūdinčių žodžių, kurie bet kurią būties akimirką pradės skleistis. Kaip vaizdinga 
tokios tuštumos, reikalaujančios kūrybinio prado įsibrovimo pavyzdį, galime pateikti garsaus 
XII-XIII a. sandūros sufijaus poeto Farid ad-Din Attaras poemoje „Ilachi-name“ pasakojamą 
biblinę legendą apie dviejų brolių Jusufo ir Jakubo (bibliniai Juozapas ir Jokūbas) po daugelio 
metų susitikimą. Jusufas priekaištauja broliui, kad jis tiek laiko nepranešė jam nieko apie save. 
Atsakydamas į tai Jakubas praskleidė priešais brolio akis tūkstančius lapų popieriaus, kurie 
visi buvo tušti ir tik vieno pačioje pradžioje buvo basmala. Jusufas paaiškino broliui, kad visi 
šie laiškai buvo parašyti jam, tik netikėtai visos raidės išnyko liko tik vardas - Alachas (Atar, 
1960, p. 51-52). 

Šis metaforiškas ir simbolinės prasmės kupinas pasakojimas glausta vaizdinga forma 
primena, pirmiausia, kad su Dievo būties ir kūrybinės veiklos sritimi susijusi tuštuma yra 
sakralinė erdvė, visa ko pradžia. Antra vertus, kad kalbant apie esmę, substancionalius dalykus 
jokia išorinė ir antraeilė informacija nereikalinga, kadangi ji trukdo giliausios esmės suvokimui. 
Vadinasi, tuštuma islamo estetikos ir meno tradicijoje yra aukščiausio, nepaprastai reikšmingo 
sakralinę prasmę turinčio universalaus dvasinio, religinio, estetinio, meninio prado maksimalios 
koncentracijos įsikūnijimo vieta. Joje balta be jokio teksto lapo erdvė gali netikėtai transformuo- 
tis į ką nors itin reikšmingo ir tapti naujo savito kompozicinio mąstymo išeities tašku. Taigi ir 
meno kūrinio, jo sumanymo, pagrindinių būsimo sumanymo kompozicinių principų kūrimas 
islamo estetikos ir meno tradicijoje prasideda nuo meditacinės tuštumos funkcijos plėtotės, 
neregimo pasaulio virsmo regimu. 

Kita vertus, dėl minėtos sakrališkumo ir profaniškumo, tuštumos ir erdvės užpildymo 
išryškėjusios opozicijos arabų-musulmoniškoje civilizacijoje islamo menininko sąmonė kar- 
tais negali susitaikyti su bet kokios erdvės neužpildymu, ji tarsi slegiama tuštumos baimės. 
Tai mes akivaizdžiai regime įvairiuose islamo architektūros, taikomosios ir vaizduojamosios 

dailės kūriniuose, muzikoje, miniatiūrose, kilimuose ir pastatų interjeruose, kur ryškėja pusiau 
abstrakčių ornamentinių ir arabeskinių struktūrų įsigalėjimas įvairiuose tuščiose erdvėse. 

Šiai ornamentinės ir arabeskinės estetikos ekspansijai islamo civilizacijos mene neabejo- 
tiną poveikį turėjo ir auganti ortodoksalių islamo teologų įtaka, kurios šalininkai sustiprino 
Korano tekstui būdingą vengimą brautis į Dievo kompetencijos sritį ir gyvų padarų vaizdavi- 
mo problemas. Nors Omejadų dinastijos valdymo laikais atsiranda dailės kūriniai, kuriuose 
vaizduojamos pieštos žmonių figūros, netgi monetos su juose iškalta stovinčia kalifo figūra, 
tačiau tai nepakeičia vis labiau įsivyraujančios gyvų padarų pakeitimo simbolinėmis geome- 
trinėmis figūromis ir abstrakčiais ornamentais tendencijos. Ji išsiskleidžia įvairiose islamiškos 
meninės kultūros srityse. Štai kodėl simboliai ir metaforos arabų poezijoje, vaizduojamojoje bei 
taikomojoje dailėje skleidžiasi judant nuo žmogaus ir kitų gyvų padarų link negyvos materijos 
bei formalizuoty simbolių, metaforų pasaulio. Dėl minėtų apribojimų vaizduoti figūrinius 
atvaizdus ir bet ką, kas turi šešėlį, islamiškame mene ilgainiui istobuléjo vaizdinių sistemų 
geometrizavimo, schematizavimo, supynimo į įvairius piešinių audinius ir abstraktėjanti de- 
koratyvaus vaizdavimo meninė kalba, kuriai pavyko savitai išreikšti šios civilizacijos kūrėjų 
pasaulėjautą ir estetinius idealus. 


Gyvybės formų vaizdavimo mene problema 


Kita vertus, arabų-musulmoniškosios menotyrinės estetikos ir meninės kultūros savitumą 
akivaizdžiai paveikė ortodoksinės pakraipos islamo teologų skleidžiamas antikanoniškumas 
(hudūr), siekiantis apriboti ar netgi uždrausti vaizduoti dieviškąją esatį kitose civilizacijose 
įprastais ikonografiniais ir sakraliniais vaizdiniais, nes Dievas islamiškoje pasaulio vizijoje, 
kaip minéjome, nėra pririštas prie jokios konkrečios erdvės, laiko, aiškiai fiksuoto taško, o yra 
visur. Iš čia plaukia ir kitas islamiško meno tradicijai būdingas bruožas - - vengti kurti meninių 
vaizdinių pavidalu tai, kas galėtų būti realaus gyvenimo analogu ir brautis į vienintelio tikro 
Kūrėjo Dievo kompetencijos sritį, kadangi tik jis vienas turi teisę įkvėpti gyvybę. 

Iš tikrųjų nepaisant etninių, tautinių, rasinių ir kitų kultūrinių skirtumų, šios iš Korano 
išplaukiančios estetinės koncepcijos giliai įsiskverbia į arabų-musulmoniškos civilizacinės 
erdvės Žmonių estetinę sąmonę, jų pasaulio suvokimo ir meninės kūrybos principus. „Būtent 
iš siekimo ne vaizduoti daiktus ir ne garbinti vaizdinius ir gimė musulmonų menas, labai pa- 
prastas ir labai nedaiktiškas, panašus į muzikanto, tikinčio ne savo skleidžiamų akordų grožiu, 
tačiau pasažu iš kelių natų, kurios užsibaigia tylėjimu“ (Massignon, 1963, p. 14). 

Jau parašyta darbų, kur remiantis įvairiais argumentais, pirmiausia Korano tekstu, 
pranašui ir islamo teologams priskiriamais teiginiais įvairiai interpretuojamos islamo me- 

notyrinės estetikos tradicijai būdingos nuostatos apie gyvų padarų vaizdavimą mene. Beje, 
skaitant Korano tekstą, išskyrus kelias užuominas šia tema, taip ir neaptiksime tiesmukų gyvų 
padarų atvaizdavimo mene draudimo nuostatų, kurias taip atkakliai pabrėžia daugelis islamo 
estetikos ir meno tradicijos tyrinėtojų remdamiesi įvairiais pranašui priskiriamais teiginiais 
ir teologinės pakraipos teoretikais. Nenuostabu, kad šiuo svarbiu islamiškos menotyrinės 
estetikos aspektu klausimu seniai vyksta polemika tarp skirtingus požiūrius atstovaujančių 
mokslininkų. 

Pavyzdžiui, tokie įtakingi islamo estetikos ir meno tradicijos tyrinėtojai kaip Louis 
Massignonas, Georges Marçais, Olegas Grabaris, Gustave Edmund von Grünebaumas neigia 
tvirtinimus, kad musulmoniškų tautų meninei kūrybai būdingi neigiami motyvai išplaukia 
iš fundamentalių islamo religijos nuostatų. „Laikoma,- rašo Massignonas, - kad Koranas 
visiškai uždraudė formų vaizdavimą. Štai, ką man tiksliai pavyko nustatyti: pačiame Korane 
nėra tiesmuko meno pasmerkimo, tačiau keletas „neigiančių“ hadisų yra musulmoniškoje 
tradicijoje. Pirmiausia, hadisas, prakeikiantis tuos, kurie lenkiasi kapavietėms, pranašų ir šven- 
tųjų vaizdiniams. Tačiau čia kalbama apie visai kitus dalykus, kadangi omenyje turimas stabų 
garbinimas, ir forma čia yra ne kas nors daugiau nei garbinimo materializavimo priemonė, kuri 
leidžiama tik Dievo atžvilgiu. Garbinimo vieta mečetėje - tuščia niša. Antra vertus, minėtas 
draudimas musulmoniškoje tradicijoje atrodo gan keistai. Štai ką skelbia hadisas: Paskutinio 
Teismo dieną Dievas nubaus menininkus, vaizdinių kūrėjus pareikalaudamas iš jų neįmanomo: 
gyvais paversti savo kūrinius“ (Massignon, 1963, p. 9-10). 

Iš pasakyto galima daryti išvadą, kad reikalinga laki vaizduotė, tam kad iš čia pateiktų 
teiginių galima būtų išvedžioti kategoriškas vaizduojamojo meno neigimo teorijas. Tačiau 
būtent tai vėliau padarė, remdamiesi kitais paplitusiais draudimais menininkams perimti 
Dievo kūrėjo funkcijas, draudimais naudoti pagalves su vaizdiniais ir pan. dalykais ortodok- 
sinės pakraipos islamo teologai, kurie islamiškoje estetikos ir meno tradicijoje daug nuveikė 
įtvirtinant neigiamas vaizduojamosios dailės atžvilgiu nuostatas ir netgi atvirai išsakomus 
draudimus dailininkams vaizduoti gyvus padarus. Po ilgos dviejų pagrindinių islamo teologijos 
krypčių - sunitų ir šiitų - polemikos ilgainiui arabų-musulmoniškame pasaulyje įsivyrauja 
ortodoksinis sunitų mokymas, kuris, nors Korane nėra tiesioginių draudimų, atmeta dievų 
ir gyvų padarų vaizdavimą, antra vertus, su didžia pagarba žvelgia į kitas praeities filosofijos, 
estetikos ir meno tradicijas. 

Kita vertus, arabų-musulmoniškojo pasaulio estetikos ir meno tradicija išplaukia iš islamo 
teologinės teorijos, kuri teigė, kad pasaulyje nėra formų savyje, kadangi pastovus patikimas yra 
tik vienas visagalis Dievas, kuris kuria ir reguliuoja visas mus supančiame pasaulyje gyvuo- 
jančias formas. Todėl laikas musulmonų menininkui neretai neturi trukmės. Jam gyvuoja tik 
akimirkos, jų grandinės, kurios gali būti nutrauktos arba atsuktos atgalios. Iš šio objektyvaus 

islamiškos metafizikos ir jos įtakoto meno bruožo, Massignonas, mėgindamas tiksliau apibrėžti 
arabų-musulmonų meno fenomeno savitumą, išrutuliojo kitą vėliau plačiai įsišaknijusią islamo 
estetikos tyrinėjimuose kontroversišką tezę, kad arabams esą būdingas atomistinis mąstymas 
ir substancialios gamtos vienybės neigimas. Ši tezė apie „atomizmą“ susiejama su musulmonų 
teologija, kuriai atseit svetimas požiūris į kosmosą ir pasaulį kaip į vientisą harmoningą sistemą 
(Massignon, 1921, p. 154). Iškeldamas pastarąjį teiginį, Massignonas nekritiškai sureikšmino 
vienos islamiškos paritų krypties idėjas, ignoruodamas daugelio kitų įtakingų islamo krypčių 
ir mokyklų šalininkų požiūrius, kuriems vargu ar galima priskirti atomistinio pasaulio suvoki- 
mo principus. Nors Massignonas daro perdėm toli siekiančias išvadas apie islamo menininko 
pasaulio suvokimo atomariškumą, tačiau, kita vertus, būdamas reto įžvalgumo mokslininku 
taikliai fiksuoja islamiško meno tradicijai būdingą polinkį į geometrizavimą, formalizavimą 
ir arabeskines struktūras. 

Visi minėti, ypač su Korano metafizika ir problemomis, iškylančiomis vaizduojant gy- 
vus padarus, veiksniai ženkliai paveikė islamo estetikos ir meno tradicijos savitumą, kurioje 
gyvi mus supančio pasaulio reiškiniai meninės sąmonės yra transformuojami į abstrakčias 
simbolines, geometrines ir formalizuotas arabeskines struktūras neturinčias jokių gyvybės 
požymių. Ši nuostata būdinga ne tik vaizduojamajai ir taikomajai dailei, tačiau netgi poezijai. 
Islamo poezijoje jį pirmiausia stebina metaforų negyvybingumas, kurios siekiamos paversti 
nerealiomis. Metafora čia kuriama remiantis žemyn krypstančia nuolaidžia linija. Žmogus 
palyginamas su gyvūnais, gyvūnai dažniausiai, su gėlėmis, o gėlės su akmeniu: tulpė, pavyz- 
džiui, su rubinu (Massignon, 1978, p. 57). 

Ši „bėgimo“ nuo gyvų prie negyvų formų tendencija skirtingai nei indų, kinų, graikų ir 
Vakarų meno tradicijose arabų-musulmoniškojo pasaulio meno tradicijoje į pirmą eilę iškelia 
geometrinį mąstymą, ornamentinį struktūriškumą, arabeskas, schematizavimo ir dekoratyvu- 
mo sureikšminimą, kuris išryškėja vaizduojant islamo meno tradicijai būdingus abstrakčius 
geometrinius augalinius ir zoomorfinius motyvus, artimus arabeskoms. 

Tiesą sakant, glaudžiai su Korano metafizika susijusioje arabų-musulmoniškojo meno 
filosofijoje ir meno teorijoje, skirtingai nuo visų kitų didžiųjų meno tradicijų, tarp geometrijos 
ir meno aiškiai nubrėžtų ribų niekuomet nebuvo, tiksliau tariant, jų į skirtingus išmatavimus, 
sudėtingus erdvinius ir laikinius santykius orientuotas, ritminių struktūrų žaismo kupinas 
menas buvo tiesiog persmelktas geometrijos, aukso pjūvio, harmoningy matematinių santykių 
principais. Ju buvo laikomasi ne tik architektūroje, tačiau ir visuose glaudžiai su ja, ir ne tik 
su ja, susijusiuose vaizduojamosios ir taikomosios dailės menuose. Neatsitiktinai klasikinėje 
islamo civilizacijoje architektūros ir rengiant įvairių dailės sričių specialistus pagrindiniais ir 
sudėtingiausiais reikalaujančiais didžiausio talento problemomis buvo laikomos kompozicijos 
problemos, kurios buvo sprendžiamos pirmiausia pasitelkiant geometrijos principus. 

Iš čia plaukia arabų-musulmoniškojo pasaulio estetikų ir menininkų išskirtinis dėmesys 
pirmapradėms geometrinėms formoms, ornamentiniam struktūriškumui, arabeskinėms deko- 
ratyvioms ritmiškai pasikartojančioms struktūroms, pirmapradėms geometrinėms formoms 
ratui, centrui, trikampiui, kvadratui, stačiakampiui, apskritimui. Lygus trikampis menininkams 
buvo harmonijos ir pusiausvyros, o kvadratas stabilumo simbolis. Didžios simbolinės prasmės 
buvo kupinas ratas ir jo centras, kuris simbolizavo islamišką pasaulio viziją ir jo centre esan- 
čią Kaabos šventyklą. Todėl visos minėtos geometrinės figūros, įvairiausios jų kombinacijos, 
persidengimai buvo įvairių menų kompozicijos ir ornamentinio dekoro išeities taškas. 

Vadinasi, apribojimai, iškilę gyvų padarų vaizdavimo srityje, skatino arabų-musulmo- 
niškojo pasaulio menininkus ieškoti kitų meninės išraiškos formų, siekiant išreikšti savo 
estetiškumo jausmus ir meninius idealus arba būdų, padedančių apeiti šiuos apribojimus. 
Pirmasis kelias vedė unikalių dekoratyvių ornamentinio struktūriškumo dvasia persmelktų 
ornamentalizmo ir arabeskinių formų plėtojimo kryptimi, o antrasis - į mėginimus apeiti 
šiuos draudimus savitoje pagal staliūginės tapybos principus sukurtoje miniatiūrų tapyboje. 
Abu šiuos meninių paieškų ir atradimų kelius detaliau aptarsime šiai problematikai skirtuose 
skyriuose. 


Ornamentas, arabeska ir ornamentinis struktūriškumas 


Galinga ornamento, arabeskos ir i$ jų išplaukiančio ornamentinio struktūriškumo ekspansija į 
arabų-musulmoniško pasaulio architektūrą ir meną paaiškinama ne tik islamo teologų drau- 
dimu vaizduoti gyvus padarus ar musulmonų pasaulio ir būties procesų suvokimo savitumu. 
Tai sąlygojo ir arabų estetinės sąmonės istorinės raidos ypatumai; ilgai asketiškai dykumų 
oazėse gyvenusiems arabams įsikūrus Damaske, Bagdade ir kituose spindinčiuose prabanga, 
turtais didžiuosiuose Kalifato miestuose, anksčiau vyravusį asketišką nomadų gyvenimo būdą 
ir su juo tiesiogiai susijusį estetinio pasaulio suvokimo santūrumą, minimalizmą, pasikeitus 
kultūrinei aplinkai, keičia visiškai kitoks puošnumo, ryškių spalvų spindesio bei dekoro tur- 
tingumo ir gausos ilgesys. 

Islamo civilizacijos erdvėje savo aukštumas pasiekė pirmiausia iš Sasanidų meno tradicijų 
išplaukiantis ornamentas, tapęs bemaž reikšmingiausiu geometrinių, augalinių ir zoomorfinių 
struktūrų puošybiniu elementu. Būtent su ornamentu tiesiogiai siejosi ir arabeska, kuri yra 
sudėtingesnės vizualinės struktūros pieštas ornamentas, susidedantis iš įvairių susipynusių 
stilizuotų augalinių, zoomorfinių arba geometrinių motyvų. Savo klasikiniu pavidalu arabeskos 
išsiskleidė Abasidų dinastijos valdymo metu X a., plėtojant Sasanidų ir Omejadų ornamenti- 
kos tradicijas. Arabeskos neretai buvo papildomos stilizuotais antropomorfiniais persų meno 

tradicijai būdingais elementais ir arabų kaligrafiškais įrašais, įvairiomis abstrakčių linijų ir 
figūrų kombinacijomis. Jos neretai dengė islamiškos architektūros paminklų: mečečių, medre- 
se, mauzoliejų, rūmų sienų eksterjerų ar interjerų visumą arba tik dalį dekoruojamų erdvių. 

Islamo meninėje kultūroje skirtingų stilių arabeskos dažniausiai buvo panaudojamos 
įvairių sakralinės architektūros objektų eksterjeruose, interjeruose, įvairiose taikomosios ir 
vaizduojamosios dailės kūriniuose: kilimuose, drabužių puošyboje, mozaikose, vitražuose, 
keramikoje, metalo dirbiniuose, tapyboje, miniatiūroje, kaligrafijoje, valdovų antspaudų ga- 
myboje. Ornamentai ir arabeskos funkcionaliai papildė ir praturtino arabų-musulmonišką 
meną naujais estetiniais, puošybiniais dekoro ir simboliniais aspektais. Tačiau ornamentai ir 
arabeskos čia funkcionavo ne vien tik kaip pagalbiniai puošybos elementai, jos turėjo ir auto- 
nomiškų menų statusą menų hierarchijoje. Islamiško pasaulio autoriai pagrindiniais estetinio 
ornamento patrauklumo ir estetinės vertės bruožais dažniausiai skelbė įvairių geometrinių 
formų ir linijų audinių supynimo stilistinį organiškumą, jų estetinį grožį, formų ir spalvų gausą. 

Ornamentai ir su jais artimai susijusios arabeskos formavo daugelio islamo menų sti- 
listinę raidą, kuri dėl kertinės „stiliaus“ sąvokos aktualėjimo civilizacijos istorijos ir meno 
istorijos tyrinėjimuose skatino daugelio iškilių menotyrininkų susidomėjimą arabų-musul- 
moniško pasaulio meno stilių ir ornamentų tyrinėjimais. Šias problemas aptarinėjo A. Rieglis, 

Herato mečetės skliauto ornamentai. XV a. pr. 


J. Strzygowskis, E. Kūhnelis, J. Baltrušaitis, O. Grabaris ir daugelis kitų estetikos ir menotyros 
specialistų, kurie atkreipė dėmesį į skirtingus jų aspektus. Strzygowskį, Baltrušaitį ir Grabarį 
daugiau domino jų genezės, istorinės sklaidos, stilistinių metamorfozių klausimai, kitus - 
siauresnės menotyrinės problemos. 

Islamiškojo ornamento esmės, struktūrinės sandaros ir funkcijų atskleidimui reikšmingi 
yra jo santykiai su Sasanidų imperijos, Artimųjų Rytų, Mesopotamijos, Bizantijos estetikos 
ir meno tradicijomis, kurių svarbą pabrėžia daugelis minėtų teoretikų. Teikdamas išskirtinę 
geometriškumo ir ornamentinių struktūrų svarbą islamo menui jų universalumą knygoje 
The Mediation of Ornament („Ornamento tarpininkavimas“, 1992) pabrėžė O. Grabaris, kuris 
ornamentinėse struktūrose įžvelgė laisvos ir spontaniškos kūrybinės valios apraiškas (Grabar, 
1992, p. 154). Minėtos knygos pradžioje Grabaris prisipažįsta, kad skelbdamas ją siekė sužadinti 
domėjimąsi ornamente slypinčiomiss prasmėmis. Iš tikrųjų diferencijuodamas „ornamentą“ 
ir „papuošimus“ jis įrodinėja, kad ornamentas islamo meno tradicijoje nėra vien tik grožio ir 
vizualinio malonumo, o daug svarbesnės vidinės prasmės perteikėjas, kuris žadina suvokėjo 
pasąmoninį atsaką. (Grabar, 1992, p. 9-10). Jis pagrįstai atkreipia mokslininkų dėmesį į orna- 
mento stilių plėtotei svarbius jų ryšius su rašto kultūra, geometrijos principais, architektūros 
raida ir konkrečios gamtinės aplinkos poveikiu. 

Arabeska Feso madresoje. XIV a. Arabeskos raštas abipus kolonos 
Alhambroje. XIV a. 


Mokslininkų tyrinėjimai rodo, kad ornamento esmę sudaro vieno ar kelių periodiškai 
pasikartojančių geometrinių arba vaizdinių figūrų margas raštas, kuris yra glaudžiai susijęs 
su konkrečia geografine ir gamtine aplinka, vietinėmis kultūros ir meno tradicijomis. Pagal 
vyraujančius motyvus populiariausios iš ornamentinių struktūrų islamo kraštų mene yra 
geometrinis, pinutė, augalinis, zoomorfinis. Anksčiausias iš jų yra geometrinis, kuris dar ar- 
chajinėje epochoje susiformavo iš gausybės maginių ženklų ir simbolių įvairių genčių ritualų 
atlikimo metu, kiek vėlesnės kilmės yra ir kiti labiausiai paplitę neretai toteminiai augaliniai, 
zoomorfiniai ir tekstilės audinių atėję pinutės motyvai. Visų šių dar senosiose Artimųjų ir 
Vidurio Rytų civilizacijose susiformavusių ornamentinių ir arabeskinių motyvų tąsą, tolesnę 
plėtotę regime jų įtaką patyrusiame islamiškame mene. 

Tiesą sakant, ornamentas yra daug sudėtingesnė pirmapradė sinkretiška formalizuota 
vizualiai suvokiama meninė struktūra nei daugelis tai įsivaizduoja. Šios formalizuotos pir- 
mapradės struktūros glaudžiai siejasi ir su žmogų supančiu gamtos pasauliu, kadangi būtent 
čia glūdi iš gamtos pasaulio pasisemtos apibendrintos ir formalizuotos augalijos, gyvūnijos 
formos bei struktūros. Todėl ornamentą galima traktuoti kaip konkrečios civilizacijos 
kūrėjams būdingų giliausių archetipinių mentaliteto struktūrų atspindį. Visoms žmonijos 
kultūros istorijoje palikusioms civilizacijoms ir istoriniams laikotarpiams yra būdingos savi- 
tos ornamentinės struktūros, kurias galima pavadinti vizualinėmis civilizacijų „matricomis“ 
arba simboliniais kodais. Šiuo aspektu žvelgiant, ornamentas yra tarsi sumažintas globalios 
pasaulio struktūros modelis, kuriame konkrečios civilizacijos ir istorinio tarpsnio žmonės 

dažnai nesąmoningu kūrybos aktu sukuria 
savąjį pasaulio tvarkos modelį ir kartu su 


juo susijusį gilius archetipinius sluoksnius 
atspindintį estetinį meninį kanoną. 
Ornamentinio struktūriškumo sklaidą 
arabų-musulmoniško pasaulio architektūros 
eksterjeruose, interjeruose ir dekoratyvinėje 
taikomojoje dailėje taip pat skatino nuo 


senųjų civilizacijų gyvavimo laikų islamo 
erdvėje besiplėtojančios įvairios įmantrios 
degtų plytų klojimo, jų supynimo techno- 
logijos (jų akivaizdžius pėdsakus regime iš 


Sasanidų architektūros tradicijų išplaukian- 
čioje Samanidų mauzoliejaus Bucharoje ir su 
juo glaudžiai susijusioje „persiškojo stiliaus“ 
architektūroje), islamo civilizacijos kūrėjų ap- 


sėstumo manijoje amžiais puoselėto tekstilės 
meno raiškos priemonėmis, kurios audinių 
struktūros, pinutės rašto formos, įvairūs 


formalizuoti dekoro simboliai ir elementai 
aktyviai smelkėsi į architektūrą ir kitas meno 


Skirtingi arabeskų tipai 


sritis. Akivaizdžius šių tekstilės raštų struktū- 

rų supynimo, įmantrių audinių dekoro įtakos 
pėdsakus regime daugybės islamiškos architektūros pastatų eksterjerų ir interjerų dekore, 
taikomojoje ir vaizduojamojoje dailėje. 

Panašūs, tačiau kartu ir skirtingų stilių ornamentų ir arabeskinių struktūrų ir dekoro 
motyvai, raštai bei formalizuotų simbolių audiniai išnyra įvairiose Kalifato dalyse, kur re- 
gimas ne tik universalių islamiškų bruožų, tačiau ir vietinių regioninių ornamento stilių, 
motyvų, augalų, gyvūnijos, spalvos, kolorito, meninėje raiškoje naudojamų medžiagų po- 
veikis. Aptariamuose regionuose pagrindiniai specifiniai ornamentinių struktūrų ir dekoro 
elementai plaukia iš aplinkinio gamtos pasaulio versmių, čia esančių augalų, gyvūnų, kurie 
stilizuojant suvedami į elementarias geometrinės, floralines, zoomorfines ir kitokias forma- 
lizuotas struktūras. 

Praradę konkrečiose vietovėse savo turėtas pirmaprades simbolines ir magines reikš- 
mes, ornamentai ir iš jų išplaukiančios sudėtingesnių grafinių struktūrų arabeskos įgauna 
atkirstą nuo savo gyvybingyjy ištakų dekoratyvigjg funkciją. Vadinasi, ornamento ir arabes- 

kų sudėtiniai elementai įgauna paprastas ar stilizuotas nuolatos primenančias jų ištakas 
(prototipus) atsikartojančias ženklines formas. Seniausi geometrizuoti arabeskinio rašto 
audiniai yra datuojami X a. viduriu. Vienas anksčiausių pavyzdžių iki nūdienos išlikusios 
arabeskos Didžiojoje Kordobos mečetėje, raižyto marmuro plokštėse michrabo įėjimo abie- 
jose pusėse. 

Ankstyvajame islamiškos meninės kultūros raidos tarpsnyje populiariausi yra įvairūs 
augaliniai ornamentai, kurie dažniausiai yra sudaryti iš keleto augalų motyvų: vijoklių, vynuo- 
gių kekių, granatų vaisių elementų, tai rozetės, palmetės, kurios atkeliavo iš Mesopotamijos 
ir Irano senųjų dailės tradicijų. Vėliau šie motyvai formalizuojami ir X-XIII a. išpopuliarėja 
arabeskos, kuriose vyrauja iš senųjų Artimųjų ir Vidurio Rytų civilizacijų meno tradicijų 
išplaukiantys stilizuoti gyvūnų ir paukščių motyvai, o nuo XI a. Baltrušaičio „Fantastiniuose 
viduramžiuose“ ir kitose knygose detaliai tyrinėtos įvairios įsivaizduojamojo pasaulio pasa- 
kiškos būtybės (sparnuoti liūtai, vienaragiai, griliai ir kitokios pabaisos), o vėliau po Bagdado 
sugriovimo nuo XIV a. įsivyrauja iš Rytų Azijos atkeliavę fenikso, drakono motyvai, kurie 
išstūmė prieš tai buvusią populiarią fauną. Greta kinų meno tradicijų, islamiškose arabeskose 
išplito Rytų Azijoje populiarių augalų chrizantemų, lotoso, bijūno stilizuoti motyvai. Nuo 
XVI a. neturėję ypatingų kompleksų islamo religinių draudimų atžvilgiu safavidų dinastijos 
valdomų teritorijų menininkai dekore plačiai naudojo ir stilizuotus žmonių figūrų motyvus, 
o Osmanų imperijoje tuo pačiu metu išplito trijų taškų įvairių kombinacijų primenan- 
tis leopardų dėmes stilius ir kitas vadinamasis fantastinis saz stilius, kuriame įsivyrauja 
iš didžiulių gėlių lapų ir mažesnių rozečių kombinacijų susidedantys dekoratyvūs piešinių 
audiniai. 

Islamo meno tradicijoje taip pat populiarūs ornamentai, sudaryti iš abstrakčių geome- 
trinių piešinių. Tai - dažniausiai būna pakartotinių kvadratų ir apskritimų kombinacijos, 
kurios gali būti efektingai susipynusios. Jos kaip ir arabeskos sudaro sudėtingus geometrinių 
struktūrų audinius, kurie išplinta architektūros paminklų dekore, kilimuose, miniatiūrose 
ir kitur. Tai gali sudaryti sudėtinga gėlių ar kaligrafijos puošmenų ir geometrinių figūrų 
sistemą, kurią papildo ir kitokios formalizuotos struktūros. Aptartų islamiško ornamento 
ir arabeskos sistemų klestėjimo tarpsnis buvo neilgas - nuo X iki XVI a., kai išryškėjo visos 
pagrindinės ornamentų ir arabeskų formos bei išsiskleidė akivaizdūs regioniniai stiliai, kurie 
išryškino stulbinančią šios islamiškos meno tradicijos stilistinę ir formų įvairovę. Gvildenant 
įvairias islamo dailės ornamentinį struktūriškumą įtakojusias meno firmas būtina paminėti 
ir maureskas [pranc. mauresgue < isp.], simetriškas augalinių motyvų (dažnai stilizuotų) 
ornamentas; būdingas islamo ir jo įtakotai Vakarų renesanso dailei. 

Gilinantis į islamiškojo pasaulio ornamentiką, arabeskas analizuojant jų vyraujančius 
motyvus, jų kombinacijų būdus, spalvinius sprendimus, įvairias ornamentus supančias dekoro 

Herato mečetės eksterjeras. XV a. pr. Šachų mečetė Isfahane. Interjeras. 1611-1629 m. 


detales, galima pasisemti daug informacijos apie konkrečios civilizacijos kultūrą, jos visuo- 
menės gyvenimo būdą, estetinės ir meninės kultūros lygį ir kitus pagrindinius parametrus. 
Šiuo aspektu žvelgiant, įvairus ir spalvingas ornamentinių ir arabeskinių struktūrų pasaulis 
yra tarsi prieš mūsų akis atversta didžiulė pažinimo knyga, kuriai iššifruoti tenka pasitelkti 
ne tik intuiciją, tačiau ir įvairių mokslinio pažinimo sričių galimybes. Nedaug nusižengiant 
tiesai galime teigti, kad pirmapradėse arabų-musulmoniškojo pasaulio ornamentų stilistinėse 
struktūrose atsispindi giliausi archetipiniai islamiškos kultūros, estetinio pasaulio suvokimo 
ir meninės kultūros sluoksniai, jų genetiniai ryšiai su senosiomis tūkstantmečiais seniau 
islamo civilizacijos erdvėje gyvavusių civilizacijų meno tradicijomis, kurios netikėtai išnyra 
kaip pasąmoninės istorinės atminties apraiškos, pateikiamos lyg apibendrintų ir formalizuotų 
ornamentinių struktūros. 

Vadinasi, islamo mene ryškiausiu ir koncentruočiausiu pavidalu pasaulinės kultūros ir 
meno istorijoje išsiskleidžia nepaprastai turtingas ir įvairus ornamentinių stilistinių struktūrų 
ir arabeskinių formų pasaulis, kuris buvo neabejotinai paveiktas anksčiau islamo civilizaci- 
nėje erdvėje klestėjusių šumerų, egiptiečių, babiloniečių, asirų, senovės persų, žydų, tiurkų 
estetikos ir meno tradicijų. Svarbiausi šių dekoratyvių struktūrų motyvai, nepaisant daugybės 
istorinių metamorfozių ir kitų išorinių įtakų, išliko atpažįstami ir įtvirtino būsimą islamo 
estetikos ir meno ornamentinį struktūriškumą. Tai savo lyginamuosiuose istorinių meno 
formų metamorfozių tyrinėjimuose apibendrino Strzygowskis, Baltrušaitis ir Grabaris. Būtent 
ornamentinis struktūriškumas kaip vienas pamatinių arabų-musulmoniškos civilizacijos este- 
tikos ir meno principas ir kokybiškai naujas ornamento ir arabeskinių struktūrų traktavimas, 
yra neabejotinai originalus ir unikalus savo mastais ir svarba araby-musulmoniškojo meno 
indėlis į pasaulinio meno istoriją. 


544 


MENO BŪTIES FORMOS IR MENINÉS IŠRAIŠKOS PRIEMONĖS 


Spalva, linija, grafiškumas 


Greta ornamentinio struktūriškumo, arabų-musulmoniškoje estetikoje ir mene spalvai, jos 
simbolikai, emocinio poveikio suvokėjui galiai dažniausiai buvo teikiama išskirtinė svarba, 
kadangi ji buvo suvokiama kaip viena svarbiausių meninės išraiškos priemonių. Musul- 
moniškojo pasaulio estetikai būdingas dėmesys spalvai išplaukia iš Korano suros teiginio, 
kad Dievas „sukūrė mums žemėje spalvų įvairovę“. Vadinasi, spalvų įvairovė yra dovanota 
žmonijai tam, kad atspindėtų mus supančio gamtos pasaulio grožį ir įvairovę. Todėl spalvos 
jame skleidžiasi visur džiugindamos žmonių akis ir suteikdamos estetinio pasitenkinimo 
jausmą. Tokioje spalvos metafizikos interpretacijoje pabrėžiama spalvų simbolinė prasmė, 
jų skleidžiamo skirtingo emocinio poveikio žmogui galia. 

Tiesa, daugelyje seniausių sakralinių arabų-musulmoniškosios civilizacijos šaltinių neretai 
aptiksime skirtingas ir net prieštaringas įvairių spalvų simbolines interpretacijas. Daugelis jų 
tiesiogiai siejasi su Korano tekstu, pranašui priskiriamais žodžiais, legendomis ir teoriniais 
traktatais. Lyginant su kitose civilizacijose išryškėjusiomis spalvos simbolikos interpretacijo- 
mis, atsiveria jų panašumas su kitų abraomiškų religijų judaizmo ir krikščionybę išpažįstančių 
tautų estetikos ir meno tradicijomis. Tame nėra nieko nuostabaus, nes islamo spalvų estetiką 
labiausiai paveikęs Koranas išsirutuliojo iš senovės žydų ir krikščioniškos religijos versmių. 

Tiesą sakant, išskyrus kelias suras, Koranas griežtu sausoku literatūrinio teksto stiliumi 
skleidė ne visuotinį realiame islamo adeptų gyvenime palaikymą įgavusias rigoristinės ir 
minimalistinės spalvos estetikos tendencijas. Jos araby-musulmonisko pasaulio kultūroje 
pirmiausia pasireiškė sufijų paskleistam ir gilias šaknis suleidusiam skurdo, asketiškumo ir 
mediatyvumo aukštinimo kultu, apie kurį savo tekstuose taip vaizdingai rašė Fr. Schuonas ir 
daugelis sufizmo teoretikų. Jie šias su ankstyvųjų arabų klajoklių, o vėliau dervišų gyvenimo 
būdu susijusias asketiškas estetines nuostatas traktavo kaip sektiną islamo adeptui pavyzdį 
ir vieną pamatinių islamiškos spalvos estetikos ir meno savybių, sukuriančių autentiškuose 
meno kūriniuose santūrumo, rimties ir mediatyvumo būsenas. Priminsiu kad pranašui priski- 
riamuose tekstuose, greta spalvinio santūrumo, kaip neabejotina vertybė iškeliamas žmogaus 
nuolankumas, jo gyvenimo būdo ir poreikių asketiškumas, sugebėjimas klausytis, girdėti tiesos 
ir būties, regėti santūrių prislopintų spalvų grožio sklaidą, o ne garsiai ir daug kalbėti. Tai sie- 
jasi su įsitikinimu, kad klausantis, medituojant žmogui atsiveria erdvės mąstymui,subtilesniam 
pasaulio suvokimui, o kai daug kalbama - nelieka nei laiko, nei erdvės mąstymui. 

Arabų-musulmoniškojo pasaulio estetikoje ypač pabrėžiamas emocinio spalvos povei- 
kio žmogui panašumas į muzikos dermių poveikį. Iš tikrųjų, pavyzdžiui, rafinuočiausiuose 
šiuo požiūriu persiškose miniatiūrose tarp spalvinės ir muzikinės raiškos dėl joms būdingo 
emocionalumo išryškėjo glaudus ryšys, kadangi spalvos buvo suvokiamos kaip pagrindi- 

nė meninės išraiškos priemonė perteikiant 
vaizduojamų siužetų vidinę dramaturgiją 
emocinių įgyvenimų, jausmų gelmę. Štai kodėl 
miniatiūrų spalvinis kontrapunktas orientavosi 
į panašas muzikinei raiškai idėjų išsakymo 
priemones. 

Šviesios spalvos arabų-musulmoniškojo 
pasaulio estetikoje siejamos su gėrio ir dieviš- 
kojo grožio apraiškomis, todėl jos suprantamos 
kaip emocionaliai teigiamai paveikios, o este- 
tiškai nepatraukliausiomis laikomos negrynos, 
„sumaišytos“, „drumzlinos“ spalvos pirmiausia 
pilka ir ruda. Jos suvokiamos kaip oponuojan- 
čios skaistaus ir tauraus grožio sklaidai spalvų 
įvairovės kupiname gamtos pasaulyje. Kita 
vertus, islamo, kaip ir daoizmo, čan ir dzen 


estetikoje šviesios ir tamsios spalvos nesuprie- 


Baysonghor Shahnamehas. Pagrindinis Herato šinamos, o pabrėžiamas jų glaudus ir kiekvienu 
miniatiūros mokyklos globėjas. 1430 m, konkrečiu atveju specifinis jautriai niuansuotas 
dialektinis ryšys. 


Styguojanti savo skaistumu musulmoniškos spalvų estetikos sistemos atstovė yra balta 
spalva ir spalvų estetikos savotiškas išeities taškas, iš kurio išsirutulioja visų spalvų įvairovė. 
Viename iš chadisų balta spalva apibūdinama kaip tyra ir maloni, kitur ji siejama su švarumu, 
kilnumu, dvasingumu. Kartais ji pateikiama kaip angelų ir galiausiai, netgi kaip švari išvalyta 
nuo žemiško purvo gyvenimo kelią baigusių mirusiųjų išlydėjimo spalva. Artima baltai yra 
aukso ir saulės spalva - geltona, kuri islamiškoje estetikoje ir mene simbolizuoja šviesą, šlovę, 
sėkmę, turtingumą, emocionalią šilumą. 

Baltos spalvos antipodas juoda, skirtingai nei daugelyje kitų tautų estetikoje ir mene, kur 
asocijuojasi su tamsa, nežinomybe, slėpiningumu, baime, pavojumi, nelaime, sunaikinimu, 
mirtimi, gedulu tragedija, musulmoniškojo pasaulio spalvų simbolikoje dažniausiai neturi 
šių europiečiams įprastų negatyvių simbolinių konotacijų. Čia juoda spalva pirmiausia yra 
siejama su Kaabos, pranašo aprangos spalva, Abasidų kalifato vėliavos spalva, tvirtumu, galia, 
jėga, todėl ji buvo pamėgta arabų karių aprangos ir turbanų spalva. Seniausi šaltiniai byloja, 
kad pranašas Mekos užkariavimo dieną dėvėjo juodos spalvos apsiaustą. Visa pasakyta byloja 
apie pozityvų islamo adeptų požiūrį į juodą spalvą, nors tiesą sakant, kartais ji gali reikšti 
nedorus darbus ir aklą kerštą. 

Vienu ryškiausiu grožio ir gėrio simboliu islamo estetikoje ir mene yra didžios simbo- 
linės prasmės kupina žalia spalva, kuri Korane asocijuojasi su rojumi, nes keliose jo vietose 
kalbama apie žalią rojaus gyventojų aprangą, žalius apdangalus ir įstabaus grožio žalius au- 
dinius (Koranas, 55:76 ir 76:20-21). Žalia taip pat arabų-musulmoniškos kultūros tradicijoje 
pateikiama kaip pranašo mylima spalva, kuri siejasi ne tik su išsvajotais rojaus sodais, tačiau 
ir oazėmis, gamta, jaunyste, vaisingumu, gausumu, gyvenimu, atsparumu jo negandoms, 
laime, poilsiu, sėkme sumanymuose ir darbuose. Žalia taip pat islamiškoje spalvų estetikoje 
neretai traktuojama ir kaip gelmės, vientisumo, rimties ir harmonijos spalva, kadangi jungia 
dvi kitas pirmaprades didžios simbolinės prasmės kupinas grynas spalvas mėlyną ir geltoną. 
Pirmoji yra intelekto, o antroji - šilumą ir šviesą skleidžiančios saulės ir emocionalios šilumos 
spalva. Todėl jų sąlytis gimdo išmintį, harmoniją, gyvenimo atgimimą ir atsparumą negan- 
doms. Neatsitiktinai žalia spalva tampa vienu ryškiausiu skiriamuoju islamo civilizacijos šią 
simboliką įprasminančiu bruožu, kuris atsispindi islamiškų šalių vėliavose. 

Skirtingai nei raudona, kuri suvokiama kaip magiška, energijos, drąsos, aistros, meilės, 
jautrių emocionalių santykių spalva, su kurios simbolika glaudžiai siejasi arabų pamėgtas 
brangakmenis rubinas, mėlyna turi aiškiai išreikštą daugybės slėpiningų prasmių turintį 
mistinį atspalvį. Ji simbolizuoja menkai pažįstamą anapusybę, priartėjimą prie Dievo, gilią 
meditaciją, kontempliaciją, vidinėje rimtyje užsisklendusią išmintį, o jai artima violetinė - 
asocijuojasi su dykumuose periodiškai išnyrančiais klaidinančiais žmonės, nukreipiančiais 
nuo teisingo kelio miražais ir apgaule. 

Negatyviausias simbolines ir emocines konotacijas turi pilka ir ruda spalvos, kurios 
islamo estetikoje ir mene asocijuojasi su senatve, dvasine degradacija ir prasta kilme. Iš čia 
plaukia maišytų ir ypač „drumzlinių“, „nešvarių“ spalvų ignoravimas kaip kažko estetiškai 
nevisaverčio garsiojoje islamiškoje rankraštinės miniatiūrinės tapybos tradicijoje. Spalvų 
estetika, jų simbolika yra tas raktas, kuris islamo spalvų estetikos žinovams padeda giliau 
pasinerti į arabų-musulmoniškos estetinės ir meninės kultūros pasaulį, kuris nežinantiems 
už spalvų slypinčios informacijos, įvairių emocinių atspalvių trukdo autentiškai suvokti 
didžiųjų praeities meno meistrų siekius, kuriuos jie išreiškė subtilia spalvų kalba. 

Islamiškojo pasaulio spalvos estetikos savitumas sklaida yra regima vaizduojamojoje 
(sieninė tapyba, miniatiūra) ir taikomojoje dailėje (mečečių interjeruose, vitražuose, moza- 
ikose, kilimuose). Tačiau ryškiausiai jis atsiskleidžia miniatiūrose, kur savo emocionalaus 
panaudojimo intensyvumu ryškių grynų spalvų santykiai tarsi įgauna papildomą muzi- 
kinį skambesį, kadangi išraiškingai byloja apie miniatiūrose vaizduojamų herojų emoci- 
nius santykius. Tuo, kaip ir dekoratyvumu arabų-musulmoniškojo pasaulio estetika yra 
artima indų tapybos estetikai, kurioje taip pat yra panašus minkšto linijinio piešinio ir 
kontūrų vaidmuo. 

Peizažas ir upė. Tebrizo miniatiūros mokykla. XIV a. pr. 


Spalvos vaidmuo ir funkcijos arabų-musulmoniškojo pasaulio miniatiūroje yra kitokios 
nei klasikinėje Vakarų dailėje. Vakarų aliejinės tapybos tradicijoje spalvos meninės išraiškos 
galimybės pasitelkiamos siekiant remiantis optinės iliuzijos galimybėmis bei erdvinės pers- 
pektyvos principais perteikti trimačius vaizduojamuosius objektus. Islamiškose miniatiūrose 
pagrindinis dėmesys yra sutelkiamas į formalių plastinių ir dekoratyvių vaizdinės paveikslo 
sistemos problemų sprendimą. Musulmonai savo kūrybos procese naudoja grynas nesumai- 
šytas viena su kita spalvas, kadangi jiems estetiškai vertingiausiu atrodė itin paveikus savo 
švarumu grynų spalvų grožis, kuris turėjo paveikslo vaizdinėje sistemoje pabrėžti kuriamo 
vaizdinio dekoratyvumą ir padėti vieningoje kompozicijoje sujungti pagrindinius ir lokalinius 
sudėtinius jo elementus. 

Vadinasi, gryna spalva arabų musulmoniškojo pasaulio tapyboje ir taikomojoje dailėje 
pirmiausia skleidžiasi savo emocionalios energetinės jėgos ir simbolinio užtaiso pavidalu. Pasak 
islamiškos miniatiūros tapybos žinovo Sijavušo Dadašo, spalva, būdama gryna ir nesumaišyta, 
savo energetine jėga užpildo vaizduojamuosius paveikslus elementus aiškiomis ir slepiningomis 
prasmėmis. Jausminis ir slėpiningas pasaulis atvirų spalvų, jų absoliutus autonomiškumas, jų 
įteigiamų reikšmių priklausomumas nuo ryškumo, intensyvumo, ploto, o taip pat nuo tarpu- 
savio santykių ir kompozicinių kombinacijų įvairovės suteikė neišsemiamas galimybes kuriant 
meninę paveikslo tikrovę. Spalvinės paveikslo dermės pasirinkimas čia yra apsprendžiamas jo 
dramaturginiu idėjos regėjimu, diktuojančiu mases, santykius, priešpriešas ir spalvų disonansus 

Li Ti. Gyvulių banda sugrįžta audros metu. XII a. Anonimas. Gyvulių banda sugrįžta audros metu. 
Tabrizo mokykla. 1478-1490 m. 


kompozicinėje sistemoje. Spalvinė dermė čia išreiškia savąją vaizduojamojo paveikslo turinio 
dalį ir yra vertinama kaip savitikslė sistema (Dadaš, 2006, p. 113). 

Tačiau ne visuomet ir ne visais istoriniais tarpsniais arabų-musulmoniškame pasaulyje 
vienodai pozityviai buvo vertinama emocinė spalvos poveikio suvokėjams galia ir ne visuomet ji 
buvo laikoma svarbia meninės išraiškos priemone. Jau ankstyvajame islamo civilizacijos raidos 
etape, kaip ir Rytų Azijoje, paskiruose ypač religinės pasaulėžiūros stipriau paveiktose estetikos 
ir meno kryptyse, buvo vertinamas spalvos monochromiškumas. Jis buvo suvokiamas kaip 
tikram islamo adeptui priderančio kuklumo, santūrumo, minimalizmo, atsiribojimo nuo visko, 
kas rėksminga, išsiskiria iš aplinkos apraiška. Todėl ir pranašo apranga, pasak ankstyviausių 
šaltinių liudijimų, buvo pabrėžtinai kukli, vienaspalvė, neišsiskirianti iš supančios aplinkos. 
Tokie pat buvo ir pagrindiniai ankstyvojo islamo ekspansijos metu jo atributai, vėliavos, karių 
apranga, Kaabos spalva simbolizavo šios minimalistinės spalvų estetikos vertę, glaudų jos ryšį 
su asketiška ankstyvojo islamo ideologija. 

Šios santūrumo ir minimalizmo estetikos tendencijos atgimė ir išsiskleidė kinų dailės 
įtakotose persų ir turkų tapybos bei grafikos tradicijose, kuriose lankstus grafinis piešinys, 
išraiškinga emocionali linija ir spalvinis kolorito santūrumas buvo labai vertinamas meno 
žinovų. 

Nuo šiol islamiškų kraštų vaizduojamojoje dailėje ypač miniatiūrose ypatingą svarbą 
įgauna grafinio vizualinio vaizdo santykis su tapybinių kūrinių erdve, kur miniatiūros er- 
dvės išplėtimas į staliūginei tapybai būdingus erdvės traktavimo principus turėjo pirmiausia 
išspręsti daugybę kylančių kompozicijos problemų susiduriant su pirmaprade tuštuma, 
kuri gimstant vaizdinių sistemoms virsdavo svarbiu fonu, kuriame plėtojantis kūrybos 
procesui atsirasdavo vis naujų vaizduojamų objektų, tuo labiau buvo naikinama jos emo- 
cinio poveikio suvokėjui galia. Susidūrę su islamo civilizacija po mongolų užkariavimų 
užplūdusiais kinų peizažo tapybos pavyzdžiais arabų-musulmoniškojo pasaulio miniatiūros 
meistrai tai suprato. Todėl veikiant kinų peizažinės tapybos tendencijoms, kai kurie meistrai 
radikaliai keitė tradicines miniatiūrų tapybos nuostatas ne tik drąsiai vaizduodami savo 
kūriniuose kinų peizažo tapybos elementus, tačiau ir išryškindami estetinę neužpildytos 
erdvės vertę. 

Šiuos esminius poslinkius rodo ne tik didesnių neužpildytų erdvių atsiradimas, tačiau ir 
augantis kinų tapybai būdingas tapybinio stiliaus grafiškumas, sparčiai mažėjantis paveiksluo- 
se vaizduojamų personažų skaičius, kuris suteikia galimybę dailininkams kurti anksčiau nej- 
prastas meninių vaizdinių sistemas, kurios reikalavo kitokio estetinio kompozicijos suvokimo. 


Kompozicija, simetrija ir ritmas 


Meno kūrinių kompozicijos problemos dėl geometrijos mokslo kulto ir jo skvarbos į įvairias 
kultūros sritis įgavo išskirtinę svarbą arabų-musulmoniškojo pasaulio estetikoje ir mene. Isla- 
mo meninės kultūros kūrėjus šiuo aspektu galima prilyginti su didžiulį dėmesį kompozicijos 
kanonams skyrusiais senovės egiptiečiais, jų mokiniais senovės graikais ir didžiaisiais kinų 
peizažo tapybos meistrais, kurių harmonijos kupinuose peizažuose bemaž tobulai sąveikauja 
visos sudėtinės kompozicijų dalys. Taikliu O. Grabario pastebėjimu, būtent kompozicijos ir 
tikslingo meno kūrinių detalių išdėstymo problemos ankstyvajame islamo meno raidos etape 
įgavo pirmaeilę svarbą (Grabar, 1973, p. 208). Šis islamo meno kūrėjų dėmesys kompozicijos 
problemoms regimas visuose meno rūšyse ir formose, pradedant projektuojamų milžiniš- 
kų miestų kompozicinės visumos kūrimu, didingais architektūros ansambliais ir baigiant 
paprasčiausiomis ornamentinėmis struktūromis. Kadangi islamo meno kūrėjams būdingas 
kompozicinis mąstymas akivaizdžiausiai skleidžiasi architektūrinės estetikos srityje, todėl 
aptardami kompozicijos problemas daugiausiai remsimės jos raidoje išryškėjusiais dėsnin- 
gumais ir pavyzdžiais. 

Kurdamas sudėtingesnę architektūros ar kitos meno rūšies kūrinio kompoziciją islamo 
estetikos požiūriu architektas tarsi mėgdžioja Dievui būdingą kosmogoninį kūrybinį aktą. 

Todėl visus kuriamos kompozicijos elementus jungiantis simbolinis architektūros statinio 
centras islamo adeptui įgauna sakrališkumo antspaudą ir tarsi tampa šventa vieta, nes joje 
atsiradusios ornamentais ar kitomis dekoratyviomis formomis apipintos kompozicinės struk- 
tūros yra suvokiamos kaip iš Korano plaukiančios aukščiausios tvarkos įsikūnijimas; jos tarsi 
tampa jau sukurto Dievo pasaulio modelio atspindžiu ir kartu sakraline vieta, talpinančia 
visatą savyje. Didžios simbolinės prasmės kupinas pasaulio centras ir pati švenčiausia vieta 
islamo tradicijos menininkams yra Kaaba Mekoje, kuri yra visų pasaulio įvairovę gimdančių 
linijų pagrindinis taškas, aukščiausio grožio ir harmonijos versmė, iš kurios visomis kryp- 
timis linijiniais spinduliais sklinda aukščiausia dieviškoji pasaulį nutvieskianti šviesa, mus 
supančios gamtos spalvų ir formų grožis. 

Iš čia plaukia išskirtinė simbolinė dieviškąjį pradą simbolizuojančio rato, apskritimo ir 
jame esančio centrinio taško reikšmė arabų-musulmoniškoje geometrinių figūrų simbolikoje, 
kuri paaiškina vieningo apskritos formos miestų statybos plano kompozicinį atsiradimą, 
kaip, pavyzdžiui, buvo projektuojami ir statomi Bagdadas, Samara, Raka ir kiti svarbūs is- 
lamo civilizacijos administracijos ir kultūros centrai. Tokioje miesto struktūros formavimo 
kompozicinėje sistemoje aplink rato centrą įvairių ne tik architektūros kūrinių kompozicijose 
atsiranda linijos: horizontalios - pasyvios, statiškos, einančios tolygiai žemiškojo pasaulio 
bei vertikalios - dinamiškos, atspindinčios aktyvųjį principą - vienu galu rodančios į dangų, 
kitu į žemę, vadinasi, jungiančios šiuos du priešingus daugybę simbolinių prasmių turinčios 
pasaulio visumos polius. Iš šių skirtingų pasaulio sandarą gaubiančių linijų susikirtimo 
formuojasi skirtingos geometrinės figūros, islamo estetikoje turinčios skirtingas simbolines 
prasmes: kvadratas simbolizuoja materialumą, stabilumą; apskritimas įkūnija tobulumą, 
vientisumą; trikampis savo smaigaliu tarsi nurodo kūrybinės energijos tekėjimą konkrečia 
kryptimi, harmoningą, subalansuotą jos pasiskirstymą. 

Šios pagrindinės geometrinės figūros ir jas papildančios lanksčios linijos islamo estetikoje 
tapo konkretaus meno kūrinio kompozicijos kūrimo ištaka, padedanti nuosekliai iš apskritimo 
centre esančio pagrindinio išeities taško išplėtoti formalius sudėtinių elementų kompozicinius 
santykius ir išgauti kuriamų vaizdinių sistemų harmoningumą. Kita vertus, šių pirmapradžių 
dėkingų kompoziciniam mąstymui figūrų skleidžiama geometrinės tvarkos magistralinė 
nuostata menininkams padėdavo spręsti ne tik kompoziciniam mąstymui svarbiausias meno 
kūrinio visumos problemas, tačiau ir išryškinti kuriamų sudėtinių kūrinio komponentų au- 
tonomiškumą bei jų estetinę vertę. 

Pagrindinis kūrinio kompozicinių struktūrų organizavimo išeities taškas arabų-mu- 
sulmoniškojo pasaulio estetikoje ir meno praktikoje yra sakralinės erdvės centras, dieviško 
pasaulio įvairovę ir grožį gimdančio universalaus kūrybinio akto centras, šerdis - tuštuma, 
kadangi ji siejasi su sakraline neapčiuopiamo ir neregimo Dievo simboline erdve, kurioje slypi 
visos kūrybinės būties, estetinės ir meninės raiškos potencijos. Jos gali skleistis kiekvieną būties 
akimirka bet kuria dieviškos kūrybinės galios sklaidos forma, bet kurio meno pavidalu. Todėl ir 
meno kūrinio, jo sumanymo, pagrindinių būsimo sumanymo kompozicinių principų kūrimas 
prasidéta nuo meditacinės tuštumos funkcijos plėtotės, neregimo tuštumos pasaulio virsmo 
regimu, pripildytu įvairių jusliškai suvokiamų formų ir spalvų. Toks požiūris yra būdingas ne 
tik galvojant apie materialiai apčiuopiamų architektūros objektų, pavyzdžiui, mečečių archi- 
tektūrinės kompozicijos konstravimo pradžią, tačiau ir kitų materialiai menkiau fiksuojamų 
meno rūšių sumanymo pradines fazes. 

Svarbia ir labiausiai išplitusia kompozicinių struktūrų organizavimo pagalbine priemone 
islamo mene tapo simetrija ir daug rečiau jai oponuojanti asimetrija. Simetriško komponavimo 
principai akivaizdžiausiai regimi klasikinėje islamo architektūroje, kur ji tiesiogiai siejasi su 
taisyklingo komponavimo principais ir pagrindinių architektūrinės kompozicijos elementų 
erdvėje atitikimu jos pagrindinėms ašims. Simetriškas komponavimas čia pirmiausia reiškia 
rėmimąsi griežtais geometrijos principais ir taisyklingumą, darnią kuriamos kompozicinės 
sistemos, jos visumos sudėtinių dalių harmoningą sąveiką ir tvarką. Dažniausiai architektū- 
rinėje kompozicijose kaip ir paprasčiausiuose ornamentuose sutinkama dvišalė (paklūstanti 
centrinei ašiai, dažniausiai, vertikaliai) architektūros ansamblio kūrimo sistema. Ilgainiui 
pagal simetrinę ašį islamo architektūroje susiformavo skirtingi kompoziciniai sprendimai su 
begalinėmis variacijoms daugybėje senųjų tradicijų bei stilių. Konstruktyvi dvišalė aiškios 
formos simetrija akivaizdi tiek meno, tiek funkciniuose objektuose. 

Savo kūrybos procese arabų-musulmoniškojo pasaulio įvairių meno sričių atstovai 
naudojo ir demonstratyvaus kompozicinio mąstymo požiūriu pagristo simetrijos pažeidimo 
tai yra asimetrijos principus, kurie labiausiai išplito architektūroje, kaligrafijoje ir miniatiūros 
mene. Architektūroje dažniausiai asimetriško komponavimo principus regime garsiausiuose 


552 


MENO BŪTIES FORMOS IR MENINÉS IŠRAIŠKOS PRIEMONĖS 


Abd al-Aziz. Sachname Mongolų princesės kelionė. Mir Sayyid Ali. Rūmų 
iliustracija. Miniatiūra. Miniatiūra. XIV a. gyvenimo vaizdai. Miniatiūra. 
Tebrizas. 1525-1530 m. 1539-1543 m. 


Andalūzijoje suprojektuotuose architektūros ansambliuose Kordobos didžiojoje mečetėje ir 
Alhambroje. Vėlyvuosiuose persų ir tiurkų XVI-XVIII a. miniatiūrose paplito plačiai asimetriš- 
ko komponavimo principai. Vaizdinių sistemų subalansavimui čia dažnai buvo pasitelkiamas 
asimetriškas kaligrafiškų užrašų įvedimo principas, kuris tapo efektinga ir pamėgta miniatiūros 
meistrų paveikslo vaizdinės sistemos kūrimo priemone. Kiekviena iš gyvuojančių skirtingose 
meno tradicijose gyvuojančių vaizduojamųjų kalbų taikliu Dadašo pastebėjimu „jungia savyje 
skirtingas kompozicines priemones, remdamasi kuriomis, išreiškia savo pasaulio regėjimą. 
Taip tradicinės Vakarų Europos vaizduojamosios kalbos uždaviniu buvo sprendimas optinio 
siužetinio veiksmo perteikimo galimybes ir prototipus. Skirtingai nei jų miniatiūros forma- 
lios kalbos ypatumai buvo nukreipti į išraišką siužetinio paveikslo veiksmo idėją ir būdus, jos 
prototipu pasitelkiant priemones, suvedamas teorijoje į vaizduojamąją morfologiją ir sintaksę 
(Dadaš, 2006, p. 113). 

Idealios skirtingų kūrinio kompozicijos elementų pusiausvyros, naujų efektingų kom- 
pozicinių sprendimų ieškojimas arabų-musulmoniškojo pasaulio menotyrinéje estetikoje 
šimtmečiais buvo suvokiamas kaip vienas pagrindinių architektūros, vaizduojamosios, taiko- 
mosios dailės ir poezijos kūrėjų uždavinių. Skirtingose meno rūšyse ir stiliuose (ypač kalbant 
apie architektūrą) susiduriame su įvairiausiomis kompozicinio mąstymo ir praktinio meninio 
sumanymo įkūnijimo meno kūriniuose strategijomis. Sprendžiant, pavyzdžiui, architektūrinės 
kompozicijos problemas ir siekiant išgauti kuriamo pastato didesnės vidinės erdvės didingumo 
iliuziją, kartais sąmoningai buvo pabrėžiami, o kartais subtiliai maskuojami jų struktūrinės 
kompozicijos elementai. Nors dauguma Omejadų ir Abasidų epochos architektų sąmoningai 
interjere slėpdavo pagrindines savo statinių konstrukcijas, o osmanų architektūros genijus 

Sinanas, priešingai, sąmoningai jas išryškindavo, norėdamas parodyti savo sukurtų origina- 
lių kompozicinių, konstruktyvių sprendimų išgaunamus vizualinius efektus, padedančius 
atskleisti jo kuriamų sakralinės ir pasaulietinės architektūros statinių eksterjero bei interjero 
struktūrinių elementų estetinį grožį, grakštumą ir lengvumą. 

Kitas islamo meno kūrėjų kompozicijose plačiai naudojamas principas tiek didingų ar- 
chitektūros pastatų (kompleksų, ansamblių, stambesnių islamo miestų architektūrai būdingų 
vieningų urbanistinių kompozicijų) statyboje, tiek ir ornamentų ar arabeskinių struktūrų 
kūrime yra ritmas. Islamo architektūros ir taikomosios dailės tradicijoje išplitęs ritmiškas tų 
pačių kompozicijos elementų, formų, struktūrų pakartojimas netiesiogiai atspindi ir primena 
mus lydintį visų būties procesų, žmogaus gyvenimo ritmiškumo bei cikliškumo pulsavimo 
pastovumą. Ritmas architektūroje paprastai siejasi su pastato funkcija, konstrukcijomis, tačiau 
atsispindi pirmiausia charakteringomis nuolatos pasikartojančiomis detalėmis, jų intervalų 
kaita ir įvairiais kitais ritminiais pasikeitimais. Tai gali skleistis tiek pavieniuose pastatuose, 
tiek ir sudėtinguose islamo architektūros tradicijai būdinguose kompleksuose, architektū- 
ros ansambliuose, miestų kūrimo sistemos urbanistinėje kompozicijoje. Pasikartojančios 
architektūros elementų kolonų, galerijų, skliautų, minaretų, ornamento elementų struktūros 
erdvėje, per ritmą ir įvairias geometrines, augalines, zoomorfines ornamentines formas, ko- 
munikuoja su nesąmoningais žmogaus psichikoje vykstančiais procesais, nuramina protą, 
sukuria lėtėjančio, greitėjančio ar sustojusio laiko iliuzija ir kartu kviečia į kontempliatyvią 
transcendentinę erdvę. 

Vėlyvojoje islamo persų ir kinų tradicijų sąveikos įtaką patyrusiuose vaizduojamosios 
dailės kūriniuose išplinta antropomorfiniai grafiniai vaizdiniai, kurie kuriami jau remiantis 
ženkliai kitais nei anksčiau vyravusiais vaizduojamoje dailėje kompozicijos principais. „Žmo- 
gaus ir visos tapybinės kūrinio kompozicijos vaizdavimas buvo nukreiptas į įveikimą plastiškai 
fiksuotų vaizdavimo formų. Estetiškai vertingi vaizdiniai apie tikrąsias Gražumo ir grožio nor- 
mas slypi už jusliškai suvokiamų vaizdavimo formų ribų. Todėl suvokiant persų miniatiūras, 
reikia atskirti jų išorinį vaizdą ir tą idėjų kompleksą, kuris slypi už jų. Tik sujungus šiuos du 
aspektus gali atsirasti norimas estetinis efektas. Meno kūrinio kontempliacija ir perskaitymas 
tuo pačiu visada išlieka kūrybiniu aktu, nukreiptu į žodžio ir vaizdinio įveikimą“ (Šukurov, 
1989, p. 133-134). Cia Šukurovas taikliai apibūdina tą esminę problemą, su kuria nuolatos 
susiduria arabų-musulmoniškosios meno tradicijos kompozicinių principų suvokėjas. 

Vadinasi, visi mūsų glaustai aptarti elementai stiprino arabų-musulmoniško pasaulio 
meno tradicijai būdingą kompozicinio mąstymo vientisumą, koregavo kuriamų antraeilių 
vaizdinių sistemų hierarchiją numatytą tarp skirtingų visos vaizdinės sistemos dalių, padėjo 
daryti reikiamus akcentus, taip perteikiant savo sumanymo esmę, tikslino įvairias pagalbines 
detales, harmonizavo kitų sudėtinių elementų santykius kompozicijoje. 


554 


POEZIJOS IR POETIKOS ISKILIMAS 


POEZIJOS IR POETIKOS ISKILIMAS 


Poezijos estetiniai principai 


Išskirtinis poezijos kultūrinis ir estetinis statusas, jos iškilimas ir vyravimas menų hierarchijoje 
siejosi su skirtingais veiksniais, iš kurių pirmiausia reikėtų išskirti dar ikiislamiškoje arabų 
kultūroje išryškėjusį gilios pagarbos kupiną požiūrį į kalbą ir poetinį žodį, kuriam galingą 
papildomą postūmį suteikė puikiu stiliumi parašytas poetiškas Korano tekstas. Jis su neesmi- 
niais pokyčiais išliko visą klasikinės arabų-musulmoniškos civilizacijos gyvavimo laikotarpį 
ir buvo vienas svarbiausių poezijos iškilimo menų hierarchijoje veiksnių. 

Iš tikrųjų poezija, kurios klasikinis arabų estetikos tradicijai būdingas apibrėžimas 
priklauso Ibn Sinai: „poezija yra kalba veikianti vaizduotę ir susidedanti iš ritmingų žodžių, 
vienodų pasikartojančių metrų ir eilučių pabaigų“ (Ibn Sina, 1956, p. 122) iš visų arabų-mu- 
sulmoniškos civilizacijos erdvėje išsiskleidusių meno formų susilaukė didžiausios pagarbos 
ir iškiliausių žodžių. Daug didžių mąstytojų ir poetų ją traktavo kaip aukščiausią meną, 
arabų žinių klodų versmę, išminties knygą, patikimų istorinių žinių šaltinį. Menų hierarchijoje 
įsiviešpatavusi poezija nuo pat jos teorinės refleksijos pradžios arabų estetikos tradicijoje 
buvo aiškiai atribojama nuo religijos, filosofijos, istorijos, etikos ir kitų mokslinio pažinimo 
sričių. Iš plaukia požiūris į ją kaip lakios kūrybinės vaizduotės pagimdytą išskirtinės svarbos 
meno reiškinį. 

Pasak autoritetingo arabų-musulmoniškos civilizacijos poezijos ir poetikos žinovo 
Vicente Cantarino, „tarp žmonijos kultūrinių laimėjimų yra tik keli (jei apskritai yra), kurie 
galėtų prilygti arabų poezijai aiškiu savųjų vertybių išskirtinumo pojūčiu. Arabų rašytojai 
ir poetai kultūras ir žmones apibūdina remdamiesi jų išskirtiniais gebėjimais. Poetikos ir 
poezijos sugebėjimai čia visada pabrėžiami kaip vieni svarbiausių bruožų skiriančių vienus 
žmonės nuo visų kitų. Toks požiūris remiasi išskirtiniu arabų poezijos formos ir turinio povei- 
kiu bei tomis poezijos tradicijomis, kurio sąveikavo su ja: persai, turkai, indai ir, netiesiogiai, 
gruzinai yra paveikti arabų poezijos; jos poveikį regime viduramžių hebrajų poezijoje; net 
Vakaruose jos įtakos pėdsakus čiuopiame romaniškomis kalbomis kalbančių tautų poezijoje 
(Cantarino, 1975, p. 1). 

Išskaidytose klajoklių beduinų bendruomenėse poetiniai ir oratoriniai sugebėjimai, 
kalbos raiškumas ir jtaigumas buvo laikomi vienais svarbiausių skiriamųjų genties ar klano 
lyderio bruožų, kadangi tokios savybės galėjo geriausiai atstovauti konkrečios genties intere- 
sams dažnų konfliktų ir ginčų tarp genčių bei klanų metu. Tai atsispindi ir terminų lygmenyje, 
kur sąvokos sayyid ir amir vartojamos įvardinant genties lyderį ir oratorių. Arabų literatūroje 

ir poezijoje, tą nurodo autoritetingas jos Žinovas prancūzų islamistas Régis Blachėre, eiliuoti ir 
prozos kūriniai yra dviguba kolektyvinio mentaliteto išraiška, kadangi „menininkas, rašytojas, 
poetas yra didesnės socialinės ar etninės grupės narys, kuri jį įtakoja ir kurios siekių reiškėju 
jis yra. Čia skleidžiasi jo sudėtingi priklausomybės ryšiai su mecenatu, socialinės ar etninės 
grupės interesais, siekiais ir daugybe kitų dalykų. Kaip arabų poetas jis pirmiausia yra lyrikas, 
kurio „aš“ yra neatskiriamas nuo jo kūrinio ir šis „aš“ savo elgesiu, savo teiginiais, savo įvai- 
riapusiškumu, dažnai įsitraukia į objektyvų kūrinio vertinimą“ (Rėgis Blachėre, 1958, p. 7). 

Poetiniai sugebėjimai arabų genčių gyvenime buvo tiesiogiai siejami su oratorystės 
sugebėjimais ir nekvestionuojamo lyderio bruožais. Todėl ikiislamiškoje epochoje arabų ben- 
druomenėse į poetus, kaip ir rišius Senovės Indijoje, buvo žvelgiama su didžiausia pagarba. 
Apie tai savo poezijos menui skirtame traktate liudija ibn Rachigas primindamas, kad kai 
iškildavo naujas poetas, būtinai atvykdavo kitų genčių bendruomenių atstovai jį pasveikinti 
ir šventinėje atmosferoje viską darydavo aukštindami jo sugebėjimus, reputaciją, saugojo 
nuo užgaulės jo nuopelnus. 

Tikrųjų poezijos meno iškilimo menų hierarchijoje priežasčių pirmiausia reikia ieškoti 
pačioje arabų kalboje, išskirtinėje pagarboje poetiniam lyriškai skambančiam dykumų erdvėse 
žodžiui, dainai, legendoms, kurios žodiniu pavidalu buvo perduodamoms iš kartos į kartą. 
Specifinis ankstyvosios ikiislamiškos poezijos bruožas, kad joje beveik neaptinkame kitoms 
poetinėms tradicijoms būdingo archajiško mitinio sluoksnio. Lyginant su didžias tradicijas 
turinčia žodine poezija, arabų literatūra atsirado palyginti vėlai, tik VI amžiuje. Prieš tai buvo 
paskiri rašytiniai šios literatūros fragmentai, todėl mokslininkus stebina unikalus šios kalbos 
ir su ja susijusios literatūros tobulėjimas bei galinga ekspansija arabų-musulmoniškos civi- 
lizacijos erdvėje. Pradžioje iki islamo religijos įsigalėjimo milžiniškoje Arabijos pusiasalyje 
gyvavo įvairūs dialektai, tačiau islamui užgimus arabai jau turėjo vieną šios kalbos tekstinę 
užrašymo sistemą, kuri Medinos arabų kureišų genties dialekto pagrindu buvo pritaikyta 
Korano teksto užrašymui. Kelis dešimtmečius kruopščiai redaguojant Korano tekstą ilgainiui 
buvo sukurta ta literatūrinė arabų kalba, kuri skleidžiantis islamo religijai sparčiai plito arabų 
užkariautose teritorijose. 

Tiesą sakant, šnekamoji arabų kalba skiriasi nuo literatūrinės, kuriai būdingas stilistinių 
formų aiškumas ir išbaigtumas. Tai rodo poetinei kalbai būdingos vaizdingos metaforos ir 
retorinės figūros subtiliai maskuojančios išsakomas tiesas, kūrėjo slėpiningiausias nuostatas. 
Toks metaforiškas kalbėjimo būdas jau nuo senovės buvo būdingas senas tradicijas turinčiai 
kitų semitiškų Artimųjų Rytų tautų literatūrai, kadangi griežtai hierarchizuotoje visuomenėje 
šio pasaulio stipriesiems sakyti tiesmukai savo tiesas buvo perdėm pavojingas užsiėmimas. 
Tačiau ankstyvąją arabų literatūros tradiciją labiausiai maitino gausiai iš pachlevi kalbos versti 
Irano istoriniai ir literatūriniai tekstai, kurie susipynė su semitinių tautų literatūros motyvais. 

Šis ikiislamiškų arijų ir semitinių tautų literatūrinių tradicijų palikimas skatino metaforiškos 
ir spalvingos su daugybe jautriausių atspalvių arabų kalbos formavimąsi, kurioje išskirtinę 
svarbą įgavo įvairūs poetiniai jos aspektai, kurie sąlygojo pagarbesnį požiūrį į poetines nei 
literatūrines raiškos formas. Neatsitiktinai arabų estetikas Ibn Rashigas savo traktato 'Umda 
Įvade teigia, kad „poezija yra pati iškiliausia arabų mokslingumo sklaidos sritis“ (Cantarino, 
1975, p. 19). 

Literatūra arabų-musulmoniškame pasaulyje niekuomet nesinaudojo tokia pagarba ir 
socialiniu statusu kaip poezija. Užgimstanti prozinė arabų literatūra anot taiklaus Charles 
Pellat pastebėjimo viskuo turėjo būti dėkinga Persijai, o ne Graikijai“ (Pellat, 1964, p. 32). Ji 
niekuomet nebuvo taip aukštai vertinama kaip poezija, kuri buvo traktuojama kaip ypatingos 
magiškos jėgos nešėja, kupina gausybės simbolinių užuominų ir vaizdingų retorinių bei or- 
namentinių figūrų vėrinių. „Tarp poeto ir jo suvokėjų, kiek bebūtų jie svarbūs savo kokybe, - 
pabrėžia Régis Blachėre'as, - visada išlieka artimas ir jausmingas ryšys. Menininkas vienu 
stygos prisilietimu išgauna visumą harmoningų garsų, kuriems neretai pats lieka svetimas ir 
kurių paprastai nesuvokia. Vienas i$ arabų-musulmonų jausmingumo raiškos būdų išryškėja 
galimybėje savyje sukurti „poetinę būseną“. Gausybė „mažųjų istorijų“ parodo mums valdovus 
ir didikus, liejančius ašaras besiklausant elegiškų arba įkvėpiančių eilių, kai jie net praranda 
savigarbą klausydamiesi kokio nors glausto eiliuoto kūrinio“ (Rėgis Blachėre, 1958, p. 11). 

Šiuos poetinei tradicijai būdingus bruožus perėmė ir reikšmingiausias vėlesnei arabų- 
musulmoniško pasaulio literatūros raidai kūrinys iš persų kalbos verstas pasakų rinkinys 
Tūkstantis ir viena naktis. Jis įtakojo daugelio Kalifato tautų literatūros tradicijas ir suformavo 

galinga su jvairiomis folklorinémis tradicijomis, legendinémis bei istorinémis asmenybémis 
susijusios pasakojamosios literatūros srautą. Šio kūrinio pagrindinės siužetinės linijos ir he- 
rojai (Aladinas, Sinbadas, Ali Baba) vėliau tapo populiariais ir Vakarų kultūros personažais. 

Visose arabų-musulmoniškos civilizacinės erdvės teritorijose poezija pirmaisiais Kali- 
fato gyvavimo amžiais dažniausiai buvo kuriama ta pačia tapusia universalia menininkų ir 
intelektualinio elito arabų kalba, išsaugojant senųjų arabų klajoklių poezijai būdingą stilių, 
poetiką, metriką, simbolių ir metaforų pasaulį. Jos nubrėžti pagrindiniai estetiniai principai 
ir tipologiniai bruožai tapo būdingais visai vėlesnei arabų-musulmoniškojo pasaulio poetinei 
tradicijai, kurioje vyravo nedidelės apimties poetinės formos, išskyrus kai kuriuos persakal- 
bius poetus, aiškiai išreikštos ritminės struktūros, siekis išsaugoti konkretaus poetinio žanro 
vientisumą, potraukis laisvoms kompozicijoms, dėmesys išbaigtoms detalėms, siekis surasti 
emocinį santykį su poetinio žodžio jautriausių atspalvių suvokėju. 


Poezija ir Korano estetika 


Kitas ne mažiau svarbus veiksnys, sąlygojęs poezijos iškilimą ir vyravimą arabų-musulmoniš- 
kojo pasaulio menų hierarchijoje, susijęs su VII amžiuje atsiradusiu kanonizuotu po daugybės 
redakcijų Korano tekstu. Jis yra arabų-musulmonų pasaulyje įtakingiausia religijos, literatūros 
ir poezijos knyga, kuri turėjo milžinišką poveikį tolesnei musulmoniškos estetinės minties 
raidai. Korane vartojama Mekos dialekto išgryninta kalba yra klasikinė arabų kalba, griežtesnė 
ir stilistiškai grynesnė nei kiti arabų kalbos dialektai. Ji šiek tiek skiriasi nuo šiuolaikinės arabų 
kalbos, bet yra ir dabartiniams arabams suprantama. 

Korano poetinis tekstas islamo adeptų akyse tapo aukščiausios poezijos, tiesiogiai susi- 
jusios su Dievo žodžio įsikūnijimu, tekstu. Šios knygos arabiškas pavadinimas gurūn verčiant 
pažodžiui reiškia „skaitymą“, „deklamavimą“, kuris suteikė šio šventraščio tekstui dieviškojo 
grožio ir jo išsakyto žodžio išskirtinumo aureolę ir vertė islamo adeptus gilintis į jautriausius 
kalbos atspalvius. „Galutinis poeto tikslas - pažinti visus kalbos atspalvius, kiek jų bebūtų, kad 
prie kiekvieno kalbos tikslo priartėti iš reikiamos pusės ir apgaubti jį deramu apsiaustu. Čia 
ir slypi poeto paskirties esmė, įvaldyme to meistriškumo, kuriuo taip stipriai vienas Žmogus 
skiriasi nuo kito“ (Ibn Rashią, 1991, p. 313). Tai buvo dar vienas svarbus veiksnys, kodėl poezija 
buvo vadinama „aukščiausiu mokslu“ ir tobula gelminės pasaulio esmės pažinimo priemone. 

Vadinasi, išskirtinį poetinio žodžio vaidmenį ankstyvojoje jau islamo religijos įtakos 
paveiktoje kultūroje ženkliai paveikė ne tik ikiislamiškoji poetinė tradicija, tačiau ir sakralinis 
arabų šventosios knygos Korano tekstas, kuris išsirutuliojo iš ankstesnės poezijos ir persisėmė 
jos temomis, motyvais ir įvaizdžiais. Šiame tekste besiskleidžiantys ikiislamiški poetiniai 

vaizdiniai suteikė religinėms idėjoms estetinį pavidalą. Esminis lūžis arabų kalbos raidoje ir 
jos tarpkultūrinėje ekspansijoje tiesiogiai siejosi su jos virtimu universalia sakraline ir valsty- 
bine Kalifato kalba, kai ji įgavo naują istorinę užkariautų tautų ir etninių grupių arabizacijos 
misiją ir sąlygojo radikalią arabų užimtos milžiniškos civilizacinės erdvės transformaciją, jau 
ženklintą ryškiu arabizacijos atspalviu. 

Šis arabų kalba parašytas islamo religijos šventraštis jos adeptų visose Kalifato teritorijos 
dalyse buvo suvokiamas kaip paskutinis autentiškas Dievo žodis žmonijai, todėl net keliems 
amžiams apsprendė įsigalėjus arabizacijos tendencijoms besąlygišką arabų kalbos poezijos ir 
literatūros vyravimą arabų-musulmoniškosios civilizacijos erdvėje. Iš tikrųjų arabų poetinės 
ir literatūrinės kalbos statusas islamo ideologijos sklaidos pradžioje buvo toks įtaigus, kad ji iš 
humanitarinės kultūros lauko išstūmė tvirtas pozicijas turėjusias graikų, lotynų, sirų, persų, 
koptų, aramėjų, armėnų ir kitas kalbas. Praslinkus vos šimtmečiui nuo pranašo mirties, arabų 
kalba kaip valstybinė ir literatūrinė kalba viešpatavo beveik visoje Kalifato teritorijoje ir joje 
iki IX a. vidurio, kai ryškėja neopersų literatūros užuomazgos, neaptinkame jokios kitos, 
išskyrus arabų kalba, kurtos poetinės ir literatūros tradicijos. 

Grünebaumas ir kiti islamo poetikos bei literatūrinių tekstų tyrinėtojai remdamasi 
daugybės konkrečių tekstų analize neigia plačiai paplitusius požiūrius, kad musulmoniškų 
tautų poetinei kūrybai būdingi neigiami motyvai išplaukia iš fundamentalių Korano ir isla- 
mo religijos nuostatų. Jų įsitikinimu specifinė menininko (poeto) padėtis musulmoniškoje 
visuomenėje, literatūroje įsigalėjusios konservatyvios normatyvistinės nuostatos su griežtai 
apibrėžtomis prozodijos ir žanrų taisyklėmis išplaukia ne tiek iš ikiislamiškos arabų poetinės 
tradicijos, o iš kitų jau seniai Artimųjų ir Vidurio Rytų regione gyvavusių poetinių tradicijų. 
Tai paaiškina ir kitą islamiško poetinio meno fenomeno savitumą - jo didesnį polinkį į protinę 
veiklą, apmąstymus, o ne spontanišką jausmų raišką. 


Poetinės tradicijos metamorfozės 


Ankstyvosios arabų poezijos raidai didžiulį poveikį turėjo dar ikiislamiskoje arabų poezijoje 
išsikristalizavęs beduiniškos poezijos kasidos (gasida), artimas vakarietiškai odei žanras, susi- 
dedantis i$ 50-120 eilučių. Klasikinė arabų poezija išliko pasaulietinė; joje vyravo asociatyvūs 
paklūstantys vieningai ritmo sistemai meilės jausmų, gamtos grožio aprašinėjimo ir kasdienio 
beduinų gyvenimo motyvai. Iš čia kyla šiai poetinei tradicijai būdingos lyrinės ir hedonistinés, 
gamtos ir gyvūnijos motyvų prisodrintos meninių vaizdinių sistemos. Jos nuolatos išnyra ir 
savitai varijuojamos įvairių Kalifato regionų poetų kūryboje. Visose Kalifato teritorijose šios 
poetinės tradicijos formavimosi metu poezija buvo kuriama ta pačia tapusia universalia meni- 

ninkų ir intelektualinio elito arabų kalba, išsaugojant senųjų arabų klajoklių poezijai būdingą 
stilių, poetiką, metriką, simbolių ir metaforų pasaulį. 

Ankstyvajame klasikinės arabų poezijos sklaidos etape aktyviai reiškiasi iš senas poeti- 
nio meno tradicijas turinčio Irano teritorijos kilę, tačiau arabų kalba kūrę poetai Bashar ibn 
Burdas (714-783), Abd Allah ibn al-Muqaffa (721-757), Abū Nuwas (762-813) pasiekė tikrų 
poetinio meno aukštumų. Šiems poetams būdingas požiūrio į pasaulį platumas, jie nevengė 
ir atvirai hedonistiniy, lébavimo ir vyno taurės aukštinimo pasaulietinių motyvų. Abū Nuwas 
poezija stipriai paveikė vėlesnės persų poetinės tradicijos raidą ir tapo svarbia Omaro Khayamo 
įkvėpimo versme. 

Iš daugybės savitų arabų-musulmoniškos civilizacijos erdvėje išsiskleidusių poezijos 
formų savo įtaigumu ir grožiu išsiskiria beyt — poetinis dvieilis Rytų tautų (arabų, persų, 
turkų, indų ir kitų tautų) poezijos metrinis vienetas, kuris reiškia pabrėžtinai koncentruotą 
metaforišką mintį. Šis sugebėjimas arabų-musulmoniškosios poetikos tradicijoje atspindi tikro 
kūrėjo pasiektą meistriškumą, kadangi ši minimalistinė poezijos forma išreiškia išbaigtą ir 
maksimaliai kondensuotą mintį ir gali būti atskiru eilėraščiu. Iš tokių dvieilių gali būti sudaryti 
rubajatai, gazelės, kasidos ir kitos rytietiškos lyrikos formos. Brandžiai arabų-musulmoniš- 
kosios poetikos tradicijai labai būdingas taip sunkiai pasiekiamo tobulumo ilgesys, apie kurį 
kalba poezijos teoretikai ir poetai. 

„Arabų lyrikai, ypač ikiislamiškieji, buvo perdėm prisirišę prie realios tikrovės, kad 
poeziją suvoktų kaip abstraktų reiškinį. Jų socialinis vaidmuo genties gyvenime vertė savo 
mintis sutelkti ties konkrečiais įvykiais ir problemomis. Netgi garsiausios ikiislamiškos eilės 
yra persmelktos žygdarbių šlovinimo, pamokymų, didaktikos jausmų. Dar daugiau, saviti 
poetų visuomeniniai tikslai formavo ypatingą rašymo stilių kupiną penegirikos. Toks rašymo 
stilius tuomet buvo populiariausias ir labiausiai išplitęs. Be jau mūsų minėtų temų, poezijoje 
vyravo ir kitos ne mažiau populiarios: aukštinančios drąsą, gyvenimo išmintį, deramą elgesį, 
pagarbą mirusiesiems“ (Cantarino, 1975, p. 21). 

IX a. prasidėjus galingam arabų kultūros renesansiniam sąjūdžiui suskamba jam būdingi 
nostalgiški „grįžimo į senovę“ leitmotyvai, o ikiislamisky laiku poezija paskelbiama pirmapra- 
dės žmogaus ir jį supančios harmonijos įsikūnijimu, nepasiekiamu grožio idealu, neišsenkančia 
tikros kūrybos versme, pasižyminčia ypatinga emocinių išgyvenimų ir minties gelme. Kartu 
su poetinio meno svarbos iškilimu, jos tradicijų svarbios išsaugojimo gilėjančiu supratimu 
Kalifato kultūroje prasideda svarbus geriausių senovės poezijos pavyzdžių rinkimo, sistemi- 
nimo ir poetinių antologijų sudarymo laikotarpis. Poetikoje taip pat skamba ir santūrumo 
bei beduinų dvasiai artimo asketizmo tendencijos. IX a. poezijos teoretikas Abd Al-Karimas 
„Didingai kalbai menkiau reikalingos žavios reikšmės, nei žavioms reikšmėms - didingos 
kalbos“ (Braginsky, 1991, p. 309). 

Kita vertus, pradedant X a. prieš senąją poetinę tradiciją sukyla naujos kartos poetai ir 
teoretikai ibn Qutayba, ibn Rashigas, ibn al-Atiras (1160-1233), kurie siekia išsivaduoti poeziją 
iš klasicistinės estetikos nuostatų, senų ikiislamiškai poetinei tradicijai būdingų kanoniškų 
nuostatų ir meninės išraiškos priemonių imitavimo. Jų kūriniuose regimas humanizmo ir 
universalizmo tendencijų stiprėjimas, aistringas naujumo siekis ir originalių meninės išraiškos 
priemonių paieškos. X-XIII a. minėtos dvi poetinės ir ja reflektuojančios poetikos tradicijos vis 
glaudžiau susipina ir ryškėja arabų literatūros ir poezijos aukso amžius, kuomet arabų poezija 
sintezavusi senovės tradicijas ir naujausiais poetiniais ieškojimais iškelia plejadą puikių poetų 
ir teoretikų, iš kurių talento jėga išsiskiria ibn al- Husaynas (969 arba 970- 1016), ibn al-Atiras 
ir ar Razi (XIII a.). Tuo metu taip pat galingai išsiskleidžia ir arabų (ibn Arabis, al-Faridas) bei 
persų (Rūmi) kalbomis rašoma į mistiškumą linkstanti sufijų poetinė tradicija. 

Daugelį arabų poetinės tradicijos tyrinėtojų stebino didžiulis beduiniško poetinio stiliaus 
literatūros korpusas, priskiriamas ikiislamiškai poetinei tradicijai. Tačiau vėlesni lyginamieji 
tekstologiniai tyrinėjimai, apnuoginę šios poezijos sąsajas su vėlesniais poetiniais kūriniais, 
parodė, kad daugelis vadinamųjų „beduiniškojo stiliaus eilių“ tikrovėje buvo vėlesni islamiško 
periodo kūriniai. Tai liudija lyginamojoje analizėje išryškėjusios netiesioginės, o kartais ir tie- 
sioginės nuorodos, skoliniai iš Korano teksto stiliaus, citatos, metaforos ir tiesioginės sąsajos 
su vėliau sukurtomis populiariomis beduiniško stiliaus eilėmis, jų temomis, įvaizdžiais. 

Šios gausios „senojo beduiniško stiliaus“ imitacijos plaukia iš kitokiomis sąlygomis gyve- 
nančių vėlesnių kartų poetų nostalgijos ikislamiškos epochos sunkiomis ir nepriteklių priso- 
drintomis gyvenimo sąlygomis pusdykumių ir dykumų su retomis oazėmis savitas Žmogaus 
ryšio su gamta suvokimas, kuriame nėra nieko nereikalingo tik tai, kas būtina išgyvenimui 
šiomis sunkiomis, tačiau kupinomis prasmingos kasdienybės poetikos gyvenimo sąlygomis. 
Todėl klasikinės arabų poezijos meistrams artimos yra ikiislamiškoje poezijoje aukštinamos 
prigimtinės tikro žmogaus - beduino savybės: drąsą, ryžtingumas, ištvermingumas, ištikimybė 
genties tikslams, kurios padeda jam prisitaikyti prie daugybės gamtos negandų lydymo klajoklių 
gyvenimo būdo. Sunkios išgyvenimo sąlygos skiepijo beduinų gyvenimą stipraus ryšio su kitais 
genties atstovais ir bendrumo su jais, jų interesais jausmus. Vėliau jau gyvenant miestuose ir 
kitokioje neretai kupinoje daugybės antraeilių prabangos dalykų aplinkoje, sukurtai klasikinei 
arabų poezijai būdingos rafinuotesnės meninių vaizdinių sistemos, kurios nuolatos išnyra 
įvairių Kalifato regionų poetų kūryboje. 

Vėliau kituose Kalifato regionuose ir kultūros centruose gimusiems poetams tolstant nuo 
Meką ir Mediną supusios dykumų erdvės, keičiasi ir poezijos pobūdis. Tai ypač akivaizdu darosi 
iškilus Irako teritorijoje Bagdadui ir kitiems didžiuliams kultūros centrams, kuriuose naujoje 
miestietiškos kultūros aplinkoje natūraliai trūkinėja arabiškai rašančių poetų ryšiai su ikiisla- 
miškaja dykumų poezija, su savo specifine įvaizdžių ir metaforų sistema. Nauja miestietiškos 

kultūros aplinka neišvengiamai veikia naujų kartų poetų mentalitetą, gimsta naujos poetinės 
formos, kurios kuria naują modernią IX a. poeziją. Poezijoje sparčiai skleidžiasi naujos inte- 
lektualėjimo tendencijos, kurios atsispindi tiek naujose temose, tiek ieškojimuose stiliaus ir 
formos srityje, tai ypač akivaizdu X a., kai silpnėja kasida formos įtaka ir įsigali nauja lyrika, 
kuriama pagal strofinius modelius. 

Stiprėjant Kalifato politinei ir kultūrinei diferenciacijai, Abasidų dinastijos valdymo 
epochoje atskirose teritorijose atgimė nacionalinės poezijos tradicijos, kurios konkuravo. Vi- 
sose šiose nacionalinėse tradicijoje pirmiausia neišvengiamai atsispindėjo vietinės tradicijos, 
naujos aktualijos, todėl ryškėjo nutolimas nuo ankstyvosios dykumų poezijos nuoširdumo, 
kita vertus, atsispindėjo ir poezijos sąveikavimo su poetika kelias, kuris savitai buvo susijęs 
su kiekvieno regiono kalbinėmis ir poetinėmis tradicijomis, tą akivaizdžiai regime persiškos, 
turkiškos ir indoislamiškos poetinės tradicijos plėtotėje. 

Nepaisant tris amžius besitęsiančios arabų primetamos islamizacijos ir arabizacijos Irane, 
kaip opozicija primetamai imperinei arabų ideologijai, ryškėja posūkis į ankstesnes persų li- 
teratūros tradicijas. Keičiantis politinės ir ekonominės Kalifato galios centrams, pirmoji Irano 
teritorijoje netrukus galingai išsiskleidė Firdowsi (Firdousi, apie 932- 1020) genijaus paveikta 
originali neopersų poetinė tradicija (šis poetas aistringai kvietė savo tautiečius grįžti prie savo 
nacionalinių poezijos ištakų), kurios atstovai iš arabų perėmė poezijos formas, modelius, temas, 
motyvus, įvaizdžius, žanrus stilistinės raiškos formas, metrus, netgi ženklią leksikos dalį. Tam 
turėjo įtakos plejada persų poezijos tradicijos atstovų, iš kurių talento galia, be minėto Firdowsi, 
išsiskyrė Sa di, Hafizas, Rumi, Nizami Ganjavi , Umar Hayyamas, Farid ad-Din Attaras. Jie 
išplėtojo naujus prisodrintus vietiniu persų folkloru lyrinės, intelektualinės, kurtuazinės ir 
erotinės poezijos motyvus. Šiai nepalyginamai daugiau prisodrintai jausmingos meilės ir 
erotinių motyvų poetinei tradicijai būdingas didesnis įvairių poezijos temų interpretacijos 
laisvumas, jausmingumas. Ši poezija liudijo apie menininkų vadavimąsi iš rigoristinių islamo 
religijos reikalavimų ir jautraus psichologizmo, humanistinių bei individualistinių renesansinei 
kultūrai būdingų tendencijų stiprėjimą. Ji palaipsniui savo poetinės įtaigos galia iš pagrindinio 
islamiškos poezijos raidos lauko išstumia arabišką poezijos tradiciją. Persų poetinės tradicijos 
įtaka jaučiama ir eslamizuotoje Indijoje. Čia įsigalėjus Delio musulmoniškam sultonatui iškyla 
didis persakalbis sufijus poetas ir muzikas Amiras Chosrovas Dehlavi (1253-1325), kurio eilėse 
jungiasi persų ir indų poetinės tradicijos. Persakalbėje poezijoje išryškėjusios meilės poezijos 
temos paveikė Vakarų vėlyvųjų viduramžių ir renesansinę kurtuazinę riterių poeziją. 

Vėliau analogiški procesai išryškėja įsigalint tiurkiškoms dinastijoms Anatolijoje, kur taip 
pat XIV-XVI a. įsivyrauja rafinuota artima persakalbei turkų kalba rašoma poetinė tradicija. Jos 
žymiausi atstovai Yunus Emre, Nasimi, Fuzuli, Rewani, Hayali, Baki plėtoja panašias ženkliai 
sufijų estetikos ir meilės poezijos inspiruotas temas. O šešioliktame amžiuje tiek persakalbėje, 

tiek ir turkiškoje poetinėje tradicijoje išryškėja vadinamojo „indiškojo stiliaus“ viešpatavimo 
poezijoje epocha. Šių įtakų kaita paveikia ir arabų poezijos tradiciją, kuri savo ruožtu pra- 
turtinama iš daugybės užkariautų tautų poezijos tradicijų perimtais poetiniais įvaizdžiais ir 
metaforomis. Ilgainiui vėliau iškilusios persiškoji, turkiškoji ir perskalbė indiškoji poetinės 
tradicijos savo kalbinės ir kultūrinės įtakos areale nustelbia arabiškąją. 


Poetikos ir literatūrinė estetika 


Iš glaustai aptartų istorinių ir sociokultūrinių veiksnių visumos plaukia ir arabų-musulmo- 
niškam pasauliui būdingas poetikos traktatų vyravimas islamo estetikos tradicijoje. Poetikai iš 
tikrųjų tenka išskirtinė vieta musulmoniškos estetinės minties istorijoje, kadangi ji yra viena 
svarbiausių islamiško pasaulio estetinės minties sklaidos sričių. Joje išsamiausiai gvildena- 
mos ne tik poezijos menui, tačiau ir kitoms meno rūšims būdingos meno prigimties, ištakų, 
savitumo, kūrėjo, jo santykio su gamta, meninės kūrybos proceso, meninio stiliaus, meninio 
kūrinio ypatumų, novatoriškumo, pamėgdžiojimo, pagražinimų ir kitos pamatinės estetikos 
problemos. Poetikoje minėtos iš poezijos meno savitumo apmąstymų išplaukiančios problemos 
natūraliai perauga į su jomis susijusias bendrąsias estetikos, meno filosofijos ir meno teorijos 
problemas. Todėl estetines poezijos problemas gvildenantis poetikos mokslas šimtmečiais buvo 
svarbiausia araby-musulmoniškojo pasaulio estetinės minties raiškos sritis. 
Arabų-musulmoniško pasaulio poetika plėtojosi dviem pagrindinėmis kryptimis: abs- 
trakčios filosofinės estetinės minties sraute (al-Farabis, ibn Sina, ibn Rushdas) ir menotyrinės bei 

su ja artimai susijusios filologinės estetikos problemų kontekste (ibn al-Mu'utazas (861-908), 
ibn Qutayba (IX a.), Kudama ibn Džafaras (Qudama ibn Gaffar), al-Amidi (X a.), al Džurdani 
(al-Gurdani, m. 1002 m.), ibn Rashiqas (XI a.), ar Razi (XIII a.) ir kiti. 

Pagrindinis arabų menotyrinės estetinės minties srautas nuo pat ištakų plėtojosi glaudžiai 
sąveikaudamas su poezijos meno išskirtinumu ir formalių bei turiningųjų jos aspektų anali- 
ze. Daugelis arabų-musulmoniškojo pasaulio poetų kartu reiškėsi ir kaip poetikos atstovai, 
rašantys poezijos estetikos teorinius traktatus. Gausiuose arabų-musulmoniškos poetikos 
traktatuose plačiai aptarinėjamos poezijos meno kilmės, kūrėjo, jo kūrybinio potencialo, 
vaizduotės, santykio su tradicija, pamėgdžiojimo, meninio stiliaus, meninės išraiškos prie- 
monių, turinio ir formos, poetinės technikos tipų, metrikos, ritmo, kompozicijos ir daugelis 
kitų aktualių estetikos problemų. 

Ankstyvajame arabų poetikos tapsmo etape pagrindinės jos nuostatos klostėsi spon- 
taniškai, vėliau laipsniškai stiprėjo Korano estetikos inspiruotos kanonizacijos tendencijos. 
Ryškėjančios konservatyvios normatyvistinės jos nuostatos su griežtai apibrėžtomis prozo- 
dijos ir žanrų taisyklėmis plaukė ne tiek iš ikiislamiškos arabų poetinės tradicijos, tačiau ir iš 
kitų jau anksčiau Artimųjų ir Vidurio Rytų regione gyvavusių poetinių tradicijų, kurios buvo 
pažįstamos iš stiprėjančio vertimų srauto. Besiformuojanti arabiškos poetikos tradicija ne tik 
išsaugojo, tačiau ir sustiprino Korano tekstui būdingą vengimą brautis į Dievo kompetencijos 
sritį ir gyvybės įžiebimo tendenciją. Todėl ir arabų - musulmoniškos civilizacijos poezijoje, ir 
vaizduojamajame bei taikomajame mene gyvavęs simbolių bei metaforų pasaulis skleidžiasi 
judant nuo žmogaus ir kitų gyvų padarų link negyvos materijos formalizuotų simbolių ir 
metaforų. Tai paaiškina ir kitą islamiško meno fenomeno savitumą, jam būdingas racionalizmo 
ir formalizavimo tendencijas, didesnį polinkį į protinę veiklą, apmąstymus, o ne spontanišką 
menininko jausmų raišką. 

Kai kuriais esminiais tipologiniais bruožais, pavyzdžiui, dėmesiu pagražinimams, 
vaizduotės, meninio stiliaus, poetinės technikos subtilybėms, pamėgdžiojimo, įkvėpimo, 
palankiausio kūrybinei sklaidai laiko problemų apmąstymais arabų-musulmoniškoji poetika 
yra artima indų poetikos tradicijai, kurioje taip pat vyrauja literatūrinės estetikos traktatai, 
tik, skirtingai nei arabų, kurie pagrindinį dėmesį sutelkia į poetinio meno dėsningumų ap- 
mąstymą, indų teoretikai pradedant pagrindiniu klasikinio periodo literatūrinės estetikos 
traktatu Natyašastra svarbiausiu menu laiko įvairių meninės išraiškos galimybių sinkretiš- 
kumu išsiskiriančią dramą. Pastaroji arabų-musulmoniškosios estetikos tradicijoje nesusi- 
laukė dėmesio, kadangi koraniškoje estetikoje vyravo dieviškos lemties ženklas panaikinantis 
daugelio dramatinių kolizijų problemas. 

Vadinasi, islamiškos poetikos ir literatūrinės estetikos savitumas, lyginant ją su dramos 
meną aukštinančiomis graikų ir indų literatūrinės estetikos tradicijomis, atsiskleidžia tuo, 

kad dramos menas neegzistuoja arabų-musulmoniškoje menų sistemoje, nes islamo religinė 
pasaulėžiūra neigia draminei kolizijai svarbią žmogiškos valios laisvo pasirinkimo galimybę. 
Iš Korano teksto plaukia įsitikinimas, kad visus pagrindinius musulmono valios pasireiš- 
kimus galutinai apsprendžia Dievas. Todėl arabų-musulmoniškoje tradicinėje literatūroje 
beveik nelieka vietos graikų ir indų kūriniams būdingų dramatiškų kolizijų aprašinėjimui. 
Tai dar viena svarbi priežastis, skatinanti poetinių raiškos formų įsivyravimą. Arabų dvasiai 
toks artimas poetinis metaforinis pasaulio suvokimas išstumia į antrą eilę kitas literatūrinės 
raiškos formas ir savo teorinį pagrindimą įgauna poetinio meno subtilybes analizuojančiame 
poetikos moksle. 

Kita vertus, arabų-musulmoniškoje estetikoje yra aiškiai brėžiama skirtis tarp poezijos 
ir literatūros, kurios traktuojamos kaip dvi skirtingos literatūrinės raiškos formas. Tačiau dėl 
ryšio su tradicinėmis ikiislaminės poezijos formos ir ritminių struktūrų bei formos grožio 
prioritetas dažniausiai buvo teikiamas rafinuotesne laikomai poetinei saviraiškai. 

Italų arabistas F Gabrieli savo tyrinėjimuose parodo, kokį svarbų vaidmenį arabų-mu- 
sulmoniškojo pasaulio literatūrinės estetikos ir poetikos tradicijų formavimuisi turėjo susi- 
dūrimas dviejų galingų kultūros srautų: ikiislaminio arabų ir bendraislamiško universalaus, 
atviro tarpkultūriniams kontaktams ir svetimų literatūrinių įtakų priėmimui. Šiame procese 
bene įdomiausias yra labai skirtingas arabų filosofinės ir menotyrinės estetikos atstovų bei 
pačių poetų santykis su Aristotelio estetiniu palikimu. 

Aristotelis ir arabų poetika 


Arabų poetika ženkliai skiriasi nuo mums geriau pažįstamos senovės graikų poetikos tra- 
dicijos, kurią reprezentuoja pagrindinis ir garsiausias senovės graikų estetikos tradicijas 
atspindintis Aristoteliui priskiriamas veikalas Poetika. Istoriniai šaltiniai patikimai liudija, kad 
Aristotelio „Poetika“ jau IX a. buvo išversta į arabų kalbą. Ja domėjosi, netgi rašė komentarus 
racionalistinės pakraipos arabų filosofinės estetikos atstovai (al-Farabis, ibn Sina, ibn Rus- 
hdas). Al-Farabis buvo pirmasis iš didžių arabų estetikos atstovų, kuris ne tik domėjosi šiuo 
tekstu, tačiau ir parašė savo šio teksto komentarus. Savo literatūrinėje estetikoje jis rėmėsi 
racionalistinės pakraipos arabų mąstytojų pamėgtu analitinės logikos metodu. Jis aptarinėjo 
daug svarbių literatūrinės estetikos problemų, pavyzdžiui, vaizduotės vaidmenį kūryboje, 
poetinių kanonų, graikų tragedijos ir komedijos žanrų savitumą, tikrovės ir poetinės išmo- 
nės, poetinės kalbos savitumo, kūrinių kokybės, tobulumo, turinio ir formos, privalumų ir 
trūkumų santykius bei daugybę kitų problemų. Jo poetinių kūrinių analizė remiasi poetinio 
kūrinio santykio su tikrove, įvairių poetinių kompozicijų, jų formalių aspektų, pamėg- 
džiojimo problemų tyrinėjimu. „Poetinės kompozicijos“ sąvoką jis neretai sutapatina su 
„poezijos“ sąvoka. 

Ibn Sina, reflektuodamas Aristotelio poetikos problemas, pateikė minėtą savąjį vėliau 
klasikiniu tapusį arabų-musulmonų estetikoje poezijos apibrėžimą. Kita vertus, poeziją jis 
apibūdina kaip meną, galintį emocionaliai paveikti žmogaus pilietinius tikslus, dvasią, visiškai 
nepriklausomai nuo to, kad tai yra vaizduotės vaisius ne visuomet atspindintis tikrovę. Iš čia 
plaukia ir mąstytojo dėmesys pamėgdžiojimo teorijai. 

Gvildendamas kūrybinį ir pamėgdžiojamąjį poezijos aspektus ibn Sina išskiria tris pa- 
grindinius elementus, kurie turi didžiausią poveikį suvokėjams: harmoniją, kalbą ir ritmą. 
Harmonija, jo įsitikinimu, turi neabejotiną poveikį žmogaus dvasiai, kadangi ji derinasi su 
skirtingais emocijomis, švelnumu ir santūrumu. Jos poveikyje žmogaus dvasia išsivaduoja 
iš pykčio ir kitų negatyvių emocijų gniaužtų. Antrasis svarbus elementas yra kalba, jei ji yra 
naudojama kūrybiškai ir išnaudojant pamėgdžiojimo teikiamas meninės išraiškos galimybes. 
O trečiasis yra ritmas, kuris pajėgia kūriniui suteikti skirtingus atspalvius. Vieni ritmai palieka 
suvokėjų dvasioje lengvą, šviesų teigiamą įspūdį, kiti daro tamsų ar net grėsmingą poveikį. 
Šie trys pagrindiniai poetinio meno komponentai gali būti aptinkami poetiniuose kūriniuose 
atskirai vienas nuo kito, tačiau gali reikštis ir kartu. Tikras poezijos menas, mokslininko 
įsitikinimu, susideda iš kūrybingos kalbos sąveikos su ritminėmis struktūromis, pasitelkiant 
konkrečiai poetinei kompozicijai palankiausius metrus. Jis taip pat išskiria tris skirtingus 
mimezinės reprezentacijos būdus: palyginimą, metaforą ir kompoziciją ir trys reprezentacijos 
siekius - pagražinimą, sumenkinimą ir lygiavertiškumą. 

Skaitant ibn Rushdo poetikos problemas gvildenančius tekstus, aiškėja, kad jis remiasi 
aristoteliškos analitinės meno kūrinių tyrinėjimo metodologiniais principais. Gvildendamas 
meno kūrinių kokybės kriterijus jis pasitelkdavo estetines sąvokas forma, turinys, ritmas, 
harmonija, spalva, atspalvis, garsas, pamėgdžiojimas. Kita vertus, meno kūrinio kokybę siejo 
su poeto meistriškumu, jo techninių savo profesijos subtilybių įvaldymu, sugebėjimu vaizduo- 
jamuosius reiškinius išreikšti, pasitelkiant garso teikiamas meninės išraiškos galimybes. Ibn 
Rushdas buvo įsitikinęs, kad poezijoje tik tobulas ritmo meninės išraiškos galimybių panau- 
dojimas gali padėti įgyvendinti tikram poetui siekiamus meistriškų kūrinių sukūrimo tikslus. 

Į arabų filosofinės estetikos atstovų santykius su Aristotelio estetika problemas atkreipė 
dėmesį ir Grūnebaumas, kuris iškart pripažįsta, jog nepaisant to, kad jau gyvavo jo poetikos 
vertimai, vargu ar galima arabų literatorius pripažinti aristoteliečiais, kadangi jie, neva, ne- 
suprato pamatinių didžiojo antikos mąstytojo teiginių apie poezijos prigimtį, jos žanrus, jos 
santykius su istorija ir filosofija ir taip toliau. Tačiau galime ne mažiau pagrįstai teigti, kad 
arabų estetika daugiau ar mažiau perima dvi pamatines Aristotelio idėjas (arba požiūrius), 
pirmą - aiškų atskyrimą medžiagos ir formos, antra, idėją, kad grožis arba bjaurumas litera- 
tūros kūriniuose yra tarsi išorinis jo materialios ir intelektualios esmės raiškos, tai yra turinio 
pavidalas“ (Grūnebaum, 1955, p. 17-18). 

Kita vertus, skaitydami arabų, persų ir turkų kalbomis rašiusių žymiausių arabų-musul- 
monų pasaulio menotyrinės estetikos (pirmiausia literatūrinės estetikos ir poetikos atstovų, 
rašytojų, poetų tekstus) beveik nesurasime jokių apčiuopiamų aristoteliškos poetikos įtakos 
pėdsakų. Susidaro įspūdis, kad menotyrinės estetikos šalininkai ir poetikos traktatų autoriai 
minėtą Aristotelio veikalą beveik visiškai ignoravo. Šis faktas atrodo paradoksalus, ypač žinant 
poetikos traktatų vyravimą arabų kalba parašytų estetikos traktatų sraute. Tai - suteikė arabų 
ir graikų poetikos sąsajų tyrinėtojams pagrindą teigti, kad šis Aristotelio veikalas islamiškojo 
pasaulio estetikos tradicijai neturėjo jokios esminės įtakos arba buvo beveik visiškai margi- 
naliniu arabų estetinės minties raidos epizodu. Cantarino pripažįsta, kad vis dėlto retkarčiais 
arabų poetikos atstovai, remdamiesi savitai suvokta aristoteliška terminija, analizavo poetikos 
problemas, o tas faktas, kad jie nepajėgė pakeisti vėlesnės literatūrinės kritikos ir poetikos raidos 
krypties, neturėtų būti naudojamas, kaip tai dažnai regime arabų poetikos tradicijai skirtuose 
tekstuose jos diskreditavimui (Cantarino, 1975, p. 3-4). 

Šį ypatumą tikriausiai galime paaiškinti tuo, kad arabų-musulmonų estetikos traktatų 
pagrindinių gvildenamų problemų laukas, jų analizės būdas, traktatų tekstų struktūra, medžia- 
gos dėstymo stilius buvo kitoks ir jų dėmesio fokuse atsidūrė kitos problemos. Arabų poetikos 
traktatai pirmiausia išsiskyrė aiškiai išreikštomis filologinėmis prieigomis, kita vertus, jų dė- 
mesys yra sutelktas į išimtinai arabiškąją, o vėliau arabų-musulmoniškąją poezijos tradiciją, 
jos poetinės kompozicijos, retorinių figūrų, metaforų ir įvairius kitus formaliuosius meninio 

stiliaus bruožus, kurie dažniausiai buvo lyginami su specifiniais ikiislamiskos arabų poezijos 
ir poetikos bruožais. Traktatuose išskirtinis dėmesys skiriamas poezijos meno aukštinimui, 
literatūrinio ar poetinio stiliaus problemų aptarimui, gausybei aliuzijų į ankstesnę arabų po- 
ezijos ir poetikos tradiciją. 

Kitas specifinis arabų kalba parašytų poetikos traktatų bruožas yra sistemingo problemų 
dėstymo stygius, traktatuose dažniausiai vyrauja asociatyvinis mąstymo stilius, dažnai nuo 
vienos problemos fragmentisko aptarimo peršokama prie kitos, daugelis graikų, indy ir Vakarų 
poetikos tradicijoms būdingų temų yra visai nepaminėtos arba tik epizodiškai aptariamos. 

Dar viena arabų poetikos problema, kurią daugelis arabų poetikos tyrinėtojų laiko svar- 
besne nei logiško medžiagos pristatymo stygių, yra arabų poetikos tradicijos atstovams bū- 
dingas nesugebėjimas pakeisti senų tradicinių ir išsisėmusių idėjų naujomis, kurios atgaivintų 
estetinės minties raidą. Šį specifinį arabų poetikos tradicijos bruožą taikliai pastebi Cantarino, 
kuris metaforiškai rašo: „Tarsi upėje, kurioje nauji vandenys plaukiantys iš savo ištakų teka 
susimaišę su senais srautais, taip ir arabai traktatuose apie poeziją dažnai pradeda rutulioti 
naujas koncepcijas, neatmesdami senųjų ir todėl literatūros kritikos istorijoje beveik niekas 
nesikeičia“ (Cantarino, 1975, p. 7). 

Tiesą sakant, poetikos subtilybių pažinimas arabų-musulmoniškame pasaulyje visada 
buvo daugybės kitų mokslų studijų pagrindu: gramatikos, leksikografijos, stilistikos, lingvis- 
tikos, retorikos. Tai buvo ir vienas ryškiausių aukštos humanitarinės kultūros asmenybės 
skiriamuoju požymiu per visą arabų-musulmoniškos civilizacijos istoriją. Iš čia plaukia ir 
aukštas poetikos statusas arabų estetikoje. Lyginant su Aristotelio Poetika ir indų Natyšastra, 
arabų poetikos traktatuose menkiau pastebima filosofinei estetikai būdinga abstrakti teorinė 
analizė. Tai - tipiška „estetika iš apačios“, kurios šalininkai pagrindinį dėmesį sutelkia į poetui 
meninės kūrybos procese kylančių empirinių menotyrinių problemų aptarinėjimą. Tai greičiau 
pragmatinė estetinė teorija, kurios tikslas, aptarinėjant tradicines arabų poetikos problemas, 
padėti tiek kūrėjui tiek ir suvokėjui geriau orientuotis techninėse poezijos meno subtilybėse. 


Meninės kūrybos interpretacijos poetikos traktatuose 


Ankstyvosios filologinės pakraipos arabų literatūrinės estetikos ir poetikos užuomazgos ryškėja 
tik antroje VIII a. pusėje, o poetikos formavimasis į savitą problemų lauką išryškėjo tik X- 
XIa., kai pasirodė pirmieji specializuoti poetikos traktatai ir iškilo minėta pirmoji reikšminga 
plejada literatūrinės estetikos atstovų, iš kurių vertėtų iškirti ibn al-Mu'utazą, ibn Tabatabą, 
Qudama ibn Gafara, al-Amidi, al-Gurdani ir ibn Rashigą, klojusius araby-musulmony 
pasaulio literatūrinės estetikos pamatus. 

Tiesą sakant, daugelis ankstyvųjų poetikos traktatų, pavyzdžiui, ibn Qutayba įvadas į 
„Poezijos ir poetų knygą“, dar nėra sistemingi tekstai, juose jaučiamas minčių šokinėjimas,ne 
visada nuoseklus perėjimas nuo vienos minties prie kitos. Ko gero, kartu jaučiamos ir vė- 
lesnei islamo poetikai būdingos stiprėjančio normatyvizmo ir poetinių kanonų formavimo 
tendencijos. X a. estetiko Oudama (m. 948) traktatas „Poezijos kritika“ išsiskiria idėjų dės- 
tymo nuoseklumu ir sistemingumu, sąvokų naudojimo preciziškumu, puikiu filosofijos ir 
logikos žinojimu. 

Atsiranda teoretikų, kurie įvertina to meto poezijoje išplitusio susižavėjimo žaismu 
efektingomis metaforomis keliamą pavojų autentiškai meninei saviraiškai. Taip pavyzdžiui, 
IXa. poezijos teoretikas mutazilitas 'Abd Al-Karimas teigia: „Didingai kalbai menkiau reika- 
lingos žavios reikšmės, nei žavioms reikšmėms - didingos kalbos“ (Braginsky, 1991, p. 309). 

Tačiau vėliau įsigalint poetikos tradicijai traktatai tampa nuoseklesni ir juose ilgainiui 
įsitvirtina pagrindinis gvildenamų estetinių problemų laukas: menininkas (poetas), jo kū- 
rybinis potencialas, meninis kūrybos procesas, santykis su tradicija, gamta, religija, meninio 
stiliaus, poetinių įvaizdžių savitumo, „skolinių teorijos“, pamėgdžiojimo ir kitos aktualios 
problemos. 

„Arabų poezija, niekada nebus per daug kartoti, yra tokia „aš“ išraiška, kuri suranda 
atgarsį suvokėjuje ir kartu yra pasirengusi ją suvokti. Tarp poeto ir jo suvokėjų, kiek bebūtų 
jie svarbūs savo kokybe, - pabrėžia Rėgis Blachėreas, - visada išlieka artimas ir jausmingas 

ryšys. Menininkas vienu stygos prisilietimu išgauna eile harmoningų garsų, kuriems neretai 
pats lieka svetimas ir kurių paprastai nesuvokia. Vienas ir arabų-musulmonų jausmingumo 
raiškos būdų išryškėja stulbinančioje galimybėje savyje sukurti „poetinę būseną“. Gausybė 
„mažųjų istorijų“ parodo mums valdovus ir didikus, liejančius ašaras besiklausant elegiškų 
arba įkvėpiančių eilių, kai jie net praranda savigarbą klausydamiesi kokio nors glausto eiliuoto 
kūrinio“ (Rėgis Blachėre, 1958, p.11). Šis arabų poetinei tradicijai būdingas emocionalumas, 
sugebėjimas aktyviai veikti suvokėjo sąmonę ir buvo vienas svarbiausių aukšto poezijos 
socialinio statuso ir įtaigumo veiksnių. 

Vienos populiariausių IX- XI a. poetikos ir literatūrinės estetikos problemų yra daugelio 
to meto autorių traktatuose aptarinėjamos menininko santykių su ankstesniąja ikislamiško- 
sios poezijos tradicija, poetinių įvaizdžių, skolinių ir pamėgdžiojimo teorijos. Jų sprendimui 
daug dėmesio skyrė du įtakingiausi aptariamo laikotarpio poezijos teoretikai al-Gurdäni 
ir ibn Rashigas. Pirmasis iš jų pamėgdžiojimo principą tiesiogiai siejo su poetinio kūrinio 
kompoziciją, o ne su žodine jo forma. Jo įsitikinimu, pamėgdžiojantis poetas savo kūrybos 
procese pagrindinį dėmesį sutelkia į poetinio kūrinio idėjas ir motyvus, o ne į žodžiuose 
įkūnytus vaizdinius. Naujų žodžių pavidalų sukūrimas jo požiūriu suteikia pamėgdžiotojui 
daugiau pagrindo pretenduoti į savo kūrybinių pasiekimų originalumą. 

Arabų poetikai taip pat yra būdinga indų alamkarikų poetikos tradicijoje (Bhamaha, 
Dandinas, Vamana) sureikšminima pagražinimų teorija. Ji turi sąsajų su XIII a. arabų poetikos 
korifėjaus ar Razi traktate „Adžamo poezijos taisyklių rinkinys“ skelbiamomis idėjomis, kuris 
teigia, kad lygiai taip pat, kaip įstabaus grožio moteris, pasipuošusi jai tinkančiais drabužiais, 
atrodo dar gražesnė, taip ir kiekvienai poetinio kūrinio „reikšmei yra būdinga jai labiausiai 
pritinkantis žodinis apvalkalas ir išraiška, kurių dėka ji įgauna didžiausią žavesį“ (Ar Razi, 
1991, p. 336). 

Arabų, kaip ir indų poetikos traktatuose, nuolatos iškeliama slėpininga poezijos meno 
galia, jos sugebėjimas paveikti žmonių dvasią, jų etinius idealus, gyvenimą, pabrėžiama įvai- 
riapusio poeto išsilavinimo, gero anksčiau gyvavusių tradicijų įsisavinimo svarba ir būtinybė 
nuolatos lavinti savo įgūdžius ne tik pasirinktoje kūrybos, tačiau ir gretimose srityse. Viena 
tikros poezijos eilutė anot ar Razi neretai „nuveikdavo didžius dalykus, kadangi pažabodavo 
protus ir paversdavo seną neapykantą į draugystę. Ir priešingai, dažnai atsitikdavo, kad vienas 
dvieilis gimdydavo didžias suirutes ir išliedavo kraujo upes“ (Ar Razi, 1991, p. 337). 

Kita vertus, arabų poetikoje plačiai aptarinėjamos senųjų ikiislamiškos poezijos motyvų ir 
jau šlovę įgavusių poetų eilių meninių stilių, poetinių figūrų ir kitų meninės išraiškos priemonių 
kūrybingo pamėgdžiojimo svarba. Pamėgdžiojimo sąvoka arabų poetikoje yra daugiaprasmė, 
kadangi siejama tiek su išorine žodžių, metaforų, įvaizdžių, poetinių figūrų forma, tiek išsa- 
komų eilėse idėjų pasauliui ir galiausiai su įvairiais turiningaisiais poetinio kūrinio aspektais. 

Todėl į pamėgdžiojimą dauguma teoretikų žvelgė nevienareikšmiškai, kadangi jie suvokė su 
paviršutinišku formos pamėgdžiojimu poezijos meistrui kylančius paviršutiniškumo pavojus, 
kita vertus, suvokė ir idėjinių bei turiningųjų aspektų perteikimo sudėtingumą. Iš čia plaukia 
jų pagarbos kupinas susižavėjimas ikiislamiškos poezijos kūrėjų ir didžiųjų poetų sugebėjimu 
glaustu stiliumi ir imlia metafora, taikliu įvaizdžiu išsakyti didžias idėjas, nes šiose tikro meis- 
triškumo raiškos formose jie regėjo gyvybingasias poetinio meno versmes. 

Tačiau kalbant apie tikrus išliekamą vertę turinčius poetinius kūrinius arabų, kaip ir 
graikų, indų, kinų estetikos tradicijose nuolatos pabrėžiamas neatsiejamas estetinių ir etinių 
pradų ryšys. Pavyzdžiui, vienas ryškiausių arabų menotyrinės estetikos atstovų Ar Razi kviečia 
poetus neišklysti iš didžiųjų poetų ir šlovingų mokslininkų kalbos menuose ir poezijos stiliuose 
nubrėžtų gairių. Iš čia plaukia pabrėžimas poetui būtinų mokslų, etikos principų jvaldymo 
svarbos ir kvietimas neišklysti iš savo pasirinkto kelio, įdėmiai studijuoti būtinų poetui menų, 
metrų ir ritmų taisykles (Ar Razi, 1991, p. 331). Ir galiausiai islamiskoje poetikoje plačiai apta- 
rinėjama turinio ir formos santykių problema. Forma čia dažniausiai aiškinama kaip kūnas, o 
dvasia kaip turiningoji prasmė. Tiesa, vienas arabų poetikos korifėjų ibn Rashigas, kalbėdamas 
apie turinio ir formos santykius, įžvalgiai pabrėžia šių sąvokų sąlyginumą, tai, kad forma ir 
turinys didžiųjų poezijos meistrų kūriniuose neretai taip giliai persismelkia, kad jas sunku 
darosi atskirti vieną nuo kito. 

Vienos populiariausių arabų kalba parašytos IX-XI a. poetikos ir literatūrinės estetikos 
problemų yra daugelio to meto autorių traktatuose aptarinėjama menininko santykių su 
ankstesniąja ikiislamiškos poezijos tradicija, meninės kūrybos proceso, poetinių įvaizdžių ir 
skolinių teorijos problemos. Daugelyje traktatų aptinkame tikriausiai iš indų alamkarikų po- 
etikos mokyklos atstovų perimtus pamąstymus apie palankiausias meninės kūrybos procesui 
rytinės valandas, kada kūrėjo protas Zvalus, o vaizduotė ir mintys išsiskiria lakumu. 

Arabų poetikos raida buvo veikiama įvairių Artimųjų ir Vidurio Rytų poetikos, helenisti- 
nių, persų ir indų poetikos tradicijų. Turtingos indų poetikos tradicijos sklido daugiausiai per 
Persiją, iš kurios buvo kilę daugelis įtakingiausių X-XVI a. Kalifato poetų ir poezijos teoretikų, 
tą liudija daugybės indiškų siužetų ir indų poetikos paralelės su islamiškoje poetikoje gvilde- 
namos temomis, problemomis ir motyvais. Tačiau ir persiška poetinė tradicija savo ruožtu 
Mogolų imperijoje, kurioje buvo aukštas persų kalbos ir persų poetinės tradicijos statusas 
formavo indoislamišką poetiką ir poezijos tradiciją. Visoms šioms aktyviai sąveikaujančioms 
arabų, persų, turkų ir persakalbėms indų poetikos tradicijoms būdingas išskirtinis dėmesys 
filologinéms, kalbos problemoms, normatyvizmas, kanono reikšmės iškėlimas, dėmesys 
vaizduotei, stiliui, poetinėms figūroms, pagražinimams, emocionaliems dvasiniams poezijos 
meno aspektams ir visa tai vainikuojančiam tobulumui. Įtakingas XV a. poetas ir literatūros 
teoretikas as Suyūti, gvildendamas šią problemą specialiame poezijos meno subtilybėms 

skirtame traktate „Tobulumas koraniškuose moksluose“, pasitelkia mąstytojo Fahr ad-Dinas 
(m. 1210) teiginį, kad „neprilygstamą tobulumą sudaro kalbos tobulumas, neįprastas stilius 
ir nebuvimas jokių trūkumų“ (as Suyūti, 1991, p. 320). 

Vienu įtakingiausių šio laikotarpio arabų poetikos atstovų buvo ibn Rashigas (XI a.), 
kurio traktate „Atrama poezijos grožybėse, jos moksluose ir kritikoje“ regime daug būdingų 
aptariamo tarpsnio estetikai būdingų bruožų. Šis įvairiapusio išsilavinimo teoretikas, savo 
traktate cituodamas anksčiau gyvenusių teoretikų ir poetų mintis, aptaria daug aktualiausių to 
meto poetikos ir bendresnių estetinių problemų. Savo estetinėje teorijoje jis daug dėmesio skiria 
poeto asmenybės, jo talento reikšmės, jo funkcijų, vaidmens visuomenės gyvenime iškėlimui. 

Poetą jis traktuoja kaip aiškiaregį, regintį ir suvokiantį kitiems nesuvokiamus dalykus. 
Tikro poeto mastelį pirmiausia apsprendžia jo talento galia, sugebėjimas suformuoti savitą 
pasaulio regėjimą, originaliai regėti pasaulį ir savitai jį išreikšti savo kūriniuose - toks pagrin- 
dinis tikro kūrėjo uždavinys. Tikras poetas regi pasaulį taip kaip niekas kitas negali regėti. 

Poetui skirtingai nei kitiems žmonėms, jo įsitikinimu, nereikia žavėtis savimi, šlovinti savo 
eiles, net jei jos geros ir patinka klausytojams. Jis turi būti „kuklus su tais, kurie yra žemiau jo, 
ir atiduoti duoklę tiems, kas iš poetų aukščiau jo“ (Ibn Rashią, 1991, p. 315). Tikru poetu jis 
laiko tik tokius kūrėjus, kurie pasišvenčia kūrybai, rūpinasi savo eilėmis, siekia atsiriboti nuo 
to, kas yra bloga, ir puoselėti bei saugoti tai, kas yra gera. Iš čia plaukia ir principinė išvada, 
kad vienas geras poetas yra vertas dviejų tūkstančių blogų. 

Jis aiškiai atriboja poezijos interesų ir kompetencijos ribas nuo mokslinio pažinimo sri- 
čių. „Ir filosofija, ir istorija - atskiros sritys, nesusijusios su poezija, ir jei kas nors i$ šių sričių 
patenka į ją, tam turi būti saikas. Nereikia žvelgti į jas kaip į atramą ir ekstaziško Zavéjimosi 
versmę, nes poezija yra tai, kas jaudina, žadina dvasią, sukrečia širdį. Tai - poezijos sritis. Tam 
ji yra sukurta“ (Ibn Rashią, 1991, p. 311). 

Aiškindamasis poezijos meno prigimties ir jos pasaulio suvokimo savitumo problemas, jis 
neišvengiamai paliečia ir meninės kūrybos subjekto, kūrėjo, poeto problemas. Poetas čia iškyla 
kaip reikšmingų kultūros ir gyvenimo sričių pagalbininkas, kadangi poezija savo užmojais 
ir interesais „įtraukia į save viską, ką joje patalpino: gramatiką, leksiką, įstatymų žinojimą, 
istoriją, sugebėjimą skaičiuoti, apeigas“ (Ibn Rashią, 1991, p. 311). Iš čia plaukia ibn Rashigo 
apmąstymai apie du skirtingus poetų tipus, kuriuos sieja su skirtingais požiūriai į supantį 
gamtos pasaulį, meninio tikslų suvokimą, požiūriais į turinio ir formos santykius tipais. Pir- 
muosius išplaukiančius iš senovės poetinių tradicijų jis vadina gamtiniais, o savo meto tai yra 
šiuolaikinius - natūralizuotais arba sukultūrintais. Iš gamtinių poetų tobuliausiais čia laikomi 
tie, kurie išsirutuliojo iš gyvybingosios ikiislaminės klajoklių poezijos versmių, įsisavino jas, 
mokėsi vadovaujami praeities žodžio meistrų, perprato poezijos dvasią ir įsisavino šio meno 
subtilybes. Tačiau tarp šio tipo poetų yra ir tokių kurie dėl žinių, išsilavinimo ar meistriškumo 


572 


POEZIJOS IR POETIKOS ISKILIMAS 


trūkumų ir dėl savo meninės išraiškos priemonių netobulumo pasiklysta nežinodami, kuria 
kryptimi reikia judėti į priekį. Tokį poetą jis vaizdžiai palygina su suparaližiuotu žmogumis, 
kuris nori pakilti, tik kojos jo neklauso. 

Kalbėdamas apie antro tipo natūralizuotus poetus ibn Rashigas rekomenduoja jiems 
geriau susipažinti su kolegų poetiniais laimėjimais, kadangi juos daugiau skiria įvairūs su 
dailių žodžių panaudojimu susiję formalūs aspektai, kurie atsirado plėtojant ir tobulinant 
senųjų meistrų poetinius atradimus. Tobulybės siekiantis poetas, jo įsitikinimu, pirmiausia 
turi siekti teisingumo, o jį pasiekęs - gražaus skambesio. Saldumas ir grakštumas tebūnie 
jam taip pat geidžiamas kaip didingumas ir puošnumas; tegu jis naudojasi plačiai paplitusiais 
suprantamais, taip pat ir retais, neįprastais žodžiais. Tuomet poezija išvengs kraštutinumų“ 
(Ibn Rashią, 1991, p. 313). Teoretikas yra „vidurio kelio“ šalininkas, kviečiantis poetus vengti 
kraštutinumų ir eiti vidurio keliu, kuriame regi išsigelbėjimą ir būdą padedant išvengti tiek 
banalių, tiek ir sudėtingų išsireiškimų. 

Ibn Rashigo poetikai ir literatūrinei estetikai kaip ir indų poetikai būdingas dėmesys turi- 
nio ir formos sąveikos problemoms, kurias jis sprendžia suvokdamas, kad forma meno kūrinyje 
neretai yra ne mažiau svarbus veiksnys nei turinys. Todėl forma čia yra traktuojama kaip kūnas, 
ojo dvasia - prasmė. Viena yra susieta su kita taip glaudžiai, kaip dvasia su kūnu. Kai dvasia 
silpnėja, tuomet silpsta kūnas, o kai dvasia įgauna jėgų, tuomet ir kūnas tampa stipriu. Glaustai 
tariant, jei tik prasmė ima gesti, tuomet ir meno kūrinio forma tampa negyva, beverte, net jei 
ji dar yra maloni klausai. Kita vertus, formą ibn Rashigas vaizdingai lygina su tuo, kame išlieja 
ąsočius ir formuoja plytas arba su kurpaliu, ant kurio gamina avalynę. Iš čia plaukia esminis jo 
teiginys, kad poetiniame mene „forma kartais gali būti žodis, o kartais gali būti reikšmė“ (Ibn 
Rashią, 1991, p. 309). Mokslininkas polemizuoja su tais, kurie Žodį iškelia aukščiau jo reikšmės 
ir kartu pripažįsta, kad kartais parinkti gražius žodžius, gražiai juos suausti, reikia daug pa- 
dirbėti ir išlavinti meistriškumą šioje srityje. „Žodis yra kūnas, o reikšmė — jo dvasia, ir susiję 
jie yra vienas su kitu, kaip dvasia su kūnu: silpname kūne silpna dvasia, o stipriame - stipri. 
Jei reikšmė sveika, o žodis silpnas, tai menkina poeziją ir luošina ją panašiai kaip luošumas, 
paralyžius, iškrypimas pažeidžia kūną, nors dvasia jame išlieka“ (Ibn Rashią, 1991, p. 306). 
Ibn Rashigo estetinė teorija tarsi vainikuoja svariausius arabų poetinės minties laimėjimus. 

Po arabų iškilo persų ir turkų poetikos tradicijos, kurios perėmė ženklią poetinio žodyno 
dalį, poetikos traktatų pamatines kategorijas, gvildenamų problemų lauką ir visa tai susiejo su 
savo tautinės liaudies poezijos tradicijomis, daug menkesnį dėmesį skirdami islamo religijos 
ir metafizikos reikalavimams, o išlaisvindami meilės ir erotinius motyvus. Šių motyvų stip- 
rėjimas liudija ir apie persiškos estetinės tradicijos liberalėjimo ir humanizacijos tendencijas. 
Neatsitiktinai ši tradicija palaipsniui savo poetinės įtaigos galia išstumia Irane iš pagrindinio 
islamiškos poezijos raidos lauko arabiškąją poeziją. 

VAIZDUOJAMOSIOS DAILÉS IR MUZIKOS ESTETIKA 


Vaizduojamosios dailés savitumas 


Arabų-musulmoniškos vaizduojamosios dailės genezės ir stilistinio savitumo problemos 
yra sudėtingos dėl painių santykių su Korano metafizika. Šiuo klausimu gyvuoja daugybė 
nuomonių, kurios reikalauja atsargių gerai pamatuotų vertinimų ir nuoseklaus analitinio 
žvilgsnio. Vaizduojamoji dailė, kuri tokią svarbą turėjo daugybės didžiųjų civilizacijų menų 
hierarchijoje ir iliustruojant religinius idealus (Egipte, Babilone, Asirijoje, ikiislamiškoje 
Persijoje, Indijoje), araby-musulmoniskos civilizacijos pasaulyje yra mažiau reikšminga. 
Vyraujanti daugelyje kitų civilizacinių pasaulių vaizduojamojo meno rūšis tapyba, ypač 
staliūginė, islamo pasaulyje nebuvo taip išplėtota, o tokią svarbią vietą kitose senosiose 
Artimųjų, Vidurio Rytų ir Pietų Azijos civilizacijose užimančiai skulptūrai čia tarsi nėra 
vietos. Tam buvo skirtingų priežasčių, tačiau susidariusią padėtį labiausiai paveikė iš orto- 
doksinės islamo ideologijos pakraipos plaukiančios negatyvios nuostatos vaizduojamosios 
dailės atžvilgiu. Skirtingai nei krikščionybės, manicheizmo, budizmo, hinduizmo, čan, dzen 
šalininkai islamo adeptai, nejausdami būtinybės vaizduoti žemišką savo religijos kūrėjo gy- 
venimą, nesukuria išplėtotos ikonografijos, vaizduojančios žemišką islamo religijos kūrėjo 
Mahometo gyvenimą. 

Kita vertus, nors islamiškoje religinėje estetikoje ryškėjo antropomorfizmo užuomaz- 
gos - siekis vaizduoti Dievą žmogaus pavidalu, tačiau ši nuostata neišsiskleidė, kadangi ją 
išstūmė į periferija kita jai oponuojanti neregimo ir neapčiuopiamo Dievo idėja, kurią įtvir- 
tino neoplatonizmo idėjomis persisėmę sufizmo šalininkai. Taigi islamo religijai būdingas 
kultinių ikonų ir skulptūrinių vaizdinių atmetimas. Todėl skirtingai nei kituose gyvavusiose 
Artimųjų ir Vidurio Rytų senovės civilizacijose, kuriuose vaizduojamųjų menų hierarchijoje 
viešpatavo glaudžiai su architektūra suaugusi skulptūra, islamo kultūroje jos kaip ir tapybos 
vaidmuo - nereikšmingas. Kita vertus, neregimo ir visur esančio Dievo idėjos nekvestionuo- 
jamas pripažinimas, sąlygojo ir atsiribojimą nuo antropomorfizmo tradicijos, todėl vaizduo- 
jamajame sakraliniame mene dažniausiai sąmoningai buvo apsiribojama tik abstrakčiomis 
geometrinėmis, ornamentinėmis arba arabeskinėmis formomis. 

Šiuo aspektu žvelgiant, arabų vaizduojamosios dailės tradicija yra artimai susijusi su kita 
semitiška senovės žydų, kuri kaip rodo Duros Europos sinagogos Sirijoje freskos, laipsniškai 
evoliucionavo nuo antropomorfinių vaizdinių į abstrakčias formas. Tam neabejotiną poveikį 
turi iš senovės žydų sakralinių tekstų perimtas vengimas savintis Dievo kūrėjo funkcijas ir 
kurti gyvų padarų vaizdinius pastebimai sumenkina monumentalios sieninės ir molberti- 

Sasanidų karalius Persų sienų tapybos fragmentas Isfahano valdovų rūmuose. XVII a. 
Chosrovas II ir jo dvariškiai 
sode. Miniatiūra. XV-XVI a. 


nės tapybos vaisingos plėtotės galimybes ir praktiškai nutraukia šiame regione gyvavusias 
didingas skulptūros tradicijas. 

Iki šiol tarp arabų-musulmoniškos estetikos ir meno tradicijos tyrinėtojų vyksta ginčai, ar 
pranašas draudė vaizduoti žmonės ir kitus gyvus sutvėrimus apskritai, ar šis draudimas galiojo 
tik religinės pasaulėjautos įtakoje esančiose kultūros ir meno srityse. Šios abejonės natūraliai 
kyla retrospektyviai žvelgiant į šios civilizacijos kultūros ir meno istoriją, kurioje į akis krinta 
su šiais tariamais draudimais nesuderinama gausi ir gyvybinga iliustruojanti knygų miniatiūrų 
tapyba ir grafika, kurios buvo išskirtinai sekuliarios meninės raiškos formos. 

Kita vertus, vaizduojamojo meno rūšių kultivavimas, menininkų cechų rėmimas ir išlaiky- 
mas reikalavo didžiulių finansinių sąnaudų, todėl buvo daugiau valdovų rūmų ir aukšto rango 
kilmingos aristokratijos privilegija, kuri pirmaisiais šios civilizacijos formavimosi amžiais, kai 
formavosi islamiškos menų sistemos kontūrai, sudarė negausią arabų-musulmoniško pasau- 
lio visuomenės dalį, kuri galėjo leisti sau tokią prabangą. Tačiau ir tuomet teko taikstytis su 
įtakingo islamo ortodoksinės religijos šalininkų konservatyviomis estetinėmis nuostatomis, 
kurios ribojo vaizduojamosios dailės raiškos galimybes. 

Iš tikrųjų tapybinės raiškos laukas islamo civilizacijos erdvėje yra apribotas daugeliu 
specifinių šiai civilizacinei erdvei būdingų estetinių reikalavimų bei ne visada kruopščiai 
besilaikomų daugybės kanoniškų nuostatų. Tapyba vėlesniame savo raidos etape dėl kinų 
tapybos tradicijų įtakos čia neretai susipina su grafikos meninės išraiškos priemonėmis. Iš 
čia plaukia specifinė su kaligrafija, glaudžiai susijusi su tapybos grafiškumo tendencija. Tiesą 

sakant, asketiškesni savo meninės išraiškos priemonėmis šio stiliaus tapybos ir grafikos kūri- 
niai žinovų neretai buvo daug aukščiau vertinami nei spalvomis spindintys pasaulinį pripa- 
žinimą įgavę spalvingos miniatiūrų tapybos kūriniai. Galiausiai, lyginant su kitų civilizacinių 
pasaulių estetinės minties, meno filosofijos ir menotyros tradicijomis, islamo kultūroje ženkliai 
mažiau aptinkame traktatų, kurie išsamiau gvildentų tapybos, grafikos ir skulptūros problemas. 

Susidariusią arabų-musulmoniškojo pasaulio vaizduojamosios dailės estetinių principų 
pažinimo srityje padėtį taikliai apibūdina Valerie Gonzalez, kuri pastebi, kad „ryžtis studijuoti 
musulmoniško pasaulio filosofinį ar religinį tekstą keliant sau uždavinį aptikti mokymus 
apie vaizduojamuosius menus, reiškia drąsiai užimti paradoksalią poziciją: viena vertus, yra 
turtinga ir įvairi meninė produkcija, o kita vertus, rašiniai, kurie neteikia daug detalių ir 
konkrečių paaiškinimų apie jų sukūrimo vietą, jei jie nėra pasmerkti ar nukreipti prieš kai 
kurias plastines praktikas“ (Gonzalez, 2002, p. 21). 

Ankstyvuoju arabų-musulmoniškos civilizacijos raidos metu Artimųjų, Vidurio Rytų 
ir Vidurio Azijos regionuose dekoruojant rūmus ir šventyklas svarbus vaidmuo priklausė 
freskai ir kiek mažiau mozaikai, kurių iki mūsų dienų po daugybės nuožmių karų ir pastatų 
rekonstrukcijų ir dėl medžiagų nepatvarumo iš seniausių laikų išliko nedaug. Šis senovės dailės 
tradicijų poveikis paaiškina, kodėl sieninė freskų tapyba daugiau būdinga ankstyvajam ara- 
bų-musulmoniškos civilizacijos raidos etapui, kai ji atliko dekoratyvią architektūros statinių 
interjerų apipavidalinimo funkciją. Seniausias mums žinomas monumentaliosios islamiškos 
tapybos pavyzdys yra 691 m. kalifo ibn Marwano valdymo metu (685-705) pastatytoje Al- 
Aksos arba Uolos mečetėje, Jeruzalėje, nutapytos freskos. 

Po Omejadų dinastijos saulėlydžio Kalifato centrui persikėlus į Irako ir Irano teritoriją, 
susilpnėjo ryšys su helenistiniu ir Bizantijos meninės kultūros paveldu. Nuo tada tapyboje, 
kaip ir daugelyje kitų kultūros ir meno sričių pradėjo vyrauti persų meno tradicijos. Sieninės 
tapybos pozicijos liberalesnėje Irano kultūroje buvo nepalyginamai tvirtesnės, todėl iš Bag- 
dado kalifato laikų archeologai aptiko kasinėdami Bagdado, Samaros, Samarkando, Buharos 
ir kitų mongolų sugriautų miestų visuomeninės paskirties pastatus, rūmus, nemažai sienų 
tapybos pavyzdžių su figūratyviniais vaizdiniais juose. 

Greta šventyklų ir rūmų freskų tapybos, arabų-musulmoniškame pasaulyje aptinkame 
nedaug ištapytų pirčių, karavansarajų sienų, gyvenamųjų namų skliautų, tapybos medyje, 
popieriuje, keramikos induose pavyzdžių, taip pat regime išplitusius stiklo vitražus ir akmens 
mozaikas. Visos šios vaizduojamojo meno formos rėmėsi vieningais islamo estetikai būdingais 
tapybinės estetiniais principais, o tai leidžia arabų-musulmoniškos meno tradicijos tyrinėto- 
jams apjungti jas vieningu terminu „tapyba“ (taswir). Taip, pavyzdžiui, ir elgėsi subtilus isla- 
miškosios tapybos tradicijos žinovas Richardas Ettinghausenas, kuris savo šiai problematikai 
skirtoje monografijoje rašo „terminas „tapyba“ čia yra suvokiamas plačiausia šios sąvokos 

prasme įjungiant į ją ne tik freskas, tapomas namų sienose RYTŲ SOPI IV 
ir skliautuose, medyje, pergamente ar popieriuje, tačiau | ds PER: 
taip pat akmens ir stiklo mozaikas, tapytus keramikos 
indus“ (Ettinghausen, 1962, p.12). 

Archeologiniai tyrinėjimai ir keliautojų liudijimai 
rodo, kad sienų tapyba buvo plačiai kultyvuojama ir 
praslinkus destruktyviai mongolų ekspansijai Vidurio 
Azijoje daugybės timūridų epochos administracinių 
pastatų ir rūmų dekore. Tai detaliai aprašė savo knygoje 
Vida y hazafias del Gran Tamorlán, con la descripción de 
las tierras de su imperio y sefiorío („Didžiojo Tamerlano 
gyvenimas ir veikla su aprašymu jo imperijos žemių“) 


ispanų diplomatas, keliautojas, istorikas Ruy Gonzalez 
de Clavijo, kuris su diplomatine misija 1402-1403 m. Persų šacho Ismailo I Vakarų tapybos 
lankėsi viename pagrindinių to meto Senojo pasaulio L eee 
kultūros centrų - Tamerlano sostinėje Samarkande. 
Daugelis tuometinės sienų tapybos kūrinių dėl įvairių karų, suiručių ir naudojamų medžiagų 
nepatvarumo neišliko. Siužetai, vaizduojantys žmonių figūras, to meto sieninėje tapyboje yra 
reti dėl ortodoksinės teologijos šalininkų nuostatų. 

Nors arabų-musulmoniškojo pasaulio dailininkai neskyrė ypatingo dėmesio savo religi- 
jos įkūrėjo Mahometo gyvenimo vaizdavimui, ne visuose Kalifato regionuose ir istoriniuose 
tarpsniuose vienodai pareigingai buvo laikomasi šių islamo ideologinių nuostatų. Liberalesnėse 
nei arabiškoji persiškoje, turkiškoje ir indiškoje Kalifato dalyse tapyba skleidėsi glaudesnėje 
sąveikoje su grafika ir knygos iliustravimo meno tradicijomis, todėl pakančiau buvo žvelgiama 
į Žmonių ir gyvūnų vaizdavimą. 

Šiuo atžvilgiu turtingiausias tapybos tradicijas turėjo išskirtinę svarbą Kalifato vaizduo- 
jamosios dailės istorijoje suvaidinusi Persija, kurios pagrindiniuose kultūros centruose nuo 
senovės klestėjo sienų tapyba. Turintys senas savo tapybos tradicijas persai liberaliau vertino 
islamo ideologines nuostatas, todėl jų tapiniuose galima rasti daugybę įvairių šariato teisę 
pažeidžiančių elementų, pavyzdžiui, žmonių (tarp jų ir pranašo Mahometo) vaizdinių, kurie 
pasklido rankraščius iliustruojančioje garsioje persų miniatiūrų tapyboje. 

Žavinčioje formų įvairove persų tapybos tradicijoje ilgainiui išsiskleidė įvairios polemi- 
zuojančios tarpusavyje meninės išraiškos priemonėmis tapybos mokyklos ir stiliai. Čia netgi 
galime išskirti visiškai skirtingas tendencijas, pavyzdžiui: suartėjimo su grafika ženklintą 
jautraus, o kartais pabrėžtinai riebaus piešinio išraiškingumą, grafiškumą, meninės išraiškos 
priemonių asketiškumą ir santūrų dekoratyvumą. O štai paskiroms platų pripažinimą pasau- 

Sienų tapyba persų valdovų rūmuose Isfahane. 1647-1648 m. 


lyje įgavusioms manuskriptus iliustruojančioms miniatiūros tapybos kryptims ir mokykloms, 
priešingai, būdingos ryškios grynos, šviesios ir kontrastingos spalvos. 

Nuo XVI a. Persijoje ir jos meno tradicijų įtakoje esančiuose kraštuose Mogolų ir Osmanų 
imperijose išpopuliarėjo valdovų portretų, įvairių dinastijų istorijos įvykių chronologiškas 
iliustravimas, karų, medžioklių, iškilmių, kasdienės būties siužetų tapymas. Šiems tapiniams, 
kaip ir dėl kinų tapybos įtakos į savarankišką žanrą pretenduojantiems peizažo tapybos 
kūriniams, būdingi emocionaliai suvokėją veikiantys ryškių žaismingų ir kontrastingomis 
spalvų kruopščiai ištapyti kraštovaizdžiai, neretai primenantys ir populiariausių kinų pei- 
zažų motyvus bei detales. Tačiau visas šias tapybinės raiškos formas veikė ir universalios su 
islamo ideologijos reikalavimais susijusios estetinės nuostatos, kurios keisčiausiai susipynė 
atskiruose tapybos žanruose, regioninėse formose ir istoriniuose tapybos raidos etapuose. Šios 
universalios tendencijos ir suteikia mums galimybę kalbėti apie islamiško tapybos fenomeno 
savitumą, jį apsprendusias tendencijas ir jo pagrindinius skiriamuosius tipologinius bruožus. 

Vieni autoriai, gvildendami islamiškos tapybos fenomeno savitumą, pabrėžia sirų, kiti 
Mesopotamijos regiono, treti persų Sasanidų ir Achmenidy, dar kiti helenistinės, Bizantijos ir 
kitų tradicijų įtaką. Mūsų akimis žvelgiant, islamo tapybos ikonografijos tapsmui didžiausią 
poveikį turėjo sirų ir Mesopotamijos regiono tautų dailės tradicijos, iš kur į arabų-musul- 

moniškąją dailę perėjo daugelis pagrindinių estetinių nuostatų, meninės kūrybos principų, 
polinkis į geometrizavimą, ornamentinį struktūriškumą, arabeskas ir schematizavimą. 
Vėlesniame arabų-musulmoniškosios dailės raidos etape taip pat jaučiamos ir kitos išorinės 
įtakos - pirmiausia persų, bizantiečių, armėnų, koptų, mazdeistų, mitraistų, manichėjų, 
mongolų, kinų, stepių tautų, tiurkų seldžiukų, osmanų ir kitų įtakos. 

Iš Artimųjų Rytų ir Mesopotamijos dailės tradicijų islamo dailė perėmė ir savitai išplėtojo 
geometrizavimo ir subtilaus ornamentinio struktūriškumo estetinius principus ir juos susiejo 
su savitu dekoratyvumo ir ritmo jausmu. Kita vertus, čia akivaizdžiai jaučiamas ir arabų-mu- 
sulmoniško pasaulio estetikoje stiprias šaknis suleidusios aiškiai struktūruotos racionalistinės 
estetikos pėdsakai, arabų mąstytojams ir menininkams būdingas polinkis į meninių struktūrų 
formalizavimą, sudėtingas geometrines, ornamentines konstrukcijas, jų harmonizavimą, prie- 
šingai Rytų Azijos vaizduojamosios dailės tradicijai, daugumoje vaizduojamosios ir taikomosios 
dailės sričių ryškėja tuščių neužpildytų erdvių vengimas. Jos architektūros ansamblių ekster- 
jeruose ir interjeruose dažniausiai tarsi jaučiant baimę tuščiai erdvei, dažniausiai užpildomos 
simetriškomis ornamentinėmis ir arabeskinėmis kompozicijomis. Islamo vaizduojamajai dailei 
būdingas meninių formų apibendrinimas, ypatingas dėmesys daugybės sudėtingų detalių 
kompozicija liudija apie aukštą kūrėjų abstrahavimosi, vadinasi, ir intelektualinį lygį. 

Magistralinė skiriamoji arabų-musulmoniškosios vaizduojamosios dailės ornamentinio 
struktūriškumo tendencija ilgainiui tik stiprėjo. Šis procesas itin akivaizdus tapo po islamo 
civilizacijos pamatus sudrebinusios galingos mongolų invazijos, kartu su kuria pradėjo skleistis 
įtaigios kinų vaizduojamosios dailės tendencijos, kurios arabams asocijavosi su jiems svetima 
užkariautojų skleidžiama estetika. Štai kodėl neužkariautoje mongolų ir nepriklausomybę 
išsaugojusioje mameliukų valdomoje Sirijos ir Egipto dalyje formuojasi, taikliu R. Etting- 
hauzeno pastebėjimu „labiausiai struktūruotas ir griežčiausias menas visoje islamo kultūros 
istorijoje“ (Ettinghauzen, 1962, p. 143). Tačiau mongolų užkariavimai, žvelgiant į juos tapybos 
istorijos kaip ir daugeliu kitų kultūros istorijos aspektais, nebuvo vien negatyvus reiškinys, 
kadangi musulmoniškąjį ir Vakarų pasaulį supažindino su didinga kinų tapybos tradicija, kuri 
į islamo dailę perkėlė daug laisvesnio piešinio, tapybos stiliaus elementus, sužadino dėmesį 
peizažiniams motyvams. 


Kaligrafijos estetikos iškilimas 
Arabų-musulmoniškoje kultūroje kaligrafija (Haft) kartu su aukštinamu raštu susijusia poezija 


įsitvirtino menų hierarchijos viršūnėje. Kaligrafija islamiskoje meninėje kultūroje buvo savo- 
tiška alternatyva kituose civilizacijose aukštinamai vaizduojamosios dailės ikonografijai. Savito 

islamiškos kaligrafijos estetinio meninio fenomeno iškilimas menų hierarchijoje išplaukė iš 
pamatinių islamo religijos nuostatų, kadangi kaligrafijos menas tiesiogiai siejosi su Dievo 
žodžio sklaidos suteiktu prigimtiniu kilnumu, jo įsiskverbimu į įvairias kultūros ir kasdienio 
žmonių gyvenimo sritis. Kaligrafija ilgainiui netgi tapo sakraliniu islamo civilizacijos simbo- 
liu, todėl neatsitiktinai pranašas Mahometas islamo kultūroje vaizduojamas su plunksna ir 
kalaviju rankoje. 

Jau prancūzų islamistikos korifėjas Massignonas, daug dėmesio skyręs islamiško rašto 
ryšiams su estetine arabų pasaulėjauta, atkreipė dėmesį, kad iš visų semitinių kalbų arabiškasis 
alfabetas yra tobuliausias išplėtotas ir savo lanksčiomis linijinėmis struktūromis tinkamiausias 
kaligrafinei raiškai. Daugelis islamiškos kaligrafijos estetikos šalininkų plėtojo „mokslą apie 
raides“, kuriame kiekvienai kaligrafiškai parašytai raidei buvo teikiamos savitos maginės galios, 
kurių pažinimas, jų įsitikinimu, padeda pažinti pasaulio sandaros, gamtos ir žmogaus būties 
paslaptis. Islamiško pasaulio įvairių humanistikos sričių, ypač poetiniuose tekstuose aptiksi- 
me gausybę emocionalių estetinę ir meninę kaligrafinio rašto grožį ir eleganciją aukštinančių 
vertinimų, kaip „neprilygstamo“ savo emocinio poveikio galia, „kilniausio meno’, „dvasios 
veidrodžiu“, „širdies balsu“ ir pan. Iš tikrųjų arabiškam raštui, nekalbant apie jam priskiriamas 
mistines galias, būdingas estetinis grožis, rašomų ženklų plastiškumas, sugebėjimais natūra- 
liais skleistis ir glaustis, patirti stilistines transformacijas lėmė jo natūralų virsmą rafinuotu 
kaligrafijos menu. 

Kaligrafijos menui teikiamas sakrališkumo atspalvis skatino ne tik intelektualų, rašto 
žmonių ir menininkų domėjimosi kaligrafija, tačiau ir nuolatiniu ir nesibaigiančiu naujų šio 
meno estetinių ir meninės raiškos galimybių ieškojimu. Juk kaligrafinis tekstas susiejo du 
skirtingus raiškos lygmenis: vaizdinį ir komunikacinį, kadangi vienu metu funkcionavo ir kaip 
konkrečios vaizdinės sistemos nešėjas, ir informacijos skleidėjas. Ilgainiui vizualinė funkcija vis 
akivaizdžiau pradėjo nustelbti komunikacinę. Ir galiausiai iš kitų islamo vaizduojamojo meno 
sričių kaligrafija išsiskyrė ypatingu daugiafunkcionalumu, elegancija, grožiu, lanksčiomis 
stilistinėmis metamorfozémis. 

Kaligrafijos kaip savarankiškos vaizduojamojo meno rūšies plėtotei galingą postūmį 
suteikė minėtas vengimas vaizduoti gyvus padarus, kuris meninę sąmonės sklaidą nukreipė 
kita abstraktesnės rašto plėtotės linkme. Todėl islamo kultūroje ne visada vienodai sėkmingai 
vaizdą į periferiją išstūmė rašytinis žodis. Raštas ir su juo susijęs kaligrafijos menas dėl savo 
abstraktumo arabų-musulmoniškos civilizacijos pasaulyje tapo ne tik giliausios religinės 
pagarbos objektu, tačiau ir labai svarbi meninės raiškos forma, kurioje išryškėjo spontaniškas 
meninės sąmonės siekis išsivaduoti iš daugelio ją slėgusių estetinių apribojimų. Neatsitiktinai 
arabų-musulmoniškame pasaulyje atsirado daugybė kaligrafijos estetikai skirtų traktatų ir 
kaligrafijos stilių. Kaligrafiškai parašytos ištraukos iš Korano islamo adeptą supo visur: me- 

Muhammad ibn Sann Korano manuskriptas. Iranas. Abu Ali al Hadžari manuskripto puslapis. 
1188 m. XIV a. 


čečių ir rūmų sienose, buityje, tačiau ryškiausiai jis pasireiškė turtingoje knyginéje kultūroje, 
įkūnytoje rankraščiuose. 

Kaligrafija, kaip ir tapyba yra vaizduojamojo meno rūšis, kuriai plėtojantis neišvengiamai 
augo vaizduojamosios ir išraiškingos meno funkcijų svarba, kadangi ji vizualiai suvokiamomis 
rašto struktūromis itin jautriai išreiškė vidinius menininko išgyvenimus, šiuo aspektu priar- 
tėdama prie emocionalių muzikinės raiškos formų. Tačiau, kita vertus, skirtingai nei tapyba 
ji nemėgdžioja žmogų supančios tikrovės formų, vaizduoja ne daiktus, o išreiškia giliai su 
menininko vidiniais išgyvenimais susijusias idėjas. Araby-musulmoniskojo pasaulio kaligrafiją 
neabejotinai veikė didingos kinų kaligrafijos estetikos tradicijos, tačiau šis poveikis skleidėsi 
labiau formaliais, dekoratyviais ir kompoziciniais aspektais. 

Lankstus ir muzikalus kaligrafiškas raštas papildytas išraiškingais ir puošniais ornamentais 
daro emocionalesne ir vaizdingesne tą dekoruojamą erdvę, kurioje jis skleidžiasi. „Kaligrafija 
transformuoja raštą į visai kitą dalyką nei žinių perdavimas. Išmani paviršių geometrija čia 
nėra nei metaforiškas tikrovės prisiminimas, nei apmokymo maniera. Vaizdavimo formos ir 
struktūros kartais neturi jokios kitos prasmės išskyrus tą, kurią turi, tai - vaizdinys kai kurio 
daikto arba tikslios jo funkcijos, tačiau dažnai jis jungia ir kitas prasmes, kurias sudėtinga 
atskleisti“ (Grabar, 1996 b, p. 185). 

Savo emocinio poveikio galia, orientacija į vidinį 
žmogaus pasaulį, jo jautriausius emocinius išgyve- 
nimus kaligrafijos menas artimas muzikinės raiškos 
formomis. Arabų kaligrafijos estetikos formavimosi 
tradiciją akivaizdžiai veikė senosios Artimųjų Rytų 
civilizacijos, ypač Egipto, iš kur buvo perimtas iš 
džiovintų nendrių sukurtas rašiklis, kuris buvo len- 
gvai pagaminamas ir savo stangriu lankstumu teikia 
plačias galimybes plastiškiems rankos riešo judesiams. 
Kaligrafijai panašiai kaip ir Kinijoje buvo naudojamas 


iš suodžių ir klijuojančių medžiagų pagamintas juodas 
rašalas, kurio gaminimo technologijos buvo nuolatos 


Sufijų sakralinis Mohameto vardo : NE 7 -- 
kaligrafinis užrašas tobulinamos. Kadangi šis rašalas gerai tirpo vande- 


nyje padarytos klaidos galėjo būti lengvai taisomos 

nuplaunant užrašytą sluoksnj. Iki IX a. tekstai kaip ir 
Egipte buvo rašomi ant iš nendrių pagaminto papiruso, o vėliau išplitus iš Kinijos perimtoms 
popieriaus gaminimo technologijomis plačiai buvo naudojamas popierius, geriausiu buvo lai- 
komas Samarkande pagamintas popierius, o svarbesniems valstybiniams raštams ir sutartims 
buvo naudojamas brangesnis pergamentas. 

Kaligrafijai skirtas popierius buvo ruošiamas pagal specialias technologijas padengiant jo 
paviršių plonu krakmolo mišinio sluoksniu, taip siekiant išgauti santūrią šviesią akiai malonią 
dažniausiai imituojant pageltusio dramblio kaulo spalvą. Vėliau popierius buvo poliruojamas 
agatu arba specialiu tam skirtu kristaliniu kiaušiniu, o brangesniems raštams buvo pasitelkiami 
marmuro smulkūs trupineliai, kurie kartais buvo sumaišomi su aukso sluoksniu. Tai kaligra- 
fijai skirto popieriaus paviršiui suteikdavo švelnios spalvos lygų ir glotnų pavidalą, o mažiau 
vandens sugeriantis paviršius suteikdavo galimybę kaligrafų be ryškių popieriuje liekančių 
pėdsakų pašalinti anksčiau padarytas klaidas. 

Arabai, peréme savo rašto sistemą iš semitiškos tautos aramėjų, greitai jį ištobulino ir 
pavertė patikimu kaligrafijos estetikos instrumentu, kuriame pagrindinis dėmesys buvo sutel- 
kiamas ne tik į rašymo manieros aiškumą, grožį, tačiau ir emocinį vaizdingumą ir išraiškingu- 
mą. Seniausi arabiški kaligrafiniu raštu atlikti įrašai mokslininkų yra datuojami ikiislaminiu 
periodu VI amžiumi. Jie glaudžiai siejasi su greta gyvenusių nabatėjų raštu, kurie perėmę šią 
rašto sistemą iš aramėjų ją tobulino pritaikydami savo reikmėms. Panašia kryptimi judėjo ara- 
bai, tačiau šis procesas įgavo pagreitį po Kalifato įkūrimo. Tuomet arabų raštas ir kaligrafiško 
Dievo žodžio užrašymo būtinybė įgavo išskirtinę svarbą. Tai suteikė galingą postūmį menų 
hierarchijos viršūnėje iškilusios islamiškos kaligrafijos plėtotei. 

„Netgi tuščias popieriaus lapas, anot Franzo Rosenthalio, kuriame tik ruošiamasi parašyti 
arabiškas raides, nustoja būti paprastu lapu ir pavirsta kažkuo daugiau, nes verčia susimąstyti 
prieš prisiliečiant prie jo“ (Rosenthal, 1978, p. 151). Islamiškos estetikos požiūriu tuščias lapas 
tik išoriškai žvelgiant atrodo esantis tokiu, o islamo adepto sąmonėje jis jau yra potencialiai 
užpildytas gilios metafizinės prasmės neišsakytais, tačiau glūdinčiais giliausiose sielos gelmėse 
žodžiais, kurie bet kurią būties akimirką pradės skleistis. 

Tuščias niekuo neužpildytas lapo plotas atveria kūrybinės kaligrafo dvasios polėkiui naujas 
kūrybinės raiškos erdves. Musulmoniškai kaligrafo estetinei sąmonei aukštinanti mediatyvumą 
neužpildyta tuščio lapo erdvė asocijuojasi su prie jokios konkrečios vietos, laiko nepririšta Die- 
vo idėja. Kadangi islamo religijoje Dievas ir jo apreiškimas nesiejamas su konkrečia vieta, laiku 
ir objektu, todėl neretai jo transcendencijos ir būties simboliu tampa tuštuma arba tuštymė. 
Kita vertus, anot Korano, Dievas yra visur ir visame kame: „Apsidairyk ir nerasi vietos, kur Jo 
nebūtų“. Vadinasi, islamo tradicijos kaligrafo estetine sąmonė negali susitaikyti su bet kokios 
erdvės neužpildymu, tą mes akivaizdžiai regime islamo vaizduojamosios dailės kūriniuose, 
miniatiūrose, kilimuose ir pastatų interjeruose. 

Augant knyginės kultūros apimtims formavosi atskiras knygų raštininkų (kūtib), rankraš- 
čių perrašinėtojų (warrūg) ir kaligrafų (kaftat) sluoksnis, kurio vaidmuo suklestėjus klasikinei 
arabų civilizacijai ženkliai išaugo. Savo socialiniu statusu arabų-musulmonų visuomenėje 
ženkliai išsiskyrė kaligrafai, kurių svarbą liudijo jų sugebėjimas meistriškai rašyti dieviškuoju 
raštu, kuriuo tapo perduoti Dievo žodžiai žmonėms. 

Specialiose mokyklose pravedus kruopščią gabiausių 6-7 metų vaikų atranką jau nuo 
vaikystės sistemingai ruošiami meistrai šiai garbingai profesijai. Tokių mokyklų sistemoje 
ypatingas dėmesys buvo skiriamas disciplinai ir sistemingam nuo paprasčiausių dalykų iki 
kaligrafijos meno subtilybių įsisavinimui. Šioje mokymo sistemoje kaligrafijos studijų pradžia 

prasidėdavo nuo mokytojo pasirinkimo, kuris vesdavo mokinį tobulėjimo keliu. Mokymo pro- 
cese ne tik didžiulis dėmesys buvo skiriamas daugybės praktinių darbo ir techninių subtilybių, 
kaip pavyzdžiui, taisyklingos sėdėjimo kūno padėties formavimo, darbo aplinkos sutvarkymo, 
rašalo, plunksnos paruošimo, rašomo popieriaus poliravimo, tačiau ir vidinės disciplinos, pa- 
klusnumo, susikaupimo ties rašomu tekstu ugdymas, nereagavimas į jokius išorinius dirgiklius. 
Kaligrafų pažymėjimą išskirtinių gabumų mokiniai jau galėdavo gauti po 7-8 metų studijų. 

Tik po daugelio vėlesnio sistemingo darbo metų perrašinėjant daugybę tekstų suteik- 
davo teisę kaligrafui pasirašinėti atliktus darbus savo vardu. Tokie meistrai turėjo didesnes 
galimybes įsidarbinti prestižinėse religinėse mokyklose (madrasose), sultono, vizirio ar 
kito įtakingo valdininko kanceliarijoje ar bibliotekoje. Nuo darbo vietos labai priklausė ir 
kaligrafo visuomeninis prestižas, kadangi valdovai dažniausiai artimai bendravo su jiems 
artimais kaligrafais. Taigi tik labai nedaugelis iš šios karjeros pakopą peržengusių kaligrafų 
pajėgė iškilti iki didiesiems arabų-musulmoniškojo pasaulio kaligrafijos meistrams būdin- 
go pripažinimo. Kaligrafai araby-musulmoniškos civilizacijos erdvėje, panašiai kaip ir kinų 
intelektualų mokyklos atstovai sudarė savitą įvairiapusiškai išsilavinusių žmonių luomą, kurio 
nariai tarsi atskira ypatinga išrinktųjų kasta arimai bendravo tarpusavyje ir skleidė elito gy- 
venimui būdingas madas. 

Tiesą sakant, islamo pasaulyje, kaip ir Kinijoje bei Japonijoje, daugelis valdovų giminių 
kaligrafijos principų meistrišką įvaldymą laikė svarbiu savo socialinio prestižo patvirtinimo 
reikalu. „Meilė kaligrafijai, - pabrėžia islamo kaligrafijos istorijos žinovė Annemarie Schim- 
mel, - yra taip būdinga islamo kultūrai, kad būtų keista, jei daugelis jos valdovų nebūtų pasuke 
šio kilnaus meno kultivavimo kryptimi“ (Schimmel, 1990, p. 61). Daugelis arabų-musulmonų 
civilizacinės erdvės įvairaus rango valdovų ir jų šeimų nariai į istoriją įėjo kaip puikiai valdantys 
plunksną kaligrafijos meistrai. 

Arabų-musulmoniškame pasaulyje didžiulį poveikį klasikinės islamo kaligrafijos 
estetikos raidai turėjo persų kilmės Bagdade gimęs Abasidų epochos kaligrafijos korifėjus 
Bagdado Kalifato ministras ibn Mugla (886-940), kuris savo daugialypia kultūrine ir menine 
veikla daug nusipelnė kaligrafijos iškilimui menų hierarchijoje. Šis iš kaligrafų dinastijos kilęs 
intelektualas užėmęs savo gyvenimo metu daug aukštų administracinių, netgi vizirio postą 
dievino kaligrafiją. Manoma, kad būtent jis pirmasis įvedė arabų-musulmoniškos civilizacijos 
erdvėje kursyvinį kaligrafijos stilių tulut ir išplėtojo klasikinės islamiškosios kaligrafijos pro- 
porcinę sistemą, kurioje išskirtinis dėmesys buvo skiriamas griežtoms skirtingų rašto elementų 
proporcijoms. Pavyzdžiui, jo sukurtoje geometrinėje raidžių santykių nustatymo sistemoje 
kiekvienos konkrečios raidės dydžiai buvo nustatomi atsižvelgiant į nendrinio rašiklio plotą. 
Ibn Mugla greta ibn al-Bawwabo, Yagūt al-Musta 'simi tapo didžiaisiais arabų kaligrafijos 
genijais, klojusiais klasikinės islamo kaligrafijos pamatus. 

Ibn al-Bawwábo kaligrafija. X a. Ibn al-Bawwábo kaligrafija. X a. 


Ibn Mugla kaligrafijos estetikos principus XI a. plétojo ir tobulino kitas didis kaligra- 
finés estetikos atstovas ibn al-Bawwabas (m. apie 1022). Šis aistringas ibn Mugla kaligrafijų 
gerbėjas ir kolekcionierius įkūrė Bagdade įtakingą kaligrafijos mokyklą, kuri viešpatavo iki 
mongolų užkariavimų. Jis tiksliam kaligrafijos elementų santykių išmatavimui įvedė pagal- 
binę sistemą, leidžiančią tiksliai išmatuoti ir palyginti kiekvienos raidės aukštį ir plotį. Šios 
kaligrafinės estetikos sistemos ženkliai veikė populiaraus našą kaligrafijos stiliaus raidą. Šioji 
išsiskyrė ypatingu meninio stiliaus rafinuotumu. Abasidų epochos kaligrafijos meistras Yagut 
al-Mustasimi (m. 1298) tarnavo paskutinio šios dinastijos kalifo rūmuose Bagdade, kur 
ėjo valdovo kaligrafo ir sekretoriaus pareigas iki abasidų dinastijos žlugimo. Jis sunormino 
šešis pagrindinius arabiško rašto pagrindu susiformavusius kaligrafijos stilius (našą, tulut, 
muhaqqaq, kayhani, riq ‘ah, tawqi ^). 

Tiesą sakant, šis Abasidų dinastijos valdymo epochoje klaikinės islamo kaligrafijos esteti- 
kos ištakose išryškėjęs išskirtinis dėmesys kanonu apibrėžtiems proporcinės rašymo sistemos 
santykiams paveikia visos vėlesnės arabų-musulmoniškos kaligrafijos raišką ir ženkliai skiria 
ją nuo Rytų Azijoje įsigalėjusios kaligrafijos estetikos, kurioje daug didesnė laisvė teikiama 
spontaniškumui ir improvizacijai. 

Siekiant sustiprinti Dievo žodžio sklaidą, jo emocinę įtaigą tikintiesiems raštas buvo 
puošiamas įvairiais įmantriais ornamentais, arabeskomis, linijiniais audiniais, abstrakčiomis 
geometrinėmis struktūromis. Ornamentuoti arabiški rašmenys, prisodrinti įvairių malonių 
akiai dekoratyvinių elementų, yra įprastas puošybos elementas islamo mene. Užgimstantis 
kaligrafijos menas ne tik sugėrė įvairias anksčiau arabų-musulmoniškos civilizacijos erdvėje 
gyvavusias tradicijas, tačiau ir patyrė ženklius su jo funkcijomis susijusius pokyčius. 

zl L J L d L Arabiško rašto raidoje rašymo stiliai 
a P si skilo į dvi esmiškai skirtingas dalis: vadina- 
maji geometrinj (higazi, kūfi) ir X a. pradėjusį 
sparčiai plisti kursyvinį (našą, tulut, riq ‘ah, 


diwūni ir kt). Ilgainiui plėtojantis kaligrafi- 
jos meno subtilybėms išsiskleidė glaudžiai 
susijusios su įvairiomis regioninėmis tradi- 
cijomis arabiško, persiško, turkiško stiliaus 
kaligrafiško rašto formos, kurios paplito 
skirtinguose regionuose. Seniausiu iš di- 
džiųjų arabų kaligrafijos stilių yra laikomas 
antroje VIII a.pusėje pietų Irako miestuose 


Kufoje ir Basroje išplitęs kiek negrabus, va- 
dinamasis kūfi, griežtasis rašto stilius. Tai be 


Įvairiais kaligrafijos stiliais užrašyta pirmoji 


Korano surų frazė jokių demokritinių ženklų paprastas glaustas, 


kampuotas, statiško pavidalo stilius, kuris 

vėliau pailginant raides palaipsniui keičiasi, 
tobulėja ir įgauna naujus ornamentinius, sumegztus, geometrinius, šachmatinius ir kitokius 
pavidalus. Beje, visas šio stiliaus apraiškas sieja raidžių formų kampuotumas. 

Sparčiai plėtojantis rašto kultūrai nuo X a. anksčiau viešpatavusias kampuotas kaligrafi- 
nio rašto formas palaipsniui išstumia dinamiškesnį rašto procesą geriau atspindinčios įvairūs 
apvaliosios kaligrafijos stiliai: tulut, našą, muhaqqaq, reyhaani, taigi, riq ‘ah ir kiti. Jie suteikė 
galimybę kaligrafui atskleisti naujas spontaniško rašymo būdo savybes. Šie daug elegantiškesni 
ir laisvesni kaligrafijos stiliai įsivyravo abasidų dinastijos valdymo epochoje pagrindiniuose 
tuometinės kultūros centruose Damaske ir ypač Bagdade. Minėti kaligrafijos stiliai pradėjo 
aktyviai skverbtis į kitas meno formas, o apvalių ir lanksčių formų kaligrafija tapo svarbiu jų 
dekoro elementu. Greta minėtų pagrindinių šešių apvaliosios kaligrafijos stilių, kiti regioniniai 
stiliai išplito Magribe ir Andalūzijoje. Magribo teritorijoje toliau buvo plėtojami ankstyvosios 
kampuotos kufi kaligrafijos stiliai, kurie čia įgavo naują formų išgaubtumą ir atskirų raidžių 
užrašymo dantytumą. Atskiriems Magribo kaligrafijos stiliams būdingas ypatingas raidžių 
ištemptumas ir jų išlenktos formos. Užrašai dažnai buvo daromi ant pergamento aukso spal- 
vos raidėmis. Paskirus Magribo kaligrafinių stilių bruožus perėmė ir Andalūzijos kaligrafijos 
meistrai. Jų raštas išsiskiria dar labiau lenktomis formomis. 

Arabų kaligrafijos tradicijas vėliau perėmė ir savitai plėtojo didieji persų ir Osmanų im- 
perijos kaligrafai. Iš daugybės persų kultūros erdvėje susiformavusių stilių ypatingu estetiniu 
formos grožiu išsiskiria taalliq nasta liq kaligrafijos stilius, kuriame rašomų raidžių linija iš 

Küfi stiliaus kaligrafija. XI a Proporciju santykiai nastalią stiliaus kaligrafija. 
XVa. 


viršaus sklandžiai leidžiasi į apačią ir žvelgiant horizontalios linijos atžvilgiu atsiduria kitoje 
žemesnėje eilutėje. Toks užrašymo stilius buvo plačiai naudojamas dekore ir persų miniatiūrų 
mene. Didžiuoju šio stiliaus meistru tapo XIV-XV a. sandūros kaligrafas ir tapytojas al Tabrizi. 
Iš taalliq nasta ‘lig stiliaus ilgainiui išsirutuliojo kitas populiarus, XV a. iškilęs diwani stilius, 
kuriam būdingas ištemptų raidžių eilučių kilimas aukštyn. Šį stilių pomėgio raštininkai, jis taip 
pat buvo naudojamas osmanų imperijos sultonų parašų antspauduose, vadinamose tugrose, 
kurių estetiniam pavidalui buvo skiriamas didžiulis dėmesys. Kiekvienas sultonas turėjo visiškai 
originalų, kruopščiai geriausių savo meto meistrų paruoštą antspaudą su kaligrafišku užrašu. 

Kaligrafijai pasiekus aukščiausio meno statusą rašto ženklai ir vis abstraktesnės kaligra- 
finės struktūros neretai buvo rašomos įmantrių augalinių ornamentų fone, bet ir išplėtojamos 
iš palmečių. Atsirandant kaligrafijose sudėtingiems geometrinių formų audiniams neretai 
išnykdavo skirtumai tarp rašto ir ornamentinių ir arabeskinių struktūrų sklaidos. Kaligrafija 
buvo naudojama ne tik kaip dekoro elementas, tačiau kaip ir kinų bei japonų civilizacijose 
tampa aukštą estetinę vertę turinčiais savarankiškais meno kūriniais. Didžiausiais islamo 
kaligrafijos šedevrais skirtingai nei Kinijoje, kur buvo nekvestionuojami skirtingų epochų 
kaligrafijos genijai (Wang Xizhi, Wang Xianzi, Huaisu, Zheng Fu, Mi Fu), arabų-musulmoniš- 
kos civilizacijos erdvėje dažnai dėl savo išskirtinio socialinio statuso laikomi Osmanų sultonų 
parašai, vadinami tugromis (tugra). 

Daugybę įstabių kaligrafijos estetikos pavyzdžių regime atliktų ne tik popieriuje, tačiau ir 
pasaulietinės bei sakralinės paskirties pastatų lubose ir sienose. Kaligrafiškai užrašytomis Kora- 

no ištraukomis yra gausiai puošiami mečečių, mauzoliejų interjerai ir eksterjerai, kilimai, deko- 
raciniai elementai. Dekore neretai pagrindiniu islamiško meno motyvu tampa arabeska, tai yra 
linijinis piešinys, kuris raitosi ir pinasi tarp įvairių augalinių struktūrų, palmečių, gėlių rezginių. 

Kaligrafiški arabišku, persišku, turkišku ar kitu stiliumi atlikti užrašai musulmoniškos 
architektūros, interjero, taikomosios dekoratyvinės dailės kūriniuose atlieka ne tik estetinę 
daugybės skirtingų architektūros, interjero detalių, skirtingų menų raiškos formų jungimo 
į vieningą kompozicijos sistemą funkciją, tačiau kartu parodo būtent islamišką konkretaus 
meno kūrinio prigimtį, kuri dažniausiai yra neatsiejama nuo jo utilitarinės prigimties. Pas- 
tarosios universalios ir kartu skiriamosios funkcijos įgyvendinimui nepaprastai palankus 
buvo ir arabiško rašto lankstumas bei taurus artistiškumas. Raštas kaip jokia kita islamiškojo 
meno forma sugebėjo savo sakralinės ir simbolinės prigimties dėka įvesti, o vėliau ir kryp- 
tingai žingsnis po žingsnio vedžioti suvokėją po tą meno pasaulį, kuriame religinės prasmės 
objektai pirmiausia išryškina savo universalius estetinius aspektus ir suvokiami būtent kaip 
islamiškos estetikos tradicijos kūriniai. 


Pasaulis miniatiūroje 


Naujos musulmoniškos dailės estetinio fenomeno savitumo briaunos atsiskleidžia vėlesniame 
arabų-musulmoniškos vaizduojamosios dailės etape iškilusiose garsiosiose persų, turkų ir 
mogolų dailės meistrų sukurtuose miniatiūrose. Jos savo tiesiogine funkcija užgimsta kaip 
manuskriptų (lot. mamuscriptum-manus-ranka + scriptus-parasytas), tai yra senovinių ran- 
kraščių, iliustracijos menas. Iliustruoti miniatiūromis rankraščiai buvo kuriami specialiose 
dirbtuvėse, kuriose valdovai neretai užsakydavo pagaminti dešimtys analogiškų egzempliorių, 
kuriuos išsiuntinėdavo kaip brangias dovanas kitiems valdovams, artimiems žmonėms ar bi- 
bliotekų funkcijas atlikusioms rankraščių saugykloms. Tekstus kopijavo specialiais trafaretais — 
mediniais rėmais. Užbaigtus rankraščius dažniausiai suvyniodavo į audeklą arba susegdavo 
dviem tvirtais raisčiais, pervertais per dvi medines plokšteles, kurios atliko tekstą saugo- 
jančių viršelių funkcijas. Brangesni rankraščiai buvo saugojami specialiose medinėse dėžėse. 

Miniatiūros yra pieštos ar tapytos arabų-musulmonų pasaulyje gausiai leidžiamų rankraš- 
tinių manuskriptų iliustracijos. Kadangi miniatiūros buvo suvokiamos kaip pagalbinis knygų 
naratyvinių siužetų iliustravimo menas, neturintis trečio išmatavimo, todėl jį mažiau slėgė 
islamiškos ideologijos draudimai ir apribojimai, taikomi klasikinio periodo monumentaliai 
ir molbertinei tapybai. Dailininkų kuriamos miniatiūros dažniausiai iliustruodavo klasikinius 
literatūros kūrinius, poemas ir vaizdine kalba perteikė juose svarbiausius vaizduojamus naraty- 
vinius motyvus, ryškiausius tautų istorijos ir jų valdovų gyvenimo, žygių, laisvalaikio epizodus. 

Miniatiüros menas perima arabų-musulmoniškos meninės kultūros raidoje kai kurias 
estetines funkcijas, būdingas sieninei ir molbertinei tapybai, kurių plėtotę stabdė islamiškos 
ideologijos nuostatos. Islamo civilizacijoje sparčiai plėtojantis gražaus gyvenimo stiliui, išryš- 
kėjus knyginės kultūros kultui, brangių iliustruotų rankraštinių knygų kolekcionavimo madai, 
svarbų postūmį gauna ir ženkliai pagausėjusių knygų iliustravimo menas, kurio kūrėjai perima 
ir savitai išplėtoja jau gyvavusias sakralinių rankraštinių knygų tradicijas. Užgimstančiai isla- 
miškojo pasaulio miniatiūros tapybai svetimi europietiškai tapybai būdingi šviesos ir šešėlių 
santykiai, sudėtingi perspektyviniai sprendimai, tačiau joje išplėtojamos ir savitos meninės 
išraiškos priemonės. Ryškiausiai miniatiūros menas išsiskleidė persų kultūros erdvėje ir jos 
kultūros tradicijų įtakos ženklintose osmanų ir mongolų imperijose. 

Ilgai ši arabų-musulmoniškojo pasaulio vaizduojamojo meno rūšis, ypatingai islamiškos 
miniatiūros tapybiniai aspektai, Vakaruose buvo ignoruojami. Tai suprantama, kadangi pir- 
miausia ji savo pavidalu ženkliai skyrėsi nuo vakariečiams įprastų staliūginės ir sieninės tapybos 
formų. Kita vertus, geriausi miniatiūrų pavyzdžiai gulėjo kruopščiai paslėpti nedaugelio garsių 
bibliotekų specialiuose brangiems ir retiems leidiniams skirtuose fonduose arba įvairiuose 
karališkuose bei turtingų žmonių kolekcijų rinkiniuose. Ir galiausiai, didelių išmatavimų 
staliūginės Vakarų tapybos viešpatavimo garsiausių muziejuose salėse metu manuskriptus 
iliustruojančios miniatiūros atrodė perdėm kamerišku ne su vaizduojamosios dailės raidos 
procesu susijusiu menu, o daugiau kaip knygų iliustravimo reiškinys. 

Pirmųjų retų islamiškų miniatiūrų nespalvotos reprodukcijos pasirodė tik XIX a. pabaigo- 
je. Požiūris į arabų musulmoniškojo pasaulio miniatiūras pradėjo keistis tik XX a. pradžioje po 
minėtų pirmųjų didžiųjų apžvalginių islamo meno parodų Paryžiuje ir kituose Vakarų kultūros 
ir meno centruose. Kita vertus, išskirtinė estetinė islamiškos miniatiūros vertė ir jos aukštas 
meninis lygis pradėjo aiškėti tik tuomet, kai pradėjo rodytis įvairiuose pasaulio bibliotekų, 
muziejų, privačių kolekcijų rinkiniuose esančių kūrinių kokybiškos spalvotos reprodukcijos 
ir kai šią dailės rūšį imta sieti su specifinėmis islamo estetikos nuostatomis. 

Ankstyvajame miniatiūros estetinio fenomeno pažinimo procese mokslininkus jaudino 
iš šios meno rūšies genezės savitumo natūraliai išplaukiantis klausimai: Ar galima šį manu- 
skriptų iliustracijos funkcijas atlikusį meną traktuoti kaip kameriškesnes Vakarų tapybos ar 
grafikos meno formas? Kaip šis menas susijęs su pamatiniais sieninės ir staliūginės tapybos 
principais? Ar galima islamiškas miniatiūras traktuoti kaip visavertes savo erdvinės išraiškos 
galimybėmis Vakarų tapybos formas. 

Į šiuos klausimus pirmasis išsamiau pamėgino atsakyti vokiečių mokslininkas Ernstas 
Kühnelis (1882-1964). Stažuodamasis Paryžiuje susižavėjo senųjų kultūrų menu, nuo 1902 m. 
jau kryptingai studijavo meno istoriją ir archeologiją prestižiniuose Miuncheno, o vėliau 
Heidelbergo universitetuose, po studijų lankėsi moksliniais interesais įvairiuose islamiškuose 

Ernstas Kühnelis (antras iš kairės) po apdovanojimo Berlyne. 1960 m. Richardas Ettinghausenas. 
Apie 1970 m. 


kraštuose. 1909 m. pradėjo kuratoriaus darbą Kunstgewerbemuseum Berlyne, kur 1910 m. 
dalyvavo grupėje, ruošusioje svarbią retrospektyvinę islamo meno parodą Miunchene, tarp jo 
asistentų tuomet buvo ir būsimasis islamo meno tyrinėjimo korifėjus Richardas Ettinghausenas. 
Nuo 1912 m. Kühnelis dirbo archeologų ir menotyrininkų ekspedicijoje, tyrinėjusioje vieno 
pagrindinių islamo kultūros centrų Samaroje paveldą, o nuo 1931 iki 1951 m. direktoriaus 
pareigas Museums für Islamische Kunst Berlyne. 

Tarptautinį pripažinimą mokslininkui suteikė knyga Miniaturmalerei im islamischen 
Orient („Miniatiūros tapyba Rytuose“, 1922), kuri jau po metų buvo išversta į prancūzų 
kalbą. Joje autorius pabrėžia, kad savičiausia persų meno tradicijoje yra spalvota miniatiūra, 
kurią galima vadinti dviejų išmatavimų plokštuminiu knygos menu. Jo įsitikinimu, tame, 
kad persų miniatiūroms nežinomas trečiasis išmatavimas yra natūralus dėsningumas, kuris 
siejasi su miniatiūroms būdingu meninės išraiškos stiliaus tikroviškumu ir vientisumu. Šias 
savybes galima laikyti vienomis charakteringiausių šios vaizduojamosios dailės meno rūšies 
bruožais. Jis taip pat atkreipia dėmesį, kad šis savita kompozicijos spalvų, formų ir linijų 
sistema besiremiantis rankraščių iliustravimo menas savo meninės išraiškos priemonėmis 
išgauna labai panašius artimus kitiems erdviniams vaizduojamiesiems menams tikroviškumo 
iliuzijos kūrimo efektus. 

Islamiškos miniatiūros fenomeno tyrinėjimui daug dėmesio skyrė autoritetingiausias 
šios meno srities žinovas, fundamentalaus 5 tomų islamo miniatiürai skirto veikalo Esthétique 
de lart musulman - la peinture („Musulmoniško meno estetika - tapyba“, 1974) autorius 

prancūzų mokslininkas Alexandras Papandopoulo. Jis šio meno atsiradimą glaudžiai sieja su 
islamiškoje estetikoje vyraujančia literatūrocentristine tradicija ir išskirtiniu knyginės kultūros 
statusu, kuri, kaip tai nėra paradoksalu, ir įtakojo ypatingos musulmoniškojo vaizduojamojo 
meno formos, sugebėjusios apeiti gyvų padarų vaizdavimo draudimą, miniatiūros atsiradimą 
ir tapybinėmis meninės išraiškos priemonėmis perteikti savitą pasaulio viziją. Apie tai jis rašo 
tekste „Islamas ir musulmonų menas“ 1976 metais. 

Šio meno formavimosi estetikoje Papandopoulo bendriausiais bruožais išskiria du lai- 
kotarpius: pirmasis, kuriame gyvuoja draudimas vaizduoti gyvus padarus, tai yra laikomasi 
rašytinių nurodymų ir dailininkai dar nesuranda priemonių apeiti šiuos draudimus. Antrajame 
tarpsnyje išryškėja estetinė revoliucija, kuri papildo musulmoniškąjį meną išskirtinės svarbos 
įvykiu, tai yra, atsiranda kokybiškai naujas nuo religijos įtakos išvaduojantis santykinai ne- 
priklausomas menas, kuris jau yra autonomiškos sandaros (Papandopoulo, 2002, p. 30-31). 

Seniausi išlikę mokslininkams žinomi knyginės miniatiūros pavyzdžiai yra rasti visai 
neseniai islamizacijos poveikį patyrusioje Sirijos teritorijoje. Tačiau tikriausiai ankstesnių 
miniatiūros tapybos ištakų reikėtų ieškoti Irano ir Vidurio Azijoje gyvenusių tiurkiškų tautų 
gyvenamose teritorijose, kurių menininkai artimiau bendravo su Kinija, jau turinčia turtingas 
popieriaus, iliustruotų knygų kūrimo tradicijas. Skirtingi autoriai miniatiūros tapybos genezėje 
prioritetą teikia tai persams, tai tiurkams. Tai yra komplikuotas klausimas, kadangi persų 
kilmės menininkai dažnai dirbo tiurkiškoje kalifato dalyje ir atvirkščiai. 

Kita vertus, knyginės kultūros ir jų iliustravimo raidai Irane, be kinų, poveikį darė mani- 
heizmas, kuris konfrontavo su senovės žydų ikonofobija. Seniausių arabų ir persų kalbomis pa- 
rašytų poezijos ir istorijos knygų iliustracijos dažniausiai sekant mokslinių knygų tradicijomis 
buvo paprasto linijinio piešinio arba schematiškos, skirtos tam, kad vaizdžiai iliustruotų teksto 
informaciją. Tokios knygos populiarios buvo IX-XI a., kai sparčiai plėtojantis mokslui pasiro- 
dė daug įvairias mokslinio pažinimo sritis atspindinčių medicinos, botanikos, astronomijos, 
geografijos, matematikos veikalų: pavyzdžiui, vaistažolių ar žvaigždžių katalogų, geografinių, 
gyvūnų, paukščių ir pan. žinynų, kuriuose didesnę svarbą įgavo iliustracinė medžiaga. Greta 
gamtos mokslų, intensyviai plėtojosi poezija, literatūra, istorija, o dėl sufijų ideologijos įtakos 
ir šventųjų gyvenimų aprašymai, kurie taip pat būdavo gausiai iliustruojami. Taip knygų 
leidyboje buvo žengtas svarbus žingsnis vizualumo emancipacijos nuo teksto linkme, kai vis 
dažniau iliustracijos pradėjo papildyti ir komentuoti. 

Plėtojantis knygos menui, gausėjant įvairių mokslinių, ypač astronomijos, geografijos, 
medicinos, traktatų poreikiui, iliustracijos vaidmuo augo, o ilgainiui rengiant itin istaigingus 
leidinius iliustracijų estetinė vertė netgi nustelbė tekstinę rankraščio dalį. Vadinasi, naujo už- 
gimstančio knyginės miniatiūros meno estetika išsirutuliojo iš svarbiuose tekstuose iškilusio 
vizualinio aptariamos medžiagos iliustravimo ar netgi teksto puošimo poreikio. Iliustracijos 

Rashid ad-Dino veikalo Pasaulio istorija iliustracija. Rashid ad-Dino veikalo Pasaulio istorija iliustracija. 
XIVa. Mongolų Erbolo apgultis. XIV a. 


turėjo vizualumo teikiamomis galimybėmis išplėsti teksto emocinio poveikio ribas, vaizdinių 
kalba aiškinti turinį arba vaizduoti tuos įvykius, kurie buvo aprašomi iliustruojamame tekste. 

Iš tikrųjų miniatiūra formavosi kaip rankraščių iliustravimo menas, tačiau liberalesnėje 
nei arabų islamo religijos reikalavimų atžvilgiu persų kultūros tradicijoje ji ilgainiui įgauna 
daugiau tapybos meno, nei knygų iliustravimo funkcijas. Miniatiūrų tapybos kanonas susifor- 
mayo Irane apie 1370 m., tačiau augant iš kinų perimtų technologijų gero popieriaus gaminimo 
ir dažų kokybei, miniatiūros menui vėrėsi naujos meninės išraiškos galimybės.Tai akivaizdžiai 
regime miniatiūros motyvų ir siužetų evoliucijoje, kurioje ryškėja supasaulietinimo tendencijos 
ir visiškai naujų poilsio, medžioklių, karo temų atsiradimas. Tokius motyvus su žmonėmis ir 
kitais gyvais padarais vaizduojančiuose kūriniuose ryškėja esminės transformacijos. Kai tik į 
tradicinę plokštuminės miniatiūros meninių vaizdinių sistemą mėginami įjungti trijų išma- 
tavimų kūnai pradeda nykti ankstyvosioms persų miniatiūroms būdingas turinio ir formos 
stilistinis vieningumas, o kartu išsitrina tokias miniatiūras skiriantys nuo sieninės tapybos 
skirtumai. Čia galime fiksuoti Laurence Binyono, J. V.S. Wilkinsono, Basil Gray knygoje Persian 
Miniature Painting („Persų miniatiūros tapyba“, 1971) pastebėtą dėsningumą, kad persiškoji 
miniatiūra, skirtingai nei daugelis kitų knygos meno formų, visiškai nebijo padidinimo, kadangi 
net ir didžiulėje sienos erdvėje jos kompozicinis sprendimas nepraranda organiškumo ir funk- 
cionuoja erdvėje panašiai kaip sieninės tapybos kūrinys. 

XII a. Persijoje susiformuoja nauja spalvotų miniatiūrų tradicija, kai pasirodo vienas po 
kito ryškių spalvų miniatiūromis iliustruoti persų lyrikos ir sufijų mistikos persmelkti poezijos 
rinkiniai, kurių daug buvo sukurta XIII a., ypač po mongolų invazijos. Ryškus knyginės kul- 
tūros ir miniatiūros meno pakilimo tarpsnis, priešingai nusistojusiems stereotipams išryškėjo 

Rashid ad-Dino veikalo Pasaulio Rashid ad-Dino veikalo Pasaulio istorija iliustracija. XIV a. 
istorija iliustracija. Gazan chano 
islamo priėmimas. XIV a. 


mongolų Irano okupacijos metu, kai mokslininkas enciklopedistas istorikas Rashid ad-Dinas 
(1247-1318), faktiškai ėjęs vizirio pareigas, Tebrize įkūrė skriptoriumą, kuriame leidžiant 
knygas dirbo 220 kaligrafų, tapytojų iliustruotojų, tekstų perrašinėtojų, auksavimo, įrišimo, 
odos meistrų, kurie leido unikalaus grožio leidinius panaudodami aukštos kokybės popierių. 

Persų spalvota miniatiūra formavosi Bizantijos, sirų, armėnų miniatiūrų tapybos tradi- 
cijų įtakoje. Su Bizantijos miniatiūros tradicija persų dailininkus sieja potraukis emocionaliai 
spalvai ir minkštai kontūrinei linijai. Paskiruose persų miniatiūrose galime įžvelgti armėnų 
Evangelijų iliustracijose išplitusių žmogiškų figūrų komponavimo, ryškių spalvinių sprendimų 
įtakos pėdsakus. Tačiau persai buvo įkvėpti ir kinų knygų iliustravimo tradicijų, iš ten perėmė 
paskirus grafizmo, komponavimo principus ir pamėgtus gamtos motyvus. Detaliai lyginamųjų 
aspektu analizuodamas konkrečius kinų dailės ir tiurkų miniatiūros pavyzdžius, Sijavušas 
Dadašas prieina prie išvados, kad „tiurkų miniatiūra patyrė vaisingą kinų vaizduojamosios 
dailės tradicijos įtaką perimdama iš jos paveikslo kūrimo principus“ (Dadaš, 2006, p. 27). Iš 
tikrųjų kinų įtakos persų sukurtose miniatiūrose atsispindėjo erdviniuose sprendimuose, pei- 
zaže, horizonto linijoje, „kadruotoje“ kompozicijoje, kurioje tarsi nukertamos vaizduojamųjų 
žmonių ir gyvūnų galūnės. 

Konkuruojant dėl lyderystės persų ir tiurkų kilmės miniatiūros meistrams eksperimen- 
tavimo ir naujų meninės išraiškos formų ieškojimo periodas islamo miniatiūros tradicijoje 
baigėsi XIV a. viduryje, o XV a. pradžioje Širazo, Tebrizo, Bagdado ir Samarkando mokyklose 
jau galutinai išryškėjo naujas brandžios islamo miniatiūrinės tapybos kanonas, pagrindiniai 
legendų, valdovų, kovų, medžioklės scenų, iškilmių, pramogų ir kitų populiariausių siužetų 

traktavimo kompozicinės schemos, valdovų ir mažiau reikšmingų figūrų, gyvūnų vaizdavimo 
estetiniai principai, kurie vėliau jau bemaž ir nekito. 

Tuomet, kai miniatiūros menas jau buvo pasiekęs aukštumas ir jo socialinis statusas 
bei iliustruotų manuskriptų paklausa praturtėjusiuose ir išsilavinusiuose sluoksniuose žen- 
kliai išaugo, atsiradus profesionalių miniatiūras tapančių dailininkų poreikiui išryškėjo ir 
siaurai specializuoto dailininko iliustratoriaus, tai yra miniatiūrų tapytojo, profesija. Tačiau 
vizualiniame manuskriptų apipavidalinime svarbiausias asmuo tradiciškai išliko kaligrafas, 
o miniatiūras tapantis dailininkas buvo antroji pagal svarbą figūra. Ankstyvajame miniatiū- 
rų tapybos formavimosi procese kaligrafas, rengdamas būsimos knygos viziją, paprastai iš 
anksto numatydavo ir palikdavo tuščias vietas iliustracijoms, kurias dažniausiai po to pats ir 
užpildydavo. Tačiau gausėjant knyginės produkcijos skaičiui, augant jose ne tik iliustracijų 
gausai, tačiau ir sudėtingėjant jų atlikimui, reikalaujančiam daugybės darbo, kaligrafas jau 
visų šių funkcijų nepajėgė atlikti. Tai itin akivaizdu tapo, kai išaugo aukštos kokybės iliust- 
racijų poreikis. 

Taigi kontūrinio piešinio jau nepakako, negalėjo to padaryti ir paprastesnes iliustracijas 
spalvinantys, aukso aplikacijas darantys pameistriai ar mokiniai, reikėjo tikrų miniatiūros 
meno specialistų, kurie išmanytų ne tik piešinio, kompozicijos subtilybes, tačiau ir miniatiūrų 
tapybos technologijas, kokybiškų spalvų parengimą, jų profesionalų panaudojimą meninės 
kūrybos procese. Taigi po kaligrafo į darbo procesą įsijungdavo miniatiūras tapantis daili- 
ninkas, kuris buvo laikomas mažiau reikšminga kūrybos proceso figūra. Štai kodėl jo vardas, 
išskyrus garsius meistrus, retai buvo fiksuojamas. Po dailininko į kūrybos procesą įsijungdavo 
knygos dekoro meistras, kitais žodžiais tariant, rankraščio apipavidalintojas, kuris dekoruodavo 
įvairiais raštais ir ornamentais knygos titulinius lapus ir puslapių paraštes, neretai ištaigingais 
atskiesto aukso piešiniais. Rankraščio kūrimo procesą užbaigdavo knygrišys, kuris susiūdavo 
puslapius ir įrišdavo knygą į kartoninį ar kruopščiai apdorotos odos aplanką. 

Manuskripto vertė tiesiogiai priklausė nuo miniatiūrų skaičiaus, jų atlikimo kokybės, 
puošnumo, panaudotų medžiagų vertės. Ilgainiui tapomy miniatiūrų lygis, paklausa, jų skaičius 
rankraščiuose ir dydis sparčiai augo. Iš esmės keitėsi anksčiau susiklosčiusi daugelio tradicinių 
manuskriptų struktūra, tekstai tapo mažiau reikšmingi ir trumpesni, o iliustracijos, tapdamos 
daug svarbesnės už tekstą, formavo kitokį knygų pavidalą, kuriame vizualumas jau dominavo. 
Tai itin akivaizdu įvairiose epų herojus ar dinastijų valdovų žygdarbius šlovinančiose knygose, 
arba gydomųjų žolelių medicininiuose leidiniuose, dangaus kūnus ar gyvūnijos įvairovę apra- 
šinėjančiose knygose, kuriose iliustracija tapdavo svarbia informacijos perteikimo priemone. 
Aptartos teksto ir vaizdo santykių slinktys miniatiūros meno istorijoje paveikė ir dailininko, 
kuriančio miniatiūras, socialinį statusą ir sąlygojo jo sukurtų kūrinių vertės spartų augimą, 
todėl nuo XVI a. pabaigos miniatiūros meistrai pradėjo pasirašinėti savo darbus. 

Nors miniatiūra savo prigimtimi yra knygų arba manuskriptų iliustracijos menas, tačiau 
islamiškoje kultūros tradicijoje ji įgauna didesnę reikšmę ir tarsi peržengia teksto iliustravimo 
funkcijas. Islamiškos miniatiūros mene pirmiausia pastebimas iliustracijų autonomiškumas. Šis 
atsitraukimas nuo iliustracinės funkcijos ir kontekstualių ryšių su tekstu yra vienas būdingiau- 
sių islamiškos miniatiūros fenomeno bruožų. Kita vertus, skirtingai nei kitų civilizacijų minia- 
tiüros meno tradicijos islamiškoji miniatiūra nebijo padidinimo ir sukuria didelių erdvių iliuziją 
tarsi perimdama iš meninės kūrybos lauko išstumtos staliūginės tapybos funkcijas, kadangi 
miniatiūros erdviniai ir kompoziciniai sprendimai paklūsta tiems patiems staliūginei tapybai 
būdingiems estetiniams principams. Iš čia plaukia ir Papandoupulo teiginys, kad miniatiūra 
yra sukurta remiantis vizualiniais sieninės tapybos principais (Papandoupulo, 1976, p. 11). 

Pavyzdžiui, vien Nizami Ganjavi knyga Hamsa („Penkios poemos“), kurios seniausias 
leidimas pasirodė apie 1318 m., yra žinoma per 250 skirtingų vėlesnių tų pačių motyvų vi- 
zualinių interpretacijų. Šie leidiniai yra papuošti aukšto meninio lygio miniatiūrų tapybos 
iliustracijomis. Tačiau nepalyginamai daugiau savitų interpretacijų susilaukė dažniausiai islamo 
pasaulyje tiražuota Irano istorijai skirta persų poema Šachnamė („Karalių knyga“), kurioje 
aprašoma senovės Persijos istorija iki islamo atsiradimo joje VII a. Didžiąją jos sudaro persų 
poeto Firdowsi sukurtos eilės. Pirmieji Šachnamė miniatiūromis iliustruoti leidimai pasirodė 
XIII-XIV a., juos užsakinėjo galingiausi islamiškojo pasaulio valdovai. Iliustracijas tapė daug 
skirtingų miniatiūros meistrų. Paskiri leidiniai pasižymėjo įstabiais persų miniatiūros pavyz- 
džiais, kurių kai kurie leidiniai siekė iki 300 iliustracijų. 

Dailininkai dažniausiai savo tapiniams pasirinkdavo pagrindinius kulminacinius arba 
palankiausius įtaigiai meninei raiškai iliustruojamų kūrinių siužetus. Todėl vieni daugelio 
garsiųjų literatūros ir poezijos kūrinių motyvai iliustruotuose jų leidiniuose buvo vaizduojami 
dažniau nei kiti. Kaip rodo lyginamieji populiariausių literatūros kūrinių, pavyzdžiui, garsios 
romantinės Nizàmi Ganjavi poemos Chosrovas ir Širin iliustracijos (poemos pagrindiniai 
herojai yra būsimasis persų sasanidų dinastijos valdovas Chosrovas II ir jo sirų princesė myli- 
moji Širin) daugybės skirtingų šios poemos iliustruotų leidinių tyrinėjimai, juose dažniausiai 
dailininkai iliustravimui pasirinkdavo tą patį erotiškiausią poemos siužetą „Chosrovas stebi 
besimaudančią Širin“ kuris vaizdavo būsimą Persijos valdovą stebintį apnuogintą besimau- 
dančią poemos heroję Širin. Šis labiausiai dailininkų pamėgtas aptariamos poemos motyvas 
aptinkamas 126 skirtingose šios poemos iliustruotuose leidiniuose (Dodundaeva, 1985, 
p. 152-133) ir ženkliai lenkia kitus jos dailininkų iliustruotus motyvus. Toks akivaizdus faktas 
verčia suabejoti dažnai Vakaruose įsigalėjusiu požiūriu apie cenzūruojantį islamo teologijos 
poveikį vaizduojamajai dailei. 

Tam tikras miniatiūros meno atoslūgis išryškėjo XIV a. antroje pusėje, kai daugiau buvo 
kopijuojami ankstesni kūriniai. Po kurio laiko vėl suaktyvėjo pagrindiniai persų miniatiūrų 

Nizàmi Ganjavi poemos Chosrovas ir Širin iliustracijos. XV a. 


tapybos centrai, greta Tebrizo iškilo Bagdadas, Širazas ir kiek vėliau timuridų valdomas Samar- 
kandas ir Kazvinas. Šiuo laikotarpiu formuojasi naujas persiškas XV-XVI a. įsivyravęs klasikinis 
miniatiūrų tapybos stilius, kuris savo aiškiai kanonizuotais stilistiniais estetiniais reikalavimais 
tampa vienu svarbiausių arabų-musulmoniškosios dailės reiškinių. Nors lyginant su anksčiau 
vyravusia tradicija dailininkas atrodo daug laisvesnis pasirinkdamas įvairias temas ir motyvus, 
tačiau visur vaizduojant skirtingo rango žmones, įvairius tradicinius siužetus, gyvenimiškas 
situacijas, griežtai laikomasi etalonų ir taikomi panašūs kompoziciniai ir estetiniai principai: 
stilizacija, detalių realistiškumas ir įvairių metaforų prisodrintas simbolizmas. 

Valdant timuridams, šimtmetį nuo 1400 iki 1500 m. persų miniatiūros menas išgyvena 
savo apogėjų, pagrindiniais epochos stilių formuojančiais centrais tampa Tebrizas, Heratas ir 
Širazas. Miniatiūrose dažniausiai peizažo fone vaizduojamos masyvios figūros, o visų jų veidai 
yra ovalios formos ir pasukti viena kryptimi. XVI ir XVII a. miniatiūra žavi temų ir motyvų 
įvairove, regioniniai stiliai susipina, Irane jaučiamas grįžtamasis indų Mogolų miniatiūrų 
tapybos poveikis. 

Tebrizo meistrai žavi savo temų ir motyvų įvairove, linijų, spalvų ir koloritiniu rafinuo- 
tumu. Greta įprastinių kilmingų žmonių, poetų, sufijų gyvenimo scenų, čia regime daug 

peizažų, gyvūnų ir paukščių vaizdinių. Šios mokyklos miniatiūros išsiskiria puošniu dekoru, 
įnoringomis preciziškai atliktomis ornamentinėmis ir arabeskinėmis struktūromis. Su ja kon- 
kuruojančiai Širazo miniatiūros mokyklai, kuri tapo pagrindiniu to meto miniatiūrų kūrimo 
ir eksporto centru, kaip ir kinų tapybos tradicijai būdingas dėmesys gamtai, čia vyrauja kinų 
peizažo tapybai būdingas dėmesys kompozicijai, aukšta horizonto linija su išsikišusiomis 
uolomis ir paauksuotu dangumi. Širazo stiliaus miniatiūrose vyrauja natūralios gamtos vaiz- 
dai, žmonių figūros yra daug retesnės, jos yra pailgos formos, aukštos ir gracingos. Klasikinė 
persiškoji miniatiūra geriausiuose minėtų mokyklų meistrų kūriniuose žavi kompozicinio 
mąstymo brandumu, spalvine harmonija ir stiliaus vientisumu. 

Persų miniatiūros tradicijas perima ir į naują savo raidos etapą įžengusi tiurkų minia- 
tiūros tapybos tradicija, kurios meistrai pačioje XV a. pradžioje suformuluoja pagrindinius 
kompozicinius paveikslų konstravimo principus. Jie regimi įvairiuose romantinių poemų ir 
istorinių siužetų iliustracijose, kurių pagrindiniai herojai yra legendiniai herojai, valdovai, 
karžygiai, dažnai vaizduojamos įvairių mūšių ir rūmų gyvenimo scenos. Tiurkų miniatiūroje 
skirtingai nei europietiškoje dailėje, anot Dadašo, „paveikslas vaizdavo ne siužeto veiksmą, o už 
jo slypincios idėjos esmę. Tai buvo įgyvendinama pasitelkiant vaizdavimo idėją, siužeto idėjos 
laiką ir veiksmo vietą, kas tapo trimis pagrindiniais jo konstravimo principais“ (Dadaš, 2006, 
p. 50). Tiurkų miniatiūros tradicija glaudžiai siejasi su persiškąja, tik joje didesnis dėmesys 
skiriamas kontūrinei linijai ir spalvos ryškumui. Didesnio spalvingumo keliu pasuko iš persų 
išplaukianti Mogolų miniatiūros tradicija. 

Naujas islamiškos miniatiūrų tapybos raidos etapas siejasi su šlovingos Mogolų dinastijos 
meno stilių sklaida, kai sustiprėja iš Irano, vidurio Azijos ir Kinijos sklindančių estetinių skonių 
ir idealų įtaka. Baburas, Humayūnas, Akbaras ir jų palikuonys globojo kultūrą ir meną: ver- 
tino kaligrafiją, miniatiūrų tapybą, aistringai kolekcionavo knygas ir iliustruotus rankraščius. 
Pradžioje Baburo rūmuose, kaip ir kituose islamiškuose ir Rytų Azijos kraštuose, kaligrafija 
taip pat buvo traktuojama kaip aukščiausias ir giliausiai jautriausius žmogaus dvasios polėkius 
išreiškiantis menas, todėl ir kaligrafai jo rūmuose buvo gerbiami kaip aukščiausias menininkų 
sluoksnis. Iš tikrųjų iki XVI a. knygų iliustravimo srityje svarbiausias asmuo neabejotinai buvo 
kaligrafas, kuriam, rengiant rankraščio ar knygos tekstą, perrašytojai palikdavo tuščius iliustra- 
vimui skirtus plotus. Juos vėliau kaligrafai užpildydavo įvairiais dekoratyviais ornamentiniais 
ar floraliniais motyvais. 

Taip su kaligrafija tiesiogiai susijusi vaizduojamosios dailės sritis tapyba patiria esminę 
transformaciją, vietoj tradicinių indų tapybos formų plėtojasi iš persų perimta kaligrafijos ir 
rankraščius bei knygas iliustruojančių miniatiūrų tapybos tradicija. Jei iki Akbaro laikų, isla- 
mizuotoje šiaurės Indijoje, kaip ir visame islamiškosios meno tradicijos pasaulyje, viešpatavo 
dieviškasis menas kaligrafija, Akbarui tapus imperatoriumi, tapytojai įgavo lygiavertį pripa- 

Abü al-Hassanas. Džachangiras Bichitras. Padshahnama iliustracija. Mir Sayyid Ali. Nizami. 
priešais Akbaro portretą. XVIII a. pr. Miniatiüra. XVII a. Chamza iliustracija. 1540 m. 


žinimą. Tuomet socialinis dailininko statusas Indijoje ir valdovų rūmuose nepaprastai išaugo. 
Jie buvo laukiami oficialių priėmimų svečiai, buvo artimi imperatorių rato žmonės, kuriems 
talentas kartais atverdavo kelius į aukštas valstybines pareigas ir didikų rangus. Pavyzdžiui, 
dailininkai Abū al-Hassanas ir Bichitras artimi imperatoriaus Džahangyro patikėtiniai ir 
bičiuliai, su kuriais jis dalindavosi slapčiausiomis mintimis. 

Ankstyvajame indų islamiškosios miniatiūros raidos etape, kai Akbaro ir Humayūno rü- 
muose dirbo daugiausiai iš Irano pakviesti meistrai buvo jaučiama stipri garsių Tebrizo, Širazo 
ir Herato miniatiūrų mokyklų įtaka, kadangi pirmųjų Mogolų imperatorių rūmų dirbtuvių 
steigimui vadovavo tebrizietis Mir Sayyid Ali ir širazietis Abd us-Samadas. Mogolų imperatorių 
rūmų miniatiūros mokykloje pradžioje vyravo į rūmus pakviesti persų miniatiūros meistrai. 
Tačiau ilgainiui į miniatiūros kūrėjų gretas įsiliejant indų kilmės menininkams vis labiau jautėsi 
anksčiau dar iki islamizacijos gyvavusių vietinių mokyklų įtakos, dėl kurių susiformavo savita 
indo-islamiškos miniatiūrinės tapybos tradicija. 

Pažymėtina, kad imperatorių rūmų miniatiūros mokykla tuo metu nebuvo vienintelė 
Mogolų imperijoje, kadangi panašias mokyklas, kaip parodysime vėliau, turėjo ir daugelio 
kitų galingiausių vasalinių karalysčių, kunigaikštysčių atstovai bei už imperijos ribų gyvavusių 
valstybių valdovai. Tai lėmė nuolatinę garsiausių menininkų, kūrinių migraciją, idėjų ir meninės 
kūrybos principų apykaitą, o per juos ir vis naujų miniatiūrinės tapybos elementų bei stilių 
kaitą. Nevertėtų pamiršti ir to, kad lygiagrečiai Mogolų miniatiūrinės tapybos mokykloms 
Radžastane ir Pahari skleidėsi savitos su hinduistinės tapybos tradicijomis, o Gudžarate su 
džainistinėmis suaugusios vietinės mokyklos, kurios taip pat per menininkų ir meno kūrinių 

cirkuliaciją veikė Mogolų imperatorių rūmų miniatiūrinės 
tapybos raidą. 

Dažai ir popierius į Mogolų imperatorių dailininkų 
dirbtuves buvo atvežami iš svarbiausių jų gamybos cen- 
trų Samarkando, Tebrizo, Širazo ir kitų vietovių. XV a., 
valdant timuridams, knygų iliustravimo menas pasiekė 
savo apogėjų pagrindiniuose Irano rankraščių ir knygų 
iliustravimo centruose Samarkande, Herate, Širaze, Isfa- 
hane, iš kur naujovės plito į Mogolų imperatorių ir kitų 
vasalinių valdovų bei didikų rūmus. 

Daugelis Mogolų dinastijos atstovų buvo ne tik sub- 
tilts kaligrafijos žinovai, vertintojai, tačiau ir patys, kaip 


ir dauguma kitų islamiškojo pasaulio valdovų, kultivavo 4 p" à E | 
xx 8 dr d 


kaligrafijos meną, meniškai perrašinėjo Korano tekstą. 
Subtilus vaizduojamosios dailės žinovas ir globėjas im- Idealizuotas Bihzado portretas, 
peratorius DZahangyras teigė, kad nežiūrėdamas į parašą PA 
gali pasakyti dailininko, kuris nutapė konkretų kūrinį ar 

netgi kas prie jo prisidėjo kaip pagalbininkas, pavardę. Mogolų imperatorių dirbtuvių iški- 
liausių meistrų individualūs ženklai regimi beveik visų tuo metu sukurtų paveikslų kampuose. 
Rūmuose buvo sukurta sudėtinga jų kūrinių apmokėjimo sistema, atsižvelgiant į menininko 
talentą, kūrinių meistriškumą, produktyvumą ir kitus veiksnius. 

Mogolų imperatorių remiamoje miniatiūrinėje tapyboje buvo vaizduojamos rūmų gy- 
venimo, medžioklės, mūšių, haremo gyvenimo scenos, žymių valdovų, aristokratų, šventikų, 
karžygių, kilmingų moterų portretai. Greta plėtojosi ir paukščius bei gyvūnus vaizduojanti 
tapyba. Miniatiūrų tapybai būdingas dekoratyvumas, stiliaus glaustumas, sodrios šventiškos, 
dainuojančios spalvos, piešinio rafinuotumas. 

Mogolų dinastijos kūrėjas Baburas, kuris, anot A. Toynbee, buvo vienas iškiliausių to meto 
pasaulio valdovų, daug dėmesio skyrė mokslui, menui, iliustruotų knygų kolekcionavimui. 
Jo prisiminimų knygoje Babūrnama aptinkame apmąstymus apie dailės svarbą valstybės 
gyvenime ir įžvalgią garsių dailininkų Bihzado ir Shah Muzaffaro kūrybos analizei. Baburo 
sūnus Humayünas daug laiko praleidęs tremtyje Irane (1540-1555 m.), kur artimai bendravo 
su Safavidų dinastijos valdovų globojamais rūmų dailininkais, talentingiausius iš jy vėliau pa- 
kvietė svečiuotis ir dirbti savo rūmuose. Miniatiūros ir kaligrafijos meistrams jis savo rūmuose 
įkūrė specialias dirbtuves, kuriose darbavosi rankraščius iliustruojantys dailininkai, kaligrafai, 
o amatininkai gamino knygas. Reikšmingiausias Humayūn valdymo laikais (1530-1540, 
1555-1556 m.) sukurtas meno kūrinys buvo garsaus persų poeto Nizami Ganjavi iliustruo- 

tas rankraštis Hamsa („Penkios poemos“) su 34 puikiomis sodrių spalvų miniatiūromis. Tai 
tikras šedevras, kurį, manoma, kūrė dešimt žymiausių to meto iš Bucharos, Samarkando 
miestų, vidurio Irano ir Indijos kilusių įvairaus stiliaus mokyklų miniatiūros meistrų. Nors 
prie miniatiūrų dailininkų parašų nėra, tačiau pagal stiliaus bruožus manoma, kad dviejų iš 
šio ciklo miniatiūrų autorius yra didis meistras Mir Musaviras. 

Akbaro valdymo laikais (1556-1605 m.) kaligrafijos, tapybos ir miniatiūros menas išgy- 
veno pakilimą, kadangi pasižymėjusio religine tolerancija imperatoriaus rūmuose suburiama 
daugybė įvairių musulmoniškų kraštų ir indų kaligrafų, tapytojų, miniatiūros meistrų, kurie 
įgyvendina daugybę valdovų rūmų užsakymų. Nuo šiol Mogolų dvare būtent menininkai 
tampa artimais imperatorių šeimų aplinkos nariais, kadangi meno kūrėjai įgauna dvare aukštą 
socialinį statusą. 

Tuomet Akbaro dvare sukuriamas garsus sodrių spalvų miniatiūrų ciklas Tūtinama 
(„Papūgos pasakojimai“) ir iliustruotas milžiniškas 14 tomų, tikriausiai 1562-1577 m. kurtas, 
leidinių ciklas Hamsanama („Hamzos pasakojimai“), kuriame detaliai aprašomi pranašo 
Mohameto dėdės Hamzos patirti legendiniai nuotykiai klajonėse po įvairius kraštus. Kiek- 
vienas iš minėtų tomų turėjo po 100 iliustracijų. Nors įvairių Mogolų valdovų dirbtuvėse 
sukurtame cikle jaučiama stipri didžiųjų persų miniatiūrų tapybos meistrų Mir Sayyid Ali ir 
"Abd us-Samado stilių įtaka, tačiau šis ciklas vis dėlto buvo jau specifinio Mogolų meno stiliaus 
kūrinys, kuriam būdingas savitas spalvų harmonijos suvokimas, subtiliausi tonų susipynimai, 
galinga emocinio poveikio jėga, pavertusi šį kūrinį tikra to meto indų miniatiūros meno pažini- 
mo enciklopedija. Vėliau Akbaras daug dėmesio skyrė istorijai, poezijai ir religinės tolerancijos 
problemoms, siekdamas suartinti islamiškos ir indų religijų adeptus. Todėl ir jo socialiniai 
užsakymai buvo formuojami šia kryptimi. Svarbūs išleisti istorinio pobūdžio rankraščiai yra 
Darabnama su 157 įvairių dailininkų iliustracijomis ir Razmanama („Kovų knyga“, apie 
1582-1586 m.) indų epo „Mahabharatos“ vertimas į persų kalbą, kurio daugelį iliustracijų 
kūrė dailininkas Dasvantas. Kiti svarbūs leidiniai Ta rih-alfi („Tūkstantmečio istorija“, apie 
1580 m.), Timūrnama („Timūro istorija“), skirti Mogolų dinastijos pirmtako tiesioginio 
didžiojo Čingischano palikuonio žygdarbiams pažymėti, ir Babürnama („Babūro istorija“). 

Minėti paveikslų ciklai yra naratyvinio pobūdžio, išsiskiria aiškiais ir nuosekliais kom- 
poziciniais sprendimais, subtilia tapymo maniera, savitu piešiniu ir ypatingu ritmo jausmu. 
Akbaro valdymo laikais buvo sukurta puikių valdovą, rūmų gyvenimo scenas, medžiokles 
epizodus vaizduojančių miniatiūrų, taip pat valdovo ir kitų kilmingų žmonių portretų. Dėl 
persų miniatiūros tradicijų poveikio ir šiuose paveiksluose ypatingas dėmesys kreipiamas į 
įvairių aprangos detalių perteikimą, žirgus ir ginkluotę. 

Paskutiniais Akbaro gyvenimo metais Lahore buvo išleista prabangių didžiųjų persų po- 
etų kūrinius iliustruojančių knygų ant aukštos kokybės popieriaus. Tai Divanas su garsiausių 

Nizàmi portretas. Miniatiüra. Daulat. Nizàmi i$ „Chamsa“ rankraščio Amiro Chosrovo Dehlavi 
XVIa. užsklandsa Miniatiüra. 1595-1596 m. poemos iliustracija. 
Miniatiūra. XV a. 


Akbar rūmų dailininkų 15 iliustracijų, Nizami Ganjavi Hamsa („Penkios poemos“), Jami 
Baharistan („Pavasario sodas“), Amir Husraw („Keturių dervišų pasakojimas“) ir kitos. Tai 
jau visai kito stiliaus rafinuoto skonio estetinius reikalavimus atitinkantys leidiniai, liudijantys 
apie harmoningą indų ir persų miniatiūros meno tradicijų sintezę. 

Akbaro laikais ypatingą pakilimą išgyvenęs miniatiūrų tapybos menas toliau buvo 
plėtojamas Džahangyro valdymo laikais. Šis valdovas buvo ne tik didis meno mecenatas, 
tačiau ir subtilus tapybos ir kaligrafijos žinovas. Jis didžiavosi, kad nežiūrėdamas į parašą 
gali pasakyti, kas yra ne tik konkrečios miniatiūros ar kaligrafijos autorius, tačiau netgi kas iš 
mokinių padėjo įgyvendinti meistro kūrybinius siekius. Džahangyras subūrė apie save daug 
didžių menininkų, tapytojų, kaligrafų, knygos meno meistrų, daug dėmesio skyrė rūmų 
kolekcijų sutvarkymui ir katalogizavimui. Savo artimiems draugams menininkams jis netgi 
suteikdavo didikų titulus, dalijosi su jais slapčiausiomis mintimis ir išgyvenimais. Žymiausių 
Mogolų mokyklos miniatiūrų meistrų autoritetas buvo toks didelis, kad garsiausi jų kūriniai ar 
atskiri jų motyvai buvo nuolatos perpiešiami, kartais pasirašant savo pavarde, o neretai netgi 
klastojant autorystę, kadangi didžiųjų meistrų darbai buvo labai vertinami kolekcionininkų 
ir kainavo didžiules pinigų sumas. 

Nuo XVII a. vis didesnę svarbą Mogolų miniatiūros mokyklos tradicijoje įgauna rūmų 
gyvenimo scenų, įvairių ceremonijų, haremo gyvenimą vaizduojantys paveikslai. Greta vy- 
raujančios polichrominės miniatiūros tradicijos, tikriausiai dėl kinų meno tradicijų poveikio 
skleidžiasi ir monochrominė miniatiūrų tapymo technika. Meistrai pirmiausia juodu tušu nu- 
piešdavo būsimo kūrinio kontūrus, o vėliau pereidavo prie paveikslo detalių konkretizavimo. 
Mogolų monochrominės miniatiūrų tapybos tradicijai svetimas didiesiems kinų, korėjiečių ir 

japonų meistrams būdingas tapymo manieros laisvumas ir spontaniškumas. Ir apskritai Rytų 
Azijos monochrominės tapybos tradicija savo tapymo manieros ir estetinio skonio rafinuo- 
tumu yra neprilygstama. Kitas funkcijas atlikusi miniatiūrų tapyba, suprantama, šiuo aspektu 
su turtingomis Rytų Azijos spontaniškos tapybos tradicijomis negalėjo konkuruoti. XVII a. 
paskutiniais dešimtmečiais Mogolų miniatiūros tradicijoje ryškėja nuosmukio tendencijos, 
kurios tiesiogiai siejasi su imperijos krize. 


Muzikos estetika 


Svarbi vieta arabų-musulmoniškos estetikos raidoje teko plačiai teoriniuose veikaluose gvil- 
denamai muzikai (musigah), kuriai išskirtinį dėmesį teikė Massignonas savo musulmoniškų 
tautų meninės raiškos būdų tyrinėjimuose. Būtent muzikos, greta poezijos, formų išsamioje 
analizėje jis regėjo atsiribojimo galimybę nuo daugelio stereotipų apie islamo kultūrai tariamai 
būdingą meno formų prasmingumo neigimą. „Pirmuoju tokios nuomonės paneigimu, - rašo 
Massignonas, - yra jau pats meno gyvavimo faktas islamo šalyse. Pirmiausia - muzika. Kartu 
su Korano skaitymo tradicija visose musulmoniškose šalyse, nepaisant visos jų tautų įvairo- 
vės, išplito vieninga, savita muzikos koncepcija. Muzika galėjo išvengti formos draudimų, 
būdama, nematerialiu menu“ (Massignon, 1963, p. 9). Iš tikrųjų Korano teksto skaitymas, jo 
recitavimas buvo vienu ir tuo pačiu metu poezija ir muzika, netgi kvietimas maldai beveik 
visada buvo išdainuojamas. 

Arabų muzikos ištakos datuojamos apie II a. pr. m. e. Ši muzikos tradicija formavosi 
Arabijos pusiasalyje gyvenusių klajoklinių genčių ir prekybos centrų aplinkoje. Pradžioje tai 
buvo nesudėtingos ritmikos melodijos, kurios sugėrė savyje Sirijos, Mesopotamijos ir Irano 
muzikinės kultūros elementus. Savita arabų muzikos raidą reflektuojanti muzikos estetika 
formavosi VII-X a. sąveikaujant klajoklių beduinų muzikos tradicijoms ir senųjų civilizacijų 
kosmogoninėms teorijoms. Arabų-musulmoniškosios civilizacijos erdvėje dar nuo ikiislamisky 
laikų tvirtas pozicijas turėjo seniai čia šaknis suleidusios kosmogoninės babiloniečių, persų, 
graikų muzikos teorijos, kurios, kaip galėjome įsitikinti filosofinei estetikai skirtame skyrelyje 
išsaugojo gyvybingumą daugelio įtakingiausių arabų filosofinės estetikos atstovų koncepcijose. 

Esminiai poslinkiai muzikinės estetikos raidoje išryškėjo Omejadų dinastijos valdymo 
laikais, tačiau tikrasis pakilimas regimas Abasidų dinastijos valdymo metu, kai suklestėjo 
muzikos teorija ir tradicinė instrumentinė gausiai ornamentuota tiek simetrinio, tiek ir 
nesimetrinio pobūdžio muzika. „Tradicinė muzika išsirutulioja iš kosmologinių prielaidų ir 
atspindi atvertos tikrovės sanklodą. - pabrėžia Nasras, - Ji prasideda tyloje, neišreiškiamoje 
tikrumoje, ir sugrįžta į tylą. Pats muzikos kūrinys yra tarsi kosmosas, užgimstantis vienyje 

Muzikantai. Omejadų epochos freska. Sirija. Muzikuojantieji. Rankraščio iliustracija. XII a. 
VIII a. 


ir į jį sugrįžtantis. Skirtumas tik tas, kad muzikos audinį, iš kurio išaustas pasaulis, sudaro 
garsai, aidu atliepiantys pirminę tylą ir atspindintys harmoniją, suteikiančią savitumą visoms 
ir begalinės Tikrovės manifestacijos apraiškoms. (Nasras, LM, 1996, p. 16.). 

Kita vertus, muzikai arabų-musulmoniško pasaulio estetikoje tenka specifinis vaidmuo, 
kuris ženkliai skiriasi nuo svarbių ritualinių funkcijų, priskiriamų muzikai daugelyje kitų di- 
džiųjų civilizacijų. Šį arabų-musulmoniškos muzikinės estetikos savitumą, jos pašalinimą iš 
vaisingos ritualinės kultūros plėtotės dalinai galima paaiškinti pranašui Mahometui priskiriamo 
pageidavimo, kad ji funkcionuotų tik vestuvėse, šeimos švenčių metu ir prieš maldas. Todėl 
muzikinė kultūra arabų-musulmoniškame pasaulyje daugiausiai skleidžiasi: 1) kaip neatsie- 
jama pasaulietinės kultūros dalis, kuri natūraliai formuojasi pagal savo muzikinės estetikos 
raidos dėsnius ir 2) jai oponuojanti religinės kultūros dalis. Pasaulietinę muziką religinės pa- 
saulėžiūros šalininkai kartais netgi traktuoja muziką kaip velnišką išmonę, pagundą, vedančią 
iš tiesos kelio pareigingą puritoniškos islamo religijos adeptą. Iš čia plaukia neretai aptinkami 
ortodoksinės pakraipos mąstytojų tekstai, traktuojantys įtaigius muzikos instrumentus fleitą 
ir liutnę kaip velnio išradimą. Tai sąlygojo ir palyginti žemą muzikantų ir dainininkų socialinį 
statusą arabų-musulmoniškos civilizacijos pasaulyje. 

Kitoks požiūris yra į vadinamąją „dvasinę“ (Sama) muziką, kuri yra skirta ne neišprusu- 
siems žmonėms, o tikriems Dievo mylėtojams, kadangi šlovina pagrindinius islamo religijos 
idealus. Islamo muzikos estetikoje skleidžiasi elitaristiniai motyvai, kurie regimi dvasinės 
muzikos skirstyme į tris rūšis: viena yra skirta paprastiems žmonėms, kita visuomenės elito 
sluoksniui, o trečioji - mažam itin giliai jaučiančiam muzikos subtilybes elito išrinktųjų sluoks- 

niui. Paprasti žmonės, būdami netobulos prigimties ir 
neturintys deramo išsilavinimo, yra valdomi aistrų ir 
nerūpestingo požiūrio į žmogaus gyvenimo tikslus, todėl 
jiems yra svetimas gilesnis muzikos esmės suvokimas, 
antrosios elitui priklausančios žmonių grupės atstovai 
esantys kelyje į tikrų dalykų esmės suvokimą klauso mu- 
ziką širdimi, o trečiosios ypatingos elito dalies elito elite 
atstovai, išsiskiriantys ypatinga dvasine branda klausosi 
muzikos siela, kas padeda jiems gyventi harmoningoje 
meilėje su Dievu. Tokia dvasinės muzikos prigimties ir 
tikslų interpretacija visiškai atitinka ortodoksinės islamo 
pakraipos teoretikų ideologines nuostatas. 

Tačiau nepaisant ortodoksų pasipriešinimo, plėto- 
jantis įvairioms pasaulietinės kultūros formoms, kurių 
neatsiejama dalimi buvo ir muzika, ji tvirtai įaugo į 


išsilavinusių arabų-musulmoniškojo pasaulio žmo- 


Arabų muzikantai Sicilijos valdovo 
rūmuose. Palermas. XII a. 


nių kasdienį gyvenimą. Svarbų postūmį pasaulietinės 
muzikinės kultūros ir muzikos teorijos raidai suteikė 
„gražaus gyvenimo stiliaus“ estetinių principų sklaida 
arabų-musulmoniškosios civilizacijos klestėjimo metu. Iš čia plaukia augantis dėmesys pro- 
fesionaliam muzikavimui, pamatinėms muzikinės estetikos problemoms. Ilgainiui muzikos 
teorijos žinojimas, muzikavimas įvairiais instrumentais tampa neatsiejama artistiškos ir įvai- 
riapusiškai išsilavinusios asmenybės gyvenimo dalimi. Šis muzikos įjungimas į aristokratijos ir 
intelektualų pagrindinių estetinių interesų ir dvasinių poreikių lauką suteikia galingą postūmį 
arabų-musulmoniškojo pasaulio muzikos teorijos ir praktikos raidai. Itin aukštą meninį lygį 
čia pasiekia kamerinė ir vokalinė muzika. 

Pradžioje arabų muzikos teorija buvo daugiau veikiama graikų, persų, indų, senovės 
žydų muzikos tradicijų, tačiau vėliau šių įtakų skalė ženkliai išsiplėtė ir formavosi savita jau 
vis stipriau persų muzikos įtakota araby-musulmony kuriama muzikinės kultūros ir estetikos 
tradicija. Tam neabejotiną poveikį turėjo geras kitų civilizacijų persų, graikų ir indų muziki- 
nės kultūros laimėjimų pažinimas ir muzikinio išsilavinimo pagrindų įjungimas į kultūringų 
aukštuomenės žmonių išsilavinimo sistemą, tai skatino ir muzikinės estetikos plėtotę. Didžiulį 
poveikį vėlesnei muzikinės estetikos raidai turėjo al Kindžio apmąstymai apie panašų spalvų 
ir muzikos garsų, melodijų emocinį poveikį asmenybei, kuriuose galime įžvelgti sąsajas su 
senovės indų muzikinės estetikos idėjomis. Šios įžvalgos buvo toliau plėtojamos įvairių krypčių 
mąstytojų veikaluose ir skatino menų sąveikos problemų tyrinėjimus. 

Mir Sayyid Ali. Muzikinė sueiga. Detalė. Muzikantai Alepe. Raižinys. XVIII a. 
XVIa. 


Reikšmingiausiais arabų-musulmoniškojo pasaulio muzikinės estetikos atstovais buvo 
Basroje X a. iškilusi intelektualių enciklopedisty „tyrųjų brolių“ draugija, al-Farabis, ibn Sina, 
aš-Širazi, al- Amuli, ibn Haldūnas, Safi ad-Dinas, ‘Abd al-Qadiras. Šie įvairiapusiškai išsila- 
vine intelektualai ir subtilūs muzikinės estetikos pamatinių principų žinovai puikiai suvokė 
emocinio muzikos poveikio jos suvokėjo dvasiniam tobulėjimui galią. Plėtojantis arabų es- 
tetikai ir svarstant žmogaus dvasinio tobulėjimo problemas, muzikos sandaros, jos estetinės 
prigimties, emocinio poveikio asmenybei problemos tampa svarbia arabų teorinio diskurso 
dalimi ir muzika vis dažniau traktuojama kaip žmogaus dvasią, jo etinius ir estetinius princi- 
pus formuojantis menas. Tiesą sakant, didieji arabų mąstytojai al-Farabis ir ibn Sina kritiškai 
žvelgia į Antikos muzikos estetikos teorijas, kuriose, jų įsitikinimu, stigo gilesnio požiūrio į 
universalias muzikos meno galimybes. 

Arabų muzikos estetikos tapsmui didžiausią poveikį turėjo jos pamatus kloję, X a. gyvenę, 
„tyrieji broliai“ ir al-Farabis. „Tyrųjų brolių“ draugija parašė išsamų muzikos teorijai skirtą 
traktatą, kuriame jaučiama senovės Babilono astrologinių teorijų, pitagoriečių, persų, indų ir 
senovės žydų muzikos teorijų įtaka. Jų kosmogoninė muzikos teorija jungė savyje mokymus 
apie dangiškų sferų harmoniją, muzikos kilmę, sandarą, tonus, intervalus, ritmus, pagražini- 
musir kitus sudėtinius jos komponentus. Šiuose svarstymuose nuolatos pabrėžiamas vėlesnei 
arabų estetikai būdingas muzikos ryšys su matematikos principais. Aukšti muzikos tonai čia 
vadinami karštais, o žemi - šaltais, plėtojama teorija apie harmoningus jų santykius. Neatsitik- 
tinai harmonija yra pamatinė „Iyrųjų brolių“ muzikos estetikos kategorija. Ji yra pagrindinis 
estetinis muzikos kokybės ir išliekamosios vertės kriterijus. Aukštai vertinamas muzikos 
kuriamos harmonijos sugebėjimas sukelti gilius pozityvius jausmus, dziaugsminguma, vidinį 

dvasinį pasitenkinimą, o disharmonija čia traktuojama 
kaip skatinanti atstūmimo jausmą. 

„Tyrųjų brolių“ amžininkas puikus muzikos teo- 
retikas ir muzikas al-Farabis parašė unikalų pasaulyje 
analogų konceptualumu neturintį savo epochos muzikos 
estetikos veikalą „Didžioji muzikos knyga“, siekdamas ko- 
kybiškai naujame teorinės sintezės lygmenyje apibendrin- 
ti jam žinomas senovės graikų, persų, indų ir kitas muzi- 
kos estetikos teorijas. Tai mąstytojo viso gyvenimo knyga, 
kurią jis rašė ilgai ir nuolatos tobulino, plėtė parašytas 
dalis. Šioje knygoje, greta pagrindinių filosofinės meta- 
fizikos, pažinimo teorijos ir muzikos estetikos problemų, 
ypatingas dėmesys skiriamas muzikinės akustikos, ma- 
tematikos, psichologinės estetikos, meno psichologijos, 
instrumentalistiškos, paskirų muzikos instrumentų me- 


ninės išraiškos galimybių aptarimui. Gvildendami šį uni- 
Muzikavimas Osmanų imperijoje. versalių ambicijų kupiną muzikinės estetikos veikalą ap- 
Miniatiūra. XVIII a. n : . ae ee — : 
siribosime tik keliais svarbesniais jo estetiniais aspektais. 
Iš pirmtakų muzikos teorijų al-Farabis perėmė 
išskirtinį dėmesį „harmonijos“ estetinei kategorijai ir matematiniams muzikos principams, 
būtent tai jį sieja su senovės Egipto, sirų, persų, pitagoriečių, senovės indų ir kinų, neoplatonikų 
muzikos teorijomis, kuriose muzika artinama su universaliais kosminės harmonijos principais, 
ieškomas ryšys tarp Žmogaus, visuotinės kosmoso muzikinės harmonijos ir kalbama apie 
ypatingą Dangaus muziką. Iš čia plaukia daugeliui ankstyvųjų Rytų pasaulio muzikos teorijų 
būdingas požiūris, kad mus supanti Visata ir gamtos pasaulis yra sukurtas remiantis muzikinės 
harmonijos dėsniais, todėl ir jautresni žmonės pajėgia išgirsti ir suvokti „dangaus harmonijos“ 
skleidžiamus garsus. Muzikos esmę jis sieja su melodija, kurią apibūdina kaip tam tikra tvarka 
išdėstytų muzikos tonų seką. Tačiau melodijos sąvoką jis naudoja ir kita prasme - - kaip ir 
eilės tonų kombinaciją, glaudžiai susijusią su fonemomis, frazėmis ir atitinkamomis mintis. 
Gvildendamas muzikos fenomeno esmę al-Farabis išskiria du vienas kitą savo žiniomis 
papildančius mokslus: muzikos praktiką ir muzikos teoriją. Pirmasis iš šių mokslų pagrindinį 
dėmesį sutelkia į klausa suvokiamų įvairių muzikos melodijų, gamtos sukurtų ir žmogaus 
rankomis pagamintų muzikos instrumentų pažinimą. Prie natūralių gamtos sukurtų muzikos 
instrumentų čia priskiriama žmogaus gerklė, liežuvis ir visa tai, kas Žmogui padeda išgauti 
muzikalius garsus, o prie pagamintų muzikos instrumentų priskiriama, pavyzdžiui, liutnia, 
birbynė ir kiti instrumentai. 

Skirtingai nei muzikantas praktikas, kuris 
reiškiasi muzikinių melodijų, tonų ir grojimo 
įvairiais muzikos instrumentais srityje, muzikos 
teoretiko funkcijos al-Farabio traktate pirmiau- 
sia yra siejamos su muzikos teorijos principų 
pažinimu, aiškinantis, iš ko atsiranda muzikinės 
melodijos, taip pat gilinantis į mechanines garsų 
atsiradimo priežastis, o visiškai abstrakčiai, ab- 
soliučiai, tai yra visiškai nepriklausomai, ir nuo 
konkretaus instrumento skambesio. 

Iš tokios abstrakčios muzikos teorijos 
sampratos ir plaukia penkios pagrindinės jo 
muzikos teorijos dalys. Pirmoji gvildena tuos 
muzikos pradmenis ir pagrindus, kurie yra 
naudojami šio mokslo aprašymui, aiškinantis 


kaip jie panaudojami muzikos pažinimui, iš ko 

jie susideda ir kaip dera juos tyrinėti. Antroji Ernst Rudolph. Muzikanté. XIX a. 

skirta pagrindinių šio meno principų pažinimui. 

Tai - mokymas apie tonus, jų atsiradimą, ypatumus, rūšis,santykius vieno su kitais ir pan. 
Trečiojoje dalyje aiškinamasi apie derinimą visų tų požiūrių, kurie išryškėja pagrindiniuose 
aiškinimuose ir jrodymuose apie įvairių dirbtinių muzikos instrumentų meninės išraiškos 
galimybes, jų grojimo tvarką ir pan. Ketvirtoji dalis yra skirta įvairių natūralių ritmų rūšių ir 
tonų ilgio aptarimui Penktoji dalis skirta tobulų melodijų kompozicijos priemonių aptarimui, 
glaudžiai siejant jas su poetinės kompozicijos principais. 

Pagrindinė aptariamo fundamentalaus al-Farabio veikalo idėja yra muzikos galingos 
emocionalios prigimties išryškinimas, jausminio prado muzikos estetikoje iškėlimas ir jos 
estetinių įtaigos galimybių panaudojimas žmogaus dvasinių savybių tobulinimui. Tuo jis tarsi 
siekė kompensuoti kultinės muzikos, su aiškiai išreikštais religiniais motyvais ir teikiančios 
ypatingą dėmesį žmonių sąmonės ir etinių gyvenimo principų tobulinimui, nebuvimą islamo 
civilizacijos erdvėje. Al-Farabis vienas pirmųjų pasaulinės kultūros teorijoje specialiame trak- 
tate „Gydymas remiantis muzika“ išplėtojo vientisą muzikinės terapijos teoriją, kuri susilaukė 
atgarsio ir tarp arabų-musulmoniškojo pasaulio medikų. Jie plėtodami al-Farabio idėjas ne 
tik rašė traktatus apie gydomąjį muzikos poveikį tačiau ir naudojo įvairius muzikos terapijos 
metodus sielos ir kūno negalavimų gydymui. 

Savitu požiūriu į muzikos estetikos problemas išsiskyrė ir kiti du didūs arabų mąstyto- 
jai humanistai ibn Sina ir ibn Haldūnas. Pirmasis daug dėmesio skyrė empirinei pamatinių 

muzikos prigimties, savitumo ir emocinio poveikio suvokėjui problemų analizei. Pabrėžęs 
išskirtinę muzikos vietą menų hierarchijoje, ibn Haldūnas laikė muziką ne tik aukščiausių 
menų grupei priskiriamų menu, tačiau kaip ir Konfucijus, jautriausiu kultūros seismografu. 
Muzikos nuosmukis, jo įsitikinimu, rodo liguistą visuomenes būseną ir jos krizės sąlygomis 
signalizuoja apie visuomeniniame gyvenime ir kultūroje ryškėjančias negatyvias apraiškas. 

Arabų muzikos teorija glaudžiai siejosi sa muzikavimo tradicijų teorine recepcija. Anks- 
tyvajame muzikinės kultūros raidos etape čia dažniausiai vyravo vienbalsė vokalinė muzika, 
kurios melodijos buvo pagrįstos septyniomis dermėmis. Jose tarp pagrindinių laipsnių varto- 
jama pusė tono ir mažesni intervalai, kurie arabų muzikai suteikia monotoniškumo atspalvį. 
Vėliau stiprėjant kitų muzikos tradicijų įtakai arabų- musulmoniško pasaulio erdvėje augo 
instrumentinės muzikos svoris. Arabų tradicinėje muzikoje naudojami įvairūs muzikiniai 
instrumentai, iš kurių pirmiausia galime išskirti styginius: rebabas, kemandža, kanūnas, ūdas, 
pučiamuosius: nėjus ir mušamuosius: dufas, tablis. Ilgainiui arabų-musulmoniškos civilizacijos 
erdvėje išsirutuliojo savitos arabų, Persijos, Egipto, Magribo, Andalūzijos, Turkijos, Šiaurės 
Indijos ir kitos muzikos tradicijos, kurios buvo integruotos į Islamo muzikinės kultūros pasaulį 
ir išsaugojo savo gyvybingumą iki mūsų dienų. 

Islamo pasaulio muzika ženkliai skiriasi nuo mums įprastos vakarietiškos muzikos tradi- 
cijos išskirtiniu dėmesiu aiškiam ritmui, melodijai ir žaismu įvairiais filigraniškai struktūruo- 
tais tonais. Itin svarbų organizuojantį muzikinių struktūrų audinį vaidmenį arabų muzikoje 
įgauna nuolatinis ritminių struktūrų panaudojimas, kuris pasitelkiant nedidelio būgno tipo 
instrumentą, pabrėžiant ritminių struktūrų sistemiškai organizuojančią tvarką, tarsi reguliuoja 
pagrindinių muzikinių taktų ir melodijų kaitą. Kita vertus, arabų-musulmoniško pasaulio 
muzikai svetimas vėliau Vakarų kultūroje besiskleidžiantis polifonizmas, ji kaip ir miniatiūrų 
tapyba skleidžiasi plokštuminių ornamentinių ir meistriškai organizuotų mikrointervalų nu- 
brėžtų struktūrų plotmėje. Mégindamas apibrėžti arabų-musulmoniško pasaulio muzikinės 
kultūros specifiškumą, Massignonas taikliai pastebi, kad čia „pirmiausia mes susiduriame su 
gama, kuriai būdingi labai siauri intervalai, aprėpiantys trečdalį ar ketvirtį tono ir išdėstyti 
nereguliariai. Balsas neperžengia labai riboto intervalo ribų, o tai liudija apie ganėtinai aukštą 
šio meno lygį, kadangi jo suvokimui būtina absoliuti klausa“ (Massignon, 1963, p. 23). 

Rafinuota islamo pasaulio muzikinė kultūra turėjo įtakos Vakarų muzikinės kultūros, 
ypač arabizacijos poveikį tiesiogiai patyrusiai ispanų, portugalų, o vėliau per Provansą ir kitų 
Vakarų Europos tautų muzikos raidai. Norėčiau priminti, kad būtent iš arabų-musulmoniško 
pasaulio, ypač iš arabizuotos Ispanijos pietuose, Andalūzijos, Sicilijos ir Provanso, į Vakarų 
pasaulio civilizacinę erdvę atkeliauja dauguma mūsų dabar plačiai vartojamų ir laikomų eu- 
ropietiškais muzikos instrumentų, tokių kaip liutnia, smuikas, gitara, įvairūs mušamieji, fleita. 
Manoma, kad ir solfedžio gama taip pat yra arabiškos kilmės. 

Architektüros estetikos savitumas 


Arabų-musulmoniškojo pasaulio pasididžiavimu tapo stulbinanti išraiškingų stilių ir regioni- 
nių formų įvairove architektūra (‘imdrah). Pasiekusi aukštą meninį lygį ji pasižymėjo kompo- 
zicinių sprendimų branda, netikėtais inžinerinės minties polėkiais, originaliais konstruktyviais 
sprendimais, lanksčiomis planavimo schemomis, daugybės meninės išraiškos elementų išmo- 
ningu panaudojimu, meistriška apdaila ir dekoro įvairove. Islamiškos architektūros laimėjimai 
tvirtai jaugusi į kitas architektūros tradicijas ir turėjo didžiulį poveikį gotikos ir renesanso 
stilių formavimuisi Vakaruose. Daugelis islamo pasaulio valdovų buvo didžiaisiais statytojais, 
kurie siekė tvirto akmens pastatytuose didinguose architektūros statiniuose ir jų interjerų 
dekoro grožyje įamžinti savo ištikimybę islamo religijai, ir paliktus pėdsakus istorijoje. Todėl 
reprezentaciniams architektūros statiniams, jų dekorui neretai buvo skiriamos milžiniškos 
išlaidos ir naudojamos brangiausios iš tolimų kraštų atvežamos medžiagos. 

Architektūrą pagrįstai galima traktuoti kaip pagrindinį visuomeninį arabų-musulmoniš- 
kojo pasaulio meną, kurio iniciatoriais ir mecenatais dažniausiai buvo įvairaus rango valdovai, 
o tikraisiais kūrėjais - architektais - intelektualiausi ir geriausiai išsilavinę tam tikros epochos 
ir regiono šios visuomenės atstovai. Didingų architektūros ansamblių planavimas, brėžinių 
ir konstrukcijų projektavimas, statybų priežiūra iš architekto reikalavo profesionalių žinių. 
Beje, dauguma garsiausių islamiškojo pasaulio architektų buvo kilę iš privilegijuotų puikų 
išsilavinimą turinčių visuomenės sluoksnių ir išsiskyrė aukštu socialiniu statusu. Kurdami 
įvairios paskirties pastatus jie naudojo pažangius planavimo ir projektavimo principus, pa- 
prasčiausias ir jOantrias geometrinių formų konstrukcijas, dekorui meistriškai panaudodavo 
marmuro, kitų brangių medžiagų, raižybos, poliravimo, mozaikų, glazūruotos keramikos, 
spalvoto stiklo, majolikos, kaligrafijos, ornamentinio struktūriškumo ir pan. teikiamas me- 
ninės išraiškos galimybes. 

Arabų-musulmoniškojo pasaulio savitos architektūros estetikos raida glaudžiai siejosi 
su Artimųjų Rytų, Mesopotamijos, Irano ir kituose islamizmuotuose regionuose besiplėto- 
jusiomis architektūros tradicijomis, technologijomis, inžinerinių bei matematinių mokslų 
tradicijomis ir pastatų statybai naudojamomis medžiagomis ir dekoro elementais. Viena 
vertus, užgimstanti savita islamo architektūrinės estetikos tradicija tarsi sugėrė užkariautų 
regionų istorinės ir kultūrinės praeities architektūrinės minties laimėjimus, kita vertus, ji 
primetė arabų užkariautoms teritorijoms naujo islamo tikėjimo skleidžiamus estetinius ar- 
chitektūrinės minties kanonus, inžinierinės konstrukcijos standartus ir tam tikrus iš islamo 

Isfahano centrinė aikštė. XI-XVI a. 


religijos išplaukiančius suvaržymus, kurie formavo pagrindinius sakralinių ir pasaulietinių 
pastatų projektavimo, statybos ir dekoro stilius. Šis islamo architektūrinės estetikos tapsmo 
ambivalentiškumas išryškėjo pagrindinių islamo sakralinės architektūros objektų mečečių 
architektūrinių stilių raidoje. Iš natūralaus islamo adeptų poreikio turėti atskirą Dievo gar- 
binimo vietą mečetės pastatų statyba ilgainiui tapo ne tik privalomu reikalavimu, tačiau ir 
skiriamuoju islamo kultūros ženkliniu bruožu konkrečioje civilizacinėje erdvėje 
Neatsitiktinai svariausi islamo pasaulio architektūros estetikos ir meno laimėjimai 
pirmiausia siejasi su mečečių, o rečiau su madrasų, minaretų, mauzoliejų, rūmų, gynybinių 
sienų, tvirtovių, pilių, karavansaraju, pirčių, dengtų turgų architektūra. Araby-musulmony 
architektūros estetika formavosi veikiant turtingų Artimųjų Rytų ir Mesopotamijos civiliza- 
cijų asirų, babiloniečių, persų, senovės žydų, bizantiečių, romėnų ir kitų tautų architektūros 
tradicijų įtakai, tačiau islamo religija ir su ja tiesiogiai susijusi islamiška estetika įvedė naujų 
norminių ir kanoninių menų sąveikos, funkcinių ir simbolinių reikalavimų, kurių vėliau buvo 
griežtai laikomasi, nors konkretūs regioniniai sakralinės ir pasaulietinės architektūros stiliai 
buvo įtakojami vietos architektūros tradicijų. Islamo architektūros estetikoje, sąveikaujant 
Artimųjų Rytų, Mesopotamijos ir Irano architektūros tradicijoms ir iš Korano estetikos isplau- 
kiančiam ornamentikos struktūriškumui, įsivyrauja atviros aiškiai struktūruotos geometrinės 
formos ir figūros, kurios nėra pastovios, kadangi jas nuolatos gali keisti ir transformuoti dina- 

"Tolumoje Kordobos didžioji mečetė (Mezquita). VIII-XI a. 


miškos Dievo valios pasireiškimas. Štai kodėl arabų-musulmoniškos architektūros estetikoje 
tokios svarbios yra pirmapradės geometrinės formos kubas - trapecija, apskritimas - ir šių 
formų besikuriančios arabeskos, ornamentai, kurie rodo ir besikeičiančių, ir stabilių pasaulio 
formų vienybę. 

Architektūros estetikai arabų-musulmoniškame pasaulyje skirtų specializuotų traktatų, 
kurie būtų daugiau techniniai, taip pat susisteminantys žinias apie statymo metu valdžiusius 
valdovus, mecenatus, architektus, esama nedaug. Šie traktatai pagal pobūdį bene artimiausi 
indų architektūrai skirtoms vastušastroms. Į akis krentantys jų panašumai leidžia spėti, kad, 
pavyzdžiui, architektas, enciklopedistas ir eruditas ibn al- Amidas (940-971) tikriausiai 
rėmėsi garsiais indų architektūrinės estetikos traktatais Agnipurami ir Manasara šilpašastra. 
Vis dėlto sakralinės islamo architektūrinės estetikos pagrindinis išeities taškas yra Korano 
tekstas, su kuriuo tiesiogiai siejasi toks svarbus arabų-musulmoniško pasaulio sakralinės 
architektūros estetikai dalykas gamal — dieviškas tobulas grožis, kurio vizualinis pavidalas 
architektui pirmiausia asocijuojasi su dangiškuoju mečetės kupolo grožiu. Gamal yra dangiško 
ir dieviško didingumo apraiška, kuri kyla iš minareto grožio suvokimo, o sifat yra dieviški 
vardai, kurie asocijuojasi su kaligrafiškais užrašais mečečių sienose. 

Vakarinėje kalifato dalyje Andalūzijoje, Sicilijoje, Magribe ir Artimųjų bei Vidurio Rytų 
teritorijose, Vidurio Azijoje, Anatolijoje, Levante, Egipte, islamizmuotoje Indijoje dažniau- 

Didžioji Stakso mečetė Tunise. IX a. 


siai statybai buvo naudojami akmenys ir uolienos. Tose vietovėse, kuriose nebuvo tinkamo 
pastatų statybos lengvai apdirbamo ir geros kokybės akmens, pavyzdžiui, Mesopotamijos 
regione, tradiciškai statyboms buvo naudojamos saulėje džiovintos nepatvarios arba patva- 
resnės degtos plytos. Sudėtingi plytų klojimo raizginiai taip pat buvo išpopuliarėję persiškoje 
erdvėje skliautinių pastatų statyboje. Reprezentacinių pastatų eksterjerų dekoravime neretai 
buvo pasitelkiama terakota, glazūruotos plytelės ir mozaikos, kurios išplito rytinėje kalifato 
dalyje. Plytinių pastatų ilgaamžiškumo pratęsimui jų eksterjere ir interjere buvo naudojamas 
tinkas, kuriame neretai buvo tapomos freskos arba daromi išraiškingi kaligrafiniai užrašai. 
O. Grabaris pabrėžia, kad daugelis kaligrafiškų užrašų ant architektūros paminklų nepri- 
klausomai nuo jų turinio atlieka ne tik dekoratyvų vaidmenį, tačiau ir rodo šių paminklų 
priklausomybę islamiškai kultūros tradicijai (Grabar, 1973, p. 135). 

Greta vyraujančių sakralinių pastatų, medrese ir mauzoliejų vienais būdingiausių isla- 
miškos architektūros statinių buvo keliautojams skirti karavansarajai, t. y. „karavanų rūmai“. 
Gausybė įvairaus stiliaus karavansarajy buvo išdėstyti visuose pagrindiniuose Arabų-musul- 
moniškojo pasaulio prekybos keliuose Mažojoje Azijoje, Viduriniuosiuose Rytuose, Šiaurės 
Afrikoje ir Vidurio Azijoje, tačiau tankiausia jų santalka buvo įvairiuose komunikacinėse 
arterijose ir atsišakojimuose vedančiuose į pagrindinį Rytus ir Vakarus jungiantį Didįjį šil- 

ko kelią. Karavansarajus - tai labai specifinis architektūrinis statinys, skirtas į ilgas keliones 
vykstančių atskirų keleivių ir ištisų karavanų nakvynei, žmonių ir gyvūnų gyvybinių funkcijų 
palaikymui ir atstatymui. Jų buvo daug ir įvairaus dydžio bei komforto lygio, kadangi neretai 
jie kartu be minėtų atliko įvairaus rango keliautojų viešbučių funkcijas. 

Paprastai karavansarajai buvo statomi natūralios gamtos aplinkoje, oazėse, kuriose 
keliautojai galėtų atsigaivinti žalumos aplinkoje. Karavansarajų pastatai dažniausiai yra 
kvadrato ar stačiakampio formos, turi vienus plačius keliautojus įleidžiančius ir išlydinčius 
vartus. Pagrindinis karavansarajaus pastatas sudarytas iš dviejų pagrindinių dalių: vidinio 
atviro kiemo su kupranugariams ir arklidėmis skirtomis vietomis, pirtimi keliautojams, 
maža mečete ir virtuve, bei dengtos salės, kuri atitiko keliautojų miegamąjį ir kartu pre- 
kių sandėlį. Karavansarajuose būdavo gausu vandens, maisto atsargų, stambiuosiuose 
pagrindinių kelių susikirtimo punktuose vykdavo intensyvi prekyba. Įvairiose kalifato 
teritorijose pastatyti karavansarajų architektūriniai ansambliai labai skyrėsi savo archi- 
tektūrinės minties įgyvendinimo lygių konstrukcijų tipais nuo pačių funkcionaliausių iš 
paprasčiausių medžiagų pastatytų statinių iki aukšto lygio įmantrios architektūros ir gausiai 
dekoruotų brangiomis medžiagomis pastatų. Iš daugybės šio tipo rafinuotų architektūros 
stilių statinių pirmiausia vertėtų išskirti Šacho Abbaso karavansarajų Isfahane, Irane, San- 
gi Zanjano mieste Irane, Khan Assad Pacha Damaske, Sirijoje, Khan Sauli An Skoplėje, 
Makedonijoje. 


Architektūros statinys ir sodas 


Svarbesnius sakralinės ir pasaulietinės architektūros ansamblius dažniausiai supo gaivumą 
ir rimtį skleidžiantys sodai, kurie karštomis vasaros dienomis tapdavo savotiškais išsvajoto 
rojaus kampeliais dykumų ir pusdykumių aplinkoje. Islamiško sodo koncepcija yra tarsi 
pusiaukelėje tarp to, ką regime Vakaruose ir Rytų Azijoje. Savo pagrindiniais skiriamaisiais 
bruožais ji yra artimiausiai tam, ką mes regėjome besiskleidžiant asirų, babiloniečių, persų 
ir indų civilizacijose. 

Skirtingai nei Vakarų nuo renesanso laikų ryškėjančiose klasikinėse sodo koncepcijose, 
kurioje ryškus iš vakarietiškojo antropocentrizmo išplaukiantis siekis žmogui vyrauti virš 
gamtos pasaulio, ar priešingai Rytų Azijos sodo sampratoje, kurioje pirmiausia pabrėžiamas 
kinų ir japonų gamtameldiškai estetikai būdingas harmoningo žmogaus santykio su gamta 
ieškojimas. Štai kodėl Rytų Azijos estetikoje kuriant įvairių tipų sodus (landšaftinius, impera- 
torių rūmų, dzen sausus, arbatos sodus), pabrėžiamas gamtos formų natūralumas ir subtiliai 
maskuojami žmogaus įsikišimo į natūralią gamtos harmoniją pėdsakai. 


613 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Kordobos didžioji mečetė (Mezquita) ir sodas. VIII-XI a. 


Arabų-musulmonų sodo koncepcijoje, kaip ir anksčiau gyvavusiose Artimuosiuose 
Rytuose ir Mesopotamijos regiono civilizacijose, pirmiausia pabrėžiamas sodo ryšys su jų 
kompozicijos ir energetiniame įtakos lauke esančiais architektūros ansambliais (mečetėmis, 
medrese, rūmais, mauzoliejais ir pan.). Šioje islamo civilizacinei erdvei būdingoje architektū- 
ros ir sodo sąveikos koncepcijoje beveik visada vyraujantis vaidmuo priklauso architektūrai, 
kuri dažniausiai ir suponuoja sodo kaip semantiškai mažesnio, pagalbinio šios estetinės 
sistemos elemento vaidmenį. 

Toks požiūris buvo suformuotas daugybės objektyvių veiksnių. Pirmiausia didžiulius 
mastus pasiekusios arabų-musulmoniškame pasaulyje urbanizacijos. Laisvos erdvės stoka 
didžiule gyventojų koncentracija išsiskiriančių arabų-musulmoniškojo pasaulio daugybės 
administracinių ir prekybos centrų - miestų architektūrinės erdvės planavime stabdė didesnių 
sodų kūrimą. Kita vertus, sauso ir karšto klimato sąlygomis didesnių sodų kūrimas ir priežiūra 
reikalavo reikšmingų finansinių sąnaudų ir didelių brangaus vandens išteklių, nuolatinės sodo 
priežiūros bei darbuotojų, būtinų sodo želmenų gaivumo išsaugojimui. 

Štai kodėl islamo pasaulio sodai, išskyrus tuos atvejus, kai jie yra įjungti į medžiais apso- 
dintų reprezentacinių medžiais nusodintų alėjų sistemas, dažniausiai yra nedideli, kameriški, 
atriboti sienomis, tarsi užsklęsti nuo išorinio pasaulio, triukšmingų miestų gatvių šurmulio. 
Tokių sodų kūrėjų tikslas - atgaivinti gaivios žalumos lopinėlį, kuris suvokiamas kaip palaimą 

teikianti oazė miesto, pusdykumių ar dykumų erdvėse. Tai yra tokia funkcionali, dažniausiai 
tik aukštų socialinių sluoksnių atstovams prieinama atgaivos salelė, į kurią iš miestietiško 
architektūros ansamblio gali greitai pereiti į kitą gamtinę aplinką. 

Su supančia gamtine aplinka sąveikaujančioje islamiškojo pasaulio architektūroje išsi- 
skleidė ir iki tobulumo buvo išplėtoti įvairūs skliautinės, kupolinės, bokštinės architektūros 
elementai atsirado sudėtingos arkinės ir įvairių dydžių, formų, funkcijų atraminės skliautinės 
konstrukcijos, plačiai buvo naudojamos taisyklingos geometrinės formos ir aukso pjūvio 
principai. Šioje civilizacinėje erdvėje panašiai kaip ir kultūroje nebuvo vieno dominuojančio 
architektūros centro ir, nepaisant to, kad jau ankstyvajame šios islamo architektūros raidos 
etape jau buvo suformuoti pagrindiniai sakralinių pastatų ir juos supančių sodų kompona- 
vimo kanonai, kurie priklausomai nuo konkrečių regionų vietinių architektūros tradicijų, 
statyboje naudojamų medžiagų ir technologijų kristalizavosi į konceptualiai skirtingus pastatų 
ir juos supančių sodų architektūrinės sąveikos stilius. 

Tuo galime įsitikinti, pavyzdžiui, lygindami vakarinėje Kalifato dalyje Andalūzijoje ir 
rytinėje - Persijoje ir jos architektūros tradicijų įtakoje Mogolų imperijoje susiformavusias 
architektūrinio ansamblio ir jį supančio sodo ar parko kompozicinės sąveikos koncepcijas. 
Garsiuose Andalūzijos architektūros šedevruose Kordobos Didžiosios mečetės ir Alhambros 
ansambliuose sodas yra nedidelis, kameriškas, jis yra suvokiamas kaip organiška tolygi kitiems 

architektūros ansamblio segmentams dalis. Persų ir Mogolų architektūros tradicijoje, greta 
kameriškų sodų (nes yra ir tokių), reprezentacinės architektūros ansambliuose regime jau 
kitokią sąveikos su supančia gamtine aplinka viziją. Viena vertus, čia nepalyginamai dau- 
giau yra erdvės, tarp statinio ir sodo ar parko, kadangi architektai tarsi sukuria pagrindinio 
ansamblio objekto visumos apžvalgai būtiną psichologinę distanciją. Ji simbolizuoja suvo- 
kimo procese perėjimą iš natūralios gamtinės erdvės į kitą sakralinę (jei judama į sakralinį 
objektą) ar kultūrinę (jei judama į pasaulietinės architektūros ansamblį, dažniausiai rūmus) 
erdvę. Šie distancijos, visumos apžvalgos ir dviejų semantiškai skirtingų erdvių buvimo as- 
pektai akivaizdžiai regimi Tadž Mahalo ir daugybės panašių Mogolų imperatoriaus Akbaro 
įsakymu sukurtų Fatehpur Sikri mieste ansamblių ir juos supančių sodų ir parkų sąveikos 
kompozicijose. Kita vertus, persų ir Mogolų architektai, siekdami sustiprinti pagrindinio 
objekto visuminės apžvalgos efektą, neretai projektuoja į jį vedančias plačiais medžiais ap- 
sodintas alėjas, kurios aiškiai rodo judėjimo ir pagrindinio architektūros ansamblio visumos 
suvokimo kryptį. 


Mečečių architektūrinės estetikos ypatumai 


Iš tikrųjų pagrindinė ir vyraujanti arabu-musulmoniskos civilizacijos erdvėje sakralinės ar- 
chitektūros forma buvo islamo religinėms reikmėms, pirmiausia maldai skirta mečetė (arab. 
masgid - „klūpojimo vieta“) Tai - buvo daugiafunkcinis architektūrinis statinys, kuris buvo 
suvokiamas kaip konkrečios tikinčiųjų bendruomenės narių kolektyvinei maldai penktadie- 
nio vakare skirta vieta, kuri taip pat atliko švietimo, labdaros, vargšų prieglaudos, slaugos 
namų, ligoninių, maitinimo, geriamo vandens platinimo vietos funkcijas. Jos eksterjeras tiek 
ir pagrindiniai interjero akcentai bei supantys pagrindinį mečetės pastatą architektūriniai 
statiniai, jų dekoro elementai tiesiogiai siejosi su islamo religijos savitumu. Juk islamo šven- 
tyklose nebuvo šventikų ir religija neturėjo šventųjų, o pagrindinė mečetės funkcija - sukurti 
palankią aplinką ir psichologinę atmosferą tikinčiojo maldai ir jo asmeniniam dialogui 
su Dievu. 

Į mečetės pagrindinę maldų salę paprastai veda daug skirtingų durų, kurios architektų 
projektuojamos atsižvelgiant į funkcionalumą, kad gausūs didžiųjų mečečių tikintieji lengviau 
ir greičiau galėtų įeiti ir išsiskirstyti. Svarbia mečetės interjero dalimi buvo minrabas (sakykla), 
vienintelis stambus paprastos konstrukcijos baldas, skirtas pamokslui po penktadienio vakaro 
maldos, mihrabas (niša) žymėjo Mekos pusę mečetės viduje. Pradžioje ankstyvajame mečetės 
interjero estetikos formavimosi etape ant grindų buvo daromi žolės patiesalai, o vėliau jau 
įprastu atributu tapo kilimai, kurie dengė mečetės grindis, ant kurių tikintysis galėjo klauptis 

ir paliesti kakta žemę. Dar vienas privalomas mečetės architektūrinio komplekso atributas 
buvo apsiplovimui skirtos patalpos arba kieme įrengti fontanai, baseinai, reikalingi tikinčiojo 
rankų ir kojų apsiplovimui prieš maldą. 

Arabų-musulmoniškos civilizacijos erdvėje paplitusi klasikinė mečetės forma, gvilde- 
nant ją vertikaliu pjūviu, organiškai sujungia tris skirtingas simbolines zonas: keturkampį 
pagrindinio pastato fasadą, simbolizuojantį žemišką pasaulį; 2) kupolą, kuris simbolizuoja 
žemišką pasaulį gaubiantį dangaus skliautą ir 3) būgną - tarpinę zoną tarp žemiškų ir dangiš- 
kų pasaulių. Kiekvienoje mečetėje būtinai būdavo mihrabas (niša kiblos sienoje) ir minaretai 
(bokštai), skirti maldininkų kvietimui. 

Įėjimo į mečetę durys turi didžiulę simbolinę prasmę, kadangi yra tarsi slenkstis, kuris 
brėžia aiškią ribą tarp dviejų islamo adeptui svarbių pasaulių: profaniškojo ir sakralinio, kurią 
įveikti musulmonas privalo tik dešine koja. Kita vertus, centrinis įėjimas pro duris į kiekvieną 
mečetę iškart orientuoja tikintįjį į pagrindinį sakralinės erdvės objektą michraba, kur yra 
vieta religiniam ritualui vadovaujančiam islamo šventikui imamui. Vėliau, greta didžiųjų 
mečečių įkūrus teologines mokyklas vadinamas medresėmis, daugelis minėtų funkcijų buvo 
perkeltos į specialius institucinius pastatus su mokymosi auditorijomis, bibliotekomis, mo- 
kinių gyvenamomis patalpomis. 

Omejadų, arba Damasko didžioji mečetė Damasko didžiosios mečetės mihrabas. 
ir visuomeninė ligoninė. 715 m. 714-715 m. 


Kiek vėliau atsirado dar viena svarbi mečečių architektūrinių kompleksų dalis, kuri 
tiesiogiai siejosi su šalia mečečių pradėtais statyti aukštais įvairių formų bokštais — mina- 
retai, kurie turėjo dvigubą funkciją, pirmiausia, iškildami aukštai virš kitų statinių, arabų 
miestuose išsiskiriančiuose suspaustais ir greta vienas kito esančiais namais su siauromis 
gatvelėmis žymėjo mečetės vietą, kita vertus, minareto viršuje buvo patalpa, iš kurios šauklys 
muedzinas - (osm. - turk. muezzin < arab. muaddin; sk. mu'addin) - musulmonų mečetės 
tarnautojas, penkis kartus per dieną iš minareto kviesdavo tikinčiuosius bendrai maldai. 

Mečetės priklausomai nuo jų paskirties buvo skirtingų tipų, dydžio, puošnumo: pa- 
grindinė miesto mečetė, kvartalo mečetė, bendruomenės mečetė, ramadano mečetė, kurios 
pagrindiniu akcentu buvo mihrabas ir apmūryta erdvė, kurioje galėtų tilpti planuojamas 
ritualus atliekančių islamo adeptų skaičius. Taip pat buvo statomos skirtingų didžių ir reikš- 
mingumo memorialinės iškilioms asmenybėms arba jų laidojimo vietoms pagerbti skirtos 
mečetės ar netgi mauzoliejai. Mauzoliejai Vidurio Azijoje, kaip ir vėliau Mogolų imperijoje 
tarsi tapo šalies valstybingumo ir jos valdovų galios simboliai. 

Mečetės pagrindinių architektūrinių stilių ištakų problema yra sudėtingas uždavinys 
architektūros istorijos specialistams. Mečečių architektūros ištakos, pasak Henri Stierlino, 
tai yra musulmonų ritualinės maldos vieta, yra kompleksinis ir diskusinis klausimas. Įtakos, 
kurios daro poveikį šių specifinių pastatų tipo atsiradimui, yra įvairios: ikiislamiškos, judais- 
tinės ir krikščioniškos, persiškos (Stierlin, 1993, p. 9). 

Musulmoniškojo pasaulio architektūrinės minties raidoje ilgainiui susiklosto trys pagrin- 
diniai regioniniai mečečių architektūrinės kompozicijos tipai: arabiškoji, iraniškoji, arba per- 
siškoji ir turkiškoji. Ankstyviausias iš jų yra arabiškas arba hipostilinis, sa rūmams būdingomis 

Al-Azhar mečetės Kaire minaretai. X a. Didžiosios Omejadų mečetės 
Damaske minaretas. 706-715 m. 


kolonomis mečečių kompozicijos stilius, kuris susiklosto pirmaisiais islamo ideologijos įsiga- 
lėjimo amžiais. Ryškiausiais arabiško architektūros tipo pavyzdžiais tampa Omejadų mečetė 
Damaske, ibn Tulūno mečetė Kaire, Magribo sostinės Kairuano didžioji mečetė (Sidi Ukba) 
pastatyta 670 m. ir Andalūzijos sostinėje Kordoboje 785-787 m. pastatyta didinga Didžioji 
Kordobos mečetė (Mezguita), kuri ilgai buvo viena didžiausių mečečių pasaulyje. 

Nepaisant krintančios stulbinančios konkrečių mečečių architektūrinių detalių ar de- 
koro elementų įvairovės, galima išskirti kelis charakteringiausius mečečių architektūrinių 
stilių tipus, kurie priklausomai nuo gamtinių sąlygų ir klimato konkrečiuose regionuose 
skyrėsi pagrindinėmis architektūrinės kompozicijos detalėmis. Populiariausias ankstyvuoju 
mečečių architektūrinės estetikos tipas buvo statomos pagal Mahometo namų Medinoje pa- 
vyzdį vadinamosios arabiškos hipostilinės mečetės. Jos pagrindiniu skiriamuoju bruožu buvo 
didelis kiemas, kuris paprastai galėdavo sutalpinti visą konkrečios gyvenvietės ar miesto vyrų 
bendruomenę. Minėtą kiemą supo dengtų arkadų konstrukcijų eilė ir hipostilė, tai yra didelė 
senovės Rytų šventykloms būdinga salė su daugybe taisyklingai išdėstytų lubas remiančių 
kolonų, kurių pagrindinė orientacijos ašis yra nukreipta į Mekos pusę. Kai kuriose iš jų buvo 
statomos specialios platformos, vadinamos dika, ant kurios esantis muedzinas galėjo balsiai 
melstis. Vėliau didžiosiose mečetėse ar tose vietovėse, kur dažniau medžioklės, poilsio ar dėl 
kitų priežasčių lankydavosi valdovai, buvo sukurtos maksuros — atskiros uždaros patalpėlės, 
skirtos išimtinai valdovui pasimelsti. 

Charakteringas arabiškos hipostilinės mečetės stiliaus pavyzdys yra pirmosios Magribo 
sostinės Tunise Kairuano miesto didžioji mečetė. Tai - vienas ankstyvųjų didingų islamiškos 
architektūros šedevrų su įspūdingu minaretu, keturkampiu kiemu ir arkadomis. Šis archi- 

Sultono Qaitbai mečetės Kairuano didžioji mečetė. VIII-XI a. 
kompleksas Kaire. 1472-1474 m. 


tektūros ansamblis buvo daug kartų perstatinėjamas. Ankstyviausias jos architektūrinio 
sprendimo variantas iškilo apie 670 m., tačiau vėliau nuo VIII a. pradžios jis periodiškai 
buvo perstatinėjamas, todėl apie ankstyviausią šio statinio variantą slypintį po naujų statinių 
pamatais kalbėti sudėtinga. 

Apie 724 m. Magribo valdytojui gavus leidimą iš kalifo praplėsti buvusios mečetės 
statinius į greta buvusius sodus ir pastatyti naują didingą masyvios kvadratinės formos 
minaretą, įvairių mečetės kompleksą sudarančių pastatų perstatinėjimo darbai tęsėsi. Ilgai- 
niui senosios mečetės pastatas buvo nugriautas ir IX a. ji buvo perstatyta iš naujo išskyrus 
minėtą masyvų kvadratinį minaretą. Šio milžiniško pastato su didžiule maldų sale sienų 
perimetras viršijo 400 m. į ilgį apie 130 0 į plotį apie 72-78 m. Pagrindinis mečetės pastato 
konstrukcinis elementas yra šiek tiek suspausta pusapvalė arka ant kolonų su korintietiškais 
kapiteliais. Mečetėje yra 16 arkadų, kiekviena su 7 arkomis, kurios driekiasi gibla sienos link. 
Arkadų vaizdą paįvairina įvairių dydžių ir įvairių marmuro rūšių kolonos. Šis naujas didingas 
Kairuano didžiosios mečetės ansamblis žavi architektūrinių formų didingumu ir sumanymo 
įgyvendinimo vientisumu, kadangi visi jo architektūros elementai, harmoningai saveikaudami 
vienas su kitu, sukuria ypatingą maldai būdingą rimties atmosferą. 

Pagrindinis Didžiosios Kairuano mečetės ansamblio architektūrinio sprendimo akcen- 
tas - naujas medinis kupolas, vainikuojantis mečetės pastato michrabą. Greta pagrindinio 
mečetės statinio matomas tikslingas erdvių pasiskirstymas tarp vidinio kiemo dešinėje ir 
hipostilės, tai yra kolonų salės kairėje. Statinio dešinėje iškyla įspūdingas bokštas - minare- 

Kairuano didžioji mečetės vidinis kiemas. VIII-XI a. 


tas. Centrinį įėjimą į hipostilę žymi kupolinis statinys, kitas kupolas kairiau prie sienos - tai 
kupolas virš michrabo. Interjero pagrindinis akcentas michrabas, kuris buvo dekoruotas 
fajanso plytelėmis, greta jo buvo pastatytas medinis minbaras, kuris yra seniausias išlikęs 
musulmoniškame pasaulyje. Šalia šios mečetės esančioje mokykloje medrese susibūrę moks- 
lininkai pavertė Kairuaną vienu svarbiausiu intelektualinių ir mokslo arabų-musulmoniškojo 
pasaulio centrų, kol XI a. viduryje Kairuanas buvo nuniokotas berberų, o mečetė apgriauta ir 
apleista. Ji buvo atstatyta menkai pakeitus praslinkus po dviejų amžių, kada ir įgavo jau da- 
bartinį pavidalą. 

Nuo XII a. Irano teritorijoje ir Vidurio Azijoje dėka persų architektūrinės tradicijos 
įtakos išplito populiariausias mečečių, vadinamųjų keturių ivany (iwan - aukštos nišos po 
keturiomis arkomis) architektūros stilius - didelių skliautinių nišų kiekvienoje mečetės kiemo 
vidinėje sienoje — architektūrinio stiliaus tipas. Jo charakteringas skiriamasis bruožas yra 
nedidelė maldų salė ir virš jos iškilęs kupolas be atraminių kolonų ir su keturiais ivanais bei 
dviem minaretais pagrindiniame fasade. Garsiausiais šio architektūros tipo pavyzdžiais tapo 
Šachų mečetė Isfahane ir Mėlynoji mečetė Tebrize ir penktadienio mečetė Nantaze. Minėta 
XI a. pabaigos Ispachano mečetė yra tikras islamiškos architektūros šedevras, išsiskiriantis 
ypatingų architektūrinių formų grožiu ir harmonija. Šiam architektūros stiliui, kurį stipriai 
įtakojo minėta mečetė, būdingi keturi arkiniai vienas priešais kitą išdėstyti vartai, o pats 
statinys gausiai dekoruotas skirtingais ornamentiniais geometrinių struktūrų audiniais, pri- 
menančiais savo forma bičių korius. Minėtą Isfahano mečetę puošia du didingi toje pačioje 

Šachų mečetės Isfahane interjeras. 1629 m. 


simetrinėje ašyje esantys 14 ir 10 m. diametro kupolai. Kalbėdamas apie persiškąjį stilių, jo 
žinovas H. Stierlinas taikliai pastebėjo, kad „peržengęs Irano teritorijos ribas jis greitai išplito 
didžiulėse teritorijose, kuriuose persų mintis, kalba, dvasia įgavo nepaprastai stiprią. Užgi- 
musi šioje šalyje estetika ženkliai skyrėsi nuo gretimų šalių - Arabijos, Armėnijos, Osmanų 
imperijos, nuo Indijos tautų, gyvenusių Indo ir Gango upių baseinuose“ (Stierlin, 2002, 
p. 8). Daugybė persiško stiliaus sakralinės architektūros ansamblių, išsiskiriančių taisyklingų 
formų elegancija, klasikinio islamiško stiliaus grynumu, įstabiu dekoru, kuriame vyravo 
mėlyna spalva,pasklido didžiulėje islamo civilizacijos erdvėje ir laikomi charakteringiausiu 
arabų-musulmoniškos architektūros tradicijos skiriamuoju bruožu. 

Trečiasis vėliausiai išsiskleidęs turkiškas mečečių architektūros stilius tiesiogiai siejosi 
su Bizantijos architektūros tradicijomis ir Osmanų imperijos architektūros tradicijų iškilimu 
XV a. ir vėlesne šio stiliaus sklaida augant osmanų imperijos galiai. Vos osmanams įsitvirti- 
nus Konstantinopolyje remiantis bizantinio stiliaus vietinio Sofijos soboro pavyzdžiu buvo 
pradėtos statyti kitos panašaus architektūrinio stiliaus mečetės, kurios maldos salė buvo ne 
hipostilė, o atvira erdvė, uždengta dideliu kupolu. Ryškiausiais turkiško stiliaus pavyzdžiais 
tapo Suleimano I ir Achmedo mečetės Stambule bei Selimo II mečetė Edirnoje. Nors jų archi- 

tektūrinėje kompozicijoje aptinkame daug specifinių persų architektūros tradicijai būdingų 
konstrukcijos ir vidaus dekoro elementų, tačiau pamatiniai sakralinių pastatų architektū- 
rinės kompozicijos principai iš esmės skyrėsi nuo persiško stiliaus mečečių ansamblių. Šio 
sinkretiško architektūrinio stiliaus mečečių kiemai buvo mažesnio dydžio nei hipostilinių, 
nes Osmanų imperijos valdose jau vyravo kitoks klimatas nei pietinėje sausringoje kalifato 
dalyje, o kadangi dažnai lydavo, todėl ir kitur ypatingą svarbą maldininkams turėjusio atviro 
kiemo reikmė sumažėjo. Turkiškas mečečių statybos architektūros stilius išplito seldžiukų 
valdomose teritorijose Persijoje, Afganistane, Turkistane. 


Islamiškos architektūros ištakos ir Omejadų stilius 


Seniausi sakralinės architektūros pastatai mečetės pradėtos statyti Arabijos pusiasalyje VII a., 
o plintant islamui ir skleidžiantis arabų užkariavimams jie išplito visoje arabų-musulmoniškos 
civilizacijos erdvėje. Ankstyviausios šių architektūros statinių konstrukcijos formos islamo 
civilizacijos saulėtekyje buvo ganėtinai paprastos, funkcionalios ir kuklių formų bei dekoro. 
Neretai islamo religinėms reikmėms arabai užkariautuose kraštuose pritaikydavo jau esančius 
statinius arba statydavo naujus maldos namus. 

Ankstyvųjų mečečių statybos pavyzdžiais pradžioje tapo įvairioms architektūros tradici- 
joms ir stiliams priklausantys ikiislamiškos architektūros statiniai, iš kurių pirmiausia reikėtų 
išskirti pranašo Mahometo namą Medinoje. Jis greta dar pranašo Muchamedo gyvenamuoju 
metu pastatytos Medinos mečetės tapo kitų religinio kulto pastatų kūrimo estetiniu kanonu, 
į kurio architektūrinės estetikos principus buvo orientuotos kitos vėliau kuriamos. Daugelis 
vėliau statytų mečečių ir kitų architektūros statinių buvo įkvėpti sufijų estetikos ir įvairių 
vietinių statybos medžiagų bei architektūros tradicijų. 

Minėtos architektūrinės formos buvo apjungtos su ikiislamiskos šventyklos Hugga Jemene 
ir žydų sinagogos Duras Europas architektūros elementais. Seleukidų dinastijos dar III a. pr. 
m. e. įkurto Duras Europas miestas prie Eufrato upės prekybiniame rytų-vakarų kelyje tarp 
Antiochijos ir Seleukijos. Mieste gyveno turtingų žydų prekeivių bendruomenė, kuri tikriausiai 
244-245 m. greta miesto sienos pastatė puikią 7 m. aukščio sinagogą su 12,5x10 m. kiemu su 
trimis stogeliais virš langų ir durų palaikomų 6 kolonomis. Sinagogos pagrindinė maldų salė 
buvo 7,68x13,35 m. Jos vakarinė siena buvo orientuota į Jeruzalę, joje taip pat buvo pusiau 
apvalios formos niša, skirta Toros ritinėlių saugojimui. Labiausiai ši sinagoga išgarsėjo savo 
įstabiomis mesopotamiškojo arba seirijietiško stiliaus sinagogos interjero sienose nutapytomis 
freskomis iliustruojanciomis žydų tautos istoriją. Juose vaizduojama Mozės vaikystė, žydų 
išėjimas iš Egipto, Aaronas, Jokūbas, Juozapas, Kristus Ganytojas, Adomas ir Ieva, Dovydas 

ir Galijotas bei daugelis kitu gerai 
žinomų iš Biblijos epizodų. 
Specifinės arabų-musul- 
moniškame pasaulio mečečių 
architektūrinės estetikos ištakos 
taip pat yra siejamos su pirmuoju 
namu Ka ba (arab.- kubas) - svar- 
biausia islamo šventovė, anot isla- 
mo adeptų, žemės centre Mekoje 


ir dangiškos šventovės įsikūnijimu 
žemėje. Šis originalus stačiakam- 


Duras Europas sinagogos freskos. III a. 


pio gretasienio formos belangis 
15 m aukščio, 12 m ilgio ir 10 m 
pločio akmeninis statinys yra laikomas pirmaisiais Dievo garbinimo namais, kuriuos, pasak 
legendų, pastatė Adomas, vėliau, vykdydami Alacho valią, atstatė Toros pranašas Ibrahimas 
(Abraomas) ir Izmaelis. Taip pat manoma, kad iki islamo iškilimo VII a. šventykla buvo skirta 
daugybei pagoniškų dievų garbinimui. Kaabos šventyklos kampai yra orientuoti į visas keturias 
pasaulio šalis. Islamiško pasaulio žemėlapiai patalpina Meką į milžiniško rato pasaulio centrą, 
į kurį veda įvairiose Afroeuroazijos dalyse išsidėsčiusių pagrindinių islamo mečečių linijos, 
kurios susijungia Kaaboje. Kita vertus, čia yra tas Žemės centras, iš kurio plaukianti vertikali 
kosminė ašis siejasi su Dangaus centru. Kosminė ašis yra tas kanalas, per kuri Dangaus kos- 
minės esybės perduoda savo informaciją Žemės gyventojams. Taigi be erdvinio simbolizmo 
Kaaba per sudėtingų ritualų sistemas įgauną ir žemišką svarbą islamo religijos adeptams. 

Pats pastatas stūkso Didžiosios mečetės viduryje, apklotas juodu audiniu kiswa. Šven- 
čių dienomis audeklas pakeliamas iki ten, kur 1,5 m aukštyje iš rytų pusės įmūrytas šventas 
Juodasis akmuo, pasak legendų, atneštas Adomo iš Rojaus. Ritualinis piligrimų ėjimas aplink 
Kaabą vykdomas atliekant septynis besitęsiančius sukimųsis prieš laikrodžio rodyklę, prade- 
dant nuo juodojo akmens. Judėjimo ciklas baigiamas grįžtant į pradinį tašką pabučiuojant, 
paliečiant ar tik regint akmenį, jei nėra galimybės jį pasiekti. Šiaurės rytų sienoje 2 m aukštyje 
yra vidinės ir išorinės durys, išorinių durų paviršius padengtas auksu su trupučiu sidabro, or- 
namentuotais Korano teksto citatų raižiniais. Nuo 622 m. per hidžrą meldžiantis atsigręžiama 
veidu į Kaabą. Visose pasaulio mečetėse jos kryptį rodo maldų salės sienoje įrengta nedidelė 
niša michrabas. VII a. pradžioje kalifo Omaro įsakymu aplink Kaabą pastatyta didžioji Mekos 
mečetė, kuri vėliau buvo perstatyta. 

Taisyklinga keturkampė Kaabos šventyklos forma turėjo didžiulį poveikį vėlesnės islamo 
sakralinės ir pasaulietinės architektūros raidai. Kaabos geometrinių formų aiškumas ir tai- 

Kaaba Mekoje. Senovinis raižinys Al-Zitauna mečetės Tunise minaretas. 732 m. 


syklingumas tapo architektūrinių mečečių kompozicinių sumanymų išeities tašku, kadangi 
pagrindinė mečetės pastato dalis buvo maldoms skirta taisyklingos formos salė, o visi kiti į 
mečetės architektūrinį kompleksą įeinantys komponentai kolonos su kapiteliais, įvairūs sto- 
geliai, kupolai, arkos, kryžminiai skliautai, vidiniai kiemai, minaretai, sodų fragmentai ir kt. 
buvo funkcionaliai derinami prie šios taisyklingos formos pagrindinės dalies. 

Naujas arabų-musulmoniškos architektūros raidos etapas prasidėjo valdant naujai Omeja- 
dų dinastijai, kai civilizacijos centras perkėlė į vieną pagrindinių Artimųjų Rytų kultūros centrų 
Damaską. Šios dinastijos valdovai suvokė reprezentacinę architektūros svarbą, todėl pradėjo 
naują įspūdingų tvirtovių sakralinių pastatų ir didingų rūmų statybos epochą, kuri turėjo ne 
tik įtvirtinti dinastijos narių paveldimąją teisę, bet ir vaizdžiai pademonstruoti greitai išaugu- 
sios milžiniškos imperijos didybę ir galią. Kalifo al Valido I valdymo metu (705-717) trijuose 
svarbiuose kalifato kultūriniuose centruose buvo pastatyti didingi sakralinės architektūros 
ansambliai: Pranašo mečetė Medinoje, Al Aksa arba Uolos kupolo mečetė Jeruzalėje ir Didžioji 
mečetė Damaske. Vėliau šios dinastijos valdymo metu iškilo didinga Ibn Tuluno mečetė Kaire, 
Kairuano didžioji mečetė Šiaurės Afrikoje ir Kordobos didžioji mečetė Andalūzijoje. 

Siekdami apstulbinti užgimstančios islamo civilizacijos ir religijos didybe statyboms 
Omejadai kvietėsi amatininkus ne tik iš savo imperijos, bet ir iš gretimos Bizantijos. Daugelis 
naudotų architektūros elementų — kolona su kapiteliu, kupolas, arka, kryžminiai skliautai, 
vidiniai kiemai - ankstyvojoje islamo architektūroje buvo perimti iš senesniųjų kultūrų. 
Visuose minėtuose pastatuose išreikšti sinkretiški architektūros stiliai netrukus tapo kanoni- 
niais ir įkvėpė daugybės panašaus stiliaus statinių statymą įvairiose kalifato teritorijose. Nors 
Pranašo mečetė neišliko, tačiau jos aprašymų ir panašaus stiliaus vėliau statytų mečečių dėka 
jos architektūrinį veidą galima atkurti. 

zo mitur 


Ukhaidiro tvirtovė Irake. Abasidų stilius. 775 m. 


Ankstyvuoju simbolinės prasmės kupinu islamiškos architektūros statiniu tapo garsioji 
auksiniu stogu spindinti Aksa mečete Jeruzalėje. Ši ant aukščiausio Jeruzalėje Morijos kalno 
toje pat vietoje, kur anksčiau stovėjo senovės žydų Saliamono ir Erodo šventyklos, pasta- 
tytos apie 690 m. grandiozinė mečetė tarsi simbolizavo naujos islamo religijos įsigalėjimą 
šventoje žydams judaizmo religijos šalininkams vietoje. Anot patikimų šaltinių, mečetę statė 
ne tik islamo adeptai, tačiau ir kitoms religinėms konfesijoms priklausantys vietos meistrai. 
Kupolinis šios mečetės architektūrinis sprendimas buvo akivaizdžiai susijęs su bizantiniu 
stiliumi; jis perimtas iš tuo metu garsios iki nūdienos neišlikusios bizantinės Kristaus 
Kapo bažnyčios. 

Ši vieta musulmonybės ideologams buvo svarbi, kadangi, anot Korano teksto, mečetės 
vietoje ant uolos Mahometas buvo dar gyvas būdamas pakviestas arkangelo Gabrieliaus ap- 
žiūrėti Rojų ir Pragarą. Aptariamos mečetės architektūros ir interjero dekoro stiliuje ryškėja 
daugelis būdingų vėlesnei islamo architektūrai ir dekoratyvinei dailei tendencijų. Jos vidus 
gausiai dekoruotas mozaikomis, kuriuose susipina vėlesnei islamo dailei būdingos ornamen- 
tinis struktūriškumas, įvairių geometrinių, augalinių, gėlių, zoomorfiniy formų susipinimas 
su arabiško rašto kaligrafinėmis struktūromis ir iraniškam Sasanidų epochos menui būdingais 
dekoro elementais. Kitas svarbus šios epochos architektūros ansamblis, Damasko didžiosios 
mečetės kompleksas, jau yra jau visai kitokio taip pat sinkretiško bizantinės architektūros ir 
Sasanidų dekoro simbiozės stiliaus įkvėptas statinys. 

Dauguma ankstyvųjų Omejadų statinių Pranašo mečetė Medinoje, Alepo didžioji me- 
četė, Aksa mečetė Jeruzalėje ir seniausia Kairuano didžioji mečetė, kuri vėliau buvo perstatyti 
neatpažįstamai, todėl kalbėti apie jų seniausius pradinius tos epochos architektūros ansamblių 
variantus yra sudėtinga. Praradę valdžią kalifato centre Omejadų dinastijos atstovai pasitraukė 
į Iberijos pusiasalį, kur įkūrė Kordobos emyratą, vėliau pasivadinusiu Kalifatu su savo turtinga 
architektūros istorija. 

Abasidų ir fatimidų stilių savitumas 


Omejadus kalifate nukonkuravusiy Abasidų įvairių dinastijos atsišakojimų atstovai įvairiose 
kalifato vietovėse pastatė daug skirtingos paskirties ir stiliaus architektūros paminklų, kurių 
dažniausiai išliko tik liekanos arba fragmentai. Šios epochos architektūroje buvo jaučiama 
vyraujanti persų architektūros įtaka. Abasidų dinastijos atstovai įkūrė naują sostinę Bagdadą, 
kurią suprojektavo penkių architektų kolektyvas ir statė apie 100 000 statybininkų pagal vie- 
ningą taisyklingo rato, kurio tiesinis atstumas, kertantis per centrą, buvo 2710 metrų, vieningą 
kompleksinį planą. Jame buvo sukomponuoti centre valdovo rūmai ir įvairūs reprezentaciniai 
visuomeniniai pastatai, o toliau nuo centro į kraštus buvo išdėstyti kvartalai. Iš daugybės šio 
didingo senovinio miesto iš rašytinių šaltinių žinomų architektūrinių ansamblių po mon- 
golų sugriovimo beveik nieko neišliko (jo griuvėsiai yra po dabartiniu Bagdadu). Prie vienų 
svarbiausių šio miesto abasidų epochos neseniai archeologų atkastų statinių galima priskirti 
kalifo An -Nasiro įsakymu kairiajame Tigro upės krante pastatytus 1158-1225 m. didingus 
rūmus, kurie buvo skirti aukštajai teologijos mokyklai. Šis pastatas visas yra pastatytas iš 
degtų plytų su įspūdingomis arkadomis Ivanų stiliuje. Statinio vidaus kiemas yra apgaubtas 
dengtomis galerijomis ir nedideliais kambariais, skirtais teologijos studentams. Rūmų viduje 
erdvi didžiulė salė. 

Kiti svarbūs abasidų architektūros centrai buvusios šios dinastijos sostinės Samara, Raka 
ir Kairas, kuriose iki mūsų laikų išliko tik nedaugelis gerokai laiko ir negandų paliestų įstabių 
tos epochos architektūros ansamblių. Juose išryškėjo persų sasanidų epochos architektūrai 
būdingas stiliaus monumentalumas. Visi išskyrus Kairą minėti miestai buvo nuniokoti 
mongolų antplūdžio metu, todėl iki nūdienos išliko tik paskirų statinių dažniausiai statytų 
iš degtų plytų apgriautos dalys. Įspūdingi yra pirmojo abasidų kalifo As Saffah pastatyti 
775 m. 50 km. į pietūs nuo Karbalos kilmingo netgi į valdovus pretendavusio architekto Isa 
ibn Musa pusdykumėje pastatytas milžiniškas masyvių formų ramuy-tvirtovés statinys, kuris 
turėjo didžiulę įtaką didingo masyvaus artimo gynybinei Abasidų architektūrinės estetikos 
stiliaus tapsmui. 

Kiti svarbūs šios epochos statiniai iškilo prekybos bei kultūros centre Samaroje, kuri 
nuo 833-892 m. buvusi abasidų sostinė. Joje pirmiausia vertėtų išskirti du didingus rūmų 
kompleksus, Didžiąją Samaros ir Abu Dulaf mečetes bei trijų kalifų mauzoliejus. Kitas svar- 
bus architektūros centras svarbių prekybos susikirtimo kelių vietoje šiaurinėje Sirijos dalyje 
Eufrato kairiajame krante gyvavęs senas Raka miestas, kuris 796 m., valdant garsiam valdovui 
Harūn Ar-Rašidui, beveik tris dešimtmečius buvo imperijos sostine, o 809 m. sostinę grąžinus 
į Bagdadą, Raka liko vakarinės imperijos dalies sostine. Šis miestas taip pat kaip ir Bagda- 
das buvo perstatytas pagal taisyklingą rato formą. Jame IX-XIII a. buvo pastatyta daugybė 

Didžioji Samaros mečetė. 848-852 m. 


svarbių architektūros ansamblių, deja, dauguma jų taip pat 1260 m. buvo sugriauti mongolų. 
Tačiau iki nūdienos išliko kelių abasidų laikotarpių mečetės, įspūdingas masyvus minaretas, 
miesto gynybinių sienų fragmentai ir miesto vadinamieji Bagdado vartai. Kiti svarbūs trijų 
Abasidų epochos mečečių ansambliai išliko buvusioje legendinėje asirų sostinėje prie Tigro 
Ninevėjoje, arabų pavadintoje Mosulu, kuriame svarbiausia yra 1170-1172 m. statyta Didžioji 
Mosulo mečetė, išgarsėjusi savitu masyvios formos vadinamuoju ,,kuprotu” minaretu. Deja, šis 
unikalus architektūros ansamblis kovų su „islamo Kalifatu“ metu 2017 m. buvo sunaikintas. 

Tačiau neabejotinai iš daugybės Abasidų epochos architektūros šedevrų unikaliausios 
yra dvi minėtos milžiniškos Samaros mečetės. Jos išsiskiria unikaliais spiraliniais minaretais, 
kurių analogą aptinkame tik vienoje tos pačios epochos ibn Tūlūno (876-879) mečetėje Egipte. 
Pastarasis statinys nėra toks įspūdingas kaip pirmosios dvi. Neabejotinai vienas įspūdingiausių 
šios epochos architektūros ansamblių yra įstabi 846-852 m. statyta ilgai didžiausia pasaulyje 
buvusi Didžioji Samaros mečetė, kurios pagrindinis pastatas buvo 240 m pločio ir 256 m ilgio, 
o greta esanti milžiniška aikštė galėjo talpinti 100 000 žmonių. Šis senovės Mesopotamijos 
civilizacijų ir Sasanidų architektūros tradicijų inspiruotas ansamblis išsiskiria iš kitų Abasidų 
epochos statinių 52 m aukščio spiraliniu Malvijos minaretu, kurio apatinės dalies plotis siekė 
33 metrus. Malvijos minaretas savo forma priminė dar šumerų, akadų ir asirų civilizacijų kles- 
tėjimo laikais statytas šventyklas - zikurtus. Greta minareto puikavosi pačios mečetės pastatas 

Tülüno mečetė Kaire. 876-879 m. 


su milžiniška aikšte, apsupta didžiule tarsi galingų karinių įtvirtinimų siena, kurioje buvo 16 
skirtingų įėjimų. Šioje siena apjuostoje mečetės aikštėje galėjo vienu metu melstis per 80 000 
žmonių. Mečetės vidus buvo gausiai dekoruotas tamsiai mėlynos spalvos stiklo mozaikomis 
ir turtingais skulptūriniais elementais. 

Savo architektūriniu stiliumi Didžiajai Samaros mečetė artima mažesnių gabaritų hipos- 
tilinio stiliaus Didžioji ceremonialinė Tūlūno mečetė Kaire. Ją pastatė iš Bucharos tiurkų kilęs, 
gyvenęs Samaroje Ahmad ibn Tūlūnas (835-884), naujos tulunidų dinastijos pradininkas Kaire. 
869 m. tapęs Egipto ir Sirijos valdytoju emiru, jis greta Kairo įkūrė naują sostinę Katai. Joje 
pastatė vandens akveduką, kuris iš Nilo atvedė vandenį, taip pat persų architektūros stiliuje 
didžiulėje aikštėje didingus rūmus, hipodromą, kareivines, pirmą milžinišką valstybinę ligo- 
ninę su pirtimis ir aprūpinimu neturtingiesiems, tačiau svarbiausias jo globotas architektūros 
statinys - ant nedidelės kalvos Samaros stiliaus, vėliau jo vardu pavadinta minėta, ibn Tūlūno 
mečetė. Į ją iš valdovų rūmų pro dengtą praėjimą galima buvo tiesiogiai patekti. Savo kompozi- 
ciniu sprendimu, ypač trečiuoju kalifate spiraliniu minaretu, mečetė labai panaši į dvi anksčiau 
aptartas Samaros mečetes, nors jos dekore akivaizdžiai regimos vietinių amatininkų darbo 
stiliaus ir Kaire jau gyvavusių architektūros statinių statybos tradicijų poveikis. Mečetė išsiskiria 
didžiule maldų sale, kurioje yra šešios maldų nišos (mihrabai), iš kurių penkios yra plokš- 
čios, o pagrindinė aukštesnė įgaubta niša. Tvirtų sienų išorinis aptvaras atskiria mečetę nuo 

Kairo vaizdas. Mameliuku epochos XIV a. ansamblis. RaiZinys. XIX a. 


miesto triukšmo. Mečetė apima didžiulį kiemą, kurio kiekviena pusė yra 92 metrai, apsupta 
stačiakampių plytų atramų, palaikančių aikščių gaubiančias dengtas arkadų galerijas. Kiemo 
viduje yra fontanas, o visą architektūrinį ansamblį vainikuoja įspūdingas masyvus Samaros 
stiliaus spiralinis minaretas. 

Kalbant apie pagrindines Abasidų epochos islamiškojo pasaulio architektūros raidos 
pakraipas, verta paminėti apie 900 m. statytą stiprioje Sasanidų architektūros tradicijų įta- 
koje iškilusį šedevrą Ismailo Samani arba Samanidų dinastijos mauzoliejų Bucharoje. Tai yra 
Ismailui Samani vieno paskutiniųjų galingų nepriklausomų nuo Abasidų šlovingos persų 
dinastijos atstovo, jo tėvo Ahmedo ir sūnaus Nasro bei kitų anksčiau mirusių šios dinastijos 
atstovų palaikų paskutiniojo poilsio vieta. Tai - seniausias islamo ir vienintelis atsitiktinai 
išlikęs reikšmingas Samanidų architektūros paminklas Vidurio Azijoje po mongolų invazijos, 
ignoruojantis islamo ortodoksinės religinės pakraipos draudimą statyti architektūros statinius 
ankstesnio laidojimo vietoje. Šventykla Čingischano invazijos laikais išliko, kadangi buvo 
užlieta tuo metu užklupusio galingo potvynio dumblo sąnašų. 

Mauzoliejaus siluetas, konstrukcija, kvadratinė kompozicinė struktūra ir pagrindiniai 
estetiniai išorinio dekoro principai primena zaroastristines senovės persų ir sodiečių ugnies 
šventyklas. Jos statyboje architektai naudojosi senovinėmis degtų plytų statybos tradicijomis 
ir jų rišimo bei komponavimo technologijomis. Visas šio monumentalaus statinio fasadas 

Samanidų mauzoliejus Bucharoje. 900 m. Al-Azar mečetės ir universiteto ansamblis Kaire. X a. 


padengtas sudėtingai dekoruotais plytų audiniais, kurių pagrindiniai formalizuoti motyvai, 
reprezentuojantys saulę, yra populiarus šio regiono zaroastristinio meno įvaizdis, apeliuojantis 
į zaroastristų aukštinama dievą Ahura Mazdą, kuris paprastai asocijuojasi persų mitologijoje 
su ugnimi ir Šviesa. Išorinė mauzoliejaus forma šiek tiek primena Kaabos siluetą Mekoje, o 
masyvios kampinės atramos siejasi su sogdiečių zaroastristinės architektūros tradicijomis. 
Šventyklos aukštis yra nedidelis, apie 10 m, su keturiais vienodai simetriškai suprojektuotais 
fasadais, kurie švelnia linija kyla į viršų viduje. Pastato architektūros inžinieriai suprojektavo 
keturias vidines arkas, ant kurių rėmėsi vienas didelis centrinis kupolas ir keturias arkas ati- 
tinkantys keturi maži kupolai. Kiekvienos šventovės pusės viršuje yra dešimt nedidelių langų. 
Mauzoliejaus pastato siluetas žavi ne tik savo vientisa monumentalia forma, tačiau pirmiausia 
meistriškai sukomponuoty rusvai gelsvų degtų plytų klojimo dekoru, kuris imituoja pintų 
dirbinių audinius. Šis mauzoliejinės architektūros šedevras vėliau įkvėpė ir kitų panašios 
estetikos ir stiliaus statinių atsiradimą kalifato teritorijoje. 

Smunkant Abasidų dinastijai, 969 m. į valdžią atėjo berberų kilmės Fatimidai, kurie 
išplėtė savo įtaką visoje Šiaurės Afrikos teritorijoje, Sicilijoje, Levante, Arabijoje, Jordanijoje. 
Savo sostinę jie įkūrė Egipte, šalia Kairo. Jų valdymo metu Egiptas išgyveno ryškų kultūrinį, 
architektūros ir dailės pakilimą. XI a. Kairas buvo apsuptas gynybine siena, jame pastatyti 
du didžiuliai karališkieji rūmai, gausiai dekoruoti įprastomis muzikantų, šokėjų, medžioklės 

Al-Akmar mečetės fasadas. 1125 m. Kairas. Senovinis raižinys 


ir karališkų apeigų scenomis. Mieste buvo pastatyta daug įvairių architektūros ansamblių, iš 
jų savo architektūriškai vienas įspūdingiausių Kaire islamiškos architektūros šedevrų tapo 
Al-Akmar mečetės ir universiteto X a. ansamblis ir nedidelė Al-Akmar („Mėnulio šviesa“) iš 
šviesiai pilko akmens 1125 m. pastatyta mečetė. 

Tai - viena pirmųjų kameriškų miesto mečečių, kuri harmoningai buvo įkomponuota 
į jau susiklosčiusį miesto gatvių tinklą taip, kad pagrindinė mečetės ašis būtų nukreipta 
į Meką. Mečetės viduje architekto įkomponuotas nedidelis kameriškas 10x10 m vidinis 
kiemas, apsuptas galerijų iš arkadų. Ši mečetė iš visų jau mūsų aptartųjų išskiria neaukštų 
kupolu, svarbiausia, puikiu išorinio fasado priekinės dalies dekoru su meistriškai įkom- 
ponuotais portikais ir nišomis. Jos fasade iš abiejų pusių matyti susipynusių, tarsi smulkių 
nišų, iškaltų akmenyje, dekoracijos mugarna, kurios tapo vienu skiriamųjų islamo architek- 
tūros bruožų. 

Po kryžiuočių Jeruzalės užėmimo ir ypač po XIII a. vidurio, kai mongolų spaudžiamas 
pasidavė Bagdadas, islamiškojo pasaulio architektūroje pirmiausia karo linija su mongolais 
tapusioje Sirijoje ir Egipte prasidėjo valdžią perėmusių mameliukų simptomatiška daugybės 
galingų tvirtovių (citadelių) statybos epocha, kuri tarsi liudijo, kad arabų-musulmoniškoji 
civilizacija šiame krizės tarpsnyje, peržengusi savo galingos karinės ekspansijos epochą, pereina 

į naują gynybinę fazę. Iš daugelio šio tipo gynybinio pobūdžio statinių, turėjusių didžiulę įtaką 
Vakarų gynybinės ir pilių architektūros raidai, išsiskyrė strategiškai svarbiose vietose Alepe ir 
Kaire pastatytos naujos karinės architektūrinės minties tvirtovės (citadelės). 1260 m. mame- 
liukų kariuomenei įveikus įsiveržusius į Palestiną mongolus, o 1268 m. išstūmus kryžiuočių 
ordiną iš Sirijos ir Palestinos, greta pakilimą išgyvenančios gynybinės architektūros pagrin- 
diniame tuometiniame Arabų-musulmoniškojo pasaulio galios centre Kaire toliau plėtojosi 
sakralinė architektūra, kur iškilo daug mečečių, medrese, rūmų. 

Būtent dviejų Mameliukų dinastijų valdymo metu ir susiformavo dabartinis Kairo 
senamiesčio architektūrinis veidas. Jų architektūros statiniai, lyginant su Fatimidų epochos 
pastatais, pasižymėjo didesne prabanga, masyvių skulptūrinių formų gausa pastatų eksterje- 
ruose ir interjeruose. Svarbiausi religingų mameliukų epochos architektūros statiniai, greta 
daugybės gynybinės funkcijos pastatų, yra mečetės. Juose vyraujantis architektūrinis akcentas 
yra didingi kupolai, kurie buvo gausiai dekoruojami įvairiomis puošniomis detalėmis, į aukšti 
besistiebiantys minaretai buvo statomi su keletu balkonų, su iš akmens kalta ornamentuote. 
Mameliukų valdymo Egipte ir Sirijoje metu, greta didesnių mečečių, iškilo ir daug medresiy, 
kurios buvo svarbiais ortodoksinės islamo ideologijos sklaidos forpostais. Didžiausias iš jų — 
sultono Hassano madrasa ir mečetė Kaire. 


Andalūzijos architektūros perlai 


Tolimiausias vakarinėje kalifato dalyje gyvavęs svarbus islamiškos architektūros židinys buvo 
Pirėnų pusiasalio Andalūzijos (Al-’ Andalus) teritorijoje. Čia iškilo daugybė įstabių islamiškos 
ir islamo architektūros tradicijų įtakotų sinkretiškos krikščioniškos architektūros statinių, 
kurie tapo Ispanijos architektūros pasididžiavimu. Garsiausiais iš islamiškos Andalūzijos 
architektūros statinių tapo Didžioji mečetė Kordoboje, minaretas Džiralda Sevilijoje. Tai yra 
greta buvusio didingo mečetės ansamblio išlikusi dalis ir paskutinio islamiškos kultūros for- 
posto Ispanijoje Granados emyrato valdovų pastatytas įstabaus grožio ansamblis Alhambra. 
Nemažiau reikšmingas islamiškos Andalūzijos reiškinys buvo vadinamoji „mudecharų“ ar- 
chitektūra, kurioje susiliejo islamiškos ir krikščioniškos architektūros tradicijos, pasklidusios 
krikščionių atkariautuose Andalūzijos miestuose: Sevilijoje, Tolede, Saragosoje, Teruelyje ir kt. 
Ryškiausiais jos pavyzdžiais tapo karališkieji Alkasaro rūmai Sevilijoje ir daugybė kitų rūmų 
bei krikščioniškų bažnyčių statinių visoje islamizmuotoje Ispanijoje. Šių architektūros formų 
stilistinį savitumą glaustai aptarsime šiame skyriuje. 

711 m. arabų kariuomenei išsilaipinus šiame pusiasalyje per du metus beveik visa jo 
teritorija išskyrus šiaurinę dalį buvo užkariauta ir įjungta į Omejadų Kalifatą. Po pirmųjų 

pergalingų arabų mūšių daugelis Pirėnų pusiasalio miestų gyventojų, blaiviai įvertindami 
arabų kariuomenės galią, savanoriškai pripažino save Damasko kalifo pavaldiniais išsaugoda- 
mi savo Zemes ir turtus. Arabai su užkariautų teritorijų gyventojais elgėsi tolerantiškai, netgi 
visiems buvusiems vergams priėmusiems islamo tikėjimą suteikė laisvę. Toks elgesys sąlygojo 
masinį vietos gyventojų perėjimą į islamo religiją, nors dalis krikščionių ir žydų išpažino savo 
tikėjimus. Pasikeitus vos kelioms gyventojų kartoms nuo IX a. dauguma vietos krikščionių, 
savanoriškai perėmę islamo religiją, arabų kalbą ir gyvenimo būdą buvo arabizuoti ir įgavo 
„mosarabų“ tai yra arabizuotų krikščionių vardą. Tiesa ženkli krikščionių gyventojų dalis 
savo kasdienėje aplinkoje vartojo anksčiau čia viešpatavusią romanų kalbą. Pastaroji netgi 
mečetėse buvo vartojama greta arabų kreipiantis į dar neapsisprendusius krikščionybės ar 
judaizmo adeptus. 

Andalūzijos užkariavimo pradžioje susiformavusio musulmoniško Kordobos emyrato 
valdovai siekė įtvirtinti islamo religiją ir pademonstruoti savo galią užkariautose žemėse, čia 
statė tradicinius Sirijos ir Irako regione paplitusius Omejadų architektūros stiliaus sakralinės 
ir pasaulietinės architektūros statinius, kurie savo siluetais, pagrindiniais architektūrinės kom- 
pozicijos principais, pastatų eksterjerų ir interjerų detalėmis beveik nesiskyrė nuo to, kas buvo 
statoma Kalifato centrinėje dalyje Sirijoje ir Irake. Didžioji Kordobos mečetė kaip ir Omejadų 
architektūros stiliaus pasididžiavimas Didžioji Damasko mečetė turėjo demonstruoti augančią 
Andalūzijos ekonominę, politinę ir kultūrinę galią. 

Jos sumanytojas ir pagrindinis mecenatas Kordobos Omejadų dinastijos atsišakojimo įkū- 
réjas, dešimtojo Omejadų kalifo anūkas emyras ‘Abd ar-Rahmanas I (731-788), negailėdamas 
lėšų brangiausioms statybos medžiagoms pradėjo Didžiosios Kordobos mečetės (Mezguita) 
planavimo ir statybos darbus. Naujas rūstaus grožio didingas mečetės kompleksas su vietos 
stiliaus elementais, didžiule maldų sale, sodu iškilo VIII a. antroje pusėje emyro valdymo 
laikotarpio pabaigoje romanų šventyklos vietoje (kurį laiką čia buvo ir vizigotų bažnyčia). 
Asimetriškos kompozicijos Didžiosios Kordobos mečetės ansamblis ir vėliau buvo plečiamas, 
perstatinėjamas. Jo statyboje architektai sumaniai panaudojo buvusių romanų šventyklų sta- 
tybos medžiagas, o tai nulėmė nukrypimus nuo pradinio sumanymo ir klojo pamatus naujam 
sinkretiškam asimetriškos Andalūzijos architektūros stiliui, kuriame Omejadų Damasko 
architektūrinis stilius ilgų perstatymo ir rekonstrukcijų metu buvo derinamas su romanų, 
almohadų, bizantinio ir kitų stilių elementais. 

IX-X a. rekonstruota Didžiosios Kordobos mečetė išsiskyrė iš miesto aplinkos archi- 
tektūrinių konstrukcijų didingumu ypatinga vidaus dekoro prabanga ir gausiomis vidaus 
maldos salės kolonomis. Kordobos ir kitų didžiųjų mečečių kompleksai islamo pasaulyje 
atliko daugybę skirtingų su miesto gyventojų poreikiais susijusių funkcijų. Tai buvo nakvynės 
namai maldininkams, teologinės mokyklos, bibliotekos, viešos pirtys, gydyklos ir kitokios 

Didžioji Kordobos mečetė ir jos bokštas. X a. 


bendruomeninės įstaigos. Greta minėtos Didžiosios Kordobos mečetės, Omejadai pastatė 
didingus valdovų rūmus, vadinamus Medina al-Zahra (dabar likę tik griuvėsiai). Juose buvo 
dirbtuvės, kuriose buvo kuriami prabangūs šilko ir dramblio kaulo ir kiti meno objektai, kurie 
buvo skirti dovanoti svečiams ir iškilioms asmenybėms. 

923 m. Andalūzijos valdovai įkūrė savo sostinėje Kordobos kalifatą. Šiame per pusę mili- 
jono gyventojų turinčiame mieste buvo bemaž 113 000 namų, daugybė puikių rūmų ir per 600 
mečečių, universitetas, knygynai ir milžiniškos bibliotekos. Siekdami pabrėžti savo išaugusį 
politinį statusą, Kordobos kalifai ėmėsi Didžiosios Kordobos mečetės plėtimo darbų. Po X a. 
rekonstrukcijų, kai buvo padidintas jos minareto aukštis ir ženkliai išplėstos sodo teritorijos, 
ansamblis tapo įspūdingiausiu savo aprėptimi Kordobos statiniu ir vienu ryškiausių Omejadų 
architektūros šedevrų, kuris ilgai išliko didžiausiu Europoje. Nepaisant akivaizdžios orientaci- 
jos į kitus Omejadų epochos pastatus, šiame ansamblyje jo statybos metu išryškėjo kitų stilių 
skverbimasis, kuris formavo savitą Andalūzijos architektūros ir dekoro stilių. 

Netgi praslinkus daugeliui amžių ir šiandieną Didžioji Kordobos mečetė, kuri 1236 m. 
krikščionių kariuomenei atkariavus Kordobą buvo paversta krikščioniška katedra ir subjaurota 
daugybės neskoningų barokinės architektūros detalių, žavi pagrindinės maldų salės erdvėmis, 
didingomis arkinėmis konstrukcijomis, per tūkstantį iš granito, marmuro, onikso iškaltų grakš- 
čių kolonų. Vienas charakteringiausių jos interjero architektūros bruožų yra ilgomis kolonų 
eilėmis paremtos milžiniškos vidaus erdvės išplanavimas. Išlaikyti didžiulį šventyklos stogą ir 
ją gaubiančias lubas padėjo sumaniai architektų suplanuotos milžiniškos arkos, besiremiančios 
į taisyklingai išdėstytas kolonų eiles. 

Kutubijos minaretas Marokeše. Hasano minaretas Rabate. 
1196 m. XII a. pab. 


Nemažiau įspūdingas yra ir mečetę puošiantis sudėtingų architektūrinių konstrukcijų 
remiamas kupolas, kurio atraminėse dalyse suprojektuoti šviesą į mečetę įleidžiantys langai. 
Mečetės interjere yra daug skirtingų gausiai tauriomis medžiagomis dekoruotų maldoms 
skirtų nišų, tačiau svarbiausias jos interjero pasididžiavimas yra įstabaus grožio santūrių 
dekoratyvių spalvų michrabas, gausiai dekoruotas arabeskomis, maureskomis, augaliniais 
ornamentais ir kaligrafiniais audiniais. Šios mečetės statyboje panaudoti architektūriniai 
sprendimai ir ypač interjero dekoro elementai vėliau buvo plačiai naudojami kituose Anda- 
lūzijos islamiškos ir krikščioniškos pasaulietinės rūmų ir sakralinės architektūros statiniuose. 

Kitais svarbiais islamiškos Andalūzijos architektūros ir meno tradicijos židiniais taip pat 
tapo Sevilija, Granada. Juose iškilo daugybė įstabių architektūros statinių daugelis, iš kurių 
per religinius karus buvo nuniokoti arba vėliau barbariškai perstatyti krikščionybės adeptų. 
Minėtuose Andalūzijos kultūros centruose viešpataujant Omejadus pakeitusioms Almoravi- 
dų, Almohadų, Nasridų dinastijoms, toliau plėtojasi ir kristalizuojasi unikali, žavinti formų 
rafinuotumu ir grožiu Andalūzijos architektūros ir taikomosios dailės tradicija. 

1184 m. Kordobos kalifas Abū Ya'qüb Yūsufas, pasirinkęs kaip deramus įkvėpimo 
pavyzdžius du almochadų stiliaus architektūros šedevrus Magribe Kutubijos mečetę su mi- 
naretu Marokeše ir Hassano minaretą Rabate, sumanė pastatyti Didžiąją Sevilijos mečetę. 
Jos planavimo ir statybos darbus pavedė garsiam architektui Ahmad Nen Baso. 1198 metais 


ven 


prižiūrint jo sūnėnui architektui Ali Gomara, į 94 m aukštį iškilo vėliau Džiraldos (fliugeris) 

Džiraldos eksterjero 1568 m. krikščionių barbariškai perstatyto 
originalios mauriškos Džiraldos minareto vaizdas 


detalės. 1198 m. 


vardu pavadintas minaretas, vienas įstabiausių Andaluzijos architektūros šedevrų, kuris tapo 
pagrindiniu Sevilijos simboliu ir pasididžiavimu. 

Deja, 1248 m. po 16 mėnesių užtrukusios Kastilijos, Leono ir Galisijos karaliaus Ferdi- 
nando III vadovaujamos krikščionių kariuomenės Sevilijos apgulties miestas buvo stipriai 
sugriautas, tik Džiraldos minaretas buvo vienas iš nedaugelio po nuožmių mūšių išlikęs 
svarbus islamiškos sakralinės architektūros objektas. Vėliau buvusios didingos mečetės vietoje 
krikščionys pastatė gotikinę katedrą, greta buvęs didingas minaretas išliko. Šis aukštas mo- 
nolitinis keturkampis griežtų linijų bokštinis statinys iš tikrųjų yra vienas didžiųjų islamiškos 
architektūros šedevrų. Iš kitų panašaus almohadų stiliaus statinių jis išsiskiria tobula forma 
ir meistriškai atliktais išorinio eksterjero dekoro elementais bei detalėmis. 1568 m. viršutinė 
Džiraldos dalis ispanų architekto Hermano Ruizo buvo perstatyta pagal ispaniško renesanso 
stilių ir žavėjęs savo architektūrinių formų grynumu ir dekoro organiškumu pastatas, kaip ir 
daugelis kitų islamiško stiliaus statinių, buvo subjaurotas. Tačiau ir dabar pagrindinė mina- 
reto dalis stulbina savo stilistiniu taurumu, atsisakymu nuo visų mažiau reikšmingų dekoro 
detalių. Šiuo aspektu žvelgiant, tai vienas įstabiausių islamiškos architektūros pavyzdžių, 
turėjusių neabejotiną įtaką jo formų ir dekoro grožį perėmusiam vėlyvųjų Vakarų viduramžių 
gotikos stiliui. 

"na uL ™m pce 


ini D 
RUE : x 


Alhambros vaizdas 


Kitas unikalus arabiškos architektūros šedevras sukurtas paskutiniame musulmonų kul- 
tūros forposte, Granados emyrato sostinėje Granadoje, tai įtvirtintas valdovų rūmų ansamblis 
su daugybe kitų statinių Alhambra (arab. al-Hamra - „raudonoji“). Jo pavadinimas tikriausiai 
tėra aliuzija į rausvą plytų, iš kurių buvo statomos išorinės apsauginės pastatų sienos, spalvą. Šis 
architektūros ansamblis yra tarsi gęstančios Vakaruose įstabios Andalūzijos islamo architektū- 
ros tradicijos Vakarinėje Europos dalyje gulbės giesmė. Tai - vienas įstabiausių asimetriškos 
kompozicijos islamiškos architektūros ansamblių, išsiskiriantis vieningu planu ir kruopščiu 
visos skirtingų statinių sistemos planavimu. Jame Andalūzijos arabiško architektūrinio stiliaus 
struktūriškumas ir jmantrumas susipynė su almohady, vietos bizantinio ir besiformuojančio 
gotikos stiliaus elementais. 

Statybai buvo pasirinkta greta Grenados miesto esanti virš jo iškylanti pailgos formos 
kalva, nuo kurios čia viešpataujančiomis saulėtomis dienomis buvo regimos tolimos lygumų 
erdvės ir snieguotos beveik 3,5 km aukščio Ispanijoje Siera Nevados kalnagūbrio viršūnės. Ši 
kalva puikiai tiko asimetriškos kompozicijos architektūrinio ansamblio gynybinėms funkci- 
joms. Rūmų statybos darbus dar XIII a. po Kordobos kritimo pradėjo Muhamedas I, o vėliau 
tęsė jo sūnus ir kiti palikuonys. Vietos pasirinkimas buvo neatsitiktinis, nes Nasridy dinastijos 
valdovai jautė stiprėjančios krikščioniškosios civilizacijos ekspansijos grėsmę. Alhambros an- 

Alhambros Liūtų kiemas. XIV a. 


samblis jo sumanytojų galvose formavosi kaip sustiprintų gynybinių funkcijų miestas mieste 
su visais būtiniausiais apsiausčiai ir išgyvenimui reikmenimis. Funkcionalumas ir racionalu- 
mas - pirmiausia į akis krintantys jo pagrindinių statinių asimetriško ir kartu proporcingo 
išdėstymo principai. Į šį sudėtingą architektūrinį ansamblį įėjo galingomis sienomis atribota 
tvirtovė su gynybiniais bokštais, valdovų rūmai, gyvenamieji pastatai, mečetės, bibliotekos, 
pirtys, arklidės, mokslui, pasiuntinių priėmimui skirtos salės, koridoriai su įvairių tipų arkomis, 
sodai, tvenkiniai, kaskados, fontanai, vidiniai kiemai, alėjos, gėlynai. 

Išskirtinio grožio Alhambros ansambliui būdingi ne tik jo sudėtinių dalių sumanaus išdės- 
tymo principai, organiškas gynybinių funkcijų ir komfortiško rūmų gyvenimo junginys, tačiau 
ir meistriškas natūralių statybos medžiagų, spalvų, jų faktūrų, medžiagiškumo panaudojimas 
sprendžiant dekoratyvinio eksterjero problemas. Šis eksterjero ir interjero formų geometrinis 
paprastumas ir organiškumas ansamblio interjeruose buvo kompensuojamas gausia puošyba, 
daugybės kaligrafinių struktūrų, nėrinius primenančių ornamentinių, arabeskinių struktūrų 
pasitelkimu. Visa tai puošia salių sienas bei kitus paviršius ir konkrečiose patalpose padeda 
sukurti norimos nuotaikos atmosferą. Išskirtinis dėmesys čia teikiamas filigraniškai pastatų 
apdailai ir dekorui; sienos puošiamos raižytu stiuku. Būtent fajansai, mozaikos, vitražai, brangių 
akmenų, pirmiausia marmuro ir tauriųjų metalų inkrustacijos, lipdiniai, raižiniai, keramika, 

įvairių formų, spalvų, dekoruotos skirtingais raštais glazūruotos plytelės ir kiti elementai sudaro 
sudėtingus geometrinių raštų audinius. 

Greta jau aptartų islamiškų Andalūzijos architektūros ir dekoro stilių, gvildenant Pirėnų 
pusiasalyje išsiskleidusias islamo architektūros įkvėptas formas, būtina prisiminti ir unikalų 
ryškius pėdsakus Ispanijos kultūroje palikusį vadinamąjį „mudecharų“ architektūros ir tai- 
komosios dailės stilių, kuriame užkariautojų arabų ir berberų stiliaus elementai susiliejo su 
gotų, graikų, romėnų, žydų ir kitų tautų architektūros ir meno tradicijomis. Mudeharai - tai 
musulmonai, kurie po Rekonskitos žygių gyvendami krikščionių atkariautose iš arabų teri- 
torijose, nepasitraukė į islamiškos civilizacijos erdvę, o liko gyventi krikščioniškose žemėse 
ir savo talentą panaudojo jau krikščioniškosios architektūros ir meno kūrimui. Mudecharai, 
anot W. Montgomery Watto ir Pierre Cachia, buvo musulmonai, kurie „nutarė pasilikti krikš- 
čioniškoje teritorijoje. Jų skaičius kai kuriose srityse buvo reikšmingas, ir dėka šios naujos 
musulmonų ir krikščionių bendravimo formos tokia reikšminga Al-’ Andalus kultūros dalis 
perėjo į krikščioniškąją Ispaniją, tiksliau buvo asimiliuota krikščioniškos Ispanijos jos ekspan- 
sijoje. Dviejų visuomenių apsijungimas į beveik vientisą kultūrinį organizmą kartais vadina 
,mudechariskuoju veiksniu“. Tačiau mudecharų menas - tai ne paprastas mudechary kuriamas 
menas, o greičiau menas, gimęs iš nurodytos kultūrinės vienybės. Tęsdamas nepriklausomų 
karalysčių islamo meno tradiciją šis menas deramai išsiskleidė naujoje krikščionių valdomoje 
visuomenėje“ (Watt, Cachia, 1976, p. 155). 

Šiame stiliuje išryškėjo dvi skirtingos pakraipos: 1) aristokratiškoji rūmų, kurios ryškiau- 
sias pavyzdys yra Alkasarų rūmai Sevilijoje, ir 2) liaudiškoji, kurios gausybė pavyzdžių aptin- 
kame islamizmuotoje Ispanijos dalyje. Karališkieji Alkasaro rūmai yra geriausiai iki nūdienos 
išlikęs mudecharų stiliaus rūmų architektūros pavyzdys kiek mažesnis architektūros statinių 
ir sodų ansamblis nei mūsų aptartas Alhambros ansamblis Granadoje. Pradžioje vieta, kurioje 
iškilo Alkasarų rūmai, buvo arabų gynybinių pastatų kompleksas, kurį pradėjo 1364 m. plėsti 
kaip vientisą karališkųjų rūmų ir sodų ansamblį. Plečiant jame skirtingu metu į vientisą lydinį 
susiliejo ankstesnės Andalūzijos architektūros, almochadų, gotikos, o vėliausiuose statiniuose 
renesanso ir baroko architektūros stiliaus elementai. Ansamblis žavi harmoninga skirtingų 
stilių architektūros elementų galerijų, įvairių formų arkų, galerijų, bokštų, frizų sąveika su 
nedideliais kiemais ir sodais, turtingu interjero dekoru su daugybę lipdytų detalių. 

Kitais svarbiais šios sinkretiškos kultūros ir architektūros tradicijos židiniais, atspindinčiais 
dviejų kultūros tradicijų harmoningą vienybę, tapo krikščionių atkariauti svarbūs islamiškos 
kultūros centrai Sevilija, Toledas, Saragosa, Teruelis ir kiti, kuriuose formuojasi ypatinga to- 
lerancija išsiskirianti sinkretiška Andalūzijos regioninė kultūra ir krikščioniškų bei islamiškų 
estetinių idealų glaudėjantį sąveikavimą, netgi harmoningą vienybę atspindinti architektūros 
tradicija. Jos stiliaus bruožus nežymiai keičia konkrečių regionų vietinių kultūros, statybos 

ir naudojamų medžiagų tradicijos. Gausybe šio meno pavyzdžių regime Aragono karalystės 
teritorijoje esančių Teruelio, Saragosos, o taip pat ir Toledo krikščioniškų bažnyčių architektū- 
roje. Iš jų savo architektūrinių formų grožiu, įspūdingais bokštais ir dekoru išsiskiria keturios 
Teruelio bažnyčios: Šv. Marijos iš Mediavillo katedra, Šv. Petro, Šv. Martyno ir Šv. Salvatorės, 
o Saragosoje ir jos apylinkėse: Šv. Marijos bažnyčia Calatayude, Šv. Marijos bažnyčia Tobede, 
Aljaferia rūmus, Šv. Pauliaus bažnyčia ir Šv. Salvatorės katedra Saragosoje, o Tolede XIII a. 
iškilusios Šv. Marijos katedra, San Roman ir Santiago del Arrabal bažnyčios. 

Nuosaikesnį lyginant su Alkasarų karališkais rūmais ir Aragono ar Toledo bažnyčių ir 
rūmų ansambliais architektūros elementų rinkinį regime vadinamosios liaudiškos architektūros 
statiniuose, pasiturinčių miestiečių pastatų statyboje Sevilijoje, Tolede, Saragosoje, Teruelyje ir 
kitų islamiskoje Al- Andalus teritorijoje buvusių miestų gyvenamuose kvartaluose, kuriuose 
taip pat panaudojami arabiškos simetriškos ir asimetriškos pastatų statybos kompozicijos 
elementai, arkos, galerijos, kameriški vidaus kiemai, fontanai, bokštai, frizai ir stilingi lipdiniai. 
Islamiškasis paveldas Ispanijos architektūros visumoje sudaro bene patį vertingiausią šios ša- 
lies architektūrinio paveldo dalį ir todėl Andalūzija bei kiti islamizmuoti šios šalies regionai, 
esantys aplink Kordobą, Seviliją, Granadą, Toledą, Saragosą, yra pagrindiniai išsilavinusių 
užsienio turistų traukos objektai. 


Timūridų ir osmanų stiliai 


Galingos timuridų imperijos kūrėjas Timūras ir jo palikuonys daug dėmesio skyrė po mongolų 
antplūdžio sugriautų Vidurio Azijos šilko kelyje esančių miestų ir prekybos centrų atstatymui. 
Šios architektūros tradicijos pamatus klojęs Timūras rėmėsi iš Sasanidų imperijos architektūros 
tradicijų išplaukiančia savita pagrindinių miesto centro architektūrinių ansamblių organiško ir 
funkcionalaus išdėstymo vizija. Ši architektūros tradicija išaugo ne ant tuščios dirvos, kadangi 
Vidurio Azijoje iki mongolų užkariavimų X a. čia skleidėsi įstabi persų sakralinės architektū- 
ros tradicija, daug ansamblių iškilo X a. Nain centriniame Irane, XI a. Samanidų mauzoliejus 
Bucharoje - 9 m plytinis kubas. XI-XII a. Seldžiukų sostinėse Isfahane, Bagdade ir Mervoje 
toliau plėtojosi persų architektūros tradicijos, kurios išsiskyrė savo architektūrinių ansambliu 
išbaigtumu ir puikiu miesto centrinių dalių planavimu. Daugelį šių architektūros tradicijų 
laimėjimų perėmė Vidurio Azijos teritorijoje išsiskleidusi tiurkiškos timuridų dinastijos val- 
dymo metu susiformavusi architektūros tradicija. 

Miesto centrą, kaip rodo Samarkando, Mervo, Bucharos ir kitų miestų atstatymo planai 
pirmiausia formavo miesto tvirtovė, kurioje buvo valdovo rezidencija, greta valstybinių admi- 
nistracinių pastatų kompleksas, pagrindinės mečetės. Svarbiais architektūros akcentais buvo 

Samarkandas. Registano aikštė. XIV-XVI a. Ulugbeko madrasa Bucharoje. 1418 m. 


didžiosios turgaus aikštės, vandens baseinai, fontanai, juos supantys sodai ir apskritai vandens 
aprūpinimo kanalais ir rezervuarais sistemos. Reprezentacinė miesto dalis dažniausia buvo 
tvarkingai suplanuota ir apjuosta tvirtų gynybinių mūrinių sienų su vartais sistema. Už šios 
miesto sienos dažniausia išsidėstydavo spontaniškai besiformuojantys priemiesčiai, gyven- 
vietės su aukštuomenės vasaros rezidencijomis, didikų rūmais, kuklesnio dydžio mečetėmis, 
švenčių vietomis ir nedideliais vargingesnių gyventojų, amatininkų pastatais. 

Šios architektūrinės estetikos įgyvendinimo principai akivaizdžiausiai regimi vieno 
didžiųjų islamiškos miestų architektūros Transoksianos regiono centrų Samarkando pavyz- 
džiu, kuriame pagal kruopščiai parengtą ir nuolatos tobulintą planą nuo 1370 m. Timūras 
(Tamerlanas) nusprendė paversti Samarkandą savo didžiulės timuridų imperijos, besidrie- 
kusios nuo Indijos iki Turkijos, sostine. Jo valdymo metu 1370-1404 m. Vidurio Azijoje 
išaugo vienas didingiausių arabų-musulmoniškojo pasaulio miestų Samarkandas. Timūras 
jame finansavo didžiulės keturių ivanų mečetės, įspūdingų rūmų ir daugybės kitų objektų 
statybas. Iš tikrųjų per 35 metus jis pastatė naują funkcionalų miestą, kurio centre buvo galinga 
tvirtovė, valdovų, dveji sodų rūmai, Registanas - pagrindinė ir garsiausia islamo pasaulyje 
miesto aikštė, pagrindinė Timūro pastatyta Bibi-chatum rūmų mečetė, su didžiuliu kiemu 
ir 480 įvairaus dydžio patalpų. Greta didžiulis medrese architektūrinis ansamblis, kitos me- 
četės, turgus, prekybos paviljonai, daugybės iš įvairių pasaulio kraštų atgabentų amatininkų 
nuolatiniai ir laikini būstai, karavansarajus, pirties kompleksas, gyvenamieji kvartalai. Visus 
šiuos pagrindinius architektūrinius akcentus juosė 13 km ilgio ir apie 8 m aukščio mūrinė 

miesto siena su šešeriais įvairiuose miesto dalyse vartais. Timūro palikuonys tęsė sostinės ir 
kitų imperijos miestų architektūros ansamblių statybas Jo vaikaitis Ulugbekas, kuris valdė 
šalį 40 metų, Samarkande pastatė daug svarbių architektūrinių ansamblių, mokslo židinių, 
pavertusių šį miestą vienu pagrindinių Senojo pasaulio mokslo ir knyginės kultūros centrų. 
Ulugbekas pastatė Samarkande milžinišką 45 m skersmens observatoriją, su unikalaus di- 
džio sekstantais, įkūrė mokyklą, vienijusią iškiliausius to meto astronomus ir matematikus. 
Samarkando architektūros ansamblių dekorui plačiai naudota daugybė skirtingos spalvos 
glazūruotų plytelių, iš meistriškų plytų klojimų nupintų įvairių ornamento raštų, pasitelkia- 
mos įvairios kaligrafinių užrašų juostos. 

XIV a. Mažojoje Azijoje išaugusi galinga Osmanų imperija, kuri 1453 m. užėmė Kons- 
tantinopolį, greitai perėmė Bizantijos kultūrinį paveldą ir architektūros tradicijas. Taip turkų 
apgyvendintoje imperijos dalyje pradėjo plisti vietos architektūros tradicijoms būdingos iš 
Bizantijos civilizacijos paveldėtos kupolinės architektūros formos. Ankstyvajam osmanų ar- 
chitektūros tradicijos tapsmo etapui didžiulį poveikį turėjo iki tol Mažojoje Azijoje gyvavusi 
seldžiukų sultonato architektūra, kurioje susipynė bizantinės, armėnų, gruzinų ir Vidurio 
Azijos architektūros tradicijos. Todėl daugeliui ankstyvųjų osmanų seldžiukų ir armėnų 
architektūros įtakoje pastatytų osmanų rūmų, pilių, karavansarajų architektūros pastatams 
būdingi gynybinės architektūros bruožai galingos sienos, masyvios pastatų formos. 

Šios architektūros tradicijos specifiniai bruožai pirmiausia pradėjo ryškėti jų sostinėje 
Bursoje, kur buvo pastatyta pirmoji kupolinė Uglu-džami mečetė (1396-1400). Kitu ryš- 
kiausiu šios epochos gynybinės architektūros pavyzdžiais buvo 1393 m. azijinėje Bosforo 
sąsiaurio pusėje siauriausioje sąsiaurio dalyje sultono Bajazido I įsakymu pastatyta nedidelė 
masyviais apvaliais bokštais išsiskirianti Anadoluhisaros tvirtovė. Vėliau 1452 m. priešingoje 
sąsiaurio pusėje pastatyta kita Rumelihisaros tvirtovė, tai suteikė galimybę osmanams ne tik 
visiškai kontroliuoti strategiškai svarbų Bosforo pusiasalį, tačiau ir galutinai išsekinti Bizan- 
tijos galimybę priešintis išaugusiai osmanų galiai. Greta gynybinio pobūdžio architektūros, 
kurioje vėliau ženkliai augo mameliukų architektūros tradicijų įtaka plėtojosi ir tradicinės 
islamo sakralinės architektūros firmos Svarbiausiais ankstyvosios osmanų architektūros 
laimėjimais galima laikyti Mahmut pacha (1464) ir Fatich mečetes (1470), didingus Topkapi 
rūmus (1475-1478) Stambule. 

XV a. iškilusiuose osmaniškos architektūros ansambliuose Topkapi ir kitų rūmų bei 
užmiesčio vasaros valdovų, jų šeivos narių, vizirių ir kitų aukštuomenės narių vasaros 
rezidencijų statyboje didžiulis dėmesys yra skiriamas statomų pastatų ryšiui su supančiu 
gamtos pasauliu, greta esančia architektūrine ir gamtine aplinka, todėl rūmų statybose buvo 
pasitelkiami sodų architektūrinio planavimo elementai, įvairūs dirbtiniai vandens telkiniai, 
fontanai, atviri ir dengti uždari nedideli rūmų kiemai su medžių eilėmis ir gausiais gėlynais. 

Le Blond. Stambulo vaizdas. Raižinys. 1711 m. 


Sumaniai su architektūros ansambliais sujungti sodų architektūros elementai karštomis vasaros 
dienomis teikė žmonėms atgaivą. 

XVI a. iškilus Osmanų imperijos ekonominei ir politinei galiai prasideda klasikinės os- 
manų architektūros klestėjimo epocha, kai osmanų sultonai ženkliai praplėtė islamo pasaulio 
ribas vienu metu kontroliuodami be Vakarinės Azijos teritorijų ir visą Balkanų pusiasalį Eu- 
ropoje. Tuomet aukštą klestėjimo lygį pasiekia įvairios kultūros, mokslo, technologijų, meno 
sritys; Osmanų imperijos teritorijoje pradedama vykdyti daugybės prestižinių architektūros 
ansamblių statybos darbai. 1517 m. nukariavus Egiptą sustiprėjo mameliukų architektūros 
tradicijų įtakos, kurios susipynė su armėnų ir persų architektūros tradicijomis. Jose daug 
didesnį svorį, lyginant su kitais regionais ir istoriniais tarpsniais, įgavo įvairios gynybinės 
architektūros formos. Nuo šiol osmanų architektai jau formavo be įprastų būdingų visam 
arabų-musulmonų pasauliui architektūros formų ir savitas. 

Imperijos valdovai daug dėmesio skyrė ne tik sakralinių pastatų, didingų valdovų rūmų, 
tačiau ir daugybės gynybinio pobūdžio objektų bei miestų ir šalies infrastruktūros gerinimo 
objektų, visuomeninės paskirties pastatų mokymo įstaigų, bibliotekų, ligoninių, kareivinių, 
tiltų, pirčių, karavansarajų statybai. Dauguma šių osmaniško architektūrinio stiliaus pastatų 
išsiskyrė architektūrinių formų giežtumu ir monumentalumu. 

Greta aiškių islamiškai architektūrai būdingų geometrinių pastatų formų XVI a. miestų 
siluetą formavo įspūdingo dydžio arkos ir kupolai. Šioje srityje daug nuveikė įstabius archi- 
tektūros šedevrus sukūręs tikriausiai armėnų kilmės osmanų architektūros genijus Mimar 
Sinanas (1489/1490-1588). Tai buvo labai kūrybingas architektas, kuris daug eksperimentavo, 
ieškojo naujų konstruktyvių sudėtingų architektūros problemų sprendimo principų. Per savo 

Suleimano I mečetės Suleimano I mečetės Stambule kiemas. Suleimano I mečetės 
Stambule įėjimo dekoras 1550-1557 m. Stambule interjeras 


ilgą daugiau nei pusšimčio metų kūrybinį kelią jis sukūrė per 360 skirtingų architektūros 
statinių, iš kurių 135 buvo mečetės, 57 medrese, 48 karavansarajai, 35 rūmų ansambliai ir 46 
pirtys. Tačiau pirmiausia išgarsėjo savo didingais mečečių ansambliais, kuriuose tobulindamas 
Bizantijos architektūros principus sugebėjo įvesti naujus skliautinės, kupolinės ir pusiau ku- 
polinės architektūros konstruktyvius projektavimo principus ir sukurti estetiškai patrauklias 
vidines statomų pastatų erdves. Jos vieningoje architektūros ir dekoro kompozicinėje sistemoje 
funkcionavo kartu su įvairiais minaretais, taisyklingais išilginių kiemais, paviljonais, vandens 
rezervuarais, sodų fragmentais. 

Kitas svarbus Sinano nuopelnas kompleksinis požiūris į miesto architektūrinio veido 
plėtotę. Jis kartu su suburtais mokiniais sistemingai sprendė Stambulo ir kitų miestų architektū- 
rinės plėtros uždavinius. Todėl XVI a. Stambulo senamiesčio pastatų harmoningas išdėstymas 
tiltų, medresių, pirčių, mečečių, turgų statybos ir perstatymo procesus. 

Jo daugybei sukurtų rūmų, mečečių, medrese būdingas ypatingas visumos ir sudėtinių 
pastato dalių harmonijos jausmas. Kurdamas milžiniškus kupolus savo statiniams jis sugebėjo 
juos keisdamas konstrukcijos proporcijas išlaisvinti nuo atraminių kolonų, o kartu ir išgauti 
didžiules vidines erdves nušviestas dideliais langais. Jis ir kiti osmanų architektai savo stati- 
niuose pradėjo plačiai naudoti nedidelius vidinius uždarus kiemus su dengtais nuo lietaus 
stogais, reikšmingesnius architektūrinius statinius išmaniai siejo su gretą projektuojamais 
sodais ir parkais. 

Sinano architektūros šedevrais tapo Šachzade mečetė (užbaigta 1548), Suleimano I 
(1550-57) Stambule ir Selimo II (Selimijos) mečetė Edirnėje (1569-75). Paskutiniąją jis laikė 

Sultono Ahmedo, arba Mėlynoji mečetė. 1609-1616 m. 


tobuliausiu savo statiniu. Tai iš tikrųjų tiek savo kompaktiškumu, tiek kompozicijos tiek ir 
sudėtinių dalių sąveikos požiūriu unikalus architekto kūrinys. Selimijos mečetės planas yra 
sudarytas remiantis tobulų simetriškų proporcijų principais, su arkadomis apsuptu vidiniu 
kiemu ir fontanu jo centre priminė arabišką hipostilinę mečetę. 70 m aukščio grakštūs ploni 
keturi minaretai sukuria mečetės sklendimo erdvėje, jos pastato, architektūrinių konstrukcijų 
lengvumo įspūdį. 

Sinanas turėjo milžinišką poveikį vėlesnei islamo architektūrinės estetikos raidai, kadangi 
jo garsiausi statiniai tarsi įtvirtino pamatinius osmanų architektūrinės estetikos principus, 
kurios charakteringiausiais bruožais tampa didelis pastatą vainikuojantis kupolas ir milžiniška 
erdvė po juo maldos salėje. Į viršų kylantys piloriai suteikė architektūros vientisumo ir kryp- 
tingumo pajautimą, nebūdingą ankstesnėms mečetėms. Kitas būdingas bruožas - keturi ploni, 
simetriškai išdėstyti minaretai. Skirtingai nei Bizantijos architektūros tradicijoje brandžioje 
osmanų architektūroje. Kaip ir mūsų aptartos Selimijos mečetės viduje ne užmaskuojami, o 
priešingai pabrėžiami pastato konstrukcijos struktūriniai elementai. Minėti brandaus Osma- 
nų architektūros stiliaus bruožų elementai plačiai pasklido ne tik osmanų imperijos kituose 
regionuose, tačiau ir visame arabų-musulmoniškojo pasaulyje. Ryškiausiu šios įtakios pavyz- 
džiu tampa garsusis Tadž Mahalas Agroje, kuris tarsi perkelia į Mogolų dinastijos valdomos 
islamizuotos Šiaurės Indijos kultūros dirvą osmaniškos architektūros stilių. 

Vienas garsiausių osmanų sakralinės architektūros šedevrų yra Sinano mokinio Mehmeto 
Aga 1609-1617 m. Stambule pastatyta Sultono Ahmedo mečetė liaudies vadinama Mėlynąja 
mečete. Ji buvo pastatyta didžiųjų Bizantijos imperatorių rūmų Konstantinopolyje vietoje, 
tiesiai priešais Sofijos soborą. Mečetė yra tipiškas Sinano osmaniškos architektūros stiliaus 
statinys, kurio pagrindas yra 72 m ilgio ir 64 m pločio stačiakampis, greta didžiulis kiemas. 
Savo siluetu ir konstruktyviais sprendimais bei dekoru šis statinys primena mūsų aptartą 
Sinano Suleimijos mečetę. Esminis Sultono Ahmedo mečetės skirtumas yra vietoj įprastų 
mečečių architektūroje 4 iškilę 6 minaretai. Keturi minaretai, kaip įprasta, stovi mečetės 
stačiakampio pagrindo kampuose ir turi po 3 balkonus, o kiti du yra vidinio kiemo gale ir 
turi po 2 balkonus. Virš mečetės iškyla didžiulis 33,6 m kupolas, kuris remiasi į ketverius 
pusiau kupolus, kurie savo ruožtu yra paremti 4 milžiniškomis kolonomis. Stoge taip pat 
puikuojasi 30 mažų kupolų. Šviesa į šį masyvaus silueto pastatą skleidžiasi per 260 langų ir 
spalvotų vitražų. Mečetės vidus dekoruotas su daugiau nei 20 tūkst. rankų darbo kerami- 
kos dekoruotų įvairiais piešiniais plytelių, kaligrafo Seido Kasimo Gubari užrašyti Korano 
fragmentai, sienos dekoruotos melsvos spalvos majolika, iš kur ir kilo antrasis mečetės pa- 
vadinimas „Mėlynoji mečetė“. Pagrindiniu interjero akcentu tapo meistriškai išraižytas iš 
marmuro michrabas. 


Ankstyvoji indoislamiška ir Mogolų architektūra 


Arabai, persai, o vėliau tiurkai į užgrobtas Hindustano pusiasalio teritorijas atsinešė savo 
architektūros tradicijų laimėjimus, naujus konstruktyvius kompozicijos ir statybos principus, 
architektūroje įsivyravo geometriškai aiškesnės linijos ir formos. Todėl lygiagrečiai su hinduis- 
tine ir džainistine architektūros tradicija nuo XII a. šiaurinėje Indijoje jau plėtojasi arabų ir 
persų architektūros tradicijas tęsianti islamiška architektūra, kuri, pakliuvusi į galingos indų 
civilizacijos įtakos lauką, patiria esminių transformacijų ir palaipsniui virsta indoislamiška. 
Joje tradicinės arabų, persų, tiurkų architektūros formos jungiasi su ikiislamiškomis indiško- 
mis. Tai naujas galingas indų architektūros ir kitų menų srautas, kuris naujomis formomis 
paturtina indų meno tradiciją. Mūsų pavartotas terminas „indoislamiška architektūra“ yra 
gana santykinis. 

Islamizuota indų architektūra pereina du skirtingus evoliucijos etapus - ankstyvąjį 
ir brandyjj. Ankstyvajame užkariautojai sąmoningai griovė didingas indų šventyklas ir iš 
puikiai apdirbtų akmens luitų kolonų skubėjo statyti naujas islamo ginklo galią įtvirtinan- 
čias mečetes, medreses, minaretus. Statyboms neretai buvo panaudojami didžiuliai indų 
šventyklų blokai, tradiciniai architektūrinių konstrukcijų principai. Vėliau, kai atsirado 

daugiau iš islamiškųjų kraštų atvykusių architektų ir dekoro meistrų sakralinės architektūros 
pastatuose buvo siekiama nuosekliau įdiegti tradicines islamiškosios architektūros formas. 
Architektūra patiria esminių pokyčių, o su ja susijusi ir indų menų hierarchijoje išskirtinę 
vietą užėmusi skulptūra apskritai paranda savo vaidmenį. 

Kaip pamatysime vėliau, Delio sultanato valdovų siekių taip ir nepavyko nuosekliai 
įgyvendinti, kadangi architektūros formų plėtotę neišvengiamai veikė su vietinėmis klimato 
sąlygomis ir konkrečiame regione viešpatavusiomis tradicijomis susiję daugybė skirtingų 
veiksnių. Todėl vėlesnė architektūros raida siejasi su savita Mogolų dinastijos valdymo lai- 
kais susiformavusia charakteringų sinkretiškų stilistinių bruožų indoislamiška architektūros 
tradicija (Sivaramamurti, 1999, p. 316-318). Šioms stilistinėms metamorfozėms neabejotinai 
turėjo įtakos ne tik anksčiau gyvavusios ir šimtmečiais puoselėjamos vietinės architektūros 
tradicijos, tačiau ir statybinės medžiagos, kadangi, skirtingai nei Artimuosiuose Rytuose, 
Vidurio Azijoje, Irane, statiniai užkariautoje Hindustano pusiasalio teritorijoje statomi ne iš 
plytų, o iš indų civilizacinėje erdvėje įprastų tvirtų tašytų akmens luitų. Jau pati darbo medžiaga, 
nusistovėjusios vietinių akmens tašymo meistrų, akmens ir medžio raižytojų darbo tradicijos 
įnešė esminių pokyčių į islamo adeptų tvirtovių, mečečių, medresių, minaretų, mauzoliejų, 
rūmų architektūrą. 

Ankstyvųjų islamiškųjų dinastijų valdymo laikais įvairių regioninių valdovų sostinės ir 
kiti karvedžių bei feodalų giminių valdomi miestai buvo statomi strateginiu požiūriu svarbiose 
vietovėse - tarsi galingos karinės tvirtovés-miestai, su daugybe gynybinės paskirties samdinių 
kariuomenei skirtų pastatų. Žvelgiant į juos, susidaro įspūdis, kad įvairaus rango šiaurės In- 
dijos valdovai dar ilgai savo sostinėse ir miestuose gyveno slegiami užkariautojams būdingų 
„apsiausties“ ir būties laikinumo svetimoje kultūrinėje erdvėje kompleksų. Tokią psichologiją 
formavo karti daugelio ekspansijos amžių patirtis, kai klestintys didžiuliai miestai po eilinių 
invazijų buvo sugriaunami ar net nušluojami nuo žemės paviršiaus, žmonės išblaškomi, o 
neseniai klestėję kultūros ir ekonomikos centrai sunykdavo ar virtę griuvėsių krūvomis ilgai 
merdėdavo. 

Todėl ne tik tvirtovės miestai, tačiau net ir religinio kulto objektai, mauzoliejai neretai 
buvo statomi kaip gynybinių kompleksų ir tvirtovių sudėtinės dalys, kaip, pavyzdžiui, 1325 m. 
pastatytas mauzoliejus Tuglako tvirtovėje Delyje funkcionuoja kaip organiška galingų sienų 
gynybinio komplekso dalis. 

Į Hindustano pusiasalį besiskverbianti islamo architektūra ir vaizduojamoji dailė 
labai skyrėsi nuo neseniai klestėjusios indų architektūros stilių. Populiariausi pastatai 
buvo šventyklos, tvirtovės, rūmai, mečetės, medresės, minaretai ir ypač mauzoliejai, kurių 
pagrindas dažniausiai buvo kubo formos, o pastatus dengė pusrutulio arba kupolo formos 
stogų konstrukcijos. Interjere skulptūrinius vaizdinius pakeitė abstrakčios arabeskos ir 

Kutb Minaro minaretas. Delis. 1193-1236 m. 


dekoratyvūs kaligrafiniai užrašai. Mečetėse ir mauzoliejuose buvo naudojamos arkos ir 
aukšti bokštai. Pastatus dažniausiai supo atviri sodai arba vienuolynų statiniai. 

Nors persų ir Vidurio Azijos architektus pasikvietę įvairūs valdovai statė mečetes, 
medreses, mauzoliejus ir rūmus orientuodamiesi į islamo pasaulyje susiklosčiusius archi- 
tektūrinės estetikos principus, tačiau kadangi dauguma statytojų buvo vietos gyventojai, 
jie neišvengiamai į statinius perkeldavo jiems įprastus konstrukcijos, medžiagų apdo- 
rojimo ir akmens luitų tašymo, raižymo ir dekoro principus. Statydami pastatus gausiai 
liūčių plaunamose teritorijose architektai privalėjo atsižvelgti į visai kitas nei sausringoje 
zonoje buvusias klimato sąlygas, kokiose formavosi islamiškoji architektūra. Tai buvo 
antras veiksnys, kuris lėmė stilistinio eklektiškumo tendencijų Hindustano pusiasalyje 
įsigalėjimą naujų musulmonų valdovų proteguojamuose didinguose statiniuose, kurie 
turėjo pavaldiniams sukelti pagarbaus susižavėjimo jausmus. 

Statydami pirmąsias mečetes, kaip minėjome, islamo adeptai dažnai pasitelkdavo dau- 
gybės nugriautų kruopščiai nušlifuotų hinduistinių šventyklų architektūros detalių, kadangi 
toks statybos būdas gerokai pagreitino mečečių statybą ir natūraliai skatino hinduistinių ir 
islamiškų architektūrinių formų hibridiškumą. Tai akivaizdu įdėmiau pažvelgus į daugelio 
pirmųjų mečečių, pastatytų vakarinėje Indijos dalyje ir Delyje, siluetus. Vienas ryškiausių 
to meto indoislamiškosios architektūros pavyzdžių yra Kutb Minaro minaretas, pastatytas 

1193-1236 m. greta mečetės ir mauzoliejaus Delyje, kuris tuomet buvo galingo Delio sultonato 
sostinė. Šio pastato architektūroje jaučiama stipri Vidurinės ir Mažosios Azijos architektūros 
tradicijų įtaka. Tai nieko nuostabaus, kadangi tuo metu Delio sultonatas artimai kultūriškai 
bendravo su šių regionų islamiškais valdovais. Delio sultono rūmuose dirbo daug iš šių 
regionų pakviestų meistrų. Didingos aukštyn kylančios Kutb Minaro minareto ir jį supan- 
čių architektūros pastatų turi hinduistinei architektūrai būdingų masyvių formų ir dekoro 
elementų, kadangi juos statė vietos meistrai, panaudodami čia įprastą horizontalių tašytų 
vietinio granito luitų klojimo technologiją. Šis bokštas, be minaretams įprastos kvietimo 
tikintiesiems maldai funkcijos, buvo ir strategiškai svarbus apžvalgos bokštas, kadangi iš jo 
viršūnės buvo gerai regimos tolimos teritorijos. 

Grakštus aukštyn besistiebiantis minaretas visiškai užgožia ji supančias mečetes ir kitų 
pagalbinių ansamblio statinių pastatus. Iš toliau žvelgiant jis visiškai dominuoja kraštovaizdyje. 
Pradžioje minaretas buvo keturių aukštų, apsuptas apžvalgai skirtais balkonais bokštas, kurio 
viršuje buvo iškeltas ant kolonų tiurkiško stiliaus kupolas. Į visus bokšto balkonus vedė jo 
viduje įrengti sraigto pavidalo laiptai. Tačiau kai 1369 m. viršutinę Kutb Minaro minareto dalį 
sugriovė griaustinis, jis buvo pakeistas dviem aukštais. Taip vietoj keturių pradžioje projektuo- 
tų aukštų atsirado penki. Vėliau XIX a. pradžioje minaretas nukentėjo nuo žemės drebėjimų ir 
vėl buvo perstatytas. Iki nūdienos išliko penkių aukštų keturiais žiediniais balkonais apsuptas 
72,6 m aukščio pastatas. Šio pastato diametras apačioje yra 14,74 m, o pačiame viršuje jis 
susiaurėja iki 3,05 m pločio. Šis siaurėjimas sukuria lengvumo ir sklendimo erdvėje iliuziją. 

Taurus, puikiai apdorotas vietinis granitas minareto architektūrai suteikia ypatingą di- 
dingumą ir iškilmingumą, dekorui buvo plačiai naudojamas vietos rusvas smiltainis, o bokštui 
ypatingą grožį suteikia viršutinių aukštų dekorui panaudotas baltas marmuras. Šiame statinyje 
labiausiai žavi silueto linijų grakštumas, proporcijų ir ritminių struktūrų jausmas, balkonų 
skulptūriškumas. Tai ne tik vienas gražiausių iš man žinomų minaretų, tačiau harmoningos 
islamiškos ir indiškos architektūros sintezės pavyzdys, kurio poveikis buvo ryškus tolesnei 
Mogolų epochos indoislamiškosios architektūros raidai. 

Dauguma svarbiausių architektūros paminklų islamizmuotoje Indijoje buvo sukurti val- 
dant galingai Didžiųjų Mogolų dinastijai. Tada išryškėjo arabų, persų, Vidurio Azijos tiurkų 
ir indų architektūros tradicijų suartėjimas, tuomet buvo tęsiama ankstesnė miestų tvirtovių 
statybos tradicija. Pavyzdžiui, Akbaro valdymo laikais strategiškai svarbiose imperijos vie- 
tovėse buvo pastatyti penki gynybiniai kompleksai su daugybės pastatų infrastruktūromis. 
Tai fortas ir valdovų rūmai Agroje, naujas miestas ir imperatorių rezidencija Fatehpur-Sikri, 
didžiuliai gynybiniai kompleksai Adžmere, Lahore ir AlachAdabe, kurių statybai buvo pa- 
sitelkiami geriausi to meto architektai, fortifikacijos specialistai, akmens raižytojai, dekoro 
meistrai. Akbaro parėdymu iškyla didingas valdovo tėvui skirtas Humayūno mauzoliejus 

Raudonasis fortas. Delis. 1638-1648 m. XIX a. litografija 


Delyje. Valdant Akbaro sūnui Džahangyro, statybos apimtys mažėja, tačiau iškyla trys didingi 
mauzoliejai: Akbaro, greta Agros, DZahangiro Lahore ir Itimad-ud-Daulo Agroje. Akbaro 
vaikaičio Šach Džahano valdymo laikais iškilo Raudonasis fortas ir valdovų rūmai Delyje, 
didingos didžiosios mečetės Delyje, Agroje ir Lahore. Tačiau garsiausias to meto architek- 
tūros šedevras buvo jo mylimai žmonai skirtas mauzoliejus Agroje, plačiau žinomas Tadž 
Mahalo vardu. 

Akbaro valdymo laikais islamizuotoje Hindustano pusiasalio erdvėje formuojasi naujo 
daug griežtesnio ir funkcionalesnio stiliaus labai įvairių formų ir funkcijų architektūros 
tradicija. Joje regima akivaizdi per moterišką liniją suartėjusių galingų Radžputų valdovų 
proteguojama hinduistinė didingų ir masyvių formų architektūros tradicija, kurioje labai 
svarbiais elementais tapo ištaigingumą ir galią demonstruojantys išorinio statinių dekoro ir 
interjero elementai. 

Nors šiame architektūros raidos etape nauja jėga atgimsta senos indų tvirtovių, rūmų, 
šventyklų statymo tradicijos, tačiau architektūros ansamblių statyboje vis daugiau atsiranda 
arkų, kupolų, skliautų, naudojamos stiprios akmens blokus rišančios medžiagos. Sąveikaujant 
islamo ir indų architektūros tradicijoms, radosi stilistiškai įvairios didingumą su pretenzin- 
gumu derinančios, hibridinės indoislamiškos architektūros formos. Šis senųjų indų ir naujų 
islamiškosios architektūros tradicijų susiliejimas pagimdo naują brandžios Didžiųjų Mogolų 
indoislamiškos architektūros tradiciją. Vis labiau jaučiama persiškų ir indiškų architektūros 
tradicijų įtaka pasaulietinių pastatų, tvirtovių ir rūmų statyboje. 

Garsiausiais Mogolų indoislamiškos architektūros pavyzdžiais tapo Gol Gumbazo, 
Bidžapuro ansambliai, Raudonasis fortas Delyje, Humajuno mauzoliejus Delyje (XVI a. 

Didžioji mečetė. Delis. XIX a. raižinys 


antroji pusė), Akbaro mauzoliejus Sikandre (1613 m.), Divani-Am priėmimų salė Delyje 
(1627-1658 m.), Didžioji mečetė Delyje (1644-1658 m.), Agros rūmai ir fortas bei Tadž 
Mahalo mauzoliejus Agroje (1648-1653 m.), Birk Singh Deo rūmai Datijoje (apie 1620 m.). 
Vis dėlto turtinga indų architektūros tradicija, įkūnyta daugybėje islamo ekspansijos 
metu nesugriautų pastatų, praslinkus pirmajai aktyvios islamizacijos bangai, daugelyje Indijos 
regionų atgimė, kadangi ankstesnė indų civilizacijos tradicija buvo dar gyvybinga, ji laikėsi 
mitų, legendų, herojinių epų pavidalu, todėl šis archajinių kultūros sluoksnių atgaivinimas 
įvairiais pavidalais išreiškė galimybę suvokti savo „indiškumą“, prisiminti herojišką praeitį. 
Šiuos estetinės sąmonės poslinkius vis labiau toleravo suaugantys su nauja savo tėvyne, jos 
kultūrine aplinka ir Didžiosios Mogolų dinastijos valdovai. Štai kodėl naujų indoislamiškų es- 
tetinių idealų kaita neišvengiamai atsispindėjo persų ir indų architektūros tradicijų įkvėptuose 
minkštesnių architektūrinių formų stiliuose, kuriuose anksčiau vyravusį formų paprastumą, 
asketiškumą išstūmė pretenzingas didingumas ir puošnumas. Milžiniški imperijoje sukaupti 
turtai suspindo naujoje architektūroje, kurios tikslas buvo pademonstruoti valdovų galią ir 
didingumą. Tad greta svarbiausių architektūrinių ansamblių, kaip ir Irane, buvo kuriami 
jaukūs parkai, pasivaikščiojimams skirtos ir dekoratyvines funkcijas atliekančios alėjos, 
dirbtiniai vandens telkiniai, kuriami ištisi miestai su savitais architektūriniais ansambliais. 
Didingiausias Akbaro sumanymas buvo 1569 m. subrendęs noras perkelti sostinę į naują 
sufijų pamėgtą vaizdingą susitikimo vietą, apie 30 kilometrų į pietvakarius nuo Agros. Čia 
imperatorius nutarė pastatyti naują fantastinio grožio miestą savo senelio, kuris įtvirtino 


652 


ARCHITEKTŪROS IR TAIKOMOSIOS DAILĖS ESTETIKA 


Didžiosios Mogolų dinastijos viešpatavimą Indijoje, pergalių pagerbimui. Taip prasidėjo 
vieno svarbiausių Mogolų architektūros pavyzdžių, naujo „pergalės miesto“, valdovų reziden- 
cijos - Fatehpur Sikri statybos. Projektuojant ir vykdant statybos darbus aktyviai dalyvavo 
Akbaras. Sutelkęs daugybę lėšų, jis miesto statybai pakvietė daug garsių architektų ir dekoro 
meistrų iš įvairių kraštų. Miesto pastatai tikriausiai buvo statomi turint tik bendrą jo for- 
mavimo idėją, ne visada nuosekliai vienas po kito, o lygiagrečiai architektams ir meistrams 
plušant prie skirtingų ansamblių. Per 10 metų (1570-1580 m.) čia buvo pristatyta daugybė 
eklektiškų su Gudžarato, Gvalioro, Radžastano ir kitų regionų stiliaus elementais rūmų, 
iš kurių ištaigingumu išsiskyrė miesto centre pastatytas didingas 90 x 130 m imperatorių 
rūmų Mahal-i-Khas rūmų ansamblis su iškilmingų priėmimų sale Divan-i-Khas. Čia buvo 
brangiausiomis medžiagomis išpuoštas valdovo sostas. Valdovų rezidenciją supo daugybė 
kitų pagalbinių pastatų. Mieste atsirado masyvių formų indiško stiliaus gynybinių įrengimų, 
Triumfo arka, šventyklų, visuomeninės paskirties pastatų ir kitų architektūros ansamblių. Iš jų 
išsiskyrė milžiniška su trimis kupolais didžioji mečetė ir greta du Selimui Čišti ir Islam Khanui 
skirti mauzoliejai. Pagal imperatoriaus sumanymą, miestą apsupo galingos gynybinės sienos, 
jame vienas po kito kilo daug įstabių skirtingo stiliaus didingų architektūrinių ansamblių. 

Daugelio šio miesto architektūros ansamblių statyboje buvo naudojamos senosios indų 
šventyklų statybos technologijos, didžiulės sudėtinės architektūrinių ansamblių dalys: kva- 
dratiniai akmeniniai stulpai, apskritos formos kolonos, atraminės sijos, kronšteinai, kapiteliai, 
raižinių dekoru išmarginti vartai buvo iš anksto parengiami įvairiose akmens skaldyklose, 
o vėliau sudėtingais mechaniniais įrengimais atgabenami ir surenkami jų statybos vietose. 
Tokios statymo technologijos spartino didžiulių architektūrinių ansamblių statybą. 

Sparčiai išaugęs į daugybės architektūros paminklų prisodrintą miestą Fatihpur-Sikri taip 
pat greitai buvo ir apleistas gausybės statytojų, kadangi neturėjo kitiems miestams būdingos 
infrastruktūros ir netapo, kaip buvo planuota Akbaro, svarbiu su Deliu ir Agra pajėgiančiu 
konkuruoti, valstybės administraciniu ir kultūros centru, todėl šis įstabaus grožio tarsi paro- 
dinis valdovų ištaigingumą ir galią pabrėžtinai demonstruojantis miestas gana greit sunyko. 
Šiandien tai turistų pamėgtas miestas vaiduoklis, kuris žavi daugybe įstabių skirtingo stiliaus 
architektūrinių ansamblių, tačiau jame nėra įprasto Indijos miestams gyvenimo šurmulio. 

Po Akbaro epochoje išryškėjusių islamiškų architektūros formų hinduizacijos tendencijų 
jo sūnaus Šach Džahano valdymo laikais vienuose svarbiuose architektūriniuose statiniuose 
galime regėti tėvo įtvirtintų architektūros tradicijų tąsą, o kitose - sugrįžimą prie ankstesnių 
islamiškosios architektūros tradicijų. Pirmąją tendenciją simbolizuoja apie 1638-1648 m. 
Delyje iš raudono smiltainio pastatytas Raudonasis fortas, kuris yra tarsi klasikinis Mogolų 
epochos architektūrai būdingos musulmonų ir indų architektūros tradicijų sintezės pavyzdys. 
Masyvios ir impozantiškos su daugybe dekoratyvių detalių valdovo rezidenciją juosiančios 

Thomas ir William Daniel. Tadž Mahalas iš sodo pusės. Agra. Akvatinta. 1801 m. 


gynybinės sienos primena pietinėje Indijoje ir Dekano plokštikalnėje išplitusias masyvias 
hinduistinės architektūros formas. 

Kitas svarbus Šach Džahano valdymo laikais pastatytas baltu marmuru spindintis in- 
doislamiškos architektūros šedevras Tadž Mahalas (1648-1653 m.) yra grakštesnių, ažūrinių, 
tarsi sklendinčių erdvėje formų ir artimesnis islamiškai architektūros tradicijai. Šis artimumas 
iš dalies gali būti paaiškinamas projekto konkursą laimėjusio architekto kilme, kuris perkėlė 
į Indiją savo tėvynėje gyvavusias architektūrinės formas. Tadž Mahalo ansamblis buvo my- 
limos imperatoriaus žmonos Mumtaz Mahal atminimui skirtas mauzoliejus. Ši reto proto ir 
talento moteris, kilusi iš kilmingos persų giminės, buvo vadinama imperatorių „rūmų žiedu“. 
Štai taip atsirado persiškas vardas Taÿ-i Mahal, kuris ir buvo suteiktas jos atminimui skirtam 
mauzoliejui. Kaip visada lydėjusi vyrą žygių metu, imperatorienė netikėtai mirė gimdydama. 
Šis praradimas sukrėtė valdovą ir jis, nusišalinęs nuo valstybės reikalų, sutelkė dėmesį į žmonos 
atminimui skirto mauzoliejaus statybą. Šio sumanymo įgyvendinimui jis skyrė milžiniškas 
lėšas ir pasitelkė daug garsių meistrų iš įvairių musulmoniškų kraštų. 

Nors mauzoliejaus projekto kūrimo ir statybos darbuose, be vietinių gyventojų hinduistų, 
aktyviai dalyvavo daugybė meistrų iš arabiškų kraštų, Irano, Turkijos, Samarkando, šis archi- 
tektūros paminklas glaudžiai siejasi su ankstesne Mogolų architektūros tradicija, pirmiausia 
su Delyje 1565 m. pastatytu Humajuno mauzoliejumi. Dėl pagrindinio architekto vardo 
mokslinėje literatūroje vyksta diskusijos; skirtingi autoriai išskiria vis kitų architektų pavardes, 

kadangi tokio ilgo ir sudėtingo projekto įgyvendinimo metu, suprantama, galėjo keistis projekto 
įgyvendinimo eigą kontroliuojantys pagrindiniai architektai. Tačiau rašytiniuose šaltiniuose 
kaip projekto konkurso laimėtojas ir pagrindinių meistrų mėnesinio mokymo sąraše kaip 
ansamblio projekto ir pastato brėžinių atlikimo autorius užrašytas iš Turkijos atvykęs Moha- 
madas Isa Efendi, kuriam, greta kitų dviejų kaligrafų Satar Khano ir Amanat Khano, raižytojo 
iš Samarkando Mohamado Šarifo ir akmens meistrų prižiūrėtojo Mohamado Hanifo, išskirtas 
didžiausias 1000 rupijų mėnesinis atlyginimas. Su turkiška architekto kilme asocijuojasi keturi 
aukštyn kraštuose kylantys minaretai, kurie primena Turkijoje anksčiau statytus minaretus, 
tačiau jų išdėstymo ir statybos principai skiriasi. 

Ansamblio erdvė aprėpė didžiulę apie 580 x 305 m iš šiaurės į pietus orientuotą stačia- 
kampio formos netoli Džamnos upės esančią vaizdingą teritoriją. Joje pagal persų parkų tra- 
diciją buvo sukurtas kvadratinės formos parkas, kurį į keturias dalis dalijo dvi susikertančios 
alėjos ir nuo pietinių vartų pagrindinis kanalas orientuotas į mauzoliejaus centrinį įėjimą. Jų 
susikirtimo viduje iškilo centrinis mauzoliejaus pastatas, o aplink kiek toliau už parko želdinių 
mečetė ir daugybė pagalbinių pastatų - rūmų, viešbučių, prekybos galerijų ir pan., iš kurių 
daugelis iki nūdienos neišliko. 

Ant tvirtos rudai rusvos marmurinės platformos šio parkinio ir architektūrinio ansam- 
blio centre iš baltai rusvo marmuro iškilo didingas mauzoliejaus ansamblis, kurio aukštis 
nuo platformos pagrindo iki kupolo viršuje esančio špiliaus ir plotis yra beveik vienodas apie 
57 m, sienų aukštis - 33 m, kupolo - 24 m, arkų 20 m, o keturi šonuose esantys minaretai 
iškyla beveik į 42 m aukštį. Visas ansamblis buvo sukurtas remiantis griežtais geometrijos ir 
simetriškų formų bei erdvių santykių principais. Estetiniu požiūriu itin sėkmingai architekto 
buvo parinkti aukščio ir erdvės santykiai tarp pagrindinių ansamblio architektūrinių akcentų 
didžiojo kupolo mauzoliejaus centre ir kraštuose iškylančių pusės kupolo aukštyje keturių 
šoninių bokštelių bei už jų toliau esančių minėtų keturių grakščių minaretų. 

Pagrindinis pastato architektūrinis akcentas - milžiniškas, tarsi lengvai sklendžiantis 
erdvėje kupolas, kuris, žvelgiant iš toliau, žavi savo lenktų linijų ir greta esančių statiškų de- 
koratyvių architektūrinių formų ir supančios prieigų aplinkos harmonija. Iš Irano ir Vidurio 
Azijos pakviesti akmens raižymo meistrai iš balto ir švelniai rusvo marmuro sukūrė įstabią 
architektūrinių formų harmoniją. Pastatas itin stiprų įspūdį palieka žvelgiant iš toliau, kai 
vaiskaus indiško dangaus fone išnyra skaidrių, kartais tarsi miraže „perregimų“ ansamblio 
detalių elementai. 

Tadz Mahalas žavi suvokėją ne tik architektūrinių formų, tačiau ir raižinių dekoro, 
inkrustacijų bei kaligrafinių užrašų atlikimo meistriškumu. Šių itin atsakingų uždavinių 
vykdymą kuravo garsus iš Širazo atvykęs kaligrafas Amanat Khan, kuris buvo atsakingas už 
visų kaligrafinių užrašų ir Korano citatų atlikimą. Ornamentais ir kaligrafiniais užrašais yra 

dekoruotos visos pagrindinio pastato viršutinės ir įėjimus į jj puošiančios dalys. Ansambliui 
nepaprastą grožį suteikia kraštuose iškylantys grakščių formų į viršų besistiebiantys minaretai. 

Taigi arabų-musulmoniškojo pasaulio architektūra stulbina savo mąstais ir architektūros 
tradicijų, stilių bei formų įvairovė. Nors ji remiasi panašiais islamo estetikos reglamentuotais 
kanoniškais reikalavimais, tačiau skirtinguose arabų-musulmoniškos civilizacinės erdvės 
regionuose, sugerdama į save konkrečiose vietovėse gyvavusias tradicijas, statybos medžiagas 
ir technologijas, konkreti architektūros mokykla formuoja savitus istorinius ir regioninius 
architektūros stilius su jiems būdingų stilistinių bruožų visuma. Abasidų epochos architektūra 
išsiskiria klasikiniu architektūrinių formų aiškumu ir grynumu, mameliukų ir osmanų archi- 
tektūros tradicijoms būdingas architektūrinių formų monumentalumas, neretai ir pabrėžti- 
nas masyvumas, persiškai ir indoislamiškai Mogolų architektūros tradicijai ypatingas formų 
rafinuotumas ir grožis. Panašiais bruožais apibūdintinas ir architektūros tradicijų interjerų ir 
eksterjerų dekoras. 


Taikomosios dekoratyvinės dailės estetika 


Architektūros pastatų interjeruose jų puošimui ar funkcijų pabrėžimui plačiai buvo pasitelkia- 
mos įvairių taikomųjų dekoratyvinių menų teikiamos meninės išraiškos galimybės. Lygina- 
muoju aspektu žvelgiant į įvairių civilizacijų paveldą taikomosios dekoratyvinės dailės srityje 
tenka pripažinti kad šioje srityje jokia kita savo stilių, formų, naudojamų medžiagų įvairove, 
svarbiausia sugebėjimu jas pajungti vieningam dekoratyvinės dailės uždavinių sprendimui, 
rafinuota koloritine kultūra nepajėgia konkuruoti su arabų-musulmoniškos civilizacijos 
laimėjimais šioje srityje. Taikomoji dekoratyvinė dailė čia plėtojasi glaudžiai sąveikaudama 
su architektūra ir interjeru. 

Interjerų dekoras arabų-musulmoniško pasaulyje stebina skirtingų medžiagų pasitelki- 
mo gausa: įvairios brangios medienos rūšys, akmens, metalo kaliniais, terakota, glazūrotomis 
plytelėmis, keramikiniais kokliais, akmeninėmis ir stiklinėmis mozaikomis. Dekoro meistrai 
Sirijoje, Irane, Vidurio Azijoje, Magribe, Andalūzijoje svarbių sakralinės ir reprezentacinės 
pasaulietinės architektūros paminklų puošybai buvo kviečiami iš pripažintų gildijų ir cechų, 
kurių atstovams buvo keliami aukšti profesiniai reikalavimai. Gildijos buvo specializuotos ir jų 
dekoro galimybės bei naudojamos medžiagos, technologijos buvo gerai žinomos architektams. 

Sukūręs architektūrinių reprezentacinių ansamblių statybos ir konstrukcijų planą archi- 
tektas dažniausiai pagal tradicijas su savo pasiūlymais kreipdavosi į mecenatus, kurie svarbių 
pastatų statybai ir dekorui kviesdavo reikiamus specialistus, statybos meistrus, amatininkų 
grupes net iš tolimų kalifato kraštų. Kaip puikūs dekoro meistrai arabų-musulmoniško pasau- 

D. Roberts. Hasano mečetės kompleksas Kaire. 1356-1359 m. 


lyje garsėjo pirmiausia Irano meistrai, chorezmiečiai, sirai, azerbaidžaniečiai. Dekore ypatingas 
dėmesys buvo skiriamas įvairių spalvų glazūruotų plytelių gamybos technologijoms, jų dekorui, 
kokybiškų plytų, fajanso reljefų gamybai, įvairių mozaikų gamybos technologijoms, tačiau 
sudėtingiausiomis technologiniu požiūriu buvo laikoma harmoningas kaligrafinių struktūrų ir 
dekoratyvių ornamentinių audinių suderinimas bei kokybiškas atlikimas lenktose ir kupolinėse 
erdvėse, visa tai reikalavo daugybės technologinių žinių ir neabejotinos meistrystės. Tai viena 
iš priežasčių, kodėl architektai ir mecenatai, galvodami apie išliekamąją architektūros ir kitų 
meno kūrinių vertę, labai kruopščiai ir atsakingai rinkosi užsakymų atlikėjus. 

Pirmieji musulmoniškos architektūros statiniai, pavyzdžiui, Uolos šventykla Jeruzalėje, 
buvo dekoruojama mozaikomis (perimtomis iš Bizantijos). O štai nuo IX a. išskirtine islamo 
meno tradicija tapo pastatų dekoravimas glazūruotomis plytelėmis, taigi remiantis senomis 
Mesopotamijoje, Babilone ir Asirijoje gyvavusiomis meno tradicijomis. Islamo kultūros 
pasižymi unikaliomis šimtmečiais puoselėtomis glazūravimo technologijomis. Daugelis jų 
architektūros ir taikomosios dailės meno šedevrų buvo gausiai dekoruotos įvairiomis glazü- 
ruotomis plytelėmis, kuriomis yra išpuoštos mečetės ir rūmai. Ankstyvoji islamo keramika 
buvo neglazūruota, ilgainiui islamo pasaulio keramikai išrado glazūravimo alavu technologiją, 
leidusią pasiekti didelių laimėjimų dekoro įvairovėje. Po mongolų invazijos į islamo pasaulį 

pateko kinų technologijos ir interjerų dekoro 
tradicijos. Savo ruožtu, islamo architektūra ir su 
ja glaudžiai susijusi dekoratyvinės dailės tradicija 
neabejotinai paveikė Europos šalių architektūros 
ir dekoratyvinės dailės raidą. Tai akivaizdžiai regi- 
me glaudžiau su arabų-musulmoniška civilizacija 
prekybiniais ir kultūriniais ryšiais susijusiuose 
miestuose, pavyzdžiui, Venecijoje, Sienoje, Flo- 
rencijoje, Tolede ir kitur. 
Arabų-musulmoniško pasaulio architek- 
tūros statinių dekore dažniausiai vyrauja islamo 
menui būdingi geometriniai, augaliniai motyvai, 
arabeskos, kurios neretai papildomos dekoraty- 
viais kaligrafiškais užrašais, turinčiais ypatingą 
semantinę ir estetinę prasmę. Taigi tekstinės ir 
papildomą estetinę informaciją skleidžiančios 
vizualinės struktūros ir jjungiamos į vieningą 


dekoratyvaus meno sistemą. Visa tai regime, 
Pascal Xavier Coste. Pagrindinis įėjimas pavyzdžiui, paskutiniame Ispanijoje išlikusiame 
o LE musulmoniškame Granados emyrate Andalūzi- 
joje, kurio valdovai Nasridai XIV a. organizavo 
didingų valdovų rūmų ansamblio, dabar žinomų Alhambros pavadinimu, statybas. Šių rūmų 
ansamblio greta Granados miesto interjero reprezentacinės salių dekoras, anot jų sumanytojų, 
turėjo priminti rojų žemėje. Iš tikrųjų rūmų interjere regimas naujų žaismingų ornamentinių 
ir arabeskinių dekoro formų kompoziciniai ieškojimai. Čia aptinkame daugybę įstabių kali- 
grafinių užrašų susipynimo su dekoratyviomis geometrinėmis struktūromis ir arabeskomis 
pavyzdžių. Milžiniškos gausiai kaligrafijos ir dekoratyviosios dailės elementais išdekoruotuos 
sienos čia sudaro prieš atėjusįjį „atverstos knygos“ įspūdį. Panašų įspūdį patiri ir lankydamasis 
gerokai santūriau dekoruotoje Uolos šventykloje Jeruzalėje. Kaligrafiški užrašai čia tarsi pa- 
keičia įprastas Vakarų civilizacijoje vaizdines struktūras ir per rašto skleidžiamą informaciją 
užmezga estetinius ryšius su kitais islamiškos kultūros kontekstais. Čia ir timuridų architek- 
tūros interjeruose yra daug užrašų, kurie funkcionuoja dekoro sistemoje kaip estetinę prasmę 
skleidžiančios vaizdinės struktūros. 
Rašytinio žodžio galią ir su juo susijusį aukštą kaligrafijos meno statusą hierarchijoje 
vaizdžiai demonstruoja ir kituose garsiausiuose islamiško pasaulio sakralinės architektūros 
ansambliuose garbingiausiose ir geriausiai matomose vietose atlikti kaligrafiškai užrašyti 

Bagdado paviljonas. Topkapi rümai. Stambulas. 1639 m. 


Korano fragmentai. Sie dekoratyvüs, nuolatos pasikartojantys kaligrafijos ir jas supancio 
dažniausiai geometrinių formų dekoro elementai užpildo sakralinių pastatų interjerų erdves. 

Skirtinguose kalifato regionuose vyrauja skirtingos dekoro spalvos, floralinės ir zoo- 
morfinės kilmės arba abstrakčios ornamentinės struktūros ir pamėgtos puošybos medžiagos. 
Geometrinių ornamentinių ir arabeskinių struktūrų gausa iškart skiria islamiškos civilizacijos 
dekoratyvinę taikomąją dailę nuo kitų civilizacinių pasaulių dekoratyvinės dailės. Ornamenti- 
nis struktūriškumas yra tas specifinis islamo dekoratyvinės taikomosios dailės bruožas, kuris 
būdingas daugeliui architektūros ir vaizduojamosios dailės kūrinių ir sieja skirtingas meninės 
raiškos formas. Geometrija tampa pagrindiniu visų erdvinių struktūrų dekoratyvios organi- 
zacijos ir visų žinomų techninių raiškos formų varikliu. Piešinys popieriuje ar keramikinėje 
plokštėje yra žinomas nuo XIV a. pradžios, tačiau tikriausiai egzistavo ir anksčiau“ (Grabar, 
1996 b, p. 182). 

Kitas svarbus skiriamasis islamiškų pastatų dekoro elementas yra įvairios vienodo dy- 
džio dekoratyvinės plytelės, kurios komponuojant suteikė galimybę architektams ir dekoro 
meistrams sustiprinti savo architektūrinių idėjų įgyvendinimo efektą. Gaminant paprastas 
ir glazūruotas plyteles, jas papuošiant kaip ir Babilono, Asirijos, Achmenidų architektūros 
dekore buvo plačiai naudojami abstraktūs geometriniai motyvai, ornamentai, arabeskos, flo- 

Attarino madrasa Feze. Geometrinis dekoro stilius. Seicho Loftalos mečetės Isfahane 
1323-1325 m. dekoro augalinis stilius. 
1603-1618 m. 


ralinės ir zoomorfinés formos, paukščiai, gyvūnai, populiarių epų, pasakų, legendų motyvai. 
Charakteringiausiai persų civilizacinės erdvės dekoro elementas tampa skaisčios mėlynos 
spalvos atspalviai, kurie dažnai vyrauja dekorui plačiai naudojamose glazūruotose plytelėse. 

Omejadų dinastijos valdymo metu plačiai išplito iš kitų civilizacijų perimtos mozaikos, 
kurios buvo pasitelkiamos sakralinių pastatų ir rūmų sienų ir grindų dekorui. Čia dažniausiai 
buvo plėtojamos Antikos, sirų ir Bizantijos meno tradicijos. Mozaikomis buvo dekoruotas 
ir pirmasis religinis pastatas Kaaba Mekoje. Dekoro mozaikomis tradicija išliko ir Abasidų 
dinastijos valdymo metu. Greta mozaikų sakralinių ir pasaulietinių pastatų, interjerų dekorui 
buvo plačiai pasitelkti iš Bizantijos civilizacijos perimti vitražai, demonstruojantys spalvoto 
stiklo ir apšvietimo kaitos galimybes. 


Kilimų estetika 


Tekstilės dirbiniai, ypač kilimai, yra ta arabų-musulmoniškojo pasaulio meninės kultūros 
dalis, kuri ypač persų kultūros įtakos zonoje pasiekė tokių aukštumų, jog iki šiol yra laikomi 
neprilygstamais šios srities pasaulinio meno reiškiniais. Kilimų menu jau nuo senovės garsėjo 
Persija, taip pat Vidurio Azijos kraštai. Seniausias užuominas apie kilimus aptinkame senovės 
persų „Avestoje“, kur kalbama apie minkštus grindų apdangalus. Nežinia, ar šiuos apdanga- 
lus iš tikrųjų galime laikyti kilimais, nei minėtame tekste, nei kituose nėra jokių papildomų 
duomenų. Pirmąsias patikimas žinias apie kilimus pateikia Sokrato mokinys graikų istorikas 

Ksenofontas - „Kiropedijoje“ (apie 370 m. pr. m. e.) - tendencingame istoriniame tekste, kuria- 
me aprašoma Persijos valdovo Kiro Senojo gyvenimas ir veikla. Jame autorius rašė, kad persai 
savo rūmuose turėjo „nešusius turtus“ brangius kilimus, kuriais vaikščioti galėjo tik valdovai. 

Tikriausiai negalima kategoriškai teigti, jog kilimų meno atsiradimas buvo išimtinai persų 
(nors kalbant apie aukšto meninio lygio kilimus, menotyrininkų žvilgsnis pirmiausia krypsta 
į dabartinio Irano teritoriją) nuopelnas, nes panašius dirbinius, atsiradusius panašiu istoriniu 
laikotarpiu, aptinkame Altajuje ir netgi Naujajame pasaulyje, dabartinio Peru kalnuotuose 
regionuose. Altajuje skitų (iranėnų pirmtakų) valdovų kapavietėje XX a. viduryje buvo surastas 
įstabaus grožio V a. 2,4-2,5 m vadinamas pagal atradimo vietovę „Pazyrik kilimas“, atliktas 
tiurkų genčių kilimams būdinga mezgimo technika. Vis dėlto jo įstabus spalvinis sprendimas 
bei vaizduojami dekoratyviniai motyvai mokslininkams daugiau byloja apie iranietišką šio 
kilimo kilmę. 

Nomadams kilimas buvo daugiafunkcinis jų gyvenamajai aplinkai reikalingas dirbinys, 
sukurtas iš greta esančių medžiagų - ožkų ir avių vilnos. Kita vertus, kas svarbu klajokliams, 
įvairiose gyvenimo situacijose greitai susukamus kilimus nesudėtinga ir patogu buvo naudoti 
pagal paskirtį ir klajoklinio gyvenimo sąlygomis buvo svarbus nesudėtingas jų perkėlimas iš 
vienos vietos į kitą. Ir galiausiai kilimų gamybai buvo naudojama gyvulininkystės tradicijas 
plėtojantiems klajokliams lengvai prieinama ir gausi žaliava ožkų bei avių vilna. Didžiulėse 
Afroeuroazijos erdvėse gyvenę klajokliai tradiciškai šimtmečiais naudojo vien šių gyvūnų 
vilną kilimų gamybai tol, kol į jų gyvenamas vietas nepradėjo skverbtis Didžiuoju šilko keliu 
iš Kinijos plintantis šilkas, kuris ilgainiui persams ir kitoms tautoms tapo neatsiejama kilimų 
gamybos technologijų dalimi. 

Kilimų gamyba reikalavo ne tik ilgo audimo proceso, tačiau ir daug papildomo parengia- 
mojo vilnos, siūlų, jų dažymo darbo, kurį tradiciškai atlikdavo namų ūkį globojančios moterys. 
Prieš dažant kilimų gamybai skirta vilna buvo kruopščiai išplaunama. Vilnos siūlų dažymui 
buvo naudojamos iš įvairių augalų, vaisių, daržovių, grybų, medžio žievių, augalų šaknų išgau- 
namos natūralios spalvos. Pavyzdžiui, raudona spalva buvo išgaunama iš daržinės raudės šaknų, 
mėlyna iš indigažolės, bordo iš burokėlių ir pan. Vėliau išplauta vilna buvo dedama į puodą su 
dažais ir virinama su dažus fiksuojančiomis medžiagomis kelias valandas. Galiausiai ji buvo 
išmirkoma šaltame vandenyje. Ilgainiui dažymo technologijos ir dažikliai sparčiai tobulėjo, 
tai labai padėjo kilimų meistrams išgauti ne tik ryškias spalvas, tačiau ir subtiliausius jų ats- 
palvius. Būtent ryškios spalvos ir tapo skiriamuoju persiškųjų kilimų gamybos centrų bruožų. 

Daugelio tradicinių islamiško pasaulio rankų darbo kilimų pagrindas buvo apmatai ir 
ataudai, kuriems pasigaminti reikėjo ilgų, stiprių siūlų, ištiesiamų per visą kilimo ilgį (apma- 
tų) ir plotį (ataudų). Seniausiose persų ir tiurkų nomadų genčių tradicijoje pradžioje kilimų 
audimui buvo naudojama natūrali nedažyta vilna. Vėliau, kai kilimas tapo ne tik prabangos, 

tačiau ir jo šeimininko socialinio sta- 
tuso, turto, gyvenamos erdvės interjero 
pagrindiniu akcentu, neretai ir didžiau- 
sio šeimininko pasididžiavimo objektu, 
ypatingas dėmesys buvo skiriamas kili- 
mo spalviniam grožiui, ryškaus dekoro 
elementams, toteminiams konkrečios 
genties simboliams ar formalizuotiems 
gyvūnų vaizdiniams. Vienas pagrindi- 
nių kilimo kokybę ir jo prekinę vertę 
apibūdinančių veiksnių buvo laikomas 
mazgų skaičius konkrečiame kvadrati- 
niame plote, kuo jų buvo daugiau, tuo 
aukštesnė buvo laikoma kilimo kokybė 
ir kaina, kuri kartais už unikalius dir- 


binius su brangiomis aukso ir sidabro 
medžiagomis buvo tiesiog milžiniška. 


Skitų Pazyrik kilimas. Altajus. V a. 


Įvairiose arabų-musulmoniško 
pasaulio teritorijose pagal senas gen- 
tines nomadų tradicijas naudojamos spalvos, jų santykių koloritinė gama, savitos mezgimo 
technologijos, kutai, sakraliniai genties, klano simboliai, geometrinio ar zoomorfinio kilimų 
dekoro elementai ir kiti skiriamieji stilių bruožai. Savitomis formomis ir dekoro raštais ara- 
bų-musulmoniškos civilizacijos erdvėje išsiskyrė Egipto teritorijoje gyvenusių krikščionių 
koptų amatininkų gaminiai, kuriems būdingi saviti abstraktūs, gyvūnų, dažniausiai kiškių, 
erelių, medžiojamų žvėrių ar abstrakčių žmonių figūrų motyvai. Būtent motyvai, ornamentai, 
spalvos, mezgimo būdai kilimų žinovams padėdavo nustatyti jų kilmės regioną, gamybos 
cechus, žymiausių meistrų dirbtuves. Tradiciškai visame arabų-musulmoniškame pasaulyje 
ir Vakarų Europos kraštuose labiausiai buvo vertinami persiški kilimai, kurie ilgainiui tapo 
sėkmingo eksporto preke. 

Iš tikrųjų Persija buvo tas regionas, kur kilimų menas turi itin turtingą istoriją, Kiras 
Didysis (arba Kyras II; 590-576 m. pr. m. e. - 529 m. pr. m. e.) - Babilonijos užkariautojas 
ir persų imperijos nuo Indo rytuose iki Viduržemio jūros vakaruose įkūrėjas, kaip liudija 
Persepolyje atkasta jo kapavietė, jau buvo apsuptas daugybės brangių kilimų. Tačiau tai tik 
rodo, kad jų gamybos ištakų Irano ar gretimų kraštų teritorijose reikia ieškoti daug anksčiau, 
kai persų dar nomadų gentys, siekdamos sukurti patogius transportavimui būtiniausius savo 
gyvenimiškos aplinkos dirbinius, ant kurių šaltuoju metų laiku galima būtų palapinėse gulėti 

"Turkiškas Anatolijos Konya regiono kilimas. Seldžiukų periodo kilimas. Detalė. XIII a. 
Apie 1650-1750 m. 


ir sėdėti, kilimų audimui pradėjo naudoti jų ūkiuose užaugintų avių ir ožkų vilną. Be abejo, 
kol atsirado vėlesniems kilimams būdingi sudėtingi technologiniai ir funkcionalūs tokių 
kilimų gaminimo sprendimai, raštų, dekoro, koloritiniai bruožai, turėjo praslinkti daug laiko. 

Rašytiniai šaltiniai, minintys persiškųjų kilimų buvimo faktą, yra Sasanidų dinastijos 
valdymo laikų (224-641) kinų tekstai. Armėnų kilmės Bizantijos imperatorius Heraklėjas 
(valdė 610-641 m.), užkariavęs Sasanidų imperijos sostinę, pasak rašytinių šaltinių, atsigabeno 
į Konstantinopolį persiškus kilimus. 637 metais arabai taip pat iš Sasanidų imperijos sostinės 
kartu su grobiu atsivežė puikių kilimų, tarp kurių yra ir Sasanidų dinastijos Persijos karaliaus 
Chusrovo I (531-579 m.) valdymo laikais sukurtas vienas garsiausių ankstyvųjų kilimo meno 
šedevrų „Chusrovo pavasaris“. Šis kilimas išsiskyrė, anot mačiusiųjų, įstabiomis spalvomis, 
sudėtingiausiais dekoro elementais. Norėdami pasipelnyti iš šio persų labai branginamo tro- 
fėjaus, arabai sukarpė jį ir brangiai išpardavė dalimis. 

Persiški kilimai buvo rišami iš vilnos, šilko ir tauriųjų metalų siūlų savita persiška mazgų 
rišimo technika. Lyginant su turkiškais, afganiškais, mongoliškais ir indiškais kilimais, persiš- 
kieji skyrėsi ne tik vilnos ypatingu minkštumu, švelnumu, profesionaliai atliktu darbu, rašto 
dekoro įvairove ir subtiliais koloritiniais sprendimais. Jie dažniausiai buvo kuriami išlaikant 
jautrias matinių spalvų gamas; jiems tarsi svetimas spalvų skaidrumas ir gelmė. Čia vyrauja 


663 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


Persų Safavidų periodo kilimas su zoomorfiniais Persų Safavidų periodo kilimas su zoomorfiniais 
motyvais. Fragmentas. XVI a. motyvais. Detalė. XVI a. 


ne tikrovės formų imitavimas, tačiau jų apibendrinimas ir su minėtu persų estetikai būdingu 
ornamentiniu struktūriškumu susijusiu dėmesiu įvairioms geometrinėms struktūroms, ap- 
takioms floralinėms ir zoomorfinėms formoms. 

Kilimų menas toliau nuosekliai plėtojosi, tobulėjo jų kūrimo technologijos, valdant vieną 
kitą keičiančioms turkų seldžiukų dinastijoms (1038-1134), kurių moterys išsiskyrė aukšto 
techninio lygio kilimų audimo turkiškais mazgais technika, išlikusia dabartiniame Azerbaidža- 
ne. Kiti Persijos užkariautojai mongolai (1220-1449), persisėmę persų kultūros laimėjimais, 
aukštai vertino persų kilimų meną, apie tai bylojo jų rūmus lankę įvairių kraštų keliautojai ir 
pasiuntiniai, kurie aprašinėjo rūmų interjerus išklotus brangiais persų kilimais, kurie tuomet 
buvo dažniausiai dekoruojami nesudėtingais geometrinio stiliaus motyvais. 

Aukščiausias kilimų meno pakilimo laipsnis prasidėjo Persijoje, valdant safavidų dinastijai 
(1499-1722), ypač valdant šachui Abbasui (1571-1629), kai skatindamas paklausią tarptau- 
tinę prekybą, jis įsteigė solidžias kilimų meistrų dirbtuves, kuriose dirbo iš įvairių vietovių 
pakviesti meistrai, kryptingai ieškoję naujų gamybos technologijų, daug eksperimentavę, ruošę 
skirtingus dekoro kilimų pavyzdžius, kurie suteikė postūmį kilimų stilių ir dekoro elementų 
sklaidai. Daugelis kilimų nuo šiol gaminami jau ne iš tradicinės avių ir ožkų vilnos, o iš šilko, 
su įvairiais puošniais pagražinimais iš aukso ir sidabro spalvos siūlų. Nors šį vaisingą darbą 
nutraukė destruktyvi afganų invazija ir Isfahano sugriovimas, tačiau po ilgų karų epochos 
ilgainiui persų kilimų kūrimo tradicijos atgimė. 

Kilimai buvo svarbi ne tik persų, tačiau Bagdadui tapus kalifato „aukso amžiaus“ sos- 
tine, ir persiškoms įtakoms kitų islamiškųjų tautų gyvenamųjų interjerų kūrimui. Kilimai 
buvo uždarose patalpose tiesiami ant grindų, kabinami ant sienų, naudojami pasitiesiant 
nedidelius kilimėlius meldžiantis. Vakarų renesanso meninės kultūros pakilimo epochoje 

išryškėjus galingoms islamiško pasaulio kultūros jtakoms, persiški ir turkiški kilimai plačiai 
pasklido pirmiausia Ispanijoje ir Italijoje, Flandrijoje, o vėliau ir kitose Vakarų Europos ša- 
lyse, kur šimtmečiais buvo trokštama prabangos preke. Islamiškų kraštų kilimai savo raštais 
ir kompoziciniais sprendimais skyrėsi nuo daugelio kitų, ypač klajoklinių tautų, kilimų. Jie 
tradiciškai buvo itin gausiai dekoruoti ornamentiniais, augaliniais ir zoomorfiniais motyvais. 

Islamo civilizacijos kilimų meno pasididžiavimu tapę persiški kilimai išsiskiria santūrio- 
mis matinėmis, tačiau kartu kolorito požiūriu stebėtinai harmoningomis spalvomis, kurioms 
svetimas skaidrumas ir gelmė. Kaip ir kitoms arabų-musulmoniško pasaulio meno formoms 
jiems nepriimtinas tikrovės vaizdinių imitavimas. Pagrindinis dėmesys čia sutelkiamas į 
dekoratyvumą, harmoningus augalinių arba abstrakčių geometrinių struktūrų santykius. 
Didžiausias persiškų kilimų privalumas, kad jie buvo audžiami rankomis, todėl juose atsispindi 
konkretaus meistro santykio su savo kūrybos objektu unikalumas. Persiškų kilimų estetikai 
būdingas nuolatinis šviesos ir šešėlio, šviesaus ir tamsaus kompozicinių akcentų supriešinan- 
tis žaismas. Čia paskirų spalvų vyraujantis intensyvumas nuolatos jautriai subalansuojamas 
daugybės toniniu požiūriu artimų atspalvių išdėstymu. 

Persiškus kilimus galima klasifikuoti remiantis įvairiomis klasifikacinėmis schemomis. 
Dažniausiai kultūros ir meno istorikų yra naudojamas istorinis chronologinis principas, kai 
remiantis persų civilizacijos istorijoje išryškėjusiomis dinastijų kaitos schemomis, yra išskiriami 
pagal konkrečių dinastijų viešpatavimo laiką pagrindiniai istoriniai persiškų kilimų raidos 
etapai ir apibūdinami skiriamieji stilistiniai kilimų bruožai bei juose vyraujantys estetiniai ir 
meniniai principai. Tačiau tokia metodologinė prieiga ne visada pasiteisina, kadangi įvairių 
persų dinastijų valdymo etapai skirtingi pagal trukmę, kita vertus persų aptariamų istorinių 
etapų svarba nebūtinai sutampa su jų kultūros, taip pat ir kilimų kūrimo istorija. 

Todėl gvildenant unikalų persiškų kilimų estetinį fenomeną, prasmingiau pasirinkti 
kitokias patikimas estetinei analizei tyrimų strategijas, pavyzdžiui, pagal vyraujančius stilisti- 
nius motyvus. Remdamiesi tokia klasifikacijos strategija, persų kilimų istorijoje galime išskirti 
šias skirtingas jų rūšis: geometrinis, kreivalinijinis-floralinis, zoomorfinis ir vaizduojamasis. 
Kiekvieną iš šių rūšių savo ruožtu galima dar skirstyti į smulkesnius porūšius, nes kiekviename 
konkrečiame kilime gali susipinti jų stilistinę klasifikaciją apsunkinantys skirtingų rūšių ir 
porūšių segmentai, kūrybos modeliai, schemos, struktūros ir motyvai. 

Ankstyvuosiuose iš visų minėtų rūšių geometriniuose nomadų kilimuose stilistiniam 
dekorui dažniausiai buvo naudojami paprasčiausi iš vertikalių, horizontalių ir įstrižinių linijų 
suformuoti nesudėtingų geometrinių struktūrų dekoro elementai, kurie dažniausiai atspindėjo 
konkrečių genčių tradicinę, su mitine sąmone tiesiogiai susijusią, kultūrinę simboliką bei dar 
nerafinuotą meno stilių. Toks motyvų traktavimas neturėtų stebinti, kadangi jis tiesiogiai 
siejasi su analizuojamam kilimų istorijos tarpsniui būdinga estetinės sąmonės raidos pakopa. 

Ardabil kilimas, tikriausiai Mongolų geometrinio stiliaus kilimas 
geriausias išlikęs persų kilimas. 
Tabrizas. XVI a. vid. 


Gyvendami natūralios gamtos aplinkoje persai įdėmiai stebėjo juos supančio pasaulio 
gamtos formas. Iš čia plaukia į jų antros mūsų aptariamos kilimų rūšies stilistinį dekoro sa- 
vitumą apsprendžiančios kreivalinijinių- floralinių kilimų visumą formuojančios lanksčios 
linijinės augalų formos. Dekoras čia išmargintas įvairiais linijiniais augalų stiebais, lelijos žiedo 
motyvais ir įvairių augalų lapeliais. Šios rūšies kilimų kompozicijos centre dažniausiai patalpi- 
namas apskritas, primenantis islamišką kupolą ar medaliono formą, kompozicinis akcentas, 
kuris apjungia šį augalinių struktūrų audinį į vieningą sistemą. 

Greta augalinių siužetų motyvų, persų kilimų istorijoje ypatingas vaidmuo tenka po- 
puliariems zoomorfiniams motyvams, vaizduojantiems gyvūnus ir paukščius. Šis potraukis 
siejasi su sena dar ikiislamiška Mesopotamijos ir Irano regionų meno tradicija, kurioje ypa- 
tingas dėmesys buvo skiriamas tiems gyvūnams ir paukščiams, kurie buvo suvokiami kaip 
galios simboliai. Taip atsiranda įvairios persų kilimams būdingos liūto motyvo vaizdavimo 
formos. Priminsime, kad liūto vaizdinys buvo plačiai naudojamas Irano valdovų emblemose, 
kuriose jis simbolizavo karališkos valdžios galią. Persų kilimuose dekoratyvūs liūto vaizdiniai 
pateikiami įvairiais pavidalais, dažniausiai tai dekoratyvūs vaizdiniai, kurie pristatomi vieno 
dominuojančio liūto vaizdinio pavidalu, arba nuolatos ritmiškai pasikartojančiais mažes- 
nių vaizdinių pavidalais, arba nedidelėmis sekcijomis išdėstytais vaizdiniais. Kitas dažnai 

Persiskas Kerman tipo kilimas su augaliniais Persiškas kilimas - Gyvybės medis su 
motyvais paukščių, augalų, gėlių motyvais 


persų kilimuose aptinkamas gyvūnų motyvas yra arkliai, kurie nuo senovės buvo labai artimi 
nomadams, gyvūnus kilimuose vaizduodavo įvairiais schematizuotais pavidalais. 

Ir pagaliau, rečiausiai aptinkami persiškų kilimų tradicijoje vaizduojamosios dailės mo- 
tyvų stilius nėra aiškiai apibrėžtas. Jis tiesiogiai priklauso nuo kūrėjo vaizduotės, jo estetinių 
prioritetų. Tokių kilimų audimas yra daug sudėtingesnis, kadangi čia jau nebegalima vadovautis 
tradicinių motyvų traktavimo standartinėmis schemomis. Kiekvienas unikalus motyvas ar 
peizažo fragmentas, ar gyvūnų vaizdiniai, ar istoriniai, legendų motyvų perteikimas reikalauja 
individualių prieigų ir tik šiam konkrečiam kilimui būdingų spalvinių, kompozicinių, piešinio 
tikslumo ir daugybės žmogiškųjų prieigų. Be abejo, audimo procesas reikalauja ypatingo ati- 
dumo, meistriškumo ir preciziškumo, todėl tokie kilimai, ypač jei jie siejosi su turtinga persų 
kultūros istorija, buvo labai vertinami ir kainavo milžiniškas pinigų sumas. 

APIBENDRINIMAS 


Taigi sumuodami atliktą kompleksinę arabų-musulmoniškojo pasaulio estetinės minties ištakų, 
pagrindinių ją formavusių veiksnių, svarbiausių krypčių ir koncepcijų analizę, galime teigti, 
kad savita klasikinės arabų-musulmoniškojo pasaulio kultūros, estetinės minties ir meno tra- 
dicija aprėpia didžiulę Afroeurazijos teritoriją nuo Atlanto vandenyno iki Malakos pusiasalio. 
Joje šimtmečiais sąveikavo skirtingo kultūrinio lygio tautos: greta gilų rėžį žmonijos kultūros 
istorijoje palikusių šumerų, egiptiečių, babiloniečių, sirų, persų, žydų čia gyvavo ir įvairios 
klajoklinės gentys. Jų mitologijos, religijos, filosofijos, mokslo, meno ir literatūros tradicijas 
suliejo į vieningą visumą iš Arabijos pasklidusi koraniška metafizika. Tačiau nepaisant galingos 
Korano skleidžiamos islamo ideologijos įtakos, negalima užgimstančios arabų-musulmoniš- 
kos kultūros tradicijos aiškinti tik kaip religinės sąmonės produkto. Tikrovėje jos atsiradimą 
formavo daugybė skirtingų civilizacinių, kultūrinių ir istorinių veiksnių, dėl kurių sąveikos 
ilgainiui ir susiformavo savitas arabų-musulmoniškojo pasaulio estetinis meninis fenomenas. 

Sugėrusi įvairių Rytų ir Vakarų estetikos ir meno tradicijų įtakas arabų-musulmonų pa- 
saulio estetikos tradicija išplėtojo originalias koncepcijas, paskatino rafinuotos ornamentinio 
struktūriškumo meninės kultūros atsiradimą. Arabų-musulmoniškojo pasaulio kultūros, 
estetinės minties ir meno ištakos, idėjos tipologiniais bruožais yra dvilypiai. Tai - tarsi tiltas 
tarp Rytų ir Vakarų pasaulių. Helenistinės idėjos ir meno formos suartina ją su Vakarų, o 
persų, egiptietiškos, sirų, žydų, tiurkų, mongolų, indų, kinų - su Rytų tautų kultūros, esteti- 
kos ir meno tradicijomis. Šiai skirtingų kultūros, estetinės minties ir meno tradicijų vaisingai 
sintezei svarbiu papildomu veiksniu buvo tai, kad daugelis arabų-musulmoniškosios civili- 
zacijos kultūros savitumą apsprendusių „rytietiškos“ ir „vakarietiškų“ kultūros formų užgimė 
toje pačioje, t. y. Viduržemio jūros ir Artimųjų Rytų erdvėje. Jos buvo suformuotos artimų 
savo tipologiniais bruožais abraomiškų religijų judaizmo, krikščionybės ir islamo religijų ir 
artimų pasaulėžiūrinių bei filosofinių, estetinių pasaulio suvokimo bei interpretacijos siste- 
mų, kuriose Viduramžiais savitai susipynė iš Sasanidų imperijos, Antikos bei abraomiškų 
religijų sklindantys estetinio pasaulio suvokimo principai. Vadinasi, užgimstanti arabų-mu- 
sulmoniškoji civilizacijos estetikos ir meno tradicija ne tik tęsė tą raidos liniją, kuri nutrūko 
užgesus graikų ir romėnų tradicijai, tačiau ir apjungė ją su Artimųjų Rytų, Mesopotamijos 
Irano, Vidurio Azijos, Indijos ir kitų tautų pasiekimais. Ši vaisingų estetikos idėjų ir meninės 
kūrybos principų sintezė padėjo arabų-musulmoniškojo pasaulio mąstytojams sukurti savitą 
islamo ideologijos paveiktą estetikos ir meno filosofijos tradiciją, kuri teoriškai apibendrino 
arabų-musulmoniškojo pasaulio meno fenomeną. 

Arabų-musulmoniškojo pasaulio estetikos tradicija pradžioje stichiškai formavosi įvai- 
riuose gamtamoksliniuose, teologiniuose, filosofiniuose, poetiniuose ir įvairių menų savitumą 

gvildenančiuose traktatuose, kuriuose ryškėjo tokių pamatinių estetikos kategorijų, kaip es- 
tetiškumas, grožis, harmonija, tobulumas, bjaurumas ir pan., samprata. Daugelis ankstyvųjų 
estetikos idėjų glaudžiai siejosi su senosioms Artimųjų, Vidurio Rytų ir graikų civilizacijoms 
būdinga pirmapradės kosmogoninės dangaus sferų grožio bei harmonijos samprata. Plėtojosi ir 
įvairios dangiškos bei muzikos esmės bei muzikavimo subtilybes aptariančios teorijos, kuriose 
buvo gvildenami muzikos poveikio visuomeninei sąmonei klausimai. 

Kita vertus, nepaisant stiprios islamo teologijos įtakos, kuri ženkliai apribojo vaizduoja- 
mosios dailės estetikos ir meno sklaidos galimybes, tuometinėje kultūroje buvo paplitusios ir 
pasaulietinės teorijos, kurių kūrėjai nevengė juslinės grožio bei harmonijos svarbos pabrėži- 
mo. Iš čia plaukė grožio formų siejimas su jo „žmogiška prigimtimi, harmoningomis kūno 
formomis ir vėliau išsiskleidę arabiškojo renesansinio humanizmo principai. Subrendusi 
arabų-musulmoniškojo pasaulio estetika skleidėsi dviem skirtingais srautais filosofinės ir 
menotyrinės estetikos. Filosofinėje al-Kindžio, al-Farabio, ibn Sinos, ibn Hazmo, ibn Arabio, 
al-Gazalio, ibn Haldūno estetikoje grožis, harmonija ir kitos pagrindinės filosofinės kategorijos 
buvo apmąstomos gvildenant pamatinius kosmoso, žmogų supančio pasaulio sandaros, gamtos 
formų tikslingumo, žmogaus kūrybinės veiklos dėsningumus, aiškinantis žmonių potraukio 
konkrečioms formoms, meilės,aistros kilmės ir kitas problemas. Grožis čia buvo siejamas su 
kosminės harmonijos principais, tobulai subalansuotais gamtos reiškinių, daiktų santykiais, 
regimų formų tobulumu ir grožiu, potraukiu gražioms ir harmoningoms formoms, meilės 
jausmu, subalansuota spalvų ir garsų visuma, dieviško kūrybinio akto tikslingumu ir daugybe 
kitų dalykų, kurių konceptuali aukšto teorinio lygio interpretacija ir apsprendė filosofinės 
estetikos savitumą. Tai buvo nutolę nuo utilitarių gyvenimiškų tikslų. 

Pagrindinis arabų-musulmoniškojo pasaulio menotyrinės estetikos idėjų srautas pir- 
miausia siejosi su menų hierarchijos viršūnėje esančių poezijos, kaligrafijos, architektūros 
dėsningumų apmąstymais. Aukščiausiais menais dėl jiems būdingų sakralinių su raštu susijusių 
ištakų, įtaigumo, jausmingumo, gilaus ryšio su žmogaus vidiniu pasauliu, mąstymo sklaidos 
dažniausiai (greta architektūros) yra skelbiami poezija ir kaligrafija. Poetikoje formavosi 
daugelio pamatinių estetikos problemų estetiškumo prigimties, grožio ir harmonijos sąvokų 
savitumo, turinio ir formų santykio, pamėgdžiojimo, originalumo ir kitos problemos. Ne 
mažiau svarbios islamiškos meninės kultūros dalys buvo architektūra, taikomoji dekoratyvinė 
dailė, tekstilė, miniatiūrų tapyba, muzika. 

Lyginant su kitomis didžiosiomis estetikos ir meno tradicijomis, dėl islamo teologų 
draudimo vaizduoti gyvus padarus arabų-musulmoniškoje civilizacijoje išskirtinę svarbą 
įgavo architektūroje ir vaizduojamoje bei taikomojoje dekoratyvinėje dailėje išsiskleidęs orna- 
mentinis struktūriškumas. Kaip estetiškai reikšminga puošybos ir meninio dekoro priemonė 
ornamentas ir arabeskos gyvavo šiame regione tūkstantmečiais anksčiau prieš išsiskleidžiant 

arabų-musulmoniškojo pasaulio meninei kultūrai. Juk Artimieji ir Vidurio Rytai buvo tie 
regionai, kuriuose tūkstantmečiais tarpo turtingos šumerų, egiptiečių, sirų, asirų, senovės 
žydų, persų, tiurkų ir kitos ornamento tradicijos. Jas sugėrė savyje ir perleido pro islamiškos 
estetikos filtrą vėliau išsiskleidusi arabų-musulmoniškoji meninė kultūra, kuri išplėtojusi 
savo pirmtakų laimėjimus, sukūrė savitą ornamento ir arabeskos tradiciją, kurioje įsivyrauja 
abstrakčios geometrinės formos, turiningi floraliniai ir zoomorfiniai vaizdiniai. Architektūra 
ir su ja glaudžiai susijusi taikomoji dekoratyvinė dailė yra unikalus pasaulinės meno istorijos 
reiškinys, su kuriuo architektūros formų grožiu ir dekoro formų įvairove tikriausiai tegali 
konkuruoti indų tradicija. Poezija, architektūra ir taikomoji dekoratyvinė dailė yra tos arabų- 
musulmoniškojo pasaulio meno sritys, kurios neabejotinai pasiekė įstabių aukštumų, tapdamos 
lyderėmis šių meninės raiškos formų srityje. Svarūs šios civilizacijos kūrėjų nuopelnai taip pat 
išlieka ir muzikos, miniatiūrų tapybos, tekstilės srityse. 

Skirtingų kultūros tradicijų sintezė nulėmė arabų-musulmoniškojo pasaulio estetinės 
minties ir meno unikalumą, jo istorinį vaidmenį ir paliko gilų rėžį vėlesnėje civilizacijos isto- 
rijoje. Arabų-musulmoniškoji estetikos ir meno tradicija kartu su išsaugotu Antikos kultūros 
palikimu bei naujais pažangiais humanistiniais renesansiniais idealais perdavė savo kultūros, 
estetinės minties ir meno laimėjimus iš barbarybės būsenos išsivadavusioms Vakarų Europos 
tautoms. 

Šioje estetikos idėjų ir meno formų difuzijoje išskirtinę svarbą įgavo islamo ir Vakarų 
civilizacijų paribiuose Andalūzijoje, Sicilijoje, Levante, Magribe, Mažojoje Azijoje iškilę ara- 
bų-musulmoniškojo pasaulio kultūros centrai Kordoba, Sevilija, Granada, Palermas, Jeruzalė, 
Stambulas. Jie tapo tais miestais, iš kurių plito islamiško pasaulio kultūros laimėjimai į Vakarus 
ir kurie ilgainiui tapo neatsiejama Vakarų kultūros dalis. Sudėtinguose istoriniuose šių kultūros 
tradicijų santykiuose formavosi saviti islamizmuoti kultūriniai, estetiniai, meniniai dariniai, 
sujungiantys šių dviejų civilizacinių pasaulių stilistinius bruožus. 

AESTHETICS AND ART THEORY 
OF THE NEAR EAST, INDIA, AND THE ISLAMIC WORLDS 


Summary 


In the diverse written legacy of the oldest civilizations, an extremely important role is played by 
sacred and poetic texts, which highlight the beginnings of aesthetic thought. When studying the 
earliest stage in the formation of aesthetic thought, we must abandon many of the stereotypes 
familiar to us and proceed to the level of syncretic categories. It is natural that different regions of 
the world, living under diverse conditions, formed distinctive views of aestheticism. A great push 
toward the rudimentary development of aesthetic thought was given by the breakdown of primitive 
social relations and the appearance of the state with its complex system of institutions. The oldest 
states, which became the main cradles of world civilization, arose in fertile river valleys: along the 
Nile - Egypt, between the Tigris and the Euphrates - Sumer and Babylonia, between the Indus and 
the Ganges - the proto-Indian civilizations of Harappa and Mohenjo-Daro, and along the Yellow 
River - the Yang-Shao culture. Unlike tribal societies, the appearance of these state organisms was 
connected with the rise of an official ruler and of influential social classes and with the unification 
of people not on the basis of kinship, but of territory. These radical social changes provided the 
impulse for the development of culture and, at the same time, promoted the formation of the 
beginnings of aesthetic thought. 

The data relied on today by historians of aesthetics in various countries permits the indisputa- 
ble assertion that research into the origins of aesthetic thought must begin, contrary to the flawed 
Eurocentric tradition, not with the comparatively recent antiquity of the Greeks and the Romans, 
but with the civilizations of the Ancient East. Many of the aesthetic ideas that formed in the East 
are often attributed to the thought of Western antiquity. 

India is one of the oldest cradles of world civilization with a long cultural history that encom- 
passes about five thousand years. The cultural values created in this country have left a distinct 
imprint on human history. When researching the philosophical, aesthetic, and artistic traditions 
that have formed on the Indian subcontinent, we use the general concept of India to denote not 
some political formation, but the totality of a multitude of states, of related nations and tribes that 
have existed for millennia, constantly shifting their territorial boundaries and replacing one another 
— a totality that created cultural, aesthetic, and artistic values that acquired forms characteristic of 
the Indian subcontinent. 

In comparison to the aesthetic traditions of the West, India, like China and Japan, has a more 
holistic worldview - one that encompasses the totality of a multitude of different principles and 
in which, in the great torrent of existence, one opposite is inseparable from another. Unlike the 
Far East, where treatises on aesthetics are usually succinct and metaphorical, limiting themselves 

to dealing with a few of the most important (as seen by the authors) aesthetic problems, in India 
they often acquire from the Upanisads a tendency toward the abstract speculative treatment of 
problems. Works on philosophical aesthetics stand out for their elaborate metaphysics and em- 
phatic symbolism, while they avoid the aesthetic intuitivism and metaphoricity characteristic of 
Chinese and Japanese works. 

Among all the art-historical theories in the classical development of Indian aesthetic thought, 
literary aesthetics is dominant. Its rise can probably be explained by the strong influence during 
the Vedic Period of a poetic and philosophical literary tradition that exalted the importance 
of the word and, throughout the later development of Indian aesthetic thought, entrenched an 
emphasis on literature. 

During the Classical Period, the silpasastras on painting and sculpture stood out not only 
for their canonical requirements but also for the strictly formalized totality of their means of 
artistic expression. Of more than 150 surviving silpasastras from this time, the most important 
ones aesthetically are the Citralaksana, the Visnudharmottara, the Abhilasita, the Afthasalini, the 
Citrasütra, the Kasyapasilpa, the Samarangana, and the Silparatna. 

During the period corresponding to the Early Middle Ages in the West (6"-9" century), there 
arose the scholastic and especially the alamkaric schools (Bhamaha, Dandin, Vamana, Udbhata, 
Rudrata, and others). This pleiad of scholars is also called the Early School of Sanskrit Poetics. Its 
followers devoted most of their attention to the means of artistic expression, i.e. to poetic figures, 
or ornaments (alamkūra), and to artistic style (riti). They believed that poetic figures, ornaments, 
and the qualities of artistic style comprise the essence of an aesthetic phenomenon. 

The aesthetics of the early Alamkaric School unfolds as a normative discipline that attempts 
to determine the most general patterns of poetic creation. In the development of aesthetic 
thought, this stage, which focuses on studying the means of artistic expression and the qualities 
of artistic style, was of little interest to researchers. The representatives of the Alamkaric School, 
beginning with Bhamaha and ending with Vamana, considered ornament the most important 
means of artistic expression. 

Another period was connected with the rise of the so-called New School of Symbolic Poet- 
ics in Kashmir (Bhatta Lollata, Anandavardhana, Bhatta Nàyaka, Bhatta Tauta, Abhinavagup- 
ta, Kuntaka, Mammata). This highly productive period in the development of Indian aesthetic 
thought lasted for a very short time - from the 9" to the middle of the 12^ century, when North- 
ern India fell under the influence of Islamic civilization. By then, the golden age of Indian liter- 
ature written in Sanskrit was already in the past; therefore, aesthetic thought, which was mainly 
developing in Kashmir, sought to critically summarize the achievements of earlier artistic theory 
and practice. For this reason, works by representatives of the schools of symbolic poetics fused 
the ideas developed in the natyasastras and alamkarasastras, and on this basis there formed a 
qualitatively new theory of rasa-dhvani, in which the academic and practical study of problems 
concerning the nature of art and aesthetic understanding rose to a philosophical level. 

Another - eclectic - period in the development of Indian aesthetic thought begins with the 
treatise Alamkūrasarvasva (Everything About Ornaments), by the 12*-century theoretician Rā- 
janaka Ruyyaka, and ends with the works of Jagannatha, the last representative of 17^ century 
Sanskrit poetics and author of the treatise Rasagangadhara (Ocean of Rasa). A sharp blow was 
dealt to the systematic development of Indian aesthetic thought by British colonization and its 
ideologues, who consciously destroyed many of the traditional forms of Indian culture, education, 
and learning and sought to forcibly replace them with European models. In the late 19^ century, 
supporters of an ideology of national rebirth rose up against these restrictions, and in 1948 they led 
the country to independence. Afterwards, there began a rapid period of reviving, systematizing, 
and popularizing national aesthetic traditions throughout the world. In recent decades, with the 
spread of postmodern ideology, Indian scholars have become increasingly involved in the inter- 
national marketplace of ideas and in the activities of various centers for comparative aesthetics. 

All students of Islamic, or Arab-Muslim, civilization are amazed by its incredibly rapid flow- 
ering and its important role in the history of the world's culture, philosophy, aesthetics, and art. 
Because of the expansion of Arab tribes, this civilization based on Muslim faith in Allàh spread 
through Eurasia and North Africa from Spain in the west to Indonesia in the east. It arose in the 
early 7° century and, in barely two hundred years, began to dominate the cultural history of the 
world alongside India and China. 

Under the first Islamic dynasty in Medina, the Arabs already sought to consolidate their 
rule by actively suppressing local cultural tendencies. The aesthetics of the Arab-Muslim world 
developed in two main directions: 1) philosophical aesthetics and 2) the problems of art history, 
usually poetics. Philosophical aesthetics is directly related to the development of philosophical 
thought. By the 8" century the problem of the relationship between knowledge and faith had 
already arisen, and even theologically oriented schools solved it by giving priority to knowledge. 
In general, the Arab Caliphate regarded the primacy of intellect much more liberally than medi- 
eval Europe did. The fanaticism of Arab theologians is rather exaggerated in Western literature. 

During various stages in the development of Arab aesthetics the category of harmony was 
examined from different angles. Usually, it was understood as a universal aesthetic principle the 
essence of which is balance of form, ideal mathematical ratios. Harmony was discerned in many 
aspects of the cosmos, nature, and art - especially in music and in the human figure and its phys- 
ical proportions. In Arab aesthetics, the universality of the principle of harmony is grounded in 
different ways, depending on the theoreticians premises. 

Eventually, two different concepts of universal harmony emerged in Arab aesthetics - ones 
that we may conventionally call the theological (metaphysical) and the naturalistic (scholarly). 
The first is close to the Pythagoreans, the Neo-Platonists, and similar Near Eastern aesthetic 
traditions. The most eminent followers of this concept were al-Kindi, the Brethren of Purity 
(Ikhwan al-Safa’), and al-Ghazali, all of whom grounded the concept of universal harmony in 
the absolute beauty, wisdom, and purposeful creative power of Allah. 

The followers of the second, naturalistic aesthetic system (al-Farabi, al-Birūni, ibn Sina 
[Avicenna], ibn Rushd [Averroés]) were oriented toward the rationalistic Egyptian and Aristote- 
lian tradition in aesthetics. Criticizing the cosmogonic, metaphysical, and theological concepts 
of harmony, they relied on the achievements of physics, mathematics, and other sciences 
and based their conclusions on real life experience. Expressing the longing for universal harmo- 
ny characteristic of the followers of naturalistic aesthetics, ibn Rushd compared the Universe to 
a perfect work of art. The naturalistic tendency to poeticize the principles of mathematics and 
geometry greatly influenced the development of music, architecture, and the fine and applied 
arts, which were characterized by a penchant for harmonizing geometrical, spatial, and orna- 
mental structures. 

Inseparable from the category of harmony is that of ugliness, which Arab aesthetics inter- 
prets as a violation of harmonious forms, as their imperfection. Enjoyment of the harmonious 
forms and sounds one sees and hears is interpreted as human nature and as an attraction to 
pleasant objects of aesthetic contemplation, and revulsion at imperfection - as a consequence of 
being repelled. Moreover, Arab aesthetics usually exalts harmony between the subject and the 
object of aesthetic contemplation as a necessary precondition for delight in beauty. 

The point of departure for the Arabs was the aesthetic ideas of the Greeks, Syrians, Persians, 
Jews, Byzantines, Indians, and other peoples who lived under the Caliphate. Greek and Hellen- 
istic ideas about aesthetics usually spread through intermediaries: the Syrians and the schools of 
Gondėshapūr in Iran. 

In the spread of Islamic aesthetic thought a special role was played by an opponent of official 
Sunni Scholasticism, namely, esoteric Sūfi aesthetics. Süfism has never been a unified move- 
ment. During different stages of its development and in various countries, it has included a mul- 
titude of "secret societies” tendencies, and schools united in their opposition to orthodox Islam, 
their exaltation of aesthetics and art, their pantheism, the similarity of their aesthetic ideals, and 
the methods of their psychotechniques and self-training. 

The development of Sufi aesthetic ideas was greatly influenced in the 10 century by the 
Brethren of Purity from Basra, whose teachings revived elements of Neo-Platonic aesthetics and 
who maintained that the world around man is illusory because it reflects supreme divine beauty. 
Because of the authority of the Brethren of Purity, during the 10*-13* century Sūfi aesthetics 
entered its heyday, when thanks to al-Ghazali, Suhrawardi, ibn al-‘Arabi, and Farid al-Din ‘Attar 
philosophy, aesthetic experience, and the creation of poetry became very closely intertwined. 
Because of these thinkers, Sūfi aesthetic ideas spread widely in the Arab-Muslim world. 

Thus, the Arab-Muslim world not only absorbed many of the aesthetic ideas of the East and 
the West but also developed original conceptions and fostered the appearance of a refined artistic 
culture filled with ornamental structuralism. The Arabs not only adopted many of the humanis- 
tic ideals of China and India but also spread them widely in Western Europe. 

SANSKRITO TERMINU ZODYNÉLIS 


ūdi-kavi - „pirmasis poetas“. Šis terminas dažniausiai 
nurodo į Indijos poetikos pradininką, Rūmūyanos 
autorių Valmiki. 

ūgama - tradicinė hinduizmo doktrina arba sistema, 
kurią sudaro specifiniai sanskrito tekstų korpusai. 
Jose išdėstyti įvairūs jogos metodai bei technikos. 
Taipogi jose išsamiai plėtojamos architektūros bei 
skulptūros temos. Budizmo kontekste agamos nurodo 
į ankstyvųjų budistinių tekstų korpusą. 

ajiva - „ne dvasia“, „negyvas padaras“; viena iš dviejų 
amžinų, nesukurtų ir neišnykstančių substancionalių 
džainistinės pasaulėžiūros realybių. 

angula - „piršto plotis“. Pagrindinis proporcijų matavi- 
mo vienetas arba modulis. 

alamkūra - poetinis pagražinimas sanskrito poetikoje. 

alamkūrasūstra - „mokymas apie pagražinimus“; 
sanskrito poetikos mokslas. Taipogi terminas nurodo 
į tekstų korpusą, skirtą poetiniams pagražinimams. 

ūlekhya - „paveikslas“, „portretas“. Indų tapybinės tra- 
dicijos kontekste terminas reiškia portretinę tapybą. 
Šilpašastrose dlekhya išskirta kaip viena iš aštuonių 
pagrindinių šilpinų profesijų. 

ūmalaka - taip vadinama Indijos šventyklų suplota 
žiedo formos viršūnė. Tai yra vienas iš ryškiausių 
hinduistinės architektūros stilistinių bruožų. 

anubhūva - „simptomas“, vienas iš veiksnių sukeliančių 
rasą. 

anurūpa - kanono, formos atitikimas; vienas iš dviejų 
pagrindinių tapybinės estetikos principų. 

ūrabhati vytti - „padūkęs stilius“. Vienas iš keturių 
pagrindinių Natyasastroje išskirtų draminio veiksmo 
plėtotės stilių. Jis skleidžiasi kaip siautulingas drąstiš- 
kumas, klasta, jėgos panaudojimas. 

arama - užmiesčių rezidencijos, skirtos laikinam gar- 
bingų svečių gyvenimui. 

ūranyaka - „miško knygos“; religinių, filosofinių teks- 
tų grupė, priklausanti apreikštinei sruti tradicijai. 
Aranyakų tekstai skirti vedizmo adeptams ir moki- 
niams, periodiškai nusišalinantiems į miškus specialių 
ritualų atlikimui ir slapto mokymo įsisavinimui. 

artha - „praktinė nauda“; hinduizme tai yra vienas iš 
pagrindinių gyvenimo tikslų. 


arthaprakrti - draminio veiksmo motyvas; vienas iš 
penkių sudedamųjų dramos elementų. 

arthavūda - „prasmės paaiškinimas“. 

ašru - „ašaros“. 

Atharvan - legendinio pirmojo „ugnies žynio“ vardas. 
Apskritai terminas nurodo į žynių, atliekančių dievui 
Somai skirtus ritualus, grupę. 

asat - „nebūtis“, „neesatis“. Viena iš esminių aranjakose 
ir upanišadose plėtojamų gnoseologinių sąvokų. 

ūtman - „individualioji siela“, „savastis“, kuri siekia susi- 
jungti su absoliutu Brahman. Tai viena iš pagrindinių 
Vedantos filosofijos sąvokų. 

avastha - draminio siužeto stadija, viena iš penkianario 
draminio veiksmo koncepcijos kategorijų. Iš viso yra 
penkios avasthos. 

avidyū - „nežinojimas“, „neišmanymas“. 

bhaya - „baimė“, viena iš aštuonių pagrindinių rasy. 

bhakti - „meilė“, „atsidavimas“. Devocionali hinduizmo 
praktika, pasireiškianti aktyviu jsitraukimu į dievybės 
garbinimą. Itin svarbi daugelio hinduizmo mokyklų 
doktrina. 

bhakti mūrga - emocinis meilės, atsidavimo, garbini- 
mo kelias. Hinduizme vienas iš trijų pažinimo kelių, 
siejamas su meile arba jusliniais malonumais (kūma). 

bhūna - satyrinis humoristinis spektaklis, kuriam 
būdingi ryškūs groteskiško pamėgdžiojimo, klouna- 
dos ir bufonados elementai. Vienas iš indų teatrinio 
meno žanrų. 

Bharata - legendinis Nūtyašūstros autorius. Žodis 
bharata Natyasastros tekste retkarčiais vartojamas ir 
kaip bendrinis daiktavardis, reiškiantis aktorių arba 
režisierių. 

bhūrati vrtti - „aktorių stilius“; vienas iš keturių pa- 
grindinių Nūtyasūstroje išskirtų draminio veiksmo 
plėtotės stilių. Jis dažniausiai vyrauja prologe, kai 
reiškiasi kalbos galimybes panaudojantis aktorius. 

bhūva - estetinis jausmas; viena iš pagrindinių indų 
estetikos kategorijų. 

bija - „sėkla“; viena iš penkių Nátyasástroje aprašytų 
dramatinio veiksmo plėtotės stadijų. „Sėklos“ me- 
tafora čia įvardijamas pradinis dramatinio veiksmo 
impulsas, tapęs užsimezgusios intrigos varomąja jėga. 

bindu - „lašas“, viena iš penkių Natyasastroje aprašytų 
dramatinio veiksmo plėtotės stadijų. „Lašu“ vadi- 
namas atgaivinantis pagrindinės siužetinės linijos 
plėtotę motyvas. 

bodhi - šventasis medis, po kuriuo Buddha pasiekė 
nušvitimą. 

bodhicitta — absoliutaus skaidrumo, aukščiausios 
palaimos būsena. Viena iš pagrindinių mahajanos 
budizmo sąvokų. 

bodhisattva — „tas, kurio esmė yra tobulas žinojimas“, 
„nušvitusi būtybė“. Mahajanos budizmo tradicijoje 
bodhisattvomis laikomi šventieji ateities Buddhos, 
kurie yra priartėję ir galintys pasiekti nušvytimą, bet 
pasiliekantys šiame samsaros pasaulyje kaip mokytojai 
kitų kenčiančių gyvųjų būtybių labui. 

brahman - vienas iš keturių tradicinių Indijos visuome- 
nės luomų (varpų). Žynių, šventikų luomas. 

brahmana - „vedų paaiškinimai“; viena iš vedų kanono 
dalių. Tai ortodoksiški prozos forma parašyti vedų 
komentarai simboliškai aiškinantys ezoterinį vedų 
turinį, mįslingus teksto fragmentus ir specifines 
ritualinio vyksmo problemas. 

caitya - iš pradžių terminas siejosi su sakraline erdve, 
kurioje buvo konkretus kulto objektas - altorius, 
šventasis medis, akmuo. Vėliau terminas nurodo į 
budistinę, džainistinę šventyklą. 

camatkūritama - aukščiausio susižavėjimo jausmas. 

citi - vedinis ugnies altorius. 

citra-kūra - taip vadinami architektūros, skulptūros, 
tapybos meistrai. 

citrakarma - tapyba; viena iš aštuonių Šilpašastrose 
išskirtų pagrindinių šilpinų profesijų. 

citrasala - molbertinės tapybos galerija. 

citta-sanna - sąmonėje atsirandantis kuriamo paveikslo 
vaizdinys. 

daršana - „žvilgsnis“, „požiūris“. Terminas nurodo į 
šešias indų ortodoksines religines-filosofines sistemas. 

dūsa - „demonas“. Taip vedose yra apibūdinami 
tamsiaodžiai dravidiškos kilmės vietiniai Indijos 
gyventojai. 

devakarma - dievų vaizdinių kūrimas. Šilpašastrose 
išskirta kaip viena iš aštuonių pagrindinių šilpinų 
profesijų. 

dharma - pamatinė indų mąstymo tradicijos sąvoka. 
Kildamas iš šaknies dhr - „palaikyti“; reiškia tai, 
ant ko laikosi pasaulis, visuomenė. Šią kontekstualią 


sąvoką galime išversti kaip taisyklę, pareigą, moralinį 
dėsnį, visuomeninio gyvenimo įstatymą, padedantį 
išlaikyti kosminę ir socialinę tvarką. 

dhyūna - „meditacija“, „kontempliacija“; tai tokia 
sąmonės sutelktumo būsena, kurioje sąmonė lieka 
konkrečiame objekte. 

dhvani - „estetinė užuomina“, „sugestija“; viena iš 
pagrindinių indų estetikos kategorijų. 

dosa - „klaida“, „trūkumas“. Indų estetikos kontekste ter- 
minas nurodo į meninius poetinius kūrinio trūkumus. 

dravida - Pietų Indijos viduramžių šventyklų archi- 
tektūros tipas. 

gūndharva - mitiniai pusdieviai, dangiškieji dangaus 
gyentojai muzikantai. Taip pat terminas nusako 
Šiaurės Indijos teritorijoje susiklosčiusią pasaulietinės 
muzikos tradiciją. 

garbha - „kolizijos subrendimas“; viena iš penkių 
Nūtyašūstroje aprašytų dramatinio siužeto sąsajų 
(samdhi). 

gaudiya - paskutiniuosius keturis amžius pr. Kr. Šiaurės 
ir Rytų Indijoje paplitęs įmantrus poetinis stilius, 
išsiskiriantis formos impozantiškumu ir manierin- 
gumu. 

gopura - žvalgybai skirtas gynybinis bokštas, neretai 
siekiantis daugiau nei 50 m aukštį. 

guha - kuklūs, dažniausiai mediniai klajojantiems 
vienuoliams skirti nameliai, išsirutulioję iš piligri- 
mams skirtų žeminių prie atokių kelių, kalnuose, 
tarpekliuose. 

guna - „savybė“, „privalumas“. Indų estetikos kontekste 
terminas nurodo į kūrinio meninius privalumus. Tai 
yra viena iš esminių sanskrito poetikos kategorijų. 

harmya - didžiuliai iškilmingos paskirties daugiaaukš- 
čiai, gausiai dekoruoti pastatai. 

yajus - aukojimo formulė. 

yaksa - hinduizmo, budizmo ir džainizmo mitologijoje 
pusdievių, gamtos dvasių klasė. Jakšos yra atsakingi 
užžemės gelmių turtų saugojimą. Dažnai vaizduojami 
indų skulptūroje. 

yaksini - moteriškojo pavidalo jakša. 

yantra - „instrumentas“. Amuletas arba mistinė diagra- 
ma, turinti maginių galių. 

yoni - „įsčios“, „gimda“. Dieviškoji moteriškojo prado 
kuriamoji energija. 

jūtaka - budistiniai pasakojimai apie ankstesnius 
Buddhos gyvenimus. 

Jina - „nugalėtojas“. DZainy nušvitusiuosius apibüdi- 
nantis terminas. 

jiva - „dvasia“, „gyvas padaras“. Viena iš dviejų amžinų, 
nesukurtų ir neišnykstančių substancionalių džainis- 
tinės pasaulėžiūros realybių. 

jyotis - „šviesa“. 

jñāna mūrga - „žinojimo kelias“; hinduizme vienas 
iš pažinimo kelių, siejamas su dorybingumu, etinių 
normų laikymusi, dora (dharma). 

jugupsa - „pasišlykštėjimas“; viena iš aštuonių 
Natyasastroje išskirtų rasų (estetinių nuotaikų). 

kalū - sanskrito tekstuose vartojama „meno“ sąvoka. 

kaisiki vrtti - švelnusis stilius; vienas iš keturių pagrindi- 
nių Nūtyasūstroje išskirtų draminio veiksmo plėtotės 
stilių. Šio stiliaus kūrėjos yra moterys, išsiskiriančios 
scenoje dailiais judesiais, subtiliu šokiu, dainavimu. 

kalyūna - vedų tekstuose aptinkama „grožį“ nusakanti 
kategorija. 

kūma - „meilė“, „jausminis pasitenkinimas“; pagal 
hinduizmą vienas iš trijų pagrindinių žmogaus gye- 
venimo tikslų. 

kärikä - poetine forma apibendrintos išvados. 

kūrya - „objektas“. Viena iš penkių Natyasastroje 
aprašytų draminio veiksmo plėtotės stadijų. Tai 
draminio veiksmo atomazga, apvainikuota galutinio 
tikslo pasiekimu. 

karma - „darbas“, „poelgis“. Esminė Indijos religijų 
kategorija. Karma yra suvokiama kaip pagrindinis 
veiksnys, sąlygojantis priežasties-pasekmės logika 
valdomo samsaros rato egzistavimą. Taipogi karma 
gali buti suvokiama kaip tam tikras moralinio priežas- 
tingumo desnis, valdantis žmogaus likimą. 

karma mūrga - „veiklos kelias“; hinduizme vienas iš 
trijų pažinimo kelių, siejamas su įvairiomis visuome- 
ninės veiklos formomis, materialine nauda (artha). 

kavi - sanskrito terminas, nusakantis poetą, išminčių. 

kūvya - sanskrito literatūros stilius, pasižymintis po- 
etinių figūrų gausa, kalbos puošnumu. Šis stilius itin 
klestėjo Indijos rūmų poetų kūryboje I-VII a. 

khandana - „prieštaravimas“, „paneigimas“. 

krama - svarstymai apie pamatinius filosofinės sistemos 
principus jų nuoseklioje eigoje; vienas iš vienuolikos 
būtinų moksliškai pagrįstos teorinės sistemos konstra- 
vimo komponentų pagal samkhyos filosofiją. 

krodha - „pyktis“; viena iš aštuonių pagrindinių 
Natyasastroje išskirtų rasų (estetinių nuotaikų). 


ksatriya - karių luomas. Vienas iš keturių tradicinių 
Indijos visuomenės luomų (varnų). 

lalita - „linksmas“; vienas iš keturių pagrindinių 
Natyasastroje išskirtų herojų tipų. 

lekha (arba rekhū) - linijinis piešinys; šilpašastrose 
traktuojamas kaip pagrindinis aktyvus kuriantis ir 
skaidantis paveikslo formas, reguliuojantis ritminių 
struktūrų pasiskirstymą meninės išraiškos (bhüsana) 
elementas. 

liga (lingam, sivalingam) - „ženklas“. Dievo Šivos 
simbolis, įprastai vaizduojamas falo pavidalu. Dažnai 
vaizduojamas su yoni, t.y. moteriškaisiais lytiniais 
organais, tokiu būdu simbolizuojant kūrimo aktą, 
dviejų pradų jungtį. 

maya — „iliuzija“, „regimybė“; ši koncepcija nurodo į 
fenomenaliojo samsarinio pasaulio iliuzoriškumą. 

mūna - „proporcija“. 

mantrin - vienas iš terminų, apibūdinančių dailininkus. 

mandapa - pailgas stačiakampio formos pastatas, po 
kurio stogu randasi kolonų eilėmis papuošta maldų 
salė. 

mandala - „apskritimas“, „ratas“; grafinis kosmoso 
ir sąmonės struktūrų vienovės, atitikmens modelis. 

misravarna (misraranga) - šilpašastrose išskirtos 
antraeilės spalvos, kurios atsiranda sumaišius dvi ar 
daugiau grynųjų spalvų. 

mithuna - „pora“; šaivistinių, šaktistinių ir tantristinių 
šventyklų eksterjerų ir interjerų skulptūriniame 
dekore dažnas mithuna motyvas, vaizduojantis be- 
simylinčias poras. 

moksa - „išsivadavimas“. Terminas nurodo į išsivada- 
vimą iš iliuzinio samsaros rato ir tikrosios sąmonės 
prigimties pasiekimą. 

mudra - „ženklas“, „simbolis“; simboliniai rankų 
gestai, delnų bei pirštų pozicijos, turinčios simbolinę 
reikšmę. 

mukha - „veidas“, „užuomazga“. Viena iš penkių dra- 
minio veiksmo plėtotės sąsajų (samdhi). 

mūlavarna (mülarañga) - šilpašastrose išskirtos penkios 
grynosios arba pagrindinės spalvos. 

mürti — „atvaizdas“, „statula“, „forma“; terminais dažnai 
įgauna konkretaus meninio kūrinio prasmę. 

nūda - „garsas“. 

nūyaka - pjesės herojus; jam Bharatos dramatinio 
veiksmo teorijoje skiriama ypatinga reikšmė. Herojus 
yra vienas pagrindinių draminį veiksmą organizuo- 

jančių elementų. Nūtyasūstroje yra išskiriami keturi 
pagrindiniai herojų tipai. 

nūgara - Šiaurės Indijos viduramžių šventyklų archi- 
tektūros tipas. 

nūndi - dievo Somos garbei skirtas glaustas eilėraštis, 
yprastai deklamuojamas antrojoje prologo dalyje. 

nata - „šokėjas“, „aktorius“. 

nūtaka - mitologinė drama arba ritualinis prisodrintas 
šokiais spektaklis, kuriame vyrauja religinių misterijų 
ir mitologinių siužetų motyvai. Vienas iš pagrindinių 
indų teatrinio meno žanrų. 

nirdeša — išplėsti apibrėžimai; vienas iš vienuoli- 
kos būtinų moksliškai pagrįstos teorinės sistemos 
konstravimo komponentų pagal samkhyos filoso- 
fiją. 

nirvahana - atomazga; viena iš penkių draminio veiks- 
mo sąsajų (samdhi). 

nyáya — „standartas“, „metodas“, „taisyklė“, „siste- 
ma“. Viena iš šešių ortodoksinių indų daršanų, t. y. 
religinių-filosofinių sistemų. 

páficala - Vamanos išskirtas vienas iš poezijos stilių. 
Jo išskirtinis bruožas yra saldumas bei meilumas. 

patūkū - „vėliava“. Viena iš penkių Nūtyašūstroje ap- 
rašytų dramatinio veiksmo plėtotės stadijų. „Vėliava“ 
aiškinama kaip pašalinis motyvas arba veiksmas, 
stimuliuojantis pagrindinio veiksmo raidą. 

prakari - „epizodas“. Viena iš penkių Nūtyasūstroje 
aprašytų dramatinio veiksmo plėtotės stadijų. 

prakrti - „ištakos“, „kilmė“, „prigimtis“. Vienas iš dvie- 
jų būties principų - substancionalusis materialusis 
moteriškasis gamtos pradas. 

pralaya - „sugniužimas“; vienas i$ Nūtyasūstroje išskir- 
tų spontaniškųjų jausmų. 

pramūna - „matmuo“ „standartas“; indų estetikoje - 
estetinio vertinimo kriterijus. 

pratibhū - žaibiškas intuicijos blykstelėjimas. 

pratimukha - intrigos plėtotės sąsaja (samdhi). 

pratyahara - griežtai ritualizuota įžanginė spektaklio 
prologo dalis. 

prema (preman) - dvasinė meilė; kaip atsvara kūmai - 
jausminei, jutiminei meilės sąvokai. 

Purusa - „žmogus“, „asmuo“; Rgvedoje Puruša apibū- 
dinamas kaip gigantas pirmazmogis, iš kurio kūno 
padalijimo sukuriamas pasaulis ir keturi Indijos 
visuomenės luomai varpos. Samkhyos ir yogos filoso- 
finės mokyklos Purušą laiko vienu is dviejų esminių 


būties pradų - transcendentine savastimi, sąmone, 
persmelkiančia visą visatą. 

purusūrtha - „žmogaus gyvenimo tikslas“. Tradicinėje 
purusūrthos teorijoje išskiriami keturi pagrindiniai 
žmogaus gyvenimo tikslai: kūma, artha, dharma ir 
moksa. 

pürvapaksa - „tezė“. 

pürvaranga - „prologas“; ilga detaliai struktūruota 
įžanginė draminio veiksmo dalis. Prologą sudarė 
dvi skirtingos dalys: pirmoji buvo daugiau techninė 
parengiamoji, kuri skleidėsi už užuolaidos vidinėje, 
žiūrovams neregimoje scenos dalyje, o antroji, vėlesnė, 
vyko žiūrovų akivaizdoje. 

rūga - pamatinė klasikinės indų muzikinės estetikos 
kategorija, kuri vartojama trimis pagrindinėmis 
prasmėmis: 1) kaip abstrakti estetinė kategorija; 
2) konkrečia derme pagrįstas melodinis modelis 
ir 3) muzikinė kompozicija. Žodis rūga turi daug 
skirtingų reikšmių, iš kurių svarbiausios yra „spalva“, 
„atspalvis“, „meilė“, „aistra“, „liūdesys“, „melodija“, 
„jausmas“, „aistra“ ir pan. Pagrindinis estetinis rūgos 
kompozicijos tikslas - sužavėti klausytoja, užkrėsti ji 
tam tikrų emocijų visuma. 

rajas - „aistringumas“, „siautulingumas“, „gaivališku- 
mas“; antroji iš trijų guny. 

rasa - estetinis išgyvenimas arba estetinė nuotaika; 
viena iš pagrindinių indų estetikos kategorijų. 

rasa-vidyū - „mokslas apie rasą“. 

rati - „meilė“; viena iš aštuonių pagrindinių Nūtya- 
šūstroje išskirtų rasy (estetinių nuotaikų). 

riti - „meninis stilius“; viena iš ankstyvosios sanskrito 
poetikos mokyklos šalininkų išskirtų pagrindinių 
meninės išraiškos priemonių. 

rūpa - „forma“. Indų tapybinės estetikos traktatuose 
rūpos sąvoka aiškinama ambivalentiškai: pirmiausia 
ji siejama su tam tikrų kanono reglamentuojamų 
išorinių formalių požymių visuma, kuri pasitelkia- 
ma vaizduojant konkretaus socialinio sluoksnio, 
psichologinio tipo žmones. Visi jie tapyboje skiriasi 
apranga, spalvine simbolika, daugybe charakteringų 
ikonografijos detalių. Kita vertus, Visnudharmottaroje 
formos kategorija traktuojama ir kaip formalių meni- 
nės išraiškos priemonių visuma, jungianti tokius svar- 
bius plastinius tapybos komponentus, kaip kontūrinė 
linija, spalva, modeliavimas, dekoras. 

rūpaka - „kalbos figūra“, „metafora“. 


699 


Antanas Andrijauskas. ARTIMŲJŲ RYTŲ, INDIJOS IR ISLAMO PASAULIU ESTETIKA IR MENO TEORIJA 


rūpa-kūra - „atvaizdų kūrėjas“; taip vadinami architek- 
tūros, skulptūros, tapybos meistrai. 

rsi - legendiniai išminčiai, vedų himnų kūrėjai ir 
atlikėjai. 

$abda-alamkära - meninės išraiškos priemonės, susi- 
jusios su žodžių formos pagražinimais. 

sūdhaka - „meistras“, „dailininkas“. 

sadrsya — „tikrovės atitikimas“; vienas iš dviejų pagrin- 
dinių tapybinės estetikos principų. 

sáhitya-vidyà - „mokymo apie poeziją“; sanskrito 
poetikos apibūdinimas. 

Säkhä - „šaka“. Kiekvienai vedai skirtuose brahmanuose 
aptinkamos skirtingos vedų tekstų aiškinimo kryptys 
arba šakos. 

Šakti - „galia“, „energija“, „jėga“. Dievybės aktyvioji, 
kuriančioji galia arba energija, personifikuojama kaip 
tos dievybės žmona. 

samūdhi - „koncentracija“, „intensyvi kontempliacija“, 
„Meditacija“; visiška psichikos koncentracija konkre- 
čiame meditacijos objekte. 

samájfia — disputas apie techninius terminus; vienas 
iš vienuolikos būtinų moksliškai pagrįstos teorinės 
sistemos konstravimo komponentų pagal samkhyos 
filosofiją. 

samdhi - „jungtis“, „kombinacija“; draminio siužeto 
sąsajos. Natyasastroje išskiriami šie samdhi: 1) užuo- 
mazgos (mukha), 2) intrigos plėtotės (pratimukha), 3) 
kolizijos subrendimo (garbha), 4) pauzės (vimarsa) ir 
atomazgos (nirvahana). 

samghūrūma - žiūrėti vihūra. 

samkhya - „skaitmeninis“, „susijęs su skaičiais“. Viena 
iš šešių ortodoksinių indų daršanų, t. y. religinių- 
filosofinių sistemų. Dualistinė sistema, pagal kurią 
visata susideda iš dviejų realybių: Purusos (sąmonės) 
ir Prakrti (materijos). 

samsūra - „kintamybė“, „pasaulio iliuzija“. Žemiškosios 
iliuzinės egzistencijos, gimimų ir mirties ratas. Viena 
iš esminių indiškosios tradicijos kategorijų. 

sarira - „kūnas“. Indijos poetikoje terminas įgauna 
poezijos „kūno“ prasmę. 

sat - „esatis“. Vedantos filosofijoje sat terminas nurodo 
į tikrąją būtį - sąmonės ir visatos vienovę. 

sattva - „tikroji esmė“, „vidinė rimtis“, „harmonija“, 
„dvasinis apsivalymas“; pirmoji iš trijų guny. 

sūttvati vrtti - ,didingasis stilius“; vienas iš 
Natyasastroje išskirtų keturių pagrindinių draminio 


veiksmo plėtotės stilių. Jame išryškėja energija, drąsa, 
herojiškumas, pasireiškiantis aktorių kalbos maniera, 
gestais, judesiais. 

sattvika - spontaniški arba natūralūs jausmai; viena 
iš trijų pagrindinių Nūtyasūstroje išskirtų jausmų 
(bhavy) gupių. 

saundarya - „grožis“, vienas esmingiausiy meno kūrinio 
vertės kriterijų. 

siddhūnta - „doktrina“. 

šikhara - „viršūnė“. Viršutinė kūginė bokštinė Šiaurės 
Indijos šventyklų dalis. 

Silpin - „menininkas“, „amatininkas“, „meistras“. 

smrti - „atmintis“, „tai, kas atsiminta“; sakraliosios hin- 
duizmo literatūros korpusas, sukurtas, t.y. “atsimintas“ 
didžiųjų mokytojų, papildantis apreikštinės vedinės 
šruti tradicijos korpusą. 

šoka - „liudesys“; viena iš aštuonių pagrindinių 
Nūtyasūstroje išskirtų rasy (estetinių nuotaikų). 

šrūgūra-rasa - erotinė estetinė nuotaika, emocija. 

šruti — „tai, kas išgirsta“; apreikštinis vedų literatūros 
korpusas. 

stambha - memorialiniai stulpai arba kolonos, skirtos 
žymioms asmenybėms ar įvykiams pažymėti. 

sthūna - „pozicija“; vienas iš tapybos principų. 

stha-pati - „erdvės žinovas“, „architektas“. 

stupa - Buddhos relikvijų saugojimo vieta, reliktus 
saugojanti šventykla. 

subhanūna - „veido žavumas“. 

šūdra - vienas iš keturių tradicinių Indjijos visuomenės 
luomų (varnų). Žemiausias tarnų luomas. 

Sunya - „tuščias“. 

šūnyatū - „tuštuma“. Viena svarbiausių mahajanos bu- 
dizmo sąvokų. Ji nurodo į būties, įvairių jos reiškinių, 
mentalinio konstravimo tuštumą bei šio pasaulio 
iliuzoriškumą, beprasmybę. 

sūtra - „siūlas“. Išskirtinis Indijos literatūros žanras, 
pasižymintis trumpais aforistiniais teiginiais. 

svarabheda - „balso pasikeitimas“. Vienas iš aštuonių 
Nūtyašūstroje išvardintų spontaniškų jausmų (bhavy). 

svarga - „dangus“. 

sveda - „išprakaitavimas“.Vienas iš aštuonių Nūtya- 
šūstroje išvardintų spontaniškų jausmų (bhūvy). 

tala - „paviršius“, „plokštuma“; esminė Indijos klasiki- 
nės muzikos kategorija, nusakanti kompozicijos ritmi- 
nių struktūrų ciklus. Tala atlieka išskirtinės svarbos 
muzikos ritmikos organizavimo sistemos funkciją. 

tamas - „minkštumas“, „pasyvumas“, „inertiškumas“. 
Trečioji iš guny. 

tamasika - „turintis tamas savybes“. 

taksati - veiksmažodis taks (taksati) reiškia „kurti“, 
„skaptuoti“. Šilpašastrų tekstuose vartojama sinkre- 
tiška taksati (menas) sąvoka, apimanti įvairius amatus 
ir menus. Taksati sąvokos prasmė identiška graikų 
techne ir romėnų ars, ir apima įvairiausias Žmogaus 
kūrybinės veiklos formas. 

tantra - reškia užšifruotą, magišką, ezoterinį tekstą, 
tradiciją. Tantrizmu bendrai vadinama daugelis hin- 
duizmo krypčių ir sektų (šaivizmas, vaišnavizmas, 
šaktizmas, trika, lingajata ir pan.), kurios samonin- 
gai neigia visuotinai pripažintas moralės normas, 
ignoruoja kastinių skirtumų suabsoliutinimą. Meilės 
aktą ir erotinę energiją jos tapatina su aukščiausiu 
dvasiniu pradu. 

trika — „trejybė“; terminas apibūdinantis Kašmyro 
šaivizmą. 

Trimūrti - „turintis tris formas“. Trijų pagrindinių 
hinduistiniy dievų Brahmos - Visatos kūrėjo, Šivos - 
dievo griovėjo ir Višnaus - dievo globėjo ir pasaulieti- 
nės harmonijos saugotojo visagališkumo koncepcija. 

5 vienas iš keturių pagrindinių 
Natyasastroje aprašytų herojų tipų. 

uddesa - „trumpi apibrėžimai“; vienas iš vienuolikos 
būtinų moksliškai pagrįstos teorinės sistemos konstra- 
vimo komponentų pagal sämkhyos filosofiją. 

uddhata - „padūkęs“; vienas iš keturių pagrindinių 
Nūtyasūstroje aprašytų herojų tipų. 

upadesa - debatai apie sekimo sūmkhyos sistema 
praktinius rezultatus; vienas iš vienuolikos būtinų 
moksliškai pagrįstos teorinės sistemos konstravimo 
komponentų pagal sámkhyos filosofiją. 

upanisad - „sėdėti šalia“. Filosofinių tekstų korpusas, 
aiškinantis slaptąją vedų prasmę. Upanišadų pagrindu 
vėliau fromuojasi samkhyos ir vedūntos filosofinės 
sistemos. 


udūtta - „išaukštintas “ 


utsūha - „didvyriškumas“; viena iš aštuonių pagrindinių 
Natyasastroje išskirtų rasy (estetinių nuotaikų). 

uttama - vidurinioji herojų gradacijos pakopa. Visi he- 
rojai yra skirstomi į tris socialines hierarchines pako- 
pas: aukščiausiąją (uttama), viduriniąją (madhyama) 
ir žemiausią (adhama). 

vac - sakralinė dieviškoji kalba. 


vaidarbhi - paprastas ir skambus poetinis stilius. Vienas 
is dviejų pagrindinių indų poetikos stilių. 

vaidika - vedų himnų giedojimo tradicija. 

vaisya - vienas iš keturių tradicinių Indjijos visuomenės 
luomų (varny). Žemdirbių, amatininkų, prekybininkų 
luomas. 

vakrokti — „išraiškinga kalba“. Viena iš kalbos figūrų 
sanskrito poetikoje. 

varna - „spalva“. Terminas nurodo į keturis tradicinius 
Indijos visuomenės luomus. 

vastu-dhvani - prasmės dhvani. 

vastusastra - statybos mokslas, architektūra. 

veda - „žinojimas“, „šventasis žinojimas“. Vedomis 
vadinami seniausieji arijų šventieji apreikštiniai 
tekstai. Išskiriamos keturios vedos: Rgveda, Sämaveda, 
Yajurveda, Atharvaveda. 

Vedanta - „vedų pabaiga“. Šis terminas apibūdina pa- 
skutinę užbaigiančią vedinės literatūros kanono dalį 
upanišadų tekstus. Nuo VIII a. šis terminas pradeda 
žymėti vedų pagrindu susikūrusias šešias pagrindines 
hinduizmo teologines mokyklas. 

vesara - mišrusis Indijos viduramžių šventyklų archi- 
tektūros stilius, susiformavęs kaip nūgara ir drūvida 
stilių junginys. 

vibhūva - „jausmų sukėlėjas“. Vienas iš trijų veiksnių, 
sukeliančių rasą. 

vidhi - „nurodymas“. 

vihūra - klajojančių budistų ir džainų vienuolių 
bendrabučiai, vėliau uolų vienuolynai ir retkarčiais - 
šventyklos. 

vimūna - pagrindinė šventykla. 

vismaya - „nuostaba“; viena iš aštuonių pagrindinių 
Nūtyasūstroje išskirtų rasy (estetinių nuotaikų). 

vyabhicari - laikini arba antriniai jausmai; viena iš trijų 
pagrindinių Nūtyasūstroje išskirtų jausmų (bhävy) 
grupių. 

vrtti - „poetinis stilius“. Išskiriami keturi pagrindiniai 
dramatiniai stiliai: bharati vrtti, ūrabhati vrtti, kaisiki 
vrtti, sattvati vrtti. 

Adab - etiketas, elgesio taisyklės, mandagumas, hierar- 
chijos pripažinimas. Plačiaja 

prasme - kultūra, atitinkamas literatūros žanras. 

Ahlu l-kitàb — „knygos žmonės“, knygininkai. Šitaip 
Korane vadinami privilegijuotų 

abraomiškų religijų (pirmiausia judaizmo ir krikščio- 
nybės) šalininkai, turintys Dievo apreikštas knygas. 

‘Aql - intelektas, protas. 

Aya - suros sudedamoji dalis, smulkesnis vienetas. 

Būtin - vidinis, užslėptas, neapčiuopiamas, nepažįsta- 
mas. 

Gubh - bjaurumas, atstumianti bjaurastis, blogis, grožio 
ir harmonijos priešybė. 

Din - religija, tradicija 

Dinu l-fitrah - „pirmapradė religija su kuria save 
tapatina islamas. 

Hadisai - (arab.al-hadit - žinios) - Mahometo pamo- 
kymai, pamokslai ir pasakojimai apie jį. Hadisai yra 
surašyti Sunoje. 

Ihsan - tobulumas, dorybingumas, grožis (grožį reiš- 
kiančio žodžio husn vedinys). 

Ilm ir ulūm - Žinija, mokslas, išmanymas įvairiomis 
prasmėmis, pradedant moksline disciplina ir 

baigiant mistiniu žinojimu. 

Imūn - (pasitikėjimas) tikėjimas, ištikimas pasitikė- 
jimas. 

Insiÿäm (insidžam) - harmonija 

Galäl - dieviškoji didybė, didingumas. 

Gamal (džamal)) - tobulas dieviškas grožis. 

Falsafah - filosofija. 

Fanğ - išnykti, liautis, „panaikinimas“, „nebūties“ bū- 
sena reiškianti žmogiškųjų požymių, atributų. 

valios, geocentrinės sąvasties panaikinimą. 

Fagir - „beturtis“, vargeta, skurdžius, sufijų bendrijos 
narys. (darwish - persiškas šio žodžio atitikmuo). 
Husn - grožis, kiekviena teigiama kokybė ( gerumas, 
harmonija, simetrija), kurios priešybė yra atstumianti 

bjaurastis, blogis (gubh). 

Kūtib - knygų raštininkai. 

Kalūm - kalba, plunksna, dėsnis, teologinės pakraipos 
mokyklos, vienas iš Korano vardų. 


Kalifas - (halifa - „įpėdinis“), musulmonų bendruo- 
menės dvasinis ir pasaulietinis valdovas, pakeičiantis 
Dievo pasiuntinį. 

Hattat - kaligrafas, kaligrafijos meistras. 

Kusi - gražumas. 

Mahabba - meilė. Islame teigiama, kad žmogus negali 
mylėti Dievo (nes jis yra nepasiekiamas, transcen- 
dentinis, į nieką nepanašus), o tik jo įstatymą. Dievas 
vadinamas Mylimuoju, kurį simbolizuoja rožė, o 
įsimylėjusį sufijų - lakštingala. 

Mana - prasmė, idėja, užslėptoji, vidinė prasmė. 

Mašša'iūn - aristoteliškoji „rytų peripatetiky” mokykla. 

Minaretas - į mečetės pastatų kompleksą įeinantis bokš- 
tas, nuo kurio muezinas šaukia tikinčiuosius melstis. 

Mihrab - mečetės maldų salės sienoje įrengta niša, 
rodanti Mekos, į kurią atsisukę turi melstis tikintieji, 
kryptį. 

Minbaras - sakykla musulmonų šventyklose — mečetė- 
se. Pagamintas iš medžio, akmens arba iš abiejų me- 
džiagų. Tai buvo didžiausias, o kartais ir vienintelis, 
baldas mečetėje. Didelėse ir šiuolaikinėse mečetėse 
minbaras yra architektūrinė struktūra, pritaikyta 
pagal mečetės mastelį. 

Medrese - musulmonų vidurinė ar aukštesnioji mo- 
kykla. 

Muftijus - islamo teisės žinovas, kuris aiškina jos es- 
minius postulatus ir ginčijamais klausimais priima 
sprendimą. 

Mussawir - formų kūrėjas, modeliuotojas, menininkas. 
Vienas iš Dievo vardų, išreiškiančių jo universalią 
kūrybinę prigimtį, kurią išreiškia sakralinio meno 
kūrėjai (architektai, kaligrafai, metalo kalėjai ir pan.). 

Mutakallim - islamo teologijos (kalam) žinovas, 
scholastas. 

Nūr ir anwūr - spindulys, šviesa. 

Pir - sufijų dvasinis mokytojas. (čia ne arabiška, o 
persiška sąvoka) 

Safa - tyrumas, švarumas. 

Salūm - ramybė, taika. 

Salik - keliautojas, tiesos ieškotojas, mokinys, kuris eina 
pasirinktu sufijaus keliu. 

Sanam ir asnūm - stabas, atvaizdas. 

Shakl (šakl) - forma. 

Sukr - girtumas, apsvaigimas, svaigulys, taip apibū- 
dinama dvasios būsena, kuriai būdingas ekstazinis 
įkvėpimas sukeltas 

meilės Dievui ir dieviškojo grožio (jamal) epifanijų 
suvokimui. 

Sultan - (valdžia, galybė), nepriklausomo pasaulietinio 
valdovo titulas. 

Suna - (arab. c sunna(h) - paprotys, tradicija) - 
senovės arabų bendruomenės elgesio taisyklių ir 
papročių rinkinys, islamiško gyvenimo būdo pavyz- 
dys; vėliau - musulmonų (sunitų) šventosios knygos, 
kuriose yra pasakojimai apie Mahometą (hadisai). 
Sunitai laiko Suną Korano papildymu, komentaru. 
Suna susiformavo VII a. pab.-IX a. 

Sūra - (surah - eilė, rangas, dalis), kiekvieno iš 114 
skyrių, į kuriuos padalytas Koranas pavadinimas. 
Kiekviena sura skiriasi nuo kitos suros ir turi savo 
pavadinimą. 

Šariatas (arab. - „kelias prie vandens“; „religinis įsta- 
tymas“) - šventasis islamo įstatymas, islamo teisės 


sistemos dalis. Šariją tiria Figh (religinė teisėtyra). 
Musulmonai tvirtai tiki, jog Sariato pagrindas - tai 
dieviškasis apreiškimas, ateinąs iš 4 svarbiausiųjų 
šaltinių: Korano - švenčiausioji musulmonų knygos; 
Suna - pasakojimų apie pranašo darbus bei posakių 
rinkinys sudarytas iš hadisų; Idžma - musulmonų 
bendruomenės ar jos išminčių mokslininkų bendras 
sutarimas ir Kijos - analogiškos dedukcijos, išvestos 
iš pirmųjų 3 šaltinių. 

Šeichas - (šayh - senolis, vyresnysis, vadas, pagarbus 
titulas, ypač taikomas religiniams autoritetams. 

Talib - talibas, studentas, mokinys, sufizmą ar kitas 
doktrinas studijuojantis žmogus. 

Tanzih - neprilygstamumas. 

Tariga - tariką, dvasinis kelias. 

Umma - musulmonų bendruomenė. 

Wagd - vadzd, ekstazė. 

Warraaq - rankraščių tekstų perrrašinėtojai nepreten- 
duojantys į kaligrafijos meistro statusą. 

Zahir - išorinis, išreikštas. 

Zuhd - asketizmas. 

Abbas 664 

Abd al-Karim 560, 571 

'Abd al-Samad 598, 600 

Abdal Ansari 499 

Abdar-Rahmanas I 634 

Abhinavagupta 24, 106, 114, 228, 237, 238, 342, 
348-351, 352, 355, 357-359, 400, 414, 415 

Akbar 148, 387, 388, 402, 597, 600, 616, 652, 653 

Akvinietis, Tomas 302, 507 

Al-Farabi (Alfarabijus, al Farabi), tikrasis vardas — 
Abū Nasr Muhammad ibn Muhammad Al-Farabi 
465, 477, 478, 483, 484, 487, 488—491, 504, 514, 
524, 527, 563, 566, 605-607, 609 

Al-Farid (Ibn al-Farid, Ibn Farid ), tikrasis vardas - 
Umar ibn ‘Ali ibn al-Fàrid 499, 524, 561 

Al-Amidi 564, 568 

Al-Bawwab 585 

Al-Birūni (al-Biruni) 465, 478, 487, 494 

Al-Būsiri 499 

Aleksandras Makedonietis 48, 66, 212, 268 

Al-Gazali (al-Ghazali, al-Gazali arba Algazelis 
(lot. Algazel), tikrasis vardas - Abū Hūmed 
Muhammad ibn Muhammad Ghazali 465, 477, 
480, 483, 484, 487, 488—491, 493, 497, 500, 502, 
504-507, 514, 524, 527, 563, 566, 605-607, 609 

Al-Gurdani (al-Džurdani ) 516, 564, 568, 571 

Alhazenas (Ibn al-Haytham ) (lot. Alhazen), 
tikrasis vardas - Abū ‘Ali al-Hasan ibn al-Hasan 
ibn al-Haytham 465 

Al- Idrisi (al-Idrisijus, al Idrissi, Edrisi) 443, 470 

Al-Kindi (lot. Alkindus), tikrasis vardas Abu Yūsuf 
Ya ‘qub ibn "Ishaq as-Sabbūh al-Kindi 436, 476, 
487, 604, 669 

Al-Mahdi 445 

Al-Mamun 461, 495 

Al-Oalgashandi (Al-Kalkašandi) 449 

Al-Tabrizi 587 

Amenchotepas IV 51 

Amiet, Pierre 26, 41 

Amiras Chosrovas Dehlavi (Amir Khusrow 
Dehlavi) tikrasis pilnas vardas — Ab'ul Hasan 
Yamin ud-Din Khusrow, hindi Amir Khusrau) 
Khusrov, Amir 499 Amir Huskaw 601 Amyr 
Chusro Dehlavi 404 

Anandavardhana 106, 107, 114, 226, 237, 238, 342, 
344-348, 349, 352, 353, 355, 359, 415 


Anawati, Georges Chehata 474 

Ar Razi (ar Razi) 561, 571 

Arian, Flavio 213-214 

Aristotelis 231, 462, 472, 475, 476, 477, 488, 490, 
491, 565-568 

Asmus, Valentin 12, 25 

A&oka 213, 251 

Ašvaghoša 226, 238 

Auboyer, Jeannine 26, 126 

Aurangzebas 148, 408 


Baburas, 386, 597, 599 

Badawi, Abdurrahman 474, 475 

Bahm, Archie John 217 

Baltrušaitis, Jurgis 13, 27, 540, 543, 544 

Barbarosa, Hairedin Paša 453 

Behrens-Abouseif, Doris 27, 482 

Bertels, Yevgeny 27, 500 

Bhamaha 114, 302, 303, 305, 306-309, 310, 314, 
315, 318, 342, 345, 352, 357, 414, 415 

Bharata (Bharata Muni) 114, 221, 227, 228-237, 
241-242, 308, 348 

Bhasa 161, 162, 226, 238, 318 

Bhatta Lollata 106, 238 

Bhatta Najaka (Bhata Nayaka) 106, 114, 238, 
347-348 

Bhatta Tauta 106 

Bihzad 522, 599 

Binyon, Laurence 26, 592 

Blachėre, Regis 26, 524, 556, 557, 569-570 

Burckhardt, Titus 27, 95, 520 

Bussagli, Mario 93, 268 


Cachia, Pierre 640 

Cahen, Claud 423 

Cantarino, Vincente 27, 474, 482, 555, 557, 567, 568 

Cheng, Francois 13, 26 

Chusrovas I 663 

Clevenot, Dominigue 517-518 

Coomaraswamy, Ananda 27, 95, 113-114, 122, 132, 
144, 168, 180, 201, 230, 258, 268, 396 

Corbin, Henry 499-500 

Croce, Benedetto 26, 318 


Dada, Sijavus 27, 528, 548, 553, 593, 597 
Dagens, Bruno 13, 16, 26, 132, 133 

Dandin 114, 161, 305, 307, 309-313, 314, 315, 316, 
318, 342, 345, 352, 414 

Daujotytė, Viktorija 27 

Dautartienė, Margarita 17 

De, Sushil Kumar 26, 131-132, 222, 306-307 

Degėsis, Gediminas 28 

Delahautre, Michel 26, 92, 95, 132 

Dufrenne, Mikel 13, 30-31 

Dumezil, George 84, 189 

Džagannatha (Jagannatha) 107, 114, 129, 356-359, 
414 

Džahangyras (Jahangir) 148, 390, 402, 599, 601, 651 


Emre, Yunus 499, 562 

Escande, Yolaine 26, 27 

Ettinghausen, Richard 27, 576, 579, 590 
Euklidas 462, 490 


Farid ud-Din Attar (Farid al-Din Ataras arba 
‘Attäras), tikrasis vardas Abū Hamid bin Abū 
Bakr Ibrahim 495, 499, 534, 562 

Faxian 102, 212 

Fergusson, John 132 

